
Tai rašau aš, Sinuhė, Senmučio ir jo žmonos Kipos sūnus. Ne Kemi* žemės 
dievų garbei, nes dievų man jau gana. Ne faraonus šlovindamas, nes jų dar- 
bų man jau gana. Tik sau tai rašau. Ne dievams meilindamasis, ne valdo- 
vams įtaikaudamas, ne iš baimės ir ne dėl viltingos ateities. Per savo amžių 
išgyvenau ir praradau tiek, kad bergždžia baimė manęs nebekausto, todėl 
tikėjimo nemirtingumu man jau gana - kaip gana dievų ir valdovų. Tik sau 
tai rašau ir manau, jog tuo skiriuosi nuo visų praeities ir ateities rašytojų. 

Juk tai, kas parašyta per amžius — parašyta dėl dievų arba dėl žmonių. 
Mat ir faraonus noriu laikyti žmonėmis, nes į mus jie panašūs - neapykan- 
ta ir baime, aistra ir apgavystėmis. Jie nuo mūsų nesiskiria niekuo — nors 
tūkstantį kartų juos dievais pavadinčiau. Nors tūkstančių tūkstančius kartų 
juos dievais pavadinčiau — tai žmonės, į kitus panašūs. Jie turi galios lieti 
neapykantą ir bėgti nuo baimės, tačiau nuo aistros ir apgavysčių galia jų 
nesaugo. Bet tai, kas parašyta, - valdovams įsakius, dievų garbei ar žmonių 
apgaulei, - parašyta norint įtikinti tuo, ko nebuvo. Arba kad viskas vyko 
kitaip nei iš tiesų. Arba kad kažkurio užmojis tame įvykyje didesnis arba 
mažesnis, nei iš tiesų buvo. Taip sakydamas tariu, kad nuo senų senovės 
iki šių dienų visa, kas parašyta, — dėl dievų arba dėl žmonių parašyta. 

Viskas grįžta po senovei - nieko nauja po saule, ir žmogus nesikeičia, nors 
keičiasi jo drabužiai ir jo kalbos žodžiai. Todėl manau, kad ateities raštai nesi- 
skirs nuo iki šiol parašytųjų, nes pats Žmogus nesikeis. Mat apie melą žmo- 
nės spiečiasi lyg musės apie korį ir pasakotojo žodžiai kvepia smilkalais, jam 
sėdint ant gyvulio mėšlo gatvės kampe, o nuo tiesos žmonės bėga. 

Tačiau man, Sinuhei, Senmučio sūnui, senatvėje ir neviltyje gana melo. 
Todėl rašau tik sau ir rašau tik tai, ką savo akimis mačiau ar pats girdėjau ir 
žinau esant tiesą. Tuo skiriuosi nuo visų iki manęs gyvenusiųjų ir nuo visų 
po manęs gyvensiančių. Juk žmogus, rašantis popieriuje, — ir juolab žmo- 
gus, įsakąs iškirsti savo vardą ir darbus akmenyje, - gyvena tikėdamas, kad 
jo žodžiai bus perskaityti, ir tai perskaičiusios būsimosios kartos šlovins jo 
darbus ir išmintį. Tačiau mano žodžiuose liaupsių mažai, darbai mano ne- 
verti garbstymo, o mano širdies išmintis karti ir niekam nemiela. Mo- 


* Egiptu kraštą praminė graikai. Patys egiptiečiai jį vadino Keme (Oeomt) - Juodąja 
žeme. 


kydamiesi rašto vaikai mano žodžių nerašys molinėse lentelėse. Gudragal- 
viaudami žmonės mano išminties nekartos. Rašydamas išsižadu vilties ka- 
da nors būti perskaitytas ir suprastas. 

Nes įpykęs Žmogus baisesnis ir nuožmesnis nei krokodilas upėje. Jo šir- 
dis kietesnė už akmenį. Jo tuštybė lengvesnė už dulkes. Nugramzdink jį į 
upę - išsidžiovinęs drabužius jis atrodys taip kaip anksčiau. Nugramzdink 
jį į liūdesį, neviltį ir, jei jis pakils, - bus toks kaip anksčiau. Per savo gyveni- 
mą aš, Sinuhė, regėjau daug permainų, bet viskas tebėra po senovei, nes 
žmogus nepasikeitė. Yra tvirtinančių, jog to, kas įvyko, anksčiau niekada 
nėra buvę, bet tai tuščia kalba. 

Aš, Sinuhė, mačiau, kaip sūnus gatvėje užmušė tėvą. Mačiau varg- 
šus, kylančius prieš turčius, ir dievus prieš dievus. Mačiau kadai iš auk- 
so taurių vyną gėrusį vyrą — atsidūręs skurde jis sauja sėmė upės van- 
denį. Buvusius aukso svėrėjus, gatvių kampuose elgetaujančius, ir jų 
žmonas, dėl mitalo savo vaikams už vario apyrankę parsiduodančias 
išsidažiusiems negrams. 

Bet taip ir anksčiau yra buvę. Ir piemenų karalių laikais atsitikdavo, kad 
prašmatnios pastogės pavėsyje gulėdavo žmogus, naktis anksčiau praleis- 
davęs ant molinės aslos. Ir tuomet svetimieji atėję knežindavo į slenksčius 
vaikų galvas, o moteris, karališkuoju linu apsitaisiusias, paimdavo už ver- 
ges. Ir tuomet Vakarų kalne kapus pasistačiusius vyrus žudydavo, o jų kū- 
nus mesdavo upėn. 

Taigi mano akyse nieko nauja neįvyko, o tai, kas anksčiau atsitiko, ir 
ateity atsitiks. Jei Žmogus anksčiau nepasikeitė — ir vėliau nesikeis. Po ma- 
nęs ateisiantieji bus tokie pat kaip prieš mane gyvenusieji. Ar supras jie 
mano išmintį? Ar verta tikėtis, kad jie perskaitys mano žodžius? 

Bet aš, Sinuhė, rašau tai sau, nes patirtis ėda širdį lyg šarmas, nes prara- 
dau malonumą gyventi. Sią knygą pradedu trečiaisiais tremties metais Ry- 
tinės jūros pakrantėje - iš čia laivai plaukia į Punto* žemę, - netoli dyku- 
mos, prie akmenuotų kalnų, kur valdovai senovėje skaldė akmenis savo 
statuloms. Rašau tai, nes vynas kartus mano gerklei. Rašau tai, nes prara- 
dau norą su moterim linksmintis, ir nei sodas, nei tvenkinys su žuvimis 
mano akių nebedžiugina. Šaltomis žiemos naktimis mano patalą šildo juo- 
da mergina, bet ji neteikia man džiaugsmo. Išvijau dainininkus, erzina ma- 
no ausis styginių ir fleitų garsai. Tai rašau aš, Sinuhė, kuriam nebereikalingi 
turtai ir aukso taurės, mira, juodmedis ir dramblio kaulas. 

Tai aš turiu — iš manęs niekas neatimta. Vergai tebebijo mano lazdos, 
sargybiniai prieš mane lenkia galvas ir nuleidžia rankas prie kelių. Tačiau 
mano žingsnių plotas yra išmatuotas, ir joks laivas nepasiekia kranto ban- 


* Puntas - egiptiečių raštuose dažnai minimas rytinėje Afrikos pakrantėje esąs 
kraštas (netoli dabartinio Somalio). 

gų mūšos. Aš, Sinuhė, niekada per pavasario darbus nebeįkvėpsiu juodos 
dirvos kvapo - todėl ir rašau tai. | 

O kadaise mano vardas buvo įrašytas faraono aukso knygon ir gyvenau 
aš auksinių valdovo rūmų dešinėje. Mano žodis buvo svaresnis už Kemi 
žemės galingųjų žodį, kilmingieji man siųsdavo dovanas, aukso grandinės 
juosė mano kaklą. Turėjau viską, ko nori žmogus, bet kaip žmogus troškau 
daugiau nei įmanu pasiekti. Todėl esu kur esu. Iš Tėbų* mane išvijo šeštai- 
siais Horemhebo valdymo metais, - kad kaip šunį mane sumuštų, jeigu 
sugrįžčiau, kaip rupūžę sutraiškytų tarp akmenų, jei žingsnį žengčiau to- 
liau man pamatuotos vietos. Toks valdovo įsakymas - faraono, kuris kadai 
buvo mano draugas. 

Tačiau ko kita galima laukti iš prastakilmio, įsakiusiam valdovų sąraše 
ištrinti karalių vardus, o savo tėvus paliepusiam įrašyt kilmingaisiais. Ma- 
čiau jo karūnavimą, mačiau ant jo galvos nusileidžiant raudonai baltą karū- 
ną**. Nuo tos dienos skaičiuojant šeštuosius metus, jis mane ištrėmė. Ta- 
čiau raštininkų skaičiavimu, tai buvę trisdešimt antrieji jo valdymo metai. 
Taigi ar ankstesnieji ir dabarties raštai nėra melas? 

Tą, vardan tiesos gyvenusjįjį, kadaise niekinau dėl jo silpnumo, baisė- 
jausi žūtimi, kurią jis vardan savosios tiesos sėjo Kemi Žemėje. Stai jo 
atpildas man, taip pat panorusiam gyventi dėl tiesos, - tik ne jo dievo, o 
savo. Tiesa —- skrodžiantis peilis, tiesa - neužsitraukianti žaizda žmogu- 
je, tiesa — tai šarmas, aitriai ėdantis širdį. Todėl jaunystės ir tvirtybės 
metais žmogus nuo tiesos bėga į viešuosius namus, žilpina akis darbu ir 
kitais dalykais, kelionėmis ir pramogomis, valdžia ir statybomis. Bet atei- 
na diena, kai tiesa jį perveria kiaurai lyg ietis - tuomet jo jau nedžiugina 
mintys, dirbamas darbas, jis lieka vienas, minioje lieka vienas, ir net 
dievai jam negelbsti. Tai rašau aš, Sinuhė, gerai žinodamas, jog darbai 
mano nebuvo geri, keliai mano - klaidūs, gerai žinodamas, jog net per- 
skaitysiantis mano žodžius nepasimokys iš jų. Todėl tik sau tai rašau. 
Tegu kiti savo nuodėmes plauna šventuoju Amono*** vandeniu, o aš, 
Sinuhė, apsivalysiu užrašydamas savo darbus. Tegu kiti palieka savo 
širdies melą Ozyrio svarstyklėms — mano, Sinuhės, širdį atsvers nen- 
drių plunksna.**** 

Bet prieš pradėdamas knygą leisiu širdžiai išdejuoti dejones - net pajuo- 
dus iš sielvarto aimanuoja mano ištremta širdis. 


* Tėbai - apie 1580-1320 m. - Egipto sostinė. 
** Raudonai balta karūna - susivienijusio Egipto simbolis. 
*** Amonas - žemės, derliaus, požemių dievas. 

**** Kiekvieno žmogaus vėlė prieš patekdama į dievo Ra valstybę turi stoti prieš 
Ozyrio teismą. Jame sveriama žmogaus širdis: ant vienos svarstyklių lėkštės 
dedama širdis, ant antros - stručio plunksna, tiesos ir lengvumo simbolis. Širdis turi 
būti lengvesnė už plunksną. 

Kartą gėręs Nilo vandens - atgal prie Nilo veržiasi. Jo troškulio nenu- 
malšins jokios kitos žemės vanduo. 

Tėbuose gimęs į Tėbus veržiasi atgal, nes nėra žemėje kito tokio mies- 
to. Skersgatvy gimęs, atgal į skersgatvį veržiasi, iš kedro rūmų - atgal į 
molinę trobelę, nuo miros ir kvapnių aliejų - į degančio mėšlo ir kepamos 
žuvies tvaiką. 

Keisčiau auksinę taurę į vargšo molinį puodelį - kad bent kartą galėčiau 
kojom paliesti minkštą Kemi žemės purvą. Lininius apdarus keisčiau į nusvi- 
lusią vergo odą — kad bent kartą išgirsčiau meldų šnaresį pavasario vėjyje. 

Nilui išsiliejus, miestai lyg brangakmeniai nyra iš žalsvo vandens, kregž- 
dės sugrįžta, gervės po dumblą braido - tik manęs nėra. Kodėl aš ne kregž- 
dė, kodėl aš ne gervė, stipriais sparnais praplasnojanti pro sargybinius at- 
gal į Kemi žemę? 

Susikraučiau lizdą tarp raižytų Amono šventyklos kolonų — ugnimi ir 
auksu liepsnojant obeliskams, smilkalų ir riebių aukos gyvulių kvape. Susi- 
kraučiau jį ant vargingųjų skersgatvio molinės trobelės stogo - jaučiai tem- 
pia ratus, amatininkai klijuoja nendrių popierių, pirkliai kviečia pirkti, va- 
balas po sudžiūvusią gatvę ridinėja mėšlo ridinėlį. 

Skaidrus buvo mano jaunystės vanduo, palaiminga buvo mano be- 
protystė. Kartus ir gižus senatvės vynas ir net minkštas meduolis neatstoja 
rupios mano skurdo metų duonos kąsnelio. Apsigręžkite, metai, parbėkite, 
prabėgusieji, plauk, Amone, dangumi iš vakarų į rytus - kad mano jaunys- 
tė sugrįžtų. Nė žodžio nekeisiu, nė mažiausio darbelio. Ak, grakšti nendri- 
ne plunksna, ak, lygusis meldų popieriau, grąžinkit paikus mano darbus, 
jaunystę ir beprotystę. 

Tai parašė Sinuhė, tremtinys, neturtingiausias iš visų Kemi žemės skurdžių. 

Senmutis, kurį vadinau savo tėvu, Tėbuose buvo neturtėlių gydytojas. Ki- 
pa, kurią vadinu savo motina, buvo jo žmona. Vaikų jie neturėjo. Tik senat- 
vės dienomis aš pas juos atkeliavau. Jie naiviai tarė mane esant dievų do- 
vana, nenujausdami blogio, kurį suteikti ta dovana atkeliavo. Mano motina 
Kipa pavadino mane Sinuhe pagal pasaką, nes jai jos patiko, o aš, jos su- 
pratimu, atsiradau pas ją bėgdamas nuo pavojų — kaip pasakos Sinuhė, 
atsitiktinai faraono palapinėje sužinojęs baisią paslaptį, paspruko ir su viso- 
kiais nuotykiais svetimose šalyse nugyveno daugybę metų. 

Tačiau tai buvo tik paprasčiausia istorija, atitinkanti jos naivų mąstymą, — 
ji troško, kad visada pabėgčiau nuo pavojų, kad išvengčiau nesėkmių. To- 
dėl ir pavadino mane Sinuhe. Vis dėlto Amono šventikai sako, kad žmo- 
gaus vardas lemtingas. Gal todėl mano vardas vedė mane į pavojus, nuo- 
tykius ir svetimas žemes. Turbūt vardas nuvedė mane ir prie baisių slėpi- 

nių, valdovų ir jų žmonų paslapčių, nešusių mirtį. Galiausiai dėl vardo ta- 
pau tremtiniu ir pabėgėliu. 

Naivi buvo vargšelės Kipos mintis suteikti man tokį vardą, tačiau taip 
pat naivu būtų manyti, kad vardas turi kokią reikšmę žmogaus likimui. 
Tikiu, kad tas pat man būtų nutikę, jei būčiau vadinęsis Keprumi, Kafranu 
ar Moze. Tačiau sunku paneigti, jog Sinuhė tapo tremtiniu, o raudonai bal- 
ta karūna karūnuotas sakalo sūnus Hebas - Horemhebu, aukštumų ir že- 
mumų valdovu. Taigi kiekvieno valia, tikėti vardo lemtimi ar netikėti. Betgi 
tikėjimas teikia paguodos gyvenimo piktybėse ir nelaimėse. 

Aš gimiau valdant didžiajam Amenhotepui III; tais pačiais metais gimė 
ir tas, kuris troško gyventi dėl tiesos — tas, kurio vardą minėti draudžiama, 
jo vardas prakeiktas, nors tuomet, aišku, niekas to nežinojo. Todėl jam gi- 
mus rūmus užplūdo begalinis džiaugsmas, o valdovas savo paties pastaty- 
toje didžiojoje Amono šventykloje paaukojo gausybę aukų; žmonės taip 
pat džiūgavo nenujausdami, kas jų laukia. Mat didžioji valdovo sutuoktinė 
Tejė bergždžiai laukė berniuko, nors didžiąja sutuoktine ji buvo jau dvide- 
šimt antrus metus, ir jos vardas šventyklose bei prie statulų buvo rašomas 
šalia valdovo. Todėl tas, kurio vardą minėti draudžiama, vos šventikams jį 
apipjausčius, su iškilmingomis apeigomis buvo paskelbtas valdžios pavel- 
dėtoju. 

Bet jis gimė per sėją pavasarį, o aš, Sinuhė, atkeliavau rudenį prieš pava- 
sarį — per patį potvynį. Tačiau savo gimimo dienos nežinau, nes atplaukiau 
Nilu, mažučiu derva suteptu nendrių luotu, o mano motina Kipa surado 
mane pakrantės meldyne prie savo namų slenksčio, - taip aukštai tada bu- 
vo pakilęs vanduo. Ką tik parskridusios kregždės čerškė apie mano galvą, 
bet aš tylėjau, ir ji pamanė mane mirus. Ji nusinešė mane į namus, šildė 
prie žarijų ir pūtė kvapą į mano burną tol, kol tyliai pravirkau. 

Tėvas Senmutis aplankęs ligonius parnešė dvi antis ir kraitelę miltų. Iš- 
girdęs mano pypsėjimą, pamanė motiną Kipą parsinešus kačiuką ir ėmė ją 
barti. Tačiau motina tarė: 

— Tai ne kačiukas - aš turiu sūnų! Džiaukis, mano vyre Senmuti, mums 
gimė sūnus! 

Užpykęs tėvas pavadino ją kvaila, tačiau Kipa parodė mane, ir mano 
bejėgiškumas sujaudino jį. Taip jie priėmė mane kaip savo kūdikį, o kaimy- 
nams piršo mintį, kad gimiau iš Kipos. Ji tuo puikavosi, bet nežinau, ar 
daug kas ja tikėjo. O nendrių luotą, kuriuo atkeliavau, Kipa išsaugojo ir 
pakabino ant lubų virš lovos. Tėvas, nunešęs į šventyklą geriausią varinį 
indą, liepė įrašyti į knygą mane kaip Kipos pagimdytą savo sūnų. Jis pats 
mane apipjaustė, nes buvo gydytojas ir bijojo pūliuojančias žaizdas paliekan- 
čio šventikų peilio. Todėl jis neleido šventikams prie manęs prisiliesti. Ta- 
čiau gali būti, jog jis tai padarė iš taupumo, nes kaip vargšų gydytojas nie- 
kada nebuvo turtingas. 

Tiesa, aš pats neatsimenu tai matęs ir išgyvenęs, bet motina ir tėvas apie 

tai man tiek kartų pasakojo, o aš tikiu tuo, nes nemanau, kad jie man būtų 
melavę. Tačiau mažas visada maniau, jog jie — tikri tėvai, todėl joks liūdesys 
vaikystės netemdė. Tiesą jie pasakė tuomet, kai nukirpo man vaikiškas gar- 
banas ir aš tapau jaunuoliu. Jie tai padarė iš baimės ir pagarbos dievams — 
tėvas nenorėjo, kad gyvenimą su melu nugyvenčiau. 

Tačiau kas aš, iš kur, kas buvo mano tėvai — to niekada nesužinojau. 
Manau, jog dėl tam tikrų priežasčių, kurias papasakosiu vėliau, nors tai 
tėra mano spėjimas. 

Tačiau gerai žinau, kad buvau ne vienintelis, žemyn upe atkeliavęs der- 
vuotu nendrių luotu. Mat Tėbai su šventyklomis ir rūmais buvo didelis 
miestas, o molinių vargšų trobelių aplink šventyklas ir rūmus buvo nesuskai- 
čiuojama galybė. Didžių faraonų laikais Egiptas buvo pavergęs ne vieną 
šalį — didybėje ir turtuose keitėsi papročiai, į Tėbus atvykę svetimšaliai — 
pirkliai bei amatininkai — statė juose savų dievų šventyklas. Kokia didelė 
buvo šventyklų ir rūmų ištaiga, turtai ir tviskesys — toks pat didelis buvo ir 
skurdas už jų sienų. Daug vargšų pamesdavo savo vaikus, tačiau daugybė 
turtingų žmonų, išlydėjusių vyrus į keliones, savo neištikimybės ženklus 
plukdydavo nendrių luotais upe žemyn. Gal manęs išsižadėjo jūreivio žmo- 
na, susidėjusi su sirų pirkliu? Gal buvau svetimšalio vaikas, nes nebuvau 
apipjaustytas? Kai mano vaikiškas garbanas motina Kipa padėjo į mažą 
medinę skrynelę šalia pirmojo mano sandalo, ilgai žiūrėjau į jos parodytą 
nendrinį luotą. Nendrės buvo geltonos, sulūžinėjusios ir suodinos nuo dū- 
mų. Jos buvo sunertos paukštgaudžių kilpomis, tačiau nieko daugiau apie 
mano tėvus jos nesakė. Taip atsivėrė pirmoji mano širdies žaizda. 

Senatvei artinantis siela lyg paukštis grįžta į vaikystės dienas. Senatvėje 
vaikystę prisimenu vaiskią ir tyrą — tarsi viskas tuomet būtų buvę geriau ir 
gražiau nei šiandienos pasaulyje. Bent tuo vargšai nuo turtingųjų nesiski- 
ria, nes tikriausiai nėra skurdžiaus, senatvės dienomis nepamenančio vai- 
kystėje patirtų šviesos ir džiaugsmo blyksnių. 

Mano tėvas Senmutis gyveno už šventyklos, klegiame ir vargingame 
aukštupyje. Prie jo namo buvo didžiulės akmeninės prieplaukos, kur iš- 
kraudavo Nilu atplaukusius laivus. Siauruose skersgatviuose buvo jūreivių 
ir pirklių aludžių, vyninių ir viešųjų namų, į kuriuos dengtais neštuvais 
atkeliaudavo net turtingieji iš miesto vidurio. Mūsų kaimynai buvo mokes- 
čių rinkėjai, jaunesnieji kariai, krovininių laivų vadai ir pora penktojo laips- 
nio šventikų. Visi drauge, ir mano tėvas, buvo vargingosios miesto dalies 
garbingiausieji - lyg iš vandens kyšanti siena. 

Mūsų namas taip pat buvo didelis ir erdvus, lyginant su nelinksmais 
viena prie kitos prilipusių molinių trobelių skersgatviais. Priešais namą bu- 

vo kelių žingsnių sodas su tėvo pasodintu sikomoru*. Akacijų krūmai sky- 
rė sodą nuo gatvės, o tvenkinį atstojo iš akmenų sumūrytas baseinas, ku- 
riame vandens atsirasdavo tik per potvynį. Pastate buvo keturi kambariai — 
viename jų motina ruošdavo valgį. Valgydavome verandoje, o už jos buvo 
tėvo priimamasis. Du kartus per savaitę motinai pagelbėti ateidavo valyto- 
ja, nes motina mėgo švarą. Kartą per savaitę skalbėja išsinešdavo mūsų 
drabužius į skalbyklą upės pakrantėje. 

Vargingoje, neramioje, tradicijų vengiančioje miesto dalyje, kurios nuos- 
mukis mane stipriai paveikė tik tapus jaunuoliu, mano tėvai ir kaimynai išlai- 
kė tradicijas ir garbingus senuosius papročius. Papročiams tarp turtingųjų ir 
kilmingųjų apnykus, tėvas ir jam lygūs įkūnijo tvirtą kaip akmuo senąjį Egip- 
tą - pagarbą dievams, širdies tyrumą ir nesavanaudiškumą. Jie buvo tarsi 
savosios miesto dalies ir žmonių, tarp kurių gyveno ir vertėsi amatais, prieš- 
tara, papročiais ir elgsena rodanti, jog ji nėra tokia kaip aplinkiniai. 

Bet ar verta pasakoti tai, ką daug vėliau supratau. Kodėl neprisiminus 
šiurkštaus sikomoro kamieno, lapų šnaresio, kaitrią dieną ilsintis jo 
paunksnėje? Kodėl neprisiminus mieliausio savo žaisliuko — medinio 
krokodilo, kurį tampydavau už virvelės per sukietėjusią gatvę, o jis, iš 
paskos žiopčiodamas mediniu žandikaulių, rodydavo raudonai dažytus 
nasrus. Apstulbę kaimynų vaikai susirinkdavo jo pažiūrėti. Kiek me- 
duolių, kiek blizgančių akmenėlių ir vario vielos atkarpėlių susirinkau 
leidęs kitiems jį tampyti ir žaisti! Tokių žaislų turėjo tik kilmingųjų vai- 
kai, o mano tėvas gavo jį nuo karališkojo staliaus, kai pavilgais išgydė 
tvinkulį, trukdžiusį staliui sėdėti. 

Rytais motina vesdavosi mane į daržovių turgų. Tiesa, ji neką tepirkda- 
vo - tiesiog rinkdamasi ryšelį svogūnų leisdavo vandens laikrodžio skai- 
čiuojamą laiką, o rūpindamasi nauju apavu - ištisos savaitės priešpietes. 
Bet iš kalbų galėjai pamanyti ją esant turtingą, siekiančią tik geriausio. Ir jei 
ji nepirkdavo visko, kas akį patraukdavo, tai tik todėl, kad norėjo išmokyti 
mane taupumo. Ji sakydavo: „Ne tas turtingas, kuris turi aukso ir sidabro, 
o tas, kuris mažu pasitenkina . 

Taip ji tikino mane, tačiau jos senos vargšės akys raibo nuo margos Sido- 
no ir Biblo** vilnos - plonos ir lengvos it plunksna. Jos įrudusios, nuo dar- 
bo sugrubusios rankos meiliai čiupinėjo dramblio kaulo papuošalus ir stru- 
čio plunksnas. „Visa tai tuščia ir nereikalinga , — tikino ji mane ir, manau, 
save. O mano vaikiškas protas maištavo prieš tokius pamokymus, aš su 
malonumu būčiau pasiėmęs beždžionę nuo jos savininko kaklo ar siriškus 
ir egiptietiškus žodžius rėkiantį margą paukštį. Nebūčiau atsisakęs nei gran- 


* Sikomoras - vaismedis. Iš labai kietos jo medienos senovės Egipte buvo daromi 
mumijų karstai. 
** Sidonas ir Biblas - finikiečių miestai. 

dinėlių, nei paauksuotų sandalų. Tik daug vėliau supratau, kad ir sena ne- 
laimingoji Kipa nebūtų atsisakiusi turtų. 

Tačiau ji tebuvo vargšų gydytojo žmona, todėl svajones tenkino pasa- 
kom. Vakarais prieš miegą ji tyliu balsu sekdavo man girdėtas pasakas. 
Apie Sinuhę, laivo sudužimą patyrusį ir iš gyvačių karaliaus sugrįžusį su 
neapsakomais turtais, apie dievus ir kerėtojus, burtininkus ir senovės fara- 
onus. Tėvas dažnai niurzgėdavo, jog mano galvoj ji skiepija kvailystes ir 
nereikalingas mintis, bet vakarais, tėvui užknarkus, motina toliau pasako- 
davo — tiek savo smagumui, tiek mano džiaugsmui. Vis prisimenu tuos 
kaitrius vasaros vakarus, kai kūnas lovoje degdavo ir vargiai užmigdavau, 
vis girdžiu tylų, migdantį jos balsą - ir vėl jaučiuosi saugus. Vargu ar tikroji 
motina būtų buvusi man geresnė ir mielesnė už naivią, prietaringą Kipą, iš 
kurios būtų gavę peno net akli ir luoši pasakoriai. 

Pasakos džiugino mano sielą, o jų atsvara buvo gyvybinga gatvė - mu- 
sių veisimosi, daugybės kvapų ir kvaišulių sotinama vieta. Nuo uosto į gat- 
vę vėjas atnešdavo jaudinantį kedro ir dervos aromatą, arba kvapnaus aukš- 
tuomenės moters aliejaus lašelį, kaptelėjusį tuomet, kai ši ištempdavo kaklą 
pabarti gatvės berniūkščių. Pavakarėm, auksiniam Amono luotui sukant 
Vakarų kalno link, iš visų gatvės priebučių ir molinių trobelių pakildavo 
sumišęs aliejuj keptos žuvies ir šviežios duonos kvapas. Vaikystėje pamilau 
šį vargingosios Tėbų miesto dalies tvaiką ir niekada jo neužmiršau. 

Valgydamas verandoje išgirdau pirmuosius tėvo pamokymus. Pavargęs 
paržingsniuodavo jis į sodą iš gatvės ar iš priimamojo su aitriu vaistų ir 
tepalų kvapu įsigėrusiais drabužiais. Motina užpildavo jam ant rankų van- 
dens ir, jai patarnaujant, sėsdavom valgyti. Atsitikdavo, kad gatve lėkęs 
rėkaujančių ir lazdomis namo sienas daužančių girtų jūreivių būrelis susto- 
davo prie akacijų krūmo. Būdamas atsargus tėvas nesakydavo nieko, kol 
šie nenueidavo. O tuomet imdavo mokyti: 

— Tik šlykštus negras ar purvinas siras atlieka savo reikalą gatvėje. Egip- 
tietis tai daro tarp sienų. 

Arba tardavo: 

— Saikingai geriamas vynas - dievų dovana. Viena taurė niekam neken- 
kia, nuo dviejų liežuvis atsiriša, bet tas, kuris išmaukia visą ąsotį, pabunda 
griovy apvogtas ir sumuštas. 

Kartais net verandoje dvelktelėdavo kvapniaisiais aliejais - kai pro šalį 
pėsčia žengdavo daili moteris: permatomu drabužiu apsigobusi, skruostai, 
lūpos ir antakiai ryškiai išdažyti, drėgnose akyse spindesys, kokiu niekad 
nespindi padorių moterų akys. Grožėdamasis ja tėvas griežtai tardavo: 

— Saugokis moters, sakančios „gražus bernaitis“, viliojančios prie savęs, 
nes jos širdis — tinklas ir pinklės, o jos glėbys degina kaitriau nei ugnis. 

Nenuostabu, kad po šių pamokymų visa savo vaikiška širdimi ėmiau 
bijoti vyno ąsočių ir gražių, į paprastas nepanašių moterų. Tačiau baisiau- 
sia, jog abu dalykai mane pavojingai viliojo. 

Dar vaikystėje tėvas leisdavo man drauge būti per priėmimus. Jis ro- 
dydavo man darbo įrankius, peilius ir indus, pasakodavo, kaip jie naudoja- 
mi. Jam tiriant ligonius, galėdavau stovėti šalia, padavinėti indą su vande- 
niu, tvarsčius, aliejus ir vyną. Motina - ne taip kaip moterims dera - žaiz- 
domis ir skauduliais šlykštėjosi, todėl niekada nesuprato mano vaikiško su- 
sidomėjimo ligomis. O vaikas, pats nepatyręs ligos ir skausmo, jų nesuvo- 
kia. Skaudulio pradūrimas man buvo įdomi procedūra ir norėdamas suža- 
dinti kitų vaikų pagarbą išdidžiai pasakodavau jiems apie tai, ką matęs. 
Pasirodžius naujam ligoniui, atidžiai stebėdavau tėvo apžiūrą, klausyda- 
vausi jo klausimų, kol tėvas ištardavo „liga pagydoma“ arba „noriu apie tai 
pamąstyti. Tačiau būdavo tokių ligonių, apie kuriuos jis nemanydavo ga- 
lįs mąstyti —tik parašydavo kelias eilutes papiruso juostelėje ir išsiųsdavo į 
šventyklos Gyvenimo rūmus. Tokiam ligoniui išėjus, tėvas papurtęs galvą 
dažniausiai ištardavo: 

— Vargšelis! 

Ne visi tėvo ligoniai buvo neturtėliai. Iš viešųjų namų sutvarstyti atga- 
bendavo vyrus ploniausio lino drabužiais, kartkartėm votims iškilus ar dan- 
ties skausmu skųsdamiesi atvykdavo sirų laivų vadai. Todėl nenustebau, 
kai kartą pas tėvą su margais papuošalais ir brangakmeniais ant kaklo atke- 
liavo prieskonių pirklio žmona. Tėvui atidžiai klausantis ji dūsavo, dejavo 
ir skundėsi daugybe skausmų. Labai nusivyliau, kai pagaliau tėvas pasiė- 
mė popieriaus skiautę, - maniau jį galėsiant išgydyti ligonę, kuri kaip atly- 
gį būtų davusi nemažai gardumynų. Todėl atsidusau, papurčiau galvą ir 
sušnabždėjau: 

— Vargšelė! 

Ligonė suvirpėjo iš išgąsčio ir baugščiai pažvelgė į tėvą. O tėvas, iš nu- 
čiupinėto papiruso ritinėlio perrašęs eilutę senoviškų raidžių ir paveikslė- 
lių, įpylė į indą aliejaus, vyno ir į mišinį pamerkė popierių, o kai rašalas 
vyne išsisklaidė, supylė skystį į molinį ąsotį ir kaip vaistą padavė priesko- 
nių pirklio žmonai, patardamas gerti vos pajutus galvos ar skrandžio skaus- 
mus. Moteriai išėjus, klausiamai pažvelgiau į tėvą. Jis sumišo, kelis kartus 
kostelėjo ir tarė: 

— Yra daugybė skausmų, kuriuos gali išgydyti stipriai užkeiktas rašalas. 

Daugiau jis nieko nepasakė, tik po kurio laiko tyliai sumurmėjo: 

— Vaistai bent jau nepakenks ligonei. 

Kai sukako septyneri, man buvo įteikta klubjuostė ir motina nusivedė 
mane į šventyklą Žiūrėti aukojimo. Tuomet Tėbų Amono šventykla Egipte 
buvo didžiausia. Per miestą į ją nuo Mėnulio deivės šventyklos ir tvenkinio 
vedė parko alėja, sergstima akmeninių avingalvių sfinksų. Sventyklos teri- 
toriją supo galingos plytų sienos, o pati šventykla drauge su visais pastatais 
buvo tikras miestas mieste. Aukšto lyg kalnas pilono viršūnėje plazdeno 
margos vėjarodės, o milžiniškos valdovų statulos abipus vario vartų saugo- 
jo šventyklos teritoriją. 

ĮžŽengėme pro vartus į vidų, ir Mirusiųjų knygų* prekeiviai jas siūlydami 
* puolė motiną tampyti, šnabždėti jai ir spigiai šaukti. Motina nuvedė mane 
apžiūrėti stalių dirbtuvių ir parodai išdėstytų medinių statulų vergų ir tar- 
nų, kurie, šventikų užkeikti, aname pasaulyje dirbo už savo šeimininkus, o 
šie nė piršto nekrutino. Bet ar verta pasakoti tai, kas visiems žinoma - juk 
viskas grįžta po senovei, o Žmogaus širdis nesikeičia. Motina sumokėjo iš 
aukojimo žiūrovų reikalaujamą mokestį ir pamačiau baltai apsirengusius 
šventikus, staigiais įgudusiais judesiais žudančius ir raižančius jautį - su 
nendrėmis apipintu spaudu tarp ragų, liudijančiu, jog gyvulys tinkamas, 
be menkiausio juodo plaukelio. Sventikai buvo nutukę ir orūs, o plikos jų 
galvos blizgėjo aliejumi. Pora šimtų žmonių stebėjo aukojimą, bet šventi- 
kai, veik nekreipdami į juos dėmesio, per visą apeigą šaltai kalbėjosi apie 
savo reikalus. O aš, apžiūrinėdamas gausybę šventyklos sienų paveikslų, 
stebėjausi jos didžiulėmis kolonomis. Ir negalėjau suprasti motinos jaudu- 
lio, kuomet apsiašarojusi vedė mane namo. Namie ji nuavė vaikiškus ma- 
no batus ir padavė naujus sandalus - jie nebuvo patogūs ir, kol pripratau, 
trynė kojas. 

Kai dėl jų pasiskundžiau, tėvas nuoširdžiai nusijuokė ir pasakė, jog; vai- 
kas iš geros šeimos basas negalįs mieste pasirodyti — laikai labai pasikeitę. 
Tėvas papasakojo, jog dar jo senelio laikais kilmingieji tvarkdariai galėję 
sandalus ant kaklo pasikabinę basi po miestą vaikščioti. Tuomet papročiai 
buvę paprastesni ir sveikesni. Moters apdarui pakakdavę siauro beranko- 
vio drabužio, o dabar kiekviena save gerbianti moteriškė dėvinti plačius 
drabužius ir margas apykakles. Anksčiau Vyrai klostytais standžiais apsiaus- 
tais su plačiomis rankovėmis būtų buvę išjuokti. Iš tiesų pakilęs iš kapo 
senelis Tėbų nepažintų, vargu ar suprastų ir kasdienę kalbą - tiek daug į ją 
įsimaišę siriškų žodžių ir daiktų pavadinimų. Kuo daugiau svetimos kalbos 
žodžių Žmogus vartoja, tuo šaunesnis jis manosi esąs, sakė tėvas. 

Tačiau po valgio jis surimtėjo, uždėjo didžiulę patyrusią ranką man ant 
galvos ir maloniai pataršė švelnias vaikiškas garbanas ties dešiniu smilkiniu. 

— Tau septyneri, Sinuhe, - tarė, - privalai apsispręsti, kuo būsi. 

— Kariu, - atsakiau akimirksniu, bet nesupratau nevilties mielame tėvo 
veide. Juk geriausias gatvės žaidimas buvo karas; buvau matęs prie karių 
namų kovojančius ir besimokančius ginklą valdyti karius, buvau matęs į 
pratybas užmiestyje barškančius karo vežimus su plevenančiom šalmų 
skiauterėm. Nebuvo didingesnės ir garbingesnės tarnybos nei kario. Be 
to, kariams nereikėjo mokėti rašyti - man tai buvo svarbiausia priežastis, 
nes vyresnieji berniukai pasakodavo baugias istorijas apie sunkų rašto 


* Mirusiųjų knyga - magiškų užkeikimų ir pasakojimų knyga, kurią dėdavo į 
mirusiojo karstą. Ji būdavo surašyta papiruso ritiniuose, gausiai iliustruota 
piešiniais. 

mokslą, apie tai, kaip skaudžiai mokytojai tampo mokinių kirpčiukus, nety- 
čia sudužus molinei lentelei ar negrabiems pirštams sulaužius nendrinę 
plunksną. 

Jaunystėje tėvas turbūt nebuvo gabus - antraip būtų tapęs kuo nors di- 
desniu nei vargšų gydytojas. Tačiau jis buvo doras gydytojas - nežalojo 
ligonių, o metams bėgant buvo sukaupęs didžiulę patirtį. Jis žinojo, kad 
buvau jautrus ir užsispyręs, ir dėl mano sprendimo nė žodžio nepratarė. 

Tačiau netrukus motinos paprašęs indo nuėjo į darbo kambarį ir prisipy- 
lė pigaus vyno. 

— Eikš, Sinuhe, - tarė vesdamasis mane link pakrantės. Sekiau paskui jį 
nustebęs. Pakrantės prieplaukoje jis sustojo prie baržų, iš kurių perkreip- 
tom nugarom, suprakaitavę nešikai krovė patiesaluose užsiūtas prekes. Die- 
na slinko Vakarų pakalnėn, už Mirusiųjų miesto, - mes buvom jau po va- 
karienės, o krovėjai švokščiančiais plaučiais, liedami prakaitą tebedirbo. Vy- 
resnysis mušykle juos spartino, o raštininkas ramiai pastogėje sėdėdamas 
užrašinėjo kiekvieną krovinį. 

— Norėtum būti į juos panašus? — paklausė tėvas. 

Klausimas man pasirodė kvailas - neatsakiau, tik nustebęs spoksojau į 
tėvą, nes vargu ar kas norėtų tapti toks kaip šie. 

— Jie pluša nuo ankstaus ryto iki vėlyvo vakaro, - tarė tėvas Senmutis. — 
Jų nusvilusi oda šiurkšti lyg krokodilo, o jų rankos gruoblėtos it krokodilo 
letenos. Tamsai atslinkus jie pareina į apgailėtinas molines trobeles, suval- 
go žiauberę duonos, svogūną, gurkšteli prarūgusio alaus. Toks krovėjo gy- 
venimas. Toks ir artojo gyvenimas. Toks gyvenimas visų, rankomis dirban- 
čių. Tikriausiai jiems nepavydi? 

Papurčiau galvą ir suglumęs pažvelgiau į tėvą. Juk aš ketinau tapti kariu, 
o ne krovėju, žemrausiu, laukų drėkintoju ar mėšlinu piemeniu. 

- Jie niekada negalės pakeisti likimo, - rimtai tarė tėvas. - Po mirties jų 
kūnai — geriausi atveju — bus išmirkyti druskoje ir užversti smėliu. Jie nesi- 
tiki nemirtingumo ir laimingo gyvenimo vakarų šalyje kaip tie, kurie išgali 
pasistatyti patvarius kapus, turi išteklių kūną paruošti taip, kad jis amžinai 
pergalėtų mirtį. Ar žinai, Sinuhe, kodėl taip yra? 

Virpančiu smakru žvelgiau Mirusiųjų miesto pusėn, kur besileidžianti 
saulė krauju dažė blyškias faraonų šventyklas, ir supratau, ko siekia tėvas. 

— Jie nemoka rašyti, — rimtai tarė jis. - Rašyti nemokančiam nesiseka nei 
gyvenime, nei mirtyje. 

Jis susimąstęs kilstelėjo vyno ąsotį, žvilgtelėjo atgal — tarsi bijodamas, jog, 
iš už kampo mus seka Kipa, paragavo vyno, nusišluostė lūpas ir sugriebęs 
mano ranką ėmė vestis toliau. Sekiau paskui jį apsunkusia nuo sielvarto 
širdimi, tačiau sprendimo tapti kariu nekeičiau. 

— Tėti, - tariau žengdamas, - kario gyvenimas įdomus. Gyvendami ka- 
rių namuose jie sočiai valgo, vakarais viešuosiuose namuose geria vyną ir 
moterys jiems malonios. Jie nemoka rašyti, bet šauniausiems ant kaklų ka- 

bo auksinės grandinės. Iš karo žygių jie parsigabena grobio ir vergų, kurie 
nudirba darbus ir amatu duoda pelno. Argi neverta tapti kariu? 

Tačiau tėvas neatsakė, tik paspartino žingsnį. Prie didelio sąvartyno, 
musių debesims aplink zyziant, jis pasilenkęs žvilgtelėjo į žemą molinę 
trobelę. 

— Mano drauge Intebai, ar tu čia? — paklausė tėvas, ir iš trobelės lazda 
pasiremdamas išklibikščiavo parazitų sukandžiotas senis, iki peties nukirs- 
ta dešiniąja ranka, nuo purvo pastirusia klubjuoste. Iš senatvės jo veidas 
buvo suvytęs, raukšlėtas, o burna be dantų. 

— Ar tai... tai pats Intebas? — baugščiai sušnibždėjau. Juk Intebas buvo 
didvyris, kovęsis didžiausio iš faraonų, Tutmozio III, karo žygyje į Siriją, 
apie Intebą, jo žygdarbius ir faraono suteiktus apdovanojimus sklido le- 
gendos. 

Kariškai sveikindamasis senis pakėlė ranką, o tėvas ištiesė jam indą su 
vynu. Jie susėdo ant žemės, nes daugiau nebuvo kur, ir drebančiom ran- 
kom priglaudęs indą prie lūpų godžiai, saugodamas, kad nenulašėtų nė 
lašo, Intebas gurkštelėjo vyno. 

— Mano sūnus Sinuhė ketina tapti kariu, - šypsodamas tarė tėvas. — At- 
vedžiau jį pas tave, Intebai, nes likai vienintelis gyvas iš didžiųjų didvyrių, 
galįs papasakoti apie didingą kario gyvenimą ir žygdarbius. 

— Tegriebia Setas, Baalis* ir kiti nelabieji, - spigiai nusijuokęs atsakė se- 
nukas ir trumparegėmis akimis įsispoksojo į mane, - ar berniukas kvailas? 

Bedantė burna, priblėsusios akys, švytuojantis rankos strampgalys ir 
raukšlėta murzina krūtinė mane baisiai išgąsdino, todėl įsikibęs tėvo ranko- 
vės užlindau jam už nugaros. 

— Vaike, vaike! — tarė Intebas ir sukikeno. - Jei gaučiau po gurkšnelį 
vyno už kiekvieną prakeiksmą, kuriuo prakeikiau gyvenimą ir apgailėti- 
ną kario likimą, vynu užpildyčiau ežerą — tokį, kaip faraonas, girdėjau, 
iškasė savo Žmonos pramogai. Tiesa, aš nemačiau, nes neturiu už ką per- 
siirti per upę, bet neabejoju, kad pripildyčiau ežerą ir dar liktų tiek, kad 
visa armija nusigertų. 

Jis vėl godžiai šliurptelėjo vyno. 

— Bet juk, - ištariau drebančiu smakru, - kario amatas iš visų amatų gar- 
bingiausias. | 

— Garbė ir šlovė, - atsakė Tutmozio didvyris, - tėra mėšlas, tik mėšlas, 
kuriuo minta vien musės. Savo gyvenime daug melo apie karą ir žygdar- 
čiau vyno, tačiau tavo tėvas - garbingas žmogus, todėl jo apgaudinėti ne- 
noriu. Taigi sakau tau, berniuk: iš visų amatų kario amatas — prasčiausias ir 
niekingiausias. 


* Setas - Aukštutiniojo Egipto dievas. Baalis - semitų kilmės, karo ir keršto dievas. 

Vynas išlygino jo veido raukšles, beprotiškos senuko akys suspindo. Jis 
atsistojo ir vienintele ranka suspaudė sau kaklą. 

— Žiūrėk, vaike, - sušuko, - šį laibą kaklą puošė penkios aukso grandi- 
nės. Savo rankomis faraonas apvijo jomis mano kaklą. Kas suskaičiuos nu- 
kirstas rankas, kurias sukroviau priešais jo palapinę? Kas pirmas pakilo ant 
Kadešo mūrų? Kas kaip maurojantis dramblys įsiveržė į priešo gretas? Tai 
buvau aš, Intebas, didvyris! Bet kas man už tai bedėkoja? Mano auksas 
išsibarstė po visą pasaulį, vergai, kuriuos kaip karo grobį parsigabenau, pabė- 
go arba mirė nuo skurdo. Dešinė ranka liko Mitanijos* žemėje ir jau elge- 
taučiau gatvės kampe, jei ne geri žmonės, retkarčiais atnešantys džiovintos 
žuvies ir alaus, kad papasakočiau jų vaikams tiesą apie karą. Aš, Intebas, 
didvyris, bet pažvelk į mane, berniuk. Mano jaunystė liko dykumoje, nu- 
skendo alky, skausmuos ir nuovargy. Ten mėsa nutirpo nuo sąnarių, ten 
oda sugrubo, ten širdis kietesnė už akmenį pasidarė. Blogiausia, kad be- 
vandenėse dykumose man išdžiūvo liežuvis ir susirgau amžinu troškuliu — 
kaip ir kiekvienas karys, gyvas sugrįžęs iš tolimų karo žygių. Gyvenimas 
man buvo lyg ano pasaulio bedugnė, kol nepraradau rankos. Nepasakosiu 
apie žaizdų skausmą ir pjaustytojų keliamas kančias, verdančiu aliejumi 
tvilkant nukirstos rankos strampgalį, - tavo tėvas tai gerai žino. Tebūnie 
palaimintas tavo vardas, dorasis, gerasis Senmuti, bet vynas baigėsi! 

Nutilęs senis dar kurį laiką švokštė ir atsisėdęs ant žemės sielvartingai 
apvertė molinį indą. Valiūkiška ugnelė akyse užgeso ir jis vėl pavirto senu, 
nelaimingu žmogum. 

— Tačiau kariui neprivalu mokėti rašyti, - šnipštelėjau baugščiai. 

— Hm, - krenkštelėjo Intebas ir pažvelgė į tėvą. Nusimovęs nuo riešo 
varinę apyrankę, tėvas ištiesė ją seniui. Šis garsiai suriko ir tuoj pat atbėgęs 
murzinas berniūkštis paėmė apyrankę, indą ir nudūmė į vyninę. 

— Geriausios rūšies neimk, — skubriai sušuko pavymui Intebas. - Imk 
rūgštaus — jo daugiau duos! 

Jis vėl mąsliai pažvelgė į mane. 

— Tu teisus, — tarė jis, - kariui neprivalu mokėti rašyti , tik sugebėk kau- 
tis. Jei jis mokės rašyti, taps vadu, įsakinės net narsiausiam kariui ir prieš 
save siųs į mūšį kitus. Kiekvienas, mokantis rašyti, gali vadovauti, bet nė 
šimto vyro vadu neskiriamas nemokąs teplioti tų musės kojų. Menkas 
džiaugsmas iš aukso grandinių ir apdovanojimų, jei bet kuris, vos nulaikąs 
nendrių plunksną, už tave viršesnis. Tačiau taip yra ir taip visada bus. To- 
dėl, mano berniuk, jei nori tapti vadu, vesti karius - pirmiausia išmok rašy- 
ti. Tada net aukso grandinėmis pasipuošę tau lenksis, o vergai dengtais 
neštuvais neš tave į mūšio lauką. 


* Mitanija - XIV-XIII a. pr. Kr. valstybė, gyvavusi dabartinėje Š. Sirijoje. 

Murzinas berniūkštis parnešė ąsotį ir dar indą vyno. Senio veidas iš 
džiaugsmo nušvito. 

— Tavo tėvas Senmutis - geras žmogus, - draugiškai tarė jis. — Jis moka 
rašyti ir išgydė mane stiprybės ir laimės dienomis, kai nuo vyno gausybės 
man ėmė rodytis krokodilai ir begemotai. Jis geras žmogus, nors tėra tik 
gydytojas ir nė lanko nemoka įtempti. Dėkui jam! 

Išsigandęs žiūrėjau į vyno ąsotį, kurį Intebas akivaizdžiai ketino išgerti, 
ir ėmiau nekantriai pešioti plačią, vaistais išterliotą tėvo rankovę - išsigan- 
dau, kad dėl vyno netrukus sumušti pabusim kurios nors gatvės kampe. 
Tėvas Senmutis žvilgtelėjo į vyno ąsotį ir su palengvėjimu atsidusęs išsive- 
dė mane. Saižiu balsu Intebas uždainavo sirišką karo dainą, o nuogas, juo- 
dai įdegęs gatvės berniūkštis kvatojo. 

Aš, Sinuhė, palaidojau svajonę apie kario tarnybą ir nebesipriešinau, kitą 
dieną tėvo ir motinos vedamas į mokyklą. 

Tėvas, žinoma, neturėjo išteklių sumokėti už mano mokslą didžiosiose šven- 
tyklų mokyklose, kur mokėsi kilmingųjų, turtingųjų ir aukštesniųjų šventi- 
kų sūnūs, o kai kada ir dukterys. Mano mokytoju tapo vos per porą gatvių 
gyvenąs senas šventikas Onehas, laikęs mokyklą savo apgriuvusioje veran- 
doje. Jis mokė amatininkų, pirklių, uosto vyresniųjų ir jaunesniųjų karo 
vadų vaikus, garbėtroškų tėvų siekimu turėjusių tapti raštininkais. Kadaise 
Onehas buvo dangiškosios Mutės* šventyklos sandėlio sąskaitininkas, to- 
dėl galėjo mokyti rašto pradmenų vaikus, vėliau užrašinėsiančius prekių 
svorį, grūdų kiekį, galvijų skaičių ar karių davinių sąskaitas. Tokių mažų 
mokyklų aplink pasaulio miestą - didžiuosius Tėbus - buvo dešimtys, šim- 
tai. Mokslas nebuvo brangus, nes mokiniams tereikėjo išlaikyti senąjį One- 
hą. Ziemos vakarais anglių pirklio sūnus atnešdavo jam medžio anglių, 
audėjo sūnus aprūpindavo drabužiais, grūdų pirklio sūnus pasirūpindavo, 
kad netrūktų miltų, o mano tėvas vaistažolių ištraukom su vynu malšinda- 
vo jo senatvės skausmus. 

Dėl šios priklausomybės Onehas buvo švelnus mokytojas. Prie rašymo 
lentelės užsnūdusio berniuko nepešiodavo - tik šis kitądien privalėdavo at- 
nešti iš namų nugvelbtą gardumyną. Kartais grūdų pirklio sūnus atsinešda- 
vo asotį vyno — tądien įdėmiai klausydavomės pakilių senojo Oneho istorijų 
apie nepaprastus ano pasaulio nuotykius, pasaką apie dangiškąją Mutę — 
Visatos kūrėją, apie Ptahą** ir kitus jam artimus dievus. Kikendavom ma- 


* Mutė - Tėbų deivė. 
** Ptahas - Memfyje garbintas dievas, amatų ir meno globėjas, ugnies atradėjas. 

nydami privertę jį visai dienai užmiršti sunkias užduotis ir nykius rašto žen- 
klus. Tik daug vėliau supratau, kad senasis Onehas buvo išmintingesnis ir 
supratingesnis, nei maniau. Istorijos, kurias atgaivindavo teisuoliškai naivi jo 
vaizduotė, turėjo tam tikrą tikslą. Jis mokė mus senojo Egipto moralės princi- 
pų. Už kiekvieną piktą darbą būdavo baudžiama. Kiekvieno žmogaus širdį 
negailestingai sverdavo prieš aukščiausiąjį Ozyrio sostą. Žmogų, kurio blogi 
darbai ją nusverdavo šakalgalvio pusėn, išmesdavo Rijūnui suėsti, - o tai 
buvo krokodilas ir begemotas vienoje esybėje, tik už abu baisesnis. 

Pasakodavo jis ir apie vaidingąjį Apsuktveidį - baisų ano pasaulio van- 
denų plaustininką, be jo pagalbos mirusysis palaimingų laukų nepasiek- 
davo. Irkluodamas jis visada žiūrėdavo atgal, o ne į priekį - kaip žemiš- 
kieji Nilo irklūotojai. Onehas versdavo mus atmintinai kartoti susitaiky- 
mo ir pritarimo posakius, kuriais reikėdavo išlinksniuoti Apsuktveidį. Jis 
versdavo mus perrašyti juos rašmenimis ir užrašyti iš atminties. Svelniai 
įspėdamas jis rodydavo ir taisydavo mūsų klaidas. O mes privalėjom su- 
prasti, jog dėl menkiausios klaidelės laimingas gyvenimas aname pasau- 
lyje gali virsti nepakeliamu. Jei perduosime Apsuktveidžiui laišką su klai- 
da - pasigailėjimo nebus: lyg šešėliai amžinai klaidžiosime negyvo juoz- 
gano vandens pakrantėje ar dar blogiau - pateksime į baisią Mirusiųjų 
karalystės bedugnę. 

Keletą metų lankiau Oneho mokyklą. Ne be reikalo tėvas mane į ją leido. 
Jo galva, niekas negali priversti mokytis nemalonaus amato. Jeigu būtų pa- 
aiškėję, jog aš negabus, jis nebūtų jėga reikalavęs, kad toliau mokyčiausi raš- 
tininko amato. Jei būčiau parodęs susidomėjimą ir pomėgį - vėliau Onehas 
būtų pasiūlęs mane į šventyklos mokyklą, iš kurios man atsivertų tėvo pagei- 
daujama veikla. O jei susiklostytų kitaip, galėčiau manytis iš skaičiuotojo, 
jaunesniojo raštininko, o gal iš tiesų - per kariuomenės davinių saugyklą 
siekčiau kario amato. Zinoma, tuomet apie tai nenutuokiau. 

Mano mieliausias Oneho mokyklos draugas buvo pora metų vyresnis 
Totmesas — karo vežimų skyriaus vado sūnus. Jis nuo vaikystės mokėjo 
valdyti arklius, kautis. Jo tėvas, turėjęs rimbą su įpintais variniais siūlais, 
tikėjosi sūnų tapsiant dideliu karo vadu ir troško, kad šis išmoktų rašyti. 
Tačiau jo vardas — šlovingasis Totmesas - nelėmė tėvo vilčių išsipildymo. 
Mokykloje Totmesas nustojo domėtis iečių svaidymu bei karo vežimų pra- 
tybomis. Rašmenis jis išmoko lengvai ir, kitiems sunkiai plušant, molinėje 
lentelėje paišė paveikslėlius. Piešdavo jis karo vežimus ir ant užpakalinių 
kojų stovinčius arklius bei kovojančius karius. Jis atsinešė į mokyklą molio 
ir, alaus ąsočiui Oneho lūpomis pasakas sekant, nulipdė nepaprastai juo- 
kingą Rijūną, vangiai pražiotais nasrais gaudantį smulkų pliką seneliuką, 
kurį iš pakumpusios nugaros ir apvalaus pilvuko nesunkiai suvokėm esant 
Onehą. Bet Onehas nepyko. Ant Totmeso niekas nepykdavo. Jis buvo pla- 
taus, prastuomenės vyrams būdingo veido, storomis, trumpomis kojomis, 
bet jo akys žibėjo pagauliu linksmumu, o jo imlios rankos lipdė iš molio 

» mus padūkusiai džiuginusius gyvūnus ir paukščius. Iš pradžių jo bendrijos 
siekiau dėl jo kariškumo, tačiau mūsų draugystė išliko tvirta ir jam nebero- 
dant nė menkiausios garbėtroškos tapti kariu. 

Mokslus einant man nutiko stebuklas. Tai įvyko visai netikėtai — vis dar 
prisimenu tos valandėlės apraišką. Svelniai vėsią pavasario dieną ore čirš- 
kavo paukščiai, ant molinių trobelių stogų gandrai krovė lizdus. Nuslūgus 
vandeniui, žemė buvo žaliai suliepsnojus; daržuose žmonės sėjo sėklą, so- 
dino daigus — buvo stačiai audringų nuotykių diena, todėl mes negalėjom 
nurimti apšiurusioje, trupančių plytų Oneho verandoje. Nerūpestingai pai- 
šiau grisius rašto ženklus, akmenyje kalinėjamas raides, o šalia jų - sutrum- 
pintus popieriaus rašmenis. Staiga kažkoks net paties Oneho užmirštas žo- 
dis, kažkas nepaprasta manyje atgaivino žodžius ir raides. 

Paveikslėlis virto žodžiu, žodis virto skiemeniu, skiemuo - raide. Sujun- 
gus raides susidarė nauji žodžiai, gyvi ir keisti, visai nesusiję su paveikslė- 
liais. Paveikslėlį supranta paprasčiausias laukų drėkintojas, tačiau dviejų 
gretimų paveikslėlių nemokantis rašyti nesuvokia. Manau, jog kiekvienas, 
mokęsis rašto ir skaityti išmokęs, žino, ką turiu galvoje. Sis išgyvenimas 
buvo labiau jaudinantis ir aistrinantis nuotykis nei iš vaisių prekeivio krep- 
šio nugvelbtas granatas, saldesnis už džiovintą finiką, gaivesnis nei ištroš- 
kusiam vanduo. 

Manęs raginti jau nebereikėjo. Gėriau Oneho žinias lyg išdžiūvusi žemė 
patvinusio Nilo vandenį. Greitai išmokau rašyti, o palengva ir skaityti, ką 
buvo parašę kiti. Trečiaisiais metais skiemenavau iš apdriskusių popieriaus 
ritinėlių ir diktavau kitiems pamokomas istorijas. 

Tuo metu pastebėjau esąs ne toks kaip visi. Mano veidas buvo siaures- 
nis, oda šviesesnė, galūnės gležnesnės nei kitų berniukų. Panėšėjau labiau į 
kilmingųjų vaikus nei į tuos, tarp kurių gyvenau, ir jei būčiau rengęsis to- 
kiais pat drabužiais, vargu ar kas būtų atskyręs mane nuo dengtais neštu- 
vais nešiojamų ar vergų lydimų berniukų. Dėl to mane pašiepdavo. Grūdų 
pirklio sūnus, rankomis apsivydamas kaklą, pavadino mane mergaite, to- 
dėl įdūriau jam braižikliu. Jis dvokė ir jo artumas buvo nemalonus. Totme- 
so draugija man patiko, tačiau ranka jis manęs niekada nelietė. Kartą Tot- 
mesas droviai pasiūlė: 

— Ar nenorėtum pabūti man pavaizdu — padarysiu tavo skulptūrą. 

Parsivedžiau jį namo ir kieme, po sikomoru, iš molio nulipdęs į mane 
panašią skulptūrą, jis braižikliu užrašė raidėmis mano vardą. Mano motina 
Kipa atnešė mums pyragėlių, bet pamačiusi skulptūrą baisiai persigando ir 
pavadino tai kerais. Tačiau tėvas pasakė, jog; jei Totmesas patektų į šven- 
tyklos mokyklą, galėtų tapti rūmų menininku. Aš juokais nusilenkiau Tot- 
mesui ir nuleisdamas ranką prie kelių pasveikinau jį kaip kilmingąjį. Tot- 
meso akys suspindo, tačiau atsidusęs jis tarė, kad nieko iš to neišeis, nes 
tėvas reikalaująs sugrįžti į karių namus ir stoti į jaunesniųjų karių mokyklą. 
Kiek būsimajam karo vadui reikėjo — tiek jis jau mokėjo rašyti. Mano tėvas 

išėjo, o mudu su Totmesu dar ilgai girdėjom virtuvėje murmančią Kipą, 
bet šveitėme jos keptus pyragėlius — riebius, gardžius, ir mums buvo gera. 
Tuomet dar buvau laimingas. 

Atėjo diena, ir tėvas, apsirengęs geriausiais švariais drabužiais, ant kaklo už- 
sidėjęs plačią Kipos išsiuvinėtą apykaklę, iškeliavo į didžiąją Amono šven- 
tyklą, nors širdies gilumoje nemėgo šventikų. Tačiau be šventikų pagalbos ir 
įsikišimo Tėbuose ir net visame Egipte niekas negalėjo įvykti. Sventikai užsi- 
imdavo teise ir skelbdavo nuosprendžius, o įžūlesnis žmogus net po valdovo 
skirtos bausmės kreipdavosi į šventyklą dėl apsivalymo burtais. Sventikų ran- 
kose buvo aukštesnių amatų mokymas. Jie išpranašaudavo vandens pakili- 
mą bei būsimąjį derlių ir pagal tai nustatydavo visai šaliai mokesčius. Bet ar 
verta dar aiškinti - juk viskas grįžta po senovei ir niekas nepasikeitė. 

Manau, jog nusižeminti tėvui nebuvo lengva. Jis, kaip vargšų gydytojas, 
visą laiką gyveno vargingojoje miesto dalyje, toldamas nuo šventyklos ir 
Gyvenimo rūmų. Dabar jis, kaip ir kiti vargingi tėvai, laukė eilės pas šven- 
tyklos vyresnybę - kol kilniadvasis šventikas malonės jį priimti. Tebematau 
juos priešais save - pasipuošusius skurdžius, išdidžiai svajojančius apie ge- 
resnį sūnų gyvenimą. Dažnas jų į Tėbus atkeliauja iš tolo - keleiviniais lai- 
vais, įsidėję užkandį ir, kad patektų pas auksu apsiūtą, brangiais aliejais 
įtrintą šventiką, papirkinėja vartų sargus ir raštininkus. O šis suraukęs nosį 
nuo jų kvapo kalbasi atšiauriai. Bet Amonui be perstogės reikia naujų pa- 
tarnautojų. Turtams ir galybei augant, jam reikia vis daugiau raštingyjų, 
nors kiekvienas tėvas atiduodamas į šventyklą sūnų vadina tai dievų malo- 
ne. O iš tiesų šventykla gauna dovaną, brangesnę už auksą. 

Sioje kelionėje mano tėvui nusišypsojo laimė — vos popietės sulaukus, 
pro šalį ėjo senas mokslo draugas Ptahoras, laikui bėgant tapęs karališkuo- 
ju kaukolės atvėrėju. Tėvas išdrįso jį užkalbinti, ir šis pažadėjo visa savo 
didybe atvykti į svečius manęs pažiūrėti. 

Tai dienai tėvas parūpino žąsį ir geriausio vyno. Kipa kepė ir barėsi. Iš 
mūsų virtuvės kilo palaimingas žąsies riebalų kvapas ir priešais mūsų na- 
mus susirinkę elgetos ir neregiai, siekdami skirtosios puotos dalies, ėmė 
dainuoti ir groti. Pagaliau Kipa šūkaudama padalijo jiems riebaluose mir- 
kytos duonos, ir jie pasitraukė. Mudu su Totmesu nušlavėm gatvę toli nuo 
namų miesto link — tėvas pasiūlė Totmesui būti netoliese, kai svečias at- 
vyks, gal šis norėsiąs pasikalbėti ir su Totmesu. Mes dar buvome vaikai, 
tačiau tėvui smilkytuvu pasmilkius prieangį pasijutome pakiliai lyg šven- 
tykloje. Saugojau ąsotį su aromatinguoju vandeniu, vaikiau muses nuo bal- 
to lyg pienas lininio rankšluosčio, Kipos pasiruošto įkapėms, o dabar iš- 
trauktą Ptahoro rankoms šluostyti. 


Ilgai teko laukti. Diena ėjo į pabaigą, vėso oras. Priebutyje sudegė smil- 
kalai, duburyje* graudžiai tebespirgėjo žąsis. Aš išalkau, o mano motinos 
Kipos veidas ištįso, sustingo. Tėvas nepratarė nė žodžio, tačiau tamsai at- 
slenkant lempų nežiebė. Sėdėjome verandoje bijodami pažvelgti vienas ki- 
tam į veidą. Tada supratau, kiek liūdesio ir nevilties savo neapgalvotu leng- 
vabūdiškumu turtingieji ir kilmingieji suteikia mažiems ir neturtingiems. 

Pagaliau išvydom gatvėje deglų liepsnas ir tėvas pašokęs atnešė anglių 
abiems spingsulėms. Aš, šalimais karštai alsuojant Totmesui, virpančiom 
rankom kilstelėjau indą su vandeniu. 

Karališkasis kaukolės atvėrėjas Ptahoras atvyko paprastais dengtais neš- 
tuvais, nešamais dviejų juodųjų vergų. Priekyje nutukęs tarnas siūbuoda- 
mas nešė deglą - buvo matyti, jog jis girtas. Aikčiodamas ir šūkčiodamas 
linksmus pasveikinimus, Ptahoras išlipo iš neštuvų pasisveikinti su nusi- 
lenkusiu, ranką prie kelių nuleidusiu mano tėvu. Ptahoras uždėjo delnus 
jam ant pečių - galbūt parodydamas, jog tokio sutikimo jis nevertas, o gal 
pasiremdamas. Prisilaikydamas tėvo peties jis spyrė deglą nešusiam tarnui 
ir paliepė miegoti po sikomoru, kol išsiblaivys. Negrai nelaukę leidimo sviedė 
dengtus neštuvus po akacijų krūmais ir susėdo ant Žemės. 

Tebesiremdamas tėvo peties Ptahoras įžengė į verandą. Nepaisydamas 
prieštaravimų, užpyliau jam ant rankų vandens ir padaviau lino rankšluos- 
tį, tačiau jis paprašė, kad aš nušluostyčiau rankas, - nes juk aš jas sušlapi- 
nau, - 0 tada maloniai padėkojęs pavadino mane gražiu berniuku. 

Tėvas mostelėjo į prieskonių pirklio paskolintą krėslą su atlošu —- Ptaho- 
ras atsisėdo ir spingsulių šviesoje smalsiomis mažomis akutėmis ėmė žval- 
gytis. Akimirką visi tylėjo. Tuomet droviai krenkštelėjęs jis paprašė ko nors 
išgerti - esą ilga kelionė išdžiovino burną. Pradžiugęs tėvas įpylė vyno. 
Ptahoras įtariai pauostė, paragavo, tačiau pasigėrėtinai maloniai ištuštinęs 
taurę su palengvėjimu atsiduso. 

Tai buvo nedidukas, plikas, po plonu audiniu svyruliuojančia krūtine ir 
pilvu kreivakojis. Nors apykaklę puošė brangakmeniai, ji buvo nešvari kaip 
ir drabužiai, pats jis dvokė vynu, prakaitu ir tepalais. 

Kipa patiekė pyragėlių su prieskoniais, aliejuje mirkytų žuvelių, vaisių ir 
žąsies kepenų. Iš mandagumo jis valgė, nors buvo aišku, jog ką tik atkelia- 
vo nuo gausaus stalo. Jis visko paragavo ir išsakė apie valgius mandagybes, 
labai pradžiuginusias Kipą. Jo prašymu, nunešiau valgio ir alaus negrams, 
tačiau šie į mano mandagumą atsakė nešvankybėmis ir klausimu, ar greit 
išverstapilvis ruošiąsis išvykti. Po sikomoru sunkiai knarkė tarnas, ir aš ne- 
panorau jo žadinti. 

Vakaras visai sumišo, nes ir tėvas vyno gėrė daugiau nei kada nors anks- 
čiau, ir galiausiai Kipa atsisėdusi virtuvėje susiėmė galvą ir ėmė sunkiai 


* Egiptiečių namuose (dažnai pastato viduryje) duburyje rusendavo ugnis. 

linguoti. Kai baigė vyno ąsotį, jie ėmė gerti vaistinius tėvo vynus, o kai ir šie 
pasibaigė, tiko jiems paprasčiausias kasdienis alus, nes Ptahoras tikino ne- 
sąs išrankus. 

Jie kalbėjosi apie mokslo metus Gyvenimo rūmuose, pasakojo linksmas 
istorijas apie mokytojus ir ssiūbuodami glėbesčiavosi. Ptahoras pasakojo sa- 
vo - karališkojo kaukolės atvėrėjo — išgyvenimus ir tvirtino, jog tai pats 
blogiausias amatas, kuriuo gali užsiimti gydytojas; j jis geriau tinkąs Mirties 
nei Gyvenimo rūmams. Tačiau darbo esą nėra daug, o jis visada buvo tin- 
gus, kaip mano tėvas, taikingasis Senmutis, veikiausiai prisimenąs. Žmo- 
gaus kaukolę, - išskyrus dantis, gerklę ir ausis, kurie reikalauja kito gydyto- 
jo, - jo supratimu, paprasčiausia išstudijuoti, todėl ją pasirinkęs. 

— Tačiau, — tarė jis, - jei manyje būtų buvę pakankamai žmogiškumo, 
būčiau tapęs paprastu gerbiamu gydytoju ir dovanojęs gyvenimą, o dabar 
mano dalia - dovanoti mirtį, kai senukai ir neišgydomi ligoniai nusibosta jų 
giminaičiams. Dovanočiau gyvenimą kaip ir tu, mano drauge Senmuti. Gal 
labiau vargčiau, bet gyvenčiau garbingiau ir sveikiau nei dabar. 

— Netikėkite juo, berniukai, — tarė tėvas, nes prie stalo sėdėjo ir Totmesas 
su nedidele vyno taure. - Didžiuojuosi, draugu vadindamas karališkąjį kau- 
kolės atvėrėją Ptahorą, gabiausią Egipte šio amato žmogų. Ar aš neprisime- 
nu stebuklingų kaukolės atvėrimų, kuriais jis išgelbėjo kilmingųjų ir vargšų 
gyvybes? Jis išvaduodavo nuo piktųjų dvasių, variusių žmones į beproty- 
bę, ir ištraukdavo iš smegenų jų apvalius kiaušinius. Dėkingi ligoniai dova- 
nojo jam aukso ir sidabro, grandinėlių ir taurių. 

— Bet dar daugiau dovanojo dėkingi giminaičiai, - suvebleno Ptahoras. — 
Juk jei vieną iš dešimties, vieną iš penkiolikos, ne, tarkim, vieną iš šimto 
netyčia išgydau - kitų mirtis dar patikimesnė. Ar girdėjai nors vieną farao- 
ną po kaukolės atvėrimo gyvenus ilgiau nei tris dienas? Ne, kuo turtinges- 
ni ir kilmingesni nepagydomieji ir bepročiai, tuo greičiau jie patiria mano 
titmaginio peilio išbandymą. Mano ranka išlaisvina iš kančios, mano ranka 
dalija tradicijas, žemes, galvijus ir auksą, mano ranka pakelia faraonus į 
sostą. Todėl manęs bijoma ir mano žodžiui niekas neprieštarauja, nes aš 
per daug žinau. Tačiau tokias žinias kaupiantis - širdgėlą kaupia, todėl esu 
labai nelaimingas. 

Kiek paverkęs Ptahoras nusivalė nosį į Kipos įkapių rankšluostį. 

— Tu neturtingas, bet garbingas, Senmuti, - verkšleno jis. - Todėl myliu 
tave, o aš turtingas, bet sutrešęs. Visai sutrešęs — tik mėšlo krūva, kelyje 
palikta jaučio. 

Ir nusimovęs brangakmenių apykaklę uždėjo ją ant tėvo kaklo. Tada jie 
ėmė dainuoti, - žodžių nesupratau, bet įdėmiai klausęsis Totmesas sakė, 
jog net karių namuose riebesnių dainų nedainuojama. Kipa virtuvėje apsi- 
raudojo, o nuo akacijų krūmo atėjęs negras ketino Ptahorą nešti į neštuvus, 
nes jam seniai buvo laikas miegoti. Tačiau Ptahoras priešinosi ir gailiai skųs- 
damasis, jog negrai užmuš jį, ėmė šaukti pagalbon sargybinius. Ir tėvas jam 

nepadėjo, todėl mudu su Totmesu lazdomis išvijome negrą, tas supyko ir 
keikdamasis patraukė savo keliu — su savo bičiuliu ir dengtais neštuvais. 

Paskui Ptahoras užsivertė ant galvos ąsotį alaus, paprašė aliejaus veidui 
įtrinti ir susiruošė kiemo tvenkinyje maudytis. Totmesas man pašnibždėjo, 
jog reikėtų senukus paguldyti, ir atsitiko, kad mano tėvas su karališkuoju 
kaukolės atvėrėju apsikabinę, švebeldžiuodami amžinos draugystės prie- 
saikas užmigo santuokiniame Kipos guolyje. 

Raudodama Kipa rovėsi plaukus, ant galvos barstė duburio pelenus. Ma- 
ne graužė mintis, ką pasakys kaimynai, nes triukšmas ir dainos tykią naktį 
buvo toli girdėti. Tačiau Totmesas buvo visai ramus, tikindamas matęs dar 
didesnių kvailybių, kai karių namuose ir pas tėvą vyrai prisimindavo praeitį 
ir baudžiamuosius žygius Sirijon bei Kušo žemėn. Jis - priešingai — tikino 
vakarą puikiai praėjus, nes senukų pramogai neprireikė viešųjų namų muzi- 
kantų ir šokių. Jam pavyko nuraminti Kipą ir, kaip sugebėdami panaikinę 
šventės pėdsakus, susiruošėme miegoti. Tarnas po sikomoru tebeknarkė, o į 
mano lovą atsikraustęs Totmesas apsikabino mane ir ėmė pasakoti apie mer- 
gaites, mat ir jis buvo išgėręs. Tačiau man nebuvo įdomu - buvau pora metų 
už jį jaunesnis, todėl greit užmigau. 

Anksti rytą pabudau nuo bildesio ir kepėstavimo miegamajame. Man 
įėjus tėvas su drabužiais ir Ptahoro apykakle kietai miegojo, o Ptahoras 
sėdėjo ant grindų ir susiėmęs rankomis galvą gailiu balsu klausė: 

— Kur aš? 

Pagarbiai pasveikinau jį nuleisdamas ranką prie kelių ir atsakiau, jog; jis 
tebesąs uosto dalyje, vargšų gydytojo Senmučio namuose. Jis nurimo ir dėl 
Amono paprašė alaus. Priminiau, kad alų jis užsipylęs ant galvos - tai buvo 
matyti iš jo drabužių. Jis pakilo, susitvarkė, oriai suraukė antakius ir išėjo į 
lauką. Užpyliau jam ant rankų vandens, o jis aimanuodamas nulenkė gal- 
vą ir paprašė užpilti vandens ir ant plikės. Totmesas - jau pakirdęs - atnešė 
jam rūgštaus pieno ąsotį ir sūrią žuvį. Suvalgęs Ptahoras pralinksmėjo ir 
nuėjęs prie sikomoro ėmė tvatyti miegantį tarną lazda, kol šis žole sutep- 
tais drabužiais ir žemėtu veidu pakilo. 

- Šlykšti kiaulė! - suriko Ptahoras ir dar kartą smogė lazda. - Šitaip tu 
pono reikalais rūpiniesi, neši deglą jo priekyje? Kur neštuvai? Kur mano 
švarūs drabužiai? Kur mano vaistingoji uoga? Dink iš akių, niekingas va- 
gie, kiaule! 

— Esu vagis ir pono kiaulė, - nuolankiai atsakė tarnas. — Ką įsakysi, pone? 

Ptahoras nurodė, ką daryti, ir tarnas iškeliavo ieškoti dengtų neštu- 
vų. Ptahoras atsisėdęs patogiai atrėmė nugarą į sikomoro kamieną ir 
padeklamavo eilėraštį apie rytą, lotosus ir upėje besimaudančią kara- 
lienę, o paskui ėmė kalbėti tai, ko berniukai mielai klausosi. Atsibudu- 
si Kipa užkūrė ugnį ir nuėjo pas tėvą į miegamąjį. Jos balsą girdėjome 
net kieme, ir pagaliau į kiemą išėjęs švariai apsirengęs tėvas buvo la- 
bai liūdnas. 

— Turi gražų sūnų, - tarė Ptahoras. - Jo stotas panašus į princo, jo akys 
meilios lyg gazelės. 

Buvau dar vaikas, bet gerai supratau, jog jis taip kalba, kad užmirštu- 
mėm, kaip elgėsi vakar vakare. Netrukus jis paklausė: 

 - Ar tavo sūnus ką nors moka? Ar jo sielos akys tokios pat atviros kaip ir 

kūno? 

Tuomet atsinešiau rašymo lentelę, ir Totmesas ją atsinešė. Nerūpestingai 
žvilgtelėjęs į sikomoro viršūnę, karališkasis kaukolės atvėrėjas padiktavo 
trumpą eilėraštį, kurį prisimenu iki šiol. Štai į jis: 


Jaunuoli, džiaukis savo jaunyste — 
senatvėj pelenai gerklėj telaukia, — 
ir net išsaugotam kūnui 
tamsiajam kape linksma nebus. 


Atlikau darbą kaip įstengiau — iš pradžių parašiau paprastais rašmeni- 
mis, paskui nupiešiau paveikslėliais. Galiausiai parašiau žodžius: „senat- 
vė“, „pelenai“, „kūnas“ ir „kapas“ visais galimais būdais - ir skiemenimis, ir 
raidėmis. Tada parodžiau lentelę jam, o jis nerado nė vienos klaidos. Su- 
pratau, kad tėvas manimi didžiuojasi. 

— O kaip šis jaunuolis? — paklausė Ptahoras ir ištiesė ranką į Totmeso 
lentelę. Sėdėdamas nuošalėje Totmesas piešė paveikslėlius. Prieš parody- 
damas jis dvejojo, tačiau akys juokėsi. Kai palinkome pažiūrėti, pamatėm 
Ptahorą, apkabinusį tėvo kaklą, pilantį ant galvos alų, o trečiajame paveiks- 
lėlyje tėvas su juo apsikabinę dainavo - piešinys buvo toks juokingas, kad 
iškart galėjai suprasti, kokią dainą jiedu dainuoja. Mane ėmė juokas, bet 
nedrįsau juoktis bijodamas supykinti Ptahorą. Mat Totmesas visai jo nepa- 
dailino. Paveikslėlyje jis buvo toks pat mažas ir plikas, toks pat kreivakojis 
ir nudribtpilvis kaip tikrovėje. 

Ptahoras ilgai tylėjo — ir ilgai žiūrėjo čia į vieną, čia į kitą paveikslėlį. 
Totmesas kiek išsigandęs net pasistiebė. Pagaliau Ptahoras paklausė: 

— Ko nori už paveikslą, berniuk? Perku jį. 

Smarkiai paraudęs Totmesas ištarė: 

— Savo rašymo lentelės aš neparduodu. Draugui atiduočiau dovanai. 

Ptahoras nusijuokė: 

— - Gerai. Taigi būkim draugai ir paveikslas — mano. 
menį sudaužė į šukes. Visi pašoko, o Totmesas nuolankiai atsiprašė, jei Pta- 
horas įsižeidęs. 

— Ar galiu pykti ant atvaizdo vandenyje? - švelniai paklausė Ptahoras. — 
Tačiau piešėjo ranka daugiau nei vanduo. Todėl dabar žinau, kaip vakar at- 
rodžiau, ir nenoriu, kad kas nors pamatytų, koks buvau. Sudaužiau lentelę, 
tačiau tave pripažįstu dailininku. - Totmesas net stryktelėjo iš džiaugsmo. 

„ Paskui Ptahoras kreipėsi į tėvą ir rodydamas į mane iškilmingai tarė se- 
ną gydytojo pasižadėjimą: 

— Imuosi jį gydyti. 

O rodydamas į Totmesą pasakė: 

— Darysiu ką galėsiu. 

Ir perėję prie gydytojų kalbos būdo abu patenkinti juokėsi. Uždėjęs ran- 
ką man ant viršugalvio tėvas paklausė: 

— Sūnau Sinuhe, ar norėtum tapti į mane panašiu gydytoju? 

Ašaros susitvenkė man akyse, gerklę užgniaužė — linktelėjau ne- 
pajėgdamas žodžio ištarti. Zvalgiausi aplink - mylėjau kiemą, mylėjau si- 
komorą, mylėjau tvenkinį. 

— Mano sūnau, Sinuhe, — tarė tėvas. - Ar norėtum tapti gabesniu už 
mane gydytoju, geresniu už mane, gyvenimo ir mirties valdovu, kurio ran- 
koms, nepaisydamas nei luomo, nei titulo, žmogus patiki savo gyvybę? 

— Neįjį ir ne į mane panašiu, - pridūrė Ptahoras - jis išsitiesė, o jo akys 
tapo protingos ir skvarbios, — bet tikru gydytoju. Juk didžiausias iš visų — 
tikras gydytojas. Prieš jį net faraonas nuogas, o turtingiausias - didžiau- 
siam skurdžiui lygus. 

— Labai norėčiau tapti tikru gydytoju, - droviai atsakiau, nes buvau dar 
vaikas — nieko nesupratau apie gyvenimą ir nežinojau, kad senatvė visada 
bando užkrauti jaunystei savo svajones ir nusivylimus. 

Totmesui Ptahoras parodė auksinę apyrankę ant riešo ir paliepė: 

— Perskaityk! 

Totmesas išskiemenavo joje išraižytus paveikslėlius ir nedrąsiai pratarė: 

— Trokštu taurės sklidinos! - Ir nenorom nusišypsojo. 

— Nesišypsok, išdykėli, — rimtai subarė Ptahoras. - Ne apie vyną kalba. 
Bet jeigu nori tapti dailininku, privalai reikalauti sklidinos taurės. Per tikrą 
dailininką pasireiškia pats Ptahas — kūrėjas ir statytojas. Dailininkas nėra 
vien vanduo ar veidrodis — tai šis tas daugiau. Iš tiesų menas dažnai tėra 
tik saldytas vanduo ar kreivas veidrodis, tačiau dailininkas — šis tas dau- 
giau nei vanduo. Reikalauk sklidinos taurės, berniuk, ir nepasitenkink tuo, 
ką tau sako, o labiau tikėk šviesiom savo akim. 

Paskui jis pažadėjo, kad greitai būsiu pakviestas mokytis į Gyvenimo 
rūmus ir kad jis pasistengs, jei tik bus galima, padėti Totmesui patekti į 
Ptaho šventyklos meno mokyklą. 

— Tačiau, berniukai, — tarė jis, - klausykit atidžiai, ką pasakysiu, ir tuojau 
pat užmirškite, ką pasakiau, užmirškite bent, kad tai sakė karališkasis kau- 
kolės atvėrėjas. Greitai pateksite į šventikų rankas, o laikui bėgant Sinuhė 
bus įšventintas — kaip ir mudu su tavo tėvu esame gavę žemiausią šventiko 
laipsnį, nes neįšventintieji gydytojo amatui leidimo negauna. Bet pakliuvę 
į šventikų rankas būkite budrūs it sakalai, klastingi it gyvatės, kad savęs 
neprarastumėt ir neapžilptumėt. Tačiau tuo pat metu būkit švelnūs kaip 
balandėliai, nes tik tikslą pasiekęs žmogus gali parodyti savo nagus. Taip 
buvo ir taip bus. Prisiminkite tai. 

Mums tebesikalbant atėjo Ptahoro tarnas su išnuomotais dengtais neštu- 
vais ir švariais drabužiais šeimininkui. Ptahoro neštuvus vergai užstatė arti- 
miausiame viešnamyje ir patys ten dar tebemiegojo. Ptahoras įpareigojo 
tarną išpirkti dengtus neštuvus ir vergus iš viešųjų namų, atsisveikino su 
mumis, prisiekė tėvui draugystę ir iškeliavo atgal į kilmingųjų miesto dalį. 

Taip patekau į didžiosios Amono šventyklos Gyvenimo rūmus. Tiesa, 
kitą dieną karališkasis kaukolės atvėrėjas Ptahoras atsiuntė Kipai dovanų 
šventąjį skarabėją iš brangakmenio*, kurį ji, padėtą širdies vietoje po dro- 
bės juostom, galėsianti nusinešti į kapą. Vargu ar kas būtų suteikęs mano 
motinai didesnį džiaugsmą — Kipa viską jam atleido, o tėvui Senmučiui 
daugiau nebekalbėjo apie prakeiktąjį vyną. 


* Didelis skarabėjas buvo dedamas prie mumijos širdies. Per paskutinįjį teismą jis 
galėjo pakeisti širdį. Balzamuojant išėmus kūno organus, širdis buvo paliekama kur 
buvusi. 


ANTROJI KNYGA 
Gyvenimo rūmai 

Tais laikais Tėbų Amono šventikų rankose buvo teisė į bet kurį aukštesnį 
lavinimą, todėl be jų suteikto mokslo baigimo liudijimo nebuvo įmanoma 
mokytis jokios aukštesnės tarnybos. Visi supranta, jog nuo seniausių laikų 
Gyvenimo rūmai ir Mirties rūmai neginčijamai priklauso šventyklai, kaip.ir 
svarbiausia aukštoji teologijos mokykla, ruošianti aukštesniųjų laipsnių šven- 
tikus. Galima suprasti šventikų rūpinimąsi matematikos ir žvaigždžių moks- 
lo skyriais, tačiau išsilavinusiems žmonėms kildavo abejonių dėl jų užgrobtų 
prekybos mokyklų ir teisės skyriaus — esą šventikai kišasi į reikalus, rūpimus 
visų pirma faraonui ir mokesčių institucijai. Tiesa, prekybos ir teisės skyriuo- 
se įšventinimo atvirai nereikalaudavo, bet juk Amonas globojo mažiausiai 
penktadalį Egipto, - vadinasi, ir penktadalį prekybos, be to, šventikų įtaka 
visoms gyvenimo sritims buvo didelė, todėl kiekvienas, ketinąs tapti stambiu 
pirkliu ir į valdymo sritį veržiąsis, supratingai laikydavo žemiausio laipsnio 
šventiko egzaminą ir šitaip tapdavo klusniu Amono tarnu. 

Gausiausias, žinoma, buvo teisės skyrius, nes jis užtikrino pagarbą ir bet 
kurią tarnybą —- mokesčių rinkėjo, valdininko ar kariuomenės vyresniojo. Ne- 
didelė žvaigždžių tyrinėtojų ir matematikų grupelė, lektoriumuose gyvenusi 
savą iškriką gyvenimą, be galo niekino į prekybinės aritmetikos ir matininkų 
paskaitas besiveržiančius prakutėlius. Tačiau šventyklos teritorijoje tarp savų 
sienų visai atskirai gyvavo Gyvenimo rūmai ir Mirties rūmai, o juose besimo- 
kantiems visi kiti šventyklos mokiniai jautė baimingą pagarbą. 

Prieš įžengdamas į Gyvenimo rūmus privalėjau teologijos skyriuje išlai- 
kyti žemiausio laipsnio šventiko egzaminą. Ruošiausi jam trejus metus, nes 
tuo pat metu lydėdamas ligonius lankantį tėvą sėmiausi patirties būsima- 
jam gyvenimo amatui. Gyvenau namuose, leidau laiką taip kaip anksčiau, 
tačiau kasdien privalėjau būti kurioje nors paskaitoje. Būsimieji teisininkai 
žemiausio laipsnio šventiko egzaminą neretai išlaikydavo po kelių savaičių — 
jeigu turėdavo kilmingų draugų ir užtarėjų. Egzaminui tereikėjo tik mokėti 
rašyti, skaityti, aritmetikos pradmenis ir mintinai išmokti šventuosius teks- 
tus bei mintinai atpasakoti istorijas apie šventąsias trejybes ir šventąsias de- 
vynerybes, kurių viršūnėje, žinoma, buvo visų dievų valdovas Amonas. Mo- 
kymosi mintinai ir nevalingo kartojimo tikslas tebuvo vienas vienintelis — 
visiškai užgniaužti prigimtinį mokinių norą savarankiškai mąstyti ir išmo- 
kyti juos aklai tikėti kartojamais tekstais. Tik aklai Amono valdžiai atsidavęs 
jaunasis mokinys galėjo tapti pirmojo laipsnio šventiku. Nežinau, kaip nuo- 

lat retėjanti ir senstanti grupė buvo ruošiama trečiajam, ketvirtajam ir penk- 
tajam laipsniui, nes aukštesniųjų laipsnių šventikai turėjo savas uoliai slaps- 
tomas apeigas. Jau antrojo laipsnio šventikas privalėjo priešais žmonių minią 
mokėti lazdą paversti gyvate. Kitas išdaigas jie atlikdavo atvirame šventyklos 
kieme, o lavindavosi jie pasninkaudami ir budėdami, aiškindami regėjimus 
ir sapnus. Nieko tikra apie tai ir svarbiausiąjį tikslą turbūt nežinojo niekas 
kitas, tik šiuos laipsnius gavę šventikai. Kartais, perversmų laikais, antrojo 
laipsnio šventikai paplepėdavo, bet nežinau, ar kada dievų paslapčių pasau- 
liečiams yra atskleidę aukštesniųjų laipsnių šventikai. 

Susipažinau su šventykla, ir jos didybė bei gausūs turtai sukrėtė mano 
vaikišką sielą. Stebino net kiemuose ir salėse nuo ryto lig vakaro susitel- 
kusi minia. Visokiausi luomai, visokiausios kalbos ir odos spalvos atke- 
liaudavo Amono garbinti, melsti kloties sau, savo verslui, verslovei ir arti- 
miesiems ar aukoti Amonui už apsaugotą verslą, sveikatą ir prekybos gys- 
las. Mano akys žilpo regėdamos brangenybes, vertingus indus, dramblio 
kaulo raižinius ir juodmedžio dėžes. Mano uoslė silpo nuo smilkalų ir 
brangių dervų kvapo. Mano ausys glumo nuo svetimų kalbų ir šventų, 
minios jau nebesuprantamų tekstų kartojimo. Krisdama iš viršaus Amo- 
no galybė gniuždė mane, todėl naktimis sapnuodavau slogius sapnus ir 
per miegus vaitodavau. 

Laikantieji žemiausio laipsnio šventiko egzaminą buvo dalijami į grupe- 
les pagal tai, kokius egzaminus ketina laikyti vėliau. Mes, būsimieji Gyve- 
nimo rūmų mokiniai, sudarėme atskirą grupę, tačiau nė vieno artimo drau- 
go tarp jų neradau. Prisiminiau išmintingą Ptahoro įspėjimą ir užsisklen- 
džiau, klusniai vykdydamas kiekvieną įsakymą ir apsimesdamas kvaileliu, 
kitiems vaikiškai šmaikštaujant ir koneveikiant dievus. Tarp mūsų buvo 
kilminguosius gydžiusių gydytojų sūnų - jų tėvų apsilankymai pas ligonį, 
patarimai ir slauga buvo sveriama auksu. Buvo ir paprastų kaimo gydytojų 
sūnų, neretai vyresnių už mus, pilnametystės sulaukusių, — nerangūs, ru- 
dai įdegę, jie stengdavosi nuslėpti savo menkumą, sąžiningai kaldami už- 
duotis. Buvo prastakilmių berniukų, kurie, kankinami prigimtinio Žinių troš- 
kulio, siekė išsivaduoti iš tėvų amato ir luomo, tačiau su jais buvo elgiamasi 
griežčiau ir reikalaujama daugiausiai. 

Mano atsargumas buvo į naudą, nes greitai pastebėjau, jog šventikai tarp 
mūsų turi savų seklių ir valdinių. Apie neatsargų Žodį, atvirai ištartą abejonę 
ar šaipymąsi su draugais šventikai greit sužinodavo, ir po apklausos prasi- 
žengėlį bausdavo. Buvo paklususių lazdai, buvo ir išvytų iš šventyklos - tiems 
Gyvenimo rūmai ne tik Tėbuose, bet ir visoje Egipto žemėje užsidarydavo 
amžinai. Jei jiems pakakdavo atkaklumo, su karių įgulomis iškeliaudavo į 
užgrobtas žemes kaip kojų kapotojų pagalbininkai arba įsikurdavo Kuše ar 
Sirijoje, nes Egipto gydytojų šlovė sklido per visą pasaulį. Tačiau dauguma 
iš kelio išklysdavo ir likdavo menkais raštininkais, jei buvo suspėję rašto 
išmokti. 

Mokėjimu rašyti ir skaityti buvau gerokai pranašesnis už daugelį vyres- 
niųjų savo draugų. Mano galva, buvau pakankamai subrendęs Gyvenimo 
rūmams, tačiau mano įšventinimas užtruko, o aš nedrįsau teirautis kodėl, 
nes tai būtų buvę įvertinta kaip nepaklusnumas Amonui. Laikas bėgo per- 
niek — perrašinėdavau Mirusiųjų knygos tekstus, vėliau pardavinėjamus 
priešsaliuose. Širdau ir liūdėjau. Ne vienas mažiau gabus mano draugas 
jau mokėsi Gyvenimo rūmuose. Bet turbūt tėvo mokomas gavau geresnę 
pradžią nei jie. Vėliau suvokiau, jog Amono šventikai buvo išmintingesni 
už mane. Mane jie kiaurai permatė, jie nutuokė apie mano nenuolankumą, 
abejones ir tikrino mane. 

Vis labiau grimzdau į liūdesį, mano sapnai buvo neramūs, o vakarais daž- 
nai verždavausi Nilo pakrantės nuošalėn stebėti besileidžiančios dienos ir 
įsižiebiančių žvaigždžių. Jaučiausi tarytum ligonis. Mane erzino ir širdino mer- 
ginų juokas gatvėje. Troškau kažko nepažinta, todėl visa siela gėriau nuodin- 
gą pasakų ir eilių medų, kuris silpnino širdį ir likus vienam sutvenkdavo 
akyse ašaras. Tėvas stebėjo mane, retkarčiais slapta nusišypsodamas, o Kipa 
ėmė man dar karščiau pasakoti istorijas apie vylingąsias moteris, kurios, vy- 
rus į keliones išleidusios, dailių jaunikaičių prašydavo jas palinksminti. 

Pagaliau buvo pranešta, jog atėjo mano eilė budėti šventykloje. Privalė- 
jau savaitę joje gyventi, negalėdamas išeiti iš jos teritorijos. Privalėjau apsi- 
švarinti ir pasninkauti, todėl tėvas turėjo skubiai nukirpti mano vaikiškas 
garbanas ir sukviesti į puotą kaimynus atšvęsti mano pilnametystės dienos. 
Mat nuo tol mane reikėjo laikyti pilnamečiu, nes buvau subrendęs įšventi- 
nimui — iš pažiūros niekingai ir nereikšmingai ceremonijai. Tačiau tai kilste- 
lėjo mane aukščiau artimų kaimynų ir bendraamžių. 

Kipa viską suruošė puikiai, bet meduoliai mano burnoje strigo, o kaimy- 
nų džiaugsmas ir šiurkštūs sąmojai manęs nelinksmino. Vakare, kaimy- 
nams išėjus, mano liūdesys persidavė Senmučiui ir Kipai. Senmutis ėmė 
pasakoti mano atsiradimo istoriją, Kipa padėjo jam prisiminti, o aš žiūrėjau 
į viršum jų lovos kabantį nendrių luotą. Jo pajuodę, sulūžinėję stiebeliai 
skaudino man širdį. Nebuvo pasaulyje tikrojo mano tėvo nei motinos. Po 
didelio miesto žvaigždėm buvau vienišas. Gal Kemi žemėj buvau tik bjau- 
rus svetimšalis? Gal mano gimimą gaubė gėdinga paslaptis? 

Zaizda širdyje vėrėsi, kai iškeliavau į šventyklą pasiėmęs rūpestingai ir 
su meile Kipos paruoštus įšventinimo apdarus. 

Mūsų buvo dvidešimt penki įšventinimui besiruošią jaunuoliai ir jauni vy- 
rai. Išsimaudžius šventyklos tvenkinyje, mums nuskuto galvas ir apsiren- 
gėme šiurkščiais drabužiais. Mūsų įšventintoju tapo ne itin skrupulingas 
šventikas. Jis nevertė mūsų pagal seną paprotį atlikti visokias žeminančias 

apeigas, nes tarp mūsų buvo ir kilmingųjų, ir jau išlaikiusių egzaminus bū- 
simųjų teisininkų — suaugusių vyrų, kurie siekdami amato įteisinimo keti- 
no tapti Amono tarnais. Su savimi jie turėjo gausiai užkandžių, girdė vynu 
šventiką, keletas pabėgo į viešuosius namus, nes įšventinimas jiems nieko 
nereiškė. Aš su žaizda širdyje budėjau, o sielą slėgė sunkios mintys. Pasi- 
tenkinau gabalėliu duonos ir puodeliu vandens, - pagal paprotį toks turėjo 
būti mūsų maistas, — ir širdim, vilties bei slogių abejonių kupina, laukiau, 
kas bus. | 

Mat buvau dar toks jaunas, jog nesulaikomai veržiausi į tikėjimą. Buvo 
kalbama, jog Amonas apsireiškiąs ir kalbąsis su kiekvienu įšventintuoju, o 
man būtų neapsakomai palengvėję, jei būčiau iš savęs paties išsilaisvinęs ir 
bent nuspėjęs, kas už visa ko slypi. Juk priešais gydytoją nuogas net farao- 
nas. Vaikystėje, šalia tėvo būdamas, mačiau ligą ir mirtį ir įaštrintu žvilgs- 
niu regėjau daugiau nei mano bendraamžiai. Gydytojui nieko nėra perne- 
lyg šventa, jis nenusilenkia niekam, tik mirčiai, - toks buvo tėvo pamoky- 
mas. Todėl viskuo abejojau, o tai, ką per trejus metus mačiau šventykloje, 
mano abejones sustiprino. „Tačiau, - mąsčiau, - gal už uždangos, tamsoje, 
prie švenčiausiojo yra tai, ko nežinau. Gal Amonas man apsireikš ir suteiks 
mano širdžiai ramybę?“ 

Taip galvojau klaidžiodamas pasauliečiams nedraudžiamuose šventyklos 
koridoriuose, apžiūrinėdamas spalvingus šventuosius paveikslus, skaitinė- 
damas šventraščius, pasakojančius apie begalinius faraonų karo grobius, 
skirtus Amonui. Netikėtai priešais save išvydau gražią moterį - ploniausio 
lino drabužiu, krūtinės ir klubų neslepiančiu. Tai buvo tiesi, grakšti mote- 
ris: jos lūpos, skruostai ir antakiai buvo dažyti, žvelgė į mane ji smalsiai ir 
nesivaržydama. 

„— Kuo tu vardu, gražus jaunikaiti? - paklausė ji, žaliomis akimis žvelgda- 
ma į pilką mano antpetinę - įšventinimo ženklą. 

— Sinuhė, - atsakiau sutrikęs, nedrįsdamas žiūrėti jai į akis. Bet ji buvo 
tokia graži, taip nuostabiai kvepėjo lašelis aliejaus ant jos kaktos, jog įsigei- 
džiau ją paprašysiant mane tapti šventyklos vedliu. Mat šventyklos moki- 
niams tai dažnai pasitaikydavo. 

— Sinuhė, - vertindama žvilgsniu pakartojo ji mąsliai. — Taigi kai tau pati- 
kės paslaptį, tu staiga baisiai persigandęs pabėgsi. 

Ji turėjo galvoje pasaką apie Sinuhės nuotykius ir mane tai suerzino, nes 
dėl šio pasakojimo jau ganėtinai buvau pašieptas mokykloje. Todėl rimtą 
miną nutaisęs pažvelgiau tiesiai jai į akis, o jos žvilgsnis buvo toks keistas, 
įdėmus ir skaidrus, kad mano veidas nukaito, o kūną lyg ugnis apėmė. 

— Ko išsigąsiu? — paklausiau. - Būsimojo gydytojo jokia paslaptis ne- 
gąsdina. 

— Ak! - nusišypsojo ji. - Viščiukas cypsi nepramušęs lukšto. O ar tarp tavo 
draugų yra jaunuolis, vardu Metuferas? Tai karališkojo statytojo sūnus. 

Kaip tik Metuferas girdė šventiką vynu ir kaip įšventinimo dovaną įteikė 

šiam auksinę apyrankę. Kažkas mane skaudžiai užgavo, tačiau atsakiau pa- 
žįstąs ir pasisiūliau jį atvesti. Pamaniau, galbūt ta moteris - jo sesuo ar gimi- 
naitė. Sieloje man palengvėjo ir drąsiai žvelgdamas jai į akis nusišypsojau. 

— Tik kaip jį atvesiu, jei nežinau tavo vardo ir negaliu pasakyti, kas kvie- 
čia? — drįsau paklausti. 

— Jis žino, - atsakė moteris ir nekantriai treptelėjo margais akmenėliais 
nusagstytu sandalu į kietas grindis, todėl buvau priverstas pažvelgti į jos 
dulkių nesuteptas kojeles dailiais, skaisčiai raudonai dažytais nagais. 

— Jis žino, kas kviečia. Galbūt jis man skolingas. Galbūt vyrui išvykus 
noriu, kad jis mane liūdinčią guostų. 

Nuo minties, jog ji ištekėjusi, mano širdis vėl apsunko. Tačiau drąsiai 
tariau: 

— Gerai, nepažįstamoji! Taigi einu jo atvesti. Pasakysiu, jog, jį kviečia jau- 
nesnė ir gražesnė už Mėnulio deivę moteris. Tuomet jis žinos, kas esi, nes 
turbūt niekas, kartą pamatęs, tavęs neužmiršta. 

Savo paties drąsos išsigandęs pasisukau eiti, bet palietusi mane ji mąsliai 
ištarė: 

— Ko tu skubi! Palūkėk, mudu turime dar apie ką pasikalbėti. 

Ji vėl pažvelgė į mane - ir širdis man krūtinėje sutirpo, pilvas nusmuko 
lig kelių. Tada ji ištiesė nuo žiedų ir apyrankių apsunkusią ranką i ir palietu- 
si mano viršugalvį meiliai tarė: 

— Ar šiai gražiai galvelei nešalta, nukirpus ją puošusias vaikiškas garba- 
nas? — Ir čia pat švelniai pridūrė: — Ar tiesą sakai? Manai, kad esu graži? 
Pažvelk į mane atidžiau. 

Žiūrėjau į ją: jos drabužis buvo karališko lino, ir ji mano akims buvo 
graži — gražesnė už visas kada nors regėtas moteris ir savo grožio visiškai 
neslėpė. Ziūrėjau į ją ir užmiršau savo širdies žaizdą, užmiršau Amoną ir 
Gyvenimo rūmus, 6 jos artumas ugnimi degino kūną. 

— Neatsakai, - liūdnai tarė ji. - Ir nereikia sakyti, nes tau tikriausiai atro- 
dau sena ir bjauri, tavo gražių akių nedžiuginant:. Taigi eik atvesk įšventi- 
namąjį poną Metutferą - taip nusikratysi manimi. 

Bet aš, nepajėgdamas žodžio ištarti, nepajudėjau, nors gerai supratau ją 
iš manęs šaipantis. Tarp didžiulių šventyklos kolonų buvo tamsu. Pro ak- 
meninius pinučius sklindančioje blausioje šviesoje jos akys tviskėjo - ir nie- 
kas mūsų nematė. 

— Gal tu jo neieškok, — tarė moteris ir nusišypsojo. - Gal man pakaks, 
kad tu mane nudžiuginsi ir su manim pasilinksminsi, nes neturiu kas ma- 
ne nudžiugintų. 

Tada prisiminiau Kipos pasakojimus apie moteris, kviečiančias gražius 
berniukus su jomis pasilinksminti. Prisiminiau taip netikėtai, jog išsigandęs 
net atsitraukiau per žingsnį. 

— Atspėjau, kad Sinuhė persigąs, - tarė moteris, žengdama link manęs. 
Tačiau aš skubiai kilstelėjau ranką ją sulaikydamas ir pasakiau: 

— Jau žinau, kas esi. Tavo vyras iškeliavęs, tavo širdis - vylingos žaban- 
gos, o tavo glėbys degina karščiau nei ugnis. 

Bet net tai ištaręs neįstengiau pabėgti. 

Kiek suglumusi ji vėl nusišypsojo ir priėjo visai prie pat. 

— Taip manai? - lipšniai paklausė. - Bet tai netiesa. Mano glėbys nedegi:- 
na ugnimi — priešingai, sako, jog jis palaimingas. Pats pamėgink! 

Ji sugriebė mano ranką ir prievarta priglaudė prie savo krūtinės — per 
ploną audinį pajutęs jos grožį ėmiau tirtėti, skruostai nukaito. 

— Turbūt vis tiek netiki, - pasakė ji tariamai nusivylusi. - Turbūt audinys 
trukdo, bet luktelėk, patrauksiu jį. Ji atidengė drabužį ir uždėjo mano ran- 
ką ant savo nuogos krūtinės — išgirdau plakant jos širdį, o jos krūtinė po 
mano delnu buvo švelni ir vėsi. 

— Eikš, Sinuhe! — pakvietė labai tyliai. - Eikš su manim, išgersim vyno ir 
drauge pasilinksminsim. 

— Negaliu iš šventyklos išeiti, - skubinai atsakiau ir susigėdau dėl savo 
baikštumo - ir geidžiau jos, ir bijojau kaip mirties. 

— Privalau išlikti skaistus, kol mane įšventins, - kitaip išvarys iš šventyk- 
los ir niekada į Gyvenimo rūmus nebepateksiu. Pasigailėk manęs. 

Taip pasakiau todėl, jog žinojau seksiąs paskui, jei ji dar kartą manęs 
paprašys. Tačiau ji buvo patyrusi moteris ir mano nuogąstavimą suprato. 
Mąsliai apsižvalgė. Tebebuvome vienudu, tačiau netoliese pasirodė žmo- 
nės - vedlys rodė šventyklos įdomybes į Tėbus atvykusiems keliauninkams, 
prašinėdamas vario kitiems stebuklams aprodyti. 

— Tu labai užsispyręs jaunuolis, Sinuhe, - tarė ji. —- Kilmingieji ir turtin- 
gieji siūlo man puošmenas ir auksą, kad pakviesčiau juos pasilinksminti. O 
tu non išlikti skaistus, Sinuhe. 

— Tikriausiai nori, kad pakviesčiau Metuferą, - tariau nusiminęs, nes Ži- 
nojau, jog Metuferas nedvejodamas naktį pabėgs iš šventyklos, nors buvo 
jo eilė budėti. Jis turėjo tam išteklių — juk jo tėvas buvo karališkasis statyto- 
jas — ir dėl to būčiau galėjęs jį užmušti. 

— Gal aš jau nebenoriu, kad kviestum Metuferą, — atsakė moteris ir 
valiūkiškai pažvelgė man į akis. - Gal aš noriu, kad mudu išsiskirtume 
kaip draugai, Sinuhe. Todėl pasakysiu tau savo vardą - esu Nefernefer- 
neferė, mane laiko gražia ir nė vienas, kartą mano vardą ištaręs, negali jo 
nepakartoti antrą ir trečią sykį. Įprasta, jog prieš išsiskirdami, kad vienas 
kito neužmirštų, draugai dovanoja vienas kitam dovanas. Todėl prašau 
tavęs dovanos. 

Tada vėl pajutau savo neturtą, nes neturėjau ką duoti, - net menkiausio 
papuošalo ar varinės apyrankės, nors ir to, žinoma, nebūčiau galėjęs jai 
pasiūlyti. Apėmė tokia karti gėda, jog nulenkiau galvą nepajėgdamas žo- 
džio ištarti. 

— Taigi, įteik man dovaną, širdį man atgaivinsiančią, - pasakė ji, 
kilstelėjo pirštu mano smakrą ir prikišo veidą visai prie pat manojo. 

Supratęs, ko ji nori, paliečiau jos švelnias lūpas savosiomis. Ji tyliai 
atsiduso ir tarė: 

— Dėkui, tai graži dovana, Sinuhe. To neužmiršiu. Bet tu turbūt tolimos 
šalies svetimtautis, nes dar nemoki bučiuotis. Ar gali būti, kad Tėbų mergi- 
nos tavęs dar neišmokė šio meno - juk vaikiškų garbanų tu jau nebeturi. — 
Ji nusimovė nuo nykščio žiedą — iš aukso ir iš sidabro, su lygiu žaliu akme- 
niu — ir įspraudė jį man į delną. 

— Aš tau taip pat privalau dovanoti, kad manęs neužmirštum, Sinuhe, — 
tarė ji. — Kai būsi įšventintas ir įžengsi į Gyvenimo rūmus, galėsi jo akme- 
nyje išraižyti savo antspaudą — šitaip tapsi lygus turtingiesiems ir kilmin- 
giesiems. Bet prisimink ir tai, kad jis žalias, o mano vardas - Neferneferne- 
ferė ir kad kažkas pasakė, jog mano akys žalios lyg Nilas per vasaros kaitrą. 

— Negaliu tavo žiedo priimti, Nefere, - pasakiau ir pakartojau „Neferne- 
fere“, ir pakartojimas suteikė man nenusakomą džiaugsmą. - Vis dėlto nie- 
kada tavęs neužmiršiu. 

— Kvailiuk, — atsakė ji. — Imk žiedą, nes aš to noriu. Turėk jį dėl mano 
įnorio, nes tai mane pakylės. - Ji laibu piršteliu pagrasė man prieš akis, o 
jos akys juokėsi, kai ji pridūrė: - Atsimink, jog visada reikia saugotis mote- 
rų, kurių glėbys degina karščiau nei ugnis. 

Ji pasisuko eiti, neleisdama man toliau jos lydėti. Nuo šventyklos 
durų mačiau ją kieme lipančią į puošnius dengtus neštuvus. Priekyje 
bėgantis tarnas vaikė kliudančius, žmonės traukėsi jai iš kelio ir šnibž- 
dėdamiesi žvelgė pavymui į dengtus neštuvus. Jai išėjus mane užplū- 
do neapsakoma tuštuma - sakytum galva žemyn būčiau kritęs į juodą 
bedugnę. 

Po kelių dienų Metuferas, pastebėjęs ant mano piršto žiedą, įtariai su- 
griebė mano ranką ir įsižiūrėjo į jį. 

— Oi, visi keturiasdešimt teisingųjų Ozyrio pavianų! — sušuko jis. — 
Neferneferneferė, ar ne? Apie tave to nebūčiau pasakęs. - Jis žvelgė 
veik su pagarba į mane, šventiko liepimu, šluojantį grindis ir bjauriau- 
sius darbus šventykloje dirbantį, nes nesusipratau dovanos jam parengti. 

Neapkenčiau tuomet Metutero ir jo kalbų taip tūžmingai ir karčiai, kaip 
tik nesubrendęs jaunuolis neapkenčia. Kaip norėjau paklausti jį ką nors 
apie Neferę, bet nesižeminau. Saugojau širdyje savo paslaptį, nes juk melas 
už tiesą saldesnis, o svajonė šviesesnė už žemiškąjį prisilietimą. Ziūrėda- 
mas į žalią akmenį prisimindavau jos akis, jos vėsią krūtinę ir vis užuosda- 
vau aliejaus kvapą ant jos piršto. Susipainiojau — jos minkštos lūpos vis 
lietė manąsias ir ramino mane, nes Amonas jau buvo man apsireiškęs ir 
tikėjimas mano sudužęs. 

Todėl apie ją galvodamas degančiais skruostais šnibždėdavau: „Seserie 
mano“. Ir žodis mano burnoje virsdavo glamone, nes nuo senų senovės tai 
reiškė ir per amžius reikš: „Mano mylimoji“. 


37 


3 


Bet dar papasakosiu, kaip man apsireiškė Amonas. 


Ketvirtąją naktį atėjo mano eilė saugoti Amono ramybę. Buvome septy- 
ni jaunuoliai: Matas, Mozė, Bekas, Sinuferas, Nefrus, Ahmozė ir aš, Sinuhė, 
Senmučio sūnus. Mozė ir Bekas taip pat rengėsi į Gyvenimo rūmus, todėl 
pažinojau juos nuo senų laikų, tačiau kitų nepažinau. 

Buvau nusilpęs nuo pasninkavimo ir įtampos. Ramūs, be šypsenos sekė- 
me paskui šventiką, - tebūnie jo vardas užmirštas, - lydintį mus į uždarąją 
šventyklos dalį. Amonas savo luotu nuplaukė už Vakarų kalnų, sargybiniai 
papūtė sidabrinius trimitus, ir šventyklos vartai užsidarė. O mus lydėjęs š šven- 
tikas buvo sudorojęs gerą dalį paaukotų gyvulių mėsos, vaisių ir saldžių py- 
ragėlių — jam per veidą tekėjo aliejus, o skruostai buvo išraudę nuo vyno. 
Tyliai kikendamas jis kilstelėjo uždangą ir leido mums pažvelgti į švenčiau- 
siąjį. Iš didžiulės akmens atskalos iškirstoje celėje sėdėjo Amonas, o šventųjų 
lempų šviesoje gyvomis akimis - raudonai, žaliai, mėlynai - švytėjo jo galvos 
dangalo ir apykaklės brangakmeniai. Ryte, šventiko vadovaujami, privalėjo- 
me jį ištrinti aliejumi ir perrengti, nes kas rytą jam reikėjo naujų drabužių. 
Jau buvau anksčiau jį matęs. Mačiau, kai per pavasario šventę jį auksiniame 
luote išnešė į kiemą, žmonėms priešais jį puolant ant žemės. Mačiau jį per 
didžiausią potvynio pakilimą Šventajame ežere plaukiant kedro laivu. Tuo- 
met buvau mokinys ir temačiau jį iš tolo, ir raudoni jo drabužiai manęs neap- 
stulbino taip kaip dabar, lempoms šviečiant stingdančioje visų švenčiausiojo 
tyloje. Raudonas drabužis tik dievams dera, ir į aukščiausiojo veidą žvelgiant 
atrodė, jog akmeninės plokštės mane uždusins. 

— Budėkit ir melskitės priešais uždangą, - paliepė šventikas, uždangos 
krašto prisilaikydamas, nes savo kojomis nebepasitikėjo. - Gal jis pašauks 
jus, nes jis paprastai apsireiškia įšventinamiems, jei šie verti, pašaukia var- 
du ir su jais kalbasi. — Jis paskubomis ranka sumosavo šventuosius ženklus 
ir burbėdamas dieviškuosius Amono vardus užtraukė užuolaidą, nesusi- 
prasdamas nusilenkti ir ranką prie kelių nuleisti. 

Jis išėjo palikęs mus septyniese tamsiame uždarosios dalies priešsalyje, 
kurio akmeninės grindys baugiu šalčiu tvilkė mūsų nuogas kojas. Tačiau 
jam išėjus Mozė iš už antpetinės išsitraukė lempą, o Ahmozė šaltu krauju 
atnešė iš švenčiausiojo šventosios Amono ugnies jai. 

— Kvaili būtume sėdėti tamsoje, - tarė Mozė, ir mums pasidarė geriau — 
nors ir baugu šiek tiek. Ahmozė išsitraukė duonos su mėsa, o Matas su 
Nefrusu ant akmeninių grindų ėmė žaisti kauliukais, šūkaudami taip gar- 
siai, jog šūksmai aidu atsiliepė šventyklos salėje. Pavalgęs Ahmozė apsi- 
siautė antpetine ir kiek pakeiksnojęs akmenų kietumą atsigulė miegoti, o 
po kurio laiko šalia atsigulė ir Sinuferas su Nefrusu - kad trise šilčiau būtų. 

Tačiau aš buvau jaunas ir tebebudėjau, nors gerai žinojau, jog šventikas 
gavo nuo Metufero ąsotį vyno ir, nenorėdamas mūsų stebinti, pakvietė jį ir 

porą kitų įšventinamų kilmingųjų į savo celę. Aš budėjau, nors iš kitų pasa- 
kojimo žinojau, jog įšventinamieji paprastai slapta valgo, žaidžia ir miega. 
Matas ėmė pasakoti apie liūtagalvės Sechmetės* šventyklą, kurioje vyres- 
niesiems kariams apsireiškusi dieviškoji Amono duktė į juos glamonėdavo. 
Ši šventykla buvo už Amono šventyklos, tačiau jos šlovė jau buvo išblėsusi. 
Ištisus dešimtmečius faraonai joje nesilankė ir tarp akmeninių kiemo plokš- 
čių sužėlė žolė. Tačiau Matas pasakė, jog jis kaip tik dabar neprieštarauda- 
mas joje budėtų ir glamonėtų nuogą dievaitę, o Nefrusas rankoje pamėti- 
nėjo kauliuką ir nusižiovavęs pasigailėjo nesusivokęs atsinešti vyno. Jie su- 
gulė miegoti ir greitai likau budėti vienas. 

Naktis buvo ilga, ir kitiems sumigus mane apėmė nepaprastas maldin- 
gumas ir ilgesys — toks jaunas dar buvau, ir maniau, kad man, skaisčiam, 
pasninkavusiam, visus senuosius paliepimus vykdžiusiam, Amonas apsi- 
reikš. Kartojau šventus jo vardus ir įtempęs visas jusles įsiklausydavau į 
kiekvieną šnaresį, tačiau šventykloje buvo tuščia ir šalta. Paryčiais skersvė- 
jyje švenčiausiojo uždanga ėmė virpėti, tačiau daugiau nieko neatsitiko. 
Kai į šventyklos salę ėmė skverbtis šviesa, neapsakomos nevilties apimtas 
užpūčiau lempą ir pažadinau savo draugus. 

Sutrimitavo kariai, ant mūrų pasikeitė sargybiniai, o iš priekiemių lyg 
tolimų vandenų ošimas vėjui pučiant atsklido slopus ūžesys - žinojau, jog 
šventykloje prasideda diena ir darbas. Pagaliau labai skubėdamas pasirodė 
šventikas, o su juo, mano nuostabai, ir Metuferas. Nuo abiejų stipriai tren- 
kė vynu, jie prisilaikė vienas kito parankės, šventikas mostagavo gausiųjų 
skrynių raktais ir Metufero padedamas kartojo šventuosius skaičius, - tik 
tuomet pasisveikino su mumis. 

— Įšventinamieji Matai, Moze, Bekai, Sinuferai, Nefrusai, Ahmoze ir Si- 
nuhe, - kreipėsi šventikas. - Ar budėjote ir meldėtės, kaip liepta, kad užsi- 
tarnautumėte įšventinimą? 

— Budėjome ir meldėmės, - atsakė visi balsu. 

— Ar Amonas, kaip žadėjęs, jums apsireiškė? — paklausė šventikas ir riaug-- 
telėjo žiūrėdamas į mus klydinėjančiu žvilgsniu. Susižvalgę dvejojome. Pa- 
galiau Mozė neryžtingai tarė: 

— Jis apsireiškė man, kaip žadėjęs. 

Vienas po kito mano draugai pakartojo: 

— Jis apsireiškė. 

O paskutinysis, Ahmozė, pamaldžiai, tvirtu balsu ištarė: 

— Jis iš tiesų apsireiškė! 

Jis žvelgė šventikui tiesiai į akis, o aš netariau nė žodžio, - širdį man lyg 
letena suspaudė, - nes tai, ką sakė mano draugai, mano supratimu, buvo 
Dievo išjuoka. 

Metuferas įžūliai pasakė: 


* Sechmetė - liūtagalvė deivė. 

— Aš taip pat budėjau ir meldžiausi, pelnydamas įšventinimą, nes ateinan- 
čią naktį turiu kitokių reikalų nei čia sėdėti. Ir man Amonas apsireiškė, —tą 
šventikas gali paliudyti, — o jo pavidalas panėšėjo į didelį vyno ąsotį, ir 
prikalbėjo jis man daugybę šventų dalykų, kurių nedera jums kartoti, ta- 
čiau jo žodžiai buvo malonūs lyg vynas mano burnai, todėl troškau girdėti 
jų vis daugiau ir daugiau - iki pat paryčių. 

Tada įsidrąsinęs Mozė tarė: 

— Man jis apsireiškė savo sūnaus Horuso pavidalu, nutūpė sakalu ant 
peties ir pasakė: „Būk palaimintas, Moze, tebūnie palaiminta tavo šeima, 
tebūnie tavo darbas palaimintas — kad kartą atsisėdęs dvejų vartų rūme 
įsakinėtum daugybei tarnų“. Taip tarė jis. 

Kiti įšventinamieji taip pat suskubo pasakoti, ką jiems taręs Amonas, jie 
kalbėjo karštai, dauguma vienu metu, o šventikas juokdamasis ir linkčioda- 
mas galva klausėsi. Nežinau, ar jie pasakojo regėtus sapnus, ar melavo. Bet 
prisimenu, kad stovėjau vienas, lyg našlaitis, netardamas nė žodžio. 

Pagaliau šventikas suraukė nuskustus antakius ir kreipdamasis į mane 
rūsčiai paklausė: 

— O kaip tu, Sinuhe, ar visai nesi vertas įšventinimo? Ar dangiškasis Amo- 
nas tau niekaip neapsireiškė? Ar neregėjai jo net menka pelyte - juk jis 
apsireiškia daugybe pavidalų? 

Buvo sprendžiama, ar aš pateksiu į Gyvenimo rūmus, todėl įsidrąsinęs 
atsakiau: 

— Paryčiais mačiau šventąją uždangą judant, tačiau daugiau nemačiau 
nieko ir Amonas man nekalbėjo. 

Tuomet visi prapliupo juoku, o Metuferas, kvatojęs net ranka į kelį pliauk- 
šėdamas, pasakė šventikui: 

— Jis kvailas. 

Timptelėjo vynu sulaistytą šventiko rankovę ir žvilgčiodamas į mane kaž- 
ką jam pašnibždėjo. Sventikas vėl rūsčiai pažvelgė į mane ir tarė: 

— Jeigu Amono balso negirdėjai, negaliu leisti tavęs įšventinti. Bet tau bus 
pagelbėta — noriu tikėti, kad esi atsidavęs jaunuolis, ir tikslai tavo kilnūs. 

Tai taręs jis pradingo už uždangos. Metuferas priėjo prie manęs ir žiūrė- 
damas į nelaimingą mano veidą draugiškai nusišypsojo ir nuramino: 

— Nebijok. 

Bet po valandėlės visi pašokome nuo salės prietemoje nuaidėjusio nepa- 
prasto balso — nepanašaus į žmogaus, iš visų pusių sklindančio nuo stogo, 
nuo sienų, tarp kolonų, todėl sukiojome galvas, stengdamiesi suprasti, iš 
kur jis. Balsas tarė: 

— Sinuhe, Sinuhe, snaudaliau, kur tu? Nedelsdamas ženk priešais mane, 
nusilenk man, nes aš skubu ir negaliu tavęs visą dieną laukti. 

Metuteras atitraukė uždangą, įstūmė mane pas visų švenčiausiąjį ir nu- 
lenkė mane už sprando pasveikinimui, kuriuo pagerbiami dievai ir farao- 
nai. Bet vos pakėlęs galvą pamačiau, kad švenčiausiasis visas nušviestas 
ryškia šviesa, o balsas girdėti iš Amono burnos: 

— Sinuhe, Sinuhe, tu kiaule ir paviane! Visiškai girtas miegojai, kai tave 
šaukiau! Vertėtų tave dumblo šulinin nugramzdinus visą amžių purvu val- 
gydinti, bet dėl tavo jaunystės pasigailėsiu, — nors esi kvailas, tinginys ir 
neskaistus, - nes pasigailiu kiekvieno, manimi tikinčio, o kitus sviedžiu ano 
pasaulio bedugnėn. 

Dar daug ką balsas sakė: barė, užgauliojo, keikė. Visko jau neprisimenu 
ir prisiminti nenoriu — toks jaučiausi pažemintas ir įskaudintas, nes atidžiai 
įsiklausęs į nepaprasto balso griaudesį pažinau šventiką ir šis suvokimas 
mane apstulbino, sukėlė siaubą, todėl nebegalėjau daugiau klausytis. Bal- 
sui nutilus tebegulėjau priešais Amono statulą, kol šventikas priėjęs nuspy- 
rė mane ir mano draugai paskubomis ėmė tempti į vidų smilkalus, aliejus, 
gražinimosi medžiagas ir raudonus drabužius. 

Kiekvienas turėjo iš anksto paskirtą užduotį ir aš, prisiminęs savąją, atsi- 
nešiau iš priešsalio Dievo veidui, rankoms ir kojoms nuprausti švęsto van- 
dens sklidiną indą ir šventus rankšluosčius. Tačiau grįždamas pamačiau 
šventiką spjaunant Amonui į veidą ir dėmėta rankove jį trinant. Paskui 
Mozė ir Nefrusas nudažė Amono lūpas, skruostus ir antakius. Metuferas 
ištrynė jį šventuoju aliejumi ir juokdamasis patepė juo riebaluotą šventiko 
ir savo veidą. Pagaliau statula buvo nurengta, apiprausta ir nušluostyta, — 
tarsi būtų tenkinusi savo poreikius, - lyties organas įtrintas aliejumi, o pas- 
kui aprengta išlygintu raudonu klostėtu sijonu, aptaisyta apsiaustu, pečiai 
užkloti antpetine, o rankos įbruktos į rankoves. 

Kai šitai buvo atlikta, šventikas surinko naudotuosius drabužius, pasiė- 
mė prausimo vandenį ir rankšluosčius, nes juos kasdien kieme suraižytus 
gabalėliais pardavinėdavo pasiturintiems keliauninkams, o vandenį - ser- 
gantiems bėrimu kaip gydomąjį. Tuomet buvome paleisti - išėjome į saulės 
įkaitintą kiemą, ir aš susivėmiau. 

Tuščias buvo mano pilvas - taip pat tuščia buvo mano širdis ir galva, nes 
jau nebetikėjau dievais. Tačiau savaitei praėjus, mano galvą ištepė aliejumi 
ir įšventino Amono šventiku: daviau šventiko įžadą ir gavau liudijimą. Liu- 
dijime buvo didžiosios Amono šventyklos spaudas bei mano vardas - tai 
suteikė man teisę patekti į Gyvenimo rūmus. 

Taip Mozė, Bekas ir aš įžengėm į Gyvenimo rūmus. Jų vartai mums atsi- 
vėrė, ir mano vardas buvo įrašytas Gyvenimo knygon — kaip iki manęs 
mano tėvo Senmučio vardas, o iki jo — jo tėvo vardas. Bet jau nebebuvau 
laimingas. 

Didžiosios Amono šventyklos Gyvenimo rūmų mokymu rūpinosi karališkieji 
gydytojai - kiekvienas pagal savo sriųį. Tačiau matydavome juos labai retai, 
nes jų ligonių būrys buvo didelis, o už savo patarnavimus iš turtingyjų jie 
gaudavo apsčiai dovanų ir gyveno didžiuliuose užmiesčio namuose. Ta- 

čiau kai į Gyvenimo rūmus atkeliaudavo ligonis, kurio kančios glumino 
nuolat jį gydančius gydytojus arba šie savo patyrimu nedrįsdavo pradėti jį 
gydyti —- atvykdavo valdovo gydytojas ir savos srities mokiniams parody- 
davo nepaprastą išmanymą. Taigi net didžiausias neturtėlis susirgęs ga- 
lėdavo Amono garbei pasimėgauti karališkąja slauga. 

Gyvenimo rūmų ligoniai - nors dauguma turėjo miesto gydytojų liu- 
dijimus, jog paprastas gydytojas negalįs jų kančios palengvinti, - dova- 
nas palikdavo pagal savo išteklius, tačiau tiesiai į Gyvenimo rūmus atėję 
didžiausi varguoliai nepalikdavo nieko. Viskas buvo gražu ir teisinga, ir 
vis dėlto neturtėliu būdamas nebūčiau panoręs susirgti, nes neturtėliai 
kęsdavo nepatyrusių patyrimą, o mokiniai pasinaudodavo jais savo moks- 
lui, be to, dėl jų neaukodavo skausmus lengvinančių vaistų — ir reples, ir 
peilį, ir ugnį jie iškęsdavo nenuskausminti. Todėl dažnai Gyvenimo rū- 
mų priešsaliuose, kuriuose priiminėdavo didžiausius skurdžius, sklisda- 
vo kauksmas ir aimanos. 

Gydytojo mokslo ir pratybų laikas net gabiam buvo netrumpas. Privalė- 
jome išeiti mokslą apie vaistus ir pažinti augalus, išmokti juos tinkamu lai- 
ku rinkti, džiovinti, gaminti jų ištraukas, nes iškilus reikalui gydytojui rei- 
kėjo mokėti pačiam paruošti vaistus. Aš ir daugelis kitų net murmėjom dėl 
to, nes nesuvokėm, kokia iš to nauda - juk iš Gyvenimo rūmų su receptu 
galėjai gauti visus vaistus, jau sumaišytus ir atseikėtom dozėm. Vis dėlto 
aš — tą dar papasakosiu - vėliau daug naudos iš šio mokslo patyriau. 

Mes privalėjom išmokti kūno dalių pavadinimus ir įvairių Žmogaus or- 
ganų veiklą bei paskirtį. Privalėjom išmokti naudotis peiliu ir replėmis dan- 
tims rauti, tačiau visų pirma - įgusti ranka atpažinti žmogaus skausmus, ir 
jo kūno ertmėse, ir per odą, taip pat privalėjom išmokti žmogaus akyse 
perskaityti skausmus. Turėjome sugebėti gydyti gimdančią moterį, kai pri- 
buvėja jai jau negelbsti. Turėjome sugebėti teikti skausmą ir esant reikalui jį 
numaldyti. Privalėjom išmokti atskirti menkus skausmelius nuo ne- 
pakeliamų, dvasios sukeltas kančias nuo kūno sukeliamų. Privalėjom iš- 
mokti ligonio kalboj atsijoti tiesą nuo melo ir mokėti tinkamai išklausinėti 
ligonį, idant suprastume, kuo jis serga. 

Taigi suprantama, jog kuo toliau žengiau moksle, tuo geriau suvokiau, 
kiek nedaug teišmanau. Turbūt tikru gydytoju galima pavadinti tik tą, ku- 
ris nusižeminęs pats sau prisipažįsta, jog iš tiesų nieko nežino. Vis dėlto ne 
savo amato Žmonėms jis to sakyti negali, nes svarbiausia, kad ligonis gydy- 
toju tikėtų ir jo išmanymu pasitikėtų. Tai gydymo meno pamatas, kuriuo 
visa pagrįsta. Todėl gydytojas niekuomet negali suklysti, nes suklydęs pra- 
ras savo ir sumenkins kitų gydytojų gerą vardą. Turbūt todėl turtingųjų 
namuose, į kuriuos sunkiai ligai tirti po pirmojo pagalbon kviečiami du ar 
net trys gydytojai, pirmojo amato draugai mieliau šio klaidą palaidoja, nei 
visos gydytojų bendruomenės gėdai ją atskleidžia. Todėl ir sakoma, jog 
gydytojai savo ligonį drauge laidoja. 

Tačiau tuomet apie tai dar nenutuokiau, tik žengiau į Gyvenimo rū- 
mus kupinas pagarbos, tikėdamasis rasti juose visą žemišką išmintį ir ge- 
rumą. Pirmosios savaitės ten buvo sunkios, nes paskutinis atėjęs m: 'nys 
tapdavo visų kitų tarnu, ir net Žemiausias iš tarnų bendruomenės būdavo 
už jį aukštesnis ir jo ponas. Pirmiausia mokinys privalo išmokti švaros, ir 
nėra tokio teplaus darbo, kurio jį nepriverstų atlikti, kol pagaliau, šleikš- 
tulį persirgęs, jis surambėja. Tačiau greit jis net miegodamas Žino, jog, 
peilis švarus — tik ugnimi nuvalytas, o drabužis švarus - tik vandenyje su 
šarmu išvirintas. 

Šiaip ar taip, viskas, ką gydytojui privalu išmanyti, - parašyta kitose kny- 
gose, todėl aš apie tai neužsiminsių. Verčiau papasakosiu tai, kas man pri- 
valu, ką pats esu matęs ir ko kiti nėra rašę. 

Po ilgo bandomojo laiko atėjo metas, kai, šventosiomis apeigomis apsi- 
valiusį, aprengė mane baltu drabužiu ir priėmimo salėje gavau išmokti trauk- 
ti dantis iš tvirtų vyrų burnų, perrišinėti žaizdas, pradūrinėti tvinkulius ir 
ant sulaužytų kaulų dėti įtvarus. Tai nebuvo man nauja, nes tėvo pamoky- 
tas tobulėjau ir ėmiau vadovauti ir mokyti savo draugus. Kartais gaudavau 
gydytojams teikiamų dovanų ir paliepiau išraižyti savo vardą — Sinuhė - 
žaliame Neferneferneferės dovanotame akmenyje, kad galėčiau antspau- 
du ženklinti receptus. 

Po sunkios užduoties gaudavau sunkesnę, taigi teko budėti neišgydomų 
ligonių salėse, stebėti garsių gydytojų darbą ir operacijas, po kurių dešimt 
ligonių mirdavo, tačiau vienas išgydavo. Išmokau suprasti, kad mirtis gy- 
dytojui visai nebaisi, kad ligoniui mirtis dažnai tampa gailestingu draugu, 
todėl žmogaus veidas mirštant būna daug laimingesnis nei vargingo gyve- 
nimo dienomis. 

Vis dėlto buvau aklas ir kurčias, kol sykį diena man nušvito — taip kaip 
kartą vaikystėje, kai paveikslėliai, žodžiai ir raidės atgijo. Priartėjo akimir- 
ka, kai man atsivėrė akys ir lyg iš sapno pabudęs džiugesiu purslojančia 
širdimi paklausiau savęs: „Kodėl? Nes baugus tikrojo pažinimo raktas — 
tai klausimas „Kodėl?“ Jis tvirtesnis už Toto* nendrę ir tvaresnis už akme- 
nyje iškirstus rašmenis. 

Atsitiko tai šitaip. Buvo sykį nė karto negimdžius žmona, kuri manė sa- 
ve nevaisingą esant, nes jau buvo sukakus keturiasdešimt. Tačiau mėnesi- 
nių negaliai dingus, persigandusi ir susirūpinusi ji atėjo į Gyvenimo rū- 
mus, nes įtarė blogą dvasią į ją įėjus ir apnuodijus kūną. Kaip buvo nuro- 
dyta, paėmęs grūdų pasėjau juos žemėje. Keliolika jų Nilo vandeniu lais- 
čiau, o kitus-- žmonos kūno vandeniu. Dirvą su grūdais nunešiau į saulės 
šilumą ir paliepiau moteriai sugrįžti po kelių dienų. Jai sugrįžus pamačiau 


* Totas - Mėnulio dievas, rašto išradėjas, raštininkų, užrašančių teismo sprendimą 
mirusiems, globėjas, laiko viešpats. 

išdygusius daigus - grynu vandeniu laistyti buvo maži, o kiti derliai vešėjo. 
Taigi tai, kas buvo parašyta, pasirodė tiesa, todėl suglumęs tariau moteriai: 
„Džiaukis, žmona, šventasis Amonas kilniaširdyste palaimino tavo gimdą — 
pagimdysi vaiką, kaip ir kitos palaimintos žmonos“. 

Vargšė moteris iš džiaugsmo apsiverkė ir kaip dovaną nusimovė nuo 
riešo dviejų debenų* svorio sidabrinę apyrankę, nes jau seniai buvo prara- 
dusi viltį. Vos atitokusi ji paklausė: „Ar tai berniukas?“ Ji mat manė mane 
žinant viską. Įsidrąsinęs pažvelgiau jai į akis ir tariau: „Berniukas“. Galėjo 
būti ir vienaip, ir kitaip, tačiau tuo metu žaidimuose man šypsojosi laimė. 
Moteris dar labiau nudžiugo ir nusimovusi padavė man dviejų debenų 
svorio sidabrinę apyrankę nuo antrojo riešo. 

Tačiau jai išėjus savęs paklausiau: kaip gali būti, kad miežio grūdas žino 
tai, ko nė vienas gydytojas negali ištirti, žinoti ar pamatyti, kol nėštumas 
akim nėra pastebimas? Įsidrąsinau ir nuėjau mokytojo paklausti, kodėl taip 
yra, tačiau į mane it į paiką pažvelgęs, šis tepasakė: „Taip parašyta“. Man 
tai nebuvo atsakymas į klausimą „kodėl?“. Dar kartą įsidrąsinęs, kodėl taip 
yra paklausiau karališkąjį gimdyvių namų pribuvėją. Jis atsakė: „Amonas — 
visų dievų valdovas. Jo akis regi moters gimdą, į kurią išsilieja sėkla. Jei jis 
leidžia apvaisinimui įvykti, kodėl jis turėtų neleisti miežio grūdui žemėje 
sužaliuoti, apvaisintos moters kūno vandeniu laistomam?" Jis žiūrėjo į ma- 
ne kaip į kvailį, tačiau man tai nebuvo atsakymas į klausimą „kodėl?“. 

Tuomet mano akys atsivėrė - supratau, kad Gyvenimo rūmų gydytojai 
žino tik šventraščius ir paprotį, tačiau nieko daugiau. Juk paklausus, kodėl 
išopėjusią žaizdą reikia išdeginti, o paprastą — sutepti ir perrišti, kodėl pelė- 
siai ir voratinkliai gydo tvinkulius, man atsakė: „Taip visada darydavo anks- 
čiau“. Vadinasi, naudojantis gydantį peilį gali atlikti tas aprašytąsias šimtą 
aštuoniasdešimt dvi operacijas ir pjūvius, ir daro jis tai savo patyrimu ir 
išmoningumu — geriau ar blogiau, greičiau ar lėčiau, suteikdamas mažiau 
skausmo ar daugiau nereikalingų kančių, tačiau nieko kita jis padaryti ne- 
gali, nes tik tai parašyta ir nupiešta knygose, nes nieko kita anksčiau neda- 
rydavo. 

Buvo tokių, kurie sulysdavo ir išblykšdavo, tačiau gydytojas negalėdavo 
nustatyti jokios ligos ar sužalojimo. Vis dėlto, už didelę kainą gavę paval- 
gyti žalių aukos gyvulių kepenų, jie pagyvėdavo ir išgydavo, tačiau kodėl 
taip nutikdavo - negalėjau paklausti. Buvo tokių, kuriuos kamuodavo pil- 
vo skausmai, kurių veidas ir rankos degdavo ugnimi. Jiems duodavo palei- 
džiamųjų ir skausmus lengvinančių vaistų, tačiau vieni pasveikdavo, o kiti 
mirdavo, bet gydytojas iš anksto negalėdavo pasakyti, kuris pasveiks, o 
kurio pilvas išpamps taip, kad mirtis šį ištiks. Tačiau kodėl vienas pasveik- 
davo, o kitas mirdavo - neklausdavo niekas, ir aš negalėjau paklausti. 


* Debena -91 g. 

Mat greit suvokiau, kad klausinėju per daug, nes į mane ėmė šnairuoti, 
O po manęs atėjusieji mane aplenkė ir ėmė man įsakinėti. Tuomet, nusiren- 
gęs savo baltą drabužį, apsišvarinau ir išėjau iš Gyvenimo rūmų - su dviem 
sidabrinėm apyrankėm, keturias debenas svėrusiom. 

Tačiau vidury dienos išėjus iš šventyklos — to daug metų nebuvau daręs — 
mano akys dar kartą atsivėrė ir patyriau, kad man dirbant ir mokantis Tė- 
bai pasikeitė. Tai suvokiau žingsniuodamas Avinų keliu, eidamas per tur- 
gus — visa buvo apėmusi nepatirta nerimastis, o žmonių drabužiai buvo 
dar brangesni ir prašmatnesni, todėl iš klostyto sijono ir peruko negalėjai 
atskirti vyro nuo moters. Iš vyninių ir viešųjų namų į gatves sklido gergždi 
Sirijos muzika, gatvėse vis daugiau girdėjai svetimų žodžių, o sirai ir turtin- 
gi negrai vis įžūliau brovėsi į egiptiečių minią. Egipto turtai ir galybė buvo 
beribė, o priešai šimtmečiais jo miestų nebuvo pasiekę — vyrai, nugyvenę 
iki vidutinio amžiaus, niekad nebuvo patyrę karo. Bet ar žmonėms tai dau- 
giau džiaugsmo teikia —- nesupratau, nes visų žvilgsniai buvo neramūs, visi 
skubėjo, visi šia diena nesitenkindami laukė kažko nauja. 

Ejau Tėbų gatvėmis vienišas, nenuolankumu ir širdgėla plūstančia širdi- 
mi. Parėjęs namo pamačiau, kad mano tėvas Senmutis pasenęs, susimetęs į 
kuprą ir nebeįžiūri popieriuje raidžių. Pamačiau, kad ir motina Kipa pase- 
nus - žengdama grindimis švokščia ir kalba vien apie kapą. Už santaupas 
tėvas buvo nupirkęs abiems kapą Mirusiųjų mieste, vakarinėje upės pusė- 
je. Buvau jį matęs — tai buvo tvarkingas, iš molio plytų sumūrytas kapas su 
paprastais paveikslais ir užrašais ant sienų. Salia ir aplink jį buvo šimtas, 
tūkstantis tokių kapų - Amono šventikai brangiai parduodavo juos garbin- 
giems ir taupiems žmonėms, kad šie įgytų nemirtingumą. Įsiteikdamas mo- 
tinai buvau perrašęs Mirusiųjų knygą į jųdviejų kapą įdėti - kad ilgoje ke- 
lionėje nepaklystų; tai buvo be klaidų, puiki Mirusiųjų knyga, nors be spal- 
votų paveikslėlių, kaip Amono šventyklos knygų kieme pardavinėjamos. 

Motina mane pamaitino, o tėvas išklausinėjo apie mano mokslus, tačiau 
daugiau nebeturėjome ką vienas kitam pasakyti - ir namas man buvo sveti- 
mas, ir gatvė svetima, svetimi ir jos žmonės. Todėl mano širdis vis labiau 
liūdo, kol prisiminiau Ptaho šventyklą ir Totmesą — savo draugą, turėjusį 
tapti dailininku. Tuomet pagalvojau: „Kišenėje turiu keturias debenas sidab- 
ro. Susirasiu savo draugą Totmesą, kad kartu pasilinksmintume, vynu save 
pradžiugintume - juk į mano klausimus vis tiek niekada nebus atsakyta . 

Todėl atsisveikinau su tėvais tardamas, jog privalau grįžti į Gyvenimo 
rūmus, saulės laidai artinantis, susiradau Ptaho šventyklą ir, pasiteiravęs 
sargybinį apie dailininkų mokyklą, įžengiau į vidų ir pakviečiau mokinį 
Totmesą. Tik tada gavau išgirsti, jog jis jau seniai iš mokyklos išvytas. Klau- 

sinėjau apie jį mokinių molinom rankom, o šie tardami jo vardą spjaudavo 
žemėn prie mano kojų. Tačiau kažkuris pasakė: 

— Jei reikia Totmeso, greičiausiai jį rasi aludėje arba viešuosiuose namuidse. 

Kitas pasakė: 

- Jeigu išgirsi koneveikiant dievus — Totmesas tikrai bus netoliese. 

O trečiasis tarė: | 

— Ten, kur mušamasi, iššoka gumbai ir atsiveria žaizdos, - tikriausiai ten 
rasi savo draugą Totmesą. 

Jie spjaudė žemėn po mano kojomis, nes buvau pasisakęs esąs Totmeso 
draugas, tačiau taip jie elgėsi tik dėl mokytojo, o mokytojui atsukus nugarą 
patarė eiti į vyninę, kuri vadinosi „Siriškas ąsotis“. 

Susiradau*vyninę, kuri vadinosi „Siriškas ąsotis“. Ji buvo ties vargšų ir 
kilmingųjų miesto dalies riba, o ant jos durų užrašas šlovino Amono vy- 
nuogynų ir uosto vynus. Tačiau vidaus sienas puošė linksmi paveikslai su 
šokėjas glamonėjančiais pavianais ir pučiančiais fleitas ožiais. Sėdėdami ant 
grindų dailininkai įnikę piešė popieriuje paveikslus, o kažkoks seniokas liūd- 
nai žiūrėjo į priešais stovinčią tuščią taurę. 

— Sinuhė, prisiekiu puodžiaus ratu! - šūktelėjo kažkas ir didelio nuste- 
bimo ženklan iškėlęs rankas atsistojo manęs pasveikinti. Pažinau Totme- 
są, nors jo antpetinė buvo nešvari, sudraskyta, akys pasruvusios krauju, o 
kaktoje - didelis gumbas. Jis buvo pasenęs, sublogęs, o į lūpų kampučius 
įsimetusios raukšlelės, nors buvo dar jaunas. Tačiau jo akyse, kai į mane 
žvelgė, tebebuvo kažkas užkrečiamai drąsu ir linksma, ir jis palenkė gal- 
vą, kad paliestume vienas kitą skruostais. Tai reiškė, jog vis dar esam 
draugai. 

— Mano širdis kupina liūdesio, visa man tuščia, - tariau jam. — Susiradau 
tave, kad drauge savo širdis vynu pradžiugintume, nes niekas man neatsa- 
ko, kai klausiu „kodėl?“. 

Tačiau Totmesas pakilnojo savo apsiaustą rodydamas, jog neturi už ką 
pirkti vyno. 

— Ant mano riešų — keturios debenos sidabro, - tariau išdidžiai. Bet Tot- 
mesas parodė į mano galvą, kurią vis dar skutau plikai, nes norėjau, kad 
žmonės žinotų mane esant pirmojo laipsnio šventiką. Juk neturėjau dau- 
giau kuo didžiuotis. O dabar sukilo apmaudas, kad neatsiauginau plaukų. 
Todėl nekantriai tariau: - Esu gydytojas, o ne šventikas. Ant durų perskai- 
čiau, jog, čia tiekiamas uosto vynas. Paragaukim jo, jei geras. 

Tai taręs pažvanginau sidabrinėm apyrankėm ir greit prie manęs pribė- 
go šeimininkas, nusilenkė ir nuleido ranką prie kelių. 

— Turiu savo rūsy Sidono ir Biblo vynų - dar nesulaužytais antspaudais, 
nuo miros saldžių, - pasakė jis. - Išrašytose taurėse patiekiu maišytų vynų. 
Jie trenkia į galvą kaip dailios merginos šypsulys ir pralinksmina širdį. — 
Dar daug ką jis kalbėjo ir vardijo neatsikvėpdamas, todėl sutrikęs klausia- 
mai pažvelgiau į Totmesą. Totmesas užsakė maišytų vynų, vergas užpylė 

mums ant rankų vandens ir ant žemo stalelio priešais mus padėjo dubenė- 
lius su skrudintom lotoso sėklom. Seimininkas atnešė išrašytas taures. Totme- 
sas pakėlė taurę ir nupylęs šlakelį žemėn tarė: 

— Už dieviškąjį puodžių! Tegriebia maras meno mokyklą ir mokytojus. — 
Jis išvardijo labiausiai nekenčiamus mokytojus. 

Aš taip pat pakėliau taurę ir nuliejau šlakelį ant grindų: 

— Amonui, - pasakiau, - tegul jo valtį amžinai semia, tesprogsta jo šven- 
tikų pilvai ir tegul maras griebia daugybę Gyvenimo rūmų mokytojų. — 
Tačiau ištariau tai tyliai ir apsižvalgiau, kad tik niekas kitas neišgirstų mano 
žodžių. 

— Nebijok, - tarė Totmesas. - Šioje užeigoje tiek kartų skelta Amonui į 
ausį, kad jam nusibodo klausytis. Beje, mes, čia atsidūrusieji, esam pražu- 
vę. Negaučiau nė duonos su alumi, jeigu nebūčiau pradėjęs turtingųjų vai- 
kams piešti knygelių su paveikslėliais. | 

Jis parodė ritinėlį popieriaus, kuriame man at-inant piešė paveikslėlius, ir 
jie mane prajuokino, nes jis buvo nupiešęs tvirtovę ir jos sargybinį katiną, 
drebant iš baimės prieš puolančias peles; buvo nupiešęs medžio viršūnėje 
dainuojantį begemotą ir į medį kopėčiomis vargiai besiropščiantį balandį. 

Totmesas pažvelgė į mane, jo rudos akys šypsojo. Tačiau jis susuko ritinį 
ir noras juoktis dingo, nes pamačiau paveikslėlį, kuriame plikas, mažutis 
šventikas už virvės kaip aukos gyvulį į šventyklą vedasi didįjį faraoną. Jis 
taip pat parodė ir paveikslėlį, kuriame nedidukas faraonas lenkiasi didžiu- 
lei Amono statulai. Klausiamai pažvelgiau į jį, o jis linktelėjęs paaiškino: 

— Ar ne taip yra? Tėvai taip pat juokiasi iš paveikslėlių. Juk juokinga, kad 
pelė puola katę, juokinga ir tai, kad šventikas vedasi faraoną. Bet tie, kurie 
suvokia, ima visaip galvoti. Todėl man pakanka alaus su duona, kol šventi- 
kai nepaliepė sargybiniams manęs kur nors gatvės kampe lazda užmušti. 
Taip yra atsitikę. 

— Išgerkim, — pasiūliau aš, ir mes gėrėme vyną, tačiau mano širdis ne- 
pradžiugo. - Ar klausti „kodėl?“ neteisinga? - paklausiau. 

— Aišku, kad neteisinga, — atsakė Totmesas, - nes žmogus, išdrįsęs pa- 
klausti „kodėl?“ — nebeturi Kemi Žemėj nei namų, nei pastogės, nei nakvy- 
nės. Juk žinai — visa privalo likt kaip anksčiau. Patekęs į meno mokyklą 
virpėjau iš džiaugsmo ir pasididžiavimo, — juk prisimeni, Sinuhe, - jau- 
čiaus lyg ištroškėlis, šaltinį pasiekęs. Lyg alkanas duonos siekiąs. Ir išmokau 
daug gero. Išmokau, kaip dailininkas laiko braižiklį, kaip kaltu naudojasi, 
kaip pavaizdas iš vaško lipdomas prieš iškalant jį akmenyje, kaip akmuo 
šveičiamas, kaip sujungiami spalvotieji akmenys, kaip dažomas alebastras. 
Tačiau kai panorau dirbti, savo akių džiaugsmui lipdyti tai, ką svajojau — 
tuomet priešais mane iškilo siena ir buvau priverstas molį maišyti kitiems. 
Nes visų svarbiausia yra forma. Menas, kaip ir raidės, turi formą, ir pra- 
keiktas tas, kuris jos nesilaiko. Visam kam yra pavyzdys ir pavyzdžio nesi- 
laikąs dailininku tapti negali. Nuo pradžių pradžios nustatyta, kaip vaiz- 

duoti stovinų Žmogų ir sėdinų žmogų. Nuo pradžių pradžios akos 
kaip arklys kelia kojas, kaip jautis traukia vežimą. Nuo pradžių pradžio 
nustatyta, kaip dailininkas privalo atlikti darbą, ir to nesilaikąs šventykla 
netinkamas, jam uždraudžiamas akmuo ir kaltas. Ak, mano drauge Šinu. 
he, ir aš klausiau „kodėl?“. Pernelyg dažnai klausiau „kodėl?“. Todėl su 
gumbais galvoj čia ir sėdžiu. 

Mes gėrėme vyną, ir mūsų sielos lengvėjo, ir mano širdis lengvėjo lyg 
tvinkulį pradūrus — aš nebebuvau vienišas. Ir Totmesas tarė: 

— Mano drauge Sinuhe, mes gimėm keistu laiku. Visa juda ir keičia 
formą — kaip molis ant puodžiaus rato. Drabužiai keičiasi, kalba ir pa- 
pročiai keičiasi, ir žmonės jau nebetiki dievais, nors jų tebebijo. Sinuhe, 
drauge mano, gal gimėm saulės laidos laikais gyventi, juk pasaulis jau 
senas - tūkstantis ir du tūkstančiai metų praėjo nuo piramidžių atsira- 
dimo. Kai apie tai pagalvoju — tenoriu susiėmęs rankomis galvą pra- 
virkti kaip vaikas. 

Tačiau jis nepravirko, nes gėrėme maišytą vyną iš išrašytų taurių, ir kas- 
kart „Siriško ąsočio“ šeimininkas pripildamas taures mums lenkėsi, nuleisda- 
mas ranką prie kelių. Vis atbėgdavo vergas užpilti ant rankų vandens. Sirdis 
lengvėte lengvėjo, tapo mitri it kregždutė atslenkant žiemai — troškau balsu 
deklamuoti eilėraščius ir glėbesčiuoti visą mus supantį pasaulį. 

— Eime į viešuosius namus, - pasiūlė Totmesas ir nusijuokė. 

— Eime paklausyti muzikos ir pažiūrėti šokėjų, kad širdys pradžiugtų, 
kad nebeklaustume „kodėl?“ ir nereikalautume taurės pilnos. 

Atidaviau kaip užmokestį antrąją apyrankę ir patariau šeimininkui elgtis 
su ja atsargiai, nes ji tebebuvo drėgna nuo nėščios moters šlapimo. Si min- 
tis mane labai pralinksmino, ir šeimininkas skaniai juokdamasis davė grą- 
žos daug antspauduoto sidabro — tiek, kad galėjau net vergui palikti. Sis 
nusilenkė man iki žemės, o šeimininkas, palydėjęs mus iki durų, paprašė, 
kad neužmirščiau „Siriško ąsočio“. Jis dar pasakė pažįstąs daugybę jaunų 
neprietaringų merginų, mielai su manimi susipažinsiančių, jei nusineščiau 
po pažastimi pas jas vyno ąsotį. Tačiau Totmesas atsakė, jog jo. senelis su 
tom pačiom sirų merginom gulėjo, todėl jas derėtų vadinti senelėmis, o ne 
seserimis. Buvome linksmi, nes galvose kliuksėjo vynas. 

Saulei nusileidus, žengėme gatvėmis ir pažinau Tėbus, kuriuose niekad 
nebūna nakties, nes pramogaujantys žmonės prašmatniojoje miesto dalyje 
naktų paverčia šviesia diena. Priešais linksmybių namus liepsnojo deglai, o 
gatvių kampuose ant stulpų degė lempos. Su dengtais neštuvais bėginėjo 
vergai, o lekiančio priekyje šūksmai mišo su iš namų sklindančia muzika ir 
vynu apgirtusių šurmuliu. Žvilgtelėję nuo tarpdurio į Kušo vyninę, pama- 
tėm negrus rankomis ir lazdomis mušant būgnus, toli baugų gaudesį 
skleidžiančius. Juos stelbė laukinė Sirijos muzika, tolstant ausis užtrenkian- 
ti, tačiau įsiskverbęs į sielą jos ritmas iki karštligės kaitino kraują. 

Niekada nebuvau kojos kėlęs į viešuosius namus ir šiek tiek bijojau, ta- 

čiau Totmesas nusivedė į „Katę ir vynuogę . Tai buvo nedideli, švarūs na- 
mai su minkštais kilimais atsisėsti, švelnia gelsva šviesa apšviesti, o į fleitų 
ir styginių muzikos taktą raudonai dažytais delnais mušė jaunos, mano 
supratimu, gražios merginos. Muzikai nutilus, jos atsisėdo prie mūsų ir pa- 
prašė manęs nupirkti vyno, nes jų gerklės esančios sausos it šienas. Muzika 
vėl užgrojo, ir dvi nuogos šokėjos pašoko sudėtingą, nepaprasto lavumo 
reikalaujantį šokį, kurį stebėjau neapsakomai susidomėjęs. Kaip gydytojas 
buvau įpratęs Žiūrėti į nuogus merginų kūnus, tačiau jų krūtys nešokčioda- 
vo, nedideli pilveliai ir sėdmenys nekrutuliuodavo taip gundomai kaip šių. 

Bet muzika man vėl sukėlė liūdesį, ėmiau ilgėtis, pats nežinodamas ko. 
Daili mergina, uždėjusi savo ranką ant manosios, prisišliejusi šonu prie ma- 
nojo, pasakė, jog mano akys išmintingos. Tačiau jos akys nebuvo žalios lyg 
Nilas per vasaros kaitrą, o jos drabužiai, nors ir apnuogino krūtinę, nebuvo 
karališko lino. Todėl gėriau vyną jai į akis nežiūrėdamas ir neturėjau jokio 
noro, pavadinęs ją savo seserimi, paprašyt su manim pasilinksminti. Todėl 
paskutinis prisiminimas iš viešųjų namų — piktas negro spyris į užpakalį ir 
gumbas, iššokęs galvoje, nukritus nuo laiptų. Atsitiko kaip tik taip, kaip 
mano motina Kipa buvo numačiusi. Gulėjau gatvės kampe be vario gabalė- 
lio kišenėje, suplėšyta antpetine ir su gumbu galvoje, kol Totmesas, užsikė- 
lęs mano rankas ant savo tvirtų pečių, nutempė mane į prieplauką, kur 
Nilo vandeniu numalšinau troškulį, nusiprausiau veidą, rankas ir kojas. 

Tą rytą parėjau į Gyvenimo rūmus aptinusiomis akimis, peršinčiu gum- 
bu galvoje, sutepta antpetine, nejausdamas nė menkiausio noro klausti „ko- 
dėl?“. Privalėjau budėti ausų ligų ir kurčiųjų skyriuje, todėl greit apsišvari- 
nau ir apsivilkau baltą gydytojo drabužį. Tačiau mano mokytojas ir globė- 
jas susitikęs mane koridoriuje pažvelgė man į veidą ir ėmė barti tardamas 
tai, ką buvau skaitęs knygose ir atmintinai mokėjau. 

— Kas iš tavęs bus, - sakė jis, - visą naktį pasieniais besišlaistančio ir be 
saiko vyną geriančio? Kas bus iš tavęs — laiką viešuosiuose namuose lei- 
džiančio, lazda ąsočius daužančio ir žmones bauginančio? Kas bus iš tavęs, 
kruvinai žeidžiančio ir nuo sargybinių bėgančio? 

Bet šitaip atlikęs pareigą jis slapčiom nusišypsojo ir su palengvėjimu at- 
sidusęs nusivedė mane į savo kambarį pagirdyti išvalančiu pilvą gėrimu. 
Pasijutau geriau ir suvokiau, jog vynas ir net viešieji namai leistini Gyveni- 
mo rūmams - kad tik daugiau nebeklausčiau „kodėl?“. 

Taigi ir mano kraują Tėbų karštis įkaitino —- naktį pamilau labiau už dieną, 
plastantį deglų švytėjimą labiau už dienas nušviečiančią saulę, sirišką mu- 
ziką labiau už ligonių vaitojimą, dailių merginų kuždesį labiau už senovi- 
nius pageltusio popieriaus rašmenis. Tačiau dėl to niekas man blogo žo- 

džio nepratarė, nes savo užduotis Gyvenimo rūmuose atlikdavau, įveikda- 
vau apklausas ir nepraradau rankų tikrumo. Toks buvo įšventintasis gyve- 
nimas, ir retas mokinys mokslo metu turėdavo išteklių sukurti savo namus 
arba vesti. Todėl mano mokytojai leido man suprasti, jog geriausia nusime- 
tant ragus palengvinti kūną ir leisti širdžiai pasidžiaugti. Bet moters dar 
nebuvau palietęs, nors tariausi žinąs, jog jos glėbys ugnimi nedegina. 

Metas buvo neramus, ir didysis faraonas susirgo. Mačiau jo seną suvytu- 
sį veidą, kai per rudens šventę jį nešė šventyklon - išpuoštą auksu ir bran- 
gakmeniais, sustingusį lyg Dievo statula, dvigubos karūnos sveriama gal- 
va. Jis sirgo ir net karališkųjų gydytojų vaistai jo jau negydė, todėl sklido 
gandai, kad jo laikas baigiasi ir greit jo įpėdinis sės faraono sostan. Tačiau 
sosto paveldėtojas, kaip ir aš, dar tebuvo jaunuolis. 

Amono šventykloje buvo aukojama, vyko apeigos, tačiau Amonas nepa- 
jėgė pagelbėti savo dieviškajam sūnui - nors Amenhotepas III buvo pasta- 
tęs didžiausią per amžius šventyklą. Taip pat buvo kalbama, jog supykęs 
ant Egipto dievų valdovas liepęs pasiuntiniui skubiai vykti pas uošvį — Mi- 
tanijos karalių iš Naharanės žemės, Ninevijos* prašyti, kad atsiųstų stebuk- 
ladarę Ištarę** jo gydyti. Tai buvo didžiulė gėda Amonui, todėl šventyklos 
teritorijoje ir Gyvenimo rūmuose apie tai kalbėta pašnibždomis. 

Ištarės statula atkeliavo — mačiau, kaip grojant metalinėms triūboms, gau- 
džiant mažiems būgneliams, per Tėbus ją nešė šventikai - garbanotom barz- 
dom, keistom kepurėm, iš po storų vilnos apsiaustų prakaitą liedami. Ta- 
čiau, šventikų džiaugsmui, ir svetimos žemės dievai nepajėgė padėti farao- 
nui, todėl potvynio piaSŽEĖ į rūmus buvo pakviestas karališkasis kauko- 
lės atvėrėjas. 

Gyvenimo rūmuose būdamas Ptahoro nemačiau nė karto, nes kaukoles 
gręždavo retai, o aš dar nebuvau pasiekęs atskirų sričių operacijų ir gydy- 
mo mokslo. Iš ištaigaus namo Ptahorą skubiai atnešė į Gyvenimo rūmus. 
Jis apsišvarino tam skirtame kambaryje, o aš pasistengiau būti netoliese. Jis, 
kaip ir anksčiau, buvo plikas, bet jo veidas buvo susiraukšlėjęs, abipus ne- 
patenkinto senuko burnos liūdnai karojo skruostai. Jis pažino mane, nusi- 
šypsojo ir tarė: 

— Ar tai tu, Sinuhe? Tu iš tiesų tiek daug pasiekei, Senmučio sūnau? 

Jis padavė man juodmedžio skrynelę su savo darbo įrankiais ir pakvietė 
mane tapti savo pagalbininku. Tai man buvo nepelnyta garbė, kurios galė- 
jo pavydėti net karališkasis gydytojas, todėl ir elgiausi prilygstamai. 

— Turiu išbandyti rankos tikrumą, - tarė Ptahoras. - Iš pradžių, kad pa- 
matytume, kaip sekasi darbas, pora kaukolių atversime čia. - Jo akys ašaro- 
jo, rankos šiek tiek drebėjo. Nuėjome į neišgydomųjų salę, kurioje gulėjo 


* Ninevija - Asirijos sostinė. 
** Ištarė - babiloniečių ir asiriečių dangaus, karo ir meilės deivė. 

paralyžiuotieji ir sužeistomis galvomis ligoniai. Ptahoras apžiūrėjo kelių 
kaukoles ir išsirinko senuką, kuriam mirtis buvo išsivadavimas, ir tvirtą 
vergą, per gatvės muštynes akmeniu sutrenkta galva, nebesugebantį kal- 
bėti ir judinti galūnių. Jiems davė nuskausminamojo gėrimo, nunešė į 
operacijų kambarį ir apiprausė. Savo darbo įrankius Ptahoras pats nuplo- 
vė ir išvalė ugnimi. 

Gavau užduotį aštriausiu skustuvu nuskusti abiems ligoniams plaukus. 
Paskui galvas apvalė ir dar kartą nuprausė, o galvos odą įtrynė nuskausmi- 
namuoju tepalu — ir Ptahoras ėmėsi darbo. Pirmiausia jis perrėžė senuko 
galvos odą ir, nepaisydamas gausaus kraujoplūdžio, atvertė ją į abi puses. 
Tada grąžtu nuogame kaule mikliai pragręžė skylę, iškeldamas atsiskyrusį 
gabalėlį kaulo. Senukas ėmė švokšti, veidas pamėlo. 

— Jo galvoje nematau nieko bloga, - tarė Ptahoras, įstatydamas atgal ga- 
balėlį kaulo, keliais dūriais susiuvo odą ir aprišo galvą - tada senukas išlei- 
do dvasią. 

— Rankos dreba, - tarė Ptahoras. — Gal, kad atsigaučiau, kas nors atneš 
man vyno taurę. —- Mus stebėjo ne tik Gyvenimo rūmų mokytojai, bet ir 
visa grupė būsimųjų kaukolės tyrinėtojų. Išgėręs vyno Ptahoras nukreipė 
dėmesį į sėdomis pririštą vergą, kurio žvilgsnis net po nuskausminamojo 
gėrimo buvo piktas. Ptahoras patarė pririšti jį dar tvirčiau, o galvą pritvirti- 
no kaukolės laikikliu, kurio net milžinas nebūtų įstengęs pajudinti. Ptaho- 
ras perrėžė jo galvos odą, tačiau šį kartą jis uoliai rūpinosi, kad kraujo ne- 
būtų. Galvos odos pakraščių gyslos buvo pridegintos, o kraujoplūdis su- 
stabdytas vaistais. Tai atlikti gavo kiti gydytojai, nes Ptahoras nenorėjo var- 
ginti rankų. Tiesa, Gyvenimo rūmuose buvo ir savas kraujo stabdytojas — 
nemokytas žmogus, kuris per kelias minutes vien savo buvimu sustabdy- 
davo kraujoplūdį, tačiau Ptahoras norėjo pamokyti, kartu pataupydamas 
jėgas faraonui. 

Nuvalęs kaukolės paviršių, Ptahoras visiems parodė vietą, kurioje buvo 
įlinkęs kaulas. Grąžtu, pjūkleliu ir replėmis jis nuėmė delno dydžio kauko- 
lės kaulo gabalėlį ir parodė visiems baltose smegenų raukšlėse sukrešėjusį 
kraują. Labai atsargiai, kruopelytę po kruopelytės, jis surinko kraują ir iš- 
ėmė į smegenis įkritusią kaulo nuolaužą. Siam darbui prireikė daugybės 
laiko, todėl kiekvienas mokinys spėjo pamatyti, kaip jis dirba, ir įsiminti, 
kaip atrodo gyvos smegenys. Paskui Ptahoras kiaurymę uždengė sidabro 
plokštele, ugnimi išvalyta, — jo darbo metu pagaminta atskirtojo kaulo ga- 
balėlio formos, - ir mažais kaišteliais tvirtai pritaisė ją prie kaukolės. Susiu- 
vęs galvos odą ir aprišęs galvą jis tarė: 

— Pabusk, vyre. — Mat ligonis jau kurį laiką buvo be sąmonės. 

Vergą atrišo, įpylė į gerklę vyno ir davė pauostyti stiprių vaistų. Po aki- 
mirkos jis atsisėdo ir ėmė keiktis. Tai buvo stebuklas, kuriuo nebūtum galė- 
jęs patikėti nematęs, nes prieš kaukolės atvėrimą vyras nei kalbėti neįsten- 
gė, nei judinti galūnių. Tačiau šį kartą man nereikėjo klausti „kodėl?', nes 

Ptahoras pats paaiškino, jog regėtus požymius sukėlė įlinkęs galvos kaulas 
ir ant smegenų paviršiaus nutekėjęs kraujas. 

- Jei nemirs, teks jį laikyti pasveikusiu, - pastebėjo Ptahoras, — o po dvie- 
jų savaičių jis jau galės prilupti vyrą, jo kaukolę sukiužinusį akmeniu. Ne- 
manau, kad jis mirs. 

Paskui jis nuoširdžiai padėkojo visiems, jam pagelbėjusiems, ir net mane 
paminėjo, nors tik reikiamus įrankius jam paduodavau. Tačiau visiškai ne- 
nujaučiau jo sumanymo, duodant man šią užduotį, nes įteikdamas man 
savąją ebenholto* skrynelę jis pasirinko mane padėjėju į faraono rūmus. 
Juk per dvi operacijas padavinėjau darbo įrankius - vadinasi, tapau žino- 
vu, per kaukolės atvėrimą pagelbėsiančiu labiau nei karališkieji gydytojai. 
Bet apie tai rienutuokiau, todėl baisingai apstulbau jam tarus: 

— Turbūt jau subrendome karališkajai kaukolei. Ar tu pasirengęs, Sinuhe? 

Taigi vilkėdamas paprastu gydytojo apsiaustu pakilau į karališkuosius Pta- 
horo neštuvus. Kraujo stabdytojui teko pasitenkinti sėdėjimu ant ienos, ir 
faraono vergai greit nunešė mus į prieplauką - tokiu ritmingu žingsniu, kad 
dengti neštuvai visai nesiūbavo. Pakrantėje mūsų laukė karališkasis faraono 
laivas, kurį irklavo rinktiniai vergai ir yrė taip ritmingai, kad atrodė - laivas 
skrenda, o ne vandeniu plaukia. Nuo faraono prieplaukos mus skubiai nu- 
nešė į Aukso rūmus, ir toji skuba manęs nestebino, nes Tėbų gatvėmis jau 
žygiavo kariai, buvo uždaromi vartai, prekijai krovė prekes į sandėlius, ra- 
kino duris ir langines. Visa tai reiškė, jog didysis faraonas greitai mirs. 


* Ebenholtas - juodmedis. 

Daugybė žmonių - kilmingųjų ir prastakilmių — buvo susirinkę prie Aukso 
rūmų sienų, o uždraustoji pakrantė buvo pilna valčių: irkluojamų turtingų- 
jų medžio laivų ir dervuotų neturtėlių luotų. Mums pasirodžius, per minią 
lyg tolimas vandens ošimas nuvilnijo šnabždesys - iš lūpų į lūpas sklido 
žinia, jog atvyko karališkasis kaukolės atvėrėjas. Tada išreikšdami liūdesį 
žmonės pakėlė rankas — aimanos ir raudos vilnijo priešais mus rūmų link, 
nes visi žinojo, jog nė vienas faraonas po kaukolės atvėrimo niekada neiš- 
gyvendavo ilgiau nei tris saulėtekius. 

Nuo lelijinių vartų mus palydėjo į karališkuosius kambarius ir kilmingi 
rūmininkai, virtę mūsų tarnais, lenkėsi lig žemės prieš Ptahorą ir mane, nes 
mudu savo rankose nešėme mirtį. Mums buvo paruoštas laikinas švarini- 
mosi kambarys ir Ptahoras, keliais žodžiais išreiškęs liūdesį, paprastai pakė- 
lė rankas ir abejingai atliko švarinimosi apeigas. Lydimi šventosios ugnies, 
žengėme per nepaprastus valdovo kambarius į karališkąjį miegamąjį. 

Didysis faraonas gulėjo lovoje su aukso priedanga, jį sergėjo dievai, įkū- 
nyti lovos kolonomis, o liūtai lovą prilaikė. Jis gulėjo be jokių valdovo žen- 
klų, nuogu ištinusiu kūnu, bejėgis, be sąmonės, sunkiai gargė nusvėręs su- 
menkusią galvą, o pro lūpų kampučius nevalingai tekėjo seilės. Pragaiši lyg, 
šešėlis žemiškoji valdžia ir garbė — jo nebūtum atskyręs nuo Gyvenimo 
rūmų priėmimo salėje mirštančio senuko. Tačiau ant kambario sienų kara- 
liškais vežimais jį tebelakino kuoduoti žirgai, tvirta jo ranka tempė lanką, 
jam po kojų krito strėlių perverti liūtai. Kambario sienos švytėjo raudona, 
aukso ir mėlyna spalva, grindyse plaukiojo žuvys, šlamėdamos sparnais 
lėkė antys, vėjyje siūravo meldai. 

Nusilenkėme iki žemės prieš mirštantį faraoną ir kiekvienas, mirtį paži- 
nęs, suprato, jog visas Ptahoro išmoningumas perniek. Tačiau visais laikais 
paskutinė procedūra - jei faraonas nespėdavo numirti sava mirtimi — bū- 
davo jo kaukolės atvėrimas. Taip ir dabar turėjo įvykti, todėl ėmėmės dar- 
bo. Atidariau ebenholto dėželę, dar kartą ugnimi išvaliau peilius, grąžtus 
bei reples ir padaviau Ptahorui šventąjį titnago peilį. Asmeninis gydytojas 
jau buvo nuskutęs ir nuplovęs mirštančiojo galvą, todėl Ptahoras paliepė 
kraujo sulaikytojui sėstis ant lovos ir apglėbti faraono galvą. 

Tuomet didžioji valdovo sutuoktinė Tejė žengtelėjo link lovos ir uždrau- 
dė. Iki tol ji stovėjo prie sienos, liūdesio ženklan pakėlusi rankas, nejudėda- 
ma lyg dievo statula. Jai už nugaros stovėjo jaunasis sosto paveldėtojas 

Amenhotepas ir jo sesuo Baketamonė, tačiau iki tol nedrįsau į juos pakelti 
akių. Tik dabar, kambaryje kilus sambrūzdžiui, pažinau juos iš karališkųjų 
šventyklos paveikslų. Sosto paveldėtojas buvo mano bendraamžis, tačiau 
už mane aukštesnis. Jis stovėjo iškėlęs galvą, atkišęs smakrą, visiškai už- 
merkęs akis. Jis buvo liguistai gležnų kaulų, akių vokai ir skruostakauliai 
virpčiojo. Princesė Baketamonė buvo gražių, kilmingų bruožų, apvalainų 
akių. Jos lūpos ir skruostai buvo nudažyti gelsvai raudonais dažais, o dra- 
bužis karališko lino ir - lyg deivės — prigludęs prie kūno. Tačiau maža ir 
senatviškai aptukusi didžioji valdovo sutuoktinė Tejė buvo už juos abu ga- 
lingesnė. Ji buvo labai tamsios odos, išraiškingais, atsikišusiais skruostikau- 
liais. Buvo kalbama, jog kažkada ji buvusi paprasta mergina iš liaudies, kad 
ji turinti negtų kraujo, tačiau apie tai nieko negaliu pasakyti, nes ir pats tik 
girdėjau. Zinau, jog pagal raštus jos tėvai nebuvo garbingi, tačiau jos akys 
buvo protingos, bebaimės, skvarbios, jos povyza įkūnijo valdžią. Kai ji, kils- 
telėjusi ranką, pažvelgė į kraujo sulaikytoją, atrodė, jog jis tėra tik dulkė po 
jos plačiom, tamsiai radom kojom. Supratau ją, nes kraujo sulaikytojas bu- 
vo prastakilmis jaučių varovas, nemokąs nei skaityti, nei rašyti. Jis stovėjo 
sulinkusia nugara, nukarusiom rankom, apatiškai pravėręs burną, kvailai 
priešiška veido išraiška. Jis neturėjo nei gabumų, nei proto, tačiau gebėda- 
vo vien savo buvimu sulaikyti tekantį kraują, todėl buvo atitrauktas nuo 
plūgo ir jaučių ir nusamdytas šventyklon. Net po visų švarinimosi apeigų 
aplink Ji nuolat tvyrojo gyvulių mėšlo smarvė, o jis pats nemokėjo paaiš- 
kinti, iš kur jo gebėjimas. Tai nebuvo išmoningumas ir net ne valios stipry- 
bė. Šis gebėjimas buvo jame pačiame, - kaip brangakmenis žvirgždo saujo- 
je, - nes jo negalima įgyti mokantis ar lavinant dvasią. 

— Neleisiu jam viešpaties paliesti, - tarė didžioji valdovo sutuoktinė. - Jei 
reikia — aš palaikysiu viešpaties galvą. 

Ptahoras paprieštaravo tardamas, kad darbas kruvinas ir nemalonus. Di- 
džioji karališkoji sutuoktinė nepaisydama atsisėdo ant lovos krašto ir labai 
atsargiai paėmė į glėbį mirštančio sutuoktinio galvą - nekreipdama dėme- 
sio į rankomis tįstančią seilę. 

— Jis mano, — pasakė valdovė, - te niekas kitas jo neliečia. Į mirties šalį 
težengjia jis iš mano glėbio. 

— Jis, viešpats, žengs į savo tėvo saulės luotą ir plauks tiesiai į palaimin- 
gąją šalį, - tarė Ptahoras ir titnago peiliu perpjovė valdovo galvos odą. - Iš 
saulės jis gimė ir į saulę sugrįš, o jo vardą per amžius šlovins visos tautos. 
Tegriebia Setas ir kiti nelabieji, ko kraujo sulaikytojas čiupinėjasi? - Kad 
nukreiptų valdovo sutuoktinės mintis nuo to, kas vyksta, jis privalėjo kal- 
bėti visokias beprasmybes — teikdamas ligoniui skausmą sumanus gydyto- 
jas visada kalba. Tačiau kalbos pabaigą jis riktelėjo mieguistam kraujo su- 
laikytojui, ramsčiusiam durų staktą, nes kraujas ėmė palengva tekėti iš fa- 
raono galvos, srūti į sutuoktinės glėbį, todėl ji krūptelėjo, o jos veidas gels- 
vai nupilko. Kraujo sulaikytojas taip pat pabudo iš savo minčių. Tikriausiai 

jis mąstė apie jaučius ir drėkinimo kanalus, tačiau dabar, prisiminęs savo 
amatą, žengtelėjo artyn ir iškėlęs rankas ėmė žiūrėti į faraoną. Kraujas tuoj 
pat nustojo srūti, o aš nuprausiau ir nušluosčiau galvą. 

— Atleisk, mano senute, - tarė Ptahoras imdamas iš mano rankos grąžtą. — 
Taigi į saulę, tiesiai į tėvo aukso luotą, telaimina jį Amonas. - Kalbėdamas 
jis greitais, įgudusiais judesiais pasukiojo grąžtą tarp delnų ir smeigė į traš- 
kantį kaulą. 

Tuomet sosto paveldėtojas atsimerkė, žengė žingsnį į priekį ir trūkčio- 
jančiais skruostais ištarė: 

— Ne Amonas, o Ra-Herachts jį laimina, o apsireiškia jis Atonu. 

Pagarbiai pakėliau rankas, nors nesupratau, apie ką jis kalba, - kas pa- 
žins visus tūkstantį Egipto dievų, o mažiausiai Amono šventiką, kuriam 
pakanka mintijimo apie Jo šventąsias trejybes ir devynerybes. 

— Tikriausiai Atonas, - raminamai sumurmėjo Ptahoras. —- Taigi kad Ato- 
nas — kaip man nuo liežuvio nuslydo. - Jis vėl paėmė titnago peilį, kūjelį su 
ebenholto rankena ir pradėjo lengvais stuktelėjimais skaldyti kaulą. - Nagi 
iš tiesų, juk prisimenu viešpatį išmintingai pastačius šventyklą Atonui. Tai 
galėjo įvykti tuoj po princo gimimo, ar ne, gražioji Teje? Na, dar minutėlę. — 
Jis susirūpinęs žvilgtelėjo į sosto paveldėtoją, stovintį prie lovos sugniauž- 
tais kumščiais ir trūkčiojančiu veidu. — Tiesą sakant, gurkšnelis vyno sustip- 
rintų ranką ir princui nebūtų taip bloga. Po visko iš tiesų vertėtų karališkojo 
ąsočio spaudą sulaužyti. Opa! — Padaviau jam reples ir jis atlaužė gabalėlį 
kaulo, o valdovės glėbyje galva net subraškėjo. - Pašviesk, Sinuhe. 

Ptahoras atsiduso, nes blogiausia buvo praėję. Nesąmoningai atsidusau 
ir aš, tą patį palengvėjimo jausmą tarsi perėmė ir sąmonę praradęs farao- 
nas — jo galūnės krustelėjo, kvėpavimas sulėtėjo ir jis nugrimzdo dar giles- 
nėn nejautron. Susimąstęs Ptahoras kurį laiką įdėmiai žiūrėjo į ryškiai ap- 
šviestas faraono smegenis, iškilusias pro atvertą kaukolės kiaurymę. Sme- 
genys buvo melzganos, virpčiojo. 

— Hm, - sumurmėjo Ptahoras ir susimąstė. - Kas padaryta — padaryta. 
Pabaiga tepasirūpina Atonas - tai dievų, o ne žmonių rūpestis. 

Lėtai ir atsargiai jis įstatė kaulo gabalėlį atgal, klijais sutepė plyšelį, už- 
traukė galvos odą ir aptvarstė žaizdą. Valdovo sutuoktinė atrėmė galvą į 
drožinėtą brangmedžio atramą ir pažvelgė į Ptahorą. Kraujas buvo ant jos 
rankų išdžiūvęs, tačiau ji to nepaisė. Ptahoras atrėmė drąsų jos žvilgsnį 
nenusilenkdamas ir tyliai pratarė: 

— Jeigu Dievas leis, jis gyvens iki aušros. - Tuomet išreikšdamas liūdesį 
jis iškėlė rankas, ir aš padariau tą patį. Tačiau kai Ptahoras pakėlė rankas 
užuojautos ženklan, juo sekti neišdrįsau, nes kas aš toks, kad drįsčiau už- 
jausti karališkuosius. Išvaliau ugnimi darbo įrankius ir vėl sudėjau juos į 
Ptahoro ebenholto dėželę. 

— Dovanos tau bus didelės, - tarė didžioji valdovo sutuoktinė ir galva 
parodė, jog esame laisvi. 

Mums padengė stalą karališkoje salėje ir Ptahoras pradžiugo pamatęs 
prie sienos daugybę vyno ąsočių. Atidžiai perskaitęs spaudus jis paliepė 
vieną ąsotį atidaryti ir vergai užpylė mums ant rankų vandens. Paklausiau, 
kaip Ptahoras išdrįso taip nepagarbiai kalbėtis su valdovo sutuoktine ir sos- 
to paveldėtoju. 

— Žinoma, faraonas laikomas Dievu dar gyvas būdamas, - atsakė Ptahoras 
ir išsišiepė lyg senas pavianas. - Zinoma, jam statomos šventyklos ir visoje 
šalyje aukojamos aukos, bet būdamas gydytoju mačiau, jog faraonas - tik 
žmogus, mirtingas ir panašus į mus. Didžioji valdovo sutuoktinė — taip pat 
tik Žmogus ir turi visus moters savumus. Mano kalba karališkosioms ausims 
— tik musės zyzimas, ir jei būčiau toks kaip kitos musės — savo ausies manęs 
link jie nekreiptų. O dabar jie sako: „Ptahoras - keistuolis, bet garbingas žŽmo- 
gus. Dėl jo senatvės ir gerų ketinimų atleiskime jam jo paikumą/“. Jie prisime- 
na mane ir dovanoja man brangias dovanas. Ir tu prisimink, jei nori, kad 
valdovas išgirstų tavo žodžius — kalbėk su juo kitaip nei visi, kalbėk su juo 
kaip su žmogum, į tave panašiu. Tuomet jis klausys, ką sakai, arba su lazdom 
tave išvarys iš rūmų kiemo, tačiau ir vienaip, ir antraip jis tave prisimins. 
Labai svarbu, kad faraonas prisimintų savo valdinį. 

Ptahoras gėrė vyną ir linksmėjo. Kraujo sulaikytojas, užmiršęs vangų 
savo priešiškumą, grūdo rankomis sultingą mėsą į burną sakydamas: 

— Jau nebesu molio trobelėje. 

Jis taip pat gėrė vyną — ir gėrė jį kaip alų, todėl jo akys išsiplėtė, veidas 
paraudo. Jis pakartojo: 

— Ne, nebesu molio trobelėje, ne, ir sudie! 

Tarnas pylė jam ant rankų vandens, o jis taškė vandenį po visą salę. 
Geraširdiškai pažvelgęs Ptahoras pasiūlė jam apžiūrėti faraono arklides — 
dabar jau galį tai padaryti, nes negalėję iš rūmų išeiti tol, kol faraonas neiš- 
leido paskutinio kvapo arba neatsigavo po ligos. Toks buvo paprotys. O jei 
faraonas mirs — mes taip pat turėsime mirti. 

Kraujo sulaikytojas tuo tikėjo ir liūdo. Bet vėliau jis pralinksmėjo nuo 
minties, jog vis dėlto jis mirs ne molio trobelėje, ir nuėjo apžiūrėti faraono 
arklidžių — tiek, kiek bus leista. Jį lydinčiam tarnui Ptahoras priminė, jog; 
geriausia - kad pasijustų kaip namie - palikti jį miegoti arklidėje. 

Kai likome dviese, išdrįsau paklausti Ptahoro apie Atoną, nes iš tiesų 
nežinojau, kad Amenhotepas III buvo pastatęs Tėbuose šventyklą dievui ir 
tokiu vardu. Ptahoras paaiškino, kad Ra-Herachtis buvo Amenhotepams 
giminiškas dievas, nes didysis karių valdovas Totmesas pirmasis dykumoje 
prie sfinkso buvo regėjęs sapną, kuriame apsireiškė šis dievas ir išpranaša- 
vo kada nors jį pasipuošiant abiejų valstybių karūna, nors tuo metu tai 
neatrodė įmanoma. Mat pirma jo buvo daugybė kitų sosto paveldėtojų. Tai 
buvo tiesa, nes pats Ptahoras jaunystės ir paikystės dienomis buvo nukakęs 
iki piramidžių ir savo akimis matęs tarp didžiojo sfinkso letenų Totmeso 
įvykiui atminti pastatytą šventyklą, o joje - paveikslą su valdovu, pasako- 


56 


jančiu apie apsireiškimą. Nuo to laiko giminė labiausiai garbino Ra-Heracht;, 
gyvenusį žemumos Heliopolyje, ir jo apsireiškimą — Atoną. Tas Atonas bu- 
vo labai senas dievas - senesnis už Amoną, tačiau užmirštas, iki didžioji 
valdovo sutuoktinė nuvykusi į Heliopolį jam melstis pagimdė sūnų. Todėl 
Tėbuose Atonui taip pat buvo pastatyta šventykla, nors iš tiesų į ją vaikš- 
čiojo tik valdovo šeimos nariai, o Atoną joje įkūnijo jautis su saule ant ragų 
bei Horus sakalo pavidalu. 

— Pagal tai sosto paveldėtojas yra dangiškasis to Atono sūnus, - pasakė 
Ptahoras ir gurkštelėjo vyno. - Juk valdovo sutuoktinė Ra-Herachčio šven- 
tykloje patyrė apsireiškimą, o po to pagimdė sūnų. Iš ten ji taip pat parsi- 
gabeno nepaprastai valdžios godų šventiką, ją sužavėjusį. Jis buvo vardu 
Ejė. Jis pasirūpino, kad jo žmona taptų sosto paveldėtojo žindyve. Jis kaip 
tik turėjo dukterį, vardu Nefertitė, kuri žindo pieną iš to paties spenelio 
kaip sosto paveldėtojas ir lyg sesuo žaidė su juo vaikystėje — taigi atspėk, 
kas iš to bus. 

Ptahoras gurkštelėjo vyno ir atsidusęs pasakė: 

— Ak, nėra senam žmogui nieko malonesnio už vyną ir jam neprideramas 
apkalbas. Ak, sūnau mano, Sinuhe, kad tu žinotum, kiek daug paslapčių 
palaidota seno kaukolės atvėrėjo galvoje. Tikriausiai joje slypi net karališkų 
paslapčių. Dažnas stebisi, kodėl rūmuose moterų name niekada negimda- 
vo gyvi berniukai, - tai prieštarauja visiems medicinos dėsniams. Juk ir tas, 
kuris dabar guli atverta kaukole, savo stiprybės ir džiaugsmo dienomis nieka- 
da nėra spjovęs į taurę. Jis buvo didis medžiotojas ir per savo gyvenimą 
paguldė tūkstantį liūtų ir penkis šimtus taurų, o kiek jaunų mergelių jis 
buvo pasiguldęs už lovos užlaidinės, vargu ar suskaičiuos net moterų na- 
mų prižiūrėtojas, bet sūnų jis turi tik su karališkąja Teje. 

Apėmė nerimas, nes buvau išgėręs vyno. Todėl dūsaudamas pažvelgiau 
į žalią akmenį ant savo piršto. Tačiau Ptahoras negailestingai tęsė: 

— Didžiąją sutuoktinę jis sutiko medžioklėje - tas, kuris dabar guli. Pasa- 
kojama Teję tuomet buvus Nilo meldyno paukštgaudėe, tačiau už jos išmin- 
tį valdovas ją pakylėjo iki savęs, gerbė jos prastakilmius tėvus, o jų kapus 
pripildė brangiausių dovanų. Todėl kol haremo moterys negimdė berniu- 
kų, Tejė jo pasismaginimams neprieštaravo. 

O jam šypsojosi pati nepaprasčiausia laimė, kuria negalėtum patikėti, jei 
to iš tiesų nebūtų nutikę. Tas, kuris dabar guli, rankoje laikė skeptrą ir rim- 
bą, tačiau jo ranką ir pirštus valdė didžioji sutuoktinė. Kai valdovas dėl 
valstybinių priežasčių vedė Mitanijos karaliaus dukterį, kad visiems laikams 
pasibaigtų karas aukštyn tekančių upių krašte Naharanėje, Tejė privertė jį 
patikėti, jog, toje vietoje, į kurią sutelkta vyrų aistra, princesė turi ožkos kano- 
pą, kad ji net dvokia ožka - gal taip tik pasakojama, bet ta princesė vėliau iš 
tiesų išprotėjo. - Ptahoras žvilgtelėjo į mane, apsidairė ir priminė: - Vis dėlto, 
Sinuhe, niekada netikėk tokiom istorijom, nes tai piktavalių žmonių apkal- 
bos - visi jaučia didžiosios valdovo sutuoktinės švelnumą ir išmintį, žino 
jos mokėjimą suburti aplink save ir aplink sostą sumanius vyrus. Taip yra. 

Ptahoras nuliejo iš taurės šlakelį ant grindų ir pamaldžiai pakėlė akis 
aukštyn. Paskui jis pažvelgė į šoną ir prapliupo juoktis: 

— Sveikas, musmušio nešiotojau! - sušuko. — Ar čia tik tu? Sėskis, gurkš- 
telėk su manim. Juk ilgai nesimatėm. 

Pašokęs nusilenkiau, rankomis grindis paliesdamas, nes mus savo esybe 
pagerbė skeptro nešiotojas iš valdovo dešinės ir valdovo antspaudo saugo- 
tojas. Jis atėjo vienas, ir valdžios ženklai jo rankose atrodė gedulingi. Senas 
jo veidas buvo persmelktas liūdesio, o skruostais sruvo ašaros. Tai buvo 
nuoširdžios liūdesio ašaros - jis verkė ir dėl savęs, ir dėl faraono. Į mane jis 
net nežvilgtelėjo, nes buvo įprasta, jog kilmingieji prastakilmių nemato. Jie 
būdavo lyg oras. Atsisėdęs jis išmetė iš rankų valdžios ženklą ir rimbą, atsi- 
duso ir rūsčiai atsakė: 

— Daug atleidžiu dėl tavo kvailumo, kaukolės atvėrėjau, tačiau tau nede- 
rėtų juoktis liūdesio ir dejonių namuose. - Rankomis jis padarė klausiamą 
judesį. 

— Iki ryto, - atsakė Ptahoras. - Bet jei esam ne molio trobelėje, kaip seniai 
seniai yra pasakęs vienas išminčius, ir tau derėtų su mumis išgerti taurę 
vyno, nes vynas dera ir sielvarte, ir džiaugsme. Tačiau kodėl, mano drau- 
ge, tu vienas ir vaikštai lyg šešėlis? Kodėl tarnai ir kilmingieji nesispiečia 
aplink tave lyg musės apie korį? 

Antspaudo saugotojas nusišluostė nuo skruostų ašaras ir graudžiai 
šyptelėjo. 

— Valdžia žmogaus rankose - lyg nendrė, - atsakė jis. - Nendrė lūžta, 
tačiau išmintingas paukštis laiku peršoka sūpuotis ant kitos viršūnės. Gal 
todėl, jog pasakei tiesą, išgersiu su tavim taurę vyno, Ptahorai, nors šitaip 
elgtis man nederėtų. Vynas gydo nuliūdusią širdį. 

— Ar jau greitai? — paklausė Ptahoras. 

Antspaudo saugotojas skėstelėjo rankomis, parodydamas savo bejė- 
giškumą. 

— Man net neleido budėti prie mirštančio pono lovos, - atsakė jis. — Pri- 
siekiu Amonu, nedėkingumas - didžiausias atlygis šioj žemėj. Faraono ant- 
spaudą didžioji valdovo sutuoktinė paėmė sau, o kariai klauso tik jos balso. 
Salia jos stovi neteisėtasis šventikas ir sosto paveldėtojas, iš tiesų sosto pa- 
veldėtojas spokso lyg veršis, prižiūrėtojo vedžiojamas. 

— Jei kalbėsime apie šventikus, - tarė Ptahoras įpildamas antspaudo sau- 
gotojui vyno, nes tarnai šiam pasirodžius dingo, - jei kalbėsime apie šven- 
tikus, tai ką tik pasakojau savo draugui Sinuhei, kaip kartą prie piramidžių, 
nusižiūrėjęs į kitus keliauninkus, didžiojo sfinkso letenoje išskutinėjau savo 
vardą, kad jis niekuomet neužsimirštų. 

Antspaudo saugotojas iš mandagumo žvilgtelėjo į mane, tačiau ma- 
nęs nematė. | 

— Ech, Atonai, - pasakė ir pamaldžiai padarė Amono ženklą. - Atono 
šventyklos vartų vyriai surūdijo, nes valdovas daugelį metų juo nesidomė- 

jo. Gydyti jis mieliau pasikvietė svetimą dievą. Toks buvo įnoris. - Jis vėl 
žvilgtelėjo į mane ir tikriausiai pamatė, nes suskubo pridurti: - Dievams jų 
įnoriai leistini, nes jų būdas įnoringas. 

— Tačiau sosto paveldėtojas kalba apie Atoną, - išdrįso tarti Ptahoras. 

— Sosto paveldėtojas, - su neapsakoma panieka tarė antspaudo sergėto- 
jas, — sosto paveldėtojas pamišęs, jis serga. Prisiminsite mane sakius, jog 
anksčiau, nei faraonas nukeliaus į Mirties rūmus, didžioji karališkoji su- 
tuoktinė užsikabins barzdą ant smakro, apsijuos liūto uodega juosmenį ir su 
karališkuoju galvos dangalu įkūnys teisingumą. Sventikas, žinoma, ją kurs- 
tys, tačiau galėsite prisiminti mane sakius, kad karalienė privalo susijungti su 
Amonu, jei ketina valdyti Egiptą. - Jis gėrė vyną ir jo akys drėko. - Iš tiesų, - 
pasakė jis, - dievai iš tiesų įnoringi. Ką įmanydamas aukojau Amonui, jo 
aukščiausiam šventikui lenkiausi lyg tėvui, o būdamas aukščiausiu statyto- 
ju Egipto žemę paskandinau šventyklose, bet tik Setas su visais nelabaisiais 
man už tai padėkojo. 

Jis išgėrė vyno ir pravirko. 

— Esu tik senas šuo, - inkštė jis. - Senas šuo nusišėrusiu kailiu, nuplikusia 
nugara. Oi, aš tebuvau pakoja po savo valdovo kojom, valdovas švelniai 
trypė mano galvą į dulkes. 

Jis gėrė vyną, nusviedė ant grindų aukso rimbą ir perdrėskė savo bran- 
gų drabužį. 

— Tuštybių tuštybė, - tarė, - bet aš turiu kapą, brangiai įrengtą — šito jie iš 
manęs atimti negali. Mano amžinojo poilsio karaliaus dešinėje jie negali 
atimti, nors esu tik senas nušiuręs šuo, — jis susiėmė galvą rankomis ir gai- 
liai pravirko. 

Ptahoras užjaučiamai paglostė jam galvą ir pirštais apčiuopė gumbus. 

— Tavo galva įdomi, - pasakė jis. — Iš smalsumo galėčiau ją tau veltui 
atverti. 

Atplėšęs rankas nuo galvos, antspaudo saugotojas pakėlė išsigandusias 
akis. Ptahoras juokais įtaikaudamas tarė: 

— Iš tikrųjų, visiškai veltui, nė menkiausios dovanos neprašydamas, dėl 
senos mūsų draugystės aš pasiruošęs atverti tavo kaukolę, nes ji įdomi. 

Antspaudo saugotojas prisilaikydamas stalo atsistojo nirtulingai stebeily- 
damas priešais save, tačiau Ptahoras, sugriebęs jo ranką, atkakliai gundė: 

— Tai įvyks akimirksniu. Būsiu atsargus ir gal jau rytoj galėsi lydėti savo 
poną į Vakarų būstą. 

— Tu šaipaisi, — vėl tapęs orus tarė antspaudo saugotojas ir pakėlė rimbą 
nuo grindų. - Tu netiki Amonu, - pasakė ir vėl prisilaikydamas stalo apdai- 
riai nusilenkė. —- Tai blogai, labai blogai, - pakartojo. - Bet atleisiu tau tavo 
paikumą, nes jau nebeturiu teisės bausti. 

Jis išsvirduliavo — su rimbu ir lazda kairėje rankoje, pavargusia, sielvar- 
tinga nugara. Jam išėjus salėje vėl pasirodė tarnai, užpylė vandens mums 
ant rankų ir įtrynė mus brangiu aliejumi. 

— Vesk mane, sūnau Sinuhe, nes aš jau senas ir mano kojos silpnos, — 
paprašė Ptahoras. 

Išvedžiau jį į lauką - buvo užslinkusi naktis ir rytinėje dangaus pusėje 
raudoniu spinduliavo Tėbų šviesos. Buvau išgėręs vyno, todėl pakvipus so- 
do gėlėms, žvaigždėms virš galvos mirgant, vėl pajutau kraujyje Tėbų karštį. 

— Ptahorai, — tariau, — kai nakties danguje dega Tėbų šviesų pašvaistė, 
pajuntu meilės troškulį. 

— Meilės nėra, - griežtai atkirto Ptahoras. - Vyrui liūdna gulėti be moters. 
Bet permiegojęs su moterimi jis dar labiau nuliūsta. Taip buvo ir taip bus. 

— Kodėl? - paklausiau aš. 

— To net dievai nežino, - atsakė Ptahoras. - Tik nekalbėk man apie mei- 
lę, nes atversiu tau kaukolę. Padarysiu tai veltui, menkiausios dovanos ne- 
prašydamas, nes šitaip apsaugosiu tave nuo didelio liūdesio. 

Tuomet man pasirodė geriausia atlikti vergo pareigą - paėmęs jį į glėbį 
nunešiau į mums skirtą kambarį. Jis buvo toks mažas ir senas, kad nešda- 
mas net neuždusau. Kai paguldžiau į lovą, jis tuščiai siekdamas vyno tau- 
rės tuoj pat užsnūdo. Naktis buvo šalta, todėl užklojau jį minkštais kailiais 
ir sugrįžau į gėlių terasą, nes buvau jaunas, o jaunystė karaliaus mirties 
naktį nemiega. 

Terasoje girdėjau prie rūmų sienų nakvojančių žmonių balsus — tylius it 
vėjo ošimas tolimame meldyne. 

Budėjau gėlėms kvepiant, Tėbų šviesoms ugningai žaruojant rytų danguje, 
prisimindamas žalias lyg Nilas per vasaros kaitrą akis, kol pastebėjau, jog 
terasoje esu ne vienas. 

Svietė plonytis mėnuo, žvaigždės silpnai virpčiojo, todėl nesupratau, kas 
prie manęs prisiartino — vyras ar moteris. Tačiau kažkas prie manęs priėjo 
ir stengdamasis atpažinti mėgino pažvelgti į veidą. Krustelėjau, o tas šiurkš- 
čiu ir įsakmiu vaiko balsu tarė: 

— Ar čia tu, Vienišasai? 

Tada iš balso bei gležno kūno pažinau sosto paveldėtoją ir, nedrįsdamas 
nė žodžio ištarti, nusilenkiau lig žemės. Tačiau jis, nekantriai niūktelėjęs 
man koja, tarė: 

— Išsitiesk, nebūk kvailas! Niekas mūsų nemato, todėl neprivalai man 
lankstytis. Pataupyk nusilenkimus dievui, kurio sūnus esu, nes tėra vienas 
vienintelis dievas, o visi kiti — tik jo apsireiškimai. Ar žinai šitai? - Nelauk- 
damas mano atsakymo, jis kiek pagalvojęs pridūrė: — Visi kiti dievai, išsky- 
rus Amoną - neteisėtą dievą. 

Rankomis paneigiau ištardamas „Och 
bos mane baugina. 

ir parodydamas, jog tokios kal- 

— Nesijaudink, - pasakė jis. - Pažinau tave - sėdėjai prie mano tėvo, pada- 
vinėjai peilį ir kūjelį paikajam Ptahorui. Pavadinau tave Vienišuoju. O Ptaho- 
rui mano motina davė Senos Beždžionės vardą. Siais vardais vadinsitės, jei 
prieš išeidami iš rūmų privalėsite mirti. Bet tavo vardą aš sugalvojau. 

Man toptelėjo, kad jis iš tiesų ligonis, pamišęs, jei paisto tokias nesąmones, 
tačiau Ptahoras taip pat buvo sakęs, jog jei faraonas mirs, mes taip pat privalė- 
sime mirti, ir kraujo sulaikytojas tuo patikėjo. Augantys mano galvos plaukai 
atsistojo, ir aš prieštaraudamas pakėliau rankas, nes nenorėjau mirti. 

Stovėdamas šalia sosto paveldėtojas karštai ir trūkčiojamai alsavo, ran- 
kos kretėjo, jis tyliai niurnėjo. 

— Man neramu, - tarė, - norėčiau būti kur nors kitur, nei esu. Manasis 
dievas man apsireikš - Žinau tai, bet bijau. Pabūk su manim, Vienišasai, nes 
dievas sugniuždys mano kūną savo galybe, man skaudės liežuvį, kai jis 
man apsireikš. 

Mane ėmė krėsti drebulys pagalvojus, kad jis serga ir kliedi. Tačiau jis 
įsakmiai tarė: „Eikš! Todėl nusekiau paskui. Iš terasos jis nusivedė mane 
žemyn, pro valdovo ežerą, o iš už rūmų sienų lyg liūdnas ošesys mūsų 
ausis pasiekė sielvartaujančios minios šnabždesys. Praėjome arklides, šuni- 
des ir, sargybinių nesulaikyti, pro tarnų vartus išėjome. Labai bijojau, nes 
Ptahoras buvo sakęs, jog neturime teisės iki valdovo mirties išeiti iš rūmų 
teritorijos, bet sosto paveldėtojui pasipriešinti negalėjau. Jis įsitempęs žen- 
gė eikliais, tvirtais žingsniais, todėl eidamas iš paskos turėjau gerokai pasi- 
darbuoti. Jis buvo tik su strėnjuoste - mėnulis apšvietė jo šviesią odą, laibas 
blauzdas ir plačius lyg moters klubus. Mėnuo apšvietė jo styrančias ausis ir 
veidą, kenčiantį ir aistrų, tarsi jis būtų sekęs kitų nematomą reginį. 

Kai pasiekėme pakrantę, jis tarė: 

— Pasiimkim luotą. Turiu nukeliauti į rytus pirma savo tėvo. 

Įlipo į pirmą pasitaikiusį nendrių luotą, - aš padariau tą patį, - ir nusiy- 
rėme per upę, tačiau niekas mūsų dėl pavogtos valties nesulaikė. Naktis 
buvo nerami —- upe plaukė valtys, vis ryškiau priešais mus raudo Tėbų švie- 
sų atošvaistė. Kai pasiekėme pakrantę, jis, palikęs siūbuojantį luotą, 
neatsigręždamas žengė pirmyn - tarsi daugybę kartų šį kelią būtų keliavęs. 
Nieko kita negalėjau, todėl sekiau jį baimės kupina širdimi. Nemažai žmo- 
nių vaikštinėjo naktyje, todėl sargybiniai mūsų nesulaikė, nes Tėbai žinojo 
tą naktų mirsiant valdovą. 

Eidamas jis kankinosi — stebėjausi jo silpno kūno ištverme, nes ir šią šaltą 
naktį sekant paskui jį nugara sruvo prakaitas. Zvaigždžių padėtis pasikeitė, 
nusileido mėnulis, o jis vis ėjo - iš slėnio pakilome į nedirbamus smėlynus, 
Tėbai pasiliko mums už nugarų ir juodo dangaus skliaute priešais mus iški- 
lo Tėbų sargybiniai - trys Rytų kalnai. Mintyse nusistebėjau, kur ir kaip 
grįžtant gausiu dengtus neštuvus, nes spėjau jį nebepajėgsiant atgal tą patį 
kelią parkeliauti. 

Pagaliau jis švokšdamas atsisėdo ant smėlio ir baugščiai pratarė: 

— Imk mano rankas, Sinuhe, - jos dreba, o širdis daužosi. Jau greit ta 
akimirka — pasaulis tuščias, pasaulyje nieko daugiau nėra, tik tu ir aš, bet 
ten, kur eisiu aš, tu negali eiti. O likti vienas nenoriu. 

Suėmiau jo riešus ir pajutau, kad visas jo kūnas, išpiltas šalto prakaito, 
virpa. Pasaulis aplink mus buvo tuščias, tik kažkur toli šakalas ėmė loti mirtį. 
Labai iš lėto blyško žvaigždės ir dangus virš mūsų pilkavo kaip mirtis. Staiga 
jis nupurtė mano rankas ir pakilo, atsukdamas veidą Rytų kalno link. 

— Dievas ateina! — tarė tyliai, ir jo veidas užsiplieskė atsidavimu ir liga. — 
Dievas ateina! - pakiliai pakartojo jis. - Dievas ateina! - sušuko smėlynams, 
ir šviesa aplink mus praskaidrėjo, kalnai priešais mus sutvisko auksu, saulė 
pakilo. Jis šaižiai suriko ir praradęs sąmonę griuvo ant žemės. Tačiau jo 
galūnės trūkčiojo, burna žiopčiojo, kojomis jis spardė smėlį. Bet jau nebijo- 
jau, nes panašų riksmą kažkada buvau girdėjęs Gyvenimo rūmų kieme ir 
gerai žinojau, ką reikia daryti. Neturėjau medžio gabalėlio tarp dantų įkišti, 
tačiau sudraskiau savo strėnjuostę, įspraudžiau jam į burną sulankstytą au- 
dinį ir ėmiau glostyti jo galūnes. Žinojau, kad pabudęs jis bus liguistas ir 
sutrikęs, todėl žvalgiausi aplink pagalbos, tačiau Tėbai buvo toli, o arti nesi- 
matė nė menkiausios trobelytės. 

Tą akimirką praskridęs pro mane suklykė sakalas. Jis atlėkė tiesiai iš lieps- 
notų kylančios saulės spindulių ir apskriejo virš mūsų didelį lanką. Paskui 
jis vėl nusileido ir tarsi ketino nutūpti ant sosto paveldėtojo kaktos. Buvau 
toks suglumęs, jog nesąmoningai padariau šventąjį Amono ženklą. Gal prin- 
cas savo dievu laikė Horusą ir dievas apsireiškė mums sakalu? Princas su- 
vaitojo, todėl pasilenkiau jo pažiūrėti. Pakėlęs galvą pamačiau, kad sakalas 
pavirto žmogumi. Prieš mane, kylančios saulės spindulių nušviestas, stovė- 
jo dailus, į dievą panašus jaunuolis. Rankoje jis laikė ietį, buvo prisidengęs 
šiurkščia neturtėlio antpetine. Tiesa, dievais nebetikėjau, tačiau dėl visa ko 
nusilenkiau iki žemės. 

— Kas nutiko? — paklausė jis žemumos tarme ir parodė į sosto paveldėto- 
ją. - Ar berniukas serga? 

Susigėdau ir nuleidau ranką prie kelių paprastai pasisveikindamas. 

— Jei tu plėšikas, —- pasakiau, - iš mūsų daug neprisiplėši, aš čia su ser- 
gančiu berniuku, ir galbūt dievai tave palaimins, jei mums padėsi. 

Jis suriko sakalo balsu ir iš aukšto dangaus staiga lyg akmuo nusileido 
sakalas ir atsitūpė ant jo peties. Pamaniau, jog geriausia likti atsargiam, jei 
vis dėlto paaiškėtų, jog tai dievas - kad ir kuris iš mažiau reikšmingų. To- 
dėl kalbėjau su juo pagarbiai ir mandagiai paklausiau, kas ir iš kur jis, ir kur 
keliauja. 

— Esu sakalo sūnus, Horemhebas, — išdidžiai atsakė jis. — Mano tėvai 
menki sūrininkai, tačiau mano gimimo dieną išpranašauta, jog aš tapsiu 
daugybės valdovu. Sakalas skrido pirma manęs, todėl čia atėjau, - miesto 
namuose nesuradau nakvynės. Tamsai užslinkus, Tėbų gyventojai bijo ie- 
ties. Tačiau aš ketinu parsisamdyti faraono kariu, nes pasakojama, jog fara- 
onas serga, ir spėju, jog; valdžiai apsaugoti jam prireiks stiprių rankų. 

Jo kūnas buvo grakštus it liūtuko, o akys blyksėjo lyg lekianti strėlė. Pa- 
vydžiai pagalvojau, jog daugybė moterų galėtų jam tarti: „Gražusis bernai- 
ti, ar nenorėtum vienatvėje manęs pradžiuginti? 

Iš sosto paveldėtojo lūpų išsiveržė dejonė, jis grabinėjo rankomis veidą, 
kraipė kojas. Ištraukiau iš jo burnos skudurą, svajodamas apie vandenį, 
kuriuo galėčiau jį atgaivinti. Horemhebas smalsiai pažvelgė į jį ir abejingai 
paklausė: 

— Ar jis mirs? 

— Jis nemirs, - skubiai atsakiau. - Jis serga šventąja liga. 

Horemhebas pažvelgė į mane ir suspaudė ietį. 

— Tau nederėtų manęs niekinti, - pasakė jis, - nors vaikštau basas ir vis 
dar esu neturtingas. Moku neblogai rašyti bei skaityti šventraščius ir tapsiu 
daugybės valdovu. Koks dievas į jį įėjo? 

Zmonės mano, jog šventąja liga sergančiojo lūpomis kalba dievas, - to- 
dėl jis to paklausė. 

— Jo dievas nepaprastas, - atsakiau. - Manau, kad jis kiek pamišęs. Kai 
atsigaus, gal padėtum man jį parnešti į miestą — ten surasime dengtus neš- 
tuvus, kuriais jį palydėsiu į namus. 

— Jam šalta, - tarė Horemhebas ir nusisiautęs apsiaustą užklojo sosto pa- 
veldėtoją. - Tėbuose rytai šalti, bet mane šildo mano kraujas. Be to, žinau 
daugybę dievų - galėčiau išvardyti tau kelis, kurie man buvo palankūs. Ta- 
čiau manasis nepaprastas dievas yra Horusas. Berniukas tikriausiai iš turtin- 
gųjų, nes jo oda balta ir švelni, jo rankos nemačiusios darbo. O kas tu esi? 

Jis kalbėjo daug ir gyvai, nes buvo vargšų berniukas, ilgai klajojęs, kol 
pasiekė Tėbus, kelyje patyręs atšiaurumą ir panieką. 

— Aš gydytojas, - atsakiau. - Taip pat Tėbų Amono šventykloje esu įšven- 
tintas pirmojo laipsnio šventikų. 

— Tikriausiai atgabenai jį į smėlynus norėdamas išgydyti, - spėjo Horem- 
hebas. - Bet privalėjai jį geriau aprengti. Ne, nenoriu vertinti gydytojų iš- 
manymo, - mandagiai pridūrė jis. 

Kylančios saulės šviesoje sutvisko šaltas, raudonas smėlis, raudonai žyb- 
čiojo jo ieties antgalis, aplink jo galvą sakalas klykdamas suko ratus. Sosto 
paveldėtojas atsisėdo — jo dantys barškėjo, jis vaitojo, sutrikęs Žžvalgėsi 
aplink. 

— Regėjau, - tarė jis. - Akimirka prilygo šimtmečiui, buvau beamžis, o jis 
ištiesė virš mano galvos tūkstant laiminančių rankų ir kiekviena ranka ro- 
dė man amžinojo gyvenimo ženklą. Kaip galiu tuo netikėti? 

— Tikiuosi, kad neįsikandai liežuvio, - tariau sunerimęs. - Mėginau tave 
apsaugoti, bet neturėjau gabalėlio medžio tau tarp dantų įkišti. 

Tačiau mano balsas jo ausims buvo tik musės zyzimas. Jis žvelgė į Ho- 
remhebą, ir jo akys nušvito, pragiedrėjo, išsiplėtė — jis buvo gražus savo 
šypsena ir apstulbimu. 

— Ar tave Atonas, vienatinis, atsiuntė? - nustebęs paklausė jis. 

— Sakalas skrido pirma manęs - sekiau paskui sakalą, - atsakė Horemhe- 
bas. - Todėl esu čia - nieko kita nežinau. 

Tačiau žvelgdamas į ietį jo rankoje sosto paveldėtojas suraukė kaktą. 

— Tu su ietimi, - priekaištingai pratarė jis. 

Horemhebas parodė savo ietį. 

— Jos kotas — puikaus medžio, - atsakė jis. — Varinis jos smaigalys trokšta 
faraono priešų kraujo. Mano ietis ištroškusi, jos vardas - Gerkliamirtė. 

— Tik ne kraujo, - tarė sosto paveldėtojas. - Kraujas Atonui klaikus. Nie- 
ko nėra baisesnio už srūvantį kraują. 

Nors mačiau, kaip, Ptahorui darant kaukolės atvėrimą, sosto paveldėto- 
jas stipriai užmerkė akis, tuomet dar nežinojau jį esant iš tų Žmonių, ku- 
riuos srūvantis kraujas susargdina ir atima sąmonę. 

— Kraujas apvalo tautas ir sustiprina jas, - pasakė Horemhebas. - Nuo 
kraujo dievai tunka ir klesti. Kol vyks karai - turės srūti kraujas. 

— Jau niekada nebebus karų, — tarė sosto paveldėtojas. 

— Berniukas kvaištelėjęs, - nusijuokė Horemhebas. - Karai visuomet vy- 
ko ir vyks, nes siekdamos išgyventi tautos privalo išmėginti viena kitos 
stiprumą. 

— Visos tautos - jo vaikai, visos kalbos ir spalvos, ir Juodoji žemė, ir Rau- 
donoji žemė, - pasakė sosto paveldėtojas ir įsižiūrėjo į saulę. - Visose šaly- 
se pristatysiu jo šventyklų, o jų valdovams nusiųsiu Gyvenimo ženklą, nes 
mačiau jį, iš jo esu gimęs ir į jį sugrįšiu. 

- Jis pamišęs, - tarė man Horemhebas ir pagailiai papurtė galvą. - Dabar 
suprantu, kad jam reikia gydytojo. 

— Jo dievas ką tik jam apsireiškė, - rimtai įspėjau Horemhebą, nes man 
jis patiko. - Per šventąją ligą jis regėjo dievą, o mes neturime teisės vertinti 
dievo jam pasakytų žodžių. Kiekvienas palaimintas savo tikėjime. 

— Tikiu savo ietimi ir savo sakalu, - pasakė Horemhebas. 

Tačiau sosto paveldėtojas pakeldamas rankas pasveikino saulę, ir jo vei- 
das vėl įsiaistrino, pagražėjo - lyg regint kitą pasaulį. Leidę jam pasimelsti, 
pakėlėme ir ėmėme vesti miesto link, o jis nesipriešino. Ligos priepuolis 
pakirto jo galūnes, todėl eidamas jis vaitojo ir svirduliavo. Galiausiai suėmę 
už kojų ir rankų ėmėme jį nešti, o sakalas skrido pirm mūsų. 

Atkeliavę iki dirbamo lauko su nutiestais drėkinimo kanalais, pamatė- 
me mūsų laukiančius dengtus karališkuosius neštuvus. Vergai sėdėjo ant 
žemės, 0 iš dengtų neštuvų mūsų pasitikti išlipo augalotas šventikas — 
nuskusta galva, tamsiu, niauriai gražiu veidu. Numanydamas, jog tai Ra- 
Herachčio šventikas, apie kurį pasakojo Ptahoras, nuleidau ranką prie ke- 
lių. Tačiau į mane jis nekreipė dėmesio. Jis puolė sosto paveldėtojui po 
kojom ir pasveikino jį kaip valdovą. Supratau, jog faraonas Amenhote- 
pas III mirė. Tuomet pribėgę vergai apruošė naująjį faraoną: nuprausė, iš- 
maigė rankomis ir įtrynė aliejais jo galūnes, aprengė karališkuoju linu, o 
ant galvos uždėjo karališką dangalą. 

Tuomet Ejė kreipėsi į mane: 

— Ar jis sutiko savąjį dievą, Sinuhe? — paklausė. 

— Jis sutiko savąjį dievą, - atsakiau. —- Saugojau, kad nieko bloga jam 
neatsitiktų. Iš kur žinai mano vardą? 

Nusišypsojęs jis atsakė: 

— Mano uždavinys — sužinoti viską, kas vyksta rūmuose, kai reikia. — 
Žinau tavo vardą, žinau, kad esi gydytojas. Todėl patikėjau jį tau prižiūrėti. 
Taip pat žinau, kad esi Amono šventikas, kad prisiekei jam. — Tai jis ištarė 
pabrėžtinai ir grasiai, todėl ištiesęs ranką e 

— Ką reiškia „Amonui prisiekęs šventikas ? 

— Tu teisus, — atsakė jis, - tau nereikia dėl to apgailestauti. Taigi žinok, 
kad dievui prie jo artinantis, jis tampa neramus. Tuomet jo niekas negali 
sulaikyti, o sargybiniams jis neleidžia sekti paskui. Bet buvote visą naktį 
saugūs — joks pavojus jums negrėsė ir, kaip matai, dengti neštuvai jo lau- 
kia. O kas tas ietininkas? 

Jis parodė į nuošaliai ieties smaigalį čiupinėjantį Horemhebą su sakalu 
ant peties. 

— Turbūt bus geriausia, jei jis mirs, nes nedaugeliui leidžiama faraonų 
paslaptis patirti. 

— Kai buvo šalta, jis užklojo faraoną savo apsiaustu, - pasakiau. — Jis 
pasirengęs pakelti ietį prieš faraono priešus. Manau, jog daugiau naudos 
turėsi, jei jis bus gyvas, o ne miręs, šventike Eje. 

Tada Ejė abejingai nusimovė nuo riešo auksinę apyrankę ir sviedė Ho- 
remhebui sakydamas: 

— Gal kurią dieną ateisi į Aukso rūmus manęs pasveikinti, ietininke. 

Horemhebas palaukė, kol aukso apyrankė susmego į smėlį po kojomis, 
ir niekinamai pažvelgė į Eję. 

— Klausau tik faraono įsakymų, - atsakė jis. - Jei neklystu, faraonas tas, 
su karališkuoju galvos dangalu. Sakalas atvedė mane pas jį - šito ženklo 
pakanka. 

Ejė nepyko. 

— Auksas brangus — jo visada reikia, — pasakė jis ir ištraukęs iš smėlio 
auksinę apyrankę vėl užsimovė ant riešo. - Taigi nusilenk savo faraonui, 
tačiau šalia jo būdamas ietį privalai padėti į šalį. 

Sosto paveldėtojas žengtelėjo link mūsų. Jo veidas buvo išblyškęs ir iš- 
vargęs, tačiau tebeliepsnojo nepaprastu karščiu, sušildžiusiu mano širdį. 

— Sekite paskui mane, - tarė jis, - sekite paskui mane naujuoju keliu, nes 
man nušvito tiesa. 

Horemhebui tyliai murmant „Ietyje tiesa“, palydėjome jį į dengtus neš- 
tuvus. Vis dėlto jis klusniai atidavė vedliui ietį ir susėdę ant neštuvų ienų 
pajudėjome. Nešikai pasileido bėgti link prieplaukos, kurioje laukė pareng- 
tas luotas, ir į rūmus sugrįžome tuo pačiu keliu, kuriuo išėjome, - nesuža- 
dinę dėmesio, nors nuo Žmonių aplink rūmų sienas toli baltavo. 

Įžengėme į sosto paveldėtojo kambarius ir jis parodė mums didelius Kre- 
tos ąsočius, išpaišytus žūvimis ir gyvūnais, kurie buvo kaip gyvi. Troškau, 
kad Totmesas juos pamatytų, nes jie liudijo, jog menas gali būti kitoks nei 
Egipto. Pavargęs ir nuščiuvęs sosto paveldėtojas elgėsi ir kalbėjo protingai, — 
kaip bet kuris mūsų amžiaus jaunikaitis, - nereikalaudamas iš mūsų perdėto 
mandagumo ar pagarbos ženklų. Paskui buvo pranešta, jog jam nusilenkti ir 
jo pasveikinti ateina karališkoji motina, todėl jis atsisveikino, žadėdamas abu 
prisiminti. Kai išėjome, Horemhebas suglumęs pažvelgė į mane. 

— Turiu rūpestį, - tarė jis. - Aš neturiu kur eiti. 

— Nesirūpink, lik čia, - pratariau. — Jis pažadėjo tave prisiminti. Bus 
geriausia, jei būsi čia pat, kai jis tave prisimins. Dievai įnoringi ir labai 
užmaršūs. * 

— Likti čia ir spiestis su tom musėm, - tarė Horemhebas, rodydamas į 
rūmininkus, ūžiančius prie sosto paveldėtojo kambarių durų. - Ne, aš susirū- 
pinęs dėl svarbios priežasties, — tęsė jis rūškana išraiška. - Kas bus iš Egipto, 
kurio faraonas bijo kraujo ir kuris mano, jog visos tautos, kalbos ir spalvos 
lygios? Gimiau būti kariu ir kario protas man sako, jog kariams tai bloga 
lemia. Todėl nieko nepaisydamas eisiu atsinešti ieties. Ją palikau vedliui. 

Kai išsiilgs draugo, pasiūliau teirautis manęs Gyvenimo rūmuose, ir mes 
išsiskyrėme. Paraudusiomis akimis, prastai nusiteikęs Ptahoras mūsų kam- 
baryje laukė manęs. 

— Tavęs nebuvo, kai auštant faraonas išleido paskutinį kvapą, - barėsi jis. — 
Buvai išėjęs, o aš miegojau, todėl nė vienas nematėme, kaip faraono dvasia 
jam per nosį paukščiu išskrido tiesiai į saulę. Taip tvirtina daugybė liudi- 
ninkų. Ir aš mielai būčiau paliudijęs, nes tokie stebuklai man labai patinka, 
tačiau tu išėjai ir manęs nepažadinai. Su kokia mergina praleidai naktį? 

Papasakojau jam, kas nutiko naktį, ir jis išreikšdamas didelę nuostabą 
pakėlė rankas. 

— Saugok, Amone, - pasakė. - Juk naujasis faraonas pamišęs. 

— Nemanau, kad jis pamišęs, - sudvejojau, nes mano širdis nesuprantamai 
linko sergėto ir prielankaus jaunuolio pusėn. - Manau, kad jis pažįsta nau- 
jąjį dievą. - Galbūt, kai jo mintys nuskaidrės, Kemi žemėje patirsime ste- 
buklus. 

— Saugok mus nuo to, Amone, - apimtas siaubo ištarė Ptahoras. Verčiau 
įpilk vyno, nes mano gerklė sausa kaip kelio dulkės. 

Tarnas atvedė iš arklidžių kraujo sulaikytoją, kuris apstulbęs papasakojo 
faraono arklius geriant iš vario lovių, o jų gardus esant išpuoštus piešiniais 
ir spalvotais akmenimis. 

— Bet jaučių nemačiau, - liūdnai ištarė jis. - Bijau, kad faraonas neturi nė 
vieno jaučio. Tačiau gulėdamas ant kraiko sapnavau daugybę pranašingų 
sapnų. Regėjau Sinuhę, vedantį aukojimui baltą kumelę, regėjau, kaip Va- 
karų šalyje gyva mano motinėlė virtuvėje triūsia. 

— Sį sapną nesunku paaiškinti, - pasakė Ptahoras. - Tu esi ta balta kume- 

lė, o tavo motina mirusiųjų karalystės trobelėje tau ruošia sutiktuvių stalą, 
nes labai nesuklysiu tardamas, jog visi trys greitai mirsime. 

Kraujo sulaikytojas su ta mintimi jau buvo susitaikęs. 

— Manau, jog Vakarų šalyje yra didelių ir puikių jaučių, - pasakė jis, — 
nes motinėlei su manimi kalbantis ir persergstint, kad nesusitepčiau ap- 
siausto, netoliese girdėjau sunkų ir garsų galvijų baubimą. Sio garso paža- 
dintas, pajutau savo pilvą burbiant ir vandenį leidžiant. Taip atsitiko dėl 
vyno. Mat nesu pratęs vyno gerti, labiau mėgstu alų. 

Dar daug visokių kvailysčių jis pripaistė, iki mus nuvedė į Teisingumo 
rūmų priestatą, kur teisingumo soste su keturiasdešimčia odinių teisės riti- 
nių sėdėjo senasis antspaudo saugotojas. Kad negalėtume pabėgti, mus ap- 
supo ginkluoti kariai, o antspaudo saugotojas skaitydamas iš odos ritinio 
įstatymą paskelbė, jog privalome mirti, nes po kaukolės atvėrimo faraonas 
neatsigavo. Pažvelgiau į Ptahorą, tačiau, budeliui su kalaviju žengtelėjus į 
priekį, jis tik nusišypsojo. 

— Pradėkite nuo kraujo sulaikytojo, - pasakė jis. - Jis labiau už mus sku- 
ba, nes Vakarų šalyje jo motina jau verda jam žirnienę. 

Kraujo sulaikytojas nuoširdžiai su mumis atsisveikino ir padaręs šven- 
tuosius Amono ženklus klusniai suklupo priešais odos ritinius. Budelis užsi- 
mojo kalaviju, apsuko juo lanką virš pasmerktojo galvos, - šis net sušvilpė, — 
bet susiturėjo, ir kalavijo ašmenys tik vos vos palietė kraujo sulaikytojo spran- 
dą. Tačiau kraujo sulaikytojas nugriuvo ant grindų - pamanėme jį iš baimės 
praradus sąmonę, nes ant jo kaklo nebuvo nė menkiausios žaizdelės. Sulau- 
labiau manęs gąsdinti, kalaviju tik palietė mano sprandą. Ptahoras manė 
esąs toks žemas, jog jam net nereikia klauptis, o budelis taip pat tik mostelė- 
jo kalaviju ties jo kaklu. Sitaip mirėme — nuosprendis buvo įvykdytas, o 
mums davė naujus vardus, kurie buvo išraižyti sunkiose aukso apyrankėse. 
Iš tiesų Ptahoro apyrankėje buvo išraižyta: „Jis, panašus į pavianą“, o mano: 
„Jis, vienišasis'. Paskui Ptahorui auksu atsvėrė gydytojo dovanas. Man taip 
pat atsvėrė aukso. Mus aprengė naujais drabužiais, ir aš pirmą kartą dėvė- 
jau klostytą karališko lino sijoną ir apykaklę — sunkią nuo sidabro bei bran- 
giųjų akmenų. Tačiau tamams pamėginus pakelti nuo žemės ir atgaivinti 
kraujo sulaikytoją, šis jau neatsigavo, - buvo negyvas kaip akmuo. Mačiau 
tai savo akimis ir galiu patvirtinti, jog tai tiesa. Bet kodėl jis mirė - negaliu 
suprasti, o gal jis mirė patikėjęs, jog mirs. Jis buvo kvailas, tačiau gebėjo 
sulaikyti srūvantį kraują, o toks Žmogus nėra panašus į kitus. 

Šaliai gedint dėl faraono mirties, pasklido žinia apie keistą kraujo sulai- 
kytojo mirtį ir ją girdėjusieji nesusilaikė garsiai nesijuokę. Jie kvatojo del- 
nais plodami per kelius, nes atsitikimas buvo išties labai juokingas. 

Viešai aš taip pat buvau laikomas mirusiu ir jau negalėjau pasirašyti do- 
kumentų, nepridūręs prie Sinuhės vardo: „Jis, vienišasis“. Kitu vardu rū- 
muose manęs jau nepripažino. 

Sugrįžus į Gyvenimo rūmus naujais drabužiais, su aukso apyranke ant rie- 
šo, lenkėsi man mokytojai ir nuleisdavo rankas prie kelių. Tačiau tebebu- 
vau mokinys ir privalėjau parašyti tikslų bei išsamų pasakojimą apie kau- 
kolės atvėrimą bei faraono mirtį ir patvirtinti jį savo vardu. Rašiniui paau- 
kojau daug laiko, o pasakojimą baigiau pavaizduodamas, kaip dvasia paukš- 
čiu išskrido faraonui per nosį tiesiai į saulę. Aš abejojau, ar, pasak daugybės 
liudininkų, paskutinę akimirką faraonas atgavo sąmonę ir atsiduso: „Tebū- 
siu palaimintas, Amone“. Tiksliai prisiminęs nusprendžiau, jog; geriausia 
patvirtinti, kad tai tiesa, ir džiaugiausi girdėdamas kieme miniai skaitomą 
pasakojimą septyniasdešimt dienų, kai Mirties rūmuose faraono kūnas bu- 
vo ruošiamas pergalėti amžinatvę. Visą gedulo laiką viešieji namai, vyni- 
nės ir aludės Tėbų mieste buvo uždarytos, todėl gauti vyno ir paklausyti 
muzikos galėjai tik įėjęs pro užpakalines duris. 

Tačiau praėjus septyniasdešimčiai dienų, man buvo pranešta, kad tapau 
tikru gydytoju ir kad galiu užsiimti savo amatu bet kurioje miesto dalyje. 
Jei norėčiau tęsti mokslą ir atsidėti kuriai nors sričiai - tarkim, mokytis dan- 
tų arba ausų gydytojo, pribuvėjo amato, rankomis perteikti sveikatą, dirbti 
su gydomuoju peiliu ar bet kurio iš keturiolikos amatų, kurių, karališkųjų 
gydytojų stebimi, mokė geriausi tų sričių Gyvenimo rūmų gydytojai, - man 
tereikia pačiam pasakyti, kurią sritį norėčiau pasirinkti. Tai buvo didžiulio 
palankumo išraiška, liudijanti puikų Amono atlygį savo tarnams. 

Buvau jaunas ir mokslas Gyvenimo rūmuose manęs jau nedomino. Ma- 
ne buvo apėmęs Tėbų karštis - troškau praturtėti ir išgarsėti pasinaudoda- 
mas visų prisimenamu vardu „Sinuhė, Jis, Vienišasis . Turėjau aukso, todėl 
nusipirkau nedidelį namelį ties kilmingųjų miesto dalies riba, pagal išgales 
ji apstačiau ir nusipirkau vergą - tiesa, vienaakį, tačiau darbams dirbti tinka- 
mą. Jis buvo vardu Kaptahas - pats tikino, esą tik į gera, kad jis vienaakis, 
nes dabar, būsimiesiems mano ligoniams laukiant eilėje, galėsiąs papasako- 
ti, jog pirkau jį visiškai aklą, bet vieną akį pagydžiau. Taigi nusipirkau jį. O 
prieškambarį, kuriame turėjo laukti ligoniai, paliepiau išpiešti paveikslais. 
Viename paveiksle gydytojų dievas, išmintingasis Imhotepas, mokė mane, 
Sinuhę. Kaip įprasta, buvau mažas priešais jį, o po paveikslu — užrašas: 
„Išmintingiausias ir sumaniausias mano mokinys yra Sinuhė, Senmučio sū- 
nus, Jis, Vienišasis . Antrame paveiksle aukojau Amonui, atiduodamas, kas 
Amonui priklauso, kad ligoniai manimi pasikliautų. O trečiame paveiksle 
didysis faraonas paukščio pavidalu žvelgė į mane iš dangaus, jo tarnams 
sveriant man auksą bei rengiant mane naujaisiais drabužiais. Paveikslų pie- 
šimą patikėjau Totmesui, nors jis nebuvo pripažintas menininkas ir jo var- 
do nebuvo Ptaho šventyklos knygoje. Tačiau jis buvo mano draugas. Todėl 
jam patikėjau nupiešti paveikslus ir, gerbdamas mudviejų draugystę, jis 
nutapė juos senuoju būdu ir nepaprastai sumaniai - jie Žėrėjo pigiausių, 

raudonos ir geltonos spalvų, dažais, ir buvo pavykę: pirmą kartą paveiks- 
lus pamačiusieji nustebę iškeldavo rankas tardami: „Iš tiesų Sinuhė, Sen- 
mučio sūnus, Jis, Vienišasis, žadina pasitikėjimą ir sumaniai gydo ligonius . 

Kai viskas buvo baigta, atsisėdau laukti ligonių ir besveikačių, trokšda- 
mas juos išgydyti - ilgai sėdėjau laukdamas, tačiau ligoniai nesirodė. Vaka- 
rui atslinkus, nuėjau į vyninę ir pradžiuginau širdį vynu, nes dar turėjau 
šiek tiek likusio faraono dovanoto aukso ir sidabro. Buvau jaunas ir, mano 
galva, sumanus gydytojas, todėl ateitis manęs nebaugino. Taigi drauge su 
Totmesu džiuginom širdį vynu, garsiai kalbėdami apie abiejų valstybių rei- 
kalus, nes tuomet turguose, prie prekijų namų, vyninėse ir viešuosiuose 
namuose visi garsiai kalbėjo apie abiejų valstybių reikalus. 

Mat atsitiko taip, kaip išpranašavo senasis antspaudo saugotojas. Kai di- 
džiojo faraono kūnas buvo paruoštas pasitikti mirtų, palydėtas į karalių slė- 
nio kapą, kapo durys buvo užantspauduotos karališkaisiais antspaudais, su 
rimbu ir skeptru rankoje sostan pakilo didžioji karališkoji motina - su kara- 
liška barzda, karališka liūto uodega juosmenį apsijuosusi. O sosto pa- 
veldėtojo faraonu nekarūnavo - buvo kalbama, jog prieš įžengdamas į val- 
džią jis trokšta apsivalyti melsdamasis dievams. Tačiau kai didžioji karališ- 
koji motina ištrėmė senąjį antspaudo saugotoją ir savo dešinėn - aukščiau 
už visus Egipto kilminguosius — pakėlė neregėtą šventiką Eję, o pati atsisė- 
do Aukso rūmų Teisingumo priestate su keturiasdešimčia odinių teisės kny- 
gų, pati skyrė mokesčių rinkėjus ir faraono rūmų statytojus - suūžė visa 
Amono šventykla it bičių kelmas, regėta daug bloga lemiančių ženklų, nepa- 
sisekė karališkieji aukojimai. Sapnuota daug pranašingų sapnų, kuriūos 
šventikai išaiškino. Prieš gamtos valią vėjai pakeitė kryptį, todėl Egipto že- 
mėje dvi dienas paeiliui lijo ir prieplaukoje sugedo prekių atsargos, supuvo 
grūdų kaupai. Keliuose Tėbų užmiesčio tvenkiniuose vanduo pavirto krau- 
ju ir daugybė Žmonių plūdo jų pažiūrėti. Tačiau žmonės dar nesibaimino, 
nes visais laikais taip atsitikdavo šventikams įširdus. 

Vis dėlto nemažai buvo nerimasties ir tuščių kalbų, tačiau karių namuo- 
se karališkoji motina gausiai apdovanojo samdytą faraono kariuomenę: egip- 
tiečius, sirus, negrus ir šardanus*, jų vyresniesiems iš rūmų balkono buvo 
dalijamos aukso grandinės ir garbės ženklai, todėl tvarka išliko. Ir niekas 
Egipto galybei negrėsė, nes tvarka rūpinosi ir Sirijos karių įgulos bei Biblo ir 
Semiros, Sidono ir Gazos valdovai, vaikystę praleidę prie faraono kojų ir 
išsilavinimą gavę Aukso rūmuose, vaitoję dėl jo lyg dėl tėvo mirties, rašę 
karališkajai motinai laiškus, kuriuose tikino esą tik dulkės po jos kojomis. 
Tačiau visais laikais faraonui mirus buvo įprasta kariauti Kušo žemėje, Nu- 
bijoje ir prie Sudano sienų - negrai tarsi trokšdavo išmėginti naujojo farao- 
no kantrybę. Todėl Pietų žemių atsargos karalius, - viešpaties sūnus Pie- 


* Šardanai — jūrų plėšikai iš Kretos, Kipro ir kitų Viduržemio jūros salų. 

tuose, - vos gavęs žinią apie faraono mirtį pasiuntė savo karius pulti: perė- 
jusi sieną kariuomenė sudegino daugybę kaimų ir kaip grobį išsigabeno 
galvijų, vergų, liūtų uodegų ir stručio plunksnų, todėl keliai į Kušo žemę 
vėl buvo saugūs ir visos plėšikų gentys, išvydusios savo vadeivas kaban- 
čius galva žemyn ant pasienio tvirtovės kuorų, graudžiai vaitojo dėl farao- 
no mirties. 

Jūros salose taip pat buvo gedima ir dejuojama dėl didžiojo faraono mir- 
ties, o Babilono karalius ir hetitus valdęs Chatušo krašto karalius pasiuntė 
karališkajai motinai molinių lentelių, apgailestaudami dėl faraono mirties ir 
prašydami aukso, kad galėtų savo šventyklose pastatyti jo statulas — juk 
faraonas buvęs jiems lyg tėvas ir brolis. O Mitanijos žemės karalius iš 
Naharanės faraonui į žmonas pasiūlė savo dukterį, - kaip kažkada buvo 
padaręs jo tėvas ir kaip prieš mirtį buvo susitarta su dangiškuoju faraonu. 
Tadukhipa, - toks buvo princesės vardas, - atvyko į Tėbus su savo tarnais, 
vergais ir asilais, nešančiais brangius daiktus. Tai buvo vos šešerių metų 
vaikas, ir sosto paveldėtojas paėmė ją už žmoną, nes Mitanijos žemė buvo 
lyg mūras tarp turtingosios Sirijos ir Siaurės šalių, ir saugojo visus karava- 
nų kelius nuo dviejų upių šalies* ligi jūros. Todėl dangiškosios Amono duk- 
ters — liūtagalvės Sechmetės - šventikai neteko džiaugsmo, o jų šventyklos 
vartų vyriai surūdijo. 

Sirdis vynu džiugindami, klausydamiesi Sirijos muzikos, žiūrėdami į šo- 
kančias merginas, mudu su Totmesu apie visa tai kalbėjome garsiai. Mano 
kraujas degė Tėbų karščiu, todėl kiekvieną rytą vienaakis tarnas priėjęs prie 
manęs nuleisdavo ranką prie kelių ir paduodavo duonos, sūdytą žuvį bei 
įpildavo taurę alaus. Apsišvarinęs aš sėsdavau laukti ligonių —- priimdavau 
juos, išklausydavau skundų ir gydydavau. 

Tačiau visai nepraturtėjau, nes ligoniai pas mane lankydavosi retai, o tie, 
kurie ateidavo, būdavo vargšai, todėl tekdavo juos gydyti tuoj pat - neeik- 
vojant nekenksmingų brangiųjų vaistų. Aš roviau dantis, perrišdavau ir 
pridegindavau žaizdas, malšindavau pilvo skausmus ir karštį. Pas mane 
taip pat ateidavo moterų, kurios prašydavo išgydyti nevaisingumą ir, drą- 
siai žvelgdamos man į akis, atskleisdavo priešais mane drabužius, tačiau 
joms patardavau eiti į Amono šventyklas ir patarimo klausti šventikų, nes 
vaisingumas buvo jų galioje. Prisidengusios veidus pas mane ateidavo mo- 
tinos, prašydamos padėti jų dukterims, pastojusioms nuo jūreivių ar sve- 
timšalių karių, tačiau joms padėti negalėjau, - jos nebūdavo tokios turtin- 
gos, kad galėtų atlyginti man grėsusią žalą, jei mano vardą ištrintų iš Gyve- 
nimo rūmų knygos ir ištremtų iš Tėbų. O moterims, prašydavusioms su- 
grąžinti grožį, sumaišydavau nekenksmingų gėrimų. Moterims, kurios de- 
juodavo dėl aptingusių ir abejingų vyrų, duodavau vaistingųjų uogų, ku- 


* Babilono. 

rias jos slapta išspausdavo į vyrų geriamą vyną. Dažnai jos sugrįždavo at- 
nešdamos man dovanų pagal išgales, bet kai kada atsitikdavo, kad jos grįž- 
davo skųsdamosi, jog; vyrai nusisukę į svetimas. Bet dėl to negalėjau pagel- 
bėti - žinoma, gydytojas gali paskatinti ir priversti vyrą glamonėjant mote- 
rį tarti „seserie“, tačiau į kurią moterį vyras savo troškimą nukreips - gydy- 
tojas iš anksto pasakyti negali. Vis dėlto manydavau vyrą pasirinksiant ar- 
timiausią moterį, ir tai buvo tiesa, nes dauguma nešdavo man dovanas - 
reta kuri skųsdavosi. 

Kartais motinos atnešdavo vaikus, ir jei jos būdavo sulysusios, vaikai su- 
menkę, jų paakiai musių sukandžioti, liepdavau savo vergui Kaptahui nu- 
pirkti jiems mėsos, vaisių ir padovanodavau, tačiau šitaip tikrai nepraturtė- 
jau, o kitą dieną priešais mano namus susirinkdavo penkios ar dešimt mo- 
tinų su vaikais, todėl nebegalėjau jų įsileisti vidun, o savo vergui liepiau 
uždarius duris patarti joms eiti šventyklon - kartais, didelių aukojimų die- 
nomis, neturtėliams ten dalydavo mėsą, kurios šventikai neįstengdavo su- 
valgyti. 

Septyniasdešimt dienų mano vardą skaitė šventyklos kiemuose ir ma- 
niau, jog šlovė atgins man turtingų ligonių, bet klydau. Tiesa, dengtais neš- 
tuvais prie mano namų atnešdavo svečių, tačiau juos traukė mano, kaip 
kaukolės atvėrėjo pagalbininko, šlovė - jie siūlydavo dideles dovanas man, 
kad atverčiau kaukoles tiems, kurie stovėjo skersai kelio jiems patiems ir 
dideliems palikimams. Tačiau patardavau jiems kreiptis į karališkąjį kauko- 
lės atvėrėją Ptahorą. O jei pas mane atnešdavo ligonių, kuriems gyvenimas 
jau buvo vien kančia, kuriuos laikiau neišgydomais, skausmą numalšinęs 
liepdavau nešti juos į Gyvenimo rūmus. 

Tačiau kasnakt Tėbų gatvėse degdavo deglai ir lempos, vyninėse ir vie- 
šuosiuose namuose skambėdavo muzika, dangus virš Tėbų raudonai švytė- 
jo. Troškau džiuginti širdį vynu, tačiau mano širdžiai jau linksma nebuvo — 
ištekliai baigėsi, todėl, norėdamas tinkamai apsirengti ir džiuginti širdį vy- 
nu, buvau priverstas skolintis aukso iš šventyklos, esančios priešais mano 
namelį. 


4 


Vėl atėjo potvynio metas - vanduo pasiekė šventyklos mūrus, o jam atslū- 
gus skaisčiai žaliai išsiskleidė žemė, paukščiai ėmė sukti lizdus, tvenkiniuo- 
se sužydo lotosai, pakvipo akacijos. Vieną dieną mano namuose pasirodė 
Horemhebas ir pasveikino mane. Jis buvo apsitaisęs karališkuoju linu, su 
aukso grandine ant kaklo ir rimbu rankoje, rodančiu jį esant faraono kariu. 
Tačiau ieties jis nebeturėjo. Pakėliau rankas, norėdamas išreikšti džiaugs- 
mą — jis taip pat pakėlė rankas ir nusišypsojo man. 
— Atėjau klausti tavo patarimo, Sinuhe, Vienišasai, - tarė jis. 

— Nesuprantu, - atsakiau. — Tu stiprus kaip jautis ir drąsus kaip liūtas. 
Vargu ar reikia tave gydyti. 

— Klausiu ne gydytojo, o draugo patarimo, - atsakė jis ir atsisėdo. Mano 
vienaakis tarnas Kaptahas užpylė jam ant rankų vandens, pavaišinau jį 
savo motinos Kipos atsiųstais pyragėliais bei brangiu uosto vynu, nes ma- 
no širdis džiaugėsi jį matant. 

— Tu iškilai, - pasakiau. - Tapai vyresniuoju valdovo kariu - tikriausiai 
moterys tau šypsosi. 

Tačiau paniuręs jis atkirto: 

— Visa tik mėšlas! — Jis susijaudino, veidas užsiplieskė ir jis pridūrė: — 
Rūmuose pilna man ant galvos dergiančių musių. Tėbų gatvės kietos ir 
skaudina mano kojas, sandalai spaudžia kojų pirštus. — Jis nusispyrė san- 
dalus ir ranka patrynė kojų pirštus. - Esu valdovo saugotojų vyresnysis, — 
pasakė jis, - bet rūmuose yra dar nuo kaktos nenukirptom garbanom de- 
šimtmečių vyresniųjų karių, tačiau jie kilmingi, todėl tyčiojasi ir šaiposi iš 
manęs. Jų rankos nepajėgia lanko įtempti, o jų kalavijai - auksu ir sidabru 
papuošti žaislai, tinkami kepsniui pjauti, bet ne priešo kraujui lieti. Jie dar- 
da karo vežimais nesilaikydami tvarkos, painiodamiesi vadelėse ir savo ve- 
žimų ratais baksnodami gretimus vežimus. Kariai geria vyną, miega su rū- 
mų vergėmis, o įsakymų neklauso. Jų karo mokykloje senuosius raštus skaito 
niekada karo nematę, nei alkio, nei troškulio, nei priešo baimės nepatyrę 
mokytojai. 

Aukso grandinė ant jo kaklo piktai suskambo. 

— Ką reiškia aukso grandinė ir garbės ženklai, jei jie laimėti ne kovoje, o 
puolant ant kelių prieš faraoną? Karališkoji motina ant smakro prisitaisė 
barzdą, užsirišo liūto uodegą, bet ar karys gali gerbti valdovę moterį? Zinau, 
žinau, —- pasakė jis pakeldamas rankas, kai mėginau priminti didžiąją kara- 
lienę, pasiuntusią laivus į Punto žemę*. Taip buvo anksčiau, taip yra dabar. 
Tačiau sakau - didžiųjų faraonų dienomis karys nebuvo taip niekinamas 
kaip dabar. Tėbų gyventojai mano, jog kario amatas iš visų amatų labiau- 
siai vertas paniekos — kariams jie užtrenkia duris. Mano metai bėga per- 
niek. Mano jaunystės ir jėgų dienos bėga perniek, nes karo meno moko tie, 
kurie, negrų būgnams sugriaudėjus, klykdami spruktų. Iš tiesų, jie nualptų 
iš baimės, pro ausis dykumoje prazvimbus strėlei. Iš tiesų, išgirdę puolan- 
čių karo vežimų dundesį, jie lįstų savo motinoms po sijonais. Prisiekiu savo 
sakalu, tik kare auga kario sumanumas, tik ginklams skambant vyras iš-. 
bandomas. Todėl ketinu išeiti. - Jis taip trenkė rimbu per stalą, jog taurės 
nuvirto, 0 mano tarnas šaukdamas iš išgąsčio išbėgo lauk. 

— Vis dėlto tu sergi, mano drauge Horemhebai, - tariau. — Tavo akys 
dega karščiu, tu prakaituoji. | 


* Kalbama apie faraonę Mačepsutę, valdžiusią apie 1520-1484 m. pr. Kr. 

— Ar aš ne vyras, - atsakė jis ir pakilęs sudundeno kumščiais į krūtinę. — 
Aš pajėgiu ir viena, ir kita ranka pakelti jėgingą vergą ir trinktelėti vieno 
vergo galvą į kito. Aš, kaip tikras karys, pajėgiu nešti sunkią naštą, neuž- 
dusdamas nubėgu ilgą kelią, nebijau nei alkio, nei troškulio, nei saulės 
kaitros smėlynuose. Tačiau jiems atrodo, jog tai žema, o Aukso rūmų mote- 
rys žavisi vyrais, kurie dar neskuta barzdos. Jos žavisi vyrais, kurių ran- 
kos plonos, krūtinė be mažiausio plaukelio, o klubai lyg merginų. Jos ža- 
visi vyrais, nešiojančiais skėčius nuo saulės, raudonai dažančiais lūpas ir 
saldžiai lyg paukščiai ant medžių šakelių ulbančiais. Mane niekina, nes 
esu tvirtas, mano oda įdegusi saulėje, o mano rankos rodo, jog darbą sa- 
vo rankomis gebu dirbti. 

Nutilęs į jis ilgai stebeilijo priešais save, paskui gurkštelėjo vyno. 

— Tu vienišas, Sinuhe, - ištarė. — Aš taip pat vienišas — vienišesnis nei kas 
nors kitas, iš visų vienišiausias, nes nujaučiu ateitį - Žinau, jog esu gimęs 
būti daugybės valdovu, jog kada nors būsiu reikalingas abiems valstybėms. 
Esu iš visų vienišiausias, Sinuhe, tačiau vienas būti jau nepajėgiu, nes širdis 
ugnimi kibirkščiuoja, gerklę man gniaužia, naktimis nebeužmiegu. 

Buvau gydytojas ir tariausi kai ką žinąs apie vyrus ir moteris. Todėl 
atsakiau: 

— Turbūt ji ištekėjusi ir vyras griežtai ją saugo? 

Horemhebas pažvelgė į mane, ir jo akys sutvisko tokia liepsna, jog pakė- 
lęs nuo grindų taurę greitai pripyliau jam vyno. Jis nurimo, apsičiupinėjo 
krūtinę, gerklę ir tarė: 

— Turiu bėgti iš Tėbų, nes čia dūstu mėšle, ir musės mane dergia. - Bet 
paskui jis nurimo ir pažvelgęs į mane tyliu balsu pridūrė: - Sinuhe, tu gy- 
dytojas. Taigi duok man vaistų, kuriais galėčiau nuslopinti meilę. 

— Tą nesunku padaryti, - pasakiau. - Galiu tau duoti vaistingųjų uogų, 
kurias išmirkęs vyne tapsi pajėgus ir geidulingas kaip pavianas, o moterys, 
užmerkusios akis, tavo glėbyje dūsaus. Jei nori, tą nesunku padaryti. 

— Ne, ne, - pasakė jis. - Neteisingai mane supratai, Sinuhe. Nesu nepajė- 
gus. Tačiau man reikia vaistų, mano kvailumą išgydysiančių. Noriu vaistų, 
širdį man nuraminsiančių, akmeniu ją paversiančių. 

— Nėra tokių vaistų, - atsakiau. - Gydytojas bejėgis prieš šypseną ir žalių 
akių žvilgsnį. Pats tai žinai. Išminčiai yra pasakę, jog vieną nelabąjį išvaro 
kitas nelabasis. Ar tai tiesa - negaliu pasakyti, bet nuvokiu, jog antras nela- 
basis turėtų būti nelabesnis už pirmąjį. 

— Ką nori pasakyti? - piktai paklausė jis. - Man gana visa sujaukiančių ir 
iškreipiančių, liežuvį painiojančių žodžių. 

— Privalai susirasti kitą moterį, išvysiančią pirmąją iš tavo širdies, - pasa- 
kiau. — Tik tai norėjau pasakyti. Tėbuose daugybė dailių ir gundančių mo- 
terų, kurios dažo veidus ir rengiasi ploniausiu linu. Gal tarp jų yra ta - tau 
nusišypsoti pasirengusi. Esi jaunas ir stiprus, tvirtų kaulų ir su aukso gran- 
dine ant kaklo. Tačiau nesuprantu, kas tave skiria nuo tos, kuri tavo aistrą 

žadina. Nors ji turi vyrą — net aukščiausias mūras meilės nesulaikys, o vyro 
trokštančios moters gudrumas įveikia visas kliūtis. Tą patvirtina abiejų vals- 
tybių pasakos. Taip pat sakoma, jog moters ištikimybė - lyg vėjas. Ji lieka 
tokia pat — tik pakeičia kryptį. Sakoma taip pat, kad moters gerumas - kaip 
vaškas, šildomas jis tirpsta. Ir tai, kad neištikimasis gėdos nepatiria, o iš- 
duotasis pašiepiamas. Taip buvo ir visada taip bus. 

— Ji neturi vyro, - suirzo Horenhebas. - Tuščiai kalbi apie ištikimybę, 
gerumą ir gėdą. Ji net nemato manęs - nors stoviu jai prieš akis. Lipdama į 
dengtus neštuvus, ji nepaliečia ištiestos mano rankos. Galbūt ji mano, jog 
esu nevalyvas, nes diena juodai nudegino mano odą. 

— Vadinasi, ji iš kilmingųjų? —- paklausiau. 

— Tuščia kąlba apie ją, - atkirto Horemhebas. - Ji gražesnė už mėnulį ir 
žvaigždes, bet toliau nuo manęs nei mėnulis ir žvaigždės. Man iš tiesų leng- 
viau apglėbti mėnulį nei ją. Todėl turiu užmiršti. Todėl privalau išvykti iš 
Tėbų - antraip mirsiu. 

— Ar tik ne didžioji karališkoji motina įžiebė tavo aistrą, - pašmaikštavau, 
nes norėjau jį prajuokinti. - Maniau, jog jaunuolio skoniui ji per sena ir per 
daug nutukusi. 

— Juk ji turi savąjį šventiką, - su panieka atsakė Horemhebas. - Dar val- 
dovui gyvam esant, manau ją gyvenus paleistuvystėje. 

Aš pakėliau rankas uždrausdamas jam taip kalbėti ir pasakiau: 

— Matyt, keliaudamas į Tėbus gėrei iš daugybės nuodingų šaltinių. 

Horemhebas atsakė: 

— Toji, kuri įžiebė mano aistrą, dažo lūpas ir skruostus gelsvai raudonais 
dažais, o jos akys apvalainos, tamsios, ir dar niekas nėra palietęs jos kūno 
po karališkuoju linu. Ji vardu Baketamonė ir jos gyslomis teka faraonų krau- 
jas, - taigi dabar tikrai matai mano kvailumą, Sinuhe. Bet jei kam nors apie 
tai papasakosi ar bent žodžiu man tai priminsi, kad ir kur būtum, atėjęs 
užmušiu tave, padėsiu galvą tau tarp kojų“, o kūną nusviesiu prie mūro. 
Man girdint net jos vardo negali minėti, nes tikrai užmušiu tave. 

Baisingai persigandau — buvo baugu, kad prastakilmis drįso nukreipti 
žvilgsnį į faraono dukterį ir širdyje jos geisti. Todėl tariau: 

— Joks mirtingasis jos negali paliesti, ir jei kas nors ją ves, tai tik jos brolis, 
sosto paveldėtojas, kad ją, kaip didžiąją karališkąją sutuoktinę, pakylėtų 
prie savęs. Taip yra: būdamas prie valdovo mirties patalo perskaičiau tai iš 
princesės akių - į nieką kitą ji taip nežiūrėjo kaip į brolį. Bijojau jos, nes tai 
moteris, kurios kūnas nešildo, o jos apvalainose akyse — tuštuma ir mirtis. 
Todėl aš taip pat pasakysiu: pasitrauk, mano drauge Horemhebai, nes Tė- 
bai - ne tau. 


* Šitaip egiptiečiai elgdavosi su priešais: nukirstą galvą padėdavo tarp išskėstų 
priešo kojų. 

Tačiau Horemhebas nekantraudamas tarė: 

— Visa tai gerai Žinau - geriau negu tu, todėl tavo kalba mano ausims lyg 
musės zyzimas. Verčiau sugrįžkime prie to, ką neseniai kalbėjai apie nela- 
buosius, nes mano širdis kupina ir išgėręs vyno trokštu bet kokią moterį 
man nusišypsosiant. Tačiau jos drabužis turi būti karališko lino ir ant gal- 
vos ji turi mūvėti peruką, jos lūpos ir skruostai turi būti nudažyti gelsvai 
raudonais dažais, ir jei jos akys nebus apvalainos kaip dylantis mėnuo dan- 
guje — mano aistros ji neįžiebs. 

Aš vėl nusišypsojęs pasakiau: 

— Protingai kalbi! Taigi draugai esame, drauge ir pagalvokime, kaip tau 
geriausia elgtis. Kiek turi aukso? 

Horemhebas išdidžiai atsakė: 

— Neketinu sverti savo aukso, nes auksas tik mėšlas man po kojom. Bet 
ant kaklo turiu grandinę, o ant rankų apyrankių. Tiek pakaks? 

— Gal auksas nebus reikalingas, - pasakiau. —- Gal protingiau bus, jei vien 
šypsosies, nes karališkąjį liną dėvinčios moterys yra įnoringos, o tavo šyp- 
sena gali kurią nors iš jų uždegti. Ar rūmuose nėra kitos moters — kam 
veltui švaistyti auksą, kurio tau dar gali prireikti? 

— Pilu savo vandenį po rūmų sienom, - atkirto Horemhebas. - Tačiau 
pasiūlysiu ką kita. Tarp mano draugų karių yra toks Keftas iš Kretos, kuriam 
įspyriau, kai iš manęs juokėsi, todėl jis pradėjo mane gerbti. Siandien jis pa- 
kvietė mane drauge į kilmingųjų puotą name prie kažkokios katingalvės dei- 
vės šventyklos, tačiau deivės vardo negaliu prisiminti, nes neketinu ten eiti. 

— Turi galvoje Bastę? - pasakiau. — Taip, žinau tą šventyklą, ir ta vieta 
tikriausiai tiks tavo ketinimui, nes lengvabūdės moterys meldžiasi deivei 
su katės galva, aukoja jai, prašydamos turtingų sugulovų. 

— Neisiu ten, jei neisi drauge su manim, Sinuhe, - pasakė Horemhebas 
labai susigėsdamas. — Esu prastakilmis ir, žinoma, moku spardytis ir botagu 
mosuoti, bet nežinau, kaip elgiamasi Tėbuose, nežinau, kaip elgiamasi Tė- 
buose su moterimis. Tu pasaulio žmogus, Sinuhe, - esi gimęs Tėbuose. To- 
dėl privalai su manimi eiti. 

Buvau išgėręs vyno, o jo pasitikėjimas glostė savimeilę, todėl nepanorau 
jam prisipažinti, jog išmanau apie moteris tiek pat kiek ir jis. Buvau toks 
apgirtęs nuo vyno, jog nusiunčiau Kaptahą suieškoti mums dengtus neštu- 
vus ir, Horemhebui dėl širdies drąsos tebegeriant vyną, sulygau su nešikais 
dėl kainos. Tie nunešė mus prie Bastės šventyklos ir pamatę, jog priešais 
pastatą, į kurį keliavome, dega deglai ir lempos, pradėjo garsiai ginčytis dėl 
mokesčio — kol pagaliau Horemhebas čyžė jiems porą kartų botagu, ir šie 
įsižeidę nuščiuvo. Prie šventyklos vartų stovėjo mums šypsančios jaunos 
moterys, tačiau jos nebuvo karališko lino drabužiais, buvo be perukų, todėl 
jų nepaisėme. 

Įėjome į vidų - man žengiant priekyje, niekas mūsų atėjimu nesistebėjo, 
tik smagūs tarnai užpylė mums ant rankų vandens, o priebutyje dvelktelė- 

jo šiltų patiekalų, aliejų ir gėlių kvapai. Vergai mus papuošė gėlių vainikais 
ir į;žengėme į salę —- vynas mus drąsino. 

Tačiau įžengus į salę nemačiau nieko, tik mus pasitinkančią moterį. Ji 
buvo apsirengusi karališku linu, todėl jai žengiant priešais, jos kūnas persi- 
matė per audinį lyg deivių. Ant jos galvos buvo sunkus mėlynų plaukų 
perukas, ji buvo pasipuošusi daugybe raudonų papuošalų, jos antakiai bu- 
vo nudažyti juodai, o paakiai žaliai. Tačiau žalesnės už visa kas žalia buvo 
jos akys - jos buvo kaip Nilas per vasaros kaitrą, ir mano širdis grimzdo į 
jas, nes tai buvo Neferneferneferė, kurią kartą buvau sutikęs tarp didžio- 
sios Amono šventyklos kolonų. Ji manęs jau nepažino - tik klausiamai pa- 
žvelgusi į mus abu, nusišypsojo Horemhebui, sveikinamai pakėlusiam ka- 
rio rimbą. Jaunuolis iš Kretos, vardu Keftas, pamatęs Horemhebą, kliuvinė- 
damas už pakojų taip pat pribėgo prie jo ir apkabino, pavadindamas savo 
draugu. Į mane niekas nekreipė dėmesio, todėl turėjau pakankamai laiko 
atsižiūrėti į savo širdies seserį. Ji buvo vyresnė nei prisiminimuose, 0: jos 
akys jau nebešypsojo —- buvo šaltos kaip žali akmenys. Jos akys nebešyp- 
sojo, nors lūpos šypsojo, ir pirmiausia ji pastebėjo aukso grandinę ant Ho- 
remhebo kaklo. Tačiau mano keliai žvelgiant į ją vis tiek linko. 

Salėje, kurios sienos buvo geriausių dailininkų išpaišytos, o lubas rėmė 
margos lelijų kolonos, buvo pilna svečių. Salėje buvo ištekėjusių ir netekėju- 
sių moterų, visų drabužiai buvo ploniausio lino, visos buvo su perukais ir 
daugybe papuošalų. Jos šypsojo jas supantiems vyrams — jauniems ir se- 
niems, gražiems ir bjauriems; vyrai taip pat buvo pasipuošę aukso papuoša- 
lais, jų apykaklės buvo apsunkusios nuo brangakmenių. Visi šūkavo, juokėsi, 
o ant grindų voliojosi vyno ąsočiai, taurės, buvo pritrypta gėlių, o sirų muzi- 
kantai taip lingavo savo skambančiais instrumentais, kad nebuvo girdėti kal- 
bos. Jie buvo išgėrę daug vyno - viena moteris pasijuto blogai, tačiau tarnas 
per vėlai pakišo jai indą, ji susidergė drabužį ir visi iš jos juokėsi. 

Keftas iš Kretos mane taip pat apkabino ir pavadinęs savo draugu išter- 
liojo aliejumi man veidą. O Neferneferneferė žvelgdama į mane tarė: 

— Sinuhė! Pažinojau vieną Sinuhę. Jis taip pat ketino tapti gydytoju. 

— Esu tas pats Sinuhė, - pasakiau žvelgdamas jai į akis, 0.jos akys kėlė 
man virpulį. 

— Ne, tu ne tas pats Sinuhė, - pasakė ji rankomis parodydama nesutiki- 
mą. — Sinuhė, kurį pažinojau, buvo jaunas bernaitis, jo akys buvo vaiskios 
lyg gazelės. O tu jau vyras ir elgiesi kaip vyras, tarp tavo antakių — dvi 
raukšlės ir tavo veidas ne toks glotnus kaip jo. 

Parodžiau jai žiedą ant savo piršto ir žalią akmenį, tačiau ji lyg nesupras- 
dama papurtė galvą ir pasakė: 

— Į mano namus atėjo plėšikas — tikriausiai užmušei tą Sinuhę, į kurį 
žvelgiant širdis džiaugėsi. Tikrai užmušei ir pavogei žiedą, kurį kartą, nusi- 
movusi nuo nykščio, padovanojau mudviejų draugystei atminti. Ir jo var- 
dą pavogei - jau nebėra Sinuhės, kurį pamilau. — Išreikšdama liūdesį ji 
pakėlė rankas. 

Mano širdis apkarto ir liūdesys persmelkė kūną. Nusimovęs žiedą nuo 
piršto, ištiesiau jai sakydamas: 

— Pasiimk savo žiedą. Išeinu - netrikdysiu tavo džiaugsmo, nes nenoriu 
būti tau kliuviniu. | 

Tačiau ji sulaikė: 

— Neišeik! — Ir švelniai, kaip tąkart, palietė mano ranką savąja ir tyliai 
pakartojo: - Neišeik. 

Tuomet žinojau, kad jos glėbys degins mane karščiau nei ugnis ir kad be 
jos niekada laimingas nebūsiu. Ir tarnai įpylė man vyno - gėrėme, kad 
mūsų širdys pradžiugtų, ir dar niekada vynas mano burnai nebuvo toks 
malonus. 

Moteris, kuri blogai jautėsi, išsiskalavo burną ir išgėrė vyno. Paskui, nu- 
sirengusi sudergtą drabužį, nusviedė jį į šalį, nusiėmė peruką ir liko visai 
nuoga. Tuomet suėmė delnais savo krūtis, liepdama tarnams pilti vyno jai 
tarp krūtų, ir iš savo delnų girdė kiekvieną panorėjusį. Netvirtom kojom ji 
žengė per salę ir garsiai juokėsi. Tai buvo jauna, daili valiūkė — ji sustojo 
taip pat prie Horemhebo ir pasiūlė jam vyno nuo savo krūtų. Nulenkęs 
galvą Horemhebas gėrė, o kai jis vėl atsitiesė, jo veidas buvo pajuodęs ir, 
žvelgdamas moteriai į akis, jis suėmė rankomis jos pliką galvą ir pabučiavo. 
Visi juokėsi — moteris taip pat, tačiau staiga susidrovėjusi paprašė naujų 
drabužių. Tarnai ją aprengė, ji vėl užsidėjo ant galvos peruką, atsisėdo šalia 
Horemhebo, bet vyno jau nebegėrė. Sirų muzikantai vis grojo - kraujyje ir 
kauluose pajutom Tėbų karšt ir supratau, jog esu gimęs nugyventi pasau- 
lio saulėlydžio metą, bet man tai nebuvo svarbu, nes sėdėjau šalia savo 
širdies sesers, žvelgiau į jos akių žalumą ir lūpų raudonį. 

Sitaip, per Horemhebą, vėl sutikau savo mylimąją Neferneferneferę, ta- 
čiau būtų buvę geriau, kad niekada jos nebūčiau sutikęs. 

— Ar šis namas tavo? — paklausiau, kai ji atsisėdo prie manęs ir tiriamai 
pažvelgė į mane žaliomis, šaltomis akimis. 

— Tai mano namas, - atsakė ji, - ir svečiai mano - kas vakarą pas mane 
ateina svečių, nes viena būti nenoriu. 

— Tu turbūt labai turtinga, - pasakiau ir nusiminiau išsigandęs, kad nesu 
jai lygus. Tačiau ji nusijuokė iš manęs kaip iš vaiko ir valiūkiškai ištarė pa- 
sakos žodžiais: 

— Aš šventikė, o ne kokia nors paniekos verta moteris. Ko iš manęs nori? — 
Tačiau nesupratau, ką ji turėjo galvoje. 

— O kaip Metuferas? — paklausiau trokšdamas sužinoti viską, nors tai 
man teikė kančių. Ji tiriamai pažvelgė į mane ir šiek tiek suraukė dažytus 
antakius. 

— Argi nežinai, jog Metuferas miręs? — paklausė. - Metuferas mirė išeik- 
vojęs lėšas, kurias faraonas per jo tėvą skyrė šventyklos statybai. Metuferas 
mirė, o jo tėvas — jau ne karališkasis statytojas. Ar nežinojai? 

— Jei tai tiesa, — ištariau šypsodamas, — galiu patikėti, jog Amonas jį nu- 
baudė, nes jis pajuokė Amoną. 

Papasakojau jai, kaip šventikas su Metuferu spjaudė į Amono statulos 
veidą, prausė jį, tepėsi šventuoju Amono aliejumi. Ji taip pat nusišypsojo, 
tačiau jos šaltos akys žvelgė kažkur į tolį. Ir staiga ji tarė: 

— Kodėl tuomet nėjai su manimi, Sinuhe? Ieškodamas būtum suradęs 
mane. Negerai, kad nėjai su manimi, o su mano žiedu ant piršto nuėjai pas 
kitas moteris. 

— Buvau dar vaikas ir gal prisibijojau tavęs. Tačiau sapnuose tu buvai 
mano sesuo, Nefernefernefere, ir - gali pašiepti mane - dar niekada nesi- 
linksminau su moterimi, nes tikėjausi tave sutiksiąs. 

Ji nusišypsojo ir parodė rankomis nesutinkanti. 

— Tikriausiai meluoji, - pasakė ji. —- Tavo akimis, tikriausiai esu sena, bjauri 
moteris, todėl tau smagu meluojant pajuokti mane. - Zvelgdamos į mane 
jos akys, kaip ir kažkada, linksmai šypsojo, mano akyse ji atjaunėjo, virto 
tokia kaip anksčiau ir mano širdis į ją žvelgiant skausmingai tvinko. 

— Tiesa, kad niekada nesu palietęs moters, - atsakiau. - Bet noriu būti 
sąžiningas - netiesa, jog, laukiau tik tavęs. Mačiau daugybę moterų - jaunų 
ir senų, gražių ir bjaurių, protingų ir kvailų, tačiau žvelgiau į jas tik gydyto- 
jo akimis ir mano širdies nė viena jų neuždegė, tačiau kodėl —- nežinau. — 
Dar pasakiau: - Būtų lengva tarti, jog tai dėl akmens, kurį dovanojai mūsų 
draugystei atminti ir jog man nežinant užkerėjai mane. Gal kerėjai savo 
lūpomis liesdama manąsias — tokios minkštos buvo tavo lūpos. Tačiau tai 
ne paaiškinimas. Taigi gali tūkstantį kartų klausti „Kodėl?“, nesugebėsiu 
tau atsakyti. 

— Gal vaikystėje išsižergęs iškritai iš vežimo ant ienos, todėl esi bedžiaugs- 
mis ir laimingas tik likęs vienas, — pasišaipė ji ir švelniai palietė mane ranka, - 
taip dar nė viena moteris nebuvo manęs lietusi. Neprivalėjau jai atsakyti, 
nes pati žinojo, jog sako netiesą. Todėl patraukusi ranką ji sukuždėjo: 

— Išgerkime vyno drauge, kad mūsų širdys pradžiugtų. Gal iš tiesų dar 
su tavim pasilinksminsiu, Sinuhe. 

Mes gėrėme vyną, vergai nunešė kelis svečius į dengtus neštuvus, o Ho- 
remhebas, apkabinęs šalimais sėdinčią moterį, pavadino ją savo seserimi. 
Moteris nusišypsojo ir delnu uždengė jam burną, tardama, jog jis nepriva- 
ląs kalbėti kvailysčių, dėl kurių kitą dieną tektų apgailestauti. Tačiau Ho- 
remhebas atsistojo ir su vyno taure rankoje sušuko: 

— Kad ir ką padaryčiau - niekad nesigailėsiu, nes nuo šiandien visada 
žvelgsiu tik į priekį. Prisiekiu tai savo sakalu ir tūkstančiu abiejų valstybių 
dievų — visų jų vardų, suprantama, nesugebu išvardyti, tačiau tegul visi 
išgirsta mano priesaiką. 

Jis nusiėmė nuo kaklo aukso grandinę, ketindamas užkabinti ją moteriai 
ant kaklo, tačiau įširdusi ši pasipriešino tardama: 

— Esu garbinga moteris - ne gatvės mergina. — Pakilo ir įpykusi žengė 
lauk, tačiau nuo durų nepastebimai ranka pamojo Horemhebui, o šis nuse- 
kė paskui ir tą vakarą nė vieno jų nebemačiau. 

Tačiau į tai niekas nekreipė dėmesio, nes vakaras buvo vėlyvas ir sve- 
čiams jau buvo laikas skirstytis. Tačiau visi tebegėrė vyną ir šlitiniavo po 
salę, klupdami už pakojų ir tarškindami iš muzikantų atimtais žvangučiais. 
Jie glėbesčiavosi vadindami vienas kitą broliais, draugais, o po valandėlės 
mušėsi pravardžiuodami kuiliais ir išdarais. Moterys nesigėdydamos nusi- 
ėmė perukus ir leido vyrams glamonėti jų lygius viršugalvius, nes nuo tol, 
kai turtingosios ir kilmingosios pradėjo plikai skustis galvas, niekas labiau 
neaistrino vyrų jausmų. Keli vyrai artinosi ir prie Neferneferneferės, tačiau 
ši sulaikė juos rankomis, o aš, šiems įkyrėjus, myniau jų kojų pirštus, nepai- 
sydamas titulo ir padėties, nes jie visi buvo apsvaigę nuo vyno. 

Tačiau aš svaigau ne nuo vyno, 0 nuo jos artumo ir rankos prisilietimo. 
Pagaliau, jai davus ženklą, tarnai ėmė gesinti šviesas, nešti stalus ir pakojas, 
nuo grindų rinkti sutryptas gėles bei vainikus ir link dengtų neštuvų nuve- 
dė svečius, snūduriavusius prie vyno ąsočių. Todėl pasakiau jai: 

— Tikriausiai turiu išeiti. — Tačiau kiekvienas žodis lyg druska žaizdą 
graužė širdį — nenorėjau prarasti jos, kiekviena valandėlė be jos man bū- 
tų beprasmė. 

— Kur ketini eiti? - paklausė ji, apsimesdama nustebusi. 

— Naktį budėsiu gatvėje priešais tavo namus, - atsakiau. — Eisiu aukoti į 
kiekvieną Tėbų šventyklą, dėkodamas dievams, kad tave sutikau, nes išvy- 
dęs tave vėl ėmiau tikėti dievais. Skinsiu nuo medžių žiedus, kad nuklo- 
čiau jais tavo kelią, kai žengsi iš savo namų. Eisiu pirkti miros tavo vartų 
staktoms ištepti. 

Nusišypsojusi ji tarė: 

— Geriau neik, nes gėlių ir miros aš pati turiu. Geriau neik, nes vyno 
jaudrintas gali nuklysti pas kitas moteris, o aš nenoriu, kad taip atsitiktų. 

Jos žodžiai mane taip nudžiugino, jog, siekiau apkabinti ją, tačiau sulai- 
kiusi mane ji tarė: 

— Ne! Nenorėčiau, kad mano tarnai matytų — nors gyvenu viena, nesu 
paniekos verta moteris. Tačiau tu norėjai būti sąžiningas, todėl ir aš noriu 
būti sąžininga. Dar nesiekime to, ko atėjai, bet nusivesiu tave į savo sodą, 
kad galėčiau pasekti tau pasaką. 

Ji nusivedė mane į mėnulio nušviestą sodą - kvepėjo mirtos ir akacijos, 
margais akmenimis aptaisytame tvenkinyje lotosai buvo suskleidę žiedus. 
Tarnai užpylė mums ant rankų vandens ir padėjo priešais keptą žąsį bei 
vaisių su medumi, o Neferneferneferė tarė: 

— Valgyk ir linksminkis su manim, Sinuhe. 

Tačiau valgyti negalėjau, nes gerklę man aistra suskirdė. Ji žvelgė į mane 

valiūkiškai šypsodama, godžiai valgydama, ir kaskart, kai ji į mane pažvelg- 
davo, jos akyse suspindėdavo mėnulio šviesa. Pavalgiusi tarė: 

— Zadėjau pasekti tau pasaką, todėl paseksiu ją dabar, nes rytas toli, o 
manęs neima miegas. Si pasaka apie Setnę Chemkvesį ir Tabubuję, Bastės 
šventikę. 

— Girdėjau tą pasaką, - atsakiau nesitverdamas nekantrumu. — Girdėjau 
ją daug kartų, seserie mano. Eikš su manim į lovą - užskleisiu tave savo 
glėbyje ir užmigsi ant mano rankų. Eikš, seserie mano, nes mano kūnas 
pasiligojo iš ilgesio, ir jei neateisi - kritęs veidu į akmenis, šauksiu iš aistros. 

— Nutilk, nutilk, Sinuhe, - pasakė ji, paliesdama mane ranka. — Tu taip 
įsiaistrinęs, jog baugini mane. Kad nurimtum, paseksiu tau pasaką. Taigi atsi- 
tiko taip, kad Setnė, Chemkvesio sūnus, ieškodamas užrakintosios Toto kny- 
gos, šventykloje pamatė Tabubuję, Basčio šventikę, ir įvyko taip, kad išklydo 
iš vėžių ir nusiuntė savo tarną, siūlydamas jai dešimt debenų aukso, kad ši 
sutiktų praleisti su juo valandą, linksmindama jį. Tačiau Tabubujė. pasakė: 
„Aš šventikė, o ne kokia nors paniekos verta moteris. Jei tavo ponas iš tiesų 
nori to, ką sako, tegul ateina pas mane į namus, kur niekas mūsų nematys ir 
man nereikės elgtis kaip gatvės merginai“. Setnė apsidžiaugė ir nuskubėjo į 
namą, kur Tabubujė jį pasveikino ir pavaišino vynu. Pradžiuginęs širdį vy- 
nu, Setnė ėmė siekti ko atėjęs, tačiau Tabubujė pasakė: „Tiesa, namai, kuriuo- 
se esi, greitai bus tavo namai, bet aš šventikė, o ne kokia nors paniekos verta 
moteris. Jei iš tiesų nori to, ką sakai, turi perleisti man savo išteklius ir turtą, 
savo namą, savo žemę ir visa, kas tavo“. Pažvelgęs į ją Setnė pasiuntė teisę 
išmanančio raštininko ir surašė sutartį, kuria perleido Tabubujei visa, ką turė- 
jo. Tuomet pakilusi Tabubujė apsirengė karališku linu, kūno, kaip dievų, ne- 
slepiančiu, ir kiek įmanydama pasipuošė. Tačiau kai Setnė ėmė siekti ko at- 
ėjęs, Tabubujė jį atstūmė ir pasakė: „Labai greitai namai, kuriuose esi, bus 
tavo. Tačiau esu šventikė — ne kokia paniekos verta moteris, todėl privalai 
išvaryti iš savo namų žmoną, kad man nereikėtų abejoti, jog tavo širdis ne- 
palinks jos pusėn“. Pažvelgęs į ją Setnė nusiuntė tarnus žmonos išvyti. Tada 
Tabubujė tarė:. „Eikš į mano kambarį, gulkis mano lovon, gausi savo atlygį 
Džiūgaudamas Setnė pakilo jos kambarin, atsigulė į lovą, laukdamas savojo 
atlygio, tačiau tuo metu įėjęs tarnas jam tarė: „Tavo vaikai, atėję prie vartų, 
verkdami savo motinos, skundžiasi. Tačiau Setnė negirdėjo — tik troško siekti 
to, ko atėjęs. Tuomet Tabubujė tarė: „Aš šventikė, o ne kokia paniekos verta 
moteris. Todėl pagalvojau, kad tavo vaikai su manaisiais gali vaidytis dėl 
palikimo. Taip neturėtų atsitikti, todėl privalai leisti man tavo vaikus nužu- 
dyti . Setnė savo akivaizdoje leido jai užmušti vaikus ir per langą išmesti 
kiemo šunims bei katėms. Gerdamas vyną su Tabubuje, jis girdėjo šunis ir 
kates urzgiant dėl draskomų vaikų mėsos. 

Tuomet aš nutraukiau ją, nes, kaip vaikystėje, tos pasakos klausantis, 
širdis mano krūtinėje sugniužo ir pasakiau: 

— Bet visa tai tik sapnas. Atsigulęs Tabubujės lovon Setnė išgirdo jos šūk- 

telėjimą ir pabudo iš sapno. Ir būdamas be drabužio skiautės pasijuto tarsi 
kaitrioje krosnyje. Visa tebuvo sapnas; sapną šėliodamas buvo susapnavęs 
Neneferkaptahas, apie kurį sekama kita pasaka. 

Tačiau Neferneferneferė ramiai tarė: 

— Setnė, regėjęs sapną, pabudo, tačiau daugybė žmonių pabunda tik Mir- 
ties rūmuose. Sinuhe, privalau tau pasakyti, jog aš taip pat esu šventikė, o 
ne kokia paniekos verta moteris. Aš taip pat galėčiau vadintis Tabubuje. 

Tačiau kai žvelgė į mane, mėnulio šviesa spindėjo jos akys, ir aš ja neti- 
kėjau. Todėl siekiau ją apglėbti, tačiau ji atstūmė mane klausdama: 

— Ar nežinai, kodėl Bastė, meilės deivė, vaizduojama kaip katė? 

— Aš nemyliu nei kačių, nei dievų, - atsakiau ir nuo aistros ašarų pilno- 
mis akimis siekiau ją apglėbti. Tačiau atstūmusi mano ranką ji tarė: 

— Labai greitai galėsi rankomis liesti mano kūną ir su džiaugsmu leisiu 
priglausti rankas prie mano krūtinės, jei tai tave nuramins, tačiau pirma 
privalai mane išklausyti ir suprasti, kad moteris panaši į katę, kaip ir aistra 
panaši į katę. Jos letenėlės minkštos, tačiau slepia aštrius nagelius, negailes- 
tingai susmingančius iki širdies. Moteris iš tiesų panaši į katę, nes katei taip 
pat malonu vilioti auką ir nageliais suteikti jai skausmo, tas žaidimas jai 
niekada nepabosta. Vos aukai susmukus, katė ją suėda ir tipena ieškoti nau- 
jos aukos. Visa tai tau pasakoju siekdama būti sąžininga, nes labai nenorė- 
čiau tau bloga daryti. 

— Ne, labai nenorėčiau tau bloga daryti, - pakartojo ji ir nevalingai su- 
griebusi mano ranką priglaudė ją prie savo krūtinės, o kitą patraukė savo 
glėbin, ir aš ėmiau drebėti, o iš akių tekėjo ašaros. Tačiau tuoj pat ji nekan- 
triai atitraukė mano ranką tardama: 

— Mano vardas - Tabubujė, tą žinai, eik šalin nuo manęs ir niekada nebe- 
grįžk, kad tavęs nesužeisčiau. O jei neisi ir jei tau kas nors atsitiks - manęs 
negalėsi kaltinti. 

Ji laukė, kol išeisiu, tačiau aš nėjau. Tuomet ji su palengvėjimu atsiduso, 
tarsi jai būtų gana žaidimo, ir tarė: 

— Tebūnie taip - turbūt turiu tau duoti tai, ko esi atėjęs. Tačiau nebūk 
labai aistrus, nes aš pavargusi ir bijau, kad užmigsiu ant tavo rankų. 

Ji nusivedė mane į savo kambarį. Jos lova buvo dramblio kaulo ir juod- 
medžio - nusirengusi ji atskleidė savo glėbį. Jutau, kaip jos glėbys pelenais 
pavertė visą mano kūną, širdį, visa manyje. Tačiau netrukus ji nusižiovavo 
ir tarė: 

— Tu iš tiesų pavargęs ir dabar tikiu, kad anksčiau niekada nesi lietęs 
moters, nes esi labai nerangus ir nedžiugini manęs. Tačiau pirmą kartą pas 
mane atėjęs jaunuolis įteikia neįkainojamą dovaną. Todėl neprašysiu tavęs 
jokios kitos dovanos. O dabar eik ir leisk man numigti, nes juk gavai, ko 
atėjęs. - Man mėginant vėl apkabinti, ji atstūmė ir išvarė mane, todėl iškelia- 
vau namo. Bet mano kūnas ugnimi degė, visa manyje kunkuliavo, skam- 
bėjo - supratau, jog jos niekada negalėsiu užmiršti. 

Kitą dieną paliepiau savo tarnui Kaptahui išvaryti visus pas mane atėjusius 
ligonius ir nekantraudamas patariau jiems susirasti kitus gydytojus. Pats 
nuėjau pas kirpėją apsitvarkyti, apsirengiau, apsišvarinau, išsitryniau kūną 
kvepiančiuoju aliejumi, tačiau beiškeliaujant susitikti su Nefernefernefere 
pasirodė Horemhebas ir sulaikė mane. | 

— Mano drauge, Sinuhe, - tarė jis. - Viskas — vienas ir tas pats mėšlas. 

— Aš skubu, - priminiau nekantriai. - Bet mano tarnas tau duos sūdytos 
žuvies ir šalto alaus iš molinio ąsočio. 

Taisiausi ejti, tačiau Horemhebas sugriebė mane už rankos, — o jis už 
mane buvo stipresnis, - todėl buvau priverstas grįžti namo ir išklausyti jo 
rūpestį. Jis kramtė sūdytą žuvį ir gėrė alų sakydamas: 

— Žmona, su kuria vakar išėjau, buvo man prielanki, tačiau nežinau, ar ji 
pagaliau įstengė duoti daugiau, nei pigiausia vergė vyrui gali duoti. - Jis 
valandėlę mąstė. - Pripažįstu, kad jos kūnas buvo minkštas ir baltas, kad 
įkaušusiam man buvo malonu klausytis jos unkštimo dėl mano pajėgos, bet 
vis dėlto nesuprantu, ar vertėjo tiek dėl to vargti. Juolab kad ji turi vyrą, — 
norzs jis iškeliavęs, — ir turbūt kai vyras grįš, turėsiu užmušti jį, nes kitaip jis 
mane užmuš. | 

— Sito nebijok, - atsakiau nekantriai. - Tokio papročio Tėbuose nėra. Jei 
kada nors drauge su ja sutiksi jos vyrą -— gali jam nusilenkti ir nuleisti ranką 
prie kelių. Tuomet jos vyras pavaišins tave vynu - pasigerk, o paskui gali 
linksmintis su jo žmona jo paties lovoje. Taip buvo anksčiau ir taip bus: abu 
liks patenkinti - moteris tavimi, o vyras tuo, kad žmona leidžia jam pasi- 
gerti nebardama ir, moterų papročiu, jo be perstogės nesuturėdama. 

— Jos vyras liesas, plikas ir šlykštus, taip ji sakė man, - pasakojo Horem- 
hebas gerdamas alų. - Todėl atidaviau jai aukso grandinę nuo savo kaklo, 
nes auksas tėra tik dulkės po mano kojom, ne kovoje laimėtas jis man be- 
vertis. Ji nuo savęs padovanojo peruką, - iš tiesų buvome gerokai apgirtę, — 
tiktai nežinau ką su tuo peruku veiksiu. - Horemhebas ištraukė iš po ap- 
savo. — Viena, dėl ko man apmaudu, kad prisigėręs po jos lova užmiršau 
savo rimbą ir kariai gatvėje manęs jau nebesveikina. Kaip manai, ar turguje 
galėsiu pakeisti peruką į kario rimbą, nes neketinu grįžti pas ją —- kad ir 
kokia minkšta ji buvo. 

Atsakiau, kad pakeisti pavyks, ir pakartojau, jog skubu. Tačiau Horem- 
hebas nesijudino. Jis atsakė, kad burnoje jaučiąs purvo skonį, kad jam bjau- 
rus į jo rankas įsigėręs moters kvapas. Mane jis taip pat apuostė spėdamas, 
jog ir aš naktį praleidau su moterimi, nes kvepėjau aliejais. Pasisakiau bu- 
vęs pas kirpėją apsitvarkyti, nes, mano galva, buvo užgaulu Neferneferne- 
ferę prilyginti jo moteriai. Mat jaučiausi darąs visai kita nei jis - tarsi mano 
esybę būtų apvijusios nematomos aukso gijos. Galbūt buvau teisus — tik- 

riausiai nieko nereiškia tai, ką žmogus daro, o tik tai, ką tuo metu jo širdis 
jaučia. 

— Ar prisimeni mano ištartą priesaiką? — paklausė Horemhebas. - Supran- 
tama, buvau išgėręs nemaža vyno, tačiau vynas išaiškino man daugybę ma- 
no svarstytų dalykų. Man paaiškėjo, jog; visi, kurie linksminosi puikuodamie- 
si savo ištekliais ir titulais, tėra aplink mane skraidančios musės. Gali būti, jog 
toji, kurią myliu, — princesė Baketamonė, — taip pat tėra tik kaprizinga aplink 
mane skraidanti musė. Tik valdžia šį tą reiškia. O juk be ginklų nėra valdžios. 
Todėl mano sakalas, pavertęs mane kariu, buvo teisus. 

— Valdžia ne kovojančiųjų, - atsakiau, — o siunčiančiųjų karius už save 
kautis. 

— Nesu kvailys, - atsakė Horemhebas. — Tačiau gali būti, jog nors visi 
aukštuose sostuose sėdintieji mano valdą, iš tiesų nieko nevaldo, o slaptą 
valdžią kiti savo rankose turi. Taip pat manau, kad Amono šventikų tarny- 
ba Egipto žemėje turi didelę galią ir kad šventikas, sėdįs karališkosios moti- 
nos dešinėje, savo rankose turi didžiausią valdžios galybę. Tačiau jei atsi- 
rastų toks, kuris surinktų armiją, nuvestų ją į karą ir priverstų paklusti įsa- 
kymams - tuomet tas ir bus tikrasis viešpats, nors niekas to nesupranta. 

— Vis dėlto tu kvailas, - atsakiau, - nes karys privalo prisiekti ištikimybę 
faraonui. Todėl faraonas visuomet yra aukščiau už jį. 

— Tu teisus, - sutiko Horemhebas, — karys privalo būti ištikimas, nes tuo 
pagrįsta visa kariuomenės tvarka. Zemą liaudį ištikimybės moko rimbas, 
tačiau vyresnysis karys Žino, jog be ištikimybės nėra kariuomenės, ir jei 
pats vyriausias nebus ištikimas — žemiausias taip pat nebus ištikimas ir visa 
žlugs. Štai kliuvinys. Tačiau to nepaisydamas manausi liksiąs Tėbuose, kol 
mano laikas ateis. Permiegojęs su moterimi puikiai nusiraminau, ir nors 
tebemyliu nepasiekiamąją, meilė mano širdyje taip nuslopo, jog; nėra stip- 
resnė už įprastą pilvo skausmą. Todėl dėkui tau, mano drauge Sinuhe, už 
gerus patarimus, ir jeigu kada nors tau prireiks patarimo ar pagalbos, tur- 
būt susirasi mane Aukso rūmuose. 

Jis iškeliavo į turgų pakeisti žalio peruko į vyresniojo kario rimbą, o aš, 
užsisakęs dengtus neštuvus, paraginau nešikus skubėti į Neferneferneferės 
namus, nes nenorėjau gatvės dulkėmis sutepti kojų ir drabužių. Vienaakis 
mano tarnas Kaptahas susirūpinęs žvelgė man pavymui ir purtė galvą, nes 
dar niekada vidur dienos nebuvau palikęs darbo kambario, ir baiminosi, 
jog nesirūpinant ligoniais dings gydytojo dovanos. Tačiau mano galvoje 
nebuvo kitos minties — tik viena vienintelė, o mano kūnas lyg ugnyje degė. 
Tačiau tai buvo palaiminga ugnis. 

Tarnas įleido mane į vidų ir palydėjo į Neferneferneferės kambarį. Ji 
gražinosi prieš veidrodį ir į mane pažvelgė abejingomis ir šaltomis kaip žali 
akmenys akimis. 

— Ko nori, Sinuhe? - paklausė ji. - Įgrisai man. 

— Gerai žinai, ko noriu, — atsakiau ir prisiminęs jos prielankumą naktį 
mėginau apkabinti. Tačiau ji mane šiurkščiai atstūmė. 

— Tu kvailas ar tavo kėslai pikti, kad trukdai man, - įsikarščiavusi pasakė 
ji. - Ar nematai, kad privalau pasipuošti, nes į Tėbus atvyko Sidono pirklys, 
turįs kape atrasti karalienės galvos papuošalą. Kai kas šį vakarą padovanos 
jį man, nes jau seniai trokštu tokio papuošalo, kurio neturi jokia kita mote- 
ris. Todėl privalau pasipuošti ir leisti įtrinti kūną. 

Nesivaržydama ji nusivilko drabužius ir atsigulė į lovą, leisdama ver- 
gėms aliejumi įtrinti kūną. Matant jos grožį, širdis man apmirė, delnai su- 
prakaitavo. 

— Ko gaišti, Sinuhe? - paklausė ji, vergei išėjus, abejingai tebegulėdama 
lovoje. - Kodėl dar neišėjai? Aš turiu apsirengti. 

Tuomet karštis užvaldė mane - puoliau prie jos, tačiau ji sumaniai atstū- 
mė mane ir nieko nebegalėdamas padaryti tik pravirkau iš bejėgės aistros. 
Pagaliau ištariau: 

— Gerai Žinai, jog turėdamas turtų nupirkčiau tau galvos papuošalą. Ta- 
čiau neleisiu, kad kas kitas tave paliestų. Verčiau mirsiu. 

— Ar tikrai? — primerkusi akis paklausė ji tyliai. — Ar tikrai niekam kitam 
neleisi manęs apkabinti? O jei šią dieną tau paaukosiu? O jei valgysiu, ger- 
siu ir linksminsiuosi su tavimi, Sinuhe, ir tai įvyks šiandien, nes apie rytojų 
niekas nieko iš anksto nežino. Ką man duosi? - Ji išskėtė rankas ir pasirąžė 
lovoje - jos glotnus pilvas mano akyse sukrito į duburėlį, o ant jos kūno 
nebuvo nė vieno plaukelio - nei ant viršugalvio, nei kitur, kur jie paprastai 
auga. - Ką man duosi? - pakartojo ji ir pasirąžė žiūrėdama į mane. 

- Juk aš neturiu tau ko duoti, - atsakiau ir apsižvalgiau aplink - jos lova 
buvo iš dramblio kaulo ir juodmedžio, lapislazulio* akmens, grindys pa- 
puoštos turkiu, o kambaryje - daugybė auksinių taurių. — Ne, iš tiesų aš 
neturiu ką tau padovanoti, - pasakiau silpstančiais keliais ir ketinau nusig- 
ręžęs išeiti. Tačiau ji sulaikė mane. 

— Man gaila tavęs, Sinuhe, - pasakė tyliai ir vėl vangiai pasirąžė. - Tu iš 
tiesų davei man tai, kas tavyje buvo dovanos verta, nors man vis tiek atro- 
do, kad toji vertė labai perdedama. Vis dėlto turi namą, drabužių, gydyto- 
jui reikalingų instrumentų. Tikriausiai nesi visiškas skurdžius. 

Sudrebėjau nuo galvos iki kojų, bet pasakiau: 

— Visa tai, jei tik nori, Neternefernetere, — tavo. Visa tai tavo — jei šian- 
dien su manimi pasilinksminsi. Žinoma, tai nėra labai vertinga, tačiau na- 
mas įrengtas gydytojui ir bet koks Gyvenimo rūmų mokinys, - jei jo tėvai 
turės išteklių, - sumokės už jį gerus pinigus. 

— Taip manai? — paklausė ji atsukdama man nuogą nugarą, pažvelgė į 
save veidrodyje ir palytėjo pirštais juodas savo antakių linijas. - Tebūnie kaip 
nori. Taigi atvesk raštininką, kad jis užrašytų tai popieriuje ir perrašytų mano 
vardu viską, ką turi. Nors gyvenu viena, nesu kokia paniekos verta moteris ir 
privalau pasirūpinti savo ateitimi, jei paliktum mane, Sinuhe. 


* Papuošalams naudotas mėlynas akmuo. 

Žiūrėjau į jos nuogą nugarą, ir liežuvis mano burnoje tino, širdis ėmė taip 
audringai daužytis, kad skubiai išėjęs parvedžiau teisės mokytą raštininką, 
kuris per trumpą laiką surašė visus būtinus raštus ir išsiuntė juos į karaliaus 
saugyklą. Kai sugrįžau, Neferneferneferė buvo apsirengusi karališku linu, su 
raudonu lyg auksas peruku, jos kaklą, riešus bei kulkšnis puošė nuostabūs 
papuošalai, o priešais jos namų duris laukė dengti kilmingųjų neštuvai. Įtei- 
kiau jai teisės mokyto raštininko surašytą pažymą ir pasakiau: 

— Viskas, ką turiu, dabar yra tavo, Nefernefernetfere, viskas — tavo, net 
drabužiai, kuriais esu apsirengęs, tavo. Taigi valgykime, gerkime ir links- 
minkimės šiandien, nes apie rytojų niekas nieko iš anksto nežino. 

Ji paėmė raštą, abejingai uždarė jį savo ebenholto dėželėje ir tarė: 

— Labai apgailestauju, Sinuhe, bet tik dabar pastebėjau, kad man prasi- 
dėjo mėnesinių negalia ir manęs negali paliesti, kaip norėtum. Todėl bus 
geriau, jei išeisi palikęs mane apsišvarinti, nes mano galva apsunkusi, man 
sopa strėnas. Gali sugrįžti kurią nors kitą dieną — tuomet gausi, ko nori. 

Žiūrėjau į ją - mano krūtinė apmirė, negalėjau nė žodžio ištarti. Nekan- 
triai treptelėjusi koja į grindis, ji tarė: 

— Eik savo keliu, nes aš skubu. 

Kai pamėginau ją paliesti, ji sudraudė: 

— Nesubjaurok mano veido dažų. | 

Parėjau į savo namus ir sutvarkiau daiktus, paruošiau viską naujam šei- 
mininkui. Vienaakis mano tarnas vaikščiodamas iš paskos purtė galvą, kol 
tai ėmė mane erzinti ir įsikarščiavęs sudraudžiau: 

— Nevaikščiok paskui mane, nes ne aš tavo šeimininkas, o kitas. Jam atė- 
jus būk paklusnus, nevok iš jo tiek kiek iš manęs, nes jo lazda gali būti 
kietesnė už manąją. 

Tuomet jis nusilenkė priešais mane ligi žemės, didžiai liūdėdamas iškėlė 
rankas virš galvos ir graudžiai pravirkęs pasakė: 

— Nevaryk manęs nuo savęs, mano pone, nes mano sena širdis į tave 
palinko ir supleišės iš širdgėlos, jeigu mane išvarysi. Visada buvau tau išti- 
kimas, nors esi labai jaunas ir paprastas, o ką vogiau iš tavęs — vogiau rū- 
pestingai tavo naudą ir kiek nuo tavęs galima vogti skaičiuodamas. Seno- 
mis kojomis per vidurdienio kaitrą aš bėgau gatvėmis skelbdamas tavo vardą 
ir gebėjimą gydyti, o kitų gydytojų tarnai daužė mane lazdomis ir mėtė į 
mane mėšlo gurvoliais. 

Sirdį man lyg druska graužė, burnoje jutau kartumą, žvelgdamas į jį, bet 
vis dėlto susigraudinau ir uždėjęs rankas jam ant pečių pasakiau: 

— Kelkis, Kaptahai! - mat prekybos knygose jo vardas buvo Kaptahas, bet 
niekada nevadinau jo vardu, kad nepradėtų didžiuotis, tardamasis esąs man 
lygus. Todėl jį visada šaukdavau tik „vergu“, „pusgalviu“ arba „vagimi“. 

Išgirdęs savo vardą iš mano lūpų, jis dar graudžiau pravirko, palietė 
savo kakta mano rankas bei kojas, kėlė mano kojas sau ant galvos, kol už- 
pykęs jį nuspyriau ir paliepiau keltis. 

— Bliovimas nebepagelbės niekam, - pasakiau. — Bet tu privalai Žinoti, 
kad tikrai ne iš neapykantos tave kitam perleidau, nes tavo tarnyste buvau 
patenkintas, nors dažnai kuo nors nepatenkintas begėdiškai reikšdavai sa- 
vo jausmus, trankydamas duris ir tarškindamas indais. Nesikremtu dėl to, 
kad vogei iš manęs — tai vergo teisė. Taip buvo ir taip visada bus. Nors 
nenorėjau, bet buvau priverstas tave perleisti, nes kita ką atiduoti neturė- 
jau. Atidaviau taip pat savo namą ir viską, ką turiu, ir net drabužiai, kuriais 
dėviu, jau ne mano. Todėl bliovimas priešais mane neduos jokios naudos. 

Tuomet Kaptahas pakilo, pasikasė galvą ir tarė: 

— Tai bloga diena. - Sunkiai mąstęs pridūrė: — Nors tu jaunas, Sinuhe, 
bet esi didis gydytojas ir visas pasaulis tau atsivers. Todėl bus geriausia, jei 
skubiai surinksiu visus brangesnius daiktus ir naktį, kai bus tamsu, pabėg- 
sime ir pasislėpę kokiame nors laive, kurio vadas nėra skrupulingas, iš- 
plauksime žemyn upe. Abiejose valstybėse yra daugybė miestų, ir jei teisės 
tarnų ieškomas būsi atpažintas arba jei iš pabėgusių vergų sąrašo mane 
atpažins - galėsime iškeliauti į Raudonąsias žemes, kur tavęs nepažįsta nie- 
kas. Galime vykti taip pat į jūros salą, kur gaivus vynas ir moterys links- 
mos. Mitanijoje ir Babilone, kur upės teka priešinga kryptimi, Egipto gydy- 
mo menas labai vertinamas, todėl gali praturtėti, o aš tapsiu gerbiamo po- 
no tarnu. Taigi paskubėk, pone, kad spėtume surinkti tavo daiktus, kol tamsa 
užslinks, — timptelėjo jis mane už rankovės. 

— Kaptahai! Kaptahai! - pasakiau. - Netrukdyk man kvailomis kalbomis, 
nes mano širdis — niauri kaip mirtis, o mano kūnas jau nebe mano. Aš 
sukaustytas stipresnėmis už varines grandinėmis, nors jų nematai. Todėl 
negalėsiu pabėgti, nes kiekvieną minutę, praleistą ne Tėbuose, gyvenčiau 
lyg kaitrioje krosnyje. 

Mano tarnas atsisėdo ant grindų, nes jo kojos buvo nusėtos skaudžiom 
nuospaudom, kurias kai kada man tekdavo gydyti. Jis tarė: 

— Aišku, Amonas mus apleido ir aš tuo labai nesistebiu, nes retai jam 
aukoji. Tačiau aš sąžiningai aukodavau penktąją dalį to, ką iš tavęs pavog- 
davau, dėkodamas jam, kad gavau jauną ir paprastą šeimininką, tačiau mane 
jis taip pat apleido. Viens - ir viskas! Taigi privalome pakeisti dievą, aukoti 
kokiam nors kitam dievui, kuris galbūt nukreips nuo mūsų blogį ir vėl visa 
pakeis į gera. 

— Neplepėk niekų, - pasakiau apgailestaudamas, kad pavadinau jį var- 
du, nes jis greitai nustojo varžytis. - Tavo kalba mano ausims kaip musės 
zyzimas - užmiršti, kad mes neturime ką aukoti, nes kitam priklauso vis- 
kas, kas mūsų. 

— Tai vyras ar moteris? - pasmalsavo Kaptahas. 

— Moteris, - atsakiau, nes nemaniau, jog privalau tai nuo jo slėpti. Tai 
išgirdęs jis vėl pratrūko raudoti ir raudamasis plaukus šaukti: 

— Verčiau nebūčiau gimęs šiame pasaulyje! Verčiau motina mane būtų 
virkštele užsmaugusi! Nėra vergui kartesnio likimo nei tarnystė beširdei 

moteriai, o beširdė turi būti ta, kuri taip tau padarė. Ji mane skaudamomis 
kojomis nuo ryto iki vakaro šokdins ir siuntinės, badys mane adatomis ir 
iki šauksmo ir verksmo daužys lazda mano seną nugarą. Taip atsitiks man, 
nors dėkojau Amonui ir dėkodamas aukojau jam, kai jis padarė mane jau- 
no ir nepatyrusio šeimininko tarnu. 

— Ji tikrai nėra beširdė, - pasakiau. Koks naivus buvau Žmogus, jei apie 
Neferneferneferę troškau kalbėti net su savo vergu, nes neturėjau kito pati- 
kimo pašnekovo. - Nuoga savo lovoje ji gražesnė už mėnulį, jos kūnas nuo 
brangaus aliejaus glotnus, o jos akys žalios kaip Nilas per vasaros kaitrą. Esi 
laimingas ir pelnai pavydo, Kaptahai, gaudamas gyventi šalia jos ir kvė- 
puoti oru, kuriuo ji kvėpuoja. 

Kaptahas ėmė dar labiau bliauti šaukdamas: 

— Žinoma, ji parduos mane kaip nešiką arba išsiųs į akmens skaldyklą ir 
mano plaučiai užsikiš, kraujas sunksis iš panagių ir mirsiu purvynėje kaip 
apspardytas asilas. 

Sirdimi suvokiau, jog; jis tikriausiai tiesą kalba, nes vargu ar Nefernefer- 
neferės namuose atsirastų vietos ir duonos tokiam kaip jis. Iš mano akių 
taip pat ėmė tekėti ašaros, tačiau nežinau, ar verkiau dėl jo, ar dėl savęs. 
Tai išvydęs Kaptahas bemat nuščiuvo ir išsigandęs pažvelgė į mane. Tačiau 
apglėbiau galvą rankomis nekreipdamas dėmesio, kad mano vergas mato 
mane verkiantį. Kaptahas palietė ranka mano galvą ir graudžiai tarė: 

— Visa tai dėl manęs, nes gerai nesaugojau savo pono. Tačiau nenuma- 
niau, kad jis baltas ir švarus lyg nė karto neskalbtas drabužis. Kitaip viso to 
negaliu suprasti. Aišku, labai stebėdavausi, kad grįžęs naktį iš vyninės šei- 
mininkas niekuomet manęs nesiunčia parvesti merginos. O moterys, ku- 
rias siųsdavau priešais tave apsinuoginti ir paskatinti tave su jomis pasi- 
linksminti, išeidavo nepatenkintos, pravardžiuodamos mane žiurke ir sąš- 
lavyno sparnuočiu. O buvo tarp jų pakankamai jaunų, net gražių moterų. 
Tačiau ši mano globa nuėjo perniek, ir aš, kvailys, širdyje džiūgavau many- 
damas, jog, tikriausiai niekuomet neparvesi į namus žmonos, kuri, susiba- 
rusi su tavimi, daužys mano galvą ir lies ant mano kojų karštą vandenį. Aš 
kvailys, beprotis! Po pirmos kibirkšties nendrinė pastogė beregint pavirsta 
pelenais. 

Ir dar jis pasakė: 

— Kodėl, pone, dėl savo nepatyrimo neklausei mano patarimo, nes aš 
daug mačiau ir daug Žinau, nors tu taip nemanai. Aš taip pat, - nors jau 
seniai, - gulėjau su moterimi ir tvirtinu, kad duona, alus ir prikimštas pil- 
vas - geriau už gražiausios moters glėbį. Oi, mano pone, eidamas pas mo- 
terį, vyras privalo pasiimti lazdą — kitaip moteris užvaldys jį ir sukaustys 
grandinėmis, kurios lyg plonytis siūlelis įsirėš į kūną ir brūžuos širdį, kaip 
akmenėlis sandale brūžuoja koją. Prisiekiu Amonu, mano pone, jei nak- 
timis būtum parsivedęs į namus merginų, būtume viso to išvengę. Visai 
perniek leidai laiką vyninėse ir viešuosiuose namuose, jei moteris tave ver- 
gu padarė. 

Dar ilgai jis kalbėjo, kol jo kalba mano ausims tapo lyg musės zyzimas. 
Pagaliau nusiraminęs paruošė valgį, užpylė ant mano rankų vandens, ta- 
čiau negalėjau valgyti, nes mano kūną ugnimi degino ir vakarui užslinkus 
negalėjau galvoti nieko kita, tik apie vienintelį dalyką. 

Kaptahas sočiai privalgė, iki dugno išgėrė ąsotį alaus, ėmė dainuoti liūd- 
nas dainas, rovėsi plaukus, virtuvėje pelenais barstėsi galvą, kol užmigo. 
Tačiau aš negalėjau užmigti — toks neramus buvo mano kūnas. Todėl išė- 
jau pasivaikščioti į tamsą — klaidžiojau aplink Bastės šventyklą ir mačiau 
priešais Neferneferneferės namus degančius deglus, iš dengtų neštuvų li- 
pančius ir į jos namus žengiančius linksmus svečius. Tačiau neišdrįsau pas 
ją eiti, nes ji uždraudė. Todėl klaidžiojau aplink Bastės šventyklą, o mano 
mintys lyg nuodingos gyvatės gėlė kūną. Merginos timpčiojo mane už ran- 
kovės, juokėsi ir kuždėjo man tamsoje, kol pagaliau išsikankinęs, apimtas 
nevilties, nusekiau vieną iš jų. Jai paprašius dovanos, atidaviau paskutinius 
vario gabalėlius ir nusekiau iki Bastės šventyklos sienų, kur atsigulusi ant 
žemės ji atskleidė man savo drabužius ir savo glėbį. Tačiau net jei būčiau 
norėjęs, negalėjau jos paliesti, - žemė prie šventyklos sienų dvokė šlapimu, 
todėl mergina, eidama man iš paskos, spjaudė ir keikė mane. 

Grįžau į namus kaip rimbu nuplaktas, o mano lova buvo lyg ugninė 
krosnis ir per miegus vaitojau. Rytą, prieš eidamas į Neferneferneferės na- 
mus, apsišvarinau, apsirengiau, išsitepiau veidą aliejumi, nes tariausi mir- 
siąs, jei negausiu jos pamatyti ir jos rankos paliesti. Kaptaho akys buvo 
raudonos nuo ašarų ir alaus, jis purtė pelenuotą galvą ir norėdamas mane 
sulaikyti puolė priešais mane ant žemės. Sušiurkštinęs širdį paspyriau jį 
koja, kad galėčiau praeiti, tačiau būtų buvę geriau, kad būčiau nepraėjęs. 

Dar ankstų rytą nuėjau į Neferneferneferės namus, tačiau ji tebemiegojo; 
jos tarnai taip pat miegojo, ir kai prižadinau, jie keikdami šliūkštelėjo man 
ant galvos nuoplovų. Lyg elgeta stovėjau prie vartų, kol išgirdęs name bil- 
desį ir balsus vėl pasiprašiau į vidų. 

Neferneferneferė ilsėjosi lovoje, o jos veidas buvo sukritęs, išblyškęs, vy- 
nas buvo sudrumstęs jos akių žalumą. 

— Įsipykai man, Sinuhe, - tarė ji. - Išties labai įsipykai. Ko nori? 

— Trokštu su tavimi gerti, valgyti ir linksmintis, - atsakiau liūdesio kupi- 
na širdimi, - nes pažadėjai. 

— Tai buvo vakar, o šiandien - kita diena, - tarė ji, 0 vergė nurengė 
susilamdžiusį jos drabužį, aliejumi ištepė ir įtrynė jos kūną. Paskui ji pa- 
žvelgė į save veidrodyje, išsidažė veidą, užsidėjo ant galvos peruką ir pasi- 
puošė galvą seno aukso papuošalu su perlais bei brangakmeniais. 

— Dailus mano papuošalas, - pasakė ji. - Nors pailsau, - kaulai nuvargę, 
lyg visą naktį grūmusis, - jis, be abejo, savosios kainos vertas. - Ji nusižio- 
vavo ir gaivindamasi gurkštelėjo vyno iš taurės. Man ji taip pat pasiūlė 
vyno, tačiau įsistebeilijus į ją vynas man nebuvo gardus. 

— Tai pamelavai man vakar, - tariau, - jokia negalia tau nekliudė su mani- 
mi linksmintis. Bet tuščiai kalbu — juk mano širdis tai žinojo dar vakar. 

— Suklydau, - atsakė ji. - Bet iš tiesų jau buvo laikas. Dėl to labai sielojuo- 
si, nes gali būti, jog apvaisinai mane, Sinuhe, kai buvai labai aistrus ir tavo 
glėby nusilpau. — Tačiau tai sakydama ji šypsojo ir erzinamai žvelgė į mane - 
žinojau, jog; ji tik šaiposi. 

— Turbūt tavo papuošalas atrastas Sirijos karalių kape, - tariau. - Pame- 
nu tave vakar tai pasakojus. 

— Ak, - tyliai aiktelėjo ji. - Iš tiesų mano papuošalas atrastas sirų pirklio 
lovos galvūgalyje, tačiau dėl to nesijaudink — jis buvo storapilvis, riebus 
kaip kiaulė ir dvokė svogūnais. Gavusi ko troškau, daugiau su juo susitikti 
neketinu. 

Ji nusiėmė nuo galvos peruką, papuošalą ir, abejingai numetusi ant grin- 
dų šalia lovos, išsitiesė joje. Man matant ji atidengė glotnų ir dailų viršugal- 
vį ir, pakišusi po galva ranką, išsitiesė visu ūgiu. 

— Aš nusilpusi ir pavargusi, Sinuhe, - tarė ji. - Negerai, kad matai mane 
pavargusią, nepajėgiančią tau paprieštarauti. Privalai prisiminti — nors gyve- 
nu viena, tikrai nesu kokia paniekos verta moteris ir turiu saugoti savo garbę. 

— Gerai Žinai, jog jau nebeturiu tau jokios dovanos — paėmei viską, ką 
turėjau, — atsakiau ir priglaudęs galvą prie lovos krašto pajutau jos aliejaus 
ir odos kvapą. Ji palietė mano plaukus, tačiau tuoj pat atitraukusi ranką 
nusiviepė ir gulėdama papurtė galvą. 

— Vyrai klastingi ir gudrūs, — tarė ji. — Tu man taip pat meluoji, tačiau 
nieko negaliu padaryti, nes man patinki, Sinuhe, - aš bejėgė. Kartą sakei, 
jog mano glėbys degina karščiau nei ugnis, tačiau tai tikras pramanas. Ma- 
no glėbį gali išmėginti - tau jis bus vėsus ir palaimingas. Rankomis taip pat 
gali mano krūtis glamonėti, nes jos pavargušios ir išsiilgusios glamonių. 

Tačiau kai panorau su ja pasilinksminti, atstūmusi mane ji atsisėdo lovo- 
je ir nirčiai pasakė: 

— Nors esu silpna ir vieniša, neleisiu klastingam vyrui manęs paliesti. Juk 
nuslėpei nuo manęs, kad tavo tėvas Senmutis neturtingųjų uosto dalyje 
turi namą. Namas nedaug vertas, tačiau žemė, ant kurios jis pastatytas, yra 
netoli prieplaukos, o kambarių baldus pardavus turguje turbūt irgi galima 
ką nors gauti. Galbūt šiandien galėsiu su tavimi valgyti, gerti ir inksmintis, 
jei perrašysi tą turtą man, nes apie rytojų niekas nieko iš anksto nežino, o 
aš privalau saugoti savo garbę. 

— Mano tėvo nuosavybė - ne mano nuosavybė, - atsakiau pašiurpęs. — 
Negali reikalauti iš manęs to, kas ne mano, Nefernefernefere. 

Tačiau ji nulenkė galvą ir pažvelgė į mane žaliomis akimis, o jos veidas 
buvo blyškus ir sumenkęs, kai ištarė: 

— Tavo tėvo nuosavybė - teisėtas tavo paveldas, Sinuhe, tai gerai Žinai, 
nes tavo tėvai neturi dukters, turinčios greta sūnaus išskirtinę paveldėjimo 
teisę — tu vienintelis jų sūnus. Nuo manęs taip pat nuslėpei, kad tavo tėvas 
aklas ir perdavė tau savo antspaudą bei teisę prižiūrėti jo turtą ir rūpintis 
juo lyg savu. 

Tai buvo tiesa, nes nusilpus regėjimui mano tėvas Senmutis perdavė 
man savo antspaudą, prašydamas rūpintis turtu ir daiktais jo naudos Žiū- 
rint, nes pats savo vardo pasirašyti jau neįžiūrėjo. Su Kipa jis dažnai kalbė- 
davo apie tai, jog reikėtų namą už gerą kainą parduoti ir nusipirkus už- 
miestyje nedidelį namelį gyventi ten, kol nukaks į kapą ir leisis amžinojo 
gyvenimo kelionėn. 

Negalėjau nė žodžio pratarti — begalinis siaubas užliejo širdį pagalvojus, 
jog apgausiu manimi tikėjusius tėvą ir motiną. Tačiau primerkusi akis Ne- 
ferneferneferė tarė: 

— Apglėbk rankomis mano galvą, paliesk lūpomis mano krūtinę - tu turi 
tai, kas mane silpnina, Sinuhe. Todėl visai nežiūriu savo naudos dėl tavęs ir 
visą šią dieną su tavimi linksminsiuosi, jei perduosi man savo tėvo turtą, 
nors jis visai nedaug vertas. 

Apglėbiau jos galvą - mano rankose ji buvo glotni, mažutė ir mane apė- 
mė neapsakomas susijaudinimas. 

— Tebūnie kaip nori, - pasakiau girdėdamas palūžtantį savo paties balsą. 
Tačiau kai panorau ją paliesti, ji pasakė: 


90 


— Labai greitai namai, kuriuose esi, bus tavo, tačiau iš pradžių parvesk 
teisės mokytą raštininką, kad šis pagal įstatymą surašytų visus reikalingus 
raštus, nes vyrų pažadais netikiu — jie labai klastingi, o aš privalau rūpintis 
savo garbe. 

Išėjau parvesti teisės mokyto raštininko, tačiau kiekvienas žingsnis tols- 
tant nuo Neferneferneferės man buvo kančia. Todėl skubinau suradęs raš- 
tininką, užantspaudavau raštus tėvo antspaudu ir jo vardu pasirašiau, kad 
raštininkas tą pačią dieną nusiųstų raštus saugoti į karaliaus archyvą. Bet 
jau nebeturėjau nei sidabro, nei vario raštininkui sumokėti už darbą, jis 
buvo nepatenkintas, bet sutiko laukti atlygio, kol turtas bus parduotas, — 
tatai raštuose taip pat buvo surašyta. 

Tačiau man sugrįžus tarnai pasakė, jog Neferneferneferė miega ir aš turiu 
iki vėlaus vakaro laukti, kol ji pabus. Pagaliau pabudusi ji priėmė mane — 
atidaviau jai raštininko pažymą, o ji abejingai uždarė ją į juodą savo dėžutę. 

— Tu labai užsispyręs, Sinuhe, - tarė ji, - bet aš garbinga moteris ir paža- 
do laikausi. Taigi imk, ko atėjęs. 

Ji atsigulė į lovą ir atvėrė man savo glėbį, tačiau su manimi visai nesi- 
linksmino - tik nusukusi galvą Žiūrėjo į savo atvaizdą veidrodyje ir ranka 
tramdė žiovulį, todėl džiugesys, kurio geidžiau, buvo man lyg pelenai. Kai 
pakilau, ji tarė: 

— Gavai ko troškai, Sinuhe, — dabar palik mane ramybėje, nes man labai 
nusibodai! Jokio džiugesio iš tavęs, nes esi nerangus ir karštas, o tavo ran- 
kos mane skaudina. Nenoriu vardyti dėl tavęs patiriamų skausmų, nes ge- 
riau nesugebi, todėl pagaliau palik mane ramybėje. Galėsi sugrįžti kurią 
kitą dieną, nors tau manęs turbūt jau gana. 

Buvau kaip tuščiai iščiulptas kiaušinio lukštas, todėl svirduliuodamas su- 
grįžau į savo namus. Troškau užsidaryti ramiame tamsiame kambaryje ir 
užsidengęs rankomis galvą išvaitoti širdies liūdesį ir nusivylimą, tačiau prie- 
angyje sėdėjo svečias suraitytu plaukų peruku ir margu sirišku drabužiu. 
Jis išdidžiai mane pasveikino ir paprašė mano, kaip gydytojo, patarimo. 

— Jau nebepriimu ligonių, —- pasakiau, - nes namas ne mano. 

— Mano kojos nusėtos skausmingomis nuospaudomis, —- pasakė jis įpai- 
niodamas į kalbą siriškų žodžių. - Išmintingasis tavo vergas Kaptahas pa- 
siūlė man tave kaip sumanų nuospaudų šalintoją. Taigi išvaduok mane 
nuo kankynės ir tikrai nepasigailėsi. 

Jis taip užsispyrė, jog; galiausiai nusivedžiau jį į darbo kambarį ir šūktelė- 
jau Kaptahui, kad atneštų man karšto vandens apsiprausti. Tačiau Kaptaho 
nebuvo, bet vos apžiūrėjęs siro kojas, pažinau Kaptaho nuospaudas. Nusi- 
ėmęs nuo galvos peruką, Kaptahas atidengė veidą ir garsiai nusikvatojo. 

— Kokie čia juokai? — sušukau ir taip trinktelėjau jam lazda, kad juokas 
staiga virto žiumbimu. Tačiau man numetus lazdą jis tarė: 

— Kadangi jau nebesu tavo, o kito vergas - galiu be rūpesčio pasakyti, 
jog ketinau sprukti, todėl tyriau, ar šituo apdaru mane pažintum. 

Priminiau jam bausmes, gresiančias pabėgusiems vergams, ir pasakiau, 
jog jis, be abejonės, kartą bus sugautas — iš ko jis pramis. Tačiau jis tarė: 

— Išgėręs daugybę alaus, naktį regėjau sapną. Sapne tu, mano pone, gulė- 
jai kaitrioje krosnyje, tačiau aš atėjęs ištariau tau rūsčius žodžius ir paėmęs 
tave už sprando įmečiau į srautingą vandenį, nusinešusį mane drauge su 
tavimi. Nuėjęs į turgų paklausiau sapnų aiškintojo, ką mano sapnas reiškia, ir 
jis atsakė, jog mano ponas pavojuje, kad aš už įžūlumą patirsiu daugybę 
lazdos smūgių, kad mano šeimininko laukia ilga kelionė. Sis sapnas pildosi, 
nes, Mano pone, iš tavo veido matyti, kad esi dideliame pavojuje, o lazdos 
smūgius jau patyriau, todėl sapno pabaiga taip pat išsipildys. O kad manęs 
nepažintų, įsigijau šį drabužį, nes iš tiesų ketinu lydėti tave kelionėje. 

— Mane jaudina tavo ištikimybė, Kaptahai, - pasakiau stengdamasis būti 
kandus. - Iš tiesų gali būti, jog manęs laukia ilga kelionė, tačiau jei taip yra — 
ta kelionė mane nuves į Mirties rūmus, o tokioje kelionėje vargu ar norė- 
tum mane lydėti. 

— Apie rytojų niekas nežino, - įžūliai atsakė Kaptahas. - Esi dar jaunas ir 
žalias kaip veršis, vedeklės švariai nenulaižytas, mano šeimininke. Todėl 
nedrįstu vieno tavęs išleisti sunkion kelionėn į Mirties rūmus ir Vakarų šalį. 
Tikriausiai lydėsiu tave, jei taip atsitiks, kad pagelbėčiau tavame išmėgini- 
me, nes, nepaisant visos tavo beprotystės, mano širdis prie tavęs prisirišusi, 
juolab kad aš niekada neturėjau sūnaus, nors tikriausiai pradėjau daugybę 
vaikų. Man jų niekada neteko matyti, todėl noriu tikėti, jog esi mano sū- 
nus. Tai sakau tikrai ne tave paniekindamas, bet išreikšdamas tau savuo- 
sius jausmus. 

Jo įžūlumas buvo beribis, bet jau nebegalėjau lazda mušti, nes jis nebuvo 
mano vergas. Užsidariau savo kambaryje, užsidengiau drabužiu galvą ir ligi 
ryto miegojau kaip užmuštas, — labai didelė gėda ir atgaila veikia kaip nu- 
skausminamieji vaistai. Tačiau pabudęs ryte pirmiausia prisiminiau Neferne- 
ferneferės akis, kūną, laikiau savo rankose jos glotnią galvą, jutau jos krūtinę 
po savąja. Kodėl tai jaučiau, negaliu pasakyti — gal iš tiesų ji buvo mane 
užkerėjusi būdu, kurio nežinojau, nors kerais nelabai tikiu. Tik prisimenu, 
kad apsišvarinau, apsirengiau, išsitepiau veidą aliejumi ir išėjau pas ją. 

Neferneferneferė mane priėmė savo sode prie Lotosų tvenkinio. Jos akys 
buvo giedros, džiugios, žalesnės už Nilo vandenį. Mane pamačiusi ji šūk- 
telėjo: 

— Ak, Sinuhe! Vis dėlto sugrįžai pas mane. Turbūt dar nesu sena ir bjau- 
ri, nes tau manęs negana. Ko iš manęs nori? 

Zvelgiau į ją, kaip alkio kankinamas žvelgia į duoną, o ji nuliūdusi nu- 
lenkė galvą ir tarė: 


92 


— Sinuhe, Sinuhe, tikriausiai jau nebenori su manimi linksmintis. Žino- 
ma, gyvenu viena, bet vis dėlto nesu paniekos verta moteris ir privalau 
saugoti savo garbę. 

— Vakar perdaviau tau visą savo tėvo turtą, - pasakiau. - Dabar jis skur- 
džius, nors anksčiau buvo gerbiamas gydytojas, ir galbūt jam aklam vienat- 
vėje teks elgetauti, o mano motina taps skalbėja. 

— Vakardiena buvo vakardiena, o šiandien yra šiandien, - atsakė Ne- 
ferneferneferė ir primerkusi akis pažvelgė į mane. - Tačiau nesu reikli — 
mielai leisiu tau atsisėsti šalia, net mano ranką galėsi palaikyti, jei norė- 
si. Mat šiandien mano širdis džiaugiasi ir trokštu nors su tavimi savo 
širdies džiaugsmu pasidalinti, bet kitokiu būdu su tavimi linksmintis 
neišdrįsiu. 

Valiūkiškai pažvelgusi į mane, ji nusišypsojo ir švelniai paglostė savo 
krūtinę. 

— Net neklausi, kodėl mano širdis džiaugiasi, - papriekaištavo ji. - Bet 
galiu tau papasakoti. Taigi žinok, jog į miestą iš žemumos atvyko kilmingas 
vyras, turįs beveik šimto debenų svorio aukso indą, ant kurio šonų nupiešti 
visokie gražūs ir įdomūs paveikslėliai. Tiesa, jis senas ir toks sulysęs, kad jo 
kaulai tikriausiai subadys man šonus, bet vis tiek manau, jog rytoj tas auk- 
so indas papuoš mano namus. Mat tikrai nesu kokia nors paniekos verta 
moteris ir privalau griežtai žiūrėti savo garbės. 

Ji tylėdama giliai dūsavo ir svajingai žvalgėsi į lotosus ir sodo gėles. Pas- 
kui lėtai nusirengė drabužius ir nusileido į tvenkinį. Iš vandens tarp lotosų 
pasirodė jos galva - ji buvo gražesnė už lotosus. Plūduriuodama priešais 
mane vandenyje, ji susikėlė rankas už galvos ir tarė: 

— Šiandien tu labai nešnekus, Sinuhe. Ar tik netyčia tavęs nenuliūdinau? 
Jei tik galiu atitaisyti savo klaidą — mielai tą padarysiu. 

Tuomet jau nebeištvėriau nepasakęs: 

— Gerai žinai, ko noriu, Nefernefernetere. 

— Tavo veidas paraudęs ir visos smilkinių gyslos tvinksi, Sinuhe, - tarė ji. — 
Galbūt pagerėtų, jei nusirengęs drabužius ateitum su manimi atsigaivinti, 
nes šiandien iš tiesų karšta. Cia niekas mūsų nematys, todėl nedvejok. 

Nusirengiau drabužius, nusileidau pas ją į vandenį - vandenyje jos šo- 
nas palietė manąjį. Tačiau kai ketinau ją paliesti, juokdamasi ir taškydama 
vandenį man į akis paspruko. 

— Gerai žinau, ko nori, Sinuhe, - pasakė ji, - nors esu per daug drovi, 
kad į tave pažvelgčiau. Bet iš pradžių privalai padovanoti man dovaną, nes 
gerai žinai, kad nesu kokia paniekos verta moteris. 

Susijaudinęs sušukau jai: 

— Tu nesuprantama, Nefernefernefere, nes gerai žinai, kad viską iš ma- 
nęs atėmei. Jau gėdijuosi pats savęs ir niekada nebeišdrįsiu su tėvais susi- 
tikti. Tačiau tebesu gydytojas, o mano vardas įrašytas į Gyvenimo knygą. 
Galbūt dar kada nors užsidirbsiu tiek, kad įstengsiu tau padovanoti tavęs 

vertą dovaną, tačiau dabar pasigailėk manęs, nes net vandenyje mano kū- 
nas kaip ugnyje, o žvelgdamas į tave iki kraujo susikandžiojau ranką. 

Ji nusileido į vandenį ir lengvai plūduriuojant jos krūtys lyg rausvi Žie- 
dai iškilo iš vandens. 

— Gydytojas savo amatą lavina rankomis ir akimis, ar netiesa, Sinuhe? — 
paklausė ji. - Be rankų ir akių vargu ar bebūtum gydytoju, nors tavo var- 
das tūkstantį kartų būtų įrašytas Gyvenimo rūmų knygon. Galbūt valgy- 
čiau, gerčiau ir linksminčiausi su tavimi, jei leistum išdūrus akis ir nupjovus 
rankas kaip pergalės ženklą pasikabinti ant kambario durų staktos, kad mano 
svečiai mane gerbtų i ir prisimintų, jog nesu kokia paniekos verta moteris. — 
Žvelgdama į į mane iš po žaliai nudažytų vokų, ji abejingai tęsė: - Ne, vargu 
ar šito norėčiau, nes su tavo akimis neturėčiau ką veikti, o tavo rankos pra- 
dėtų dvokti masindamos muses į mano kambarį. Iš tiesų nesugalvosime, 
ką galėtum man padovanoti, - o tu vilioji mane, Sinuhe, ir aš nesivaldau 
matydama tave nuogą tvenkinyje. Išties esi nerangus ir nepatyręs, tačiau 
manausi galinti per dieną tave išmokyti daug, ko tu nežinai, nes moku 
daugybę vyrams malonių bei moterims smagumo teikiančių būdų. Pagal- 
vok apie tai, Sinuhe. 

Tačiau man siekiant ją sugauti, ji greitai išlipo iš tvenkinio ir atsistojusi 
medžio šešėlyje ėmė kratyti nuo rankų vandenį. 

— Aš tik silpna moteris, o vyrai klastingi ir gudrūs, - tarė ji. - Taigi ir tu, 
Sinuhe, man vis meluoji. Mano širdis liūsta, kai apie tai pagalvoju, akyse 
ima tvenktis ašaros, ne, tau tikrai manęs gana. Kitaip tikriausiai nuo manęs 
neslėptum, jog tavo tėvai Mirusiųjų mieste įsirengė gražų kapą ir atidavė į 
šventyklą saugoti būtinus išteklius, kad jų kūnai būtų išsaugoti mirties per- 
galėjimui ir gautų privalius reikmenis kelionei į Vakarų šalį. 

Tai išgirdęs persidrėskiau nagais krūtinę, net kraujas pasruvo, ir sušukau: 

— Tu iš tiesų vardu Tabubujė - dabar tuo tikiu! 

Tačiau ji liūdnai pratarė: 

— Tau nederėtų manęs kaltinti, kad nenoriu tapti paniekos verta moteri- 
mi. Aš juk nekviečiau tavęs ateiti, pats atėjai. Bet tebūnie. Dabar žinau, kad 
visai manęs nemyli ir atėjai tik manęs pajuokti. 

Ašaros ėmė riedėti skruostais, dusau iš širdgėlos, tačiau priėjau prie jos, 
o ji švelniai prigludo kūnu prie manojo. 

— Vien mintis nuodėminga ir nedora, — pasakiau. - Kaip galiu iš savo 
tėvų atimti amžinąjį gyvenimą ir leisti jų kūnams tuštumoje išsisklaidyti, 
kaip išsisklaido vergų ir neturtėlių bei išmestų į upę nusikaltėlių kūnai. Sito 
tikrai negali manęs prašyti. 

Tačiau ji nuoga suklupo priešais mane ir tarė: 

— Perduok man savo tėvų kapą — tuomet šnibždėsiu tau į ausį „broli 
mano, mano glėbys šildys tave palaiminga ugnimi, išmokysiu tave tūks- 
tančio tau nežinomų ir vyrams patinkamų dalykų. 

Daugiau nepajėgiau valdytis, tik pravirkau ir ištariau: 

— Tebūnie taip, kaip nori, ir tebūnie tavo vardas per amžius prakeiktas, 
bet tau paprieštarauti negaliu — tokiais stipriais kerais mane užkerėjai. 

Tačiau ji pasakė: 

— Net nekalbėk man girdint apie kerus, nes tai labai žeidžia mano sielą — 
juk nesu kokia paniekos verta moteris, gyvenu savo namuose ir rūpinuosi 
savo garbe. Bet tu esi blogai nusiteikęs, niūrus, todėl nusiųsiu savo tarmną 
parvesti teisės mokyto raštininko, o tuo metu valgysime ir gersime vyną, 
kad mūsų širdys pradžiugtų ir pasilinksmintume, kai raštai bus surašyti. — 
Ji džiugiai nusikvatojo ir nubėgo į namus. 

Apsirengiau ir nusekiau paskui ją — tarnai užpylė man ant rankų van- 
dens ir nusilenkė priešais mane, nuleisdami rankas prie kelių. Tačiau už 
nugaros jie juokėsi ir pašiepė mane - gerai tą girdėjau, tačiau buvau išdi- 
dus, lyg pašaipios jų kalbos mano ausims būtų buvusios tik musės zyzi- 
mas. Staiga, Neferneferneferei nusileidus žemyn, jie nutilo. Mudu valgėme 
ir gėrėme — buvo penkių rūšių mėsos ir dvylikos rūšių pyragėlių, gėrėme 
greitai į galvą mušantį maišytą vyną. Atėjo teisės mokytas raštininkas ir 
surašė visus reikiamus raštus —- perdaviau Neferneferneferei savo tėvų ka- 
pą Mirusiųjų mieste su visais reikmenimis ir atsargomis, buvusiomis šven- 
tykloje — taigi jie prarado amžinąjį gyvenimą ir galimybę rengtis kelionei į 
Vakarų šalį. Užantspaudavau raštus savo tėvo antspaudu, pasirašiau jo var- 
du, o raštininkas dar tą pačią dieną nunešė juos į karališkąją saugyklą, — 
taip jie įgijo įstatymo galią. Neferneferneferei raštininkas įteikė pažymą ir 
ši, abejingai uždariusi ją savo juodoje dėželėje, sumokėjo raštininkui už 
rūpestį tiek, kad jis išėjo lankstydamasis ir nuleidęs ranką prie kelių. 

Jam išėjus tariau: 

— Nuo šios akimirkos būsiu prakeiktas bei paniekintas ir Žmonių, ir dievų, 
Nefernefernefere. Dabar patvirtink, jog mano poelgis tokios kainos vertas. 

Tačiau nusišypsojusi ji atsakė: 

— Gerk vyną, broli mano, kad tavo širdis pradžiugtų. 

Kai siekiau ją paliesti, ji manęs išsilenkė ir iš ąsočio pripylė man taurę 
vyno. Po kurio laiko pažvelgusi į saulę ji tarė: 

— Žiūrėk, diena jau baigiasi — greitai vakaras. Ko dar nori, Sinuhe? 

— Gerai žinai, ko noriu, - atsakiau. 

Tačiau ji paklausė: 

— Tikriausiai žinai, Sinuhe, koks šulinys giliausias ir kokia duobė bedug- 
nė. Todėl privalau suspėti apsirengti ir išsidažyti veidą, nes viena aukso 
taurė laukia, kad rytoj papuoštų mano namus. — Kai siekiau ją sugauti, ji 
manęs išsilenkė ir spigiai nusijuokusi suriko taip garsiai, kad tarnai įpuolė į 
kambarį. 

O tarnams ji pasakė: 

— Iš kur mano namuose tas nepakenčiamas skurdžius? Vos jį pamatę, 
meskite lauk ir daugiau niekada nejįleiskite, o jei jis priešinsis - duokite jam 
lazdų. 

Nusilpusį nuo vyno ir niršulio tarnai išmetė mane lauk, o man pradėjus 
akmeniu daužyti uždarytus vartus, vėl ėmė mušti mane lazdomis. Klykiau 
ir šaukiau taip, kad aplink ėmė rinktis žmonės, o tarnai jiems sakė: 

— Šitas girtas žmogus įžeidė mūsų šeimininkę, kuri gyvena savo namuo- 
se ir tikrai nėra paniekos verta moteris. 

Jie mušė mane lazdomis, kol netekau sąmonės, ir paliko gulėti gatvėje — 
kad žmonės spjaudytų ant mano galvos i ir šunys piltų vandenį ant mano 
drabužių. 

Tačiau atitokęs ir suvokęs savąjį skurdą, pakilti nebenorėjau, todėl neju- 
dėdamas likau gulėti iki ryto. Tamsa mane pridengė ir man atrodė, jog jau 
niekada nė vienam Žmogui nebegalėsiu parodyti savo veido. Sosto pavel- 
dėtojas davė man vardą „Jis, Vienišasis“ ir iš tiesų tąnakt buvau vienišiau- 
sias pasaulyje. Tačiau prašvitus, žmonėms vėl pradėjus vaikščioti gatvėmis, 
prekijams priešais savo krautuvėles kraunant prekes, jaučiams pradėjus 
traukti vežimus, pakilau, iškeliavau už miesto ir tris dienas, tris naktis ne- 
valgęs ir negėręs slapsčiausi meldyne. Mano kūnas ir širdis buvo viena žaiz- 
da, ir jei kas nors mane tuomet būtų užkalbinęs, būčiau suklikęs ir rėkęs 
bijodamas išeiti iš proto. 

Trečią dieną nusiprausiau veidą, kojas, nuskalavau nuo drabužių išdžiūvu- 
sį kraują ir sugrįžęs į miestą nuėjau į savo namus. Tačiau namas jau buvo 
nebe mano, o ant vartų buvo kito gydytojo ženklas. Pašaukiau Kaptahą — 
jis atbėgo ir pamatęs mane apsiverkė iš džiaugsmo ir rankomis apsivijo 
kelius. 

— Mano pone, - tarė jis, - kad ir kas man įsakinėtų, širdyje tebesi mano 
šeimininkas. Cion atėjo jaunas vyras, kuris tariasi esąs didis gydytojas - jis 
matuojasi tavo drabužius ir kvatoja iš džiaugsmo. Atėjusi į virtuvę jo moti- 
na jau šliūkštelėjo ant mano kojų karšto vandens, pavadindama mane žiurke 
ir mėšlina muse. Tačiau tavo ligoniai tavęs ilgisi sakydami, jog ano ranka 
ne tokia lengva kaip tavoji, kad jo vaistymas teikia pernelyg daug skaus- 
mų, juolab kad anas jų negalių nepažįsta taip gerai kaip tu. 

Jis ilgai malė liežuviu, o jo vienintelė paraudusi akis, kai žvelgė į mane, 
buvo kupina baimės, todėl neištvėręs pasakiau: 

— Papasakok man viską, Kaptahai. Sirdis mano krūtinėje jau virto akme- 
niu, todėl niekas manęs nebeskaudina. 

Tuomet jis, išreikšdamas didį liūdesį, pakėlė rankas ir tarė: 

— Atiduočiau vienintelę akį, kad apsaugočiau tave nuo šio liūdesio. Ta- 
čiau ši diena bloga diena - gerai, kad atėjai. Taigi žinok, mirė tavo tėvai. 

— Mano tėvas Senmutis ir mano motina Kipa, - pratariau ir pagal paprotį 
pakėliau rankas, o širdis mano krūtinėje suspurdėjo. 

— Vakar liepę jiems išsikelti, šįryt teisės tarnai įsilaužė į jų namus, - pasa- 
kojo Kaptahas, - tačiau jie gulėjo lovoje ir jau nebekvėpavo. Todėl turi per 
šią dieną išgabenti jų kūnus į Mirties rūmus, nes rytoj, naujojo šeimininko 
liepimu, namas bus išdraskytas. 

— Ar mano tėvai žinojo, kodėl taip atsitiko? — paklausiau negalėdamas į 
savo vergą pakelti akių. 

— Tavo tėvas Senmutis tavęs ieškojo, - atsakė Kaptahas. - Tavo motina jį 
atvedė, nes jis jau nematė kelio, jie abu buvo seni, paliegę ir eidami kretėjo. 
Bet nežinojau, kur buvai. Tuomet tavo tėvas pasakė, kad gal taip geriau. Jis 
taip pat papasakojo, jog, teisės tarnai jį išvarė iš savo namų, užantspaudavo 
jo dėželę ir visus daiktus, todėl jie jau nebeturėjo nieko kita — tik drabužius, 
kuriais buvo apsirengę. Kai jis teisės tarnų paklausė, kodėl taip atsitiko, šie 
juokdamiesi atsakė, jog jo sūnus Sinuhė, norėdamas gauti nedorai moteriai 
aukso, pardavė ir namą, ir daiktus, ir savo tėvų kapą. Ilgai svyravęs tavo 
tėvas paprašė manęs vario, kad galėtų kokiam raštininkui padiktuoti tau 
laišką. Tačiau tavo tėvo namuose jau buvo naujasis žmogus ir kaip tik tuo- 
met jo motina, atėjusi manęs kviesti, ėmė mušti mane lazda, kam plepėda- 
mas su skurdžiais leidžiu laiką. Turbūt tiki mano žodžiais, jog būčiau davęs 
tavo tėvui vario, — nors dar nespėjau prisivogti iš naujojo šeimininko, — 
turiu susitaupęs iš tavęs ir ankstesniojo šeimininko pavogto vario ir net 
sidabro. Tačiau sugrįžęs į gatvę tavo tėvų neberadau, o naujojo mano pono 
motina suturėjo mane lekiantį paskui juos ir, kad nepabėgčiau, uždarė nak- 
čiai į kepimo duburį. 

— Tai mano tėvas nepaliko man nė vieno žodžio? - paklausiau. 

Ir Kaptahas atsakė: 

— Mano pone, tavo tėvas nepaliko tau nė vieno žodžio. 

Širdis mano krūtinėje virto akmeniu ir jau nebespurdėjo, o mano mintys 
tapo vaiskios ir ramios lyg paukščiai šaltyje. Kurį laiką pagalvojęs pasakiau 
Kaptahui: 

— Atiduok man visą savo auksą ir sidabrą. Duok man tuoj pat ir galbūt 
Amonas ar koks kitas dievas, — jei aš nesugebėsiu, — tau už tavo darbą 
atlygins, nes privalau nugabenti savo tėvus į Mirties rūmus, bet neturiu 
kuo sumokėti už jų kūnų išsaugojimą. 

Kaptahas ėmė verkti ir verkšlendamas daugybę kartų pakėlė rankas, kad 
išreikštų didį liūdesį, bet pagaliau pasuko į mano sodo nuošalį, o eidamas 
gręžiojosi atgal, lyg šuo, tipenantis parsinešti žemėj užkasto kaulo. Sodo 
pakraštyje jis apvertė akmenį ir ištraukė skarmalą su užrištu variu ir sidab- 

— jų nebuvo nė dviejų debenų, - nors tai buvo viso vergo gyvenimo 
santaupos. Bet visa tai, - nors verkdamas ir reikšdamas gilų liūdesį, - Kap- 
tahas atidavė man, tebūnie jis per amžius palaimintas ir teišlieka jo kūnas 
amžinai. 

Tiesa, aš turėjau draugų — ir Ptahoras, ir Horemhebas tikriausiai būtų 
paskolinę man aukso, netgi Totmesas galėjo man pagelbėti, - tačiau buvau 

jaunas ir galvojau, jog apie mano gėdą jau žino visi, todėl verčiau bū- 
čiau miręs, nei drįsęs savo draugams į veidus pažvelgti. Už mano dar- 
bus prakeikė mane Žmonės ir dievai, tačiau Kaptahui nespėjau net pa- 
dėkoti, nes tuo pat metu priebutyje pasirodžiusi naujojo šeimininko mo- 
tina piktai sušuko vergui — jos veidas buvo lyg krokodilo, o rankoje ji 
laikė lazdą. Todėl Kaptahas mane palikęs nuskubėjo ir ant priebučio 
pakopos - dar lazdai jo nepalietus - ėmė rėkti. Tačiau tąkart jis neapsi- 
metinėjo — graudžiai verkė savojo vario ir savo sidabro. 

Nuskubėjau į tėvo namus - jų durys buvo išlaužtos, o daiktus teisės 
tarnai buvo užantspaudavę. Kieme stoviniavo kaimynai - liūdesio žen- 
klan jie kilstelėjo rankas, tačiau nė vienas nepratarė man nė žodžio, tik 
pasibaisėję traukėsi man iš kelio. Tačiau kambaryje, savo lovoje, gulėjo 
Senmutis ir Kipa, ir jų skruostai buvo rausvi lyg gyvų, o ant grindų 
teberuseno žarijų indas — sandariai uždarę duris ir langų angas, jie už- 
migo smalkiame kambaryje. Nepaisydamas teisės tarnų antspaudų, su- 
vyniojau jų kūnus į apklotą ir susiradau asilų varovą, kuris sutiko perga- 
benti kūnus. Drauge sukrovę ant asilo mano tėvo ir motinos kūnus, nu- 
gabenome į Mirties rūmus. Tačiau Mirties rūmuose jų nepriėmė, nes 
net pigiausiam kūno išsaugojimui neturėjau pakankamai sidabro. Tuo- 
met pasakiau kūnų prausėjams: 

— Esu Sinuhė, Senmučio sūnus, mano vardas įrašytas į Gyvenimo kny- 
gą, bet rūstus likimas mane išbandė ir nebeturiu pakankamai sidabro 
sumokėti už savo tėvų palaidojimą. Todėl meldžiu jus, - dėl Amono ir 
visų Egipto dievų, - išsaugokite mano tėvų kūnus pergalėti mirtį, - visą 
kūnų paruošimo metą tarnausiu jums visu išmoningumu. 

Jie keikė mano užsispyrimą ir koneveikė mane, tačiau galiausiai ma- 
ro sužalotas vyresnysis prausėjas priėmė iš manęs Kaptaho varį ir si- 
dabrą ir, užkabinęs už kaklo kabliu mano tėvą, sviedė į didelį skurdžių 
baseiną. Kabliu jis taip pat užkabino mano motiną ir sviedė ją į tą patį 
baseiną. Buvo trisdešimt baseinų ir kasdien vieną jų užpildydavo, o vie- 
ną ištuštindavo, — taigi trisdešimt dienų ir naktų mirties pergalėjimui 
ruošiami vargšų kūnai ilsėdavosi druskoje ir šarme, - daugiau nieko 
kita jų išsaugojimui nedarydavo, nors tuomet apie tai dar nežinojau. 

Dar privalėjau sugrįžti į savo tėvo namus ir parnešti apklotą su teisės 
tarnų antspaudu. Kandžiai nusijuokęs vyresnysis prausėjas pasakė: 

— Sugrįžk iki ryto, nes jei iki ryto negrįši mums tarnauti, ištrauksi- 
me iš baseino tavo tėvų kūnus ir numesime juos šunims suėsti. — Si- 
taip jam tarus suvokiau, jog jis netikėjo mane esant teisėtu gydytoju ir 
įtarė mane meluojant. 

Sugrįžau į savo tėvo namus, o širdis krūtinėje buvo lyg akmuo, — 
nors suskeldėjusios molinės plytos sienose man šaukė. Man šaukė kiek- 
viena plyta, ir senas sikomoras man šaukė, ir mano vaikystės tvenkinys 
man šaukė. Todėl padėjęs į vietą apklotą greitai išėjau. Tačiau prie var- 

tų mane pasitiko raštininkas, užsiimąs savo amatu už gatvės kampo, 
šalia prieskonių pirklio krautuvės. Mane pamatęs jis liūdesio ženklan iš- 
kėlė rankas ir pasakė: 

— Ar tai tu, Sinuhe, garbingojo Senmučio sūnau? 

Atsakiau: 

— Tai aš. 

Raštininkas tarė: 

— Nebėk nuo manęs, nes tavo tėvas paliko man žodžius, kuriuos norėjo 
tau pasakyti, tavęs tavo namuose nesuradęs. 

Susmukau ant žemės, užsidengdamas galvą rankomis, tačiau išsitraukęs 
savo raštus raštininkas man perskaitė: 

— Senmutis, kurio vardas yra įrašytas į Gyvenimo knygą, ir jo žmona 
Kipa siunčia šį pasveikinimą savo sūnui Sinuhei, kuriam faraono rūmuose 
duotas vardas „Jis, Vienišasis“. Dievai mums atsiuntė tave ir per visą gyve- 
nimą teikei mums tik džiaugsmą, o sielvarto —- niekada, ir labai tavimi di- 
džiavomės. Dabar tu mus nuliūdinai, nes tau nesisekė, o mes nebegalime, 
kaip norėtume, tau padėti. Ir mes tikime, jog viską, ką padarei —- padarei 
teisingai ir nepadaryti negalėjai. Nors privalėjai net mūsų kapą parduoti, 
visai neliūdėk dėl mūsų, be priežasties tikriausiai nebūtum taip padaręs. 
Tačiau teisės tarnai skuba, ir mes jau nekantraujame savosios mirties die- 
nos sulaukti, - mirtis mums kaip miegas pavargusiam, kaip namai pabėgė- 
liui. Mūsų gyvenimas buvo ilgas, patyrėme daugybę džiaugsmų, tačiau di- 
džiausius džiaugsmus tu, Sinuhe, mums teikei, atkeliavęs pas mus upe, 
nors buvome jau seni ir vieniši. Todėl laiminame tave ir tu nesielvartauk, 
kad mes nebeturime kapo, - visos esaties tuštybė didžiulė, gal ir geriau, jei 
mes išnyksime nebūtyje, nepatyrę sunkios kelionės į Vakarų šalį rūpesčio 
ir pavojų. Visada prisimink, kad mūsų mirtis buvo lengva ir prieš iškeliau- 
dami tave laiminame. Tesaugo tave nuo pavojų visi Egipto dievai, teišvengs 
tavo širdis širdgėlos ir tepatirsi tiek džiaugsmo iš savo vaikų, kiek mes iš 
tavęs patyrėme. Taip tau linki tavo tėvas Senmutis ir tavo motina Kipa. 

Ir mano širdis jau nebebuvo lyg akmuo - suspurdėjusi ištirpo ir ašaro- 
mis pasruvo į žemės dulkes. Tačiau raštininkas pasakė: 

— Stai laiškas. Tiesa, jame nėra tavo tėvo antspaudo, jis neįžiūrėjo para- 
šyti savo vardo, tačiau tikriausiai tiki manimi, jog stropiai, žodis po žodžio, 
užrašiau jo diktavimą, o neginčijamas patvirtinimas — tavo motinos ašaros, 
štai čia ir čia raides sutepusios. Jis parodė man popierių, tačiau mano akys 
buvo apžilpusios nuo ašarų ir nieko neįžiūrėjau. Jis vėl susuko popierių į 
ritinėlį ir įdėjo jį man į delną sakydamas: 

— Tavo tėvas Senmutis buvo garbingas žmogus, o tavo motina Kipa — 
gera moteris, nors kartais, moterų įpročiu, piktakalbė. Todėl tavo tėvui visa 
tai surašiau, nors jis man neturėjo nė menkiausios dovanėlės, o tau taip pat 
atiduodu popierių — tai geras popierius, išvalius jį būtų galima vėl gerai 
panaudoti. 

Valandėlę pasvarstęs atsakiau: 

— Neturiu tau jokios dovanos, gerasis žmogau. Imk už tai mano antpeti- 
nę, nors nešvari ir suglamžyta, ji gero audinio. - Nusirengęs savo antpetinę 
padaviau ir jis nepatikliai pačiupinėjo audinį, tačiau paskui apstulbęs pakė- 
lė rankas ir tarė: 

— Tesako žmonės apie tave ką nori - dosnumas tavo didis, Sinuhe. Net 
jei žmonės sakys, jog nuskurdinai savo tėvą ir motiną ir išgabenai juos nuo- 
gus į mirtį, aš ginsiu tave. Tačiau tavo antpetinės vis tiek negaliu imti, nes ji 
brangaus audinio ir be jos saulė tavo nugarą kaip vergui nudegins raudo- 
nai, ir iškils ant jos skaudžiai peršinčios pūslės. 

Tačiau aš pasakiau: 

— Paimk ją ir telaimina tave visi Egipto dievai, teišlieka tavo kūnas amži- 
nai, nes pats nežinai, kokį gerą darbą man padarei. 

Tuomet jis paėmė antpetinę ir kvatodamas iš džiaugsmo nuėjo aukštai 
virš galvos iškėlęs drabužį. O į Mirties rūmus nuėjau apsirengęs vien klub- 
juoste, - kaip vergai ir jaučių varovai, - trisdešimčiai dienų ir trisdešimčiai 
naktų kūnų prausėjams tarnauti. 

Būdamas gydytojas, tariausi matęs ganėtinai mirčių ir kančių, surambėjęs 
blogiems kvapams, tvinkuliams ir šlapuojančioms žaizdoms, bet pradėjęs 
tarnauti Mirties rūmuose supratau, kad tebuvau dar nieko nepažinęs vai- 
kas. Su skurdžiais, tiesa, nebuvo daug vargo, - tie ramiai ilsėjosi jiems skir- 
tuose baseinuose, gaižiame šarmo ir druskos dvoke, o aš greitai išmokau 
naudotis kabliu, skirtu jiems stumdyti. Tačiau kilmingųjų kūnams reikėjo 
didesnio išmanymo, o vidurių praplovimas, jų sugrūdimas į ąsočius reika- 
lavo įdiržusios širdies. Vis dėlto labiausiai surambėjęs turėjo būti suvokian- 
tis, jog; mirusiuosius Amonas apvaginėja labiau nei gyvuosius, nes kūnų 
išsaugojimo kainos keitėsi pagal luomą, ir balzamuotojai meluodavo miru- 
siųjų artimiesiems, vardydami įvairiausius brangius aliejus, tepalus ir sau- 
gančias medžiagas, kurias jie tikino naudoją, nors visa tebuvo vienas ir tas 
pats sezamo aliejus. Tik kilmingieji buvo ruošiami visu išmoningumu, o 
kitų kūnų ertmes tik išpurkšdavo vidurius minkštinančiu aliejumi ir iškimš- 
davo dervoje išmirkytomis nendrėmis. Vargšams netekdavo nė tiek - po 
trisdešimties dienų juos kabliu ištraukdavo iš baseinų, palikdavo džiūti, o 
paskui atiduodavo artimiesiems. 

Sventikai saugojo Mirties rūmų tvarką, bet jų nepaisantys kūnų prausė- 
jai ir balzamuotojai, manydami, jog tai jų teisė, vogdavo ką suspėdami. 
Vogė jie vaistingąsias žoles ir brangius aliejus, tepalus ir drobės juostas, 
pardavinėjo ir vėl vogė, o šventikai nedrįsdavo jų sulaikyti, nes norėdami 
šie savo amatą išmanė, juolab kad į Mirties rūmus nelengvai atsirasdavo 

dirbančiųjų. Tik dievų prakeiktieji ir nuo valdžios besislapstantys nusikaltėliai 
parsisamdydavo kūnų prausėjais, kuriuos jau iš tolo būdavo galima atpa- 
žinti pagal įsigėrusį druskos, šarmo ir numirėlių dvoką, todėl žmonės šali- 
nosi jų, neįsileisdavo į vyno užeigas ir viešuosius namus. 

Kai pasisiūliau į pagalbininkus, kūnų prausėjai pamanė mane esant į juos 
panašų ir savo darbų neslėpė. Jei nebūčiau buvęs blogesnis, būčiau pasibaisė- 
jęs ir sprukęs, matydamas, kaip jie tyčiojasi iš kilmingųjų kūnų ir kapoja jų 
dalis, kad parduotų kerėtojams. Jei Vakarų šalis yra, - kaip vyliausi esant dėl 
savo tėvų, - manau, jog dauguma mirusiųjų, aukojusių šventykloms auksą, 
didžiai apstulbdavo, taip vargingai pradėję savo ilgą kelionę. 

Didžiausias džiaugsmas Mirties rūmuose kildavo atgabenus jaunos mo- 
ters kūną, — tuomet nelikdavo skirtumo, graži ta moteris ar bjauri. Jos ne- 
tempdavo į baseiną tuoj pat, nes naktį ji privalėdavo praleisti su kūnų prau- 
sėjais, o šie kivirčydavosi ir mesdavo burtus dėl pirmumo ją gauti. Todėl 
kūnų prausėjais buvo taip baisimasi, jog net niekingiausia gatvės mergina 
nesutikdavo jų linksminti, nors šie jai siūlydavo auksą, o gerokai jų 
prisibijojusios negrės net nesiartindavo. Anksčiau, po didžiųjų karo žygių, 
kuomet vergės būdavo pigios, sukaupę atsargų, jie pirkdavosi jas bendroms 
linksmybėms, tačiau į Mirties rūmus atgabenta moteris - net vergė - nuo 
siaubingo gyvenimo greit prarasdavo protą - imdavo triukšmauti, kelti skan- 
dalus, todėl šventikai uždraudė gabenti verges į Mirties rūmus. Tuomet 
kūnų prausėjai maistą pradėjo ruošti patys, patys ėmė skalbtis drabužius ir 
pasitenkindavo linksmindamiesi su mirusiomis. Jie aiškindavo, jog kažka- 
da, didžiojo valdovo laikais, į Mirusiųjų rūmus atgabenta moteris kūnų prau- 
sėjų rankose atsigavo — tai buvęs didelis stebuklas Amono garbei, džiaugs- 
mas moters tėvams ir sutuoktiniui. Todėl vėlesnius bandymus klaikia šilu- 
ma sušildyti į Mirusiųjų rūmus atgabentas moteris jie laikė savo šventa 
pareiga — jei, žinoma, šios nebūdavo tokios senos, jog; atgijusios nieko ne- 
benudžiugintų. Tačiau ar apie tai žinojo šventikai, negaliu pasakyti, nes 
viskas vykdavo slapta, naktimis, kai Mirties rūmai būdavo uždaryti. 

Zmogus, įžengęs į Mirties rūmus ir nusisamdęs kūnų prausėju, palikęs 
juos retai išvengdavo Žmonių patyčių, todėl likdavo gyventi tarp mirusių- 
jų. Iš pradžių laikiau juos Dievo prakeiktaisiais, o jų kalbos išjuokiant ir 
niekinant kūnus šiurpino mano ausis. Pirmosiomis dienomis mačiau tik gaš- 
liausius ir pikčiausius, kurie smaginosi man įsakinėdami atlikti juodžiau- 
sius darbus, bet vėliau pastebėjau, kad tarp tų prausėjų ir balzamuotojų, 
kurių žinios toli siekė, yra savo darbą vertinančių ir visų svarbiausiu jį lai- 
kančių amato žinovų. Kiekvienas iš jų, kaip ir Gyvenimo rūmų gydytojai, 
turėjo savo sritį ir užduotis, taigi vienas rūpinosi mirusiojo galva, kitas pil- 
vu, trečias širdimi, ketvirtas plaučiais, — kol visas kūno dalis paruošdavo 
amžinybei. 

Tarp jų buvo toks Ramozė - jau senas žmogus, turėjęs sunkiausią už- 
duotį. Jis atskirdavo ir per nosį replėmis ištraukdavo smegenis, o kaukolę 

paskui išplaudavo valomaisiais aliejais. Mano laikui Mirties rūmuose įpusė- 
jus, jis pastebėjo mano rankų gabumą ir ėmėsi mane mokyti, paskui pasky- 
rė savo pagalbininku, ir mano padėtis tapo pakenčiamesnė. Visi kūnų prau- 
sėjai mano akyse tebuvo prakeiktieji, panašūs į gyvulius, jų mintys ir kal- 
bos nebebuvo panašios į saulės šviesoje gyvenančiųjų, — o jis iš gyvūnų 
labiausiai priminė ramiai savo kiaute tūnantį vėžlį. Jo sprandas buvo pa- 
kumpęs it vėžlio, it vėžlio raukšlėtas veidas ir rankos. Pagelbėjau jo šva- 
riausiame ir svarbiausiame Mirties rūmų darbe ir iš didelės pagarbos jam 
niekas nebedrįso manęs bauginti, mėtyti į mane vidurius ir atmatas. Kodėl 
jį gerbė — nežinau, gal kad jis niekada nekėlė balso. 

Matydamas, kaip visi kūnų prausėjai vagia ir kiek nedaug telieka vargšų 
kūnų išlaikymui, - nors mokestis buvo didžiulis, - nusprendžiau visomis 
išgalėmis padėti savo tėvams ir išvogti jiems amžinąjį gyvenimą. Man ma- 
no nuodėmė buvo tokia juoda, jog vagystė jos negalėjo labiau apjuodinti. 
Ramozė, kuriam padėdavau, iš geros širdies pamokė mane, ką ir kiek iš 
kilmingojo dera vogti, nes jis ruošdavo kilmingųjų kūnus. Tuomet jau galė- 
jau iš skurdžių baseino kabliu ištraukti savo tėvų kūnus, užpildyti jų ert- 
mes dervuotomis nendrėmis, apvynioti juos drobės juostomis, tačiau dau- 
giau nebejįstengiau nieko, nes vagystės turėjo griežtas, net Ramozei neper- 
žengiamas ribas. 

Tuo metu ramiai ir lėtai dirbdamas Mirties rūmų požemiuose, jis mane 
daug ko išmokė. Po kurio laiko išdrįsau jo šio bei to paklausti, ir klausimai 
jo negąsdino. Mano nosis Mirties rūmų smarvei ir gaižiems kvapams jau 
buvo atbukusi, juk žmogus prie visko lengvai pripranta ir prisitaiko, o Ra- 
mozės išmintis išsklaidė mano siaubą, todėl mudviem su replėm ir aliejaus 
indais besidarbuojant, išklausinėjau daugybės dalykų. 

Pirmiausia pasiteiravau, kodėl kūnų prausėjai nedorai kalba, mušasi dėl 
mirusių moterų ir nepajėgia galvoti nieko, tik apie savo geidulius, nors, 
ilgus metus diena iš dienos gyvendami šalia mirties, jau turėję nurimti. 
Ramozė tarė: 

— Tai žema liaudis, o jų valia tėra purvas, kaip ir žmogaus kūnas tėra tik 
purvas, nes sutrūnija. Tačiau purve glūdi aistra, o iš jos gimsta gyvūnai ir 
žmonės, net dievai, esu įsitikinęs, iš šios aistros gimsta. Tačiau jei žmogaus 
valia tėra purvas, artinantis prie mirties, vis stipriau jame įsižiebia purvinoji 
aistra. Todėl mirtis nuramina išmintingąjį, o niekingąjį daro panašų į žvėrį, 
kuris, strėlės pervertas, dar suspėja savo sėklą išlieti į smėlį. Siųjų širdys 
taip pat yra strėlių pervertos — kitaip jie niekada nebūtų Mirties rūmuose 
atsidūrę. Taigi nesistebėk jų elgesiu, verčiau pagailėk jų. Kūnų jie labiau 
nežaloja ir gėdos neužtraukia, nes jie šalti ir nieko nejaučia, bet kiekvieną 
kartą, sugrįžę atgal į purvą, jie sau kenkia. 

Trumpomis replėmis jis lėtai ir atsargiai per nosį trupino plonus kilmin- 
gojo kaukolės kaulus ir paėmęs ilgas lanksčias reples ėmė traukti smegenis 
į indą su aitriu aliejumi. 

— Kodėl? — paklausiau. - Kodėl žmogaus kūną reikia išsaugoti, kad per- 
galėtų mirtį, nors jis šaltas ir nieko nejaučia? 

Ramozė žvilgtelėjo į mane mažomis apvaliomis vėžlio akutėmis, nusi- 
šluostė rankas į apsiaustą, gurkštelėjo alaus iš ąsočio, stovinčio prie indo su 
smegenimis. 

— Taip buvo ir taip yra, — tarė jis. - Kas aš esu, kad galėčiau aiškinti tai, kas 
vyksta nuo pasaulio pradžios. Sakoma, kad kape žmogaus Kaa, jo siela, su- 
grįžta į kūną ir minta jam aukojamu maistu, džiaugiasi jam atneštomis gėlė- 
mis. Tačiau Kaa sunaudoja labai nedaug - tiek nedaug, kad žmogaus akimi 
to nepamatysi. Todėl ta pati auka aukojama daugeliui - auka nuo valdovo 
nunešama prie jo valdinių kapų ir galiausiai, vakarui atėjus, ją suvalgo. O 
Baa, žmogaus dvasia, šiam mirštant išskrenda pro nosį, tačiau kur ji skren- 
da — negaliu pasakyti. Kad taip yra, įvairiais laikais tvirtino daugybė liudyto- 
jų. Bet Kaa ir pats Žmogus nesiskiria niekuo, - tik tuo, kad Kaa šviesoje neturi 
šešėlio, o žmogus jį turi. Tačiau kitkuo jie tokie pat. Taip sakoma. 

— Tavo žodžiai mano ausims lyg musės zyzimas, Ramoze, - pasakiau. — 
Nesu visai paprastas žmogus, todėl tau nebūtina malti liežuviu senų daly- 
kų, apie kuriuos iki soties prisiklausiau ir prisiskaičiau šventraščiuose. Ta- 
čiau kokia yra tiesa? 

Dar kartą gurkštelėjęs alaus iš ąsočio, Ramozė abejingai pasižiūrėjo į šali- 
mais aliejaus inde plaukiojančias smegenų skiauteles. 

— Esi jaunas ir karštas, jei šito klausi, — ištarė jis, nusiviepė ir prasižiojęs 
tyliai nusijuokė. — Tavo širdis liepsnoja, jei to klausi. Mano širdis sena, raup- 
lėta ir dėl daugybės dalykų jos nebeskauda. Ar naudingas žmogui kūno 
išsaugojimas pergalint mirtį, negaliu pasakyti — to niekas negali pasakyti, 
net šventikai. Bet jei taip buvo ir bus daroma visais laikais, patikimiausia 
papročio laikytis, - tuomet bent žalos nepatirsi. Tik žinau, kad papasakoti, 
kas vyksta Vakarų šalyje, niekas niekada nesugrįžo. Tiesa, yra sakančių, 
kad jiems brangių mirusiųjų Kaa sapnuose pas juos sugrįžta, patarinėja, 
moko ir persergsti, tačiau sapnai yra sapnai, 0 iš ryto jų nebelieka, nes jie 
išsisklaido. Tiesa, yra žinoma, jog kartą viena moteris Mirties rūmuose atgi- 
jo, sugrįžo pas vyrą ir tėvus ir, nugyvenusi iki senatvės, vėl sulaukė mirties, 
tačiau taip galėjo atsitikti tik todėl, kad iš tiesų ji nebuvo mirusi, tikiu tuo, ir 
kad kažkas buvo ją užkerėjęs mirusia, —- gal norėdamas jos kūną išvogti ir 
valdyti savo valia, nes taip atsitinka. Tiesa, ta moteris pasakojo, jog mirusi ji 
pabuvo anapusinio pasaulio bedugnėje, kur buvę tamsu ir visokios siau- 
bingos būtybės, pavyzdžiui, šunbeždžionės, apspitusios ją glėbesčiavo, o 
siaubūnai krokodilų galvomis kandžiojo jos spenelius, bet apie visa tai už- 
rašytas pasakojimas saugomas šventykloje ir už mokestį perskaitomas to 
norintiems. Tačiau kas tikės moters kalbomis? Kad ir kas būtų atsitikę, mir- 
tis ją taip paveikė, kad iki gyvenimo pabaigos ji gyveno šventuoliškai, kas- 
dien vaikščiojo į šventyklą, aukoms eikvodama savo kraitį ir sutuoktinio 
turtą tol, kol jos vaikai liko skurdžiais ir nebeturėjo lėšų paruošti jos kūną 

mirties pergalėjimui, kuomet ji iš tiesų numirė. Bet šventykla padovanojo 
jai kapą ir išsaugojo jos kūną. Kapas, kaip tikriausiai Žinai, teberodomas 
Mirusiųjų mieste. 

Kuo ilgiau jis kalbėjo, tuo labiau tvirtėjo mano apsisprendimas išsaugoti 
tėvų kūnus, nes buvau jiems tai skolingas, nors pagyvenęs Mirties rūmuo- 
se nebežinojau, ar tai jiems į gera. Senatvės dienomis kūno išsaugojimas 
amžinatvei buvo jų vienintelis džiaugsmas ir viltis, todėl troškau ją patei- 
sinti. Ramozės padedamas išsaugojau juos ir apsukau drobės juostomis. 
Keturiasdešimt dienų ir keturiasdešimt naktų praleidau Mirties rūmuose, — 
kitaip nebūčiau spėjęs pakankamai pavogti savo tėvų kūnų išsaugojimui. 
Neturėjau jiems nei kapo, nei medinio karsto, todėl užsiuvau abu į vieną 
jaučio odą, kad amžinybėje drauge pasiliktų. 

Tačiau susiruošęs iškeliauti iš Mirties rūmų ėmiau dvejoti ir širdis mano 
krūtinėje suvirpėjo. Ramozė, kuris buvo pastebėjęs mano rankų gabumus, 
prašė likti jo padėjėju - dirbdamas būčiau galėjęs gerai uždirbti, nuolat 
vogti ir niekam, kur esu, nežinant, įprasto gyvenimo širdgėlos ir kančių 
nepatirdamas, Mirties rūmų požemiuose amžių nugyventi. Tačiau nepasi- 
likau Mirties rūmuose, o kodėl - negaliu pasakyti, juolab kad pripratus prie 
požemių man buvo gera ir nieko nesiilgėjau. 

— Kūnai šalti ir nejuda, - pasakė Ramozė. — Pasilik, mirusiųjų draugija 
malonesnė nei gyvųjų. Miręs žmogus neįžeidinėja, nežaloja ir nesuteikia 
kančių, kaip darydavo gyvas. Tavo širdis taip pat strėlės perverta - antraip 
čia nebūtum. Kam tau grįžti į žmones, kur zvimbia akis išduriančios, ran- 
kas pakertančios, širdį žeidžiančios nuodingos strėlės, kol širdis pasensta ir 
tiek surambėja, jog niekas jos nebeskaudina. 

— Kodėl tu atėjai į Mirties rūmus, Ramoze? - paklausiau. — Esi išmintin- 
gas ir sumanus žmogus — tikriausiai pramistum iš kito amato. Kodėl čia 
atėjai? 

Ramozė stipriai it vėžlys kinktelėjo galva, nulenkė sprandą ir nusisuko 
nuo mano akių. 

— Pats Žinai, kad į Mirties rūmus ateina tik priversti čia ateiti, — tarė. — 
Pasitenkink tokiu atsakymu. — Pravėręs burną jis sukikeno ir gurkštelėjo 
šalto alaus. 

— Man gera čia būti, - pasakė jis. - Nieko nesiilgiu, nes viskas tėra tušty- 
bė. Vis dėlto žinok, kad kartą pabuvęs Mirties rūmuose, juose pasilieka, — 
Mirties rūmai tebegyvena tavyje, jų tu nesunaikinsi. 

Tuomet nesupratau, ką jis turėjo galvoje - maniau jį kvaištelėjus. Todėl 
kaip galėdamas geriau apsiprausiau, apsišvarinau ir iškeliavau iš Mirties 
rūmų, o kūnų prausėjai šaukė prakeiksmus man pavymui ir šaipėsi. Vis 
dėlto bloga jie man nelinkėjo - tai tebuvo jų vieno su kitu kalbos įprotis, 
kitaip jie nemokėjo. Jie padėjo man išnešti jaučio odą, į kurią buvau užsiu- 
vęs išsaugotus savo tėvų kūnus. Tačiau net apsišvarinusio Žmonės manęs 
šalinosi ir susiėmę nosis rodė niekinančius gestus — taip sodriai į mane bu- 

vo įsigėręs Mirties rūmų dvokas, kad niekas nesutiko nuirti manęs per upę. 
Todėl palaukiau, kol užslinks naktis, ir nesibaimindamas sargybinių pavo- 
giau pakrantėje nendrių luotą ir nuyriau tėvus į Mirusiųjų miestą. 

Mirusiųjų miestas ir naktimis buvo uoliai saugomas, todėl neradau nė vie- 
no nesaugomo kapo, kur būčiau galėjęs tėvų kūnus priglausti - ten, kur jie 
per amžius galėtų džiaugtis turtingiems ir kilmingiems atmnešamomis auko- 
mis. Todėl tempiau ant kupros jaučio odą į dykumą, o saulė tirpydama 
mano sąnarių jėgas taip svilino nugarą, kad vos dvėsavau, ir pamaniau 
mirštąs. Tačiau tempiau jaučio odą į kalną pavojingais takeliais, kuriais tik 
plėšikai išdrįsdavo vaikščioti, kol pasiekiau uždraustąjį faraonų slėnį. Lojo 
šakalai, šnypštė nuodingos gyvatės, ant karštų akmenų krutėjo skorpionai, 
bet nebijojau, nes mano širdis buvo atbukusi pavojams, juolab kad pačioje 
jaunystėje būčiau su džiaugsmu pasveikinęs mirtį, jei manęs ji būtų pano- 
rėjusi. Sugrįžęs į dienos šviesą ir pamatęs Žmones, pajutau aitrią lyg šarmas 
gėdą ir iš gyvenimo nesitikėjau nieko. 

Tuomet dar nežinojau, kad mirtis aplenkia jos besilgintį, kad mirtis sie- 
kia to, kuris nuoširdžiai myli gyvenimą. Todėl gyvatės traukėsi man iš ke- 
lio, skorpionai negėlė ir dykumos kaitra manęs nesugniuždė. Uždraustojo 
slėnio sargybiniai buvo akli ir kurti, nematė manęs ir negirdėjo akmenų 
bildesio man leidžiantis į slėnį. Jei būtų pamatę, būtų nieko nelaukdami 
mane užmušę, o kūną palikę šakalams suėsti. Tačiau aš atkeliavau naktį ir 
gali būti, jog sargybiniai prisibijojo savo saugomo slėnio, nes šventikai bu- 
vo stipriausiais kerais užkerėję ir užbūrę visus valdovų kapus. Gali būti, 
jog, matydami mane mėnulio apšviestame slėnyje su nešuliu ant nugaros 
ar girdėdami akmenų bildėjimą įkalnėje, jie nusuko veidus ir galvas užsi- 
dengė drabužiais pamanę, jog tai mirusieji klajoja. Aš, nežinodamas sargy- 
binių buvimo vietos, jų nesišalinau ir nesislapsčiau. Atsivėrė uždraustasis 
slėnis — tykus kaip mirtis ir ramus, savo atšiaurumu priešais mane didin- 
gesnis už kažkada soste sėdėjusius faraonus. 

Vaikščiojau po slėnį kiaurą naktį ieškodamas užmūrytos didžiojo farao- 
no kapo durų angos, kurią šventikai buvo užantspaudavę, - maniau, jog 
mano tėvai nusipelnė to, kas geriausia. Troškau rasti faraono kapą, - to, 
kuris neseniai Amono valtimi plaukė, tad aukos jam dar tebebūtų šviežios 
ir tarnystė jo mirties šventykloje ant upės kranto nepriekaištinga, nes ma- 
no tėvai, kuriems nebeturėjau kapo, buvo nusipelnę to, kas geriausia. 

Leidžiantis mėnuliui, šalia didžiojo faraono kapo durų angos išrausiau 
smėlį ir palaidojau jaučio odą su užsiūtais savo tėvų kūnais. Tolumoje lojo 
šakalai, taigi žinojau, jog po dykumą klajojąs Anubis rūpinasi mano tėvais 
ir lydi juos paskutinėje kelionėje. Zinojau, jog mano tėvai ištvers didįjį Ozyrio 

svarstyklių teismą — be Mirusiųjų knygos ir atmintinai išmokto melo, kurio 
griebdavosi turčiai. Todėl kai rankomis užžėriau virš savo tėvų smėlį, už- 
plūdo didžiulis palengvėjimas. Zinojau juos per amžius būsiant šalia di- 
džiojo faraono ir nuolankiai mėgausiantis jam skirtomis geromis aukomis. 
Vakarų šalyje jie irkluos faraono laivą, valgys faraono duoną ir gers farao- 
no vyną. Tai padariau aš, pateikdamas savo kūną uždraustojo slėnio sargy- 
binių ietims, bet tai nebuvo joks nuopelnas, nes mirtis tąnakt man buvo už 
mirą saldesnė, ir iečių aš nebijojau. 

Zarstant smėlį ranka užčiuopė kažką kieta - sugriebiau skarabėją, iškaltą 
iš hematito, brangakmenių akimis, visą išraižytą šventaisiais ženklais. Ma- 
ne pradėjo krėsti drebulys, ašaros ėmė lašėti į smėlį, nes mirties slėnyje 
tariausi gavęs tėvų ženklą, jog jie patenkinti, jiems gera. Norėjau taip ma- 
nyti, nors žinojau, kad tikriausiai skarabėjas buvo pamestas ir nuskendęs 
smėlyje laidojant faraoną. 

Leidosi mėnulis ir dangus buvo pilkas kaip mirtis. Nusilenkiau smėliui ir 
pakėlęs rankas atsisveikinau su savo tėvu Senmučiu ir motina Kipa. Teišlieka 
jų kūnai per amžius, tebūnie Vakarų šalyje saldus jų gyvenimas, nes tik dėl 
jų trokštu, kad egzistuotų Vakarų šalis, nors tuo nebetikiu. Tačiau rankoje 
nešiausi skarabėją, o jo jėga buvo galinga, nes sargybiniai manęs nematė, 
nors aš mačiau juos, pakilusius savo pastogėse ir užsikūrusius ugnį valgiui 
virti. Skarabėjas buvo labai galingas, nes mano kojos ant akmenų nepaslydo, 
nelietė manęs nei skorpionai, nei gyvatės, nors jaučio odos nesinešiau. Tą 
patį vakarą nukeliavau atgal į Nilo pakrantę, atsigėriau Nilo vandens ir kritęs 
užmigau meldyne. Mano kojos buvo kruvinos ir žaizdotos, rankos nubroz- 
dintos ir aptekusios krauju, dykuma man buvo akis apžilpinusi, o mano kū- 
nas buvo raudonai nusvilęs ir nusėtas pūslėmis. Bet tebebuvau gyvas, o skaus- 
mas man netrukdė užmigti, nes buvau labai pavargęs. 

Pabudau rytą nuo ančių klyksmo meldyne - Amonas aukso luotu per dan- 
gų yrėsi, o nuo kito upės kranto mano ausis pasiekė miesto šurmulys. Upe 
plaukė luotai ir baltaburiai laivai, juokdamosi ir garsiai šūkaudamos skalbė- 
jos trinksėjo kultuvėmis. Rytas buvo ankstyvas, tačiau mano širdis tuščia, o 
gyvenimas - tik pelenai mano rankose. 

Kūno skausmai mane džiugino, nes mano būčiai jie teikė nors menką 
prasmę. Iki tol siekiau svarbiausio tikslo ir užduoties —- sugrąžinti savo tė- 
vams amžinąjį gyvenimą, kurį atėmęs be laiko nuvijau juos į mirtį. Savo 
nuodėmę kaip gebėdamas išpirkau, bet dabar mano gyvenimas nebeturėjo 
jokios prasmės ar svarbaus tikslo. Lyg vergas buvau apsijuosęs vien nuska- 
rusia klubjuoste, saulė iki šašų buvo nudeginusi nugarą, neturėjau nė men- 
kiausio vario gabalėlio, už kurį būčiau galėjęs nusipirkti maisto. Zinojau, 

jog jei pajudėsiu — po valandėlės mane pastebės sargybiniai ir šūktelėję 
paklaus, kas ir iš kur aš esu, o aš negalėsiu atsakyti, nes buvau įsitikinęs, jog 
Sinuhės vardas prakeiktas ir paniekintas amžiams. Pas savuosius draugus 
taip pat negalėjau eiti, nes nenorėjau, kad jie su manimi dalytųsi mano 
gėda, taip pat nenorėjau, kad pamatę mane jie nepripažindami pakeltų 
rankas ir atsuktų nugarą, nes tai apkartintų jų sielas. Mat tariausi jau pa- 
kankamai blogo padaręs. 

Taip mąstydamas pastebėjau apie mane glūdinančią gyvą būtybę, tačiau 
iš pradžių neįstengiau manyti ją žmogumi esant - pamaniau, jog tai šmėk- 
la iš blogo sapno. Jo nosies vietoje buvo duobė, ausys nupjautos, o jis pats 
buvo kraupiai sulysęs, tačiau atidžiau įsižiūrėjęs pamačiau, kad jo rankos 
kaulėtos, bet stiprios, kūnas nuo nešulių ar įsirėžusių virvių žaizdotas, bet 
tvirtas. 

Pastebėjęs, jog; žiūriu, jis užkalbino mane klausdamas: 

— Ką taip tvirtai delne spaudi? 

Atgniaužiau ranką ir parodžiau uždraustojo slėnio smėlyje rastą šventąjį 
faraono skarabėją, o jis tarė: 

— Atiduok jį man, kad atneštų man laimę, nes man, skurdžiui, jos labai 
reikia. 

Tačiau atsakiau: 

— Aš taip pat skurdžius, nieko daugiau neturiu, tik šitą skarabėją. Noriu 
laikyti jį talismanu, atnešiančiu man laimę. 

Jis tarė: 

— Zinoma, esu nuskurdęs ir šlykštus, bet duosiu tau gabalėlį sidabro, 
nors jis tėra iš tokio margo akmens. Man gaila tavęs, skurdžiaus. Todėl 
duosiu tau gabalėlį sidabro. 

Iš užjuosčio jis iš tiesų ištraukė gabalėlį sidabro, tačiau aš dar tvirčiau 
nusprendžiau neatiduoti skarabėjo, mane užvaldė tikėjimas, kad skarabė- 
jas atneš man sėkmę - taip jam ir pasakiau. Tuomet jis piktai tarė: 

— Užmiršai, kad galėjau gulinų tave užmušti, nes ilgai Žiūrėjau į tave 
miegantį stebėdamasis, ką taip tvirtai delne spaudi. Todėl laukiau, kol pa- 
busi, bet dabar gailiuosi tavęs, nedėkingojo, neužmušęs. 

Atsakydamas jam tariau: 

— Iš nosies ir ausų matau, kad esi nusikaltėlis, pabėgęs iš akmenų skal- 
dyklos. Mane užmušdamas būtum gerą darbą padaręs, nes esu vienišas ir 
nerandu kelio, kuriuo pasukti. Tačiau bėk iš čia su savo ištekliais, nes sargy- 
biniai tave pamatys, sugaus ir primušę lazdomis pakabins ant mūro galva 
žemyn ar mažų mažiausiai išsiųs atgal į skaldyklą, iš kurios pabėgai. 

Jis atsakė: 

— Ir dabar panorėjęs galėčiau tave užmušti — esu šlykštus, bet tvirtas. 
Tačiau nenoriu to daryti dėl gabalėlio akmens, nes esame netoli Mirusiųjų 
miesto ir sargybiniai gali išgirsti tavo riksmą. Todėl turėk savo laimę, nes 
gal iš tiesų tau jos labiau reikia nei man. Taip pat paklausiu, kas tu per 

svetimšalis, jei nežinai, kad man nėra ko bijoti sargybinių, juk esu laisvas 
žmogus, jau nebe vergas. Galiu eiti į miestą, bet nenoriu vaikščioti gatvė- 
mis, nes vaikai gąsčiojasi mano veido. 

— Ar nuteistas iki gyvos galvos skaldyklon gali būti laisvas — juk matau 
tai iš tavo nosies ir nupjautų ausų? — pašaipiai atkirtau, nes pamaniau jį 
puikuojantis. 

— Nepykstu už tavo žodžius, nes esu maldingas žmogus ir bijau dievų, — 
atsakė jis. - Todėl neužmušiau tavęs miegančio. Bet ar išties nežinai, kad 
abiejų valstybių karūna karūnuotas sosto paveldėtojas įsakė nuimti visas 
grandines ir išlaisvinti nuteistuosius, išsiųstus vergauti į kasyklas ir akmens 
skaldyklas, todėl nuo šiol jose dirba tik laisvi samdomi žmonės. - Ilgai kike- 
nęs jis tęsė: —Todėl čia, meldyne, mūsų yra keli stiprūs vaikinai, kurie gy- 
vena misdami aukomis nuo Mirusiųjų miesto turtingųjų stalų, nes sargybi- 
niai mūsų bijo, o mes juk nebijome numirėlių. Mat kasyklose pabuvęs jau 
nieko nebebijo, nes, kaip žinai, nieko blogesnio žmogui negali nutikti, kaip 
tapti kasyklos vergu. Daugelis mūsų nebijo net dievų, tačiau, mano galva, 
tikėjimas daugiausia vertas, todėl esu dievotas žmogus, nors, kaip matai, 
dešimt metų praleidau kasykloje. 

Taip sužinojau, jog sosto paveldėtojas, tapdamas Amenhotepu ketvir- 
tuoju, pakilo į sostą ir išlaisvino visus vergus bei suimtuosius, todėl rytinės 
jūros pakrantės, kaip ir Sinajaus, kasyklos bei akmens skaldyklos ištuštėjo. 
Mat Egipto žemėje nebuvo nė vieno tokio kvailo žmogaus, kuris savo noru 
nusisamdytų į kasyklą. Didžioji karališkoji sutuoktinė dabar buvo su lėlė- 
mis žaidžianti Mitanijos princesė, o faraonas buvo Žmogus, tarnaująs nau- 
jam dievui. 

— Tikriausiai jo dievas labai keistas, - pasakė buvęs kasyklos vergas, — 
nes liepia faraonui nesuprantamai elgtis. Juk dabar plėšikai ir galvažudžiai 
abiejose valstybėse vaikšto laisvi, o kasyklos tuščios ir Egiptas jau nebetur- 
tėja. Tiesa, aš nesu nusikaltęs už blogus darbus ir neteisingai nukentėjau, 
tačiau visais laikais taip atsitikdavo ir ateityje atsitiks. Todėl kvaila išlaisvinti 
iš grandinių šimtą ir tūkstantį nusikaltėlių, kad drauge išsilaisvintų vienas 
nekaltas. Tačiau tai ne mano, o faraono rūpestis. Tegul jis už mane galvoja. 

Kalbėdamas jis žiūrėjo į mane, lytėjo mano rankas, čiupinėjo mano nu- 
garos Ššašus. Į mane įsigėręs Mirties rūmų dvokas jo negąsdino ir jam tik- 
riausiai buvo gaila mano jaunystės, nes tarė: 

— Tavo oda nudegusi. Aš turiu aliejaus. Turbūt leisi, kad patepčiau. 

Jis ištepė man nugarą, kojas, rankas, tačiau tai darydamas keikėsi ir 
kalbėjo: 

— Prisiekiu Amonu, išties nežinau, kodėl tai darau, nes kokia gi man nau- 
da iš tavęs — niekas manęs sumušto ir žaizdoto nepatepė ir prakeikiau die- 
vus už man nutikusią neteisybę. 

Gerai žinojau, jog visi vergai ir nuteistieji prisiekinėja esą nekalti, tačiau 
jis man buvo prielankus. Todėl ir aš norėjau būti jam prielankus, juolab 

kad buvau toks vienišas ir bijojau, jog nuėjęs jis vėl paliks mane vieną kal- 
bėti su savo širdimi. Todėl pasakiau: 

— Papasakok man apie tau nutikusią neteisybę, kad galėčiau drauge su 
tavim sielvartauti. 

Jis tarė: 

— Sielvartą iš manęs lazdomis išmušė dar pirmaisiais vario kasyklos me- 
tais. Neapykanta buvo stipresnė, nes truko penkerius metus, kol ją taip pat 
iš manęs iškapojo — taip nuo mano širdies nuslinko visi žmogiški jausmai. 
Bet kodėl nepapasakojus tau visko - pralinksmėtum, nes mano pirštai trin- 
dami tavo nugaros šašus tikriausiai teikia tau skausmo. Taigi žinok, kad 
anksčiau buvau laisvas žmogus: dirbau žemę, turėjau namelį ir jaučių, ir 
žmoną, ir alaus ąsotyje. Tačiau dar turėjau kaimyną, galingą vyrą, vardu 
Anukis, - teišsisklaido jo kūnas. Jo žemių akys neaprėpė, o galvijų jis turėjo 
kaip smėlio ir staugė jie, kaip jūra ošė, tačiau jis dar įsigeidė mažo mano 
žemės sklypelio. Todėl krėtė man visokias eibes ir po kiekvieno potvynio, 
kai žemes matuodavo iš naujo, ribinis akmuo persikeldavo vis arčiau mano 
trobelės — taip praradau žemę. Nieko negalėjau padaryti, nes matininkai, 
kuriuos jis gausiai apdovanodavo, klausė jo, o ne manęs. Taip pat jis užkišo 
mano drėkinimo kanalą, sulaikė į mano laukus tekantį vandenį, todėl ma- 
no jaučiai kentė troškulį, o mano javai nunyko ir alus mano ąsotyje baigėsi. 
Tačiau žiemomis gyvendamas dideliame savo Tėbų name, o vasarą par- 
kakdamas į savo žemes atgaivinti sielos, jis mano aimanų negirdėjo, o jei 
išdrįsdavau prie jo prisiartinti, tarnai pliekdavo mane lazdomis ir siundy- 
davo šunimis. 

Tepdamas aliejumi mano nugarą, Benosis giliai atsiduso. Paskui jis tęsė: 

— Bet gal dar tebegyvenčiau savo trobelėje, jei dievai nebūtų prakeikę 
siųsdami man gražią dukterį. Aš turėjau penkis sūnus ir tris dukteris, - juk 
skurdžius greitai dauginasi, - ir jiems paaugus patyriau didžiulę jų pagal- 
bą, jie teikė man džiaugsmo, nors vieną sūnų — dar mažą - pavogė keliau- 
jantis sirų prekijas. Tačiau jauniausioji mano duktė buvo graži ir aš, kvailys, 
ja didžiavausi — jai nereikėjo sunkaus darbo dirbti, laukuose svilti odos, 
nešioti vandens. Protingiau būčiau padaręs nukirpęs jai plaukus ir išsuodi- 
nęs veidą, nes pamatęs ją, mano kaimynas Anukis jos įsigeidė, ir nuo tol aš 
ramios dienos neturėjau. Jis apskundė mane teisme ir prisiekė mano jau- 
čius sutrempus jo lauką, o mano sūnus padaužiškai užkišus jo drėkinimo 
kanalą ir mėčius į jo šulinius maitą. Taip pat jis prisiekė nederliaus metais 
mane pasiskolinus iš jo grūdų, visa tai esant tiesa prisiekė ir jo tarnai, o 
manęs teisėjas neklausė. Tačiau jis būtų leidęs man turėti savo lauką, jei 
būčiau atidavęs savo dukterį. O aš nesutikau, nes vyliausi, jog gražioji ma- 
no duktė gaus garbingą vyrą, kuris mane senatvės dienomis maitins ir bus 
man gailiaširdis. Galiausiai jo tarnas kartą puolė mane, o aš neturėjau nie- 
ko kita — tik savo lazdą, tačiau taip sudaužiau jam galvą, jog jis mirė. Tuo- 
met man nupjovė ausis ir išsiuntė į kasyklą, o už nesumokėtas skolas mano 

žmoną ir vaikus pardavė į vergiją, tačiau jauniausiąją Anukis pats pasiėmė 
ir su ja pasilinksminęs atidavė džiaugtis savo tarnams. Todėl manau, kad 
išsiųstas į kasyklą patyriau neteisybę. Po dešimties metų valdovui mane 
išlaisvinus, parskubėjau namo, tačiau mano trobelė buvo sugriauta, pievoje 
ganėsi svetimas galvijas, o mano duktė, nebenorėjusi manęs pažinti, pie- 
menų namelyje šliūkštelėjo karšto vandens man ant kojų. Tačiau girdėjau, 
kad Anukis mirė ir kad didžiulis jo kapas yra Tėbuose, Mirusiųjų mieste, o 
virš jo durų yra ilgas užrašas. Todėl atkeliavau į Tėbus, kad širdis pralinks- 
mėtų išgirdus, kas virš jo kapo durų užrašyta, tačiau nemoku skaityti ir 
niekas man neperskaitė, nors išklausinėjęs suradau kapą. 

— Jei nori, perskaitysiu tau užrašą, - pasiūliau, — nes moku skaityti. 

— Teišlieka tavo kūnas amžinai, - tarė jis, - jei nori padaryti man paslau- 
gą. Esu vargšas ir tikiu viskuo, kas parašyta. Todėl prieš mirtį noriu sužino- 
ti, kas rašoma apie Anukį. 

Jis ištepė aliejumi man kūną, vandenyje išskalbė mano klubjuostę. Drau- 
ge nuėjome į Mirusiųjų miestą ir sargybiniai mūsų nesulaikė. Zengėme 
tarpkapiu, kol jis parodė man didelį kapą - priešais buvo prinešta mėsos ir 
visokių pyragaičių, vaisių ir gėlių. Buvo atneštas ir užantspauduotas vyno 
ąsotis. Pats užkandęs ir man davęs aukų, Benosis paprašė, kad perskaity- 
čiau užrašą virš kapo durų. Sitaip jam perskaičiau: 

— „Aš, Anukis, auginau duoną ir sodinau vaismedžius, ir mano derliai 
buvo gausūs, nes bijojau dievų ir aukojau dievams penktadalį savojo der- 
liaus. Nilas palankiai mane sveikino ir mano žemėje per mano gyvenimą 
niekas nepatyrė alkio — mano kaimynai taip pat nepatyrė alkio, nes į jų 
laukus nutiesiau vandenį, o nederliaus metais penėjau juos grūdais. Aš nu- 
šluosčiau našlaičiams ašaras, ir našlių neapiplėšiau, dovanojau visiems jų 
skolas, todėl mano vardas buvo palaimintas nuo vieno žemės krašto iki 
kito. Kuris prarado jautį, tam aš, Anukis, atidaviau sveiką jautį. Sergėjau, 
kad ribinio akmens neperkeltų, ir netrukdžiau vandeniui tekėti į kaimynų 
laukus, per visą savo gyvenimą buvau sąžiningas ir dievotas. Visa tai pada- 
riau aš, Anukis, kad dievai man būtų palankūs ir palengvintų mano kelio- 
nę į Vakarų šalį.“ 

Benosis atsidėjęs klausė, o kai perskaičiau pabaigą, graudžiai pravir- 
kęs tarė: 

— Esu skurdžius ir tikiu viskuo, kas parašyta. Taigi matau, kad Anukis 
buvo dievotas žmogus, kad po mirties jis gerbiamas. Perskaičiusios užrašą 
virš jo kapo durų, būsimosios kartos jį taip pat gerbs. Tačiau aš esu šlykštus 
nusikaltėlis —- neturiu nei ausų, nei nosies, todėl kiekvienas mato mano gė- 
dą, o kai mirsiu, mano kūną išmes į upę ir manęs jau nebebus. Argi visa 
šiame pasaulyje nėra didžiausia tuštybė? 

Nuplėšęs nuo ąsočio spaudą, jis gurkštelėjo vyno. Priėjęs prie jo sargybi- 
nis pagrasė lazda, tačiau jis tarė: 

— Per mano gyvenimą Anukis padarė man daug gera. Todėl valgydamas 

ir gerdamas prie jo kapo noriu pagerbti jo atminimą. Bet jei paliesi mane 
arba šalia stovintį mano draugą, kuris yra mokytas vyras, nes moka skaityti 
užrašus, arba jei pašauksi pagalbon kitus sargybinius, tai žinok, kad meldy- 
ne yra mūsų keletas stiprių vyrų ir dauguma mūsų turi peilius, todėl atėję 
naktį perpjausime tau gerklę. Tai man užduotų širdį, nes esu dievotas žmo- 
gus - tikiu dievais ir niekam nenoriu daryti skriaudos. Todėl bus geriau, jei, 
palikęs ramybėje, mūsų nebematysi. Taip tau pačiam bus geriau. 

Jis stebeilijo į sargybinį - skarmaluotas benosis, beausis buvo kraupus, 
todėl sargybinis patikėjo juo ir apsižvalgęs nuėjo. Mes valgėme ir gėrėme 
prie Anukio kapo - aukų pastogė buvo gaivi, nuosaulinga ir Benosis, nugė- 
ręs vyno, tarė: 

— Dabar suprantu, kad geriau savo noru būčiau atidavęs dukterį Anu- 
kiui. Tikriausiai jis būtų leidęs man likti savo trobelėje, mane būtų taip pat 
apdovanojęs, nes mano duktė buvo graži ir skaisti, nors dabar tėra tik nu- 
drengtas Anukio tarnų patiesalas. Dabar žinau, kad nėra pasaulyje kitokio 
teisingumo, tik turtingo ir stipriojo teisė, o skurdžiaus žodis faraono ausų 
nepasiekia. 

Kilstelėjęs ąsotį jis garsiai nusijuokė ir pridūrė: 

— Garbė tau, sąžiningasai Anuki, teišlieka tavo kūnas per amžius, nes aš 
nenoriu keliauti paskui tave į Vakarų šalį, kur dievų netrukdomi tu ir į tave 
panašūs linksmai gyvenate. Tačiau, mano galva, teisinga būtų, jei tęstum 
savo gerus darbus žemėje — pasidalintum su manimi aukso taurėmis ir pa- 
puošalais iš savo kapo. Todėl kitąnakt, jei mėnulis debesyje pasislėps, keti- 
nu ateiti tavęs pasveikinti. 

— Ką kalbi, Benosi? - paklausiau nusigandęs ir rankomis padariau šven- 
tuosius Amono ženklus. - Juk neketini plėšti, nes prieš dievus ir žmones tai 
gėdingiausias nusikaltimas. 

Tačiau padūkęs nuo vyno Benosis pasakė: 

— Gudriai mėšlą mali, tačiau Anukis man skolingas, o aš nesu toks gailia- 
širdis kaip jis ir reikalauju savosios sumos. Jei ketini man trukdyti, nulaušiu 
tau sprandą, tačiau jei esi galvotas —- padėsi man: keturios akys mato geriau 
negu dvi, drauge iš kapo pajėgsime išnešti daugiau nei aš vienas - sykiu į 
kapą įsilaušime, jei mėnulis kitąnakt nešvies. 

— Nenoriu nuplaktas kabėti ant mūro žemyn galva, - atsakiau persigan- 
dęs. Tačiau pagalvojęs suvokiau, jog vargu ar mano gėda padidėtų, drau- 
gams pamačius mane ant mūro žemyn galva kabantį, o mirtis manęs jau 
nebaugino. 

Todėl valgėme, gėrėme, o išgertą lig dugno ąsotį sudaužėme, šukes iš- 
barstydami aplink kapą. Ir sargybiniai nešaukė - tik bailiai atsuko mums nu- 
garas. Iš Tėbų į Mirusiųjų miestą nakčiai saugoti kapų atplaukė kariai, tačiau 
naujasis faraonas nebuvo jų apdovanojęs — kaip įprasta po karūnavimo. To- 
dėl niurzgėdami jie uždegė deglus ir išgėrę vyno, - nes aukų pastogėse buvo 
daugybė vyno ąsočių, - ėmė laužtis į kapus ir juos plėšti. Todėl mudviem su 

Benosiu niekas nesutrukdė, kai įsilaužę į Anukio kapą apvertėme jo karstą ir 
išsinešėme tiek aukso taurių ir brangenybių, kiek pakelti įstengėme. Brėkš- 
tant pakrantėje laukė visa minia sirų pirklių, pasiruošusių nupirkti iš kapų 
pagrobtus daiktus ir išgabenti luotais žemyn upe. Pardavėme jiems savo gro- 
bį ir, gavę beveik du šimtus debenų aukso bei sidabro, pasidalijome jį pagal 
pažymėtą aukso ir sidabro svorį. Tačiau už kapo brangenybes gauta suma 
tebuvo tik maža dalelė tikrosios jų vertės, o auksas, kuriuo užmokėjo, buvo 
maišytas. Tačiau nepaprastai džiūgaudamas Benosis kalbėjo: 

— Aš tapsiu turtingas, nes iš tiesų verčiau užsiimti šiuo amatu, negu prie- 
plaukoje nešioti nešulius ar laukuose kilnoti drėkinimo kanalų vandenį. 

Tačiau aš atsakiau: 

— Ąsotis semia šulinio vandenį, kol sudūžta. 

Todėl išsiskyrėme ir pirklio luotu sugrįžau į kitą krantą - į Tėbus. Nusi- 
pirkau naujus drabužius, valgiau vyninėje ir gėriau, nes į mane įsigėręs 
Mirties rūmų dvokas jau ėmė vadėtis. Tačiau per visą dieną iš už upės, iš 
Mirusiųjų miesto, girdėjosi trimitų garsai ir ginklų žvangesys. Takais tarp 
kapų riedėjo karo vežimai, o faraono asmens sargybiniai ietimis medžiojo 
plėšikaujančius karius ir iš kasyklų sugrįžusiuosius — jų priešmirtiniai riks- 
mai buvo girdėti mieste. Tą vakarą visi mūrai buvo nukabinėti kūnais že- 
myn galvom ir Tėbuose įsiviešpatavo tvarka. 

Praleidęs naktį nakvynės namuose, nuėjau prie savo buvusio namo ir 
pašaukiau Kaptahą. Jis atskubėjo šlubčiodamas, o jo skruostas nuo smūgių 
buvo ištinęs, tačiau mane pamatęs jis vienintele savo akimi pravirko iš 
džiaugsmo ir puolė į kojas sakydamas: 

— Tu sugrįžai, mano pone, o jau maniau, kad numirei. Juk, galvojau, 
gyvas būdamas sugrįžtum manęs paprašyti vario ir sidabro. Mat kartą da- 
vus — teks duoti nuolat. Tačiau neatėjai, nors dėl tavęs privogiau iš savo 
naujojo šeimininko, — teišsisklaido jo kūnas, — kiek spėjęs, matai iš mano 
skruosto ir vakar įspirto kelio. Jo motina, krokodilė, - tegu ji dulkėmis iš- 
sisklaido, — grasino mane parduoti, todėl labai bijau. Taigi keliaukim greit iš 
šitų negerų namų, mano pone, - aš bėgsiu su tavimi. 

Dvejojau, o jis, tikriausiai neteisingai mano dvejones supratęs, tarė: 

— Aš iš tiesų pavogiau tiek, kad kurį laiką galėsiu tave, mano pone, išlai- 
kyti, o kai mano ištekliai baigsis, galėsiu už tave darbą dirbti -— jei tik iš- 
trauksi mane iš šitos krokodilės motinos ir jos sūnaus nagų. 

— Atėjau tik skolos tau grąžinti, Kaptahai, - pasakiau ir atskaičiavau į jo 
delną aukso ir sidabro - daugybę kartų daugiau, nei jis man buvo davęs. — 
Bet jei nori, galiu tave iš tavo pono išpirkti, kad būtum laisvas ir galėtum 
eiti kur panorėjęs. 

Pajutęs savo delne aukso ir sidabro svorį, Kaptahas pakvaišo iš džiaugs- 
mo - ėmė straksėti, nors buvo jau senas, be to, užmiršo savo šlubčiojimą. 
Tačiau paskui susigėdęs tarė: 

— Zinoma, atidavęs tau savo santaupas graudžiai raudojau, bet už tai ma- 
nęs nekaltink. O jei mane išlaisvintum - kurgi aš eisiu, jei visą savo amžių 
buvau vergas. Be tavęs aš lyg aklas kačiukas ar vedeklės paliktas ėriukas. Tau 
neverta mane laisvinant veltui brangaus aukso leisti, nes kam mokėti už tai, 
kas jau tavo. - Dėdamasis išmaniu jis vylingai mirksėjo vienintele akimi. — 
Laukdamas tavęs kasdien klausinėjau laivų išplaukimo eilės, - pridūrė jis. — 
Kaip tik į Semirą išvyksta didžiulis ir iš pažiūros tvirtas laivas, kuriuo, pakan- 
kamai dievams paaukojus, tikriausiai be baimės galima keliauti. Tik liūdna, 
kad vien nelaimes siuntusiam Amonui mane apleidus dar nesuradau ganėti- 
nai galingo dievo. Atkakliai klausinėjau apie daugybę dievų, išmėginau taip 
pat naująjį faraono dievą, kurio šventyklą vėl atidarė ir kurion, siekdami fa- 
raono palankumo, plūsta daugybė žmonių. Tačiau kalbama faraoną sakius, 
jog jo dievas tiesoje gyvena, todėl baiminuosi, kad jo dievas labai sunkiai 
palenkiamas, iš jo vargu ar turėsiu naudos. 

Prisiminiau rastąjį skarabėją ir padaviau Kaptahui sakydamas: 

— Štai tau dievas — nors mažas, bet labai stiprus. Uoliai jį saugok, nes 
manau, jog jis atneš mums laimę, nes jau turiu savo maišelyje aukso. Taigi 
apsirenk siriškų drabužiu, ir jei iš tiesų nori, bėk, tačiau sugautas už pabėgi- 
mą manęs nekaltink. Tepadeda tau šis mažytis dievas, nes gal iš tiesų ge- 
riau pataupyti lėšas kelionei į Semirą. Mat Tėbuose ir bet kur kitur Egipto 
žemėje jau nebegaliu pažvelgti nė vienam žmogui į akis. Todėl išvykstu — 
juk turiu kur nors gyventi, o į Tėbus niekada negyįšiu. 

Tačiau Kaptahas pasakė: 

— Niekada negali sakyti „niekada“, nes apie rytojų niekas nežino, o žmo- 
gus, kartą gėręs Nilo vandens, jokiu kitu vandeniu troškulio nenumalšins. 
Tačiau kitos tavo mintys ir sprendimai išmintingi, bet dar išmintingiau pa- 
darysi mane drauge pasiimdamas, nes be manęs tu lyg vaikas, pats nesu- 
gebąs susivystyti. Ir nežinau, ką padarei bloga, nors apie tai kalbėdamas 
akis nuduri, tačiau esi dar jaunas ir vienąkart viską užmirši. Mat Žmogaus 
darbas - lyg akmuo, į vandenį metamas. Jis garsiai pliumpteli į vandenį, 
vanduo suraibuliuoja, tačiau po akimirkos jis nurimsta, o akmens nė žen- 
klo nematyti. Tokia ir žmonių atmintis. Gerokai laiko praėjus, visi bus už- 
miršę tave bei tavo darbus, todėl galėsi sugrįžti ir tikiuosi būsiant tave tokį 
galingą ir turtingą, jog ir mane galėsi apginti, jei netikėtai patirčiau sunku- 
mų dėl pabėgusių vergų paieškos sąrašo. 

— Išvykstu ir nesugrįšiu niekada, — ryžtingai atsakiau, tačiau tuo metu 
naujoji šeimininkė šaižiu balsu pašaukė Kaptahą. 

Išėjęs laukiau jo prie gatvės kampo ir po kurio laiko jis atėjo - skambin- 
damas saujoje vario gabalėlius, su pintine ir ryšuliu joje. 

— Visų krokodilų motė išsiuntė mane į turgų apsipirkti, - nepaprastai 

džiugiai pasakė jis. - Žinoma, ji, savo papratimu, įdavė man per mažai 
vario, bet net ir mažas priedėlis yra priedėlis į kelionę, nes manau Semirą 
esant gana toli nuo čia. 

Krepšyje jis turėjo savo drabužį ir peruką. Nuėjome į pakrantę, jis persi- 
rengė meldyne ir nupirkau jam gražią lazdą - tokias turėjo kilmingųjų tar- 
nai ir vedliai. Paskui nuėjome link prietilčių, kur rišdavo Sirijos laivus, susi- 
radome didžiulį laivą su žmogaus storumo lynu pirmagalyje ir plastančia 
ant stiebo išvykimo vėliavėle. Laivo vadas buvo siras ir labai apsidžiaugė, 
kad aš esu gydytojas, nes jis vertino Egipto gydymo meną, o daug jo jūri- 
ninkų sirgo. Skarabėjas iš tiesų mums atnešė laimę — užrašęs mus į laivo 
knygą jis neėmė iš mūsų kelionės mokesčio, jei esą patys susimokėsime už 
valgį. Nuo tol Kaptahas garbino skarabėją kaip dievą — kasdien tepė geru 
aliejumi, laikė jį suvyniotą į brangų audinį. 

Laivą atrišo nuo prieplaukos ir vergai pradėjo irkluoti — po aštuoniolikos 
dienų kelionės pasiekėme abiejų valstybių sieną, o dar po aštuoniolikos 
dienų pasiekėme vietą, kur upė tekėdama į jūrą išsišakoja į dvi, o dar po 
dviejų dienų priešais mus atsivėrė jūra. Keliaudami praplaukėme miestus 
ir šventyklas, matėm laukus ir galvijų bandas, tačiau Egipto turtai mano 
širdies nedžiugino — troškau tik, kad kelionė pasisektų ir palikčiau Juodąją 
žemę. Tačiau kai priešais mus atsivėrė jūra, o kito jos kranto nesimatė; Kap- 
tahas ėmė nerimauti ir paklausė, ar vis dėlto nebūtų buvę geriau, išlipus 
krante, sausuma keliauti į Semirą, — net jei kelionė būtų sunki ir mus perse- 
kiotų plėšikai. Jo nerimas sustiprėjo, kai irkluotojai ir jūrininkai geruoju pa- 
pročiu ėmė vaitoti ir aštriais akmenimis taip susiraižė veidus, kad kraujas 
pasruvo - nepaisydami draudimų laivo vado, kuris nenorėjo gąsdinti daugy- 
bės laivo keliauninkų. Laivas vadinosi „Vėjažuvė“. Laivo vadas liepė iš- 
plakti irkluotojus ir jūrininkus, bet tai nenuslopino jų bliovimo ir vaitonių, 
todėl daugelis keliauninkų taip pat ėmė skaudžiai vaitoti ir aukoti savie- 
siems dievams. Egiptiečiai prašė Amono pagalbos, o sirai raudamiesi barz- 
das šaukė Semiros, Sidono, Biblo ir kitų miestų, iš kurių buvo kilę, Baalius. 

Todėl patariau Kaptahui, jei jis bijąs, taip pat aukoti mūsų dievui ir, išvy- 
niojęs iš skuduro šventąjį skarabėją, Kaptahas puolė priešais jį ant žemės, o 
norėdamas numaldyti jūros dievus, metė į vandenį gabalėlį sidabro ir pra- 
virko — ir dėl savęs, ir dėl nuskandinto sidabro. Jūrininkai nutilo, pakėlė 
bures, laivas pasviro ir ėmė suptis, o irkluotojai gavo alaus ir duonos. 

Tačiau laivui pradėjus suptis, Kaptaho veidas nupilko ir jis jau nebešau- 
kė — tik įsikibo laivo lynų. Po kurio laiko jis liūdnai man pratarė, kad jo 
pilvas pakilęs iki ausų ir kad suprantąs, jog mirsiąs. Jis man priekaištavo, 
kad išviliojau jį į šią kelionę, ir atleido man, kad dievai jam taip pat būtų 
palankūs, nes turėjo menkutę viltį, jog pakankamai sūriame jūros vande- 
nyje jo kūnas išsilaikys, — taigi nuskendęs jis pateks į Vakarų šalį. Tačiau jo 
kalbas girdėję jūrininkai šaipydamiesi sakė, jog jūra pilna pabaisų, sury- 
siančių jį nespėjus pasiekti dugno. 

Vėjas sustiprėjo ir laivą supo vis stipriau, o vadas nuvedė laivą taip toli į 
jūrą, kad kranto jau nebesimatė. Tuomet aš taip pat ėmiau nerimauti, nes 
nesuvokiau, kaip jis, pametęs krantą iš akių, jį kada nors vėl suras. Ir jau 
nesišaipiau iš Kaptaho, nes man ėmė suktis galva ir keistai pasijutau. Po 
kurio laiko Kaptahas nusivėmė, visu ūgiu griuvo ant laivo denio, jo veidas 
pažaliavo ir jis nebepratarė nė žodžio. Tuomet susirūpinau ir pamatęs, kad 
vemia taip pat daugybė kitų keliauninkų, kad pasikeitė jų veidai, jie skun- 
džiasi mirsią, nuskubėjau pasikalbėti su laivo vadu ir pasakiau, kad tikriau- 
siai jo laivą dievai prakeikę, nes, nepaisant viso mano, kaip gydytojo, išma- 
numo, laive siaučia baisi užkrečiamoji liga. Todėl pareikalavau, kad laivo 
vadas apsuktų laivą ir sugrįžtų atgal į krantą, — kol dar gali krantą atrasti, — 
nes už tai, kas atsitiks, kaip gydytojas jau nebegalėjau atsakyti. Taip pat 
pasakiau, kad audra, taip blaškanti laivą, jog net jo sandūros braška, yra 
siaubinga — nors nenorėjau kištis į jo amato dalykus. 

Tačiau laivo vadas mane nuramino ir guosdamas atsakė, kad vėjas bu- 
rėms labai palankus ir puikiai spartina kelionę, todėl man nederėtų kalbomis 
apie audrą pajuokti dievų. O keliautojus apnikusi liga kilo tik dėl to, jog jie, 
susimokėję už kelionės valgį, per daug prisirijo, todėl semiriečių prekybos 
namai, išlaiką šį laivą, patyrė nuostolių. Tikriausiai todėl Semiros prekybos 
namai paaukojo deramam jūros dievui, kad keliauninkai valgio savyje nelai- 
kytų ir kad tie laukiniai žvėrys ištuštintų skurdžias laivo atsargas. 

Jo paaiškinimai mažai mane ramino, todėl išdrįsau paklausti, ar jis tikrai 
mano vėl atrasiąs krantą, nes greitai užslinks tamsa. Jis tikino, jog laivo 
vado būstelyje turįs daugybę visokių dievų, padedančių jam plaukti teisin- 
ga kryptimi - ir dieną, ir naktį - nors tik žvaigždės matyti naktį, o dieną tik 
saulė. Bet tą jis turbūt pamelavo, nes vargu ar tokių dievų yra. 

Todėl pasišaipęs iš jo paklausiau, kodėl taip nutiko, kad aš nesusirgau 
kaip kiti keliautojai. Jis atsakė, jog tai visiškai aišku, nes atskirai mokėjau už 
laivo valgį, nepadarydamas laivo šeimininkams nuostolių. O apie Kaptahą 
jis pasakė, jog tarnai buvę atskirai. Jie arba susirgę, arba likę sveiki, - kaip 
pasitaikė. Tačiau jis prisiekė savo barzda, kad kiekvienas keliautojas ženg- 
damas į Semiros krantą bus sveikas kaip jaunas ožys, todėl aš neprivaląs 
baimintis dėl savosios gydytojo šlovės. Vis dėlto man buvo sunku tuo pati- 
kėti matant, kaip bjauriai jaučiasi keliauninkai. 

Tačiau kodėl aš taip sunkiai nesusirgau, negaliu pasakyti, — gal taip atsi- 
tiko dėl to, kad vos gimusį mane paleido nendrių luotu suptis ant Nilo 
bangų. Kitokio paaiškinimo sugalvoti negaliu. 

Mėginau slaugyti Kaptahą ir kitus, tačiau vos prisilietus prie keliaunin- 
kų, šie mane prakeikė, o kai Kaptahui, kad sustiprėtų, pasiūliau valgio, jis 
nusuko galvą ir ėmė gokčioti kaip begemotas, norėdamas ištuštinti pilvą, 
nors jau nebebuvo ką tuštinti. Tačiau dar niekada Kaptahas nebuvo nusi- 
sukęs nuo dubens, todėl išties ėmiau tikėti jį mirsiant ir labai susisielojau, 
nes jau buvau spėjęs priprasti prie jo tuščių kalbų. 

Užslinko naktis ir galų gale užmigau, nors mane baugino laivo lingavi- 
mas ir siaubingas burių trinksėjimas ir pokšėjimas, bangoms laivo šoną pla- 
kant. Taip praėjo daugybė dienų, tačiau nė vienas keliauninkas nenumirė, o 
daugelis vėl pradėjo valgyti ir vaikščioti deniu. Tik Kaptahas tebegulėjo toje 
pačioje vietoje ir valgio nelietė, bet vis dėlto parodė gyvybės ženklų — vėl 
ėmė melstis mūsų skarabėjui, todėl nusprendžiau, kad jam pabudo viltis gy- 
vam pasiekti žemę. Septintą kelionės dieną vėl pasirodė krantas ir laivo va- 
das pasakė buriuojąs pro Jopę bei Tirą ir, palankiam vėjui pučiant, vedąs 
laivą tiesiai į Semirą. Bet iš kur jis visa tai žinojo — net šiandien negaliu pasa- 
kyti. Siaip ar taip, kitą dieną pamatėme Semirą ir laivo vadas jūros dievams 
bei savo laivo būstelio dievams paaukojo gausybę aukų. Burės buvo nuleistos, 
irkluotojai sumerkė irklus į vandenį ir nuyrė laivą į Semiros uostą. 

Kuomet įplaukėme į ramius vandenis, Kaptahas pašoko ant kojų ir ska- 
rabėju prisiekė per amžių kojos į laivo denį nekelsiąs. 


PENKTOJI KNYGA 
Chabyrai 

Dabar turiu papasakoti apie Siriją ir miestus, kuriuos aplankiau, ir geriau- 
siai tai padarysiu apsakydamas, kad Raudonosiose žemėse* viskas vyksta 
ir nutinka priešingai nei Juodojoje žemėje. Taigi ten nėra tekančios upės — 
ji krinta iš dangaus ir drėkina žemę. Prie kiekvieno slėnio yra kalnas, už 
kalno - vėl slėnis, ir kiekviename slėnyje gyvena vis kita tauta, o ją valdo 
savarankiškas kunigaikštis, mokąs mokesčius faraonui, ar bent mano pasa- 
kojamuoju metu mokėjo. Jie kalba įvairiausiomis kalbomis bei tarmėmis ir 
žvejodami arba prekiaudami minta iš jūros, o krašto gilumoje jie gyvena iš 
žemės darbo arba vienas kitą plėšdami - šito karinės egiptiečių įgulos sulai- 
kyti negali. Jie rengiasi margais, dailiai išaustais vilnoniais drabužiais, nuo 
galvos iki kojų uždengiančiais kūnus, - atrodo, todėl, kad jų žemė šaltesnė 
už Egiptą, bet dar ir todėl, jog kūno apnuoginimo jie nelaiko gėdingu tik 
atlikdami lauke savo reikalą, kas egiptiečiui kelia siaubą. Jie nekerpa plau- 
kų, augina barzdas ir visada valgo tarp sienų, o jų dievai, kurių kiekvienas 
miestas turi savą, reikalauja ir žmonių aukų. Po viso, ką pasakiau, jau kiek- 
vienas supranta, jog Raudonosiose žemėse viskas kitaip nei Egipte, tačiau 
kodėl taip yra - negaliu pasakyti, nes nežinau. 

Kiekvienas taip pat supras, jog, tais laikais Egipto kilmingieji, išsiųsti pa- 
siuntiniais į Sirijos miestus prižiūrėti faraono mokesčių rinkimo bei vado- 
vauti karinėms įguloms, tokį darbą laikė veikiau bausme nei garbe ir troško 
sugrįžti atgal prie upės, išskyrus keletą, kurie praradę tvirtybę ir tuo, kas 
nauja bei nepažinta, susivilioję, pakeisdavo drabužius ir puldavo aukoti 
svetimiems dievams. Egipto valstybės patikėtinių gyvenimą kartino ir keis- 
ti sirų papročiai, nesiliaujančios suktybės, išsisukinėjimai nuo mokesčių bei 
kunigaikščių tarpusavio vaidai. Tačiau Semiroje taip pat buvo Amono šven- 
tykla, o egiptiečiai rengdavo puotas, bičiuliavosi ir šventė šventes atskirai 
nuo sirų, šitaip laikydamiesi savo papročių bei stengdamiesi įsivaizduoti 
esą Egipte. 

Semiroje gyvenau dvejus metus - tuo metu pramokau Babilono kalbos 
ir rašto, nes man buvo pasakyta, jog, tai mokąs žmogus gali keliauti per visą 
pažintą pasaulį ir bet kuriame krašte išsilavinusiųjų bus suprastas. Babilone 
rašoma molinėse lentelėse, aštriu rašomuoju pagaliuku raižant ženklus, kaip 


* Raudonosios žemės - prie Raudonosios jūros esančios šalys. 

kiekvienas žino, ir karaliai visada šitaip susirašinėja. Tačiau kodėl šitaip da- 
roma, negaliu pasakyti, - galbūt dėl to, kad popierius gali sudegti, o molinė 
lentelė per amžius liudys, kaip greit karaliai ir valdovai savąsias sąjungas ir 
šventąsias sutartis užmiršta. 

Tardamas, jog visa Sirijoje yra kitaip nei Egipte, turėjau galvoje taip pat 
ir tai, jog gydytojas pats turi ieškotis ligonių, ir tai, kad ligoniai gydytojo 
neieško, o susirgę atsiduoda pas juos atėjusiam gydytojui, nes mano, jog, 
dievai jiems siunčią kaip tik tą gydytoją. Dovanas gydytojui jie taip pat 
atiduoda iš anksto, o ne pasveikę - gydytojui tai naudinga, nes pasveikęs 
ligonis dėkingumą užmiršta. Įprasta, jog kilmingieji ir turtingieji turi savo 
gydytoją, kuriam teikia dovanas tol, kol sveiki, tačiau susirgę jų nebeduo- 
da, o tik tuomet, kai pasveiksta. 

Ketinau Semiroje ramiai užsiimti gydytojo amatu, tačiau Kaptahas ištarė: 
„Ne“. Jis pageidavo, kad visus savo išteklius paskirčiau puošniems drabu- 
žiams bei mano šlovę visose miesto sambūrių vietose garsinsiančių Žiniane- 
šių samdai. Žinianešiai esą turėtų pranešti, jog neieškau ligonių, bet ligoniai 
privalo manęs ieškoti, be to, Kaptahas man neleido priimti apžiūrai nė vieno 
neatnešusio nors menko aukso gabalėlio. Pasakiau jam, jog tai beprotystė — 
mieste, kuriame niekas mano išmanymo nežino ir kur papročiai visai kitokie 
nei Juodojoje žemėje. Tačiau Kaptahas nenusileido ir nieko negalėjau pada- 
ryti, nes kai jam kas šaudavo į galvą - užsispirdavo kaip asilas. 

Jis taip pat privertė mane nueiti pas sumaniausius Semiros gydytojus ir 
jiems tarti: 

— Esu egiptiečių gydytojas Sinuhė, kuriam naujasis faraonas davė vardą 
„Jis, Vienišasis“, kurio šlovė gimtinėj didžiulė. Aš pažadinu mirusiuosius, 
akluosius paverčiu reginčiais, jei manasis dievas to nori - kelionės skrynio- 
je turiu mažą, bet stiprų dievą. Vis dėlto ne visur Žinios vienopos, ne visur 
ir ligos vienopos. Atvykau į jūsų miestą tyrinėti ligų bei jų gydyti, naudo- 
damasis jūsų žiniomis ir išmintimi. Ir nieku gyvu neketinu jums teisėtame 
amate trukdyti - kas aš esu, kad su jumis varžyčiausi. Auksas man tas pat 
kas dulkės po kojomis, todėl siūlau jums atsiųsti man ligonius, taip jūsų 
dievą užrūstinusius, kad išgydyti jų negalite, ir kaip tik tokius, kuriuos rei- 
kėtų peiliu paliesti, nes nenaudojate peilio, o aš galėsiu patirti, ar manasis 
dievas juos gydo. Tokį ligonį išgydęs atiduosiu jums pusę jo įteiktos dova- 
nos, nes išties atėjau čia ne aukso, bet žinių ieškodamas. Tačiau jo neišgy- 
dęs taip pat jokios dovanos nesigviešiu, o atgal pas jus parsiųsiu. 

Semiros gydytojai, kuriuos ligonių beieškančius sutikau gatvėse bei tur- 
guose ir kuriems šitaip kalbėjau, skėsčiojo apsiaustais ir kasinėdamiesi barz- 
das man sakė: 

— Zinia, esi jaunas, bet iš tiesų tavasis dievas išmintyje tave palaimino, 
nes tavo kalba glosto mūsų ausis. Mums labai patinka ir tai, ką kalbi apie 
peilį, nes gydydami ligonius niekada nenaudojame peilio - peiliu paliesto 
ligonio mirtis dar tikresnė nei peiliu nepaliestojo. Vieno teprašome - nieko 

negydyk kerais, nes mūsų pačių kerai labai stiprūs, juolab kad šios srities 
varžovų Semiroje bei kituose pajūrio miestuose yra pernelyg. 

Apie kerus jie sakė tiesą, nes gatvėmis vaikštinėjo daugybė beraščių tam- 
suolių, kurie pažadėję išgydyti ligonius kerais, lengvatikių namuose leido 
geras dienas, kol ligoniai pasveikdavo arba numirdavo. Šituo jie taip pat 
buvo nepanašūs į egiptiečius — juk kiekvienas žino, kad Egipte kerėti lei- 
džiama tik šventykloje ir tuo užsiima aukštesniojo laipsnio šventikai, todėl 
visi kiti, bijodami bausmių, kerėti turi slapta. 

Tačiau visa susiklostė taip, kad pas mane atėjo ligonių, kurių kiti išgydy- 
ti nesugebėjo, o aš juos išgydžiau, tačiau tuos, kurių išgydyti neįstengiau, 
vėl nusiunčiau Semiros gydytojams. Kad galėčiau apsišvarinti kaip nuro- 
dyta, iš Amono šventyklos į namus parsinešiau šventosios ugnies, - šitaip 
ryžausi panaudoti ir peilį bei atlikti operacijas, kuriomis Semiros gydyto- 
jai kasinėdamiesi barzdas didžiai stebėjosi. Man taip pat pasisekė vienam 
aklajam sugrąžinti regėjimą, nors jį buvo gydę ir gydytojai, ir kerėtojai, 
kurie nieko kita neišmanydami jo akis tepė dulkių bei seilių mišiniu. Ta- 
čiau aš, kaip įprasta Egipte, išgydžiau jį adata, šituo darbu įgydamas di- 
delę šlovę, - nors po kurio laiko aklasis vėl prarado regėjimą, nes tokie 
išgijimai netvarūs. 

Semiros pirkliai ir turtingieji gyveno neregėtai tingų ir prabangų gyveni- 
mą, todėl buvo įkūnesni už egiptiečius ir kentė dusulį bei pilvo skausmus. 
Aš taip išdorodavau juos peiliu, kad jų kraujas sruvo kaip kiaulių; o vaistų 
atsargoms baigiantis pasinaudojau gebumu rinkti vaistinius augalus tinka- 
momis dienomis - pagal žvaigždes ir mėnulį, nes apie tai Semiros gydyto- 
jai maža ką težinojo, todėl jų vaistais pasikliauti tikrai negalėjau. Duodavau 
storuliams pilvo skausmus palengvinančių ir dusulį apraminančių vaistų ir 
šituos vaistus - pagal kiekvieno jų išteklius - pardavinėjau brangiai, tačiau 
nė karto nesusiginčijau, o miesto gydytojams bei valdantiesiems įteikiau 
dovanų. Kaptahas garsino mano šlovę ir mano namuose maitino elgėtas 
bei pasakorius, kad šie gatvėse bei turguose skelbtų apie mano šlovę ir 
mano vardas neužsimirštų. 

Užsidirbau gausybę aukso ir visa, ko pats neišeikvojau ir neišdalinau, 
įdėjau į Semiros prekybos namus, siuntusius laivus į Egiptą, jūros salas bei 
Chatų žemę, taigi aš turėjau daugybės laivų įnašų - vieno šimtąją dalį, kito 
penkišimtąją — kaskart pagal išteklius. Atsitikdavo, kad laivai niekada nebe- 
sugrįždavo, bet dažniausiai sugrįždavo, o mano auksas prekybos namų kny- 
gose būdavo paženklintas dvigubai ir trigubai. Tai buvo Egipte negirdėtas 
Semiros paprotys, - įsigudrinę skurdžiai irgi padaugindavo savo išteklius 
arba visai nuskursdavo —- dešimt ar dvidešimt vargšų sudėdavo į krūvą 
varį, kad įstengtų nusipirkti tūkstantadalį laivo ar jo krovinio. Taigi auksu į 
savo namus vagių ir plėšikų neviliojau, - visas mano auksas buvo sužymė- 
tas prekybos namų knygose, ir keliaudamas į kitus miestus, tarkim, Biblą ar 
Sidoną, gydyti ligonių, jo prie savęs nelaikiau, o prisireikęs ir panorėjęs ką 

nepaprasto nusipirkti, parodydavau Semiroje gautą molinę lentelę ir gau- 
davau aukso iš Biblo ir Sidono prekybos namų. Tačiau dažnai šito net ne- 
prireikdavo, nes gaudavau aukso iš gydomų ligonių, kurie nebetikėdami 
savojo miesto gydytojais atsiųsdavo į Semirą ieškoti manęs. 

Šitaip suklestėjau — mano turtai kaupėsi, o Kaptahas tuko, rengėsi bran- 
giais drabužiais, trynėsi gerais aliejais ir net su manimi elgėsi išdidžiai, kol 
primušiau jį lazda. Bet kodėl taip suklestėjau — negaliu pasakyti. Buvau 
jaunas, tikėjau savo išmanumu, peilį laikančios mano rankos nevirpėjo, o 
gydydamas ligonius buvau drąsus, nes man atrodė, jog nebeturiu ko pra- 
rasti. Neniekinau ir Sirijos gydymo meno, o pastebėjęs esant tinkamus, nau- 
dojau jų vaistus — jie buvo nepaprastai įgudę karštą geležį naudoti vietoj 
peilio, nors šitaip ligonis labiau kankindavosi. Galbūt mano suklestėjimą 
lėmė šventasis skarabėjas*, kurį Kaptahas garbino kaip dievą, todėl palie- 
piau įrengti šiam aukso ir sidabro būstą ir Kaptahas kasdien aukodavo jam 
šviežio karvės mėšlo, kad, kaip visi skarabėjai, voliotų mėšlo rutuliukus, 
nors niekada jo tą darant nemačiau. Išties nežinau, ar mano suklestėjimą 
nulėmė skarabėjas, bet dėl šventos ramybės gerai su juo elgiausi, o Kapta- 
hui liepiau, kad jam tarnautų - šis net ėmė vaizduotis esąs šventikas, o ne 
mano tarnas. 

Didžiai suklestėjau, nes niekam nepavydėjau ir nė su kuo nesivaržiau, 
dosniai dalijau kitiems dovanas ir priimdavau kitų nenorimus gydyti ligo- 
nius, 0 žinios man buvo svarbesnės už auksą. Mat įsigijus ganėtinai aukso 
geram ir deramam gyvenimui, žinios man paliko svarbesnės už auksą, to- 
dėl kartais mokydavausi ir skurdžių sopulius gydydamas. Kai kurie mano 
ligoniai taip pat mirdavo, nes mano išmanumo ne visiems pakakdavo, ta- 
čiau dėl to manęs nepeikė, nors ligoniui mirus gydytojas dažnai praranda 
šlovę. O apie mano slaugytus mirusiuosius sakydavo: 

— Sitaip norėjo jo Baalis, net Sinuhė egiptietis jo negalėjo išgydyti. 

Tokia didi buvo mano šlovė Semiroje. 

Tačiau tebebuvau vienišas, ir gyvenimas man neteikė džiaugsmo. Vynu 
taip pat pasisotinau - mano širdies jis jau nedžiugino, tik suodžiais juodino 
mano veidą, ir išgėręs vyno troškau mirti. Todėl kaupiau žinias ir mokiausi 
Babilono rašto bei kalbos - perdien neturėdavau nė vienos laisvos valandė- 


* Skarabėjas - mėšlavabalis, šventas rutuliukų sukėjas, lipdantis iš mėšlo rutuliu- 
kus, kuriuos užkasa į žemę ir į kuriuos patelė deda kiaušinėlius. Paslaptingas 
skarabėjo atsiradimas iš šių rutuliukų Egipte jį padarė šventą, saulės gyvūną. Labai 
paplito ir jo formos akmeninis spaudas, arba amuletas. 

lės, o naktimis miegodavau lyg užmuštas. Nes nieko neveikiant mano šir- 
dis ištvinkdavo, ją ėdė gailesnė už šarmą širdgėla dėl savęs ir savo darbų. 

Norėdamas sužinoti, ar Sirijos dievai gali man ką nauja pasakyti, ištyri- 
nėjau ir juos. Semiros dievai, kaip ir visa, buvo kitokie nei Egipte. Didžiuo- 
ju jų dievu buvo Semiros Baalis - nuožmus dievas, jo šventikai kastruoda- 
vosi, o už palankumą miestui jis reikalavo žmonių kraujo. Jūra taip pat 
reikalavo iš jų aukų, o Baaliui reikėjo net mažų vaikų, todėl Semiros pirkliai 
ir valdantieji be perstogės ieškojo Žmonių. Stai kodėl Semiroje negalėjai 
pamatyti luošo vergo, o skurdžiams už menkiausią nusidėjimą grėsė žiau- 
riausios bausmės — vyrą, savo šeimos penui pavogusį žuvį, sukapodavo 
kaip auką į Baalio aukurą. Tačiau vyras, apsvėręs kitą ar įmaišęs į auksą 
sidabro, likdavo nenubaustas, o įgydavo sumanaus prekijo vardą, nes jie 
sakydavo: „Žmogus sukurtas apgavystei“. Todėl Semiros jūrininkai i ir laivų 
vadai vaikus Baalio aukoms vogė net Egipte ir visame pajūryje, ir tai buvo 
laikoma dideliu jų nuopelnu. 

Jų deivė buvo Astartė, kurią, kaip ir Ninevijos deivę, vadino Ištare - ji 
buvo su daugybe krūtų, kasdien ją perrengdavo plonais drabužiais, išgra- 
žindavo papuošalais, o ją garbino moterys, nežinia kodėl vadinamos šven- 
tyklos mergelėmis, nors jos tikrai nebuvo mergelės. Net nepanašu - jų pa- 
reiga buvo linksmybės šventykloje, tai buvo laikoma nuolankumu dievui, 
ir tuo didesniu, kuo daugiau sidabro ar aukso svečias dovanodavo šven- 
tyklai. Todėl šios moterys varžėsi viena su kita laviausiais būdais įtaikauda- 
mos vyrams — nuo vaikystės jos buvo mokomos įvairiausių įsimeilinimo 
vyrams būdų, kad šie paaukotų Astartei apsčiai aukso. Ir šitai buvo skirtin- 
ga nei Egipte, kur linksmybė su moterimi šventyklos teritorijoje laikoma 
didele nuodėme ir užkluptas tai darąs išsiunčiamas į kasyklas, o šventykla 
išvaloma. 

Tačiau savo moteris Semiros prekijai saugojo griežtai - laikė jas namuo- 
se uždarytas, o kad savo išvaizda negundytų svetimų vyrų, dengė nuo 
galvos iki kojų storais drabužiais. Tačiau jie patys, įsigeidę permainos ir 
trokšdami įtikti dievams, vaikščiojo į šventyklą. Todėl Semiroje viešųjų na- 
mų, kaip Egipte, nebuvo, o nepasitenkinęs šventyklos mergelėmis turėjo 
susirasti žmoną arba savo linksmybėms nusipirkti turguje vergę. Laivai į 
Semiros uostą plaukė be paliovos, todėl kasdien turguje pardavinėdavo 
daugybę vergų: įvairių odos spalvų ir ūgio, kūningų ir laibų, vaikų ir mer- 
ginų — kiekvienam pagal norą ir užgaidą. Luošus vergus Baalio aukoms 
pigiai nupirkdavo miesto valdantieji, o tai padarę šypsodavo ir mušdavosi į 
krūtinę, manydami sugebą labai išmaniai apgauti savąjį dievą. Vis dėlto jei 
vergas būdavo labai senas, bedantis, bekojis ar sirgdavo neišgydoma liga, 
jie užrišdavo dievui ant akių raištį, kad šis džiaugtųsi uosdamas jo garbei 
srūvantį kraują, bet nematytų aukos luošumo. 

Aš taip pat aukojau Baaliui, nes jis buvo to miesto dievas, todėl patiki- 
miausia buvo palaikyti su juo gerus santykius. Tačiau kaip egiptietis žmo- 

nių jo aukai nepirkdavau, o atiduodavau jam auksu. Taip pat keletą kartų 
nuėjau į vakarais atidaromą Astartės šventyklą - klausydavausi jų muzikos 
ir žiūrėdavau, kaip šventyklos moterys, kurių negaliu vadinti mergelėmis, 
savosios deivės garbei šokdavo gašlius šokius. Linksminausi su jomis, nes 
taip buvo įprasta ir, didžiulei mano nuostabai, jos išmokė mane visokių 
nežinotų dalykų. Tačiau mano širdies jos nedžiugino, - visa nutiko tik iš 
smalsumo, ir išmokiusios mane, ką privalėjo išmokyti, jos man nusibodo ir 
daugiau jų šventykloje nesilankiau, nes, mano galva, nėra nieko nuobodes- 
nio užjų meną. 

Tačiau Kaptahas dėl manęs krimtosi ir dažnai žiūrėdamas į mane purty- 
davo galvą - mano veidas seno, raukšlės tarpuakyje gilėjo, mano širdis 
užsivėrė. Todėl jis norėjo, kad nusipirkčiau vergę ir turėdamas laiko links- 
minčiausi su ja, nes svetimšalės į žmonas negalėjau imti, o su egiptiečių 
persikėlėliais nesibičiuliavau, — taigi negalėjau pradžiuginti moterų, kurių 
vyrai būdavo kelionėje arba išvykę į karių pratybas krašto gilumoje. Kapta- 
has prižiūrėjo mano ūkį ir nešiojo mano auksą, todėl vieną dieną nupirko 
man vergę pagal savo skonį, nuprausė, aprengė, įtrynė aliejais ir vakare, 
kai pavargęs po dienos darbo ketinau ramiai pailsėti, parodė ją man. 

Ta mergina buvo iš jūros salų — jos oda buvo balta, dantys sveiki, ji 
nebuvo liesa, o akys apvalios ir šiltos kaip telyčaitės. Ji bijojo svetimo mies- 
to, į kurį pakliuvo, ir pagarbiai žvelgė į mane. Kaptahas parodė ją man ir 
uoliai nupasakojo jos grožį, todėl, norėdamas jam įsiteikti, pamėginau su 
mergina pasilinksminti. Stengiausi iš visų jėgų ištrūkti iš vienišumo, ta- 
čiau mano širdis ja nesidžiaugė — net labai norėdamas seserimi jos pava- 
dinti negalėjau. 

Tačiau suklydau būdamas jai prielankus — ji ėmė didžiuotis, o tiriant 
ligonius man nuolat trukdydavo. Ji daug valgė, tuko, be paliovos prašinėjo 
visokių papuošalų bei naujų drabužių ir sekiojo iš paskos žvelgdama į ma- 
ne liūdnomis akimis, be perstogės trokšdama su manimi linksmintis. Bu- 
vau iškeliavęs — leidausi į krašto gilumą ir pakrantės miestus, tačiau tai 
negelbėjo: sugrįžusį namo ji pirmoji mane pasitikdavo, pravirkdavo iš 
džiaugsmo mane pamačiusi ir vėl imdavo sekioti man iš paskos, kad su ja 
pasilinksminčiau. Negelbėjo nei tūžmingas mušimas lazda, nes susižavėju- 
si mano jėga ji dar labiau užsidegdavo, todėl gyvenimas mano namuose 
tapo nepakenčiamas. Galiausiai sumaniau atiduoti ją Kaptahui, parinku- 
siam ją pagal savo skonį, - kad šis su ja linksmintųsi, o aš būčiau paliktas 
ramybėje, tačiau ji kandžiojo, spardė Kaptahą, keikdama ir Semiros kalba, 
kurios kelis žodžius mokėjo, ir mudviem nesuprantama jūros salų kalba. 
Negelbėjo nė abiejų mušimas lazda, nes ji dar aistriau troško su manimi 
linksmintis. 

Tačiau skarabėjas man atnešė laimę, nes vieną dieną, išgirdęs apie mano 
šlovę, pas mane pasirodė sunegalavęs kunigaikštis iš krašto gilumos - Amoro 
karalius, vardu Azirus. Gydžiau jo dantis — vietoj mūšyje su kaimynais pra- 

rasto danties padariau iš dramblio kaulo naują, o išgedusius aptaisiau auk- 
su. Visa tai dariau kaip įstengdamas, o jis, gyvendamas Semiroje ir tarda- 
masis su miesto valdančiaisiais dėl Amoro bei Semiros tarpusavio reikalų, 
vaikščiojo pas mane kasdien. Sitaip jis pastebėjo mano vergę, kurią pagal 
jūros salas vadinau Keftiu, nes jos pagoniško vardo ištarti nemokėjau, ir 
nepaprastai ja susižavėjo. Tas Azirus buvo stiprus kaip jautis, baltos odos. 
Jo barzda buvo melsvai juoda, žvilganti, o akys tviskėjo išdidumu, ir Keftiu 
ėmė į jį žvilgčioti, nes moteris traukia visa, kas nauja. Jį neapsakomai suža- 
vėjo Keftiu įkūnumas, nors ji dar buvo jauna mergina, o drabužiai, kuriuos 
Keftiu dėvėjo kretietiškus, dengė kaklą, bet paliko nuogas krūtis, - tai kuni- 
gaikštį labai jaudino, nes jis buvo įpratęs matyti moteris prisidengusias nuo 
galvos iki pėdų. Todėl galiausiai jis nebepajėgė savo aistros suvaldyti ir 
sunkiai dūsaudamas tarė man: 

— Zinoma, esu tavo draugas, Sinuhe egiptieti, - tu pataisei man dantis, 
padarei, kad mano burna vos ją atvėrus auksu sužėrėtų, todėl didi bus 
mano šlovė Amoro krašte. Už tai duosiu tau tiek dovanų, jog iš nuostabos 
iškelsi rankas. Nors nenoriu, esu priverstas tave įžeisti: pažvelgęs į tavo 
namuose gyvenančią moterį, pamilau ją ir nebegaliu savo aistros sulaiky- 
ti, nes aistra it laukinis katinas drasko man kūną, ir net tavo išmoningu- 
mas šitos ligos neišgydys. Mat mano aistra šiai moteriai tokia stipri, kad 
vadinu ją liga. Niekada neregėjau į ją panašios, todėl gerai suprantu, kaip 
nepaprastai ją myli, kai lovoje naktimis ji tave šildo. Vis dėlto prašau ta- 
vęs: atiduok ją man - padarysiu ją savo žmona, tokia kaip kitos mano 
žmonos, ir ji jau nebebus vergė. Visa tai tau tiesiai sakau, nes esu tavo 
draugas bei garbingas Žmogus ir už ją sumokėsiu tau, ko paprašysi. Ta- 
čiau taip pat tiesiai sakau: jei jos neatiduosi man geruoju, smurtu atėmęs 
išsigabensiu į savąjį kraštą, kur — net išdrįsęs jos ieškoti - niekada nerasi. 
Surasiu tave net pabėgusį su šia moterimi iš Semiros, o mano pasiuntiniai 
suras ją pačiam žemės pakrašty ir tave užmušę atgabens ją man. Visa tai 
tau iš anksto sakau, nes esu garbingas Žmogus ir tavo draugas, ir nenoriu 
tavęs apgaudinėti. 

Jo žodžiai mane taip pralinksmino, jog džiaugsmo ženklan iškėliau ran- 
kas, tačiau Kaptahas, taip pat girdėjęs jo žodžius, ėmė rautis plaukus ir 
bliauti: 

— Tai bloga diena ir geriau būtų, kad mano ponas niekada nebūtų gimęs, 
jei ketini atimti vienintelę moterį, jo širdį džiuginusią. Sios netekties neatly- 
gins niekas, nes mano ponui ta moteris brangesnė už auksą, brangakme- 
nius bei smilkalus, nes ji gražesnė už mėnesio pilnatį, jos pilvas apvalus ir 
baltas lyg kaupas kviečių, - nors jo dar nematei, kunigaikšti, - o jos krūtys 
kaip melionai, tai tavo akys gali paliudyti. 

Jis šitaip kalbėjo, nes Semiroje buvo išmokęs pirklių papročių ir už mer- 
giną siekė didelės kainos, nors mes abu nieko kita netroškome, kaip tik ja 
atsikratyti. Tai išgirdusi Keftiu taip pat pravirko ir pasakė niekada manęs 

nepaliksianti, tačiau verkdama ji pro pirštus meiliai žvilgčiojo į kunigaikštį 
Azirų ir jo garbanotą barzdą. 

Pakėliau rankas juos tildydamas ir apsimestinai griežtai tariau: 

— Kunigaikšti Azirau, Amoro karaliau ir mano drauge! Zinoma, šią moterį 
mano širdis myli ir vadinu ją seserimi, tačiau tavo draugystė man už viską 
brangesnė, todėl mūsų draugystės ženklan atiduodu ją tau, - ne parduodu, 
o dovanai atiduodu ir prašau - pasilik ją sau ir daryk su ja viską, ko laukinis 
katinas tavo kūne geidžia, nes, jei neklystu, jos širdis į tave palinko ir ji bus 
laiminga: kiek ją pažįstu, jos kūne taip pat tūno daugybė laukinių kačių. 

Iš džiaugsmo garsiai surikęs Azirus tarė: 

- Išties, Sinuhe, nors esi egiptietis, — o visas blogis iš Egipto ateina, - nuo 
šios dienos būsi mano brolis bei mano draugas, ir palaimintas bus tavo 
vardas visoje Amoro žemėje, o atkeliavęs pasisvečiuoti, prisiekiu, sėdėsi 
mano dešinėje - aukščiau visų mano kilmingųjų ir kitų svečių, net jei viešė- 
tų karaliai. 

Šitai pasakęs j jis nusijuokė taip, kad auksiniai jo dantys sublizgo, ir pažvel- 
gė į verksmą užmiršusią ir surimtėjusią Keftiu. Jo akys žybtelėjo kaip žarijos, 
jis taip stvėrė merginą į glėbį, kad melionai sutabalavo, ir nepajutęs jos svorio 
bloškė į dengtus neštuvus. Taigi jis išėjo, drauge išsigabendamas Keftiu, ir 
nebemačiau paskui jo tris dienas, ir niekas kitas jo Semiros mieste nematė, 
nes jis trims dienoms ir naktims užsidarė savo būste. O mudu su Kaptahu 
labai apsidžiaugėme atsikratę tos kankinančios merginos. Vis dėlto Kaptahas 
man priekaištavo, kad nereikalavau dovanų už merginą, - juk už ją iš Azi- 
raus būčiau gavęs ką panorėjęs. Tačiau atsakiau Kaptahui: 

— Atiduodamas merginą dovanai užmezgiau su Azirum draugystę. Apie 
rytojų niekas nieko iš anksto nežino. Nors Amoro žemė maža ir skurdi, — 
ten augina tik asilus ir avis, - karaliaus draugystė vis tiek karaliaus drau- 
gystė ir tikriausiai yra už auksą svarbesnė. 

Kaptahas purtė galvą, tačiau ištepė mūsų skarabėją mira ir dėkodamas 
už tai, kad atsikratėme Keftiu, atnešė jam šviežio mėšlo. 

Prieš sugrįždamas į Amoro žemę Azirus dar užsuko pas mane ir iki Že- 
mės Man nusilenkęs pasakė: 

— Nesiūlau tau dovanų, Sinuhe, nes davei man tai, kas dovanomis ne- 
įkainojama. Mergina puikesnė nei tikėjausi, o jos akys lyg bedugniai šuli- 
niai, ir jos man niekada nebus gana, nors ji jau išspaudė iš manęs sėklą, 
kaip aliejus išspaudžiamas iš uogų. Noriu būti sąžiningas — mano kraštas 
nėra labai turtingas ir negaliu prasimanyti aukso kitaip, tik apdėdamas mo- 
kesčiais keliaujančius per mano žemę pirklius ir skelbdamas karus kaimy- 
nams, tačiau tuomet egiptiečiai beregint kaip sparvos sutupia man ant spran- 
do ir nuostolis dažnai būna didesnis už naudą. Todėl negaliu įteikti tavo 
darbo vertų dovanų ir tūžtu ant Egipto, atėmusio senojo mano krašto lais- 
vę, nes jau nebegaliu ramiai kariauti ir, savo tėvų papročiu, plėšti pirklių. 
Tačiau pažadu, jog kada tik pas mane atkeliausi ir ko manęs prašysi - jei tai 

bus mano galioje — gausi, tačiau neprašyk manęs už tą moterį arklių, nes 
arklių maža turiu, o man jų reikia karo vežimams traukti. Bet ko kita prašy- 
si, jei tai bus mano galioje, - duosiu. Ir jei kas nors tau užduos širdį, tik 
atsiųsk man žodį, ir mano vyrai jį nudės, kad ir kur jis būtų, - nors ne visi 
tai žino, turiu savo vyrų čia, Semiroje, bei kituose Sirijos miestuose, tačiau 
tikiuosi, jog šią paslaptį išsaugosi. Sakau tai tik todėl, kad žinotum, jog įsa- 
kysiu nudėti ką panorėsi, ir niekas apie tai nesužinos ir tavo vardo tai ne- 
palies. Toks didis mano prielankumas tau. 

Tai taręs jis mane sirišku papročiu apkabino ir patyriau jo didžią pagar- 
bą ir žavesį, nes nusiėmęs nuo kaklo grandinę jis užkabino ją ant manojo - 
tikriausiai tai buvo didžiulė auka, nes šitai darydamas jis sunkiai atsiduso. 
Todėl nusiėmęs nuo kaklo aukso grandinę, gautą iš turtingiausio Semiros 
laivų tiekėjo už sunkaus gimdymo metu išgelbėtą žmonos gyvybę, užkabi- 
nau jam ant kaklo. Taigi susimainius jis nieko neprarado ir tai jam labai 
patiko. Sitaip išsiskyrėme. 

Atsikračius tos moters, mano širdis tapo lengva lyg paukštis, mano akys 
geidė nauja regėti ir toks nerimas apėmė širdį, jog Semiroje man jau nebu- 
vo gera. Vėl atėjo pavasaris, uoste laivai rengėsi į tolimas keliones, žemei 
žaliai išsprogus, šventikai iškeliavo į užmiestį atkasti savojo dievo Tamū- 
zio*, kurį palaidojo rudenį su graudžiom raudom ir peiliais liejamu savo 
kūno krauju. 

Su nerimu stebėjau šventikus ir žmonių minias —- žemė buvo skaisčiai 
sužaliavusi, medžiai skleidė lapus, burkavo balandžiai, tvenkiniuose kurkė 
varlės. Nuridenę akmenį nuo kapo duobės, šventikai iškasė savąjį dievą 
ir pratrūko džiaugsmu, šaukdami jį esant gyvą ir prisikėlusį. Žmonės ap- 
link taip pat pratrūko džiaugsmu: gerdami alų ir vyną iš prekijų pasku- 
bomis aplink kapą suręstų krautuvėlių, ėmė šokti, triukšmauti, laužyti me- 
džių šakeles. Džiaugsmingai šūkčiodamos moterys vežėčiomis atitempė 
didelį iš medžio išskobtą vyrišką falą, o nakčiai užslinkus nusimetė dra- 
bužius ir pasileido per pievas — neliko skirtumo, kuri turi vyrą, kuri jo 
neturi, ir kiekviena kur užėjusi stvėrė sau porą — pievos ir kalnų atšlaitės 
net kužėjo. Visu tuo jie taip pat skyrėsi nuo egiptiečių. Žvelgiant į juos 
mane apėmė pavydas, pagalvojau: kaip Juodoji žemė seniausia iš visų 
žemių, taip ir aš turbūt jau gimiau pasenęs, o šios tautos jaunos, todėl 
deramai tarnauja savo dievams. 


* Tamūzis - deivės Ištarės mylimasis ir vyras, jaunas didvyris, kurį ji išdavė ir 
išvarė į požemių karalystę. 

Atėjus pavasariui pasklido Žinia, jog iš dykumos atkeliavę chabyrai plė- 
šikauja Sirijos pasienyje, — nuo šiaurės iki pietų, —- degina kaimus, siaubia 
miestus. Tačiau per Sinajaus dykumą iš Tanio atžygiavusi faraono kariuo- 
menė susikovė su chabyrais, sukaustė grandinėmis jų vadus ir ištrėmė juos 
atgal į dykumą. Taip nutikdavo kiekvieną pavasarį ir nuolat būtų nutikę, 
tačiau šįkart Semiros gyventojai susirūpino: chabyrai užėmė Katnos miestą 
su visa egiptietiška karine įgula, nužudė jo valdovą ir kalavijais išpjovė vi- 
sus egiptiečius, net moteris ir vaikus, dėl išpirkos nepaėmę jų į vergiją, o 
šitaip nebuvo nutikę kiek atmintis siekė, nes egiptiečių prižiūrimus miestus 
chabyrai paprastai aplenkdavo. 

Taigi Sirijoje įsiliepsnojo karas, o aš jo niekada nebuvau regėjęs. Norėda- 
mas patirti, ar gali karas man ką nauja pasakyti, ketindamas ištyrinėti smo- 
giamųjų ginklų ir karo vėzdų padarytas žaizdas, iškeliavau link faraono 
kariuomenės. Tačiau labiausiai į kelionę traukė tai, kad faraono kariuomenės 
vadas buvo Horemhebas, o aš, persmelktas vienatvės, troškau išvysti draugo 
veidą, išgirsti jo balsą. Todėl grūmiausi pats su savimi galvodamas, jog pa- 
smerkęs už: mano darbus jis vargu ar mane bepažins. Tačiau buvo praėję 
daug laiko, per dvejus metus man daug nutiko ir galbūt mano širdis įdiržo, 
nes prisiminęs gėdą jau taip smarkiai kaip anksčiau nebešiurpdavau. Todėl 
iškeliavau — pakrante nuplaukiau į pietus, o nuo pakrantės su maisto prista- 
tymo būriais — jaučių tempiamais grūdų vežimais ir asilų nešamais aliejaus 
ir vyno ąsočiais bei svogūnų maišais, - pasiekiau krašto gilumą. Sitaip atke- 
liavau į mažą mūru apjuostą miestelį kalno viršūnėje, vadinamą Jeruzale. 
Jame buvo nedidelė egiptiečių karinė įgula ir Horemhebas, tęsdamas karo 
žygį, miestą buvo pavertęs savo būstine. Semiros gandai apie faraono ka- 
riuomenės jėgą buvo labai perdėti, nes jis teturėjo būrį karo vežimų ir porą 
tūkstančių lankininkų bei ietininkų, o chabyrų, kaip buvo sakoma, tą pava- 
sarį buvo gausiau nei smilčių dykumoje. 

Horemhebas priėmė mane nešvarioje molio trobelėje ir tarė: 

— Pažinojau vieną Sinuhę, taip pat gydytoją, jis buvo mano draugas. - Jis 
žvelgė į mane - siriškas apsiaustas, kurį buvau įpratęs dėvėti, jį trikdė. Kaip 
ir jis, buvau pasenęs, mano veidas buvo pasikeitęs. Tačiau jis pažino mane, 
pakėlė pasveikindamas auksu vytą vado rimbą ir nusišypsojęs tarė: 

— Prisiekiu Amonu, tu esi Sinuhė, nors maniau tave mirus. 

Jis išvijo iš kambario vyresniuosius būstinės karius, raštininkus su žemė- 
lapiais bei raštais ir paprašęs vyno įpylė jo man sakydamas: 

— Keisti Amono keliai, jei susitinkame čia, mėšlinuose Raudonosios že- 
mės miesto griuvėsiuose. 

Išgirdus jo žodžius, širdis mano krūtinėje suvirpėjo — suvokiau jo pasiil- 
gęs. Papasakojau jam savo gyvenimą, savo likimą taip, kaip, maniau, derė- 
jo, o jis tarė: 

— Jei nori, gali kaip gydytojas lydėti mūsų kariuomenę ir dalytis mūsų 
garbe, nes išties ketinu taip duoti garo mėšliniems chabyrams, kad prisimi- 

nę mano vardą raudotų, jog šiame pasaulyje gimė. - Jis dar pridūrė: - Tur- 
būt kai pirmą kartą susitikome, atrodžiau tikras pusgalvis, nes dar nebuvau 
išsikrapštęs mėšlo iš kojų tarpupirščių. Jau tuomet tu buvai pasaulio žmo- 
gus ir davei man gerų patarimų. Dabar daugiau suprantu, o mano rankoje, 
kaip matai, aukso rimbas. Tačiau jį užsitarnavau niekingu faraono apsau- 
gos kario darbu — medžiodamas plėšikus ir nusikaltėlius, kuriuos per savo 
beprotystę jis iš kasyklų išleido į laisvę: turėjom gerokai pasidarbuoti, kol 
juos išgalabijome. Tačiau išgirdęs puolant chabyrus, paprašiau faraono, kad 
duotų karių jiems įveikti, ir nė vienas aukštesnio laipsnio karys su manimi 
nesivaržė, - juk auksu ir garbės ženklais gausiau byra šalia faraono, o ne 
dykumoje, juolab kad chabyrų ietys aštrios, o jų staugimas, kaip pats paty- 
riau, šiurpus. Pagaliau įgysiu patirties ir tikrose kovose išlavinsiu karius, 
tačiau faraonui rūpi tik tai, kad čia, Jeruzalėje, pastatyčiau šventyklą jo die- 
vui, o chabyrus išvyčiau nepraliejęs kraujo. 

Pliaukštelėjęs rimbu per blauzdas Horemhebas prapliupo juoku. Juokiausi 
ir aš, tačiau netrukus jis surimtėjo, gurkštelėjo vyno ir tarė: 

— Noriu būti sąžiningas, Sinuhe: po paskutinio susitikimo aš labai pasi- 
keičiau, nes žmogus, gyvenąs šalia faraono, norom nenorom pasikeičia. Jis 
man kelia nerimą, nes nuolat galvoja ir kalba apie savąjį dievą - kitokį nei 
visi dievai, todėl Tėbuose dažnai jausdavau skruzdėles per kaukolę bėginė- 
jant, o naktimis, vynu ir moterimi galvos neišvalęs, negalėdavau užmigti. 
Toks keistas jo dievas. Jo dievas beformis, tačiau visur esantis, o jo atvaiz- 
das apskritas, savo rankomis jis laimina visus savo kūrinius - šiam dievui 
lygūs ir vergai, ir kilmingieji. Pasakyk man, Sinuhe, ar tai ne ligonio kalba, 
nes nepajėgiu nieko kita galvoti, tik tai, kad vaikystėje jam įkando pasiutu- 
si beždžionė. Juk tik beprotis gali galvoti, kad chabyrus galima išvyti nepra- 
liejus kraujo. Kai išgirsi juos staugiant mūšyje — suprasi, kad tiesą sakiau. O 
jei faraonas to trokšta, tegul nusiplauna rankas. Aš mielai prieš jo dievą 
prisiimsiu sau nuodėmę už karo vežimais sumaigytus chabyrus. 

Jis vėl gurkštelėjo vyno ir pridūrė: 

— Manasis dievas - Horus, bet Amonui aš neturiu ko prikišti, - Tėbuose 
išmokau daugybę smagių karius paveikiančių prakeiksmų jo vardu. Zino- 
ma, aš suprantu, kad Amonas turi per didelę galią, ir tai, kad naujasis die- 
vas varžosi su Amonu dėl faraono valdžios sustiprinimo. Šitai man sakė 
pati karališkoji motina, tai patvirtino ir šventikas Ejė, dabar laikąs skeptrą 
valdovo dešinėje. Savojo Atono padedami, jie ketina nuversti Amoną ar 
nors sumenkinti jo galią - kur matyta, kad Amono šventikų valdžia Egipte 
stipresnė už faraono. Tai išmintinga ir teisinga — kaip karys gerai suprantu, 
kam reikia naujojo dievo. Ir aš neprieštaraučiau, jei faraonas pasitenkintų 
jam statomomis šventyklomis ir samdomais šventikais, tačiau faraonas per 
daug galvoja apie savąjį dievą, apie jį kalba ir visa, kas nutinka, anksčiau ar 
vėliau jis ima kildinti iš savojo dievo. Nuo tų kalbų faraoną supantys žmo- 
nės kvailėja labiau už jį patį. Jis tvirtina gyvenąs tiesoje, tačiau tiesa - lyg 

aštrus peilis vaiko rankose, o bepročio rankose ji tampa dar pavojingesnė — 
juk peilis turi būti makštyje ir naudojamas tik labai prisireikus. Tokia yra 
tiesa: niekam kitam ji nekelia tokio pavojaus kaip valdovui ir vadui. 

Nugėręs vyno jis tarė: 

— Dėkoju savo sakalui ištrūkęs iš Tėbų, nes Tėbai su savo dievais šnypš- 
čia lyg gyvačių kamuolys, o aš į dievų ginčus nenoriu veltis. Amono šventi- 
kai kurstydami žmones prieš jo dievą riečia visokias nešvankybes apie jo 
kilmę. Jo santuoka taip pat sukėlė erzelį, nes žaidusi su lėlėmis Mitanijos 
princesė netikėtai mirė ir faraonas didžiąja karališkąja sutuoktine pakėlė 
merginą, vardu Nefertitė, - to paties šventiko Ejės dukterį. Tiesa, ta Nefer- 
titė daili, puošniai rengiasi, tačiau ji labai aikštinga — tikra savo tėvo duktė. 

— Kaip — Mitanijos princesė mirė? — paklausiau, nes buvau matęs tą di- 
džiaakę, baugščiai žvelgiančią į Tėbus mergytę, kai aprengtą ir išpuoštą lyg 
dievo statulą ją nešė Avinų alėja. 

— Gydytojai tikina, jog jai netiko Egipto klimatas, - atsakė Horemhebas ir 
nusijuokė. — Tai tikra nesąmone, nes visi žino, jog nėra sveikesnio už Egip- 
to klimatą. Tačiau pats žinai, faraono moterų namuose vaikai dažnai mirš- 
ta, dažniau nei Tėbų neturtingųjų miesto dalyje, nors niekas tuo nepatikė- 
tų. Protingiau būtų vardų neminėti, tačiau aš išdrįsęs nuvaryčiau vežimą 
prie šventiko Ejės namų. 

Jis abejingai pasakojo ir pliaukšėdamas rimbu per blauzdas gėrė vyną, 
tačiau jau buvo suaugęs, suvyriškėjęs, jo širdis tapo nerimastinga, - tai ne- 
buvo tas pats pasipūtęs bernaitis. Jis tarė: 

— Jei nori pažinti faraono dievą — ateik rytoj šventinti šventyklos, kurią 
skubiai jam surenčiau šito miesto uolos viršūnėje. Nusiųsiu jam Žinią apie 
šventinimą, nutylėdamas apie kritusius ir pralietą kraują - tegul džiaugiasi 
Aukso rūmuose su savuoju dievu. — Ir dar pridūrė: - Jei rasi vietos, naktį 
permiegok palapinėje. Aš dėl savo rango privalau nakvoti čia, kunigaikščio 
namuose, bet čia pasiutiškai daug gyvių. Tačiau neaimanuoju, nes gyviai, 
kaip ir alkis, troškulys, žaizdos bei degantys kaimai - karo dalis. 

Naktį praleidau palapinėje - buvau patogiai įkurdintas, nes kelyje nuo 
pakrantės į Jeruzalę susidraugavau su vyresniuoju maisto tiekimo kariu. Jis 
visaip man maloninosi, nes pasisakiau kaip gydytojas lydėsiąs kariuomenę, 
o kuris gi karys nenorėtų susibičiuliauti su gydytoju. Visą vakarą jis dūsavo 
ir aimanavo: 

— Verčiau niekada nebūčiau kariu gimęs, nes dieną naktį baimės žiurkė 
graužia kario širdį. Jau vaikystėje jis daugiau gauna rimbo nei valgio, o į karo 
žygį savo davinį ir vandenį turi lyg asilas ant pečių neštis, todėl jo sprandas 
nepalenkiamas kaip asilo, pečių sausgyslės sumaitotos. Priešas persmeigia jį 
ietimi, perveria strėle, o į nelaisvę patekęs jis lyg paukštis užrakinamas nar- 
velyje, jį muša, jo galūnes supančioja. Susmirdęs vanduo - kario gėrimas, o 
skurdų atlygį jis turi pats pasigrobti arba atimti iš priešo. Karys, kuris paga- 
liau sugrįžta į Egiptą, tėra lyg kinivarpų išgraužtas medis - jau niekam netin- 

ka. Jį ima graužti žaizdos arba jis suserga ir tyso kaip ilgas, todėl ilgą kelią 
gabenamas ant asilo nugaros, jo drabužius išvagia, o tarnas pasprunka kur 
akys mato. Išties verčiau niekada nebūčiau gimęs kariu. 

Jis parodė man du bandžiusius pabėgti karius, Horemhebo įsakymu pa- 
kabintus ant mūro galvom žemyn, tačiau jie jau buvo negyvi, nes bičiulio 
lankininkai, ruošdamiesi mūšiui, gailiaširdiškai panaudojo juos kaip taikinį. 
Jis parodė man ir porą į nelaisvę paimtų chabyrų - tai buvo augūs, tūžlūs, 
didelėmis mėsingomis nosimis, krauju apkrešusiomis galvomis vyrai. Ha 
kui nuėjome į palapinę miegoti. 

Rytą mane pažadino trimitai: susiskirstę grupelėmis kariai išsirikiavo į | 
gretas, o jų vyresnieji bei vadai prabėgo palei gretas juos plūsdami, kumšė- 
dami ir čaižydami botagu. Visiems išsirikiavus, iš apskretusio molinio kuni- 
gaikščio namo išėjo Horemhebas su aukso rimbu, o tarnas, laikydamas virš 
jo galvos skėtį nuo saulės, tauškučiu vaikė muses. Kreipdamasis į karius 
Horemhebas šitaip prakalbo: 

— Egipto kariai! Sakydamas „Egipto kariai“, kreipiuosi taip pat į jus, mur- 
zini negrai, ir į jus, apskretę sirų ietininkai, kreipiuosi taip pat ir į jus, šarda- 
nai bei smogiamųjų vežimų vadeliotojai, kurie labiausiai verti kario vardo, 
ir į jus, egiptiečiai, šioje bliaunančioje ir mūkiančioje galvijų bandoje. Bu- 
vau jums pakantus, kantriai lavinau jus, tačiau mano pakanta išseko, todėl 
nebenoriu jūsų vesti į pratybas, nes žygiuodami į pratybas kliūsite už savų 
iečių, o jei bėgdami šausite — strėlės lėks į visas keturias puses ir sužeisite 
vienas kitą, prapuldysite strėles, o jų atsargų, - dėkui faraonui, teišlieka jo 
kūnas per amžius, - mes neturime. Todėl vesiu jus šiandien į mūšį, nes 
mano sekliai pranešė, jog už kalnų chabyrai įsirengė stovyklą, tačiau kiek 
jų yra - negaliu pasakyti, nes sekliai išsigando ir spruko, nespėję jų suskai- 
čiuoti. Tačiau manau jų esant pakankamai, kad visus jus išpjautų, taigi pa- 
galiau nebematysiu atgrasių ir bailių jūsų srėbtuvių, o sugrįžęs į Egiptą su- 
rinksiu tikrų, mėgstančių grobį ir garbę vyrų kariuomenę. Vis dėlto šian- 
dien leisiu jums pamėginti paskutinį kartą. Jaunesnysis vadė, tu ten, skelta- 
nosi, spirk tam, kuris man kalbant krapšto užpakalį! Taip, šiandien leisiu 
jums pamėginti paskutinį kartą. 

Horemhebas nirčiai apžvelgė vyrus - jo žvilgsnis kliudė kiekvieną ir nė 
vienas jam kalbant nedrįso net krustelėti: 

— Vesiu jus į mūšį ir težino kiekvienas, jog aš žengsiu pirmas - neatsig- 
ręždamas į paskui einančius, nesižvalgydamas, ar kas eina. Nes esu Ho- 
raus sūnus ir šiandien ketinu sumušti chabyrus, net jei man vienam tektų 
tai daryti. Tačiau pasakysiu iš anksto, jog šįvakar mano rimbas teškins kraują, 
nes sava ranka ketinu nuplakti kiekvieną, manimi nesekusį ir mėginusį pa- 
sislėpti arba pabėgti — nuplaksiu taip, jog jie gailėsis gimę, ir patikinu jus, 
jog mano rimbas dilgo skaudžiau už prasto vario ir lūžias chabyrų ietis. O 
chabyrai neturi nieko baugesnio už savąjį riksmą, - jis išties baugus, — ta- 
čiau bijąs staugimo ausis teužsikemša moliu. Sitai nepakenks, nes per cha- 

byrų staugimą vis tiek negirdėsite įsakymų, todėl sekite kiekvienas savo va- 
dą ir visi - mano sakalą. Dar apie chabyrus pridursiu, jog jie kaunasi iškrikai, 
kaip galvijų banda, tačiau jus išmokiau laikytis gretomis, o lankininkus - šau- 
ti vienu metu pagal įsakymą arba ženklą. Todėl tesupleškina Setas su visais 
nelabaisiais kiekvieną per anksti ar nenusitaikius paleidusį strėlę. Zengdami į 
mūšį nebliaukite kaip bobos, o pasistenkite išlikti vyrais - su klubjuostėm, o 
ne su sijonais. Jei sumušite chabyrus, galėsite pasidalyti jų galvijus bei daik- 
tus — šitaip praturtėsite, nes iš sudegintų kaimų jie apsčiai prisigrobstė, o aš 
neketinu pasiimti nė vieno vergo, nė jaučio — viską galėsite tarpusavyje 
pasidalyti. Jų moteris taip pat galėsite pasidalyti, ir tikiu, jog vakare bus 
smagu su tomis moterimis pasivolioti, nes chabyrų moterys gražios, aist- 
rios, narsius karius mylinčios. 

Horemhebas apžvelgė karius ir staiga, surikę vienu balsu, vyrai ėmė ieti- 
mis daužyti skydus, mosuoti lankais ir šaukti. Nusišypsojęs Horemhebas 
abejingai mostelėjo rimbu ir tarė: 

— Suprantu, jog trokštate likti negyvėliais, tačiau pirmiausia privalome 
pašventinti naujojo faraono dievo, vardu Atonas, šventyklą. Bet tai nėra 
karingo būdo dievas ir nemanau, jog šiandien per jį patirsite daug džiaugs- 
mo. Todėl tegu žygiuoja pagrindinės pajėgos, o užpakalinė sauga, kad įsiti- 
kintų faraono maloningumu, telieka šventyklos šventinti. Jūsų laukia toli- 
mas žygis, nes ketinu jus vesti į kovą visai pavargusius - kad nepajėgtumė- 
te pabėgti ir kuo narsiau iš visų jėgų kautumėtės. 

Jis abejingai mostelėjo aukso rimbu ir ugningai šūktelėję kariai pasileido 
sumišai bėgti — kiekvienas būrys paskui ant smaigo nešamą savo karinį 
ženklą. Šitaip, kelią skinant lengviems smogiamiesiems vežimams, paskui 
liūtų uodegas, sakalus bei krokodilų galvas jie lėkė į kovą. Tačiau vyresnieji 
vadai ir užpakalinė sauga sekė paskui Horemhebą į miesto pakraštyje ant 
aukštos uolos pastatytą šventyklą. Pakeliui girdėjau vyresniuosius karius 
niurzgant ir vienas kitam kalbant: 

— Ar gali būti, kad karo vadas pirmas rieda į mūšį? Šito tikrai nedarysi- 
me, nes visais laikais buvo įprasta, kad vadus ir vyresniuosius karius deng- 
tais neštuvais gabena paskui kariuomenę, - juk tik jie moka rašyti, o kas gi 
kitas užrašys, ką veikė kariai, ir nubaus bailius. 

Horemhebas aiškiai girdėjo jų kalbas, tačiau pliaukštelėjęs rimbu tik nu- 
sišypsojo ir nutylėjo. 

Nedidelė šventykla buvo skubiai suręsta iš medžio ir molio, tačiau tai 
nebuvo įprasta šventykla: atvira nuo vidurio, ties aukuru, o dievo visai ne- 
buvo, todėl nustebę kariai žvalgydamiesi jo ieškojo. Horemhebas tarė: 

— Jo dievas apskritas ir panašus į saulę, taigi jei jūsų akys ištvers, žiūrėkit 
į jį dangyuje. Jis laimina jus savo rankomis, nors spėju, jog; šiandien, po žy- 
gio, jo pirštai liepsningom adatom susmigs į jūsų nugaras. 

Tačiau kariai suniurzgėjo, jog faraono dievas per toli. Jie troško dievo, 
prieš kurį būtų galėję pulti ant žemės, o išdrįsę — rankomis paliesti. Vis 

dėlto šventikui žengtelėjus į priekį jie nutilo, o šventikas buvo gležnas, ne- 
skusta galva, balta antpetine prisidengęs jaunuolis. Jo šventeiviškos akys 
spindėjo — aukure jis aukojo margaspalves pavasario gėles, aliejų ir vyną, 
kol kariai prapliupo garsiu juoku. Jis taip pat užgiedojo himną Atonui, kurį, 
buvo kalbama, sukūręs pats faraonas. Himnas buvo labai ilgas ir nuobo- 
dus, o kariai klausėsi išsižioję, visiškai jo nesuprasdami. Giedojo jis šitaip: 


Gražus tu, iškilęs dangaus pakrašty, 

gyvas tu, Atonai, iš gyvųjų pirmas 

iškilęs rytų danguje 

visą kraštą sava žava užlieji, 

nes aukštybėse virš žemės esi gražus, didžiulis i7 spindintis. 
Tavieji spinduliai apglobia 

šalis sukurtąsias, 

kurias savaisiais meilės spinduliais susieji, 

nors tu toli — tavieji spinduliai pasiekia žemę, 

nors tu aukštai — tavo pėdos paliečia dirvą. 


Paskui jis apsakė nakties niūkumą, naktimis iš savo urvų išlendančius 
liūtus bei gyvates, ir dauguma klausiusiųjų ėmė baugintis. Jis apsakė die- 
nos giedrą ir tikino rytais paukščius Atono šlovei sparnais plasnojant. Jis 
taip pat tikino, jog naujasis dievas moters įsčiose suteikiąs gyvybę vaisiui, o 
vyro sėklai — apvaisinimo galią. Klausydamas šventiko galėjai patikėti, kad 
išties pasauly nėra nė menkiausio Atono galiai nepasiekiamo dalyko, nes, 
jo pasakojimu, be Atono pagalbos net viščiukas pramušęs lukštą nesucypsi. 
Ir jis tęsė: 


Tokie daugialypiai tavieji darbai 
vyksta mums nematant, 
0, vienatini dieve, kurio galios joks kitas dievas neturi. 


Tu vienas savo valia sukūrei žemę, 

žmones ir galvijus, didelius ir mažuosius gyvius, 
visa, kas per žemę savo kojom žengia, 

visa, kas ore ir sparnais plasnoja, 

Sirijos ir Nubijos žemes, 

ir Egipto žemę, 

kiekvienam tu randi jo vietą, 

kiekvienam duodi ko reikia, 

kiekvienas, kurio dienas suskaičiavai, laikosi savo vietos, 
tavo valia jie kalba įvairiausiom kalbom 

spalvos jų ir pavidalai skirtingi, nes 

šitaip tu atskiri vieną žmogų nuo kito. 

Jis taip pat tikino kaip tik Atoną sukūrus ir žemiškąjį Nilą, ir dangiškąjį 
Nilą, todėl vyresnieji kariai ėmė niurzgėti, jog jis kišąsis į Amono reikalus. 
Jis buvo sukūręs metų laikus ir milijonais pavidalų gyveno miestuose, kai- 
muose ir bendruomenėje, upėje ir sausumos keliuose. Sventikas baigė: 


Mano širdyje - tu vienintelis, 

niekas kitas tavęs taip nepažįsta 

kaip tavasis sūnus — valdovas. 

Tu palaimini jį saviesiems ketinimams — 
laimini jį savąja stiprybe. 

Pasaulis tavo rankoje 

toks, kokį sukūrei, 

žmonės minta tavąja šviesa, 

o tau išnykus iš akių - miršta, 

nes tu esi gyvenimas, 

ir per tave gyvena žmogus. 

Visų akys regi tavąjį grožį, 

iki nusileidi, 

o kai vakarop nusileidi, 

visi darbai nutrūksta. 

Pasaulį savo sukurtąjį parengei savo 
sūnaus, iš tavo glėbio gimusio, atėjimui — 
valdovo, tiesoje gyvenančio, 

abiejų valstybių viešpačio — Raa sūnaus, 
tiesoje gyvenančio, 

sukūrei pasaulį karūnų viešpačiui 

ir jo didžiajai sutuoktinei, 

mylimajai, abiejų šalių valdovei Neferhitei, — 
tegyvuoja ji ir teklesti per amžius. 


Kariai klausėsi kojų pirštais kapstydami smėlį, o giesmei pagaliau pasi- 
baigus su palengvėjimu šūktelėjo žodžius faraono garbei, nes viena, ką jie 
iš himno suprato — tai, kad jis turėjo išaukštinti faraoną ir paskelbti jį dievo 
sūnumi, — tai buvo teisinga ir tauru, nes taip buvo ir taip visada bus. Ho- 
remhebas leido šventikui išeiti, ir bernaitis, sužavėtas karių palankumo, išė- 
jo aprašyti įvykio valdovui. Tačiau manau, jog ne giesmė ir jos mintys teikė 
tiek džiaugsmo kojų pirštais kapsčiusiems smėlį kariams, kurie vyko į mū- 
šį, o daugelis - į nuožmią mirtį. 

Užpakalinė sauga išžygiavo, o iš paskos patraukė jaučių vežimai bei nešuli- 
niai asilai. Horemhebas savuoju vežimu nudūmė į priekį, skųsdamiesi die- 
nos kaitra, dengtais neštuvais į žygį pajudėjo ir vyresnieji vadai. Aš, kaip ir 
mano draugas maisto tiekėjas, pasitenkinau asilo nugara, užkraudamas ant 
jos savąją gydytojo skrynelę, nes nuvokiau, jog jos prireiks. 

Tik valandėlę pailsėjusi kariuomenė žygiavo iki popietės, kol vyrams buvo 
leista pavalgyti ir atsigerti. Vis daugiau jų nebeįstengdami atsistoti ant nu- 
skaudusių kojų likdavo pakelėje, - nors jaunesnieji vadai šokinėdami per 
galvas čaižė juos rimbu. Vyrai tai dainavo, tai keikėsi, o šešėliams tįstant 
nuo pakelėje stūksančių kalnų, nepastebėtos ėmė švilpti strėlės ir kartkar- 
tėmis netvarkingoje kolonoje kas nors surikęs stverdavosi už peties su sty- 
rančia strėle ar kniūbsčias krisdavo ant kelio. Tačiau Horemhebas nesusto- 
jo pakelės kliūčių naikinti — tik spartino arklius, kol kariuomenė pasiekė 
pusiaukelę. Lengvi smogiamieji vežimai praskynė kelią ir netrukus šalike- 
lėje išvydome kelis chabyrų kūnus sudriskusiais apsiaustais, musėm knibž- 
dančiom burnom ir akim. Keletas vyrų išsuko iš kelio ir pavartė kūnus ieš- 
kodami daiktų atminčiai, tačiau nieko tinkamo nerado. 

Maistą tiekiantis vyresnysis karys prakaituodamas ant asilo prašė manęs 
perduoti jo žmonai ir vaikams paskutinį pasveikinimą, nes nujautė, jog tai 
paskutinioji jo diena. Jis įdavė man žmonos adresą Tėbuose, prašydamas 
pasirūpinti, kad jo kūno neapiplėštų — jei chabyrai mūsų visų iki vakaro 
neišpjaus, svarstė jis liūdnai purtydamas galvą. 

Pagaliau išvydome priešais didžiulį lauką, kuriame chabyrai buvo įsiren- 
gę stovyklą. Horemhebas įsakė pūsti trimitus ir paruošė karius puolimui: 
ietininkai susitelkė viduryje, o lankininkai — abiejuose sparnuose. Tačiau 
smogiamuosius vežimus jis atitraukė, ir šie nudardėjo šalin tokiu pasiutu- 
siu greičiu, kad aukštai pakilę dulkių kamuoliai juos paslėpė. Šalimais jis 
pasiliko sunkiuosius karo vežimus. Nuo tolimų įklonių kilo degančių kai- 
mų dūmai. Lygumoje chabyrų buvo begalė, o jų staugimas ir riksmas už- 
pildė orą lyg jūros ošimas, kai baugiai blykčiodami saulėje skydais ir iečių 
antgaliais jie pajudėjo link mūsų. Tačiau Horemhebas garsiai suriko: 

— Nedrebinkit kinkų, brangūs mėšliasnukiai, nes mūšiui chabyrų per ma- 
ža, 0 tai, ką regite, tėra galvijai, žmonos bei vaikai — visi jie iki vakaro taps 
jūsų grobiu. Jų puodai jau laukia jūsų su šiltu valgiu, taigi pasidarbuokite, 
kad iki vakaro pavalgytume, nes aš jau dabar alkanas kaip krokodilas. 

Tačiau chabyrų banda šiurpiai ritosi priešais mus — jų buvo daugiau ne- 
gu mūsų, dienos kaitroje jų ietys baugino smigumu ir karas man nebebuvo 
įdomus. Linguojančios ietininkų eilės, kaip ir aš, žvalgėsi atgal, tačiau jau- 
nesnieji vadai keikdamiesi mosavo rimbais, ir kariai veikiausiai pamanė esą 
pernelyg nuvargę ir išalkę, kad įstengtų nuo chabyrų pabėgti, nes vėl susi- 
rikiavo į gretas, ir lankininkai, laukdami ženklo, ėmė dirgliai pliauškinti lankų 
templėmis. 

Pakankamai priartėję chabyrai subliuvo kovos šūkį, ir jų staugimas buvo 
toks baisus, kad kraujas sustojo tekėjęs į galvą, o kojos ėmė tirtėti. Tuo pat 
metu jie šaudydami iš lankų pasileido bėgti priešais, o mano ausyse strėlės 
zvimbė, lyg musės zyzė, skleisdamos garsą „pst pst“. Gyvenime nebuvau 
girdėjęs labiau už strėlės gaudimą vyro ausį dilginančio garso. Tačiau labai 
padrąsėjau pastebėjęs, jog strėlės nedaug žalos daro — vienos praskrenda 
pro šalį, kitos sulaikomos skydais. Tuo metu Horemhebas sušuko: 

— Paskui mane, mėšliasnukiai! - Jo vadeliotojas pavarė arklius, karo veži- 
mai pašoko paskui, lankininkai paleido vieną papliūpą, ietininkai pasileido 
paskui karo vežimus. Tuo pat metu visos gerklės prapliupo šūksniu, šiur- 
pesniu už chabyrų staugimą, nes kiekvienas, slopindamas baimę, šaukė 
kiek įstengdamas - aš taip pat susivokiau šaukiąs iš visos gerklės ir nuo to 
man labai palengvėjo. 

Siaubingu trinkesiu karo vežimai įsiveržė į puolančią chabyrų bandą, o 
visų priešakyje, virš dulkių sūkurių ir svyrinėjančių iečių, švytėjo Horem- 
hebo šalmas su stručio plunksna. Paskui karo vežimus, laikydamiesi liūtų 
uodegų ir sakalų, bėgo ietininkai, papliūpomis šaudydami į netvarkingą 
chabyrų minią, po lygumą pasklido lankininkai. Tuomet visa virto vien klai- 
kia maišatim, bildesiu, trinkesiu, staugimu ir priešmirtiniu kriokimu. Pro 
ausis švilpė strėlės, mano asilas išsigandęs pasileido į patį braškesį - spar- 
džiausi ir kriokiau iš baimės, bet jo sustabdyti neįstengiau. Chabyrai kovėsi 
ryžtingai, narsiai, net arklių trypiami vyrai ietimis tebesmaigstė per juos 
bėgančius, o ir daug egiptiečių žuvo pasilenkę pergalės ženklan nukirsti 
kritusiojo rankos. Kraujo kvapas nustelbė prakaito ir karių tvaiką, o iš dan- 
gaus didėjančiais pulkais sūkuriuodami ėmė leistis varnai. 

Tačiau staiga chabyrai paleido tūžmų krioksmą ir ėmė bėgte trauktis, 
nes išvydo iš visų pusių jų stovyklą supančius karo vežimus, kurie vaikė 
moteris, gainiojo pagrobtus galvijus, ir nepakęsdami šito vaizdo jie pasilei- 
dc gelbėti savo stovyklos ir moterų - tai buvo jų žūtis. Mat pasukę link jų 
karo vežimai juos sumušė, o Horemhebo ietininkai ir lankininkai pribaigė. 
Dienai užgesus, lauke tysojo galybė berankių kūnų, liepsnojo stovykla, vi- 
sur bliovė pasklidę gyvuliai. 

Tačiau pergalės įkarštyje kariai nesiliovė žudę — smaigstė ietimis visa, ką 
matė, galabijo net ginklus numetusius vyrus, vėzdais užmušinėjo vaikus, iš 
lankų šaudė į pamišėliškai lakstančius galvijus, kol Horemhebas paliepė pūs- 
ti trimitus ir atsipeikėję vadai bei jų jaunesnieji rimbais suvarė į būrį karius. 
Tačiau įsišėlęs mano asilas vis tebelakstė apie lauką, bejėgį mano kūną lyg 
maišą ant nugaros dribsindamas, ir jau nesuvokiau, ar dar tebesu gyvas, ar 
jau miręs. Kariai juokėsi, šaipėsi iš manęs, kol pagaliau vienas jų trenkė ieties 
kotu asilui per snukį ir šis suglumęs sustojo, pakėlė ausis ir aš galėjau nuo jo 
nulipti. Tada kariai mane praminė Laukinio Asilo Sūnumi. 

Belaisviai buvo suvaryti į aptvarus, ginklai sukrauti į krūsnis, o piemenys 
išsiųsti suginti išsibėgiojusių galvijų. Chabyrų buvo tiek daug, jog didžioji jų 

dalis pabėgo, tačiau Horemhebas manė, jog kiaurą naktį bėgę jie ilgai nebe- 
sugrįš. Liepsnojant pašaro krūvoms ir palapinėms, Horemhebui buvo atneš- 
tas dievo karstas — ugnies šviesoje Horemhebas jį atidarė ir iškėlė liūtagalvę 
Sechmetę, išdidžiai atstačiusią medines krūtis. Džiūgaudami kariai šlakstė ją 
srūvančiu iš žaizdų krauju, mėtė jai po kojom pergalės ženklan nukirstas 
rankas. Susikaupė didžiulė nukirstų rankų krūva - buvo tokių, kurie sumetė 
po keturias ir net po penkias. Horemhebas išdalijo jiems grandines ir apy- 
rankes, o narsiausiems atlygino skirdamas jaunesniaisiais vadais. Jis buvo dul- 
kėtas, kruvinas, o nuo jo aukso rimbo lašėjo kraujas, tačiau jo akys, kai vadi- 
no karius brangiais mėšliasnukiais ir kraujo nuleidėjais, šypsojo. 

Turėjau daug darbo, nes chabyrų ietys bei vėzdai buvo padarę kraupių 
žaizdų. Dirbau liepsnojančių palapinių šviesoje, o kenčiančių sužeistųjų riks- 
mas mišo su moterų rauda - kariai tempė jas paskui save, metė burtus dėl 
pasilinksminimo su jomis. Ploviau ir siuvau Žiojėjančias žaizdas, į perpjau- 
tus pilvus grūdau išvirtusias žarnas, tempiau ant pakaušių akis užklojusias 
galvos odas. Tuos, kurių laukė mirtis, girdžiau alumi ir nuskausminamai- 
siais vaistais — idant ramiai naktį numirtų. 

Gydžiau ir dėl žaizdų nepajėgius pabėgti chabyrus, siuvau jų žaizdas, 
tačiau kodėl tai dariau — negaliu pasakyti, gal maniau, jog parduodamas 
juos sveikus į vergiją Horemhebas gaus daugiau. Tačiau daugumai jų ma- 
no pagalbos nereikėjo — išgirdę savo vaikų verksmą ir su egiptiečiais besi- 
linksminančių žmonų raudą, jie vėl perdrėksdavo žaizdas. Surietę kojas ir 
užsidengę galvas drabužiais, jie mirdavo nuo kraujoplūdžio. 

Ziūrėjau į juos ir pergale jau nesididžiavau, kaip vos mūšiui pasibaigus, — 
tai buvo alkana dykumos skurdžių tautelė, susiviliojusi slėniuose augusiais 
galvijais ir javais. Sulysę, sergą akių ligomis jie atkeliavo plėšti Sirijos. Vis 
dėlto kovoje jie būdavo niršūs ir baisūs, o po savęs palikdavo degančių 
kaimų dūmus, raudas ir aimanas. Tačiau mano gailestis jiems negelbėjo — 
jų didelės mėsingos nosys išblykšdavo ir jie mirdavo, užsitraukę ant galvos 
nuskarusius drabužius. 

Kitą dieną mane sutikęs Horemhebas padėkojo, o aš pasiūliau jam toje 
vietoje įkurti saugomą stovyklą, kur sveiktų sunkiausiai sužeisti kariai, nes 
gabenami į Jeruzalę jie mirtų. Padėkojęs man už pagalbą Horemhebas tarė: 

— Nemaniau, jog esi toks narsus, kokį vakar savomis akimis mačiau šėls- 
tančiu asilu į nuožmiausias kautynes jojant. Bet turbūt nežinojai, jog karo 
gydytojas dirba tik po mūšio. Girdėjau karius tave vadinant Laukinio Asilo 
Sūnumi, todėl jei nori, kada nors per kovą pasiimsiu tave į savo smogiamą- 
jį vežimą - tu turi laimę, nes, nesigynęs nei ietimi, nei vėzdu, tebesi gyvas. 

Jis rimtai žiūrėjo į mane, o aš nesupratau, ar jis iš manęs šaiposi. Todėl 
atsakiau: 

— Niekada anksčiau nebuvau matęs karo, todėl norėjau kuo iš arčiau į jį 
pažvelgti. Tačiau karas nieko nauja man nepasakė, todėl manau, tau lei- 
dus, sugrįžti į Semirą. 

Jis atsakė: 

— Savo išmoningumu išgelbėjai daugybės karių gyvybę - už šitai pelnai 
garbės ženklą taip pat kaip vyresnysis karys, savuoju išmoningumu ir drą- 
sa išgelbėjęs savo valdinių gyvybes. 

Tačiau atsakiau: 

— Man vis tiek! Aukso turiu pakankamai, o tavo garbės ženklai - tik dul- 
kės man po kojomis. 

— Tikriausiai tu teisus, — patvirtino Horemhebas, - tačiau paprastam vyrui, 
tokiam kaip aš, daug; reiškia ant kaklo blizgantis auksas, jei jis kovoje užtar- 
nautas. Jau mačiau savo vyrus kaunantis, žinau sugebąs juos vesti, ir liūtagal- 
vė Sechmetė buvo man palanki, todėl pasiekiau pergalę — tikrai, jeigu pano- 
rėsiu, apie ją akmenyje tašys paveikslus. Vis dėlto ši pergalė — tik dulkės po 
mano kojomis, nes galvijų vagis nugalėti didelio sumanumo nereikia. 

— Tavo vyrai šlovina tavo vardą ir kur tik eitum žada sekti paskui tave, — 
pasakiau įtaikaudamas. — Bet ar gali būti, kad nesi sužeistas - juk maniau, 
jog pirmas prieš ietis ir strėles važiuodamas tikrai žūsi? 

— Turiu patyrusį vadeliotoją, - atsakė jis. —- Be to, sakalas mane saugo, 
nes dar būsiu reikalingas dideliems darbams. Nesu nei nusipelnęs, nei did- 
vyris, nes žinau, jog priešo ietys, strėlės bei karo vėzdai manęs lenkiasi. 
Pirmas važiuoju, nes man lemta pralieti gausybę kraujo, - nors šitiek nužu- 
džius kraujo srūva didelio džiaugsmo man jau neteikia, o pakliuvusiųjų po 
mano vežimo ratais riksmas nelabai mane smagina. Kai mano kariuomenė 
bus pakankamai įgudusi ir nebebijos mirties, leisiu, kad mane, kaip išmo- 
ningą karo vadą, dengtais neštuvais neštų paskui juos, nes tikras vadas 
rankomis šiukšlino ir kruvino darbo nedirba, - tą ir pigiausias vergas gali 
atlikti; vadas dirba širdimi ir sunaudoja apstą popieriaus diktuodamas dau- 
gybei raštininkų įvairiausius svarbius įsakymus, kurių tu, Sinuhe, nesupranti, 
nes tai ne tavo amatas — kaip ir aš, nors gerbiu tavąjį išmoningumą, nesu- 
prantu gydytojo amato. Todėl man šiek tiek gėda, kad susitepiau rankas ir 
veidą galvijų vagių krauju, tačiau nieko negalėjau padaryti, nes jei nebū- 
čiau pirm savo vyrų važiavęs, iš baimės jie bliaudami būtų puolę ant Že- 
mės, nes, tiesą sakant, šie Egipto kariai — iš antros karo nemačiusių vyrų 
kartos, - už chabyrus šlykštesni ir bailesni šiukšliai. Todėl vadinu juos mėš- 
liasnukiais, o jie šiuo vardu net didžiuojasi. 

Tačiau negalėjau patikėti, kad važiuodamas pirmas prieš ietis jis nesibai- 
mino dėl savo gyvybės. Todėl tvirtai tariau: 

— Tavo oda šilta, o po ja teka toks pat kaip ir kitų kraujas. Ar užkerėjai 
save kokiais stipriais kerais, kad nesusižeidi ir nepatiri baimės? 

Jis atsakė: 

— Iš tiesų girdėjau apie tokius kerus - daugybė karių nešioja ant kaklo 
stebuklingus, neva juos saugančius maišelius, tačiau ir po šio mūšio nuo 
kritusiųjų kaklų surinkta daugybė tokių stebuklingų maišelių; žinoma, jie 
teikia naudos, nes skatina nemokytą beraštį pasitikėti savimi ir kovoje jį 

drąsina. Tiesą sakant, visa tai mėšlas, Sinuhe. Mano būtis visai kitokia, nes 
žinau, jog man lemta nuveikti didelius darbus, bet iš kur tai žinau, negaliu 
pasakyti. Karys turi laimę arba neturi jos, o mane laimė ėmė lydėti nuo tol, 
kai mano sakalas nuvedė mane pas faraoną. Tiesa, rūmuose sakalui gera 
nebuvo, todėl išskridęs savo keliu jis daugiau nebesugrįžo, tačiau žygiuo- 
jant per Sinajaus dykumą į Siriją, kenčiant alkį ir išties nepakeliamą trošku- 
lį, kenčiau drauge su savo kariais, kad suvokčiau, ką jie jaučia, ir galėčiau 
jiems įsakinėti, - viename slėnyje išvydau liepsnojantį krūmą. Tai buvo gy- 
va ugnis - panaši į didelį krūmą ar medį: jis nesudegė iki šaknų ir nesuma- 
žėjo, bet liepsnodamas dieną naktį skleidė svaiginantį ir man drąsos sutei- 
kusį kvapą. Išvydau jį važiuodamas pirm savo kariuomenės ir medžioda- 
mas laukinius dykumos žvėris, niekas kitas jo nematė - tik aš ir tai paliudy- 
ti galįs mano vadeliotojas. Tačiau nuo tol žinau, jog iki nesukaks mano 
laikas, manęs nepalies nei ietis, nei strėlė, nei karo vėzdas, tačiau iš kur tai 
žinau, - negaliu pasakyti, nes tai paslaptis*. 

Didžiai jį gerbdamas pasakojimu patikėjau, nes ne pasmaginti mane Ho- 
remhebas sugalvojo tą pasakojimą, juolab netikiu, jog jis net norėdamas 
būtų tai sugebėjęs, — tai buvo Žmogus, tikėjęs ir žinojęs tik tai, kas regėta ir 
ranka paliesta. 

Jis paliepė kariams įsirengti chabyrų stovykloje, valgyti, gerti, šaudyti į 
taikinį, lavintis mėtant ietį, taikiniais pasirenkant chabyrus, kurie dėl sužei- 
dimų ar pernelyg didelio niršto į vergus netiko. Taigi dėl pratybų vyrai 
neniurzgėjo ir su džiaugsmu šaudė bei mėtė ietis. Tačiau trečią dieną virš 
lauko pakilo koktus gulinčių kūnų dvokas, o varnai, dykumos šakalai bei 
hienos, vambrijančiais pulkais susirinkę į mūšio lauką, naktimis kėlė tokį 
kraupų triukšmą, kad niekas negalėjo užmigti. Daugybė chabyrų moterų 
pasikorė ant savo plaukų, nes nešiojo juos ilgus, - ir jau niekam nebeteikė 
džiaugsmo. Tai buvo sulysusios, nevalios moterys, jų akys buvo laukinės 
lyg pati dykuma, tačiau kariai, manydami jas esant gražias, puikavosi, nes 
buvo seniai su moterimis linksminęsi. Taigi karas man jau visai nepatiko, o 
mano širdis apsunko dėl tos bjaurasties, kurią žmonės vienas kitam teikia. 
Žiūrėdamas į varnų kapojamus ir šakalų bei hienų graužiamus kaulus, mais- 
to tiekimo vyresniajam kariui pasakiau: 

— Netrukus liks tik jų kaukolės ir niekas nebesupras, kuris jų buvo egip- 
tietis, o kuris chabyras; manau, kad net dievai neatskirs, kurio širdis buvo 
tyra, kuris kovėsi dėl tiesos, kuris dėl netiesos. 

Tačiau mano draugas, vyresnysis maisto tiekimo karys, jautėsi smagiai 
ir, rašydamas į knygas iš chabyrų atimtus grūdus bei skaičiuodamas galvi- 
jus, atsakė: 


* Liepsnojantis krūmas simbolizuoja dvasios „ugnies“ nenykstančią galią (Mozei 
Dievas taip pat pasirodė degusiame, bet nesudegusiame erškėčių krūme). 

— Turime didį ir išmintingą vadą, kuris kovoje staugia narsiau, nei liūtas 
riaumoja. O šakalų bei hienų vambrijimas mano ausims malonesnis už cha- 
byrų karo kriokimą, ir mieliau uostau kūno dvoką nei į mano mėsą smen- 
gantį ieties antgalį. Tačiau tai, ką sakai apie kaukoles ir dievus, verta ap- 
mąstyti. Nors Žinau, jog egiptietis, kuris krinta kare šaukdamasis Amono ir 
pasikliaudamas Ozyriu, net jei jo kūnas nebus išsaugotas, nukeliaus tiesiai 
Vakarų šalin, - vis dėlto esu labai laimingas kovoje nekritęs. Iš tiesų dievai 
turės daug vargo atskirdami šio lauko teisuolius nuo neteisiųjų. O nekritau 
todėl, kad iš baimės taip staugiau, jog chabyrai, taikęsi į mane ietimis, ėmė 
tirtėti, nusviedė ietis ir puolė prieš mane ant žemės. 

Trečią dieną Horemhebas paleido kariuomenę: vienus su grobiu išsiuntė 
į Jeruzalę, nes mūšio vietoje nepasirodė pakankamai pirklių, galėjusių nu- 
pirkti vergus, puodus bei grūdus, o kitus išsiuntė ganyti galvijų. Liūtauo- 
degiai kariai liko saugoti sužeistiesiems, kurių daugybė mirė, įrengtos sto- 
vyklos. Tačiau jis pats karo vežimu pasileido paskui chabyrus, nes apklau- 
sęs belaisvius sužinojo, jog bėgdami chabyrai išsigabeno ir savąjį dievą. 

Nenorėjau, tačiau mane jis pasiėmė drauge - stovėjau karo vežime jam 
už nugaros, laikydamasis jo perjuostės ir galvodamas, jog verčiau niekada 
nebūčiau gimęs, nes jis lėkė pirmyn kaip beprotis - kas valandėlę baimi- 
nausi, jog vežimas nuvirs, o aš galva trenksiuosi į akmenuotą žemę. Tačiau 
jis juokėsi iš manęs ir šaipėsi sakydamas leidžiąs man pažinti karą - juk 
atkeliavau patirti, ar gali karas man ką nauja pasakyti. 

Jis leido man pažinti karą — regėjau, kaip jo karo vežimas lyg vėtra puolė 
į dykumos slaptavietes galvijus genančius, džiaugsmingai dainuojančius ir 
palmių šakomis mojuojančius chabyrus. Jo arkliai trypė senelius, moteris ir 
vaikus, aplink jį sklandė degančių palapinių dūmai - krauju ir ašaromis jis 
pamokė chabyrus, jog, verčiau jie būtų dykumoje skurdę, savo slaptavietėse 
mirę iš bado nei puolę duoningą ir turtingą Siriją, gviešdamiesi aliejaus nu- 
degusiems kūnams, trokšdami prisivogtais grūdais tarpti. Sitaip pažinau ka- 
rą, tačiau tai jau nebebuvo karas — tik persekiojimas ir žudynės, kol Horem- 
hebui nusibodo, ir jis, paliepęs atstatyti chabyrų nuverstus ribinius akmenis 
neperkeliant jų tolėliau į dykumą, - nors tai jis padaryti galėjo, — tarė: 

— Kad galėčiau parengti kariuomenę kovai, privalau išsaugoti chabyrų 
sėklą, nes jei visus juos mirtimi numalšinsiu, pasaulyje nebeliks vietos, kur 
galėčiau kariauti. Mat pasaulyje jau keturiasdešimt metų viešpatauja taika 
— visos tautos gyvena santaikoje, didelių valstybių valdovai laiškuose vie- 
nas kitą vadina broliais ir draugais, o faraonas siunčia jiems auksą, kad šie, 
išlieję jo paties statulą, pastatytų ją savųjų dievų šventyklose. Privalau iš- 
saugoti chabyrų sėklą, nes po keleto metų badas vėl juos išvys iš dykumos, 
o jie bus užmiršę tai, ką dabar patyrė. 

Savuoju karo vežimu jis pasivijo chabyrų dievą ir sakalu kibo jam į spran- 
dą, todėl nešėjai trenkė savąjį dievą į žemę ir paliko jį, sprukę iš po karo 
vežimų į kalnus. Liepęs sukapoti jų dievą į malkas, Horemhebas sudegino 
jį priešais Sechmetę, o kariai, mušdamiesi į krūtines, išdidžiai kalbėjo: 

— Šitaip mes deginame chabyrų dievą. 

To dievo vardas buvo Jehou ar Jahvė, ir kitų dievų chabyrai neturėjo, 
todėl į dykumą jiems teko sugrįžti be dievo ir dar labiau nuskurdusiems 
nei ją paliekant, nors grįždami jau buvo pradėję iš džiaugsmo dainuoti ir 
palmių šakomis mojuoti. 


5 


Horemhebas sugrįžo į Jeruzalę, kur miesto pakraštyje buvo susirinkę pabė- 
gėliai, ir perpardavė iš chabyrų atimtus jų pačių galvijus, grūdus bei puo- 
dus, todėl šie draskydamiesi drabūžius šaukė: 

— Sis plėšikas baisesnis už chabyrus. 

Tačiau stygiaus jie nepatyrė, nes galėjo pasiskolinti pinigų iš šventyklų, 
pirklių bei mokesčių skyriaus, o tai, ko atpirkti neįstengė, Horemhebas par- 
davė pirkliams, susirinkusiems į Jeruzalę iš visos Sirijos. Sitaip jis variu ir 
auksu galėjo išdalyti grobį kariams ir aš supratau kodėl, nors labai sten- 
giausi, dauguma sužeistųjų mirė. Mat šitaip jų draugams liko daugiau da- 
lybų, - pasivogę sužeistųjų drabužius, ginklus bei papuošalus, jie neduo- 
davo šiems nei vandens, nei valgio, todėl anie mirdavo. Taip supratau, ko- 
dėl bemoksliai, menkai karą išmaną skerdėjai noriai traukdavo su kariuo- 
mene į karą ir į Egiptą sugrįždavo praturtėję. 

O Jeruzalėje gaudė šurmulys, klegesys ir siriškų instrumentų barškėji- 
mas. Varį ir sidabrą kariai leido alui, linksminosi su pirklių atgabentomis 
išsidažiusiomis merginomis, mušėsi vienas su kitu, vienas kitą sužeisdami 
kovėsi ginklais, plėšė vienas antrą bei pirklius, todėl kasdien ant mūro gal- 
va žemyn kabėdavo po keletą vyrų. Tačiau kariai nesielvartaudami saky- 
davo: „Taip buvo ir visada bus'. Jie švaistė varį ir sidabrą alui ir mergi- 
noms, kol pirkliai iškeliavo ir išsigabeno jų varį bei sidabrą. Iš atvykusių 
pirklių Horemhebas rinko mokesčius ir šiems išvykus praturtėjo, nors ka- 
rių labui savosios grobio dalies buvo atsisakęs. Vis dėlto tai jam neteikė 
džiaugsmo, nes kai grįždamas į Semirą nuėjau atsisveikinti, tarė: 

— Sis karo žygis baigėsi net neprasidėjęs, o faraonas laiške man priekaiš- 
tauja, kad jo draudžiamas praliejau kraują. Turiu sugrįžti į Egiptą - parves- 
ti savo mėšliasnukius, juos paleisti, o jų sakalus bei liūtų uodegas atiduoti į 
šventyklos saugyklą, tačiau kas bus paskui - tikrai negaliu pasakyti, nes tai 
vienintelė išlavinta Egipto kariuomenė, kiti nieko daugiau nemoka, tik dergti 
pasienius ir moteris turguje žnaibyti. Lengva faraonui Aukso rūmuose gies- 
mes savajam dievui kurti, tikintis meile visas tautas valdyti, tačiau, prisie- 
kiu Amonu, kartą išgirdęs į gabalus kapojamų vyrų aimanas ir moterų rau- 
das liepsnojant kaimams ir priešams plūstant per sienas, jis turbūt imtų 
kitaip galvoti. 

— Egiptas neturi priešų — Egiptas pernelyg turtingas ir galingas, — atsa- 

kiau. - Tavo šlovė pasklido po Siriją ir chabyrai nebepalies nė vieno ribinio 
akmens. Taigi kodėl tau nepaleidus savo kariuomenės, - tiesą sakant, girti 
jie triukšmauja kaip žvėrys, jų pastogės dvokia šlapimu, o jų kūnai kuža 
gyviais. 

— Išties nesuprantu, ką kalbi, - tarė jis ir spoksodamas priešais save pik- 
tai pasikasė pažastį, nes moliniame miesto valdovo name taip pat buvo 
pilna gyvių. - Sau Egiptas turi ganėtinai, tačiau šito negana, nes pasaulis 
didelis ir nemačiomis sėjama sėkla, galinti išpuoselėti ugnį ir pražūtį. Gir- 
dėjau, jog Amoro karalius rūpestingai telkia žirgus ir perka karo vežimus, — 
šitai tikrai nedera, verčiau jis klusniai mokėtų mokesčius faraonui. Per puo- 
tas jo kilmingieji pasakoja senovėje amoriečius visą pasaulį valdžius — tai 
tiek pat teisinga kiek tai, jog Amoro žemėje gyvena paskutinieji hiksai“. 

— Tas Azirus yra mano draugas — tai tuščiagarbis vyras, nes auksavau 
jam dantis, - pasakiau. — Taip pat manau, jog, dabar jis apie kitką galvoja: 
girdėjau jį paėmus į žmonas tokią, kuri greitai iščulps jo raumenų jėgą ir jo 
keliai ims linkti. 

— Daug; žinai, Sinuhe, - atidžiai žiūrėdamas į mane tarė Horemhebas. — 
Esi laisvas žmogus, pats savo darbais rūpiniesi, keliauji iš vieno miesto į 
kitą išgirsdamas daugybę kitiems negirdimų dalykų. Tavo vietoje, laisvas 
kaip tu būdamas, semdamasis patyrimo keliaučau po visas šalis. Keliau- 
čiau po Mitanijos žemę, leisčiausi į Babiloną ir galbūt žvilgtelėčiau, kokius 
karo vežimus dabar naudoja hetitai, kaip jie lavina savo kariuomenę, nuke- 
liaučiau į jūros salas apžiūrėti didžiulių jų karo laivų, apie kuriuos tiek daug 
kalbama. Tačiau šito padaryti negaliu, nes faraonas kviečia mane sugrįžti. 
Be to, mano vardas jau visoje Sirijoje žinomas, todėl neišgirsčiau to, ką no- 
riu išgirsti. Tačiau tu, Sinuhe, dėvi siriškus drabužius ir šneki kalba, kuria 
išsilavinusieji visose šalyse kalba. Be to, esi gydytojas, todėl niekas netiki, 
jog supranti ne vien tai, ką gydytojas supranta. Tavo kalba taip pat papras- 
ta ir mano ausims dažnai skamba vaikiškai, tu žvelgi į mane atviromis aki- 
mis, tačiau aš vis tiek Žinau, kad tavo širdis uždara, kad tu turi savyje tai, 
ko niekas kitas nežino. Ar tiesą sakau? 

— Galbūt, - atsakiau. - Tačiau ko iš manęs nori? 

— O jeigu davęs tau apsčiai aukso, — tarė, - nusiųsčiau tave į minėtąsias 
šalis užsiimti savuoju amatu, skleisti Egipto gydymo meno ir savo, kaip 
gydytojo, šlovės - kiekvieno miesto turtingieji bei kilmingieji tave kviestų- 
Si, O tu permatytum jų širdis. Tačiau verčiantis savu amatu, tavo akys pa- 
virstų mano akimis, tavo ausys pavirstų mano ausimis ir įsimintum visa, ką 
matęs ir girdėjęs, o sugrįžęs į Egiptą, galėtum man tai papasakoti. 

— Niekada neketinu sugrįžti į Egiptą, - pasakiau. - Tu kalbi apie pavojin- 
gus dalykus, o aš nenoriu kabėti galva žemyn ant svetimo miesto mūro. 


* Hiksai valdė Egiptą apie 1700-1580 m. pr. Kr. 

— Apie rytojų niekas nieko iš anksto nežino, - atsakė jis. — Tikiu, kad 
sugrįši į Egiptą, nes kartą Nilo vandenį gėręs, jokiu kitu vandeniu troškulio 
nenumalšins. Kregždės ir gervės taip pat sugrįžta į Egiptą, nes nė vienoje 
kitoje šalyje joms gera nebūna. Todėl tavo kalba mano ausims kaip musės 
zyzimas. Auksas man taip pat kaip dulkės po kojomis, todėl mieliau jį keis- 
čiau į žinias. Mėšlas ir tai, ką sakai apie mūrą, nes neprašau tavęs nieko 
žalinga ar bloga daryti, ar svetimų žemių įstatymams nusikalsti. Juk visi 
dideli miestai kviečia keliauninkus apžiūrėti šventyklų, rengia įvairiausias 
šventes bei pasilinksminimus, siekdami, kad keliauninkas savąjį auksą pa- 
liktų miesto gyventojams. Visur esi laukiamas, jei turi aukso. Tavo gydymo 
išmoningumas taip pat laukiamas šalyse, kur senukai kirviu užmušinėjami, 
o ligoniai, kaip girdėjau, išvežami į dykumą mirti. Valdovai didžiuojasi sa- 
vo galybe ir dažnai savo kariams įsako pražygiuoti prošal, kad svetimšaliai 
taip pat jo galybę gerbtų. Nieko bloga nebus, jei pažiūrėsi, kaip žygiuoja 
kariai, kokie jų ginklai, suskaičiuosi smogiamuosius vežimus ir įsiminsi, ar 
jie dideli ir sunkūs, ar maži ir lengvi, du ar tris vyrus jie veža, nes girdėjau, 
jog kai kur, be vadeliotojų, mūšin važiuoja ir skydnešiai. Taip pat svarbu 
žinoti, ar kariai gerai pavalgydinti ir blizga aliejumi, ar sulysę, knibžda gy- 
viais ir nesveikų akių — kaip mano mėšliasnukiai. Taip pat pasakojama, jog, 
hetitai yra kerais iš žemės iškėlę naują metalą ir iš jo nukaltas ginklas įsikerta 
net į tvirčiausio varinio kirvio ašmenis - šis mėlynas metalas vadinamas gele- 
žimi, bet ar tai tiesa - nežinau, nes gali būti, jog jie teišmoko kitaip grūdinti ir 
maišyti varį, tačiau norėčiau sužinoti kaip. Bet svarbiausia - sužinoti, kokios 
yra valdovų ir kokios jų patarėjų širdys. 

Zvelgiau į jį, tačiau jis į mane jau nebežiūrėjo — tik abejingai mosavo 
aukso rimbu ir spoksojo prošal per lango kiaurymę į saulėkaitoj raudoniu 
liepsnojančius Jeruzalės molio mūrus bei uolas, į pilkus nuo dulkių alyv- 
medžių lapus. Tačiau jis žvelgė pro juos — tarsi į tolimas šalis, pakėlęs galvą, 
rūškanai liepsnojančiomis akimis. 

— Aišku, kad suprantu tavo žodžius, — atsakiau ilgai mąstęs. - Mano šir- 
dis pastaruoju metu taip pat buvo nerami ir gyvastinga lyg paukštis narve- 
lyje. Todėl atkeliavau pas tave karo pažinti, nors mano tarnas mane baugi- 
no. Sutinku keliauti į tolimas šalis, kurias nedaug egiptiečių yra lankę, nes 
Semira maža ir jos man jau gana, o tau kalbant nusistebėjau, kad taip ilgai 
čia išbuvau. Tačiau tikriausiai žmogus, kito neįsakytas ir nesiųstas, negreit 
pasiryžta ir negreit iškeliauja. Vis dėlto tu nesi mano viešpats ir nesupran- 
tu, kodėl visa tai nori žinoti ir kokia tau, sėdinčiam faraono Aukso rūme ir 
su moterimis išdaigaujančiam, iš to nauda? 

Jis tepasakė: 

— Pažvelk į mane. 

Pažvelgiau į jį ir bežiūrint jis išaugo: jo akys ėmė degti rūškana liepsna, 
jis tapo panašus į dievą, todėl mano širdis suvirpėjo ir nusilenkiau jam nu- 
leisdamas ranką prie kelių, o jis pasakė: 

— Ar dabar tiki, kad esu tavo viešpats? 

— Sirdis sako, kad esi mano viešpats, bet kodėl taip yra, nežinau, - atsa- 
kiau, o liežuvis mano burnoje tino, mane ėmė baimė. — Tikriausiai tiesą 
sakai, jog tau lemta daugybės valdovu būti. Taigi iškeliauju: mano akys 
pavirs tavo akimis, mano ausys pavirs tavo ausimis, bet nežinau, ar bus tau 
naudos iš to, ką aš regėsiu ir išgirsiu, nes nieko apie tai, ką nori sužinoti, 
neišmanau - tesu tik už kitus sumanesnis gydytojas. Tačiau noriu viską 
atlikti kaip įstengdamas ir tikrai ne dėl aukso, o dėl to, kad esi mano drau- 
gas, ir, aišku, dėl to, kad tokia dievų valia - jei dievų iš viso yra. 

Jis tarė: 

— Tikiu, jog niekada neteks dėl mano draugystės apgailestauti, tačiau 
aukso tau vis tiek įduosiu, nes, kiek žmones pažįstu, tau jo prireiks. Tau 
nebūtina žinoti, kodėl prašomos žinios man už auksą brangesnės. Vis dėlto 
galiu tau pasakyti, jog didieji faraonai visada siųsdavo sumanius vyrus į 
kitų valstybių rūmus, tačiau naujojo faraono pasiuntiniai — avigalviai, neži- 
ną nieko kita, tik kaip suklostyti sijoną, kaip garbės ženklus nešioti ir kokia 
tvarka faraono dešinėje ar kairėje rikiuotis. Todėl į juos, - jei tokių sutiksi, — 
nekreipk dėmesio, o jų kalbos tebūnie tavo ausims lyg musės zyzimas. 

Tačiau išsiskiriant jis užmiršo savo orumą ir priglaudęs delną prie mano 
skruosto bei veidu palietęs mano petį tarė: 

- Išvyksti, Sinuhe, todėl mano širdis apsunko, nes kai tave apninka vienat- 
vė, mane ji taip pat apninka - juk niekas mano širdies paslapčių nežino. — 
Manau, jog tai tardamas jis tebegalvojo apie princesę Baketamonę, užbūru- 
sią jį savo grožiu. 

Jis davė man apsčiai aukso — daugiau, nei galėjau nuvokti, ir manau, jog, 
jis atidavė man visą Sirijos karo žygyje iškovotą auksą, o į pakrantę mane 
palydėjo jo paskirta ginkluota sargyba, todėl žingsniavau nesibaimindamas 
plėšikų. Uoste įdėjau auksą į didelius prekybos namus, iškeisdamas jį į mo- 
lines lenteles, kurias gabenti saugiau nei auksą, nes vagims iš jų jokios nau- 
dos, ir įlipau į atgal Semiron plaukiantį laivą. 

Vis dėlto dar užsiminsiu, jog; prieš išvykdamas iš Jeruzalės atvėriau vie- 
nam kariui kaukolę, kuris girtas muštynėse prie Atono šventyklos taip ga- 
vo vėzdu per galvą, tad įlūžus kaului mirtimi vadavosi, nebeįstengdamas 
nei kalbėti, nei rankų pajudinti. Tačiau jis nebepasveiko: karščiuojantis jo 
kūnas ėmė blaškytis ir kitą dieną jis mirė. 


ŠEŠTOJI KNYGA 
Neteisėto karaliaus diena 

Prieš pradėdamas naują knygą, privalau pašlovinti tuos prabėgusius lai- 
kus, kai netrukdomas apkeliavau daugybę šalių ir įgijau nemaža išmin- 
ties, nes tokie laikai vargu ar kada besugrįš. Keliavau po pasaulį, keturias- 
dešimtį metų neregėjusį karo, valdovų sargybiniams sergstint karavanų 
kelius ir pirklius, faraono ir karalių karo laivams nuo plėšikų saugant upę 
ir jūras. Sienos buvo atviros, aukso atsiveždavę pirkliai bei keliauninkai 
būdavo laukiami kiekviename mieste, žmonės vieni kitų neužgauliojo, 
bet vienas kitam nusilenkę nuleisdavo rankas prie kelių, mokėsi vieni iš 
kitų papročių ir daugelis išsilavinusiųjų kalbėjo aibe kalbų, rašė dvejopu 
raštu. Drėkinami laukai vaisingai tarpo - Raudonųjų žemių laukuose že- 
miškąjį Nilą keitė dangiškasis Nilas. Tuomet galvijų bandos ganėsi lais- 
vai, piemenims nereikėjo iečių - tik pūsdavo dūdeles ir dainuodavo links- 
mas dainas. Vynuogynai klestėjo, vaismedžiai sviro nuo vaisių, riebūs 
šventikai žvilgėjo aliejumi ir tepalais, visur iš šventyklų kiemų kilo riebūs 
aukų dūmai. Ir dievai, tukdami nuo gausių aukų, klestėjo ir buvo palan- 
kūs. Turtingieji dar labiau turtėjo, galingieji gaudavo dar daugiau galios, 
skurdžiai vis labiau skurdo, - taip, kaip dievai yra sutvarkę, — todėl visi 
buvo patenkinti ir neniurzgėjo. Sitokius prisimenu turbūt jau niekada ne- 
besugrįšiančius laikus, kai mano vyriškumas žydėjo, mano kaulų ilgos 
kelionės nevargino, smalsios akys troško nauja regėti, žinių ištroškusi mano 
širdis rijo jas visomis išgalėmis. 

Apie visur vienodą tvarką ir gyvenseną paliudysiu tardamas, jog; Babilo- 
no šventyklos prekybos namai už molines lenteles, gautas Semiros preky- 
bos namuose, nedvejoję išdavė man aukso, jog kiekviename dideliame mies- 
te galėjai nusipirkti tolimų uostų ar kalnų vyno ir jog Sirijos miestuose ge- 
riausiu laikomas Babilono kalnų vynas, o Babilone auksu mokėta už Sirijos 
vynus. Turėdamas aukso, galėjai nusipirkti vergų: norimos spalvos ir ūgio, 
vaikų, vyrų ar jaunų merginų savo linksmybėms, nusisamdyti tarnų, ta- 
čiau aukso neturintis darbą privalėjo dirbti savo rankomis — kol oda įdirž- 
davo, sustorėdavo, rankas nusėdavo nuospaudos, sprandas sukumpdavo. 
Tačiau ketinusį įsilaužti į turtingojo namą, prisivogti aukso vynui, pasilinks- 
minimui ir vergams įsigyti, sučiupdavo ir kitų įspėjimui pakabindavo ant 
mūro galva žemyn. 

Šitaip pašlovinęs tuos laimingus laikus, kai net diena skaisčiau švietė i: 
vėjas švelniau nei šiomis nelemtomis dienomis pūtė, papasakosiu apie sa- 

vo keliones ir visa, savo akimis regėta bei savo ausimis girdėta. Tačiau iš 
pradžių privalau apsakyti, kaip sugrįžau į Semirą. 

Sugrįžus į Semirą, savo namus, manęs pasitikti atbėgo Kaptahas ir gar- 
siai surikęs pravirko iš džiaugsmo ir puolė į kojas sakydamas: 

— Tebūnie palaiminta diena, parvedanti mano poną namo. Vis dėlto tu 
sugrįžai, nors tariau tave žuvus kare, tikrai tikėdamas, jog esi pervertas 
ietimi —- juk neklausydamas mano perspėjimų veržeisi pažinti, koks yra ka- 
ras. Tačiau mūsų skarabėjas — išties stiprus dievas — saugojo tave, todėl 
gera diena išaušo. Išvydus tave mano širdis prisipildė džiaugsmo - negaliu 
susitramdyti, todėl džiaugsmas iš mano akių ašarom srūva, nors jau ma- 
niau paveldėjęs ir tave, ir visą tavo auksą, įdėtą į daugybę Semiros preky- 
bos namų. Bet dėl prarasto turto nesisieloju, nes be tavęs buvau lyg ėriu- 
kas, nuo savo vedeklės nuklydęs — graudžiai mekenau, nes dienos man 
buvo tamsios. Tau iškeliavus, daugiau iš tavęs, kaip anksčiau, tikrai nevo- 
giau, bet rūpinausi namu ir daiktais, tavo naudos žiūrėdamas, todėl sugyį- 
žęs esi turtingesnis negu išvykdamas. 

Jis nuplovė man kojas, užpylė ant rankų vandens, rūpinosi manimi viso- 
keriopai ir be perstogės raudojo, kol paliepęs jam nutilti pasakiau: 

— Imk viską ruošti, nes išvykstam į ilgą kelionę, galbūt daugelį metų 
truksiančią ir vargų kupiną, nes vykstame į Mitanijos žemę, Babiloną bei 
jūros salas. 

Kaptahas staiga nutilo ir baimės nupilkintu, blizgesio nustojusiu veidu 
sušuko: 

— Prisiekiu skarabėju, mano ponas neteko proto, todėl geriausia bus, jei jį 
surišiu ir ant jo rankų bei kelių linkių pridėsiu dėlių. Nesgi mums gera 
Semiroje: duoną meduje mirkome, miesto pirkliai bei valdantieji mus ger- 
bia, o Ištarės šventyklos mergelės iš jūrininkų išmoko daugybę naujų, vy- 
rams didžiai patinkančių, lyg žuvis ant sausos žemės jų kūnus šokdinančių 
būdų, todėl geriausiai tokias kvailas kalbas užmirši, paskubėjęs šventyklon 
aukoti. 

Atsakiau jam: 

— Pats savo žingsnių jau nelemsiu, bet kodėl taip yra — tau, vergui ir 
kvailiui, sakyti nenoriu. Bet tebūnie kaip nori - lik čia, rūpinkis mano namu 
bei mano turtu, tuomet, kai manęs nebus, linksminkis kaip įmanydamas su 
šventyklos moterimis, kurių negaliu pavadinti mergelėmis. Mat jei drauge 
vykti nenori, iškeliauju vienas — tavęs visai nespiriu, nes ilgame kelyje iš 
tavęs veikiausiai bus daugiau vargo negu naudos. 

Tuomet Kaptahas ėmė raudoti šaukdamas: 

— Išties verčiau šiam pasaulyje nebūčiau gimęs. Ir verčiau niekada nebū- 
čiau sustorėjęs ir gerų dienų regėjęs, nes kuo Žmogui geriau, tuo jam sun- 
kiau gero atsisakyti. Jei, kaip ir anksčiau, iškeliautum mėnesiui ar dviem, 
nė žodžiu neprieštaraučiau ir be rūpesčio likčiau Semiroje. Bet jei tavo ke- 
lionė truks daugelį metų - gali nutikti, jog niekada nebesugrįši ir jau nieka- 

da tavęs nebematysiu. Todėl privalau lydėti tave, šventąjį skarabėją drauge 
pasiėmęs, nes tokioje kelionėje tau prireiks laimės, kokią jau patyrei, o be 
skarabėjo įkrisi į prarają, ietimi tave pervers plėšikai. Be manęs ir mano 
patyrimo esi taip pat kaip veršelis, vagies surištomis užpakalinėmis kojo- 
mis nežinia kur nešamas, be manęs esi kaip žmogus užrištomis akimis, 
bergždžiai pirm savęs grabinėjantis, todėl kiekvienas tave sutikęs su džiaugs- 
mu vogs iš tavęs ką suspėjęs, o aš šito neleisiu - jei kas turi tave apvogti, 
bus geriau, jei tai aš būsiu, nes vagiu nuosaikiai, pagal tavo išteklius, rūpes- 
tingai tavo naudą skaičiuodamas. Bet geriau būtų, jei pasiliktume mūsų 
namuose, Semiroje. 

Kaptahas kasmet vis labiau įžūlėjo ir jau sakė „mūsų namai“, „mūsų ska- 
rabėjas', o ką nors pirkdamas sakydavo „mūsų auksas“. Man šitai nusibo- 
do, nusibodo man ir jo bliovimas, todėl, nusprendęs pagaliau jį pamokyti, 
paėmiau lazdą, ir kad rastųsi tikra bliovimo priežastis, išvelėjau jo sustorė- 
jusį užpakalį, o tada pasakiau: 

— Sirdis man sako, jog kada nors už savo įžūlumą kabėsi ant mūro galva 
žemyn. Taigi apsispręsk pagaliau, vyksti su manim ar pasilieki, tačiau pir- 
miausia baik nepaliaujamus plepalus, kurie ilgai kelionei rengiantis erzina 
mano ausis. 

Tada Kaptahas nusiramino, susitaikė su likimu ir susiruošėme kelionėn. 
Kadangi jis buvo prisiekęs, jog savomis kojomis į laivo denį nežengs, prisi- 
jungėme prie šiaurės Sirijon keliavusio karavano - norėjau pamatyti Liba- 
no kedrų miškus, tiekusius medį rūmų bei šventojo Amono luoto statybai. 
Apie kelionę neturiu ką pasakoti — ji buvo nuobodi, ir net plėšikai mūsų 
nepuolė. Nakvynės namai buvo gerai įrengti, sočiai valgėme ir gėrėme, o 
kai kuriose sustojimo vietose pas mane ateidavo ligonių ir aš juos gydžiau. 
Leidausi nešamas dengtais neštuvais, nes asilų man jau buvo gana; Kapta- 
hui asilai taip pat neteikė džiaugsmo, bet nenorėdamas kitų keliauninkų 
akyse prarasti garbės, jo priimti į neštuvus negalėjau - juk jis buvo mano 
tarnas. Todėl Kaptahas be perstogės dejavo, trokšdamas būti miręs. Primi- 
niau jam, jog greičiau ir patogiau būtume nukeliavę laivu, tačiau tai jį men- 
kai paguodė. Tiesa, sausas vėjas graužė veidą ir turėjau nuolat trintis alie- 
jumi, dulkės sprangino gerklę, kamavo smėlio blusos, tačiau tai, mano gal- 
va, buvo menki keblumai, todėl mano akys visu regimu džiaugėsi. 

Mačiau ir kedrų miškus bei medžius - tokius didelius, jog nė vienas egip- 
tietis, jei papasakočiau, manimi nepatikėtų, todėl paliksiu nepasakojęs. Ta- 
čiau privalau pasakyti, jog tų miškų kvapas nepaprastas, upeliai skaidrūs, 
todėl pagalvojau, jog tikriausiai nė vienas tos nuostabios žemės gyventojas 
negali būti visai nelaimingas. Taip galvojau, kol pamačiau vergus, kurie 
kirto medžius ir tašė gabenimui kalnų atšlaitėmis lig jūros. Šitie vergai bu- 
vo kraupiai šlykštūs — jų rankos ir kojos buvo nuniokotos šlapiuojančių 
medžio žievės ir įnagių žaizdų, nugaros — rimbo rėžiuose tarpstančių mu- 
sių, todėl juos išvydęs pamečiau ankstesniąsias mintis. 

O Kaptahas smaginosi skaičiuodamas, koks būtų lobingas, visus tuos me- 
džius turėdamas Egipte, Tėbų prieplaukoje iš laivo iškrautus. Jis suskaičiavo, 
jog už vieno vienintelio medžio kainą kuklus vyras galėtų visą amžių maitin- 
ti šeimą, išmokyti vaikus raštininkais ir į geras šeimas nutekinti dukters. Jis 
pradėjo skaičiuoti medžius, tačiau jiems galo nebuvo, - jam galva susimaišė, 
ėmė skaičiuoti iš naujo, kol galiausiai apsižliumbęs pratarė: 

— Sirdį gnaibo matant šituos begalinius turtus, visai be naudos siūruojan- 
čius vėjyje. 

Jis užsidengė drabužiu galvą, kad daugiau nebematytų medžių. O aš 
klausydamas didingo kedrų gaudesio pagalvojau, jog vien dėl jo vertėjo 
tolimon kelionėn vykti. 

Pagaliau pasiekėme Kadešo miestą su tvirtove ir didele egiptietiška kari- 
ne įgula. Tačiau ant tvirtovės mūrų sargybinių nesimatė, grioviai aplink 
buvo užžėlę, nes kariai bei vyresnieji kariai su šeimomis mieste gyveno 
savą gyvenimą, tarnybą prisimindami tik tądien, kai iš faraono sandėlio 
dalydavo grūdus, svogūnus ir alų. Įsikūrėme mieste, kad jojimo žaizdos 
Kaptahui ant užpakalio spėtų užsitraukti; gydžiau ten daugybę ligonių, nes 
miesto egiptiečių gydytojai buvo prasti ir tokie, kurių vardai senų seniau- 
siai buvo ištrinti iš Gyvenimo knygos, jei tokie vardai kada nors joje buvo. 
Todėl pakankamai aukso turėję ligoniai leisdavosi iš ten nugabenami į Mi- 
tanijos žemę ir atsiduodavo Babilono gydymo meno išmokusių slaugai. Ta- 
me mieste mačiau didžiųjų faraonų pastatytus paminklus, skaičiau jų užra- 
šus, skelbiančius apie pergales, nukautus priešus ir dramblių medžiokles. 
Tame mieste taip pat liepiau išgraviruoti iš brangaus akmens man antspau- 
dą, - kad mane tose žemėse gerbtų, - nes antspaudai ten taip pat kitokie 
nei Egipte: ne ant žiedo nešiojami, bet parišti juostele ant kaklo, - tai ritinė- 
liai su pragręžtom skylutėm, juos paritinėjus lentelėje lieka atspaudas. Skur- 
džiai ir bemoksliai, prireikus lentelėse jų ženklo, atspaudžia molyje savo 
nykštį. 

Tačiau Kadešas buvo toks niūrus ir prislėgtas, taip įsauly nudegęs ir iš- 
tvirkęs miestas, kad ir Kaptahas, - net klaikiai bijodamas savo asilo, - norė- 
jo greičiau iškeliauti. Vienintelė miesto pramoga buvo iš visų kraštų atvyks- 
tą karavanai, nes jis stūksojo karavanų kelių sankryžoje. Tačiau tokie yra 
visi pasienio miestai, nesvarbu, koks karalius juos valdo, o vyresniesiems 
kariams bei kariams - tai bausmės vietos, nesvarbu, kokioje kariuomenėje 
jie tarnauja — Egipto ar Mitanijos, Babilono ar Chatų žemės, todėl nė viena- 
me pakraščio mieste negirdėjau karių ir vyresniųjų karių nieko kita vei- 
kiant, kaip tik keikiant gimimą šiame pasaulyje, žaidžiant ar tarpusavy mu- 
šantis, geriant prastą alų ir linksminantis su moterimis — veikiau liūdinan- 
čiom nei džiuginančiom. 

Keliavome toliau ir per sieną pasiekėme Naharanės žemę - niekas mūsų 
nesulaikė, tik užėjome aukštyn, o ne žemyn - kaip Nilas — tekančią upę. 
Mums sakė, jog atsidūrėm Mitanijos žemėje, todėl į karaliaus iždą sumokė- 

jome keliautojams skirtą mokestį. Buvome egiptiečiai, todėl žmonės su mu- 
mis elgėsi pagarbiai ir gatvėse priėję prie mūsų sakydavo: 

— Būkit pasveikinti - mūsų širdys, egiptiečius išvydus, pradžiugo. Mat 
ilgai egiptiečių nematėme. Mūsų širdys kupinos nerimasties, nes jūsų fara- 
onas jau nebesiunčia mūsų žemėn nei karių, nei ginklų, nei aukso ir sklin- 
da gandai, jog mūsų karaliui jis pasiūlęs naują, mums nežinomą dievą, — 
nors turime Ninevijos Ištarę ir daugybę kitų galingų, lig šiol mus saugoju- 
sių dievų. 

Jie kviesdavosi mane į namus, valgydindavo ir girdydavo; i Kaptahą jie 
valgydindavo bei girdydavo, nes jis, nors mano tarnas, buvo egiptietis, to- 
dėl Kaptahas pasakė: 

— Tai gera žemė. Likime čia, mano pone, gydymo meno plėsti, nes iš visa 
ko matyti, jog tai tamsūs ir lengvatikiai žmonės, kuriuos nesunku apgauti. 

Karščiausiu vasaros metu Mitanijos karalius ir jo rūmininkai buvo persi- 
kėlę į šiaurinį kalnyną, tačiau nekantraudamas išvysti visus girdėtus Babi- 
lono stebuklus, paskui juos išvykti nepanorau. Bet vykdydamas Horemhe- 
bo įsakymą pasikalbėjau ir su kilmingaisiais, ir su prastakilmiais, ir visi sakė 
tą patį - supratau, jog jų širdys iš tikro nerimasties kupinos. Senovėje Mita- 
nijos žemė buvo galinga, tačiau dabar ji kybojo ore: iš rytų ją supo Babilo- 
nas, šiaurėje —- barbarų tautos, o vakaruose hetitai su savo valstybe - Cha- 
tų* žeme. Vis dažniau išgirsdavau juos kalbant apie baugiuosius hetitus ir 
vis stipriau suvokiau privaląs nukeliauti ir į Chatų žemę, tačiau prieš tai 
norėjau pabūti Babilone. 

Mitanijos žemės gyventojai buvo neaugūs, jų moterys - dailios ir grakš- 
čios, 0 jų vaikai lyg lėlės. Galbūt kažkada tai buvo jėginga tauta, nes jie 
sakėsi kadai valdę visas tautas šiaurėje, pietuose bei vakaruose, tačiau ir 
kitos tautos šitaip kalbėjo. Todėl netikėjau juos kažkada senovėje nugalėjus 
ir apiplėšus Babiloną, o jei jie šitai buvo padarę, tai tik su faraono pagalba. 
Nes nuo didžiųjų faraonų laikų ši žemė buvo pavaldi Egiptui, o dviejų jos 
kartų karalių dukterys gyveno faraono Aukso rūmuose kaip žmonos. Amen- 
hotepų protėviai tą Naharanės žemę buvo skersai išilgai karo vežimais iš- 
važinėję, todėl miestuose dar galėjai pamatyti paveikslų, vaizduojančių jų 
pergalę. Klausydamas Mitanijos gyventojų kalbų ir aimanų supratau, jog 
šia žeme buvo naudojamasi kaip smūgį švelninančia valstybe, Siriją ir Egiptą 
pridengiant nuo Babilono galios bei barbarų tautų, ir būdama Sirijos skydu 
ji privalėjo leistis smaigstoma iečių, nukreiptų į Egipto valstybę. Todėl ir tik 
todėl faraonai, siųsdami auksą, ginklus bei samdytą kariuomenę, prilaikė 
išklibusį jos karaliaus sostą. Tačiau gyventojai to nesuprato ir labai didžiuo- 
damiesi savo šalimi bei jos galybe sakydavo: 

— Mūsų karaliaus duktė Tadukhipa Tėbuose buvo didžioji karališkoji su- 


* Chatai - galingiausia senovės hetitų gentis. 

tuoktinė, nors tebuvo dar vaikas ir netikėtai numirė. Mes nesuprantame, 
kodėl faraonas mums nebesiunčia aukso - juk, kiek atmintis siekia, farao- 
nai mūsų karalius mylėdavo kaip brolius ir iš tos meilės siųsdavo jiems 
karo vežimų, ginklų, aukso bei brangių dovanų. 

Bet mačiau, jog; tai pavargusi, mirštanti žemė - virš jos šventyklų, įstabių 
pastatų tvyrojo mirties šešėlis. Patys šito nesuprasdami, jie ypač rūpinosi 
valgomu maistu, ruošdami jį visokiais neįprastais būdais, leido laiką ma- 
tuodamiesi naujus drabužius ir riestanosius batus, aukštas kepures ir rū- 
pestingai rinkdamiesi papuošalus. Jų rankos buvo laibos kaip egiptiečių, o 
jų moterų oda buvo tokia plona, kad matėsi gyslomis sruvenantis mėlynas 
kraujas, jie kalbėjo ir elgėsi pagarbiai, o nuo vaikystės tiek vyrai, tiek mote- 
rys mokėsi gražiai vaikščioti. Toje žemėje buvo malonu gyventi - net pasi- 
linksminimų namų triukšmas ir klegesys neerzino ausų, bet visa dėjosi ir 
vyko tyliai, ramiai, todėl bičiuliaudamasis bei gerdamas su jais vyną jau- 
čiausi didelis ir nerangus. Tačiau mano širdis žvelgiant į juos sunko, nes 
buvau pažinęs karą, ir jei visa, ką jie sakė apie Chatų žemę, buvo tiesa, tai 
jų žemė buvo nykstanti žemė. 

Gydymo meną jie buvo gerai išplėtoję - jų gydytojai buvo įgudę, išma- 
ną savo amatą ir žiną daugybę mano nepažintų dalykų. Tai iš jų gavau 
vaistą, greičiau ir su mažesniu vargu nei kiti man žinomi vaistai varantį 
kirmėles. Jie taip pat mokėjo adata išgydyti aklumą, iš jų išmokau geriau 
naudotis adata. Tačiau jie nežinojo, kas yra kaukolės atvėrimas, ir netikėjo 
tuo, ką jiems pasakojau, sakydami, jog tik dievai pajėgūs išgydyti galvos 
ligomis sergančiuosius ir net dievų išgydyti anie jau niekad nebebūna tokie 
kaip buvę, todėl esą geriau, jei jie miršta. 

Tačiau Mitanijos gyventojai buvo smalsūs, ateidavo pas mane, atvesda- 
vo ligonių, nes visa, kas nepažinta, juos traukė, - kaip ir jų dėvimi svetim- 
taučių drabužiai, keisti valgiai, kalnų vynas ir mėgstami svetimšalių papuo- 
šalai, — visai taip pat jie troško, kad juos gydytų svetimšalis. Pas mane atė- 
jusios moterys šypsodamos apsakydavo man savo negalias, pasiguosda- 
mos šaltais, tingiais ir bejausmiais vyrais. Gerai suprasdavau, ko jos iš ma- 
nęs nori, tačiau jų neliečiau siekdamas su jomis pasilinksminti, nes nenorė- 
jau pažeisti svetimos žemės įstatymų. Tačiau duodavau joms vaistų, ku- 
riuos galėtų slapta įmaišyti į vyrų geriamą vyną - iš Semiros gydytojų gauti 
vaistai net mirusį būtų privertę su moterim linksmintis, nes Sirijos gydyto- 
jai šitai išmanė geriausiai pasaulyje, o jų vaistai buvo stipresni už egiptietiš- 
kuosius. Tačiau ar moterys tų vaistų duodavo saviems, ar svetimiems vy- 
rams — nežinau, nors manau, jog joms labiau patiko svetimi nei savi vyrai — 
jų papročiai buvo nevaržomi, jie neturėjo vaikų, - šitai taip pat man parodė 
virš žemės tvyrantį mirties šešėlį. 

Dar turiu pridurti, jog krašto gyventojai jau nebežinojo savo žemės ri- 
bų, nes ribiniai akmenys buvo be perstogės kilnojami - hetitai, nuolat juos 
karo vežimais vežiodavęsi, statydavo kaskart kur panorėję. O jiems pa- 

prieštaravus hetitai tik nusijuokdavo, pasiūlydami patiems atgal akmenis 
perkelti, — jei šitaip labai to norį. Tačiau jie nenorėdavo, nes jei tai, ką jie 
apie hetitus pasakojo, buvo tiesa — dar niekada pasaulyje nebuvo žiaures- 
nės ir baisesnės už juos tautos. Jų pasakojimu, didžiausią džiaugsmą hetitai 
patirdavo girdėdami kapojamųjų jų aimanas ir regėdami iš atvirų žaizdų 
srūvantį kraują - jie nukapodavo rankas pasienio mitaniečiams, pasiskun- 
dusiems trypiančiais laukus ir ėdančiais pasėlį hetitų galvijais, o paskui ty- 
čiodamiesi liepdavo atstatyti ribinius akmenis. Jie nukapodavo tenykščiams 
kojas ir pasiūlydavo bėgti pas karalių skųstis, o kad nematytų, kaip jie per- 
kelia ribinius akmenis, perrėžę mitaniečių galvos odą užtraukdavo jiems 
ant akių. Mitanijos gyventojai sakė, jog; hetitai keikią Egipto dievus, o tai 
buvo baisus viso Egipto įžeidimas ir faraonui tai buvo ganėtina dingstis 
siųsti auksą, ietis ir samdytą kariuomenę į Mitanijos žemę, kad ši įstengtų 
kariauti su hetitais, - nors karo jie nemėgo, vis dėlto vylėsi hetitus atsi- 
trauksiant pamačius, jog; Mitaniją remia faraonas. Negaliu atpasakoti ir iš- 
vardyti viso hetitų jiems suteikto blogio, hetitų jiems padarytų žvėriškumų 
bei niekšiškų pasielgimų. Tačiau jie sakė, jog; hetitai blogesni už skėrius, nes 
po skėrių žemė vėl sužaliuoja, o ten, kur pervažiuoja hetitų karo vežimai, 
žolė jau nebeželia. 

Nebenorėjau ilgiau užsibūti Mitanijos žemėje, tardamas sužinojęs viską, 
ką norėjęs, tik manąją mokovo garbę žeidė Mitanijos gydytojų dvejonės, 
nepatikėjus tuo, ką jiems pasakojau apie kaukolės atvėrimą. Tačiau mano 
nakvynės namuose pasirodė kilmingas vyras, kuris skundėsi be perstogės 
girdįs vien jūros ošimą, prarandąs sąmonę ir krintąs bei kenčiąs tokius siau- 
bingus galvos skausmus, jog, jei niekas jo nebegalįs išgydyti - nebenorįs 
daugiau gyventi. O Mitanijos gydytojai jo gydyti nebenorį. Jis ruošiąsis mirti, 
nes gyvenimas jam tapęs kančia. Pasakiau jam: 

— Gali įtikėti pasveiksiąs, jei leisi man atverti kaukolę, tačiau dar įtiki- 
miau, jog mirsi, nes po kaukolės atvėrimo pasveiksta tik vienas iš šimto. 

Jis atsakė: 

— Kvailys būčiau nesutikdamas su tavo siūlymu, - juk tuomet man gy- 
venti lieka viena galimybė iš šimto, juolab kad, pats išvadavęs iš kančių 
savo galvą, krisiu kaip ilgas ir jau niekada nebepakilsiu. Zinoma, aš netikiu 
tavo gebėjimu mane išgydyti, bet jei mano kaukolę atversi tu - aš dievams 
nenusikalsiu, ką padaryčiau pats nusižudydamas. Jei vis dėlto nelauktai 
mane išgydysi - su džiaugsmu tau atiduosiu pusę turimo, o tai nemažai, 
jeigu mirsiu — taip pat nesigailėsi, nes tavo dovana bus didelė. 

Rūpestingai jį apžiūrėjau, apčiupinėjau ranka visą galvą, tačiau mano 
prisilietimas jo neskaudino ir jo galvoje nieko įtartino neaptikau. Tuomet 
Kaptahas pasiūlė: 

— Trinktelk jam per galvą kūjeliu - juk nieko neprarasi. 

Trinksėjau kūjeliu įvairias jo galvos vietas — jis nesudejavo, tačiau staiga 
surikęs krito ant žemės ir prarado sąmonę. Todėl spėjau suradęs vietą, ku- 

rioje reikėjo atverti kaukolę. Sukviečiau manimi nepatikėjusius Mitanijos 
gydytojus ir pasakiau: 

— Norite tikėkite, norite netikėkite, tačiau gydydamas šį vyrą ketinu at- 
verti kaukolę, nors veikiausiai jis mirs. 

Ir gydytojai kandžiai juokdamiesi iš manęs pasakė: 

— Sitai išties trokštame išvysti. 

Atsinešęs iš Amono šventyklos ugnies apsišvarinau, apvaliau taip pat 
savo ligonį - kilmingąjį vyrą ir visa, kas kambaryje buvo. Pusiaudienio šviesai 
visai praskaidrėjus, ėmiausi darbo: perpjoviau galvos odą ir apgailestauda- 
mas dėl keliamo skausmo įkaitinta geležimi sustabdžiau stiprų kraujoplū- 
dį. Tačiau mano ligonis pasakė, jog; tas skausmas vieni niekai, prisiminus 
kasdienius galvos skausmus. Buvau sugirdęs jam apsčiai su nuskausmina- 
maisiais vaistais sumaišyto vyno, todėl jo akys stingsojo it negyvos žuvies, 
o jis pats buvo labai linksmas. Tuomet turimais įrankiais kaip įstengdamas 
atsargiau atvėriau jo kaukolę, tačiau jis net neapmirė - tik giliai kvėpavo, o 
man atlaužus kaulą sakė iš karto geriau pasijutęs. Mano širdis džiūgavo, 
nes kaip tik atvertoje vietoje nelabasis arba ligos dvasia, anot Ptahoro moky- 
mo, buvo padėjusi kiaušinį — jis buvo raudonas, bjaurus, maždaug kregždės 
kiaušinio dydžio. Visu išmoningumu jį išėmęs, išdeginęs visas jo šaknis sme- 
genyse, parodžiau jį gydytojams ir šie jau nebesijuokė. Sidabro plokštele už- 
dengęs galvos skylę, užtraukęs ant įos galvos odą susiuvau, o ligonis, per 
visą laiką nepraradęs sąmonės, pakilo ir vaikštinėdamas neapsakomai man 
dėkojo, nes jau nebegirdėjo baugaus šniokštimo ir nebejuto skausmų. 

Visoje Mitanijos žemėje šiuo savo darbu įgijau negirdėtą šlovę ir manoji 
šlovė nepaliaujamai sklido pirm manęs lig Babilono. Tačiau mano ligonis 
ėmė gerti, širdį vynu džiugindamas, jo kūnas įkaito, jis ėmė klejoti, trečią 
dieną karštligės kliedesy ištrūkęs iš lovos nukrito nuo mūro ir nusilaužęs 
sprandą mirė. Vis dėlto visi kalbėjo, jog ne dėl mano kaltės tai nutiko, ir 
didžiai šlovino mano išmanymą. 

Tačiau išsinuomavę su Kaptahu irkluojamą laivą, žemyn upe iškeliavo- 
me į Babiloną. 

Kraštas, Babilono valdomas, vadinamas daugybe vardų - Kaldėja, taip pat 
Chosėja - pagal ten gyvenančią tautą. Tačiau aš vadinu jį Babilonu - tuo- 
met kiekvienas supranta, apie kokią šalį kalbama. Tai duoninga žemė, jos 
laukuose galybė drėkinimo kanalų, žemė, kiek akis siekia, lygi - skirtingai 
nei Egipte, kaip ir visa kita, net tai, kad Egipto moterys grūdus mala atsi- 
klaupusios ant žemės ir ritinėdamos apskritą akmenį, o Babilono moterys 
sėdėdamos trina du akmenis, kas yra daug sunkiau. 

Toje žemėje neauga medžiai - jų tiek mažai, kad medį nukirtęs laikomas 

žmonėms ir dievams nusikaltusiu, o įstatymas už tai skiria bausmę. Tačiau 
medžius sodinantis pelno dievų palankumą. Zmonės Babilone taip pat įkū- 
nesni ir riebesni nei kur kitur ir, įkūniųjų papratimu, daug juokiasi. Jie val- 
go sočius miltinius valgius ir pas juos mačiau paukštį, kurį jie vadino višta — 
jis nemokėjo skraidyti, bet gyvendamas su žmonėmis kasdien dovanai žmo- 
nėms padėdavo po kiaušinį veik krokodilo kiaušinio dydžio, tačiau žinau, 
jog tai išgirdęs niekas manimi nepatikėtų. Man siūlė valgyti tų kiaušinių, 
Babilono gyventojų dideliu gardumynu laikomų. Tačiau jų paliesti neišdį- 
sau - juk tikrumas už visa geriausia ir pasitenkinau valgiais, kuriuos buvau 
pratęs valgyti ar bent žinojau, kaip jie paruošti. 

Krašto gyventojai sakė, jog Babilonas yra seniausias ir didžiausias iš visų 
pasaulio miestų, tačiau jais netikėjau, žinodamas, jog seniausias ir didžiau- 
sias miestas yra Tėbai. Tebesakau, jog nėra pasaulyje kito, į Tėbus panašaus 
miesto, tačiau turiu pripažinti, jog savo galybe ir turtingumu Babilonas mane 
nustebino - miesto mūrai aukšti kaip kalnai, baugūs, o bokštas, kurį jie buvo 
pastatę savo dievams, siekė dangų. Miesto namai buvo keturių ir penkių 
aukštų, juose įsikūrę žmonės gyveno gyvenimą vienas virš kito ir vienas po 
kitu, ir niekur, net Tėbuose, nebuvau matęs šitokių turtingų ir ištaigingų krau- 
tuvių ir tokios prekių gausybės kaip šventyklos prekybos namuose. 

Jų dievas buvo Mardukas, o Ištarei jie buvo pastatę didesnius už Amono 
šventyklos piloną vartus, aptaisę juos margomis glazūruotomis plytomis, iš 
kurių sudėlioti paveikslai įsaulyje žilpino akis. Nuo šių vartų platus kelias 
vedė link Marduko bokšto*, o bokštas buvo pastatytas aukštais, kuriais ke- 
lias vedė į bokšto viršūnę — kelias buvo toks nuožulnus ir platus, jog juo 
greta vienas kito galėjo važiuoti daugybė vežimų. O bokšto viršūnėje gy- 
veno žvaigždininkai, žinoję viską apie dangaus kūnus, skaičiavę jų kelius, 
pranešdavę palankias ir nelemtas dienas, todėl kiekvienas pagal tai galėjo 
tvarkyti savo gyvenimą. Buvo kalbama, jog jie gebą išpranašauti žmogui 
ateitį, bet šis privaląs žinoti savo gimimo valandėlę ir metą, todėl jų suge- 
bėjimo negalėjau ištirti, - su malonumu būčiau tai padaręs, bet nežinojau 
tikslios savo gimimo valandėlės. 

Už savo molio lentelę iš šventyklos iždo aukso galėjau gauti kiek pano- 
rėjęs, todėl apsistojau dideliuose svečių namuose prie Ištarės vartų, — tai 
buvo daugiaaukštis pastatas, o ant jo stogo augo vaismedžiai bei mirtų krū- 
mai, čiurleno upeliai, tvenkiniuose šokinėjo žuvys. Tuose svečių namuose 
apsigyvendavo kilmingieji, atvykę iš kaimo mūrų į miestą, jei Babilone sa- 
vo namų neturėjo; gyveno juose ir užsienio valstybių pasiuntiniai; tų namų 
kambariai buvo iškloti puriais kilimais, lovos užtiestos gyvūnų kailiais, o 
sienos margavo linksmais, žaismingais glazūruotų plytų paveikslėliais. Na- 


* Marduko bokštas - Etemenankio bokštas, „Dangaus iš žemės kertinio akmens 
namas“, stovėjęs Babilono centre. 

mai, kuriuos vadino „Ištarės pavėne“, kaip ir visa vertinga Babilone, pri- 
klausė dievo bokštui. Suskaičiavęs visų kambarių gyventojus ir tarnus, ma- 
nau, vien tame pastate surinktum jų tiek kiek visoje Tėbų miesto dalyje, — 
nors pats juose negyvenęs tuo nepatikėtum. 

Ir niekur kitur pasaulyje nėra tokios daugybės skirtingų Žmonių kaip 
Babilone, niekur gatvėse vienu metu neišgirsi šitiek skirtingų kalbų kaip 
ten — patys babiloniečiai sako, kad į jų miestą visi keliai susibėga ir kad 
Babilonas yra pasaulio centras. Mat jie tvirtina, jog jų šalis nėra pasaulio 
krašte, - kaip Egipte tikima, — ir kad rytuose, už kalnynų, yra galingų vals- 
tybių, iš kur ginkluoti karavanai retkarčiais į Babiloną atgabena stulbinan- 
čių daiktų, audinių ir brangių, dūžtančių indų. Taip pat turiu pasakyti, jog 
Babilone mačiau žmonių geltonais veidais ir įkypomis akimis, visai veidų 
nedažančių, - jie plėtojo prekybą, pardavinėdami audinius, plonesnius už 
karališką liną, tik dar glotnesnius, visomis pasaulio spalvomis lyg tyras alie- 
jus marguojančių. 

Babilono gyventojai visų pirma yra prekijai, prekybą garbinantys labiau 
nei ką kita - net jų dievai tarpusavy prekiauja. Todėl jie nemėgsta kariauti, 
jie samdo karius, stato mūrus tik dėl savo prekybos saugos ir trokšdami, 
kad visoms tautoms į visas šalis keliai būtų atviri. Tačiau to jie nori tik todėl, 
jog žino esą geri pirkliai, iš prekybos lobstą greičiau nei iš karo. Vis dėlto jie 
didžiuojasi kariais, saugančiais jų miesto mūrus bei šventyklas ir tviskan- 
čiais aukso ir sidabro šalmais bei liemenėmis kasdien žygiuojančiais link 
Ištarės vartų. Jų kalavijų rankenos ir iečių antgaliai turtingumo ženklan ap- 
taisyti auksu ir sidabru. Ir babiloniečiai sako: 

— Ar regėjai kada, svetimšali, tokių karių ir tokių karo vežimų? 

Babilono karalius buvo dar bebarzdis jaunikaitis, kuris sėsdamas į sostą 
privalėjo užsidėti dirbtinę barzdą. Jo vardas buvo Buraburiašas. Jam patiko 
žaislai ir nepaprastos istorijos, o nuo Mitanijos mano šlovė pirm manęs 
buvo į Babiloną atsklidusi, todėl kai apsistojęs „Ištarės pavėnėje“ apsilan- 
kiau šventykloje, pasikalbėjau su Bokšto šventikais ir gydytojais, man atne- 
šė žinią, jog mane kviečiąs karalius. Emęs, kaip visada, nerimauti Kaptahas 
tarė: 

— Neik ir nieko nelaukę bėkime - iš karalių nieko gera nesitikėk. 

Tačiau atsakiau jam: 

— Pusgalvi, ar užmiršai, kad keliaujame su savo skarabėju? 

Jis tarė: 

— Skarabėjas lieka skarabėjas — šito tikrai neužmiršau, tačiau tikrumas 
užvis geriausia, geriau nei nežinia, juolab mes negalime pernelyg bandyti 
net skarabėjo kantrybės. Bet jei tvirtai nusprendei eiti, negaliu sulaikyti ir 
eisiu drauge, kad nors kartu mirtume. Mat jei, priešingai tikrumai, kada 
sugrįšime į Egiptą, norėčiau papasakoti gulėjęs ant pilvo prieš Babilono ka- 
ralių. Taigi būčiau kvailas siūlomu geru nepasinaudojęs. Vis dėlto eidami 
privalome rūpintis savo garbe - mums gabenti privalai paprašyti karaliaus 

neštuvų, bet šiandien nevykime, nes pagal šios šalies papročius šiandien - 
nelemta diena: prekijai uždarė krautuves, o žmonės nedirbdami darbo sa- 
vo būstuose ilsisi, - visa kas šiandien vis tiek nenusisektų, nes yra septintoji 
savaitės diena. 

Pasvarstęs supratau, kad Kaptahas teisus: nors egiptiečiams, išskyrus 
žvaigždžių nelemtąsias, vienodos visos dienos, galbūt šioje šalyje kas sep- 
tinta diena ir egiptiečiui nelemta diena — taigi tikrumas buvo verčiau už 
nežinią. Todėl karaliaus tarnui pasakiau: 

— Tikriausiai laikai mane paiku svetimšalių, tokią dieną reikalaudamas 
pas karalių eiti. Bet rytoj ateisiu, jei tavo karalius atsiųs dengtus neštuvus, 
nes tikrai nesu paniekos vertas ir nenoriu žengti prieš jį asilo mėšlą minkiu- 
siom kojom. 

Tarnas atsakė: 

— Bijau, nevalus egiptieti, jog už šituos žodžius būsi nuvarytas pas kara- 
lių iečių antgalių kutenamu užpakaliu. 

Tačiau jis išėjo tikriausiai mane gerbdamas, nes kitądien karaliaus neštu- 
vai atkeliavo manęs išgabenti iš „Ištarės pavėnės'. 

Tai buvo paprasti dengti neštuvai, kokiais į rūmus gabenami prekijai ir 
kita menka liaudis su savo papuošalais, plunksnomis ir beždžionėmis. To- 
dėl Kaptahas, garsiai užrikęs ant nešikų ir vedlio, pasakė: 

— Tegriebia jus Setas ir kiti nelabieji, teišplaks jus Mardukas skorpiono 
rimbu! Bėkit savo keliu, nes mano ponui į šitokį griozdą nedera sėstis. 

Nešikai nukaito iš gėdos, vedlys pagrasino Kaptahui lazda, 0 priešais 
svečių namus susirinko minia žmonių. Juokdamiesi jie šaukė: 

— Norime pamatyti tavo poną, kuriam per prasti karaliaus neštuvai. 

Tačiau Kaptahas išnuomavo didelius svečių namų neštuvus, kuriuos nešti 
turėjo keturiasdešimt tvirtų vergų - jais į svarbius apsilankymus vykdavo 
didžiųjų valstybių pasiuntiniai, jais nešiodavo atkeliavusius į miestą sveti- 
mus dievus. Ir žmonės jau nebesijuokė, kai nusileidau iš savo kambario 
pasipuošęs drabužiais su sidabru bei auksu išaustais visokiais gydytojo ama- 
tui prideramais paveikslais, dienos vaiskume auksu ir brangakmeniais blyk- 
čiojančia apykakle, skimbčiojančiom aukso grandinėm ant kaklo, svečių na- 
mų vergams paskui nešant dramblio kaulu papuoštas ebenholto ir kedro 
skrynias su vaistais ir gydymo įrankiais. Iš tiesų žmonės jau nebesijuokė, 
tik žemai man lenkdamiesi vienas kitam kalbėjo: 

— Išmintimi šis vyras veikiausiai lygus mažesniems dievams. Sekime pas- 
kui jį į rūmus. 

Taigi didžiulė žmonių minia nulydėjo dengtus neštuvus iki vartų, o pirm 
neštuvų ant balto, sidabro varpeliais skimbčiojančio asilo jojo Kaptahas. Ta- 
čiau ne dėl savęs šitaip dariau, o dėl Horemhebo, apstą aukso man davu- 
sio: mano akys buvo pavirtusios jo akimis, o mano ausys - jo ausimis. 

Prie rūmų vartų kariai ietimis išvaikė minią ir saugodami vartus pakėlė 
skydus ir, skydams pavirtus aukso ir sidabro siena, sparnuotiems liūtams 

saugant kelią, nukeliavau į vidinį rūmų kiemą. Čia mane pasitiko senas 
žmogus išminčiaus barzda, su kabaluojančiais žiedais ausyse, drybsančiais 
nepatenkintais skruostais. Piktai į mane pažiūrėjęs, jis tarė: 

— Mano kepenys įtulžusios nuo triukšmo ir nereikalingo klegesio, tavo 
atvykimo keliamo, nes visų keturių pasaulio šalių viešpats jau klausia, kas 
tas vyras, ateinąs kada jam patinka, o ne tuomet, kai karaliui tinka, ir atne- 
šąs šauksmą bei tarškesį. 

Atsakiau jam: 

— Senasis žmogau! Tavo kalba mano ausims kaip musės zyzimas, bet vis 
dėlto klausiu, kas esi, jei drįsti šitaip į mane prakalbėti. 

Jis tarė: 

— Esu keturių pasaulio šalių viešpaties asmens gydytojas — viršiausias iš 
jo gydytojų, tačiau kas tu per sukčius, pokštais ketinąs iš mano karaliaus 
auksą ir sidabrą vilioti? Žinok, jei apimtas prielankumo karalius tau duos 
antspauduoto sidabro ar aukso — pusę jo turėsi man atiduoti. 

— Tavo kepenys manęs nejautrina, išties būtų geriau, jei kalbėtum su 
mano tarnu, nes jo darbas - godišius ir vabzdžius nuo manęs vaikyti. Ta- 
čiau noriu tapti tavo draugu - esi senas ir ne viską supranti. Todėl atiduo- 
du tau aukso apyrankes nuo savo riešų - auksas ir sidabras man tik dulkės 
po kojomis ir atėjau čia ne aukso, o žinių ieškoti. 

Nusimovęs nuo riešų atidaviau jam aukso apyrankes, o jis, nepaprastai 
suglumęs, nebežinojo ką atsakyti. Todėl leidęs ir Kaptahui sekti paskui, nu- 
vedė mane pas karalių. Karalius Buraburiašas sėdėjo ant minkštų patiesalų 
erdviame, glazūruotų plytų spalvom žėrinčiame kambaryje. Tas išpaikin- 
tas jaunikaitis sėdėjo ranka parėmęs skruostą, o šalia jo gulėjo liūtas, kuris 
mus pamatęs kimiai suurzgė. Senasis žmogus krito ant pilvo lūpomis šluos- 
tyti grindų priešais karalių, j juo pasekė ir Kaptahas, tačiau išgirdęs liūto urz- 
gimą pašoko klūpsčias ir lyg; varlė rankomis ir kojomis į į grindis įsirėmęs 
taip subliuvo iš baimės, jog karalius pratrūko juoku ir kritęs nugara ant 
patiesalų ėmė raitytis iš juoko. Tačiau Kaptahas įniršęs tarė: 

— Išveskite šitą nelabojo gyvulį, kol jis man neįkando, nes baisesnio žvėries 
gyvenime nemačiau, o urzgja jis taip, lyg karo vežimai Tėbų turguje griau- 
džia, kai po šventadienio neišsiblaivę valdovo saugotojai darda į pratybas. 

Atsisėdęs ant grindų jis rankomis padarė sulaikomąjį judesį; liūtas taip 
pat atsitūpė ir ilgai Žiovavo, o užčiaupiant nasrus jo dantys džerkštelėjo lyg 
našlės įnašą prarijusi nedegamoji šventyklos dėželė. 

Karalius taip juokėsi, kad ašaros iš akių biro, bet po kurio laiko prisimi- 
nęs savo skausmą suvaitojo ir vėl priglaudė delną prie skruosto — tokio 
ištinusio, jog vienos akies beveik nesimatė. Jis suraukė antakius, o senasis 
žmogus žiūrėdamas į jį paskubomis ištarė: 

— Stai tas užsispyręs egiptietis, neatėjęs, kai liepei. Tik tark žodį, ir liepsiu 
kariams ietimi jo kepenis perdurti. 

Tačiau paspyręs jį koja karalius tarė: 

— Nėra kada niekus pliaukšti — tegul jis mane greitai išgydo, nes man 
siaubingai skauda — bijau mirsiąs, nes jau daugybę naktų nemiegojau ir 
valgyti nieko kita negaliu, kaip tik karštą sultinį. 

Tuomet senasis vyras suvaitojo ir trenkęs kakta į grindis tarė: 

— Keturių pasaulio šalių viešpatie, viską padarėme, kad tave išgydytume - 
varydami tavo žandikaulį užgulusį piktąjį, šventykloje aukojome žandikau- 
lius ir dantis, varydami piktąjį, mušėm būgnus, pūtėme trimitus, šokom 
prieš tave raudonais drabužiais*, —- nieko kita neįstengdami padaryti, nes 
savo švento žandikaulio neleidai paliesti. Ir netikiu, jog šis nevalus svetim- 
šalis gali ką nors geriau už mus padaryti. 

Tačiau aš pasakiau: 

— Esu Sinuhė, egiptietis, Jis, Vienišasis, Laukinio Asilo Sūnus, man nebū- 
tina tave apžiūrėti, kad suprasčiau, jog; tavąjį skruostą iškėlė krūminio dan- 
ties tvinkulys, nes laiku neleidai jo išvalyti ar išrauti, — ką, reikia manyti, 
tavo gydytojai patarė. Si negalia — vaikų ir bailių negalia, o ne keturių pa- 
saulio šalių viešpaties, prieš kurį dreba tautos ir, kaip savo akimis regiu, net 
liūtas nulenkia galvą. Tačiau žinau, jog tavo kančia nepakeliama, ir noriu 
pagelbėti. 

Priglaudęs delną prie skruosto karalius tarė: 

— Kalbi tai įžūliai ir būdamas sveikas turbūt įsakyčiau išrauti storžievį lie- 
žuvį tau iš burnos ir suknežinti kepenis, tačiau šitam dabar neturiu laiko, — 
taigi greičiau gydyk mane ir tavo atlygis bus didžiulis. Bet jei suteiksi man 
skausmo - nedelsdamas liepsiu tave užmušti. 

Atsakiau jam: 

— Tebūnie, kaip sakai. Turiu savo sergėtoją - mažą, bet nepaprastai stip- 
rų dievą, dėl jo pas tave vakar nepasirodžiau, nes mano apsilankymas tuo- 
met būtų buvęs bevaisis. Vis dėlto dabar neapžiūrėjęs matau tavo negalią 
subrendus pjūviui ir padarysiu tai, jei nori, tačiau nuo skausmo dievai ne- 
pajėgūs net karaliaus apsaugoti. Vis dėlto patikinu tave, jog; tau taip neap- 
sakomai palengvės, kad daugiau niekada skausmo neprisiminsi, ir patiki- 
nu padarysiantis tai taip lengvai, kaip tik žmogus savo išmanumu padaryti 
įstengia. 

Priglaudęs delną prie skruosto karalius valandėlę dvejojo ir suraukęs an- 
takius žiūrėjo į mane. Pajutau jam prielankumą — nekamuojamas negalios, 
jis turbūt buvo dailus, nors pernelyg savimi pasikliaujantis jaunikaitis. Pa- 
jutęs mano žvilgsnį jis galų gale irzliai pratarė: 

— Greit daryk, ką ketini daryti. 

Senasis žmogus aimanuodamas ėmė kakta daužyti grindis, tačiau aš jo 
nepaisiau ir, liepęs pakaitinti vyno, įmaišiau į vyną raminamųjų vaistų ir 
padaviau išgerti karaliui, todėl po akimirkos pralinksmėjęs jis tarė: 


* Babilone tikėta, jog piktosios dvasios bijo raudonos spalvos. 

— Skausmas mąžta, todėl su savo replėmis ir peiliu prie manęs jau nesi- 
artink. 

Tačiau mano valia buvo stipresnė už jo valią, todėl pražiodžiau jį ir, tvir- 
tai pasispraudęs jo galvą po pažastimi, perpjoviau žandikaulio tvinkulį pei- 
liu, Kaptaho atsinešta ugnimi išvalytu. Zinoma, tai nebuvo šventoji ugnis, 
nes per savo aplaidumą Kaptahas ją sugebėjo bekeliaujant upe užgesinti, 
tačiau vėliau ugnies grąžteliu ją išgavo svečių namų kambaryje, - kvailai 
tikėdamas, jog skarabėjas stiprus kaip Amonas. 

Peiliu paliestas karalius baisingai suriko, o liūtas pašokęs suriaumojo ir 
liepsningai spigindamas akimis ėmė viksnoti uodegą. Spjaudydamas iš tvin- 
kulio siurenančius pūlius karalius ganėtinai pavargo, tačiau jam neapsako- 
mai palengvėjo, o aš jam pagelbėjau lengvai spūsčiodamas skruostą. Jis 
nusispjovė, apsiverkė iš džiaugsmo, vėl nusispjovė ir tarė: 

— Egiptieti Sinuhe, esi palaimintas, nors suteikei man skausmo. - Ir vėl 
išspjovė spjaudulį. 

Tačiau senasis Žmogus tarė: 

— Būčiau galėjęs atlikti tai taip pat gerai kaip jis ir geriau už jį - jei tik 
būtum leidęs man tavo šventąjį žandikaulį paliesti. Geriausiai tai būtų atli- 
kęs tavo dantų gydytojas. 

Jis labai apstulbo, kai pritariau: 

— Sitas senas žmogus sako tiesą, nes jis būtų atlikęs tai taip pat gerai kaip 
aš, o geriausiai tai būtų atlikęs tavo dantų gydytojas. Tačiau jų valia buvo 
silpnesnė už manąją. Todėl jie neįstengė tavęs iš negalios išvaduoti. Jeigu 
reikia, gydytojas nesibaimindamas dėl savęs privalo drįsti net karaliui skaus- 
mą sukelti. Sie bijojo, o aš nebijojau, nes man visa vis tiek, todėl dabar, kai 
tave išgydžiau, gali norėdamas įsakyti kariams suknežinti mano kepenis. 

Karalius nusispjovė, spustelėjo ranka skruostą, vėl nusispjovė, skruosto 
jau nebesopėjo ir jis tarė: 

— Dar negirdėjau nieko kalbančio taip kaip tu, Sinuhe. Jei tiesa, ką sakai, 
negaliu įsakyti kariams suknežinti tavo kepenis, - juk dėl to nesisieloji, 
nes kokia gi iš to bus nauda. Bet išties suteikei man neapsakomą palengvė- 
jimą, todėl atleidžiu tau tavo įžūlumą, tavo tarnui taip pat atleidžiu, nors jis 
matė mano galvą po tavo pažastimi ir girdėjo mane bliaunant, tačiau jam 
atleidžiu už tai, kad po tokios ilgaties mane savo kvailu šuoliu prajuokino. 
Ir paliepė Kaptahui: 

— Padaryk tai dar kartą. 

Tačiau Kaptahas niūriai atsakė: 

— Tai menkina mano garbę. 

Nusišypsojęs Buraburiašas pasakė: 

— Pamatysime. 

Jis pašaukė liūtą — šis pakilęs taip pasirąžė, kad net kaulai subraškėjo, ir 
pažvelgė protingomis akimis į šeimininką. Karalius mostelėjo į Kaptahą ir 
liūtas, tingiai viksnodamas uodegą, ėmė slinkti link Kaptaho, o Kaptahas 

spoksojo į jį lyg užkerėtas ir traukėsi atbulas. Bet staiga liūtas išžiojo nasrus 
ir kimiai sumaurojo. Kaptahas apsisuko, sugriebė durų užuolaidą, užsikorė 
ja ant durų sąramos ir, liūto siekiamas letena, ėmė žliumbti iš baimės. Kara- 
lius ėmė dar labiau juoktis kalbėdamas: 

— Dar niekada nesu matęs kvailesnio. 

Klaikiai išsigandusiam Kaptahui sėdint ant durų sąramos, liūtas atsitūpė 
ir apsilaižė. O karalius, paprašęs valgyti ir gerti, tarė: 

— Aš alkanas. 

Senasis žmogus pravirko iš džiaugsmo, kad karalius sveikas, ir kai kara- 
liui sidabriniuose, paveikslėliais išraižytuose induose buvo atnešta visokiau- 
sių valgių, auksinėse taurėse - vyno, jis tarė: 

— Valgyk su manim, Sinuhe, nors tai menkina mano garbę. Tačiau šian- 
dien aš savo garbę užmiršiu, nes po pažastim tu laikei mano galvą ir pirš- 
tais rausei mano burną. 

Taigi valgiau su karaliumi, gėriau ir pasakiau: 

— Tavo negalia dabar atsitraukė, tačiau ji bet kada pasikartos, jei neleisi ją 
sukeliančio danties ištraukti. Todėl, vos tinimui atslūgus, kai šitai tavo svei- 
katai nekenks, turi leisti savo dantų gydytojui dantį ištraukti. 

Paniuręs jis irzliai atsakė: 

— Negerai kalbi ir sklaidai mano džiaugsmą, kvailas svetimšali, 

Tačiau akimirką pagalvojęs jis tarė: 

— Tikriausiai tu teisus, nes iš tikrųjų kiekvieną rudenį ir pavasarį kojas 
sušlapus negalia atsinaujina, suteikdama man skausmus, nuo kurių trokštu 
mirti. Tačiau jei tai privalu padaryti, galėsi, nes savo dantų gydytojo daugiau 
akyse matyti nenoriu, — tiek daug nereikalingo skausmo jis man suteikė, 

Pasakiau jam: 

— Iš tavo žodžių suprantu, jog vaikystėje gėrei daugiau vyno nei pieno, 
ir saldumynai tau ne į sveikatą, nes šiame mieste jie ruošiami iš dantims 
kenkiančio datulių sirupo, o Egipte saldumynai ruošiami iš medaus, kurį 
žmogui labai maži paukšteliai suneša į didelį pyragą. Taigi nuo šiol valgyk 
tik uosto saldumynus ir kasryt, vos pabudęs, gerk pieną. 

Jis atsakė: 

— Turbūt esi didelis juokdarys, Sinuhe, - netikiu, jog maži paukšteliai 
neša žmonėms saldumynus. Apie tai niekada negirdėjau. 

Tačiau aš pasakiau: 

— Ziaurus mano likimas, nes manojoje žemėje žmonės išvadins mane 
melagiu, kai papasakosiu matęs čia besparnius paukščius, kurie gyvena 
drauge su žmonėmis ir dovanai kas rytą deda jiems po šviežią kiaušinį, 
šitaip kraudami šeimininkui turtus. Taigi verčiau nieko nepasakosiu, nes 
neteksiu šlovės, jei ims manyti mane melagiu esant. - Tačiau jis karštai 
paprieštaravo tardamas: 

— Vis tiek kalbėk, nes niekas man dar nekalbėjo taip kaip tu. 

Tuomet jam pasakiau griežtai: 


157 


— Neketinu rauti danties tau iš burnos, nes tai gali atlikti tavo dantų 
gydytojas, - jis tai geriausiai šioj žemėj išmano, tikriausiai už mane geriau, 
juolab nenoriu savo kailiu jo neapykantos patirti. Bet jei norėsi, jam šitai 
darant galėsiu stovėti šalia ir laikydamas tavo ranką drąsinti. Numalšinsiu 
tavo skausmą visu tuo išmoningumu, kurio daugybėj šalių, iš daugybės 
tautų išmokau. Teįvyksta tai dviem savaitėms nuo šios dienos praėjus — 
idant neapgailestautum, geriau, jei diena bus nulemta iš anksto. Mat tuo- 
met tavo žandikaulis bus ganėtinai pasitaisęs, bet iki tol kas rytą ir vakarą 
skalauk burną vaistu, kurį tau duosiu, nors jis tikriausiai degins ir bus ne- 
skanus. 

Paniuręs jis paklausė: 

— Ojei šito nedarysiu? 

Atsakiau: 

— Privalai duoti karaliaus garbės žodį, kad leisi padaryti taip, kaip 
sakiau, juk keturių pasaulio šalių viešpats žodžio netesėti negali. Jei lei- 
si tai atlikti, pasmaginsiu tave savąja išmone - vandenį krauju tavo aky- 
se paversiu ir tave tai daryti išmokysiu, kad galėtum apstulbinti savo 
valdinius. Vis dėlto privalai pažadėti, kad niekam šitos paslapties neiš- 
duosi, nes tai dieviška Amono šventikų paslaptis ir, pats pirmojo laips- 
nio šventikų nebūdamas, jos nežinočiau, o jei nebūtum karalius — neiš- 
drįsčiau tavęs jos mokyti. 

Tačiau man tai pasakius, nuo durų sąramos liūdnai šūktelėjo Kaptahas ir 
tarė: 

— Nuvarykit tą nelabąjį žvėrį, nes nulipęs žemyn jį nudėsiu, - mano ran- 
kos nutirpo ir užpakalį skauda sėdint šitoj nesmagioj, mano garbę menki- 
nančioj vietoj. Tikrai, jei tuoj pat jo nenuvarysite, nulipęs žemyn nudėsiu 
tą Žvėrį. | 

Išgirdęs jo grasinimus, Buraburiašas kvatojo dar ilgiau nei anksčiau, bet 
paskui neva surimtėjęs tarė: 

— Iš tiesų baisi būtų nelaimė, jei mano liūtą užmuštum, nes nuo mažų 
dienų jis augo mano akyse ir tapo mano draugu. Todėl pašauksiu jį, kol 
mano rūmuose nepridarei Žžiaurumų. 

Jis pašaukė liūtą, o Kaptahas nusliuogė užuolaida žemyn ir trindamas 
sustingusias kojas piktai spoksojo į liūtą, todėl karalius juokdamasis mušė 
per kelius ir sakė: 

— Iš tiesų kvailesnio Žmogaus gyvenime nesu matęs. Parduok jį man — 
tapsi turtingas. 

Tačiau nenorėjau jam parduoti Kaptaho ir jis neužsispyrė — išsiskyrėme 
draugiškai, kai jo galva ėmė svirti, o akys blaustis - miegas siekė savo da- 
lies. Mat dėl skausmo jis daugybę naktų buvo nemigęs. Senasis žmogus, jo 
asmeninis gydytojas, išlydėjęs mane tarė: 

— Iš tavo elgesio ir kalbos matau, jog, tikrai nesi sukčius, bet įgudęs ir 
savo amatą išmanąs žmogus. Vis dėlto stebėjausi tavo drąsa kalbant su ke- 

turių pasaulio šalių viešpačiu, nes jei kuris iš savų gydytojų būtų drįsęs 
šitaip kalbėti, jau molio puode ilsėtųsi drauge su savo protėviais. 

Atsakiau jam: 

— Bus geriausia, jei pasitarsime dėl viso, po dviejų savaičių nutiksiančio — 
tai bus nelengva diena, todėl geriausia, jei išvakarėse paaukosime visiems 
deramiems dievams. 

Mano kalba jam labai patiko, nes jis buvo dievotas žmogus, ir sutarėme 
susitikę šventykloje aukoti ir surengti gydytojų pasitarimą dėl karaliaus dan- 
tų. Tačiau prieš išvykstant iš rūmų jis liepė pavaišinti į rūmus mane atgabe- 
nusius nešikus, o šie kieme valgydami bei gerdami be perstogės mane liaup- 
sino. Nešdami mane atgal į svečių namus, jie dainavo aukštais balsais, o 
žmonių minios sekė paskui - nuo tos dienos mano vardas Babilone išgarsė- 
jo. Tačiau Kaptahas baltuoju asilu jojo labai paniuręs ir su manimi nesikal- 
bėjo, nes jo garbė buvo įžeista. 

Po dviejų savaičių Marduko bokšte susitikau su karaliaus gydytojais: drau- 
ge paaukoję ėriuką, liepėme šventikams apžiūrėti jo kepenis ir mums iš- 
pranašauti, nes Babilono šventikai pranašauja iš kepenų ir sugeba perskai- 
tyti iš jų daugybę kitiems nesuvokiamų dalykų. Jie sakė karalių įširdus ant 
mūsų, tačiau tarė nė vieną mūsų gyvybės neprarasiant ir nė vieną neišgy- 
domai nesusižalosiant. Vis dėlto gydydami karalių mes privalą saugotis nagų 
ir iečių. Dar liepėme žvaigždžių aiškintojams perskaityti Dangaus knygoje, 
ar diena sumanymui tinkama. Jie tvirtino, jog diena sumanymui tinkama, 
nors esą galėjome pasirinkti ir palankesnę. Dar liepėme šventikams pilti į 
vandenį aliejų ir įžvelgti jame ateitį, tačiau pažvelgę į aliejų tie šventikai 
atsakė nematą jame nieko nepaprasta — bent nieko nepaprastai pikta le- 
miančio. Išeinant iš šventyklos pro mus praskrido grifas, nešinas naguose 
ant mūro kabėjusio žmogaus galva, - šį pranašingą ženklą šventikai aiški- 
no esant palankiu mūsų ketinimui, tačiau, mano manymu, šis ženklas reiš- 
kė visai ką kita. 

Laikydamiesi ėriuko kepenų patarimo, išvarėme karaliaus sergėtojus, ne- 
leidę karaliaus liūtui sekti paskui šeimininką, palikome jį už durų, nes įnir- 
šęs karalius galėjo jį ant mūsų užsiundyti ir jis mus būtų sudraskęs, - gydy- 
tojų pasakojimu, šitai jau buvo nutikę. O karalius Buraburiašas įžengė drą- 
siai — išgėręs vyno, idant pradžiugintų kepenis, kaip buvo sakoma Babilo- 
ne, tačiau pamatęs dantų gydytojo kėdę, baisiai išblyško ir pasakė dar turįs 
svarbių karališkų užduočių, nors gerdamas vyną jas buvo užmiršęs. 

Jis ketino išeiti, tačiau kitiems gydytojams tebegulint pilvais ant grindų 
ir jas lūpomis šluostant, sugriebiau karalių už rankos ir padrąsinau jį saky- 
damas, jog visa praeis labai greitai, jei jis išliks drąsus. Paliepęs gydytojams 

apsišvarinti, skarabėjo ugnimi išvaliau dantų gydytojo darbo įrankius ir 
nuskausminamuoju tepalu tryniau karaliaus dantenas, kol jis įsakė man 
baigti tardamas, jog jo skruostas lyg medinis, o liežuvis burnoje nebeapsi- 
verčia. Tuomet pasodinome jį į kėdę ir pririšę prie jos galvą įstatėme jam 
į burną kaiščius, todėl jis jau nebegalėjo užsičiaupti. Laikydamas jo ranką 
drąsinau, o dantų gydytojas, garsiai šaukdamasis visų Babilono dievų pa- 
galbos, įkišo jam į burną reples ir su tokiu išmoningumu trūktelėjo dantį 
iš jo žandikaulio, kokio traukiant sugedusį dantį Žmogui iš burnos nieka- 
da nebuvau regėjęs. Net su kaiščiais burnoje karalius siaubingai bliovė, o 
už durų sumaurojęs liūtas taip puolė duris, kad šios net subildėjo, ir ėmė 
jas nagais draskyti. 

Tai buvo: šiurpi valandėlė: atrišus karaliaus galvą ir išėmus iš burnos 
kaiščius, jis spjaudydamas kraują į dubenį aimanavo ir šaukė, skruostais 
riedėjo ašaros. Išspjovęs kraują jis suriko savo sergėtojams, kad mus visus 
užmuštų, šaukė liūtą, koja spyręs apvertė šventąją ugnį, lazda talžė savo 
gydytojus, kol atėmęs iš jo lazdą paliepiau išsiskalauti burną. Jis padarė ką 
lieptas; gydytojai drebančiom galūnėm tebegulėjo jam po kojų, o dantų 
gydytojas pamanė, jog išmušė paskutinioji. Tačiau karalius nurimo ir, nors 
perkreipta burna, išgėręs vyno paprašė manęs, kaip buvau žadėjęs, jį pa- 
smaginti. 

Nuėjome į didžiąją karaliaus pramogų salę, nes kambarys, kuriame trau- 
kė dantį, karaliui buvo nemalonus, - pavadinęs Prakeiktuoju, jis paliepė tą 
kambarį visiems laikams uždaryti. Pramogų salėje įpyliau į indą vandens ir 
liepiau karaliui jo paragauti, idant visi galėtų paliudyti, jog tai paprastas 
vanduo. Paskui ėmiau lėtai pilti vandenį į kitą indą ir vanduo tekėdamas 
virto krauju, - apstulbęs karalius ir jo gydytojai iš išgąsčio net suriko. 

Paskui liepiau Kaptahui atnešti dėžę, kurioje buvo krokodilas; visi Babi- 
lone pardavinėjami žaislai buvo moliniai, dailūs, tačiau prisiminęs medinį 
krokodilą, su kuriuo žaidžiau vaikystėje, liepiau sumaniam amatininkui pa- 
gal mano nurodymus pagaminti tokį pat krokodilą. Sis padarė jį iš kedro 
bei sidabro, nudažė ir taip išdailino, jog šis tapo panašus į gyvą krokodilą. 
Išėmiau jį iš dėžės: man traukiant grindimis, jis ropojo paskui mane judin- 
damas kojas ir žiopčiojo nasrais lyg vydamasis grobį. Tą krokodilą padova- 
nojau karaliui ir jis nepaprastai nudžiugo, nes jo upėse krokodilų nebuvo. 
Tempdamas krokodilą grindimis, karalius visai užmiršo skausmą, o gydy- 
tojai, žvalgydamiesi vienas į kitą, linksmai šypsojo. 

Paskui karalius išdalijo gydytojams gausias dovanas, o dantų gydytoją — 
labai praturtinęs — išsiuntė iš rūmų. Tačiau manęs jis neišleido: išmokiau jį 
paversti vandenį krauju, atiduodamas jam medžiagą, į įmaišomą į vandenį, 
kad tas stebuklas įvyktų. Šis stebuklas labai paprastas - tai žino visi jį mo- 
kantys. Visi didieji stebuklai yra paprasti, tačiau karalius labai stebėdamasis 
liaupsino mane. Ir nepasitenkino nesukvietęsį sodą rūmų kilmingųjų, ne- 
sušaukęs aplink mūrą susispietusių žmonių ir visų jų akyse nepavertęs ba- 

seinų vandens krauju - jis buvo labai laimingas, kai ir kilmingieji, ir prasta- 
kilmiai šaukdami iš baimės kniūbsti krito prieš jį. 

Ir visai nebeprisimindamas savo danties jis tarė man: 

— Sinuhe egiptieti! Išgydei mano piktąją negalią, daugeriopai pradžiu- 
gindamas mano kepenis. Todėl prašyk manęs ko panorėjęs, paminėdamas 
bet kokią dovaną, - padovanosiu, kad ir kas tai būtų, nes aš taip pat noriu 
pradžiuginti tavo kepenis. 

Tuomet atsakiau jam: 

— Karaliau Buraburiašai, keturių pasaulio šalių viešpatie, kaip gydytojas 
buvau pasispraudęs tavo galvą po pažastimi, laikiau tavo, baisiu balsu žlium- 
biančio, ranką ir, mano galva, nedera, kad aš, svetimšalis, sugrįžęs į savo 
žemę ir apsakydamas, ką čia mačiau, šitaip prisiminčiau Babilono karalių. 
Todėl geriau, kad išgąsdintum mane kaip žmogų, parodydamas man visą 
savo galybę: užsirišęs ant smakro barzdą, apsijuosęs juosmenį uodega liep- 
tum kariuomenei prošal pražygiuoti, idant pažinęs tavo galybę galėčiau su 
nuolankumu pulti ant žemės ir lūpomis šluostyti žemę po tavo kojom. Nie- 
ko kita tavęs neprašau. 

Mano prašymas jam patiko, nes jis pasakė: 

— Iš tiesų, taip kaip tu niekas man nėra kalbėjęs, Sinuhe. Todėl išpildysiu 
tavo prašymą, nors man tai nuobodu - ištisą dieną sėdint auksiniame kara- 
liaus soste, mano akys pavargsta, burną ima tąsyti žiovulys. Bet tebūnie 
taip, kaip sakai. 

Jis išsiuntinėjo žinias į visus kraštus kviesdamas kariuomenę ir paskyrė 
dieną, kurią ši privalėjo pro jį pražygiuoti. 

Tai įvyko prie Ištarės vartų: karalius sėdėjo aukso soste, liūtas gulėjo prie 
jo kojų, jį supo apsiginklavę visi jo kilmingieji — visa aplink karalių buvo 
tarsi aukso, sidabro ir purpuro debesis. O žemai plačiu keliu protekiniais 
judėjo kariuomenė: ietininkai ir lankininkai — po šešiasdešimt vyrų gretoje 
šalia vienas kito, dardėjo karo vežimai — po šešis vežimus voroje vienas 
šalia kito; visa diena praėjo, kol visi pražygiavo pro karalių. Karo vežimų 
ratai griaudėjo kaip perkūnija, bėgančių kojų šlepsėjimas ir ginklų žvange- 
sys buvo lyg jūros ošimas per audrą, todėl į visa tai žiūrint galva sukosi ir 
kojos drebėjo. 

Tačiau Kaptahui pasakiau: 

— Neužteks, jei pasakysime, jog Babilono karių yra tiek kiek smilčių jūro- 
je ar žvaigždžių danguje. Mes turime juos suskaičiuoti. 

Tačiau Kaptahas sumurmėjo tardamas: 

— Mano pone, tai neįmanoma, nes tokios daugybės skaičių pasaulyje nėra. 

Tačiau ką galėdamas skaičiavau: pėstininkų buvo šešiasdešimt kartų po 
šešiasdešimt kartų po šešiasdešimt, karo vežimų — šešiasdešimt kartų po 
šešiasdešimt, nes šešiasdešimt Babilone yra šventas skaičius; šventieji skai- 
čiai yra penki, septyni ir dvylika, tačiau kodėl taip yra - nežinau, nors šven- 
tikai man tai aiškino. Aš jų aiškinimų nesupratau. 

Taip pat mačiau, jog, karaliaus sergėtojų skydai žybčioja auksu bei sidab- 
ru, jų ginklai papuošti auksu bei sidabru, jų veidai blizga ir jie tokie stori, 
jog bėgdami su ginklais pro karalių dūsta šnarpšdami tarsi jaučių banda. 
Tačiau jų buvo nedaug, o iš kitų kraštų atvykę būriai buvo dienos nudegin- 
ti, nevalūs, ištisais būriais pradvisę šlapimu. Daugelis jų neturėjo net iečių, 
nes karaliaus kvietimas jiems buvo staigmena, jų paakiai buvo sukandžioti 
musių, todėl pamaniau, jog, visų šalių kariuomenės panašios. Taip pat pa- 
stebėjau, jog dauguma karo vežimų seni, girgžda, kai kurių ratai važiuo- 
jant nusirito, o prie vežimų prikabinti dalgiai nuo patinos buvo žali. 

Vakare karalius pasišaukė mane ir nusišypsojęs paklausė: 

— Ar matei mano galybę, Sinuhe? 

Puoliau ant žemės ir lūpomis šluostydamas grindis po jo kojomis at- 
sakiau: 

— Iš tiesų nėra už tave galingesnio karaliaus - ne veltui tave vadina ketu- 
rių pasaulio šalių viešpačiu. Mano akys pavargusios, galva sukasi, galūnės 
iš baimės sugniužusios, nes karių turi, kiek jūroje yra smilčių ar danguje 
žvaigždžių. 

Jis patenkintas nusišypsojo ir tarė: 

— Gavai ko prašęs, Sinuhe, nors galėjai mažesniu pasitenkinti, - mano 
patarėjai labai supyko už šią užgaidą, tai kainuos vienerių metų ištiso kraš- 
to mokesčius, nes karius reikia pavalgydinti ir pagirdyti, o šįvakar jie, karių 
papratimu, mieste triukšmaus ir kels visokią netvarką, paskui visą mėnesį 
šurmuliuos keliuose, todėl nemanau dar kartą šitaip padarysiantis. Mano 
užpakalis nuo sėdėjimo aukso krėsle nutirpo, mano galva svaigsta. Taigi 
po šios varginančios dienos išgerkime vyno ir pradžiuginkim kepenis, nes 
turiu tau begalę klausimų. 

Gėriau vyną sėdėdamas priešais karalių, o jis klausinėjo manęs daugy- 
bės dalykų - taip, kaip klausinėja dar pasaulio nematę vaikai ir jaunikaičiai. 
Tačiau mano atsakymai jam patiko ir pagaliau jis paklausė: 

— Ar tavo faraonas turi dukterį, nes dėl to, ką apie Egipto žemę papasa- 
kojai, nusprendžiau prašyti sau į žmonas faraono dukters. Zinoma, savo 
moterų namuose aš jau turiu keturis šimtus žmonų - tiek man daugiau nei 
ganėtinai, nes nepajėgiu susitikti daugiau nei su viena moterimi per dieną 
ir, jei visos nebūtų skirtingos, šitai netgi įgristų. Tačiau mano garbė išaugtų, 
tarp mano žmonų atsiradus faraono dukteriai, ir mano valdomos tautos 
imtų mane labiau gerbti. 

Siaubo apimtas pakėliau rankas ir pasakiau: 

— Pats nežinai, ką kalbi, Buraburiašai: dar niekada, kol pasaulis gyvas, 
faraono duktė nesumaišė kraujo su svetimšaliu, nes faraono dukterys teka 
tik už savo brolių, o jei jos brolių neturi — visą amžių lieka netekėjusios ir 
tampa šventikėmis. Todėl tavo žodžiai įžeidžia Egipto dievus, bet atleidžiu 
tau, kuris nežinai, ką kalbi. 

Suraukęs antakius jis irzliai atsakė: 

— Kas tu esi, kad drįsti man atleisti? Ar mano kraujas nėra toks pats die- 
viškas kaip faraonų? 

— Mačiau tekant tavo kraują, kai spjaudei į šalia manęs stovintį puodą, - 
atsakiau. — Taip pat mačiau tekantį didžiojo faraono Amenhotepo kraują ir 
negaliu teigti, jog judviejų kraujas kuo nors skirtųsi. Tačiau tau vertėtų taip 
pat prisiminti, jog mano faraonas vedė neseniai ir nežinau, ar jam jau gimė 
dukterų. 

— Esu dar jaunas ir galiu palaukti, - atsakė Buraburiašas gudriai žiūrė- 
damas į mane - juk jis buvo prekijų tautos karalius. - Be to, jei faraonas 
neturi man dukters ir jei jis nenori savo dukters man atsiųsti - teatsiunčia 
bet kokią kilmingą Egipto mergelę, idant galėčiau čia pasakyti, jog, tai fa- 
raono duktė. Cia mano žodžiu niekas neabejoja, o faraonas nieko nepra- 
ras. Bet jei jis nesutiks —- nusiųsiu savo kariuomenę faraono dukters par- 
gabenti, nes esu labai užsispyręs, ir tai, kas man į galvą ateina - mano 
galvoje pasilieka. 

Jo žodžiai mane išgąsdino — pasakiau jam, kad karas daug kainuotų ir 
labai sutrikdytų pasaulio prekybą ir dėl to jis pats patirtų daugiau žalos nei 
Egiptas. Taip pat pasakiau: 

— Galbūt tau geriausia palaukti, kol tavo pasiuntiniai papasakos apie fa- 
raonui gimusias dukteris. Tuomet parašysi jam apie viską į molinę lentelę, 
ir jei jis sutiks, neabejotinai atsiųs tau savo dukterį, tavęs neapgaus, nes jis 
turi naują, stiprų dievą, su kuriuo tiesoje gyvena. Todėl bet koks melas jam 
kelia siaubą. 

Tačiau Buraburiašas, negalėdamas šito suprasti, pasakė: 

— Apie tokį dievą nenoriu girdėti ir labai stebiuosi, kad tavo faraonas pasi- 
rinko tokį dievą, nes visi žino, jog nepaliaujama tiesa luošina ir nuskurdina 
žmogų. Zinoma, meldžiuosi visiems dievams — taip pat ir nežinomiems, - 
nes tikrumas už visa geriausia, juolab kad taip yra įprasta, tačiau nuo šito 
dievo noriu toliau laikytis. — Dar jis pasakė: - Vynas pažvalino mane ir 
pradžiugino mano kepenis, o tavo kalba apie faraono dukteris ir jų grožį 
mane jaistrino, todėl ketinu patraukti į moterų namus. O tu sek paskui 
mane, nes kaip gydytojui tau šitai leista, kaip sakiau, žmonų turiu net per 
daug ir neįsižeisiu, kad kurią pasirinkęs pasilinksminsi - jei tik jos neapvai- 
sinsi, nes dėl to kiltų visokiausių sunkumų. Man taip pat smalsu pamatyti, 
kaip egiptietis su moterim miega, nes kiekviena tauta turi savų papročių, ir 
nepatikėtum, tik didžiai apstulbtum, jei papasakočiau, kokių papročių lai- 
kosi iš tolimų kraštų atgabentosios mano žmonos. 

Mano atsisakymų jis nenorėjo girdėti ir, prievarta nusivedęs mane į mo- 
terų namus, parodė man paveikslėlius ant sienų, jo menininkų padarytus 
iš spalvotų glazūruotų plytų su daugeriopai besilinksminančiais vyrais ir 
moterimis. Jis man taip pat parodė keletą savo žmonų, išsigražinusių pa- 
puošalais, brangakmeniais bei brangiais drabužiais - tarp jų buvo moterų ir 
jaunų merginų iš visų žinomų šalių, taip pat prekijų parsigabentų barbarų 

moterų. Skirtingų spalvų ir skirtingo augumo jos lyg beždžionės garsiai 
klegėjo daugybe kalbų, apsinuoginusios pilvus šoko priešais karalių ir rung-- 
damosi dėl karaliaus palankumo visaip jį smagino. Karalius be perstogės 
siūlė man pasirinkti kurią nors moterį, kol galiausiai pasakiau, jog turėda- 
mas ligonių pažadėjau savajam dievui susiturėti nuo moterų. Buvau paža- 
dėjęs kitądien peiliu gydyti vieną jo kilmingųjų, turėjusį sėklidėse išaugą, 
todėl pasakiau negalįs paliesti moters ir esą man geriau išeiti, idant dėl 
savo gydymo netektų kęsti gėdos. Karalius tuo patikėjo ir išleido mane, 
tačiau dėl šito labai susigraužusios moterys visokiais judesiais ir balsais iš- 
reiškė savo pasmerkimą. Mat moterų namuose, be karaliaus išdarų, jos nie- 
kada nebuvo mačiusios klestinčio pajėgumo vyro, o karalius buvo jaunas, 
gležno sudėjimo ir vis dar bebarzdis. 

Tačiau prieš išeinant karalius juokdamasis tyliai ištarė: 

— Upės išsiliejo iš krantų —- pavasaris atėjo. Todėl nuo šiandien skaičiuo- 
jant tryliktą dieną šventikai paskelbė pavasario šventės diena bei neteisėto 
karaliaus diena. Sitai dienai paruošiau tau staigmeną, kuri, manau, nepa- 
prastai pralinksmins tave, ir pats tikiuosi smagiai pašilinksminsiąs, tačiau 
kas tai bus, - iš anksto tau pasakyti nenoriu, idant mano linksmybės nesu- 
gadintum. 

Išėjau numanydamas bloga - jaučiau, jog tai, kas pralinksmina Burabu- 
riašą, manęs tikrai nepralinksmins. Tai apsvarstę su Kaptahu nors kartą 
priėjome prie vienos nuomonės. 

Karaliaus gydytojai nežinojo, kaip išreikšti man savo palankumą: mano dė- 
ka jie neužsitraukė karaliaus neapykantos ir buvo gausiai apdovanoti, gy- 
niau juos prieš karalių ir liaupsinau jų išmoningumą. Tam turėjau dingstį — 
kiekvienas jų buvo savo srities išmanytojas, aš galėjau iš jų sumanumo daug 
pasimokyti, nes jie nuo manęs nieko nebeslėpė. Svarbiausia, kad iš jų išmo- 
kau sunkti pieną iš aguonų sėklinių ir ištraukti iš jo vaistą, teikusį saldų 
miegą, nejautrą arba mirtų — pagal suvartotą jo kiekį. Daugelis Babilone šį 
vaistą gerdavo su vynu ar net vieną, tardami jį teikiant didelį malonumą. 
Sventikai jį vartojo, kad susapnuotų pranašingus sapnus ir iš jų numatytų 
ateitį, nes šitas vaistas, jų tvirtinimu, teikiąs nepaprastos išminties. Todėl 
Babilono žemėje vešėjo didžiuliai aguonų laukai - keistas ir baugus begalės 
margaspalvių žiedų reginys - juos vadino dievų laukais, nes tai buvo Bokš- 
to ir Vartų nuosavybė. 

Slaptomis apeigomis šventikai perdirbdavo ir kanapių sėklas, išgaudami 
iš jų vaistą, kuriuo pasimėgavęs Žmogus nebebijodavo nei skausmo, nei 
mirties, o dažnai ir gausiai juo besimėgaująs vyras nustodavo geidęs že- 
miškyųjų moterų, nes mėgaudavosi dangiškaisiais džiaugsmais su to vaisto 

jo glėbin siunčiamomis sapnų moterimis. Taigi gyvendamas Babilone su- 
kaupiau nemaža žinių, tačiau labiausiai stebėjausi šventikų išmoningumu, 
kerais iš kalnų krištolo išgaunant skaidrų stiklą, pro kurį žiūrint daiktai pa- 
didėdavo. Šituo nepatikėčiau, jei pats tų stiklų nebūčiau laikęs rankose ir 
pro juos žiūrėjęs, bet kodėl tie kristalai turėjo tokią jėgą - nežinau, nes net 
šventikai šito paaiškinti nesugebėjo, ir nemanau, kad kas nors tai gali paaiš- 
kinti. O kilmingiausieji ir turtingiausieji naudodavosi tais stiklais regėjimui 
susilpnėjus, todėl net senatvės dienomis jie įstengdavo perskaityti molio 
rašmenis ir be klaidų antspauduoti savo vardą. 

Vis dėlto dar didesnis stebuklas buvo tai, kad saulei šviečiant pro tuos 
kristalus jie galėdavo padegti sausą mėšlą, medžio dūlėsius bei sausus la- 
pus — taigi saulei šviečiant galėjai įžiebti ugnį nenaudodamas grąžtelio. Pri- 
simindamas tuos kristalus galvoju, jog; Babilono kerėtojai yra galingesni už 
bet kurios kitos valstybės kerėtojus, ir labai gerbiau jų šventikus. Tie stiklai 
yra pasakiškai brangūs — auksu jų kaina daug kartų didesnė už jų svorį, 
tačiau pamatęs begalinį mano susižavėjimą karaliaus dantų gydytojas man 
ji padovanojo. Atsilygindamas padovanojau jam kedro medžio duris, o ant 
tų durų paliepiau menininkams egiptietišku stiliumi nupiešti karalių ir jį 
patį, nepaprastai išmoningai raunantį karaliui iš burnos dantį, taip pat ka- 
ralių, apdovanojantį jį didžiulėmis dovanomis, - Babilone buvo meninin- 
kų, mokėjusių piešti egiptietišku stiliumi; o medis ten toks brangus, jog 
duris sūnus — iš kartos į kartą — paveldi iš tėvo, o turtingasis ir kilmingasis, 
persikeldamas į kitą būstą, jas kartu išsigabena. 

Mane taip pat labai sudomino Babilono šventikų pranašavimo menas į 
dėl karaliaus man rodomo palankumo bei jo gydytojų už mane ištarto žo- 
džio man leido Bokšte mokytis pranašavimo meno. Taip išmokau skaityti 
iš ėriuko kepenų: įžiūrėti jose kalnus ir upes, gatves, vartus ir bokštus, gal- 
vą, galūnes, ausis, pirštus ir visa kita — iki pat šaknų; gydytojui buvo iš to 
didelė nauda - jei gerai pasisekdavo, iš paaukoto ėriuko kepenų jis - net 
neapžiūrėjęs ligonio - galėdavo perskaityti jo negalią ir gydymo priemonę. 
Šį būdą Babilono gydytojai dažnai naudodavo abejodami dėl ligonio nega- 
lios; šitai taip pat labai sustiprindavo būtiną gydytojo savikliovą, jam neat- 
pažįstant ligos. Todėl to išmokau. 

Tačiau tikslesnes Žinias - kas yra ir nutinka - galima naktimis išskaityti 
ugniniame dangaus rašte. Vis dėlto to rašto skiemenuoti nesiryžau, nes 
būtų prireikę daugybės metų, dešimtmečių, o žvaigždžių aiškintojai buvo 
jau seni - jų barzdos buvo nupilkusios, akys nuo stebeilijimo į žvaigždes 
pavargusios, jie nuolat ginčydavosi tarpusavyje, niekada nebūdami vienos 
nuomonės apie žvaigždžių išsidėstymo reikšmę, todėl tą mokslą laikiau be- 
vaisiu. Tačiau šventikų pamokytas sužinojau, jog; visa, kas nutinka žemėje, 
taip pat nutinka dangyje, ir nėra nė menkiausio bei niekingiausio atsitiki- 
mo, juolab svarbesnio, kurio nebūtų galima iš anksto žvaigždėse išskaityti, 
jei tik pakankamai gerai supranti dangaus raštą. Mano galva, šis mokymas 

buvo įtikimesnis ir suprantamesnis už daugelį kitų mokymų apie žmones 
ir dievus; jis palengvina gyvenimą, nes moko žmogų suprasti, jog visa 
nutinka pagal nepajudinamą įstatymą ir niekas negali pakeisti savo liki- 
mo, - kas gi gali pajudinti žvaigždes ir pakreipti jų judėjimą. Nuodug- 
niau pagalvojus, šis mokslas yra pats tikriausias bei aiškiausias ir atliepia 
žmogaus širdies tikėjimą, - nors egiptiečiui kalbant apie širdį, babilonie- 
čiai kalba apie kepenis, tačiau šis skirtumas, manau, tėra tik nereikšmin- 
gas kalbos įprotis. 

Šis nuostabus suvokimas taip mane paveikė, jog kurį laiką rimtai svars- 
čiau, ar atsisakius kelionių ir viso kito nepasilikti Babilone mokytis žvaigž- 
džių skaitymo, idant po daugelio metų ir dešimtmečių perprasčiau Žvaigž- 
džių raštą, nes suvokiau, jog nėra žmogui didesnio gyvenimo tikslo, nei 
išmokti šio meno. Apie tai pasakiau ir Kaptahui, tačiau jis tarė: 

— Kokia nauda žmogui, jei jis savo gyvenimą leidžia, vogčiomis žvilgčio- 
damas į dangų, kol akys išvarva. Jei žvaigždėse surašyta visa, kas nutiks — 
net iš anksto žinodamas žmogus to negalės išvengti, apie tai sklando dau- 
gybė istorijų - kad ir istorija apie princą ir jo šunis. Bet jei žmogus iš anksto 
žino visą blogį, kuris jį ištiks, jo pilvas nusilpsta, jis sielvartauja bergždžiai 
bandydamas pakeisti tai, kas vis tiek nutiks. Tačiau jei žmogus perskaito, 
jog jam nutiks vien gera, - o taip vis tiek niekada nebūna, - ar nebūtų 
geriau, jei jis inksmintųsi ir tuo geru džiaugtųsi nesižvalgydamas į žvaigž- 
des, bet leistų laiką džiugindamas širdį. Vis dėlto žmogui nutinka ir gera, ir 
bloga, - kaip dievai nuskiria, - todėl iš žvaigždžių skaitymo jam tebūtų 
vien bergždžia painiava bei laiko leidimas kartais džiaugiantis, o kartais 
apmaudaujant dėl laukimo. Verčiau pasikliaukime savuoju skarabėju. 

— Tačiau, - atsakiau, — jei žvaigždėse surašyta visa, kas mums nutiks, 
skarabėjas mūsų likimo nė krisleliu nepakeis —- skarabėjas neturi galios pa- 
keisti to, kas mums nutiks. 

Bet Kaptahas didžiai įsižeidęs pasakė: 

— Tai tuščia kalba ir dvokia lyg kiaulės mėšlas. Jei taip yra kaip sakai, 
tuomet žvaigždėse tikrai surašyta, jog skarabėjas neša mums laimę, ir rū- 
pestingai išskaičiuoti visi tie dideli ir maži nutikimai, kai skarabėjas atneš 
mums laimę, - iš tiesų, be skarabėjaus jau seniai kabėtume ant mūro galva 
žemyn arba tavo kaukolė kūnų lauke boluotų. 

Ir aš neturėjau ką atsakyti, todėl atsikračiau minties pasilikti Babilone 
tyrinėti žvaigždžių. Patyrinėjęs savo širdį suvokiau, jog, šis sprendimas ma- 
ne pradžiugino, nes kelionės jau tvinkčiojo mano kraujyje, mano akys neri- 
mo, aš be perstogės troškau ką nors nauja išvysti. Mane guodė mintis, kad 
nepasilikęs nieko nepraradau, nes šis mano sprendimas ir pokalbis su Kap- 
tahu tikrai dar prieš mano gimimą buvo žvaigždėse įrašytas ir net norėda- 
mas nebūčiau pasilikęs, nes taip lėmė žvaigždės. 

Tačiau tyrinėjau ėriuko kepenis, taip pat užsirašydamas Marduko šven- 
tikų Žinias apie paukščių skrydžius, idant kelionėje galėčiau atkreipti akis į 

paukščių reiškiamus pranašingus ženklus. Daug laiko praleidau prašyda- 
mas jų pilti aliejų į vandenį ir aiškinti vandens paviršiuje susidarančius 
paveikslėlius, tačiau šiuo menu mažiau tikėjau, nes paveikslėliai būdavo 
vis kitokie, o jų aiškinimui ne didelio išmanymo, tik lankstaus liežuvio rei- 
kėjo. Tačiau įsiminiau, ką jie apie tą meną kalbėjo. 

Buvau taip susižavėjęs šiuo mokymu, jog kurį laiką užmiršau esąs gydy- 
tojas — kiauras dienas praleisdavau šventykloje, atstumdavau ligonius, ku- 
rie ateidavo manęs ieškoti susivilioję mano gydymo menu, ir siųsdavau 
juos pas karaliaus gydytojus, bet ligonius tai labai džiugindavo, - tuomet 
Babilono gyventojų akyse jų garbė išaugdavo. Tačiau aš, kuris Egipto išmintį 
sujungiau su Babilono išmintimi, savąją išmintį širdyje sverdamas mąsčiau, 
jog sužinojau visa, ką Žmogus per tūkstantmečius visose keturiose pasaulio 
šalyse sukaupė. Taip galvodamas jutau augant jėgas, ėmiau didžiuotis tarda- 
mas, jog nėra nieko man negalima. Toks jaunas dar buvau — nors daugel 
pažinęs ir patyręs. 

Tačiau prieš pradėdamas pasakoti apie Babilono pavasario šventę ir ne- 
teisėto karaliaus dieną turiu priminti keistą nutikimą, susijusį su mano gi- 
mimu. Skaitydami man iš ėriuko kepenų ir žiūrėdami į aliejų vandenyje 
šventikai man sakė: 

— Tavo gimimą gaubia baisi paslaptis, kurios nemokame paaiškinti, o tai 
reiškia, kad iš tikrųjų tu nesi tik egiptietis, kaip manaisi, tu esi svetimšalis 
visame pasaulyje. 

Tada papasakojau jiems, jog gimiau ne taip kaip kiti Žmonės - vieną 
naktį atkeliavau žemyn upe nendrių luotu, o mano motina rado mane mel- 
dyne. Tuomet šventikai susižvalgė ir žemai nusilenkę man pasakė: 

— Taip ir spėjome. 

Ir jie man papasakojo, jog ir jų didysis karalius Sargonas, kuris užkaria- 
vo visas keturias pasaulio šalis ir kurio valdžia siekė nuo šiaurės jūros iki 
pietų jūros, kuris valdė taip pat jūros salas, vos gimęs dervuotu nendrių 
luotu atkeliavo žemyn upe ir niekas nieko nežinojo apie jo gimimą, kol jo 
didūs darbai parodė jį iš dievų gimus. 

Tačiau tai išgirdus man suspaudė širdį ir pamėginęs nusijuokti pasakiau: 

— Tikriausiai nemanote, jog aš, gydytojas, gimiau iš dievų? 

O jie nesijuokė, tik atsakė: 

— Sito nežinome, bet tikrumas už visa geriausia, todėl lenkiamės tau. 

Jie vėl žemai nusilenkė, tačiau man tai nusibodo ir pasakiau: 

— Baikim šituos juokus ir grįžkime prie to, ką kalbėjome. 

Sugrįžome prie molinio pavyzdžio, ir jie vėl ėmė man aiškinti ėriuko 
kepenų vingius, tačiau paslapčia pagarbiai žvilgčiojo į mane ir šnibždėjosi. 

Nuo tol mintis apie gimtį ėmė kankinti mano sielą, mano širdis tarsi 
švino prisipildydavo pagalvojus, jog visose keturiose pasaulio šalyse esu 
svetimšalis. Labai norėjau žvaigždžių aiškintojų išklausti apie savo gimimą, 
tačiau nežinodamas tikslios savo gimimo valandėlės negalėjau nieko iš jų 

sužinoti, 0 jie negalėjo man nieko pasakyti. Vis dėlto, šventikų prašomi, — 
šventikams taip pat rūpėjo mano gimimas, - jie surado molio lenteles, kurio- 
se buvo rašoma apie tuos metus ir dienas, kai upė mane atplukdė. Tačiau 
žvaigždžių aiškintojai težinojo tik, jog gimęs tą ir tą paros valandėlę būčiau 
karališko kraujo ir man būtų lemta valdyti daugybę tautų. Nuo šios Žinios 
mano sieloje visai nepalengvėjo, nes prisimindamas praeitį nepaliaujamai 
prisimindavau Tėbuose paliktą savo nusikaltimą ir gėdą. Bet, svarsčiau, gal 
žvaigždės prakeikė mane dar mano gimimo dieną ir pasiuntė mane nendrių 
luotu, idant nuvaryčiau belaikėn mirtin Senmutį ir Kipą, atimčiau jų senatvės 
džiaugsmą ir net jų kapą išvogčiau. Taip svarstant mane ėmė purtyti virpu- 
lys: jei mane prakeikė žvaigždės, nuo savo likimo nebegalėsiu pabėgti, ir 
ateityje toliau į pragaištį ir kančias stumsiu mane mylinčius žmones. Todėl 
ateitis slėgė sielą — bijojau jos suvokdamas, jog visa, kas man buvo nutikę, 
turėjo savą užmačią: kad užvėręs širdį nuo kitų Žmonių gyvenčiau vienas — 
tuomet mano, Vienišojo, prakeikimas kitų nepaliestų. 

Bet dar turiu papasakoti apie neteisėto karaliaus dieną, kai sėklai sužalia- 
vus ir naktims po nepaprastų šalčių atšilus, šventikai iškeliavo į miesto pa- 
kraštį ir iškasę iš kapo dievą sušuko jį prisikėlus —- tuomet Babilonas virto 
strykčiojančia bei šėlstančia iškilme: gatvėmis plūdo šventiškai pasipuošu- 
sios minios, prasčiokai plėšė krautuves, triukšmaudami gatvėse baisiau už 
karius, po didžiojo patikrinimo iškeliaujančius namo. Moterys bei daugybė 
merginų suplūdo į visas Ištarės šventyklas rinkti kraičiui sidabro, ir kiekvie- 
nas galėjo su jomis linksmintis, nes šitai nebuvo gėdinga, - taigi kiekvienas 
linksminosi pagal pajėgumą ir norą. O paskutinioji šventės diena buvo ne- 
teisėto karaliaus diena. 

Jau buvau pripratęs prie visokiausių Babilono papročių, bet vis tiek ap- 
stulbau, kai apsvaigę nuo vyno karaliaus saugotojai priešaušriu įsiveržė į 
„Ištarės pavėnę', laužėsi pro duris ir ką sutikę daužydami iečių kotais iš 
visos gerklės šaukė: 

— Kur pasislėpė mūsų karalius? Šen greičiau mūsų karalių, nes netrukus, 
saulei nušvitus, karalius turės tautai seikėti teisingumą. 

Kilo neapsakomas triukšmas: buvo užžiebtos lempos, viešbučio tarnai 
sumišę bėginėjo koridoriais, o Kaptahas, pamanęs, jog mieste pratrūko maiš- 
tas, pasislėpė po mano lova, tačiau aš — vien su vilnonių ApslEustų; vos 
pakilęs iš lovos — išėjau pasitikti karių klausdamas: 

— Ko norite? Nedrįskit manęs įžeisti, nes esu Sinuhė, egiptietis, Laukinio 
asilo sūnus - tikriausiai girdėjote mano vardą! 

Šaukdami jie atsakė: 

- Jei tu esi Sinukhė, tai kaip tik tavęs ieškome! 

Jie nudrėskė mano apsiaustą, todėl likau nuogas, ir stebėdamiesi rodė 
vienas kitam į mane, nes dar niekada nebuvo matę apipjaustyto vyro. To- 
dėl kits kitam sakė: 

— Galim paleisti šį vyrą — jis patrauks mūsų moteris, nes moterys labai 
mėgsta visa, kas nauja ir nepaprasta. —- Dar jie sakė: - Iš tiesų keistesnio nei 
šitai neregėjau nuo tol, kai iš šiltosios jūros salų buvo atkeliavęs garbanotas 
juodasis, kuris, siekdamas įsimeilinti moterims, per tuos dalykus buvo per- 
sivėręs kaulinį smaigelį ir barškutį. 

Tačiau ganėtinai pasityčioję jie paleido mane sakydami: 

— Ilgiau negaišink mūsų savo gudrybėmis, tik duokš mums savo tarną - 
turime jį tuoj pat nugabenti į rūmus, nes šiandien -— neteisėto karaliaus 
diena ir karalius nori, kad skubiai atvestume jį į rūmus. 

Tai išgirdęs Kaptahas taip baisiai persigando, kad jam rankos kojos ėmė 
drebėti - visa lova kilsavo, todėl kariai jį surado ir džiaugsmingai šūkčiodami 
bei žemai jam lankstydamiesi ištraukė iš palovio. Vienas kitam jie kalbėjo: 

— Siandien nepaprasto džiaugsmo diena, nes pagaliau suradome pasislė- 
pusį ir mums iš akių išnykusį karalių, tačiau dabar mūsų akys jį regėdamos 
džiaugiasi ir viliamės jį dosniai atsidėkosiant už mūsų atsidavimą. 

Kaptahas spoksojo į juos kretančia galva, didžiulėmis lyg žąslų žiedai 
akimis. Matydami jo apstulbimą ir baimę, jie dar labiau juokdamiesi šaukė: 

— Tai iš tiesų keturių pasaulio šalių karalius — atpažįstame jo veidą. 

Jie žemai jam nusilenkė, o stovėjusieji jam už nugaros skubindami spyrė 
į užpakalį. Tačiau Kaptahas man tarė: 

— Iš tiesų šis miestas bei visa šalis pagedusi, pamišusi ir persmelkta blo- 
gio — net skarabėjas nebepajėgus nuo jo apsaugoti, jei mane šitai ištiko. Ir 
jau nebežinau - galva ar kojomis į žemę remiuosi, o gal dabar miegu šioje 
lovoje ir sapnuoju, — taigi visa tai tik sapnas. Siaip ar taip, turiu eiti su jais, 
nes tai stiprūs vyrai, tačiau tu, mano pone, saugok save kaip galėdamas, ir 
kai jie pakabins mane ant mūro galva žemyn, nuimk mano kūną, išsaugok 
jį dėl tikrumo, neleisdamas manęs išmesti į upę. Nors gindamas Egipto 
garbę mirsiu nuo karių rankų ir pagal visus šventraščius — net jei mano 
kūnas išnyktų — turiu teisę pakliūti tiesiai į Vakarų šalį, tikrumas už visa 
geriausia: kad nebūtų apsirikta, išlaikyk mano kūną, nes išmanai šį meną. 

Tačiau kariai tai girdėdami raitėsi iš juoko, krito ant kelių, bijodami už- 
dusti daužė vienas kitam nugarą ir kalbėjo: 

— Prisiekiu Marduku, geresnio karaliaus nerastume - stebuklas, kad jam 
kalbant liežuvis nesusimezga į mazgą. 

Blyško diena, todėl skubindami jie trinktelėjo Kaptahui ieties kotu per 
nugarą ir išsivedė. Skubiai apsirengęs nusekiau paskui juos į rūmus ir nie- 
kas manęs nesulaikė, tik visus rūmų kiemus bei prieangius buvo užplūdusi 
triukšminga minia. Todėl buvau tikras, jog Babilone įsiliepsnojo maištas ir 
netrukus, — vos tik į pagalbą atskubės kariuomenė iš kitų šalies kraštų, — 
nutekamaisiais grioviais paplūs kraujas. 

Tačiau suskubęs paskui karius didžiojon sosto salėn pamačiau, kad ten, 
po karališkąja priedanga, liūto letenų laikomame soste, karališku apdaru 
apsirengęs, su valdžios ženklais rankose sėdi Buraburiašas, o jį apstoję aukš- 
čiausieji Marduko šventikai, karališkieji patarėjai bei šalies kilmingieji. Ta- 
čiau kariai jų nepaisė, tik stumdami į priekį Kaptahą skynė kelią ietimis ir 
laukdami sustojo priešais sostą. Susyk stojo mirtina tyla - niekas nepratarė 
nė žodžio, kol Kaptahas pasakė: 

— Išveskite tą nelabojo gyvulį, antraip šito žaidimo nežaisiu ir iškeliausiu 
savo keliu. 

Bet tuo pat metu pro rytinių langų groteles į kambarį prasiskverbė švie- 
sa, pakilo saulė ir visi - šventikai ir kilmingieji, karaliaus patarėjai ir kariai — 
pratrūko šaukti: 

— Jis teisus! Išveskite tą gyvulį, nes mums jau įgriso bebarzdžio karaliaus 
valdžia. O šis vyras išmintingas, todėl išrinksime jį karaliumi — galės mus 
valdyti. 

Ir nepatikėjau savo akimis matydamas, kaip jie stumdydamiesi, juokda- 
miesi ir ginčydamiesi puola karalių, atima iš jo valdžios ženklus, nuplėšia 
karališkuosius drabužius ir akimirksniu jis lieka nuogut nuogutėlis — kaip 
aš, karių užkluptas lovoje. Znaibydami karaliaus rankas, čiupinėdami jo 
klubus ir šaipydamiesi jie kalbėjo: 

— Matyti, kad jis vos atjunkytas, o nuo lūpų motinos pienas dar nenu- 
džiūvęs. Laikas moterims savuose namuose šiek tiek pasismaginti — vilia- 
mės, kad šitas senas šelmis, šitas egiptietis Kaptahas, išsilaikys ir moters 
balne. | 

Ir Buraburiašas visai neprieštaraudamas drauge juokėsi, tik jo liūtas, 
didžiulės minios išgąsdintas, visai sumišo ir pabrukęs uodegą pasitraukė į 
šalį. 

Tačiau paskui jau nebežinojau, galva ar kojomis į žemę remiuosi, nes 
minia, palikusi karalių, puolė prie Kaptaho: aprengė jį karališkais drabu- 
žiais, įbruko į rankas valdžios ženklus, prievarta pasodino į sostą ir, kritę 
pilvais priešais jį, šluostė lūpomis jam po kojų grindis. Pirmas prie jo pri- 
šliaužė nuogutėlis Buraburiašas ir sušuko: 

— Sitai teisinga. Tebūnie jis mūsų karaliumi — geresnio nerastume. - Jie 
visi pakilo ir susiėmę už pilvų, raitydamiesi iš juoko sušuko - tebūnie esą 
Kaptahas jų karaliumi. 

Kaptahas spoksojo į juos suapvalėjusiomis akimis, piestu styrančiais plau- 
kais iš po skubomis kreivai ant pakaušio užmaukšlintos karūnos. Pagaliau 
jis įsiuto, garsiai riktelėjo, kad visi nutilę jį išklausytų, ir tarė: 

— Turbūt tai blogas sapnas, kurį kažin kieno užkerėtas regiu, nes taip 
atsitinka. Aš visiškai nenoriu būti jūsų karaliumi - jau verčiau pavianus ir 
kiaules valdyti. Bet jei iš tiesų norite, kad tapčiau jūsų karaliumi, — nieko 
negaliu padaryti, nes jūsų daugybė prieš vieną. Todėl reikalauju pasakyti 
tiesą — karalius aš jums ar ne? 

Tuomet visi vienas per kitą sušuko: 

— Tu mūsų karalius ir keturių pasaulio šalių viešpats! Argi pats nežinai ir 
nesuvoki, kvaily nelaimingas! - Jie vėl jam nusilenkė, o vienas jų apsigobė 
liūto kailiu ir atsitūpęs prie Kaptaho kojų ėmė urzgti ir mauroti, visaip kvai- 
lai raivydamasis. Kaptahas valandėlę mąstė, dvejojo. Pagaliau tarė: 

- Jeigu iš tiesų esu karalius — už tai reikia išgerti. Taigi, tarnai, jei čia tokių 
yra, greičiau neškite šen vyno, kitaip pašokdinsiu ant jūsų nugarų savo 
lazdą, ir jei jau esu karalius, liepsiu pakabinti jus ant mūro. Vyno neškite 
apsčiai, nes šie ponai ir mano draugai, išrinkę mane karaliumi, gers su ma- 
nimi, 0 aš pats ketinu šiandien iki kaklo maudytis vyne. 

Jo žodžiai sukėlė begalinį džiaugsmą ir triukšminga minia pasičiupusi nu- 
nešė jį į didelę salę su gardžiais valgiais ir vynu nukrautais stalais. Kiekvienas 
griebė ką radęs, o Buraburiašas apsirengė tarno apsiaustu ir kaip pusgalvis 
ėmė painiotis visiems po kojų vartydamas taures ir laistydamas padažus ant 
drabužių, todėl daugelis keikdami mėtė į jį kaulus. Visuose rūmų priedu- 
riuose miniai buvo nešama iš anksto paruoštų valgių ir gėrimų: kapojami 
didžiuliai jaučiai bei avinai, iš molio baseinų ji galėjo samstyti alų ir vyną, 
kimšti pilvus grietinėle ir saldžiomis datulėmis pagardinta koše, todėl, saulei 
kiek aukštėliau pakilus, rūmuose viešpatavo toks baisus triukšmas ir lalesys, 
riksmas, juokas ir šurmulys, kokio nemaniau galint kilti. 

Kai tik galėjau, priėjau prie Kaptaho ir tyliai, kad kiti negirdėtų, pasa- 
kiau: 

— Eik paskui mane, Kaptahai, pasislėpsime ir pabėgsime, nes iš viso šito 
nieko gero nebus. 

Tačiau Kaptahas prisigėręs vyno, išpampusiu nuo sočių valgių pilvu 
atsakė: 

— Tavo kalba mano ausims lyg musės zyzimas, nes nieko kvailesnio nesu 
girdėjęs. Ar galiu pasitraukti dabar, kai šie malonūs žmonės išrinko mane 
karaliumi ir visi man lenkiasi? Zinau, jog tai padarė skarabėjas, bet ne vien 
skarabėjas, - dar visos gerosios mano savybės, kurias tik ši tauta susiprato 
tinkamai įvertinti. Ir, mano galva, nederėtų tau nuo šiol vadinti mane Kap- 
tahu, — kaip vergą ar tarną ir taip paprastai į mane prabilti, - privalai man, 
kaip ir kiti, nusilenkti. 

Tačiau prispaudęs jį pasakiau: 

— Kaptahai, Kaptahai, tai pokštas, už kurį tau dar teks brangiai sumokėti. 
Todėl bėk kuo toliau, ir aš atleisiu tau už tavo įžūlumą. 

Tačiau Kaptahas nusišluostęs riebaluotas lūpas suriko: 

— Išveskite tą nevalų egiptietį, kol įpykęs nepašokdinau lazdos ant jo 
nugaros! 

Tuomet liūtu apsirengęs žmogus staugdamas puolė mane, įkando man į 
blauzdą ir pargriovęs ėmė nagais draskyti veidą. Man būtų blogai baigęsi, 
tačiau tuo pat metu suskardo trimitai ir buvo paskelbta, jog laikas karaliui 
seikėti teisingumą liaudžiai, — taigi aš buvau užmirštas. 

Vedamas į teisingumo rūmus Kaptahas kiek suglumo ir pasakė su malo- 
numu patikėsiantis teisingumo dalybas žemiškiems teisėjams — garbingiems 
vyrams, kuriais jis pasikliaująs. Tačiau žmonės audringai paprieštaravo su- 
šukdami: 

— Trokštame išgirsti karaliaus išmintį, kad įsitikintume, jog; jis teisingas ir 
žino įstatymus. 

Taigi Kaptahas buvo įkeltas į teisingumo sostą, priešais jį padėti teisin- 
gumo ženklai - rimbas ir grandinės, o žmonėms pasakyta, jog kiekvienas 
žengęs į priekį galįs iškloti savo reikalą karaliui. Pirmas po Kaptaho kojom 
puolė drabužius susidraskęs, pelenų į plaukus prisibarstęs vyras. Jis šluostė 
veidu žemę po Kaptaho kojom ir verkdamas šaukė: 

— Nėra išmintingesnio už mūsų karalių — keturių pasaulio šalių viešpatį. 
Todėl meldžiu jį teisingumo, o mano reikalas šitoks: turiu moterį, kurią 
prieš ketverius metus paėmiau į žmonas ir su kuria nesugyvenau vaikų, 
tačiau dabar mano žmona pastojo. Vakar sužinojau žmoną mane apgaudi- 
nėjus su vienu kariu — net užtikau juos tai darančius, tačiau karys buvo 
aukštas ir stiprus, todėl nieko negalėjau jam padaryti, o dabar mano širdis 
kupina sielvarto ir dvejonių —- kaip sužinoti, ar gimsiąs vaikas mano, ar to 
kario pradėtas. Todėl meldžiu karalių teisingumo, pageidaudamas neginči- 
jamos žinios —- mano tas vaikas ar kario, idant galėčiau deramai elgtis. 

Nutilęs Kaptahas neramiai žvalgėsi, tačiau pagaliau ryžtingai tarė: 

— Ciupkit lazdas ir taip jį prilupkite, kad šią dieną jis prisimintų. 

Teisingumo tarnai sučiupo vyrą ir taip lupo, kad šis bliaudamas ir šauk- 
damas žmonėms sakė: 

— Argi tai teisingumas? 

Minia taip pat ėmė niurzgėti, prašydama paaiškinti. Tuomet Kaptahas 
tarė: 

— Šis vyras užsidirbo rimbo vien už tai, kad gaišina mane dėl šitokio 
reikalo. Tačiau dar daugiau lazdų jis užsidirbo už savo kvailumą, nes kur 
girdėta, kad vyras, palikęs nesėtą lauką, ateina skųstis, jog kitas, gėrybių 
jame prisėjęs, derlių šiam palieka. Ne moteris kalta, jei kreipiasi į kitą vyrą, 
kaltas vyras, nesusivokęs duoti moteriai ko ji trokšta, ir už tai šis vyras laz- 
dos užsidirbo. 

Tai išgirdusi minia pratrūko šaukti, juoktis ir be galo liaupsinti karaliaus 
išmintį. Tačiau tuomet prieš karalių žengė griežtas, senyvas vyras ir tarė: 

— Priešais šitą akmeninį stulpą, kuriame įstatymas surašytas, prieš kara- 
lių reikalauju teisingumo, o mano reikalas šitoks: pasistačiau namą, tačiau 
statybos meistras mane apgavo — namas sugriuvo, o griūdamas užmušė 
vieną atsitiktinį praeivį. Dabar šio praeivio giminaičiai, trokšdami atlygio, 
kaltina mane. Ką man daryti? 

Pamąstęs Kaptahas pasakė: 

— Tai sudėtingas reikalas, kurį privalu nuodugniai apsvarstyti ir, mano gal- 
va, tai greičiau dievų nei žmonių reikalas, tačiau ką įstatymas apie tai sako? 

Žengę į priekį teisėjai perskaitė nuo stulpo įstatymą ir paaiškino: 

— Jeigu namas sugriūva dėl statybos meistro aplaidumo ir griūdamas 
užmuša namo šeimininką, statybos meistrą taip pat privalu užmušti. Jei 
namas griūdamas užmuša šeimininko sūnų — statybos meistro sūnų taip 
pat privalu užmušti. Daugiau įstatymas nieko nesako, tačiau mes išaiš- 
kintumėm šitaip: jei namas griūdamas ką sunaikina, statybos meistras nu- 
baudžiamas sunaikinant prilygstamą jo nuosavybės dalį. Kitaip atsakyti 
nemokame. 

Kaptahas tarė: 

— Nežinojau, kad čia yra tokių apgaulių statybos meistrų, todėl ateityje 
pasirūpinsiu statybos meistrais. Tačiau pagal įstatymą šitą reikalą nesunku 
išspręsti: tegul žuvusiojo praeivio giminaičiai nueina prie statybos meistro 
namų ir patykoję užmuša pirmą pasitaikiusį praeivį — šitaip įstatymas bus 
papildytas. Bet jei jie išties šitai padarys - už pasekmes teatsako patys, kai 
šio praeivio giminaičiai pareikalaus atlyginti jo mirtį, - išties šitas reikalas 
greičiau dievų nei žmonių. Labiausiai, mano galva, kaltas praeivis, vaikšti- 
nėjąs ties griūvančiu namu, nes išmintingas Žmogus, - jei dievai to nebus 
lėmę, — šitaip nepasielgtų. Todėl atleidžiu statybos meistrą nuo atsakomy- 
bės ir skelbiu, jog šis mano teisingumo prašąs vyras yra kvailys, neprižiūrė- 
jęs statybos meistro, kad šis sąžiningai dirbtų, — taigi statybos meistras bu- 
vo teisus jį apgaudamas, nes kvailius privalu apgaudinėti, idant jie pasimo- 
kytų iš savo patirties. Taip buvo ir taip bus. 

Minia ėmė liaupsinti karaliaus išmintį, o sugėdytas ieškovas nuėjo šalin. 
Paskui priešais karalių žengė įsipenėjęs pirklys brangiu apdaru. Klodamas 
savo reikalą jis kalbėjo: 

— Prieš tris dienas nuėjau prie Ištarės vartų, kur susirinkusios neturtin- 
gos merginos laukė pavasario šventės nakties, kad, kaip nuskirta, paaukotų 
nekaltybę savo dievui ir šitaip susirinktų kraitį. Tarp jų buvo man labai 
patikusi mergina, todėl, kiek su ja pasilygęs, daviau jai apstą sidabro ir su- 
tarėme dėl reikalo. Tačiau man pradėjus siekti, ko atėjau, staiga baisiai su- 
rėmė pilvą, todėl išėjau nusilengvinti. Man sugrįžus, mergina jau buvo su- 
tarusi su kitu, iš kurio taip pat gavo sidabro, ir atliko su juo tai, dėl ko buvo 
atėjusi prie Vartų. Aišku, ji pasisiūlė ir sa manimi pasismaginti, tačiau atsi- 
sakiau, nes ji buvo jau ne mergelė, pareikalaudamas grąžinti sidabrą, tačiau 
sidabro atiduoti ji nesutiko. Todėl dabar meldžiu karaliaus teisingumo: ar 
aš, atidavęs sidabrą ir už tai nieko gera negavęs, nepatyriau didžiulės skriau- 
dos? Juk nusipirkus ąsotį, turbūt šis bus mano, kol pats jį sukulsiu, o parda- 
vėjas neturi teisės atiduoti man sudaužyto ąsočio šukes. 

Tačiau tai išgirdęs Kaptahas supyko, stovėdamas prie teisingumo sosto 
šniojo rimbu pirm savęs ir suriko: 

— Iš tiesų dar niekur nemačiau tokios minkštaprotystės kaip šiame mies- 
te — suprantu tik tiek, kad šitas senas ožys iš manęs tyčiojasi. Juk mergina 
pasielgė visai teisingai priimdama kitą, jeigu šis kvailys nesugebėjo pasiim- 

ti ko atėjęs. Mergina taip pat dorai ir gražiai pasielgė, pasiūlydama šiam 
vyrui visai nepelnytą atlygį. Sis vyras turėtų jausti padėką merginai ir tam 
kitam vyrui už tai, kad jiedu pašalino jo džiugesio kliuvinį, kuris tik erzina 
ir apsunkina tuos reikalus. Tačiau jis atėjęs man skundžiasi ir pliauškia apie 
ąsočius. Jeigu jis jaunas merginas vadina ąsočiais - nuteisiu jį nuo šiol links- 
mintis tik su ąsočiais, o merginas jam paliesti draudžiu. 

Po šio nuosprendžio Kaptahui nusibodo teisingumas ir soste pasirąžęs 
jis tarė: 

— Siandien jau valgiau ir gėriau ir, manau, ganėtinai padirbėjau, užsiim- 
damas teisingumu ir vargindamas galvą. Toliau mano pareigą tevykdo tei- 
sėjai — jei dar atsiras ieškovų, nes pastaroji kalba man priminė, kad karaliu- 
mi būdamas viešpats esu ir moterų namuose, o ten, kiek žinau, manęs lau- 
kia keturi šimtai moteriškių. Todėl turiu save išmėginti ir nenustebčiau per 
šį apsilankymą sudaužęs keletą ąsočių — valdžia ir vynas nepaprastai mane 
sustiprino, todėl jaučiuosi pajėgus kaip liūtas. 

Tai išgirdusi minia taip griausmingai sustugo - atrodė, stūgsmas niekada 
nesibaigs, ir palydėjusi jį atgal į rūmus susitelkė laukti moterų namų kieme ir 
prie durų. Tačiau Buraburiašas jau nebesijuokė, tik susierzinęs trynė rankas 
ir kasė koja blauzdą. Pamatęs mane jis prisiartino ir skubiai ištarė: 

— Sinuhe, esi mano draugas ir kaip gydytojas gali apsilankyti moterų 
namuose. Taigi eik paskui jį ir pasirūpink, kad jis nepadarytų nieko, dėl ko 
tektų pernelyg apgailestauti, nes jei jis palies mano moteris, iš tiesų jam 
gyvam kailį nudirsiu ir pakabinsiu džiūti ant mūro, tačiau jei jis tinkamai 
elgsis - pažadu lengvą mirtį. 

Tuomet paklausiau jo: 

— Buraburiašai, išties esu tavo draugas ir trokštu tau gero, tačiau pasakyk 
man, ką visa tai reiškia, nes regint tave visų pajuokiamo tarno vietoje mano 
kepenys verkia. 

Jis nekantriai atsakė: 

— Visi žino, jog; šiandien - neteisėto karaliaus diena, tačiau skubėk dabar 
paskui jį, kad nespėtų prikrėsti eibių. 

Nepaklusau jam, nors jis timpčiojo mano ranką, tik pasakiau: 

— Nežinau tavo šalies papročių, todėl privalai paaiškinti, ką visa tai reiškia. 

Tada jis paaiškino: 

— Kasmet neteisėto karaliaus dieną išrenkamas kvailiausias ir juokingiau- 
sias Babilono vyras ir vieną dieną nuo aušros iki saulės laidos jam leidžia- 
ma valdyti šalį visa karaliaus galybe ir net pats karalius turi jam tarnauti. 
Dar niekada nemačiau juokingesnio žmogaus už Kaptahą, kurį pats išsirin- 
kau dėl nepaprasto jo kvailumo. Jis nežino, kas jam nutiks ir kaip tik šitai 
yra juokingiausia. 

— Kas jam nutiks? — paklausiau. 

— Saulei nusileidus jis bus nužudytas taip ūmai, kaip rytą buvo karūnuo- 
tas, - paaiškino Buraburiašas. - Panorėjęs galiu jį žiauriai nužudyti, tačiau 

dažniausiai neteisėtam karaliui sugirdomi nestiprūs su vynu sumaišyti nuo- 
dai — taigi jis tik užsnūs pats nenujausdamas mirsiąs, — juk nedera, kad 
vieną dieną karaliumi buvęs vyras liktų gyvas. Bet kažkada seniai seniai 
atsitiko, kad neteisėto karaliaus dieną mirė tikrasis karalius, girtas karštu 
sultiniu užspringęs, o likęs valdyti neteisėtasis valdė Babiloną trisdešimt 
šešerius metus ir niekas jo valdymu nesiskundė. Todėl turiu saugotis, kad 
netyčia karšto sultinio neišgerčiau. Tačiau skubėk pažiūrėti, kad tavo tar- 
nas neprikrėstų kvailysčių, dėl kurių vakarui atėjus tektų apgailestauti. 

Tačiau Kaptaho ieškoti nereikėjo, nes Kaptahas pats išpuolė iš karaliaus 
moterų namų —- baisiai supykęs, delnu užspaudęs vienintelę akį, krauju 
paplūdusia nosimi. Jis aičiojo ir šaukė kalbėdamas: 

— Žiūrėkit, ką jie man padarė - piršo man senas bobas ir riebias negres, o 
man panorėjus paragauti jaunos ožkytės, ši, tigre pavirtusi, taip trenkė į 
vienintelę reginčią akį, kad ji net pajuodo, ir šlepete sukiužino man nosį. 

Buraburiašas ėmė taip skaniai juoktis, kad bijodamas nugriūti turėjo abiem 
rankom įsikibti į mano ranką. O Kaptahas aičiojo ir dejuodamas kalbėjo: 

— Daugiau niekada nebedrįsiu atverti šitų namų durų, nes toji jauna mo- 
teriškė siautėja ten it laukinis žvėris, - neišmanau ką daryti, - kad tu, Sinu- 
he, ten nuėjęs privalai visu išmoningumu atverti jos kaukolę, idant nelaboji 
dvasia ją apleistų. Mat ji turėtų būti piktos dvasios apsėsta, kitaip nedrįstų 
savo karaliaus paliesti ir taip skaudžiai šlepete suskaldyti nosį, kad kraujas 
srūva iš manęs kaip iš persmeigto jaučio. 

Stumtelėjęs mane Buraburiašas tarė: 

— Eik, Sinuhe, pažiūrėk, kas ten nutiko, nes aš pats negaliu šiandien ten 
kojos įkelti, o tu jau pažįsti namus. Paskui papasakok man, kas atsitiko. 
Tariuosi žinąs, apie ką jis kalba, nes vakar iš jūros salų buvo atgabenta mer- 
gina, iš kurios tikiuosi daug smagumo, nors iš pradžių ją reikės apsvaiginti 
aguonų skystimu. 

Jis taip ilgai įkalbinėjo, jog įėjau į karališkuosius moterų namus, kur siau- 
tė nevaldoma sumaištis, bet karaliaus išdarai, žinodami, jog esu gydytojas, 
manęs nesulaikė. Senos bobos, šiai dienai prašmatniai išsipusčiusios, išsig- 
ražinusios ir išsidažiusios raukšlėtus veidus, apspito mane ir ėmė vienu 
balsu klausinėti: 

— Kur jis, nuo ryto lauktas mūsų aukselis, mūsų balandėlis, mūsų maža- 
sis oželis, pabėgo? 

Stambi negrė juodomis lyg viralo puodai ant pilvo nukabusiomis krūti- 
mis buvo nuogai nusirengusi, kad pirmoji priimtų Kaptahą, todėl vaitoda- 
ma šaukė:: 

— Duokite mano brangiausiąjį prie krūtinės priglausti! Duokite šen mano 
dramblį - teapjuosia jis mane savo straubliu! 

Tačiau išdarai susirūpinę sušneko: 

— Nepaisyk tų moterų, nes jos tetrokšta neteisėtą karalių pasmaginti ir 
visos jo belaukdamos sklidinai pripildė kepenis vyno. Tačiau mums iš tiesų 

reikia gydytojo, nes vakar atgabentoji mergina pakvaišo, o ji už mus stip- 
resnė ir skaudžiai spardo, jau nebežinome, ką daryti, nes su kažkur gautu 
peiliu ji siautėja kaip Žvėris. 

Jie nusivedė mane į moterų namų kiemą, saulėkaitoje tviskant visokiau- 
siomis glazūruotų plytų spalvomis. Kiemo viduryje tvyksojo apvalus basei- 
nas, o baseino viduryje iš žiodmenų vandenį purškė vandens gyvūnai. Ant 
jų buvo užsilipusi ta siautėjanti moteris - siekdami jos išdarai buvo sudras- 
kę drabužius, perplaukusi baseiną ji buvo šlapia, aplink ją daugybe čiurkš- 
lių tryško vanduo. Kad nenupultų, ji viena ranka prisilaikė vandenį purš- 
kiančio delfino snukio, o kita spaudė žvilgantį peilį. Vanduo ošė, aplink 
ūžė ir šaukė išdarai, todėl neįstengiau išgirsti nė vieno merginos sakomo 
žodžio. Tai buvo išties graži mergina, nors suplėšytais drabužiais ir šlapiais 
plaukais, todėl sutrikęs piktai surikau išdarams: 

— Nešdinkitės iš čia, kad galėčiau su ja pasikalbėti ir ją nuraminti, ir su- 
stabdykit šniokščiantį vandenį, kad išgirsčiau, ką ji sako - matot, kad ji visą 
laiką rėkia. 

Jie išgąstingai sušneko: 

— Tik neik prie jos artyn, nes peilis labai aštrus, tą jau, deja, esame patyrę. 

Tačiau jie sustabdė šniokščiantį vandenį, ir vandens gyvūnai nustojo jį 
purškę, o čiurkšlės aplink merginą dingo, atskleisdamos ją visą. Tai buvo 
dailiai nuaugusi, graži mergina, nors tuomet nespėjau apie tai pagalvoti. 
Tačiau vandeniui nuščiuvus suvokiau, kad ji ne šaukia, o dainuoja, nors 
dainos žodžių nesupratau, nes ji dainavo svetima, man nesuprantama kal- 
ba. Ji dainavo iškėlusi galvą, žaliai degančiomis it katės akimis, jaudulio 
nukaitintais skruostais, todėl šūktelėjau jai piktai: 

— Nustok staugti, niekinga kate, mesk peilį ir eikš čionai — pasikalbėsime, 
kad galėčiau tave pagydyti, nes tu tikriausiai pamišai. 

Ji nutilo ir atsakė man dar prastesne Babilono kalba nei mano: 

— Šokį tvenkinį, paviane, ir plauk pas mane - paleisiu tau kraują iš kepe- 
nų, nes mane apėmęs begalinis siutas. 

Sušukau jai: 

— Bloga tau nelinkiu! 

Ji atsišaukė: 

— Kaip tik taip dauguma bloga linkėjusių vyrų man sakė, nes aš net no- 
rėdama negalėčiau vyro paliesti. Aš mat pasišventusi dievui, kad galėčiau 
jam šokti. Todėl pasiėmiau peilį ir greičiau pasipjausiu, nei vyrą prie savęs 
prisileisiu — juolab mane grabinėti siekusį, tą nelabąjį vienakį - labiau pana- 
šų į išpampusį odinį maišą negu į vyrą. 

— Ar tai tu sumušei karalių? — paklausiau. 

Ji atsakė: 

— Trenkiau jam kumščiu į akį, o paleisdama jam kraują pamečiau šlepe- 
tę, tačiau tuo, ką padariau, labai džiaugiuosi - nesvarbu, ar tai buvo kara- 
lius, ar ne, nes jei pati nenorėsiu — net karalius manęs nepalies, ir man 
mano dievas draudžia ką nors paliesti, nes aš užauginta dievams šokti. 

— Šok ką šokusi, pamišėle, - atsakiau. - Man vis tiek, bet peilį padėk į šalį, 
nes iš tiesų gali susižeisti, o tai negerai, nes išdarai sakosi vergų turguje už 
tave sumokėję daugybę karaliaus aukso. 

Ji atkirto: 

— Nesu jokia vergė, tik mane klastingai pagrobė - turėdamas akis tai 
matytum. Bet ar tik tavo kalba nėra kokia padori kalba, kurios šitie čia ne- 
supranta, nes matau, kaip tarp stulpų tykinančių išdarų ausys klausantis 
mūsų išsitempė. 

— Esu egiptietis, - atsakiau savo tėvo kalba, - vardu Sinuhė, Jis, Vieniša- 
sis, Laukinio Asilo Sūnus. Pagal amatą esu gydytojas, todėl neturėtum ma- 
nęs bijoti. 

Tada ji šoko į vandenį ir atpliuškenusi su peiliu rankoje puolė man po 
kojų sakydama: 

— Zinau, jog egiptiečių vyrai labai silpni ir nepadarys nieko bloga mote- 
riai, jei ji pati to nenorės. Todėl tavimi pasitikiu ir viliuosi tave atleisiant už 
tai, kad nemesiu peilio į šalį - turbūt dar šiandien turėsiu persipjauti gyslas, 
kad neišniekinčiau savyje dievo. Jeigu bijai dievų ir trokšti man gero - išva- 
duok mane iš čia ir išgabenk iš šios šalies, nors už tavąjį darbą vertai atsily- 
ginti negalėsiu, nes iš tiesų negaliu paliesti vyro. 

— Visai nenoriu tavęs liesti, - atsakiau. —- Dėl to gali būti rami. Tačiau tavo 
pamišimas iš tiesų nepaprastas, jei prašaisi iš karaliaus moterų namų, galė- 
dama čia gardžiai valgyti, gerti vyną, gauti drabužių bei papuošalų ir kitko, 
ko tik širdis geidžia. 

— Vyras kalba apie valgį, gėrimus, papuošalus bei drabužius, nes nieko 
daugiau neišmano, - tarė ji, rūsčiai žvelgdama į mane žaliomis akimis. — 
Tačiau moteris gali ilgėtis ir kitko — to, ko vyras nesuvokia, ir jau visai nesu- 
moju tavo žodžių, esą tu visai nenori manęs paliesti, nes tai mane giliai 
žeidžia. Mat jau pripratau, kad vyrai nori manęs - šokdama matydavau tai 
jų veiduose, girdėdavau jų alsavime. Labiausiai tai pastebėjau vergų turgu- 
je, vyrams stebintis mano nuogumu ir išdarams čiupnojant mane, kad įsiti- 
kintų, jog tebesu nekalta. Tačiau apie tai, jei norėsi, pasikalbėsime vėliau, 
nes pirmiau turi mane iš čia išgabenti ir padėti pabėgti iš Babilono. 

Jos įžūlumas buvo toks neįtikimas, jog iš pradžių neįstengiau žodžio pra- 
tarti, tačiau pagaliau riktelėjau: 

— Nesiruošiu tau padėti pabėgti, nes taip nusikalsčiau karaliui, kuris yra 
mano draugas ir už tave sumokėjo daugybę aukso. Galiu tau taip pat pasa- 
kyti, jog tas išpampęs odos maišas buvo neteisėtas karalius, valdąs tik šią 
dieną, o rytoj tave aplankys teisėtasis. Tai iš pažiūros mielas, bet dar be- 
barzdis jaunikaitis, viliąsis iš tavęs daug smagumo, nes pirmas tave sutram- 
dys. Ir netikiu, jog; tavojo dievo ranka iki čia sieks, todėl nieko neprarasi, jei 
verčiama būtinybės paklusi, — taigi baik kvailioti: mesk peilį, apsirenk ir dėl 
jo pasigražink, nes šlapiais plaukais ir iki ausų nutekėjusiais akių bei lūpų 
dažais iš tiesų prastai atrodai. 

Tai ją paveikė: ji palietė ranka plaukus ir palaižiusi pirštą patrynė anta- 
kius ir lūpas. O paskui ji man nusišypsojo — jos veidelis buvo menkutis, 
dailus, kai žvelgdama į mane tyliai ištarė: 

— Mano vardas Minėja — galėsi mane vardu šaukti, kai iš čia išsivesi ir 
drauge iš šitos nelabos šalies bėgsime. 

Suakmenėjęs nuo jos įžūlumo, kilstelėjau ranką ir greitai nuėjau, tačiau 
jos veidas mane jaudino, todėl sugrįžęs pasakiau: 

— Minėja, pasikalbėsiu su karaliumi dėl tavęs, tačiau daugiau nieko nega- 
liu padaryti, o tuo tarpu privalai apsirengti ir nusiraminti - jeigu nori, duosiu 
tau vaistą, taip nuraminsiant tave, kad tau bus vis tiek, kas benutiktų. 

Tačiau ji atsakė: 

— Pamėgink, jei išdrįsi. Bet kadangi prisiimi mano reikalą, duosiu tau 
peilį, kuris iki šiol mane saugojo, - žinau, jog manuoju peiliu mane saugosi 
ir tikrai manęs neapgausi, bet išgabendamas mane iš šios šalies drauge su 
manim pabėgsi. - Nusišypsojusi ji įspraudė man į ranką peilį, nors šaukiau: 

— Man nereikia tavo peilio, pamišėle! 

Nors bandžiau įbrukti jai peilį atgal, ji neėmė, tik šypsodama žvelgė į ma- 
ne pro šlapius plaukus, kol visiškai suglumęs nuėjau šalin su jos peiliu ranko- 
je. Mat permaniau ją už mane išmintingesnę esant — atiduodama man savo 
peilį, ji savo likimą susiejo su manuoju ir jos atsikratyti jau nebegalėjau. 

Grįžtant iš moterų namų mane pasitiko Buraburiašas ir labai smalsiai 
paklausė, kas atsitiko: 

— Tavo išdarai pirkdami apsigavo, — tariau jam, - nes Minėja - mergina, 
kurią jie tau nupirko, pasiutusi ir nenori paliesti vyro, nes jos dievas tai 
draudžia. Todėl geriau bus, jei paliksi merginą ramybėje, kol ji atsitokės. 

Tačiau Buraburiašas džiugiai nusijuokęs atsakė: 

— Iš tiesų daug smagumo iš jos patirsiu, nes tokias merginas aš gerai 
pažįstu — geriausiai jos paklūsta lazdai. Mat esu dar jaunas ir barzda man 
dar neželia, todėl dažnos linksmybės su moterimis mane vargina ir labiau 
pasismaginu žiūrėdamas į jas ir klausydamas jų žliumbimo išdarams ku- 
liant jas plonomis lazdelėmis. Todėl ta priešgyni mergina man nepaprastai 
patiks, nes bus dingstis liepti išdarams ją mano akyse mušti, ir tvirtai prisie- 
kiu, jog; jau kitą naktį jos kūnas taip išpamps, jog nebegalės atsigulti ant 
nugaros, o man dėl to bus dar smagiau. 0 

Nueidamas jis trynė rankas ir kikeno it mergaitė. Zveldamas jam pavy- 
mui žinojau, jog jis man jau ne draugas, ir tebespausdamas Minėjos peilį 
rankoje, gero jam nelinkėjau. 

Jau nebegalėjau nei linksmintis, nei juoktis, nors rūmai su kiemais kirbėte 
kirbėjo Žmonių: jie gėrė vyną ir alų, šėliojo sužvėrėję nuo visokiausių be 
perstogės išgalvojamų Kaptaho išdaigų, — jis jau buvo užmiršęs moterų 

namuose patirtus nesmagumus, o sumušta akis buvo apdėta šviežios mė- 
sos gabalėliais ir jos, - nors vis dar margai juodos, - jau nebeskaudėjo. Ta- 
čiau kas mane kankino - negaliu pasakyti, nes nežinau. 

Mąsčiau, jog Babilone turiu dar daug ko išmokti, nes nebuvau baigęs 
ėriuko kepenų skaitymo mokslo ir dar nemokėjau taip kaip šventikai pilti 
aliejaus į vandenį. Buraburiašas man taip pat dar buvo daug skolingas už 
gydymą bei draugystę ir žinojau: jei likčiau jo draugu - išvykstantį mane 
jis dosniai apdovanotų. Tačiau kuo daugiau galvojau, tuo labiau mane 
kankino Minėjos veidas - taip pat neįtikimai, kaip pribloškė jos įžūlumas; 
galvojau ir apie šįvakar dėl kvailo karaliaus įgeidžio privalėjusį mirti Kap- 
tahą — mano tarną, kurį Buraburiašas manęs neklausęs išrinko neteisėtu 
karaliumi. 

Sitaip šiurkštinau širdį: mąsčiau, jog Buraburiašas man nusikalto - taigi 
aš pasielgsiu teisingai, jam taip pat nusikalsdamas — nors mano širdis sakė, 
jog taip galvodamas nusikalstu visiems draugystės įstatymams. Tačiau bu- 
vau svetimšalis, vienišas, dorų papročių nesupančiotas. Todėl vakarui už- 
slinkus nuėjau į pakrantę ir išsinuomojęs dešimties irkluotojų valtį tariau 
irkluotojams: 

— Siandien neteisėto karaliaus diena — žinau, kad esate apgirtę nuo 
džiaugsmo ir alaus ir be didelio ūpo irsite laivą. Tačiau apdovanosiu jus 
dvigubai - mirė turtingas mano dėdė, todėl privalau nugabenti jo kūną pas 
protėvius, turiu tai atlikti greitai, kol jo vaikai nesusikivirčijo su mano broliu 
dėl palikimo ir manęs be dalies nepaliko. Kelionė ilga, bet jei nukeliausime 
greičiau nei paprastai, dosniai jus apdovanosiu. Mat mūsų protėviai palai- 
doti mano gimtojo namo rūsyje, prie Mitanijos sienos. 

Irkluotojai niurzgėjo, tačiau nupirkęs jiems du ąsočius alaus pasakiau, 
jog jei tamsai atėjus bus pasiruošę išplaukti, alų galėsią išgerti iki saulės 
laidos. Tuomet jie ūmiai paprieštaravo atsakydami: 

— Per tamsą neplauksime, nes naktų pilna visokių bauginamai marma- 
liuojančių didelių bei mažų nelabųjų ir piktų dvasių, galinčių luotą apversti 
ar mus užmušti. 

Tačiau tariau jiems: 

— Einu į šventyklą aukoti, kad kelionėje nieko bloga neatsitiktų, o sidab- 
ro, kurį gausite nusigavę iki vietos, skambesys tikriausiai jums nustelbs ne- 
labųjų riksmą. 

Ir nuėjęs į Bokštą prieduryje paaukojau ėriuką, nors šventykloje žmonių 
buvo maža, - visi miestiečiai buvo susirinkę prie rūmų, į neteisėto karaliaus 
šventę. Apžiūrėjau ėriuko kepenis, tačiau mano mintys buvo taip surizgu- 
sios, jog; nieko ypatinga iš kepenų neišskaičiau. Tik pastebėjau, jog jos tam- 
sesnės nei paprastai ir bjauriai dvokė, todėl negera nuojauta užliejo man 
širdį. Tačiau nuleidęs ėriuko kraują supyliau jį į odinį maišą ir pasispaudęs 
po pažastimi nusinešiau į rūmus. Žingsniuojant link karaliaus moterų na- 
mų pro mano galvą praskrido kregždutė, sušildydama širdį ir padrąsinda- 

ma kūną — tai buvo mano gimtinės paukštis, todėl pamaniau jį man gera 
lemiant. 

O moterų namuose išdarams pasakiau: 

— Palikite mane vieną su ta pamišėle, idant galėčiau iš jos nelabąjį išvaryti. 

Paklausę jie nuvedė mane į nedidelį kambarėlį, kuriame paaiškinau Mi- 
nėjai, ką ji turės daryti, palikdamas jai peilį ir pilną kraujo odmaišį. Ji paža- 
dėjo klausyti mano patarimų, todėl palikau ją ir uždaręs duris pasakiau 
išdarams, jog niekam negalima jos trikdyti, nes daviau jai nelabąjį varančių 
vaistų, o išsilaisvinęs nelabasis galįs netyčia įeiti į pirmąjį be mano leidimo 
duris atidariusį. Jie manimi patikėjo be ilgesnių įtikinėjimų. 

Besileidžianti saulė kruvinu raudoniu užliejo visus rūmų kambarius; Kap- 
tahas vis valgė ir gėrė, o Buraburiašas jam patarnavo juokdamasis ir kiken- 
damas it mergaitė. Ant grindų vyno balose pasliki tysojo vyrai - girti užmi- 
gę kilmingieji ir prastakilmiai. Tariau Buraburiašui: 

— Noriu įsitikinti, kad Kaptaho mirtis bus lengva, nes jis mano tarnas ir 
rūpi man taip, kaip ponui rūpi jo tarnas. 

Buraburiašas atsakė: 

— Tada paskubėk, nes senasis žmogus jau maišo nuodus į vyną ir saulei 
nusileidus tavo tarnas pagal lemtą paprotį privalės mirti. 

Susiradau senąjį žmogų - karaliaus asmens gydytoją, ir jis patikėjo ma- 
nimi, kai pasakiau, jog mane siuntė karalius; taigi kiek padainavęs, paniurz- 
gėjęs jis tarė: 

— Geriau būtų, jei tu sumaišytum nuodus, nes mano rankos virpa nuo 
vyno, akys sudrėkusios, todėl nieko neįžiūriu. Mat tiek šiandien juokiausi 
iš tavo paikojo tarno pokštų. 

Išliejęs jo sumaišytą mišinį, įpyliau į vyną aguonų pieno skaičiuodamas, 
kad jis nepribaigtų Kaptaho. Nunešęs taurę Kaptahui pasakiau: 

— Kaptahai, gali nutikti, jog niekada nebesusitiksime - tavo galva labai 
išdidžiai pakelta ir tikriausiai rytoj manęs jau nepažinsi. Todėl išgerk šią 
taurę, kad sugrįžęs į Egiptą galėčiau papasakoti esąs keturių pasaulio šalių 
viešpaties draugas. Ją išgėręs suprasi, jog visada, - kad ir kas tau nutiktų, — 
linkiu tau vien gera, ir neužmiršk mūsų skarabėjo. 

Kaptahas atsakė: 

— To egiptiečio kalba mano ausims būtų lyg musės zyzimas, jei man au- 
syse vynas nezyztų taip garsiai, kad negirdžiu, ką jis sako. Tačiau į taurę 
niekada nespjoviau - tai žino visi, juolab kad šiandien tai kiek įmanydamas 
savo mylimiems valdiniams stengiausi įrodyti. Todėl išgersiu tavo siūlomą 
taurę, nors gerai žinau, jog rytoj mano vargšę galvą laukiniai asilai spardys. 

Jis ištuštino taurę ir tuo pat metu nusileido diena: buvo įnešti deglai, 
užžiebtos lempos ir visi atsistoję nutilo - rūmai spengė tyla. Tačiau Kapta- 
has, nusitraukęs nuo galvos Babilono karaliaus karūną, tarė: 

- Ši nelabojo karūna spaudžia galvą ir man jau nusibodo. Ir kojos nutir- 
po, akys kaip švininės, todėl verčiau eisiu gulti. 

Ir traukdamas sunkią staltiesę jis atsigulė ant grindų, o kartu su staltiese 
ant jo suvirto ąsočiai ir taurės — taigi jis, kaip pats rytą buvo žadėjęs, iki 
kaklo paniro į vyną. Tačiau karaliaus tarnai jį nurengė, o vynu permirku- 
siais drabužiais aprengė Buraburiašą, uždėjo ant galvos karūną ir įteikę jam 
valdžios ženklus praleido prie sosto. 

— Sunki buvo diena, - tarė Buraburiašas, - bet įsiminiau vieną kitą žaidi- 
mo metu tinkamos pagarbos man neparodžiusį — tikriausiai tikėjusį mane 
netyčia karštu sultiniu užspringsiant. Todėl išneškite ant grindų gulinčiuo- 
sius, išvalykite salę ir išvarę iš kiemų Žmones uždarykit į amžinatvės puodą 
tą įgrisusį kvailį, - jei jis jau numirė. 

Kaptahą atvertė ant nugaros ir virpančiais pirštais ir drumstu žvilgsniu 
apžiūrėjęs jį asmens gydytojas patikino: 

— Iš tiesų šis vyras negyvas kaip mėšlavabalis. 

Tada tarnai įnešė didelį molinį puodą, kuriuose babiloniečiai laidoja sa- 
vo negyvėlius, įkėlė į jį Kaptahą ir užlipdė moliu. Karalius įsakė nešti jį į 
rūmų rūsį, kur pagal paprotį ilsėjosi ir kiti neteisėti karaliai, tačiau tuomet 
aš tariau: 

— Sis vyras yra egiptietis ir, kaip ir aš, apipjaustytas. Todėl privalau iš- 
saugoti jo kūną, kad jis, egiptiečių papročiu, pergyventų mirtį, ir suruošti jam 
į Vakarų šalį visa, ko reikia, kad po mirties darbo nedirbdamas galėtų valgyti, 
gerti ir linksmintis. Visa tai trunka trisdešimt arba septyniasdešimt dienų - 
pagal mirusio rangą, kai gyvas buvo. Tačiau šitą Kaptahą tariuosi apruošiąs 
per trisdešimtį dienų - juk jis buvo tik mano tarnas. Tuomet pargabensiu jį 
pas jo pirmtakus — neteisėtuosius karalius į tavo rūmų rūsį. 

Įdėmiai klausęsis Buraburiašas atsakė: 

— Tebūnie kaip tu nori, nors manau, jog tavo pastangos bus bergždžios, — 
juk negyvėlis tik tyso kiek ilgas, o jo nerami dvasia klajoja misdama atlieko- 
mis gatvėse, jei giminaičiai jo kūno neuždaro į molio puodą, kad dvasia 
jame mistų. Taip nutinka visiems, tačiau man, kuris esu karalius ir kurį 
mirusį dievai pasišauks, šitaip nenutiks, - man nereikės, kaip kitiems, po 
mirties nuogąstauti dėl savo košės ir alaus. Bet daryk jam ką nori - tai tavo 
šalies paprotys, o dėl papročių nesiginčysiu: meldžiuosi ir nepažįstamiems 
dievams, prašydamas jų atleidimo už man pačiam nežinomas nuodėmes, 
nes tikrumas už visa geriausia. 

Paliepiau tarnams nešti molio puodą su Kaptaho kūnu į dengtus neštu- 
vus, kuriuos buvau iškvietęs prie rūmų, tačiau prieš iškeliaudamas karaliui 
pasakiau: 

— Trisdešimt dienų manęs nematysi, nes kūno paruošimo metu negaliu 
žmonėms rodytis, idant prie jų nepriliptų apie kūną sklandą nelabieji. 

Nusijuokęs Buraburiašas tarė: 

— Tebūnie kaip sakai, o jei pasirodysi, liepsiu savo tarnams lazdomis tave 
išvaryti, kad į mano rūmus piktųjų dvasių neparvestum. 

Tačiau puodui gulint dengtuose neštuvuose pramušiau dar minkštą molį, 

kuriuo jis buvo užlipdytas — kad Kaptahas gautų oro. Tuomet slapta sugrį- 
žau į rūmus ir nuėjau į moterų namus - išdarai, mane pamatę, nepaprastai 
apsidžiaugė, nes bijojo kiekvieną akimirką pasirodysiant karalių. 

Tačiau vos atvėręs kambario, kuriame buvau uždaręs Minėją, duris, su- 
grįžau ir raudamasis plaukus ėmiau vaitodamas šaukti: 

— Eikšekit pažiūrėti, kas atsitiko — ji tyso čia kraujais paplūdusi, net plau- 
kai kruvini, ir nekvėpuoja, o ant grindų šalia jos kruvinas peilis. 

Atėję pažiūrėti išdarai pamatė kraują ir baisiai persigando, - išdarai bijo 
kraujo, — ir jos paliesti neišdrįso. Bijodami karaliaus pykčio jie ėmė verkti ir 
aimanuoti, tačiau pasakiau jiems: 

— Visi mes verdame tame pačiame puode - jūs ir aš. Todėl greičiau at- 
neškite kilimą, kuriuo galėčiau suvynioti kūną, nuo grindų nuplaukite kraują, 
kad niekas nesužinotų, kas atsitiko. Karalius iš šitos merginos tikėjosi daug 
smagumo, nors jos dar nebuvo matęs, ir jis nepaprastai supyks patyręs, 
kad dėljūsų ir mano neišmanumo mergina, kaip reikalavo jos dievas, mirė. 
Todėl greičiau eikite ir nupirkite vietoj šios kitą merginą — geriausiai iš toli- 
mos šalies kilusią ir jūsų kalbos nemokančią. Aprenkite ir išgražinkite ją 
karaliui, o jei ji priešinsis, karaliaus akyse duokite jai lazdų, - karaliui tai 
teikia didelį malonumą - ir už tai jis jums dosniai atlygins. 

Išdarai suprato mano žodžių išmintį; kiek pasilygęs atidaviau jiems pusę 
tiek sidabro, kiek jie tarė kainuosiant naują merginą, nors Žinojau, jog tą 
sidabrą jie iš manęs vagia: aišku, jog naują merginą jie pirko už karaliaus 
sidabrą, šį taip pat vogdami — liepdami pardavėjui molio lentelėje užrašyti 
didesnę kainą, nei iš tiesų mokėjo — toks buvo ir per amžius bus viso pasau- 
lio išdarų paprotys. Bet su jais ginčytis nenorėjau. Jie atitempė man kilimą, 
kuriuo suvyniojau Minėjos kūną, ir padėjo per tamsius kiemus nunešti jį į 
dengtus neštuvus, kuriuose jau gulėjo Kaptaho puodas. 

Sitaip juodą naktį kaip bėglys sprukau iš Babilono, prarasdamas daugy- 
bę aukso ir sidabro, - o juk likęs galėjau pralobti ir dar daugybę Žinių įgyti. 
O nešėjai niurzgėjo sakydami: 

— Kas šis vyras, genąs mus nakties tamsoje be deglų, sukraudamas mums 
karstus bei karališkuosius kilimus, kad net sprandai it jaučių po jungu linksta, 
o rankenos ant pečių žaizdas trina. Mūsų kepenys net pajuodusios iš bai- 
mės: nakties tamsoje nešame negyvėlį, o nuo kilimo mums ant sprandų 
srūva kraujas. Dosniai turės jis mums už tai sumokėti. 

Pasiekus pakrantę paliepiau jiems įkelti negyvėlio puodą į valtį, tačiau 
kilimą pats įkėliau ir paslėpiau pastogėje. Nešėjams pasakiau: 

— Jūs vergai ir kalių vaikai! Siąnakt, - jei kas jūsų paklaustų, - nieko nema- 
tėte ir negirdėjote, už tai kiekvienam jūsų duosiu po gabalėlį sidabro. 

Jie stryktelėjo iš džiaugsmo sušukdami: 

— Išties kilmingam ponui pasitarnavome, tačiau mūsų ausys kurčios, o 
akys aklos ir šiąnakt nieko nematėme ir negirdėjome. 

Taigi leidau jiems eiti, nors žinojau, jog, visų laikų nešėjų papročiu, jie 


182 


nusigers ir girti išplepės viską, ką matę. Tačiau nieko negalėjau padaryti, 
nes jų buvo aštuoni stiprūs vyrai - net norėdamas negalėjau visų jų už- 
mušti ir išmesti į upę. 

Jiems nuėjus pažadinau irkluotojus; mėnuliui pakilus, jie sumerkė irklus 
į vandenį ir žiovaudami bei keikdami likimą už vakarykščio alaus įskau- 
dintas galvas išplukdė mane iš miesto. Šitaip pabėgau iš Babilono, bet ko- 
dėl taip pasielgiau, negaliu pasakyti, nes nežinau, - tikriausiai tai dar prieš 
mano gimimą buvo žvaigždėse surašyta ir šito išvengti negalėjau. 


SEPIINTOJI KNYGA 
Minėja 

Kuomet pasprukome iš miesto sargybinių nesulaikyti, nes upės nakčiai ne- 
užtvėrė, nušliaužiau į valties stoginę, norėdamas priglausti pavargusią gal- 
vą, nes karaliaus kariai, kaip pasakojau, pažadino mane dar prieš aušrą, o 
diena buvo kupina nerimasties, bergždžios maišaties ir triukšmo, kokio dar 
niekad nebuvau patyręs. Tačiau ramybės dar negavau, nes iš kilimo išsivy- 
niojo Minėja ir samstydama upės vandenį ėmė praustis kraują, o mėnulio 
šviesa tviskėjo nuo jos delnų srovenančiame vandenyje. Žiūrėdama į mane 
ji nesišypsojo, tik priekaištingai išdaužė: 

— Tavo patarta visa išsitepiau ir dvokiu krauju — turbūt jau niekada nenu- 
siprausiu, ir visa tai per tave. O nešdamas mane su kilimu spaudei mane 
prie krūtinės stipriau, nei derėjo - taip, kad negalėjau kvėpuoti. 

Tačiau man jos kalbos buvo nusibodusios ir buvau labai pavargęs. Todėl 
nusižiovavęs pasakiau: 

— Nutilk, prakeiktoji, nes pagalvojus apie visa, ką mane privertei padary- 
ti, širdį suspaudžia ir su malonumu mesčiau tave į upę - vanduo tave tik- 
riausiai nupraustų, - juk tu šito nori. Jeigu ne tu - sėdėčiau Babilono kara- 
liaus dešinėje, o Bokšto šventikai nieko nuo manęs neslėpdami mokytų 
savosios išminties ir tapčiau išmintingiausiu gydytoju visoje žemėje. Per 
tave praradau uždirbtąsias dovanas, mano auksas baigiasi, o molinėmis len- 
telėmis, už kurias iš šventyklų jo gaučiau, nedrįstu naudotis. Viskas per 
tave — išties prakeikta diena, kurią tave išvydau, todėl kasmet šią dieną 
prisiminsiu apsirengdamas pašukiniu ir galvą pelenais barstydamas. 

Mėnulio šviesoje ji prausėsi rankas — vanduo liejosi nuo jos rankų tarsi 
lydytas sidabras, o ji nežiūrėdama į mane tyliai ištarė: 

- Jeigu taip, gal geriau bus kaip sakai — šoksiu į upę. Šitaip manimi atsi- 
kratysi. 

Ji atsistojo pasiruošusi šokti, tačiau aš stipriai ją sugriebiau ir pasakiau: 

— Baik kvailioti, nes jei šoksi į upę - viską būsiu padaręs visiškai veltui, o tai 
būtų beprotybės viršūnė. Dėl visų dievų leisk pagaliau man ramiai pamiego- 
ti, Minėja, ir netrukdyk manęs savo pramanais, nes esu labai pavargęs. 

Tai taręs nušliaužiau iki kilimo ir užsiklojau juo, nors jau buvo pavasaris 
ir meldyne kleketavo gandrai, naktis buvo vėsi. Tačiau ji, atšliaužusi pas 
mane po kilimu, tyliai pratarė: 

— Naktis šalta, ir jei nieku geru tau negaliu atsilyginti, gal galėčiau tave 
savimi sušildyti. 

Nebepajėgdamas prieštarauti užmigau, o ji šildė mane savo kūnu - 
miegojau gerai, nes ji buvo jauna, o jos kūnas buvo lyg mažutė krosnelė 
prie šono. 

Rytą pabudę jau buvome toli aukštupyje, tačiau irkluotojai bambėda- 
mi sakė: 

— Mūsų pečiai jau lyg mediniai ir nugaras skauda. Turbūt ketini mus 
pribaigti - juk ne į gaisrą skubame. 

Tačiau sušiurkštinęs širdį jiems atsakiau: 

— Metęs irklus gaus paragauti mano lazdos, nes ilsėsimės tik vidudienį. 
Tuomet gausite pavalgyti ir išgerti - kiekvienam duosiu po siurbsnelį datu- 
lių vyno — pažvalėsite ir pasijusite lengvi it paukščiai. Bet jei prieš mane 
burbėsite, užleisiu ant jūsų sprandų visus nelabuosius, - žinokite, jog esu 
šventikas bei kerėtojas ir žinau begalę Žmogieną su malonumu ėdančių 
nelabųjų. 

Taip kalbėjau norėdamas juos įbauginti, tačiau saulė švietė skaisčiai, to- 
dėl jie, manimi nepatikėję, tarė: 

— Jis vienas, o mūsų - dešimt, — ir arčiausiai sėdėjęs mėgino man suduoti 
irklu. 

Tačiau tuo metu valties pirmagalyje subarškėjo negyvėlio puodas: pasi- 
daužęs puode Kaptahas ėmė bliauti ir gergždžiu balsu bartis, todėl irkluo- 
tojai iš baimės nupilko ir, sušokę vienas paskui kitą į vandenį, nuplaukė 
dingdami iš akių drauge su tekančiu vandeniu. Valtis ėmė plūduriuoti, pa- 
sviro, tačiau man pasisekė nuplukdžius ją į krantą įmesti inkarą. Sukuoda- 
masi plaukus iš valties pastogės pasirodė Minėja ir jau nieko nebebijojau: 
jos grožis glostė mano akis, švietė saulė ir gandrai kleketavo meldyne. Pri- 
ėjęs prie negyvėlio puodo, įdaužiau molį ir garsiai sušukau: 

— Kelkis, čia gulįs vyre! 

Kaptahas iškišo iš puodo susivėlusią galvą ir nustebęs apsižvalgė - tur- 
būt niekada nemačiau labiau apstulbusio žmogaus nei jis tuo metu. Dejuo- 
damas jis sušneko: 

— Kas čia per juokai? Kur aš, kur mano karūna, kur dingo mano valdžios 
ženklai — juk aš visai nuogas, man šalta. Mano galvoje vapsvos siaučia, o 
mano sąnariai kaip švininiai - lyg nuodinga gyvatė būtų įgėlusi. Ziūrėk, 
Sinuhe, su manim nejuokauk, nes su karaliais nežaidžiama. 

Ketinau už įžūlumą jį kitądien nubausti. Todėl apsimečiau nieko nesu- 
prantąs ir pasakiau: 

— Visai nenutuokiu, ką kalbi, Kaptahai, nes turbūt tebesi nuo vyno ap- 
kvaitęs — tikriausiai prisimeni, kad vakar išvykdamas iš Babilono išgėrei 
pervirš vyno ir čia, valtyje, ėmęs siautėti tiek pripaistei, jog irkluotojai bai- 
mindamiesi, kad jų nesužeistum, turėjo tave įkišti į šitą puodą. Kažką kal- 
bėjai apie karalių, teisėjus ir visokius kitokius niekus. 

Užmerkęs akis Kaptahas ilgai galvojo ir pagaliau tarė: 

— Mano pone, niekada gyvenime daugiau nebegersiu vyno, nes vynas ir 

sapnai nuvedė mane į siaubingus nuotykius - tokius baisius, jog negaliu jų 
tau apsakyti. Tik tiek galiu pasakyti, jog per skarabėjo malonę tariausi esąs 
karalius ir karaliaus soste sėdėdamas seikėjau teisingumą, net lankiausi ka- 
raliaus moterų namuose ir ten kaip reikiant pasismaginau su viena dailia 
mergina. Dar daug man nutiko, tačiau nepajėgiu apie tai galvoti, nes man 
labai skauda galvą ir būtum geraširdis, mano pone, jei duotum man vaistą, 
kurį plačiagerkliai tame prakeiktame Babilone pagiriomis ryja. 

Po šių žodžių Kaptahas pastebėjo Minėją ir, greitai vėl pasislėpęs puode, 
gailiai suvaitojo: 

— Mano pone, dar turbūt nepasveikau arba vis dar sapnuoju, nes tariuosi 
tame valties gale matąs per sapną karaliaus moterų namuose sutiktąją mer- 
giną. Tesaugo mane skarabėjas, nes bijau iš galvos išeiti. 

Jis pačiupinėjo pajuodusią akį, ištinusią nosį ir ėmė garsiai bliauti. Tačiau 
Minėja priėjo prie puodo, sugriebė Kaptahą už plaukų ir, timptelėjusi jo 
galvą iš puodo, tarė: 

— Pažvelk į mane! Ar aš esu ta, su kuria neva smaginaisi pastarą naktį? 

— Visi Egipto dievai, pasigailėkite ir atleiskite man, kad tarnavau sveti- 
miems dievams ir jiems aukojau, tačiau tai buvai tu, ir atleisk, nes tai buvo 
tik sapnas. 

Minėja nusiavė šlepetę ir taip skėlė jam per abu skruostus, kad net su- 
paukšėjo, ir tarė: 

— Tebūnie tai bausmė tau už nepadorų sapną, idant susivoktum dabar 
nemiegąs. 

Tačiau Kaptahas dar garsiau bliaudamas pasakė: 

— Išties jau nebežinau, ar dar miegu, ar jau pabudau, nes tas pats man 
sapne nutiko, kai ta baisi moteris mane karaliaus moterų namuose pasitiko. 

Padėjęs jam išlipti iš puodo, daviau pilvui išvalyti kartų vaistą, ir nors jis 
rėkė, surišęs virve įmečiau jį į vandenį, liepdamas paplaukioti, idant išsi- 
blaivytų nuo aguonų ir vyno svaigulio. Tačiau ištraukęs jį iš vandens pasi- 
gailėjau ir pasakiau: 

— Tebūnie tau pamoka už tai, kad su manimi, savo ponu, įžūliai elgeisi. 
Tačiau žinok, jog visa, kas tau nutiko, - tiesa, ir jeigu ne aš, stingsotum 
nebekvėpuodamas puode greta kitų neteisėtų karalių. 

Tuomet apsakiau jam visa, kas nutiko, ir turėjau perpasakoti tai daug 
kartų, kol jis suvokė ir viskuo patikėjo. Galiausiai pasakiau: 

— Mums gresia pavojus ir man jau visai nelinksma, nes kiek tiesa, kad 
šioje valtyje sėdime - tiek tiesa, kad karaliaus sugauti kabėsime ant mūro 
galva žemyn ar net dar blogiau. Todėl turime išmintingai pasitarti: mūsų 
irkluotojai pabėgo, todėl tu, Kaptahai, turi sugalvoti, kaip mums gyviems 
pasiekti Mitanijos žemę. 

Kasydamasis galvą Kaptahas ilgai mąstė. Pagaliau tarė: 

— Jeigu teisingai supratau tavo žodžius, — visa, kas nutiko, tiesa, — taigi 

nieko nesapnavau ir ne vynas mane užbūrė. Jeigu taip, šlovinu šią dieną, 
nes galiu be rūpesčio vynu išsigydyti galvą, o jau maniau neišdrįsiąs vyno 
per amžių paliesti. | 

Tai taręs jis nušliaužė į pastogę, nudaužė vyno ąsočio antspaudą ir, šlo- 
vindamas visus man negirdėtus Egipto ir Babilono dievus, ilgai iš jo gėrė. 
Su kiekvieno dievo vardu jis vis daugiau vertė ąsotį, kol pats nuvirto ant 
kilimo ir dusliai it begemotas užknarkė. 

Mane apėmė toks siutas dėl šito jo pasielgimo, kad panorau nuristi jį į 
vandenį ir paskandinti, tačiau Minėja tarė: 

— Tas Kaptahas teisus: kiekvieną dieną - kitas rūpestis. Kodėl ir mums 
neišgėrus vyno ir nepasilinksminus čia, kur mus upė atplukdė - juk čia 
gražu ir meldai mus užstoja, aplink kleketuoja gandrai. Matau ir antis iš- 
temptais kaklais, lizdų sukti vasnojančias, dienos skaistyje vanduo žalsvai 
geltonas tvaska, o mano širdis lengva it paukštis, iš nelaisvės ištrūkęs. 

Permąstęs jos žodžius suvokiau, jog; ji teisi, ir atsakiau: 

— Jeigu jūs abu pamišę — kodėl ir man nepakvaišus, nes, tiesą pasakius, 
man visa vis tiek — tas pats, ar mano oda jau rytoj džius ant mūro, ar tik po 
dešimties metų, - anot Bokšto šventikų mokymo, visa žvaigždėse surašyta 
dar prieš mano gimimo dieną. Saulė maloniai šildo, pakrantėje pasėlis ža- 
liuoja, todėl ketinu išsimaudyti upėje ir, kaip kažkada vaikystėje, žuvų ran- 
komis prigaudyti, nes ši diena tokia pat puiki kaip bet kuri kita. 

Taigi išsimaudėme ir išsidžiovinę saulėje drabužius valgėme, gėrėme 
vyną ir Minėja, paaukojusi savo dievui, šoko valtyje man savojo dievo 
šokius, - į ją žiūrint man krūtinę suspaudė, sunku buvo atsikvėpti. Todėl 
tariau: 

— Tik kartą gyvenime esu taręs moteriai „seserie mano, tačiau jos glėbys 
buvo man kaip karšta krosnis, kūnas - lyg išdžiūvę smėlynai ir manęs ne- 
atvėsino. Todėl meldžiu tavęs, Minėja, išvaduok mane iš tų kerų, kuriais 
tavo kūnas mane sukaustė, ir nežiūrėk į mane akimis it mėnulio švytėjimas 
upės paviršiuje, nes ir tau ištarsiu „seserie mano, ir tu, kaip ta nedoroji, 
nuvesi mane į nuodėmes ir mirtį. 

Smalsiai į mane pažvelgusi Minėja tarė: 

— Jei šitaip kalbi, Sinuhe, tikriausiai broliavaisi su nepaprastomis moteri- 
mis — o gal tavo krašte tokios moterys. Dėl manęs nesirūpink, nes tikrai 
neketinu, kaip turbūt bauginiesi, tavęs gundyti. Mat mano dievas draudžia 
man vyrą paliesti, tai padariusi turėčiau mirti. Todėl saugausi ir visai neke- 
tinu tavęs, kaip tari, gundyti, ir visai nesuvokiu, kodėl tau šauna į galvą 
tokios mintys. 

Ji suėmė delnais mano galvą ir paguldžiusi ją sau ant kelių palytėjo ma- 
no skruostus ir plaukus sakydama: 

— Iš tiesų labai kvaila tavo galva, jei taip blogai kalbi apie moteris, - gal- 
būt yra visus šulinius užnuodijančių moterų, bet turbūt yra moterų, kurios 
tarsi šaltinis dykumoje arba rasa išdegusioje žolėje. Nors tavo galva didelė 


187 


ir nenuovoki, o tavo plaukai juodi ir šiurkštūs, mielai apglėbiu tavo galvą, 
nes tavyje, tavo akyse, tavo rankose mane taip pat kažkas meiliai šaukia. 
Todėl labai kremtuosi, negalėdama duoti tau ko trokšti ir kremtuosi ne 
tik dėl tavęs, bet ir dėl savęs, - jeigu tave džiugina šis begėdiškas prisipa- 
žinimas. 

Zalsvu auksu pleškeno į valties kraštą vanduo - laikiau ją už rankų ir jos 
rankos buvo tvirtos ir gražios. It skęsdamas laikiausi jos rankos, žvelgiau į 
akis lyg mėnulio švytėjimas upėje, šiltas it glamonė ir pasakiau: 

— Minėja, seserie mano! Pasauly daugybė dievų ir kiekvienas kraštas turi 
savo dievą, o dievų skaičiui nėra pabaigos ir man jau gana dievų, kuriuos 
žmonės, manau, tik iš baimės sukūrė. Todėl išsižadėk savojo dievo, nes jo 
poreikis žiaurus ir bevaisis, o šiandien - pats žiauriausias. Nugabensiu tave 
į šalį, kurios tavojo dievo ranka nepasiekia, - nors mums tektų nukakti į 
pasaulio kraštą ir iki gyvenimo galo barbarų šalyje valgyti vien žolę bei 
džiovintą žuvį, o naktimis miegoti meldyne - kažkur turi būti riba, kurios 
tavojo dievo ranka nepasiekia. 

Tačiau ji tvirtai suspaudė mano rankas ir nusukusi akis tarė: 

— Manasis dievas mano širdyje nubrėžė ribą, todėl kad i ir kur aš eičiau, 
visur jo ranka mane pasieks, o palietusi vyrą privalėsiu mirti. Šiandien žvelg- 
dama į tave tikiu: turbūt mano dievas žiaurus ir nenaudingas, jei šitiek 
reikalauja, tačiau aš nieko jam negaliu padaryti, o rytoj gal viskas pasikeis — 
nusibosiu tau ir užmirši mane, nes tokie yra vyrai. 

— Apie rytojų niekas nieko iš anksto nežino, - atsakiau nekantriai, ir visa 
manyje suliepsnojo, tarsi mano kūnas būtų kupeta meldų, metai iš metų 
pakrantėje džiovinama saulės, kol kibirkštis ją uždega. - Tavo žodžiai — 
tuščias atsikalbinėjimas, o tu tenori tik, moterų papratimu, mane suviliojusi 
mano kančia pasidžiaugti. 

Tačiau ji patraukė rankas ir, smerkiamai žvelgdama į mane, tarė: 

— Nors esu visai nemokyta, kalbu ne vien savo kalba, bet ir Babilono bei 
tavąja kalba, moku savo vardą trejopais rašmenimis užrašyti ir molyje, ir 
popieriuje. Taip pat lankiausi daugelyje didelių miestų, su savuoju dievu 
pabuvau net Egipto pakrantėje ir šokau galybei žiūrovų taip, kad jie stulbo 
nuo mano meno, kol pirkliai, mano laivui sudužus, pagrobė mane. Gerai 
žinau, jog; visose šalyse vyrai ir moterys vienodi, nors skiriasi jų odos spal- 
va bei kalba ir tarnauja jie skirtingiems dievams. Taip pat Žinau, jog visų 
didelių miestų išsilavinę žmonės yra tokie pat ir nedaug mintimis bei pa- 
pročiais vienas nuo kito skiriasi, — tik džiugina save vynu ir širdyse dievais 
jau nebetiki, nors jiems tebetarnauja, nes tai geras paprotys ir dėl to, kad 
tikrumas už visa geriausia. Visa tai gerai žinau, tačiau nuo vaikystės augau 
viešpaties galvijų name, esu įšventinta visomis slaptomis savojo dievo apei- 
gomis, ir jokia pasaulio jėga neatskirs manęs nuo manojo dievo. Jei pats 
priešais jaučius būtum šokęs ir šokdamas stryktelėjęs į aštrių ragų tarpą, 
kojomis juokais palietęs maurojantį jaučio snukį, suprastum apie ką kalbu. 

Tačiau tariu, jog niekada nesi matęs priešais jaučius šokančių merginų ir 
jaunikaičių. 

— Girdėjau apie tai, - atsakiau. — Taip pat Žinau, jog šiuos žaidimus žais- 
davo žemumoje, bet manydavau, jog tai tik liaudies pasismaginimas, nors, 
aišku, galėjau nuspėti, kad ir prie šito žaidimo, - kaip prie viso, kas dedasi 
ir atsitinka, — dievas pirštą prikišęs, o jei taip, tai ir Egipte garbiname dievo 
paženklintą jautį, kuris gimsta tik sykį per vyrišką kartą, - nors niekada 
negirdėjau ką nors jam ant sprando šokus, nes šitai būtų jo garbę žeidžian- 
ti pajuoka. Mat tai pranašaujantis jautis. Bet jei tu stengiesi man išaiškinti, 
jog dėl jaučio privalai išsaugoti mergystę, tai šitai man dar negirdėta, nors 
gerai žinau, jog Sirijoje per slaptas motinos žemės apeigas šventikai aukoja 
ožiui tautoje išrinktas nekaltas mergeles. 

Tuomet ji skaudžiai skėlė man per abu skruostus, jos akys sukibirkščiavo 
it laukinės katės tamsoje ir ji piktai sušuko: 

— Šitaip tau kalbant suvokiu, jog vyras niekuo nuo ožio nesiskiria, o tavo 
mintys sukasi tik apie kūniškus reikalus — taigi ožka tavąjį geismą gali taip 
pat gerai patenkinti kaip moteris. Todėl nuo šiol man tavęs nebėra: palik 
mane ramybėje ir savo pavyduliavimu manęs nebekankink, nes tai, apie 
ką kalbi, supranti kiek kiaulė apie sidabrą. 

Ji kalbėjo piktai, jos delnų smūgiai tebedegino skruostus, todėl atvėsęs 
atsitraukiau nuo jos ir nuėjau į valties paskuigalį. Leisdamas laiką atsida- 
riau savąją gydytojo dėžutę ir ėmiau valyti darbo įrankius bei sverti vais- 
tus. Sėdėdama valties pirmagalyje, ji piktai kulnimis spardė valties dugną, 
tačiau po kurio laiko siutingai nusviedė drabužius ir įsitrynusi kūną alieju- 
mi ėmė taip pašėlusiai šokti ir lankstytis, kad valtis susvyravo. Neįstengiau 
slapčiomis į ją nežvilgtelėti, nes jos lavumas buvo neapsakomas ir nejtiki- 
mas: be vargo išsilenkusi lanku atbulomis, ji rankomis atsiremdavo į valties 
dugną, o paskui ant jų atsistodavo. Po aliejumi žvilgančia oda virpėjo kiek- 
vienas jos kūno raumuo, ji duso, plaukai plaikstėsi apie galvą - šokis reika- 
lavo begalės pastangų bei gebumo, - niekada nebuvau nieko panašaus re- 
gėjęs, nors ne vienoje šalyje stebėjausi viešųjų namų šokėjų lavumu. 

Ziūrint į ją pyktis mano širdyje tirpo - jau nebegalvojau, kiek praradau 
pavogęs šią aikštingą ir nedėkingą merginą iš Babilono karaliaus moterų 
namų. Taip pat mąsčiau, jog ten gindama savo skaistybę ji buvo pasiryžusi 
pasipjauti, ir supratau, jog nedorai elgiausi reikalaudamas iš jos neįmano- 
mo. Prisišokusi tiek, kad prakaito lašai it perlai iššoko ant odos, o iš nuovar- 
gio virpčiojo kiekvienas raumuo, ji ėmė upėje šveisti kūną ir prausti rankas 
kojas. Tačiau paskui apsirengė, drabužiu užsidengdama net galvą, ir išgir- 
dau ją verkiant. Tuomet užmiršau savo vaistus bei įrankius ir nuskubėjęs 
atsargiai paliečiau jos petį klausdamas: 

— Ar tik nesergi? 

Tačiau ji neatsakė, tik atstūmusi mano ranką dar graudžiau pravirko. 

Atsisėdęs šalia tariau liūdesio patvinusia širdimi: 

— Minėja, seserie mano, neverk, nors ne dėl manęs verki, nes išties neke- 
tinu tavęs liesti — niekada, net jei pati to prašytum, nes noriu tave apsaugo- 
ti nuo skausmo ir liūdesio, noriu, kad visiems laikams liktum kokia esi. 

Pakėlusi galvą ji piktai nusišluostė ašaras ir riktelėjo: 

— Visai nebijau nei skausmo, nei liūdesio, jei taip manai, mulki tu. Ir visai 
ne dėl tavęs verkiu, o dėl savo likimo, nuo manojo dievo atskyrusio ir pa- 
dariusio mane silpną it šlapias skuduras, kad kvailo vyro žvilgsnis man 
pakerta kojas. — Tačiau tai tardama ji į mane nežiūrėjo, tik nirčiai stebeilijo 
pro šalį ir liejo ašaras. 

Laikiau jos ranką, o ji jos neatitraukė ir pagaliau pasisukusi į mane tarė: 

— Egiptieti Sinuhe, turbūt manai, jog esu labai nedėkinga, tačiau nieko 
negaliu padaryti, jau pati savęs nebeatpažįstu. Galėdama mielai papasako- 
čiau tau apie savąjį dievą, idant mane geriau suprastum, tačiau neįšventin- 
tiems apie jį pasakoti draudžiama. Galiu tik pasakyti, jog tai jūros dievas, 
gyvenąs tamsiame name ant kalno, ir jog nė vienas, į jo namą įžengęs, dar 
nesugrįžo, nes amžiams pas jį pasilieka. Tačiau kai kurie tvirtina, jog nors 
jis gyvena jūroje, yra panašus į jautį, ir todėl mes, jam įšventintieji, augina- 
mi šokiams priešais jaučius. Taip pat kalbama, jog jis panašus į žmogų, tik 
su jaučio galva, nors daugelyje svečių šalių pabuvusi, didžiuliuose mies- 
tuose pasisvečiavusi, manau, jog tai pasaka. Zinau tik tai, jog kasmet trau- 
kiant burtus išrenkama dvylika įšventintųjų, galinčių įžengti į jo namą — 
kiekviena savo eile, kol pilnatis šviečia ir nė viena įšventintoji nepatiria di- 
desnio džiaugsmo, nei gavusi įžengti į Viešpaties namą. Ir man, kaip pasa- 
kojau, burtai lėmė, tačiau belaukiant eilės sudužo mano laivas ir prekijai, 
mane pagrobę, pardavė Babilono vergų turguje. Visą jaunystę svajojau apie 
nuostabiąsias viešpaties sales, dieviškąją lovą ir amžinąjį gyvenimą, nors 
mėnesį pabuvęs pas dievą įšventintasis gali norėdamas grįžti, tačiau dar 
niekas niekada nesugrįžo iš viešpaties namo. Todėl tikiu, kad gyvenimas 
žemėje dievą pažinusiam laimės jau nebesuteiks. 

Jos žodžiai šešėliu užstojo saulę: visa mano sieloje nupilko lyg mirtis, 
mane ėmė krėsti šiurpas — supratau, kad Minėja ne man. Ji sekė tokią pat 
pasaką, kokias seka visų šalių šventikai, tačiau ji ja tikėjo, ir tai ją amžiams 
atskyrė nuo manęs. Ir jau nebenorėjau jos savo žodžiais skaudinti ar liū- 
dinti, tik šildžiau jos rankas savosiomis ir pagaliau pasakiau: 

— Suprantu, kad nori pas savo dievą sugrįžti. Todėl nugabensiu tave jūra 
atgal į Kretą, nes dabar žinau, jog atkeliavai iš Kretos salos. Numaniau tai 
dar tau pasakojant apie jaučius, tačiau dabar, kai papasakojai apie tamsia- 
me name gyvenantį dievą, Žinau tai, nes pirkliai ir jūrininkai Semiroje man 
apie jį pasakojo, nors iki šiol jais netikėjau. Iš tiesų jie pasakojo, jog šventi- 
kai nužudo mėginančius iš dievo namo sugrįžti, idant niekas nesužinotų, 
koks yra jūros dievas. Tačiau tai, žinoma, jūrininkų ir prastakilmių pasakos, 
o tu esi įšventinta, todėl viską geriau Žinai. 

— Suprask, aš privalau sugrįžti, - maldavo ji. - Nesugrįžusi niekur ant 

žemės neturėčiau ramybės, nes nuo vaikystės augau viešpaties galvijų na- 
muose. Vis dėlto, Sinuhe, džiaugiuosi kiekviena diena, kurią galiu su tavi- 
mi praleisti, ir kiekviena akimirka džiaugiuosi, kurią dar regiu tave. Ne to- 
dėl, kad mane nuo blogio išgelbėjai, bet dėl to, kad man nėra nieko, kas tau 
prilygtų, ir jau nebetrokštu taip kaip anksčiau į viešpaties namą, bet eisiu 
ten su liūdesiu širdyje. Jei leidžiama — sugrįšiu iš ten pas tave po nuskirto 
laiko, nors ir netikiu tuo, nes niekas dar nesugrįžo. Tačiau turime maža 
laiko ir, kaip sakei, apie rytojų niekas nieko iš anksto nežino. Todėl džiauki- 
mės, Sinuhe, kiekviena diena, džiaukimės antimis, virš mūsų plastančiais 
sparnais lekiančiomis, džiaukimės upe ir nendrėmis, valgiu ir vynu, negal- 
vodami, kas mūsų laukia. Sitaip bus geriausia. 

Jei būčiau buvęs kitoks, būčiau ją prispyręs ir jėga paėmęs, nusigabenęs į 
savo šalį ir su ja nugyvenęs visą gyvenimą. Tačiau suvokiau ją sakant tiesą: 
apgavusi savąjį dievą, dėl kurio gyveno ir augo, ji nebūtų ramiai dienos 
nugyvenusi, ir išauštų diena, kai ji, mane prakeikusi, pabėgtų. Nepaprasta 
dievų galybė, jei žmogus jais tiki, tačiau tų, kurie netiki, dievo valia nepa- 
siekia. Todėl manau, jog mano paliesta ji iš tiesų būtų mirusi, nes Gyveni- 
mo rūmuose buvau matęs, kaip žmonės sunykdavo ir numirdavo be jokio 
regimo sužeidimo ar ligos — vien todėl, kad buvo sulaužę kokį nors viešpa- 
ties, kuriuo tikėjo, įžadą. 

Visa tai turbūt dar prieš mano gimimą buvo žvaigždėse surašyta ir nieko 
pakeisti nebegalėjau. Todėl pasislėpę su valtim meldyne valgėme ir gėrė- 
me, ir ateitis nutolo. Nulenkusi galvą Minėja glostė savo plaukais mano 
veidą ir šypsojosi man, o išgėrusi vyno palytėjo kvepiančiom lūpom maną- 
sias, ir skausmas, kuriuo ji užtvindė mano širdį, buvo saldus — turbūt sal- 
desnis nei ją palietus, nors tuomet apie tai negalvojau. 

Pavakare valties pastogėje pabudęs Kaptahas iššliaužė iš po kilimo, pasitry- 
nė akis ir nusižiovavęs tarė: 

— Prisiekiu skarabėju, neužmiršdamas ir Amono, mano galva jau ne kal- 
vės priekalas, bet vėl sutariu su pasauliu; kad tik gaučiau ką nors suvalgyti, 
nes jaučiuosi taip, lyg mano pilve lauktų keli seniai išalkę liūtai. Neklausęs, 
ar leidžiama, jis prisidėjo prie mūsų ir ėmė kramsnoti moly keptus paukš- 
čius, kaulus spjaudydamas per valties kraštą į vandenį. 

Tačiau žvelgdamas į jį vėl prisiminiau mūsų padėtį ir klaikiai išsigandęs 
pasakiau: 

— Tu, girtas šikšnosparni, privalėjai mus savo patarimais padrąsinti ir 
pagelbėti mums iš keblios padėties išsipainioti, idant netrukus visi trys ne- 
kabėtume ant mūro galvomis žemyn, tačiau tu nusišalinai ir prisigėrei pur- 
ve it kiaulė voliodamasis. Greitai sakyk, ką daryti, nes karaliaus kariai valti- 
mis jau turbūt vejasi mus. 

Vis dėlto Kaptahas nesutriko ir tarė: 

— Jei tiesa tai, ką pasakojai, trisdešimt dienų karalius nesitiki tavęs pama- 
tyti, o anksčiau pasirodžiusį žadėjo lazdomis iš rūmų išvaryti. Todėl, mano 
galva, labai skubėti nereikia, bet jei reikalai susiklostė nekaip, - nešėjai tave 
išdavė ar moterų namų išdarai supainiojo reikalus, — tai nieko nebepadary- 
si. Tačiau tebepasitikiu skarabėju ir, mano galva, visai nederamai pasielgei 
sugirdydamas man aguonų mišinį, kad man taip ėmė skaudėti galvą - lyg 
batsiuvys ją adatom būtų badęs; tačiau jei nebūtum bergždžiai skubėjęs, 
Buraburiašas tikriausiai būtų kaulu užspringęs arba suklupęs ir nusisukęs 
sprandą — taigi aš būčiau tapęs Babilono karaliumi bei keturių pasaulio ša- 
lių viešpačiu, ir mes dabar neturėtume jokių rūpesčių. Taip tvirtai tikiu ska- 
rabėju, bet vis dėlto atleidžiu tau už tavo darbus, nes esi mano ponas ir 
geriau nesusivokei. Atleidžiu tau ir už tai, kad įkišai mane į molio puodą, 
kuriame vos neuždusau, - tai labai sumenkino mano garbę. Tačiau manau, 
jog pirma reikėjo išgydyti mano galvą, kad paskui duočiau patarimų, nes 
rytą greičiau būtum išgirdęs supuvusios daržovės nei mano patarimus. O 
dabar esu pasiruošęs tau visą išmintį iškloti, nes gerai žinau, kad be manęs 
tu pasaulyje - it nuo vedeklės nuklydęs ir savo motinos verkiąs ėriukas. 

Liepiau baigti amžinus tauškalus ir pasakyti, ką, jo galva, pirmiausia tu- 
rime daryti, kad pabėgtume iš Babilono. Pasikasęs galvą Kaptahas tarė: 

— Iš tiesų ši valtis per didelė trims prieš srovę irtis ir, tiesą pasakius, man 
visai nepatinka irklai, nes jie pritrina delnuose pūsles. Todėl išlipę į krantą 
turime kur nors pavogti porą asilų, ant kurių susikrautume savo daiktus. 
Kad neatkreiptume dėmesio, geriausia apsirengti prastais drabužiais ir dėl 
visko nakvynės namuose bei kaimuose derėtis, o tu neišsiduok esąs gydy- 
tojas, dėkis kitu nei esi. Todėl apsimeskime juokdariais, kurie kaimų kloji- 
muose vakarais žmones smagina, nes juokdarių niekas nepersekioja, net 
plėšikai jų vertais apiplėšti nelaiko. Tu, kaip išmokęs, pranašauk prasčio- 
kams iš aliejaus, aš pasakosiu jiems smagias istorijas, o mergina gali šokti 
priešais duoną. Tačiau taip pat galime nusisamdę irkluotojus ta pačia valti- 
mi plaukti iki sienos, nes pagaliau visa priklauso nuo skarabėjo, o jis mus 
saugos ir upe, ir žeme keliaujant. Vis dėlto tikrumas už visa geriausia: ne- 
dorai pasielgtume atimdami valtį iš neturtingų irkluotojų, kurie tikriausiai 
tyko mūsų meldyne, laukdami tamsos, idant galėtų mus nudėti. Todėl bus 
geriausia, jei tuoj pat iškeliausime, o jeigu irkluotojai pamėgins užsiundyti 
mus karaliaus sargybiniais, tai nemanau ką nors jų pasakojimais patikė- 
siant, nes jie pasakos apie numirėlių puoduose siautėjančius nelabuosius ir 
patirtus stebuklus, todėl kariai su teisėjais nesivargins jų pasakas tikrinda- 
mi ir nusiųs juos į šventyklą su šventikais pasikalbėti. 

Vakarėjo, todėl turėjome paskubėti, nes Kaptahas tikriausiai buvo teisus 
tardamas, jog irkluotojai įveikę baimę bandys atsiimti savo valtį, o prieš 
mus jų buvo dešimt tvirtų vyrų. Todėl įsitrynėme irkluotojų aliejumi, išsi- 
terliojome moliu drabužius bei veidus ir, pasidaliję likusį auksą bei sidabrą, 

pasislėpėme už apjuosčių ir drabužiuose. Manąją gydytojo dėželę, kurios 
nenorėjau atsižadėti, surišome į kilimą ir nepaisydami visokių priešgynia- 
vimų užkrovėme Kaptahui ant nugaros, o nusigavę į krantą nustūmėme 
valtį plūduriuoti meldyne. Valtyje liko maisto atsargų ir pora vyno ąsočių, 
todėl Kaptahas tarė, jog irkluotojai, visu tuo pasitenkinę ir nusigėrę, mūsų 
vytis nebenorėsią. O jeigu išsiblaivę nueisią pas teisėjus mūsų įduoti, tai 
visi dešimt pasakos skirtingai ir jų istorijos pasirodys tokios neaiškios, jog 
valdantieji lazdomis juos išvys. Sito ir aš tikėjausi. 

Taigi leidomės į klajones — pasiekėme dirbamas vietoves, atradome ka- 
ravanų kelią ir keliavome juo visą naktį, nors Kaptahas niurnėjo ir keikė 
savo gimimą šiame pasaulyje dėl sprandą perkreipusio ryšulio. Rytą atke- 
liavome į kaimą, kurio gyventojai mus maloniai priėmė, parodydami mums 
didžiulę pagarbą už tai, kad nepaisydami nelabųjų išdrįsome keliauti naktį. 
Jie pavaišino mus piene virta koše, pardavė du asilus, o mums iškeliaujant 
surengė iškilmę, nes tai buvo paprasta liaudis, mėnesių mėnesiais nema- 
čiusi antspauduoto sidabro, o mokesčius mokėjusi grūdais bei galvijais ir 
gyvenusi molio trobelėse su galvijais bei gyvuliais. 

Šitaip diena po dienos klajojome Babilono keliais, sutikdami pirklius, 
traukdamiesi iš kelio dengtiems kilmingųjų neštuvams ir lenkdamiesi jiems. 
Saulė svilino odą, mūsų drabužiai pavirto skudurais, o mes įpratome rody- 
tis liaudžiai ant molinio grendymo. Pildamas vandenį į aliejų pranašavau 
jiems geras dienas, gausius derlius, gimsiančius berniukus, pelningas san- 
tuokas — jų skurdas man kėlė gailesį, todėl nenorėjau jiems nieko bloga 
pranašauti. Tikėdami manimi jie nepaprastai džiaugėsi. Tačiau pranašau- 
damas tiesą būčiau jiems išpranašavęs beširdžius mokesčių rinkėjus, lazdas 
ir neteisingus teisėjus, alkį nederliaus metais, drugį potvynio metu, skėrius 
ir muses, kaitringą sausrą ir pasmirdusį vandenį vasaromis, sunkų darbą, o 
po sunkaus darbo mirtį, nes toks buvo jų gyvenimas. Kaptahas pasakojo 
jiems padavimus apie kerėtojus, princeses bei svetimas šalis, kur žmonės 
vaikščioja galvas pasikišę po pažastimis ir kartą per metus pavirsta vilkais, 
o jie tikėjo jo pasakojimais ir didžiai jį gerbdami nupenėjo. O Minėja šoko 
jiems ant grendymo, nes ji privalėjo šokti kasdien puoselėdama gebumą 
savajam dievui, o jie, stebėdamiesi jos menu, sakė: 

— Sito niekada nesame regėję. 

Si kelionė man suteikė didesnės naudos, nes išmokau pastebėti, jog ne 
tik visų šalių ir didelių miestų turtingieji bei kilmingieji iš prigimties yra 
tokie patys ir taip pat mąsto, bet ir visų šalių skurdžiai yra tokie patys ir 
mąsto taip pat, nors jų papročiai kitoniški, o jų dievai — skirtingais vardais 
vadinami. Išmokau pastebėti, jog skurdžiai gailestingesni už turtinguosius, 
nes palaikę mus skurdžiais jie duodavo košės ir džiovintos žuvies, nesitikė- 
dami iš mūsų atlygio — vien iš geros širdies, o turtingieji, niekindami netur- 
tėlius, vydavo juos nuo durų lazdomis. Išmokau pastebėti, kad ir skurdžiai 
pažįsta džiaugsmą ir liūdesį, ilgesį ir mirtį, kad skurdžiaus kūdikis į pasaulį 

ateina toks pat kaip turtingojo. Mano širdis regint jų paprastumą minkštėjo — 
pamatęs neištverdavau negydęs, nedurstęs tvinkulių, nevalęs akių, kurias 
žinojau be mano pagalbos greitai apaksiant. Ir dariau tai savo noru, nepra- 
šydamas jų dovanų. 

Bet kodėl, pats sau keldamas pavojų, tai dariau - negaliu pasakyti. Gal 
mano širdis suminkštėjo dėl Minėjos, kurią kasdien matydavau, kuri nakti- 
mis miegant ant molinių, stipriai dvokiančių šiaudais ir mėšlu grindų savą- 
ja jaunyste šildė man šoną. Gal dariau tai norėdamas gerais darbais dėl jos 
papirkti dievus, tačiau taip pat gali būti, kad norėjau pasitikrinti savo, kaip 
gydytojo, gebumą, idant neprarasčiau ligas atpažįstant būtino rankos tik- 
rumo ir akies taiklumo. Bėgant metams vis tvirčiau įsitikindavau, jog kad ir 
ką žmogus darytų - jis tai daro dėl daugelio priežasčių ir net pats ne visada 
žinodamas kodėl. Todėl visi žmogaus darbai tėra tik dulkės man po kojo- 
mis, jei nežinau, ką jis tarė ir ko troško tą darbą darydamas. 

Kelionėje patyrėme visokiausių vargų, o mano rankos sugrubo, padų 
oda sustorėjo, saulė džiovino aliejumi įtrintą veidą ir dulkės graužė akis, 
bet vis tiek mūsų kelionė dulkėtais Babilono keliais buvo graži ir jos už- 
miršti aš negaliu — daug šioj Žemėj patirto ir įgyto atiduočiau, kad dar kartą 
gaučiau nukeliauti tą kelią — toks pat jaunas, toks pat akylas ir žvalus, o 
Minėja tviskančiomis it mėnulio švytėjimas upėje akimis žengtų šalia. Visą 
kelią paskui mus slinko mirties šešėlis, o pakliuvus į karaliaus rankas, mūsų 
mirtis nebūtų buvus lengva. Tačiau tomis seniai praėjusiomis dienomis mir- 
ties neprisimindavau ir jos nebijojau, nors niekada gyvybė man nebuvo 
tokia brangi, kol galėjau žingsniuoti šalia Minėjos, matyti ją šokančią ant 
grendymo, kad dulkės nekiltų, palaistyto vandeniu. Su ja būdamas užmir- 
šau savo jaunystės gėdą ir nusikaltimą ir kas rytą nuo avių bliovimo ir gal- 
vijų baubimo pabudus, išėjus į lauką ir pamačius patekėjusią saulę vėl auk- 
siniu savo luotu plaukiant nakties mėlynai nudažytu dangaus skliautu, mano 
širdis būdavo lengva lyg paukštis. 

Pagaliau atkeliavome į plikai nudegintą šalies pakraštį, tačiau piemenys, 
tardami mus vargšais esant, parodė kelią — taigi į Mitanijos žemę ir Naha- 
ranę patekome nesumokėję mokesčių ir išsilenkę abiejų šalių karalių sargy- 
binių. Vos pasiekę didelį miestą, kuriame Žmonės jau vieni kitų nebepaži- 
no, nuėjome į krautuvių gatveles ir nusipirkę naujus drabužius apsišvari- 
nome, apsitaisėme pagal vardą ir apsistojome kilmingųjų nakvynės namuo- 
se. Mano auksas buvo besibaigiąs, todėl kurį laiką likau šiame mieste vers- 
tis savo amatu ir apsilankius galybei besveikačių man teko gydyti daugybę 
ligonių, nes Mitanijos gyventojai tebebuvo smalsūs ir mėgo visa, kas sveti- 
ma. Ir Minėja savo grožiu traukė akis ir ne vienas siūlėsi ją iš manęs pirkti. 
Ilsėdamasis po vargų Kaptahas tuko ir sutiko daugybę moterų, kurios už jo 
istorijas jam buvo prielankios. Prisigėręs viešuosiuose namuose vyno, jis 
pasakodavo joms apie Babilono karaliumi būtą dieną, o žmonės, juokda- 
miesi iš jo, daužė per kelius ir sakė: 

— Tokio melagio dar nesame girdėję. Jo liežuvis ilgas ir vinklus it upė. 

Taip bėgo laikas, kol Minėja ėmė žvilgčioti į mane - jos akyse įsiplieskė 
nerimas, naktimis ji nemiegojo ir verkė. Pagaliau pasakiau jai: 

— Zinau, kad ilgiesi savo šalies bei savojo dievo - mūsų laukia ilga kelio- 
nė. Vis dėlto pirmiausia aš turiu nukeliauti į Chatų žemę, kur gyvena heti- 
tai, - priežasčių negaliu tau pasakoti. Išklausinėjęs pirklių, keliauninkų bei 
nakvynės namų gyventojų ir įgijęs daugybę žinių, kurios, tiesa, vienos ki- 
toms prieštarauja, manau, jog iš jų šalies galėsime plaukti į Kretą, bet dėl to 
nesu tikras ir, jeigu nori, nugabensiu tave tiesiai į Sirijos pakrantę - iš ten 
kas savaitę plaukia laivai į tavo šalį. Tačiau girdėjau, kad netrukus iš čia 
išvyksta Mitanijos karaliaus pasiuntiniai, gabeną hetitų karaliui kasmetines 
dovanas - su jais saugiai keliaudami galėsime daug nežinoma pamatyti bei 
patirti, o šitai man nepasitaikys anksčiau nei po metų. Vis dėlto vienas ne- 
ketinu spręsti - spręsk tu pagal savo norą. 

Sirdim jaučiau apgauliojąs ją, nes mano noras pakliūti į Chatų žemę te- 
buvo vien noras ją ilgiau šalia turėti —- kol vardan jos dievo privalėsiu jos 
išsižadėti. Tačiau ji atsakė: 

— Kas aš esu, kad keisčiau tavo ketinimus. Kad ir kur eitum - mielai 
eisiu paskui tave, jeigu pažadėjai mane į mano šalį lydėti. Taip pat Ži- 
nau, kad hetitų šalies pakrantės merginos ir jaunuoliai turi paprotį lau- 
kymėje taurams šokti — taigi nuo ten visai neilgas kelias į Kretą. Ten 
šokdama aš galėsiu lavintis, nes greitai bus metai, kai priešais jaučius 
nešokau ir bijau juos persmeigsiant mane ragais, jeigu Kretoje teks šok- 
ti nesilavinus. 

Tariau jai: 

— Apie jaučius nežinau nieko, tačiau turiu papasakoti, jog, pasak visokių 
gandų, hetitai — žiauri ir klastinga tauta, todėl kelionėje mus gali daugybė 
nelaimių ištikti, net mirtis. Todėl tau galbūt geriausia likus Mitanijoje lauk- 
ti, kol sugrįšiu — galiu palikti tau aukso, idant čia gerai laiką praleistum. 

Tačiau ji atsakė: 

— Tai tuščia kalba, Sinuhe. Kad ir kur tu eitum, ten ir aš eisiu, o jei mirtis 
mus ištiks, ne dėl savęs, bet dėl tavęs gailestausiu. 

Taigi nusprendžiau kaip gydytojas prisidėti prie karališkosios palydos, 
idant saugiai pasiektume Chatų žemę, kitaip dar vadinamą Cheta. Tačiau 
tai išgirdęs Kaptahas ėmė keiktis ir šauktis į pagalbą dievus sakydamas: 

— Vos iš vienos mirties nasrų ištrūkome, o mano šeimininkas jau į kitos 
mirties žabtus veržiasi. Kiekvienas Žino, jog; hetitai panašūs į žvėris, piktes- 
ni už Žvėris, ėda žmogieną, o svetimšaliams išduria akis, kad priverstų juos 
sukti didžiules akmenų malimo girnas. Dievai nubaudė mano šeimininką 
pamišimu, o tu, Minėja, jeigu jam pritari, taip pat esi pamišusi, ir būtų ge- 
riau, jei surištume šeimininką ir uždarę kambaryje jo pakinklius dėlėmis 
apdėtume, idant jis nusiramintų. Prisiekiu skarabėju, kažin ar atsiauginčiau 
savo prarastus riebalus, vėl be jokios dingsties iškeliavęs į sunkią kelionę. 

Todėl tebūnie prakeikta diena, kurią šiame pasaulyje gimiau, kad paiko 
šeimininko kvailus įgeidžius kęsčiau. 

Turėjau vėl mušti lazda, kol jis nusiramino, o nurimusiam jam pasakiau: 

— Tebūnie kaip nori. Sumokėjęs už tavo kelionę, išsiųsiu tave su pirkliais 
į Semirą. Kol sugrįšiu, prižiūrėk ten mano namą, nes tavo nesibaigiantys 
plepalai man išties nepaprastai pakyrėjo. 

Tačiau Kaptahas vėl įsikarščiavo ir atsakė: 

— Kur matyta, kad išleisčiau savo šeimininką vieną į Chatų žemę - juk 
taip pat galėčiau į šunų narvą įleisti vos gimusį ėriuką, ir mano širdis man 
niekuomet neatleistų už tokį nusikaltimą. Todėl klausiu tavęs tik vieno 
dalyko ir, pasak to, ką žinai, man atvirai atsakyk. Ar į Chatų Žemę keliau- 
jama jūra? * | 

Atsakiau jam, jog, kiek Žinau, tarp Chatų žemės ir Mitanijos nėra jūros, — 
nors vienas kalbėjo vienaip, o kitas kitaip, ir nė vienas nežinojo, kiek trunka 
kelionė. Į tai Kaptahas atsakė: 

— Tebūnie palaimintas mūsų skarabėjas, mat jei reikėtų kakti jūra — ne- 
galėčiau su tavimi keliauti, nes dėl tam tikrų priežasčių, kurias tektų perne- 
lyg ilgai aiškinti, prisiekiau dievams, jog gyvenime kojos į laivą nekelsiu. 
Net dėl tavęs ir dėl tos įžūlios Minėjos, kuri kalba ir elgiasi lyg berniūkštis, 
negalėčiau sulaužyti savo pažado dievams, kurių vardus, jei reikia, galiu 
nedelsdamas išvardyti. 

Tai taręs jis ėmė rinkti mūsų daiktus ir rengtis kelionei; visa palikau jo 
rūpesčiui, nes jis tai mokėjo geriau už mane. 

Jau apsakiau, ką Mitanijos žemėje pasakojo apie hetitus, todėl dabar pasa- 
kosiu tik tai, ką mačiau savo akimis ir suvokiu esant tiesą. Tik nežinau, ar 
kas patikės, jog tai, ką papasakosiu, tiesa — tokį didelį siaubą pasauliui kelia 
hetitų galia ir tiek daug apie jų piktus darbus kalbama. Vis dėlto ir jie turi 
kai ką gero ir pasimokytino, nors tai grasi tauta, kurios papročiai skiriasi 
nuo viso pasaulio papročių. Ir jų šalyje nėra jokios maišaties, - kaip anks- 
čiau buvo pasakojama, — viešpatauja tvarka ir drausmė, todėl gavusiems 
leidimą po jų kalnus keliauti saugiau nei po bet kurią kitą šalį - sakykim, jei 
gavusysis leidimą kelionėje dingsta ar apiplėšiamas, tai jų karalius patirtus 
nuostolius atlygina dvigubai, o keliautojui žuvus nuo hetitų rankos kara- 
lius už jo gyvybę giminaičiams sumoka sumą, apskaičiuojamą tam tikra 
skale, kurioje pažymėtas ir mirusiojo turėtasis rangas. 

Todėl keliauti su Mitanijos karaliaus pasiuntiniais taip pat buvo nuobo- 
du ir apie kelionę nėra ką pasakoti, nes mus visą laiką lydėjo hetitų karo 
vežimai, hetitai rūpinosi, kad užeigose mums netrūktų maisto nei gėrimo. 
Hetitai užsigrūdinę — nebijo nei šalčio, nei karščio, nes jie gyvena neder- 

liuose kalnuose ir nuo vaikystės pripranta prie kalnų gyvenimo vargų. To- 
dėl kovoje jie drąsūs ir savęs negaili, o pavergtąsias silpnas tautas niekina, 
tačiau gerbia narsiuosius bei drąsiuosius ir siekia jų draugystės. 

Jų tauta taip pat pasidalijusi į daugybę genčių ir kaimų, visa galybe kuni- 
gaikščių valdomų, bet kunigaikščius savo ruožtu valdo jų didysis karalius, 
gyvenąs tarp kalnų, Chatušašo mieste. Jis - aukščiausias jų šventikas, aukš- 
čiausias jų karo vadas ir aukščiausias teisėjas — taigi jame susijungia visa 
valdžia, kuria valdomos tautos - ir žmonių, ir net dievų valdžia, ir nežinau, 
ar dar koks nors karalius turi tokią besąlygišką valdžią, nors karališkoji val- 
džia vadinama beribe. Mat kitose šalyse, taip pat ir Egipte, šventikai bei 
teisėjai karaliui įsakinėja labiau nei tikėtųsi. 

Vėliau papasakosiu, koks yra jų didžiojo karaliaus miestas tarp kalnų, 
nors žinau, jog šį pasakojimą perskaitęs niekas manimi nepatikės. 

Keliaudamas išdegintais šalies pakraščiais, prižiūrimais apsaugos būrių, 
kurie nedraudžiami plėšikauja kaimyniniuose kraštuose, pagal savo norą 
kilnodami ribinius akmenis, niekas negali numanyti, kokia turtinga hetitų 
valstybė - kas numanys regėdamas nederlingus kalnus - vasarą saulės svi- 
linamus, o žiemą, kaip man pasakojo, nors pats to nemačiau, šaltų paukš- 
čių plunksnų užklojamus. Mat šitos paukščių plunksnos krisdamos iš dan- 
gaus užkloja žemę, o vasarą jos ištirpdamos virsta vandeniu. Tiek stebuklų 
mačiau hetitų šalyje, jog ir tuo tikiu, nors nesuprantu, kaip plunksnos virs- 
ta vandeniu. Tačiau savomis akimis mačiau kelis kalnus plunksnų nubal- 
tintomis viršūnėmis. 

Nudegintoje Sirijos pakraščio lygumoje yra jų pasienio pilis Karche- 
mišas — jo mūrai pastatyti iš didžiulių akmenų ir visi iškalinėti baisiais 
atvaizdais. Toje pilyje jie renka mokesčius iš visų karavanų bei pirklių, 
kuriems lemta per jų šalį keliauti, ir šitaip sukaupia nemaža turto, nes 
jų mokesčiai griežti, o Karchemišas yra begalės karavanų kelių kryžke- 
lėje. Matęs apyaušrio ūkanoje šią pilį, baugiai iškilusią ant kalno, dunk- 
sančio vidur išdegintos lygumos, kur varnai nusileidę kapnoja boluo- 
jančius žmonių kaulus ir kaukoles —- nesuabejojęs patikės mano pasako- 
jimu apie hetitus. Tačiau karavanams ir pirkliams jie leidžia keliauti tik 
nurodytais savo šalies keliais, o tų kelių pakraščiuose tvyro skurdžių ir 
prastuolių kaimai, todėl pirkliai mato tik prastai įdirbtą Žemę, o iš lei- 
džiamo kelio išsukęs suimamas, jo geras atimamas, 0 jis pats išsiunčia- 
mas vergauti į kasyklas. 

Hetitai, manau, turtus kraunasi iš kasyklų, kur nuteistieji ir vergai kasa 
ne tik auksą bei varį, bet ir nežinomą pilkai bei mėlynai žėrintį metalą, iš visų 
metalų kiečiausią ir tokį brangų, jog Babilone iš jo daro papuošalus, tačiau 
hetitai iš jo kala ginklus. Bet kaip šis metalas kalamas ar apdirbamas - neži- 
nau, nes jokioje kitoje šalyje jo kalti nemoka, o tokiame karštyje, kokiame 
lydosi varis, jis nesilydo. Pats tai mačiau. Bet ne vien kasyklų jie turi: jų 
kalnų slėniuose klesti derlingi laukai ir skaidrūs upeliai - jie augina vaisme- 

džius, miškais užgožiančius kalnų atšlaites, o pakrantėse spaudžia vyną. 
Didžiausi kiekvienam pastebimi turtai — tai jų galvijų bandos. 

Minint didžiausius pasaulio miestus, paprastai paminimi Tėbai ir Babilo- 
nas, kai kurie pamini ir Nineviją, nors ten nesilankiau, tačiau niekuomet 
negirdėjau minint Chatušašo - didelio hetitų miesto bei jų valdžios lizdo — 
kaip kad kalnų erelis turi lizdą savo medžioklės plote. Vis dėlto šis didžiulis 
miestas galybe prilygsta Tėbams ir Babilonui, o pagalvojęs, jog baugūs jo 
pastatai pastatyti iš didelių it kalnai skaldytų akmenų, o jo mūrai - nesu- 
griaunami ir tvirtesni už visus gyvenime matytus mūrus, laikau šį miestą 
vienu iš didžiausių kada nors regėtų stebuklų, nes nieko panašaus išvysti 
nesitikėjau. Sis miestas paslaptingas, nes jų karalius neįleidžia į jį svetimša- 
lių ir tik karalių pasiuntiniai, atgabenę jam dovanų, gali susitikti su karaliu- 
mi, ir net jie visą laiką, kol būna Chatušaše, yra uoliai stebimi. Todėl miesto 
gyventojai su svetimšaliais, net mokėdami jų kalbą, šnekasi nenoriai, o ko 
nors paklausti atsako: „Nesuprantu“ arba „Nežinau“ ,ir apsižvalgo, baimin- 
damiesi ką nors pamatysiant juos su svetimšaliu kalbantis. Vis dėlto jie nė- 
ra piktanoriai, bet draugiško būdo: su malonumu apžiūrinėja prabangius 
svetimšalių drabužius bei sekioja juos gatvėse. 

Tačiau jų krašto kilmingųjų ir valdančiųjų drabužiai tokie pat prabangūs 
kaip svetimšalių bei karališkųjų pasiuntinių; jie puošiasi dažytais drabužiais 
su auksu ir sidabru išsiuvinėtais paveikslais, o tie paveikslai — tai jų dievų 
ženklai: karūna ir dvigubas kirvis. Jų šventiniai drabužiai dažnai su sparnuo- 
tos saulės paveikslu. Jie avi minkštos, dažytos odos pušnis ir ilgais aukštyn 
užriestais galais batus, ant galvų jie nešioja aukštas į viršų smailėjančias skry- 
bėles, jų drabužių rankovės plačios, kartais siekiančios žemę, o dailiai suklos- 
tyti sijonai velkasi žeme. Nuo Sirijos, Mitanijos ir Babilono gyventojų jie ski- 
riasi tuo, jog barzdas skutasi egiptietiškai, o kai kurie kilmingieji nusiskuta ir 
plaukus, viršugalvyje palikdami tik supinamą kuokštelį. Jų smakrai stambūs, 
dideli, o nosys mėsingos ir kumpos it plėšriųjų paukščių. Miestuose gyveną 
valdantieji bei kilmingieji nutukę, jų veidai riebūs, nes jie, kaip ir kitų didžių- 
jų miestų turtingieji, pripratę prabangiai gyventi. 

Karių jie nesamdo, kaip tai daro išsivysčiusios tautos, bet visi yra kariai, 
o vyrai vertinami pagal karinį rangą: kilmingesni tie, kurie turi išteklių išlai- 
kyti karo vežimus, ir jų rangą nustato ne kilmė, bet gebėjimas naudotis 
ginklu. Todėl kasmet visa vyriškoji lytis renkasi į vyresniųjų ir kunigaikščių 
vadovaujamas karines pratybas. Ir Chatušašas nėra, skirtingai nei visi di- 
dieji miestai, prekybos miestas, bet jame yra begalė dirbtuvių ir cechų, iš 
kurių į gatves nepaliaujamai sklinda kalimas, nes tose dirbtuvėse jie kausto 
iečių antgalius ir strėlių galiukus, jose daro smogiamųjų vežimų ratus bei 
griaučius. 

Jų teisingumas taip pat skiriasi nuo kitų tautų teisingumo, nes jų baus- 
mės neįprastos ir beprasmiškos. Tarkim, jeigu koks nors kunigaikštis siek- 
damas sosto rezga intrigas prieš karalių, tai jo nenužudo, tik išsiunčia į ša- 

lies pakraščius užsidirbti bei susigrąžinti garbę. Pas juos maža nusikaltimų, 
negalimų dovanomis išpirkti, nes vienas vyras gali nužudyti kitą ir nepatir- 
ti kūno bausmės - žalą nužudytojo giminaičiams jis tik dovanomis atlygi- 
na. Už santuokinę neištikimybę jie taip pat nebaudžia: jeigu moteris randa 
vyrą, patenkinantį geismą geriau už sutuoktinį, gali laisva valia išeiti pas 
kitą vyrą, tačiau šis privalo už ją atsilyginti. Nevaisingos santuokos nutrau- 
kiamos viešai, nes jų karalius iš valdinių reikalauja daug vaikų. Žmogus, 
nužudęs kitą negyvenamoje vietoje, nemoka tiek kiek žmogžudystei įvy- 
kus mieste, žmonių akyse, nes, jų supratimu, vyras, vienas nuėjęs į negy- 
venamą vietą, tyčia gundo kitą, kad tas lavindamasis jį nužudytų. Tik už 
du dalykus jie baudžia mirtimi, ir šitos bausmės puikiausiai parodo jų tei- 
singumo beprasmybę. Mat brolis ir sesuo negali tuoktis, nes jiems gresia 
mirties bausmė, taip pat be leidimo draudžiama kerėti, bet kerėtojai, paro- 
dę, ką moka, valdantiesiems, turi gauti jų raštišką leidimą verstis amatu. 

Mums atvykus į Chatų žemę, jau buvo dvidešimt devintieji didžiojo jų 
karaliaus Šubiliuliumo valdymo metai ir jo vardas kėlė tokią baimę, kad jį 
išgirdę žmonės lenkėsi ir kėlė rankas garsiai jį garbindami, nes jo dėka Chatų 
žemėje įsigalėjo tvarka, jis parklupdė daugybę tautų. Karalius gyveno miesto 
viduryje, akmens rūmuose, o apie jo karo žygius bei gimimą, - kaip apie 
visų didžiųjų valdovų, - buvo pasakojama daugybė legendų, tačiau aš pats 
jo nemačiau, nematė jo net Mitanijos pasiuntiniai, dovanas palikę ant pri- 
ėmimo salės grindų, - jo karių pajuokiami ir pašiepiami. 

Iš pradžių atrodė, jog gydytojui Chatušaše nelabai yra kas veikti, nes, 
mano supratimu, hetitai ligų gėdijosi, slėpdami jas kuo ilgiau, o apsigimu- 
sius ir silpnus kūdikius nužudydavo vos gimusius - kaip ir susirgusius ver- 
gus. Todėl, mano supratimu, jų gydytojai nebuvo labai išmanūs - nemoks- 
lingi, skaityti nemokėję vyrai, tačiau žaizdas ir sumušimus jie gydė suma- 
niai, nuo kalnų ligų jie taip pat turėjo puikių, kūno karštį greit nuslopinan- 
čių vaistų. Sito iš jų išmokau. O susirgęs mirtina liga verčiau geidė mirti, o 
ne išgyti, bijodamas visą gyvenimą likti silpnas ar luošas. Mat hetitai — 
taip kaip visos išsivysčiusios tautos — mirties nebijojo, labiau nei mirties 
bijojo kūno silpnumo. 

Galų gale visi didieji miestai yra vienodi ir galų gale visų šalių turtingieji 
bei kilmingieji vienodi. Taigi, mano šlovei pasklidus, trokšdami pas manė 
gydytis, į nakvynės namus atėjo daugybė hetitų, kurių negalias atpažinęs 
išgydydavau, nors dažniausiai jie pasirodydavo svetimais drabužiais, slap- 
ta, sutemus, idant jų garbė nenukentėtų. Todėl jie mane dosniai apdovano- 
davo - šitaip Chatušaše uždirbau daugybę aukso ir sidabro, nors iš pradžių 
maniau, jog iš ten išvyksiu nuskurdęs. Daugiausia prie to prisidėjo Kapta- 
has, savu papratimu leidęs laiką aludėse, parduotuvėse, visur, kur rinkosi 
žmonės, ir visomis kalbomis, kokias mokėjo, gyręs bei liaupsinęs mane ir 
mano išmoningumą - paskui tarnai apie mane papasakodavo savo ponams. 

Hetitų papročiai buvo griežti - kilmingajam nederėjo gatvėje pasirodyti 

girtam, nes jis netekdavo garbės, tačiau kaip ir visuose dideliuose miestuo- 
se, kilmingieji ir turčiai gėrė daug vyno — tarp jų kenksmingų, maišytų 
vynų, todėl vaisčiau negalias nuo vyno, gydžiau jų rankų drebulį, kai jie 
privalėdavo pasirodyti karaliui, o keliems, tarusiems, jog jų kūną graužia 
pelės, pagelbėjau skyręs vonias ir raminamųjų vaistų. Taip pat liepdavau 
Minėjai juos smaginti šokiu, ir jie labai susižavėję apdovanodavo ją bran- 
giomis dovanomis, nieko už tai neprašydami, nes jei hetitams kas nors pa- 
tikdavo, jie būdavo dosnūs. Šitaip pelnęs j jų palankumą, išdrįsau išklausi- 
nėti jų apie visa, ko viešai teirautis nesiryžau. Daugiausia gavau dovanų iš 
karaliaus archyvo prižiūrėtojo, kuris kalbėjo bei rašė daugybe kalbų, rūpi- 
nosi karaliaus susirašinėjimu su užsienio kraštais ir turėjo daug laisvių. Vis 
dėlto leidau jam įtikėti, jog buvau išvytas iš Egipto ir niekuomet nebegalė- 
siąs ten sugrįžti, keliaująs po daugybę šalių užsidirbdamas auksą ir kaup- 
damas žinias ir kitokio kelionių tikslo neturįs. Todėl jis manimi pasitikėjo ir 
atsakydavo ko klaustas, vos man pasiūlius gero vyno ir liepus Minėjai šok- 
ti. Taigi paklausiau jo: 

— Kodėl Chatušašas yra uždaras svetimšaliams ir kodėl karavanai bei 
pirkliai gali keliauti tik nurodytais keliais, nors jūsų šalis turtinga, o jūsų 
miestas reginių gausa gali rungtis su bet kuriuo kitu? Ar nebūtų geriau, jei 
kitos tautos, pažinusios jūsų galybę, galėtų jus garbinti — šito jūsų šalis iš 
tiesų nusipelnė? 

Jis paragavo vyno ir, aistringai pažvelgęs į lankstų Minėjos kūną, atsakė: 

— Mūsų didysis karalius Subiliuliumas kildamas į sostą tarė: „Duokite 
man trisdešimt metų, ir aš paversiu Chatų žemę galingiausia kada nors 
pasauliui regėta valstybe“. Tas laikas greitai baigsis ir tariu pasaulį greitai 
apie Chatų žemę sužinosiant daugiau, nei jis norėtų. 

— Tačiau, - tariau, - Babilone regėjau šešiasdešimt kartų po šešiasde- 
šimt kartų po šešiasdešimt pro savąjį karalių pražygiuojančių karių, ir bė- 
go jie - kaip jūra ošė. Cia vienu kartu mačiau gal tik dešimt kartų po 
dešimt karių ir nesuprantu, ką veikiate su visais savo miesto dirbtuvėse 
daromais karo vežimais — ką gi jūs veikiate kalnuose su lygumos kovai 
skirtais karo vežimais? 

Nusijuokęs jis atsakė: 

— Kaip gydytojas esi labai smalsus, egiptieti Sinuhe, bet gal mes užsidirba- 
me sau duonos kriaukšlę pardavinėdami karo vežimus lygumų karaliams? — 
Tai taręs jis nutaisė gudrią miną ir užsimerkė. 

— Netikiu, - drąsiai atkirtau. - Kiek jus pažįstu - greičiau vilkas paskolins 
savo dantis ir letenas zuikiui. 

Garsiai juokdamasis jis taip trinktelėjo ranka per kelį, kad vynas iš taurės 
išsiliejo, ir tarė: 

— Turiu tai papasakoti karaliui - gal gyvenime dar pamatysi didįjį zuikių 
siundymą, nes hetitų teisingumas kitoks nei lygumų teisingumas. Kiek su- 
prantu, jūsų šalyje turtingieji valdo neturtinguosius, tačiau mūsų šalyje stip- 

rieji valdo silpnuosius ir, manau, pasaulis naująjį mokymą pažins anksčiau, 
nei tavo plaukai pražils, Sinuhe. 

— Naujasis Egipto faraonas taip pat atrado naują dievą, - pasakiau dėda- 
masis kvailu. 

— Žinau, — tarė jis, - nes skaitau visus savo karaliaus laiškus; tas naujasis 
dievas labai myli taiką ir skelbia, jog nėra taikiai neišsprendžiamų tautų 
vaidų, ir mes neprieštaraujame dėl šio dievo, priešingai - mums jis labai 
patiks, kol jis viešpataus Egipte bei lygumose. Jūsų faraonas mūsų didžia- 
jam karaliui atsiuntė egiptietišką kryžių, kurį jis vadina Gyvenimo ženklu, 
ir taiką jis turbūt išlaikys dar keletą metų, jei siųs mums apsčiai aukso, idant 
sandėliuose sukauptume daugiau vario, geležies bei grūdų ir, įkūrę naujų 
dirbtuvių, pagamintume dar sunkesnių karo vežimų, nes viskam reikia dau- 
gybės aukso; mūsų karalius sukvietė į Chatušašą nagingiausius visų šalių 
ginklininkus ir dosniai jiems moka, bet nemanau gydytojo protą suvok- 
siant, kodėl jis taip padarė. 

— Tavo pranašaujama ateitis galėtų nudžiuginti varnus ir šakalus, - pasa- 
kiau, - tačiau manęs ji nedžiugina ir nieko juokinga joje neįžiūriu. Mat paste- 
bėjau, kad jūsų malūnų girnas suka nuteistieji išbadytom akim, o apie jūsų 
šalies pakraščių žvėriškumus Mitanijoje pasakojamos legendos - išsivysčiu- 
siai tautai jos nedera, todėl nepersakysiu nenorėdamas tau užduoti ausų. 

— Kas yra išsivystymas? — paklausė jis įsipildamas vyno. — Mes taip pat 
mokame skaityti bei rašyti, savo archyve kaupiame sunumeruotas molines 
lenteles. Ir rodome gerą širdį išdurdami akis nuteistiesiems, visą gyvenimą 
suksiantiems malūno girnas, nes tai labai sunkus darbas ir, matant dangų, 
žemę bei danguje sklandančius paukščius, jiems būtų dar sunkesnis. Tai 
jiems tesužadintų bergždžių vilčių, todėl už mėginimus pabėgti tektų juos 
nužudyti. Jei šalies pakraščiuose mūsų kariai keliems nukapoja rankas, o 
kitiems ant akių užtraukia galvos odą, tai šitaip jie daro ne iš žiaurumo - 
pats matei, jog namuose mes esame vaišingi ir draugiški, mylime vaikus 
bei gyvūnėlius, nemušame žmonų. Tačiau priešiškoms tautoms mes siekia- 
me sukelti baimę ir siaubą, idant atėjus laikui jie mūsų valiai be kovos pa- 
klustų neprisidarydami sau bergždžių nuostolių bei žalos. Mat mums iš 
tiesų nepatinka naikinti ir žalą daryti —- norime valdyti kuo geriau išsaugo- 
tas šalis ir nesugriautus miestus. O įbaugintas priešas - pusiau nugalėtas 
priešas. 

— Vadinasi, jums priešai visos tautos? — paklausiau šaipiai. - Ar jūs visai 
neturite draugų? 

— Mums draugai - visos mūsų valiai paklūstančios ir mokesčius mokan- 
čios tautos, — tarė jis pamokomai. —- Leidžiame joms gyventi taip, kaip jos 
nori, labai neįžeidinėdami nei jų papročių, nei dievų — kad tik galėtume jas 
valdyti. Siaip mums draugai visos nekaimyninės tautos — bent tol, kol jos 
netampa mūsų kaimynėmis, nes tuomet jose pamatome daugybę visokiau- 
sių įžeidžių dalykų, sutrikdančių mūsų kaimyninę santarvę ir priverčiančių 

paskelbti joms karą. Taip iki šiol buvo, ir bijau, jog taip bus — kiek pažįstu 
savo didįjį karalių. 

— Ką gi apie tai sako jūsų dievas? — paklausiau. — Kitose šalyse dievai 
dažnai lemia, kas teisinga ir kas neteisinga. 

— Kas teisinga ir kas neteisinga? — savo ruožtu paklausė jis. - Mums tei- 
singa tai, ko norime, o neteisinga tai, ko nori kaimyninės tautos. Tai labai 
paprastas mokymas, palengvinantis gyvenimą bei valstybių bendravimą ir, 
mano galva, nedaug skiriąsis nuo lygumų kraštų mokymo apie dievus, nes, 
jei gerai supratau, lygumų dievams teisinga tai, ko nori turtingieji, o netei- 
singa — ko nori neturtėliai. Bet jei iš tiesų nori ką nors sužinoti apie mūsų 
dievus, tai vieninteliai mūsų dievai - motina žemė ir dangus ir kiekvieną 
pavasarį, iš dangaus iškritus pirmajam lietui ir apvaisinus žemę - lyg vyro 
sėklai moterį - mes juos pašloviname. Per šias šventes užmirštame griežtus 
savo papročius - juk liaudis kartą per metus taip pat turi išsilieti. Todėl per 
šias šventes pradedama daugybė vaikų, o tai gerai, nes vaikai ir ankstyvos 
santuokos stiprina šalį. Liaudis, aišku, taip pat turi daugybę kitų, mažesnių, 
dievų - tauta jų visada turi turėti, tačiau tau neverta į juos kreipti dėmesio, 
nes jie neturi valstybinės reikšmės. Taigi negali tvirtinti, jog mūsų tikėjimas 
yra ribotas, — jeigu galima taip nusakyti. 

— Kuo daugiau girdžiu kalbant apie dievus, tuo labiau nenoriu apie juos 
girdėti, - pasakiau suniurusia širdimi, tačiau Subiliuliumo archyvo prižiū- 
rėtojas tik nusijuokė atsilošdamas krėsle — persigėręs vyno, mėsinga raudo- 
nuojančia nosimi. 

— Jei esi įžvalgus, — tarė jis, — pasiliksi pas mus ir pradėsi tarnauti mūsų 
dievams, nes visos kitos tautos — kiekviena iš eilės — jau valdė pažintą pa- 
saulį, o dabar atėjo mūsų eilė. Mūsų dievai labai galingi, jų vardai — Valdžia 
ir Baimė, ir iš baltų žmonių kaukolių ketiname pastatyti jiems didžiulius 
aukurus. Net nedraudžiu tau apie tai kitiems pasakoti, - jei esi kvailas ir iš 
mūsų krašto išvyksi, - niekas tavimi vis tiek nepatikės, nes visi žino, jog, 
hetitams terūpi ganyklos, tai tėra skurdi, nevali, su ožkomis ir avimis kal- 
nuose gyvenanti klajoklių tauta. Tačiau pernelyg užsibuvau pas tave - tu- 
riu vėl eiti raštininkų prižiūrėti ir minkštame molyje dantiraščio ženklų be- 
džioti, idant, kaip liepia pareiga, visas tautas įtikinčiau gerais mūsų tikslais. 

Jis išėjo, o aš tą pat vakarą pasakiau Minėjai: 

— Ganėtinai sužinojau apie Chatų žemę ir suradau, ko ieškojęs. Todėl, 
dievams leidus, esu pasirengęs su tavimi iš šios šalies išvykti, nes čia man 
dvokia numirėliais, gerklę gniaužia lavonų smarvė. Iš tiesų mirties šešėlis, 
kol čia esu, sunkiai slegia mane ir neabejoju, jog jų karalius, sužinojęs ko 
išsiklausinėjau, lieps pasodinti mane ant kuolo. Juk norėdami ką nužudyti 
jie nekabina ant mūro, kaip daro išsivysčiusios tautos, o laiko užsodinę ant 
kuolo, kol tas numiršta. Todėl kol mane sups šios žemės ribiniai akmenys, 
man raižys pilvą. Po viso to, ką išgirdau, manau, jog verčiau būčiau šiame 
pasaulyje varnu gimęs, o ne žmogumi. 

Kilmingiems ligoniams padedant, man pasisekė gauti leidimą, suteikiantį 
teisę traukti nurodytu keliu ligi pakrantės, o ten įlipus į laivą iškeliauti iš 
šalies, - nors mano ligoniai, labai apgailestaudami dėl mano išvykimo, siūlė 
pasilikti ir tvirtino, jog versdamasis savo amatu praturtėsiu per keletą me- 
tų. Vis dėlto niekas manęs nesulaikė: šypsojausi, juokiausi ir pasakojau jų 
mėgstamas linksmas istorijas — taigi išsiskyrėme draugiškai ir iškeliaujantį 
mane jie dosniai apdovanojo. Taip palikome baugius Chatušašo mūrus, už 
kurių tykojo ateities pasaulis: prajojome ant asilų pro griaudžiančius akme- 
nų malūnus, kur girnas suko apakinti vergai, pro abipus kelio ant kuolų 
susodintus kerėtojų kūnus, - kaip kerėtojai Chatušaše buvo žudomi visi, 
skleidę valstybei nepriimtinus mokymus, o valstybei priimtinas tebuvo vie- 
nas mokymas. Kiek įmanydamas skubinau kelionę ir po dvidešimties die- 
nų pasiekėme uostamiestį. 

Į šį uostamiestį atplaukdavo laivai iš Sirijos bei visų jūros salų ir jis niekuo 
nesiskyrė nuo kitų pasaulio uostų, nors jį saugojo hetitai, rinkę laivų mo- 
kesčius ir tikrinę visų išvykstančiųjų iš šalies molines lenteles. Tačiau at- 
plaukusieji laivais į krašto gilumą nesiveržė - kapitonai, vairininkai bei jūri- 
ninkai nepažino hetitų žemės - tik šį uostą, o uoste, kaip ir viso pasaulio 
uostuose, tokias pačias aludes, tokius pačius viešuosius namus, tokias pa- 
čias merginas ir tokią pat beprotišką sirų muziką. Todėl šiame uoste jie 
jausdavosi kaip namie — neskubėdami išvykti ten įsigyvendavo, dėl tikru- 
mo aukodavo hetitų dievams - Dangui ir Motinai Zemei, bet neužmiršda- 
vo ir savų dievų, kuriuos kapitonai laikydavo uždarę laivų pastogėse. 

Uždami it musių debesis jie rinkdavosi į prieplauką gerti pro šiaudelius 
alaus iš ąsočių - aplink tą ąsotį galėdavo susėsti dešimt ar dvylika skirtingų 
šalių vyrų ir rungčiomis maukti alų. Hetitų alus buvo stiprus - mušdavo į 
galvą lyg dūmai, todėl vakarui užslinkus jie imdavo laužtis į viešuosius 
namus, spardyti puodžių ratus, peiliais bei vėzdais žaloti vienas kitą, prie- 
varta tempdavosi merginas į laivus, kol pasirodę hetitų sargybiniai iečių 
kotais juos numalšindavo. Tačiau už tai, ką padarę, jie galėdavo sumokėti 
ir išsipirkti variu bei sidabru ir niekas jų paskui nesivaikydavo, todėl jie iš 
anksto susižinodavo, kiek kainuos perskelta galva, išdurta akis ar atvira 
žaizda. Todėl garsiai juokdamiesi jie kalbėdavo: 

— Tai puiki šalis — čia sugrįšime. 

O pamatę prie mūro ant kuolų užsodintus kerėtojus, jie šitaip sakydavo: 

— Kerėjimas — blogas dalykas, šis vyras liežuviu kiaurai perkerėjo sau 
žarnas. 

O sumaniausius jūrininkus, privertę pabėgti iš laivų, hetitai samdydavo- 
si, nes jie patys nebuvo jūrininkų tauta, todėl - kaip kitos tautos samdo 

karius — jie samdė jūrininkus, laivavedžius bei laivų statytojus ir su jais 
deramai elgėsi, o šie, garsiai girdamiesi savo atlygiu ir geru būviu, vilioda- 
vo ir kitus iš laivų bėgti. 

Kurį laiką praleidome šiame mieste, nors tai buvo triukšmingas, paleis- 
tuvystėse ir nusikaltimuose skendintis miestas, todėl mums pamačius į Kretą 
ketinantį užsukti laivą, Minėja sakydavo: 

— Jis pernelyg, mažas ir jūroje gali sudužti, o aš dar vieno laivo sudužimo 
nenoriu patirti. 

Išvydusi didesnį laivą ji tardavo: 

— Tai sirų laivas, o aš nenoriu plaukti sirišku laivu. 

O apie trečiąjį laivą ji sakydavo: 

— Kapitono akis pikta — bijau, jog jis keliautojus parduos svetimų šalių 
vergijon. 

Taigi užsibuvome uoste, bet nesigailėjau, nes turėjau ganėtinai darbo: 
siūti bei plauti žaizdas ir atvėrinėti sulaužytas kaukoles. Uosto pasienio ap- 
saugos vyresnysis taip pat paprašė mano pagalbos - jį kankino uosto liga ir 
jis negalėjo paliesti merginos, nes tai jam teikė didelių kančių, tačiau prisi- 
minęs tą ligą iš Semiros laikų, išgydžiau ją Semiros gydytojų vaistais, o jis 
liko man neapsakomai dėkingas, nes vėl galėjo smagiai linksmintis su uos- 
to merginomis. Sitai buvo jo atlygio lengvata, nes kiekviena savo amatu 
uoste užsiiminėjusi mergina privalėjo veltui linksmintis su juo bei jo rašti- 
ninkais. Todėl jis krimtosi negalėdamas šia lengvata pasinaudoti. 

Kai išgydžiau, jis tarė man: 

— Kuo galiu tave apdovanoti, Sinuhe, atsilygindamas už tavo didį išmo- 
ningumą? Ar auksu atsvėrus tai, ką išgydei, bus atsilyginta? 

Aš pasakiau: 

— Man nereikia tavo aukso. Duok man peilį nuo savo juostos, tai ne tu 
man, O aš tau dėkingas liksiu ir tave visada prisiminsiu. 

Paprieštaravęs jis atsakė: 

— Tai paprastas peilis — vilkų jis nevilioja, net jo rankena sidabru neap- 
taisyta. 

Jis šitaip pasakė, nes peilis buvo iš hetitų metalo —- buvo draudžiama jį 
dovanoti arba parduoti svetimšaliams, todėl Chatušaše tokio ginklo nenu- 
sipirkau, nes nenorėjau, pernelyg smalsus pasirodęs, sužadinti įtarimą. To- 
kių peilių turėjo tik Mitanijos kilmingieji, jie kainavo dešimt kartų daugiau 
aukso ar keturiolika kartų daugiau sidabro, nei svėrė peilis, tačiau jų savi- 
ninkai vis tiek nenorėdavo jų parduoti, nes tokių peilių pažintame pasauly- 
je buvo nedaug. Bet hetitai jų labai vertingais nelaikė, nes buvo draudžia- 
ma juos pardavinėti svetimšaliams. 

Tačiau uosto apsaugos vyresnysis žinojo, jog greitai išvyksiu iš šalies, ir 
sumetė sau auksą galėsiąs išleisti tinkamiau nei atlygiui už gydymą. Todėl 
galiausiai jis atidavė man peilį - tokį aštrų, jog daug lengviau skuto barzdą 
nei geriausias titnago peilis, nesugadindamas ašmenų juo galėjai net varį 

raižyti. Labai džiaugiausi tuo peiliu ir nusprendžiau - kaip ir tokius peilius 
įsigiję Mitanijos kilmingieji — aptaisyti jį sidabru, o jo rankeną išgražinti 
auksu. Pasienio apsaugos vyresnysis nesigailėjo jį atidavęs ir mes susidrau- 
gavome, nes visam laikui išgydžiau jo negalią. Vis dėlto liepiau jam išvyti 
iš uosto merginą, su kuria besilinksmindamas tąja negalia užsikrėtė, tačiau 
jis atsakė jau liepęs pasodinti ją ant kuolo, nes aišku, jog; tąja negalia jis 
buvęs užkerėtas. 

Siame uostamiestyje buvo laukas, kuriame, kaip ir daugybėje tų laikų 
uostų, buvo laikomi taurai — ten jaunikaičiai, kovodami su taurais, dursty- 
dami jų sprandus smaigais ir per juos šokinėdami, lavino miklumą ir drąsą. 
Išvydusi taurus Minėja labai pradžiugo ir panoro išmėginti savo gebėji- 
mus. Sitaip pirmą kartą pamačiau ją šokančią priešais taurus - niekuomet 
nebuvau nieko panašaus matęs, nors į ją žiūrint mano širdis stingo iš bai- 
mės. Mat tauras — baugiausias iš visų žvėrių, baugesnis net už dramblį, 
neerzinamas jis būna ramus, o jo ragai ilgi ir aštrūs lyg adatos - lengvai 
perduria žmogų, sviedžia jį aukštyn į orą ir sutrypia. 

O Minėja šoko priešais taurus vien su lengvu drabužiu ir be vargo jų 
išsilenkdavo, kai jie nunarindavo sprandus ir maurodami ją puldavo. 
Jos skruostai įkaito, įsiaudrinusi ji nusviedė į šalį sidabrinį plaukų tin- 
klelį, jos plaukai išsiplaikstė vėjyje, o jos šokis buvo toks greitas, jog 
akyse susiliedavo visi judesiai: ji įšoko tarp puolančio tauro ragų, laiky- 
damasi jų, koja atsispyrė nuo tauro kaktos ir persivertusi ore atsistojo 
jam ant nugaros. Ziūrėjau, kaip ji šoka, ir jausdama, kad žiūriu, man 
atrodo, ji taip įsisiautėjo, jog darė tai, kuo niekada, jei kas būtų papasa- 
kojęs, nebūčiau patikėjęs. Todėl šlapias nuo prakaito nenustygau žiūro- 
vų tribūnoje, nors už mano nugaros sėdintieji keikdami tampė mano 
antpetinės skvernus. 

Sugrįžusi iš lauko ji buvo nepaprastai pagerbta: ant galvos ir ant kaklo 
jai uždėjo gėlių vainikus, o jaunikaičiai padovanojo nuostabią vazą su rau- 
donai ir juodai išpaišytais jaučiais. Visi kalbėjo: 

— Sito niekada nebuvome regėję. 

Ir Kretoje pabuvę laivų vadai, pūsdami pro šnerves vyno garus, sakė: 

— Vargu ar Kretoje rastųsi jai lygi jaučių šokėja. 

O ji priėjo prie manęs prakaitu permirkusiu lengvu drabužiu ir prisig- 
laudė. Prisiglaudė visu liaunu, stipriu kūnu, kurio kiekvienas raumuo iš 
nuovargio ir pasididžiavimo virpėjo, o aš pasakiau jai: 

— Niekada nebuvau matęs į tave panašios. 

Tačiau mano širdis sunko iš liūdesio, nes išvydęs ją šokančią priešais 
taurus suvokiau, jog jaučiai it pikti kerai skiria ją nuo manęs. 

Netrukus į uostą atplaukė laivas iš Kretos — nei pernelyg didelis, nei 
pernelyg mažas, ir to laivo vadas nebuvo bjaurus pažiūrėti, bet kalbėjo jos 
gimtąja kalba. Todėl ji pasakė: 

— Sis laivas saugiai mane nuplukdys į mano motinos šalį, pas mano die- 

vą — taigi tikriausiai paliksi mane, širdyje nepaprastai džiaugdamasis ma- 
nęs nusikratęs, juk per mane tiek sunkumų ir žalos patyrei. 

Aš pasakiau: 

— Gerai žinai, Minėja, jog lydėsiu tave į Kretą. 

Ji pažvelgė į mane: jos akys buvo kaip mėnulio nušviesta jūra, ji buvo 
išsidažiusi lūpas, viršum akių juodavo plonytės antakių linijos, kai ji ištarė: 

— Tikrai nesuprantu, kodėl nori mane lydėti, Sinuhe, - juk laivas sau- 
giai nuplukdytų mane tiesiai į mano motinos šalį ir jau nieko bloga man 
nenutiktų. 

Atsakiau: 

— Viską supranti taip pat gerai kaip ir aš, Minėja. 

Tada ji įspraudė ilgus, stiprius pirštus man į delną ir atsidususi tarė: 

— Daug su tavim patyriau, Sinuhe, mačiau visokiausių tautų, todėl širdy- 
je man motinos šalis nutolo lyg gražus sapnas ir savo dievo nesiilgiu taip 
kaip anksčiau. Gerai Žinai, kad bergždžiomis dingstimis vilkinau kelionę, 
tačiau šokdama priešais taurus vėl supratau, jog; privalėsiu mirti, jei mane 
paliesi. 

Tariau jai: 

— Taip taip taip taip, apie tai jau daugybę kartų tuščiai kalbėjome: neketi- 
nu tavęs liesti — dėl šito turbūt neverta tavojo dievo pykinti, juk bet kuri 
vergė gali suteikti man tai, ko tu neleidi, ir, kaip sako Kaptahas, šitie daly- 
kai niekuo nesiskiria. 

Tuomet jos akys plykstelėjo žaliai it laukinės katės tamsoje ir, suleidusi 
nagus man į delną, ji riktelėjo: 

— Eik greičiau pas savo vergę, nes mane nuo tavęs pykina. Bėk, jei taip 
nori, tiesiai pas nevalias uosto mergšes, bet žinok, jog po to tavęs jau nepa- 
žinsiu, ir gali nutikti, kad peiliu paleisiu tau kraują iš gyslų. Jei aš be to galiu 
apsieiti, tai ir tu gali. | 

Nusišypsojęs atsakiau jai: 

— Joks dievas man šito neuždraudė. 

Tačiau ji atkirto: 

— Aš draudžiu - pamėgink šitai padaręs pas mane ateiti. 

Atsakiau jai: 

— Nesirūpink, Minėja, nes iki kaklo esu sotus to, apie ką kalbi - turbūt 
nieko nėra nuobodesnio už linksmybes su moterimis, - taigi, sykį tai paty- 
ręs, dar kartą patirti nenoriu. 

Tačiau ji, vėl apimta siuto, tarė: 

— Tavo žodžiai nepaprastai žeidžia mane kaip moterį — esu tikra, jog 
vargiai tau nusibosčiau, jei tai nutiktų. 

Taigi niekaip negalėjau jai įtikti, nors stengiausi kaip įmanydamas, ir naktį 
ji pas mane nebeatėjo - pasiėmusi kilimą, išėjo į kitą kambarį ir migdyda- 
masi užsiklojo galvą. 

Tuomet pakviečiau ją sušukdamas: 

— Minėja, kodėl, kaip anksčiau, nebešildai man šono - juk esi už mane 
jaunesnė, o naktys šaltos, todėl drebu iš šalčio ant savo kilimo. 

Ji atsakė: 

— Netiesą sakai, nes mano kūnas dega it ligos apniktas, aš dūstu šiame 
tvankiame karštyje. Todėl verčiau miegosiu viena, o jeigu tau šalta - papra- 
šyk, kad į kambarį atneštų indą su Žarijomis arba pasiguldyk šalia katę, o 
manęs daugiau netrukdyk. 

Priėjau prie jos ir palytėjau — jos kūnas iš tiesų degė ir drebėjo po apklo- 
tu, todėl pasakiau: 

— Tu turbūt sergi. Leisk man tave išgydyti. 

Tačiau ji nuspyrė apklotą ir atstūmusi mane piktai atkirto: 

— Eik sau neabejodamas, jog mano dievas mane išgydys. - Tačiau po 
kurio laiko tarė: — Vis dėlto duok man kokį nors vaistą, Sinuhe, kitaip man 
širdis sprogs ir pravirksiu. 

Daviau jai raminamąjį vaistą, ir ji pagaliau užsnūdo, bet aš neužmigau, 
kol pilkoje it mirtis ryto šviesoje ėmė losnoti uosto šunys. 

Sitaip sulaukėme išvykimo dienos ir tariau Kaptahui: 

— Surink mūsų daiktus, lipsime į laivą ir keliausime į Keftiu jūros salą, tai 
ir Minėjos motinos šalis. 

Tačiau Kaptahas atsakė: 

— Sitai nujaučiau, todėl nesusiplėšiau drabužių, nes juos vis tiek reikė- 
tų susiūti, ir tu, klastingasai, nesi vertas, kad pelenais barstyčiausi galvą — 
juk išvykstant iš Mitanijos prisiekei, kad nebereikės plaukti jūra. Nujau- 
čiau tai, matydamas tave po uostą slankiojant it vagį ir girdėdamas slap- 
čiomis šnibždantis su ta prakeikta Minėja, kuri galiausiai mus visai suž- 
lugdys — šitai nuspėjau, vos pirmąkart ją išvydęs, kai šlepete paleido 
man kraują iš nosies, nors jai vien gero tetroškau. Tačiau sušiurkštinęs 
širdį daugiau nebesakysiu nieko ir net nebliausiu, kad neaptemtų vie- 
nintelė mano akis — jau tiek dėl tavęs prisiverkiau daugybėj įvairiausių 
šalių, kur tavo prakeikta beprotystė mus nuvedė. Pasakysiu tau tik iš 
anksto žinąs, jog tai paskutinė mano kelionė - taip man sako mano pil- 
vas, tačiau tavęs daugiau nekaltinsiu, nes mane pykina ir nuo tavęs, ir 
nuo tavo vaistų kvapo. Bet daiktus surinkau ir esu pasirengęs išvykti, 
nes be skarabėjo tu negali plaukti laivu, o aš be skarabėjo pražūčiau 
keliaudamas sausuma į Semirą — taigi vykstu paskui skarabėją ir mirsiu 
laive ar nuskęsiu su tavimi jūroje, neturėdamas kitokios paguodos, tik 
mintį, jog visa tai lazda iš anksto ant mano užpakalio surašei — tą pačią 
dieną, kai mane Tėbų vergų turguje nusipirkai. 

Labai stebėjausi Kaptaho nuolaidumu, kol sužinojau, jog; uoste jis jūrei- 
vių išklausinėjo visokiausių nuo jūros ligos saugančių būdų ir prisipirko iš 
jų brangių talismanų. Taigi prieš išvykstant jis pasirišo po kaklu talisma- 
nus, pasninkavo kietai susiveržęs diržu pilvą ir prisigėrė kvaišinančio žolių 
nuoviro, todėl žengiant ant laivo denio jo akys stingsojo it virtos žuvies ir 

sunkiai beapversdamas liežuvį jis prašė riebios kiaulienos, nes jūrininkai 
prisiekinėjo, jog, tai geriausias vaistas nuo jūros ligos. Paskui susmuko ant 
savo gulto ir užmigo su kiaulės kumpiu vienoje rankoje, o kitoje stipriai 
gniauždamas skarabėją. Surinkęs mūsų molines lenteles, pasienio apsau- 
g0S vyresnysis su manimi atsisveikino, tuomet irkluotojai sumerkė irklus į 
vandenį i ir išyrė laivą iš uosto. Šitaip pradėjome kelionę į Kretą, o išplaukus 
iš uosto laivo vadas paaukojo jūros dievui bei slaptiems laivo pastogės die- 
vams ir paliepė kelti bures: laivas pasviro ir ėmė skrosti vandenį, o mano 
pilvas sukilo nuo juosmens iki gerklės, nes priešais mus pliuškėjo neapma- 
toma jūra ir niekur nebuvo regėti kranto. 


AŠTUNTOJI KNYGA 
Tamsusis namas 

Neapmatoma jūra pliuškėjo priešais mus ir aplink mus daugybę dienų, o 
kranto nebuvo regėti, bet nebijojau, nes su manimi buvo Minėja - nuo jūros 
oro ji atsigavo ir akyse žvilgėjo mėnulis, kai ji stovėjo laivo pirmagalyje iš- 
tempusi kaklą ir rijo orą, tarsi stengdamasi paskubinti laivą. Mus gaubė žyd- 
ras dangus, švietė saulė, pūtė švelnus vėjas, tačiau bures ištempė lygiai ir 
plukdė mus teisinga kryptimi. Šitaip sakė laivo vadas, o aš jo žodžiais nega- 
lėjau abejoti. Pripratęs prie laivo supimo nesusirgau, tik nesuvokiama baimė 
suspaudė širdį, kai aplink ratus sukę paskutiniai baltasparniai jūros paukščiai 
antrądien paliko laivą. Tačiau laivą ėmėsi lydėti jūros dievo kinkiniai*, bliz- 
gančiomis nugaromis vandenyje pliumpsėjo jūros kiaulytės, o Minėja šūk- 
čiojo sava kalba juos sveikindama, nes jie nešė jos dievo pasveikinimus. 

Ir jūra nebuvo tuščia — sutikome kretiečių karo laivą su vario skydais 
aptaisytais šonais, kuris pastebėjęs, jog mūsų laivas ne jūrų piratų, mus 
pasveikino vėliavėlėmis. Kaptahas taip pat pakilo nuo savo gulto ir įsitiki- 
nęs galįs vaikščioti po laivą ėmė nepaprastai girtis jūreiviams savo kelionė- 
mis po daugybę šalių. Pajutęs, kad jau nebesusirgs, jis papasakojo apie sa- 
vo kelionę iš Egipto į Semirą ir apie audrą, sudraskiusią laivo bures, esą 
laivo vadas ir jis likę vieninteliai, galėję valgyti, o kiti vaitodami gulėję ant 
denio ir tuštinę pilvus pavėjui. Jis taip pat pasakojo apie baisius Nilo deltą 
saugojusius jūrų žvėris, surydavusius žvejų valtis, jei šios išdrįsdavo nu- 
plaukti pernelyg toli. Jūrininkai jam nenusileido apsakę apie kitoje jūros 
pusėje dangų parėmusius stulpus ir apie žuvauodeges jūrų mergeles, ty- 
kančias jūreivių, idant užbūrusios su jais pasilinksmintų; jie pripasakojo 
istorijų apie jūrų žvėris, nuo kurių Kaptahui plaukai pasišiaušė ir jis, atbė- 
gęs pas mane nupilkusiu veidu, įsikibo mano antpetinės. O kiaulės kumpį 
išmetė į jūrą, nes negalėjo valgyti. 

Diena iš dienos Minėja žvalėjo: plaukai plaikstėsi vėjyje, akys tviskėjo 
tarsi mėnulis jūroje, ji buvo liauna ir daili pažiūrėti, todėl žvelgiant į ją ir 
prisimenant, kaip greit ją prarasiu, širdis man krūtinėje tirpo. Grįžimas į 
Semirą bei Egiptą be jos man rodėsi bergždžias, nes buvau prie jos pripra- 
tęs — gyvenimas man virsdavo pelenais pagalvojus, jog ateis laikas, kai jos 
nebematysiu, ji nebeįspraus savo rankos manojon ir savo šonu manojo ne- 


* Delfinai. 

palies. O laivo vadas ir jūreiviai ėmė ją labai gerbti išgirdę, jog; ji šoko prie- 
šais jaučius ir yra ištraukusi burtą, suteikusį teisę per pilnatį įžengti į dievo 
namą, nors laivo sudužimas jai tai sutrukdęs. Vis dėlto, man pamėginus 
išklausti apie jų dievą, jie nieko nepasakojo, tik atsakė: „Nežinome“. O kai 
kurie sakė: „Nesuprantame tavo kalbos, svetimšali '. Tik tiek supratau, kad 
Kretos dievas viešpatavo jūroje ir kad jūros salos siųsdavo jaunikaičius bei 
merginas priešais jo jaučius šokti. 

Taip atėjo diena, kai priešais mus iš jūros lyg žydras debesis iškilo Kreta 
ir jūrininkai ėmė džiaugsmingai šūkauti, o laivo vadas paaukojo jūros die- 
vui, siuntusiam mums palankų vėją ir orą. Priešais mūsų akis iškilo Kretos 
kalnai bei aukšti krantai su alyvmedžiais — žiūrėjau į tai kaip į svetimą šalį, 
apie kurią nieko nežinojau, nors joje turėjau palaidoti širdį. Tačiau Minėja 
žiūrėjo į tai kaip į motinos šalį, o pamačiusi šiltą, jūros apglėbtą žemės žalu- 
mą, rūsčius kalnus, verkė iš džiaugsmo, kol nuleido bures, irkluotojai su- 
merkė į vandenį irklus ir pro inkarus nuleidusius daugybės šalių bei karo 
laivus nuyrė laivą į prieplauką. Kretos uoste buvo tūkstantis laivų, ir Kapta- 
has į juos žiūrėdamas sakė, jog tikinamas, neva pasaulyje yra tokia dau- 
gybė laivų, jis niekada nebūtų patikėjęs. Uoste nebuvo nei bokštų, nei mū- 
rų, nei įtvirtinimų — miestas prasidėjo stačiai nuo uosto. Tokia besąlygiška 
buvo Kretos valdžia jūroje ir toks galingas buvo Kretos dievas. 

Dabar turiu papasakoti apie Kretą ir ketinu apsakyti, ką savo akimis regė- 
jau, o ne tai, ką apie Kretą bei jos dievą manau - užversiu širdį ir apie tai 
nekalbėsiu, o apsakysiu tik regėta. Todėl turiu pasakyti, kad apkeliavęs vi- 
sas žinomas šalis, gražesnės už Kretą pasaulyje nemačiau. Kaip jūra gena į 
krantą žibančią ir visų penkių vaivorykštės spalvų burbuliukais tvaskančią 
putą, o moliuskų kiaukutai švyti skaidriu perlamutru — taip prieš mano 
akis kaip puta sušvito, suplisko Kreta. Niekur Žmogaus gyvenimo džiaugs- 
mas ir malonumas nėra toks tikras ir užgaidus kaip Kretoje ir nė vienas ten 
nesutiks nieko kita daryti, tik tai, kas šauna į galvą, todėl bergždžia su kre- 
tiečiais pasirašinėti sutartis arba daryti apžadus, nes vieną valandėlę jie vie- 
na nusprendžia, o kitą — kita. Jie taip pat kalba apie visa, kas gražu ir malo- 
nu - net jei tai netiesa, mat jiems patinka žodžių skambesys, o mirties toje 
šalyje niekas nepažįsta, ir tariu, jog; jų kalboje net nėra žodžio „mirtis“, nes 
jie ją slepia, o kai kas nors miršta, kad kiti nesusisielotų, išgabenamas slap- 
ta. Nežinau, bet tariu juos taip pat deginant mirusiųjų kūnus, nes Kretoje 
būdamas nemačiau nė vieno negyvėlio ir nė vieno kapo - išskyrus labai 
seniai iš didelių akmenų pastatytus karalių kapus, kurių jie iš tolo lenkiasi, 
nes apie mirtį jie nenori galvoti, tarsi taip galėtų jos išvengti. 

Jų menas taip pat nepaprastas ir įmantrus - kiekvienas menininkas tapo 

kaip nori — nepaisydamas taisyklių ir vaizduodamas vien tai, kas gražu jo 
akiai. Jų ąsočiai ir vazos dega ryškiomis spalvomis, ant šonų lyg gyvi plau- 
kioja visokie nepaprasti jūros gyvūnai bei žuvys, auga gėlės, ore raibuoja 
drugeliai, todėl pripratusį prie taisyklių tramdomo meno žmogų apima ne- 
rimas ir žiūrėdamas į jų meną jis tariasi regis sapną. 

Jų pastatai nėra dideli ir galingi, - kaip kitų šalių šventyklos ir rūmai, - 
bet statydami jie siekia patogumo bei prabangos, o pastatų grožio nepaiso. 
Jie mėgsta gaivą ir švarą, jų langai dideli, todėl kambariuose vėsu; jų na- 
muose daugybė vonios kambarių, o juose pasukus sidabrinį čiaupą į švie- 
sias vonias ima tekėti karštas ir šaltas vanduo. Į jų išvietes ūždamas ir nu- 
plaudamas visą geldą taip pat teka vanduo - taigi tokios prabangos kaip 
Kretos namuose niekur nemačiau. Ir tai turi ne vien kilmingieji bei turtin- 
gieji, bet ir tie, kurie negyvena uoste - svetimšalių ir darbininkų daly. 

Jų moterys praleidžia begalę laiko prausdamosi, pešiodamosi odos plau- 
kelius, rūpindamosi veidu, gražindamosi bei dažydamosi, todėl pradėju- 
sios rengtis jos niekada nebaigia laiku, o į puotas atvyksta kada spėjusios. Į 
savo karaliaus priėmimus jos taip pat atvyksta kada spėjusios ir niekam tai 
neatrodo nederama. Bet įstabiausi yra jų drabužiai, nes moterys rengiasi iš 
sidabro ir aukso išaustais, prie kūno prigludusiais apdarais, kurie pridengia 
jų kūnus, tačiau rankas ir krūtis palieka nuogas - mat jos didžiuojasi gra- 
žiomis krūtimis, o plačius, klostytus sijonus jos puošia tūkstančiais piešinių, 
liepdamos menininkams nupaišyti ant jų puošnius paveikslus. Jos taip pat 
dėvi apdarus, susiūtus iš šimtų auksinių plokštelių, moliuskų, drugelių bei 
palmių lapų, pro kuriuos jų oda persišviečia. Tačiau plaukus, - praleidusios 
tam kiauras dienas, - jos sumaniai susuka į aukštus kuodus, papuošia juos 
mažomis lengvomis skrybėlaitėmis, aukso smeigtukais pritvirtindamos jas 
prie plaukų taip, kad pleventų virš jų pakaušių lyg kylantys drugeliai. Jos 
lieknos ir grakščios, o jų klubai siauri kaip berniukų, todėl joms sunku gim- 
dyti ir jos kaip įmanydamos stengiasi nepastoti ir nelaiko šito gėda, net jei 
visai neturi vaikų arba tik vieną ar du. 

Vyrai nešioja puošnius, kelius siekiančius batus, tačiau jų klubjuostės pa- 
prastos, kurias jie stipriai susiveržia, nes didžiuojasi siaurais juosmenimis 
bei plačiais pečiais. Jų galvos nedidelės, menkos, galūnės ir plaštakos glež- 
nos, jie, kaip ir jų moterys, nepakenčia jokių odos plaukelių. Retas iš jų 
kalba svetima kalba, nes jiems gera savo šalyje ir jų netraukia į kitas, nesu- 
teikiančias jiems tokio patogumo ir džiugesio kaip jų gimtinė. Nors visus 
turtus jie kraunasi iš uosto bei prekybos, tarp jų sutikau vyrų, kurie nieka- 
da nebūtų sutikę nueiti į uostą, nes ten dvokia, ir nemokėjusių paprasčiau- 
sių skaičiavimo veiksmų, bet viską patikėdavusių ūkio prižiūrėtojams. To- 
dėl uosto gyvenimu pasitenkinę sumanūs svetimšaliai Kretoje greitai pra- 
turtėdavo. 

Jie taip pat turėjo be muzikantų grojusių instrumentų ir tvirtino gebą 
užrašyti muziką — taigi skaitydamas ją galėjai groti anksčiau niekada jos 

net negirdėjęs. Babilono muzikantai tvirtino taip pat moką šitai daryti, ir 
nenoriu ginčytis nei su jais, nei su kretiečiais, nors pats nesu muzikantas ir 
kitų šalių instrumentai mano ausis glumino. Užtat suprantu, kodėl kituose 
kraštuose sakoma: „Meluoja kaip kretietis“. 

Jie taip pat neturi į akis krintančių šventyklų, jiems nelabai rūpi dievai, bet 
pasitenkina tarnyste jaučiams. Ir šitai jie daro su didžiuliu užsidegimu - retą 
dieną jie nesusirenka jaučių aikštės žiūrovų tribūnoje. Ir vis dėlto nema- 
nau, jog tai daro iš pagarbos dievams, o ne dėl šokio priešais jaučius teikia- 
mo įkarščio ir smagumo. 

Taip pat negaliu pasakyti, kad jie labai gerbia savo karalių, nes jis pana- 
šus į juos, nors gyvena daug didesniuose rūmuose nei jo valdiniai. Bet jie 
bendrauja su savo karaliumi kaip su lygiu: juokauja, pasakoja jam linksmas 
istorijas, o pakviesti atvyksta pas jį kada nori ir išeina, kai nori - kai jiems 
pasidaro nuobodu ar tuomet, kai kas nors kita šauna į galvą. Vyną jie geria 
saikingai — tiek, kad pralinksmėtų, ir nors jų papročiai labai laisvi, niekada 
nenusigeria, nes laiko tai barbarų bruožu, ir nuo besaikio gėrimo nemačiau 
nieko per puotas vemiant - kaip dažnai pasitaiko Egipte bei kitose šalyse. 
Tačiau jie užsidega geismu vienas kitam nepaisydami, kuris kurio vyras ar 
žmona, ir linksminasi vienas su kitu, kada tik ir kaip tik šauna į galvą. Prie- 
šais jaučius šokančius jaunikaičius myli moterys, todėl daugelis kilmingų, 
net neįšventintų vyrų lavinasi šokdami priešais jaučius, bet šitai jie daro 
savo smagumui ir kartais pasiekia tokį pat meistriškumą kaip ir dievui įšven- 
tintieji jaunuoliai, kurie negali paliesti moters — kaip įšventintos mergelės 
negali paliesti vyro. Bet kodėl taip yra - neįstengiu suprasti, nes pamačius 
jų papročius neatrodo, jog šitai jiems taip svarbu. 

Visa tai kalbu norėdamas pasakyti, kad dažnai apstulbdavau, kol pripra- 
tau prie Kretos papročių, - jei apskritai spėjau prie jų priprasti, nes jie di- 
džiuojasi nuolat sugalvoją ką nors nauja ir netikėta - taigi niekada iš anksto 
nežinai, kas nutiks kitą akimirką. Tačiau turiu papasakoti apie Minėją, nors 
mano širdis prisiminus ją apsunksta. 

Atkeliavę į uostą apsistojome svetimšalių nakvynės namuose, kurie ne- 
buvo labai dideli, bet teikiamais patogumais prabangiausi iš visų mano ma- 
tytų nakvynės namų, - taigi dulkėse tviskanti Babilono „Ištarės pavėnė“ su 
savo nenuovokiais vergais greta jų būtų atrodžiusi barbariškai. Ten nusi- 
prausėme, persirengėme, o Minėja, kad galėtų pasirodyti draugams, palie- 
pė susukti jai plaukus, nusipirko naujus drabužius, todėl ją pamatęs apstul- 
bau: ant jos galvos buvo maža į lempą panaši skrybėlaitė, ji buvo apsiavusi 
aukštakulniais bateliais, su kuriais buvo sunku vaikščioti. Tačiau nenorėjau 
jos liūdinti ką nors tardamas apie drabužius ir padovanojau jai auskarus 
bei įvairiaspalvių akmenėlių vėrinį, nes pardavėjas sakė, jog tądien Kretoje 
tokiais puošiasi, tačiau apie rytojų jis negalėjo nieko pasakyti. Pritrenktas 
žiūrėjau ir į jos nuogas, raudonai nudažytais galais krūtis, išsprogusias vir- 
šum sidabru aptempto liemens, todėl vengdama mano žvilgsnio ji priešgy- 

niai tarė, jog jai nesą ko gėdytis savo krūtų, jomis galinti rungtis su bet 
kuria Kretos moterimi. Atidžiau įsižiūrėjęs neprieštaravau, nes dėl šito ji 
išties galėjo būti teisi. 

Paskui paliepėme nunešti mus iš uosto į kalnyną, į patį miestą, - jo leng- 
vi statiniai bei sodai po uosto ankštybės, triukšmo, žuvies dvoko bei preky- 
bininkų buvo lyg kitas pasaulis. Minėja nuvedė mane pas senyvą kilmingą- 
jį - nepaprastąjį jos globėją bei draugą, kuris Jaučių lauke lažindavosi dėl 
jos meistriškumo, todėl Minėja gyveno pas jį, o jo namuose elgėsi kaip 
savo. Jis tyrinėjo jaučių sąrašą, popieriuje rašydamas pastabas apie rytdie- 
nos lažybas, tačiau išvydęs Minėją savo popierius užmiršo — labai apsidžiau- 
gęs nesivaržydamas apkabino ją ir tarė: 

— Kur slapsteisi — ilgai tavęs nematydamas maniau, jog atėjo tavo eilė 
keliauti į dievo namą. Vis dėlto dar nepasirinkau naujos globotinės, todėl 
tavo kambarys tebėra toks kaip anksčiau, jei tarnai neužmiršo jo sutvarkyti 
arba mano žmona nepaliepė jo išdraskyti ir jo vietoje įrengti baseiną, nes ji 
ėmėsi auginti visokiausias žuvis baseinuose ir dabar neįstengia apie nieką 
kita galvoti. 

— Helėja. baseinuose ėmė auginti žuvis? — apstulbusi paklausė Minėja. 

— Tai jau nebe Hielėja, - kiek sudirgęs atsakė senasis ponas. — Aš turiu 
naują žmoną - pas ją dabar žuvų pažiūrėti atėjo kažkoks neįšventintas jau- 
čių jaunikaitis, todėl nemanau ją apsidžiaugsiant, jei jiems sutrukdysime. 
Bet supažindink mane su savo S kad jis taptų ir mano draugu, o šie 
namai taptų jo namais. 

— Tai mano draugas Sinuhė, egiptietis, Jis, Vienišasis, kuris verčiasi gydy- 
tojo amatu, — tarė Minėja. 

— Abejoju, ar ilgai jis čia vienišas išbus, - juokomis tarė senukas. - Išet ar 
tik nesergi, Minėja, kad vaikštai su gydytoju — aš šito nenorėčiau, nes ti- 
kiuosi tave jau rytoj priešais jaučius šoksiant ir man laimę atnešiant. Mat 
mano ūkio prižiūrėtojas uoste dejuoja, jog mano pelno jau nebeužtenka 
išlaidoms ar išlaidų — pelnui, o gal priešingai, nes nesuprantu jo sudėtingų 
skaičiavimų, kuriuos jis man be perstojo rodo ir nervina mane. 

— Nesergu, - atsakė Minėja. —- Tačiau mano draugas išgelbėjo mane iš 
daugybės pavojų, o kad sugrįžčiau į savo motinos šalį, perėjome daugybę 
kraštų, nes keliaujant į Siriją šokti jaučiams sudužo mano laivas. 

— Taip? Iš tiesų? — nerimastingai paklausė senasis ponas. - Tikiuosi, jog 
draugystė vis dėlto nesutrukdė išsaugoti nekaltybę, nes kitaip tau nebus 
leista dalyvauti rungtynėse ir, kaip gerai Žinai, atsitiks kitų nemalonių daly- 
kų. Man iš tiesų labai neramu, nes matau tavo krūtis įtartinai prisirpusias, 
padidėjusias, ir tavo akys drėgnai tviska. Minėja, Minėja, ar tik nesugadinai 
savęs? 

— Ne, - piktai atkirto Minėja. - Ir kuomet sakau ne - gali mano žodžiu 
tikėti, ir nereikia manęs kaip Babilono vergų turguje tikrinti. Vargu ar su- 
voki, jog tik su šito draugo pagalba po visų pavojų pasiekiau savo motinos 

šalį ir tariau savo draugus mano sugrįžimu apsidžiaugsiant, tačiau tu gal- 
voji tik apie savo jaučius ir lažybas. 

Iš pykčio ji apsiverkė, ir ašaros išterliojo dažais jos skruostus. 

Senasis ponas neapsakomai sumišo ir susikrimtęs tarė: 

— Neabejoju, jog; kelionės tave sukrėtė, nes svetimose šalyse vargu ar 
galėjai kasdien vonioje išsimaudyti, ar ne? Ir netikiu, jog Babilono jau- 
čiai prilygsta mūsų jaučiams. Tačiau prisiminiau, kad jau seniai turiu 
būti pas Miną - visai buvau užmiršęs, — taigi eisiu turbūt net nepersi- 
rengęs. Vargu ar kas pastebės mano apdarą, nes ten visada tokia galybė 
žmonių. Taigi, gerieji draugai, valgykite, gerkite ir pasistenk nurimti, 
Minėja, o jeigu ateis mano žmona, pasakyk, kad išėjau pas Miną, nepa- 
norėjęs trikdyti jos džiaugsmo su jaučių jaunikaičiu. Galiu taip pat eiti 
miegoti, nes kažin ar pas Miną kas pastebės, ar aš esu, tačiau man šovė 
į galvą, jog eidamas galėsiu užsukti į Jaučių namus paklausti apie nau- 
jąjį jautį su dėme ant šono — taigi turbūt geriausia bus, jei eisiu. Tai 
nepaprastai puikus jautis. 

Jis abejingai su mumis atsisveikino, tačiau Minėja pasakė: 

— Eisime drauge su tavim pas Miną - galėsiu pamatyti visus savo drau- 
gus ir supažindinti juos su Sinuhe. 

Taigi išsiruošėme į Mino rūmus ir ėjome pėsti, nes senasis ponas negalė- 
jo nuspręsti, ar verta dėl tokio trumpo kelio imti dengtus neštuvus. Tik 
pasiekus rūmus supratau, jog Minas yra jų karalius, ir sužinojau, jog jų 
karaliaus vardas visuomet yra Minas, idant būtų galima jį nuo kitų atskirti. 
Tačiau kelintas tai buvo Minas - niekas nežinojo, nes niekam neužtekdavo 
kantrybės juos suskaičiuoti ir įsiminti, mat vieną dieną Minas dingsta ir į jo 
vietą ateina kitas Minas — visiškai toks pat kaip buvusysis, todėl Kretoje 
niekas nesikeičia. 

Rūmuose buvo galybė kambarių, o ant priėmimų salės sienų lingavo 
jūros dumbliai, skaidriam vandeny plaukiojo moliuskai bei medūzos. Di- 
džiulė salė buvo pilna vienas už kitą keisčiau ir prabangiau apsirengusių 
žmonių: jie vaikščiojo, bendravo tarpusavyje, gyvai kalbėjosi, garsiai kvato- 
jo, iš mažų taurelių gėrė atšaldytus gėrimus —- vyną bei vaisių sultis, o mo- 
terys apžiūrinėjo viena kitos drabužius. Minėja supažindino mane su dau- 
geliu savo draugų — visi buvo vienodai mandagūs ir išsiblaškę, o karalius 
Minas pasakė man mano kalba kelis draugiškus žodžius bei padėkojo, kad 
jų dievui išgelbėjau Minėją ir ją pargabenau, todėl ji pasitaikius pirmai gali- 
mybei įžengsianti į dievo namą, nors pagal ištrauktą burtą jos eilė jau se- 
niai praėjusi. 

Paskui pasitraukiau į šalį ir ėmiau žvalgytis aplink - keistai jaučiausi drau- 
gijoje, kurios kalbos bei linksmybių priežasčių nesuvokiau, kol prie manęs 
priėjo senyva moteris, gyvomis gėlėmis papuošta jos šukuosena buvo aukšta 
lyg bokštas ir, mano galva, krūtų apnuoginti jai nederėjo. 

Darkia Egipto kalba ji man tarė: 

— Tikriausiai esame anksčiau susitikę, nors tavo vardo neatsimenu, bet 
turbūt esi tas egiptiečių šventikas, kuris buvo atvykęs slaptomis apeigomis 
mūsų, Izidės mylėtojų, sutuokti. 

Atsakiau, jog neprisimenu ją anksčiau matęs, ir patikinau, jog, tikrai, kar- 
tą pamatęs, ją atsiminčiau, ir tai buvo tiesa, nes kalbėdama ji nepaprastai 
priminė šieno kuokštą žiaumojančią ožką. Taip pat pasakiau, jog esu ne 
šventikas, o gydytojas, ir ji paklausė: 

— Ar jaučius taip pat gydai? 

Įsižeidžiau, nors nebuvo ko, nes jaučiai Kretoje vertinami labiau už kil- 
mingiausius žmones, 0 jų gydymas ir erzinimas taip pat laikomas menu. 
Tačiau šito nežinojau, todėl atsakiau: 

— Iš tiesų esu išgydęs kelias ožkas ir pavianų pateles, tačiau prie jaučių 
dar nesu kišęs nagų. 

Tada ji juokais pliaukštelėjo man vėduokle tardama, jog; esu bjaurus. 
Turbūt nebūčiau jos atsikratęs, jeigu Minėja nebūtų manęs išgelbėjusi nusi- 
vesdama šalin. 

Minėja vaikštinėjo po rūmus tarsi po savo namus, vedžiojo mane iš 
kambario į kambarį, džiugiai šūkčiojo pamačiusi pažįstamus daiktus bei 
atsakinėdama tarnams, kurie ją sveikino taip, tarsi ji niekur nebuvo din- 
gusi. Minėja pasakojo, jog bet kuris Kretos kilmingasis galįs išvykti į 
savo leną ar į kelionę kai tik šauna į galvą, pamiršęs užsiminti apie tai 
draugams, niekas nesistebįs ir dėl dingimo neapstulbstąs, o sugrįžęs jis 
prisijungiąs prie kitų kaip niekur nieko. Šitaip jie tikriausiai lengviau 
pergalėdavo mirtį, nes kam nors pradingus, niekas neklausinėdavo, kol 
užmiršdavo, o jei kas nors jo pasigesdavo susitikime, pasitarime ar puo- 
toje, kur šis buvo sutikęs ateiti, tai vis tiek niekas nesistebėdavo, - o gal 
jam į galvą šovė kas kita. 

Galiausiai Minėja nuvedė mane į gražų aukščiausią pastato kambarį kal- 
no atšlaitėje — pro didžiulį langą atsivėrė užmiesčio reginys į nepaprasto 
grožio aikštes, laukus, alyvmedžių giraites ir miškelius. Ji pasakė, jog tai jos 
buvęs kambarys, ir visa jame yra savo vietose lyg ji tik vakar būtų išėjusi, 
nors apdarai drabužių skrynioje ir papuošalai dėželėse jau pasenę, todėl ji 
nebegalinti jų nešioti. Tik tada suvokiau, jog;ji kilusi iš Kretos Minų, nors 
turėjau tai vien iš jos vardo numanyti. Auksas, sidabras bei brangios dova- 
nos jai nieko nereiškė - juk ji nuo vaikystės buvo įpratusi gauti ko panorė- 
jusi. Tačiau vaikystėje ją įšventino dievui, todėl ji buvo išauklėta Jaučių na- 
muose ir gyvendavo juose, palikusi rūmus, senojo globėjo ar kurios nors 
draugės namus, nes kretiečiai būstus keisdavo taip pat įnoringai kaip ir 
gyvenimą. 

Man magėjo pamatyti Jaučių namus, todėl sugrįžome į priėmimo salę 
atsisveikinti su Minėjos globėju, kuris mane pamatęs apstulbo ir mandagiai 
paklausė, ar nebuvome susitikę anksčiau, nes, jo galva, aš labai matytas. 
Paskui Minėja nusivedė mane į Jaučių namus - tai buvo ištisas miestas su 

tvartais, aikštėmis, žiūrovų tribūnomis, bėgimo aptvarais, mokyklomis ir 
šventikų būstais. Ejome iš vieno tvarto į kitą, bjauraus jaučių dvoko smelkia- 
mi, o Minėja vis meiliai kalbino jaučius, šaukė juos, o tie krauju pasruvusio- 
mis akimis, kimiai maurodami ir aštriomis kanopomis kapstydami smėlį, 
mėgino per aptvarus ją ragais persmeigti. 

Ji taip pat sutiko pažįstamų jaunikaičių ir merginų, nors jaučių šokė- 
jai paprastai nedraugauja, nes pavydi vienas kitam meistriškumo ir ne- 
nori kits kitam išduoti savo gudrybių. O jaučius ruošią bei šokėjus auk- 
lėją šventikai mus priėmė maloniai ir išgirdę, jog esu gydytojas, klausi- 
nėjo manęs daugybės dalykų apie jaučių virškinimą, ėdalo mišinius ir 
kailio žvilgesį, nors atrodė, kad apie tai jie išmano daugiau už mane. 
Minėja jiems patiko, nes kitos dienos varžyboms ji greitai gavo jautį ir 
numerį. Mat ji degė noru parodyti man savo gebėjimus priešais geriau- 
sius jaučius. 

Pagaliau Minėja nuvedė mane į nedidelį namelį, kuriame atsiskyręs gy- 
veno vyriausiasis Kretos dievo bei jaučių šventikas — nors Minas taip pat 
buvo vadinamas vyriausiuoju šventiku, bet dėl prekybos ir valdymo parei- 
gų jis nespėjo tvarkyti jaučių reikalų - suspėdavo tik, kaip kiti kretiečiai, dėl 
jų lažintis. Minas visada būdavo vardu Minas, o vyresnysis šventikas visa- 
da būdavo vardu Minotauras ir kažin kodėl tai buvo baugiausias ir labiau- 
siai gerbiamas Kretos vyras, todėl balsu jo vardą tardavo nenoriai, vadin- 
dami tik „žmogumi iš mažojo Jaučių namelio“. Ir Minėja bijojo, nors man 
neprisipažino, pas jį apsilankyti, bet mačiau tai iš jos akių - jau įspėdavau 
kiekvieną jų išraišką. 

Jis priėmė mus tamsiame kambaryje, vos tik apie mus buvo pranešta - jį 
išvydęs, valandėlę tariausi regis dievą ir patikėjau visomis Kretoje sekamo- 
mis pasakomis, nes pamačiau į žmogų panašų vyrą, tačiau su auksine jau- 
čio galva. Mums nusilenkus, jis vis dėlto nusiėmė auksinę Jaučio galvą, 
parodydamas savo veidą. Nors mandagiai nusišypsojo, man jis nepatiko — 
kažkas žvėriško ir nuožmaus buvo jo akmeniniame veide, nors negaliu pa- 
aiškinti, kodėl man taip atrodė, nes tai buvo gražus vyras - labai tamsaus 
veido, gimęs valdyti. Minėjai nereikėjo nieko aiškinti, nes jis jau žinojo vis- 
ką apie laivo sudužimą, jos keliones ir nieko neklausinėjo, tik padėkojo 
man už Minėjai bei jos dievui parodytą gerumą, - taigi ir Kretai, ir pasakė, 
kad manęs laukia nakvynės namuose apstas dovanų, kuriomis, jo suprati- 
mu, liksiu patenkintas. 

— Man nereikia dovanų, - pasakiau, - nes žinios man svarbesnės už auk- 
są, todėl keliavau po daugybę šalių, jas kaupdamas — dabar pažįstu Babilo- 
no bei hetitų dievus. Todėl tikiuosi gausiąs pažinti ir Kretos dievą, apie kurį 
tiek daug nepaprasta girdėjau, kuris myli nekaltas mergeles bei skaisčius 
jaunikaičius — skirtingai nei Sirijos dievai, kurių šventyklos — linksmybių 
vietos ir kuriems tarnauja apipjaustyti šventikai. 

— Čia ne vienam dievui tarnauja žmonės, - tarė jis. - Uoste yra visokių 

šalių dievų šventyklų, todėl čia gali aukoti Amonui arba, jei nori, uosto 
Baaliui. Bet nenoriu tau nurodinėti. Sutinku, jog; Kretos valstybė priklauso- 
ma nuo jos dievo, kurį slapta garbiname taip seniai, kiek atsimename. Jį tik 
įšventintieji pažįsta, tačiau susipažįsta tik jį aplankę ir dar nė vienas nesu- 
grįžo papasakoti, kaip jis atrodo. 

— Hetitų dievai - dangus, motina žemė ir lietus, kuris pasipylęs iš dan- 
gaus apvaisina žemę, — pasakiau. —- Suprantu, kad Kretos dievas - jūra, nes 
Kretos galybė ir turtai ateina iš jūros. 

— Turbūt tu teisus, Sinuhe, - atsakė jis ir keistai nusišypsojo. - Tačiau 
žinok, jog mes, kretiečiai, tarnaujame gyvam dievui, skirtingai nei žemyno 
tautos, tarnaujančios mirusiems dievams bei medinėms statuloms, Mūsų 
dievas — ne kokia nors statula, nors jo įvaizdis — jautis, tačiau kol gyvuos 
mūsų dievas, tol gyvuos Kretos valstybė jūroje. Sitaip išpranašauta ir tuo 
tikime, nors taip pat pasitikime savais karo laivais — dėl jų jokia kita jūros 
tauta su mumis negali varžytis. 

— Girdėjau, kad jūsų dievas gyvena tamsaus namo labirinte, - pasakiau 
atšakiai. - Labai norėčiau pamatyti tą labirinto namą, apie kurį daug girdė- 
jau, tačiau nesuprantu, kodėl įšventintieji niekada iš ten nesugyįžta, nors 
jiems leista po mėnulio mėnesio sugrįžti. 

— Didžiausia garbė ir nuostabiausia laimė, galinti nutikti Kretos jaunikai- 
čiui arba mergelei, - įžengti į dievo namą, - tarė Minotauras pakartodamas 
begalę kartų pasakytus žodžius. - Todėl jūros salos rungiasi siųsdamos dai- 
liausias mergeles ir šauniausius jaunikaičius šokti priešais jaučius, kad šie 
paskui galėtų traukti burtus. Nežinau, ar girdėjai legendų apie jūros dievo 
sales, kur gyvenimas taip nepaprastai skiriasi nuo žemiškojo, kad nė vie- 
nas, ten koją įkėlęs, jau nebenori sugrįžti į žemiškąsias kančias ir sielvartą. 
O gal bijai, Minėja, į dievo namą įžengti? 

Tačiau Minėja nieko neatsakė, o aš tariau: 

— Semiros pakrantėje mačiau paskendusių jūrininkų kūnus: jų galvos 
buvo išpurtusios, pilvai išsipūtę, o jų veidų išraiška nebuvo džiaugsminga. 
Tik tiek težinau apie jūros dievo sales, tačiau tavo žodžiais visai neabejoju 
ir linkiu Minėjai viso, kas geriausia. 

Minotauras šaltai atsakė: 

— Galėsi pamatyti labirinto namą, nes nedaug beliko dienų iki pilnaties — 
tąnakt Minėja žengs pas dievą. 

— Ojei Minėja atsisakys į dievo namą žengti? —- paklausiau karštai, nes jo 
žodžiai mane pribloškė, neviltimi sustingdydami širdį. 

— Šitaip dar niekada nenutiko, - atsakė Minotauras. — Gali būti ramus, 
egiptieti Sinuhe. Pašokusi priešais jaučius Minėja sayo valia įžengs į die- 
vo namą. 

Jis vėl užsidėjo auksinę jaučio galvą - tai buvo lyg ženklas, jog; privalo- 
me išeiti, ir jo veido daugiau nebematėme. Minėja sugriebė mane už ran- 
kos ir išsivedė, bet jau nebesidžiaugė. 

Sugrįžęs radau Kaptahą nakvynės namuose - uosto vyninėje jis buvo išgė- 
ręs nemaža vyno, todėl man pasakė: 

— Mano pone, ši šalis tarnams — Vakarų šalis, nes niekas jų nemuša laz- 
domis ir niekas neprisimena, kiek kapšelyje turi aukso arba kokiais papuo- 
šalais gražinasi. Iš tiesų, mano pone, tarnams tai Vakarų šalis žemėje, nes 
čia šeimininkas, užpykęs ant savo tarno, išveja jį iš namų, - o tai baisiausia 
bausmė, bet tarnui tereikia tik pasislėpti ir kitądien sugrįžti, o šeimininkas 
jau bus viską užmiršęs. Tačiau uosto jūrininkams ir vergams tai nepalanki 
šalis, nes šykštūs ūkių prižiūrėtojai naudoja smailias lazdas, o prekijai semi- 
rietį apgauria taip pat lengvai kaip semirietis egiptietį. Vis dėlto jie čia turi 
mažų žuvelių, kurias laiko molio puoduose užpylę aliejumi ir kurias gardu 
vynu užgerti. Už šių žuvelių skanumą jiems daug ką atleidžiu. 

Visa tai jis kalbėjo savu papratimu — tarsi apgirtęs, bet paskui uždarė 
duris ir įsitikinęs, jog niekas mūsų nesiklauso, tarė: 

— Mano pone, šioje šalyje dedasi keisti dalykai: vyninėse jūrininkai šne- 
ka Kretos dievą mirus ir pasimetusius šventikus ieškant naujo dievo. Ta- 
čiau tai grėslūs žodžiai - už juos nuo uolų sušėrė jūrų moliuskams keletą 
jūrininkų. Mat išpranašauta, jog mirus jų dievui žlugs ir Kretos valstybė. 

Tuomet mano širdyje įsiplieskė kvaila viltis ir pasakiau Kaptahui: 

— Pilnaties naktį Minėja turės įžengti į dievo namą, bet jei jų dievas išties 
mirė, - o taip gali būti, nes žmonės visada viską sužino, net jei niekas jiems 
nieko nepasakoja, - tuomet gal Minėja sugrįš iš dievo namo, iš kurio niekas 
lig šiol nesugrįžo. 

Kaptahas atsakė: 

— Ar ta prakeiktoji dar nepridarė mums ganėtinai žalos ir keblumų — 
mano garbė tikrai sumenksta, moteriai šlepete paleidus man kraują iš no- 
sies. Tačiau tiesą sakai — žmonės viską sužino, net jei niekas nieko jiems 
nepasakoja: iš pradžių miglotai, lyg sapne, tačiau sykį viską it ugnis nušvie- 
čia — tuomet gatvių kampuos kyla muštynės, suliepsnoja namai ir pasikei- 
čia daugybė dalykų. Ir aš visai nepavydžiu Kretos kilmingiesiems - jei jų 
dievas iš tiesų mirė, uostas, tai sužinojęs, plūstelės į miestą: kalviai su kū- 
jais, Žvejai su žeberklais, o nešėjai išsilauš medinius vėzdus - taip manau, 
nors visaip gali nutikti. 

Jam kalbant prisiminiau, ką sakė Babilono žvaigždžių aiškintojai, ir ta- 

riau: 
— Babilono šventikai žvaigždėse įžiūrėjo, jog šitie pasaulio metai baigiasi 
ir tautos pereina į naujuosius pasaulio metus — kai dievams išmirus visa 
pasikeis. Bet gal šitaip pranašaujama apie Kretą, juk Sirijos bei Egipto die- 
vai nemirs ir gyvens amžinai. 

— Tu labai išmintingas, mano pone, - pasakė Kaptahas, - gerai prisigėręs 
turbūt labai aiškiai suprasčiau, ką sakai, tačiau dabar tekančios žvaigždės, 

šventikai, dievai ir pasaulio metai mano galvoje susimaišė ir suprantu tik 
tai, ką sakei apie Minėją. Tai lyg visų tavo kalbų pradžia, pabaiga ir rato 
vidurys, man labai gaila tavęs, nes daugybę kartų sakiau, jog iš vergės arba 
viešųjų namų gautum tą patį mažiau vargęs. Kiek vyninėje girdėjau, šitos 
Kretos nuogakrūtės, atrodo, kojų labai nesuglaudžia. Bet jei nori merginos — 
reikalas paprastas: trenkę medine kuoka per galvą, įkišame ją į maišą, nu- 
gabename į laivą ir skarabėjo padedami plaukiame į Egiptą. Geriau nesu- 
galvosi, nors tvirtai tikiu tave šitaip į namus parsigabensiant visą maišą 
laukinių kačių. Tačiau dėl tavęs aš pasirengęs vykdyti šį pavojingą suma- 
nymą, nes negaliu pakęsti, kai kalbėdamas mekeni lyg nusiminęs ožys, nyks- 
ti akyse, o tavo plaukai susivėlę kaip katino kailis per draiką. 

Nepykau ant Kaptaho už jo įžūlumą, tačiau ilgai svarsčiau jo žodžius — 
tas sumanymas mane gundė. Bet taip nepaprastai gerbiau Minėją ir jos 
valią, kad per savo kvailumą nesutikau su Kaptaho siūlymu. Mat pagalvo- 
jau, jog Minėja man niekada neatleis, jei ją pagrobčiau it katę maiše. 

Kitądien su Minėjos numeriu gavau gerą vietą didžiojo Jaučių lauko Žžiū- 
rovų tribūnoje su tolygiai į viršų kylančiais suoleliais — vienas akmeninis 
suolelis buvo aukščiau už kitą ir visi netrukdomi matė jaučius. Labai stebė- 
jausi ir Žavėjausi šita išmintinga, niekur kitur nematyta tvarka, nes Egipte 
per šventines dievų eitynes ir vaidinimus pastatydavo pakylą, idant visi 
matytų ir Dievą, ir šventikus, ir šokėjas. Jaučius vieną po kito leido į lauką ir 
kiekvienas šokėjas iš eilės turėjo pašokti savo šokį — vinklų ir labai sunkų, 
nes reikėjo atlikti daugybę visokiausių judesių - be klaidų ir tam tikra tvar- 
ka, o sunkiausi buvo šuoliai į jaučio tarpuragį, šoksnis nuo jo į orą, sukinys 
ore ir vėl šuolis atsistojant ant lekiančio jaučio nugaros. Cia net mikliausias 
galėjo suklysti, nes daug kas priklausė ir nuo jaučio — kaip jis sustodavo, 
bėgdavo ar atitiesdavo sprandą. Kretos kilmingieji bei turtingieji lažinosi 
tarpusavyje dėl skirtingų numerių ir savo numylėtinių, tačiau aš, pamatęs 
galybę numerių, jų beprotiško įkarščio niekaip nesupratau, nes jaučiai man 
greitai nusibodo ir nebejstengiau atskirti vieno pasirodymo nuo kito, visi 
man rodės vienodi. 

Minėja taip pat šoko priešais jaučius, o aš baiminausi, kol jos nepaprasti 
sugebėjimai bei kūno lankstumas mane užbūrė ir užmiršęs pavojų, į kurį ji 
pakliuvo, džiūgaudamas ėmiau šlovinti ją drauge su kitais. Cia merginos, 
kaip ir jaunikaičiai, priešais jaučius šoko nuogos, mat jų žaidimas buvo toks 
apgaulingas, jog net menkiausia drabužio skiautė galėjo supainioti ir sukel- 
ti pavojų gyvybei. Tačiau aliejumi žvilganti Minėja, mano galva, šoko gra- 
žiausiai, nors turiu pripažinti, kad tarp jų buvo ir kitų labai dailių, didelį pa- 
lankumą pelniusių merginų. Tačiau aš Žiūrėjau tik į Minėją. Palyginti su kito- 
mis, jai trūko įgūdžių po ilgo nebuvimo ir ji nelaimėjo nė vieno vainiko. Dėl 
jos lažinęsis senasis globėjas labai krimtosi ir pyko, o paskui, užmiršęs praras- 
tą sidabrą, patraukė į Jaučių namus išsirinkti naujų jaučių ir numerių - būda- 
mas Minėjos globėjas, jis turėjo tokią teisę. 

Kai po pasirodymų Jaučių namuose susitikau Minėją, ši apsižvalgiusi 
šaltai tarė: 

— Sinuhe, daugiau su tavimi nebegaliu susitikti, nes mano draugai pa- 
kvietė mane į puotą ir privalau ruoštis susitikimui su dievu, nes jau poryt 
pilnatis. Turbūt nebesusitiksime, kol iškeliausiu į Dievo namą - jeigu tu 
nori mane ten kartu su mano draugais lydėti. 

— Tebūnie kaip sakai, - sutikau. — Be abejonės, turiu Kretoje daug ką 
apžiūrėti, o šios šalies papročiai ir moterų apdarai mane labai smagina. Man 
sėdint tribūnoje, tavo numeriu pažymėtoje vietoje, ne viena tavo draugė 
jau kvietėsi mane į namus - į jų veidus ir krūtis bus malonu pažvelgti, nors 
jos šiek tiek tuklesnės ir nėra tokios rimtos kaip tu. 

Jos akys blykstelėjo, ūmai ji sugriebė mano ranką ir karštai alsuodama 
tarė: 

— Neleisiu tavęs pas savo drauges smagintis, jei aš drauge neisiu. O dėl 
manęs gali palaukti nors kol išeisiu, Sinuhe. Net jei tau esu per liesa, - bet 
iki šiol tai man net nešovė į galvą, - galėsi tai padaryti tik vardan mūsų 
draugystės, kai paprašysiu. 

— Tik pajuokavau, - atsakiau, -— visai nenoriu trikdyti tavo ramybės, nes 
suprantu, jog turi daug ką nuveikti, kol į Dievo namą įžengsi. Taigi eisiu į 
savo nakvynės namus ir ten gydysiu ligonius, nes uoste daugybė ligonių, 
kuriems mano išmanumo reikia. 

Palikau ją, bet vis tiek dar ilgai uodžiau jaučių dvoką ir niekada neužmir- 
šiu Kretos Jaučių namų smarvės —- pamatęs jaučių bandą ir pajutęs jų kvapą, 
lyg; susergu: kąsnis nelenda į burną, širdį krūtinėj suspaudžia. Bet tuomet 
palikau ją ir parėjęs į nakvynės namus pradėjau priiminėti ligonius —- gy- 
džiau juos ir lengvinau jų skausmus, kol užslinko vakaras, tamsa ir uosto 
pramogų namuose įsižiebė šviesos. Per sienas ir mūrus girdėjau muziką, juo- 
ką, visokiausius nerūpestingus Žmonių balsus — net Kretos vergai bei tamai 
buvo išmokę savo ponų nerūpestingumo ir visi gyveno taip, tarsi jiems nie- 
kada nereikėtų mirti, pasaulyje nebūtų skausmo, sielvarto ir liūdesio. 

Užslinko tamsa ir Kaptahas jau buvo paklojęs man kilimus, bet nenorė- 
damas degti lempos sėdėjau tamsoje. Didelis ir švytintis, tik dar nepilnas, 
pakilo mėnulis - neapkenčiau jo, nes mėnulis turėjo atimti iš manęs vienin- 
telę, gyvenime seserimi vadintą, neapkenčiau ir savęs, nes buvau bailys, 
silpnas ir nesižinąs, ko noriu. Tačiau atsidarė durys ir į vidų atsargiai žval- 
gydamasi įžengė Minėja — jau ne su kretietišku apdaru, o su tuo pačiu 
paprastu drabužiu, kurį dėvėdama šoko daugybės šalių kilmingiesiems ir 
prastakilmiams, plaukus aukso juostele susirišusi. 

— Minėja, —- pratariau apstulbęs. - Kaip atėjai pas mane, juk tariau tave 
ruošiantis susitikimui su Dievu? 

Ji atsakė: 

— Kalbėk tyliau - nenoriu, kad kas nors mus išgirstų. 

Atsisėdusi šalia manęs ji pažvelgė į mėnulį ir aikštingai tarė: 

— Man jau nebepatinka mano lova Jaučių namuose ir su draugais man 
jau nėra taip gera. Tačiau kodėl atėjau pas tave, į uosto nakvynės namus, — 
nors nedera taip elgtis, - tikrai negaliu pasakyti. Jei tu nori miego, netruk- 
dysiu ir išeisiu, tačiau negalėdama užmigti užsimaniau dar kartą pajusti 
apie tave tvyrantį vaistų bei vaistingųjų žolių kvapą, žnybtelėti į ausį Kap- 
tahui, už kvailas kalbas patampyti jį už plaukų. Kelionės ir svetimos tautos 
tikriausiai man sumaišė protą, nes Jaučių namai man jau nebėra kaip savi, 
manęs nedžiugina palankumas Jaučių lauke ir net nebetraukia į Viešpaties 
namą, o žmonių kalbos man - tarsi nenuovokių vaikų vapalionės, jų džiaugs- 
mas — lyg pakrantės puta, ir jų pramogos manęs nebesmagina. Sirdies vie- 
toje man tarsi tuščia ertmė, mano galva taip pat visai tuščia - joje nė vienos 
minties, kurią sava pavadinčiau, visa mane skaudina, o sieloje niekada ne- 
buvo taip slogu. Todėl prašau —- palaikyk valandėlę mano ranką, nes kai 
laikai mano ranką, nieko pikta nebijau, net mirties nebijau, Sinuhe, nors 
gerai žinau, jog mieliau žvelgtum į tuklesnes ir dailesnes už mane moteris, 
jas mieliau už rankų imtum. 

Pasakiau jai: 

— Minėja, seserie mano, vaikystė ir mano jaunystė buvo lyg skaidrus, 
gilus upelis, tačiau mano branda buvo lyg upė, kuri plačiai ištvindama toli 
žemes užlieja, tačiau jos vanduo, tekėjęs pažeme, sustoja ir pašvinksta. Ta- 
čiau atėjusi pas mane surinkai visus vandenis, ir jie, džiaugsmingai paplū- 
dę gilia vaga, viską manyje nuskaidrino, pasaulis man ėmė šypsotis, o visas 
blogis pavirto nesunkiai nudreskiamais voratinkliais. Dėl tavęs troškau būti 
geras, gydyti žmones, nepaisydamas jų nešamų dovanų, ir tamsūs dievai 
jau neturėjo man galios. Sitaip buvo, kai atėjai pas mane, tačiau tau mane 
paliekant visa aplink ima temti, mano širdis virsta vienišų dykumos varnu, 
ir jau nebelinkiu gero žmonėms — neapkenčiu žmonių, neapkenčiu dievų ir 
nebenoriu nieko apie juos girdėti. Stai kaip, Minėja, todėl sakau tau: pasau- 
lyje daugybė šalių, tačiau upė — tik viena vienintelė. Leisk man pasiimti 
tave į Juodąją žemę ant upės kranto, kur antys krykia meldyne, saulė kas- 
dien auksiniu luotu per dangų iriasi. Eikš, Minėja, sukulsime ąsotį, tapsime 
vyru ir žmona ir jau niekada nesiskirsime — gyvenimas mums bus lengvas, 
o po mirties mūsų kūnai bus išsaugoti, idant susitikę Vakarų šalyje drauge 
amžinai gyventume. 

Tačiau ji suėmė mano rankas ir pirštų galiukais palietusi mano akis, lū- 
pas ir kaklą pasakė: | 

— Sinuhe, norėčiau, bet negaliu su tavimi keliauti - nebėra nė vieno lai- 
vo, kuris išgabentų mus iš Kretos, ir nė vieno laivo vado, kuris išdrįstų mus 
savo laive paslėpti. Mat mane jau saugo Dievui, ir tikrai neleisiu, kad tave 
dėl manęs nužudytų. Norėčiau, bet negaliu su tavimi iškeliauti, nes nuo 
tol, kai ėmiau priešais jaučius šokti, jaučių valia tapo už mano valią stipres- 
nė - neįstengiu tau paaiškinti, nes pats nesi šito patyręs. Todėl pilnaties 
naktį privalau žengti į Dievo namą, ir nei aš, nei tu, nei jokia pasaulio galia 

nesutrukdys. Bet kodėl taip yra - aš nemoku paaiškinti, šitai turbūt Žino tik 
Minotauras. Nuo vaikystės augau Dievo šešėlyje, o šiandien mane šokan- 
čią jaučiai pavergė. Vis dėlto ėmiau karčia neapykanta jų nekęsti, nes jau- 
čiai išskiria mudu, savo tautos žmonių taip pat ėmiau nekęsti, nes jų džiau- 
gsmas tėra tarsi šešėlis, 0 jų gyvenimas — vaikų žaidimas, bet, būdami žiau- 
rūs kaip vaikai, jie trokšta regėti priešais jaučius srūvantį kraują. Šiandien 
jie taip pat buvo labai nepatenkinti ir apgailestavo, kad jaučiai nieko ragais 
nepersmeigė, nė vienas nepaslydo, ir jaučiai nieko nesutrypė, niekieno žar- 
nom ragų neapsivyniojo. Tokia tiesa apie jų lažybas ir didelę meilę jau- 
čiams, nors šito, tardami, jog žavisi nepaprastu menu, jie turbūt nei ki- 
tiems, nei sau neprisipažintų. 

Savo lūponiis ji palytėjo manąsias lūpas, kaklą, apsikabino mane ir stip- 
riai prisiglaudusi ištarė: 

— Todėl, Sinuhe, ketinu pas tave iš Dievo namo sugrįžti —- pagal Jaučių 
įstatymą tai man leista, nors dar niekas iš ten nesugnįžo. Tačiau aš ketinu 
tapti pirmąja ir grįšiu. Paskui, Sinuhe, galėsi daryti man tai, ko geidi, ir tavo 
gyvenimas taps mano gyvenimu, tavo tauta — mano tauta, o tavo dievas 
taps mano dievu. 

Tačiau širdis mano krūtinėje buvo tuščia kaip kapas ir pasakiau: 

— Apie rytojų niekas nieko iš anksto nežino, ir negaliu patikėti, kad su- 
grįši iš ten, iš kur niekas lig šiol nesugrįžo. Gal auksinėse jūros dievo salėse 
gerdama iš dieviškojo šaltinio amžinąjį gyvenimą užmirši visa, kas žemiš- 
ka, ir mane, nors tuo netikiu, nes visa tėra tik pasaka ir niekas, ką svečiose 
šalyse sužinojau apie dievus, nesustiprino mano tikėjimo pasakom. Todėl 
žinok, jei po tam tikro laiko nesugyįši, atėjęs paskui į Dievo namą tave iš 
ten parsivesiu. Parsivesiu, net jei pati nebenorėsi sugrįžti. Ketinu tai pada- 
ryti, Minėja, net jei tai bus paskiausias mano žemiškasis darbas. 

Tačiau ji užspaudė delnu man lūpas ir apsižvalgiusi tarė: 

— Tylėk! Apie tai negalima ne tik garsiai kalbėti, bet net pagalvoti - Dievo 
namas tamsus, ir joks svetimšalis jame kelio neranda, o koją ten įkėlęs ne- 
įšventintasis miršta šiurpia mirtimi. Tu jo net nepasieksi, nes kelią į Dievo 
namą užtveria variniai vartai, ir džiaugiuos tuo, nes žinau, kad per savo pa- 
mišimą išties gali padaryti tai, ką žadi, ir pražūti. Tačiau patikėk manimi — 
savo valia pas tave sugrįšiu, nes mano dievas nėra toks Žiaurus, kad pačiai 
panorėjus neleistų pas tave grįžti. Tai nepaprastas, gražus dievas, saugąs 
Kretos valstybę ir linkįs visiems gero, todėl alyvmedžiai žydi, laukuose grū- 
dai bręsta, laivai plaukia iš uosto į uostą. Jis atsuka palankius vėjus, plukdo 
per rūką laivus, todėl tiems, kuriuos jis globoja, nieko bloga nenutinka. Tai- 
gi kodėl man bloga linkėtų? 

"Nuo pat vaikystės ji augo savo dievo šešėlyje, jos akys buvo aptemdy- 
tos, ir aš jų neįstengiau atverti, nors adata buvau išgydęs aklųjų ir sugrąži- 
nęs jiems šviesą. Todėl bejėgiškai suspaudžiau ją glėbyje, bučiavau ir gla- 
monėjau jos kūną - jis buvo glotnus kaip stiklas, o ji mano glėbiui - lyg 


222 


šaltinis dykumos klajūnui. Ir ji man nesipriešino, tik virpėjo priglaudusi 
veidą prie mano kaklo ir karštas ašaras liedama pratarė: 

— Mano drauge Sinuhe, jei abejoji, ar grįšiu, nieko tau nebedrausiu, — 
daryk man ką nori, jei tave tai pradžiugins, netgi jei privalėsiu mirti, nes 
tavo glėbyje mirties nebijau, visa menka prieš tai, kad mano dievas mus 
išskirs. 

Paklausiau jos: 

— Ar šitai tave pradžiugintų? 

Pasvarsčiusi ji atsakė: 

— Nežinau. Zinau, jog; šalia tavęs mano kūnas neramus ir nenuramdo- 
mas. Tik žinau, kad tau mane palietus man akis aptraukia migla ir keliai 
ima linkti. Anksčiau neapkenčiau savęs už tai, tavo prisilietimo bijojau, nes 
anksčiau visa manyje buvo skaidru ir niekas nedrumstė mano džiaugsmo - 
didžiavausi tik savo gebėjimu, kūno lankstumu ir skaistybe. Dabar žinau, 
jog net skausmo teikiąs tavo prisilietimas saldus, tačiau vis tiek nežinau, ar 
pradžiugintum mane tai padaręs, ko geidi, ar nuliūdintum. Bet jei tave tai 
pradžiugins — nedvejok, nes tavo džiaugsmas — tai mano džiaugsmas ir 
nieko kita netrokštu, tik suteikti tau džiaugsmo. 

Tada paleidau ją iš glėbio ir palytėjęs jos plaukus, akis, kaklą tariau: 

— Man pakaks, kad atėjai pas mane tokia, kokia buvai klajojant Babilono 
keliais. Padovanok man auksinę savo plaukų juostelę — ir pakaks, nieko 
daugiau iš tavęs nenoriu. 

Tačiau ji suabejojusi pažvelgė į mane, pasičiupinėjo krūtis ir tarė: 

— Tikriausiai tau esu per liesa ir tari, jog mano kūnas tavęs nepradžiu- 
gins, turbūt tau labiau patiktų meilingesnė moteris. Bet jei nori - pamėgin- 
siu kaip moku pasimeilinti ir, kad nenusiviltum, atlikti viską kaip nori, nes 
trokštu kaip įmanydama labiau tave pradžiuginti. 

Nusišypsojau glostydamas jos glotnius pečius ir pasakiau: 

— Minėja, nėra mano akims gražesnės už tave moters ir niekas negali 
manęs labiau už tave pradžiuginti, bet nenoriu tavęs liesti vien dėl savo 
paties džiaugsmo, nes tavęs, nerimaujančios dėl savo dievo, tai nepradžiu- 
gins. Tačiau žinau, ką galime padaryti ir kas mums abiems suteiks džiaugs- 
mo. Taigi paimkime ąsotį ir, tavo šalies papročiu, abu jį sudaužykime. Šitai 
padarę tapsime vyru ir Žmona, nors tavęs nepaliesiu ir čia nėra šventikų, 
kurie šitai atlikus įrašytų mūsų vardus į šventyklos knygą. Taigi tegul Kap- 
tahas parneša ąsotį, idant galėtume tai atlikti. 

Jos akys išsiplėtė, suspindo mėnulio šviesoje ir suplojusi delnais ji džiu- 
giai nusišypsojo. Išėjau ieškoti Kaptaho, tačiau Kaptahas sėdėjo ant grindų 
už mano kambario durų ir graudžiai verkdamas atgalia ranka šluostėsi šla- 
pią veidą, o pamatęs mane pratrūko bliauti garsiai. 

— Kas atsitiko, Kaptahai, - paklausiau. — Ko verki? 

Nesigėdydamas Kaptahas atsakė: 

— Mano pone, aš esu jautrios širdies ir nesusitvardžiau neapsiverkęs, kai 

išgirdau viską, ką tu su ta siauraklube mergina kambaryje kalbėjai, nes dar 
niekada nieko graudesnio nesu girdėjęs. 

Apimtas siuto spyriau jam ir paklausiau: 

— Drįsti pasakyti, jog klauseisi mūsų čia prie durų ir girdėjai viską, ką 
kalbėjome? 

Tačiau Kaptahas naiviai atsakė: 

— Kaip tik tai drįstu pasakyti, nes prie durų prasibrovė daugiau klausyto- 
jų, į tave neturėjusių jokio reikalo, - jie atsekė merginą. Todėl išvijau juos 
pagrasęs lazda ir atsisėdau prie durų sergėti tavo ramybės, nes pamaniau, 
jog tikrai neapsidžiaugsi sutrukdytas vidur šio svarbaus pokalbio. Bet čia 
sėdėdamas negalėjau susiturėti nepasiklausęs, ką kalbate, ir visa buvo taip 
gražu, nors ir vaikiška, jog nesusilaikiau nepravirkęs. 

Jam šitai papasakojus, nebeįstengiau daugiau tulžti už jo atviraširdišku- 
mą, tik pasakiau: 

— Jeigu Klauseisi, tai žinai, ko noriu. Taigi greit parnešk ąsotį. 

Tačiau išsisukinėdamas jis tarė: 

— Kokio ąsočio norėtum, mano pone? Molinio ar akmeninio, dažyto, iš- 
marginto ar nedažyto, aukšto ar žemo, plataus ar siauro? 

Sudaviau jam lazda, bet stipriai nemušiau, nes mano širdis plūdo geru- 
mu visiems, ir pasakiau: | 

— Zinai, ko noriu, žinai, kad tam tinka bet koks ąsotis. Taigi daugiau 
nebeišsisukinėk ir nešk greitai pirmą po ranka pasitaikius; ąsotį. 

Jis pasakė: 

— Jau einu, skubu, bėgu, o tai, ką pasakiau — pasakiau norėdamas tau 
duoti daugiau laiko apsvarstyti ketinimus, nes ąsočio daužymas su moteri- 
mi — svarbus vyro gyvenimo žingsnis, todėl nederėtų jo pernelyg staiga ir 
nepamąsčius žengti. Zinoma, atnešiu ąsotį, jei nori, ir netrukdysiu tau. 

Taigi Kaptahas parnešė seną, žuvimi dvokiantį ąsotį ir mudu su Minėja 
sudaužėme jį kartu. Mums tampant vyru ir žmona, Kaptahas buvo liudi- 
ninkas, o paskui jis užsidėjęs Minėjos koją ant sprando tarė: 

— Nuo šiol būsi mano šeimininkė: įsakinėsi man tiek pat, o gal ir daugiau 
nei mano ponas, tačiau tikiuosi, jog įpykusi nešliūkštelėsi man karšto van- 
dens ant kojų, viliuosi taip pat, kad avėsi minkštas šlepetes, be kulniukų — 
šlepetės su kulniukais man nepatinka, nes galvoje nuo jų lieka įbrėžimų ir 
gumbų. Siaip ar taip, ketinu tau tarnauti taip pat ištikimai kaip savo ponui — 
keista, bet mano širdis prie tavęs labai prisirišo, nors esi liesa, tavo krūtys 
nedidelės ir nesuprantu, ką mano ponas tariasi tavyje matąs. Tačiau tikiuo- 
si, jog; tai pasikeis, tau pirmą vaiką pagimdžius. Ir vogti iš tavęs ketinu taip 
pat sąžiningai kaip iki šiol iš savo pono — taigi vogdamas uoliai žiūrėsiu 
tavo, 0 ne savo naudos! 

Tai taręs Kaptahas taip susigraudino, kad vėl ėmė verkti ir kurį laiką net 
balsu bliovė. Ramdydama jį Minėja glostė nugarą, palytėjo išsipūtusius skruos- 
tus ir jis nurimo, o aš, paliepęs surinkti ąsočio šukes, išvariau jį iš kambario. 

Tąnakt miegojome mudu drauge, taip kaip anksčiau - ji mano glėbyje 
kvėpavo man į kaklą, o jos plaukai kuteno man skruostus. Tačiau jos nepa- 
liečiau, nes tai, kas jos nebūtų pradžiuginę, man taip pat nebūtų džiaugs- 
mo suteikę. Vis dėlto manau, kad glausdamas ją prie savęs nepalietęs paty- 
riau didesnį ir stipresnį džiaugsmą už tą, kurį būčiau patyręs liesdamas. 
Vis dėlto nesu šituo tikras, nes nežinau, kokį džiaugsmą būčiau patyręs ją 
liesdamas, bet žinau, jog; tąnakt troškau būti geras visiems — mano širdyje 
neliko nė vienos piktos minties ir kiekvienas vyras buvo man brolis, kiek- 
viena moteris — motina, o kiekviena mergelė - sesuo ir Juodojoje, ir visose 
Raudonosiose žemėse — po tuo pačiu mėnulio nušviestu dangumi. 

Kitą dieną Minėja vėl šoko priešais jaučius ir mano širdis vėl drebėjo dėl jos, 
bet nieko bloga jai nenutiko. Tačiau vienas jaunikaitis nuslydęs jaučiui nuo 
kaktos nukrito ant žemės ir jautis, pervėręs kūną ragais, sutrypė jį — visi žiū- 
rovai atsistojo ir iš baimės bei įkarščio ėmė garsiai šaukti. Išvarius jautį, šokėjo 
kūnas buvo nuvilktas į Jaučių namus, o jo pažiūrėti subėgusios moterys lietė 
jo kruviną kūną rankomis ir karštai dūsaudamos viena kitai sakė: 

— Koks reginys! 

O vyrai kalbėjo: 

— Seniai matėm tokias pasisekusias rungtynes kaip šiandien. 

Nesielvartaudami jie mokėjo vienas kitam lažinius, svėrė auksą ir sidabrą, 
o sugrįžę namo ėmė gerti vyną ir švęsti, todėl miesto žiburiai švietė lig vėly- 
vos nakties ir žmonos, nuklydusios nuo savo vyrų, nakčiai likosi svetimose 
lovose, bet niekam tai neatrodė nederama, nes toks buvo jų paprotys. 

Tačiau aš ant kilimo gulėjau vienas, nes tąnakt Minėja jau negalėjo pas 
mane ateiti, o anksti rytą uoste išsinuomojau dengtus neštuvus ir iškeliavau 
palydėti jos į Dievo namą. Ją gabeno kuoduotų arklių traukiama aukso brike- 
le, ojos draugai lydėjo ją sėdėdami dengtuose neštuvuose arba eidami pėsti: 
triukšmaudami, juokdamiesi, barstydami ją gėlėmis ir kelkrašty sustodami 
gurkštelėti vyno. Kelias buvo ilgas, tačiau visi turėjo pasiėmę sočių užkan- 
džių, o eidami prisilaužė alyvmedžių šakelių ir vaikė jomis vienas kitą, gąsdi- 
no neturtingų žemdirbių avis, sugalvodavo visokiausių kitokių išdaigų. Die- 
vo namas buvo dykoje kalno papėdėje, netoli jūros, ir priartėję prie pakran- 
tės jie nuščiuvo, ėmė kalbėtis šnibždomis ir jau nebesijuokė. 

Tačiau man sunku apsakyti, koks buvo Dievo namas: tai tarsi nedidelis 
žole ir gėlėmis apaugęs kalnelis, palengva statyn pereinąs į kalną. Įėjimą į jį 
sergėjo kalno aukščio variniai vartai, o priešais juos stovėjo nedidelė šven- 
tykla, kur vykdavo įšventinimai ir gyveno Dievo namo sargybiniai. Pava- 
kare prie jos sustojo šventinė eisena ir Minėjos draugai, išlipę iš dengtų 
neštuvų ir susėdę ratu ant žolės, valgė, gėrė, pokštavo, užmiršę rimtumą, 

su kuriuo priartėjo prie Dievo namo, nes kretiečiai greitai viską užmiršta. 
Užslinkus tamsai jie uždegė deglus ir ėmė dūkti krūmyne - iš tamsos skli- 
do moterų spiegsmai ir vyrų juokas, tik Minėja vieniša sėdėjo šventykloje 
ir niekas jau nebegalėjo prie jos prisiartinti. 

Žiūrėjau į ją, sėdinčią šventykloje. It dievo statula ji buvo aprengta auk- 
su, ant galvos — didžiulė aukso karūna, ji bandė man iš tolo šypsotis, bet 
džiugesio jos šypsenoj neįžiūrėjau. Tačiau mėnuliui pakilus jos aukso dra- 
bužius nurengė, nuėmė papuošalus, aprengė plonu apdaru ir plaukus ap- 
gaubė sidabro tinkleliu. Paskui sargybiniai trūktelėjo vario vartų skląsčius 
ir atidarė juos. Vartai, kurių kiekvienai pusei pajudinti prireikė dešimties 
vyrų, kimiai dundėdami atsidarė, o už jų niūksojo tamsa ir jau niekas net 
neaiktelėjo — spengė mirtina tyla. Minotauras apsijuosė aukso diržu, prisi- 
kabino prie šono kardą, užsidėjo auksinę jaučio galvą ir vėl tapo nebepana- 
šus į žmogų. Minėjai į ranką buvo įduotas liepsnojantis deglas ir ją vesda- 
mas Minotauras tolo į tamsųjį namą, kol pradingo, ir deglo šviesa nunyko. 
Tuomet dundančius vario vartus vėl uždarė ir užsklendė didžiuliais sklą- 
sčiais, kuriems pajudinti prireikė kelių tvirtų vyrų, ir po to Minėjos daugiau 
nemačiau. 

Tuomet mane apėmė tokia beprotiška neviltis, kad širdis pavirto saky- 
tum išdraskyta žaizda, per kurią ištekėjo visas mano kraujas, mane apleido 
jėgos, todėl puoliau ant kelių ir prisiglaudžiau veidu prie žemės. Tą valan- 
dėlę mane smelkė įsitikinimas ir mintis, jog jau niekada nebepamatysiu 
Minėjos, nors ji pažadėjo sugrįžti iš Dievo namo, kad iškeliautų su manimi 
ir nugyventų drauge visą gyvenimą. Suvokiau, jog ji nebegrįš, bet kodėl tą 
valandėlę šitai suvokiau — negaliu pasakyti, nes lig tol abejojau, tikėjau, 
bijojau, vyliausi ir tikinau save, jog Kretos dievas kitoks nei visi kiti dievai ir 
išleis Minėją vardan mudu siejusios meilės. Bet jau nesitikėjau, tik gulėjau 
veidą priglaudęs prie žemės, o šalia sėdėjo Kaptahas ir susiėmęs rankomis 
galvą lingavo ir vaitojo. O Kretos kilmingieji ir turtingieji užsidegę deglus 
bėgiodami aplink šoko keistus šokius ir dainavo man nesuprantamų žo- 
džių dainas. Vario vartams užsivėrus juos užvaldė nepaprastas jaudulys: 
šoko, be atvangos siutingai šokavo, o jų šūksniai mano ausims buvo lyg 
varnų krankimas ant mūro. 

Tačiau po kurio laiko Kaptahas nustojo vaitoti ir tarė: 

— To, kas nutiko, nebepakeisime, o apie rytojų niekas nieko iš anksto 
nežino. Todėl, mano pone, valgykime, gerkime ir sustiprinkime savo jėgas, 
nes aš, išgirdęs apie čionykšų tokių iškilmių paprotį, pasiėmiau vyno bei 
visokių gardžių valgių. Galiu tau pasakyti, jog ašaros nebepadės, o lieso 
žmogaus galvoje mintys piktos, tik sotus sutaria su visu pasauliu. Liūdėda- 
mas aš labai išalkau, todėl, tau leidus, taisysiuos valgyti ir gerti. 

Nusišluostęs ašaras jis ėmė labai godžiai valgyti ir gerti, tačiau man kąs- 
nis nelindo į burną, o vynas mano gerklei buvo lyg maurai. Tebegulėjau 
veidu prigludęs prie žemės, bet staiga pakėliau galvą, nes Kaptahas tarė: 

— Jeigu mano akis manęs neapgauna, o taip nemanau, nes dar neišgė- 
riau nė pusės vyno, kai mano akis visa dvigubai mato, tai raguotasis grįžo 
nuo kalno, tačiau kaip jis sugrįžo - nesuprantu, nes vario vartų niekas ne- 
atidarė. 

Jis sakė tiesą: Minotauras tikrai sugrįžo iš Dievo namo - auksinė jaučio 
galva baugiai tviskėjo mėnulio šviesoje, kai jis drauge su kitais šoko šven- 
tinį šokį, trempdamas Žemę čia viena, čia kita koja. Jį išvydęs nesusival- 
džiau —- pašokau nuo žemės, puoliau prie jo ir sugriebęs už rankos pa- 
klausiau: 

— Kur Minėja? 

Jis nusikratė mano rankos ir krestelėjo jaučio galvą, tačiau aš neatstojau 
ir jis nusiėmęs jaučio galvą piktai pasakė: 

— Nedera trukdyti šventų apeigų, bet turbūt šito nežinai, nes esi svetim- 
šalis, todėl atleisiu tau, jei tai nepasikartos. 

— Kur Minėja? - paklausiau dar kartą, ir jis pagaliau man atsakė: 

— Palikau Minėją, kaip skirta, Viešpaties namo tamsoje ir sugrįžau dievo 
garbei šventinio šokio šokti. Ko dar nori iš Minėjos, juk jau atsiėmei savo 
dovanas už tai, kad ją pargabenai? 

— Kaip tu sugyįžai, o ji nesugrįžo? — paklausiau prasibrovęs prie jo, tačiau 
jis pastūmė mane, ir šokėjai mus išskyrė. 

Sugriebęs mane už rankos Kaptahas jėga nusivedė ir turbūt gerai pada- 
rė, nes nežinau, kas būtų nutikę. O Kaptahas tarė: 

— Kvailai ir neatsargiai elgiesi atkreipdamas dėmesį — geriau būtų, jei 
šoktum drauge su kitais ir kaip kiti juoktumeis bei dainuotum, antraip mums 
gali blogai baigtis. Taip pat galiu pasakyti, jog Minotauras išėjo pro mažus 
vartelius, esančius greta didžiųjų vartų, — nieko čia nuostabaus, nes kai pats 
nuėjau pažiūrėti tų vartelių, pamačiau juos užrakinančius ir raktą nusine- 
šančius sargybinius. Norėčiau, mano pone, kad išgertum vyno ir nusira- 
mintum, nes tavo veidas perkreiptas lyg pasiutlige sergančio, o akis vartai 
kaip pelėda. 

Jis sugirdė man vyno ir, deglams švytuojant prieš akis, užmigau mėnulio 
nušviestoje pievelėje, nes pamatęs, kaip jaučiuosi, jis gudriai įmaišė į vyną 
aguonų sulčių. Taip jis atsiteisė man už tai, ką iškrėčiau jam Babilone, gelbė- 
damas jo gyvybę, bet į puodą jis manęs neuždarė, tik užklojęs apklotu sau- 
gojo, kad šokantieji manęs nesutryptų. Gali būti, jog; jis savo ruožtu išgelbėjo 
man gyvybę, nes apimtas nevilties būčiau turbūt smeigęs peiliu Minotaurui 
ir jį nudūręs. Siaip ar taip, šalia manęs sėdėjo kiaurą naktį, kol ištuštinęs vyno 
ąsotį užmigo greta, pūsdamas man į ausį vyno tvaiką. 

Kitą dieną pabudau vėlai — vaistai buvo tokie stiprūs, jog iš pradžių ne- 
susivokiau, kur esąs. Bet ir prisiminęs, kur esu ir kas nutiko, likau visai 
ramus, aiškios galvos ir vaistų veikiamas nebesijaudinau. Dauguma su šven- 
tine eisena atkeliavusiųjų jau buvo grįžę į miestą, tik keletas tebemiegojo 
krūmuose - vyrai ir moterys kaip pakliuvo, begėdiškai apsinuoginę, nes iki 


227 


ryto jie gėrė vyną, šoko ir šventė. Nubudę jie persirengė, moterys pasitaisė 
šukuosenas, bet negalėdamos išsimaudyti buvo paniurusios, nes upelių van- 
duo buvo per šaltas, jos buvo pripratusios prie karšto vandens, tekančio į 
vonias iš sidabro čiaupų. 

Tačiau išsiskalavusios burnas, išsitepusios veidus aliejumi, išsidažiusios 
lūpas ir patamsinusios antakius jos nusižiovavo ir tarė kitiems: 

— Kas lieka laukti Minėjos, o kas grįžta į miestą? 

Žaidimai ant žolės ir krūmyne daugelio jau neviliojo ir diduma per die- 
ną išsinešdino į miestą, tik jauniausi ir karščiausi Minėjos draugai liko sma- 
gintis prie Dievo namo, teisindamiesi, kad lieka laukti sugrįžtančios Minė- 
jos, nors visi žinojo, jog iš Dievo namo dar niekas niekada nėra grįžęs. Ši- 
taip jie elgėsi todėl, kad naktį kiekvienas buvo sutikęs tą, kuriam jautė aist- 
rą, ir žmonos galėjo atsikratyti vyrų, išsiųsdamos juos atgal į į miestą. Šitai 
matydamas perpratau, kodėl mieste visai nebuvo viešųjų namų, tik uoste. 
Pamatęs jų žaidimus tą dieną ir kitąnakt, taip pat supratau, jog linksmybių 
amatu užsiimančioms merginoms būtų labai sunku rungtis su Kretos mo- 
terimis. 

Tačiau išeinančio Minotauro aš paklausiau: 

— Esu svetimšalis, bet ar galiu likęs su Minėjos draugais laukti jos sugrįž- 
tančios? 

Piktai pasižiūrėjęs į mane jis tarė: 

— Niekas tau šito nedraudžia, bet uoste kaip tik yra laivas, kuriuo gali 
pasiekti Egiptą, nes lauksi tuščiai. Iš Dievo namo dar nė vienas įšventintasis 
nesugrįžo. 

Tačiau apsimečiau esąs naivus ir įtaikaudamas jam atsakiau: 

— Tikra tiesa, buvau gerokai susižavėjęs Minėja, nors man su ja buvo 
nuobodu, mat dėl jos dievo su ja negalėjau linksmintis. Ir, tiesą sakant, 
visai nelaukiu jos sugrįžtant, bet, kaip ir kiti, sakau liekąs laukti Minėjos, 
nes čia daugybė žavingų merginų ir moterų - jos meiliai žvelgia man į 
akis ir vylingai glaudžia man prie rankų krūtis, o aš šito niekada nesu 
patyręs. Tiesą pasakius, Minėja buvo beprotiškai pavydi ir varginanti mer- 
gina — draudė man linksmybes, bet pati manęs neprisileido. Aš turbūt 
turiu tavęs atsiprašyti, kad praėjusią naktį nusigėriau ir galbūt nesusivok- 
damas tave įžeidžiau, nors gerai neprisimenu, nes mano galva vis dar 
apdujusi. Tik prisimenu, kad apkabinęs tave prašiau pamokyti mane šo- 
kio, kurį taip gražiai ir pakiliai šoki, kaip dar niekada nebuvau matęs. Bet 
jei tave įžeidžiau, išties širdingai prašau atleisti, nes kaip svetimšalis dar 
gerai neišmanau jūsų papročių, taip pat nežinojau, kad nedera tavęs lies- 
ti, nes tu - nepaprasta šventa esybė. 

Veblenau tas nesąmones prisimerkęs, skųsdamasis galvos skausmu, kol 
jis, palaikęs mane pusgalviu, nusišypsojo ir tarė: 

— Jeigu taip, nenoriu atimti iš tavęs pramogų — čia, Kretoje, mes esame 
laisvi. Pasilik laukti Minėjos tiek kiek nori, tik saugokis, kad kurios nors 

moters neapvaisintum - šitai nedera, nes esi svetimšalis. Tikrai nenoriu šiuo 
savo patarimu tavęs įžeisti — sakau tai tik kaip vyras vyrui, aiškindamas 
mūsų papročius. 

Patikinau jį būsiąs atsargus ir plepėjau dar apie visokius neva Sirijoje ir 
Babilone su šventyklos mergelėm patirtus dalykus, kol jam pakyrėjau, ir 
įtikėjęs mane dar didesniu pusgalviu esant jis paplekšnojo man per petį ir 
iškeliavo į miestą. Tačiau tariu, jog jis vis dėlto perspėjo sargybinius, kad 
mane stebėtų, ir tariu jį taip pat paliepus kretietėms mane palinksminti, 
nes netrukus po to, kai jis iškeliavo, prie manęs priėjo būrelis moterų: jos 
dėjo man vainikus ant kaklo ir žvelgdamos man į akis brukosi prie manęs, 
nuogomis krūtimis liesdamos mano rankas. Jos nusivedė mane į laurų krū- 
myną drauge užkąsti ir išgerti vyno. Sitaip pažinau jų papročius ir nevar- 
žomą būdą, nes jos nesidrovėjo manęs, tačiau aš, išgėręs apstą vyno, apsi- 
mečiau girtu, todėl jų nepradžiuginau ir galiausiai joms nusibodau - ėmė 
mane kumšėti ir išvadino kiaule bei barbaru. Atėjęs Kaptahas už pažastų 
nuvilko mane į šalį ir garsiai pasmerkęs už tai, kad nusigėriau, pasisiūlė 
pradžiuginti jas. Į jį žiūrėdamos jos juokėsi, prunkštė, o jaunikaičiai pašiep- 
dami rodė pirštais į jo didelį pilvą ir nuplikusį pakaušį. Tačiau jis buvo 
svetimšalis, o tai, kas svetima, masina visų šalių moteris, todėl ganėtinai 
prisiprunkštusios jos priėmė jį į savo draugiją ir glausdamosi girdė jį vynu, 
dėjo jam į burną vaisius, pravardžiavo jį ožiu ir baisėdamosi jį uostinėjo, 
kol jo smarvė sugundė jas. 

Palikęs Kaptahą jų globai pabėgau, nes neįstengiau galvoti apie nieką 
kita, tik apie Minėją, ir neviltis mane graužė lyg alkana žiurkė. Sargybi- 
niams sumigus pokaičio, nuėjau prie vario vartų ir susiradau greta mažus 
vartelius, tik be rakto negalėjau jų atidaryti. Tačiau prispaudęs lūpas prie 
metalinių vartų sušnibždėjau Minėjos vardą, nes garsiai jo ištarti nedrįsau. 
Sargybiniams pabudus, nuėjau pas juos su vyno ąsočiu ir vaišindamas vy- 
nu pasišnekėjau su jais, todėl jie mano elgesiu labai stebėjosi, nes Kretos 
kilmingieji su prastakilmiais nesikalba ir gyvena taip, tarsi prastakilmių ir 
skurdžių visai nebūtų. Tačiau jie žinojo, jog esu svetimšalis ir, palaikę mane 
kvailiu, gėrė vyną ir savo kalba iš manęs šaipėsi. Sventiką suėmė pavydas, 
todėl atėjęs prie mūsų iš savo namo jis taip pat ėmė gerti vyną. Tai buvo 
senas Žmogus, visą amžių nugyvenęs šventykloje saugodamas vario var- 
tus, bet man paklausus, ar buvo įžengęs į Dievo namą, jis nepaprastai pasi- 
baisėjęs atsakė, jog į Dievo namą gali įžengti tik įšventintieji ir Minotauras, 
o kiti, ten koją įkėlę, mirę šiurpia mirtimi. Sitai paliudydamas jis papasako- 
jo, jog kažkada seniai seniai, kai Kretos galybė ir šlovė dar nebuvo tokia 
didelė, į krantą netoli šventyklos išlipę jūrų plėšikai apstulbino sargybinius 
tikėjimu Dievo name rasti lobį. Tačiau jų būrelis, įžengęs į Dievo namą, 
niekada nebesugrįžo, nesugrįžo ir nuėjusieji jų ieškoti, tik sargybiniai iš to- 
lo girdėję baugius pagalbos šauksmus, sklindančius iš Dievo namo korido- 
rių. Tuomet likusieji plėšikai išsigandę paleido sargybinius, neišdrįsę jų už- 

mušti, ir sugrįžo į savo laivą. Daugiau niekas nebandęs brautis į Dievo na- 
mą. Todėl, jo galva, bergždžia jį saugoti - vis tiek niekas nedrįs ten kojos 
kelti. Ir nusivedęs mane į namus jis neslėpdamas parodė man vartelių rak- 
tą ir papasakojo, kad prieš įžengdamas į Dievo namą Minotauras paėmė 
raktą, idant nepastebėtas sugrįžtų pro mažuosius vartelius, kai didieji vario 
vartai paskui įšventintąją bus užverti. 

Nusipirkau iš jo keletą talismanų bei mažų jautukų, kuriuos jis laisvalai- 
kiu kalinėdavo iš akmens - jis labai apsidžiaugė, ir mudu tapome draugais. 
Tačiau apie Dievo namą jis kalbėjo tyliau ir supratau, kad to, kurį saugo, jis 
labai bijo. Jis man taip pat prisipažino, kad neišdrįstų gyventi šventykloje, 
jei vario vartai būtų atviri, bet kodėl savo namuose nedrįstų gyventi, 
nemokėjo paaiškinti. 

Nenorėjau pernelyg ilgai pas jį užsibūti, kad neatkreipčiau dėmesio, to- 
dėl sugrįžau pas laukiančiuosius ir gerdamas vyną pamėginau drauge su 
jais pasilinksminti, juoktis, įkyriai rodyti susižavėjimą moterimis. Girtas kaip 
pėdas Kaptahas pasakojo jiems visokias pasakas apie šalis, kuriose lankė- 
mės, O tie juokdamiesi plojo delnais ir šaukė iš džiaugsmo kaip vaikai. Jis 
papasakojo ir apie Babilono karaliumi būtą dieną, apie nuosprendžius, ku- 
riuos paskelbė karaliaus soste sėdėdamas, apie nepaprastą pasisekimą ka- 
raliaus moterų namuose, tačiau visa tai jie laikė didžiausiu melu ir dar la- 
biau juokdamiesi sakė: 

— Jo gyslomis tikriausiai teka kretietiško kraujo. 

Sitaip slinko ta diena, kol man jų linksmybės, nerūpestingumas ir laisvi 
papročiai įgriso, - pagalvojau, kad vargu ar gali būti nuobodesnis gyveni- 
mas, juk bėgant laikui draudimų netramdomi įgeidžiai įgrysta labiau nei 
gyvenimas, varomas kokio nors tikslo. Naktį jie praleido taip pat kaip pra- 
ėjusią: daugybę kartų pernakt mano miegą trikdė moterų spiegsmai miš- 
keliuose, kai jos, viliodamos jaunikaičius, nuo jų sprukdavo, o šie tamsoje 
vaikydamiesi siekė nuplėšti jų drabužius. Tačiau rytą visi buvo pavargę ir 
suirzę, nes negalėjo išsimaudyti, ir dauguma tądien grįžo į miestą, tik jau- 
niausieji ir karščiausieji dar pasiliko prie vario vartų. 

Tačiau trečią dieną ir paskutinieji iškeliavo, o jiems išeinant leidau išnešti 
manęs laukusius dengtus neštuvus, nes pėsti atėjusieji jau nebepajėgdami 
eiti šlitinėjo nuo pernelyg ilgų linksmybių ir nemigos, o man ir tereikėjo, 
kad iškeliaudami jie išsigabentų dengtus neštuvus ir niekas manęs nebe- 
lauktų. Kasdien girdžiau sargybinius vynu, todėl kai pavakare atnešiau vy- 
no ąsotį, jie nenustebo ir mielai priėmė, nes per vienatvės mėnesį, kol šven- 
tinė eisena į Dievo namą atlydėdavo naują įšventintąją, jie turėjo nedaug 
smagumų. Vis dėlto kai kuo jie stebėjosi - juos stebino tai, kad vienas likau 
laukti Minėjos, nes šitaip tikriausiai anksčiau nebuvo nutikę, bet buvau sve- 
timšalis ir, palaikę mane kvailiu, jie ėmė gerti vyną, o pamatęs prie jų priside- 
dant ir šventiką nuėjau pas Kaptahą ir pasakiau: 

— Dievai taip lėmė, kad dabar mes turime skirtis, nes Minėja negrįžo ir aš 

netikiu, kad sugrįš, jei neisiu jos parsivesti. Tačiau nė vienas į tą tamsų 
namą įžengęs dar nesugrįžo, todėl reikia manyti, kad ir aš nesugrįšiu. 
Taigi bus geriausia, jei pasislėpsi giraitėje ir, man iki ryto neparėjus, grįši į 
miestą. Jei kas nors tavęs apie mane klausinės —- pasakyk, jog nukritau 
nuo skardžio į jūrą, arba pasakyk, kaip tau atrodys geriausia, nes tu su- 
galvoji geriau už mane. Bet esu tikras, kad nesugrįšiu - taigi jei nori, dėl 
manęs gali nors tuoj pat iškeliauti. Surašiau tau molio lentelę ir patvirti- 
nau ją sirišku antspaudu, idant nukeliavęs į Semirą paveldėtum prekybos 
namuose man priskaičiuotus pinigus. Jei nori, gali parduoti ir mano na- 
mą. Paskui galėsi daryti ką nori, o jei bijai, kad tave Egipte persekios kaip 
pabėgusį vergą, pasilik Semiroje, įsitaisęs mano name gyvenk už mano 
išteklius kaip nori. Taigi tau neprivalu rūpintis ir mano kūno išsaugojimu, 
nes jei nerasiu Minėjos, man vis tiek, išliks mano kūnas ar ne. Buvai man 
ištikimas tarnas, nors dažnai savo ginčais pakyrėdavai, todėl apgailestau- 
ju, jei pernelyg dažnai ir stipriai mušiau tave lazda, bet vis dėlto manau, 
kad tai buvo tau į sveikatą, o dariau tai tik gero norėdamas, todėl tikiuosi, 
kad pykčio man širdyje nenešiosi. Taigi keliauk sau ir tegu skarabėjas tau 
neša laimę — gali jį pasiimti, nes tiki juo labiau nei aš. Nemanau, jog ten, 
kur einu, man jo prireiks. 

Nusukęs akis Kaptahas ilgai tylėjo, kol pagaliau ištarė: 

— Mano pone, tikrai nenešioju tau pykčio, nors kartais be reikalo stipriai 
mušei mane lazda, bet darei tai tik gero norėdamas ir pagal savo protą. Vis 
dėlto dažniau klausei mano patarimų ir kalbėjai veikiau kaip su draugu, o 
ne kaip su tarnu ir vergu, todėl kartais net imdavau rūpintis tavo garbe, kol 
lazda vėl sugrąžindavo dievų lemtą mudviejų skirtumą. Viskas taip susi- 
klostė, kad ta Minėja yra ir mano šeimininkė, nes užsikėliau palaimintą jos 
mažą kojelę sau ant galvos ir atsakau už ją, nes esu jos tarnas. Ir dėl daugy- 
bės kitų priežasčių, kurių čia nenoriu vardyti, negaliu tavęs vieno leisti į tą 
tamsų namą, taigi jei kaip tamas negaliu tavęs lydėti, - juk pavarei mane 
šalin, o aš privalau paklusti net kvailiems tavo įsakymams, — tai lydėsiu 
tave kaip draugas, nes negaliu tavęs vieno palikti, juolab be skarabėjo, nors 
aš taip pat manau, kad vargu ar skarabėjas mums bepadės. 

Jis kalbėjo taip rimtai, išmaniai ir nežliumbė kaip anksčiau, kad nepaži- 
nau jo. Tačiau, mano galva, buvo kvaila dviese žengti į mirtį - pakako vie- 
no, ir šitai jam taręs paliepiau nepaisčius kvailysčių drožti savo keliu. Ta- 
čiau jis užsispyrė ir tarė: | 

— Jei neleidi man eiti drauge — seksiu paskui, ir man neuždrausi, bet 
norėčiau eiti drauge, nes labai bijau tamsos. Ir dėl kai ko kita taip klaikiai 
bijau to tamsaus namo, kad kaulai tirpsta pagalvojus, todėl tikiuosi tave 
leisiant man pasiimti vyno ąsotį, kad retkarčiais kelyje gurkštelėčiau dėl 
drąsos - kitaip iš baimės galiu apsibliauti ir tau sutrukdyti. Mat ginklo man 
vis tiek neverta imti, nes būdamas minkštos širdies baisiuosi kraujo liejimu 
ir visada labiau pasitikėdavau savo kojomis nei ginklais — taigi jei ketini 

kautis su Dievu, turėsi tai daryti vienas, o aš iš šalies žiūrėdamas tave savo 
patarimais drąsinsiu. Tarkime, kad visa tai buvo žvaigždėse surašyta dar prieš 
prakeiktą mano gimimą, kaip tu papratęs sakyti, tačiau šitai mane menkai 
guodžia, o vienintelė mano paguoda, kad jau nugyvenau ganėtinai ilgą gy- 
venimą, gėriau tokioje gausybėje užeigų, kad neužtenku skaičių, ir su mote- 
rimis ganėtinai prisilinksminau — paskiausiai su tomis Kretos bobelėmis, ne 
prastesnėmis už patiesalo kamšalą, tačiau tesaugo Amonas kam nors su jo- 
mis sudaužyti ąsotį. Šitai sakydamas galvoju ne apie savo šeimininkę Minėją, 
kuri pernelyg padori - pernelyg uolų padorumą pavadinčiau jos yda, o jos 
likimas liudija, koks pražūtingas per uolus padorumas, tačiau kaip pamoko- 
mos istorijos to negalėčiau papasakoti savo vaikams, pasklidusiems bene vi- 
somis vėjo kryptimis, nors niekada jų nemačiau. Tik tiek pasakysiu: jei ta 
mergina būtų sąžiningai atsigulusi su tavimi į lovą, - kaip padori moteris su 
patikusiu vyru, - šitaip nebūtų nutikę, jau seniai gyventume Semiroje ar Egipte 
ir ji tvarkytų tavo namus — dėl šito, aišku, kiltų visokių kitokių negerumų, 
kurių dabar nevardysiu, bet jie vis tiek būtų menki, lyginant su mūsų lau- 
kiančiu negerumu. Man kūno išsaugojimas taip pat nėra jokia būtinybė, bet 
labai rūpi, kaip mano kūnui klosis tolesniame gyvenime. Tačiau kas tūri nu- 
tikti — nesulaikysi, kaip pasakė boba, įkišusi pirštą tarp girnų. 

Žinojau, jog įkaitęs Kaptahas gali pernakt liežuviu malti - kaip dabar, 
kai baimė įkaitino jo liežuvį. Todėl pasakiau: 

— Baik plepėti, pasiimk, jei nori, vyno ąsotį ir eime, kad pabaigtume šį 
reikalą, nes manau, jog sargybiniai tebemiega nuo mano aguonų vyno. 

Sargybiniai kietai tebemiegojo, miegojo ir šventikas, todėl ramiai iš jo 
parodytos vietos pasiėmiau Minotauro vartelių raktą. Taip pat pasiėmėm 
žarijų indą bei deglus, bet jų nedegėme, nes mėnesienoje viskas aiškiai ma- 
tėsi, ir mažus vartelius atrakinome lengvai. Įėję pro vartelius, atsidūrėme 
Dievo name, tada vartelius uždarėme ir tamsoje išgirdau į vyno ąsočio kraštą 
barškant Kaptaho dantis. 

Gurkštelėjęs dėl drąsos, Kaptahas tyliai tarė: 

— Mano pone, uždekime deglą, nes šviesos iš čia nesimato, o šita tamsa 
klaikesnė už Mirusiųjų pasaulio tamsą, kurios nė vienas neišvengsime, bet 
į šitą tamsą įŽengėme savo noru. 

Taigi įpūčiau žarijas, uždegiau deglą ir pamačiau, jog atsidūrėme di- 
džiuliame, vario vartų saugomame urve. Cia buvo dešimties koridorių 
pradžia - jie vedė į skirtingas puses, o vieną nuo kito juos skyrė galingos 
plytų sienos. Tačiau buvau tam pasiruošęs: girdėjau Kretos dievą gyve- 
nant labirintų name, o Babilono šventikai buvo man sakę, kad labirintai 
statomi nusižiūrėjus į aukos gyvulių žarnyną. Todėl tikėjausi rasiąs tei- 

singą kelią - buvau matęs daugybės aukojamų jaučių žarnas ir spėjau Kre- 
koridorių pasakiau: 

— Eime ten. 

Tačiau Kaptahas tarė: 

— Mums turbūt nėra kur skubėti ir atsarga gėdos nedaro. Todėl ge- 
riau įsitikinkime, kad nepaklysime, ir visų pirma įsitikinkime, kad rasi- 
me kelią atgal, jei grįšime, bet aš tuo netikiu ir klaikiai bijau, kad nieka- 
da nesugrįšime. 

Sitaip taręs jis išsiėmė iš savo krepšio siūlų kamuoliuką, pririšo siūlą prie 
kauliuko ir nepajudinamai įspraudė jį tarp plytų. Sita jo, kvaišelio, mintis 
buvo tokia paprasta ir tokia išmintinga, kad man pačiam ji niekada nebūtų 
atėjusi į galvą, tačiau nenorėdamas jo akyse prarasti garbės šito nepasa- 
kiau. Tik piktai paliepiau jam paskubėti. Taigi leidausi į tamsaus namo labi- 
rintą, prisimindamas žarnų sukinius jaučio pilve, o Kaptahas einant pir- 
myn vyniojo siūlų kamuolį. 

Klaidžiojom tamsoje pasukdami čia vienu, čia kitu koridoriumi ir vis dau- 
davomės kitu koridoriumi, kol Kaptahas sustojo, pauostė orą, jo dantys 
subarškėjo, deglas rankoje susiūbavo ir jis Klustelėjo: 

— Mano pone, ar užuodi jaučių smarvę? 

Aš taip pat aiškiai pajutau žvėrišką, šleikštų dvoką, panašų į jaučių, bet 
dar koktesnį —- smarvė sklido nuo sienų, tarp kurių klajojome, atrodė, tary- 
tum visas labirintas — didžiulis jaučių tvartas. Tačiau paliepiau Kaptahui 
neuostinėjant eiti toliau ir, jam gerokai nugėrus iš ąsočio, žengėme pirmyn, 
kol mano koja paslydo ant kažko glitaus ir pasilenkęs išvydau ant Žemės 
sutrešusią moters kaukolę su kuokšteliu plaukų. Pamatęs ją suvokiau, jog, 
gyvos Minėjos jau neberegėsiu, tačiau beprotiška nepatiklumo aistra varė 
mane toliau, todėl stumtelėjau Kaptahą, uždraudęs jam žliumbti, ir ėjome 
pirmyn, vyniodami siūlų kamuolį. Tačiau netrukus priešais mus vėl iškilo 
siena ir sugrįžę turėjome pasirinkti kitą koridorių. 

Staiga Kaptahas sustojo, parodė į Žemę ir reti jo plaukai pasišiaušė, vei- 
das nupilko. Aš taip pat pasižiūrėjau ir ant koridoriaus grindų pamačiau 
išdžiūvusį gyvulių mėšlą, tačiau šis mėšlo gumulas buvo Žmogaus kūno 
didumo, ir jei jį buvo palikęs jautis, tai tas jautis turėjo būti sunkiai įsivaiz- 
duojamo dydžio. Įspėjęs mano mintis Kaptahas tarė: 

— Tai negali būti jaučio mėšlas, nes toks jautis šiais koridoriais neprasi- 
brautų. Bet manau, jog tai didžiulės gyvatės mėšlas. 

Tai taręs jis barškindamas dantis į ąsočio kraštą stipriai trūktelėjo vyno, o 
aš pagalvojau apie koridorius, pastatytus tarsi didžiulei gyvatei, ir akimirką 
man dingtelėjo grįžti atgal. Tačiau vėl prisiminus Minėją mane persmelkė 
siaubinga neviltis ir patraukęs paskui save Kaptahą žengiau į priekį spaus- 
damas suprakaitavusiame delne peilį, nors žinojau, kad jo visai neprireiks. 

Tačiau judant tolyn dvokas koridoriuose vis stiprėjo — tvoskė į mus lyg iš 
didžiulio kapo ir darėsi sunku kvėpuoti. Tačiau mano siela džiūgavo, nes 
suvokiau, kad greit pasieksime tikslą. Skubėjome pirmyn, kol koridorius 
išsiblandė iki pilkumos - lyg tolimos šviesos nuojauta - ir atsidūrėme kalno 
viduryje, kur koridoriai jau buvo pastatyti ne iš plytų, o iškirsti minkštame 
akmenyje. Zengėme žemyn vedančiu koridoriumi, tarsi didžiulio žvėries 
urve kliūdami už Žmonių griaučių bei mėšlo krūvų, ir pagaliau priešais 
mus atsivėrus didžiuliam jo guoliui sustojome ant uolos krašto ir smelkia- 
mi neapsakomos smarvės įsižiūrėjome į vandenį. 

Į tą guolį iš jūros sklido šviesa, nes klaikioje žalsvumoje įžiūrėjome be 
deglų, o kažkur tolumoj girdėjome daužantis bangas. Tačiau priešais van- 
dens paviršiūje plūduriavo kažkas panašaus į didžiulius odos maišus, kol 
apsipratusi akis įžvelgė, jog vandenyje, skleisdamas puvėsių tvaiką, plūdu- 
riuoja padvėsęs gyvūnas, didesnis ir klaikesnis nei Žmogui įmanu įsivaiz- 
duoti. Jo galva buvo panirusi po vandeniu, tačiau ji buvo panaši į didžiulio 
jaučio galvą, o kūnas - į siaubingos gyvatės, susiraitęs ir išpuvęs jis lengvai 
sūpavosi vandens paviršiuje. Supratau žvelgiąs į Kretos dievą, bet taip pat 
supratau, kad šis siaubingas gyvis padvėsęs jau prieš daugybę mėnesių. O 
kur Minėja? 

Pagalvojęs apie ją taip pat prisiminiau visus iki jos įšventintuosius, kurie, 
išmokę šokti priešais jaučius, įžengė į Dievo namą. Galvojau apie moters 
negalėjusius paliesti jaunikaičius ir merginas, privalėjusias išsaugoti mer- 
gystę, idant pasiektų dievo šviesą ir džiaugsmą, pagalvojau apie tamsaus 
namo koridoriuose besivoliojančius jų kaulus ir kaukoles, galvojau apie ving- 
riais koridoriais juos besivejantį ir šiurpiu kūnu užtveriantį jiems kelią žvė- 
rį, kad šuoliai ir šokiai prieš jaučius jiems jau nebepadėjo. Sis žvėris mito 
žmogiena ir ėdė tik kartą per mėnesį, o Kretos galingieji jo ėdesiui aukojo 
gražiausias mergeles ir skaisčiausius jaunikaičius, tardamiesi šitaip išlaiką 
savo galią jūroje. Seniai seniai kažkokie baisūs audros sūkuriai šį žvėrį tik- 
riausiai buvo įsukę į urvą, o jie užtvėrė kelią atgal ir, pastatę jam plaukioti 
labirintą, maitino jį aukomis, kol šis padvėsė, tačiau kito tokio žvėries pa- 
saulyje daugiau nebuvo. O kur Minėja? 

Paklaikęs iš nevilties taip šaukiau Minėją vardu, kad urvas aidėjo, kol 
Kaptahas mostelėjęs žemyn parodė ant akmenų išdžiūvusius kraujo pėd- 
sakus. Eidamas jais įsižiūrėjau žemyn į vandenį ir išvydau Minėjos kūną 
arba tai, kas iš jo buvo likę, nes lėtai dugne judantį kūną supuolę ėdė vėžia- 
gyviai ir jis jau buvo be veido, tačiau pažinau ją vien iš sidabrinio plaukų 
tinklelio. Nereikėjo išvysti kalavijo žaizdos jos krūtinėje — Žinojau, kad ją 
čia atlydėjęs Minotauras iš nugaros pervėrė ją kalaviju ir įstūmė į vandenį, 
idant niekas nesužinotų Kretos dievą mirus. Tą patį jis tikriausiai buvo pa- 
daręs daugybei mergelių ir jaunikaičių iki Minėjos. 

Viską pamačius ir perpratus man iš gerklės išsiveržė klaikus riksmas, 
puoliau ant kelių netekęs sąmonės ir turbūt būčiau nukritęs nuo skardžio 

žemyn pas Minėją, jeigu Kaptahas nebūtų sugriebęs manęs už rankos ir 
nuvilkęs į saugią vietą, kaip vėliau jis man pasakojo. Kas man paskui nuti- 
ko, nieko nežinau - tik tai, ką papasakojo Kaptahas. Tokia stipri ir maloni 
nejautra mane apėmė - po visos nerimasties, skausmo ir nevilties. 

Kaptahas pasakojo ilgai šalia mano kūno žliumbęs, nes tarė ir mane mi- 
rus, ir dėl Minėjos jis verkė, kol sugrįžęs į protą apčiupinėjo mano kūną ir 
suprato, jog esu gyvas, ir pamanė - jei jau negalįs pagelbėti Minėjai, tai 
nors mane išgelbėti įstengsiąs. Jis papasakojo matęs ir kitų Minotauro nu- 
žudytų mergelių liekanas - vėžiagyviai buvo nugraužę visą mėsą ir tik bal- 
ti, lygūs kaulai ilsėjęsi smėlėtame jūros dugne. Bet nežinau, ar jis šitai pasa- 
kojo dėl to, kad mane nuramintų. Siaip ar taip, dvokas ėmė jį dusinti ir 
supratęs, jog nepajėgs vienu kartu nešti ir vyno ąsočio, ir manęs, jis ryžtin- 
gai ištuštino lig dugno vyno ąsotį, išmetė jį į vandenį ir vynas suteikė jam 
tiek jėgų, jog čia nešdamas, čia vilkdamas mane palei siūlą, išvyniotą ei- 
nant į priekį, pasiekė vario vartus. Kiek pasvarstęs jis vėl grįždamas suvy- 
niojo siūlą, idant neliktų mūsų pėdsakų labirinte, ir sakė deglo šviesoje pa- 
stebėjęs ant koridorių sienų bei išsišakojimuose slaptingus ženklus, kuriais 
Minotauras, kad nepasiklystų, tikriausiai pasižymėjęs teisingą kelią. Tačiau 
vyno ąsotį jis sakėsi išmetęs į vandenį, kad kitąkart atliekant budelišką dar- 
bą Minotaurui būtų kuo stebėtis. 

Jau švito, kai jis, išvilkęs mane į šviesą, nunešė raktą į šventiko namus, 
nes sargybiniai ir šventikas, apkvaišę nuo mano sumaišyto vyno, kietai te- 
bemiegojo. Paskui jis, paslėpęs mane krūmyne ant upelio kranto, vilgė ma- 
no veidą vandeniu, trynė rankas, kol atsipeikėjau. Tačiau ir šito aš neatsi- 
menu, nes jis sakė, kad buvau pakvaišęs ir neįstengiau žodžio pratarti, to- 
dėl davęs man vaistų ir aš nusiraminęs. Visiškai atsipeikėjau daug vėliau, 
kai jam vedant mane už parankės bemaž pasiekėm miestą. Kas buvo pas- 
kui, prisimenu viską. 

Tačiau visai neprisimenu kankinęsis ir daug mąstęs apie Minėją - Minėja 
tebuvo tik nepasiekiamas sielos šešėlis, tarytum ją būčiau sutikęs kažkokia- 
me tolimame, praėjusiame gyvenime. Tačiau mąsčiau, kad Kretos dievas mi- 
rė, todėl pagal pranašystę Kreta žlugs ir dėl to visai neapgailestavau, nors 
Kretos gyventojai buvo man draugiški, jų linksmybės buvo lyg tviskanti jū- 
ros pakrantės puta, ir jų menas buvo lyg tviskanti jūros pakrantės puta. Artė- 
damas prie miesto pradžiugau pagalvojęs, jog jeigu šie gražūs lengvi pasta- 
tai supleškės liepsnose, geidulingi moterų šūksmai virs priešmirtiniais riks- 
mais, o auksinė Minotauro jaučio galva bus sudaužyta, suplota kūjais ir suka- 
pota dalijantis grobį, o iš Kretos valstybės nieko neliks — jų salos prasmegs 
jūros glėbyje, iš kurio yra iškilusios drauge su jaučiu pabaisa. 

Mąsčiau ir apie Minotaurą, tačiau nelinkėjau jam nieko bloga, nes Minė- 
jos mirtis buvo lengva - jai nereikėjo visas jėgas įtempus šokčioti priešais 
jūros jautį, ji mirė vargu ar suvokusi, kas dedasi. Mąsčiau apie Minotaurą 
kaip vienintelį žmogų, žinantį, jog jų dievas miręs ir jog Kreta žlugs, ir 


235 


supratau, kad jam šią paslaptį buvo nelengva nešioti. Nežinojau, ar jam šią 
paslaptį buvo lengva nešioti dar tuomet, kai žvėris tebebuvo gyvas ir į tam- 
sųjį namą mėnuo po mėnesio, metai iš metų jis lydėdavo gražiausias krašto 
mergeles ir jaunikaičius, žinodamas, kas jiems nutiks. Ne, nieko bloga apie 
Minotaurą negalvojau, tik kvailai dainavau ir juokiausi vedamas Kaptaho, 
todėl jam nebuvo sunku sutinkamiems Minėjos draugams meluoti mane 
po ilgo Minėjos laukimo tebesant girtą — tai buvo suprantama, nes buvau 
svetimšalis, gerai nepažinojau šalies papročių ir nesupratau, kaip barbariš- 
ka vidur dienos pasirodyti girtam. Pagaliau jis, pasiskolinęs dengtus neštu- 
vus, nugabeno mane į nakvynės namus, kur, savo valia išgėręs apstą vyno, 
ilgai ir kietai miegojau. 

"Bet pabudęs vėl buvau visai blaivus, šviesaus proto, atsitolinęs nuo visa 
ko, kas nutiko, todėl vėl pagalvojęs apie Minotaurą pamaniau, jog; galėčiau 
nueiti ir nudėti jį, bet supratau, kad iš to man nebus nei naudos, nei džiaugs- 
mo. Taip pat pagalvojau, kad galėčiau atskleisti uosto žmonėms Kretos die- 
vą mirus, idant jie paleistų miestą ugnimi ir užtvindytų krauju, tačiau man 
ir iš to nebūtų nei džiaugsmo, nei naudos. Dar pagalvojau, kad papasako- 
jęs tiesą galėčiau išgelbėti tuos, kurie ištraukė ar ištrauks burtą, leidžiantį 
įžengti į Dievo namą, tačiau žinojau, kad tiesa — tik aštrus peilis vaiko ran- 
koje, atsisukąs į jos skelbėją. 

Todėl pagalvojau, kad neverta rūpintis Kretos dievu —- esu svetimšalis ir 
vis tiek niekada nebesusigrąžinsiu Minėjos, o krabams ir vėžiams švariai 
apgraužus trapius kaulelius, ji per amžius ilsėsis smėlėtame jūros dugne. 
Pagalvojau, jog; visa tai buvo žvaigždėse surašyta dar prieš mano gimimą ir 
kad buvau sukurtas nugyventi pasaulio saulėlydį, kai miršta dievai ir visa 
keičiasi lyg prieš senų pasaulio metų pabaigą ir naujųjų pradžią. Ši mintis 
mane paguodė ir ilgai kalbėjau apie tai Kaptahui, tačiau Kaptahas, pasakęs, 
jog aš sergu, prašė, kad pailsėčiau, o man panorus apie tai pasikalbėti su 
kitais, neleido su niekuo susitikti. 

Apskritai per tas dienas Kaptahas man labai pakyrėjo, nes be perstogės 
kimšo man maistą, nors tikrai nebuvau alkanas - vyno man būtų pakakę. 
Mane ėmė kankinti nenumaldomas troškulys, kurį malšino tik vynas, nes 
ramiausias ir nuovokiausias būdavau tuomet, kai nuo vyno viskas imdavo 
akyse dvejintis. Tuomet sužinojau ir tai, kad galbūt visa nėra taip, kaip 
atrodo, nes ganėtinai vyno išgėrusiam žmogui visa regisi dvigubai, ir tai 
rodosi jam kaip tiesa, nors jis Žino, jog tai netiesa. Tokia man pasirodė visa 
tiesa, tačiau kai kantriai ir ramiai pabandžiau tai paaiškinti Kaptahui, šis 
visai manęs nesiklausė, tik paliepė atsigulti ir užsimerkti, kad nusiramin- 
čiau. Bet, mano galva, buvau visai ramus ir bejausmis it negyva žuvis alie- 
jaus puode ir nenorėjau gulėti užsimerkęs, nes tuomet regėdavau visokius 
nemalonius dalykus: apgraužtus žmogaus kaulus pašvinkusiame vande- 
nyje ir kažkada seniai seniai pažinotą tokią Minėją, nepaprastai laviai šo- 
kančią priešais jaučiagalvę gyvatę. Todėl nenorėjau užsimerkti ir mėginau 

paėmęs lazdą primušti man baisiai pakyrėjusį Kaptahą, tačiau mano ranka 
nuo vyno buvo tokia silpna, kad jis lengvai atėmė lazdą. O nepaprastai 
brangų hetitų uosto vyresniojo padovanotą peilį jis paslėpė, todėl neradau 
jo tuomet, kai labai troškau pamatyti iš savo gyslų srūvantį kraują. 

Kaptahas buvo toks įžūlus, kad nepakvietė man Minotauro, nors daugy- 
bę kartų labai ryžtingai šito prašiau — norėjau pasikalbėti su Minotauru, nes 
man atrodė, kad jis vienintelis žmogus pasaulyje, tikrai galįs suprasti mane 
ir didžiąsias mano mintis apie dievus, tiesą bei vaizdinius. Kaptahas neat- 
nešė man net kruvinos jaučio galvos, kad galėčiau pasikalbėti su ja apie 
jaučius, jūrą bei jaučių šokius. Net tokio menko prašymo jis nepanoro pa- 
tenkinti — taigi jis man išties gerokai pakyrėjo. 

Tik dabar suprantu, jog tada turbūt sirgau ir nebegalėjau suvaldyti gal- 
voje kilusių minčių, nes vynas mane pinkliojo ir trikdė mano atmintį. Vis 
dėlto manau, jog gerasis vynas mane išgelbėjo nuo beprotystės ir padėjo 
ištverti baisiausią metą, amžiams praradus Minėją, tikėjimą dievais ir žmo- 
nių gerumu. Todėl visada, kai kas nors pas mane ateidavo su pelenais plau- 
kuose ir plėšydamasis drabužius, sakydavau: 

„Nėra liūdesio, kurio nenumaldytų vynas. Nėra negandos, kurios neiš- 
sklaidytų vynas. Nėra netekties, kurioje nepaguostų vynas. Taigi išgerk vy- 
no, ir tavo liūdesys nuskęs it pelė aliejaus puode - nepaisyk, jei iš pradžių 
jis bus kartus tavo burnai, nes kuo daugiau jo išgersi, tuo geresnis bus jo 
skonis, ir greit tavo liūdesys nutols kaip dangaus debesis“. 

Bet kai kas nors. ateidavo pas mane su gėlių vainiku ant galvos ir ant 
kaklo, įsitrynęs brangiais aliejais, apsitaisęs geriausiais drabužiais, su džiu- 
gesio ašarom akyse, tada sakydavau: 

„Mano drauge, venk pernelyg džiūgauti, nes džiaugsmas pavojingesnis 
už liūdesį ir negandą - jis kaip gyvatė, kuri šviesoje žvilga, graži pažiūrėti, 
tačiau į gyslas suleidžia pražūtingų nuodų. Venk džiaugsmo, mano drau- 
ge, ir skandink jį vyne, nes nėra džiaugsmo, kuris vyne neskęstų, nepaisyk, 
jei iš pradžių vynas dar labiau tavo džiugesį jaudrins, o jo skonis tavo bur- 
nai bus palaimingas — kuo daugiau gersi, tuo gaižesnis bus jo skonis, kol 
tavo džiaugsmas pavirs nudriskusiais skudurais smėlyne: taip ir turi būti, 
nes džiaugsmas — klasčiausia vaizdiniais gundanti dovana . 

Šitaip su vynu viskas manyje išsisklaidė — panašiai kaip jaunystėje, visų 

venčiausiame pamačius Amono šventiką spjaunant Dievui į veidą ir nu- 
trinant jį rankove. Mano gyvenimo upė sustojo ir išplito į didelę balą - iš 
viršaus gražią pažiūrėti, atspindinčią žvaigždes ir dangų, bet įbedęs lazdą 
pamatytum, kad ji sekli, o dugne vien dumblas ir dvėsena. 

Taip nušvito rytas ir pabudęs nakvynės namuose vėl pastebėjau Kap- 
tahą, sėdintį kambario kampe ir susiėmusį galvą tyliai verkiantį ir lin- 
guojantį. Drebančiom rankom užsiverčiau vyno ąsotį, o išgėręs piktai 
paklausiau: 

— Ko žliumbi, šunie? 

Tai buvo pirmoji diena po daugybės, kai į jį prakalbau - taip man buvo 
pakyrėjusi jo globa ir kvailumas. Pakėlęs galvą jis atsakė: 

— Uoste yra laivas, plaukiąs į Siriją — tai turbūt paskutinis laivas, išvykstąs 
prieš baisiausias žiemos audras. Tik todėl verkiu. 

Pasakiau jam: 

— Bėk į savo laivą, kol vėl tavęs neprimušiau, kad nebematyčiau tavo 
įgrisusio snukio ir negirdėčiau tavo nesibaigiančių plepalų bei žiumbimo. 

Tačiau tai pasakęs susigėdau ir pastūmiau ąsotį, nes mane karštai guodė 
mintis, jog pasaulyje yra bent vienas nuo manęs priklausomas žmogus, 
nors tai tėra tik pabėgęs vergas. 

Tačiau Kaptahas tarė: 

— Iš tiesų, mano pone, man taip pat įgriso tavo girtuoklystė ir kiaulioji- 
mas — niekada nebūčiau patikėjęs, kad vynas man praras skonį ir net alaus 
per šiaudelį nebenorėsiu trūktelėti. Kas mirė - tai mirė ir nebesugrįš, todėl, 
mano galva, geriausia bus, kol galime, iš čia išvykti. Mat auksą, sidabrą ir 
visa, ką įgijai kelionėse, išmetei pro langą į nutekamuosius griovius ir jau 
nebetikiu tave galėsiant drebančiom rankom ką nors išgydyti, nes vargiai 
beįstengi nulaikyti vyno ąsotį. Turiu pripažinti, jog iš pradžių, maniau — 
gerai, jei ramindamasis geri vyną ir nudauždamas vis naujo ąsočio spaudą 
skatinau tave gerti, ir gėriau drauge. Ir gyriausi kitiems sakydamas: „Ziūrė- 
kit, koks mano šeimininkas! Geria it begemotas, negailėdamas skandina 
vyno ąsočiuose auksą bei sidabrą ir tai jam teikia nepaprastą džiaugsmą. 
Bet dabar jau ne giriuosi, o gėdijuosi savo šeimininko, nes visa turi ribas, o 
tu, mano galva, visada jas peržengi. Neteisiu vyro, kuris mirtinai nusigėręs 
mušasi gatvių kampuose ir su gumbais galvoje pabunda viešuosiuose na- 
muose, nes tai išmintingas paprotys, nepaprastai palengvinantis visokiau- 
sių širdgėlų kamuojamą sielą ir pats juo ganėtinai dažnai laikiausi. Tačiau 
pagirias reikia gydyti protingai - alumi bei sūdyta žuvimi, kaip dievai sky- 
rė ir doras paprotys reikalauja, - ir vėl grįžti prie darbo. Tačiau tu geri taip, 
tarsi kiekviena diena tau būtų paskutinė, ir bijau, kad mirtinai prasigersi, 
bet jei šito sieki — geriau nusiskandink vyno statinėje, nes šitai įvyks grei- 
čiau, maloniau ir gėdos dėl to nekęsi. 
žmones, o dabar drebėjo, ir aš nepajėgčiau jų valdyti, tarsi jos gyventų savo 
gyvenimą. Galvojau ir apie galybę Žinių, svetimose šalyse sukauptų, ir su- 
pratau, kad ribas peržengti neprotinga, kvaila prarasti saiką ne tik geriant ir 
valgant, bet taip pat liūdint ir džiaugiantis. Todėl pasakiau Kaptahui: 

— Tebūnie kaip sakai, bet žinok, kad tai, ką sakei, ir pats puikiai suprantu, 
o tavo žodžiai man nieko nelemia ir tėra mano ausims tik įkyrių musių 
zyzimas. Tačiau šįkart mesiu gėręs ir kurį laiką neketinu atkimšti nė vieno 
vyno ąsočio. Mat susivokiau ir ketinu iškeliauti iš Kretos — grįžti į Semirą. 

Tai išgirdęs Kaptahas šūktelėjo, nusikvatojo ir, vergų papratimu, pastrik- 
čiojo abiem kojom, tačiau aš tęsiau tardamas: 

— Ši kelionė man bus labai į naudą, nes čia, jūros saloje, atsiteisiau su 
dievais - jau nebesu jiems skolingas, ir dievai man nebeskolingį, nors viešai 
turbūt šito tarti neišdrįsiu, nes Žmonės, tai pasmerkę, palaikytų mano žo- 
džius paniekinimu. Todėl nuo šiol niekam netrukdysiu savu tikėjimu įgyti 
amžinosios palaimos, nesikišdamas į dievų reikalus — nei egiptiečių, nei 
kretiečių, nei Babilono gyventojų, nei hetitų, kurie, reikia manyti, kitoms 
tautoms dar parodys dievų galybę bei kėslus. O aš keliauju į Semirą ir keti- 
nu eiti kiekvienu prieš akis atsiversiančiu keliu, daug nesvarstęs, kur jis 
veda. Mano gyvenimas turbūt vis tiek geriau už mirtį, o gyvas žmogus 
vertesnis už mirusį dievą, nors mirties nepatyręs negaliu šito tvirtinti. Vis 
dėlto manau, kad mirtis nėra blogiau už stiprų poros savaičių svaigulį, nes 
manau savaip jau patyręs mirtį. Taigi paskubėk užsakyti mums vietas lai- 
ve, surink kiek liko daiktų ir padėk man nusigauti į laivą, nes dar nelabai 
pasitikiu savo kojomis — jos tarsi svetimos: vienai žengiant į vieną pusę, 
kita bando eiti į kitą. 

Apsidžiaugęs jis jau buvo beeinąs, tačiau dar pridūriau: 

— Visa tai įvyks su sąlyga, kad niekada man girdint neištarsi Minėjos 
vardo - jis užmirštas, ištrintas, tarsi jo niekada nė nebūtų buvę. Nereikalau- 
ju iš tavęs nei priesaikų, nei pažadų, nes tai tik musių zyzimas, bet prižadu, 
kad jei nors kartą ištarsi tą vardą, parduosiu tave į akmenų malūnus ar į 
vario kasyklą, įduosiu tave kaip pabėgusį vergą, ir tau nupjaus nosį bei 
ausis. Prisimink tai, Kaptahai, nes rimčiau dar tau niekada nesu kalbėjęs. 

Kaptahas nieko neatsakęs išėjo, ir tą pačią dieną įlipome į laivą. Irkluoto- 
jai sumerkė irklus į vandenį ir pro dešimtis, šimtus laivų bei vario skydais 
aptaisytus Kretos karo laivus išyrė laivą iš uosto. Tačiau išplaukę iš uosto 
irkluotojai ištraukė iš vandens irklus, o laivo vadas, paaukojęs jūros dievui 
bei savo laivo dievams, įsakė pakelti bures. Laivas pasviro ir bangos ėmė 
muštis į jo šonus. Išplaukėme Sirijos link palikę Kretą lyg žydrą debesį, 
šešėlį ar sapną, ir aplink teliko banguojanti jūros lyguma. 


DEVINTOJI KNYGA 


„Krokodilo uodega“ 


1 


Šitaip subrendau ir jau nebebuvau jaunas, kai po trejų metų grįžau į Semi- 
rą su daugybėj šalių sukauptom gerom ir blogom žiniom. Jūros vėjas išpū- 
tė vyną man iš galvos, nuskaidrino akis ir sugrąžino kūno jėgas — valgiau, 
gėriau ir elgiausi kaip visi žmonės, nors mažiau už kitus kalbėjau ir jaučiau- 
si dar labiau vienišas nei anksčiau. Taip jau skirta, kad vienatvė - brandos 
požymis, tačiau aš nuo vaikystės buvau vienišas, pasaulio svetimšalis, nen- 
drių luoto atplukdytas į Nilo pakrantę, todėl man jau nebereikėjo priprasti 
prie vienatvės kaip daugybei kitų, nes vienatvė man buvo lyg namai ir lova 
sutemus. 

Tačiau stovėdamas laivo pirmagalyje, aplink žalsvai banguojant jūrai ir 
vėjui nupučiant visas nereikalingas mintis, teberegėjau kažkur tolumoje akis 
lyg jūra, nušviesta mėnulio, ir labai iš tolo girdėjau užgaidų Minėjos juoką, 
mačiau ją su lengvu drabužiu šokančią ant molinių Babilono pakelių gren- 
dymų - jauną ir grakščią it ūgtelėjusi nendrelė. Bet jos paveikslas manęs 
jau nebeliūdino ir nebeskaudino, mano sielai jis buvo lyg malonus peršu- 
lys, rytą pabudusio juntamas prisiminus gražesnį už gyvenimą naktinį sap- 
ną. Todėl galvodamas apie ją džiaugiausi, kad buvo lemta ją sutikti, ir nesi- 
gailėjau nė vienos su ja išgyventos akimirkos, nes suvokiau, jog; be jos ne- 
būčiau toks, koks esu. Laivo pirmagalis buvo išdažyto, šalto medžio išpjaus- 
tinėtas moters veidas ir stovėdamas šalia jo atsisukęs į vėją pajutau nepa- 
pr astai sustiprėjusį savo vyriškumą i ir suvokiau, kad gyvenime dar linksmin- 
siuos su daugybe moterų, nes vienišam naktys šaltos. Bet žinojau, kad vi- 
sos tos moterys bus man vien dažytas šaltas medis ir apglėbdamas tamsoje 
ieškosiu jose tik Minėjos, tik mėnulio šviesos akių blyksnio, liauno šono 
šilumos, į odą įsigėrusio kipariso kvapo, kuris ją man primins. Sitaip laivo 
pirmagalyje tariau sudie Minėjai. 

Mūsų kelionė buvo sunki, nes siautė audra ir laivas be perstogės siūbuo- 
damas vingiavo prieš vėją, o bangos lyg kalnai dunksėjo į medinį laivo 
šoną. Kaptahui jau nebegelbėjo talismanas, negelbėjo nė tai, kad buvo stip- 
riai ir ne vieną kartą diržu apsijuosęs pilvą, negelbėjo nė skarabėjas, o jūros 
dievams jis paaukojo visa, ką turėjo, ir jų garbei pasninkavo, trokšdamas 
niekada šiam pasaulyje nebūti gimęs. Tačiau jis taip nebebijojo mirti kaip 
anksčiau, nes jam, vargšui, teikė paguodos suvokimas, kad jis akimirksniu 
pasveiks, vėl pajutęs kietą žemę po kojom, nors sakė, kad neturėdamas 
ankstesnės patirties tuo netikėtų. 

Todėl pagaliau išlipęs į Semiros krantą, jis puolė kniūbsčias, šluostė lū- 
pomis akmenų prieplaukos atskalas ir apsiverkęs prisiekė skarabėju nieka- 
da daugiau kojos į laivo denį nekelsiąs. Ir mano sielą užliejo jaudulys pa- 
mačius ankštus Semiros skersgatvius bei aukštus namus, praeivių drabu- 
žius, dvesiančius šunis ir musių spiečius aplink žuvų krepšius, nes Semiro- 
je buvau pragyvenęs dvejus metus - ji buvo man pažįstama, čia gydyda- 
mas ligonius pasiekiau pirmuosius laimėjimus. 

Mano namas tebestovėjo, nors vagys buvo nuplėšę langinės ir išnešę 
visus vertus nešti daiktus, kurių išvykdamas neatidaviau į prekybos namų 
saugyklas. Man ilgai nebūnant, kaimynai mano namo kiemą pavertė są- 
vartynu ir išviete, todėl ten siaubingai dvokė, o kai nubraukęs voratinklius 
nuo durų angų įžengiau į kambarius, grindimis šokčiojo žiurkės. Ir mano 
kaimynai visai nenudžiugo mane išvydę - atsukę nugaras uždarinėjo prieš 
mane duris sakydami kits kitam: „Jis egiptietis, o visas blogis eina iš Lgip- 
to. Todėl iš pradžių apsistojau nakvynės namuose, paliepęs Kaptahui su- 
tvarkyti mano namą, kad galėčiau jame apsigyventi, ir išėjau į prekybos 
namus, kuriuose buvau padėjęs savo santaupas. Po trejų kelionių metų į 
Semirą grįžau skurdžius — liko tik tai, ką pats įgijau savo išmanymų; prara- 
dau ir Horemhebo duotąjį auksą - didžioji jo dalis dėl Minėjos liko Babilo- 
no šventikams. 

Prekybos namuose turtingieji laivų savininkai apstulbo mane išvydę - jų 
nosys dar labiau ištįso ir jie susirūpinę kasinėjosi barzdas, nes per ilgą ma- 
no nebuvimą tarėsi jau paveldėję mano santaupas. Vis dėlto jie sąžiningai 
išpainiojo mano reikalą, nors keletas laivų buvo nuskendę, bet juose prara- 
dau tiek, kiek kituose laivuose susikaupė pelno, ir visa sudėjus į viena pa- 
aiškėjo, kad sugrįžęs esu turtingesnis nei išvykdamas ir pragyvenimu Se- 
miroje man nereikia rūpintis. 

Tačiau mano draugai laivų savininkai pasikvietė mane į savo namus, 
pasiūlė man vyno ir ištįsusiomis nosimis prakalbo į mane: 

— Sinuhe, mūsų gydytojau, visais atžvilgiais tu mūsų draugas, tačiau esi 
egiptietis - nors mielai prekiaujame su Egiptu, mums nemiela žiūrėti į šalia 
įsikuriančius egiptiečius, nes žmonės murma ir nepaprastai nepatenkinti 
mokesčiais, kuriuos privalo mokėti faraonui. Jau nebeatsimename, nuo ko 
visa prasidėjo, bet jau yra nutikę, kad egiptiečiai buvo gatvėse apmėtyti 
akmenimis, į jų šventyklas įmesta kiaulių dvėsenų, o žmonės nebenori drau- 
ge su egiptiečiais rodytis gatvėse. Tu, Sinuhe, esi mūsų draugas ir labai 
tave gerbiame už tavo sumanų gydymą, kurį tebeprisimename. Pasakoja- 
me tau visa tai, idant būtum atsargus ir deramai elgtumeis. 

Jų kalbos nepaprastai nustebino mane, nes iki mano išvykimo semirie- 
čiai varžėsi tarpysavyje dėl egiptiečių draugystės, kvietė juos į svečius ir 
kaip Tėbuose mėgdžiojo Sirijos papročius, taip Semiroje mėgdžiojo Egipto 
papročius. Tačiau Kaptahas patvirtino jų žodžius, kai susierzinęs grįžo į 
nakvynės namus ir pasakė: 

— Kažkokia pikta dvasia tikrai įšliaužė semiriečiams pro užpakalius, nes 
jie elgiasi kaip pasiutę šunys ir nebemoka egiptietiškai, o mane ištrenkė iš 
aludės, kur užsukau sudrėkinti sausos kaip dulkės gerklės po visų vargų, 
kuriuos, mano pone, man užkrauni. Jie ištrenkė mane pastebėję, jog esu 
egiptietis, ir rėkė pavymui nepadorius žodžius, o vaikai apmėtė mane asilų 
mėšlo gurvoliais. Todėl nuėjęs į kitą aludę buvau protingesnis, - mano ger- 
klė išties buvo sausa kaip pelų maišas ir buvau pasilgęs stipraus Sirijos 
alaus, — bet nepratariau ten nė žodžio, nors gerai supranti, kad šitai man 
buvo nepaprastai sunku, nes mano liežuvis — tarsi vietoje nenustygstąs vin- 
klus gyvis. Siaip ar taip, buvau išmintingesnis - žodžio neprataręs įmerkiau 
šiaudelį į alaus ąsotį drauge su kitais ir ėmiau klausytis jų kalbų. Jie sakė, 
kad Semira senovėje buvęs laisvas, niekam mokesčių nemokėjęs miestas, ir 
nebenorį, kad jų vaikai gimtų faraono vergais. Ir kiti Sirijos miestai buvę 
laisvi, todėl reikėtų, perskėlus visiems egiptiečiams kaukoles perpus, išvyti 
iš Sirijos miestų, ir tokia esanti kiekvieno, Siriją mylinčio ir nepakenčiančio 
būti faraono vergu, užduotis. Sitokias kvailystes jie kalbėjo, nors visi žino, 
kad Egiptas saugo Siriją tik dėl pačios Sirijos naudos, nedaug už tai pelny- 
damas ir tik nesavanaudiškai saugodamas sirus vieną nuo kito, nes palikti 
po vieną Sirijos miestai - kaip laukinės katės maiše — riejasi, pešasi vienas 
su kitu, drasko vienas kitą, todėl labai sutrinka gyvulininkystė, žemdirbys- 
tė ir prekyba. Sitą žino kiekvienas egiptietis, nuo vaikystės tai mokykloje 
girdėjęs, - nors nelankiau mokyklos, tik sėdėdavau prie mokyklos vartų 
laukdamas vieno bjauraus buvusio šeimininko vaikiščio, be perstogės spar- 
džiusio man blauzdas ir rašomąja lazdele badžiusio man jautrias vietas. 
Tačiau apie tai neketinau pasakoti, tik pakartosiu ką girdėjęs aludėje. Mat 
ten tie sirai gyrėsi savo pajėgomis ir kalbėjo apie visų Sirijos miestų sąjun- 
gą, kol mane, kaip egiptietį, ėmė taip smarkiai pykinti ta kalba, kad, šeimi- 
ninkui atsukus nugarą, išėjau savo keliu nesumokėjęs už alų ir sulaužęs 
alaus šiaudelį. 

Man nereikėjo ilgai vaikščioti po miestą, kol įsitikinau, kad visa, ką pasa- 
kojo Kaptahas, buvo tiesa. Aišku, manęs niekas neužkabino, nes mokėjau 
dėvėti siriškus drabužius, tačiau mane sutikę anksčiau pažinoti žmonės nu- 
sisukdavo, o egiptiečiai vaikščiojo po miestą lydimi sargybinių. Jie buvo 
pajuokiami, apmėtomi supuvusiais vaisiais bei pasmirdusiomis žuvimis. Vis 
dėlto man neatrodė tai labai pavojinga, nes semiriečiai tikriausiai buvo įnir- 
šę dėl naujų mokesčių, ir ta puta paprastai labai greit nusėsdavo, nes Sirijai 
iš Egipto buvo tiek pat daug naudos kiek Egiptui iš Sirijos, ir nesitikėjau 
ilgai pakrantės miestus išgyvensiant be Egipto grūdų. 

Todėl paliepęs sutvarkyti namą, pradėjau, kaip anksčiau, priiminėti ligo- 
nius ir juos gydyti o jie, sužinoję mane sugrįžus, lankėsi kaip anksčiau, nes 
negalia, liga ir skausmas nepaiso tautybės, tik gydytojo išmanumo. Vis dėl- 
to ligoniai dažnai ginčydavosi su manimi sakydami: 

— Tu, kuris esi egiptietis, pasakyk, argi teisinga, kad Egiptas plėšia nuo 

mūsų mokesčius, čiulpia mūsų gerą ir tunka mūsų skurdu it dėlė, siurbian- 
ti kraują. Ir egiptiečių karinė įgula mūsų mieste žeidžia mus, nes patys 
galime saugoti savo miesto tvarką ir apsiginti nuo priešų, jei tik mums tai 
būtų leista. Netiesa ir tai, kad neįstengtume atstatyti savo mūrų ir pataisyti 
bokštų, jei patys norėtume ir sutiktumė už tai sumokėti. Mūsų valdantieji 
moka taip pat gerai ir teisingai mus valdyti, o egiptiečiams neturėtų rūpėti 
mūsų kunigaikščio karūnavimas bei mūsų teisėtvarka. Prisiekiame Baaliu, 
be egiptiečių Klestėtume ir žydėtume, nes egiptiečiai tarytum skėriai mums 
ant sprando, o jūsų faraonas jėga mums bruka naująjį dievą, todėl praran- 
dame savo dievų prielankumą. 

Nenorėjau su jais ginčytis, bet vis dėlto atsakiau: 

— Nuo ko saugositės mūrais ir bokštais, jeigu ne nuo Egipto? Išties protė- 
vių laikais mūrais apsistatęs jūsų miestas gal ir buvo laisvas, bet liejote kraują 
ir nuskurdote per begalę karų su kaimynais, kurių ir dabar neapkenčiate, o 
jūsų kunigaikščiai taip savavaliaudavo, kad nei turtuolis, nei vargšas nebu- 
vo saugus. Dabar nuo priešų jus „saugo Egipto skydai bei ietys, o Egipto 
įstatymas gina ir turtuolio, ir vargšo teises. 
jie tardavo: 

— Visi Egipto įstatymai — mėšlas, o Egipto dievai mums šlykštūs. Net jei 
mūsų kunigaikščiai savavaliaudavo ir būdavo neteisūs, — bet šituo netiki- 
me, nes šitai tėra egiptiečių melas, idant nebegalvotume apie laisvę, - tai jie 
buvo mūsų kunigaikščiai ir širdys mums sako, jog verčiau neteisybė laisvo- 
je šalyje nei teisybė pavergtoje. 

Atsakiau jiems: 

— Nematau jokios vergystės jūsų krašte, o ir patys giriatės turtėją iš Egip- 
to kvailumo. Bet būdami laisvi plėštumėte vienas kito laivus, kirstumėte 
vienas kito vaismedžius, o keliaujant į krašto gilumą jūsų gyvybėms grėstų 
pavojus. 

Tačiau jie manęs neklausė, tik numesdavo man savo dovanas ir nueida- 
vo sakydami: 

- Širdyje tu egiptietis, nors dėvi siriškus drabužius. Visi egiptiečiai engė- 
jai ir nusikaltėliai, o geras egiptietis — tik negyvas egiptietis. 

Todėl man jau nebebuvo gera Semiroje ir ruošdamasis iškeliauti ėmiau 
kaupti pinigus, nes privalėjau, kaip žadėjęs, susitikti su Horemhebu ir pa- 
pasakoti, ką mačiau kitose šalyse. Turėjau keliauti į Egiptą. Vis dėlto išvykti 
neskubėjau, nes mano širdis keistai suvirpėdavo pagalvojus, jog vėl gersiu 
Nilo vandenį. Taip bėgo laikas ir neramumai mieste nuslopo, nes vieną 
rytą uosto pakrantėje buvo rastas egiptiečių karys perpjauta gerkle ir persi- 
gandę Žmonės užsidarė namuose, o į miestą sugrįžo ramybė. Tačiau egip- 
tiečių bendruomenės valdantieji neišaiškino žudiko ir nieko nenutiko - vėl 
atsidarę duris miestiečiai ėmė dar įžūliau kalbėti, pastodavo egiptiečiams 
kelią, o egiptiečiai traukėsi jiems iš kelio ir vaikščiojo apsiginklavę. 

Vieną vakarą grįžtant iš Ištarės šventyklos, kurioje kartais apsilankyda- 
vau, - kaip ištroškęs malšina troškulį nežiūrėdamas, iš kokio šulinio geria, — 
pasieniu priešais ėję vyrai tarė vienas kitam: 

— Ar tik šis vyras ne egiptietis? Ar galime leisti, kad tas apipjaustytasis 
gulėtų su mūsų mergelėmis ir niekintų mūsų šventyklą? 

Atsakiau jiems: 

— Jūsų mergelės, kurias derėtų visai kitu vardu vadinti, nepaiso nei vyro 
išvaizdos, nei tautybės, o savo linksmybes kainoja auksu iš vyro kapšelio — 
už tai jų visai nesmerkiu, nes pats einu su jomis pasilinksminti ir ketinu 
kada panorėjęs tai ir toliau daryti. 

Tada jie užsidengė apsiaustais veidus ir puolė mane: pargriovė ant že- 
mės ir ėmė taip daužyti galvą į mūrą, kad pamaniau mirsiąs. Tačiau kai jie 
ėmė plėšti mane ir nudrėskė drabužius, ketindami išmesti mano kūną į 
uosto vandenis, kažkuris jų išvydo mano veidą ir tarė: 

— Argi tai ne Sinuhė, egiptiečių gydytojas ir karaliaus Aziraus draugas? 

Patvirtinau esąs Sinuhė ir pasakiau nudėsiąs juos ir sušersiąs jų kūnus 
šunims, nes man labai skaudėjo galvą ir buvau taip įsiutęs, kad užmiršau 
baimę. Tada jie paleido mane, atidavė man drabužius ir užmetę ant akių 
apsiaustą spruko savo keliu. Išties nesupratau, kodėl jie taip pasielgė - juk 
mano grasinimai jų negalėjo išgąsdinti, nes jų rankose buvau bejėgis. 

Tačiau po kelių dienų prie mano namų atjojo pasiuntinys - jis atjojo ant 
arklio, o tai buvo retas reginys, nes egiptietis ant arklio niekada nelipa, retai 
kada lipa ir siras — ant arklių joja tik tamsūs dykumos plėšikai. Mat arklys 
yra aukštas ir piktas gyvulys - mėginant užlipti jam ant nugaros, jis spiria 
ir kanda, meta jojantįjį nuo nugaros - kitaip nei prie visko pripratęs asilas. Į 
vežimą pakinkytas arklys taip pat bauginamai elgiasi — jį temoka suvaldyti 
tik to mokęsi kariai, kurie suturi jį įkišę pirštus į šnerves. Šiaip ar taip, tas 
žmogus atjojo prie mano namo arkliu, o arklys buvo putotas, snukis pasru- 
vęs krauju, jis baugiai prunkštė. Iš vyro sypratau, kad jis atjojo iš avinų 
kalnų, o iš jo veido supratau, kad yra baisiai persigandęs. 

Jis puolė prie manęs taip greitai, kad sveikindamas vos spėjo nusilenkti 
bei ranka paliesti savo kaktą, ir nerimastingai sušuko man: 

— Liepk atnešti dengtus neštuvus, gydytojau Sinuhe, ir sek paskui mane, 
nes atlėkiau iš Amoro krašto — karalius Azirus siunčia mane tavęs parga- 
benti. Mat serga jo sūnus ir niekas nežino, kas yra berniukui, o karalius 
siautėja kaip dykumos liūtas, laužydamas kaulus kiekvienam prie sūnaus 
prisiartinančiam. Todėl pasiimk savo gydytojo skrynelę ir skubėk paskui 
mane - kitaip peiliu perrėžęs tau gerklę nuspirsiu tavo galvą gatve. 

— Vargu ar tavo karalius turės naudos vien iš mano galvos - be rankų ji 

gydyti nesugebės, - tariau jam. - Bet atleisiu tau tavo nekantrius žodžius ir 
seksiu paskui tave. Ne dėl tavo grasinimų — jie manęs nebaugina, bet todėl, 
kad karalius Azirus yra mano draugas ir noriu jam padėti. 

Liepiau Kaptahui surasti dengtus neštuvus ir iškeliavau paskui pasiunti- 
nį džiūgaudamas širdyje — toks vienišas buvau, kad nudžiugau gavęs susi- 
tikti nors su Azirumi, kuriam kadaise auksu aptaisiau dantis. Bet lioviausi 
džiaugęsis, kai pasiekus tarpeklį mane su skrynelėm įkėlė į laukinių arklių 
traukiamą karo vežimą ir ėmė lakinti akmenynais ir kalnais - manydamas, 
kad kaulai sutrupės iš baimės, veriamai rėkiau ir linkėjau toli ant pavargu- 
sio asilo atsilikusiam savo palydovui nusisukti sprandą. 

Pervažiavus kalnus mane su skrynelėmis iš karo vežimo permetė į kitą, 
pasilsėjusių arklių traukiamą vežimą, todėl jau nebesuvokiau, kojomis ar 
galva į žemę remiuosi, ir nieko kita neįstengdamas tik šaukiau vadelioto- 
jams: „Nenaudėliai, atmatos, mėšlavabaliai!“ ir lygesnėje kelio vietoje išdrį- 
sęs nesilaikyti vežimo kraštų daužiau kumščiais jų nugaras. Tačiau jie ma- 
nęs nepaisė, tik taip timpčiojo vadeles ir pliekė botagais, kad vežimas net 
šokinėjo per akmenis, ir pamaniau ratus nusisuksiant. 

Todėl mūsų kelionė į Amoro kraštą ilgai netruko — miestą, supamą 
neseniai pastatytų aukštų mūrų, pasiekėme dar prieš saulėlydį. Ant mūrų 
vaikštinėjo kariai su skydais, tačiau vartai mums jau buvo atverti: dar- 
dėjome per miestą asilams bliaunant, moterims klykiant ir vaikams rė- 
kiant, vaisių krepšiams ore skraidant ir ratams traiškant galybę ąsočių, 
nes vadeliotojai nežiūrėjo, kur važiuoja. Tačiau kai mane iškėlė iš veži- 
mo, jau nebepajėgiau eiti - tik sverdinėjau kaip girtas, todėl vadelioto- 
jai, prilaikydami mane už pažastų, greit nuvedė į Aziraus namą, 0 ver- 
gai skubiai man pavymui įsviedė vaistų skryneles. Vos mums spėjus 
įžengti į priemenę, pilną skydų bei šarvų, iečių su plunksnomis ir liūtų 
uodegomis, baubdamas it sužeistas dramblys manęs pasitikti išpuolė Azi- 
rus. Jis buvo susiplėšęs drabužius, prisibarstęs pelenų į plaukus, nagais 
kruvinai susidraskęs veidą. 

— Kur užkliuvote, jūs, plėšikai, nenaudėliai, sraigės, —- staugė jis taip pe- 
šiodamas savo garbanotą barzdą, kad auksinės juostelės, kuriom ji buvo 
perrišta, skraidė ore lyg žaibai. Jis tvatijo kumščiais mane atvedusius vade- 
liotojus ir riaumojo lyg žvėris: 

— Kur užgaišote, bjaurybės, juk mano sūnus miršta! 

Tačiau vadeliotojai pasiteisino sakydami: 

— Iki pridusimo nuvarėme ne vieną arklį, lėkdami per kalnus greičiau už 
paukščius. Labiausiai nusipelnė gydytojas, kurį vežėme, nes degdamas no- 
ru išgydyti tavo sūnų jis drąsindavo mus savo šūksniais, kai pavargdavo- 
me, ir tvatydavo kumščiais mums nugaras, kai imdavome lėčiau važiuoti — 
iš egiptiečio šito niekada nelaukėme ir tikime, kad dar niekada kelionė iš 
Semiros į Amorą nebuvo tokia trumpa. 

Tuomet Azirus mane karštai apkabinęs apsiverkė ir tarė: 

— Ar išgydysi mano sūnų, Sinuhe, ar išgydysi — tuomet viskas, kas mano, 
bus ir tavo. 

Atsakiau jam: 

— Vis dėlto, kad sužinočiau, ar galiu išgydyti tavo sūnų, leisk man pir- 
miau jį pamatyti. 

Jis skubiai nusivedė mane į didelį kambarį, kuriame, nors buvo vasara, 
kaitra tvoskė žarijų indas, todėl kambaryje tvyrojo slogus karštis. Vidur 
kambario ant grindų gulėjo lopšys, o lopšyje vilnoniais vystyklais suvysty- 
tas kliegė, plyšojo ne didesnis nei metų kūdikis. Nuo kliegimo jo veidelis 
buvo juosvai pamėlęs, skruostais ritosi prakaito lašai, o jo plaukai buvo sto- 
ri, juodi kaip tėvo, nors jis buvo dar toks mažytis. Apžiūrėjau jį, bet neįžvel- 
giau jokių negalių, nes merdėdamas jis nebūtų pajėgęs taip klaikiai iš įnir- 
šio kliegti. Apsižvalgęs aplink pamačiau ant grindų prie lopšio gulinčią Kef- 
tiu —- moterį, kurią kažkada buvau atidavęs Azirui į žmonas, ji buvo dar 
storesnė ir baltesnė nei anksčiau ir jos tuklus kūnas liulėjo, kai iš liūdesio 
daužė kakta grindis, žiumbė ir rėkė. Kambario kampuose taip pat žliumbė 
būrelis vergių ir žindyvių su mėlynėmis veiduose ir gumbais galvose nuo 
Aziraus lupimo už tai, kad nepagelbėjo jo sūnui. 

— Nesirūpink, Azirau, —- pasakiau. —- Tavo sūnus nenumirs, tačiau prieš 
tirdamas jo negalią pirmiausia norėčiau apsišvarinti, tik išneškite tą pra- 
keiktą žarijų indą, nes čia galima uždusti. 

Keftiu staiga pakėlė galvą nuo grindų ir išsigandusi tarė: 

— Vaikelis gali peršalti. - Bet paskui, ilgai žiūrėjusi į mane, ji nusišypsojo, 
atsisėdo, pasitaisė plaukus, drabužius ir vėl nusišypsojo klausdama: — Ar 
tai tu, Sinuhe? 

O Azirus grąžydamas rankas kalbėjo: 

— Sūnus nevalgo, o pavalgęs tik išvemia maistą, jo kūnelis dega ir beveik 
tris dienas jis nieko nevalgė, tik taip verkia, kad girdint jo verksmą širdis 
plyšta. 

Paliepiau jam išvaryti iš kambario žindyves bei verges, o jis, visai užmir- 
šęs esąs karalius, nuolankiai man pakluso. Apsišvarinęs nuklojau, nuvys- 
čiau vilnonius vaiko audeklus, paliepiau atidaryti langines - kambarys išsi- 
vėdino ir į jį pasruvo vėsus vakaro oras. Vaikas tuoj nurimo ir pradėjęs 
storomis kojytėmis spardytis nustojo verkti. Apžiūrėjau jo kūnelį, pilvuką 
ir man kilo įtarimas, todėl įkišau pirštą jam į burną ir atspėjau teisingai: jo 
burnytėje, baltas lyg perlas, buvo išdygęs pirmasis dantukas. 

Tada karštai tariau: 

— Azirau, Azirau! Ar dėl to laukiniais arkliais skraidinai sumaniausią Siri- 
jos gydytoją, nes nesigirdamas galiu pasakyti daug išmokęs kelionėse po 
įvairias šalis. Vaikas niekuo neserga, tačiau jis toks pat nekantrus ir piktas 
kaip tėvas ir gal jis turėjo kiek karščio, tačiau jis jau nukrito, o jei kūdikis 
vėmė, tai gelbėdamas savo gyvybę elgėsi labai išmintingai, nes pernelyg jį 
primaitinote riebiu pienu. Keftiu jau laikas mesti jį žindyti ir pripratinti prie 

tikro maisto — kitaip jis greitai nukąs motinai spenelį, o tai, mano galva, 
tave labai nuliūdintų, nes turbūt dar tikiesi patirti džiaugsmo iš savo žmo- 
nos. Mat turi žinoti, kad tavo sūnus rėkė iš nekantrumo prasikalus pirmam 
dantukui, bet jei manim netiki — pats pažiūrėk. 

Pražiodžiau vaiko burnytę, parodžiau dantį Azirui ir jis pratrūkęs džiaugs- 
mu ėmė ploti delnais ir kaukšėdamas kulnais šokti ratu apie kambarį. Paro- 
džiau dantį ir Keftiu, ir ji pasakė, kad dar niekada vaiko burnoje nematė 
gražesnio danties. Tačiau jai pamėginus vėl suvystyti berniuką vilnoniais 
vystyklais, aš neleidau ir pats suvysčiau vaiką tik plona lino drobele, kad 
vakaro vėsoje neperšaltų. 

Azirus stuksėdamas kojom šoko, dainavo šaižiu balsu, visai nesigėdyda- 
mas veltui mane ilgą kelią gabenęs, tik troško parodyti sūnaus dantį savo 
kilmingiesiems bei vadams ir sušaukė žemyn nuo mūrų sargybinius pažiū- 
rėti savo sūnaus danties — jie susispietė apie kūdikio lopšį ir stebėjosi juo, 
džerškindami ietimis bei skydais ir mėgindami įkišti savo murzinus pirštus 
jam į burnytę, kad pamatytų dantį, kol išvaręs juos visus iš kambario palie- 
piau Azirui prisiminti savo garbę ir sugrįžti į protą. 

Susigėdęs Azirus tarė: 

— Turbūt tikrai nesusitvardžiau ir pernelyg nerimavau daugel naktų prie 
lopšio, skaudama širdimi dėl jo verksmo budėjęs, bet suprask - jis mano 
sūnus, mano mažasis liūtukas, po manęs kada nors nešiosiantis Amoro ka- 
rūną ir valdysiantis daugybę tautų, nes iš tiesų ketinu sustiprinti Amoro 
šalį, idant jis turėtų ką paveldėti ir garsintų savo tėvo vardą. Sinuhe, Sinu- 
he, nežinai, kaip aš tau dėkingas, kad nuritai man akmenį nuo širdies — 
turbūt sutinki niekada nematęs taip gražiai nuaugusio berniuko, nors esi 
apkeliavęs daugybę šalių. Pažvelk kad ir į jo plaukus, į tuos juodus liūto 
karčius, ir pasakyk, ar regėjai kada tokio amžiaus berniuką šitokiais plau- 
kais? Ir pats matai, kad jo dantis it perlas, baltas ir nesugedęs, o pažvelk į jo 
burną, į jo pilvuką, panašų į mažą statinaitę. 

Jo kalbos man tiek nusibodo, kad palinkėjau jam nugrimzti į Mirusiųjų 
karalystės bedugnę, ir pasakiau, kad po siaubingos kelionės man sužalotos 
rankos ir kojos, kad jas tebeskauda ir kad lig šiol nesuvokiu, galva ar kojom į 
žemę remiuosi. Bet jis, uždėjęs rankas man ant pečių, nuramino mane ir 
patiekė man visokiausių valgių iš sidabrinių lėkščių — keptos avienos bei rie- 
baluose virtų kruopų ir vyno iš aukso taurių, kol atsigavau ir atleidau jam. 

Sitaip svečiavausi pas jį daugybę dienų ir jis davė man galybę dovanų, 
taip pat aukso bei sidabro, nes po paskutiniojo mūsų pasimatymo jis buvo 
nepaprastai praturtėjęs, tačiau kaip jo skurdi šalis praturtėjo, jis nenorėjo 
sakyti, tik nusišypsojo į garbanotą barzdą ir patikino, kad žmona, kurią jam 
padovanojau, atnešė jam laimę. Ir Keftiu buvo man draugiška, pagarbiai 
elgėsi — tikriausiai prisiminusi lazdą, kuria tiek daug kartų mėginau jos odos 
patvarumą - ir liulėdama putlumu bei žvangėdama papuošalais sekiojo 
paskui mane ir švelniai žvelgdama šypsojosi man. Jos odos baltumas ir put- 

lumas buvo apžilpinęs ir visus Aziraus vadus, nes sirams patinka tuklios 
moterys - priešingai nei egiptiečiams — kaip ir visa kita, jų papročiai kitokie 
nei egiptiečių. Todėl Amoro poetai jos garbei buvo sukūrę eilių ir tęsiamais 
balsais kartodami tuos pačius žodžius jas dainuodavo, ir sargybiniai ant 
mūrų dainuodavo ją šlovinančias dainas, todėl Azirus ja labai didžiavosi ir 
taip liepsningai mylėjo, kad pas kitas žmonas vaikščiojo retai ir darė tai tik 
iš mandagumo, nes į žmonas buvo paėmęs Amoro genčių vadų dukteris, 
idant šitaip palenktų visus vadus savo karališkai valdžiai. 

Buvau tiek daug apkeliavęs ir tiek daug šalių matęs, kad jis troško pasi- 
girti savo karališkąja valdžia ir prikalbėjo man daugybę dalykų, kuriuos 
išpasakojęs paskui turbūt gailėjosi. Sitaip patyriau, kad kaip tik jo pasiųsti 
kurstytojai užpuolė mane Semiroje, idant mane, kaip egiptietį, įmestų į uosto 
vandenį, ir jis šitaip išgirdo mane sugrįžus į Semirą. Jis labai apgailestavo 
dėl to, kas nutiko, bet pasakė: 

— Galybei egiptiečių dar teks perskelti kaukoles ir daugybę Egipto karių 
įmesti į uosto vandenį, kol Semira, Biblas, Sidonas ir Gaza pagaliau susi- 
voks, kad egiptiečiai nėra neliečiami, kad ir egiptiečio kraujas srūva, o dva- 
sia, peiliu pervėrus, iš jo išeina. Mat Sirijos pirkliai yra dirgliai atsargūs, jų 
kunigaikščiai bailiai, o tautos nerangios kaip jaučiai. Todėl nuovokiausi turi 
eiti priekyje ir rodyti jiems pavyzdžiais, ką šie gali turėti. 

Paklausiau jo: 

— Kodėl šitaip turi atsitikti ir kodėl taip nepaprastai nekenti egiptiečių, 
Azirau? 

Jis pasiglostė garbanotą barzdą ir su gudria šypsena žvelgdamas į ma- 
ne tarė: 

— Kas sako, kad neapkenčiu egiptiečių, Sinuhe? Juk tau nejaučiu neapy- 
kantos, nors esi egiptietis. Ir aš vaikystėje, kaip mano tėvas prieš mane bei 
visi Sirijos kunigaikščiai, lavinausi faraono Aukso rūmuose. Todėl pažįstu 
Egipto papročius, moku skaityti bei rašyti, nors mokytojai tąsė mano vai- 
kiškas garbanas ir mušė mane per pirštus nendrine lazdele dažniau nei 
kitus mokinius, nes buvau siras. Tačiau dėl to visai nejaučiu neapykantos 
egiptiečiams, nes įgijęs daugiau proto ir nuovokos, Egipte išmokau daug 
išminties, kurią kada nors galėsiu nukreipti prieš patį Egiptą. Ten išmokau, 
kad išsilavinę visų tautų Žmonės, šiaip ar taip, yra vienodi ir tautos niekuo 
nesiskiria, o kūdikis į pasaulį ateina nuogas — nesvarbu, ar jis siras, ar egip- 
tietis. Ir viena tauta už kitą nėra narsesnė ar bailesnė, žiauresnė ar gailestin- 
gesnė, teisesnė ar neteisesnė, o visos tautos turi didvyrių ir bailių, teisuolių 
ir klystančiųjų — tiek Sirijoje, tiek Egipte. Todėl pats vadas ir valdovas nie- 
kam neapykantos nejaučia ir tautų skirtumų neįžiūri, tačiau neapykanta — 
galinga jėga vado rankoje, stipresnė už ginklus, nes be neapykantos ranka 
ginklo nepajėgs pakelti. Aš gimiau vadu, nes mano gyslomis teka Amoro 
karalių kraujas ir mano tauta — hiksai — valdė visas tautas nuo jūros lig 
jūros. Todėl darysiu ką įstengsiu, kad pasėčiau neapykantą tarp Sirijos ir 

Egipto, kad įpūsčiau begęstančią žariją, tačiau kartą suliepsnojusi ugnis nu- 
degins Egipto valdžią Sirijoje. Todėl visi Sirijos miestai ir gentys turi išmok- 
ti suprasti, jog; egiptietis yra bjauresnis, bailesnis, žiauresnis, neteisingesnis, 
godesnis ir nedėkingesnis už sirą. Jie turi išmokti spjaudytis išgirdę pami- 
nint egiptietį ir laikyti egiptiečius šlykščiais pavergėjais, kraugeriais, galva- 
žudžiais, kraujalupiais ir vaikų tvirkintojais, kol jų neapykanta sustiprės 
tiek, kad pajudintų kalną. 

— Bet juk tai, kaip pats sakei, netiesa, - pasakiau. 

Jis ištiesė delnus ir šypsodamas paklausė: 

— Kas yra tiesa, Sinuhe? Ganėtinai prisisiurbę į kraują mano brukamos 
tiesos, jie prisieks visais dievais, jog; tai tiesa, ir kam nors tvirtinant, jog, tai 
melas, jie nebetikės ir nudobs jį kaip šmeižiką. Jie turi įtikėti esą stipresni, 
drąsesni ir teisingesni už bet kurią kitą pasaulio tautą ir įtikėti mylį laisvę 
labiau už mirtį, alkį bei prievoles — tuomet už laisvę j jie bus pasiryžę sumo- 
kėti bet kokią kainą. Šito aš juos mokau ir jau ne vieną priverčiau savo tiesa 
patikėti, o kiekvienas tikįs atvers ir kitus, kol smilks visos Sirijos žemė. Tiesa 
tokia: ugnimi ir krauju Egiptas atėjo į Siriją - taip pat ugnimi ir krauju bus 
iš jos išvarytas. 

— Kokia ta laisvė, apie kurią jiems kalbi? — paklausiau baimindamasis jo 
kalbų dėl Egipto ir dėl visos bendruomenės, nes tai buvo mano tauta. 

Jis vėl ištiesė delnus ir geraširdiškai nusišypsojo: 

— Laisvė — daugiareikšmis žodis: vienas jį supranta vienaip, kitas kitaip, 
bet nėra jokio skirtumo, kol ta laisvė neįgyjama. Laisvei iškovoti reikia galy- 
bės žmonių, tačiau kai ji iškovota, patikimiausia su daugeliu nesidalijant ją 
sau pasilaikyti. Todėl manau, jog Amoro žemę kada nors vadins Sirijos 
laisvės lopšiu. Taip pat galiu tau pasakyti, kad tauta, tikinti viskuo, kas jai 
sakoma, yra tarsi ietimis pro vartus varoma jaučių banda, arba avių banda, 
bidzenanti paskui aviną nesvarstydama, kur tas avinas veda. Galbūt aš esu 
ir ietis, ir avinas. 

— Išties tariu tave esant didele avino galva, - atsakiau, - kai šitaip kalbi, 
nes tai pavojingos kalbos ir apie jas išgirdęs faraonas gali, pasiuntęs karo 
vežimus ir ietis, sugriauti tavo mūrą, o grįždamas į Tėbus pakabinti tave ir 
tavo sūnų ant karo laivo pirmagalio galvomis žemyn. 

Tačiau Azirus tik nusišypsojo ir tarė: 

— Nemanau turįs bijoti faraono, nes priėmiau iš jo rankos gyvenimo žen- 
klą ir pastačiau šventyklą jo dievui. Todėl jis tiki manimi labiau nei kuo kitu 
Sirijoje, labiau nei savo pasiuntiniais ir karinių įgulų vadais, tarnaujančiais 
Amonui. Parodysiu tau tai, kas, ko gera, tave labai pralinksmins. 

Jis nusivedė mane prie mūro ir parodė man išdžiūvus; nuogą kūną, ku- 
ris kabėjo ant mūro galva žemyn, o aplink knibždėjo musės. 

— Gerai įsižiūrėjęs, — tarė jis, - pamatysi, kad šis vyras apipjaustytas, ir 
tiesa tai, jog jis egiptietis. Tai faraono mokesčių rinkėjas, išdrįsęs ateiti į 
mano namus pasmalsauti, kodėl mano mokesčiai užtruko jau porą metų. 


249 


Manau, kad mano kariai patyrė iš jo daug smagumo, kol už įžūlumą paka- 
bino jį ant mūro. Sitaip pasiekiau, kad egiptiečiai net dideliais būriais neno- 
riai kerta Amoro žemę, o pirkliai mieliau moka mokesčius man nei jiems. 
Ką tai reiškia, suprasi, kai pasakysiu, kad Megidas yra mano rankose ir 
paklūsta man, o ne egiptiečių karinei įgulai, kuri slapstosi savo tvirtovėse 
nedrįsdama pasirodyti miesto gatvėse. 

— To vargšo kraujas kris ant tavo galvos, - tariau pasibaisėjęs. - Dar tave 
baisiai nubaus, kai išaiškės, ką padarei. Gali su kuo nori Egipte žaisti, tik ne 
su faraono mokesčių rinkėjais. 

— Pakabinau tiesą ant mūro, kad matytųsi, — atsakė patenkintas Azi- 
rus. — Šitas reikalas daug kartų tyrinėtas ir jį aiškindamas su malonumu 
prigleizojau, galybę popierių ir galybę molinių lentelių, taip pat gavau 
apie šį reikalą daugybę molio lentelių, kurias sunumeravęs rūpestingai 
saugau, kad jomis remdamasis prirašyčiau naujų molinių lentelių, kol 
galėsiu iš jų pasistatyti ištisą apsaugos mūrą. Prisiekiu Amoro Baaliu, 
taip supinkliojau šį reikalą, kad Megido vietininkas keikia savo gimimą, 
nes be perstogės kankinu jį naujomis molio lentelėmis, reikalaudamas 
atlyginti man už mokesčių rinkėjo pažeistą teisę. Taip pat daugybės liu- 
dininkų padedamas įrodžiau jį esant žudiku, vagimi ir faraono mokes- 
čių grobstytoju. Paliudijau jį visuose kaimuose puldinėjus moteris ir pa- 
pasakojau jį paniekinus Sirijos dievus, net mano mieste pylus savo van- 
denį ant Atono aukuro, o šitai mano reikalą prieš faraoną daro stiprų 
kaip kalną. Žiūrėk, Sinuhe: įstatymas ir teisingumas, kuris surašomas 
molio lentelėse, yra lėtas ir pinklus, ir kuo daugiau molio lentelių rietu- 
vių bus sukrauta prieš teisėjus, tuo labiau jis pinkliosis, kol pats nelaba- 
sis neįstengs išsiaiškinti tiesos. Situo aš už egiptiečius stipresnis, 0 greit 
būsiu už juos ir kitkuo stipresnis. 

Ir ne vien tai man Azirus papasakojo. Girdamasis savo karališkąja val- 
džia bei gudrumu, prikalbėjo dar daug kita ir tvirtino sykį mažam sūnui 
paliksiąs tiek kunigaikščio karūnų, kiek jis turi rankų ir kojų pirštų. Ir mane 
jis pamokė sakydamas: 

— Jei turi priešą, kurį trokšti sutraiškyti, niekada neužmiršk svarbiausio — 
kad privalai jį sutraiškyti, ir visada turėk tai galvoje. Skleisk apie jį visokią 
netiesą, neteisingai aiškink visus jo darbus, vadindamas jo gailiaširdystę 
melu, jo kilnumą klasta, o jo širdingumą - dviveidyste. Jei jis stiprus ir 
pasiūlys tau susitaikyti — sutik, idant prieitum arčiau jo gerklės, ir kiršink, 
ką tik gali, prieš jį, susivienyk su jo priešais pasirūpindamas, kad jį sutraiš- 
kęs pats galėtum apiplėšti jo namus, o kitus palikti tuščiomis. Jeigu turi ne 
vieną tokį, kurį trokšti sutraiškyti, išskirk juos ir pasėjęs tarp jų melą pri- 
versk juos tarp savęs kariauti, tačiau tu traiškyk juos po vieną, tuo pačiu 
tikindamas kiekvieną savo draugyste ir priversdamas juos patikėti savo ge- 
rumu, kol visus sutraiškysi. Tokio valdymo meno išmokau iš egiptiečių, 
nes šitaip jie kadaise pavergė Siriją. 

Mano apmaudas ir pasidygėjimas labai pralinksmino Azirų ir jis pašiepė 
mane sakydamas: 

— Jei tu turėtum karališko kraujo, suprastum visa tai be žodžių, nes su- 
siurbtum tai į kraują dar su motinos pienu, bet tu gimei ne vadu kaip aš, o 
valdiniu, todėl šlykštiesi mano kalbomis. 

Sitaip pas Azirų praleidau daugybę dienų ir nepajėgiau jo neapkęsti, nes 
jis buvo mano draugas, jo draugystė buvo pavergianti, dosni, o jo juokas 
užkrėsdavo ir mane. Jo didžiavimasis tėvyste, švelnumas sūnui taip pat 
buvo juokinga ir naivi jo apsukrumo priešingybė. Jis kalbėjo protingai, bet 
supratau, kad jo karštai užsiliepsnojanti širdis už jo protą didesnė - lygiai 
kaip savo kalba, juoku bei žingsniais jis buvo didesnis už visus savo tautos 
vyrus. Gydžiau jam dantis ir aptaisiau auksu tuos, kurių auksą buvo nuval- 
gęs, ir jo burna juokiantis vėl kaip saulė sutviksdavo auksu pro juodą it 
degutas barzdą, o jo vyrai jį ėmė dar labiau gerbti. 

Bet kuo daugiau jis man kalbėjo, tuo dažniau prisimindavau Horemhe- 
bą, nes jo vyriškumas buvo kažkuo panašus į Horemhebo vyriškumą: abu 
jie buvo gimę kariais, nors Azirus buvo vyresnis ir apnuodytas Sirijos val- 
dymo metu. Netikėjau, kad savo išmoningumu jis galėtų valdyti didžiąsias 
tautas, bet pagalvojau, kad jo mintys ir ketinimai buvo paveldėti iš tėvų ir 
atsiradę tuo metu, kai Sirija buvo it šnypščiančių gyvačių lizdas, galybei 
mažų karaliukų pešantis dėl valdžios bei pjaunant viens kitą, kol Egiptas 
sutramdė Siriją, o jos kunigaikščių sūnūs, išėję faraono Aukso rūmų moks- 
lus, išpruso. Taip pat pamėginau jam išaiškinti, jog, jis neturįs teisingo su- 
pratimo apie Egipto galybę bei turtus, ir perspėjau, kad pernelyg nesipūs- 
tų, nes ir odos maišas pučiant orą išsipučia, bet pradūrus skylę jis subliūkš- 
ta ir praranda savo didybę. Tačiau Azirus tik nusijuokė iš manęs parodyda- 
mas auksinius dantis ir, kad pasigirtų savo turtais, liepė atnešti man dar 
keptų avinėlių sunkiuose sidabro dubenyse. 

Jo darbo kambarys išties buvo pilnas molio lentelių, kaip buvo sakęs, o 
pasiuntiniai nešė jam laiškus iš visų Sirijos miestų. Taip pat nuo hetitų ka- 
raliaus ir iš Babilono jis gavo molio lentelių, bet nors neištvėrė apie jas ne- 
pasigyręs, man neleido pažiūrėti, kas jose parašyta. Jis smalsiai klausinėjo 
manęs apie hetitų žemes ir Chatušašą, bet pastebėjau jį žinant apie hetitus 
tiek pat kiek aš. Pas jį taip pat apsilankė hetitų pasiuntiniai ir kalbėjosi su jo 
kariais bei vadais, todėl tai pamatęs tariau: 

— Liūtas su šakalu vydamiesi grobį, aišku, gali susivienyti, bet ar kada 
matei šakalą gaunantį geriausius skutelius? 

Jis tik nusijuokė parodydamas auksinius dantis ir pasakė: 

— Mano žingeidumas begalinis — aš, kaip ir tu, noriu mokytis, nors dėl 
valdymo pareigų negaliu keliauti kaip tu, kuris už nieką neatsakai ir esi 
laisvas kaip dangaus paukštis. Ir turbūt nieko bloga, kad hetitų vyresnieji 
kariai pamoko mano vadus karo meno, nes jie turi naujoviškesnių ginklų ir 
karo patirties, o to mums trūksta. Ir faraonui iš to bus didelė nauda, jei 

vyks karas — juk Sirija jau nuo seno yra šiaurinis Egipto skydas, kuris 
dažnai būdavo kruvinas, ir sykį, suvesdami Egipto ir Sirijos sąskaitas, tai 
prisiminsime. 

Jam kalbant apie karą, vėl prisiminiau Horemhebą ir pasakiau: 

— Jau pernelyg ilgai mėgaujuosi tavo vaišingumu ir, jei pasiūlysi dengtus 
neštuvus, ketinu grįžti į Semirą, nes į baugius tavo karo vežimus jau nieka- 
da kojos nekelsiu — verčiau duosiu perskelti savo kaukolę. Tačiau Semira 
man suniuro ir kaip egiptietis jau tikriausiai pakankamai prisisiurbiau varg- 
šės Sirijos kraujo, todėl ketinu tinkamu laivu grįžti atgal į Egiptą. Taigi tur- 
būt ilgai nesimatysime, o galbūt niekada nebesusitiksime, nes Nilo van- 
dens prisiminimas teikia mano burnai palaimos ir galbūt visą gyvenimą 
juo troškulį malšinsiu — ganėtinai prisižiūrėjęs pasaulio blogio, ir dar tavo 
apie jo blogį pamokytas. 

Azirus tarė: 

— Apie rytojų niekas nieko iš anksto nežino ir samanos ant riedančio 
akmens neauga, o nerimas, kuris blėsuoja tavo akyse, tikriausiai ilgai nenu- 
laikys tavęs jokioje šalyje. Tačiau išsirink kokią nors žmoną iš mano tautos, 
tuomet savo mieste pastatysiu tau namą - nepasigailėsi likęs čia savo ama- 
tu verstis. 

Juokomis atsakiau jam: 

— Amoro žemė priešiškiausia ir niekingiausia pasaulio šalis, jos Baalis 
man bjaurus, o jos moterys mano šnervėms ožkomis atsiduoda. Todėl pa- 
sėsiu neapykantą tarp savęs ir Amoro žemės ir atversiu kaukolę kiekvie- 
nam, kuris tars gerą žodį apie Amorą, ir dar daug padarysiu, bet šią valan- 
dėlę nevardysiu, nes neatsimenu, tačiau ketinu surašyti daugybę visokiau- 
sių sąskaitų į molio lenteles, kuriomis paliudysiu tave išprievartavus mano 
žmoną ir pavogus jaučius, kurių niekada neturėjau, kerus darius ir taip 
toliau, kol tave pakabins ant mūro galva žemyn, 0 aš, apiplėšęs tavo na- 
mus, išsinešiu tavo auksą ir nusipirksiu už jį šimtą kartų po šimtą vyno 
ąsočių, idant tavo atminimui nusigerčiau. 

Jo juokas drebino karaliaus rūmų sales, o dantys spindėjo auksu pro 
garbanotą barzdą. Sitokį jį dažnai nelemtomis dienomis prisimindavau, ta- 
čiau išsiskyrėme kaip draugai: jis davė man dengtus neštuvus, dosniai ap- 
dovanojo, o jo kariai parlydėjo mane į Semirą, kad kelionėje niekas manęs 
neįžeistų, nes buvau egiptietis. 

Prie Semiros vartų pro mano galvą lyg strėlė pralėkė kregždutė ir mano 
širdį nusmelkė nerimas, grindinys suliepsnojo po kojomis. Todėl parkelia- 
vęs į namus tariau Kaptahui: 

— Sukrauk mūsų daiktus ir parduok šį namą - plauksime atgal į Egiptą. 

Tačiau Kaptahas atsakė: 

— Tai būtų man didelio džiaugsmo diena, jei ne tavo pribloškiantis ir 
neįtikimas gebėjimas visada įmaišyti į mano džiaugsmo taurę metėlių. Iš- 
ties neįstengiu suskaičiuoti, kiek metų praėjo, kai paskutinį kartą gėriau 

Nilo vandenį, ir skruzdėlės knibžda per nugarą pagalvojus apie Tėbų vie- 
šuosius namus bei aludes — ypač apie vieną mažą uosto užeigą, vardu „Kro- 
kodilo uodega“, o šitaip ji pavadinta todėl, kad užeigos šeimininkas tvirtina 
kerėtojus sumaišius jam tokį stiprų vyną kaip krokodilo uodegos smūgis. Ir 
jis tiesą sako, nes man pačiam to vyno dažnai tekdavo ragauti, nors apie tai 
šįkart jau nespėsiu papasakoti. Tik noriu pasakyti, kad negaliu tavęs lydėti, 
jeigu išties nesuvokiamas kvailumas tau liepia laivu plaukti į Egiptą, kai jau 
tiek daug pasiekėme ir galime saugiai, nesiskandindami sūriame vandeny- 
je, keliauti sausuma. Kaip Žinai, prisiekiau niekada kojos į laivo denį nekelti 
ir negaliu sulaužyti priesaikos, nes skarabėjas gali ant manęs supykti, o 
tada netektume laimės. 

Priminiau Kaptahui neapsakomus skausmus, patirtus jojant ant asilo, ir 
jis surimtėjo. Priminiau jam taip pat, kad visa Sirija kunkuliuoja priešišku- 
mu egiptiečiams ir kad keliaudami sausuma galime patirti didesnių ne- 
smagumų nei plaukdami jūra. Kaptahas ėmė kasytis galvą ir ilgai galvojęs 
pagaliau tarė: 

— Mano pone, prisiek, kad plauksim priekrantiniu laivu, iš kurio nuolat 
matosi krantas - jis išties lėtesnis už laivus, plaukiančius į tolimus kraštus, 
tačiau užsuka į daugybę uostų, kur turbūt yra visokiausių įdomybių ir nau- 
joviškų alaus užeigų. Jei sutinki, lydėsiu tave į laivą, tačiau šitai turi nutikti 
taip, kad koja nepaliesčiau laivo denio. Todėl turbūt geriausia būtų, jei aš 
nusigersiu, o tu liepsi nešti mane į laivą ir per visą kelionę mane taip girdy- 
si, kad nepastovėčiau ant kojų, nes tik šitaip priesaikos nesulaužysiu. 

Sutikau su jo siūlymu — tik nesutikau dėl girdymo, nes labai norėjau 
pamatyti Sirijos pakrančių miestus ir sužinoti, ar neapykanta Egiptui užsi- 
krėtę visi miestai, kad galėčiau apie tai papasakoti Horemhebui. Taigi Kap- 
tahas pardavė mūsų namą, o aš susirinkau pelnytus pinigus ir praturtėjęs 
iškeliavau iš Semiros. Tačiau Kaptahą liepiau į laivą įnešti ir laikiau pririšęs 
prie lovos, sakydamas jį sergant, idant jis nesulaužytų savo priesaikos. 

Neverta daug pasakoti apie sugrįžimą į Egiptą, nes šią kelionę prisimenu 
lyg šešėlį ar neramų sapną. Kai pagaliau atsidūriau laive, plukdančiame į 
Juodąją žemę - kad vėl pamatyčiau Tėbus, savo vaikystės miestą, ir mano 
sielą užliejo toks neramus ilgesys, kad jau nebepajėgiau vienoje vietoje 
nei stovėti, nei gulėti, tik vaikštinėjau pirmyn atgal siauru laivo deniu, 
apeidamas kilimų rietimus, daiktų krūvas, vis dar tebeuosdamas Sirijos 
smarvę, diena iš dienos vis aistriau trokšdamas vietoj kalnuotos pakran- 
tės išvysti lygią, nendrėm žaliuojančią žemę. Kai laivas visai dienai susto- 
davo pakrantės miestų prieplaukose, jau nebeturėdavau kantrybės ap- 
žiūrinėti miestus ar kaupti žinias, o pakrantės asilų bliovimas mišo su žu- 

vų pirklių riksmais bei svetimų kalbų klegesiu į gaudesį, kurio mano ausys 
neskyrė nuo jūros ošimo. 

Sirijos slėniuose vėl prasprogo pavasaris: žvelgiant nuo jūros, it vynas 
raudonavo kalnai, vakarais putotas jūros pakrantės vanduo nusidažydavo 
balkšva žalsvuma, siauruose skersgatviuose triukšmavo ir šaižiai šūkavo 
Baalio šventikai, akmeniniais peiliais iki kraujo pjaustydamiesi veidus, o 
moterys liepsnojančiomis akimis ir susitaršiusiais plaukais tempė paskui 
šventikus savo medines vežėčias. Bet viša tai jau buvau daugybę kartų ma- 
tęs, o jų svetimi papročiai ir laukinė aistra, prieš akis jau dūluojant tėvynės 
regimybei, man kėlė pasidygėjimą. Tariausi širdį surandėjus, tariausi jau 
susigyvenęs su visokiais papročiais ir visokiais tikėjimais, nes teturėdamas 
vienintelį tikslą — kaupti Žinias, supratau įvairių odos spalvų Žmones ir nė 
vieno nemenkinau, tačiau suvokimas, kad grįžtu į Juodąją žemę, kaitria 
liepsna nudegino visus mano širdies randus. Kaip svetimi drabužiai nu- 
slinko man nuo širdies svetimos mintys ir vėl širdimi buvau egiptietis — 
ilgėjausi riebaluose keptos žuvies tvaiko Tėbų pakraščių skersgatviuose, pa- 
vakare žmonoms užkaitus puodus priešais molio trobeles, ilgėjausi Egipto 
vyno skonio, ilgėjausi Nilo vandens ir derlaus to vandens dumblo skonio. 
Ilgėjausi papiruso nendrių šnaresio pavasario vėjyje, ilgėjausi upės pakran- 
tėje prasiskleidžiančių lotoso žiedlapių, ilgėjausi raižytų kolonų su amži- 
nais piešiniais, paveikslėlių užrašų šventyklose, ilgėjausi ir seno smilkalų 
aromato nuo akmeninių stulpų — tokia neprotinga buvo mano širdis. 

Grįžau namo, nors neturėjau namų ir buvau svetimšalis šioj žemėj. Grį- 
žau namo, ir prisiminimai jau nebeskaudino - laikas ir žinios buvo tarsi 
smėliu užžėrę karčius prisiminimus. Jau nejaučiau nei liūdesio, nei gėdos, 
tik neramus ilgesys kankinamai plūdo į širdį. 

Palikome turtingą, derlingą, neapykanta ir aistra šnypščiančią Siriją. Mū- 
sų laivas plaukė pro raudonuosius Sinajaus krantus, dykumos vėjas sausai 
ir karštai šluostė mums veidus, nors buvo pavasaris. Tada nušvito rytas, 
jūra gelstelėjo, už jos sužaliavo plonytis žalias žemės brūkšnys, ir jūreiviai, 
odine virve nuleidę į jūrą molio ąsotį, pasėmė vandens, ir vanduo jau ne- 
buvo sūrus — tai buvo amžinojo Nilo vanduo su Egipto dumblo skoniu. Ir 
niekada joks vynas mano burnai nebuvo toks palaimingas kaip tas dumbli- 
nas vanduo, pasemtas iš jūros toli nuo šalies. Tačiau Kaptahas tarė: 

— Net ir Nilo vanduo lieka vandeniu. Pakentėk, mano pone, kol pakliūsi- 
me į garbingesnę užeigą, kur alus bus putotas ir skaidrus, ir nebereikės 
košti grūdų pro šiaudelį. Tik tada patikėsiu esąs Egipte. 

Jo begėdiška ir užgauli kalba tą akimirką mane įžeidė, todėl pasakiau: 

— Vergas net brangiais vilnos drabužiais liks vergas. Palauk, Kaptahai, iki 
pasiimsiu lanksčią nendrės lazdelę, kokią gali išsipjauti tik Nilo nendryne, 
tuomet išties patikėsi vėl esąs namie. 

Tačiau Kaptahas visai neįsižeidė, tik jo akis iš jaudulio apsiašarojo, smak- 
ras suvirpo, jis nusilenkė man nuleisdamas ranką prie kelių ir tarė: 

— Iš tiesų, mano pone, tu puikiai sugebi kiekvienai akimirkai rasti tinkamą 
žodį - jau buvau užmiršęs saldų plonos nendrių lazdelės smūgį per užpa- 
kalį ir per blauzdas. Ak, mano pone Sinuhe, tai yra išgyvenimas, kurio ir 
tau palinkėčiau, nes šitai geriau nei vanduo ir alus, geriau nei šventyklų 
smilkalai ir antys meldyne apsako gyvenimą Egipte, kur kiekvienas turi 
savo vietą, niekas laikui bėgant nesikeičia, visa lieka kaip buvę. Taigi nesi- 
stebėk, kad verkiu iš jaudulio, nes tik dabar pajutau, jog grįžtu namo, pa- 
matęs daug svetimo, nesuvokiamo ir niekingo. Ak, palaimintoji nendrių 
lazdele, visa į savo vietas sudėliojanti ir atsakanti į visus klausimus, nėra 
tau lygios. 

Kiek paverkęs iš jaudulio jis nuėjo ištepti aliejumi skarabėjo, tačiau pa- 
stebėjau, kad trina jau nebe tokiu brangiu aliejumi kaip anksčiau, nes kran- 
tas buvo netoli, o Egipte jis turbūt tikėjosi išgyvensiąs savu apsukrumu. 

Tik išlipus didžiajame žemumos uoste suvokiau, kaip neapsakomai man 
buvo įgrisę margi, platūs drabužiai, garbanotos barzdos ir tuklūs kūnai. 
Liekni nešikų liemenys, jų klubjuostės, nuskusti smakrai, žemumos tarmė, 
prakaito kvapas, dumblo kvapas, nendrių kvapas, uosto kvapai - visa buvo 
kitaip nei Sirijoje, visa buvo pažįstama, ir mano kūną siautę siriški drabu- 
žiai ėmė mane dusinti, mano kūnas juose troško. Atlikęs reikalus su uosto 
raštininkais ir parašęs savo vardą daugybėje popierių, tuoj pat patraukiau 
pirkti naujų drabužių ir nusirengus visą vilną plonas linas vėl maloniai pri- 
gludo prie mano odos. Tačiau Kaptahas nusprendė vis dar rodytis kaip 
siras, nes jis baiminosi, kad jo vardas tebėra pabėgusių vergų sąraše, nors 
aš buvau iš Semiros valdančiųjų gavęs molio lentelę, liudijančią jį gimus 
vergu Semiroje ir mane ten pat teisėtai jį nusipirkus. 

Paskui, kad nukeliautume į aukštupį, vėl su daiktais įlipome į upinį laivą. 
Plaukiant bėgo dienos, ir vėl susigyvenome su Egiptu: iš abiejų upės pusių 
džiūvo laukai, nerangūs jaučiai tempė medžio plūgus, nulenkę galvas žem- 
dirbiai žingsniavo palei vagą berdami sėklą į minkštą žemę. Viršum laivo ir 
lėtai srovenančio vandens neramiai lakstė kregždės, krykšdamos greit 
pradingsiančios upės dugne - karščiausiam metų laikui įsirausiančios į dum- 
blą. Nilo pakrantėse svyruliavo palinkusios palmės, žemas kaimų molio tro- 
beles užstojo didžiuliai sikomorai, o laivas sustodavo mažų bei didelių mies- 
tų prieplaukose, ir neliko tokios pakrantės užeigos, į kurią Kaptahas pirmas 
nebūtų nuskubėjęs sudrėkinti gerklės egiptietiškų alumi, pasigirti ir papasa- 
koti apie savo keliones ir mano išmoningumą keisčiausių paistalų, kurių uos- 
to darbininkai klausydavo juokdamiesi, šaipydamiesi ir šaukdamiesi dievų 
pagalbos. Kaptahas taip skubėdavo, kad dažnai atsidurdavo prieplaukoje dar 
nepririšus laivo lynų, bet kai dėl to pasišaipiau, jis tarė: 

— Mano pone, tik dabar suvokiau, koks nepaprastas ir nenumalšinamas 
troškulys mane kankino per visas mūsų keliones. Tarytum visų šalių kelių 
ir miestų dulkės tebegraužia gerklę, dar neradau tokios alaus rūšies, kuri 
geriausiai jas nuplautų. Todėl tau nederėtų iš manęs juoktis, verčiau pagir- 

tum mane, kad taip uoliai ir nepaisydamas kančių tikrinu kiekvieną užei- 
gą, kad surasčiau mano negalią išgydysiantį alų, nes ši negalia ilgainiui gali 
tau, mano pone, labai brangiai kaštuoti. Taip darau tik tavo naudos žiūrė- 
damas ir nesijuok iš manęs dėl mano skubos, nes kuo toliau siekiame aukš- 
tupį, tuo labiau stiprėja mano troškulys, - kartais mane baugina net mintis 
apie tai. Taip pat neužmiršk, kad pirm tavęs skleidžiu tavo šlovę, pasako- 
damas apie visokius stebuklingus išgydymus tolimose šalyse, kurių pava- 
dinimų šitie pusgalviai niekada net negirdėjo. Sitaip dar tenka susipažinti 
su daugybe dievų - išties nebūčiau patikėjęs, kad Egipte tokia galybė die- 
vų. Mat kasdien išgirstu nors apie vieną ar du labai svarbius dievus, kurių 
vardų anksčiau net negirdėjau, nors apie tai tiems pusgalviams, žinoma, 
nepasisakau. Aišku, didžiausia garbė skarabėjui, bet vis dėlto būtų neblogai 
atrasti kokį tinkamą dievą, kuriam galėtume tarnauti ir šitaip tapti dievoti 
bei pelnyti gerą vardą. 

— Zinai, ką manau apie dievus, - atsakiau jam, - ir netikiu, kad dievai, 
kuriuos randi įvairiausių spalvų ąsočiuose, yra labai garbingi. Juolab nepri- 
simenu, kad tolimuose kraštuose tavęs nebūtų troškinę — priešingai, kiek- 
vienoje šalyje savo troškulį tu vis kitaip teisindavai, todėl nesistebėk, kad 
kartais man tavo plepalai nusibosta. 

— Ak, mano pone, - tarė Kaptahas nuliūsdamas. — Tu turi nepaprastą ir 
neįtikimą gebėjimą vos keliais žodžiais iškloti tiek daug netiesos, kad aš visą 
dieną praleisčiau ją neigdamas. Pirma, dėl tavo minčių apie dievus - nenorė- 
čiau jų svarstyti, bet pamėginsiu vienas pasirūpinti tais dievų mokslo reika- 
lais tavo naudai, kad neįgytum klaidatikio šlovės, nes ilgainiui tai pakenktų 
tavo verslui. O dėl alaus ąsočiuose ar teisingiau — aplink juos — randamų 
dievų, tai nesiginčysiu su tavim dėl jų garbingumo, tačiau privalai pripažinti, 
jog tarp jų yra labai įdomių dievų, su kuriais pravartu susipažinti. Stai vakar 
atradau dievą, saugantį moterį nuo apvaisinimo, kai ši dėl tam tikrų priežas- 
čių, kurių čia neverta vardyti, nenori pastoti. Tai tikrai nuostabu, nes papras- 
tai dievai rungiasi tarpusavyje dėl priešingų dalykų, o šventikai giriasi jų 
dievus padedant moteriai pastoti. Todėl iš pradžių visai nenorėjau tikėti esant 
tokį dievą, tačiau moteris, kuri man apie jį papasakojo, buvo taip įsitikinusi jo 
galia, kad susierzinusi dėl mano prieštaravimų parodė ant kaklo nešiojamą 
talismaną ir pasiūlė man pačiam išmėginti, ar jis gelbsti, ar ne. Ji nusivedė 
mane į savo trobelę ir dariau ką įstengiau, norėdamas tuo įsitikinti, tačiau 
nieko tikra, aišku, nesužinojau, nes mūsų laivas jau popiet plaukė toliau, taigi 
negalėjau pasilikti, kad sužinočiau, ar ji pagimdys vaiką, ar ne. Tik tiek Žinau, 
kad ji nusinešė visą mano turėtąjį varį. 

— Kaptahai, —- perspėjau, - Kaptahai, jau sakiau, kad nenoriu klausytis 
tavo kvailysčių. 

Tačiau jis vis tiek tęsė: 

— Tai iš dievo, ir visai nesigailiu dėl savo vario, nes moteris buvo papras- 
ta ir maloni, ir visai neprastai atrodė. O dėl mano troškulio, kuris tave taip 

labai pykdo, tai tu, mano pone, turėtum labiausiai juo džiaugtis, nes be jo 
liktum skurdžius ir kur nors šalikelėje varnai tikriausiai tavo kaukolę kapo- 
tų. Turi prisiminti, kad mano troškulys teisingai nuvedė mane pas tokius 
žmones, iš kurių išgirdau daugybę tau naudingų dalykų - visai taip pat, 
kaip laivo vado pastogės dievas teisingai nuplukdo laivą į uostą. Todėl tau 
tikrai nederėtų niekinti mano troškulio, o būdamas dievotesnis gal net įžiū- 
rėtum mano troškulyje ką nors dieviška. 

Nusisukęs nuo Kaptaho nuėjau šalin, nes su juo buvo bergždžia ginčy- 
tis. Mūsų laivas plaukė upe per dykumą - ant smėlėto kranto saulėkaitoj 
nejudėdami šildėsi nusenę krokodilai, o maži paukšteliai be baimės šokinė- 
jo po jų pražiotus nasrus lesiodami nuo dantų maisto likučius. Tąnakt per 
miegus girdėjau ir begemotus baubiant meldyne, o rytą laivą apsiautė ga- 
lybė rausvų paukščių. Vėl buvau Egipte, savo tėvynėje, tačiau pripratęs 
prie tos minties, neaprėpiamai plačiam Nilui kasdien vis srovenant prošal, 
vėl pajutau, kad esu vienišas, pasaulio svetimšalis ir mano širdį apniko keis- 
tas slogutis, tuštuma, todėl nuėjęs žemyn į laivą atsiguliau ant savo kilimo 
nebenorėdamas, kaip pirmosiomis dienomis, daugiau žvalgytis aplink, ne- 
benorėdamas karštai su žmonėmis kalbėtis. Jau žinojau, kad sugrįžimas į 
Tėbus nenumalšins mano širdies skausmų - tas pats, jei pasilikęs bet kuria- 
me upės pakrantės mieste, būčiau nusipirkęs namą ir pradėjęs verstis ama- 
tu. Tačiau aš turėjau susitikti su Horemhebu, ir tai buvo puiki —- kaip bet 
kuri kita - dingstis pratęsti kelionę iki Tėbų. 

Sitaip nuo upės vėl išvydau rytiniame danguje tris kalnų viršūnes, tris 
amžinus Tėbų sargybinius. Gyventojų gausėjo, skurdžių kaimai su molio 
trobelėmis keitė turtingąsias miesto dalis, kol pasimatė didžiuliai kaip kal- 
nai mūrai: išvydau didžiosios šventyklos stogą, kolonas, daugybę pastatų 
aplink šventyklą bei Sventąjį ežerą, Vakaruose lig kalnų plytėjo neapmato- 
mas Mirusiųjų miestas, baltai priešais gelsvus kalnus tviskėjo faraonų mir- 
ties šventyklos, o didžiosios valdovės šventyklos kolonos tebelaikė žydin- 
čių medžių jūrą. Už kalnų buvo uždraustasis slėnis, knibždantis gyvačių ir 
skorpionų, o jo smėlyje prie didžiojo faraono kapo angos ilsėjosi išdžiūvę 
mano tėvo Senmučio ir motinos Kipos kūnai, užsiūti jaučio odoje, idant 
išsilaikytų per amžius. O tolėliau, pietuose, ant upės kranto, sodų bei mūrų 
apsupti dunksojo trapūs melsvi faraono Aukso rūmai. Svarsčiau, ar mano 
draugas Horemhebas gali ten gyventi. 

Laivas atplaukė į pažįstamą akmeninę upės prieplauką — visa atrodė taip 
kaip anksčiau, už kelių gatvės kampų buvo vieta, kur praleidau vaikystę, 
nenujausdamas, kad užaugęs sugriausiu savo tėvų gyvenimą. Laiko smė- 
lis, apie tai pagalvojus, viršum karčių prisiminimų sujudo ir mane pagavo 
noras pasislėpti, užsidengti veidą - jau nebesidžiaugiau, nors didžiojo uosta- 
miesčio triukšmas vėl apsiautė mane, ir žmonių akyse, skuboje, neramiame 
judėjime vėl pajutau Tėbų karštį. Neturėjau jokių ketinimų sugrįžti, buvau 
nusprendęs visa palikti susitikimo su Horemhebu ir jo padėties rūmuose 

lemčiai. Tačiau kojoms palietus prieplaukos akmenis, staiga mano galvoje 
iškilo aiškus ketinimas — jis nežadėjo man, kaip anksčiau įsivaizdavau, už 
visas sukauptas žinias gydytojo šlovės, turto ir didelių dovanų, bet lėmė 
nuostabų gyvenimą, kuklią padėtį ir neturtingus ligonius. Vis dėlto keista 
ramybė užliejo mano sielą, kai praregėjęs suvokiau savo ateitį, ir tai dar 
kartą paliudija, kaip menkai Žmogus pažįsta savo širdį, nors aš tariausi ją 
nuodugniai pažįstąs. Mat anksčiau nė karto nebuvau nieko panašaus pa- 
galvojęs, bet galbūt šis sprendimas po visa ko, ką patyriau, man pačiam 
nesuvokiant buvo subrendęs širdyje. Girdėdamas Tėbų gaudesį aplink, ko- 
jomis palietęs saulės įkaitintus prieplaukos akmenis, vėl pasijutau vaikas ir 
rimtomis, smalsiomis akimis stebėjau, kaip savo darbo kambaryje mano 
tėvas Senmutis priiminėja ligonius. Todėl nuvijęs nešikus, kurie klegėdami 
ir kumščiuodamiesi puolė prie manęs, pasakiau Kaptahui: 

— Palik laive mūsų daiktus ir nuėjęs skubiai nupirk man namą - bet kokį, 
netoli uosto, neturtingųjų miesto dalyje, netoli tos vietos, kur stovėjo mano 
tėvo namas, kol jo nenugriovė. Padaryk tai nedelsdamas — dar šiandien 
turiu apsigyventi savo name, o rytoj pradėsiu verstis amatu. 

Kaptaho žandikaulis nukabo, jo veidas tapo visai bereikšmis, nes jis tikė- 
josi, kad iš pradžių, aptarnaujami vergų, mes gyvensime geriausiuose nak- 
vynės namuose. Tačiau šį kartą jis nė žodžiu man nepaprieštaravo, tik pa- 
žvelgęs man į veidą užsičiaupė ir nulenkęs galvą išėjo kur lieptas. Tą pat 
vakarą įsikėliau į buvusio vario liejiko namą neturtingųjų miesto dalyje, ir 
kai iš laivo parnešė mano daiktus, ant molinės aslos pasitiesiau kilimą. Ne- 
turtingųjų skersgatviuose priešais molio trobeles vėl kaito puodai ir rieba- 
luose keptos žuvies tvaikas sklido po visą nešvarią, apgailėtiną, ligotą mies- 
to dalį, kol prie viešųjų namų durų buvo uždegtos lempos, užeigose, miš- 
dama su jūrininkų riksmais, ėmė gergžti siriška muzika ir dangų viršum 
Tėbų gaisruojančia pašvaiste nudažė galybė miesto vidurio šviesų. Buvau 
namuose - daug klaidžių kelių nukeliavęs, bėgęs nuo savęs į daugybę šalių 
žinių kaupti. 

Kitą rytą tariau Kaptahui: 

— Parnešk gydytojo ženklą ir pakabink virš mano namo durų, tik kad 
būtų paprastas, neišpaišytas ir be pagražinimų. O jeigu kas nors apie mane 
klaus — nekalbėk apie mano šlovę ir išmanymą, tik pasakyk, kad gydytojas 
Sinuhė priima ligonius - ir neturtingus - reikalaudamas iš kiekvieno dova- 
nos tik pagal išgales. 

- Ir neturtingus? — paklausė Kaptahas nuoširdžiai pasibaisėjęs. - Oi, ma- 
no pone, ar tik nesergi? Tikiuosi, kad negėrei vandens iš balos, o gal tau 
įgėlė skorpionas? 

— Daryk ką lieptas, jei nori pas mane likti, - pasakiau. - Bet jeigu šis 
paprastas namas tavęs nežavi ir jeigu neturtėlių smarvė dirgina tavo Sirijo- 
je išlepusią nosį, leidžiu tau laisvai išeiti ir pareiti kada nori. Spėju tave 
ganėtinai iš manęs prisivogus, kad galėtum nusipirkti sau namą ir panorė- 
jęs parsivesti žmoną. Nėmaž netrukdysiu tau. 

— Zmoną? — nustebo Kaptahas, dar labiau pasibaisėjęs. - Iš tiesų sergi, 
mano pone, tavo galva dega. Kam man žmona, kuri mane engs ir uostinės 
sugrįžusį iš miesto, o rytą, pabudus skaudama galva, stovės šalia su lazda 
rankoje ir plūsis bjauriais žodžiais. Iš tiesų, kam man žmona, jei net pras- 
čiausia vergė geba tą patį, bet apie tai jau tau esu kalbėjęs. Be abejo, dievai 
tave nubaudė kvailumu ir nė kiek nesistebiu žinodamas, ką manai apie 
dievus, bet tu esi mano ponas, ir tavo kelias yra mano kelias, o tavo baus- 
mė - mano bausmė, nors tariausi pagaliau po visų siaubingų vargų, kuriais 
mane kankinai, jau nekalbu apie jūrų keliones - jų net prisiminti nenoriu — 
pailsėsiąs ir nurimsiąs. Jeigu ant kilimo tau gera miegoti - tikriausiai ir man 
gera, juk šitas skurdas bent tuo geras, kad aludės ir viešnamiai čia pat, ir 
„Krokodilo uodega“, apie kurią tau pasakojau, netoliese. Tikiuosi, kad man 
atleisi, jei šiandien ten nuėjęs nusigersiu, nes visa tai mane labai sukrėtė — 
turiu kaip nors atitokti. Tiesa, į tave žiūrėdamas nuolat bloga nujaučiu ir 
niekada nežinau iš anksto, ką pasakysi ar padarysi, nes mąstai ir darai vis- 
ką priešingai nei išmintingi Žmonės, tačiau šito iš tavęs vis tiek nesitikėjau. 
Tik kvailys slepia brangakmenį šiukšlių krūvoj, tačiau tu lygiai taip pat lai- 
doji šiukšlyne savo išmanymą ir Žinias. 

— Kaptahai, - tariau, — visi žmonės į pasaulį ateina nuogį, o ligos apniktas 
nei skurdžius nuo turtuolio nesiskiria, nei egiptietis nuo siro. 

— Gal ir ne, bet jų dovanos labai skiriasi, - nepaprastai nuovokiai paste- 
bėjo Kaptahas. — Vis dėlto tavo mintis graži, ir aš neprieštaraučiau, jei kas 
nors kitas, o ne tu imtųsi ją įkūnyti, o mudu po visų vargų pagaliau galėtu- 
me sūpuotis ant aukso šakelės. Si mintis labiau dera vergui ir ją reikia su- 
prasti kaip vergo mint, nes ir aš jaunystėje taip pat mintijau, kol lazda 
įkrėtė man proto. 

— Kad viską žinotum, - pridūriau, - pasakysiu tau: jei ilgainiui mano 
kely pasitaikys pamestas kūdikis, ketinu jį pasiimti ir užsiauginti kaip savą. 

— Kam šito reikia? — apstulbęs paklausė Kaptahas. — Juk šventykloje yra 
pamestinukų namai — vieni jų išmokslinami žemesnio laipsnio šventikais, kiti 
paverčiami išdarais ir gyvena faraono ir kilmingųjų moterų namuose tokį 
puikų gyvenimą, kokio jų motinos nė sapnuoti nesapnavo. Kita vertus, jei 
tau reikia sūnaus, — tai visai suprantama, — nieko nėra paprasčiau, jei tik per 
savo kvailumą nesukulsi ąsočio su svetimšale, kuri mums vien rūpesčio su- 
teiktų. Jei nenori pirkti vergės, bet kada gali suvilioti kokią neturtingą mergi- 
ną ir ji bus laiminga ir dėkinga, jei pasiimsi vaiką, šitaip išgelbėdamas ją nuo 
gėdos. Bet vaikai — didelis vargas, rūpesčiai, o jų teikiamas džiaugsmas tur- 
būt labai perdedamas, nors apie tai gerai nežinau, nes niekada nemačiau 

savo vaikų, bet galiu įtarti, kad pasklidęs į visas keturias pasaulio šalis jų 
auga visas būrys. Išmintingiausiai pasielgtum, dar šiandien nusipirkęs ko- 
kią jauną vergę, kuri ir man pagelbėtų, nes mano kaulai sustingę ir rankos 
po visų patirtų vargų dreba — ypač rytais, todėl ir prižiūrėti namą, ir ruošti 
tau valgį man pernelyg sunku, o dar turiu rūpintis tavo turto indėliais. 

— Nepagalvojau apie tai, Kaptahai, - pasakiau. — Vis dėlto vergės neno- 
riu pirkti, o tu nusisamdyk už mano pinigus sau tarną, nes šito tikrai nusi- 
pelnei. Jei liksi mano namuose - leidžiu tau pamiršus ištikimybę laisvai 
išeiti ir pareiti kada nori, ir manau, kad malšindamas troškulį užeigose gali 
surinkti man daug naudingų žinių. Taigi daryk kaip pasakiau ir daugiau 
neklausinėk, nes šitaip nusprendė kažkas manyje, kuris yra stipresnis už 
mane, ir šito aš jau nebepakeisiu. 

Tai taręs išėjau ieškoti savo draugų. „Siriškame ąsotyje“ pasiteiravau apie 
Totmesą, tačiau jo šeimininkas buvo kitas ir nieko negalėjo pasakyti apie 
vargšą dailininką, kuris vertėsi piešdamas katinus turtuolių vaikų knyge- 
lėms. Nuėjau į karių namus pasiteirauti apie Horemhebą, tačiau jie buvo 
tušti. Kieme karių nebuvo ir kovotojai ietimis nendrinių maišų nebesmaigstė, 
lauko virtuvėje nebegaravo dideli viralo puodai - visur buvo tuščia. Niūrus 
jaunesnysis vadas - juozgano, prakaulaus ir seniai aliejaus nemačiusio vei- 
do šardanas — žiūrėjo į mane, kojom kapstydamas smėlį, tačiau pasiteira- 
vus apie Horemhebą - faraono karo vadą, prieš keletą metų kariavusį su 
chabyrais Sirijoje, dykumos pakrašty, tuoj pat man nusilenkė. Viena iš Egipto 
tarmių jis atsakė, kad Horemhebas tebėra karališkasis vadas, tačiau prieš 
daugybę mėnesių iškeliavo į Kušo žemę paleisti tenykščių karinių įgulų bei 
atleisti iš tarnybos karių, o kada grįš - dar nežinoma. Jis buvo nusiminęs, 
todėl daviau jam gabalėlį sidabro ir jis taip apsidžiaugė, kad užmiršo savąjį 
šardano orumą ir, keikdamasis iš nuostabos kažkokio nežinomo dievo var- 
du, man nusišypsojo. Kai ketinau išeiti, jis sulaikė mane už rankovės ir 
bejėgiškai mostelėjo į tuščią kiemą. 

— Horemhebas - didis vadas, supranta karius, pats ne bailys, - tarė 
jis. - Horemhebas - liūtas, faraonas — beragis ožys. Kareivinės tuščios, 
nei atlygio, nei valgio. Mano draugai klajoja po šalį duoneliaudami. Kas 
bus —- nežinau. Telaimina tave Amonas už duotąjį sidabrą, gerasis žmo- 
gau. Daugybę mėnesių negėriau. Mano pilvą smelkia liūdesys. Daugy- 
be pažadų mane vilioja iš savo šalies. Egipto savanorių rinkėjai eina 
nuo palapinės prie palapinės, žadėdami daug sidabro, daug moterų, 
daug gėrimo. O dabar? Nei sidabro, nei gėrimo, o jau moterys! - Jis su 
panieka nusispjovė ir sukietėjusiu padu patrynė seiles į dulkes. Tai bu- 
vo labai liūdnas šardanas, ir man buvo jo gaila, nes iš kalbos supratau, 
kad faraonas kariais nesirūpina ir paleido jo tėvo laikais sutelktą ir sve- 
timuose kraštuose nusamdytą kariuomenę. Prisiminęs faraono tėvą, pri- 
siminiau senąjį Ptahorą ir sužinojęs, kur jis gyvena, įsidrąsinau ir nuė- 
jau į Amono šventyklą bei Gyvenimo rūmus paklausti, kas apie jį rašo- 

ma knygoje. Tačiau knygos saugotojas pasakė, jog karališkasis kaukolės 
atvėrėjas mirė jau prieš dvejus metus ir palaidotas Mirusiųjų mieste, 
Taigi Tėbuose neberadau nė vieno draugo. 

Sykį buvau šventyklos teritorijoje, tai nuėjau į didžiąją kolonų salę, ir 
mane apgaubė šventojo Amono prieblanda, smilkalų kvapas nuo margų 
šventraščiais iškalinėtų akmens kolonų, pamačiau pirmyn atgal per akme- 
nines langų grotas lakstančias kregždutes. Tačiau šventykla buvo visai tuš- 
čia, tuščias ir prieangis, O galybėje šventyklos krautuvių bei dirbtuvių jau 
nebevirė nei karštas darbas, nei prekyba. Šventikai baltais apsiaustais, nuo 
aliejaus blizgančiais plikais pakaušiais baugščiai žvilgčiojo į mane, o žmo- 
nės prieangyje kalbėjo tyliai ir žvalgėsi aplink tarsi bijodami, kad kas išgirs. 
Nebebuvo kažkada paryčiais prieangyje kildavusio bruzdesio ir triukšmo, 
kuris iš tolo panėšėdavo į vėjo ošimą meldyne ir kurį taip gerai prisiminiau 
iš mokslo laikų. Tikrai nemylėjau Amono, bet nejučiomis sielą persmelkė 
keista gėla — kaip visada, pagalvojus apie amžinai prabėgusią jaunystę, ar 
laimingą, ar nelaimingą. 

Išeidamas per didžiulius faraono kilmingųjų pilonus, pastebėjau visai 
greta didžiosios šventyklos iškilusią naują šventyklą - didžiulę ir tokią keis- 
tą, kokios anksčiau nebuvau matęs. Jos nesiautė mūrai, o įžengęs į vidų 
išvydau kolonadas, supančias atvirą kiemą, kuriame ant aukuro paaukota 
grūdų, gėlių bei vaisių. Didžiuliame skulptūriniame atvaizde apskritas Ato- 
nas tiesė daugybę spindulių į aukojantį faraoną ir kiekvienas spindulys bai- 
gėsi laiminančia ranka, o kiekviena ranka laikė po Gyvenimo ženklą. Sven- 
tikai baltais drabužiais - daugiausia jauni vaikinai - buvo nenusiskutę gal- 
vų, ojų veidai degė iš susižavėjimo, kai giedojo šventąją giesmę, kurią pri- 
siminiau jau kartą girdėjęs tolimoje Sirijos Jeruzalėje. Tačiau stipriau už šven- 
tikus ir statulas mane sukrėtė keturiasdešimt dideliausių kolonų - nuo kiek- 
vienos jų stebeilijo neregėto dydžio naujasis faraonas, tvirtai sukryžiavęs 
ant krūtinės rankas, laikantis skeptrą bei karališką rimbą. 

Žinojau, kad tos kolonų statulos įkūnija faraoną — pažinau tą baugiai 
įsiaitrinusį veidą, gležną, ties klubais platėjantį plonų kojų ir rankų kūną. 
Pagalvojus apie dailininką, galėjusį ir drįsusį iškalinėti šias statulas, mano 
sielą užplūdo siaubas: mano draugas Totmesas kadaise troško meno lais- 
vės — va šičia jis pamatytų laisvąjį meną, kitaip tariant, iškreiptą meną. Vi- 
sus faraono kūno trūkumus dailininkas buvo neįprastai padidinęs - plačius 
klubus, plonas kulkšnis ir laibą, aistrų kaklą — tarytum jie turėtų kokią pa- 
slaptingą, dievišką reikšmę. Tačiau baugiausias buvo faraono veidas - ne- 
paprastai ilgas, su įkypais antakiais ir išsišovusiais skruostikauliais, su mįs- 
linga pabrinkusių lūpų svajotojo ir šaipūno šypsena. Iš abiejų Amono šven- 
tyklos pilonų pusių sėdėjo didingi akmeniniai, panašūs į dievus, milžiniški 
faraonai. O čia šitas išpampęs, panašus į žmogų perkarėlis spoksojo nuo 
keturiasdešimties Atono aukuro kolonų. Nors buvo panašus į žmogų, ste- 
beilijo toliau nei žmonės, o jo akmenyje sustingusi esybė švietė ir įkvėpimo 
aistra, ir žavesiu atmiešta pašaipa. 

Žvelgiant į tas akmenines kolonas, visa suvirpo, sudrebėjo manyje, nes 
pirmą kartą mačiau Amenhotepą ketvirtąjį tokį, kokį jis tikriausiai pats save 
vaizdavosi. Juk kartą sutikau jį, sutikau jį dar jaunikaitį - ligotą, silpną, šven- 
tosios ligos tampomą ir nesubrendusiu protu šaltakraujiškai — kaip tyrinė- 
tojas ir gydytojas - jį apžiūrėjęs supratau jo žodžius vien kaip ligonio klejo- 
nę. Dabar žvelgiau į jį tokį, kokį regėjo dailininkas, galbūt vienu metu ir 
neapkentęs, ir mylėjęs jį - dailininkas, už kurį drąsesnio Egiptas dar nebu- 
vo matęs, nes jei kas nors anksčiau būtų išdrįsęs iškalinėti tokią faraono 
statulą, būtų sumuštas ir pakabintas ant mūro už išniekinimą. 

Ir šioje šventykloje nebuvo labai daug žmonių. Keletą vyrų bei moterų iš 
karališko lino, sunkių apykaklių ir auksinių papuošalų spėjau esant rūmi- 
ninkais bei kilmingaisiais. Paprasti žmonės klausėsi šventikų giesmės, aki- 
vaizdžiai nieko nenutuokdami, nes šventikai giedojo ne vieną giesmę, ir 
išties buvo pernelyg sunku suprasti, ką jos reiškia. Jos buvo kitokios nei 
senieji poros tūkstančių metų senumo, iš piramidžių laikų atėję tekstai, prie 
kurių žodžių dievoto žmogaus ausis pripranta jau nuo vaikystės, todėl jis 
pripažįsta giesmes kaip savas ir suvokia jas širdimi, net nemąstęs apie Žžo- 
džių prasmę, jeigu tie tekstai dar turi prasmės — mano supratimu, jie labai 
pasikeitę ir susimaišę, nes iš kartos į kartą būdavo neteisingai atkartojami, o 
šventyklos raštininkų klaidingai perrašinėjami. 

Siaip ar taip, pasibaigus giesmei vienas senukas, kurį iš drabužių spėjau 
esant kaimietį, priėjęs mandagiai pakalbino šventikus ir paprašė parduoti 
kokį nors tinkamą talismaną, amuletą ar popieriaus skiautę su stebuklingu 
tekstu - jei jų esą už įkandamą kainą. Sventikai jam atsakė, jog; šioje šven- 
tykloje tokie nepardavinėjami, nes Atonui nereikia stebuklų bei popierių — 
be aukų ir dovanų jis priartėjąs prie kiekvieno tikinčiojo. Tai išgirdęs senu- 
kas labai supyko ir išėjo šnibždėdamas įžeidžius žodžius apie apgaulingas 
keistenybes — pamačiau jį žengiantį pro senus pažįstamus Amono pilonus. 

Kažkokia senutė žuvininkė priėjo prie šventikų ir su pamaldžiu gerašir- 
diškumu žiūrėdama jiems į akis paklausė: 

— Argi niekas neaukoja Atonui avinų nei jaučių, kad gautumėt pavalgyti 
truputėlį mėsos, nes jūs tokie sunykę, vargšeliai. Jeigu jūsų dievas toks ga- 
lingas ir stiprus, kaip sakoma, net stipresnis už Amoną, — nors tuo išties 
netikiu, - tai jo šventikai turėtų tukti ir blizgėti riebalais. Aš tesu paprasta 
žmona ir neką suprantu, bet iš širdies linkiu jums daug mėsos ir riebalų. 

Sventikai juokėsi ir šnibždėjosi tarsi išdykę berniūkščiai, kol vyriausiasis 
jų surimtėjo ir tarė Žmonai: 

— Atonui nereikia kruvinų aukų, o tau nederėtų jo šventykloje kalbėti 
apie Amoną, nes Amonas — neteisėtas dievas ir greit jo sostas nuvirs, o 
šventykla sugrius. 

Veikiai atsitraukusi senutėlė nusispjovė ant žemės, padarė rankomis šven- 
tuosius Amono ženklus ir greitai išbėrė: 

— Tai tu pasakei, 0 ne aš - tekrinta prakeiksmas ant tavo galvos. 

Ji skubiai išėjo, o su ja ir kiti, baugščiai gręžiodamiesi į šventikus. Tačiau 
šie garsiai nusijuokė ir vienu balsu sušuko jiems pavymui: 

— Eikite, mažatikiai, Amonas yra neteisėtas dievas! Amonas - neteisėtas 
dievas, ir jo galybė kris kaip pjautuvo pakirsta žolė. 

Tuomet kažkuris iš nueinančiųjų pakėlė nuo žemės akmenį ir sviedė jį į 
šventikus, pataikė vienam jų į veidą, net kraujas pasruvo. Tas užsidengė 
veidą rankomis ir gailiai sudejavo, o šventikai ėmė šaukti sargybinius, ta- 
čiau metusysis akmenį jau buvo pabėgęs ir įsimaišęs į žmonių minią prie 
Amono pilonų. 

Visa tai sukėlė man daug minčių, todėl nuėjęs pas šventikus pasakiau: 

— Esu tikras egiptietis, tačiau ilgai gyvenau Sirijoje ir nepažįstu šio naujo- 
jo dievo, kurį vadinate Atonu. Ar negalėtumėte bičiuliškai apšviesti mano 
tamsumą ir paaiškinti, koks jis, ko reikalauja ir kaip jam tamaujama? 

Dvejodami jie veltui stengėsi įžiūrėti pašaipą mano veide ir pagaliau tarė: 

— Atonas - vienatinis Dievas. Jis sukūrė žemę ir upę, žmones ir gyvūnus, ir 
visa, kas ant žemės kruta. Jis visada buvo, ir žmonės tarnavo ankstyvajam jo 
apsireiškimui — dievui Raa, tačiau mūsų laikais jis Atonu apsireiškė savo sū- 
nui faraonui, kuris tik tiesoje gyvena. Nuo tol jis - vienatinis Dievas, o visi 
kiti — neteisėti dievai. Jis neatstumia nė vieno į jį atsigręžusio, prieš Atoną 
lygūs ir turtingas, ir vargšas, kas rytą jį pasveikiname kaip saulę, jis savo 
spinduliais laimina žemę — ir dorą, ir nedorėlį, kiekvienam ištiesdamas po 
Gyvenimo ženklą. Jei jį priimi — tampi jo tarnu, nes jo esmė - tai meilė, jis 
amžinas ir nekintantis, ir visur esantis, todėl niekas neįvyksta be jo valios. 

Pasakiau jiems: 

— Visa tai tikriausiai gražu ir teisinga, bet ar ne jo valia ką tik jaunikaičiui 
taip bumptelėjo į veidą akmuo, kad kraujas pasruvo? 

Sventikai suglumo ir susižvalgę atsakė: 

— Tu šaipaisi. 

Tačiau akmeniu į veidą gavęs jaunikaitis sušuko man: 

— Nesujo vertas ir jis leido, kad šitai nutiktų, idant pasimokyčiau. Širdyje 
pernelyg didžiavausi faraono palankumu, nors esu žemos kilmės - mano 
tėvas ganė galvijus, o motina nešiojo upės vandenį, kol faraonas pakėlė 
mane prie savęs, kad gražižeiedodamas tarnaučiau jo dievui. 

Tariau neva pagarbiai: 

— Sis dievas iš tiesų turbūt galingas, nes įstengia pakelti vyrą iš purvo iki 
faraono Aukso rūmų. 

Vienu balsu jie atsakė: 

— Tu teisus, nes faraonas nepaiso nei žmogaus išvaizdos, nei jo turtų, nei 
kilmės - tik jo širdies, o per Atoną faraonas regi visų žmonių širdis ir net jų 
slapčiausias mintis. 

Paprieštaravau tardamas: 

— Tuomet jis galbūt ne žmogus, nes ne žmogaus galioje regėti kito žmo- 
gaus širdį, tik pats Ozyris gali pasverti žmogaus širdį. 

Pasitarę jie atsakė: 

— Ozyris tėra pasaka, kurios tikinčiam Atonu nereikia. Nors faraonas 
karštai trokšta būti žmogumi — neabejojame, kad jo esybė išties yra die- 
viška, tai paliudija ir jo regėjimai, kada jis per trumpą valandėlę gali 
gyventi daugybę gyvenimų. Bet tai gali patirti tik tie, kuriuos jis myli. 
Todėl dailininkas ant šventyklos kolonų pavaizdavo jį ir kaip vyrą, ir 
kaip moterį, nes Atonas - ta gyvoji jėga, kuri suteikia gyvybę vyro sėk- 
lai ir pagimdo kūdikį iš motinos įsčių. 

Tada pakėlęs rankas juokomis susiėmiau galvą ir pasakiau: 

— Esu tik paprastas žmogus, kaip ką tik čia buvusi žmona, ir neįstengiu 
gerai suprasti jūsų išminties. Man atrodo taip pat, kad jūsų išmintis neaiški 
net jums patiems - juk kad man atsakytumėte, turite pasitarti. 

Jie ugningai paprieštaravo tardami: 

— Atonas yra tobulas, lygiai kaip tobulas saulės ratas ir visa, kas jame yra, 
gyvena, kvėpuoja yra tobula, tačiau žmogaus mintis nėra tobula, žmogaus 
mintis tarsi ūkana, todėl patys ne viską žinodami negalime tavęs gerai ap- 
šviesti, tačiau kasdien vis daugiau išmokstame, o jo valią težino tik farao- 
nas - jo sūnus, kuris tiesoje gyvena. 

Sie žodžiai mane sujaudino - mano galva, jie liudijo, kad jie atvirašir- 
džiai, nors rengėsi plonu linu ir aliejumi tepėsi plaukus, giedodami mėga- 
vosi susižavėjusių moterų žvilgsniais ir pašiepė paprastus žmones. Kažkas, 
kas buvo subrendę manyje be mano valios ir sąmonės, pačiam nesuvo- 
kiant, atsiliepė į tuos žodžius, ir pirmą kartą man dingtelėjo, jog Žmogaus 
mintis turbūt yra netobula, todėl už žmogaus minties gali slypėti tai, ko 
akis nemato, ausis negirdi, o ranka nepalyti. Galbūt faraonas ir jo šventikai 
atrado tą tiesą ir kaip tik šią nepažinią tiesą, esančią anapus Žmogaus min- 
ties, pavadino Atonu. 

Iki tol maniau, kad žmogaus mintis pajėgi atverti visas duris, kad pažini- 
mas turi žmogui pasiekiamą ribą, kad plečiantis pažinimui auga ir žmo- 
gaus širdis. Bet ką pasiekiau savu pažinimu? Juk kaupiant Žinias vis labiau 
mirė mano širdis, gyvenimas man darėsi vis niekingesnis, kol tapo tik sto- 
vinčia seklia dumblyne. Buvau neapsakomai įsipykęs pats sau, įsipykę vi- 
sos mano žinios ir išmoningumas. Todėl nusprendžiau palaidoti savo Ži- 
nias bei išmoningumą ir tapau vargšų gydytoju. Tai padariau ne širdies 
lieptas, o tik dėl to, kad buvau pats sau įsipykęs, tačiau dabar man apsireiš- 
kė Atonas, - kaip nepažinus, anapus žmogaus minties ir pažinimo ribos esan- 
tis, ir nuo akmens kolonų spoksą faraono atvaizdai manęs jau nebeerzino ir 
nebekėlė man siaubo, tik žiūrėjau į juos nepaprastai priblokštas, tarsi tos ak- 
meninės akys būtų žiūrėjusios ten, kur žmogaus akis niekada nesiekė. Todėl 
tos lūpos šypsojo tokia kilnia, slėpiningu įsitikinimu spinduliuojančia pašaipa. 
Tačiau svarsčiau, ar šie jauni ir nepatyrę šventikai supranta, ką kalba. Todėl ir 
nepriėmiau iš jų man brukamo Gyvenimo ženklo. 

Išėjau iš Atono šventyklos su tokiu jausmu širdyje, lyg mano gyvenimas 

iki šiol būtų buvęs tik beangė akmens vienutė be išėjimo ir tik dabar pirmą- 
kart tarp akmenų būčiau suradęs siaurą plyšį, pro kurį besiskverbianti švie- 
sa sklaidė tamsą ir širdis įkvėpė oro. Kaip pirmą kartą apstulbau perpratęs 
gydytojo gebėjimą pažinti bei jo gydymo galią, taip dabar pajutau tarsi 
kitokį gyvenimą atsivėrus. Bet manau, kad tokį jausmą gali išgyventi tik 
labai vienišas ir daug praradęs Žmogus. Aš, Sinuhė, šios žemės svetimšalis, 
vieną kartą šitai pajutau Atono šventykloje, numanydamas, ką faraonas 
ligos akimis regėjo. Numaniau tai, stebėjausi ir žavėjausi juo, tačiau taip 
pat suvokiau, kad jis neturėjo faraonu tapti, nes ne šio pasaulio vaizdus 
reginčiam valdžia pavojinga. 


5 


Grįžau namo jau pavakare, virš mano namų durų kabėjo paprastas gydy- 
tojo ženklas, o kieme sėdėjo keletas nevalių, kantriai manęs laukiančių ligo- 
nių. Kaptahas sėdėjo priebutyje ir nepatenkintas palmės šakele vaikė nuo 
veido ir blauzdų su neturtėliais atkeliavusias muses, kaip paguodą šalia 
pasistatęs ką tik atidarytą alaus ąsotį. 

Paliepiau jam pirmiausia įleisti motiną su sunykusiu vaiku ant rankų, 
nes jai pakako skirti vario, kad galėtų nusipirkti pakankamai maisto sau ir 
kūdikiui. Paskui perrišau malūne susižeidusio vergo pirštą: atstačiau į vietą 
piršto kaulą bei sąnarį ir, kad užmirštų skausmą, sugirdžiau jam su vynu 
sumaišyto nuskausminančio vaisto. Pagelbėjau ir senam raštininkui, ku- 
riam ant kaklo buvo iššokęs gumbas, didumo sulig vaiko galva, todėl jis 
vaikščiojo perkreipęs kaklą, išsprogusiomis akimis, vos begalėdamas kvė- 
puoti. Daviau jam jūros dumblių ištraukos, kurios buvau išmokęs pasiga- 
minti Semiroje, bet jau nebetikėjau, kad vaistas išgydys jo negalią. Iš šva- 
rios audinio skiautės jis išvyniojo porą vario gabalėlių ir gėdydamasis savo 
skurdo maldaujamu žvilgsniu pasiūlė juos man, tačiau atsisakiau tardamas 
savo ruožtu pasiųsiąs jo pašaukti, kai man prireiks raštininko pagalbos, ir 
jis, nepaprastai džiaugdamasis sutaupytu variu, išėjo. 

Mano pagalbos paprašė ir gretimų viešųjų namų mergina, taip bjauriai 
apšašusiomis akimis, kad tai trukdė jai verstis amatu. Išvaliau jai akis ir 
sumaišiau vaistą, kurio pavilgai turėjo išgydyti negalią, ir ji droviai apsi- 
nuogino siūlydama atlygį vieninteliu jai įmaniu būdu. 

Nenorėdamas jos įžeisti, pasakiau privaląs laikytis atokiau nuo moterų — 
neva ruošiąsis svarbiam gydymui, ir ji, labai žavėdamasi mano savitvarda, 
tuo patikėjo, nes nieko apie gydytojo amatą neišmanė. Norėdamas paro- 
dyti, kiek daug man reiškia jos dosnumas, nupjoviau jai nuo šono ir pilvo 
porą bjaurių karpų, prieš tai įtrynęs jas nuskausminamuoju tepalu, todėl 
operacija buvo beveik beskausmė, ir ji nepaprastai džiūgaudama išėjo. 

Taigi pirmą dieną dirbdamas neturtingųjų gydytoju neuždirbau nė drus- 

kos duonai ir Kaptahas šaipėsi iš manęs, patiekęs man tėbietiškai paruoštą 
riebią žąsį — prilygstamo šiam patiekalui niekur pasaulyje neragavau. Jis 
parnešė žąsį iš prabangios miesto vidurio vyninės, išlaikė ją karštą kepimo 
duburyje ir pildamas į išrašytą taurę geriausio Amono vynuogynų vyno 
šaipėsi iš mano dienos darbo. Tačiau mano širdis buvo lengva - džiaugiau- 
si dienos darbu labiau nei išgydęs kokį turtingą pirklį ir kaip dovaną už 
gydymą gavęs aukso grandinę. Tačiau prisiminęs tos dienos darbą dar tu- 
riu pridurti, kad malūno vergas, po kelių dienų atėjęs parodyti savo gyjan- 
čių pirštų, kaip atlygį atnešė iš malūno pavogtą visą ąsotį kruopų - taigi 
visai be dovanos pirmą darbo dieną nelikau. 

Bet Kaptahas paguodė mane sakydamas: 

— Tikiu, kad'po šios dienos tavo šlovė pasklis visoje miesto dalyje ir tavo 
kiemas jau brėkštant prigužės ligonių, nes nugirdau neturtėlius vienas ki- 
tam šnibždant: „Eikite greičiau į buvusio vario liejiko namą uosto skersgat- 
vio kampe, nes ten apsigyveno gydytojas, gydąs veltui, be skausmo ir su 
dideliu išmoningumu, duodąs vario sulysusioms motinoms ir be atlygio 
darąs neturtingoms viešnamių merginoms grožio operacijas. Eikite grei- 
čiau pas jį, nes pirmas suspėjęs laimi daugiausia, juk jis netrukus taip nu- 
skurs, kad pardavęs namą turės iškeliauti, jei jo neuždarys į tamsų kambarį 
ir ant pakinklių nepridės dėlių“. Tačiau šie pusgalviai klysta - laimei, tu turi 
aukso, o aš nuovokiai įdėsiu jį, kad už tave dirbtų, todėl tau gyvenime 
nebereikės kęsti nepritekliaus ir panorėjęs galėsi kasdien valgyti žąsį, gerti 
geriausią vyną, ir vis tiek turtėsi, jei pasitenkinsi šiuo paprastu namu. 
Kadangi niekada nieko nedarai taip kaip kiti žmonės, nenustebsiu kurį rytą 
vėl su pelenais plaukuose pabudęs, nes dėl apgailėtino savo širdies nerimo 
būsi išmetęs į šulinį auksą, pardavęs namą ir net mane. Ne, šituo tikrai 
nesistebėsiu, todėl, mano pone, tikriausiai bus geriau, jei liepsi surašyti val- 
ištartas žodis užsimiršta ir nesugrįžta, o popierius išliks per amžius, jei prie 
jo bus pritvirtintas molyje įspaustas tavo antspaudas ir būsi davęs valdovo 
raštininkams reikiamų dovanų. Siūlau šitai dėl vienos nepaprastos priežas- 
ties, bet pasakodamas apie tai nenoriu dar labiau varginti tavo galvos ir 
trukdyti laiko. 

Buvo šiltas pavasario vakaras: priešais molio trobeles spragsėdamas de- 
gė mėšlas, nuo uosto vakaro vėjas nešė iškrautos kedro medienos bei siriš- 
kų kvepalų aromatą. Kvepėjo akacijos ir visa tai palaimingai mišo mano 
nosyje su laiškiuose riebaluose tvaikstančių žuvų kvapu, vakarais pasklin- 
dančiu neturtingųjų miesto dalyje. Buvau suvalgęs tėbietiškai iškeptą žąsį, 
išgėręs vyno ir mano siela buvo lengva - vynas tankiu šydu užklojo sun- 
kias mintis, ilgesį ir širdies liūdesį. Todėl liepęs ir Kaptahui įsipilti vyno į 
savo molio puodelį, pasakiau: 

— Esi laisvas, Kaptahai, gerai žinai, kad jau seniai laisvas — nors ir įžū- 
lus, esi man labiau draugas nei vergas nuo tos dienos, kai paskolinai savo 

varį ir sidabrą, tegu ir tardamas jų niekada neatgausiąs. Esi laisvas, Kap- 
tahai, ir būk laimingas, todėl rytoj liepsime valdovo raštininkams paruoš- 
ti reikiamus popierius, kuriuos užantspauduosiu ir egiptietišku, ir sirišku 
savo antspaudu. Bet papasakok man dar apie tai, kaip tau sekėsi su mano 
turto ir aukso indėliais — juk sakai, kad auksas dirbs už mane, net jei aš 
pats nieko neuždirbsiu. Ar nunešei mano auksą, kaip lieptas, į šventyklos 
iždą? 

— Ne, mano pone! - rimtai atsakė Kaptahas, sąžiningai žvelgdamas man 
į akis savo vienintele akimi. - Nepaklusau tavo įsakymui, nes jis buvo kvai- 
las, - niekada nepaklusdavau kvailiems tavo įsakymams, nors manydavai, 
kad klausau, - bet elgiausi pagal savo protą, ir šitai tikriausiai galiu tau 
pasakyti dabar, kai esu laisvas, o tu išgėręs šiek tiek vyno ir nesupyksi. Vis 
dėlto žinodamas tavo ūmų ir neišmintingą būdą, kurio amžius dar nesumin- 
kštino, dėl viso pikto paslėpiau tavo lazdą. Tik pasakysiu, kad man pradė- 
jus pasakoti, ką padariau, bergždžiai jos ieškosi. Tiktai galvijai atiduoda pi- 
nigus šventyklos iždui saugoti, nes šventykla nieko nemoka už aukso lai- 
kymą ir reikalauja dovanų atiduodant auksą į požemį, sargybinių saugomą 
nuo vagių. Tačiau tai kvaila, nes tuomet mokesčių valdininkai žino tavo 
aukso kiekį ir tavo auksas gulėdamas nykte nyks, kol jo nebeliks. Pro- 
tingiausia kaupiant auksą įdėti jį taip, kad dirbtų darbą už tave, o pats galė- 
tum sėdėti sukryžiavęs rankas ir kramsnoti su druska pakepintas lotoso 
sėklas, kad kiltų malonus troškulys. Todėl visą dieną, kai tu vaikštinėjai po 
šventyklas ir grožėjaisi apylinkėmis, aš savo sustingusiom kojom bėgiojau 
po miestą, stengdamasis sužinoti, kur geriausia Tėbuose įdėti auksą. Mal- 
šindamas savo troškulį sužinojau daugybę dalykų. Beje, sužinojau, kad 
turtingieji jau nededa pinigų į šventyklos požemius - kalbama, kad auksas 
ten nesaugus, 0 jeigu taip, tai auksas Egipte jau niekur nesaugus. Taip pat 
sužinojau, kad Amono šventykla parduoda žemę. 

— Meluoji, - pasakiau karštai ir atsistojau, nes vien mintis buvo beprotiš- 
ka. - Amonas tikrai neparduoda žemės, jis perka ją. Visais laikais Amonas 
pirko žemę ir dabar jis turi jau ketvirtadalį Juodosios žemės, o ką Amonas 
pagriebia, to niekada nebepaleidžia. 

— Zinoma, Žinoma, — raminamai tarė Kaptahas įpildamas dar vyno į ma- 
no stiklinę taurę ir tarsi nejučiomis pripildydamas savo molinį puodelį. - 
Kiekvienas protingas Žmogus žino, kad žemė - vienintelis amžinas ir savo 
vertę išlaikąs turtas, jei tik to Žmogaus santykiai su matininkais geri ir susi- 
vokia kasmet po potvynio įteikti jiems dovanų. Bet dabar viskas klostosi 
taip, kad Amonas slapta skubiai pardavinėja žemes kiekvienam aukso tu- 
rinčiam tikinčiajam. Aš irgi nepaprastai išsigandau tai išgirdęs ir viską išsi- 
aiškinau - Amonas iš tiesų pigiai parduoda žemę, tačiau sandėryje yra 5ą- 
lyga, kad panorėjęs turi teisę po nustatyto laiko už tą pačią kainą ją išsipirk- 
ti. Tačiau vis tiek šis sandėris naudingas, nes su žeme parduodami ūkiniai 
pastatai, darbo įrankiai, galvijai bei vergai, todėl gerai dirbdamas žemę pirkė- 

jas kasmet gauna didelį pelną. Juk pats žinai, kad Amonui priklauso der- 
liausios Egipto žemės. Jei visa būtų taip kaip anksčiau, neatsirastų labiau 
gundančio sandėrio, nes jis žada patikimą ir greitą pelną. Per trumpą lai- 
ką Amonas pardavė galybę žemės ir sukaupė savo požemiuose visą gry- 
nąjį Egipto auksą, todėl aukso stinga, o pastatų kainos labai krito. Bet visa 
tai slapta — apie tai kalbėti draudžiama ir nieko apie tai nežinočiau, jei 
naudingasis troškulys nebūtų suvedęs manęs kaip tik su reikiamais žmo- 
nėmis. 

— Ar tik nenusipirkai žemės, Kaptahai? — paklausiau persigandęs. 

Tačiau Kaptahas nuramino mane tardamas: 

— Toks kvailas nesu, mano pone, - turėtum žinoti, jog negimiau mėšli- 
nais tarpupirščiais, nors esu vergas, 0 gimiau grįstose gatvėse ir aukštuose 
namuose. Aš nieko nenumanau apie žemę, ir jei tavo sąskaita nusipirkčiau 
gabalą, iš manęs ką suspėjęs vogtų kiekvienas antstolis, piemuo, vergas ir 
tarnaitė, o Tėbuose niekas iš manęs nesugebės nieko pavogti, priešingai — 
aš vagiu iš kitų. Didžiulis Amono sandėrių pelnas taip pat toks akivaizdus, 
kad net kvailys tai supras, —- jaučiu, kad po jais šakalas pakastas, tą patį 
liudija ir turtingųjų abejonės šventyklos iždo saugumu. Manau, taip yra 
dėl naujojo faraono dievo. Dar daug nutiks, mano pone, daug kas nepa- 
prasta nutiks, kol mes išvysime ir suprasime, kuo visa baigsis. Tačiau aš, 
kuris žiūriu tik tavo naudos, nupirkau už tavo auksą daugybę pigių miesto 
namų, krautuvių bei nuomojamų namų, nes jie kasmet duoda pusėtiną 
pelną ir šie sandėriai jau paruošti — tereikia tavo spaudo ir tavo parašo. 
jai duos man A tai jos tau nepriklausys, nes tai mano ir pardavėjų 
reikalas, pareinąs nuo jų kvailumo, juolab kad per šiuos sandėrius iš tavęs 
negaliu nieko pavogti. Vis dėlto aš neprieštarausiu, jei savo ruožtu duosi 
man kokių dovanų už taip naudingai paruoštus sandėrius. 

Valandėlę pamąstęs tariau: 

— Ne, Kaptahai, jokių dovanų už tai neketinu tau duoti, nes tikrai esi 
apsiskaičiavęs galįs ganėtinai pavogti iš manęs, susirinkęs nuompinigius ir 
susitaręs su statybininkais dėl kasmetinių taisymų. 

Kaptahas nenusiminė, o mane išklausęs patvirtino: 

— Kaip tik šitaip svarsčiau, nes tavo turtas - mano turtas, todėl tavo nau- 
da - mano nauda ir visur privalau tavo naudos Žiūrėti. Bet turiu pripažinti, 
kad išgirdęs apie Amono sandėrius susidomėjau žemdirbyste ir nuėjęs į 
grūdų turgų vaikščiojau iš užeigos į užeigą malšindamas troškulį ir klausy- 
damasis kalbų, kol gerai pasimokiau. Už tavo auksą ir tavo leidimu, mano 
pone, ketinu pirkti ateinančios vasaros derliaus grūdų, nes šitaip sudaryti 
sandėriai pelningiausi, juolab kad kainos dar gana pakenčiamos. Iš tiesų 
grūdai trumpesnio amžiaus nei akmenys ir namai — juos ėda žiurkės ir 
vergai vagia, tačiau taip nutinka ir žemdirbiams, o norint gauti pelno, turi 
ryžtis net galimai nesėkmei. Šiaip ar taip, žemdirbių sėkmė ir derlius pri- 

klauso nuo potvynio ir skėrių, lauko pelių bei drėkinimo kanalų ir dar nuo 
daugybės dalykų, kurių neketinu vardyti, nes nežinau. Tik noriu pridurti, 
kad žemdirbys turi daugiau rūpesčių nei aš, kuris dabar pirkdamas žinau 
kaip tik už tą kainą rudenį pilsiąs grūdus į savo sandėlį. Sandėlyje ketinu 
juos laikyti ir griežtai saugoti, nes kažkas manyje sako, kad grūdų kainos 
ilgainiui kils. Sitai išmąsčiau savo protu, apsvarstęs Amono žemės sandė- 
rius, nes jei kiekvienas pusgalvis taps žemdirbių — derlius nebebus toks 
gausus kaip anksčiau. Todėl nusipirkau sandėlių grūdams - sausų ir rūpes- 
tingai išmūrytų, o kai jų mums nebereikės, visada galėsime išnuomoti juos 
grūdų pirkliams ir šitaip krautis turtus. 

Mano galva, Kaptahas veltui tiek daug vargo ir užsikrovė ant savo spran- 
do pernelyg daug rūpesčių, bet jam tikriausiai tai patiko ir aš dėl indėlių 
jam visai neprieštaravau, juolab kad man pačiam nereikėjo tvarkyti reikalų. 
Sitaip galvojau ir šitai jam pasakiau, o jis nuovokiai nuslėpė savo pasitenki- 
nimą ir niūriai pridūrė: 

— Turiu dar vieną nepaprastai naudingą ketinimą, kurį už tavo pinigus 
norėčiau įkūnyti. Parduodami didžiausi vieno vergų turgaus prekybos na- 
mai ir manau, kad galiu tvirtinti žinąs apie vergus viską, ką apie juos įma- 
nu žinoti, nes visą gyvenimą pats buvau vergas, todėl prekiaudamas vergais 
tikriausiai tave greit praturtinčiau. Zinau, kaip nuslėpti vergo trūkumus bei 
ydas, moku teisingai naudotis lazda, - beje, tu šito, mano pone, visai nemoki, 
jei leisi man tai pasakyti dabar, kai paslėpiau tavo lazdą. Bet labai kremtuosi, 
nes manau, kad šis naudingas pasiūlymas bus bergždžias — tu su juo nesu- 
tiksi, ar ne taip, mano pone? 

— Tu visai teisus, Kaptahai, - atsakiau. - Vergais mes neprekiausime, nes 
tai nešvarus ir niekingas darbas, bet kodėl taip yra - negaliu pasakyti, juk 
vis dėlto visi perka vergus, naudoja jų jėgą, visiems reikia vergų. Taip buvo 
ir taip bus, bet kažkas manyje sako, kad nenoriu tapti vergų pirklių, neno- 
riu, kad ir tu juo taptum. 

Su palengvėjimu atsidusęs Kaptahas tarė: 

— Vadinasi, gerai pažįstu tavo širdį, mano pone, nesiimsime šito prasto 
darbo, nes geriau pagalvojęs imu manyti, kad tikriausiai per daug dėmesio 
skirčiau vergėms tyrinėdamas jų privalumus ir šitaip bergždžiai eikvočiau 
jėgas, kurių atsargų jau nebeturiu, nes senstu, mano kaulai sustingę, o ran- 
kos smarkiai dreba - ypač rytais, pabudus, kol nepasigriebiu ąsočio. Taigi 
ištyręs tavo širdį skubu pasakyti, jog, visi tavo sąskaita nupirkti namai yra 
padorūs, tiesa, pelnas iš jų nedidelis, bet patikimas. Tik nenupirkau nė vie- 
nų viešųjų namų ir nepirkau neturtėlių skersgatvių, kurių varganos trobe- 
lės duoda didesnį pelną nei tvirti padorių šeimų namai. Tiesa, apsispręsda- 
mas baisiai kovojau pats su savimi — kodėl negalėtume uždirbti taip kaip 
visi. Vis dėlto mano širdis sako, kad tam nepritartum, mano pone, todėl 
didžiausiomis pastangomis atsisakiau tų nuostabių svajonių. Tačiau turiu 
tavęs dar kai ko paprašyti. 

Kaptahas staiga suabejojo ir mėgindamas perprasti mano nuotaiką tiria- 
mai pasižiūrėjo į mane vienintele savo akimi. Pats įpyliau į jo puodelį vyno 
ir padrąsinau, nes dar niekada nebuvau matęs abejojančio Kaptaho, ir tai 
mane pasmalsino. Pagaliau jis tarė: 

— Mano prašymas įžūlus ir begėdiškas, bet jei, anot tavo žodžių, esu lais- 
vas, drįstu jį tau iškloti vildamasis, kad nesupyksi, o dėl tikrumo paslėpiau 
tavo lazdą. Taigi norėčiau, kad nueitum su manimi į tą uosto vyninę, apie 
kurią tau dažnai pasakodavau ir kuri vadinasi „Krokodilo uodega“, idant 
ten drauge išgertume po „uodeginį“ ir pamatytum, kokia tai vieta, kurią 
Sirijoje ir Babilone, traukdamas pro šiaudelį tirštą alų, atviromis akimis sap- 
nuodavau. 

Prapliupau juoktis ir visai nesupykau, nes vynas suminkštino mano šir- 
dį. Tamsuojantis pavasario vakaras buvo liūdnas, o aš labai vienišas. Pasau- 
lis dar nebuvo matęs, kad šeimininkas su savo vergu eitų į varganą uosto 
užeigą gerti gėrimo, dėl stiprumo vadinamo „krokodilo uodega“, bet prisi- 
miniau, jog kadaise Kaptahas savo valia su manimi žengė pro tamsius var- 
telius, žinodamas, kad pro juos niekas gyvas dar nesugrįžo. Todėl palietęs 
ranka jo petį tariau: 

— Mano širdis sako, kad „uodeginis“ puikiai tinka užbaigti šią dieną. Tai- 
gi eime. 

Užmiršęs sustingusius kaulus, Kaptahas vergų papratimu stryktelėjo iš 
džiaugsmo. Jis bėgte atnešė iš slaptavietės mano lazdą ir apsiautė pečius 
antpetine. Taigi nuėję į uostą žengėme į „Krokodilo uodegą ', o vėjas nuo 
pakrantės nešė kedro medžio ir žydinčio dumblo aromatą. 

„Krokodilo uodegos“ vyninė, didelių sandėlių suspausta, slypėjo uosto vi- 
durio skersgatvyje. Ji buvo pastatyta iš molio plytų ir sienos nepaprastai 
storos, todėl vasarą joje būdavo vėsu, o žiemą šilta. Virš durų kabėjo ne tik 
alaus bei vyno ąsočiai, bet ir didžiulis džiovintas krokodilas su blizgančio- 
mis stiklinėmis akimis ir išžiotais kelių dantų eilių nasrais. Paslaugiai paly- 
dėjęs mane į vidų, Kaptahas pašaukė šeimininką ir užėmė mums minkštas 
kėdes. Cia jį pažinojo ir jis jautėsi kaip namie, todėl kiti užeigos lankytojai, 
iš pradžių įtariai žvilgčioję į mane, nurimo ir tęsė pokalbius. Nustebau pa- 
matęs, kad grindys medinės, sienos apkaltos medžiu, o ant sienų kabo vi- 
sokiausi ilgų kelionių atminai: negrų ietys ir plunksnų kuokštai, jūros salų 
sraigių kiautai, išpaišyti kretiečių indai. Su pasididžiavimu sekęs mano žvilgs- 
nį Kaptahas tarė: 

— Turbūt stebiesi, kad kambario sienos kaip turtingųjų namuose apkaltos 
medžiu. Taigi žinok, jog kiekviena lenta - iš senų išardytų laivų, ir nors 
man nemiela prisiminti jūrų keliones, turiu pasakyti, kad štai ta geltona 

jūros suėsta lenta kažkada plaukė į Puntą, o ta ruda brūžinosi į jūros salų 
prieplaukas. Bet tau leidus dabar išgerkime šeimininko rankomis sumaišy- 
to „uodeginio'. 

Man padavė gražią kriauklės pavidalo taurę, kurią reikėjo laikyti delne, 
tačiau į ją nežiūrėjau — užsimiršęs Žiūrėjau į moterį, kuri ją man atnešė. Ji 
nebuvo labai jauna, kokios paprastai būna užeigose patarnaujančios mergi- 
nos, ir nevaikščiojo pusnuogė, idant priviliotų lankytojus, o buvo prideramai 
apsirengusi, į ausį įsisegusi apvalų sidabrinį auskarą, ant trapių riešų užsimo- 
vusi sidabrinių apyrankių. Atsakydama į mano žvilgsnį ji drąsiai žvelgė man 
į akis ir, priešingai nei moterys papratusios, mano žvilgsnio nevengė. Jos 
antakiai buvo išpešioti iki plonyčių linijų, o akys spindėjo drauge ir šypsena, 
ir liūdesiu. Tai buvo šiltai raudos, gyvos akys, į kurias žvelgiant širdyje miela 
darėsi. Paėmiau taurę delnu iš jos rankų, - Kaptahas taip pat gavo taurę į 
delną, - ir tebežiūrėdamas jai į akis nejučiomis paklausiau: 

— Kuo tu vardu, gražuole? 

Ji atsakė tyliai: 

— Aš vardu Meritė, tačiau nėra įprasta vadinti mane gražuole, kaip daro 
drovūs jaunikaičiai, ieškodami dingsties pirmą kartą paliesti patarnaujan- 
čios merginos šonus. Tikiuosi, prisiminsi tai, kai vėl savo apsilankymu pa- 
gerbsi mūsų užeigą, gydytojau Sinuhe, Tu, Vienišasai. 

Įsižeidžiau ir pasakiau: 

— Neturiu nė menkiausio noro grabalioti tau šonų, gražioji Merite. Bet iš 
kur žinai mano vardą? 

Ji nusišypsojo — rudo glotnaus veido šypsena buvo graži, kai ji šel- 
miškai tarė: 

— Oi, Laukinio Asilo Sūnau, tavo šlovė lėkė pirm tavęs ir išvydusi tave 
supratau, kad tavo šlovė nėra melaginga ir kad visa, ką tavo šlovė apie tave 
sakė, tiesa. 

Jos akių gelmėj lyg ūkana tvyrojo liūdesys ir jos šypsenoje mano širdis 
ieškojo liūdesio, todėl neįstengęs ant jos supykti pasakiau: 

— Jeigu mano šlove vadini šitą šalia manęs sėdintį Kaptahą, šitą mano 
buvusį vergą, kurį šiandien išlaisvinau, tai tikriausiai žinai, kad jo žodžiais 
tikėti negalima. Mat jo liežuvis turi tokią prigimtinę ydą, kad neskiria melo 
nuo tiesos ir abu vienodai myli, o melą dažnai net labiau už tiesą. Šitos 
ydos savuoju išmoningumu nemokėjau gydyti kitaip, tik lazda. 

Ji atsakė: 

- Žmogui, kuris yra labai vienišas ir nulydėjęs pirmąjį pavasarį, melas 
kartais galbūt saldesnis už tiesą. Todėl mielai tikiu tavo žodžiais, kai sakai 
„gražioji Merite“ ir tikiu viskuo, ką tavo veidas man sako. Bet ar nepara- 
gausi mano atneštos „krokodilo uodegos“, nes man smalsu išgirsti, ar ji 
gali prilygti nepaprastiems daugybės nepaprastų šalių, kuriose lankeisi, 
gėrimams. | 

Zvelgdamas jai į akis kilstelėjau taurę delne ir gurkštelėjau, tačiau tai 

padaręs jau nebežiūrėjau jai į akis, nes kraujas suplūdo man į galvą, pradė- 
jau kosėti, gerklę tarsi ugnimi degino. Kai pagaliau įkvėpiau krūtine oro, 
pasakiau: 

— Iš tiesų paneigiu visa, ką neseniai pasakiau apie Kaptahą, nes šito jis 
tikrai nemelavo. Tavo gėrimas iš tiesų stipresnis už bet kokį kitą mano ragau- 
tą, ugningesnis už žemės aliejų, kurį babiloniečiai degina savo lempose — 
neabejoju, kad jis, kaip ir krokodilo uodegos smūgis, nuverčia net tvirtą vyrą. 

Tai pasakęs įsiklausiau į save: kūnas sklidinai priplūdo ugnies, o nude- 
gusia burna tebejutau prieskonių bei balzamo skonį. Mano širdžiai kaip 
kregždutei užaugo sparnai ir pasakiau: 

— Tegriebia Setas ir kiti nelabieji, nesuvokiu, kaip šis gėrimas sumaišytas, 
ir nežinau, ar jis, ar tavo akys mane keri, Merite, tačiau kerai plūsta į mano 
kūną, o į širdį sugrįžo jaunystė, todėl neapstulbk, jei uždėsiu rankas tau ant 
juosmens — dėl to kaltas šitas „uodeginis“, o ne aš. 

Ji atsargiai išsilenkė manęs, šelmiškai pakėlė rankas - grakšti ilgakojė - ir 
nusišypsojusi tarė man: 

— Tau nedera keiktis, nes tai padori vyninė, o aš dar nesu labai sena ir 
dar beveik skaisti, nors tavo akys tikriausiai tuo netiki. O apie gėrimą galiu 
pasakyti tiek, kad tik šį menką kraitį gavau iš tėvo, todėl tavo vergas Kapta- 
has atkakliai man piršosi, norėdamas veltui iš manęs išgauti šį gebėjimą, 
tačiau jis vienaakis, nutukęs, senas ir netikiu jį galint pradžiuginti subren- 
dusią moterį. Todėl turėjo pirkti šią užeigą už auksą, jis ketina ir šį mano 
gebėjimą pirkti, nors turės atsverti tikrai daug aukso, iki susitarsime. 

Nustėręs Kaptahas rodė jai ženklus, kad nutiltų, tačiau aš vėl gurkštelė- 
jau iš taurės ir, ugniai vėl paplūdus mano kūnu, pasakiau: 

— Tikiu, kad dėl šio gėrimo Kaptahas pasiryžęs su tavimi sukulti ąsotį, 
nors žino, kad tuoj po vestuvių tikriausiai imtum pilti karštą vandenį jam 
ant kojų. Tačiau suprantu jį, nepaisydamas tavo gebėjimo maišyti gėrimą, 
nors turi prisiminti, kad už mane dabar kalba „krokodilo uodega“ ir gal jau 
rytoj mano liežuvis neatsakys už savo žodžius. Bet ar tiesa, kad Kaptahas 
nusipirko šią vyninę? 

— Eik sau, įžūli moterie! —- sušuko Kaptahas, pridurdamas prie savo žo- 
džių galybę dievų vardų, kuriuos buvo išmokęs Sirijoje. 

— Mano pone, - paskui tarė jis, maldaujamai kreipdamasis į mane. - Tai 
nutiko pernelyg staiga, nors ketinau palengva paruošti tave šiam reikalui ir 
paprašyti tavo sutikimo, nes dar tebesu tavo tarnas. Tiesa, kad iš šeiminin- 
ko nusipirkau šį namą ir ketinu jo dukters prašyti „krokodilo uodegos“ 
maišymo paslapties, nes tas gėrimas išgarsino šią užeigą visoje upės pa- 
krantėje, kur renkasi linksmi vyrai, o būdamas toli nuo čia aš ją kasdien 
prisimindavau. Zinai, kad per tuos metus kiek įstengdamas sumaniai vo- 
giau iš tavęs, todėl man taip pat kilo aukso bei sidabro indėlių sunkumų, 
juk turėjau pagalvoti ir apie savo senatvę, kai jau nebepajėgsiu bėgioti dėl 
begalės tavo reikalų ir norėsiu šildytis kaulus prie žarijų indo. 

Jis pasižiūrėjo į mane įsižeidęs, nes prapliupau juoku pagalvojęs, kaip 
atrodytų, jei Kaptahas pamėgintų bėgti - tas, kuris naudojosi dengtais neš- 
tuvais, kai aš vaikščiojau pėsčias. Pagalvojau taip pat, kad vargu ar jo kaulai 
per storą riebalų sluoksnį sušiltų prie žarijų indo, bet prisiminiau, kad šias 
mintis mano galvoje turbūt paskatino „krokodilo uodega“. Todėl nustojau 
juoktis ir rimtai atsiprašęs Kaptaho paraginau jį tęsti. 

— Dar jaunystėje man, vergui, užeigos šeimininko amatas atrodė iš visų 
amatų patraukliausias ir labiausiai pavydėtinas, - prabilo Kaptahas, nes 
„krokodilo uodega“ jį įjautrino. - Tiesa, tuo metu pirmiausia galvodavau, 
kad jis gali niekieno nesmerkiamas veltui gerti kiek nori alaus. Dabar gerai 
žinau, kad užeigos šeimininkas turi gerti saikingai, niekada negali pasigerti, 
ir man tai bus į sveikatą, nes kartais išgėręs per daug alaus keistai pasijuntu — 
tariuosi matąs begemotus bei kitus baisius dalykus. Tačiau užeigos šeimi- 
ninkas be perstogės susitinka žmonių, iš kurių patiria naudos, girdi ir žino 
visa, kas nutinka, ir šitai mane nepaprastai vilioja, nes nuo gimimo esu 
labai smalsus. Kaip užeigos šeimininkas turėsiu didelės naudos iš savo lie- 
žuvio, nes tariuosi galįs savo pasakojimais taip linksminti svečius, kad šie 
nejučiomis tuštins vieną taurę po kitos ir apstulbs atėjus laikui atsiskaityti. 
Taigi viską apgalvojęs manau, kad dievai iš pat pradžių lėmė man tapti 
užeigos šeimininku, tik per klaidą gimiau vergu. Bet ir tai man dabar tik į 
naudą - išties nėra man nežinomos ir paties kadaise neišmėgintos išdaigos, 
melagystės ir šunybės, kurią iškrėtęs svečias mėgintų pasprukti iš užeigos 
nesumokėjęs. Pasakysiu, kad manau pažįstąs žmones - žinau ir mano šir- 
dis pasako, kam galiu duoti gerti skolon, kam ne, o užeigos šeimininkui tai 
pats svarbiausias dalykas, nes žmogus yra keisto būdo: vyras be rūpesčio 
geria skolon ir negalvoja apie užmokesčio dieną, tačiau taupiai spaudžia 
sidabrą, jei reikia tuoj pat sumokėti už gėrimą. 

Išgėręs taurę iki dugno, Kaptahas susiėmė rankomis galvą ir liūdnai nu- 
sišypsojęs tarė: 

— Be to, mano supratimu, užeigos šeimininko amatas — pastoviausias ir 
patikimiausias amatas iš visų, nes Žmogaus troškulys nemalšta, kad ir kas 
atsitiktų, — faraono valdžia suklibėtų ar dievai nuo sostų nuvirstų, užeigos 
ir vyninės nė kiek netuštėja. Nes žmogus geria vyną džiaugdamasis, ir liū- 
dėdamas jis geria vyną, sėkmei aplankius jis džiugina širdį vynu ir neviltį 
vyne skandina. Jis geria vyną įsimylėjęs ir geria, kai žmona muša. Vyno jis 
griebiasi, kai prekyba nesiseka, ir vynu laisto pergalę. Net skurdas iš žmo- 
gaus neatima vyno - tuomet jis dar stropiau dirba, kad galėtų savo neturtą 
vyne paslėpti. Tai, ką pasakiau apie vyną, tinka ir alui, nors norėdamas būti 
poetiškesnis ir gražiai išdėstyti žodžius, kalbėjau apie vyną - keista, bet 
poetai dar nesukūrė alų šlovinančių eilių, o alus jų tikrai nusipelnė, nes 
iškilus reikalui jis labai padoriai apsvaigina ir dar geriau išpagirioja. Tačiau 
neįkyrėsiu tau šlovindamas visokius alaus privalumus, lyginant su vynu, 
bet grįžtu prie to, ką kalbėjau - taigi sakau, kad, mano supratimu, užeigos 

šeimininko amatas patikimiausias iš visų amatų, todėl į užeigą įdėjau per 
daugybę metų sutaupytą auksą ir sidabrą. Iš tiesų vargu ar galiu galvoti 
apie naudingesnį ir smagesnį amatą, gal tik viešųjų namų merginai prade- 
dant verstis amatu pinigų nereikia, mat savo krautuvę bei sandėlį ji visada 
nešiojasi, ir jei yra išmintinga, senatvę praleidžia savo šonais pasistatytame 
name. Bet nepyk, kad leidausi vėl kalbėti apie svetimus reikalus, nes išties 
aš pats dar nespėjau priprasti prie „krokodilo uodegos“, todėl nuo jos ne- 
suvaldau liežuvio. Noriu pasakyti, kad užeiga jau mano, šeimininkas kol 
kas ją prižiūrės su šios kerėtojos Meritės pagalba, o pelną dalinsimės, kol 
atgulsiu poilsio. Sudarėme sutartį ir visu tūkstančių Egipto dievų prisiekė- 
me jos laikytis, todėl nemanau, kad jis vogs mano pelno dalies daugiau nei 
derėtų, nes tai dievotas Žmogus, per šventes aukojąs šventykloje, nors ta- 
riu jį tai darant ir todėl, kad pas jį lankosi šventikai - jie geri lankytojai, nes 
viena ar net dvi „krokodilo uodegos“ neišverčia iš koto jų, pripratusių prie 
stiprių savo vynuogynų vynų ir geriančių juos ąsočiais. Vis dėlto neabejoju 
jo dievotumu - labai gerai, kad išmintingas žmogus prekybos naudą susie- 
ja su tikėjimu ir... taip... iš tiesų jau nebeprisimenu, nuo ko pradėjau ir ką 
norėjau pasakyti, nes šiandien man nepaprasto džiugesio diena, o labiau- 
siai džiaugsiuos, jei ant manęs nesupyksi ir nepasmerksi už tai, ką pada- 
riau, bet ir toliau laikysi mane savo tarnu, nors tapau užeigos šeimininku, 
juk šitą amatą ne visi laiko garbingų. 

Po šios ilgos kalbos Kaptahas ėmė veblenti, apsiverkė ir, nepaprasto jau- 
dulio apimtas, gerokai kauštelėjęs įspraudė galvą man į glėbį ir apkabino 
kelius. Paėmęs už pečių jėga pasodinau jį ir pasakiau: 

— Tikiu, kad nebūtum sugalvojęs tinkamesnio amato senatvei apsirūpin- 
ti, tik viena man nesuprantama. Jeigu šeimininkas užeigą laiko tokia pel- 
ninga ir neišduoda „krokodilo uodegos“ paslapties, tai kodėl sutiko ją tau 
parduoti, pelno sau nepasilaikydamas? 

Priekaištaujamai pažvelgęs į mane apsiašarojusia akimi, Kaptahas atsakė: 

— Tūkstantį kartų sakiau, kad tu turi nepaprastą gebėjimą visus mano 
džiaugsmus užnuodyti už metėles kartesniu protu. Ar negana, kad, kaip ir 
jis, sakau, jog nuo jaunystės esame draugai, mylime vienas kitą kaip bro- 
liai, todėl norime pasidalinti džiaugsmu ir pelnu. Bet iš tavo akių matau, 
kad šito tau negana, - kaip ir man buvo negana, - todėl pripažįstu, kad ir 
po šiuo sandėriu pakastas šakalas. Mat kalbama apie didelius neramumus, 
kilsiančius susikovus dėl valdžios Amonui ir faraono dievui, o kaip Žinai, 
per neramumus pirmiausia nukenčia užeigos: sulaužomi skląsčiai, šeimi- 
ninkai nuplakami ir išmetami į upę, išvartomi ąsočiai, sudaužomi baldai ir 
blogiausiu atveju, kai visi ąsočiai išgerti, ugnimi plyksteli visas namas. Sitai 
labiausiai tikėtina, jei šeimininkas atsidurs priešingoje pusėje, o jis tiki Amonu 
ir visi šitai žino, todėl kailio išversti jau nebespės. Mat jis ėmė abejoti Amo- 
no stiprybe, išgirdęs šį pardavinėjant žemes, o aš, aišku, jo abejones dera- 
mai pakursčiau, nors ateities bijąs Žmogus gali lengvai paslysti ant vaisiaus 

žievės gatvėje, jam ant sprando gali nukristi stogo plyta arba jis gali pakliū- 
ti po jaučių vežimu. Užmiršai, mano pone, kad mes turime skarabėją, ir aš 
neabejoju, kad jis kartu gali apsaugoti ir „Krokodilo uodegą“, nors, supran- 
tama, jis turi daug rūpesčių saugodamas galybę tavo sandėrių. 

Ilgai mąsčiau ir pagaliau pasakiau: 

— Siaip ar taip, Kaptahai, turiu pripažinti, kad per vieną vienintelę dieną 
daug spėjai pasiekti. 

Tačiau Kaptahas, nepaisydamas mano atsiprašymo, tarė: 

— Užmiršai, mano pone, kad tik vakar išlipome iš laivo. Vis dėlto galiu 
pasakyti, kad po mano kojomis dar nespėjo suželti žolė, ir nors tau skam- 
bės neįtikimai, turiu pripažinti, kad mano liežuvis taip pat pavargęs, nes jis 
ima raišuoti po vienos vienintelės „krokodilo uodegos“. 

Taigi pakilę atsisveikinome su šeimininku, o Meritė, skimbčiodama si- 
dabrinėm riešų ir kulkšnių apyrankėm, palydėjo mus durų link. Tarpdurio 
prieblandoje uždėjau ranką jai ant juosmens ir prisitraukiau artyn, tačiau ji 
ryžtingai nuėmė mano ranką ir atstūmė tardama: 

— Tavo prisilietimas galėtų būti malonus, tačiau nenoriu, kad mane lies- 
tum, kai tavo rankas pernelyg stipriai valdo „krokodilo uodega“. 

Susigėdęs kilstelėjau rankas ir pažvelgiau į jas - iš tiesų jos atrodė tokios 
panašios į krokodilo letenas, kad parkeliavome tiesiai namo ir pasitiesę kili- 
mus labai kietai tąnakt išmiegojome. 

Šitaip prasidėjo mano gyvenimas Tėbų neturtingųjų miesto dalyje, buvu- 
sio vario liejiko name. Pas mane, kaip pranašavo Kaptahas, ėjo daugybė 
ligonių, bet uždirbau nedaug, daugiau praradau nei uždirbau, nes gydy- 
mui ne kartą prireikė brangių vaistų ir išbadėjusių gydyti nevertėjo, jeigu 
jie sveikdami negaudavo pavalgyti pakankamai riebalų ir košės. Gauna- 
mos dovanos nebuvo vertingos, tačiau aš džiaugdavausi jomis ir dar labiau 
nudžiugau išgirdęs, kad vargšai ėmė mane laiminti. Kasvakar nuo degančių 
miesto vidurio lempų Tėbų danguje nurausdavo pašvaistė, bet būdavau 
nuo darbo pavargęs ir net vakarais mąstydavau apie savo ligonių negalias 
ir apie Atoną, faraono dievą, galvojau. 

Kaptahas ūkiui prižiūrėti nusamdė seną moteriškę, kuri man netrukdė, 
bet jai buvo nepaprastai įgrisęs gyvenimas bei vyrai, ir šitai atsispindėjo jos 
veide. Tačiau ji gardžiai ruošė valgį, buvo mažakalbė, nepriekaištavo dėl 
skurdžių kvapo priebutyje ir bjauriais žodžiais nevarė jų šalin. Prie jos pri- 
pratau greitai ir ji netrikdė manęs - buvo lyg šešėlis, todėl vėliau jos net 
nepastebėdavau. Ji buvo vardu Mutė. 

Sitaip bėgo mėnuo po mėnesio, o nerimas Tėbuose vis stiprėjo, tačiau 
negirdėjau, kad Horemhebas būtų sugrįžęs. Saulė geltonai svilino kiemus — 

artėjo karščiausias vasaros metas. Kartais, trokšdamas permainos, nueida- 
vau su Kaptahu į „Krokodilo uodegą“ ir juokaudavau su Merite, žvelgda- 
mas jai į akis, nors ji vis dar tebebuvo man svetima ir žiūrint jai į akis man 
sopo širdis. Bet jau nebegėriau stipraus gėrimo, kurio pavadinimu praminė 
užeigą, nes per kaitrą tenkindavausi šaltu alumi — jis be svaigulio at- 
gaivindavo ir sėdint tarp vėsių molio sienų palengvindavo sielą. Klausiausi 
vyninės lankytojų pokalbių ir greit pastebėjau, kad čia ne bet kas gaudavo 
atsisėsti ir išgerti — lankytojai būdavo rinktiniai, nors kai kurie jų aukso 
tikriausiai buvo užsidirbę plėšdami kapus, kai kurie — grasinimais viešai 
paskelbti nemalonias žinias, tačiau vyninėje jie savo amatą užmiršdavo ir 
elgdavosi padoriai. Tikėjau Kaptahu, sakiusiu, kad čia kiekvienas sutikdavo 
sau naudingų žmonių. Tik aš buvau išimtis, nes iš manęs niekam nebuvo 
naudos — ir čia buvau svetimas, nors mane pakentė, manęs nesidrovėjo, 
nes buvau Kaptaho draugas. 

Cia daug išgirdau - girdėjau ir keikiant, ir šlovinant faraoną, tačiau jo nau- 
jasis dievas dažniausiai būdavo išjuokiamas, kol vieną vakarą susiplėšęs dra- 
bužius ir prisibarstęs pelenų į plaukus vyninėje pasirodė smilkalų pirklys. 
Atėjęs numaldyti savo liūdesio „krokodilo uodega“ jis šaukė: 

— Iš tiesų, tebūnie amžiams prakeiktas tas neteisėtas faraonas, tas išgama 
ir melų perėmėjas, nes jau niekas jo nepažaboja, ir visa darydamas kaip 
išmano jis žlugdo mano dorą amatą. Mat iki šiol gaudavau puikų pelną iš 
smilkalų, gabenamų iš Punto žemės, o šios kelionės Rytų jūra visai nepavo- 
jingos, nes kas vasarą būdavo išruošiama prekybinių laivų ir ateinančiais 
metais iš dešimties visada sugrįždavo nors du, nevėluodami daugiau nei 
vandens laikrodis, todėl iš anksto galėdavau gerai susiskaičiuoti pelną ir 
indėlius. Bet ar girdėjote štai ką? Laivynui ruošiantis vėl išvykti, uostą tikri- 
no faraonas. Tegriebia Setas, ko jis kaip hiena viską uostinėja? Juk turi rašti- 
ninkų ir patarėjų, kurie privalo rūpintis, kad visa vyktų pagal įstatymą ir 
gerą paprotį — taip kaip anksčiau. Siaip ar taip, faraonas pamatė laivuose 
žliumbiančius vyrus, pamatė ant kranto jų žmonas su vaikais verkiančias ir 
aštriais akmenimis veidus braižančias, kaip geras paprotys reikalauja vyrui 
vykstant į jūros kelionę, nes žino visi: daug į jūrą išėjusių, bet maža iš jos 
sugrįžusių. Taip turi nutikti ir laivynui plaukiant į Puntą, šitaip buvo nuo 
didžiosios valdovės laikų, bet norite tikėkite, norite ne, tas jaunas pusgalvis, 
tas prakeiktas faraonas uždraudė laivynui išplaukti ir paskelbė, jog laivai į 
Puntą daugiau niekada nebeplauks. Saugok Amone, kiekvienas sąžiningas 
pirklys Žino, ką tai reiškia. Daugybei vyrų tai reiškia nuostolius ir žlugimą, 
o jūrininkų žŽmonoms ir vaikams tai reiškia skurdą bei alkį. Tegriebia Se- 
tas, joks vyras neišplauks į jūrą, jei savo darbais tokio likimo nenusipelnė, 
o tarnybai jūroje jį nuteisia tik teisėjai, remdamiesi popieriuje surašytais 
įstatymais, ir retai nutinka, kad vyrai neteisingai ir prievarta paskiriami į 
laivus — taip atsitinka tik derliausiais grūdų metais, kai sumažėja plėšikavi- 
mas, tačiau šiam faraonui valdant plėšikų Egipto Žemėje išties daug - žmo- 

nės jau nebebijo dievų ir visi gyvena tarsi paskutinę dieną. Pagalvokite 
apie lėšas, įdėtas į laivus ir prekių sandėlius, stiklo karolius bei molio indus. 
Pagalvokite apie egiptiečių prekybininkus, kurie dabar, visiems laikams die- 
vų atstumti, pasiliks šiaudinėse Punto šalies trobelėse. Mano širdis paplūs- 
ta krauju pagalvojus apie juos, jų verkiančias žmonas bei vaikus, kurie jau 
niekada nebepamatys savo tėvų, nors ir tiesa, kad daugelis ten sukūrė nau- 
jas šeimas ir pradėjo vaikus, kurie, kalbama, gimstą margi. 

Tik gavęs trečią „krokodilo uodegą“, smilkalų pirklys nurimo, nutilo ir 
greitai atsiprašė, jei graužatis jį paskatinusi tarti niekinamus žodžius apie 
faraoną. 

— Tačiau, - pridūrė jis, — tariau valdovę Teję, išmintingą ir nuovokią 
moterį, tramdant sūnų, taip pat šventiką Eję tariau esant protingą, bet 
visi jie tenori nuversti Amoną, todėl leidžia faraonui tenkinant kvailus 
įgeidžius laisvai nertėti. Vargšas Amonas! Paprastai sukūlęs ąsotį su mo- 
terimi ir vedęs vyras ateina į protą, tačiau ši Nefertitė, ta didžioji karališ- 
koji sutuoktinė, tegalvoja apie drabužius ir nepadorius jų sukirpimus. No- 
rite tikėkite, norite ne, bet rūmų moterys dabar malachitu žaliai dažosi 
akis ir vaikšto nuo liemens žemyn atvirais drabužiais, apsinuoginusios 
bambas, kad vyrai matytų. 

Susmalsęs Kaptahas tarė: 

— Tokio sukirpimo dar nė vienoje šalyje nemačiau, nors daugybę keisty- 
bių regėjau — ypač moterų apsirengimo. Nori pasakyti, kad jos neprisiden- 
gia savo gėdos — net valdovė? 

Įsižeidęs smilkalų pirklys atsakė: 

— Aš esu dievotas žmogus, turiu žmoną ir vaikų. Todėl nenuleidžiu akių 
žemiau bambos, ir tau patarčiau nieko nepadoraus nedaryti. 

Įsikišdama į pokalbį Meritė piktai tarė: 

— Tavo paties burna begėdė, o ne šis naujasis vasaros darbužis - labai 
vėsus ir parodantis tikrą moters grožį, jei tik ji turi dailų, gražiai apskritą 
pilvą ir negrabi pribuvėja dar nesubjaurojo jos bambos. Visai ramiai galė- 
jai nuleisti akis Žemiau, nes po atviru drabužiu reikiamoje vietoje yra siaura 
ploniausio lino klubjuostė - ji nežeidžia net doriausios akies, jei tik mote- 
ris, kaip reikalauja padorumas, būna liepusi rūpestingai išpešioti odos plau- 
kelius. 

Smilkalų pirklys būtų mielai jai atsakęs, bet neįstengė, nes trečia „kroko- 
dilo uodega“ pakirto jo liežuvį. Užsikniaubęs jis graudžiai apsiverkė dėl 
rūmų moterų apsirengimo ir baisaus Punto žemėje likusių egiptiečių liki- 
mo. Tačiau į kalbą įsikišo senyvas Amono šventikas, kurio riebus veidas ir 
plikas pakaušis blizgėjo kvapniu aliejumi. „Krokodilo uodegos“ pakursty- 
tas, jis trenkė delnu į stalą ir garsiai sušuko: 

— To jau per daug! Aš ne apie moterų apsirengimą, nes Amonas pritaria 
bet kokiam drabužiui. Jei šventadieniais žmogus baltai apsirengia - visiems 
miela žiūrėti į gražios moters bambą ir apvalų pilvą. Bet to jau per daug, jei 

faraonas taip įžūliai - neva dėl apgailėtino jūrininkų likimo - nori uždraus- 
ti gabenti iš Punto visas kvapniąsias medžio rūšis, nes Amonas pripratęs 
prie jų palaimingo kvapo - negi ant mėšlo deginsime aukas. Tai gėdingas 
papiktinimas ir kurstymas - nesistebėsiu, jeigu po šito kiekvienas garbin- 
gas vyras spjaus į veidą kiekvienam, nešiojančiam drabužį su išsiuvinėtu 
Gyvenimo ženklu - kaip to prakeikto dievo, kurio vardu nenoriu savo šven- 
tos burnos teršti, ženklą. Tikrai nupirkčiau daugybę „krokodilo uodegų“ 
tam, kuris šiąnakt nueitų į gerai jums žinomą šventyklą ir ant aukuro atlik- 
tų savo reikalą, nes šventykla atvira, jos nejuosia mūrai ir manau, kad su- 
manus vyras galėtų lengvai suklaidinti sargybinius. Tikrai padaryčiau tai 
pats, jei man nekliudytų mano garbė ir jei man šitai padarius nenukentėtų 
Amono šlovė: 

Jis iššaukiamai apsižvalgė, ir po akimirkos prie jo priėjo vyras maro nu- 
ėstu veidu. Jie ėmė šnibždėtis, šventikas užsakė dvi „krokodilo uodegas“ ir 
garsiau prakalbęs maraveidis tarė: 

— Tikrai šitai padarysiu, ir padarysiu tai ne dėl tavo žadamo aukso, bet 
dėl savo Kaa ir Baa — nors padariau nuodėmingų darbų, nepabijosiu, jei 
reikės, nuo ausies lig ausies perpjauti vyrui gerklę, nes vis dar tikiu tuo, ko 
mane mokė motina - Amonas yra mano dievas, ir kol gyvas noriu pelnyti 
jo palankumą, nes kai tik man suskausta pilvą, susirūpinu dėl daugybės 
padarytų juodų darbų. 

— Iš tiesų, — tarė tiek pat girtas šventikas. - Tavo darbas bus vertas pagy- 
ros ir už tai tau bus daug atleista, o jei nukentėsi dėl Amono - žinok, kad 
įžengsi tiesiai į Vakarų šalį, nors tavo kūnas trūnys ant mūro. Tiesiai į Vaka- 
rų šalį, nebraidę mirusiųjų karalystės liūnuose, įžengs ir jūrininkai, kurie 
nuskęs tarnaudami Amonui - gabendami jam brangų medį bei gerus smilka- 
lus. Todėl faraonas, atėmęs iš jų teisę nuskęsti dėl Amono, nusikalto. Tren- 
kęs į stalą kriauklės taurę, jis kreipėsi į visus užeigos svečius sušukdamas: 

— Kaip ketvirto laipsnio šventikas aš galiu pririšti ar paleisti jūsų Kaa ir 
Baa. Iš tiesų sakau jums, kiekvienas darbas vardan Amono bus jums atleis- 
tas — net jei tai būtų nužudymas, smurtas, vagystė ar išprievartavimas, nes 
Amonas permato Žmonių širdis ir įvertina darbus pagal širdžių troškimus. 
Eikite ginklus pasislėpę po apsiaustais ir... 

Jis liovėsi šaukęs, nes ramiai priėjęs užeigos šeimininkas trenkė jam kuo- 
ka per pakaušį, ir jo galva nusviro tarp kelių, o žodžiai sustingo gerklėje. 
Visi pašoko, maraveidis išsitraukė iš užjuosčio peilį, tačiau užeigos šeimi- 
ninkas tyliai tarė: 

— Sis mano darbas dėl Amono, todėl už jį iš anksto atleista, ir atsipeikėjęs 
šventikas pirmas patvirtins, jog; tai tiesa. Nors jis Amono vardu skelbė tiesą, 
tačiau už jį tuo pat metu kalbėjo ir „krokodilo uodega“, nes jis šaukė perne- 
lyg; garsiai, o šiuose namuose šaukti ir bartis galiu tik aš. Manau, visi, jei 
esate protingi, suprantate, ką turiu galvoje. 

Visi patvirtino, kad šeimininkas kalba išmintingai ir tiesą. Maraveidis ėmė- 

Si gaivinti šventiką, kai kurie svečiai greit spruko lauk. Mudu su Kaptahu 
taip pat išėjome, o prie durų tariau Meritei: 

— Zinai, kad esu vienišas, tačiau tavo akys man sako, kad ir tu vieniša. 
Daug mąsčiau apie kartą tavo pasakytus žodžius - tikiu, kad galbūt kartais 
melas vienišam, kurio pirmasis pavasaris nužydėjęs, saldesnis už tiesą. To- 
dėl norėčiau, kad tu apsirengtum tuo naujuoju vasaros drabužiu, apie kurį 
pasakojai, nes esi gražiai nuaugusi, ilgakojė, ir man atrodo, kad tau tikrai 
nereikės gėdytis savo pilvo, kai greta tavęs eisiu avingalvių sfinksų taku. 

Ir ji mano rankos nuo savo juosmens jau neatitraukė, tik lengvai spuste- 
lėjusi ją pasakė: 

— Gal ir padarysiu tai, ką siūlai. 

Tačiau kai išėjau į karštą uosto orą, jos pažadas manęs nebedžiugino, o 
sielą užplūdo liūdesys - kažkur tolumoje nuo upės į begarsį vakarą sklido 
vienišas dvišakės nendrinės fleitos garsas. 

Kitą dieną į Tėbus sugrįžo Horemhebas - sugrįžo su kariuomene. Bet 
kad papasakočiau apie tai ir visa, kas nutiko vėliau, turiu pradėti kitą kny- 
gą. Noriu dar paminėti, kad tuo metu gydant neturtėlius man teko du kar- 
tus atverti kaukolę: vienas mano ligonis buvo tvirtas vyras, o kita buvo 
neturtinga žmona, kuri tarėsi esanti didžioji valdovė Hačepsutė. Abu pagi- 
jo, visai pasitaisė, todėl labai džiaugiausi savo išmoningumu, bet manau, 
kad senoji žmona, tikėdama esanti didžioji valdovė, buvo laimingesnė nei 
pasveikusi. 


ANTRA DALIS 


DEŠIMTOJI KNYGA 
Dangaus aukštybių miestas 

Horemhebui sugrįžus iš Kušo žemės, svilino pats vasaros karštis. Kregždės 
jau kuris laikas buvo dingusios — įsiraususios į dumblą, vanduo tvenki- 
niuose aplink miestą gedo, skėriai ir žemės blusos gadino pasėlius. Tačiau 
Tėbų turtingųjų sodai vešėjo tarpia žaluma, abiejose akmeninių Avinų 
kelio pusėse visokiausiomis spalvomis skaisčiai tviskėjo gėlynai, nes gai- 
vaus vandens trūko tik Tėbų neturtingiesiems, ir tik neturtingųjų valgį ter- 
šė dulkės - skraiste jos nusileisdavo visur, plėvele padengdavo vargšų miesto 
dalies sikomorų bei akacijų lapus. Tačiau pietuose, kitoje upės pusėje, kait- 
rioje dienos ūkanoje kilo faraono Aukso rūmai su mūrais ir sodais — tarsi 
melsva raudoniu plėvojanti svajonė. Nors buvo karščiausias vasaros metas, 
faraonas neiškeliavo į poilsio rūmus žemumoje, bet pasiliko Tėbuose. Todėl 
visi suprato, jog kažkas nutiks, ir nerimas lyg dangui tamsėjant prieš smė- 
lio audrą apniko Žmonių širdis. 

Niekas nenustebo, kai paryčiu visais pietų Tėbų keliais ėmė žygiuoti ka- 
riuomenė. Dulkinais skydais, variu blizgančiais iečių antgaliais, įtempusi 
lankų temples, žygiavo gatvėmis juodoji kariuomenė - taip smalsiai žval- 
gydamasi aplink, kad prakaituotuose veiduose akių baltymai baugiai švy- 
tėjo. Paskum savo barbariškų šalių karo ženklus jie žengė į tuščius karių 
namus, kur greit suliepsnojo ugnys, įkaito akmenys dideliems viralo puo- 
dams. Tuo pat metu prieplaukose pasirodė karo laivynas ir iš krovininių 
laivų imta varyti vadų karo vežimus bei kuoduotus arklius, tačiau šiuose 
būriuose taip pat nebuvo egiptiečių - daugiausia negrai iš pietų ir šardanai 
iš šiaurvakarių dykumos. Jie užėmė miestą ir gatvių kampuose buvo už- 
degti sargybos laužai, uždaryta upė. Dieną sustojo darbai amatininkų dirb- 
tuvėse ir malūnuose, krautuvėse ir sandėliuose. Prekijai iš gatvių susinešė į 
namus prekes, užsidarė langines, o vyninių bei viešųjų namų šeimininkai 
apsaugai skubinai nusisamdė stiprių vyrų su vėzdais. Zmonės apsirengė 
baltais drabužiais ir iš visų miesto dalių - ir neturtingųjų, ir turtingųjų — 
ėmė plūsti minia link didžiosios Amono šventyklos, kol jos kiemai prisigrū- 
do sausakimšai ir mūrai buvo tirštai apgulti. 

Tuo pat metu pasklido žinia, jog naktį išniekinta ir pridergta Atono šven- 
tykla. Ant aukuro numesta sutrešusi šuns maita, rastas nuo ausies lig au- 
sies perrėžta gerkle sargybinio kūnas. Tai išgirdę Žmonės ėmė baugščiai 
žvalgytis aplink, tačiau diduma slapčia piktdžiugiškai šypsojosi. 

— Išsivalyk darbo įrankius, mano pone, - rimtai tarė Kaptahas. - Ma- 

nau, jog iki vakaro turėsi galybę darbo, o jei neklystu, ir kaukolių gausi 
atverti. 

Vis dėlto iki vakaro nieko nepaprasta nenutiko. Tik girti negrai kariai api- 
plėšė kelias krautuves ir išprievartavo porą moterų, bet sargybiniai juos su- 
gavo ir minios akyse jie buvo išplakti, - deja, apiplėštiems prekijams ir nu- 
kentėjusioms moterims dėl to buvo dar liūdniau. Išgirdau Horemhebą esant 
vado laive ir, nors nesitikėdamas, kad jis mane priims, nuėjau į uostą. Mano 
nuostabai, sargybinis mane abejingai išklausė ir nuėjo apie mane pranešti, o 
po akimirkos sugrįžęs pakvietė į vado pastogę laive. Taigi pirmą kartą įžen- 
giau į karo laivą ir labai smalsiai apsižvalgiau aplink, tačiau nuo paprastų 
laivų jis skyrėsi tik karo pabūklais ir įgulos didumu, nes prekybinių jūros 
laivų pirmagaliai taip pat būdavo paauksuoti ir su spalvotomis burėmis. 

Sitaip vėl išvydau Horemhebą. Mano akimis, jis buvo dar aukštesnis ir 
kilmingesnis, pečiai platūs, rankų raumenys stiprūs, tačiau veidą buvo parai- 
žiusios raukšlės, akys iš nuovargio pritvinkusios kraujo ir niūrios. Nusilen- 
kiau jam nuleisdamas ranką prie kelių, o jis nusijuokė ir apmaudžiai sušuko: 

— Ziū, Sinuhė, Laukinio Asilo Sūnus, mano draugas! Išties tinkamu laiku 
atėjai. 

Vis dėlto garbė jam neleido manęs apkabinti ir kreipėsi į nediduką storą 
vadą, kuris nepaprastai sumišęs, išpūtęs akis, nuo kaitros sunkiai švokšda- 
mas stovėjo priešais. Ištiesęs jam auksinį vado rimbą Horemhebas tarė: 

— Tinkamai elkis ir būk atsakingas! - O nusiėmęs nuo kaklo auksu siuvi- 
nėtą vado apykaklę uždėjo ją storuliui ant kaklo ir tarė: - Perimk vadovavi- 
mą, ir tesrūva liaudies kraujas į mėšlinas tavo rankas. 

Tik tuomet jis kreipėsi į mane sakydamas: 

— Sinuhe, drauge mano, galiu eiti paskui tave kur nori ir tikiuosi, kad 
tavo namuose yra kilimas, ant kurio galėsiu ištiesti kojas, nes — tegriebia 
Setas ir kiti nelabieji, — esu nepaprastai pavargęs ir iškankintas ginčų su 
kvailiais. 

Jis vėl uždėjo rankas mažajam vadui ant pečių, ir šio galva siekė tik jo 
petį, kai tarė: 
vyrą, kurio rankose šiandien Tėbų, o galbūt ir viso Egipto likimas. Faraonas 
jį paskyrė į mano vietą. Tačiau įsižiūrėjęs į jį suprasi, kad faraonui galbūt 
greitai vėl manęs prireiks. - Jis ilgai juokėsi mušdamas rankomis per kelius, 
tačiau juokas buvo nelinksmas ir baugino mane. 

Mažasis vadas žvelgė į jį nusižeminęs, o nuo veido ir kaklo ant riebios 
krūtinės liejosi prakaitas. : 

— Nepyk ant manęs, Horemhebai, — tarė jis šaižiu balsu. — Zinai, kad 
nenorėjau atimti iš tavęs vado rimbo, nes labiau mėgstu savo sodo ramybę 
ir kates nei kovos triukšmą. Bet kas aš esu, kad prieštaraučiau faraono įsa- 
kymui, o jis tvirtina, kad kautis nereikės, nes neteisėtas dievas - taip, kaip 
jis nori - nuvirs be kraujo praliejimo. 

— Jis kalba tai, ko tikisi, - atsakė Horemhebas. - Jo širdis skuba pirm jo 
proto —- kaip paukštis aplenkia sraigę. Todėl jo žodžiai visai bereikšmiai, o 
tu privalai mąstyti savo galva ir saikiai, su protu kraują pralieti, nors tas 
kraujas egiptiečių. Prisiekiu savo sakalu, savom rankom tave išplaksiu, jei 
protą ir sumanumą palikai veislinių kačių narveliuose, nes ankstesniojo fa- 
raono laikais, kaip man pasakojo, buvai gabus karys, - turbūt todėl farao- 
nas tave parinko šiai liūdnai užduočiai. 

Jis taip čyžė naujajam faraono vadui per nugarą, kad mažasis vyrukas 
sušvokštė, jam užėmė kvapą, o žodžiai, kuriuos dar ketino pasakyti, įstrigo 
krūtinėje. Horemhebas pora šuolių pasiekė denį, o pasitempę kariai pa- 
sveikino jį su šypsenom ir pakeldami ietis. Mostelėjęs ranka jis sušuko: 

— Sudie, brangūs mano mėšliasnukiai! Klausykite šito mažo, storo veisli- 
nio katino, faraono valia dabar laikančio auksinį vado rimbą. Pakluskite 
jam tarsi nesupratingam savo vaikui ir pasirūpinkite, kad jis neiškristų iš 
vežimo ar savo paties peiliu nesusižeistų. 

Kariai juokėsi, šaukė jam šlovinančius žodžius, tačiau jis paniuro ir pa- 
grasęs jiems kumščiu sušuko: 

— Nesakau jums sudie, tik iki greito pasimatymo, nes jau matau, kokių 
užsidegimu žiba jūsų mėšlinos akys. Todėl sakau: valdykite letenas ir prisi- 
minkite mano nurodymą - antraip man sugrįžus iš jūsų nugarų skutai teliks. 

Paklausęs, kur gyvenu, jis perdavė tai sargybos vadui, tačiau uždraudė 
šiam nugabenti jo daiktus į mano namus, nes spėjo karo laive juos būsiant 
geriau apsaugotus. Paskui jis kaip kadaise apkabino ranka mano kaklą ir 
atsidusdamas tarė: 

— Iš tiesų, Sinuhe, jau kas kas, bet aš užsitarnavau padoraus apsvaigimo 
šįvakar. 

Prisiminiau „Krokodilo uodegą“ ir papasakojau jam, o jis akivaizdžiai 
susidomėjo tuo, ką papasakojau, todėl išdrįsau dėl neramumų paprašyti jo 
pastatyti sargybą prie Kaptaho užeigos. Jis davė įsakymą sargybos vadui, ir 
sargybos vadas pakluso - tarsi rankoje jis tebelaikytų vyriausiojo vado rim- 
bą, ir pažadėjo užeigos apsaugai parinkti patikimų vyresnių vyrų. Taigi 
galėjau padaryti paslaugą Kaptahui, ir šitai man nieko nekainavo. 

Jau žinojau, kad „Krokodilo uodegoje“ yra nemaža slaptų mažų kamba- 
rėlių, kuriuose reikalus aiškindavosi vogtų daiktų prekeiviai ir kapų plėši- 
kai, kuriuose kilmingosios moterys kartais susitikdavo su tvirtais uosto ne- 
šikais. Nuvedžiau Horemhebą į vieną jų, ir Meritė padavė į delną kriaukli- 
nę taurę „krokodilo uodegos“, o jis užsivertė vienu mostu ir kostelėjęs išta- 
rė: „Ohoo“. Paskui paprašė antros taurės, Meritei nuėjus atnešti, pasakė, 
jog Mentė graži moteris, ir paklausė, kas mane su ja sieja. Patikinau, kad 
mudviejų niekas nesieja, bet vis dėlto džiūgavau, kad Meritė dar nespėjo 
įsigyti naujojo apdaro ir pilvą prisidengusi drabužiu. Vis dėlto Horemhe- 
bas Mentės nelietė, tik pagarbiai jai padėkojęs paėmė delnu taurę ir giliai 
atsidusęs atsargiai gurkštelėjo. Paskui tarė: 

— Sinuhe, rytoj Tėbų gatvėmis srus kraujas, tačiau nieko negaliu padary- 
ti, nes faraonas - mano draugas, ir nors yra pamišęs, myliu jį, o kartą užklo- 
jau jį savo antpetine, ir mano sakalas sujungė mudviejų likimus. Galbūt 
myliu jį kaip tik dėl pamišimo, tačiau į šitai nesikišu, nes privalau galvoti 
apie ateitį - nenoriu, kad liaudis manęs neapkęstų. Oi, mano drauge, Sinu- 
he, daug vandens Nilu nutekėjo ir upė daugybę kartų pakilo nuo tos die- 
nos, kai mudu paskutinį kartą matėmės smirdinčioje Sirijoje. Dabar grįžau 
iš Kušo žemės — faraono įsakymu, paleidau visas Kušo karines įgulas ir į 
Tėbus atvedžiau negrų kariuomenę, todėl šalis pietuose nesaugi. Sinuhe, 
drauge mano, visų didžiųjų miestų karių namai jau seniai buvo tušti. Jų 
viralo puoduose paukščiai lizdus susisuko, o kariai klajojo po kaimus, mušė 
lazdomis žemdirbius ir atiminėjo iš jų galvijų odas, kuriomis šie privalėjo 
mokėti mokesčius faraonui. Tačiau ir dėl šito nieko negaliu padaryti, nes 
kartą užklojau faraoną savo antpetine, saugojau nusilpusį ir mano likimas 
su juo susijęs, tačiau nuo jo paties niekas jo neapsaugos, todėl širdyje virpu 
dėl Egipto, nes tai mano šalis. 

Papasakojau jam, kad faraonas neseniai uždraudė siųsti laivus į Puntą, 
užsiminiau taip pat apie Sirijos nuotaikas. Jis nenustebo, tik niūrus linkčiojo 
galva, gurkštelėjo „krokodilo uodegos“ ir tarė: 

— Jeigu šitai tęsis, po kurio laiko Sirijoje kils maištas. Dabar panaikinta 
dar prekyba su Puntu. Ir kalnų kasyklos nuo jo karūnavimo dirbo nepa- 
kankamai pajėgiai ir nenašiai, nes tinginių jau negalima bausti lazdomis, o 
tik sumažinant jų maisto davinį. Išties mano širdis dreba ir dėl jo, ir dėl 
Egipto, ir dėl jo dievo, nors apie dievus nieko nesuprantu ir nenoriu su- 
prasti, nes esu karys. Tik tiek pasakysiu, kad daug, dar labai daug žmonių 
žus dėl jo dievo, ir tai kvaila — juk tikriausiai dievų užduotis nuraminti 
liaudį, o ne sąmyšį sėti. - Ir dar jis pridūrė: - Rytoj Amonas bus nuverstas, 
bet dėl jo visai nesielvartausiu, nes Amonas pernelyg išpampo ir neišsiten- 
ka greta Egipto faraono. Jam naudinga nuversti Amoną, nes iš Amono jis 
paveldėjo didžiulius turtus, dar galinčius jį išgelbėti. Elgdamasis išmintin- 
gai, į savo pusę jis taip pat galėtų patraukti visus kitus dievus, nes kitų 
dievų šventikai, likę Amono šešėlyje, nepaprastai pavydi. Šitaip padalinęs 
Egiptą daugybei mažų dievų, galėtų juos valdyti. Juk jo Atono nė vienas 
šventikas nemyli, o šventikai, ir kaip tik Amono šventikai, valdo liaudies 
širdis. Todėl visa turėtų kvailai susiklostyti. 

— Tačiau, - tariau, - Amonas yra neapykantos vertas dievas - jo šventikai 
ganėtinai ilgai laikė žmones tamsoje, nusmaugdami kiekvieną gyvą mintį, 
kol niekas nebedrįso žodžio be Amono leidimo pratarti. O Atonas žada 
šviesą ir laisvą gyvenimą, gyvenimą be baimės, o tai labai daug, tai nejtiki- 
mai daug, mano drauge Horemhebai. 

— Nesuprantu, ką sakai apie baimę, - atsakė jis, - jei ne tai, kad liaudis 
turi būti tramdoma baime, ir jei dievai liaudį tramdo, valdžios nereikia stip- 
rinti ginklais. Šitai Amonas darė gerai, ir jei jis būtų pasitenkinęs tarnyste 

faraonui, tikrai būtų vertas savo padėties, nes dar niekas tautos nevaldė 
neįvarydamas baimės, be baimės ir ateityje jų negalės valdyti. Todėl šitas 
Atonas - švelnus, su savo meilės kryžiumi — labai pavojingas dievas. 

— Tai didesnis dievas nei tari, - pasakiau tyliai, vargu ar pats suprasda- 
mas, kodėl jam šitai pasakiau. - Galbūt jis yra ir tavyje, anapus tavo min- 
ties, ir manyje taip pat, anapus mano minties. Žmonių suprastas, jis išvaduo- 
tų visas tautas iš baimės ir tamsos galybės. Bet visai gali būti, kad, kaip 
sakei, daugybė turės dėl jo žūti, nes tai, kas amžina, paprastiems žmonėms 
įmanu tik jėga įbrukti. 

Horemhebas žiūrėjo į mane nepakančiai - kaip į vaiką, tėvams girdint 
kalbantį kvailystes. Jo veidas nutamso, jis siektelėjo vado rimbo ant šono, 
panoręs čyžti-sau per blauzdas, nes „krokodilo uodega“ jau ėmė jį veikti. 
Nieko ranka nesugriebęs kiek susigėdo ir greitai atsakė: 

— Kol žmogus yra žmogus, kol yra noras valdyti, aistra, baimė ir neapy- 
kanta, kol gyvuoja visokiausios odos spalvos, skirtingos kalbos ir tautos — 
tol turtingas liks turčium, o skurdžius - skurdžium, stiprus valdys silpną, o 
gudrus valdys stiprų. Tačiau šitas Atonas trokšta padaryti visus vienodus — 
kad vergas taptų lygus turčiui. Sveikas protas sako, jog tai beprotystė, ir 
šitai taip aišku ir akivaizdu, kad visai nenoriu apie tai su tavimi kalbėtis, 
nes šitai mane erzina ir liūdesiu atmiežia mano mintis. 

— Babiloniečiai tvirtina, kad žvaigždės rodo prasidedant naujus pasaulio 
metus, — tyliai tariau. —- Galbūt Atonas paims valdžią į savo rankas, ir jo 
valdžia išsilaikys, kol varnas nubals, o upės vanduo ims tekėti aukštyn — 
kaip Atono šventykloje gieda jo šventikai. - Pasakiau, bet nė pats savo žo- 
džiais nepatikėjau. 

Horemhebas išgėrė taurę iki dugno ir gailiai pažvelgė į mane, tačiau nuo 
„krokodilo uodegos“ jis pažvalėjo, vėl pralinksmėjo ir tarė: 

— Nors apie tai, kad Amonui laikas nuvirsti, galvojame vienodai, bet jeigu 
tai turi nutikti — turi nutikti slapta, netikėtai, nakties tamsoje, vienu metu 
visoje šalyje, aukščiausio laipsnio šventikus tuoj pat nubaudžiant mirtimi, o 
kitus išsiunčiant į kasyklas ir akmens skaldyklas. Tačiau per savo beprotys- 
tę faraonas trokšta visa atlikti atvirai, liaudžiai žinant ir savojo dievo švieso- 
je, tiesa, saulės ratas - jo dievas, nors tai nieko nauja. Šiaip ar taip, ta bepro- 
tystė kainuos daug kraujo ir nesutikau šito padaryti, iš anksto nežinoda- 
mas, ką jis rengia. Tegriebia Setas ir visi nelabieji, - jei iš anksto būčiau 
viską žinojęs, būčiau visa gerai apsvarstęs ir taip staiga nuvertęs Amoną, 
kad vargu ar jis pats būtų spėjęs susivokti, kas nutiko. Tačiau dabar viską 
žino kiekvienas Tėbų gatvės berniūkštis, o šventikai šventyklos kiemuose 
kursto žmones: vyrai kerta medžių šakas ginklams, o moterys eina į šven- 
tyklą po drabužiais pasislėpusios kultuves. Prisiekiu savo sakalu, pagalvo- 
jus apie faraono beprotystę mane ima verksmas. 

Jis užsikniaubė pasirėmęs ant kelių ir apsiverkė dėl būsimųjų Tėbų kan- 
čių, o Meritė atnešė jam trečią „krokodilo uodegą“ ir taip pasigrožėjo jo 

stipria nugara bei išsipūtusiais raumenimis, kad piktai paliepiau jai išeiti ir 
palikti mus dviese. Mėginau Horemhebui pasakoti, ką, jo siųstas, mačiau ir 
girdėjau Babilone, Chatų žemėje bei Kretoje, bet pastebėjau, kad nuo „kro- 
kodilo uodegos“ smūgio jis jau kietai miega galvą rankomis susiėmęs. Ši- 
taip jis tąnakt miegojo mano glėbyje, o saugodamas jo miegą visą naktį 
girdėjau vyninėje triukšmaujant karius, nes šeimininkas su Kaptahu laikė 
savo pareiga juos smaginti, idant prasidėjus neramumams šie kuo stropiau 
saugotų užeigą. Todėl triukšmas netilo kiaurą naktį - į vyninę atvedė aklų 
muzikantų, šokėjų ir manau, kad kariams buvo linksma, tačiau man nebu- 
vo linksma pagalvojus, jog kiekviename Tėbų name galandami peiliai ir 
pjautuvai, drožiamos medinės lazdos, variu apkalamos kuokos. Taip, ma- 
nau, kad daug kas Tėbuose tąnakt taip pat nemiegojo, turbūt ir faraonas 
nemiegojo, tačiau Horemhebas miegojo kietai. Galbūt todėl, kad jis buvo 
gimęs kariu. 


2 


Visą naktį budėjo žmonės Amono šventyklos kiemuose, priešais šventyklą, 
pernakt gulinėjo neturtėliai ant vėsios gėlynų žolės, o šventikai be persto- 
gės aukojo ant visų Amono aukurų ir dalijo liaudžiai aukos gyvulių mėsą, 
aukos duoną ir aukos vyną. Saukdamiesi Amono jie žadėjo amžinąjį gyve- 
nimą visiems, kurie tiki Amonu ir kurių gyvybėms dėl Amono gresia pavo- 
jus. Mat šventikai panorėję būtų sustabdę kraujo praliejimą. Jiems tereikėjo 
tik atsisakyti savojo dievo ir paklusti, o faraonas būtų leidęs jiems eiti ra- 
miai ir nebūtų jų persekiojęs, nes jo dievas dygėjosi persekiojimu bei ne- 
apykanta. Tačiau Amono šventikų galvas buvo apsvaiginę valdžia bei tur- 
tai, todėl mirtis, kai šaukėsi Amono pagalbos, jų jau nebaugino, ir gali būti, 
kad diduma jų tą paskutiniąją naktį vėl buvo įtikėję, todėl mirties nebebijo- 
jo. Mat jie gerai žinojo, kad liaudis ir negausūs Amono sargybiniai negalės 
pasipriešinti ginkluotai, įpratusiai kautis kariuomenei, ir kariuomenė nu- 
šluos žmones nuo kelio, kaip tvinstanti upė nušluoja sausus šiaudus. Ta- 
čiau jie troško papilti kraujo tarp Amono ir Atono, paversti faraoną žudiku 
ir nusikaltėliu, įsakiusiu nevaliems negrams pralieti švarų Egipto kraują. Jie 
troško aukų Amonui, kad jų Amonas per amžius tarptų aukų kraujo garu, 
net jei jo statula bus nuversta, o šventykla uždaryta. 

Pagaliau po ilgos nakties iš už trijų rytinių kalnų pakilo Atono saulės 
ratas ir pliskantis vasaros dienos karštis per valandėlę įveikė nakties vėsą. 
Tuomet visuose gatvių kampuose ir aikštėse sutrimitavo trimitai ir faraono 
žinianešiai perskaitė faraono knygą, kuria jis paskelbė Amoną neteisėtu die- 
vu, nuverstu ir amžiams prakeiktu, todėl jo prakeiktas vardas turįs būti 
ištrintas iš visų šventraščių, paminklų, ir net kapuose turįs būti ištrintas. 
Visos Amono šventyklos aukštumoje ir žemumoje, visa Amono Žemė, gal- 

vijai, vergai, auksas, sidabras ir varis atiteko faraonui ir jo dievui ir faraonas 
pažadėjo jo šventyklą padaryti vieša pasivaikščiojimų vieta, paskelbė jo par- 
ką viešu sodu, šventuosius jo ežerus viešais ežerais, kuriuose karštomis die- 
nomis neturtėliai galėsią maudytis ir iš kurių vandens galėsią semti kiek tik 
panorėsią. Visą Amono žemę jis pažadėjo išdalyti tiems, kurie nieko neturi, 
idant dirbtų ją Atono garbei. 

Iš pradžių žmonės, kaip buvo pratę, tylomis klausėsi faraono knygos, 
bet po kurio laiko iš visų gatvių kampų, aikščių ir šventyklos pakilo duslus 
gaudesys: „Amonai, Amonai'. Sis gaudesys buvo toks galingas, atrodė, gau- 
džia gatvių akmenys ir pastatų sienos. Negrai kariai sutriko, jų baltais ir 
raudonais dryžiais nudažyti veidai nupilko, baltos akys pilkuose veiduose 
ėmė vartytis - apsižvalgę jie suvokė: nors jų daugybė, bet šiame didžiulia- 
me mieste, kurį mato pirmąkart gyvenime, jų maža. Ir žmonėms gaudžiant 
retas beišgirdo, jog faraonas, norėdamas ištrinti iš savo vardo prakeiktąjį 
Amoną, nuo šios dienos pasivadina Echnatonu - Atono numylėtiniu. 

Nuo šio gaudesio pabudo ir Horemhebas galiniame „Krokodilo uode- 
gos“ kambaryje, pasirąžė ir akis užmerkęs šypsodamas tarė: 

— Ar tai tu, Bakete, Amono mylimoji, mano princese? Ar tai tu šauki 
mane? 

Tačiau man kumštelėjus į šoną jis atsimerkė, šypsena nelyginant senas 
drabužis nuo jo veido nuslinko ir jis pasičiupinėjęs galvą tarė: 

— Tegriebia Setas ir kiti nelabieji, tavo gėrimas buvo stiprus, Sinuhe, ir 
turbūt regėjau sapną. 

Pasakiau jam: 

— Zmonės šaukia Amoną. 

Tada jis viską prisiminė, ėmė skubėti ir kliuvinėdami už gulinčių karių ir 
merginų nuogų kojų nusigavome į vyninę. Horemhebas pagriebė nuo len- 
tynos duonos, ištuštino ąsotį vyno ir išskubėję leidomės neregėtai tuščio- 
mis gatvėmis šventyklos link. Pakeliui Avinų alėjos trykšlyje Horemhebas 
nusiprausė, panardino galvą į vandenį ir sunkiai nusipurtė, nes jo galvoje 
dar tebepliaukšėjo „krokodilo uodega . 

Tuo metu tas nedidukas, storas veislinis katinas, vardu Pepitamonas, prie- 
šais šventyklą išrikiavo savo karius bei smogiamuosius vežimus. Sužinojęs, 
kad viskas gerai, kad kiekviena grupė Žino savo užduotį, jis atsistojo savo 
dengtuose aukso neštuvuose ir šaižiai sušuko: 

— Egipto kariai, bebaimiai Kušo vyrai ir narsūs šardanai! Eikite ir faraono 
įsakymu nuverskite prakeiktojo Amono statulą, jūsų atlygis bus didelis. 

Sitai pasakęs jis manė padaręs viską, ką privalėjo, patenkintas atsisėdo 
dengtuose neštuvuose ant minkštų pagalvėlių ir liepė vergams jį vėduoti, 
nes jau buvo labai karšta. 

Tačiau apie šventyklą buvo net balta - ten buvo nesuskaitoma galybė 
žmonių: vyrų ir moterų, senelių ir vaikų, ir kariuomenei pradėjus žengti 
link šventyklos, karo vežimams pajudėjus, jie nepasitraukė. Negrai stumdė 

juos nuo kelio iečių kotais, kelis sumušė kuokomis, tačiau žmonių buvo 
daug ir jie nesitraukė. Staiga visi, sušukę Amoną, krito kniūbsti priešais 
karo vežimus, arkliai ėmė trypti juos kojomis, ratai braškėti per Žmonių 
kūnus. Tuomet vadai suprato negalėsią be kraujo praliejimo judėti į priekį 
ir patraukė būrius atgal, tikėdamiesi naujų įsakymų, nes faraonas buvo už- 
draudęs pralieti kraują. Tačiau kraujas jau liejosi aikštės akmenimis, su- 
traiškytieji aimanavo, vaitojo, ir neapsakomas kvaišulys apėmė žmones, kai 
pamatę atsitraukiančius karius manė juos nugalėję. 

Tuo metu Pepitamonas prisiminė, jog savo iškilmingame kreipimesi fa- 
raonas, pakeitęs vardą, pasivadino Echnatonu. Todėl jis, norėdamas įsiteik- 
ti faraonui, skubiai nusprendė pakeisti savo vardą, ir kai suglumę, supra- 
kaitavę vadai kreipėsi į jį klausdami naujų įsakymų, jis tarsi negirdėjo, tik 
išpūtęs akis pasakė: 

— Nepažįstu jokio Pepitamono. Mano vardas yra Pepitatonas, Atono pa- 
laimintasis Pepis. 

Vadai, kurių kiekvienas auksu vytu rimbu vadovavo tūkstančiui vyrų, 
dėl to labai įsižeidė, o smogiamųjų vežimų vadas pasakė: 

— Teprasmenga mirusiųjų karalystės bedugnėn tas Atonas - kas čia 
per juokdarystė? Ką įsakysi daryti žmonėms, kad prasiskintume kelią 
šventyklon? 

Tuomet jis pašiepė juos tardamas: 

— Ar jūs bobos, ar kariai? Išvaikykite žmones, bet nepraliekite kraujo, nes 
šitai faraonas uždraudė. 

Tai išgirdę vadai susižvalgė ir nusispjovė žemėn, bet nieko kita negalė- 
dami sugrįžo į savo būrius. 

Sio nepaprasto pasitarimo metu Žmones apėmė įkarštis: jie šaukdami 
žengė pirmyn - paskui atsitraukiančius negrus, lupo grindinio akmenis ir 
svaidė jais į negrus, mojavo kuokomis ir medžių šakomis. Zmonių buvo 
galybė, šūksmais jie drąsino vienas kitą ir daugybė negrų plūsdami krauju 
krito grindinio akmenų pakirsti, nuo žmonių šauksmo smogiamųyjų veži- 
mų arkliai įdūko ir bandė sprukti, todėl vadeliotojai iš visų jėgų įtempę 
vadeles stengėsi juos suturėti. Grįždamas prie savo būrio, smogiamųjų ve- 
žimų vadas pamatė, kad jo geriausio ir brangiausio arklio akis išmušta, kliu- 
dytas grindinio akmens, jis šlubuoja viena koja. Sitai vadą taip sujaudino, 
kad jis pravirkęs iš įniršio sušuko: 

— Mano aukso strėle, mano eiklusai ožiaragi, mano saulės spinduly, jie 
išmušė tau akį, pamušė koją, bet tu mano širdžiai tikrai brangesnis už visus 
tuos žmones ir visus dievus. Todėl noriu už tai atkeršyti, bet kraujo nelieki- 
me, nes kaip tik šitai faraonas uždraudė. 

Jis pasileido pirm smogiamųjų vežimų tiesiai į žmonių minią - arkliams 
trypiant senukus bei vaikus, kiekvienas karys į savo smogiamąjį vežimą 
griebė labiausiai nepatikusį rėksnį, ir žmonių šauksmas virto kriokimu. Ta- 
čiau į vežimus įsikeltus vyrus jie pakorė ant savo arklių vadelių - taigi kraujo 

nepraliejo ir, idant žmonės įbūgtų, dardėjo atgal tempdamiesi paskui jų 
kūnus. Negrai taip pat nusiėmė lankų temples ir įsibrovę į minią ėmė jomis 
smaugti žmones. Skydais gindamiesi nuo akmenų bei lazdų, jie smaugė 
net vaikus. Tačiau kiekvieną išsidažiusį negrą, kuris nuklysdavo nuo savo 
būrio į minią, žmonės trypė kojomis, iš įniršio draskė į gabalėlius, o iš vieno 
vežimo jie ištempė vadeliotoją ir kaukdami iš įkarščio suknežino į grindinį 
jo galvą. 

Visa tai su Horemhebu stebėjome iš Avinų alėjos, bet sąmyšis, triukšmas 
ir kriokimas priešais šventyklą buvo toks neapsakomas, jog kas vyksta ne- 
matėme - visa mums tik vėliau paaiškėjo. Ir Horemhebas tarė: 

— Aš neturiu galios į šitai kištis, tačiau matydamas visa tai tariuosi daug 
išmoksiąs. 

Todėl jis užlipo ant avingalvio liūto nugaros ir kramtydamas išeinant iš 
užeigos pasigriebtą duoną stebėjo visa, kas vyko. 

Vis dėlto vyriausiasis faraono vadas Pepitatonas suirzo — laikas bėgo, 
vandens laikrodis šalia jo bergždžiai bliurbsėjo, o jo ausys tebegirdėjo žmo- 
nių šauksmą - lyg galingo potvynio ūžesį. Jis vėl susikvietė vadus ir piktais 
žodžiais juos išbaręs už delsimą tarė: 

— Mano sudaniškoji katė Mimo šiandien atsives kačiukų, ir aš labai neri- 
mauju, nes pats nepagelbėsiu jai narvelyje. Eikite su Atonu ir nuverskite tą 
prakeiktą statulą, kad visi galėtume eiti namo, kitaip — tegriebia Setas ir kiti 
nelabieji! - prisiekiu nutrauksiąs jums nuo kaklų grandines ir sulaužysiąs 
rimbus. 

Tai išgirdę vadai suprato, jog kad ir kas atsitiktų — jie žuvę, o pasitarę 
paprašė visų Mirusiųjų karalystės dievų pagalbos ir nusprendė nors savo 
karališkąją garbę išsaugoti. Todėl jie išrikiavo būrius ir puolė: šlavė žmones 
nuo kelio kaip potvynis sausus šiaudus, negrų ietys nusidažė raudonai, 
aikštė paplūdo žmonių krauju - šimtą kartų po šimtą vyrų, moterų ir vaikų 
tąryt priešais šventyklą žuvo dėl Atono. Pamatę karius puolant, šventikai 
liepė uždaryti pilonų vartus, ir žmonės pasileido į visas puses lyg išgąsdin- 
ta avių banda, o nuo kraujo sužvėrėję negrai vaikėsi juos, žudė strėlėmis, 
smogiamieji vežimai dardėjo gatvėmis smaigstydami ietimis bėglius. Ta- 
čiau bėgdami žmonės įsiveržė į Atono šventyklą ir nuvertę aukurus išžudė 
pagautus šventikus, o paskui juos į šventyklą įriedėjo smogiamieji vežimai. 
Taigi netrukus ant akmeninių Atono šventyklos grindų buvo vien kraujas 
ir merdinčiųjų kūnai. 

O Amono šventyklos mūrai Pepitatono kariuomenei pastojo kelią, nes 
negrai buvo nepripratę pulti mūrų, o jų mūradaužiai buvo per silpni įveikti 
pilono vario vartus, nors jie tikriausiai lengvai sugriaudavo kur nors pietų 
džiunglėse, žirafų krašte, kaimo stapų vartus. Ir jiems nieko kita neliko, 
kaip apsupti šventyklą, o šventikai nuo mūrų šaukė jiems prakeiksmus, 
šventyklos sargybiniai šaudė į juos iš lankų, svaidė ietis, todėl daugybė 
dažytų negrų bergždžiai žuvo prie šventyklos mūrų. O nuo aikštės priešais 

šventyklą pakilo sunkus kraujo tvaikas, kužančiais debesimis ten susirinko 
viso miesto musės. Pepitatonas įsakė jį nunešti dengtais aukso neštuvais į 
aikštę ir nuo siaubingos smarvės jo veidas nupilko, todėl vergai turėjo ap- 
link smilkyti smilkalus, o pamatęs galybę negyvėlių jis ėmė verkti ir plėšy- 
tis drabužius. Tačiau jo širdis buvo kupina rūpesčio dėl sudaniškos katės 
Mimo, todėl vadams jis tarė: 

— Bijau, kad baisus faraono pyktis kris ant jūsų galvų, nes Amono statulos 
nenuvertėte, o kraujas aikštės nuotakais vilnija. Tačiau kas padaryta - pada- 
ryta. Todėl aš turiu skubėti faraonui papasakoti, kas atsitiko, ir pamėginsiu 
jus užtarti. Kartu tikriausiai spėsiu užsukti į namus pažiūrėti savo katės ir 
persirengti, nes siaubingas dvokas čia įsiėda net į odą. Tuo tarpu nuramin- 
kite negrus, duokite jiems valgyti ir alaus, nes šventyklos mūrų šiandien nie- 
kaip neįveiksime. Esu patyręs vadas ir žinau —- nesame pasirengę mūrų dau- 
žyti. Bet aš dėl to nekaltas, nes faraonas nė žodžiu neužsiminė, kad reikės 
apsupti šventyklą. Todėl dabar jis pats tesprendžia, ką daryti. 

Ir tądien daugiau nieko nenutiko, o vadai, patraukę savo kariuomenę 
toliau nuo mūrų bei negyvėlių krūvų, įsakė gurguolei išvežti negrus paval- 
gyti. Sardanai, kurie buvo išmintingesni už negrus ir nemėgo saulėkaitos, 
užėmė visus namus aplink šventyklą ir išviję gyventojus išplėšė jų vyno 
rūsius — tai buvo turtingųjų ir kilmingųjų namai. Tuo tarpu aikštėje išpurto 
lavonai ir nuo kalnų atskrido pirmieji varnai bei maitvanagiai į Tėbus, kur 
niekas gyvas neatsiminė jų matęs. 

Tuomet aš jau kuris laikas buvau išsiskyręs su Horemhebu, mat pro šalį 
mažas berniukas kruvina nosimi mėgino paskui save tempti vaitojantį tėvą 
smogiamųjų vežimų sulaužytom kojom ir aš pagelbėjau jam. O paskui pa- 
gelbėjau ir kitiems pabėgusiems sužeistiesiems ir vėl išgirdau piktą strėlių 
zvimbimą, bet nebijojau, nes gydžiau žmones, ir mano širdis virpėjo dėl 
viso, kas bus — juk išvydau valdžią į savo rankas imantį Atoną. Dingtelėjo, 
jog verčiau būčiau miręs, - šitaip žmonės apžilpino akis, kad nematytų ge- 
ro, kurį faraonas siūlė dėl savojo dievo. Tačiau strėlės mane aplenkdavo ir 
visą dieną plėšiau drabužius, tvarsčiau žaizdas, o atslinkus vakarui savo 
name priiminėjau ligonius, nes neturtingųjų miesto dalyje nedaug buvo 
namų, kuriuose tą vakarą nebūtų buvę sužeistųjų. Plaudamas ir siūdamas 
žaizdas bariau juos sakydamas: 

— Neprotingi esate, nes faraonas jums trokšta gero — juk jis pažadėjo visą 
Amono žemę padalyti tiems, kurie nieko neturi. Nuo šios dienos Amono 
parkai - jūsų parkai, o šventajame Amono ežere galite žvejoti riebias žuvis. 

Tačiau jie sakė: 

— Neteisėtasis faraonas nori išvyti mus iš skurdžių namų, kuriuos mes 
mylime, ir privertęs dirbti žemę padaryti žemės vergais, nors mes negi- 
mėme mėšlinais tarpupirščiais. Taip pat gerai žinai, kad Amono žuvys 
turi aštrių ašakų — jos stringa Žmogaus gerklėje ir jį užsprangina, nes tai 
šventos Žuvys. 


Jie ėmė įtariai žiūrėti į mane sakydami: 

— Turbūt nesi vienas iš Atono vyrų — tu, Sinuhe, kurį išmokome gerbti. 
Jei taip, mums nereikia tavo pagalbos, nes tuomet tavo peilis užnuodys 
mūsų žaizdas, tavo tvarsčiai priskres prie odos ir degins ją ugnimi. 

Supratau, kad verčiau jiems nieko nesakysiu — tik pagelbėsiu, nes aistra 
Amonui juos buvo apakinusi. 

Į kiemą atnešė jauną vyrą geru aliejumi ištrintais plaukais, tačiau jo ger- 
klėje buvo žaizda, pro kurią tekėjo vanduo, kai jis mėgino gerti. Būčiau 
galėjęs jį išgydyti, tačiau ligoniai, kurių žaizdas buvau jau sutvarstęs, pa- 
matė ant dulkinos ir kruvinos jo apykaklės išsiuvinėtą Gyvenimo ženklų 
eilutę. Jie supuolė ir užmušė jį, man nespėjus jų sulaikyti. Ir jie visai nesu- 
prato, kodėl verkiau ir bariausi - juk jie tetroško tik sunaikinti blogį, o visas 
blogis kilo iš Atono. 

— Iki Atono buvome vargšai, bet laimingi, - sakė jie, - nes alkyje ir skur- 
de Amonas mus laimino, jo padedami mes galėjome pakliūti į Vakarų šalį. 
Bet dėl prakeiktojo Atono faraonas atima iš mūsų Amono palaiminimą — 
tebesame neturtingi, bet nelaimingi, nes negrai mus žaloja, o jei Amonas 
mus atstums, su faraono Atonu ateis maras ir alkis, nes Amonas - visų 
dievų karalius. 

Todėl jie išmetė jaunikaičio kūną į gatvę ir šunys, subėgę jo kraujo nulai- 
žyti, nulaižė nuo plaukų ir gerą aliejų. 

O negrai tuo metu aikštėse bei gatvėse aplink šventyklą gėrė alų, api- 
plėštuose namuose šardanai siurbė vyną, o jaunesnieji vadai negalėjo ir 
nenorėjo jų sulaikyti, nes gėrė drauge. Užslinkus vakarui didžiųjų gatvių 
lempos jau nebenuraudo, dangus virš Tėbų buvo tamsus, tačiau pabėgę iš 
stovyklų negrai bei šardanai užsidegė deglus ir laužė viešųjų namų duris, 
plėšė namus, eidami iš gatvės į gatvę klausinėjo kiekvieną praeivį: „Amo- 
nas ar Atonas?“ Tą, kuris jiems neatsakydavo, išplakdavo ir atimdavo kap- 
šelį, o iš baimės atsakiusiam: „Atonas, tebūnie palaimintas“, jie sušukdavo: 
„Meluoji, šunie, mūsų tikrai neapgausi, tėbieti! Paskui perrėždavo jam ger- 
klę, perverdavo ietimi pilvą ir pagrobdavo jo drabužius bei kapšelį. Kad 
geriau matytųsi, jie uždegdavo namus, todėl po pusiaunakčio Tėbų dan- 
gus nuo gaisrų liepsnos vėl buvo raudonas ir net kilmingiausiojo gyvybė 
tąnakt nebuvo saugi Tėbuose, o pabėgti iš jų negalėjo niekas, nes didieji 
keliai buvo uždaryti, užkirsta ir upė, o kiekvieną mėginusį pabėgti sargybi- 
niai priversdavo grįžti — jie buvo paskirti budėti, kad nebūtų mėginama 
slapta iš miesto išgabenti Amono aukso bei brangenybių. 

Nežinau, ką tą naktį galvojo faraonas žiūrėdamas į gaisrų liepsnas, bet 
tariu, kad nuo jo daug kas buvo nuslėpta ir kad jis norėjo tikėti tuo, kas jam 
buvo sakoma, nes širdyje nemylėjo Tėbų - šventojo Amono miesto. Ir Pe- 
pitatonas neprarado savo pareigybės, bet faraonas kaip palankumo ženklą 
įteikė jam kačių figūrėlėmis papuoštą aukso grandinę, nes jis pirmasis pa- 
sekė faraonu, pakeitęs vardą, idant ištrintų iš jo prakeiktąjį Amoną, kurį jau 

buvo uždrausta garsiai minėti. Ir dėl to, kas nutiko, niekas nebuvo nu- 
baustas, tik faraonas įsakė apsupti šventyklą, kol šventikai dėl alkio arba 
atėję į protą pasiduos, tačiau žudyti jau buvo uždrausta. Ir tai buvo pats 
kvailiausias įsakymas, nes šventyklos sandėliai buvo pilni grūdų, tvartai — 
galvijų, o parkai - puikios ganyklos galvijams, ir nors į šventyklos kiemus 
buvo susirinkę šimtą kartų po šimtą Amono tikinčiųjų - alkio jiems nebū- 
tų tekę kęsti, alkio auka greičiau tapo pats miestas, nes keliai ir upės buvo 
uždaryti. 

Tačiau blogiausia, kas nutiko - tai aikštėje priešais šventyklą palikti trešti 
negyvėlių kūnai; bijant faraono pykčio apie juos tarytum niekas nežinojo, 
nes faraonui buvo pasakyta, jog žuvo tik keletas. Ir artimiesiems nebuvo 
leista iš aikštės pasiimti savo mylimųjų kūnų — tik turtingiausiems pirmą 
dieną šardanai pardavė kelis lavonus, tačiau kitą dieną dėl smarvės ir šar- 
danai spruko iš aikštės. Todėl salsvas lavonų tvaikas nuodijo miestą, buvo 
užnuodytas taip pat upės vanduo, ir po kelių dienų mieste ėmė siautėti 
ligos, bet jų įveikti neįstengta, nes Gyvenimo rūmai su vaistų sandėliu bu- 
vo tarp šventyklos mūrų. 

Kasnakt mieste kildavo gaisrai, buvo plėšiami namai, tik išsidažę negrai 
iš aukso taurių gėrė vyną ir šardanai naktimis ilsėjosi minkštose lovose su 
užuolaidinėmis. Dieną naktį nuo šventyklos mūrų šventikai rėkė prakeiks- 
mus neteisėtajam faraonui, prakeiksmus visiems, išsižadėjusiems Amono. 
Iš tamsumų pakilo visos miesto padugnės, visi vagys, kapų ir gatvių plėši- 
kai, nebijoję nei dievų, nei Amono. Jie maldžiai laimino Atoną, lankėsi sku- 
bomis išvalytoje jo šventykloje ir, priėmę iš likusių gyvų šventikų Gyveni- 
mo ženklus, pasirišo juos po kaklais kaip sergstinčius talismanus, idant kiek 
panorėję galėtų tamsiomis naktimis plėšti, žudyti ir prievartauti. Po šių die- 
nų bei naktų daugybę metų Tėbai neatsigavo, o valdžia ir turtai sruvo iš jų 
lyg, kraujas iš galybės tuklaus kūno žaizdų. 

Horemhebas gyveno mano namuose, jį kankino nemiga, jis lyso, diena iš 
dienos akys niuro, atsisakydavo valgio, kurį jam nuo ryto iki vakaro mėgi- 
no įsiūlyti Mutė, - kaip dauguma moterų, Mutė labai žavėjosi Horemhebu 
ir gerbė labiau nei mane, neraumeningą, silpną, nors begal daug išmanan- 
tį. O Horemhebas pasakė: 

— Man nerūpi nei Amonas, nei Atonas, tačiau jie leidžia mano kariams 
siautėti, daro juos žvėrimis, todėl man teks nuplakti begalę nugarų bei nu- 
kirsdinti daugybę galvų, kol juos sugrąžinsiu į protą. Tai labai blogai, nes 
žinau daugumos jų vardus, prisimenu nuopelnus — palaikant drausmę ir 
pakankamai vainojant tai puikūs kariai. 

O Kaptahas turtėjo diena iš dienos - veidas blizgėjo riebalais ir naktis jis 

praleisdavo „Krokodilo uodegoje“, nes jaunesnieji šardanų vadai bei šimti- 
ninkai už gėrimus mokėjo auksu — galiniuose vyninės kambariuose prisi- 
kaupė vogtų brangenybių, papuošalų, dėželių bei kilimų, kuriuos jie, ne- 
klausę kainos, buvo iškeitę į vyną. Ir į šią užeigą niekas nesikėsino — plėši- 
kai apeidavo iš tolo, nes ją saugojo Horemhebo kariai, o Kaptahas juos nuo 
ryto lig vakaro ir nuo vakaro lig ryto girdė, todėl jie pasiaukojamai saugojo 
užeigą, melsdami dievų jį laiminti ir pakabino virš durų galva žemyn pa- 
gautą gatvės plėšiką - kaip ženklą ir įspėjimą triukšmadariams. 

Jau trečią dieną baigėsi mano vaistai ir jų nebegalėjau nusipirkti net už 
auksą, ir mano išmoningumas nebegalėjo įveikti ligų, neturtingųjų miesto 
dalyje plintančių dėl švinkstančio vandens bei negyvėlių. Aš taip pat bu- 
vau pavargęs, širdis krūtinėje - lyg žaizda, o akys nuo nemigos pritvinku- 
sios kraujo. Todėl man visa įgriso — neturtėliai, žaizdos, Atonas ir nuėjęs į 
„Krokodilo uodegą“ gėriau maišytus vynus, kol užmigau, tačiau rytą, paža- 
dintas Meritės, atsiguliau ant jos kilimo, o ji ilsėjosi šalia. Nepaprastai dro- 
vėdamasis tariau jai: 

— Gyvenimas - lyg šalta naktis, bet turbūt puiku, kad du vienišiai šaltą 
naktį šildo viens kitą, nors ir vieno, ir kito rankos bei akys meluoja. 

Mieguistai nusižiovavusi ji atsakė: 

— Iš kur Žinai, kad mano rankos ir akys meluoja? Išties man pakyrėjo 
daužyti kariams per nagus ir spardyti jiems blauzdas, o tavo pašonė, Sinu- 
he, šiame mieste — vienintelė saugi vieta, kur niekas manęs neliečia. Bet 
išties nesuprantu, kodėl taip yra, ir bemaž įsižeidžiau, nes mane vadina 
gražia moterimi, mano pilvas be jokios ydos, nors tu net nepanorai jo pa- 
žiūrėti. 

Gėriau jos atneštą alų, kad nuskaidrėtų mano serganti galva, ir neįsten- 
giau nieko jai atsakyti. Sypsančiomis akimis ji žvelgė į manąsias, nors liūde- 
sys lyg juodas gilaus šulinio vanduo tebetvyrojo jų rudoj gelmėj. Ir ji tarė: 

— Sinuhe, padėčiau tau, jei galėčiau — žinau, jog šiame mieste yra tau 
daug skolinga moteris. Per šias dienas stogai pavirto grindimis, durys ve- 
riasi į lauką ir daug; kas gatvėse atsiteisia senas skolas. Galbūt ir tu pasijus- 
tum geriau atsiteisęs skolą ir kiekvienos moters jau nebelaikytum tave su- 
deginsiančia dykuma. 

Atsakiau, kad tikrai nelaikau jos dykuma, tačiau nuėjus šalin jos žodžiai 
manyje suruseno - aš irgi buvau tik Žmogus, o tomis dienomis mano širdis 
nuo kraujo bei žaizdų buvo surambėjusi, tomis dienomis, paragavęs ne- 
apykantos svaigulio, net pats savęs bauginausi. Todėl jos žodžiai manyje 
suruseno - prisiminiau katingalvės deivės šventyklą ir namą šalia jos, nors 
laikas prisiminimus buvo smėliu užžėręs. Tačiau tomis Tėbų siaubo dieno- 
mis iš kapų pakilo visi negyvėliai - prisiminiau savo mielą tėvą Senmutį, 
gerąją motiną Kipą ir apie juos pagalvojęs pajutau burnoje kraujo skonį, 
nes tomis dienomis Tėbuose nebuvo tokio kilmingo ir tokio turtingo, kuris 
būtų buvęs visai saugus, o mano troškimui patenkinti pakako tik kelių sam- 

dytų karių. Tačiau dar nesuvokiau, ko noriu. Todėl parėjau namo ir gy- 
džiau ligonius - ką galėjau daryti be vaistų, patariau neturtėlių miesto da- 
lies gyventojams išsikasti šulirius upės pakrantėje, kad vanduo, tekėdamas 
per dumblą, išsivalytų. 

Tačiau penktą dieną įbūgo ir Pepitatono vadai, nes kariai trimitams jau 
nebepakluso, o gatvėse sutiktus vadus įžeidinėdavo ir atėmę jų rimbus ke- 
liais sulaužydavo. Nuėję pas Pepitatoną, kuriam taip pat buvo nepaprastai 
įgrisęs nepatogus kario gyvenimas ir kuris ilgėjosi savo kačių, prisaikdino 
šį nueiti pas faraoną ir, papasakojus jam tiesą, nusiimti karališkojo vado 
apykaklę. Todėl penktą dieną prie mano namų atskubėję faraono pa- 
siuntiniai pakvietė Horemhebą pas faraoną. Horemhebas pakilo nuo gulto 
kaip liūtas, nusiprausė, apsirengė ir išėjo tylomis urgzdamas tai, ką sakys 
faraonui, nes tądien klibėjo net faraono valdžia ir jau niekas nebežinojo, 
kas gali nutikti rytoj. Faraonui jis pasakė: 

— Echnatonai, reikia paskubėti, todėl nespėsiu tau priminti, ką buvau 
pataręs daryti. Bet jei nori, kad visa sugrįžtų po senovei, perduok man trims 
dienoms faraono valdžią, o kai trečią dieną ją sugrąžinsiu, tau nebereikės 
niekuo rūpintis. 

Tačiau faraonas jo paklausė: 

— Ar nuversi Amoną? 

Horemhebas atsakė: 

— Esi kvailesnis už mėnulio apkvaišintą, tačiau po viso, kas nutiko, Amo- 
nas turės nuvirsti, kad faraono valdžia išsilaikytų. Todėl nuversiu Amoną, 
bet neklausk, kaip tai padarysiu. 

Faraonas tarė: 

— Jo šventikų žaloti negalima, nes jie nežino, ką daro. 

Jam atsakydamas Horemhebas tarė: 

— Tavo kaukolę iš tiesų reikėtų atverti - niekas daugiau tavęs neišgydys, 
tačiau paklusiu tavo įsakymui, juk kartą pridengiau tavo silpnumą savo 
drabužiu. 

Tuomet faraonas apsiverkė i ir trims dienoms atidavė jam savo rimbą bei 
skeptrą. Tačiau pats nemačiau, kaip tai nutiko, žinau tik, kaip pasakojo Ho- 
remhebas, o pasakodamas jis, karių papratimu, dažnai pridėdavo nuo sa- 
vęs. Siaip ar taip, jis sugrįžo į miestą faraono aukso vežimu ir važiuodamas 
iš gatvės į gatvę šaukė karius vardais, o surinkęs ištikimiausiuosius įsakė 
trimitais sukviesti visus su sakalais ir liūtų uodegomis. Visą tą naktį jis tei- 
sėsi: iš karių stovyklų sklido kriokimas ir kauksmas, o pulkų baudėjai į ši- 
pulius sulaužė krūvas nendrinių lazdų, kol nuvarginę rankas pasiskundė 
dar niekada nedirbę tokio pasiutiško darbo. Tačiau geriausius savo vyrus 
Horemhebas paskyrė budėti mieste: suėmę kiekvieną trimitui nepaklususį 
karį, vesdavosi jį išplakti, ir daugybė tų, kurių rankos bei drabužiai buvo 
kruvini, kitų karių akivaizdoje palydėjo galvas. Išaušus Tėbų padugnės bu- 
vo išsilakstę lyg žiurkės į urvus, nes kiekvienas sugautas vagiant ar lau- 


295 


žiantis į svetimą namą būdavo vietoje perveriamas ietimi. Todėl jie išsibė- 
giojo ir susislapstę drebėjo, o Atono kryžių nuo kaklų bei drabužių nusiplė- 
šė pabūgę, kad tas jų neišduotų, jei būtų užklupti. 

Bet Horemhebas sušaukė taip pat visus miesto statybininkus ir r dėl me- 
dienos išdraskęs turtingųjų namus, išardęs laivus, įsakė dirbti mūradau- 
žius, kopėčias, vartadaužius ir statyti apsiausties bokštus, todėl Tėbų naktis 
sugaudė plaktukų taukšėjimu ir rąstų braškėjimu. O užvis balsiau į dangų 
kilo išplaktų negrų ir šardanų dejonės, ir tie garsai glostė Tėbų gyventojų 
ausis. Todėl jie iš anksto atleido Horemhebui visus nusižengimus ir pamilo 
jį, nes išmintingiausiems jau buvo įgrisęs dėl Amono kilęs niokojimas ir jis 
troško, kad Amonui nuvirtus miestas išsivaduotų nuo karių. 

Ir Horemhebas neleido laiko bergždžiai deryboms su šventikais, o vos 
prašvitus davė įsakymus vadams, susikvietęs visus šimtininkus, paskirstė 
šiems užduotis. Todėl kariai pastatė apie šventyklos mūrus penkis apsup- 
ties bokštus, o vartadaužiai tuo pat metu ėmė dundinti vartus, bet nebuvo 
nė vieno sužeistojo, nes kariai skydais sudarė apsauginę dangą, o šventikai 
bei šventyklos sargybiniai tikėjosi, jog apsiaustis bus tokia pat kaip anks- 
čiau, ir puolimui atremti neturėjo ant mūrų nei karšto vandens, nei lydytos 
dervos. Taigi jie negalėjo atremti ryžtingo puolimo, kuris, iš anksto pasi- 
rengus, vyko vienu metu iš kelių pusių, tik eikvodami jėgas kvailai lakstė 
ant mūrų, todėl žmonės šventyklos kiemuose ėmė klykti iš baimės. Ir aukš- 
čiausieji šventikai, pamatę laužiamus vartus ir ant mūrų lipančius negrus, 
įsakė pūsti trimitus, kad mūšis pasibaigtų ir nenukentėtų Žmonės, nes, jų 
supratimu, Amonui jau gana aukų, juolab kad Amonui ištikimųjų gyvybes 
jie troško pataupyti ateičiai. Taigi vartai buvo atdari ir, Horemhebo įsaky- 
mu, kariai paleido kiemuose susigrūdusius žmones. Saukdamiesi Amono 
pagalbos, žmonės mielai leidosi namo, nes Amono kvaišulys jau buvo išsi- 
sklaidęs ir ankšta šventyklos kiemų saulėkaita jiems jau buvo nusibodusi. 

Taigi be didesnių aukų Horemhebas užėmė šventyklos kiemus, sandė- 
lius, tvartus bei dirbtuves. Į savo rankas jis taip pat paėmė Gyvenimo rū- 
mus bei Mirties rūmus ir Gyvenimo rūmų gydytojus su vaistais išsiuntė 
gydyti ligonių, tačiau Mirties rūmų jis nejudino, nes Mirties rūmai yra ana- 
pus gyvenimo ir kas pasaulyje benutiktų - jie neliečiami. Tačiau šventikai 
su sargybiniais, trokšdami apsaugoti Svenčiausiąjį, įsitvirtino didžiojoje šven- 
tykloje, šventikai užkerėjo sargybinius, sugirdę šiems kvaišalų, kad skaus- 
mo nejausdami tie kautųsi lig mirties. 

Mūšis didžiojoje šventykloje truko iki vakaro, tačiau pavakare buvo iš- 
žudyti visi užkerėtieji sargybiniai bei ginklais priešinęsi šventikai, o likę gy- 
vi aukščiausieji šventikai buvo susitelkę aplink savąjį dievą visų Svenčiau- 
siajame. Tuomet Horemhebas įsakė trimitais paskelbti kovą pasibaigus, 
pasiuntė karius nedelsiant surinkti kūnus ir išmesti juos upėn, tačiau jis 
pats, nuėjęs pas Amono šventikus, tarė: 

— Aš neprieštarauju Amonui, nes pats tarnauju Horui — savo sakalui. 

Tačiau turiu paklusti faraono įsakymui ir nuversti Amoną. Bet tikriausiai ir 
jums, ir man bus geriau, jei visų Svenčiausiajame statulos, kurią kariai galė- 
tų išniekinti, nebus - aš visai nenoriu pavirsti dievų išniekintoju, nors pagal 
priesaiką privalau tarnauti faraonui. Apsvarstykite mano žodžius - duodu 
jums vieną vandens laikrodžio padalą. Paskui galite eiti sau ramūs — niekas 
jums nieko nedarys, nes man jūsų gyvybių nereikia. 

Dėl Amono mirti pasiruošusiems šventikams tai buvo maloni kalba. Jie 
išbuvo už visų Svenčiausiojo užuolaidos, kol išlašėjo viena vandens laikro- 
džio padala. Tuomet Horemhebas savo rankomis nuplėšė užuolaidą ir lei- 
do šventikams išeiti, tačiau jiems išėjus visų Svenčiausiajame buvo tuščia, 
Amono statulos niekur nesimatė, nes šventikai buvo skubomis ją sukapoję 
į gabalėlius ir išsinešę po apsiaustais, idant galėtų tarti įvykus stebuklą ir 
Amoną tebesant gyvą. Tačiau Horemhebas įsakė užantspauduoti faraono 
antspaudu visus sandėlius, o požemius, kur buvo saugomas auksas bei si- 
dabras, jis užantspaudavo savo rankomis. Tą patį vakarą deglų šviesoje 
darbo ėmėsi akmentašiai, iš kiekvienos statulos bei šventraščio naikinę Amo- 
no vardą, o Horemhebas įsakė nuvalyti kūnų liekanas nuo aikštės ir užge- 
sinti mieste tai vienur, tai kitur tebesiaučiančius gaisrus. 

Tačiau išgirdę, kad Amonas nuverstas, kad sugrįžo ramybė ir tvarka, 
turtingieji bei kilmingieji apsirengė geriausiais drabužiais ir uždegę priešais 
savo namus lempas išlindo švęsti Atono pergalės. Į miestą, įsakę perkelti 
juos per upę, sugrįžo rūmininkai, kurie buvo pabėgę į faraono Aukso rū- 
mus, ir netrukus Tėbų dangus vėl sutvisko raudona linksmų deglų bei lempų 
šviesa, gatvėse buvo barstomos gėlės, žmonės šaukė, juokėsi ir glėbesčiavo- 
si. Ir Horemhebas negalėjo uždrausti jiems girdyti šardanų vynu, negalėjo 
uždrausti kilmingoms moterims glėbesčiuotis su negrais, ant iečių galų ne- 
šusiais nuskustas nužudytų šventikų galvas. Tąnakt Tėbuose siautė džiaugs- 
mas dėl Atono, ir dėl Atono buvo viskas galima, neliko skirtumo tarp egip- 
tiečio ir negro, o kad šitai įrodytų, rūmų moterys parsivedė namo negrus ir 
atskleidusios naujuosius vasaros drabužius džiaugėsi jų pajėga bei šlykščia 
įjų kūnus įsigėrusia kraujo smarve. O kai iš mūrų šešėlio karštligės kliede- 
sy šaukdamasis Amono aikštėn iššliaužė sužeistas šventyklos sargybinis, jie 
suknežino jam galvą į gatvės akmenis, o kilmingos moterys šokinėjo aplin- 
kui iš džiaugsmo. Visa tai savo akimis regėjau. 

Visa tai savo akimis mačiau, o pamatęs susiėmiau abiem rankom galvą, 
ir visa man tapo vis tiek - pagalvojau, kad joks dievas neišgydys žmogaus 
nuo jo paties kvailumo. Tąnakt man visa buvo vis tiek, todėl pasileidau 
bėgte į „Krokodilo uodegą“ ir Meritės žodžiams širdyje suliepsnojus, pasi- 
kviečiau dar tebesaugojusius užeigą karius. Jie pakluso man, nes buvo ma- 
tę mane su Horemhebu, ir per džiūgaujančią, beprotišką naktį, pro gatvėse 
šokinėjančius žmones nusivedžiau juos į katingalvės deivės šventyklą prie- 
šais Neferneferneferės namus. Ten taip pat degė lempos bei deglai, tačiau 
namas nebuvo apiplėštas, o girtų klegesys ir džiugesys buvo girdėti net 

gatvėje. Tačiau taip toli nuėjus mano keliai ėmė drebėti, širdis nusirito į 
kulnis ir tariau kariams: 

— Tai Horemhebo, mano draugo, valdovo kariuomenės vado, įsakymas. 
Eikite į tą namą, o ten bus moteris, išdidžiai iškėlusi galvą, žaliomis it ak- 
muo akimis. Nueikite ir atveskite ją man, o jeigu ji priešinsis, trenkite ieties 
kotu per galvą, bet kitaip jos nežalokite. 

Kariai su džiaugsmu įžengė vidun ir netrukus netvirtomis kojomis lau- 
kan pasileido bėgti išsigandę svečiai, tarnai ėmė šaukti sargybinius. Tačiau 
kariai sugrįžo bemat — su vaisiais, meduoliais bei vyno ąsočiais, drauge iš- 
nešdami Neferneferneferę: ši pasipriešino, ir jie trinktelėjo jai per galvą ie- 
ties kotu, todėl jos plika galva buvo kruvina, perukas nukritęs. Priglaudžiau 
rankas jai prie krūtinės — jos oda buvo glotni kaip stiklas ir šilta, tačiau man 
rodės, lyg būčiau priglaudęs rankas prie gyvatės odos. Pajutau, kad širdis 
plaka, jai nieko bloga nenutikę, tačiau suvyniojau jos kūną į juodą audeklą — 
kaip vyniojami negyvėlių kūnai, įkėliau ją į dengtus neštuvus, ir sargybi- 
niai, matydami, kad esu su kariais, manęs nesulaikė. Kariai palydėjo mane 
iki Mirties rūmų vartų: sėdėjau sūpuojančiuose dengtuose neštuvuose ap- 
glėbęs nevalingą Neferneferneferės kūną, ji tebebuvo graži, tačiau man ji 
atrodė šleikštesnė už gyvatę. Sitaip per džiūgaujančių Tėbų naktį mus nu- 
nešė į Mirties rūmus ir, davęs prie vartų kariams aukso, paleidau juos su 
dengtais neštuvais. O Neferneferneferę paėmiau į glėbį, nunešiau į Mirties 
rūmus ir tariau mane pasitikusiems kūnų prausėjams: 

— Atnešu jums gatvėje rastos moters kūną — nežinau nei jos vardo, nei 
giminaičių, bet tariu, kad ji turi papuošalų, kurie bus jums atlygis už darbą, 
jei jos kūną amžiams išsaugosite. 

Nusikeikę kūnų prausėjai pasakė: 

— Kvailas žmogau, gal manai, kad šiomis dienomis mes turime per maža 
dvėsenos? O kas atlygins mūsų vargą? 

Tačiau išvynioję kūną iš juodo audeklo jie pajuto, jog jis dar šiltas, o 
nurengę drabužius, nuėmę papuošalus pamatė, kad ji graži, gražesnė už 
visas kada nors į Mirties rūmus atgabentas moteris. Ir man jie daugiau ne- 
prieštaravo, nes uždėję rankas jai ant krūtinės pajuto jos širdį plakant. Ta- 
da skubomis suvyniojo kūną juodu audeklu ir susimirksėję, pasivaipę ir 
nusikvatoję iš džiaugsmo tarė man: 

— Eik sau, svetimšali, ir tebūnie tavo darbas palaimintas - išties darysime 
ką įstengsime, idant išsaugotume jos kūną amžiams, ir jei tai nuo mūsų 
priklausys - laikysime čia ją septyniasdešimt kartų po septyniasdešimt die- 
nų, kad jos kūnas tikrai būtų išsaugotas. 

Šitaip atsiteisiau su Nefernefernefere, kuri buvo man labai skolinga už 
mano tėvą ir motiną. Galvojau, kaip ji jausis pabudusi Mirties rūmų pože- 
miuose be savo turtų ir galios, atsidūrusi kūnų prausėjų bei balzamuotojų 
galioje, o kiek juos pažinojau, jie niekada nebeleis jai į dienos šviesą sugrįž- 
ti. Šitoks buvo mano kerštas jai, nes per ją pažinau Mirties rūmus, tačiau, 

kaip vėliau teko patirti, tai buvo naivus kerštas, bet dar ne laikas apie tai 
pasakoti. Pasakysiu tik tiek, kad kerštas turbūt svaigina, jis saldus, bet iš 
visų gyvenimo gėlių kerštas greičiausiai nužydi, o keršto palaimai išsisklai- 
džius, pasirodo iššiepti mirusiojo kaukolės dantys. Kerštas mane svaigino 
ir kvaišino, atpildo valandą apmarinęs visą mano kūną, tačiau išeinant iš 
Mirties rūmų svaigulys išsisklaidė, mane sukaustė ledinis šaltis, bergždybė, 
ir mano galva tapo tuščia lyg kiaušinio lukštas. Ir man neteikė malonumo 
mintis, kad savo poelgiu nuo gėdos ir ankstyvos mirties turbūt išgelbėjau 
daugybę kvailų jaunikaičių, nes kiekvienas Neferneferneferės nuogų kojų 
žingsnis sėjo nuosmukį, gėdą ir mirtį. Ne, ši mintis man neteikė malonu- 
mo, nes jei visa turi tikslą, tai pasaulyje turi būti ir į ją panašių moterų — 
idant širdys būtų išmėgintos. Bet jei visa neturi jokio tikslo - tuomet mano 
poelgis taip pat buvo bergždžias ir betikslis, kaip ir visi kiti žmogaus poel- 
giai, nes pasitenkinimas išsisklaidė per valandėlę. Ir jei visa neturi tikslo, 
tuomet verčiau reikėjo nusiskandinti upėje ir leisti srovei nuplukdyti kūną. 

Nuėjau į „Krokodilo uodegą“ ir susitikęs Meritę tariau jai: 

— Atsiteisiau skolą, ir atsiteisiau ją baisiau nei žmogui įmanu sugalvoti. 
Tačiau kerštas manęs nedžiugina, mano širdis dar labiau ištuštėjo, o mano 
kūnas šąla, nors naktis karšta. 

Gėriau vyną, bet vynas mano burnai buvo kaip dulkės, ir pasakiau jai: 

— Tesudžiūsta mano kūnas, jei kada nors paliesiu moterį - kuo daugiau 
apie moterį galvoju, tuo labiau jos bijau, nes jos kūnas - sausa dykuma, o 
jos širdis - pražūtingi raizgai. 

Ji palytėjo mano rankas savosiomis ir, pažvelgusi rudomis akimis į ma- 
nąsias, tarė: 

— Sinuhe, niekada nepažinai moters, kuri tau vien gero trokštų. 

Tuomet atsakiau: 

— Tesaugo visi Egipto dievai mane nuo moters, kuri trokšta man gero, 
nes faraonas taip pat visiems trokšta vien gero, bet dėl jo gerumo upė pilna 
plūduriuojančių negyvėlių. 

Gurkštelėjęs vyno pravirkau ir pasakiau: 

— Merite, tavo skruostai glotnūs kaip stiklas, tavo rankos šiltos. Leisk man 
šiąnakt lūpomis paliesti tavo skruostus, suimk šiltomis rankomis mano šal- 
tas rankas, kad miegočiau nesapnuodamas - duosiu už tai ko tik paprašysi. 

Liūdnai nusišypsojusi ji tarė: 

— Įtariu, kad tavo liežuvį valdo „krokodilo uodega“, bet prie šito jau pri- 
pratau ir nemanau, kad tai bloga. Taigi žinok, Sinuhe, kad iš tavęs nieko 
neprašysiu — gyvenime nesu nieko prašiusi vyro ir iš nieko nepriėmiau 
vertingos dovanos, tačiau jei aš trokštu duoti - duodu iš širdies, ir tau mie- 
lai duosiu ko prašai, nes, kaip ir tu, esu vieniša. 

Ji paėmė taurę iš mano drebančios rankos, patiesė man kilimą, atsigulė 
šalia ir sušildė mano šaltas rankas savosiomis. Palytėjau lūpomis jos glot- 
nius skruostus, kvėpiau jos odos kvapą, dvelkiantį kedru, ir linksminausi su 

ja—ji buvo man kaip tėvas ir motina, kaip žarijų indas žiemos naktų sužvar- 
busiam, kaip pakrantės šviesa, audringą naktį parvedanti jūrininką namo. 
O nugrimzdus į sapną ji man tapo Minėja, amžinai prarastoji Minėja, — 
ilsėjausi šalia jos lyg jūros dugne šalia Minėjos ir jau nesapnavau blogų 
sapnų, ir miegojau kietai jai šnibždant į ausį žodžius, kuriuos motinos šnibž- 
da tamsos bijančiam vaikui. Nuo tos dienos ji tapo mano bičiule, nes jos 
glėbyje vėl patikėjau, kad manyje ir anapus mano pažinimo yra kažkas, 
didesnis už mane, tai, dėl ko buvo verta gyventi. 

Kitą rytą tariau jai: 

— Merite, esu sukūlęs ąsotį su moterimi, kuri vėliau mirė, bet dar tebesau- 
gau jos sidabrinį tinklelį, kuriuo ji kartą apsigaubė ilgus plaukus. Tačiau dėl 
mudviejų draugystės, Merite, jei nori, aš pasiryžęs sukulti su tavim ąsotį. 

Tačiau ji atgalia ranka prisidengusi burną nusižiovavo ir tarė: 

— Niekada nebegausi nė vienos „krokodilo uodegos“, Sinuhe, jei kitą- 
dien kalbi šitokias kvailystes. Prisimink, jog užaugau užeigoje ir nesu ne- 
kalta mergelė, kuri galėtų tavo žodžiais patikėti, o įskaudinta - nusivilt. 

— Kai žiūriu tau į akis, Merite, tikiu, kad pasaulyje yra ir gerų moterų, - 
pasakiau jai ir palytėjau lūpomis jos glotnius skruostus. - Sitai tau sakau tik 
todėl, kad suprastum, kiek daug man reiški. 

Nusišypsojusi ji tarė: 

— Tikriausiai girdėjai, kad uždraudžiau tau nuo šiol gerti „krokodilo uo- 
degą“, nes moteris, parodydama palankumą vyrui, pirmiausia jam ką nors 
uždraudžia, kad pajustų savo galią. Tačiau apie ąsočius nekalbėkim, Sinu- 
he. Gerai žinai, kad kai būsi pernelyg vienišas ir liūdnas, ant mano kilimo 
vietos tau visada atsiras. Bet neįsižeisk, Sinuhe, retkarčiais pamatęs, kad 
pasaulyje yra tokių pat vyrų kaip tu, vienišų ir liūdnų, - kaip žmogus turiu 
valią rinktis draugiją, ir tavęs nenoriu niekaip supančioti. Todėl atnešiu tau, 
buvę nebuvę, dar vieną „krokodilo uodegą . 

Tokia keista yra Žmogaus siela ir taip menkai pažįstame savo širdį — tą 
valandėlę mano siela vėl buvo laisva, lengva it paukštė, ir pamiršau tomis 
dienomis nutikusį blogį. Man buvo gera ir tądien daugiau „uodegų“ negė- 
riau. Ir gerai, nes tądien vėl sutikau faraoną Echnatoną. 

Tądien Horemhebas grąžino faraonui rimbą, skeptrą ir papasakojo nuver- 
tęs Amoną bei vėl įvedęs tvarką mieste. Faraonas uždėjo jam ant kaklo 
valdovo vado apykaklę ir įteikė vyriausiojo vado aukso rimbą - vis dar 
smirdintį kate po Pepitatono. Kitą dieną faraonas ketino Avinų keliu su 
šventine eisena vykti aukoti į Atono šventyklą už viešpaties pergalę, tačiau 
tą vakarą panoro surengti puotą Aukso rūmuose. Horemhebas papasakojo 
jam apie mane, tad į faraono Aukso rūmus buvau pakviestas ir aš, nes 

Horemhebas gerokai perlenkė pasakodamas apie mano išmoningumą, kaip 
aš gydau Tėbų neturtinguosius, bei visa, ką dariau tvarstydamas vargšų 
žaizdas ir šluostydamas našlaičių ašaras. 

Taigi apsirengęs karališkuoju linu lydėjau Horemhebą į faraono Aukso 
rūmus. Tačiau laive Horemhebas mosuodamas aukso rimbu tarė: 

— Prisiminęs paprašysiu, kad ateityje nepainiotum mano karių į savo mo- 
terų reikalus, Sinuhe, nes kilmingieji kelia didelį triukšmą - tvirtinama, jog 
praėjusią naktį pagrobei kažkokią moterį iš namų. Ji turi daug turtingų sugu- 
lovų, čiepsinčių ir virkaujančių kaip nesveikos katės, - fui, mėšlas, kaip smir- 
da šita mano lazda, - taigi jie ieško savo mylimosios, tačiau mano kariai tyli — 
tu turėk ją pasislėpęs, smaginkis su ja kiek tik nori, nors nebūčiau patikėjęs, 
kad dėl moters ryžtumeisi tokiems audringiems poelgiams. Tačiau didelės 
žuvys neršia giliuose vandenyse ir tikriausiai mano kariai buvo teisūs, sykį 
už drąsą mūšio šurmulyje praminę tave Laukinio Asilo sūnumi. 

Rūmuose pirmą kartą pamačiau naujuosius vasarinius moterų drabu- 
žius, apie kuriuos mieste buvo tiek daug kalbama, ir pripažįstu, kad jie 
buvo neįprasti, bet gražūs, vėsūs ir vyro žvilgsnio pernelyg negundė. Taip 
pat pamačiau, kad moterys malachitu išsidažiusios akis žaliai, skruostus bei 
lūpas - plytų spalvos raudoniu, todėl buvo panašios į dažytas statulas, ir 
šitai tikriausiai buvo gerai, nes jų judesiai buvo vangūs - kiaurą naktį šven- 
tus Tėbų gatvėse, joms buvo sunku nuslėpti žiovulį, vaikštant daugumai 
nuo vyno tebelinko keliai, todėl jos sa malonumu ramstėsi į sienas, siekė 
prisilaikyti vyrų lazdų. 

Horemhebas nusivedė mane į faraono kambarį — šitaip vėl pamačiau 
faraoną. Kol buvau išvykęs, jis suvyriškėjo, jo veidas buvo aistrus, išblyš- 
kęs, paakiai nuo nemigos patinę. Jis neturėjo nė vieno papuošalo, buvo 
apsirengęs paprastai — baltais ploniausio karališko lino drabužiais, nesle- 
piančiais jo aukšto, gležno kūno nedermingo moteriškumo. 

— Sinuhė, gydytojas, tu, Vienišasis, pamenu tave, — pasakė jis, ir tą valan- 
dėlę suvokiau, jog tai žmogus, keliąs arba neapykantą, arba meilę, nes nė 
vienas, turįs krūtinėje širdį, šalia jo negali likti bejausmis. - Mane kamuoja 
galvos skausmas, neleidžiantis man naktimis užmigti, — tarė jis, ranka pa- 
liesdamas kaktą. - Baisus galvos skausmas mane dažnai kamuoja, kai kas 
nors nutinka prieš mano norą, o mano gydytojai padėti negali. Jie gali tik 
apkvaišinti, kai man skauda, tačiau apkvaišti nenoriu, nes mano mintys 
vardan manojo dievo turi būti skaidrios kaip vanduo - man jau gana tų 
prakeiktajam Amonui įšventintų gydytojų. Horemhebas, sakalo sūnus, papa- 
sakojo apie tavo išmoningumą, Sinuhe. Gal tu galėtum man padėti? Ar 
pažįsti Atoną? 

Man tai buvo sunkus klausimas - atidžiai rinkau žodžius prieš atsakyda- 
mas faraonui. 

— Pažįstu Atoną - jei jis yra kažkas manyje, kažkas anapus mano pažini- 
mo, kažkas virš žmogaus. Tačiau nieko kita apie jį nežinau. 

Faraonas susijaudino, veidas užsiplieskė ir jis karštai tarė: 

— Apie Atoną kalbi geriau už geriausius mano mokinius, nes žmogui 
Atonas pažinus tik širdimi, ne protu. Tik aš pažįstu jį protu, nes esu jo 
sūnus ir regėjimų skaidryje žvelgiau jam į veidą, nors jis beveidis. Nėra kitų 
dievų - tik Atonas, o žmogaus rankomis sukurti dievai lyginant su juo - tik 
regimybė. Kiti dievai — tik šešėliai, palyginti su Atonu, todėl nuverčiau pra- 
keiktąjį dievą, nes jo šešėlis trukdė sklisti šviesai į mano tautos širdį. Jei 
nori, Sinuhe, duosiu tau Gyvenimo ženklą. 

Atsakiau jam: 

— Praėjusią naktį mačiau dėl tavo Gyvenimo ženklo vyrus, akmenimis 
knežinančius sužeisto žmogaus galvą, o moterys šaukdamos Atono var- 
dą šokinėjo aplink. Taip pat mačiau jas Atono garbei besiporuojančias 
su negrais. 

Jo veidas paniuro, jis suraukė kaktą, išsišovę rausvi skruostikauliai pra- 
kauliame veide dar labiau atsikišo. Dejuodamas palietė galvą, akys pilkšvai 
apsiblausė ir jis sušuko: 

— Ir nuo tavęs, Sinuhe, man tik dar labiau skauda galvą, kai kalbi tai, kas 
man nepatinka. 

Pasakiau jam: 

— Skelbi gyvenąs iš tiesos, faraone Echnatonai. Todėl sakau tau tiesą, 
gerai suprasdamas, jog; dėl tavo ligos rūmininkai ir Atono garbintojai tiesą 
tau suvynioja į minkštą audinį ir apsuka oda. Juk tiesa - plikas peilis žmo- 
gaus rankoje, galintis atsisukti prieš jos skelbėją. Tiesa atsigręžia prieš tave 
patį, faraone Echnatonai, ir kelia tau skausmą. Lengvai tave išgydysiu, jei 
tik panorėsi nuo tiesos užsikimšti ausis. 

Jis žengė man priešais, stipriai sugriebė mano ranką ir suspaudęs karštai 
tarė: 

— Ne ne, Sinuhe, Echnatonas tik tiesoje gyvena - tai jo gyvenimo tikslas. 
Tačiau joks nusikaltimas, jei dėl Atono egiptietė moteris su negru pasilinks- 
mina, nes Atonui lygios visos tautos ir visos odos spalvos. 

Nusispjovęs ant grindų, Horemhebas patrynė koja seiles, paskui su pasi- 
šlykštėjimu pauostė aukso rimbą. Faraonas pažiūrėjo į jį įsižeidęs — paju- 
tau, kad faraonui trūksta gebėjimo šypsotis ir juoktis. Jis buvo geras žmo- 
gus, tačiau jam trūko gebėjimo juoktis, todėl pats buvo nelaimingas ir kitus 
darė nelaimingus. Pasakiau jam: 

— Tiesa nesuteikia žmogui laimės. Neseniai atvėriau kaukolę senai mote- 
riškei, kuri tarėsi esanti valdovė Hačepsutė, tačiau pasveikusi ji paliko tik 
vargšė, sena žmona ir jau nebuvo tokia laiminga kaip tardamasi esanti val- 
dovė Hačepsutė. 

Echnatonas paklausė: 

— Ar atvėręs kaukolę galėtum mane išgydyti? 

Ilgai mąsčiau, tačiau galiausiai atsakiau: 

- Žinai, kad pažįstu tavo šventąją ligą, faraone Echnatonai, taip pat ma- 

čiau tave dar jaunikaitį, ligos priepuolio parblokštą. Atsitinka, kad po kau- 
kolės atvėrimo šie priepuoliai nebepasikartoja, atsitinka — pasikartoja. Ma- 
nau, jog priklauso nuo to, ar susergama susižalojus, ar liga įgimta, nes kau- 
kolės atvėrimas įgimtos ligos neišgydo. Tačiau pasikartojantys tavo galvos 
skausmai reiškia, kad ji buvo sužalota, taip pat pastebiu, jog kalbant trūk- 
čioja tavo skruostai ir rankos. Todėl tariu, kad kaukolės atvėrimas, - jei 
koks nors gydytojas drįstų to imtis, - palengvintų tavo negalią. Vis dėlto 
privalai žinoti: jei gydytojas atvers tau kaukolę ir jo išmoningumo dėka 
pasveiksi, greičiausiai prarasi gebėjimą regėti ir tai, ką širdyje vadini tiesa. 
Kaip gydytojas drįstu pasakyti, jog tavasis dievas Atonas kilęs iš tavo ligo- 
tos galvos, tačiau man, kaip Žmogui, šitai tikrai nesumenkina tavo minties 
didingumo. 

Nepatikliai pažvelgęs į mane faraonas paklausė: 

— Ar iš tiesų manai, jog atvėręs kaukolę sunaikintum mano širdyje 
Atoną? 

— Net neketinu atverti tau kaukolės, Echnatonai, — atsakiau nedelsda- 
mas. — Net tau įsakius šito nedarysiu, nes dėl tavo ligos požymių to nerei- 
kia daryti, o kaukolės atvėrimą sąžiningas gydytojas atlieka tik tuomet, kai 
jis tikrai privalus ir kitaip ligonio išgelbėti neįmanoma. 

Įsikišdamas į pokalbį Horemhebas tarė: 

— Tikra tiesa — tokia pat tikra kaip ir tai, kad mano rimbas tebesmirda 
kate, - Sinuhė - sumanus gydytojas, sumanumą sukaupęs daugybėje šalių 
ir, jei pameni, Echnatonai, jis - senojo Ptahoro mokinys. Jo rankoms gali 
ramiai patikėti savo šventą kaukolę, ir galbūt ši operacija, laiku atlikta, iš- 
saugos Egiptui Siriją bei Kušo žemę, apsaugos nuo mirties, kurią dar pasės 
tavo kvaili poelgiai. Tai sakau ne kaip gydytojas, nes apie gydymo meną 
nieko neišmanau, ir ne kaip karys, o tik kaip egiptietis, mylįs Juodąją žemę 
ir mieliau žvelgiąs į riebius vaikus bei linksmas žmonas nei į alkį, ligas ir 
mirtį. 

Tačiau faraonas neįsižeidė, tik pažvelgė pagailiai į jį, ir į mane jis pa- 
žvelgė pagailiai, nes tikėjo, kad jo tiesa stipresnė už mudu abu. Nušvi- 
tęs jis tarė: 

— Senasis Ptahoras mirė, ir Gyvenimo rūmai dar nepasiūlė į jo vietą kito 
gydytojo. Todėl skiriu tave, Sinuhe, karališkuoju kaukolės atvėrėju ir nuo 
Suns žvaigždės patekėjimo galėsi gauti visas šių pareigų teikiamas lengva- 
tas bei uždarbį — tiksliau apie viską sužinosi Gyvenimo rūmuose. Tačiau 
Gyvenimo rūmų gydytojai nebenori daryti jokių operacijų, nes Am... - to 
prakeikto dievo - ugnis užgeso, o jie pripratę peilius ir reples valyti jo ugni- 
mi. Pasakyk man, ar šventoji Atono ugnis taip pat, o gal net geriau tinka 
peiliams valyti? 

— Ugnis yra ugnis, - atsakiau, - o keliaudamas po daugybę šalių skoli- 
nausi ugnies ir iš Baalio, ir iš Marduko aukuro, ir nė vienas ligonis nesi- 

skundė operacijų žaizdas supūliavus. Tačiau dabar pačios Šuns dienos“, 
todėl jomis pasinaudoję Am... - tam prakeiktajam - ištikimi gydytojai gali 
bauginti žmones. Jei nori, perskaitysiu Gyvenimo rūmų mokiniams apie tai 
paskaitą — esu neturtingųjų gydytojas ir neturiu ko prarasti, o jei jie ištrins 
mano vardą iš Gyvenimo knygos - mano išmanumas nesumenks. 

— Padaryk šitai, - tarė faraonas susižavėjęs ir ilgais liesais rankos pirštais 
palytėjo mano petį - per jo pirštus, lyg ugniai palytėjus, į mane plūstelėjo 
jėga ir supratau, kad net tokį pamišusį mylėsiu jį lig mirties. - Padaryk šitai, — 
tarė jis, - tavo atlygis bus didelis, Sinuhe, ir man iš dešinės sėdėsi. 

Tačiau netroškau jo dovanų - troškau tik suteikti jam malonumą ir tik 
tada supratau, kodėl visi jį mylėjusieji kaip įmanydami nuo jo slapstė tiesą, 
nors jis troško vien tiesoje gyventi. 

Paskui Horemhebas nusivedė mane į puotų salę, kur buvo susirinkę sve- 
čiai ir kur rūmininkai, deginami pavydo vienas kitam, rungėsi dėl geriau- 
sių vietų arčiau faraono stalo. Buvau su Horemhebu, todėl atsisėdau arčiau 
karališkosios šeimos, faraonui iš dešinės, ir nustebau pamatęs, jog; karališ- 
kajai šeimai taip pat priklauso šventikas Ejė, bet prisiminiau, kad jo duktė 
Nefertitė tapo didžiąja karališkąja sutuoktine po mažosios Mitanijos prince- 
sės, kuri mirė vos atkeliavusi į Egiptą. 

Užmiršęs valgį bei gėrimus, žiūrėjau į karališkąjį stalą, prie kurio sėdėda- 
mas faraonas Echnatonas skleidė savo nepažinią tiesą, ir stebėjausi, kiek 
daug baugių paslapčių slypi glotniose greta jo sėdinčiųjų galvose. Karališ- 
koji motina Tejė buvo susenusi, aptukusi, senstant jos negriški veido bruo- 
žai buvo dar labiau išryškėję, todėl man dingtelėjo, kad galbūt faraono tie- 
sa apie visų tautų ir odos spalvų lygybę kilo iš jo motinos širdies. Princesė 
Baketamonė, kaip ir faraonas, buvo pakeitusi vardą į Baketatonę, 0 jos 
veidas buvo dailus ir išdažytas it statulos. O šalia faraono sėdėjo valdo- 
vė Nefertitė ir išvydęs ją nebesistebėjau, kad faraonas, nustūmęs į šalį 
savo seserį, pakėlė ją didžiąja karališkąja sutuoktine. Ji jau buvo pagim- 
džiusi valdovui dvi dukteris, tačiau jokių gimdymo pėdsakų ant jos kūno 
nesimatė, ji buvo subrendusi moteris ir laikėsi išdidžiai, nesidrovėjo, kaip ir 
kitos rūmų moterys, apnuoginti pilvą. Jos veidą visokiausiais palyginimais 
ganėtinai išgarbino poetai, todėl pasakysiu tik tiek, kad ji buvo be men- 
kiausio papuošalo, kad šitaip atrodė kilmingesnė bei dailesnė už visas 
mano matytas moteris, kad jos veidas viršum plono liauno kaklo buvo 
darnus ir gražus, aukšta karūna jai galvos nesvėrė, tik pabrėžė išdidžią 
laikyseną. Tačiau jos akys buvo labai šaltos, o silpna jos plonų dailių 
lūpų šypsena — pernelyg išmani. Jos akys buvo tokios pat šaltos kaip 
Neferneferneferės ir jose negalėjai įžvelgti širdies paslapčių. 


* Kartais vad. puvimo mėnesiu (liepos 23-rugpjūčio 23 d.), kada greičiausiai genda 
maisto produktai. 

Prie stalo Echnatonas iš auksinės lėkštės valgė košę su auksiniu šaukš- 
tu, ant kurio rankenos auksakalys buvo nukalęs grakščią antilopės galvu- 
tę. Po košės jis laužė ir valgė sudžiūvusią duoną, tačiau vyno negėrė - į 
auksinę taurę pripylė gryno vandens. Pavalgęs nušvitusiu ir aistriu veidu 
garsiai tarė: 

— Papasakokite visiems, kad faraonas Echnatonas tiesoje gyvena, kad 
minta vandeniu, duona ir prėska koše, o jo valgis nesiskiria nuo prasčioko 
žemdirbio valgio. 

Paskui jis nepaprastai pagarbino duoną, kurią buvo palaiminęs Atonas, 
ir grūdus, kuriuos buvo palaiminęs Atonas, ir skaidrų vandenį, kurį buvo 
palaiminęs Atonas. Tie, kurie norėjo faraonui įsiteikti, atsisakė siūlomos nen- 
dryno balandžių mėsos, tėbietiškai keptos žąsies bei meduolių ir, kaip fara- 
onas, pasitenkino duona bei vandeniu, likdami visai alkani, nes šventinė 
vakarienė truko ilgai - buvo patiekta dvylikos rūšių mėsos, aštuonių rūšių 
pyragėlių bei įvairiausių ledų. Iš jų įdegusių veidų, rankų ir kojų buvo ma- 
tyti, jog tai tie, kuriuos faraonas iš didžiausių prasčiokų pakėlė iki savęs ir 
paskyrė savo patarėjais įvairiems valstybės reikalams tvarkyti. Neabejojau 
jų protu bei žiniomis, nes dauguma jų buvo išmintingų akių ir gražiomis 
kaktomis, tačiau pagarba juk neturėjo trukdyti jiems valgyti, nes kiti rūmi- 
ninkai nesidrovėdami šlemštė viską, kas buvo patiekta, ir gerdami vyną 
linksmėjo, kalbėjo vis garsiau ir pašaipiau. 

Vėliau sužinojau ir pats pamačiau, kad faraonas Echnatonas nė kiek ne- 
niekino vyno ir džiugindavo juo širdį tuomet, kai visa vykdavo pagal jo 
norą. Jis neniekino nei riebios žąsienos, nei antilopės mėsos - gyvūnų mėsa 
šlykštėdavosi tik pajutęs poreikį prieš regėjimus išvalyti kūną. Valgė ir gėrė 
jis labai išrankiai —- manau, todėl, kad valgis ir gėrimas jam nereiškė tiek 
kiek kitiems žmonėms, bet jis nelabai paisydavo, ką valgo ir geria tuomet, 
kai jo širdis būdavo sklidina, o mintys plūsdavo į sielą taip greitai, kad 
nesuspėdavo jų visų diktuoti savo raštininkams. 

Tvirtai tikiu, kad jis galėjo pasitenkinti prastu žemdirbio valgiu, idant 
taptų lygus vargingiesiems savo valdiniams. Tačiau vakare jis pakilo iš 
krėslo ir kaip linksmas šeimininkas žengęs prie savo svečių, ilgais pirš- 
tais lytėjo jų pečius, kalbėjosi su jais, o atsistojęs greta retkarčiais paim- 
davo iš jų lėkštės paukščio šlaunelę, vaisių ar meduolį ir kalbėdamas 
užmaršiai kramsnodavo - turbūt net nesuvokdamas ką daro, nes jis tik- 
rai nebuvo veidmainis. Tačiau tie, kurie pasitenkino koše ir duona, į 
kiekvieną jo ilgu, plonu kaklu slenkantį kąsnelį žiūrėjo priešiškai ir go- 
džiai. Pajutęs troškulį nuo ilgo kalbėjimo jis, rodydamas nepaprastą pa- 
lankumą, gurkštelėdavo vyno iš vyro, su kuriuo kalbėdavosi, taurės. 5i- 
tai taip pat būdavo tarsi ženklas, jog svečias išeidamas namo gali išsi- 
nešti taurę, iš kurios gurkštelėjo faraonas, kad išsaugotų ją kaip brangų 
prisiminimą ir kad parodytų ją savo vaikams, juolab jog tai buvo labai 
naudinga, nes visos taurės buvo gražios ir vertingos. Sitaip ir aš parsi- 

nešiau prisiminimui plačią auksinę taurę, svėrusią porą debenų, nes visi 
jos šonai buvo aplipdyti aukso vynuogėmis. 

Svečiai taip pat pakilo ir ėmė vaikštinėti nuo stalo prie stalo, kad susitik- 
tų su pažįstamais ir pasidalytų rūmų apkalbomis. Prie manęs priėjo karališ- 
ku linu apsirengęs žemas, plačiaveidis vyras, auksu pasipuošęs kaklą bei 
riešus. Tik iš jo rudų, išdykėliškų akių pažinau Totmesą ir šūktelėjęs iš 
džiaugsmo pakilau jo apkabinti. Pasisakiau ieškojęs jo „Siriškame ąsotyje“, 
tačiau jis atsakė: 

— Garbė man neleidžia lankytis prastose vyninėse, juolab turiu pakanka- 
mai rūpesčio, kol išgeriu viską, ką savo namuose man patiekia kilmingieji 
mano draugai bei globėjai. Jis, apšviestasis, paskyrė mane karališkuoju ak- 
menkaliu - gali šitai perskaityti ant mano grandinės. Mat aš nupiešiau jam 
Atono saulės ratą ir galybę saulės spinduliais nusitiesiančių rankų, teikian- 
čių gyvenimo ženklą kiekvienam, norinčiam jį gauti. 

— Totmesai, drauge mano, - pasakiau, — ar tu iškalei valdovą ant di- 
džiosios Atono šventyklos kolonų? Niekada nieko panašaus dar nesu 
regėjęs. 

Išsisukdamas nuo atsakymo jis tarė: 

— Faraonui tamauja daugybė akmenkalių — dirbame drauge, ir vieninte- 
lė mūsų taisyklė - mūsų pačių akys. Mes tikrai neniekiname faraono, myli- 
me jį ir statulose norime jį teisingai įkūnyti. Mano drauge Sinuhe, šiandien 
sėdime Aukso rūmų sostuose ir geriame vyną iš brangių taurių — tie, kurie 
neteisėtojo dievo laikais buvome persekiojami, kentėme pašaipas, o trošku- 
lį malšinome prarūgusiu alumi. Mes matėme Kretos meno laisvę ir atrado- 
me savąją laisvę — tu dar stebėsies viskuo, ką išvysi - akmuo mūsų rankose 
atgyja, nors mums dar daug reikia mokytis. 

Tariau jam: 

— Ant tavo apdaro - gyvenimo kryžius. 

Plačiai nusišypsojęs jis atsakė: 

— Ir kas iš to? Jis reiškia išsilaisvinimą iš neteisėtojo dievo valios ir gyve- 
nimą šviesoje bei tiesoje. 

— Ką dar jis reiškia tau, kuris pragyvendavai piešdamas turtingųjų vai- 
kams pelių apsuptus drebančius katinus? - paklausiau. 

Jis nusijuokė prisiminęs skurdžias dienas, kilstelėjo mano taurę, apžiūrė- 
jo ją susižavėjęs ir tarė: 

— Apie dieviškus dalykus vengiu kalbėti - man pakanka šio nuostabaus 
gyvenimo, visų jo spalvų bei nuostabių pavidalų, ir gyvenimas mano ran- 
koms - kaip vyno ąsotis, kuris niekada neištuštėja, gyvenimas mano akims — 
paveikslas, kurio niekaip neatsižiūri. Ne, Sinuhe, apie dieviškus dalykus su 
tavimi nenoriu kalbėti, nes dėl faraono regėjimų jie kasdien mainosi, kei- 
čiasi ir tai, kas vakar buvo teisinga, šiandien jau gali būti neteisinga, nes jis 
nutraukia vieną tiesos šydą po kito ir atrodo, jog jų jau gana, tačiau tuo 
visai nesistebiu. O tu nuobodus, Sinuhe, kai prie puotos stalo imi kalbėti 

apie Atoną, — mes ganėtinai pavargstame net blaiviom galvom klausyda- 
miesi apie jo įkvėpimus. Ne, Sinuhe, pradžiuginkim širdis vynu, nes Ato- 
nas teikia džiaugsmą ir savo numylėtiniams dalija aukso taures bei aukštus 
sostus. Palikime dieviškus dalykus faraono rūpesčiui — jis tai supranta ge- 
riausiai, nors jie dažnai sukelia jam tokį baisų galvos skausmą kaip man 
skiestas vynas. 

Pamačius Totmesą mane užplūdo nepaprastas džiaugsmas, džiaugėsi ir 
Horemhebas jį matydamas, nors pagal rangą jam nederėjo labai aiškiai reikš- 
ti džiaugsmo. Tačiau Totmesas atidžiai į jį pasižiūrėjo ir pasakė iškalinėsiąs 
Atono šventykloje jo statulą, jei faraonas skirsiąs šiam darbui aukso ir tinka- 
mą akmenį, nes Horemhebas išlaisvino Tėbus iš neteisėto dievo valdžios, be 
to, jo veidas bei stotas labai tinkami įkūnyti. Horemhebas buvo labai pamalo- 
nintas, nes dar niekas nebuvo iškalęs jo statulos, tačiau tarė: 

— Tikriausiai manai, kad padarysi man paslaugą iškalinėjęs, idant am- 
žiams išlikčiau, bet tariu mano vardą išliksiant ir dėl kitokių darbų. Taip pat 
visai nenoriu kaip kvailys žiopsoti į bekraujes Atono aukuro aukas, nes 
kaip karys visų tų paistalų nesuprantu. Tačiau norėčiau, kad statula stovė- 
tų mano gimtojo miesto Hetmecuto Horuso šventykloje, nes su Horusu Ato- 
nas dar kol kas nesipyksta, ir norėčiau užkišti tenykščių gerkles - kai buvau 
berniukas, jie juokėsi iš manęs ir mano ieties. 

Tai pasakęs jis pakilo ir žemai nusilenkė, nuleisdamas ranką prie kelių, 
Totmesas ir aš taip pat žemai nusilenkėme, nes prie mūsų priėjo valdovė 
Nefertitė ir švelniai glausdama prie krūtinės grakščią ranką prakalbo į mus. 
Ant jos pirštų nebuvo nė vieno žiedo, o ant riešų - jokių auksinių apyran- 
kių, idant kiekvienas galėtų matyti, kokia graži jos ranka ir koks gležnas 
riešas. Ji prakalbo ir į mane tardama: 

— Miežio grūdai vėl sužaliavo nuo mano kūno vandens - laukimas ma- 
no nekantrus, nes faraonas trokšta sūnaus, sosto paveldėtojo - jo valdžia 
netvirta, kol iš baimės jam stingsta kraujas, o neteisėtasis dievas vis tebety- 
kino tamsoje, - neslėpkime šito vienas nuo kito, nes tai tiesa ir visi tai gerai 
žinome. Tu, Sinuhe, kaupei žinias daugybėje šalių, ir man pasakojo, jog 
kaip gydytojas esi padaręs stebuklingų dalykų. Pasakyk man, ar pagimdy- 
siu sūnų? 

Pažvelgiau į ją gydytojo akimis, stengdamasis nematyti jos grožio, nes 
jos pačios valia grožis plūdo į mane taip, tarsi kažkas joje šauktų mane - 
šitaip nutikdavo kiekvienam, į kurį ji atkreipdavo savo akis ar kuris prie jos 
prisiartindavo. 

— Nefertite, - tariau, — didžioji valdovo sutuoktine, dėl savęs sūnaus ne- 
norėk — tavo klubai siauri, todėl sūnus tau suteiktų daugiau skausmo nei 
duktė ir keltų tavo gyvybei pavojų. 

Tačiau ji pažvelgė į mane - jos akys buvo giedros ir šaltos - ir nekantriai 

asakė: 
2 — Nekalbėk man apie tai, ką pati žinau, nes sumaniausi Gyvenimo rūmų 

pribuvėjai dar prieš gimdymą ištempė ir susiaurino mano dukterų galvas, 
kad jos gimtų gyvos. Jie nebūtų ryžęsi šito imtis, jei didžioji valdovo moti- 
na nebūtų liepusi atgabenti iš Kušo žemės kerėtojų, kurie gyvena šiaudinė- 
se palapinėse ir šitai moka. Todėl nesirūpink nei mano gyvybe, nei mano 
sūnaus ūgiu, tik pasakyk man, ką daryti, kad pagimdyčiau sūnų. 

Išgirdęs tai supratau, kad faraonas Echnatonas į visus šiuos prietarus 
nesikišo, o mano galvoje sustiprėjo įtarimas, kad didžioji valdovo motina 
yra negrų kraujo - antraip iš kur ji būtų žinojusi apie slaptus negrų gebėji- 
mus. Tačiau kaip gydytojas ir kaip egiptietis pasibjaurėjau tokiu gimdymo 
būdu. Vis dėlto rinkdamas žodžius pasakiau: 

— Tik Atonas lemia vaiko lytį motinos įsčiose - Žmogus tam neturi galios. 
Tiesa, mačiau įvairių šalių prastakilmių tikėjimų, regėjau talismanų, kurių 
padedamos moterys tariasi savo valia pagimdysiančios berniukus, tačiau 
jos dažnai klysta, ir tai suprantama, nes galimybės lygios. Kadangi jau pa- 
gimdei dvi dukteris, labiau tikėtina, jog dabar pagimdysi sūnų, o ne dukte- 
rį, tačiau nieko tikra apie tai negaliu pasakyti - noriu būti su tavimi sąžinin- 
gas ir nenoriu, kaip daro nedori gydytojai, tavęs įkalbinėti kvailiems pokš- 
tams, kad uždirbčiau aukso. 

Mano kalba jai nepatiko ir ji jau nebesišypsojo žiūrėdama į mane giedro- 
mis, šaltomis akimis, tik tarė: 

— Mano sutuoktinis Echnatonas, kaip Žinai, gimė iš saulės. Jis gimė di- 
džiajai valdovo motinai pasimeldus Heliopolyje, ir jo gimimas buvo dieviš- 
ka paslaptis. Sito juk negali paneigti? 

Kažkas jos šaltoje, išmintingoje esybėje mane suerzino, todėl dar labiau 
įsidrąsinau, o gal ir vynas suteikė drąsos, nes ilgai ir reikšmingai žvelgęs 
pro ją į šventiką Eję pasakiau: 

— Kaip gydytojui man nėra dieviškų paslapčių i ir vardan tautos nenorė- 
čiau, kad tu keliautum į Heliopolį, nes tokią pat jėgą turi savo rūmuose ir 
faraonas trokšta tiesoje gyventi. Jei tavo įsčios metai iš metų būtų bevaisės, 
gal nieko nesakyčiau, nes sosto paveldėjimas — svarbus dalykas, bet kadan- 
gi ir faraonas, ir tu neturite jokios ydos — naudos nebus, kad sužeisi širdį, 
nes galimybės vis tiek bus vienodos. 

Ji pakėlė rankas prie savo liauno kaklo ir giliai įkvėpė žiūrėdama į mane 
taip, tarsi ketintų užmušti. Tačiau ji buvo išmani ir išliko šalta, todėl tepasakė: 

— Tikrai nesuprantu, ką kalbi, bet tikriausiai mėgini mane giliom mintim 
paveikti. Tai bergždžia, nes man pakaks sąžiningo tavo atsakymo ir padė- 
kosiu tau už jį. 

Drąsiai įsikišęs į kalbą Totmesas pažvelgė jai į akis ir pasakė: 

— Netfertite, gražiausioji iš gražiausiųjų, tik gimdyk dukteris, idant jos pa- 
veldėtų tavo grožį ir šitaip pasaulis turtėtų. Mažoji Meritatonė jau dabar gra- 
žuolė, o rūmų moterys, pavydėdamos jai grožio, perukais mėgdžioja jos gal- 
vos formą. Iškalinėsiu tavo statulą, amžiams išsaugosiančią tavo grožį. 

Aš taip pat nusiraminau ir nusistebėjau jos kerėtojiška galia, paskatinusia 

mane kalbėti nesąmones. Todėl daviau jai kelis patarimus dėl valgių, kurių ji 
privalėjo vengti, ir patariau kramtyti brandžius kviečių grūdus, nes tai buvo 
vienintelė veiksminga priemonė padidinti sėklos jėgą, idant gamta suabejotų 
ir nuspręstų moters įsčiose sukurti vyrišką lytį. Ir pasakiau jai: 

— Vienintelė dieviška visa ko paslaptis - moters apsivaisinimas vyro sėk- 
la, nes visi tai laiko savaime suprantamu dalyku, tačiau niekas nesugeba jo 
paaiškinti. 

Tada ji vėl nusišypsojo man ir gurkštelėjusi vyno iš mano taurės pasakė: 

— Tesu kvaila moteris, motina ir, kaip visos moterys, labai prietaringa. 
Apsaugok mane nuo prietarų, idant pagimdyčiau sveiką vaiką, nesvarbu — 
mergaitę ar berniuką. 

Nuo jos lūpų dažų ant taurės krašto liko plytų spalvos žymė - saugo- 
jausi jos nenušluostyti. Todėl ant auksinės mano taurės krašto dar tebėra 
raudona jos lūpų žymė, o kažkas, kas nesuvokiamai nulemia visa, kas 
nutinka, lėmė, kad kūdikis, dėl kurio tuomet sudygo miežių daigai, buvo 
mergaitė, ir dar vaiką kitą berniuką padarė abiejų valstybių faraonu. Ta- 
čiau tuomet apie tai dar nežinojau, tik tą patį vakarą parodžiau Meritei 
taurę — mano pasididžiavimo priežastis buvo dviguba: iš jos gėrė farao- 
nas ir ant taurės krašto buvo raudonas Nefertitės lūpų pėdsakas. Nieko 
negalėjau padaryti - tai buvo moteris, apie kurią svajota kaip apie nepasie- 
kiamą, nors jos akys buvo labai šaltos ir giedros. Tačiau Meritė nepaprastai 
suniekino mano taurę ir neleido man glamonėti skruostų tardama mane 
pasigėrus nuo Aukso rūmų vynų. Tačiau kai kitą rytą vedžiausi ją pažiūrėti 
šventinės faraono eisenos, vilkėjo naują vasaros drabužį ir su šiuo drabu- 
žiu, nors buvo gimusi užeigoje, ji atrodė nepaprastai gražiai, todėl visai 
nesigėdijau stovėti su ja didžiojo Avinų kelio pakraštyje - valdovo numylė- 
tiniams skirtoje vietoje. 

Tokia jau nepermanoma žmogaus siela: faraono tiesa buvo taip mane apa- 
kinusi, kad nieko bloga neįžiūrėjau, nors saulės kaitroje dar tebesruveno 
griuvėsių dūmai, o iš upės kilo negyvėlių smarvė. Didysis Avinų kelias bu- 
vo papuoštas margomis iečių vėliavėlėmis, žmonių minia, atėjusi pažiūrėti 
faraono, buvo nesuskaičiuojama, medžius buvo aplipę berniūkščiai, o Pepi- 
tatonas išstatęs galybę gėlių krepšių palei kelią, kad žmonės pagal paprotį 
galėtų jas mėtyti po dengtais faraono neštuvais. Mano siela buvo lengva ir 
pakili: nujaučiau laisvę i ir šviesą Egipto Žemei, iš faraono rūmų turėjau par- 
sinešęs aukso taurę ir buvau paskirtas karališkuoju kaukolės atvėrėju. Gre- 
ta, įsikibusi man į parankę, stovėjo graži, brandi moteris - mano draugė, 
aplink mus, išskirtinėse vietose, buvo vien linksmi žmonės, šypsantys vei- 
dai, todėl minios veidų nemačiau. Tik visa buvo neįprastai tylu - taip tylu, 

kad Avinų alėjoje girdėjosi varnų kranksėjimas ant didžiosios šventyklos 
stogo, mat varnai bei maitvanagjai jau buvo apsipratę Tėbuose ir apsunkę 
nuo lesalo nebepajėgė skristi atgal į kalnus. 

Tikriausiai klaida buvo tai, kad auksinius faraono neštuvus lydėjo dry- 
žiais išsidažę negrai — vien juos pamačiusi, liaudis užsidegė nirštu. Mat re- 
tas iš minios pastarosiomis dienomis nebuvo patyręs žalos. Daugybė per 
gaisrus prarado namus, dar nebuvo nudžiūvusios žmonių ašaros, po tvars- 
čiais tebeperšėjo vyrų žaizdos ir šypsenos jų sužalotuose veiduose nešvito. 
Šiaip ar taip, visų matomas faraonas Echnatonas dengtuose neštuvuose Vir- 
šum minios galvų sūpavosi pirmyn. Jo galvą puošė sujungta - lelijos ir 
papiruso, aukštumos ir žemumos - abiejų valstybių karūna, sukryžiuotose 
ant krūtinės rankose jis stipriai spaudė skeptrą bei karališkąjį rimbą. Jis sė- 
dėjo nejudėdamas it dievo statula — kaip visais laikais liaudžiai stebint sė- 
dėdavo faraonai, ir jam artinantis spengė baugi tyla — tarsi vien jo vaizdas 
būtų užkišęs žmonėms gerkles. Pagaliau Avinų alėją saugoję kariai pakėlė 
ietis, sušuko pasveikinimą, kilmingieji bei turtingieji iš savo vietų taip pat 
ėmė šaukti ir mėtyti gėles po jo dengtais neštuvais. Tačiau baugiame mi- 
nios nebylume tas šauksmas buvo silpnas ir nemalonus kaip vienišo uodo 
zyzimas žiemos naktį, todėl jie greit nutilo ir suglumę susižvalgė. 

Tuomet faraonas, priešingai visiems papročiams, sujudėjo ir su aistriu 
užsidegimu sveikindamas liaudį pakėlė skeptrą bei rimbą. Minia susiūbavo 
ir iš žmonių burnų staiga išsiveržė šauksmas — baugus it jūros griausmas į 
pakrantės uolas per audrą. Liaudis sujudo ir dusliai vaitodama sušuko: 

— Amoną, Amoną, grąžink mums Amoną - visų dievų valdovą! 

Minia dar stipriau suvilnijo, sugaudė šauksmu, todėl nuo šventyklos sto- 
go ir mūrų pakilę varnai bei maitvanagiai juodais sparnais suvasnojo vir- 
šum dengtų neštuvų. Minia šaukė: 

— Eik šalin, neteisėtasis faraone, eik šalin! 

Jų šauksmas išgąsdino nešėjus, todėl dengti neštuvai stabtelėjo, tačiau kai 
suirzusių apsaugos karių paraginti jie vėl pamėgino judėti į priekį, žmonės 
neįveikiama lavina plūstelėjo į didįjį Avinų kelią ir nubloškę šalin karių gran- 
dinę griuvo krūvomis po dengtais neštuvais, idant juos sulaikytų. Ir niekas 
jau nebegalėjo sužiūrėti, kas vyksta, nes kariai skindami kelią ėmė kulti žmo- 
nes lazdomis bei kuokomis, tačiau netrukus saugodami gyvybes jie turėjo 
stvertis iečių bei peilių: ore švilpė lazdos ir akmenys, kraujas paplūdo Avinų 
kelio akmenimis ir stūgų gaudesį perskrodė mirties riksmai. Tačiau link fara- 
ono nenuskriejo nė vienas akmuo, nes jis buvo gimęs iš saulės — kaip visi 
faraonai iki jo. Todėl jo asmuo buvo šventas ir neliečiamas — niekas iš minios 
net sapne nebūtų drįsęs pakelti prieš jį rankos, nors širdyje jo neapkentė. 
Manau, kad net šventikai nebūtų drįsę prieš jį pakelti rankos, nes šitaip dar 
niekada nebuvo nutikę. Todėl nuo aukšto sosto niekieno netrukdomas fara- 
onas matė visa, kas vyko. Užmiršęs savo garbę jis atsistojo ir tramdydamas 
karius garsiai sušuko, tačiau niekas per triukšmą jo šauksmo negirdėjo. 

Žmonės svaidė akmenis į karius, daužė juos lazdomis, o gindamiesi ka- 
riai nužudė galybę Žmonių, tačiau minia be perstojo šaukė: „Amoną, Amo- 
ną, grąžink mums Amoną!“ Ir dar jie šaukė: „Eik šalin, faraone, eik šalin, 
Tėbuose tau nėra kas veikti! Į kilminguosius jie taip pat svaidė akmenis, 
grūmodami prasiskverbė prie šiems skirtų vietų, todėl kilmingosios mote- 
rys bloškė į šalį gėles, trenkė kvepalų indus ir pabėgo. 

Tuomet Horemhebas įsakė pūsti trimitus, ir išriedėjo karo vežimai iš kie- 
mų bei skersgatvių, kur jiems buvo įsakyta slėptis, kad neerzintų liaudies. 
Karo vežimai išriedėjo ir daugybė žmonių pakliuvo po arklių kanopomis bei 
ratais, tačiau Horemhebas, saugodamasis pralieti kraują, nuo vežimų šonų 
liepė nuimti dalgius, ir lėtai, nustatyta tvarka dardėdami vežimai apsupo 
dengtus faraono neštuvus ir šitaip, saugodami šventinę eiseną bei karališkąją 
šeimą, išvažiavo. Tačiau žmonės nesisklaidė, kol nepamatė karališkųjų laivų 
iriantis į kitą upės pusę. Tuomet Žmonės pratrūko džiugesiu - jų džiaugs- 
mingas šauksmas buvo dar baugesnis už neapykantos šauksmą, ir minioj 
buvę padugnės puolė į kilmingųjų namus - laužė, plėšė ką pamatį;, kol 
kariams ietimis vėl padarius tvarką žmonės sugrįžo į namus, o užslinkus 
vakarui ant Avinų alėjos grindinio nusileido varnai draskyti lavonų. 

Taigi faraonas Echnatonas pirmą kartą savo akimis pamatė šėlstančius 
žmones — pamatė dėl savo dievo srūvantį kraują ir niekada šito reginio 
neužmiršo, tačiau kažkas jame palūžo ir neapykanta užnuodijo jo meilę, 
įkarštis sustiprėjo, todėl jis įsakė išsiųsti į kasyklas kiekvieną, balsu ištarusį 
Amono vardą arba slėpusį tą vardą, parašytą paveiksluose ar ant indų. Ta- 
čiau žmonės nenorėjo vienas kito įdavinėti, todėl kaip liudininkai tikdavo 
net vagys bei vergai, ir jau niekas nebebuvo saugus nuo netiesą kalbančių 
liudininkų, todėl daugybė sąžiningų ir garbingų vyrų pakliuvo į kasyklas ir 
akmens skaldyklas, o begėdžiai ir apgavikai Atono vardu užgrobė jų na- 
mus, dirbtuves bei krautuves. 

Visa tai pasakoju, iš anksto norėdamas paaiškinti, kodėl taip nutiko. Tai- 
gi jau tą pat nakįų mane skubiai nugabeno į Aukso rūmus, nes faraoną 
ištiko ligos priepuolis ir baiminęsi dėl jo gyvybės gydytojai norėjo pasidaly- 
ti atsakomybe, nes jis buvo kalbėjęs apie mane ir minėjęs mano vardą. Dau- 
gybę vandens laikrodžio padalų jis, panašus į negyvėlį, išgulėjo be sąmonės, 
todėl jo galūnės šalo ir gyslų tvinksnių jau nesigirdėjo. Atsipeikėjo susikan- 
džiojęs per klejones liežuvį, susikramtęs lūpas, todėl jam iš burnos tekėjo 
kraujas. Atsigaivelėjęs jis išvijo visus Gyvenimo rūmų gydytojus, nes dau- 
giau jų nenorėjo akyse matyti, pasiliko tik mane ir pasakė: 

— Surinkite irkluotojus, ir kiekvienas, kuris yra mano draugas, teeina pas- 
kui mane: keliausiu kur reginiai mane ves, kol rasiu žemę, nepriklausančią 
jokiam dievui ir jokiam Žmogui. Pašventęs šią žemę Atonui, pastatysiu joje 
savo miestą — tai bus Atono miestas — ir į Tėbus niekada negyįšiu. - Dar jis 
pasakė: - Tėbų žmonių elgsena baisesnė už visa, kas lig šiol yra nutikę — 
bjauresnė ir šlykštesnė už tai, ką bet kuris mano protėvis yra patyręs nuo 

svetimų tautų. Todėl niekada nebekelsiu kojos į Tėbus - palieku Tėbus sken- 
dėti tamsoje. 

Jis taip nepaprastai užsidegė, kad dar nepasveikęs pasiprašė nešamas į 
laivą, ir kaip gydytojas jam negalėjau paprieštarauti, negalėjo paprieštarau- 
ti ir jo patarėjai. Tačiau Horemhebas tarė: 

— Taip bus geriausia, nes šitaip Tėbų liaudis gaus ko nori, ir Echnatonas 
gaus ko nori, visi bus patenkinti ir į šalį sugrįš ramybė. 

Faraonas buvo toks apdujęs, jo akys taip klydinėjo, kad paklusau jo spren- 
dimui, nes kaip gydytojas galvojau, kad pakeitus vietą jam reikėtų pamaty- 
ti nauja, sutikti neapykantos nejautusių naujų žmonių. Taigi lydėjau farao- 
ną, keliaujantį žemyn upe, o išvykdamas jis taip nekantravo, kad net ne- 
laukė karališkosios šeimos — išvyko pirm jų, ir Horemhebas įsakė karo lai- 
vams jį lydėti, idant nieko bloga nenutiktų. 

Taigi faraono laivas išplaukė žemyn upe: palikome Tėbus, dingo iš aki- 
račio jų mūrai, šventyklų stogai bei auksinės obeliskų smailės, išnyko iš 
akių ir trys kalnų viršūnės - amžinieji Tėbų sargybiniai. Tačiau Tėbų atmin- 
tis nedingo, o daugybę dienų sekė paskui mus žemyn upe, nes upė knibž- 
dėte knibždėjo riebių krokodilų, pliaukšinčių uodegomis gendantį, nuo la- 
vonų pradvisusį vandenį, ir šimtą kartų po šimtą išpurtusių kūnų dar te- 
beplūduriavo upėje - nebuvo nė vieno meldyno ar smėlėtos seklumos, kur 
už drabužių ar plaukų nebūtų užkliuvęs žuvusysis dėl faraono Echnatono 
dievo. Tačiau jis pats šito nežinojo, nes gulėjo karališkoje laivo pastogėje 
ant minkštų kilimų, o tarnai trynė kūną kvapniu aliejumi, smilkė aplinkui 
smilkalus, kad jis nejaustų savo dievo smarvės. 

Tačiau po dešimties dienų kelionės upė išsivalė ir faraonas išėjo į laivo 
pirmagalį pasižvalgyti. Žemę vasara buvo geltonai nuauksinus, žemdirbiai 
laukuose ėmė derlių, vakarais į upės pakrantę atginę pagirdyti galvijus pie- 
menys pūtė dvišakes fleitas. Pamatę faraono laivą, baltai apsirengę Žmonės 
atbėgdavo į pakrantę ir modami palmių šakelėmis faraonui šaukė pasveikini- 
mus. Geriau už bet kokius vaistus jį gydė patenkinta liaudis, kartais jis liep- 
davo sustoti prie kranto ir išlipęs kalbindavo žmones, lytėdavo juos ranko- 
mis, laimindavo vaikus bei moteris, kurie šito niekada neužmiršo. Prie jo 
prieidavo ir baugščios avys: uostinėdavo jį, kramtė jo apsiausto skvernus, o 
jis kvatojo iš džiaugsmo. Ir saulės rato, savo dievo, jis nebijojo, nors vasaros 
karšty tai buvo žudantis dievas - atidengdavo veidą saulei, ir saulė jį nuraus- 
vindavo, todėl jo karštis ir užsidegimas vėl pašokdavo, ir kai jis vėl imdavo 
skubinti kelionę, jo akys švytėdavo nepaprastai stipria dvasia. 

Nakčiai užslinkus jis atsistojo laivo pirmagalyje ir žvelgdamas į ugnines 
žvaigždes tarė man: 

— Visą neteisėto dievo žemę padalysiu tiems, kurie tenkinosi mažu ir dar- 
bą dirbo rankomis, idant jie būtų laimingi ir laimintų Atono vardą. Visą žemę 
jiems padalysiu, nes mano širdis džiaugiasi regint riebuilius vaikus, besijuo- 
kiančias žmonas ir vyrus, kurie niekam nejausdami neapykantos ir nieko 

nebijodami darbuojasi dėl Atono. — Dar jis pasakė: - Žmogaus širdis tamsi, 
bet pats savo akimis nematęs šituo niekada nebūčiau patikėjęs. Manoji šviesa 
tokia ryški, kad nesuvokiu tamsos, o šviesai širdyje sutviskus užmirštu visas 
neteisingas širdis. Bet turbūt yra daugybė Žmonių, kurie negali suprasti Ato- 
no, nors mato jį ir jaučia jo meilę, nes amžių nugyvenus tamsoje jų akys 
šviesos jau nepažįsta, šviesą jie laiko pikta, ji skaudina jiems akis. Todėl palik- 
siu juos ramybėje ir netrukdysiu, jei jie netrukdys man bei mano mylimie- 
siems, tačiau šalia jų vis tiek nenoriu gyventi, o subūręs aplink save myli- 
miausiuosius, gyvensiu su jais ir niekada jų nepaliksiu, kad nepamatyčiau to, 
kas kelia baisų galvos skausmą, užduoda širdį ir kelia siaubą Atonui. - Nak- 
ties tamsoje stebeilydamas į žvaigždes jis sakė: - Naktis man klaiki, nemėgs- 
tu tamsos — bijau jos ir nemėgstu žvaigždžių, nes žvaigždėms sužibus iš savo 
olų ištykina šakalai, urvus palieka liūtai ir ima riaumoti trokšdami kraujo. 
Tėbai taip pat man naktis, todėl palieku Tėbus — iš tiesų palieku visa, kas 
sena ir neteisėta, o savo viltis nukreipsiu į jaunuolius ir vaikus, nes jaunuoliai 
ir vaikai į pasaulį atneš pavasarį, o nuo vaikystės girdėdami Atono mokymą 
jie apsivalys nuo blogio, ir visas pasaulis apsivalys. Todėl reikia atnaujinti 
visas mokyklas, išvaryti senuosius mokytojus, o vaikams paruošti naujus 
šventraščius. Noriu taip pat paruošti paprastesnį raštą nei senasis - šventraš- 
čiams suprasti nereikės paveikslėlių, todėl sukūriau net žiopliausiam lengvai 
išmokstamą raštą, ir jau nebebus skirtumo tarp raštingųjų ir liaudies, mes 
liaudis išmoks rašyti — kiekviename kaime, net mažiausiame, bus raštingas 
žmogus, sugebėsiąs perskaityti tai, ką jiems parašysiu. Mat rašysiu jiems daž- 
nai, daug ir apie visokiausius būtinus Žinoti dalykus. 

Jo kalba mane baugino - aišku, žinojau apie naująjį faraono raštą, kurį 
lengva išmokti ir lengva skaityti, tačiau tai nebuvo šventasis raštas, jis ne- 
buvo toks gražus ir turtingas kaip senasis, ir kiekvienas savo amatą gerbiąs 
raštininkas jį niekino bei užgauliojo jį vartojančius. Todėl tariau: 

— Liaudies raštas negražus, grubus, ir tai nėra šventasis raštas. Kas bus iš 
Egipto, jei kiekvienas mokės rašyti — šito niekada nebuvo ir paskui niekas 
jau nebenorės darbo rankomis dirbti, todėl žemė paliks nedirbta ir liaudis 
raštingumu nesidžiaugs, kai jai teks mirti badu. 

Tačiau šito man nereikėjo sakyti, nes jis nepaprastai įsiaudrino ir sušuko: 

— Sitaip arti manęs tebėra tamsa — tamsa stovi šalia manęs, kai tu stovi 
šalia, Sinuhe. Tu vien dvejoji ir ieškai kliūčių mano keliui, tačiau mano tiesa 
liepsnos manyje kaip ugnis, o mano akys visas kliūtis perregės kaip skaid- 
rų vandenį, kol pamatysiu po manęs liksiantį pasaulį. Siame pasaulyje ne- 
bus neapykantos ir baimės, o žmonės kaip broliai dalysis darbą, ir duoną 
jie dalysis kaip broliai, ir nebus daugiau nei turtingųjų, nei vargšų - visi 
bus lygūs, visi mokės rašyti bei skaityti ką jiems parašysiu. Ir niekas kitam 
nesakys „nevalus sire“ arba „bjaurus negre“, žmogus žmogui bus brolis ir 
niekada daugiau nebebus karo. Visa tai regi mano akys, todėl mano jėgos 
ir džiaugsmas taip auga, kad bijau širdį sprogsiant. 

Tada vėl supratau, jog jis pamišęs, ir nuvedęs jį pailsėti ant kilimo da- 
viau raminamųjų vaistų. Tačiau jo žodžiai mane kankino, graužė mano 
širdį, nes kažkas manyje buvo subrendę jo žodžiais įtikėti. Buvau matęs 
daugybę tautų, ir iš tikrųjų visos buvo vienodos, buvau matęs daugybę 
miestų, ir iš tikrųjų visi miestai buvo vienodi, o tikram gydytojui vargšas 
nuo turtingo, egiptietis nuo siro nesiskyrė niekuo, nes gydytojas kiekvie- 
nam privalo padėti. Todėl pasakiau savo širdžiai: „Jo pamišimas didelis ir, 
be abejonės, tai jo ligos priežastis, tačiau tas pamišimas kartu yra palaimin- 
gas, užkrečiantis ir norėčiau, kad jo regėjimai išsipildytų, nors mano protas 
sako, kad šitokį pasaulį galima sukurti tik Vakarų šalyje. Tačiau mano širdis 
šaukia sakydama, kad jo tiesa didesnė už visas kitas iki jo pasakytas tiesas, 
mano širdis sako, kad didesnės tiesos už jį niekas nepasakys, nors Žinau, 
kad jo žingsniai sėja kraują ir žūtį ir kad gyvendamas ganėtinai ilgai jis 
sužlugdys didžiulę valstybę 

Nakties tamsoje žvelzdamas į žvaigždes mąsčiau: „Aš, Sinuhė, esu sve- 
timšalis pasaulyje ir net nežinau, kas mane pagimdė. Savo paties valia ta- 
pau Tėbų neturtingųjų gydytoju, ir auksas man maža tereiškia, nors mie- 
liau valgau riebią žąsieną nei sausą duoną, mieliau geriu vyną nei vandenį. 
Tačiau nieko nėra taip svarbaus, kad negalėčiau atsisakyti. Kadangi aš ne- 
turiu ką prarasti, tik savo gyvybę, tai kodėl man neparėmus jo silpnumo, 
neatsistojus šalia ir nepadrąsinus jo be menkiausios dvejonės, juk jis - fara- 
onas, jo rankose valdžia, o pasaulyje nėra turtingesnės ir derlingesnės že- 
mės už Egiptą, ir jis turbūt išgyvens šį išmėginimą. Jei taip nutiktų, pasaulis 
iš tiesų atsinaujintų ir prasidėtų naujieji pasaulio metai - žmonės taptų bro- 
liais ir jau nebeliktų nei skurdžių, nei turtingųjų. Dar niekada nė vienas 
žmogus nebūtų galėjęs tiesos įgyvendinti — tik jis, nes gimė faraonu, ir neti- 
kiu, kad šitai būtų galima padaryti kitu laiku, — tai vienintelė visų laikų 
valandėlė, kai jo tiesa gali būti įgyvendinta . 

Taigi upėje besisūpuojančiame valdovo laive atmerktom akim regėjau 
sapną, o nakties vėjas nuo pakrančių į mano šnerves nešė subrendusių 
grūdų ir grendymų kvapą. Tačiau nakties vėjas atšaldė mano galūnes, sie- 
loj svajonė užgeso ir savo širdžiai slopiai tariau: „O, jeigu Kaptahas būtų čia 
ir girdėtų faraono žodžius! Nors esu sumanus gydytojas ir galiu išgydyti 
daugybę negalių, viso pasaulio liga ir bjaurastis taip įsigalėjusi, kad visi 
pasaulio gydytojai - net mokėdami - neįstengs jos išgydyti, juolab kad yra 
ligų, kurių gydytojai išgydyti negali. Galbūt jis - Echnatonas - taip pat yra 
žmonių širdžių gydytojas, tačiau jis visur negali suspėti, o jo išmokyti žmo- 
nių širdžių gydytojai supras tik pusę jo žodžių, iškraipys jo mintis pagal 
savo širdį bei norą, juolab kad per savo gyvenimą jis nesuspės išmokyti 
tokios daugybės žmonių širdžių gydytojų, idant šie visą žmoniją suspėtų 
išgydyti. Be to, yra taip kietai įdiržusių žmonių širdžių, kurių net jo tiesa 
negalės išgydyti“. Ir Kaptahas tikriausiai tartų: „Jei ateitų laikas, kai nebe- 
bus nei turtingųjų, nei skurdžių - tai visada bus išmintingų ir kvailų, nuo- 

vokių ir žioplių. Taip visada buvo ir taip bus. Stiprus uždės koją ant silpno- 
jo sprando, o nuovokus nusineš kvailio kapšelį ir privers žioplį už save 
dirbti, nes žmogus - klastingas gyvūnas, o jo gerumas ne vien gėrį neša, 
todėl tik vyras gulįs kaip ilgas ir jau nebepakilsiąs yra tikrai geras. Taip pat 
matai, ką pridarė jo gerumas. Turbūt jį labiausiai laimina krokodilai upėje 
bei sotūs varnai ant šventyklos stogo“. 

Taigi faraonas Echnatonas kalbėjo man, o aš kalbėjau savo širdžiai, ir ma- 
no širdis buvo silpna, bejėgė, kol penkioliktą dieną išvydome žemę, nepri- 
klausančią jokiam kilmingajam ir jokiam dievui. Tolumoje dunksojo aukso 
rudumo kalnai, plytėjo nedirbama žemė, tik keli piemenys, gyveną ant upės 
kranto nendrinėse palapinėse, ganė ganyklose galvijus. Tuomet faraonas išli- 
po iš laivo ir paskyrė tą žemę Atonui, idant pastatytų ant jos naują sostinę, o 
būsimąjį miestą jis pavadino Achetatonu — Dangaus aukštybių miestu. 

Vienas po kito plaukė paskui jį laivai ir surinkęs statybos meistrus bei 
pastatų kūrėjus parodė jiems pagrindinių gatvių kryptį, Aukso rūmų bei 
Atono šventyklos vietą, o kadangi iš paskos žengė jo numylėtiniai — kiek- 
vieno jų namo vietą pagrindinėse gatvėse. Statybininkai išvarė piemenis su 
avimis, sugriovė jų nendrines palapines ir pastatė pakrantėje prieplaukas. 
Statybininkams faraonas Echnatonas taip pat parodė jų gyvenamąją vietą 
užmiestyje ir pirmiausia jie turėjo pasistatyti molio namus sau — penkias 
gatves iš šiaurės į pietus bei penkias gatves iš rytų į vakarus, ir visi namai 
buvo vienodo dydžio, ir visuose namuose - po du vienodus kambarius, ir 
visų namų virimo duburiai buvo toje pačioje vietoje, ir visuose namuose 
ąsočiai bei kilimai buvo ten pat, nes faraonas troško gero — visus statybinin- 
kus padaryti lygius, kad šie savo miestelyje, už faraono miesto, laimingai 
gyventų ir laimintų Atoną. 

Tačiau ar jie laimino Atoną? Ne, jie piktai jį keikė, ir faraoną jie, nesusi- 
pratėliai, keikė už tai, kad perkėlė iš gimtųjų miestų į dykynę, kur nebuvo 
nei gatvių, nei aludžių — tik sudegusi žolė ir smėlis. Ir nė viena Žmona 
nebuvo patenkinta savo virimo duburiu, priešingai dyaudimui, visos siekė 
įkurti ugnį lauke prie namelių, be perstogės kilnojo kilimus bei ąsočius, o 
tos, kurios turėjo daugybę vaikų, pavydėjo erdvės toms, kurios jų dar ne- 
turėjo. Tos, kurios buvo pripratusios prie žemės aslos, peikė molinę aslą 
kaip dulkiną ir nesveiką, o tos, kurios buvo pripratusios prie molinės aslos, 
sakė, kad molis Achetatone nėra toks pat kaip kitur, ir žinoma, tai buvo 
prakeiktas molis, nes plaunant asla dužėjo. 

Savu papratimu, jos norėjo pasisodinti šakniavaisių priešais namus, ne- 
pasitenkinusios dirbamaisiais žemės sklypais, kuriuos faraonas buvo pa- 
skyręs užmiestyje, sakydamos, kad ten nėra pakankamai vandens ir tikin- 
damos nepajėgiančios taip toli nešti mėšlą. Jos pasikabino nendrines virves 
skersai gatvių skalbiniams džiovinti, laikė namuose ožkas, nors faraonas tai 
dėl nešvaros ir dėl vaikų uždraudė - taigi niekada nemačiau labiau nepa- 
tenkinto ir barningesnio miesto nei Achetatono statytojų miestelis naujo- 


315 


sios sostinės statybos metu. Vis dėlto turiu pripažinti, kad laikui bėgant jie 
apsiprato, pakluso visiems nemaloniems įsakymams ir jau nebedergė fara- 
ono, tik dūsaudami prisimindavo ankstesniuosius namus, bet iš tikrųjų jau 
nebenorėjo į juos sugrįžti. Ožkas žmonos vis tiek slapstė kambariuose — 
šito net faraonas negalėjo joms uždrausti. 

Paskui kilo potvynis, atėjo žiema, tačiau faraonas negrįžo į Tėbus - užsi- 
spyręs liko gyventi laive, šalį iš ten valdydamas. Kiekvienas įgrįstas akmuo, 
kiekviena iškilusi kolona nepaprastai džiugino jo sielą ir dažnai jis, pama- 
tęs gatvėje grakščiai kylančius dailius medinius namus, prapliupdavo pik- 
tdžiugišku juoku, nes mintis apie Tėbus kartino jo sielą. Siam Achetatono 
miestui jis išleido visą iš Amono perimtą auksą, tačiau visose apylinkėse 
Amono žemę jis įsakė išdalyti norintiems ją dirbti neturtėliams. Jis įsakė 
sulaikyti visus į aukštupį plaukusius laivus, nupirkdavo jų krovinius ir siek- 
damas sukelti Tėbams apmaudą išversdavo Achetatone, ir vėl skubino sta- 
tybos darbus, todėl medžio bei akmens kainos pakilo — vyras, po pirmo 
kainų sumažinimo nuplukdęs į Achetatoną medinę lentą, galėjo praturtėti. 
Be jo sukviestų statybininkų į Achetatoną atkeliavo daugybė kitų sričių dar- 
bininkų ir apsigyvenę išraustose duobėse bei nendrinėse palapinėse ant 
upės kranto degė plytas, minkė molį. Jie tiesė gatves, rausė drėkinimo ka- 
nalus, o faraono parke iškasė šventąjį Atono ežerą. Laivais taip pat buvo 
plukdomi krūmai bei medžiai ir pasibaigus potvyniui sodinami Dangaus 
aukštybių mieste — net visai dideli vaismedžiai, todėl susižavėjęs faraonas 
jau kitą vasarą skynė pirmąsias jo mieste sunokusias datules, figas bei gra- 
nato vaisius. 

Kaip gydytojas turėjau daug darbo, - nors faraonas pasveiko, atsigavo ir 
jautėsi laimingas, regėdamas žydintį ir grakštų savo miestą, su margomis iš 
žemės kylančiomis kolonomis — tarp statybininkų siautė ligos, kol žemę 
atgaivino kanalai, ir per statybos darbus dėl skubos atsitikdavo begalė ne- 
laimių. O kol nebuvo pastatytos prieplaukos, prekinių laivų krovėjus, turė- 
jusius braidžioti po vandenį, persekiojo krokodilai. Buvo skaudu klausytis 
jų šauksmų ir turbūt nėra klaikesnio reginio nei didžiulio krokodilo nas- 
ruose skėsnojanti pusė kriokiančio vyro, kol nugrimzdęs vandenin kroko- 
dilas nusineša jį savo lizdan pūti. Tačiau faraonas buvo toks sklidinas savo- 
sios tiesos, kad viso šito pamatyti nespėjo, ir jūrininkai už varį nusamdė 
žemumos krokodilų gaudytojus, privalėjusius pamažėle išvalyti upę nuo 
krokodilų. Dauguma tvirtino į Achetatoną krokodilus atsekus iš Tėbų pas- 
kui faraono laivą, bet apie tai nieko negaliu pasakyti, nors Žinau, jog kro- 
kodilas — baugiai protinga ir klastinga žuvis. Vis dėlto sunku patikėti, kad 
krokodilai būtų galėję atplaukti kartu su valdovo laivą siautusiomis maito- 
mis, jei taip nutiko, tai krokodilas išties yra protingas gyvūnas. Vis dėlto 
protas jiems nepadėjo įveikti jūrininkų vario bei žemumos gaudytojų kilpų 
ir jie suprato, jog geriau Achetatono krantus palikti ramybėje, o tai irgi ro- 
do šios nepaprastai keistos ir baugios žuvies protą. Tačiau plaukiant upe 

žemyn jie tykančiais būriais plūduriavo pasroviui ligi Memfio, nes šį miestą 
savo valdžios miestu buvo išsirinkęs Horemhebas. 

Kaip tik turiu papasakoti, jog potvyniui atslūgus į Achetatoną su rūmų 
kilmingaisiais atvyko ir Horemhebas - ne gyventi čia, bet tik priversti Ech- 
natoną atšaukti sprendimą išvaikyti kariuomenę. Faraonas kaip tik buvo 
jam įsakęs paleisti iš tarnybos negrus bei šardanus ir išsiųsti juos į savas 
gimtines, tačiau Horemhebas, tempdamas laiką visokiausiais atsikalbinėji- 
mais, vilkino šio įsakymo vykdymą, nes jis tikrai ne veltui tikėjosi Sirijoje 
pratrūksiant maištą ir pradėjo ten pervedinėti kariuomenę. Mat po Tėbų 
neramumų visoje Egipto žemėje buvo taip baisiai neapkenčiami negrai ir 
šardanai, kad kiekvienas pamatęs negrą arba šardaną nusispjaudavo prie- 
šais save ir koja ištrindavo seilę į dulkes. 

Tačiau faraonas Echnatonas atkakliai laikėsi savo sprendimo, todėl Ho- 
remhebas Achetatone tuščiai leido laiką. Kasdieniniai jų pokalbiai būdavo 
vienodi, todėl galiu jų pokalbį perpasakoti. Horemhebas sakė: 

— Siriją smelkia didelė nerimastis, o Egipto karinės įgulos ten silpnos. 
Gali būti, kad neapykantą Egiptui kursto Azirus - neabejoju, jog tinkamai 
valandėlei atėjus jis imsis atviro maišto. 

Faraonas Echnatonas atsakė: 

— Ar matei mano rūmų grindis, ant kurių menininkai kaip tik dabar kre- 
tietišku būdu braižo meldynus bei vasnojančias antis. Be to, netikiu Sirijoje 
prasiveržiant maištą, nes visiems jos karaliams nusiunčiau Gyvenimo žen- 
klą. Kaip tik karalius Azirus yra mano draugas - jis priėmė Gyvenimo žen- 
klą ir Amoro žemėje pastatė šventyklą Atonui. Tikriausiai jau apžiūrėjai 
Atono kolonadą greta mano rūmų - ji verta apžiūrėjimo, nors pergalėsian- 
čios laiką kolonos mūrijamos tik iš plytų. Man nemalonu pagalvojus, kad 
vergai triūs skaldyklose daužydami akmenis dėl Atono. Grįžkim prie Azi- 
raus: veltui abejoji jo ištikimybe, nes gavau iš jo daugybę molinių lentelių, 
kuriose jis nuoširdžiai klausinėja vis naujų dalykų apie Atoną - jeigu norė- 
si, kai sutvarkysime archyvą, mano raštininkai galės tau parodyti tas moli- 
nes lenteles. 

Horemhebas tarė: 

— Pilu savo vandenį ant molinių lentelių, nes jos tokios pat mėšlinos ir 
apgaulios kaip jis pats. Bet jei tavo sprendimas išvaikyti kariuomenę tvirtas — 
leisk man nors pasienio sargybos būrius sustiprinti, nes jau dabar pietinės 
gentys pro ribinius akmenis į mūsų ganyklas Kušo žemėje gena savo galvi- 
jų bandas ir degina mūsų juodųjų sąjungininkų kaimus, o šitai paprasta, 
nes tie kaimai šiaudiniai. 

Echnatonas atsakė: 

— Netikiu juos turint blogų ketinimų, tik skurdas gena juos į mūsų ga- 
nyklas. Todėl tegu mūsų sąjungininkai pasidalija ganyklas su pietinėmis 
gentimis — jiems taip pat nusiųsiu Gyvenimo ženklą. Netikiu juos tyčia de- 
ginant kaimus - kaip pats sakei, šiaudiniai kaimai labai lengvai užsiliepsno- 

ja, juolab kad dėl kelių gaisrų negalima ištisų genčių smerkti. Bet jei nori, 
sustiprink Kušo Žemėje ir Sirijoje pasienio apsaugos būrius, nes tavo parei- 
ga rūpintis šalies saugumu, - jei juos laikysi kaip pasienio apsaugos būrius, 
o ne kaip nuolatinę kariuomenę. 

Horemhebas pasakė: 

— Siaip ar taip, pamišęs mano drauge Echnatonai, tu privalai leisti man 
po visą šalį paskleisti apsaugos būrius, nes paleisti kariai iš skurdo plėšia 
namus, vagia valstiečių mokesčių odas ir muša juos lazdomis. 

Faraonas Echnatonas pamokomai tarė: 

— Matai, Horemhebai, kas atsitinka, kai manęs neklausai. Jei būtum savo 
kariams daugiau kalbėjęs apie Atoną, jie šito nedarytų, o dabar jų širdys 
tamsios, tavo rimbo pėdsakai graužia jų užpakalius ir jie nežino, ką daro. 
Beje, ar pastebėjai, kad abi mano dukterys jau vaikšto — Meritatonė vedžio- 
ja už rankos mažesniąją ir jos abi žaidžia su nuostabia gazele? Be to, niekas 
tau netrukdo samdyti paleistų karių visai šaliai saugoti, jei laikysi juos kaip 
sargybinių būrius, o ne kaip nuolatinę karui besirengiančią kariuomenę. 
Mano galva, vertėtų taip pat sudaužyti ir laužu paversti visus karo veži- 
mus, nes dvejonė gimdo dvejonę, o mes privalome visus mūsų kaimynus 
įtikinti, jog, kad ir kas nutiktų, Egiptas karo nepradės. 

— Ar nebūtų paprasčiau karo vežimus parduoti Azirui arba hetitams - už 
karo vežimus ir arklius jie gerai sumokės, — pašaipiai tarė Horemhebas. — 
Suprantu, kad manai nesant verta laikyti tinkamos kariuomenės, juk liūgy- 
nėje bei plytose skandini visus Egipto turtus. 

Sitaip jie ginčydavosi diena iš dienos, kol Horemhebas savo atkaklumu 
tapo pasienio apsaugos būrių ir visų miestų sargybinių vyriausiuoju vadu, 
tačiau sargybinius apginkluoti faraonas leido tik ietimis su mediniais 
galiukais, nors jų skaičių paliko Horemhebo nuožiūrai. Taigi Horemhebas 
sušaukė apskričių apsaugos vadus į Memfį, nes jis buvo Egipto viduryje, 
ties abiejų valstybių riba, ir ketino pats ten keliauti, tačiau jam rengiantis 
lipti į savo karo laivą, greita valtimi iš Sirijos buvo atgabenta visa krūva 
įspėjamųjų laiškų bei molinių lentelių, todėl Horemhebo širdyje vėl pabu- 
do viltis. Sie laiškai ir molinės lentelės įtikinamai liudijo, jog išgirdęs apie 
neramumus Tėbuose karalius Azirus pamanė esant patogų metą ir staiga 
puolęs užgrobė porą kaimyninių Amoro krašto miestų. Taip pat Megide — 
Sirijos širdyje — siautė maištas ir Aziraus būriai apsupo tvirtovę, kurioje 
buvo užsidariusi egiptiečių karinė įgula ir prašė skubios faraono pagalbos. 
Tačiau faraonas Echnatonas tarė: 

— Tikiu, kad karalius Azirus šitaip elgiasi dėl svarbių priežasčių - Žinau, 
kad jis karštas vyras ir turbūt mano pasiuntiniai jį įžeidė. Todėl negaliu jo 
bausti, kol jis negavo atsiteisti. Bet kai ką galiu padaryti, tik negerai, kad 
anksčiau apie tai nepagalvojau. Kadangi Juodojoje žemėje iškils Atono mies- 
tas, Atono miestus turiu pastatyti ir Raudonojoje žemėje, Sirijoje bei Kuše. 
Iš tiesų Kuše reikia pastatyti Atono miestą, kur bus visas valdžios branduo- 

lys, o Megidas —- karavanų kelių kryžkelė, todėl tinkamiausia vieta Atono 
miestui, bet manau, ten dabar pernelyg neramu, kad pradėtum statybas. 
Tačiau pasakojai man apie Jeruzalę, kurioje pastatei Atono šventyklą ka- 
riaudamas su chabyrais, - šito sau niekada negalėsiu atleisti. Tiesa, ji nėra 
vidur Sirijos kaip Megidas, bet piečiau, tačiau imsiuos būtinų veiksmų Ato- 
no miestui Jeruzalėje pastatyti, ir jis taps svarbiausiu Sirijos miestu, nors 
dabar ten tik lūšnelių kaimas. 

Tai išgirdęs Horemhebas sulankstė savo rimbą, numetė faraonui po kojų 
ir įlipęs į savo karo laivą išplaukė į Memfį iš naujo telkti šalies sargybos 
būrių. Jo apsilankymas Achetatone buvo tuo naudingas, kad ilgais vakarais 
galėjau ramiai papasakoti jam visa, ką mačiau ir girdėjau Babilone, Mitani- 
joje, Chatų žemėje bei Kretoje. Jis klausydavosi manęs tylomis, retkarčiais 
palinkčiodamas galva - tarsi tai, ką pasakoju, jam būtų girdėta, čiupinėdavo 
hetitų uosto vyresniojo man padovanotą peilį. Kartais jis užduodavo man 
vaikiškų klausimų, tarkim: „Ar Babilono kariai, kaip ir egiptiečiai, pradeda 
žygiuoti kaire koja, ar dešine - kaip hetitai? Arba: „Ar hetitai važiuodami 
sunkiais karo vežimais atsarginį arklį bėgina greta kitų arklių, ar paskui 
vežimą?“ Arba: „Kiek kaiščių turi hetitų karo vežimų ratai ir ar jie sustiprin- 
ti metalu?“ 

Tokius vaikiškus klausimus jis man užduodavo tikriausiai todėl, kad bu- 
vo karys, nes kariai domisi tokiais dalykais, kurie neturi jokios prasmės — 
taip kaip vaikai mėgina suskaičiuoti šimtakojo kojas. Bet visa, ką papasako- 
jau jam apie kelius, tiltus ir upes, jis liepė užrašyti, taip pat visus vardus, 
kuriuos ištariau, jis liepė užrašyti, todėl pasiūliau jam dėl šito kreiptis į Kap- 
tahą, kuris buvo toks pats vaikiškas kaip ir jis, nes prisimindavo visa, kas 
nereikalinga. Tačiau jis visai nesidomėjo tuo, ką pasakojau apie skaitymą iš 
kepenų, kai vardijau visus tūkstantį kepenų vartų, koridorių bei šulinių — 
jų net neužsirašė. 

Siaip ar taip, iš Achetatono jis iškeliavo įniršęs, o faraonas jo išvykimu labai 
apsidžiaugė, nes pokalbiai su Horemhebu jį taip erzino, kad vos pamačius 
ateinantį Horemhebą jam imdavo skaudėti galvą. O man jis mąsliai tarė: 

— Gali būti, jog Atonas trokšta, kad Egiptas prarastų Siriją, o jei taip yra — 
kas aš esu, kad maištaučiau prieš jo valią, tačiau Egiptui tai bus į gera. Siri- 
jos turtai permaitino Egipto širdį — iš Sirijos atėjo visa prabanga, tingumas, 
nedorybės ir blogi papročiai. Jei prarasime Siriją, Egiptas turės sugrįžti į 
paprastą gyvenimą ir į gyvenimą tiesoje, o tai, kas tuomet nutiks, bus ge- 
riausia, kas gali Egiptui nutikti. Naujasis gyvenimas turėtų prasidėti Egipte, 
idant būtų galima jį paskleisti po visą pasaulį. 

Tačiau mano širdis maištavo prieš tai, ką jis kalbėjo, ir tariau: 

— Semiros karinės įgulos vado sūnus vardu Ramzis — tai guvus berniu- 
kas, didelėmis rudomis akimis, jam patikdavo žaisti su margaspalviais ak- 
menėliais. Kartą gydžiau jį nuo vėjaraupių. O Megide gyvena viena egip- 
tietė žmona, kuri, išgirdusi apie mano šlovę, atkako pas mane į Semirą, nes 

jos pilvas buvo išpampęs - gydžiau ją peiliu, ir ji liko gyva. Jos oda buvo 
minkšta kaip vilna, ji vaikščiojo grakščiai, kaip ir visos Egipto moterys, nors 
pilvas buvo išpampęs, o akys plieskė karščiu. 

— Visai nesuprantu, kodėl man šitai sakai, — tarė faraonas Echnatonas, 
imdamas popieriuje braižyti šventyklos paveikslą — tokį, koks tvyrojo jo 
sieloje, jis be perstogės trukdė pastatų kūrėjus bei statybos meistrus savo 
brėžiniais ir aiškinimais, nors apie statinius jie viską išmanė geriau už jį. 

— Noriu tik pasakyti, kad savo akimis mačiau mažąjį Ramzį - sumuštų 
veideliu, krauju sumirkusiom garbanom ant kaktos. Mačiau ir tą žmoną iš 
Megido, tvirtovės kieme gulinčią nuogą ir kruviną, o Amoro vyrai niekino 
jos kūną. Pripažįstu, kad mano mintys menkos, lyginant su tavo mintimis, 
ir kad valdovas negali prisiminti kiekvieno Ramzio ir kiekvienos minkš- 
takūnės žmonos, kuri yra jo valdinė. 

Tuomet faraonas sugniaužęs kumščius pakėlė rankas, galvos skausmas 
jam užtemdė akis ir jis sušuko: 

— Sinuhe, ar nesuvoki, kad turėdamas pasirinkti mirtį vietoj gyvenimo 
mieliau rinksiuos šimto egiptiečių nei tūkstančio sirų mirtį. Jei gelbėdamas 
kiekvieną egiptietį pradėsiu Sirijoje kariauti - žus daugybė egiptiečių ir dau- 
gybė sirų, o siras yra toks pat žmogus kaip egiptietis, ir jo krūtinėje plaka 
širdis, siras taip pat turi žmonų ir tamsiaakių vaikų. Atsakydamas į blogį 
blogiu, skleisčiau vien blogį. Tačiau man atsakius į blogį geru, blogio bus 
mažiau, nei į blogį atsakant blogiu. Nenoriu rinktis mirties vietoj gyveni- 
mo. Todėl užsikišu ausis, kad negirdėčiau, ką sakai, nekalbėk man daugiau 
apie Siriją, jei tau brangi tavo gyvybė ir mane myli, nes galvojant apie Siriją 
mano širdis kenčia kančias visų tų, kurie turi mano valia mirti, o žmogus 
nepajėgia ilgai nešti daugybės žmonių kančių. Taigi dėl Atono ir dėl mano 
tiesos duok man ramybę. 

Jis nulenkė galvą, akys iš skausmo išsprogo ir ėmė rausti, storos lūpos 
suvirpėjo. Todėl palikau jį ramybėje, tačiau ausyse girdėjau mūradaužių 
trinksėjimą į Megido mūrus ir iškankintų žmonų aimanas vilnonėse Amo- 
ro vyrų palapinėse. Sušiurkštinau širdį, kad negirdėčiau šių garsų, nes my- 
lėjau jį, nors jis buvo pamišęs, ir galbūt mylėjau jį kaip tik už pamišimą, nes 
jo pamišimas buvo gražesnis už kitų žmonių išmintį. 

Dar turiu papasakoti apie rūmininkus, kurie nedelsdami susirengė lydėti 
Echnatoną į Dangaus aukštybių miestą, nes visą gyvenimą jie buvo pralei- 
dę faraono Aukso rūmuose ir jų gyvenimas neturėjo kito tikslo, tik gyventi 
šalia faraono, šypsotis jam šypsantis, suraukti kaktą jam suraukus. Taip da- 
rė jų tėvai iki jų, ir anų tėvai iki jų — iš tėvų jie buvo paveldėję karališkąsias 
tarnybas bei garbingus vardus ir didžiuodamiesi savo titulais lyginosi jais 

tarpusavyje. Tai buvo karališkasis sandalo nešiotojas, kuris vargu ar kada 
buvo pats apsiavęs apavą, karališkasis taurininkas, kuris niekada nebuvo 
suspaudęs vynuogės, karališkasis kepėjas, kuris niekada nebuvo matęs, kaip 
iš miltų sumaišoma tešla, karališkasis tepalų mentelės nešiotojas, dar buvo 
karališkasis apipjaustytojas ir daugybė kitų patarnautojų, o aš pats buvau 
karališkasis kaukolės atvėrėjas, tačiau vis dėlto niekas netroško, kad atver- 
čiau valdovo kaukolę, nors, skirtingai nei kiti, savo darbą būčiau gebėjęs 
atlikti ir net išsaugoti faraonui gyvybę. 

Į Achetatoną jie visi atkeliavo džiūgaudami, giedodami Atono himnus, 
lyg leidęsi į smagią kelionę gėlėmis išpuoštais laivais, kartu atsigabendami 
rūmų moteris bei galybę vyno ąsočių. Apsigyvenę palapinėse bei pastogėje 
ant upės kranto, jie valgė, gėrė džiaugdamiesi gyvenimu, nes potvynis bu- 
vo nuslūgęs ir įsigalėjo pavasaris - kaimo oras buvo gaivus lyg jaunas vy- 
nas, pasodintuose medžiuose švilpiniavo paukščiai, burkavo balandžiai. 
Jiems aptarnauti prireikė tokios galybės tarnų bei vergų, jog jų gyvenamoji 
vieta virto nedideliu miesteliu, nes patys jie nemokėjo net rankų nusimaz- 
goti, net veidų aliejumi įsitrinti ir be tarnų bei vergų buvo bejėgiai kaip 
vaikščioti pradedą vaikai. 

Vis dėlto jie drąsiai, vergams pridengiant jų brangias galvas skėčiais, se- 
kė paskui faraoną, kai šis rodė jiems gatvių bei namų vietas. Juos taip pat 
pagavo įkvėpimas drauge su statybininkais statyti namus, nes ir faraonas 
kartais pakeldavo plytą nuo žemės ir padėdavo ten, kur ji turi būti. Pūš- 
kuodami jie nešiojo plytas kylančių savo namų sienoms ir juokėsi susibrai- 
žę rankas, o kilmingos moterys suklupusios keliais minkė molį. Jaunoms ir 
gražioms šitai buvo dingstis nusimesti drabužius, liekant vien su klubjuos- 
tėm, kaip maldamos grūdus daro prastuomenės moterys. 

Tačiau minkant molį vergai privalėjo viršum jų laikyti skėčius, kad saulė 
nenutamsintų brangiai puoselėtų kūnų, o kurį laiką paminkiusios nueida- 
vo palikdamos po savęs netvarką, todėl statybininkai jas baisiai keikdavo ir 
griaudavo kilmingų rankų sudėtas plytas. Vis dėlto jaunų kilmingų moterų 
jie nekeikė, tik meiliai žvelgė į jas ir apsimetę kvailiais molinom rankom 
plekšendavo jų odą, o šios šaukdavo iš išgąsčio ir susijaudinimo. Bet kai 
prie jų prieidavo senos, bjaurios rūmų moterys ir žodžiais paskatindavo 
juos dirbti, susižavėjusios įžnybdavo raumenis, uosdamos jų kvapą vardan 
Atono paglostydavo molinus skruostus, jie vėl keikdavosi ir norėdami jas 
nuvyti mėtydavo joms ant kojų molio plytas. 

Rūmininkai nepaprastai didžiavosi savo statyba ir gyrėsi nuveiktais dar- 
bais, skaičiuodami vienas kitam, kiek kuris padėjo plytų, o siekdami farao- 
no palankumo, rodė jam subraižytas rankas. 

Tačiau po kurio laiko statybos žaidimas jiems nusibodo, jie ėmėsi prižiū- 
rėti sodus ir kaip vaikai rausti žemę. Sodininkai šaukėsi dievų pagalbos, 
keikė juos, nes jie be perstogės liepdavo persodinti medžius bei krūmus iš 
vienos vietos į kitą, o drėkinimo kanalų kasėjai vadino juos Seto vaikais, 

nes kasdien jie sugalvodavo vis kitas vietas žuvų tvenkiniams. Nemanau, 
kad visa tai darydami jie norėjo bloga, nes net nesusivokė trukdą darbi- 
ninkams, o tikėjo labai pagelbstintys jiems ir kas vakarą, gerdami vyną, 
girdavosi savo darbais. 

Tačiau greitai ir šitas žaidimas jiems nusibodo: ėmė skųstis dienos karš- 
čiu, ant kilimų jų palapinėse atsirado smėlio blusų, todėl jie aikčiojo kiauras 
naktis, o rytais ateidavo pas mane prašyti gydomųjų tepalų nuo blusų įkan- 
dimo. Galiausiai jie prakeikė Achetatoną ir diduma iškeliavo į savo lenus, o 
kai kurie - slapčiom pasilinksminti į Tėbus, tačiau ištikimiausieji liko sėdėti 
palapinių šešėlyje ir gerdami atšaldytą vyną žaidė kauliukais, — paeiliui iš- 
lošdami ir pralošdami visą savo auksą, drabužius bei papuošalus, — taip 
išblaškydami gyvenimo nuobodulį. Tačiau diena po dienos namų sienos 
kilo ir per keletą mėnesių dykumoje tarsi pasaka išaugo Achetatono mies- 
tas su nuostabiais sodais. Bet kiek visa tai kainavo - aš negaliu suskaičiuoti. 
Težinau, kad Amono aukso neužteko, nes nuėmus antspaudus Amono po- 
žemiai buvo tušti - nujausdami audrą Amono šventikai galybę aukso buvo 
išdalję saugoti savo patikėtiniams. 

Dar turiu pasakyti, kad dėl Achetatono karališkoji šeima suskilo, nes di- 
džioji valdovo motina atsisakė lydėti sūnų į dykumą. Jos miestas buvo Tė- 
bai — mėliu ir auksiniu raudoniu vidur sodų bei mūrų pliskančius Aukso 
rūmus upės pakrantėje faraonas Amenhotepas buvo pastatęs savo myli- 
majai, nes karališkoji motina Tejė iš pradžių tebuvo tik neturtinga žemu- 
mos meldynų paukštgaudė. Todėl Tejė nenorėjo atsisakyti Tėbų, princesė 
Baketatonė liko su motina, o šventikas Ejė atliko skeptro dešiniojo nešioto- 
jo pareigas ir valdovo soste priešais odos ritinius vykdė teisingumą, - taigi 
visa Tėbuose buvo kaip anksčiau, tik neteisėtas faraonas buvo išvykęs, ta- 
čiau Tėbai jo visai nesiilgėjo. 

Valdovė Nefertitė gimdyti taip pat sugrįžo į Tėbus, nes be Tėbų gydyto- 
jų bei negrų kerėtojų ji nesiryžo gimdyti, ir ji pagimdė trečią, ateityje turė- 
jusią tapti valdove, dukterį, kurią pavadino Anksenatone. Jos galvą, pa- 
lengvindami gimdymą, kerėtojai taip pat ištempė ir susiaurino, 0 prince- 
sėms paaugus rūmininkės bei kitos Egipto moterys, norėjusios dailiai atro- 
dyti ir mėgdžioti rūmų apsirengimą, pakaušius ėmė ilginti dirbtiniais vir- 
šugalviais. Bet princesių galvos buvo nuskustos plikai, nes jos didžiavosi 
dailiais savo galvos pavidalais. Menininkai taip pat jomis žavėjosi: kalinėjo 
jų statulas, paišė ir spalvino daugybę jų paveikslų, neįtardami, jog visa tai — 
dėl negrų kerų. 

Tačiau pagimdžiusi dukterį valdovė Nefertitė sugrįžo į Achetatoną ir įsi- 
kūrė rūmuose, kurie jai išvykus buvo parengti gyventi. Ji paliko Tėbuose 
faraono moterų namus, nes buvo nepaprastai sudirgusi, kad pagimdė tre- 
čią dukterį, ir nenorėjo, kad faraonas savo vyriškas jėgas švaistytų ant kitų 
žmonų kilimų. Echnatonas dėl šito neprieštaravo, nes jam buvo labai nusi- 
bodusios moterų namų pareigos ir kitų moterų jis nesiilgėjo — šitai gerai 

suprasdavo kiekvienas, pamatęs Nefertitės grožį, nes jos nesubjaurojo net 
trečias gimdymas - ji atjaunėjo ir sužydo tarpiau nei bet kada. Bet ar taip 
nutiko dėl to, kad išvyko iš Achetatono, ar dėl negrų kerų - nežinau. 

Sitaip per vienerius metus dykumoje iškilo Achetatono miestas: didžiųjų 
kelių pakraščiuose lingavo išdidžios palmių viršūnės, soduose sunoko rau- 
doni granatai, žuvų tvenkiniuose rausvai žydėjo lotosai. Tai buvo tikras 
žydintis sodas: it pavėnės grakščiai stiebėsi mediniai lengvi pastatai, 0 jų 
palmių bei papiruso kolonos buvo lengvos ir margai išpaišytos. Sodai drie- 
kėsi į pat namus - ant sienų lingavo nupieštos palmės, amžinam pavasario 
vėjyje - sikomorai, ant grindų augo meldai, plaukiojo įvairiaspalvės žuvys, 
spalvingais sparnais iš nendrynų kilo antys. Ir šiame mieste netrūko nieko, 
žmogaus širdį džiuginančio, o jo soduose vaikščiojo prijaukintos gazelės, 
gatvėse linguodami stručio plunksnomis lengvus vežimus tempė eiklūs ar- 
kliai ir viso pasaulio aitrūs prieskoniai dvelkė iš virtuvių. 

Sitaip buvo pastatytas Dangaus aukštybių miestas, o kai atėjo ruduo ir 
iš dumblo išsiraususios kregždės vėl neramiais pulkais ėmė nardyti vir- 
šum tvinstančios upės, faraonas Echnatonas pašventino tą žemę ir miestą 
Atonui. Jis pašventino ribinius šios žemės akmenis, pastatytus visomis ke- 
turiomis vėjo kryptimis, ir ant kiekvieno ribinio akmens savo spinduliais 
jį ir jo šeimą laimino Atonas, ir kiekvieno ribinio akmens šventraštyje jis 
prisiekė niekada daugiau nekelsiąs kojos iš Atono žemės. Siam pa- 
šventinimui statybininkai visomis keturiomis vėjo kryptimis išgrindė ke- 
lius, todėl faraonas prie ribinių akmenų galėjo riedėti aukso vežimu, o 
vežimais ir dengtais neštuvais jį lydėjo karališkoji šeima, fleitoms bei sty- 
giniams šlovinant Atoną, barstydami gėles, vežimais bei dengtais neštu- 
vais jį lydėjo rūmininkai. 

O faraonas Echnatonas net po mirties nenorėjo iškeliauti iš Atono mies- 
to, ir kai miestas buvo pastatytas, pasiuntė statybininkus į rytinius Atono 
žemės kalnus statyti akmens kapų, todėl jie jau niekada negalėjo grįžti 
namo, nes kapų statybos darbo turėjo visam amžiui. Tačiau statybininkai 
nelabai ilgėjosi ankstesniųjų savo namų — paklusę tenkinosi gyvenimu 
savo miestelyje, faraono šešėlyje, nes jų grūdų saikai visada būdavo kau- 
pini, aliejus ąsočiuose niekada nesibaigdavo, o jų žmonos gimdė sveikus 
vaikus. 

Tačiau nusprendęs Achetatone pastatyti savo bei kilmingųjų kapus ir 
padovanoti kapą kiekvienam, Dangaus aukštybių mieste su juo panoru- 
siam gyventi ir jo Atonu tikinčiam kilmingajam, faraonas Echnatonas už- 
miestyje pastatė ir Mirties rūmus, idant mirusiųjų Achetatone kūnai neiš- 
nyktų ir per amžius išliktų. Todėl iš Tėbų Mirties rūmų jis pasikvietė ga- 
biausius kūnų prausėjus bei balzamuotojus, neklausęs jų tikybos, nes kūnų 
prausėjai ir balzamuotojai dėl amato negali niekuo tikėti — svarbu tik jų 
išmaningumas. Kai juodu laivu jie atplaukė žemyn upe, vėjas ėmė nešioti 
jų smarvę, todėl žmonės užsidarė namuose, nulenkė galvas ir liepę kamba- 

riuose deginti smilkalus meldėsi Atonui. Bet dažnas skaitė maldas ir senie- 
siems dievams, darė šventuosius Amono ženklus, nes, pajutus kūnų prau- 
sėjų dvoką, Atonas nutolo ir jie prisiminė senuosius dievus. 

Išlipę iš laivo su visais reikmenimis, kūnų prausėjai bei balzamuotojai 
mirkčiojo prie Mirties rūmų tamsos pripratusiomis akimis ir piktai keikė 
akis skaudinančią šviesą. Jie skubiai nužingsniavo į naujus Mirties rūmus ir 
daugiau iš jų neišlindo - liko ten su savo smarve, todėl Rūmai jiems tapo 
namais. Tarp jų buvo ir senasis replių meistras Ramozė, traukdavęs smege- 
nis iš mirusiųjų kaukolių, o sutikau jį Mirties rūmuose — Atono šventikai. 
jais baisėjosi, todėl faraonas prižiūrėti jų tvarką paskyrė mane. Susitikus jis 
ilgai žiūrėjo ir mane pažinęs labai nustebo. Bet siekdamas jo pasitikėjimo 
išsipasakojau, nes dvejonė it kirmėlė graužė man širdį - nekantravau suži- 
noti, kokį žiedą išskleidė mano kerštas Tėbų Mirties rūmuose. Todėl pasi- 
kalbėjęs apie jo amatą bei užduotis paklausiau: 

— Ramoze, drauge mano, ar savo išmoningumu tau neteko ruošti vienos 
gražios moters, atgabentos į Mirties rūmus po Tėbų siaubo dienų, kuri, ro- 
dos, buvo vardu Neferneferneferė? 

Nukumpinęs sprandą, mirksėdamas vėžlio akutėmis jis pažvelgė į mane 
ir atsakė: 

— Iš tiesų, Sinuhe, tu pirmas visų laikų kilmingasis, kūnų prausėją pava- 
dinęs savo draugu. Sitai nepaprastai jaudina mano širdį, ir tai, ko klausi, 
tau tikriausiai svarbu, jei vadini mane savo draugu. Turbūt ne tu buvai tas 
vyras, kuris atnešė ją tamsią naktį, suvyniojęs į juodą mirties apsiaustą, o 
jei tai tu - tikrai negali būti jokio kūnų prausėjo draugu, nes šitai sužinoję 
jie persmeigs tave užnuodytu peiliu ir mirsi šiurpia mirtimi. 

Sudrebėjau nuo jo žodžių ir pasakiau: 

— Nesvarbu, kas ją atnešė — ji iš tiesų nusipelnė savo likimo, bet iš tavo 
žodžių spėju, kad ji net nebuvo mirusi ir kūnų prausėjų rankose atsigavo. 

Ramozė tarė: 

— Iš tiesų ta siaubinga moteris Mirties rūmuose atsigavo, bet iš kur šitai 
žinai — spėlioti nenoriu. Ji atsigavo, nes tokios moterys amžinai gyvos, todėl 
kūną reikia sudeginti ugnyje, kad niekada nesugrįžtų, o mes ją pažinę 
pavadinome Setnefere - „nelabojo gražuole“. 

Tuomet mane persmelkė šiurpi nuojauta ir paklausiau : 

— Kodėl apie ją sakai „buvo, buvo“ - ar jos jau nebėra Mirties rūmuose? 
Juk kūnų prausėjai sakė laikysią ją ten septyniasdešimt kartų po septynias- 
dešimt dienų. 

Ramozė sudžerškino savo peilius bei reples ir manau, kad jis būtų mane 
perrėžęs, jei iš faraono rūsio nebūčiau atnešęs geriausio vyno ąsočio. Tada 
jis tik pačiupinėjo dulkiną ąsočio antspaudą ir tarė: 

— Nenorėjome tau blogo, Sinuhe, ir man buvai kaip sūnus - visą gyveni- 
mą būčiau laikęs tave Mirties rūmuose, viso savo išmoningumo išmokęs. Ir 
tavo tėvų kūnus paruošėme taip, kaip kilmingųjų kūnai paruošiami - ne- 

taupydami geriausių aliejų bei balzamų. Tai kodėl tu mums bloga linkėjai, 
kad atnešei tą siaubingą moterį į Mirties rūmus gyvą? Žinok, kol į ji neatsi- 
rado Mirties rūmuose, mes gyvenome paprastai, stropiai dirbome, džiugi- 
nom širdis alum ir labai praturtėjom: iš mirusiųjų papuošalus vogėm nei 
luomo, nei lyties nepaisydami, pardavinėjome kerėtojams įvairias jų dar- 
bui būtinas kūno dalis. Tačiau tai moteriai atsiradus tarp mūsų, Mirties rū- 
mai virto mirusiųjų karalystės bedugne - vyrai žaizdojo vienas kitą peiliais, 
riedavosi dėl jos kaip pasiutę šunys. Ji išsinešė visą mūsų turtą, visą mūsų 
auksą ir sidabrą, kurį per daugybę metų buvome sukaupę ir paslėpę Mir- 
ties rūmuose, nepaniekino net vario, atėmė net mūsų drabužius; o tokius 
senius kaip aš, jau nepajėgiančius susigundyti, ji priversdavo, kad apvogtų 
kiti, anksčiau atidavę jai savo turtą. Ir praėjus vos tris kartus po trisdešimt 
dienų ji buvo visiškai mus apšvarinusi ir apiplėšusi iki nuogumo. Pamačiu- 
si, kad daugiau nieko nepeš, ji šaipėsi ir baisiai tyčiojosi iš mūsų, o du kūnų 
prausėjai, užsidegę jai aistra, pajuokti ir pažeminti pasikorė ant savo diržų. 
Paskui ji iškeliavo, drauge išsinešdama visą mūsų turtą, ir negalėjome su- 
laikyti, nes jei kuris nors ryždavosi ją sulaikyti, tai kitas, siekdamas jos šypse- 
nos ir piršto palietimo, jam sutrukdydavo. Taigi ji išsinešė mūsų ramybę ir 
turtus — išsinešė mažiausiai tris šimtus debenų aukso, neskaičiuojant sidab- 
ro, vario, drobės juostų bei tepalų, kurių, geru papratimu, per daugybę 
metų buvome prisivogę iš mirusiųjų. Tačiau po metų ji pažadėjo sugrįžti 
mūsų aplankyti ir pažiūrėti, ką per metus sukaupėme. Todėl Tėbų Mirties 
rūmuose dabar vagiama labiau nei kada nors anksčiau, kūnų prausėjai iš- 
moko vogti ir vienas iš kito, ne tik iš mirusiųjų, todėl mums visai nebėra 
ramybės. Dabar supranti, kodėl pavadinome ją Setnefere - ji iš tiesų buvo 
labai graži, nors jos grožis nuo Seto. 

Sitaip sužinojau, koks naivus buvo mano kerštas, nes Neferneferneferė 
iš Mirties rūmų sugrįžo ne nukentėjusi, o dar labiau praturtėjusi ir ten bū- 
dama turbūt nepatyrė kitokios žalos — tik į kūną įsiėdė dvokas, kurį laiką 
trukdęs jai verstis amatu. Bet turbūt po bendrystės su kūnų prausėjais jai 
net reikėjo poilsio ir galiausiai nesielvartavau, kad dėl jos visa taip susiklos- 
tė — jai žalos nepadarius, kerštas graužė man širdį, o atkeršijęs patyriau, 
kad kerštas džiaugsmo neteikia, neilgai jis būna saldus ir atsisukęs prieš 
patį kerštautoją ugnimi ima svilinti jam širdį. 

Visa tai papasakojęs, turiu pradėti naują knygą, idant galėčiau apsakyti, 
kas nutiko faraonui Echnatonui gyvenant Achetatono mieste ir kas Sirijoje 
nutiko. Taip pat turiu papasakoti apie Horemhebą ir Kaptahą, apie savo 
draugą Totmesą, negaliu užmiršti ir Meritės. Todėl pradedu naują knygą. 

Kiekvienas matė, kaip iš vandens laikrodžio teka vanduo. Lygiai taip pat 
bėga žmogaus laikas, tačiau žmogaus laikas ne vandens laikrodžiu matuo- 
jamas, o tuo, kas žmogui nutinka. Tai didi ir tikra tiesa, tačiau žmogus ją 
suvokia tik senatvėje, kai laikas teka bergždžiai, kai jau nieko nenutinka, 
nors jis taria, jog nutinka daug kas, ir tik vėliau suvokia, jog nieko neįvyko. 
Kai žmogui daug kas nutinka, jo širdis mainosi, keičia pavidalą, tuomet 
viena vienintelė diena jam gali tapti ilgesne už metus, dvejus metus, per 
kuriuos dirbo darbą, gyveno įprastą gyvenimą, pats visai nesikeisdamas. 
Šią tiesą suvokiau Achetatono mieste, nes laikas man bėgo ten kaip upės 
vanduo, mano gyvenimas buvo lyg trumpas sapnas ar bergždžiai skam- 
banti graži daina, ir tie dešimt metų, kuriuos nugyvenau faraono Echnato- 
no šešėlyje — jo Aukso rūmuose Achetatono mieste, buvo trumpesni už 
vienerius mano jaunystės metus, tačiau tuo metu išgyvenau kelionių ir nuo- 
tykių dienų, kurios buvo ilgesnės nei metai. 

Tuo metu nesukaupiau nei žinių, nei išminties, tik eikvojau jaunystės 
metais daugybėje miestų sukauptas Žinias ir išmoningumą, - kaip bitės žie- 
mą eikvoja medų, žydėjimo metu sukrautą į korių akutes. O laikas turbūt 
eikvojo mano širdį — kaip lašas po lašo vanduo tašo akmenį, ir turbūt mano 
širdis tuo metu keitėsi, nors pats šito nesuvokiau, nes jau nebuvau toks 
vienišas kaip anksčiau. Gal buvau ir lėtesnis nei anksčiau, taip kiek anks- 
čiau nebegyriau nei savęs, nei savo išmoningumo, tačiau šitaip turbūt darė- 
si ne mano paties valia, bet todėl, kad Kaptahas gyveno ne drauge, o Tė- 
buose, toli nuo manęs - įsikūręs mano name rūpinosi mano turtu, žiūrėjo 
mano naudos bei savo vyninės, kuri vadinosi „Krokodilo uodega“. 

Turiu dar pasakyti, kad Achetatono miestas užsisklendė savyje, faraono 
Echnatono sapnuose bei regėjimuose, ir išorinis pasaulis jam nieko nereiš- 
kė — visa, kas nutikdavo už ribinių Atono akmenų, buvo tolima ir netikra 
kaip mėnulio atspindys vandens paviršiuje, tikra buvo tik tai, kas nutikda- 
vo Achetatono mieste. Prisimindamas manau, kad kaip tik tai turbūt buvo 
netikra, ir turbūt Achetatono miestas bei visa, kas jame nutikdavo tebuvo 
vien šešėlis, gražus paviršius, o tikra klestėjo už jo ribinių akmenų: alkis, 
kančia, mirtis. Visa, kas nemalonu, nuo faraono Echnatono būdavo slepia- 
ma, O jeigu jis ką nors būtinai turėdavo nuspręsti - visa būdavo pagardina- 
ma medumi bei kvapniais prieskoniais, uždengiama minkšta skraiste ir pa- 
tiekiama saugantis, kad jam neįskaustų galvos. 

Šitaip dažnai nutikdavo, nes žmogus silpnas - niekas nenorėjo prarasti 
faraono palankumo, pernelyg dažnai pasakodamas nemalonius dalykus. 
Tačiau tikiu ir žinau, kad taip atsitikdavo ir iš meilės, nes kiekvienas, kuris 
jį mylėjo, kaip įmanydamas siekė apsaugoti nuo skausmo ir liūdesio. Net 
menki rūpestėliai ir nesėkmės jį veikė skaudžiau nei paprastą žmogų - pra- 
rasdavo ramybę, jį apimdavo nerimas ir atsinaujindavo liga, todėl daugu- 
ma jį mylėjusiųjų būgštavo, kad sužinojęs visa, kas dedasi už miesto ribi- 
nių akmenų, jis mirs. Tikiu ir žinau, kad faraonas Echnatonas troško gy- 
venti vien tiesoje, ir pirmas būtų pasmerkęs kiekvieną, iš meilės norėjusį 
nuslėpti tiesą, tačiau jis tematė vien amžinatvę, todėl visa jam rodėsi lyg 
šešėlis, o visa, kas atsitikdavo už jo miesto, rodėsi esą trapiau už šešėlį. 
Juolab kad tiesą galima papasakoti labai įvairiai, taip švelniai ir atsargiai, 
kad vargu ar joje įžiūrėsi tikrovę. 

Tuo metu Tėbus, kaip dešinysis valdovo skeptro nešiotojas, valdė šven- 
tikas Ejė ir iš tiesų tikroji abiejų valstybių sostinė tebebuvo Tėbai, nes farao- 
nas ten paliko visa, ką valdyti buvo nuobodu bei nemalonu - mokesčių 
rinkimą, prekybą, teisingumo pagal įstatymus vykdymą - ir nebenorėda- 
mas apie tai net girdėti visiškai pasitikėjo šventiku Ejė, kuris buvo jo uošvis, 
Nefertitės tėvas bei valdžios godus vyras. Taigi šventikas Ejė buvo tikrasis 
abiejų valstybių valdovas, nes visa, kas svarbu paprastam Žmogui - žem- 
dirbiui ar miestiečiui —- buvo jo galioje. Kai Amonas buvo nuverstas, farao- 
no valdžios - iš tikrųjų Ejės valdžios - jau niekas nestelbė, ir Ejė buvo pa- 
tenkintas, nes vylėsi, jog dėl Amono šalis pamažu nurims. Todėl jam nebu- 
vo nieko mielesnio už Achetatono miestą, atitraukusį faraoną toli nuo Tė- 
bų, ir Ejė nėrėsi iš kailio rinkdamas lėšas to miesto statyboms bei gražinimui, 
be perstojo siuntė vis naujas brangias dovanas, idant Achetatonas faraonui 
taptų dar mielesnis. Sitaip šalis iš tiesų galėjo nurimti ir visa būtų buvę kaip 
anksčiau, tik be Amono valdžios, bet faraonas Echnatonas buvo pagalys 
ratuose bei jo vežimą verčiąs akmuo. 

Be šventiko Ejės, rūpindamasis šalies tvarka bei saugumu, Memfyje, ties 
abiejų valstybių riba, valdė ir Horemhebas - jis įkūnijo mokesčių rinkėjų 
lazdų jėgą bei akmentašių, trinančių Amono vardą iš visų šventraščių bei 
paveikslų, įsibraunančių naikinti šio vardo net į kapus, kūjų jėgą. O farao- 
nas Echnatonas liepė įsilaužti ir į savo tėvo kapą, kad Amono vardas išnyk- 
tų iš visų jo šventraščių. Ejė neprieštaravo jam tol, kol jis taip nekaltai pra- 
mogavo, tačiau manė, kad bus geriausia, jei jo mintys klajos po tokius die- 
viškus dalykus, kurie netrikdys kasdieninio žmonių gyvenimo. 

Taigi kurį laiką po Tėbų siaubo dienų Egiptas buvo tarytum lygus van- 
dens paviršius, kurio ramybės jokia audra netrikdė. Sventikas Ejė mokes- 
čių rinkimą perdavė apskričių seniūnams, ir šitai išgelbėjo jį nuo begalės 
sunkumų: apskričių seniūnai perdavė mokesčių rinkimo teisę miestų bei 
kaimų mokesčių rinkėjams ir nepaprastai praturtėjo, savo ruožtu miestų 
bei kaimų mokesčių rinkėjai savo darbą perdavė daugybei pagalbininkų 

bei jaunesniųjų mokesčių rinkėjų ir nepaprastai praturtėjo, o jaunesnieji 
mokesčių rinkėjai mokesčius rinkdami tikrai nenuskurdo, nes patys juos 
išmušinėdavo lazdomis. Taigi kurį laiką visa tarsi buvo taip kaip anksčiau, 
o kad neturtėliai po mokesčių rinkėjų apsilankymo skųsdamiesi savo dalia 
barstė pelenais plaukus, tai jie šitaip visais laikais darė. 

Tačiau ketvirtos dukters gimimas Achetatone pasirodė didesnė nesėkmė 
nei Semiros kritimas Sirijoje, o valdovė Nefertitė ėmė įtarinėti esanti už- 
keikta gimdyti vien dukteris ir iškeliavo į Tėbus prašyti negrų kerėtojų pa- 
galbos. Juk reta moteris pagrečiui pagimdo keturias dukteris ir nė vieno 
sūnaus, bet toks buvo ir faraono Echnatono likimas. 

Ilgainiui iš Sirijos pasiekdavo vis neramesnės žinios ir kaskart, gandonešių 
laivui atplaukus, nuėjęs į valdovo archyvą molinėse lentelėse perskaitydavau 
vis daugiau pagalbos šauksmų. Juos skaitant rodėsi, tarsi aplink mane švilptų 
strėlės, mano šnervėms jos dvokė gaisrų dūmais, o per pagarbius žodžius 
girdėdavau vyrų mirties krioksmus bei iškankintų vaikų pagalbos šauksmus, 
nes Amoro vyrai buvo žiaurūs, kariavo hetitų vyresniųjų karių vadovaujami, 
todėl po kurio laiko nė viena karinė įgula Sirijoje neįstengė jiems pasipriešinti. 
Skaičiau molines Bibloso karaliaus ir Jeruzalės kunigaikščio lenteles - prašy- 
dami faraono pagalbos, jie primindavo savo amžių ir ištikimybę, primindavo 
jo tėvą, draugystę su ankstesniu faraonu, kol faraonas Echnatonas, iškankin- 
tas jų pagalbos šauksmų, ėmė neskaitytus jų laiškus siųsti tiesiai į archyvą, 
todėl raštininkai ir aš likome vieninteliai juos skaitą, tačiau raštininkams rūpė- 
jo tik sunumeruoti juos ir įrašyti į sąrašą ta tvarka, kuria jie atėjo. 

Kritus Jeruzalei, taip pat pasidavė paskutinieji Egiptui ištikimi Sirijos mies- 
tai ligi Jopės ir sudarė sąjungą su karaliumi Azirum. Tuomet iš Memifio į 
Achetatoną prašyti kariuomenės karui Sirijoje atvyko Horemhebas, nes ke- 
liauti į Siriją rengti pasipriešinimo be kariuomenės jam neleido garbė. To- 
dėl lig tol jis kariavo slaptą karą — laiškais bei auksu, siekdamas Egiptui 
išsaugoti bent Sirijoje likusį pastiprinimą. Faraonui Echnatonui jis pasakė: 

— Leisk man nusamdyti nors šimtą kartų po šimtą ietininkų bei lankinin- 
kų ir šimtą smogiamųjų vežimų ir atkovosiu tau visą Siriją, nes pasidavus ir 
Jopei, Egiptas išties nebeturės valios Sirijoje. 

Faraonas Echnatonas nepaprastai susigraužė išgirdęs, jog žlugo Jeruzalė — 
jis jau buvo susiruošęs paversti ją Atono miestu, kad sutramdytų Siriją. 
Todėl tarė: 

— Tas Jeruzalės senukas, kurio vardo dabar negaliu prisiminti, buvo ma- 
no tėvo draugas, vaikystėje mačiau jį Tėbų Aukso rūmuose — turėjo ilgą 
barzdą. Todėl atlygindamas skriaudą ir toliau mokėsiu jam Egipto pensiją, 
nors nutrūkus prekybai su Sirija pelnas iš mokesčių nepaprastai sumažėjo. 

— Vargu ar jam bebus džiaugsmo iš pensijos ir egiptietiškų aukso grandi- 
nių, - atsakė Horemhebas. - Mat jei mano žvalgai nesuklydo, karalius Azi- 
rus liepė iš jo kaukolės padaryti gražią taurę ir aptaisęs ją auksu nusiuntė 
dovanų karaliui Subiluliumui į Chatušašą. 

Faraono veidas nupilko, akys paraudo, tačiau suramdęs skausmą jis ra- 
miai tarė: 

— Man sunku patikėti tuo, ką sakai apie karalių Azirų, kurį tariau savo 
draugu ir kuris taip mielai priėmė gyvenimo kryžių, bet gal klydau - jo 
širdis juodesnė nei tariau. Tačiau tu, Horemhebai, prašydamas iš manęs 
iečių bei karo vežimų, kalbi apie neįmanomą, nes jau girdėjau liaudį niurz- 
gant dėl mokesčių, ir derlius nebuvo toks, kokio tikėjausi. 

Horemhebas tarė: 

— Dėl tavojo Atono, duok man nors įsakymą ir dešimt karo vežimų, ir 
dešimt kartų po dešimt ietininkų, kad nukeliavęs į Siriją išgelbėčiau tai, ką 
dar galima išgelbėti. 

Tačiau faraonas Echnatonas tarė: 

— Negaliu kariauti dėl Atono, nes kraujo praliejimas jam kelia siaubą - 
mieliau atsisakysiu Sirijos. Tebūnie Sirija laisva, tesudaro savo sąjungą, 
o mes prekiausime su ja kaip anksčiau, nes be Egipto grūdų Sirija neiš- 
gyvens. 

— Tari juos vien tuo pasitenkinsiant, Echnatonai? —- apstulbęs paklausė 
Horemhebas. - Kiekvienas nužudytas egiptietis, kiekvienas nugriautas mū- 
ras, kiekvienas pasidavęs miestas kursto jų savimonę ir skatina juos krėsti 
beprotybes. Po Sirijos bus Sinajaus vario kasyklos, o jei Egiptas jas praras, 
nebegalėsime kalti iečių ir strėlių antgalių. 

— Sakiau, kad sargybiniams pakaks medinių iečių, - sudirgęs tarė farao- 
nas Echnatonas. - Kam daužai man ausis be perstogės kalbėdamas apie 
ietis ir strėlių antgalius — kuriant himną Atonui žodžiai galvoje maišosi. 

— Po Sinajaus ateis žemumos eilė, - apmaudžiai pasakė Horemhebas. — 
Kaip pats sakei, Sirija neišgyvens be Egipto grūdų, nors žinau juos dabar 
gaunant grūdų iš Babilono. Bet jei nebijai Sirijos — bijok nors hetitų, nes jų 
valdžios troškimui nėra ribų. 

Tuomet faraonas Echnatonas pagailiai nusijuokė — išgirdęs panašiai kal- 
bant, kiekvienas protingas egiptietis būtų nusijuokęs - ir tarė: 

— Kiek prisimename, nė vienas priešas nėra kojos į Juodąją žemę įkėlęs ir 
niekas nedrįs šito padaryti, nes Egiptas — turtingiausia ir galingiausia pa- 
saulio valstybė. Bet sapnuoji blogus sapnus, todėl nuraminsiu tave pasaky- 
damas, kad hetitai tėra barbarų tauta, skurdžiuose kalnuose gananti galvi- 
jus, o mus nuo jų skydu saugo mūsų sąjungininkas — Mitanija. Karaliui 
Subiluliumui taip pat nusiunčiau gyvenimo kryžių, jo prašymu nusiunčiau 
aukso — savo šventykloje galės pastatyti mano statulą sulig manim. Todėl 
jis netrikdys Egipto ramybės - juk kaskart paprašęs gauna iš manęs aukso, 
nors liaudis ir niurzga dėl mokesčių ir mokesčiais jos varginti nenorėčiau. 

Horemhebo veide iššoko gyslos, tačiau jis buvo įpratęs valdytis - dau- 
giau nieko nesakė, tik išėjo paskui mane, kai pasakiau, jog kaip gydytojas 
negaliu jam leisti ilgiau trukdyti faraono. Tačiau įžengęs į mano namus, 
stipriai čyžęs aukso rimbu sau per blauzdas, jis tarė: 

— Tegriebia Setas ir kiti nelabieji, kelyje karvės paliktas mėšlo blynas nau- 
dingesnis už jo gyvenimo kryžių. Tačiau kvailiausia, kad kai jis žiūri man į 
akis, kai ranka kaip draugas paliečia man petį, tikiu jo tiesa, nors gerai Ži- 
nau, kad teisus aš, o ne jis. Tegriebia Setas ir kiti nelabieji, jis pritvinksta 
jėgų šitame mieste — išdažytame ir margame kaip kekšė ir panašiai dvo- 
kiančiame. Jei būtų įmanoma atvesti jam kiekvieną pasaulio žmogų, kad jis 
su kiekvienu Žmogumi pasikalbėtų, paliestų jį minkštais savo pirštais, ma- 
nau, kad pasaulis pasikeistų, bet tai neįmanoma. 

Norėdamas jį pralinksminti pasakiau, kad šitai turbūt neįmanoma, o jis 
nepaprastai susijaudinęs pasakė: | 

— Jei tai būtų įmanoma, tikrai vertėtų kariauti didelį karą, kad galėčiau 
pas jį atvesti kiekvieną pasaulio vyrą, moterį, vaiką, kad jis įlietų jiems savo 
jėgos ir pakeistų jų širdis. Galas žino, manau, kad ilgiau čia pabuvus ir man 
kaip kokiam rūmininkui užaugtų krūtys ir imčiau žindyti vaikus. 

Jis liepė raštininkams suskaičiuoti, kiek truktų, kol visi žmonės apsilan- 
kytų pas faraoną Echnatoną, o mes tuo tarpu išėjome į mano draugo Tot- 
meso namus - Horemhebas nebuvo užmiršęs jo pažado iškalinėti statulą, o 
aš žinojau, jog Totmeso rūsyje yra gerų vynų. Jo namo langai vėrėsi į šiau- 
rę, kambariuose buvo labai šviesu, jis turėjo daugybę darbe pagelbstinčių 
vergų bei mokinių, todėl jo kiemas buvo kaip visokiausių akmenų pilna 
skaldykla, o kambarių oras troškus nuo džiūstančių dažų bei skaldomo ak- 
mens dulkių. Jis pasitiko mus prakaitu varvančiais plaukais ir veidu, de- 
gančiomis akimis ir pasakė, kad jo pavaizdu esanti valdovė Nefertitė ir jos 
negalima trukdyti. Tačiau išgirdusi mūsų balsus Nefertitė leido mums pasi- 
likti jos pažiūrėti, nes kuo daugiau vyrų žiūrėdavo į ją ir žavėdavosi jos 
grožiu, tuo maloniau jai būdavo. Totmeso tarnas atnešė mums vyno ir Ne- 
fertitė, idant pradžiugintų širdį, taip pat gėrė su mumis vyną. Grakščiai 
pakėlusi prie krūtinės dailią ranką, ji pažvelgė giedromis akimis į Horem- 
hebą ir tarė: 

— Dažnai stebiuosi, Horemhebai, kodėl neimi sau žmonos - juk daugybė 
rūmų moterų dėl tavęs dūsauja. Pasmagink mane atsakydamas kodėl, nes 
nepatogiai sėdžiu, o šitas Totmesas nuobodus ir abejingai žvelgdamas į mane 
tvirtina, kad mano skruostai sukrito, todėl, jo akimis, darausi negraži. 

Jai šitaip paklausus, Horemhebas labai sutriko, veidas užsiplieskė tamsiu 
raudoniu, tačiau jis turėjo laiko pagalvot, ką atsakyti, nes numetęs kaltą ir 
kūjelį ant grindų Totmesas iš nuovargio pravirko tardamas: 

— Iš tiesų šita karališka katė kvailina mane savo kalbomis, diena iš dienos 
drasko nagais man širdį, gerai žinodama, jog kiekvienas, kartą ją pamatęs, 
tik apie jos grožį tegalvoja. Dėl Atono, palik mane ramybėje, baisi moterie, 
nes jau penkis kartus kalinėjau tave skirtingų spalvų akmenyje - mane 
sekina karštinė žvelgiant į tavo veidą, kūną, grakštų kaklą ir akmuo mano 
rankose nebeatgyja. Kitąkart, Nefertite, ištašysiu tave medyje, ištašysiu ta- 
ve su karūna kietame medyje, kad galėčiau jį nuspalvinti tavo spalvom - 

gal atgysi geriau nei akmenyje. Tavo skruostai sukrito, bet esi gražesnė ir 
dvasingesnė nei anksčiau - jokia moteris per amžius nebuvo taip verta val- 
dovės karūnos kaip tu. 

Tuo tarpu Horemhebas, gavęs laiko pagalvoti, nusiramino ir, mėgdžio- 
damas Totmesą, atsakė: 

— Karališkoji Nefertite, ar pamatęs tave galiu galvoti apie kokią kitą moterį, 
o rūmų moterimis nesirūpink - pakankamai su jomis prisilinksminęs supra- 
tau, kad jų kūnai glotnūs kaip kiaušinio lukštas, minkšti kaip pūkai, tačiau jų 
galvos nieko vertos kaip mėšlo pyragas — visai nesistebiu, kad jos turi nešioti 
dirbtinius pakaušius. Tačiau tu, Nefertite, esi protinga moteris, akių šaltą giedrą 
paveldėjusi iš tėvo, kuris nepaprastai sumaniai, — nors ir senoviškai, - geba 
valdyti valstybę. Pasakyk tu savo ruožtu, kodėl neįkreti proto faraonui, o 
leidi jam vis giliau grimzti į savo kvailystes, kad jau nebežinome galva ar 
kojomis į žemę remiamės, o juoda mūsų akims rodosi balta. 

Nefertitė apsižvalgė ir įsitikinusi, kad mūsų niekas negirdi, tarė: 

— Jo vyriškumas labai silpnas, moteriškas, ir jeigu kalbėsiu apie tai, kas 
nemalonu, jo vyriškumas visai pradings. Todėl geriau su juo nekalbėti apie 
valstybės reikalus, net jei visi valstybės reikalai grimztų į mirusiųjų pasau- 
lio bedugnę, nes svarbiausia, kad pagimdyčiau sūnų. Todėl negaliu leisti 
jam nusigręžti į kitą moterį. Tačiau ilgainiui pagalvojus apie jo pamišimą 
mano lūpų šypsena stingsta ir suskausta smilkinius, todėl kiekvienas jo pri- 
silietimas man darosi nemalonus, ima sopėti pilvą, kai turiu nuryti kiekvie- 
ną aštrų žodį, galintį jį įskaudinti. Tu, Sinuhe, kaip gydytojas gali šitai ge- 
riau už mane paaiškinti. Būdama didžiąja karališkąja sutuoktine, iš tiesų 
tariausi patirsianti geresnę dalią, tačiau jis pavertė mane kasmet besivai- 
kuojančia karve, todėl mano skruostai sukrito, akių giedra temsta, o kūnas 
bjūra, nors pagal metus dar ilgai turėčiau žydėti. 

Vienu balsu tarėme, kad ji labai perdedanti nėštumų poveikį kūnui, ir 
šitai buvo tiesa, nes jos kūnas tebebuvo liaunas ir dailus kaip jaunos mergi- 
nos, O ji tarsi nejausdama leido drabužiui prasiskleisti, todėl galėjome pasi- 
gėrėti glotniu jos pilvu. Tačiau Totmesas susimąstė ir tarė: 

— Suprantu viską, ką pasakei, tik vieno nesuvokiu, kaip gali tarti jo vyriš- 
kumą esant silpną, moterišką — juk, kiek Žinau, neturi nei patirties, nei su 
kuo jį palyginti. 

Nefertitės veidas užsiplieskė, sumišusi ji nugręžė žvilgsnį, ir šitai nepa- 
prastai pradžiugino mano sielą, nes liudijo ją tebesant ištikimą. Pamąsčiusi 
ji atsakė: 

— Totmesas neišsiauklėjęs, tačiau nieko kita negaliu iš jo laukti, nes jis 
gimė mėšlinais tarpupirščiais. Pirmiausia — esu skaičiusi eilių, o dėl to, kad 
neturiu su kuo palyginti - tai mačiau prakaituotas klubjuostes nusimetan- 
čius ir į upę Maudytis einančius statybininkus. Tačiau eilės man sako dau- 
giau nei mano akys. - Ji ilgesingai nusišypsojo ir tyliai prisiminė: - O, kad 
būčiau tavo šonus siaučiantis drabužis, o, kad būčiau tavo plaukų aliejaus 

kvapas, o, kad būčiau vynas tavo burnoje. - Ji atsiduso ir tarė: - Taip kalba 
poetai, tačiau jis, jis net lovoje kalba apie Atoną ir nemanau, kad moterį gali 
ištikti sunkesnis likimas. Kas man iš to, kad mano veidas gražus, jei jo nie- 
kada nebučiavo pavasario vėjas. 

Totmesas priėjo prie jos žvelgdamas linksmomis, iš susijaudinimo juo- 
dai sužvilgusiomis akimis ir tarė: 

— Nefertite, nederėtų pašiepti mano kilmės, nes gimiau smogiamųjų ve- 
žimų namuose, ir mano gyslomis teka karių kraujas, nors mano rankos 
įžiebia gyvybę akmeniui. Nefertite, tik kilstelėk ranką, ir pavasario vėjas 
išbučiuos tavo veidą, karštas kraujas išbučiuos tavo kūną. 

Nefertitė svajingai nusišypsojo ir šaltomis, giedromis akimis ilgai stebei- 
lijo į tolį. Paskui lėtai pavertė taurę ir nuliejusi ant žemės vyno likučius 
įsižiūrėjo, kaip vynas susigeria į dulkes. Paskui ji padėjo taurę į šalį, pakilo, 
žengtelėjusi prie Totmeso nubraukė jam nuo kaktos suprakaitavusius plau- 
kus ir tyliai atsidususi palytėjo lūpomis jo kaktą. Dėl šio pokalbio ji nesijau- 
dino — jis suteikė jai didelį malonumą ir išeidama ji dar tebevirpėjo. Jai 
išėjus tariau Totmesui: 

— Tavo akys blizga lyg karštine sergančio ir per daug prakaituoji. Manau, 
kad nedidelė kelionė tau būtų į naudą ir atvėsintų tave. Dėl Atono, pasielg- 
tum išmintingai, jei palydėjęs Horemhebą į Memfį, kaip žadėjai, ten iškali- 
nėtum jo statulą, kad galėtų pasistatyti gimtajame mieste Hetnecutyje. Mem- 
fyje taip pat yra gražių merginų ir kalbama, kad jo vynai geri. 

Tačiau Totmesas tarė: 

— Kalbi kvailai kaip sena boba, Sinuhe, nes turiu čia galybę nebaigtų dar- 
bų ir kūrybos galia šniokščia manyje lyg sula medyje. Horemhebą puikiau- 
siai galiu ir čia kalinėti — iš pradžių jį nusipiešęs, pasižymėjęs kūno atramos 
taškus ir nuėmęs gipsinę veido kaukę. 

Įsikišdamas į pokalbį Horemhebas tarė: 

— Jei prakalbome apie keliones, Sinuhė pasielgtų išmintingai, jei iškeliau- 
tų į Tėbus ir keliaudamas pasižvalgytų aplink, nes čia - neregių ir sapnuo- 
jančiųjų mieste — vis tiek nepatikėtumėte, jei papasakočiau, kas dedasi Egipte 
ir ką Žmonės tarp savęs kalba. Iš tiesų Sinuhei reikėtų nukeliauti į Tėbus ir 
grįžus papasakoti, ką matė, nes faraonas tiki tavo žodžiais, Sinuhe, ir klau- 
so tavęs. — Jis nusispjovė ir koja patrynęs seiles pasakė: - Nors daili pažiū- 
rėti, Nefertitė vargu ar miela sugulovė, nes jos protas smeigia it peilis, o 
burna pilna nuodingų vapsvų ir, kiek pateles pažįstu, anksčiau ar vėliau ji 
tikrai pradės linksmintis su svetimais vyrais. 

Totmesas nepaprastai įsiuto už šiuos žodžius, bet nuraminau jį tardamas: 

— Man iš tiesų jau laikas keliauti į Tėbus aplankyti Kaptaho, tačiau mano 
lova patogi, pripratau prie savo virėjos valgių, mano galūnės suglebo, o 
kūnas jau nepakelia laivo supimo. Be to, tikrai nežinau, ar išdrįsiu papasa- 
koti, ką matęs, nes jis nori girdėti tik apie rubuilius vaikus ir šypsančias 
žmonas bei vyrus, kurie net keikiasi vardan Atono, o iš tavo žodžių suprantu, 

kad teks papasakoti jam tai, kas užduos širdį. Taip pat girdėjau, Horemhe- 
bai, kad krokodilai paliudija savo išmintį sekdami paskui tave į Memfį, nes 
tavo tvarkos sergėtojai ir sargybiniai šeria juos dažnai ir nuolat, nors laimi- 
kis nebebūna toks didelis kaip kažkada Tėbuose. 

Horemhebas išgėrė taurę lig dugno, prisipylė ir vėl stropiai ištuštinęs 
pasakė: 

— Iš tiesų pagalvojęs apie Egipto ateitį norėčiau pavirsti krokodilu. Tebū- 
nie taip. Jei net Sinuhė nenori padėti, turbūt man nieko kita nelieka - tik 
prisisprogti, kaip ir anksčiau, pagalvojus apie faraono Echnatono valdomo 
Egipto ateitį. 

Tačiau Horemhebui sugrįžus į Memfį jo žodžiai ėmė draskyti man sielą: 
kaltinau save, kad esu blogas jo draugas, blogas faraono patarėjas. Bet ma- 
no lova buvo patogi, minkšta, naktimis miegodavau užlaidinės šešėlyje, 
virėja meduje išlaikydavo man mažų paukštelių, ant mano stalo netrūko 
antilopės kepsnių, o mano vandens laikrodžio vanduo greitai tekėjo. Ir ant- 
roji faraono duktė, Meketatonė, susirgo kankinančia liga - jai pakilo karštis 
ir ėmė taip kosėti, kad karštinės dėmės suliepsnodavo ant vaikiškų skruos- 
telių, ji taip sulyso, kad išsišovė raktikauliai. Pamėginau sustiprinti ją vais- 
tais, taip pat sugirdžiau jai tirpinto aukso ir keikiau savo likimą, kad farao- 
no ligos priepuoliams liovusis turėjo susirgti jo duktė ir man nebuvo ramy- 
bės nei naktį, nei dieną. Faraoną taip pat apėmė nerimastis, nes jis nepa- 
prastai mylėjo savo dukteris, o abi vyriausiosios - Meritatonė ir ši, Meketa- 
tonė, priėmimo dienomis galėjo jį lydėti į Aukso rūmų balkoną ir iš ten 
mėtyti Garbės ženklus bei aukso grandines tiems, kuriems faraonas viena 
ar kita dingstimi troško parodyti palankumą. 

Toks jau žmogaus būdas, kad dėl ligos kaip tik ši, sergančioji, duktė 
faraonui Echnatonui iš keturių tapo mylimiausia - dovanodavo jai sidab- 
ro ir dramblio kaulo kamuolius, nupirko šunelį, lydėjusį ją kiekviename 
žingsnyje ir lovos kojūgalyje sergėjusį jos miegą. Tačiau pats faraonas 
nemiegojo, lyso iš nerimo, kasnakt daugybę kartų keldavosi paklausyti 
sergančios dukters kvėpavimo ir kiekvienas jos kostelėjimas skaudino fa- 
raono širdį. 

Toks keistas žmogaus būdas, kad ši serganti maža mergaitė man reiškė 
daugiau nei mano turtas Tėbuose ir Kaptahas, Egipto nederliaus metai, visi 
tie badaujantys ir dėl Atono Sirijoje žuvę Žmonės. Zėriau jai visą savo paži- 
nimą ir išmoningumą, nepaisydamas kilmingų ligonių, sirgusių persival- 
gymo ir persigėrimo sukeltomis negaliomis, ypač galvos skausmu, nes fa- 
raoną taip pat kankino galvos skausmas. Maldydamas jų galvos skausmus, 
būčiau galėjęs sukaupti galybę aukso, tačiau man buvo nusibodęs auksas, 

nusilenkimai, todėl dažnai šiurkščiai elgdavausi su ligoniais, ir Žmonės ėmė 
kalbėti: 

— Karališkojo gydytojo garbė trenkė Sinuhei į galvą - tardamasis faraoną 
klausant jo žodžių, užmiršta, ką jam kalba kiti. 

Tačiau pagalvojus apie Tėbus, Kaptahą ir „Krokodilo uodegos“ vyninę, į 
mano sielą paplūdo liūdesys, širdis pajuto alkį - rodės, kad aš visada bu- 
vau alkanas, ir joks maistas šio alkio nenumaldė. Taip pat pastebėjau, jog 
pamažu slenka plaukai - mano viršugalvis po peruku pradėjo plikti, ir bū- 
davo dienų, kai atviromis akimis regėdavau sapną - vėl klajojau Babilono 
keliais, uodžiau ant molinių grendymų išdžiūvusių grūdų kvapą. Pastebė- 
jau, kad aptukau, naktimis miegodavau labai kietai, o eidamas net trumpas 
atkarpas uždusdavau, nors anksčiau ir ilgą kelią nužingsniavęs nedusda- 
vau, todėl neapsieidavau be dengtų neštuvų. 

Mano širdis taip pat buvo suglebusi ir kalbėjo man: „Tau gera, Sinuhe, 
tavo lova patogi, tau, karališkajam kaukolės atvėrėjui, nereikia rūpintis duo- 
na. Tu turi draugų, kurie mielai vaišina tave vynu, gerbia tavo pasakyta, 
laiko tave išmintingu. Tavo akys džiaugiasi naujuoju menu ir daugybė me- 
nininkų ant tavo namų sienų pripiešė stebuklingų ir gyvų paveikslų, kai 
išgydei jų rankų drebulį nuo vyno sukeliamų pagirių. O faraonas įsakė 
iškirsti tau kapą Rytų kalne — faraono ir jo dukterų laiminamas, amžinai 
gyvensi ant kapo sienų. Kam tau rūpintis rytojumi — juk rytojus nesiskirs 
nuo šiandienos. O jei taip nebus — nieko negali pakeisti, nes esi tik žmogus, 
o Atono linksmybių taurę jau užtenkamai apnuodijai ir primaišei į ją metė- 
lių. Kam tau apmaudauti ir liūdinti akis, juk kas kaupia žinias — liūdesį 
kaupia, teisingiau nepasakysi . 

Sitaip kalbėjausi su savo širdimi, tačiau staiga pasibjaurėjau mintimi, kad 
kiekviena diena bus tokia pat kaip ši ir mano gyvenime daugiau nieko ne- 
benutiks — tik tai, kas nutiko šiandien. Tokia neprotinga Žmogaus širdis — ji 
niekada nepasitenkina savo dalia ir daro viską, kad sutrikdytų Žmogaus 
ramybę, pasėtų jo sieloje nerimą, todėl mano širdis nepaprastai man paky- 
rėjo. Tačiau vėl atslenkant rudeniui, kylant potvyniui, kregždėms vėl iš- 
sirausus iš upės dumblo ir ėmus neramiais sparnais lakstyti, faraono duk- 
ters sveikata pagerėjo, ji atsigavo ir nebejausdama krūtinėje skausmo šyp- 
sojosi. Sirdžiai stebint skraidančias kregždutes, įlipau į laivą - keliauti į aukš- 
tupį ir vėl pamatyti Tėbus, ir faraonas leido man keliauti, pasveikinęs per 
mane visus upės pakrantės naujakurius, pasidalijusius tarpusavyje netei- 
sėtojo dievo žemes. Per mane jis pasveikino taip pat įkurtas mokyklas, tikė- 
damasis, jog sugrįžęs turėsiu daug gera papasakoti. 

Todėl dažnai liepdavau laivui sustoti ties kaimais ir priimdavau jų seniū- 
nus pasikalbėti, o kelionė nesukėlė tokių sunkumų, kokių bauginausi, nes 
ant laivo stiebo pleveno faraono vėliavėlė, lova laivo pastogėje buvo patogį, 
o potvyniui atslūgus apie upę visai neskraidė musės. Su virtuvės laivu iš 
paskos taip pat plaukė mano virėja ir iš visų kaimų jai nešdavo dovanas, 

todėl visada valgiau šviežią maistą. Tačiau naujakuriams pas mane atėjus 
pamatydavau, kad vyrai sulysę lyg skeletai, žmonos baugščiomis akimis 
dairosi aplink, gąsčiodamosi kiekvieno garso, o jų vaikai ligoti, kreivomis 
kojomis. Jie parodė man savo aruodus: juose nebuvo nė per pusę grūdų, o 
grūdai raudonai dėmėti - lyg krauju aplyti. Ir jie sakė man: 

— Iš pradžių tarėme, kad nuostolius kenčiame dėl nemokšiškumo - juk 
anksčiau nedirbome žemės. Manėme - mes kalti, kad derlius menkas, krin- 
ta galvijai, bet dabar žinome, kad žemė, kurią faraonas mums išdalijo — 
prakeikta žemė, ir prakeiktas tas, kuris ją dirba. Naktimis nematomos kojos 
ištrypia mūsų laukus, naktimis nematomos rankos iškerta mūsų pasodin- 
tus vaismedžius, be ligos galvijai krinta, kemšasi drėkinimo kanalai, o šu- 
liniuose randame dvėsenų, todėl net geriamojo vandens neturime. Daugu- 
ma jau paliko savo žemes ir sugrįžo į miestus dar labiau nuskurdę, keikda- 
mi faraoną ir jo dievą. Tačiau mes lig šiol su viltimi kentėme ir tikėjome 
faraono mums siunčiamais stebuklingais kryžiais bei laiškais — juos kabi- 
name ant smaigų vidur laukų, kad sulaikytume skėrius. Tačiau Amono ke- 
rai stipresni už faraono kerus ir nepadeda, kad ir kaip nuoširdžiai šaukia- 
mės faraono dievo pagalbos. Todėl mūsų tikėjimas šlyja ir ilgai jau netver- 
sime — ketiname palikti prakeiktąją žemę, kol visi neišmirėme, kaip dauge- 
lio žmonos ir vaikai. 

Taip pat nuėjau apžiūrėti jų mokyklų ir pamatę ant mano drabužių Atono 
kryžių mokytojai, apgauliai paslėpę lazdas, padarė rankomis Atono ženklus, 
o vaikai tvarkingomis eilėmis susėdę ant grendymo sukryžiavo kojas ir žiū- 
rėdami į mane vos vos laikėsi netrynę varvančių nosių. Mokytojai sakė: 

— Tikrai žinome, kad nėra kvailesnės minties už tą, kad visi vaikai priva- 
lo išmokti skaityti ir rašyti, bet ką padarysi - mylime faraoną, jis mūsų tė- 
vas ir motina, gerbiame jį kaip viešpaties sūnų. Vis dėlto esame išsilavinę 
vyrai ir garbė mums neleidžia sėdint ant grendymų šluostyti mėšlinų ber- 
niūkščių nosis ir braižyti bjaurius rašmenis smėlyje, nes mes neturime net 
rašymo lentelių bei nendrinių plunksnų, o šios naujosios raidės tikrai ne- 
vertos to mokslo ir žinių, kurias įgijome su dideliais vargais ir taip brangiai. 
Atlygį mes taip pat netolygiai gauname, o tėvai mums atsimoka nepilnais 
saikais, jų alus skystas, rūgštus, aliejus ąsočiuose — gaižus. Bet visa tai daro- 
me, norėdami įrodyti faraonui, kad visų vaikų neįmanu išmokyti skaityti 
bei rašyti, kad skaityti bei rašyti išmoksta tik geriausi, kurių galvos ganė- 
tinai kietos. Beprotybe laikome ir tai, kad mergaitės privalo išmokti rašyti, 
nes šito dar niekada nebuvo, - spėjame, kad faraono raštininkas rašyda- 
mas šitoj vietoj padarė klaidą, — tai rodo, koks netinkamas ir netobulas yra 
naujasis raštas. 

Patikrinau jų išmanumą, ir jų išmanumas manęs nepradžiugino, dar ma- 
žiau džiaugiausi matydamas jų ištinusius veidus ir žvilgsnio vengiančias 
akis, nes šie mokytojai buvo apsileidę raštininkai, kurių niekas į kitą tarny- 
bą nepriėmė. Jų išmanumas buvo menkas, o Atono ženklą buvo priėmę tik 

todėl, kad užsidirbtų duonos, ir jei tarp jų pasitaikė kokia mano pagyrimo 
verta išmintis, tai viena musė žiemos nepavertė vasara. Naujakuriai bei kai- 
mų seniūnai, apmaudžiai dievagodamiesi Atonu, taip pat sakė: 

— Mūsų pone Sinuhe, pasakyk faraonui, kad jis bent nuimtų nuo mūsų 
tą mokyklų naštą — kitaip nebeišgyvensime: mūsų sūnūs pareina namo su 
mėlynais lazdų smūgių pėdsakais nugarose, nupeštom nuo kaktos garba- 
nom, o tie baisūs mokytojai kaip besočiai krokodilai mus iki kaulelių apval- 
go ir niekas jiems netinka - jie niekina mūsų duoną bei alų, atima varį bei 
jaučių odas, kad nusipirktų vyno, iškeliavus į laukus, nueina į mūsų namus 
ir linksminasi su mūsų žmonomis sakydami, jog tokia Atono valia — nes 
vienas vyras nuo kito niekuo nesiskiria, kaip ir žmona nuo žmonos. 

Tačiau faraonas man tebuvo suteikęs teisę pasveikinti juos savo vardu, 
todėl nelaimėje jiems negalėjau pagelbėti. Vis dėlto pasakiau: 

— Faraonas už jus visko nepadarys, o yda gali slypėti ir jumyse pačiuose, 
jei Atonas nelaimina jūsų bei jūsų laukų. Taip pat žinau, kad esate godūs ir 
neleistumėte vaikams lankyti mokyklos, nes jie reikalingi lauko darbams — 
privertę sūnus rausti drėkinimo griovius, patys gulėtumėte ir tingėtumėte. 
Dėl jūsų žmonų padorumo taip pat niekuo negaliu pagelbėti - su kuo nori, 
su tuo ir linksminasi. Todėl jus pamačius man bus gėda prieš faraoną, nes 
jis pavedė jums didžiulį darbą ir davė valią jį atlikti, idant pasaulyje įvyktų 
didelė permaina. Tačiau jūs sugadinote derlingiausius Egipto laukus, pa- 
pjovę pardavėte šventikų rūpesčiu pagerintos veislės galvijus. 

Tačiau jie sušuko: 

— Iš tiesų mums nereikėjo jokios gyvenimo permainos, nes mieste buvo- 
me neturtingi, bet, šiaip ar taip, laimingi ir kasdien pamatydavome kažką 
nauja, 0 čia tematome tik molinus griovius ir mūkiančias karves. Teisūs 
buvo tie, kurie mus perspėjo: „Venkite kiekvienos permainos, nes neturtėliui 
kiekviena permaina lemia bloga, galite būti tikri, jog kad ir kas pasaulyje 
pasikeistų, - neturtėlio grūdų saikas sumažės ir aliejus jo ąsotyje nuseks'. 

Mano širdis sakė, kad šitai tardami jie turbūt teisūs, ir nenorėdamas ilgiau 
su jais ginčytis tęsiau kelionę laivu. Tačiau dėl faraono mano širdis apsunko — 
stebėjausi, kodėl visa, ko prsiliesdavo Echnatonas, sukeldavo prakeiksmą: 
darbštūs gavę jo dovanų virsdavo tinginiais, o apie Atoną kaip musės apie 
dvėselieną rinkosi tik šlykščiausi. Tačiau taip pat prisiminiau, ką prieš atsi- 
randant Achetatonui pats galvojau keliaudamas upe žemyn, o galvojau štai 
ką: „Aš neturiu ko prarasti - kodėl man neiti paskui Atoną . Taigi ar aš turiu 
teisę smerkti tinginius, godišius ir šlykščiuosius, kurie neturėdami ko prarasti 
ėjo paskui Atoną, kartu nešdamiesi ir savo tingumą, šlykštumą bei godumą. 
Ir ką aš pats per praėjusius metus veikiau — tik gyvenau kaip tranas ir veltė- 
dis faraono Aukso rūmuose - juk vieną vienintelį mėnesį dirbdamas Tėbų 
neturtingųjų gydytoju nuveikiau žmonių labui daugiau nei per visus tuos 
auksinius ir sočius metus Achetatono mieste. 

Mano širdį taip pat persmelkė baugi mintis: „Faraonas trokšta, kad atei- 

tų laikai, kai nebebus nei vargšų, nei turtuolių, ir visi žmonės bus lygūs. Bet 
jeigu taip bus ir šitai yra visa ko tikslas —- tuomet rankomis darbą dirbanti 
liaudis yra branduolys, o visa kita tėra ją gaubiantis auksinis kiautas. Gal- 
būt pats faraonas ir jo Aukso rūmų dvariškiai, turtingieji bei kilmingieji, 
kurie gyvena kaip dykaduoniai, ir net aš pats pastaraisiais metais esame tik 
veltėdžiai ir gyvename kaip veltėdžiai ant liaudies sprando - nelyginant 
blusos šuns kailyje. Galbūt blusa šuns kailyje tariasi esanti svarbiausia ir 
mano šunį gyvenant tik tam, kad ją tukintų. Galbūt faraonas ir jo Atonas 
taip pat tėra blusos šuns kailyje ir šuniui sukelia vien sunkumą, jokios nau- 
dos neteikdamos - juk be blusų šuo gyventų sveikiau ir geriau. 

Taigi mano širdis, palikusi Achetatono miestą, tarsi po ilgo sapno vėl 
pabudo - žvalgiausi aplink kitomis akimis ir visa, ką mačiau aplink, buvo 
blogai. Bet galbūt šitaip nutiko dėl to, kad visas Egiptas paslapčia buvo 
Amono kerų valdomas, ir mano akis jo prakeiksmas apvertė, o Dangaus 
aukštybių miestas buvo vienintelė Egipto vieta, kurios jo galybė nepasiekė. 
Kokia buvo tiesa, tikrai negaliu pasakyti, nors yra žmonių, kurių mintys 
niekada nesikeičia — jie kaip vėžliai, ką nors nauja pamatę, įtraukia galvą į 
kiautą, tačiau mano mintys ką nors pamačius, išgirdus, supratus visada keis- 
davosi, ir daugybė pamatytų bei išgirstų dalykų, net man pačiam nesuvo- 
kiant, veikdavo mano mintis. 

Sitaip dangaus pakrašty vėl išvydau tris kalnus - tris amžinus Tėbų sar- 
gybinius, prieš akis iškilo šventyklos stogas bei mūrai, tik obeliskų smailės 
saulės šviesoje ugnimi jau nebepliskėjo, nes niekas nebuvo atnaujinęs pa- 
auksavimo. Tačiau mano akims tai buvo palaimingas reginys ir iš savo tau- 
rės nuliejau į Nilo vandenį vyno - kaip jūrininkai iš ilgos kelionės grįždami 
namo, nors jūrininkai nulieja alaus, o ne vyno, nes vynui jiems neužtenka 
vario, o jei grįždami iš ilgos kelionės gauna vyno, verčiau išgeria patys. Vėl 
pamačiau didžiąsias akmenines Tėbų prieplaukas ir šnervėmis užuodžiau 
Tėbų uosto kvapą, mano širdžiai nepaprastai mielą supuvusių grūdų ir su- 
gedusio vandens, prieskonių, pagardų bei dervos kvapą. 

Bet kai išvydau buvusio vario liejiko namą neturtingųjų uosto dalyje, 
mano akims jis pasirodė labai mažas ir ankštas, o skersgatvis priešais - ne- 
švarus, dvokiantis, apspistas musių. Mano širdies nepradžiugino net siko- 
moras priešais jį, nors pats jį buvau pasodinęs ir man nesant jis labai išau- 
go. Taigi Achetatono turtai ir prabanga mane išlepino - gėdijausi pats sa- 
vęs ir širdis liūdo, kad jau nemoku džiaugtis savo namais. 

Ir Kaptaho nebuvo namie, mane pasitiko tik virėja Mutė ir pamačiusi 
piktai tarė: 

— Tebūnie palaiminta diena, parvedanti mano poną namo, tačiau kam- 
bariai nevalyti, audeklai skalbykloje, todėl tavo atvykimas mane labai erzi- 
na ir kelia rūpestį, nors šiaip iš gyvenimo jokio džiaugsmo nelaukiu. Tačiau 
visai nesistebiu netikėtu tavo atvykimu, nes vyrai šitaip papratę - iš jų nie- 
kada nieko gera nelauk. 

Nuraminau ją tardamas, jog pernakvosiu savo laive, ir pasiteiravau Kap- 
taho, tačiau ji parėkavo apie laiptus, apie kiemo krūmus, savo virimo du- 
burį, nepaprastai apmaudaudama dėl mano atvykimo, nes suteikiau rū- 
pesčių - juk ji jau buvo sena. Todėl palikau ją, liepęs nunešti mane į „Kro- 
kodilo uodegą“, kur prie durų pasitikusi Meritė turbūt nepažino manęs 
kilmingojo drabužiais ir dengtuose neštuvuose, nes paklausė: 

— Ar užsisakei krėslą vakarui, nes jei neužsisakei — negaliu tavęs leisti 
vidun. 

Ji buvo kiek pastambėjusi, skruostikauliai jau nebebuvo taip išsišovę, ta- 
čiau akys, kai pažvelgiau, nebuvo pasikeitusios, tik aplink jas vagojosi dau- 
giau mažų raukšlelių. Todėl mano širdis sušilo ir uždėjęs ranką jai ant juos- 
mens pasakiau: 

— Suprantu, kad nebeprisimeni manęs - šildėi ant savo kilimo daugybę 
kitų vienišų ir liūdnų vyrų, tačiau vis tiek tikėjausi gausiąs tavo užeigoje 
krėslą ir taurę atšaldyto vyno, nors apie tavo kilimą nedrįstu net pagalvoti. 

Garsiai šūktelėjusi iš nuostabos ji tarė: 

— Sinuhe, ar tai tu? - Ir dar pridūrė: - Tebūnie palaiminta diena, parve- 
danti mano poną namo. - Ji uždėjo tvirtas, gražias rankas man ant pečių 
ir vertinamai pasižiūrėjusi tarė: - Sinuhe, Sinuhe, kuo tu pavirtai: kažka- 
da tavo vienišumas buvo liūto vienišumas, o dabar tavo vienišumas — 
tuklaus kambarinio šuniuko, ir pavadėlį turi ant kaklo. - Ji nuėmė man 
nuo galvos peruką ir meiliai paglosčiusi pliką pakaušį tarė: — Vis tiek sės- 
kis, Sinuhe - atnešiu atšaldyto vyno, nes tu visas suprakaitavęs ir pailsęs 
po sunkios kelionės. 

Tačiau skubiai sulaikiau ją tardamas: 

— Tik nenešk „krokodilo uodegos“, nes mano pilvas turbūt jau nepakels 
jos, ir galvą gali skaudėti. 

Palytėjusi mano skruostą ji pasakė: 

— Ar aš taip pat tokia sena, stora ir bjauri, kad mane po daugybės metų 
pamatęs pirmiausia galvoji apie savo pilvą? Anksčiau visai nesibaiminda- 
vai, kad mano draugėje skaudės galvą, ir net per dažnai prašydavai „kro- 
kodilo uodegos“ - turėdavau tave tramdyti. 

Nuliūdau dėl jos žodžių, nes ji sakė tiesą, o tiesa dažnai liūdina žmogų. 
Todėl atsakiau: 

— Ak, mano drauge Merite, aš jau senas ir niekam tikęs. 

Tačiau ji tarė: 

— Tik įsivaizduoji save seną, bet tavo akys žvelgiant į mane labai jaunos 
ir tai mane nepaprastai džiugina. 

Tuomet pasakiau jai: 

— Vardan mūsų draugystės, Merite, atnešk man greičiau „uodeginį', nes 
bijau dėl tavęs nesusitvardysiąs, o man, karališkajam kaukolės atvėrėjui, 
garbė neleidžia pasirodyti nesitvardančiu, juolab Tėbuose, uosto užeigoje. 

Atnešusi gėrimo ji padavė man kriauklinę taurę ir pakėlęs ją ant delno 


338 


išgėriau — „krokodilo uodega nudegino prie švelnių vynų pripratusią ger- 
klę, tačiau deginimas buvo palaimingas, nes kitą ranką laikiau ant Meritės 
šono. Pasakiau jai: 

— Merite, kartą tarei man, kad vienišam Žmogui, kurio pirmasis pavasaris 
jau nužydėjęs, melas gali būti saldesnis už tiesą. Todėl pasakysiu tau, kad 
mano širdis tebėra jauna ir džiaugiasi tave pamačiusi, o mus skyrę metai 
buvo ilgi, bet per šiuos metus nepraėjo nė dienos, kad nebūčiau pavėjui tavo 
vardo šnibždėjęs, su kiekviena į aukštupį skrendančia kregždute siunčiau 
tau savo pasveikinimus ir kas rytą pabusdavau tavo vardą šnibždėdamas. 

Ji žiūrėjo į mane: mano akims ji tebebuvo grakšti, graži ir sava, o jos akių 
dugne blėsavo šypsena ir liūdesys lyg juodas vanduo giliam šuliny. Palytė- 
jusi mano skruostą ji tarė: 

— Gražiai kalbi, mano drauge Sinuhe. Kodėl man taip pat neprisipažinus, 
kad mano širdis nepaprastai tavęs ilgėjosi, kad naktimis, vienai ant kilimo 
ilsintis, mano rankos ilgėdavos tavo rankų ir kaskart, vyrams nuo „krokodi- 
lo uodegos“ pradėjus kalbėti kvailystes, prisimindavau tave ir nuliūsdavau. 
Tačiau faraono Aukso rūmuose turbūt yra daug gražių moterų ir kaip rū- 
mų gydytojas laisvu laiku, žinoma, jas rūpestingai gydei. 

Tikra tiesa — linksminausi su keliomis rūmų moterimis, kurios, apimtos 
liūdesio, atėjo klausti mano, kaip gydytojo, patarimo, nes jų oda buvo glot- 
ni lyg vaisiaus žievė, minkšta kaip pūkas ir —- ypač žiemą - dviese miegoti 
būdavo šilčiau nei vienam. Tačiau šitai buvo taip nereikšminga ir bergž- 
džia, kad net nepanorau užsiminti knygoje — tai man nepaliko jokio pėdsa- 
ko. Todėl atsakiau jai: 

— Merite, nors tiesa, kad ne visada miegodavau vienas, vis dėlto tu vie- 
nintelė moteris - mano draugė. - „Krokodilo uodega“ ėmė mane veikti: 
kūnas atjaunėjo taip pat kaip širdis, palaiminga ugnis pasruvo mano gyslo- 
mis ir pasakiau jai: - Tuo metu turbūt daugybė vyrų dalijosi su tavim kili- 
mu, todėl protingiausiai pasielgsi, jei, kol būsiu Tėbuose, įspėsi juos apie 
mane, nes niršto apimtas esu karštas vyras — kovojant su chabyrais 
Horemhebo kariai mane praminė Laukinio Asilo Sūnumi. 

Neva išsigandusi ji kilstelėjo ranką ir pasakė: 

— Kaip tik šito baisiai bijojau, Kaptahas man pasakojo apie galybę ginčų 
bei audringų muštynių, į kurias daugybėje šalių per savo karštą būdą pa- 
kliuvai ir iš kurių tavo kailį išgelbėjo tik jo savitvarda bei ištikimybė. Vis 
dėlto prisimink, kad mano tėvas po krėslu laiko pasislėpęs kuoką ir neleis 
šioje užeigoje jokiai netvarkai kilti. 

Tačiau išgirdus Kaptaho vardą ir numanant visus įžūlius jo melus apie 
mane bei mano gyvenimą svetimose šalyse, kuriais jis primaitino Meritę, 
mano širdis sutirpo iš graudulio, akyse susitvenkė ašaros ir sušukau: 

— Kur Kaptahas, mano buvęs vergas ir tarnas — mano širdis nepaprastai 
jo ilgėjosi ir noriu jį apkabinti, nors šito man garbė neleidžia, nes jis tėra 
buvęs vergas. 

Tramdydama mane Meritė tarė: 

— Išties matau, kad atpratai gerti „krokodilo uodegą - jau pastebėjau 
tėvą piktai žiūrint į mūsų pusę ir čiupinėjantis po krėslu, nes keli baisų 
triukšmą. Tačiau Kaptaho iki vakaro nepamatysi, nes jis leidžia laiką grūdų 
pirklių turguje tvarkydamas didelius prekybinius reikalus bei vyninėse, ku- 
riose mezgami svarbūs prekybiniai sandėriai, ir tariu tave nepaprastai ap- 
stulbsiant jį pamačius - kažin ar jis dar prisimena buvęs vergas ir ant peties 
su lazda nešiojęs tavo sandalus. Todėl bus geriau, jei išvesiu tave į lauką 
atvėsti, kad iki jam pareinant tau iš galvos išgaruotų „krokodilo uodega“ — 
turbūt nori pamatyti, į ką tau nesant Tėbai pavirto, juolab kad tuomet galė- 
sime ir dviese pabūti. 

Ji nuėjo persirengti, išsitrynė veidą brangiu aliejumi, pasipuošė auksu 
bei sidabru, todėl tik iš rankų ir kojų būtum galėjęs atskirti ją nuo kilmin- 
gos moters, nors tikra tiesa, kad reta kilmingoji žvelgė tokiu vaiskiu ir savi- 
mi pasikliaujančiu žvilgsniu, turėjo tokias išdidžias lūpas kaip ji. Liepiau 
vergams nešti mus Avinų alėja ir pamačiau, kad Tėbai jau nebe tokie kaip 
anksčiau: gėlių sodiniai ištrypti, tebestyro nukirstos medžių šakos, keliose 
gatvėse vietoj sudegusių per gaisrus vis dar tebestatomi nauji namai. Mu- 
du sėdėjome dengtuose neštuvuose greta vienas kito, ir aš uodžiau jos alie- 
jų kvapą — tai buvo Tėbų kvapas, stipresnis, svaigesnis už visų brangių 
Achetatono aliejų kvapą. Laikiau jos ranką savojoje, ir mano širdyje nebeli- 
ko nė vienos piktos minties — tarsi po ilgos kelionės būčiau parėjęs namo. 

Taigi pasiekėme šventyklą: viršum jos lekiojo ir klykavo juodi paukščiai — 
negrįžę į kalnus jie liko gyventi Tėbuose, o šventyklos teritorijoje niekas jų 
netrikdė, nes tai buvo prakeikta žemė ir žmonės baugindamiesi jos vengė. 
Išlipę iš dengtų neštuvų vaikštinėjome po tuščius kiemus ir niekur nematė- 
me žmonių - tik prie Gyvenimo rūmų bei Mirties rūmų, nes jų perkėlimas 
kitur būtų sudaręs pernelyg daug sunkumų bei išlaidų. 

Tačiau Meritė papasakojo, kad žmonės lenkiasi ir Gyvenimo rūmų, to- 
dėl vis daugiau gydytojų persikėlę į miestą imąsi amatu verstis patys ir 
varžąsi tarp savęs dėl ligonių. Vaikštinėjome ir po šventyklos parką, tačiau 
jo alėjose buvo sužėlusi žolė, medžiai iškirsti bei išvogti, iš Sventojo ežero 
išgaudytos visos šventosios žuvys, o tuos, kuriuos sutikome šiame parke, 
faraono skirtame pasivaikščiojimams ir vaikų pramogoms, buvo apiplyšę, 
baugštūs ir nevalūs praeiviai, į mus žvelgią iš padilbų. 

Vaikščiojant po tuščios šventyklos teritoriją siela vis labiau tuštėjo - ma- 
ne sunkiai slėgė neteisėto dievo šešėlis, nes visa tai liudijo, kad jo valdžia 
su statula nenuvirto, jis baime tebevaldė žmonių širdis. Nuėjome taip pat į 
didžiąją šventyklą: pro jos grindų akmenis buvo prasikalusi žolė, žengiant į 
visų Svenčiausiąjį niekas mūsų nesulaikė, šventieji raštai ant sienų buvo 
subjauroti ir išniekinti nerūpestingai neteisėtojo dievo vardus bei paveiks- 
lus iš jų trynusių akmentašių. Meritė tarė: 

— Tai negera vieta - kai mane čia vedžioji, šaltis kausto širdį, o tave tur- 

būt saugo tas Atono kryžius, bet norėčiau, kad jį nuo apykaklės nusiimtum, 
nes kas nors gali sviesti į tave akmenį, o kas nors, pamatęs Atono kryžių, 
nuošalioje vietoje gali suvaryti peilį į pilvą. Mat šiurpi neapykanta tebejun- 
tama Tėbuose. 

Ji sakė tiesą, nes mudviem susikibus už rankų grįžtant į priešais šventyk- 
lą esančią aikštę žmonės, pamatę ant mano apykaklės Atono kryžių, spjau- 
dė į žemę. Taip pat nepaprastai apstulbau pamatęs viešai tarp žmonių vis 
dar nuskusta galva — nors faraonas tai buvo uždraudęs — vaikštantį baltai 
apsirengusį kažkokį Amono šventiką. Jo veidas blizgėjo riebalais, drabužiai 
buvo ploniausio lino ir, atrodo, joks rūpestis ar nepriteklius jo neslėgė, o 
žmonės pagarbiai traukėsi jam iš kelio. Tikrumas už visa geriausia, todėl 
slėpdamas Atono kryžių prisidengiau ranka krūtinę, nes nenorėjau tuščiai 
kelti triukšmo. Nenorėjau be reikalo įžeisti žmonių jausmų, nes, priešingai 
nei faraonas, troškau, kad kiekvienas išpažintų savo tikėjimą, ir - turbūt dėl 
Meritės —- norėjau išvengti erzelio. 

Taigi likome prie mūrų klausytis pasakininko, savu papratimu sėdinčio 
ant kilimo su tuščiu ąsočiu priešais, o aplinkui stovėjo žmonės, neturtin- 
giausi sėdėjo aplink ant žemės, nes jiems nereikėjo saugotis, kad nesusitep- 
tų drabužių. Tačiau tos pasakos dar niekada nebuvau girdėjęs - ji buvo 
apie seniai seniai gyvenusį neteisėtą faraoną, kurį negrų kerėtojos įsčiose 
buvo pradėjęs Setas. Mat ši kerėtoja tik jai žinomu būdu pelnė gerojo fara- 
ono meilę. Seto valia šis neteisėtas faraonas norėjo sužlugdyti Egipto žmo- 
nes, kad galėtų atiduoti į negrų ir barbarų vergiją, todėl nuvertė Raa stovy- 
las, o Raa prakeikė šalį: nebenoko vaisiai, žmones skandino potvyniai, lau- 
kuose skėriai nuėdė derlių, tvenkinių vanduo pavirto dvokiančiu krauju, o 
po miegamąsias žmonių vietas bei ąsočius su tešla šokinėjo varlės. Tačiau 
neteisėto faraono dienos buvo suskaičiuotos — Raa jėga už Seto jėgą buvo 
stipresnė, nors neteisėtas faraonas Seto jėgą vadino neteisėtais vardais. To- 
dėl neteisėtas faraonas mirė šiurpia mirtimi, jį pagimdžiusi kerėtoja taip 
pat mirė šiurpia mirtimi, o Raa trenkė į žemę visus, kurie buvo jo išsižadė- 
ję, ir padalijo jų namus, daiktus bei žemes tiems, kurie išmėginimų dieno- 
mis liko jam ištikimi ir vylėsi jį sugrįšiant. 

Si pasaka buvo labai ilga ir įdomi, todėl žmonės trepsėjo kojomis ir ne- 
kantriai kilsnojo rankas, norėdami išgirsti jos pabaigą, o ir mano burna klau- 
santis liko pražiota. Tačiau kai pasakos pabaigoje neteisėtas faraonas buvo 
nubaustas ir numestas į mirusiųjų karalystės bedugnę, jo vardas taip pat 
buvo prakeiktas, o Raa ištikimiesiems išdalijo namus, žemę, galvijus bei 
daiktus, žmonės ėmė šokinėti, šaukti iš susižavėjimo, mėtyti į pasakininko 
ąsotį varį, o kažkas numetė ir sidabro. Nepaprastai nustebęs tariau Meritei: 

— Iš tiesų tai nauja pasaka — niekada anksčiau jos negirdėjau, nors tariau- 
si vaikystėje girdėjęs visas pasakas, kokios yra, nes mano motina Kipa ne- 
paprastai jas mėgo ir globojo pasakininkus, todėl mano tėvas Senmutis kar- 
tais, kai motina valgydindavo juos mūsų virtuvėje, pagrasindavo jai bei 

pasakininkams lazda. Iš tiesų tai nauja ir pavojinga pasaka - jei būtų įma- 
noma, tarčiau ją esant apie faraoną Echnatoną ir neteisėtąjį dievą, kurio 
vardo garsiai tarti negalima. Todėl šią pasaką reikėtų uždrausti. 

Nusišypsojusi Meritė pasakė: 

— Kas gali uždrausti pasaką, o šioji sekama prie visų abiejų valstybių 
vartų bei mūrų, net ant mažiausio kaimelio grendymo ši pasaka sekama, ir 
žmonėms ji labai patinka. Jei sargybiniai pagraso pasakininkams lazdomis, 
šie sako, jog; tai labai sena pasaka ir jie galį tai įrodyti, nes šventikai ją radę 
daugybės šimtų metų senumo šventraščiuose ir galį tai įrodyti. Todėl sar- 
gybiniai pasakininkams nieko negali padaryti, nors taip pat girdėjau, kad 
Horemhebas - žiaurus vyras, nepaisąs nei įrodymų, nei šventraščių, apkal- 
tinęs visai ne pasakų sekimu, bet kitais nusikaltimais, Memfyje ant mūro 
pakabino kelis pasakininkus ir sušėrė jų kūnus krokodilams. - Meritė laikė 
mano ranką ir šypsodama papasakojo toliau: - Tėbuose taip pat pasakoja- 
ma visokių pranašysčių —- dabar susitikę du žmonės pasakoja vienas kitam 
apie girdėtas pranašystes bei negerus ženklus, nes, kaip Žinai, grūdai vis 
brangsta ir brangsta, neturtėliai badauja, baisūs mokesčiai slegia ir vargšus, 
ir turtinguosius. Tačiau pranašystės sako, kad bus dar blogiau, ir pasibaisiu 
pagalvojusi, kiek daug bloga Egiptui lemia visos pranašystės. Todėl papa- 
sakosiu tau vieną, kurią girdėjau iš „Krokodilo uodegos“ sienų plovėjo, o 
šis buvo girdėjęs ją turguje iš šakniavaisių prekijo, o tas buvo girdėjęs iš 
vieno savo draugo. Tas draugas labai patikimas žmogus ir pats buvo suti- 
kęs turtingo popieriaus klijuotojo našlę, kuriai visa tai nutiko, ir girdėjo tai 
iš jos pačios lūpų. Stai kaip tatai nutiko. Vieną šventą dieną prieš potvynį 
popieriaus klijuotojo našlė prie mūro įlipo į viešą laivą, idant nuvykusi į 
Mirusiųjų miestą pasveikintų savo vyrą ir paaukotų prie jo kapo. Priešais ją 
viešame laive sėdėjo šventoji žmona, nors iš pradžių niekas nenumanė, 
kad ji šventa - jos drabužis buvo nešvarus ir nuskuręs, ji nebuvo aliejumi 
susitepusi plaukų. Ir ši šventa žmona tarė našlei: „Tavo velionis tikriausiai 
valgė daug riešutinių pyragėlių, juk veži jam riešutinių pyragėlių“. Našlė 
nepaprastai nusistebėjo, nes riešutiniai pyragėliai buvo po jos kojom už- 
dengtame krepšyje ir ta moteris jų negalėjo matyti. Tačiau žmona pasakė: 
„Nustebau, nes dar niekada nieko nemačiau nešant velioniui riešutinių py- 
ragėlių, nes tame ąsotyje — piene virta košė, o tame krepšyje — kepta antis, 
aname ąsotyje - tirštas siriškai raugintas alus. Sitaip ji išvardijo, ką kiekvie- 
nas laivo keleivis gabeno uždengtuose krepšiuose bei ąsočiuose, ir dar iš- 
vardijo jų velionių vardus, todėl žmonės nepaprastai nusistebėję suprato, 
kad ji šventa. Galiausiai ji tarė: „Egipto žmonės dabar gyvena didelių išmė- 
ginimų metą dėl jums visiems žinomo prakeikimo, ir dėl šio prakeikimo 
ateis diena, kai aukso jau nebus galima išmainyti į duoną, tačiau nenusivil- 
kite, drąsieji, nes Egipto dievai nusigręš tik nuo tų, kurie išsižadėję tarnauja 
neteisėtajam dievui, o šitai lems šiurpi jums žinomos kerėtojos mirtis, ištik- 
sianti ją anksčiau, nei grūdai laukuose subręs“. Sitai ji tarė ir žmonės, bai- 

mindamiesi sargybinių, sudrebėjo dėl to, ką ji pasakė, tačiau viešajam lai- 
vui atplaukus į viešą Mirusiųjų miesto prieplauką, ši šventa žmona dingo ir 
niekas jos daugiau nematė. 

Nepaprastai suirzęs paklausiau Meritės: 

— Ar tu tiki tuo kvailu pasakojimu, ar tiki sienų plovėjais, šakniavaisių 
prekijais ir niekus tauškiančiom našlėm - juk žinai, kad ši pranašystė jau iš 
tolo dvokia šventikais. Dabar suprantu, kad jie savo pasakojimais trokšta 
įžiebti Žmonėms nerimą. 

Meritė pasakė: 

— Jau nežinau, kuo tikėti, bet pagyvenęs Tėbuose mėnesį ar metus ir tu 
patikėtum, nes čia dėl to, kurio vardo jau nebegalima minėti, nutiko daug 
stebuklingų dalykų. Tik tiek Žinau: jeigu kerėtoja mirs, kol subręs grūdai, 
tada ir aš patikėsiu. Mat net negirdėjau ją sergant. 

— Ką vadini kerėtoja? — paklausiau ūmiai, o ji iūdnomis akimis niekina- 
mai pažvelgė į manąsias ir atsakė: 

— Gerai Žinai ką, ir iš pasakos šitai girdėjai - negrai visada tik skurdino 
Egiptą. 

Tuomet paleidau jos ranką — mano širdis nuo jos nutolo, ir „krokodilo 
uodega“ jau kuris laikas buvo išgaravusi iš galvos, todėl ją skaudėjo, jau- 
čiausi prastai, o nuo Meritės kvailumo ir užsispyrimo man nepalengvėjo. 
Taigi į „Krokodilo uodegos“ vyninę sugrįžome priešiški vienas kitam ir su- 
pratau, kad faraonas Echnatonas sakė tiesą tardamas: „Iš tiesų Atonas skirs 
vaiką nuo motinos, vyrą — nuo širdies sesers, kol žemėje nesuklestės jo 
karalystė“. Tačiau visai nenorėjau skirtis su Merite dėl Atono, todėl buvau 
labai blogos nuotaikos, kol pavakare susitikau su Kaptahu. 


3 


Išvydęs Kaptahą negali likti blogos nuotaikos: jis įsirito į vidų išsipūtęs, di- 
džiulis lyg paršavedė ir toks storas, kad norėdamas tilpti pro vyninės duris 
turėjo grūstis šonu. Jo veidas buvo apskritas kaip mėnulis ir blizgėjo bran- 
giu aliejumi, jis buvo su puikiu mėlynu peruku, akląją akį prisidengęs auk- 
so plokštele. Ir jau dėvėjo ne sirišką apdarą, o buvo apsitaisęs egiptietiškai 
puikiausiu, kokį tik Tėbų siuvėjai geba pasiūti, drabužiu, o jo kaklas, riešai 
bei storos kulkšnys skimbčiojo sunkiom aukso apyrankėm. 

Mane pamatęs jis garsiai suriko ir išreikšdamas nuostabą bei džiaugsmą 
pakėlė rankas, žemai man nusilenkė nuleisdamas ranką prie kelių, nors 
pilvas tam nemenkai trukdė, ir tarė: 

— Tebūnie palaiminta diena, parvedanti mano poną namo. 

Tada jį apėmė graudulys, jis pravirko, krito ant kelių ir apkabinęs man 
kojas garsiai subliuvo - po karališku linu, aukso apyrankėm, brangiu alie- 
jumi bei mėlynu peruku pažinau esant Kaptahą. Todėl suėmęs už rankų 

pakėliau jį ir apkabinau, pauosčiau pečius bei abu skruostus, ir rodėsi, lyg 
būčiau apkabinęs stambų jautį, rodėsi, lyg uosčiau šiltą duoną - taip stipriai 
į jį buvo įsigėręs grūdų turgaus kvapas. Jis taip pat pagarbiai pauostė mano 
pečius, nusišluostė ašaras ir balsu nusijuokęs sušuko: 

- Ši diena man - nepaprasto džiaugsmo diena, todėl veltui vaišinu „uo- 
deginiu“ kiekvieną, šią akimirką sėdintį mano užeigos krėsle. Bet jeigu ku- 
ris norės antro „uodeginio“, turės susimokėti pats. 

Šitai pasakęs jis nusivedė mane į galinius kambarius ir pasodinęs ant 
minkštų kilimų leido Meritei atsisėsti greta manęs ir liepė vergams bei tar- 
nams nešti man geriausia, kas buvo namuose, ir jo vynas prilygo faraono 
vynui, o keptai Tėbų žąsiai neprilygo joks valgis visame Egipte, nes tokios 
žąsys penimos pūdytomis žuvimis, todėl jų mėsa tampa neįtikimai pui- 
kaus skonio. Pavalgius ir išgėrus jis tarė: 

— Mano pone ir mano šeimininke Sinuhe, tikiuosi tave per šiuos metus 
atidžiai skaičius visus popierius ir ataskaitas, kuriuos, raštininkams sura- 
šius, liepiau išsiųsti į tavo namus Achetatone. Tikriausiai leisi šį valgį, vyną 
bei žąsį įrašyti į priėmimo išlaidas ir turbūt į priėmimo išlaidas įrašysiu taip 
pat „krokodilo uodegas , kuriomis džiaugsmo apimtas nejučia pavaišinau 
visus vyrus vyninėje. Šitai tau tikrai nepridarys nuostolių, netgi bus nau- 
dinga, nes apgaudinėdamas dėl tavęs faraono mokesčių rinkėjus turiu ge- 
rokai pasidarbuoti, o šitai padaręs galėsiu ir sau pasivogti truputį. 

Tariau jam: 

— Tavo kalba man kaip negrų darkalas - nesuprantu nė žodžio, taigi 
daryk, kaip pats manai esant geriausia, juk Žinai, kad visiškai tavimi pasiti- 
kiu. Tavo ataskaitas ir sąskaitas taip pat perskaičiau, bet turiu prisipažinti, 
kad ir iš jų nedaug suprantu, nes ten galybė skaičių - tiek pat kiek Horem- 
hebo raštininko popieriuose, kai šis mėgino suskaičiuoti, kiek truks, jei visi 
pasaulio žmonės apsilankys pas faraoną Echnatoną ir jis su kiekvienu at- 
skirai pasikalbės. Tačiau jam nepasisekė suskaičiuoti, nes jis sumetė, kad 
visose šalyse nuolat gimsta vaikų, ir kol jie atkeliaus pas faraoną, spės pa- 
senti, o vaikų ir toliau rasis — taigi faraonas su kiekvienu pasaulio žmogumi 
atskirai niekada nesuspės pasikalbėti, net jei su kiekvienu kalbėsis tik po 
vieną pulso tvinksnį nuo ryto lig vakaro ir nuo vakaro lig ryto. Taip ir aš, 
Kaptahai, jei tyrinėčiau tavo atsiųstus popierius bei skaičius, niekada pas 
tave nesuspėčiau, tik galvą man įskaustų, kol prieičiau sąskaitų pabaigą. 

Kaptahas linksmai nusijuokė, ir juokas sušniokštė jo pilve lyg tarp minkštų 
pagalvių, nusijuokė ir Meritė, nes su manim buvo išgėrusi vyno, ir susinėrusi 
rankas ant kaklo atsilošė, kad pastebėčiau, kaip vis dar gražiai po drabužiu 
iškilusi jos krūtinė. Kaptahas nusijuokė ir pasakė: 

— Ak, mano pone ir mano šeimininke Sinuhe, nepaprastai džiaugiuosi 
tave matydamas, nes tebesi išsaugojęs vaikišką sielą ir apie protingus kas- 
dienio gyvenimo dalykus supranti ne daugiau kaip kiaulė apie perlus, nors 
šituo visai nenoriu palyginti tavęs su kiaule, bet šlovinu ir tavo vardu dėko- 

ju visiems Egipto dievams, kad ntane tau davė, juk galėjo į tarnus duoti 
vagį ar dykaduonį, kuris būtų tave nuskurdinęs, o aš padariau turtingą. 

Priminiau jam, kad nevertėjo dėkoti dievams už tai, o tik už mano gebė- 
jimą vertinti, nes nupirkau jį vergų turguje už auksą ir pigiai, nes viena jo 
akis buvo išdurta aludėje. Tai prisiminęs susigraudinau ir tariau: 

— Niekada neužmiršiu tos dienos, kai tave pirmą kartą pamačiau: stovė- 
jai už kulkšnies pririštas prie vergų stulpo, šūkčiojai begėdiškus žodžius 
pro šalį einančioms moterims ir prašinėjai vyrų alaus. Tačiau tikrai išmin- 
tingai pasielgiau tave nusipirkęs, nors iš pradžių tuo labai abejojau. Vis dėl- 
to tuomet aš neturėjau daugiau sidabro, nes dar tebuvau jaunas gydytojas, 
o tavo akis buvo išdurta ir šitai, kaip prisimenu, man buvo naudinga darbe. 

Kaptahas paniuro, jo veidą išvagojo daugybė raukšlių ir tarė: 

— Nenorėčiau, kad tu prisimintum tokius senus ir liūdnus dalykus, nes 
jie menkina mano garbę. - Paskui jis, nepaprastai pašlovinęs skarabėją, pa- 
sakė: — Išmintingai pasielgei man palikęs skarabėją tavo reikalais rūpintis, 
nes iš tiesų skarabėjas padarė tave turtingą ir turbūt turtingesnį, nei kada 
nors galėjai susapnuoti, nors faraono mokesčių rinkėjai tupia man ant spran- 
do kaip musės, todėl visokiems mokesčių skaičiavimams turėjau nusamdy- 
ti du sirų raštininkus, nes siriškuose skaičiavimuose pats Setas su visais 
nelabaisiais nesusigaudys, o paminėjus Setą man šmėkšteli senas mūsų drau- 
gas Horemhebas, kuriam, kaip tikriausiai žinai, tavo sąskaita paskolinau 
aukso. Apie jį nevertėjo prakalbti, tačiau regint nekaltą tavo veidą mano 
mintys iš džiaugsmo skrajoja laisvos kaip paukščiai, pone, o galbūt jos skra- 
joja dar ir nuo vyno, kurį liepsiu įrašyti į priėmimo išlaidas, todėl gerk, 
mano pone, gerk kiek į pilvą telpa, nes tokio vyno ne visada turbūt yra net 
faraono rūsyje, ir iš tavęs už jį daug nevogsiu. Taigi turėčiau tau papasakoti 
apie tavo turtus, nors vargu ar apie šitai taip pat daugiau supranti - tik tiek 
pasakysiu, kad mano dėka esi turtingesnis už daugelį Egipto kilmingųjų, 
esi toks turtingas kaip kilmingiausieji, nes tikrai turtingas ne tas, kuris auk- 
so turi, o tas, kuris turi namų, sandėlių, laivų bei prieplaukų, galvijų, žemės 
ir vaismedžių, jaučių bei vergų. Visa tai tu turi, nors šito tikriausiai net pats 
nežinai, nes dėl mokesčių rinkėjų, nuslėpdamas tavo turtą, apstą turėjau 
užrašyti mūsų tarnų, raštininkų bei vergų vardu. Mat faraono mokesčiai 
sunkiai slegia turtingus, nes turtingieji privalo mokėti didesnius mokesčius 
nei skurdžiai: skurdžius faraonui nuo grūdų saiko moka penktąją dalį, o 
turtingas tiems prakeiktiems mokesčių rinkėjams privalo mokėti trečdalį 
nuo grūdų saiko, net pusę, ir vis tiek mokesčių rinkėjai kaip maitvanagiai 
be perstogės kimba jam į sprandą. Tai neteisingiausia ir bedieviškiausia, ką 
neteisėtas faraonas kada nors yra padaręs — anksčiau šitaip niekada nebu- 
vo, 0 jo mokesčiai bei Sirijos praradimas nuskurdino šalį, bet vis dėlto keis- 
čiausia, — ir šitaip turbūt klostosi dėl dievų, - kad šaliai skurstant neturtėliai 
dar labiau skursta, o tikrai turtingi dar labiau turtėja, ir čia net pats faraonas 
nieko negali padaryti. Taigi džiaukis, Sinuhe, nes tu esi tikrai turtingas, o 

jeigu atskleisčiau tau paslaptį kodėl, — šitai pagaliau ir tavo paslaptis, - tai 
tavo turtai susikrovė iš grūdų. 

Ir Kaptahas taip užsivertė taurę, kad pro lūpų kampučius ištekėjęs vy- 
nas sutepė drabužius, tačiau jis nepaisė, tik pasakė įrašysiąs tai į priėmimo 
išlaidas arba kaip dovaną grūdų pardavėjų tarpininkams ir šitaip uždirb- 
siąs daugiau, nei kainavo drabužiai. Jis ėmė girtis savo grūdų sandėriais ir 
pridūrė: 

— Mūsų škarabėjas nepaprastas, mano pone, nes jau pirmą dieną iš ilgų 
kelionių parvykus jis nuvedė mane į grūdų pirklių vyninę, kur jie, sudarę 
didelius sandėrius, gėrė. Sitaip ir aš pradėjau už tavo pinigus pirkti grūdus 
ir jau pirmaisiais metais gavau didžiulį pelną, kada Am..., norėjau pasakyti, 
kai kurie platūs laukai liko nearti ir nesėti, kaip gerai žinai. Tačiau grūdai 
tuo ir puikūs, kad juos gali pirkti dar prieš potvynį, kol jie nesėti, ir dar 
puikesni, kad jų kaina kyla metai iš metų nelyginant užkerėta, todėl žmo- 
gus pirkdamas grūdus niekada nepatirs nuostolių, o pelnys visada. Taigi 
nuo šiol jau tikrai nesirengiu grūdų parduoti, tik supirkinėsiu juos ir kaup- 
siu sandėliuose, kol saikas grūdų bus keičiamas į auksą, o šitaip iš tiesų 
nutiks, jei ši suirutė tęsis —- net seni grūdų pirkliai nebetikėdami savo akimis 
plėšosi drabužius ir verkia iš apmaudo pagalvoję apie tuos grūdų kalnus, 
kuriuos per savo kvailumą pardavė, nes susiturėję ir nepardavę būtų galė- 
ję daugybę kartų pelnyti. - Tiriamai pažvelgęs į mane, Kaptahas dar nugė- 
rė vyno, įpylė man bei Meritei ir surimtėjęs pasakė: — Vis dėlto neverta viso 
aukso vienu kauliuku įkeisti, todėl tavo indėlius iš pelno išskirsčiau, mano 
pone, ir, kaip sakoma, už tavo pinigus žaidžiu daugybe kauliukų, brangus 
pone. Dėl faraono šitam dabar taip pat tinkamiausias metas ir tikriausiai už 
tai turėčiau laiminti jo vardą, nes dėl jo pasielgimų bei įsakymų, ne mažiau 
ir dėl prakeiktų mokesčių, visi, kurie nėra pakankamai turtingi, žlunga ir 
praranda turtą, turėję už menkiausią kainą parduoti savo namus bei daik- 
tus. Taip pat ir tiems, kurie anksčiau prekiavo Sirijoje, svėrė auksą, didžia- 
vosi savo drabužiais bei papuošalais, dabar tenka parduoti laivus, užstatyti 
daiktus, o tu, mano brangus pone, Tėbuose turi daugiau namų nei gebi 
suskaičiuoti, nors dėl mokesčių, kaip pasakojau, jie užrašyti skirtingais var- 
dais. Taigi dabar esi labai turtingas, mano pone, o aš nevogiau daugiau nei 
anksčiau ir nevagiu iš tavęs net pusės to, ką tau savo išmintimi uždirbu, 
vargu ar trečdalį pavagiu iš tavęs, todėl kartais pats sau priekaištauju už 
jautrumą bei didelį sąžiningumą ir dėkoju dievams, kad neturiu nei žmo- 
nų, nei vaikų, kurie be perstojo graužtų ir priekaištautų man, kad nevagiu 
iš tavęs daugiau, nors nepažįstu žmogaus, iš kurio būtų patogiau YOEB 
brangus ir palaimintas mano pone Sinuhe. 

Atsirėmusi ant kilimo Meritė žvelgė švelniai šypsodama į mane ir juokė- 
si iš mano sutrikusio veido, kai bergždžiai mėginau suprasti viską, ką kal- 
bėjo Kaptahas. O Kaptahas dar paaiškino: 

— Tu turi suvokti, mano pone, kad kalbėdamas apie tavo pelną ir turtus 

turiu galvoje gryną pelną bei turtus, kurie lieka sumokėjus visus mokes- 
čius. Taip pat išskaičiavau iš tavo pelno visas dovanas, kurias privalėjau 
duoti mokesčių rinkėjams dėl siriškų skaičiavimų, ir vyną, kurį jiems sugir- 
džiau, kad tyrinėdami mano skaičius jie žiūrėtų į kryžių, o to vyno nema- 
ža, nes jie ištvermingi bei gudrūs vyrai, tunką iš savo amato. Sie laikai mo- 
kesčių rinkėjams geriausi, tokių laikų jie dar niekada negyveno - ir aš trokš- 
čiau būti mokesčių rinkėju, jeigu nebūčiau Kaptahas, grūdų tėvas ir netur- 
tėlių draugas. Juk kartais dalydavau grūdus neturtėliams, idant jie laimintų 
mano vardą, nes tikrumas už visa geriausia, o neramiais laikais su neturtė- 
liais reikia gyventi santaikoje. Tačiau šitą taip pat jau išskaičiavau iš tavo 
pelno — tai šioks toks laidas ateičiai dėl tavo namų, nes patirtis rodo, kad 
neramiais laikais gaisrai lengvai įsisiautėja piktų turtingųjų bei kilmingųjų 
namuose ir grūdų sandėliuose. Tiesą sakant, šis grūdų dalijimas neša pui- 
kų pelną, nes faraonas per savo kvailumą leidžia renkant mokesčius išskai- 
tyti iš pelno neturtėliams išdalytus grūdus - duodamas neturtingajam sai- 
ką grūdų, jo piršto atspaudu gaunu liudijimą jį gavus penkis saikus, nes 
skurdžiai nemoka skaityti, o net jei mokėtų, yra dėkingi gaudami saiką 
grūdų ir laimina mane spausdami pirštą į bet kokį molį ant mano popierių. 

Tai papasakojęs Kaptahas sukryžiavo rankas ir atlošęs sprandą laukė ma- 
no liaupsių. Tačiau jo žodžiai išjudino mano mintis - pastangiai mąsčiau ir 
pagaliau paklausiau: 

— Tai mūsų sandėliuose galybė grūdų? 

Kaptahas smarkiai kinktelėjo tikėdamasis padėkos, tačiau tariau jam: 

— Jei taip, turi tuoj pat skubėti pas naujakurius, dirbančius prakeiktas 
žemes, ir išdalyti jiems grūdus sėklai, nes jie neturi sėklos, o jų grūdai dė- 
mėti, lyg krauju aplyti. Potvynis nuslūgo, dabar arimo ir sėjos metas, kiek 
apie tai suprantu, todėl privalai paskubėti. 

Gailiai pažvelgęs į mane Kaptahas papurtė galvą ir pasakė: 

— Brangus mano pone, tau neverta varginti brangios galvos tokiais daly- 
kais, kurių visai nesupranti, - leisk man už tave galvoti. Matai, kaip yra: 
mes, grūdų pirkliai, iš pradžių gavome naudą skolindami naujakuriams 
grūdus, nes jie, skurdžiai, už saiką grūdų turėjo atsimokėti dviem ir net 
daugiau saikų, o jei neįstengdavo sumokėti, liepdavome papjauti galvijus 
ir už skolas pasiimdavome jų mokesčių odas. Tačiau grūdams vis brangs- 
tant, prastas ir šis sandėris, pelnas menkas — mums naudingiau, kad kuo 
daugiau žemės šį pavasarį liktų neapsėta, nes tuo aukštesnė bus grūdų 
kaina. Todėl nesame tokie kvaili, kad skolintume naujakurių sėklai grūdų, 
nes tuomet patys savo naudą sumenkintume. Sitaip padaręs paversčiau 
visus grūdų pirklius savo priešais. 

Tačiau užsispyriau ir šiurkščiai pasakiau jam: 

— Daryk kaip liepiu, Kaptahai, nes grūdai mano, o apie pelną dabar ne- 
galvoju - galvoju apie vyrus, kurių šonkauliai išsišovę kaip kasyklų vergų, 
galvoju apie žmonas, kurių krūtys kabo it išdžiūvę odos maišai, galvoju 

apie vaikus kreivomis kojomis, musėm aplipusiom akim vaikštinėjančius upės 
pakrante. Todėl mano valia, kad išdalytum sėklai jiems visus grūdus, ir taip 
pat visokeriopai padėtum jiems sėklą pasėti. Trokštu, kad visa tai padarytum 
dėl Atono ir dėl faraono Echnatono, nes myliu jį. Bet tik neduok jiems dova- 
nai grūdų, nes jau mačiau, kad dovanos gimdo vien vangumą, blogą valią, 
tingumą ir godulį — juk jie dovanai gavo visą Žemę, net galvijus dovanai 
gavo, ir vis tiek nepakilo. Paimk jiems lazdą, Kaptahai, jei reikės, ir pasirū- 
pink, kad grūdai būtų pasėti ir javai nupjauti. Tačiau nenoriu, kad atsiimda- 
mas duotąją dalį pelnytumeis — atsiimk iš jų tik saiką už saiką. 

Tai išgirdęs Kaptahas garsiai suriko ir susiplėšė drabužius, nes nuostolio 
nebūtų patyręs - drabužis jau buvo suteptas vynu - ir pasakė: 

— Saikas už saiką, mano pone? Tai kvaila šneka: ką aš tada vogsiu, juk 
negaliu vogti tavo grūdų - vagiu tik nuo tavo gaunamo pelno. Kita ver- 
tus, tavo kalba neprotinga, bedieviška, nes ne tik grūdų pirklius nuteiksiu 
prieš save, bet ir Amono šventikus — balsu šaukiu jo vardą, nes esame 
uždarame kambaryje ir svetimas, kuris galėtų mus išduoti, negirdi. Sau- 
kiu jo vardą balsu, mano pone, nes jis tebėra gyvas ir jo valdžia baugesnė 
nei kada nors anksčiau, todėl jis prakeiks mūsų namus, laivus, sandėlius, 
krautuves ir šią vyninę, - taigi turbūt geriausia tuoj pat perrašyti ją Meri- 
tės vardu, jei Meritė sutiks, ir labai džiaugiuosi, kad tiek daug tavo turto 
užrašyta svetimų vardais - dabar šventikai nežinos, ką prakeikti, nes mo- 
kesčių rinkėjai iš jų vardų taip pat nieko nesuprato, nors jų palikti atspau- 
dai švaresni už pliko vyro viršugalvį; kalbėdamas apie plikumą tikrai ne- 
noriu tavęs įžeisti, mano pone, nes tik dabar, kai išgėręs vyno nusiėmei 
peruką, pastebėjau tave kiek nuplikus, ir jei nori, galiu gauti tau nepa- 
prastai sumaniai užkerėto aliejaus, nuo kurio plaukai užauga ilgesni nei 
buvę, susigarbanoja, ir to aliejaus duosiu tau dovanai, jokiose knygose 
nepažymėjęs, nes gausiu jo iš mūsų krautuvės; aš turiu daugybę liudiji- 
mų apie stebuklingą jo poveikį, nors vienas liudininkas tvirtino, kad ant 
jo pliko pakaušio plaukai užaugo tankūs ir garbanoti kaip negro, todėl jis 
turėjęs vėl nusiskusti galvą, tačiau pas teisėją jis atėjo visiškai girtas ir jam 
už liudijimą nesumokėjau tiek kiek kitiems. 

Visa tai Kaptahas plepėjo norėdamas laimėti laiko ir priversti mane atsi- 
sakyti savo sprendimo, tačiau supratęs, kad neapsigalvosiu, piktai nusikei- 
kė ir pasišaukęs pagalbon daugybę per mūsų keliones pažintų dievų tarė: 

— Ar tau pasiutęs šuo įkando, ar skorpionas įgėlė, pone, nes iš pradžių 
tikrai tariau tave nevykusiai juokaujant, kai šitaip sakei. Dėl šio tavo spren- 
dimo pavirsime skurdžiais, bet galbūt mums gali padėti skarabėjas, o norė- 
damas būti visiškai sąžiningas pasakysiu, jog man taip pat nemiela žiūrėti į 
liesus žmones ir nusuku nuo jų akis, ir tau, mano pone, linkėčiau šitaip 
elgtis, nes ko Žmogus nemato — to nežino, tačiau norėdamas savo sąžinę 
nuraminti dalijau grūdus neturtingiesiems, nes dėl kvailo faraono mokes- 
čių rinkimo gaunu taip pat daug naudos. Tačiau man tavo žodžiuose ne- 

maloniausia tai, kad liepi man vykti į sunkias keliones ir kllampoti po molį - 
keliaudamas aš galiu suklupti, įkristi į drėkinimo kanalą, ir mano gyvybė 
prislėgs tavo sąžinę, pone, nes išties esu senas, pavargęs, mano kaulai su- 
stingę, man reikia patogios lovos, Mutės viralų bei kepsnių, vaikščiodamas 
baisiai dūstu, nes esu jau senas ir pavargęs. 

Tačiau buvau negailestingas ir pasakiau: 

— Meluoji labiau nei anksčiau, Kaptahai, nes per šiuos metus atjaunėjai, o 
ne pasenai, tavo rankos jau nebedreba ir tavo akis nebuvo raudona, kai par- 
ėjai, o paraudo tik dabar, per daug vyno išgėrus. Todėl kaip gydytojas skiriu 
tau šią varginančią kelionę ir visus šios kelionės sunkumus, nes myliu tave - 
tikrai esi per storas, ir tai vargina tavo širdį, sunkina kvėpavimą ir tikiuosi, 
kad per šią kelionę suliesėsi iki pakenčiamo stoto, todėl man nereikės gėdytis 
savo tarno storumo. Kaptahai, prisimink, kaip džiaugeisi kadaise žingsniuo- 
damas dulkėtais Babilono keliais, kaip džiaugeisi jodamas ant asilo per Liba- 
no kalnus, o dar labiau džiaugeisi nulipęs nuo asilo Kadeše. Iš tiesų, jei bū- 
čiau jaunesnis, noriu pasakyti - jei neturėčiau galybės faraono pavestų svar- 
bių užduočių, pats lydėčiau tave šioje kelionėje, idant pradžiuginčiau širdį, 
nes po šios kelionės daugybė žmonių laimins tave. 

Man kalbant Kaptahas mąstė, visą laiką pirštais sudėtingai skaičiuoda- 
mas, — tik paminėjus asilą suraukė antakius. Galiausiai tarė: 

— Aš turėčiau paskubėti, kad spėčiau visa tai atlikti per sėją — turėsiu 
išsiųsti visus savo tarnus ir dar nusamdyti tarnų, kad suspėčiau išdalyti 
grūdus. Ir raštininkus taip pat turiu kartu pasiimti, kad visa vyktų pagal 
įstatymą, nes šitie Atono tarnai - sukti žmonės, ir ketinu išmatuoti jų nuga- 
ras savo matu, jei jie nesudaigins ir nenupjaus javų. Laimė, turime laivų, 
todėl mano kelionė neturėtų būti pernelyg sunki, ketinu kartu pasiimti ir 
virtuvės laivą, nes mano pilvas, kurį supeikei, silpnas ir virškina jau tik 
geriausią valgį. Tačiau per kanalus ketinu keliauti dengtais neštuvais: pa- 
žiūrėk į mane, pone, ir pats pasakyk, ar man garbė leidžia per kanalus 
šokčioti, juolab kad nepajėgiu šito daryti dėl senų ir sustingusių kojų. Ta- 
čiau kita vertus, tavo kalba galbūt išmintinga, nes viešųjų namų merginos 
ėmė iš manęs juoktis ir išsipūtus pilvui nebepatiriu džiaugsmo iš moterų, 
nes pernelyg uždūstu stengdamasis su jomis pasilinksminti, ir man dėl to 
apmaudu, nes turiu ganėtinai aukso smagybėms su bet kuria Tėbų miesto 
moterimi, jeigu ja susivilioju, bet, aišku, nemanyk, kad aš švaistyčiau auksą 
moterims, juk nesu visiškai kvailas ir gerai žinau, kad net paprasčiausia 
vergė atliks tą patį kaip aliejumi įsitrynusi mergšė su aukso žiedu nosyje. 
Vis dėlto nevertėjo prakalbti apie moteris, nes apie jas ir gyvenimo džiau- 
gsmą vis tiek nieko nesupranti — tavo veidas tebėra toks pat niūrus kaip 
anksčiau. Vis dėlto tikiuosi, kad su skarabėjo pagalba tavo kvailas spren- 
dimas mums lems palaiminimą, o ne prakeiksmą ir dėl to ketinu griebtis 
visokiausių priemonių, apie kurias bergždžia tau pasakoti, nes vis tiek 
nieko nesuprasi. Tik palinkėsiu, kad kas nors tave išsiųstų į tokią pat sun- 


349 


kią kelionę ir tokiu pat kvailu reikalu, idant savo kailiu patirtum, ką man 
adarei. 

E Vėliau papasakosiu, jog šis jo palinkėjimas labai greitai išsipildė. Dabar 
tik pasakysiu, kad daugiau nebesiginčijome, nes Kaptahas pakluso mano 
sprendimui, ir iki vėlyvo vakaro sėdėjome gerdami vyną, Meritė taip pat 
su mumis gėrė vyną ir apnuogino rudus kelius, kad paliesčiau juos lūpo- 
mis. Kaptahas papasakojo mums prisiminimus apie Babilono kelius bei gren- 
dymus, ir jei jis tikrai suspėjo padaryti visa, ką papasakojo, tai dėl Minėjos 
iš tiesų buvau apakęs ir apkurtęs. Tačiau Minėjos neužmiršau, nors tąnakt 
gulėjau ant Mentės kilimo ir linksminausi su ja, todėl mano širdis šilo, vie- 
natvė tirpo. Tačiau seserimi jos nevadinau — visa tai dariau todėl, kad ji 
buvo mano draugė, o tai, ką ji darė man, rodė didžiausią moters draugiš- 
kumą vyrui. Todėl buvau pasirengęs sudaužyti su ja ąsotį, tačiau ji nesuti- 
ko, nes buvo gimusi užeigoje ir neva buvau jai per kilmingas ir per turtin- 
gas. Bet tariu, jog; ji tenorėjo išsaugoti laisvę, idant likčiau jos draugas. 

Kitądien turėjau apsilankyti aukso rūmuose pas karališkąją motiną, kurią 
Tėbai vadino kerėtoja, negrų kerėtoja, todėl visiems būdavo aišku, apie ko- 
kią kerėtoją kalbama. Vis dėlto tariu, kad nors buvo išmintinga ir išmani, 
šios pravardės ji buvo nusipelniusi, nes buvo Žiauri ir klastinga senė, o beri- 
bė valdžia sunaikino joje tai, ką gera kadaise turėjo. Tačiau kai laive apsi- 
rengiau karališkuoju linu ir užsikabinau ant kaklo visus garbės ženklus, iš 
buvusio vario liejiko namo atėjo mano virėja Mutė ir piktai tarė: 

— Tebūnie palaiminta diena, parvedusi tave namo, pone mano, bet, kaip 
vyrai papratę, šlaistaisi naktimis po viešuosius namus, net pusryčių nepa- 
reidamas, nors pavargau taisydama tokius valgius, kurie tau patiktų: kiau- 
rą naktį nemiegojau kepdama bei čirškindama, skubindama mušiau lazda 
tingius vergus, net pavargo dešinė ranka ir maudžia. Mat esu sena, pavar- 
gusi ir jau nebetikiu vyrais, o tavo poelgiai vakare, naktį ir šįryt mano pa- 
žiūros tikrai nepataisė. Taigi pareik valgyti mano paruoštų pusryčių, parsi- 
vesdamas kartu ir šliundrą, j jei nė dienos negali be jos gyventi. 

Šitaip ji kalbėjo, nors žinojau, kad labai gerbia Meritę, žavisi Merite, ta- 
čiau toks buvo jos kalbos būdas ir dirbdamas neturtingųjų gydytoju buvu- 
siame vario liejiko name buvau prie jo pripratęs, todėl dygūs jos žodžiai 
mano ausims buvo palaimingi - pasijutau sugrįžęs namo. Nusiuntęs žodį 
Meritei į „Krokodilo uodegą“, mielai nusekiau Mutę, o ji, slinkdama greta 
mano dengtų neštuvų, be perstojo vainojosi kalbėdama: 

— Tariau tave nurimus ir išmokus padoriai gyventi, kai pas karališkuo- 
sius atsidūrei, bet turbūt nieko neišmokai ir tebesi toks pat palaidūnas kaip 
ir anksčiau, nors kai vakar tave pamačiau, tariausi įskaitanti tavo veide ra- 

mybę ir rimtį. Iš širdies apsidžiaugiau pamačiusi suapvalėjusius tavo skruos- 
tus, nes storėdamas vyras rimsta ir tikrai ne aš būsiu kalta, jei lankydamasis 
Tėbuose sulysi, o kaltas bus tavo padūkiškas būdas, nes visi vyrai vienodi, 
o visas pasaulio blogis kyla iš to mažo daikčiuko, kurį vyrai slepia po apati- 
niu drabužiu, nes jo gėdijasi, ir tikrai nesistebiu, kad gėdijasi. 

Sitaip ji nenustodama bumbėjo tą patį, todėl prisiminiau savo motiną Kipą 
ir tikriausiai iš graudulio būčiau pravirkęs, jei pagaliau nebūčiau riktelėjęs: 

— Užsičiaupk, žmona, nes tavo kalba trikdo mano mintis ir mano ausims 
tėra kaip musės Zyzimas. 

Ji tuojau nutilo ir liko labai patenkinta, kad privertė mane ją aprėkti - 
šitaip geriau pajuto, kad šeimininkas sugrįžo namo. 

Mane priimti ji buvo gražiai paruošusi namus: priebučio kolonos papuoš- 
tos gėlių vainikais, kiemas iššluotas, gatvė priešais kiemą iššluota, o prie 
mano namo gulėjusi katės maita numesta prie kaimyno namų. Net vaikų 
buvo nusamdžiusi, kad gatvėje man sušuktų: „Tebūnie palaiminta diena, 
parvedanti mūsų poną namo“. Tačiau šitai ji padarė iš didelio apmaudo, 
kad neturiu vaikų, - ji labai norėjo, kad turėčiau vaikų, jei prasimanyčiau jų 
be Žmonos, bet kaip šitai būtų galėję nutikti, nemoku paaiškinti. Tačiau ji 
šitaip galvojo, o aš daviau vaikams vario, Mutė padalijo meduolių, ir jie 
nepaprastai džiaugdamiesi išėjo. Ir Meritė atėjo gražiai apsitaisiusi, su gėlė- 
mis plaukuose, o plaukai blizgėjo aliejais, todėl pildama mums ant rankų 
vandenį Mutė šniurkščiojo ir šluostėsi nosį. Jos paruoštas valgis mano bur- 
nai buvo palaimingas, nes tai buvo Tėbų valgis, ir Achetatone buvau už- 
miršęs, jog Tėbų valgiams neprilygsta jokių kitų kraštų valgiai. Bet turbūt 
alkį sukėlė Meritė — ji buvo mane atjauninusi, ir mano širdis vėl buvo tokia 
jauna kaip kūnas. Tačiau patiekdama valgius Mutė be perstogės kalbėjo 
mums abiems: 

— Turbūt visai mane prakeiksi, pone, nes šitas paukštis per ilgai kepė, ir 
tikrai esu nepatenkinta padažu. Ar jau ragavai, Menite, šitų su inkstais iš- 
troškintų pavasarinių palmės ūglių šerdžių? Dažnai pasisekdavo jas gar- 
džiai paruošti, tačiau šiandien, aišku, pervirė. O tu, mano pone, tikrai nejįsi- 
vaizduoji, kiek kartų kalbėjausi su šita gražia ir padoria moterimi, nuolat 
įspėdama ją dėl tavęs bei įrodinėdama, kokia nepastovi ir permaininga ta- 
vo siela, kokio kvailo būdo ir koks pamišęs esi, tačiau ji mano žodžiais neti- 
ki ir nesuprantu, ką ji tariasi tavyje matanti, kai esi jau praplikęs. Tačiau 
jaunos moterys yra lygiai pamišusios kaip vyrai, jas keri tas mažas daikčiu- 
kas, kurį vyrai... taigi, šįkart nenoriu apie tai kalbėti, bet gerai žinai, ką turiu 
galvoje, tariu ir Meritę tai žinant, nes ji jau nėra labai jauna. Vis dėlto patir- 
tis moteriai, kaip ir vyrui, naudinga, o moteriai dar svarbesnė, nes išmoko 
ją būti atsargią su vyrais ir jų apgauliais žodžiais netikėti. Beje, šias mažas 
žuveles pati išlaikiau aliejuje kretietiškai ir netikiu, kad kretiečiai jas paruo- 
šia gardžiau, nors šį kartą, aišku, žuvelės apgaižo. 

Dėkojau Mutei, gyriau jos sugebėjimą ir ji buvo labai patenkinta, nors 

mėgino suraukti kaktą bei šnarpšti nosimi, ir Meritė ją gyrė. Ir nežinau, ar 
per tuos pietus buvusiame vario liejiko name nutiko kas nepaprasta ir įsi- 
mintina, bet pasipasakojau apie juos tik pats sau, nes kaip tik tuomet pasi- 
jutau laimingas ir pasakiau: „Sustok, vandens laikrodi, nustok, vandenie, 
tekėjęs, nes ši valandėlė nuostabi - nenoriu, kad laikas bėgtų ir ši valandėlė 
praeitų . 

Tačiau mums valgant kieme susirinko minia žmonių — geriausiais dra- 
bužiais, kaip šventą dieną išsitrynę veidus aliejumi; manęs pasveikinti ir 
išvaitoti savo negalių bei skausmų atėjo Žmonės iš neturtingųjų miesto da- 
lies. Jie sakė: 

— Nepaprastai ilgėjomės tavęs, Sinuhe, nors kol buvai tarp mūsų, nelabai 
tave branginome ir tik tau išvykus pastebėjome, kiek daug gero mums ne- 
žinant padarei ir kiek daug netekome tave praradę. 

Jie amešė man dovanų, nors jų dovanos buvo menkos ir kuklios, nes dėl 
faraono Echnatono dievo jie buvo labiau nuskurdę nei kada anksčiau. Tačiau 
vienas man atnešė saiką kruopų, kitas — lazda pamuštą paukštį, trečias — 
džiovintų datulių, ketvirtas, neturėjęs ko atnešti, - gėlę, todėl savo kieme 
pamatęs galybę gėlių jau nesistebėjau, kad Avinų alėjos sodiniai išdraskyti, 
nelyginant apiplėšti. Tarp atėjusiųjų buvo senas raštininkas, dėl gumbo ant 
kaklo vaikščiojęs perkreipta galva - mano nuostabai, jis dar tebebuvo gyvas. 
Tarp jų buvo ir vergas, kuriam buvau išgydęs pirštus, ir jis išdidžiai parodė 
juos man, judino mano akyse - tai jis atnešė kruopų, nes tebedirbo malūne ir 
galėjo iš jo vogti. Tarp jų buvo motina, kuri parodė man savo sūnų - jis buvo 
dailiai nuaugęs, stiprus, bet jo akis buvo apjuodusi nuo sumušimo, blauzdos 
apdraskytos, ir jis išdidžiai gyrėsi sutvarkąs bet kurį kaimynų berniuką. Tarp 
jų buvo ir mergina iš viešųjų namų, kuriai kartą išgydžiau akis ir dėl kurios 
buvau atsidūręs beviltiškoje padėtyje, nes ji atsiuntė man visas viešųjų namų 
merginas, kad peiliu išpjaustyčiau bjaurius apgamus bei karpas. Ji taip pat 
buvo atsistojusi ant kojų, nes versdamasi amatu sukaupė lėšų, nusipirko mo- 
kamą išvietę prie turgaus ir, be kitų teikiamų paslaugų, pardavinėjo ten kva- 
piąsias medžiagas bei dalydavo turgaus prekijams jaunų neprietaringų mer- 
ginų adresus. Jie visi atnešė man dovanų ir sakė: 

— Nepaniekink mūsų dovanų, Sinuhe, nors esi karališkasis gydytojas ir 
gyveni valdovo Aukso rūmuose, nes mūsų širdys tave matant džiaugiasi, 
jei tik vėl nepradėsi mums kalbėti apie Atoną. 

Ir nekalbėjau jiems apie Atoną, bet priėmiau pagal tai, kurio negalia sun- 
kesnė, vieną po kito, išklausiau jų dejones, rašiau vaistus nuo negalių ir 
gydžiau. Norėdama man pagelbėti, Meritė nusirengė gražųjį apdarą, kad 
nesusiteptų, ir padėjo man dirbti plaudama tvinkulius, ugnimi valydama 
peilį, maišydama kvaišinantį gėrimą tiems, kuriems reikėjo traukti skauda- 
mą dantį. Kaskart pažvelgęs į ją nudžiugdavau, o dirbdamas dažnai į ją 
pasižiūrėdavau, nes ji buvo graži, grakšti, tobulo kūno, dailios laikysenos ir 
nesidrovėjo prieš darbą nusirengti, - kaip gėdisi prastuomenės moterys, — 

ir nė vienas ligonis tuo nesistebėjo, nes kamuojami negalių jie turėjo apie 
ką galvoti. 

Laikas priiminėjant ligonius ir su jais kalbantis bėgo kaip kadaise - galė- 
damas jiems padėti džiaugiausi savo žiniomis bei išmoningumu, dirbda- 
mas džiaugiausi Merite, savo drauge, ir daugybę kartų giliai atsidusęs kar- 
tojau: „Sustok, vandens laikrodi, nustok, vandenie, tekėjęs, nes šitokia gra- 
ži valandėlė ilgai trukti negali“. Ir visai užmiršau, kad turiu nueiti į Aukso 
rūmus ir kad apie mano apsilankymą buvo pranešta didžiajai karališkajai 
motinai. Tačiau tariu, jog užmiršau dėl to, kad apimtas laimės nenorėjau 
prisiminti. 

Pagaliau, šešėliams ilgėjant, mano kiemas ištuštėjo, Meritė užpylė man 
ant rankų vandens, padėjo man apsišvarinti ir aš padėjau jai apsišvarinti, 
ir dariau tai su malonumu, ir apsirengėme drauge. Tačiau kai panorau 
savo delnais paliesti jos skruostus, savo lūpomis — jos lūpas, atstūmusi 
mane ji tarė: 

— Skubėk pas savo kerėtoją, Sinuhe, ir neužgaišk, kad spėtum sugrįžti, 
kol užslinks naktis, nes tariu savo kilimą nekantriai tavęs laukiant. Tikrai, 
aš jaučiau, kad kilimas mano kambaryje tavęs labai nekantriai laukia, ir 
tikrai nesuprantu kodėl, nes tavo kūnas labai minkštas, Sinuhe, tavo rau- 
menys vangūs, o tavo glamonių nepavadinčiau labai išmoningom, tačiau 
vis tiek skiriesi nuo visų vyrų, todėl gerai suprantu savo kilimą. | 

Ji vėl užrišo man ant kaklo garbės ženklus, uždėjo gydytojo peruką ir tai 
darydama delnais glamonėjo man skruostus, todėl visai nenorėjau eiti į 
Aukso rūmus, nors prisiminęs karališkąją motiną nepaprastai išsigandau. 
Tačiau liepiau vergams bėgti, skatinau juos lazda bei sidabru, ir savo laivo 
irkluotojus taip skatinau lazda ir sidabru, kad iriantis link Aukso rūmų van- 
duo laivo pirmagalyje šniokštė. Taigi mano laivas atplaukė į prieplauką ir 
saulei dingstant už Vakarų kalnų, žvaigždėms sužibant, spėjau įeiti į vidų 
ir neužsitraukiau gėdos. 

Bet prieš atpasakodamas pokalbį su karališkąja motina turiu pasakyti, kad 
per tuos metus ji tik du kartus aplankė Achetatono miestą, kad susitiktų su 
sūnumi, ir abu kartus barė jį už pamišimą, todėl faraonas Echnatonas nepa- 
prastai susigraužė, nes mylėjo motiną ir motinos atžvilgiu buvo aklas, - kaip 
dažnai sūnūs būna akli motinų atžvilgiu, iki veda, ir žmonos atveria jiems 
akis. Tačiau dėl savo tėvo Nefertitė Echnatonui akių neatvėrė. Mat turiu 
atvirai pasakyti, kad šventikas Ejė ir karališkoji motina Tejė tuo metu jau 
visai nesivaržydami gyveno drauge, nė nemėgindami slėpti savo džiaugs- 
mo: rodėsi kartu, sekė vienas kito žingsnius, tarsi sergėdami kits kitą, ir 
nežinau, ar kada anksčiau karališkieji rūmai patyrė tokią atvirą gėdą, bet 
gal patyrė, tik tokie dalykai neužrašomi — jie miršta ir užsimiršta su tais 
žmonėmis, kurie buvo jų liudininkai. Tačiau apie faraono Echnatono kilmę 
vis tiek nieko nenoriu sakyti tikėdamas, kad jo kilmė buvo dieviška, nes jei 
jo gyslose nebuvo karališko tėvo kraujo, tai jose karališko kraujo iš viso 

nebuvo, nes iš motinos karališko kraujo jis nepaveldėjo, o tada jis išties, 
kaip tvirtino šventikai, buvo neteisėtas faraonas, ir visa, kas nutiko, buvo 
juolab neteisėta, bergždžia ir beprotiška. Todėl visai nenoriu tikėti šventi- 
kais ir mieliau tikiu savo protu bei širdimi. 

Šiaip ar taip, karališkoji motina Tejė priėmė mane savo salėje, kur narve- 
liuose pakirptais sparnais šokinėjo ir čirškė visokiausi paukšteliai. Mat ji 
nebuvo užmiršusi savo jaunystės amato ir ištepusi klijais medžių šakas, 
pastačiusi tinklus rūmų sode su malonumu gaudydavo paukščius. Tačiau 
man įžengiant iš dažytų nendrių ji pynė demblį ir, netikėtai prakalbusi į 
mane, papriekaištavo už vėlavimą ir paklausė: 

— Ar mano sūnaus pamišimas visai praėjo, ar jau laikas atverti jam kau- 
kolę, nes jis tikrai be reikalo kelia tiek triukšmo dėl Atono ir žmonėse sėja 
nerimą, juk neteisėtas dievas nuverstas ir niekas su juo dėl valdžios nesi- 
rungia. Ė 

Pasakojau jai apie faraono sveikatą, mažąsias princeses bei jų žaidimus, 
gazeles, šunis ir valčių žygius po Sventąjį Achetatono ežerą, iki karališkoji 
motina suminkštėjo ir, leidusi atsisėsti prie kojų, pasiūlė man alaus. Bet 
alaus ji pasiūlė visai ne dėl šykštumo — prastuomenės papročiu, ji pati la- 
biau mėgo alų nei vyną, o jos alus buvo stiprus, saldus ir ji per dieną iš- 
gerdavo daugybę ąsočių, todėl jos kūnas nuo alaus buvo išpurtęs, net vei- 
das išpurtęs, bjaurus ir iš tiesų buvo panašus į negro, nors nebuvo labai 
juodas. Ir turbūt niekas ją pamatęs negalėjo numanyti, kad ši sena ir išpur- 
tusi moteris kadaise savo grožiu išsikovojo didžiojo faraono meilę. Todėl 
žmonės ir sakė ją negrų kerais pelnius faraono palankumą - juk reta, kad 
faraonas didžiąja karališkąja sutuoktine pakeltų paukštgaudžio dukterį nuo 
upės pakrantės. 

Gerdama alų ji prakalbo į mane su pasitikėjimu, atvirai, bet nenuste- 
bau - buvau gydytojas, o moterys gydytojui patiki tokių dalykų, kurių nė 
nemano patikėti kitiems žmonėms, tad valdovė Tejė šiuo požiūriu nuo 
kitų moterų nesiskyrė. Bet taip pat dažnai žmogus, jausdamas artėjančią 
mirtį, ima svetimiems kalbėti atviriau, su didesniu pasitikėjimu nei savo 
artimiesiems, ir tai yra artėjančios mirties ženklas, nors kalbėdamas pats 
dažnai šito nesuvokia. Todėl jai šitaip baugiai prakalbus, šaltis sukaustė 
man širdį ir paklausiau apie jos negalias, tačiau ji pasijuokusi iš manęs 
atsakė neturinti jokių negalių, tik alaus sukeliamas, ir didelį pilvo pūtimą, 
tačiau kaip gydytojas veltui būčiau ją raginęs mesti gėrus alų, nes šito ji 
vis tiek neketino daryti, mat nelaikė jo kenksmingu, o per sapnus dar 
neregėjo begemotų. 

Taigi ji alaus įjautrinta kalbėjo man: 

— Sinuhe, tu, kuriam mano sūnus kvailu įgeidžiu davė Vienišojo vardą, 
nors tikrai neatrodai vienišas —- lažinuosi, kad Achetatone kasnakt links- 
miniesi vis su kita moterimi, nes aš pažįstu Achetatono moteris, taigi tu, 
Sinuhe, esi ramus žmogus, turbūt ramiausias iš visų mano pažįstamų, ir 

tavo ramybė mane tiesiog erzina, todėl noriu įdurti tau varine adata, kad 
pamatyčiau tave pašokant ir subliūvant, ir tikrai nesuprantu, kur prisisė- 
mei šitos ramybės, bet turbūt širdyje esi geras Žmogus, nors nesuprantu, 
kokia nauda žmogui iš gerumo - pastebėjau, kad tik kvailiai, kurie nieko 
kita nesugeba, būna geri. Siaip ar taip, tavo buvimas keistai mane ramina 
ir noriu tau pasakyti, kad šitas Atonas, kurį aš per savo kvailumą palei- 
dau, mane baisiai erzina ir aš tikrai nenumaniau, kad visa taip toli nueis, 
nes Atoną sugalvojau siekdama nuversti Amoną, idant mano valdžia ir 
mano sūnaus valdžia išaugtų, bet iš tiesų jį sumanė Ejė, kaip Žinai, mano 
vyras, O gal išties esi toks tyras, kad net šito nežinai, bet tebūnie pasakyta, 
kad jis mano vyras, nors mudviem ir nederėjo drauge daužyti ąsočio. Tik 
noriu pasakyti, kad tas prakeiktas Ejė, kuris pajėgos jau teturi tiek kiek 
karvės spenys, atsigabeno Atoną iš Heliopolio ir sumaitino jį berniukui. Ir 
iš tiesų nesuprantu, ką mano sūnus tariasi jame randąs, tačiau dar vai- 
kystėje jis sapnuodavo atvirom akim ir teįstengiu galvoti tik tai, jog jis 
pamišęs, kad jo galvą reikėtų atverti, ir nesuprantu, kas jį apsėdo, kad jo 
žmona, ta gražioji Ejės duktė, gimdo jam dukterį po dukters, nors mano 
brangūs kerėtojai kaip įmanydami stengėsi jai pagelbėti. Ir nesuprantu, 
kodėl žmonės nekenčia mano kerėtojų, juk tai auksiniai žmonės, nors yra 
juodi ir nešioja dramblio kaulo pagaliukus nosyse, ištempia sau lūpas bei 
savo vaikų kaukoles. Tačiau žinau, žmonės jų nekenčia, todėl privalau 
slapstyti Aukso rūmų požemiuose - kitaip žmonės juos užmuštų, o atsi- 
sakyti jų negaliu, nes niekas nemoka taip kaip jie pakutenti man padų, jie 
pagamina man vaistų, nuo kurių dar galiu kaip moteris mėgautis gyveni- 
mu ir linksmintis, bet jei tari mane dar patiriant kokį džiaugsmą iš Ejės, 
tai labai klysti ir, po teisybei, nesuprantu, kodėl taip stipriai jo laikausi, 
juk geriau būtų, jei leisčiau jam nuvirsti. Noriu pasakyti - geriau man 
pačiai. Bet turbūt net norėdama jau negalėčiau leisti jam nuvirsti ir šitai 
man taip pat kelia nerimą. Todėl džiaugsmą patiriu tik iš brangių savo 
negrų. - Didžioji karališkoji motina tyliai sau sukikeno, kaip kikena alų 
gerdamos uosto skalbėjos, kai joms labai linksma, ir kikendama tęsė: -— 
Tie negrai yra didūs ir išmoningi gydytojai, Sinuhe, nors žmonės juos 
vadina kerėtojais, tačiau šitai tik iš nežinojimo, o išmoningumo turbūt ir 
tu galėtum iš jų pasimokyti, jei atsikratytum prietarų dėl jų odos spalvos, 
kvapo ir jei jie sutiktų tave pamokyti, nors vis dėlto netikiu, kad pamokytų, 
nes jie labai pavydūs. Jų odos spalva šilta, juoda ir jų kvapas nėra bjau- 
rus, kai prie jo pripranti, o toks džiuginantis, jaudinantis, kad pripratus 
jau neįmanu be jo gyventi. Esi gydytojas ir negali manęs išduoti, todėl 
tau, Sinuhe, galiu papasakoti, kad kartais ir aš su jais pasilinksminu, nes 
jie kaip gydytojai skiria man šitai, juolab kad šiokio tokio džiaugsmo į 
mane panaši sena žmona turi patirti. Tačiau šitai darau ne dėl to, kad 
patirčiau kažką nauja, - kaip daro ištvirkusios rūmų moterys, besimėgau- 
jančios negrais, arba kaip žmogus, kuris visko ragavęs, visko persivalgęs 

tvirtina, jog supuvusią mėsą geriausiai tinka valgyti. Ne, visai ne dėl to 
myliu savo negrus, o dėl to, kad mano kraujas jaunas, raudonas, jam ne- 
reikia dirbtinių dirgiklių, ir negrai man yra paslaptis, nuvedanti mane ar- 
čiau malonaus gyvenimo šaltinių, arčiau žemės, saulės ir gyvūnų. Vis dėlto 
norėčiau, kad šito mano prisipažinimo kitiems neišpasakotum, bet jei pa- 
pasakosi - man nepakenksi, nes visada galėsiu pasakyti tave melavus. Liau- 
dis tiki viskuo, kas apie mane pasakojama, taigi liaudyje mano šlovė labiau 
nežlugs, todėl man tas pats, ką jai papasakosi, bet vis dėlto norėčiau, kad 
nepapasakotum, nes esi geras Žmogus, 0 aš nesu gera. 

Ji pastebimai niuro ir jau nebegėrė alaus, o vėl ėmė iš margų nendrių 
rišti demblį — stebeilijau į tamsius nendres rišančius jos pirštus, nes į akis 
nedrįsau jai pažvelgti. Nieko nežadėdamas tylėjau, todėl ji tęsė: 

— Gerumu Žmogus nieko negali, pasaulyje vien tik valdžia šį tą reiškia. 
Tačiau tie, kurie gimsta valdyti, patys valdžios vertės nesuvokia — valdžios 
vertę suvokia tik tas, kuris, kaip ir aš, gimė mėšlinais tarpupirščiais. Iš tiesų, 
Sinuhe, aš suvokiu valdžios vertę ir visa, ką padariau — padariau dėl savo 
sūnaus ir jo sūnaus valdžios, idant faraono Aukso soste mano kraujas gyvuo- 
tų, ir jokio darbo, kad šitai pasiekčiau, nevengiau. Galbūt savo darbais nusi- 
kaltau dievams, bet, tiesą sakant, nelabai paisau dievų, nes faraonai didin- 
gesni net už dievus, ir pagaliau nėra nei gerų, nei blogų darbų - gera tai, 
kas pasiseka, o bloga kas nepasiseka ir įrodomas kaltumas. Nors apie savo 
darbus pagalvojus širdis man kartais tirta, viduriai virsta vandeniu, nes te- 
su moteris, 0 visos moterys prietaringos, tačiau viliuosi negrus galėsiant 
man padėti. Labiausiai tirtu matydama vieną po kitos dukteris gimdančią 
Nefertitę, nes jau keturis kartus iš eilės ji pagimdė dukterį ir kaskart jau- 
čiausi taip, tarsi iš už nugaros būčiau ant kelio nusviedusi akmenį, o paskui 
jį radusi - nemoku šito paaiškinti, tačiau bijau, jog mano darbai sukėlė pra- 
keiksmą, kuris glūdina manęs pasitikti. 

Storomis lūpomis ji sumurmėjo kelis užkeikimus ir neramiai pajudino 
ant grindų plačias pėdas, tačiau visą laiką jos įgudę pirštai rišo spalvotų 
nendrių demblį - spoksojau į jos tamsius pirštus, ir šaltis kaustė man širdį, 
nes nendrių demblį ji rišo paukštgaudžių kilpomis ir aš jas pažinau. Iš tiesų 
pažinau šias kilpas, nes žemumoje jas retai kada pamatydavai, o dar ber- 
niukas tėvo namuose prisižiūrėjau į jomis surištą suodiną nendrių luotą, 
kabėjusį viršum mano motinos lovos. Kai šitai suvokiau, man atėmė liežu- 
vį, galūnės sustingo, nes mano gimimo naktų pūtė švelnus vakarų vėjas, 
nendrių luotas per potvynį buvo atplaukęs žemyn upe, o vėjas nupūtė jį į 
krantą prie mano tėvo namo. Mintis, kuri man dingtelėjo žiūrint į karališ- 
kosios motinos pirštus, buvo tokia klaiki ir beprotiška, kad stumdamas ją iš 
galvos pasakiau sau, jog paukštgaudžių kilpomis bet kas galėjo surišti nen- 
drių luotą. Tačiau paukštgaudžiai savo amatu vertėsi žemumoje, o Tėbuo- 
se nieko tokias kilpas rišant nebuvau matęs. Todėl vaikystėje, spoksodamas 
į tą suodiną nendrių luotą, jo sulūžinėjusius stiebelius, dažnai stebėdavausi 

jį sutvirtinusiomis kilpomis, nors tuomet dar nežinojau, kaip tas nendrių 
luotas įsipynęs į mano likimą. | 

Tačiau didžioji karališkoji motina Tejė nepastebėjo mano sustingimo ir 
nelaukė mano atsakymų, tik nugrimzdusi į savo mintis bei prisiminimus 
pasakė: 

— Turbūt, tavo galva, esu negera ir šlykšti, Sinuhe, kai šitaip atvirai tau 
kalbu, tačiau neteisk manęs pernelyg griežtai už mano darbus, o pamėgink 
mane suprasti. Mat nelengva neturtingai paukštgaudei patekti į faraono 
Aukso rūmus, kur visi niekina ją dėl tamsios odos, plačių pėdų, ji smaigsto- 
ma tūkstančiais adatų, o gina ją tik faraono įgeidis, kūno grožis ir jaunystė. 
Turbūt nesistebi, kad nieko nepaisiau rišdama prie savęs faraono širdį, naktis 
po nakties pratindama jį prie keistų juodųjų Žmonių papročių, iki jis jau 
nebegalėjo gyventi be mano glamonių ir per jį ėmiau valdyti Egiptą. Taigi 
įveikiau visus Aukso rūmų žabangus, išvengiau visų raizgų ir sudraskiau 
visus mano kely metamus tinklus, nevengdama keršto, jei būdavo dėl ko 
kerštauti. Taigi baime surakinusi visų aplinkinių liežuvius, valdžiau Aukso 
rūmus pagal savo valią, o mano valia buvo tokia, kad nė viena žmona ne- 
gali pagimdyti faraonui berniuko, kol aš jam sūnaus nepagimdžiau. Todėl 
rūmuose nė viena žmona nepagimdė faraonui berniuko, o gimusios duk- 
terys būdavo tuoj pat išleidžiamos už kilmingųjų. Tokia stipri buvo mano 
valia, tačiau pati tuomet dar nedrįsau gimdyti, kad netapčiau jam bjauri, 
nes iš pradžių, iki apraizgiau jo širdį galybe tinklų, valdžiau jį tik kūnu. Vis 
dėlto jis ėmė senti ir nuo glamonių, kuriomis valdžiau, apsilpo ir kai atro- 
dė, kad pribrendo laikas, pagimdžiau, savo siaubui, dukterį. Vis dėlto ši 
duktė išaugo į Baketatonę ir jos su niekuo nesu sutuokusi — ji tebėra strėlė 
mano strėlinėje, nes išmintingas žŽmogus,viena nepasikliaudamas, strėlinė- 
je turi daug strėlių. Bėgo laikas, gyvenau nepaprastai kankindamasi, ko! 
pagaliau pagimdžiau jam sūnų, nors iš sūnaus turiu mažiau džiaugsmo nei 
tikėjausi, nes jis pamišęs, todėl kreipiu savo viltį į jo sūnų, nors šis dar negi- 
mė. Tokia vis dėlto didelė buvo mano valdžia, kad nė viena žmona faraono 
moterų namuose per visus šiuos metus nepagimdė jam sūnaus, tik dukte- 
ris. Ar kaip gydytojas numanai, Sinuhe, kad šis mano gebėjimas ir kerai 
buvo nepaprasti? 

Tuomet sudrebėjau ir pažvelgęs jai į akis atsakiau: 

— Tavo kerai labai paprasti ir niekingi, didžioji karališkoji motina, todėl 
bet kas permato tavo kerus. 

Ji bloškė nendres, tarsi jos būtų nudeginusios pirštus, nuo alaus parau- 
dusios akys iš išgąsčio išsprogo, ir ji pasakė: 

— Ar ir tu kerėtojas, Sinuhe, kad šitaip kalbi, ar jau Žmonės apie tai žino? 

Atsakiau jai: 

— Ilgainiui nuo žmonių nieko negalėsi nuslėpti, nes Žmonės sužino vis- 
ką, nors niekas jiems nieko nesako. Turbūt savo darbais nebuvai įžvalgįi, 
didžioji karališkoji motina, tačiau naktis tave įžvelgė, o nakties vėjas pa- 

šnibždėjo apie tavo darbus į daugybę ausų — nakties vėjui nesukliudysi 
liežuvauti, nors žmonių liežuvius gali surakinti. Vis dėlto demblys, kurį riši 
savo pirštais, - didžiai puikus kerėtojo demblys, ir būčiau dėkingas, jei jį 
man padovanotum: tavo dembliui teikčiau didelę vertę, tikrai didesnę nei 
kas kitas, kuriam jį dovanotum. 

Man kalbant ji nurimo, drebančiais pirštais toliau rišo nendres ir gėrė 
alų. Man baigus ji gudriai pasižiūrėjo į mane ir tarė: 

— Gal ir padovanosiu tau demblį, Sinuhe, kai baigsiu. Tai bus gražus ir 
brangus demblys, nes surišau jį savomis rankomis, todėl jis karališkas. Do- 
vanojantysis tikisi, jog jam bus atsilyginta. Kokia dovana ketini man atsily- 
ginti, Sinuhe? 

Nusivaipęs šaltai atsakiau: 

— Dovanų gausi mano liežuvį, karališkoji motina. Vis dėlto norėčiau, kad 
leistum turėti jį burnoje lig mirties. Mat mano liežuviui nenaudinga prieš 
tave kalbėti. Todėl dovanoju jį tau. 

Ji samurmėjo ir žvilgtelėjusi į mane tarė: 

— Kodėl turiu priimti tą, kas jau mano galioje? Niekas man nesutrukdys 
pasiimti tavo liežuvį, ir tavo ranką galiu pasiimti, kad neparašytum to, ko 
jau negali pasakyti. Taip pat galiu nuvesti tave į požemius pasisveikinti su 
mano brangiais negrais. Galbūt niekada iš ten negrįši, nes jie mielai aukoja 
žmones. 

Tačiau pasakiau jai: 

— Akivaizdu, kad išgėrei per daug alaus, karališkoji motina. Šįvakar dau- 
giau negerk, kitaip sapne gali begemotus regėti. Liežuvį dovanoju tau ir 
tikiuosi, kai bus baigtas, gauti tavo demblį. 

Pakilau eiti ir ji manęs nesulaikė, tik kikeno, kaip kikena prisigėrusios 
senės, ir tarė: 

— Nepaprastai mane smagini, Sinuhe, nepaprastai mane smagini. 

Taigi palikau ją ir niekas manęs nesulaikė, todėl grįžau į miestą ir Meritė 
pasidalino su manim savo kilimu. Vis dėlto jau nebuvau labai laimingas, nes 
mąsčiau apie suodiną nendrių luotą, kadaise kabėjusį viršum mano motinos 
lovos, mąsčiau apie tamsius pirštus, paukštgaudžių mazgais rišusius nendri- 
nį demblį, mąsčiau apie nakties vėją, be irklininkų nešdavusį lengvus luote- 
lius nuo Aukso rūmų sienų žemyn upe ir per upę, į Tėbų pakrantę. Mąsčiau 
apie visa tai ir jau nebuvau labai laimingas, nes kas kaupia žinias - liūdesį 
kaupia, o liūdesio troškau nepatirti, nes jau nebuvau jaunas. 

Tarnybinė mano kelionės į Tėbus užduotis buvo Gyvenimo rūmai, nes ne- 
buvau lankęsis juose daugybę metų, nors tai buvo mano - karališkojo kau- 
kolės atvėrėjo — pareiga, taip pat būgštavau, kad mano išmanumas sumenks, 

nes per visą laiką Achetatono mieste man neteko atverti nė vienos kauko- 
lės. Todėl nuėjęs į Gyvenimo rūmus perskaičiau kelias paskaitas ir mokiau 
žmogaus kaukolės mokslus pasirinkusius mokinius. Vis dėlto Gyvenimo 
rūmai nebuvo tokie kaip anksčiau ir jų reikšmė buvo labai sumenkusi, nes 
žmonės — net neturtingieji —- nenoriai juose lankėsi, o geriausi gydytojai 
buvo persikėlę į miestą verstis amatu. Maniau, jog mokslas išsilaisvino ir 
pažengė pirmyn, nes būsimiesiems Gyvenimo rūmų mokiniams jau nebe- 
reikėjo laikyti pirmojo laipsnio šventiko egzamino ir niekas jau nebetrukdė 
klausti „kodėl?“ . Tačiau labai nusivyliau, nes mokiniai buvo jauni, neišpru- 
sę ir neturėjo nė menkiausio noro klausti „kodėl?“, o jų didžiausias noras 
buvo gauti iš mokytojų visas Žinias išmąstytas ir sulaukti, kol į Gyvenimo 
knygą bus įrašyti jų vardai, kad galėtų pradėti verstis amatu ir žiniomis 
užsidirbti sidabro bei aukso. 

Ligonių buvo tiek mažai, kad praėjo daugybė savaičių, iki gavau atverti 
tas tris kaukoles, kuriomis buvau pasiryžęs išmėginti savąjį išmoningumą: 
Tais kaukolės atvėrimais pelniau didelę šlovę: ir gydytojai, ir mokiniai įtai- 
kaudami liaupsino mano rankų tikrumą ir mano paties miklumą. Vis dėlto 
po operacijų mane apnikdavo liūdesys, kad rankos jau nebėra tokios taik- 
lios ir įgudusios kaip klestėjimo dienomis. Ir akys buvo apniukusios, todėl 
jau nebeįžiūrėdavau taip akylai ir gerai kaip anksčiau, neperprasdavau žmo- 
nių negalių - turėdavau užduoti begalę klausimų, atlikti ilgus tyrimus, kad 
įsitikinčiau tuo, ką įtardavau. Todėl siekdamas susigrąžinti savąjį išmonin- 
gumą, ligonius kasdien priiminėdavau taip pat savo namuose ir gydžiau 
neprašydamas dovanų. 

Siaip ar taip, Gyvenimo rūmuose atvėriau tris kaukoles — vieną iš gailiašir- 
dystės, nes ligonis buvo neišgydomas ir kentė neapsakomai stiprius skaus- 
mus, o kitos dvi ligos buvo įdomios ir reikalavo viso mano išmoningumo. 
Vienas jų buvo vyras, prieš porą metų galva žemyn nukritęs ant grindinio 
nuo stogo, kur kaitrią vasaros dieną smaginosi su kito vyro žmona. Jis nukri- 
to bėgdamas nuo sutuoktinio, tačiau atgavęs sąmonę nepastebėjo susižalojęs. 
Bet po kurio laiko jis susirgo šventąja liga: jį ištiko daugybė priepuolių paei- 
liui, ir vėliau, išgėrus vyno, kaskart jį ištikdavo priepuolis. Tačiau regėjimai jo 
nelankė, jis tik baisiai šaukdavo, spardydavosi, kandžiodavosi liežuvį ir leis- 
davo po savimi vandenį. Jis taip baisiai bijojo ligos priepuolių, kad troško ir 
pats prašėsi būti išoperuotas. Todėl sutikau atverti jam kaukolę ir, Gyvenimo 
rūmų gydytojų patartas, pasitelkiau į pagalbą kraujo sulaikytoją, nors nebu- 
vau pratęs prie tokios pagalbos — labiau pasitikėjau savo paties išmanumu. 
Šitas kraujo sulaikytojas buvo kvailesnis ir snūdesnis už aną kraujo sulaiky- 
toją, mirusį, kaip anksčiau pasakojau, faraono Aukso rūmuose, - šį per visą 
operaciją reikėjo kumšėti ir niuksėti, kad neužmigtų ir pareigą prisimintų. Ir 
vis tiek retkarčiais kraujas imdavo lašėti iš žaizdos. Siaip ar taip, atvėręs visą 
vyro viršugalvį pamačiau, kad jo smegenys daugely vietų pajuodusios nuo 
seno kraujo. Todėl valyti teko ilgai, o valant nebuvo įmanu nepažeisti sme- 

genų paviršiaus. Vis dėlto šventosios ligos priepuoliai jo daugiau nekama- 
vo - kaip paprastai, jis mirė trečią dieną po operacijos. Tačiau ši operacija 
buvo laikoma nepaprastai pasisekusia, mano išmoningumas nepaprastai 
išliaupsintas, o mokiniai užsirašinėjo visa, ką dariau ir rodžiau. 

Antroji liga buvo paprasta - ligonis buvo jaunikaitis, kurį sargybiniai be 
sąmonės, mirštantį, apiplėštą ir įlaužta kaukole buvo radę gatvėje. Pasitai- 
kė būti Gyvenimo rūmuose, kai sargybiniai jį atnešė ir jis jau neturėjo ko 
prarasti —- manyta, jog tikrai mirs, ir nė vienas gydytojas prie jo nebenorėjo 
kišti nagų. Todėl kaip galėdamas greičiau atvėriau jo įlaužtą kaukolę ir, 
išrankiojęs iš smegenų kaulo atšaižas, uždengiau galvos kiaurymę išvalytuų 
sidabru. Jis pasveiko ir po dviejų savaičių, kai iškeliavau iš Tėbų, dar tebe- 
buvo gyvas, tačiau jam buvo sunku judinti rankas, kutenami plunksna del- 
nai ir padai jau nesusigniauždavo. Vis dėlto tikėjau jį ilgainiui visai pa- 
sveiksiant. Tačiau šis kaukolės atvėrimas nesukėlė tokio didelio susidomėji- 
mo kaip sirgusio šventąja liga operacija, nes visi, garbindami tik mano ran- 
kų miklumą, sėkmę laikė neabejotina ir aiškia. Vis dėlto operacija buvo ne- 
įprasta tuo, kad dėl sužalojimo bei skubos prieš kaukolės atvėrimą nenu- 
skutau jam galvos plaukų, todėl užsiuvus odą ant sidabro plokštelės plau- 
kai augo kaip-augę ir per juos nesimatė operacijos pjūvio. 

Nors dėl rango Gyvenimo rūmuose su manimi buvo pagarbiai elgiamasi, 
senieji gydytojai manęs lenkėsi, nedrįsdami atvirai su manimi kalbėtis, nes 
atkeliavau iš Achetatono, o jie iš baimės dar tebegyveno neteisėtojo dievo 
valioje. Nekalbėjau jiems apie Atoną, o tarp savęs kalbėdavome tik apie 
gydytojų amato dalykus. Diena iš dienos jie tyrinėjo mano sielą, uostinėjo 
mane - kaip šuo ko nors ieškodamas uostinėja žemę, iki ėmiau stebėtis jų 
elgsena. Pagaliau po trečiojo kaukolės atvėrimo pas mane atėjo nepaprastai 
išmintingas bei patyręs vyras, gydantis peiliu, ir tarė man: 

— Karališkasai Sinuhe, tikriausiai matei, jog Gyvenimo rūmai tuštesni nei 
kadaise, o mūsų išmoningumas, priešingai nei kadaise, nebereikalingas, nors 
Tėbuose ligonių yra tiek pat ir net daugiau. Keliavai po daugybę šalių, Si- 
dabar slapčia nutinka Tėbuose, nes ligoniams nereikalingas nei peilis, nei 
ugnis, nei vaistai, nei pavilgai. Liepta papasakoti tau apie tokius išgijimus ir 
paklausti, ar nori tapti jų liudininku. Tačiau turi pažadėti, kad apie tai, ką 
matysi, niekam nė nešnipštelėsi. Taip pat liepta vedant į šventąją vietą už- 
rišti tau akis, idant nesužinotum, kur ji. 

Jo kalba man buvo nemaloni, nes baiminausi dėl tokių dalykų galįs pa- 
kliūti faraono nemalonėn. Vis dėlto nepaprastai susmalsau, todėl atsakiau: 

— Iš tiesų girdėjau, jog Tėbuose dabar nutinka visokiausių stebuklų. Vy- 
rai seka pasakas, moterys regi reginius, tačiau apie išgijimus nieko nesu 
girdėjęs. Kaip gydytojas abejoju be peilio ir ugnies, be vaistų ir pavilgų 
nutinkančiais išgijimais. Todėl nenoriu kištis į apgaulę, kad mano vardas 
nebūtų neteisėtai minimas liudijant ko nėra ir nenutinka. 

Karštai prieštaraudamas jis man atsakė: 

— Tarėme, karališkasai Sinuhe, jog apkeliavęs daugybę šalių ir kaupęs 
Egipte negirdėtas Žinias nesi prietaringas. Juk srūvantis kraujas taip pat 
sustabdomas be replių ir įkaitintos geležies. Tai kodėl negalima išgydyti be 
peilio ir ugnies? Pažadame, kad tavo vardas į šitai nebus įpainiotas - dėl 
tam tikrų priežasčių norime, kad kaip tik tu visa pamatytum, idant žino- 
liudininkas, ir mums kaip tik tavęs reikia. 

Jo kalba mane pribloškė ir sužadino mano smalsumą. Ir kaip gydytojas 
troškau sukaupti žinių. Todėl sutikau su jo siūlymu ir užslinkus nakčiai jis 
paėmė mane iš namų į dengtus neštuvus, o juose audeklu užrišo man akis, 
kad nematyčiau, į kurią pusę esu nešamas. Kai dengti neštuvai sustojo, 
paėmęs mane už rankos jis vedė daugybe koridorių, laiptais aukštyn ir 
žemyn, kol man pakyrėjo ir pasakiau daugiau nebenorįs dalyvauti šioje 
juokdarystėje. Tačiau jis mane nuramino ir nuėmęs nuo akių raišų nuvedė 
į akmeninių sienų salę, kurioje degė galybė lempų. Ant grindų neštuvuose 
gulėjo trys ligoniai, o prie manęs priėjo nuskusta galva, nuo švento aliejaus 
blizgančiu veidu šventikas. Kreipęsis į mane vardu, jis pasiūlė man atidžiai 
apžiūrėti ligonius, kad įsitikinčiau nesant jokios apgaulės. Jo balsas buvo 
stiprus, švelnus, o akys išmintingos. Todėl paklusęs jo siūlymui apžiūrėjau 
ligonius, o peiliu gydantis Gyvenimo rūmų žmogus man padėjo. 

Pamačiau, kad šie trys ligoniai iš tiesų serga ir savo jėgom nuo neštuvų 
pakilti nevalioja. Viena jų buvo jauna moteris, kurios kūnas sudžiūvęs, lie- 
sas ir be gyvybės - tik juodos išsigandusios akys lakstė sulysusiame veide. 
Kitas — berniukas, kurio visas kūnas buvo bjauriai išbertas, šlapiuojančiais 
šašais nusėtas. Trečiasis buvo senukas, kuriam atimtos kojos, todėl nepajėgė 
vaikščioti, bet jis neapsimetinėjo, nes pabedžiojus kojas adata nieko nejau- 
tė. Todėl galiausiai tariau šventikui: 

— Visu išmanumu apžiūrėjau šiuos tris ligonius, ir jeigu būčiau jų gydy- 
tojas, neliktų nieko kita, kaip nusiųsti juos į Gyvenimo rūmus. Vargu ar 
moterį ir senuką net Gyvenimo rūmai išgydytų, tačiau berniuko kančias 
turbūt galėtų palengvinti kasdieninės sieros vonios. 

Sventikas nusišypsojo ir pasiūlė mudviem su Gyvenimo rūmų gydytoju 
atsisėsti galusalio prieblandoje į krėslus ir kantriai laukti. Paskui jis atvedė į 
salę vergus ir tie, ligonius su neštuvais pakėlę prie aukuro, smilkyklėse už- 
degė smilkalus. Iš koridoriaus pasigirdo giesmė ir į salę giedodami šventą- 
sias Amono giesmes įžengė šventikai. Sustoję aplink ligonius, jie ėmė mels- 
tis, šokinėti ir šaukti. Jie šokinėjo ir šaukė, kol jų veidais pasruvo prakaitas 
ir nusimetę antpetines ėmė skambinti žvangučiais ir aštriais akmenimis taip 
žaizdotis krūtines, kad pasiliejo kraujas. Panašių apeigų buvau matęs Siri- 
joje ir kaip gydytojas šaltakraujiškai stebėjau jų įkarštį, kol jie pradėjo dar 
garsiau šaukti, daužyti kumščiais akmenų sieną: akmenų siena priešais juos 
atsivėrė ir lempų šviesoje išniro baugi ir didinga šventoji Amono statula. Tą 


361 


pat akimirką šventikai nutilo ir po viso triukšmo įsiviešpatavo baugi tyla. 
Priešais mus, po tamsiu skliautu, dangiška šviesa sutvisko Amono veidas ir 
staiga aukščiausiasis šventikas žengė link ligonių ir sušukęs kiekvieno jų 
vardą tarė: 

— Kelkitės ir eikite, didysis Amonas jus palaimino, nes tikite juo. 

Tada savo akimis išvydau, kaip visi trys ligoniai, stebeilydami į Amono 
statulą, ėmė neryžtingai keltis nuo savo gultų. Drebėdami jie suklupo ant 
kelių, atsistojo ir nepatikliai čiupinėjosi galūnes, iki pratrūkę verksmu ėmė 
melstis ir laiminti Amoną. Tačiau akmenų siena vėl užsivėrė, šventikai din- 
go, o vergai, išnešę smilkytuvus, uždegė daugybę šviesių lempų, idant mes, 
gydytojai, galėtumėm apžiūrėti ligonius. Apžiūrėjome juos: jauna moteris 
galėjo judinti galūnes ir mūsų vedama žengti kelis žingsnius, senukas vaikš- 
čiojo pats, o berniuko bėrimas išnykęs — oda buvo švari ir glotni. Visa tai 
įvyko per kelias vandens laikrodžio padalas ir niekas, savo akimis nematęs, 
nebūtų patikėjęs, kad šitaip gali nutikti. 

Mus priėmęs šventikas priėjo prie mūsų ir pergalingai nusišypsojęs pa- 
klausė: 

— Ką dabar pasakysi, karališkasai Sinuhe? 

Be baimės žvelgdamas jam į akis pasakiau: 

— Suprantu, kad moteris ir senukas kentė dėl kerų, sukausčiusių jų valią, 
o kerai įveikiami kerais, jei kerinčiojo valia stipresnė už pirmesnio kerėtojo 
valią. Tačiau išbėrimas lieka išbėrimas ir išgydomas ne kerais, o daugybę 
mėnesių trunkančių vaistymu bei gydomosiomis voniomis. Todėl patvirti- 
nu, kad anksčiau niekada nieko panašaus nebuvau matęs. 

Jis pažvelgė į mane - akys tvykstelėjo - ir paklausė: 

— Ar pripažįsti, Sinuhe, kad Amonas tebėra visų dievų karalius? 

Tačiau atsakiau jam: 

— Norėčiau, kad balsu netartum neteisėtojo dievo vardo, nes faraonas tai 
uždraudė, o aš esu jo tarnas. 
sio laipsnio šventikas ir jo valia buvo stipresnė už širdį. Todėl jis susitvardė 
ir šypsodamas tarė: 

— Aš vardu Herhoras - gali išduoti mane sargybiniams, tačiau nebijau 
neteisėtojo faraono sargybinių, nebijau nei jo rimbo, nei kasyklų ir gydau 
kiekvieną, ateinantį pas mane vardan Amono. Vis dėlto nesiginčykime dėl 
šių dalykų, o pasikalbėkime kaip išsilavinę žmonės. Todėl leisk man tave 
pakviesti į savo celę išgerti vyno, juk turbūt pavargai, ne vieną vandens 
padalą ant kieto krėslo sėdėdamas. 

Akmeniniais koridoriais jis vedėsi mane į savo celę ir iš slogaus oro supra- 
tau, kad esame po žeme - spėjau, jog tai Amono požemiai, apie kuriuos 
pasakojama daugybė legendų, tačiau nė vienas neįšventintasis jų nėra ma- 
tęs. Herhoras paleido Gyvenimo rūmų gydytoją ir dviese nuėjome į jo celę 
jo būste netrūko jokio žmogaus širdį džiuginančio patogumo. Lova buvo 

su uždanga, dėželės bei skrynelės - dramblio kaulo ir juodmedžio, kilimai — 
minkšti, celė kvepėjo brangiais aliejais. Jis mandagiai užpylė man ant ran- 
kų kvapnaus vandens ir pakvietęs atsisėsti pasiūlė man meduolių, vaisių 
bei seno stipraus Amono vynuogynų vyno su mira. Drauge geriant vyną 
jis man kalbėjo: 

— Sinuhe, pažįstame tave —- sekėme tavo žingsnius ir žinome, kad nepa- 
prastai myli neteisėtąjį faraoną, o jo neteisėtas dievas nėra tau toks sveti- 
mas kaip norėtumėm. Vis dėlto patikinu tave: jo dievas neturi nieko kita, 
ką turi Amonas, o faraono kurstymas ir neapykanta apvalė Amoną ir dar 
labiau jį sustiprino. Vis dėlto kalbėdamas su tavim neliesiu dieviškų dalykų - 
kreipiuosi į tave kaip į žmogų, kuris neprašydamas dovanų gydė žmones, 
ir kaip į egiptietį, kuris Juodąją žemę myli labiau nei Raudonąsias žemes. 
Todėl sakau tau: faraonas Echnatonas - neturtėlių prakeiksmas, viso Egip- 
to žlugimas ir jį reikia nuversti, kol jo keliamas blogis neįsikerojo tiek, kad 
nebūtų galima net krauju sunaikinti. 

Gerdamas jo vyną atsakiau: 

— Dievai man nieko nereiškia - man jau gana dievų, tačiau faraono Ech- 
natono dievas skiriasi nuo visų bet kurio meto dievų, nes jo dievas neturi 
atvaizdo, jo dievui visi žmonės lygūs ir šis dievas brangina kiekvieną žmo- 
gų - skurdžių ir vergą, ir net svetimšalį. Ir tikiu, kad senieji pasaulio metai 
baigėsi ir prasideda naujieji. Todėl gali nutikti tai, kas neįtikima, gali nutikti 
tai, kas prieštarauja žmogaus protui. Nes dar per amžius nebuvo įmanu 
sena pakeisti nauju ir žmones paversti broliais. 

Prieštaraudamas Herhoras pakėlė rankas ir nusišypsojęs tarė: 

— Matau, Sinuhe, kad sapnuoji atviromis akimis, nors tikėjau tave esant 
protingą. Mano tikslas mažesnis. Noriu tik, kad visa būtų kaip anksčiau, 
kad net neturtėlio saikas būtų kaupinas ir įstatymai tebegaliotų. Trokštu 
tik, kad kiekvienas Žmogus saugiai verstųsi amatu ir tikėtų tuo, kuo pats 
nori tikėti. Trokštu, kad išliktų tai, kas stabdo gyvenimo permainas, palieka 
skirtumą tarp vergo ir jo pono, tarno ir jo šeimininko. Trokštu, kad Egipto 
valdžia ir garbė išliktų nepajudinta, trokštu, kad vaikai gimtų krašte, kur 
kiekvienas turi savo vietą ir kiekvieno uždavinys ligi gyvenimo galo nu- 
lemtas iš anksto, ir bergždžias nerimas niekam širdies nesekina. Stai ko 
trokštu, todėl faraonas Echnatonas turi būti nuverstas. 

Jis maldaujamai palytėjo man ranką ir nusilenkęs pasakė: 

— Tu, Sinuhe, taikus ir geraširdis žmogus ir niekam nelinki bloga. Tačiau 
gyvename tokiu metu, kai kiekvienas turi pasirinkti — šito neišvengs nė 
vienas. Kas ne su mumis — tas prieš mus, ir kartą teks šitai ištverti, juk 
turbūt nesi toks kvailas, kad tartum jo valdžią dar ilgai išsilaikysiant. Man 
vis tiek, kokiems dievams tarnauji, ar išvis jiems tarnauji, nes Amonas apsi- 
eis be tavo tikėjimo. Tačiau tu, Sinuhe, gali nuimti nuo Egipto prakeiksmą. 
Tu gali Juodojoje žemėje panaikinti alkį, skurdą ir nerimą. Tu gali sugrąžin- 
ti Egipto galybę. 

Jo žodžiai sukėlė nerimą mano širdy. Gėriau jo vyną, o į burną ir šnerves 
priplūdo palaimingo miros kvapo. Pamėginęs nusijuokti tariau jam: 

— Turbūt tau įkando pasiutęs šuo, o gal įgėlė skorpionas, nes aš tikrai 
neturiu jokios galios ir net ligonių nesugebu gydyti taip išmoningai kaip tu. 

Pakilęs jis tarė: 

— Parodysiu tau šį tą. 

Jis paėmė lempą, išsivedė mane į koridorių ir atidaręs daugybe spy- 
nų užrakintas duris lempa apšvietė celę, kurioje auksu, sidabru bei bran- 
gakmenių gausybe žėrėjo, žibėjo auksiniai žmogaus dydžio indai. Ta- 
čiau jis tarė: 

— Nebijok. Tikrai nesirengiu tavęs vilioti auksu — toks kvailas nesu, nors 
turbūt nekenks pamatyti Amoną tebesant turtingesnį už faraoną. Ne, auk- 
su tavęs neviliosiu, tik noriu tau šį tą parodyti. 

Jis atidarė dar vienerias varines duris ir apšvietė lempa mažutę celę: joje 
su dviguba karūna ant galvos akmeninėje lovoje gulėjo vaškinė figūra, ašt- 
riais kauliniais smaigais perverta krūtine bei smilkiniais. Nevalingai pakė- 
liau ranką ir suminėjau nuo kerų saugančius skaičius, kaip buvau išmokęs 
prieš pirmojo laipsnio šventiko įšventinimą. Herhoras pažvelgė į mane šyp- 
sodamas ir jo rankoje lempa nesudrebėjo. 

— Ar dabar tiki, - paklausė jis, - kad faraono Echnatono laikai greitai 
praeis, nes Amono vardu per šią statulą jį užkerėjome, galvą bei širdį per- 
vėrę šventaisiais Amono smaigais. Vis dėlto kerai veikia lėtai - dar daug 
bloga nutiks ir jo dievas, be abejonės, gali jį šiek tiek apsaugoti nuo mūsų 
kerų. Todėl šitai pamačius noriu dar su tavimi pasikalbėti. 

Jis rūpestingai užrakino visas duris ir parsivedęs į savo celę įpylė man 
dar taurę vyno, tačiau vynas liejosi man iš burnos, dantys barškėjo į taurės 
kraštą, nes suvokiau savo akimis matęs iš visų stipriausius kerus, kurių dar 
nė vienas žmogus neįveikė. Vaškinės statulos kerai yra tokie baisūs, kad 
Amono šventikai savo šventykloje neišdrįsdavo apie juos kalbėti balsu — 
apie juos turėdavai perskaityti iš senų šventraščių, o diduma manė, kad 
šitų kerų jau neįmanu daryti, nes nuo piramidžių atsiradimo praėjo du 
tūkstančiai metų - pasaulis jau nebuvo jaunas ir pilnas kerų kaip tada. Her- 
horas tarė: 

— Matai, kad Amono valdžia siekia net Achetatoną ir neklausk manęs, iš 
kur gavome jo plaukų ir jo nukirptų nagų į vaškinę statulą įlydyti, bet galiu 
tau pasakyti, kad jų nepirkome už auksą, bet gavome juos vardan Amono. 

Tiriamai žvelgdamas į mane jis svėrė žodžius ir pagaliau tarė: 

— Savomis akimis matei, kai vardan Amono gydžiau ligonius, kad Jo galy- 
bė auga diena iš dienos. Diena iš dienos baisiau Amono prakeiksmas slegia 
Egiptą. Kuo ilgiau faraonas gyvens, tuo labiau liaudis dėl jo kentės, o kerai 
veikia lėtai. Siaip ar taip, neteisėtąjį faraoną kankina galvos skausmas, kuris 
visiškai išsekins jo jėgas. Ką pasakytum, Sinuhe, jei duočiau tau vaistą, kuris 
taip išgydys faraono galvos skausmą, kad jam niekada nebeteks jo kęsti. 

— Žmogus neatsparus skausmui, - tariau. - Tik negyvėlis skausmo ne- 
jaučia. 

Jis žvelgė į mane liepsningomis akimis ir jo valia prikaustė mane prie 
krėslo — negalėjau kilstelėti rankos, kai jis pasakė: 

— Gal ir taip, bet šis vaistas nepalieka pėdsako ir niekas negalės tavęs 
apkaltinti - net balzamuotojai nieko keista jo viduriuose nepastebės. Tačiau 
tau šito žinoti nebūtina, tik duok faraonui galvos skausmą išgydysiantį vaistą. 
Vaistą išgėręs jis užmigs ir jau niekada jam neteks kęsti skausmo ar liūde- 
sio. - Suturėdamas jis kilstelėjo ranką ir dar pridūrė: - Neketinu tavęs auk- 
su papirkti, bet jei tai padarysi, būsi per amžius palaimintas, o kūnas nieka- 
da neišnyks - išliksi per amžius. Taip pat visą gyvenimą tave saugos nema- 
tomos rankos ir nepatirsi žemiškos svajonės, kuri neišsipildytų. Visa tai pa- 
žadu tau, nes galiu tai pažadėti. 

Pakėlęs abi rankas jis liepsningomis akimis pažvelgė į mane ir žvilgsnio 
negalėjau išvengti. Jo valia sukaustė mane: negalėjau net krustelėti, paju- 
dinti rankų, pakilti nuo krėslo. Jis tarė: 

— Jei tarsiu tau: „Kelkis“ — pakilsi. Jei tarsiu tau: „Pakelk ranką“ - pakelsi. 
Tačiau negaliu įsakyti tau lenktis Amonui, jei pats nenori, ir negaliu pri- 
versti tavęs elgtis prieš savo valią. Sitai apriboja mano galią tau. Todėl rei- 
kalauju tavęs, Sinuhe, vardan Egipto, imk mano duodamą vaistą ir am- 
žiams išgydyk jo galvos skausmą. 

Jis nuleido ranką ir aš vėl galėjau judėti, pakelti prie lūpų vyno taurę ir 
jau nebedrebėjau. Miros kvapas užliejo man burną, šnerves ir tariau jam: 

— Herhorai, nieko tau nepažadu, bet vis dėlto duok man vaistą. Duok 
man tą galingąjį vaistą — gal jis geresnis už aguonų pieną ir gal ateis akimir- 
ka, kai jis pats nebenorės pabusti. 

Padavęs išrašytą stiklinę dėžutę su vaistu, jis tarė: 

— Egipto ateitis tavo rankose, Sinuhe. Negalima kelti rankos prieš farao- 
ną, tačiau liaudies kančia ir nerimastis neapsakoma ir gali ateiti valandėlė, 
kai kas nors prisimins, kad faraonas taip pat mirtingas, kad pervėrus ietimi 
ar peiliu jo kraujas taip pat paplūsta. Sitai tikrai negali nutikti, nes tuomet 
suklibės faraonų valdžia. Todėl Egipto likimas dabar tavo rankose, Sinuhe. 

Įsidėjęs vaistą į užjuostį dygiai tariau: 

— Gali būti, kad mano gimimo dieną Egipto likimą laikė juodi nendres 
pynę pirštai. Tačiau yra dalykų, kurių net tu, Herhorai, nežinai, nors tariesi 
žinąs viską. Siaip ar taip, vaistą aš pasiimu, bet prisimink, kad nieko tikra 
tau nepažadėjau. 

Jis nusišypsojo ir pakėlęs atsisveikinimui ranką pagal paprotį tarė: 

— Tavo atlygis bus didelis. 

Paskui jis nieko neslėpdamas išlydėjo mane koridoriais, nes jo akys per- 
matė žmonių širdis ir jis žinojo, kad neįduosiu. Todėl galiu pasakyti, jog 
Amono požemiai esti po didžiąja šventykla, tačiau kaip į juos patenkama — 
nenoriu pasakoti, nes tai ne mano paslaptis. 

Po kelių dienų Aukso rūmuose mirė didžioji karališkoji motina Tejė. Ji mirė 
nuo mažos smėlynų gyvatės įkandimo - gyvatė jai įkando tikrinant paukš- 
čių pinkles rūmų sode. Asmeninio gydytojo kaip tik tą valandėlę nebuvo — 
juk gydytojo niekada neįmanoma rasti, kai labiausiai reikia. Todėl iš namų 
Tėbuose atgabeno mane, tačiau atvykus į Aukso rūmus man beliko tik pa- 
liudyti ją mirus. Bet jos gydytojo už tai tikrai negalėjau kaltinti, nes mažy- 
tės smėlynų gyvatės įkandimas tikrai pražūtingas, jei per pirmus šimtą pulso 
tvinksnių neprapjaunamos ir neužveržiamos gyslos. 

Pagal paprotį privalėjau likti Aukso rūmuose ir atiduoti kūną Mirties rū- 
mų nešikams. Prie kūno sutikau paniurusį šventiką Eję ir jis, lytėdamas 
išpurtusius karališkosios motinos skruostus, tarė: 

— Jau laikas buvo jai mirti - ji buvo grisi sena moteris, drauge su manimi 
rezgusi intrigas. Ją nuteis jos darbai ir tikiuosi po jos mirties liaudį nurim- 
siant. 

Vis dėlto netikiu, kad ją nužudė Ejė, nes vargu ar jis būtų išdrįsęs tai 
padaryti. Mat bendri nusikaltimai ir tamsios paslaptys sujungia žmones la- 
biau nei meilė - nors Ejė kalbėjo šaltakraujiškai, žinau, kad Tejei mirus jos 
ilgėjosi, nes metams bėgant jiedu buvo vienas prie kito pripratę. 

Kai Tėbuose pasklido žinia apie karališkosios motinos mirtį, žmonės apsi- 
rengė geriausiais drabužiais ir nepaprastai džiūgaudami užplūdo gatves bei 
aikštes. Iš lūpų į lūpas sklido pranašystės, minioje radosi daugybė vis naujas 
šventąsias pranašystes pasakojančių šventų žmonų. Galybė žmonių taip pat 
susirinko prie Aukso rūmų sienų ir Ejė, trokšdamas juos nuraminti bei pel- 
nyti palankumą, liepė rimbais iš Aukso rūmų požemių išvyti valdovės Tejės 
negrus kerėtojus. Jie buvo penki, viena jų, moteris, bjauri, stora it begemotas, 
ir sargybiniams rimbais juos išvijus pro Papiruso vartus, žmonės supuolę 
sudraskė juos į gabalėlius — net kerai negelbėjo. Ejė taip pat liepė požemiuo- 
se sunaikinti ir sudeginti visus jų kerėjimo įrankius, vaistus bei šventuosius 
kelmus - gaila, nes mielai būčiau ištyrinėjęs jų vaistus bei kerus. 

O rūmuose neatsirado nė vieno, sielvartaujančio dėl karališkosios moti- 
nos mirties ir jos kerėtojų likimo. Tačiau princesė Baketatonė atėjo prie mo- 
tinos kūno ir, dailiomis rankomis palytėjusi jos tamsias rankas, tarė: 

— Tavo vyras, motin, negerai pasielgė liepęs liaudžiai sudraskyti juoduo- 
sius tavo kerėtojus. 

Ir man ji pasakė: | 

— Sie kerėtojai tikrai nebuvo blogi žmonės ir jie visai nenorėjo čia būti, 
nes ilgėjosi savo džiunglių bei šiaudinių namelių. Nereikėjo jų bausti už 
mano motinos darbus. 

Sitaip sutikau princesę Baketatonę — pamačiusi ji mane užkalbino, o aš 
nepaprastai susižavėjau išdidžia jos laikysena ir skaisčiu veidu. Ji paklausė 
manęs apie Horemhebą ir pasišaipiusi iš mano draugo tarė: 

— Horemhebas žemos kilmės, jo kalba grubi, bet jei vestų - galėtų pradė- 
ti kilmingą giminę. Ar tu, Sinuhe, gali pasakyti, kodėl jis neveda? 

Atsakiau jai: 

— Ne pirma smalsauji, karališkoji Baketatone, bet dėl tavo grožio pasaky- 
siu tau tai, ko nedrįsau niekam pasakoti. Pirmą kartą dar berniukas atvykęs 
į rūmus Horemhebas iš netyčių pažvelgė į mėnulį. Po šito jis nebeįstengė 
jokios kitos moters trokšti, idant sudaužytų su ja ąsotį. Bet kas tau, Baketa- 
tone? Joks medis be paliovos nežydi - kada nors jis turi vesti vaisius ir kaip 
gydytojas tikrai linkėčiau, kad tavo šonai nuo apvaisinimo papilnėtų. 

Išdidžiai atkraginusi galvą ji tarė: 

— Gerai žinai, Sinuhe, jog mano kraujas pernelyg šventas, kad maišyčiau 
jį net su kilmingiausiųjų Egipto žmonių krauju. Todėl būtų buvę geriau, jei 
pagal gerą paprotį mano brolis būtų paėmęs mane į žmonas ir turbūt jau 
seniai būčiau pagimdžiusi jam sūnų. Be to, turėdama valdžią, liepčiau iš- 
durti tam Horemhebui akis - gėda pagalvoti, kad jis išdrįso pažvelgti į mėnu- 
lį. Atvirai tau pasakysiu, Sinuhe, kad net mintis apie vyrą man kelia siaubą, 
nes jų prisilietimai grubūs ir begėdiški, o jų stangrūs kūnai gniuždo glež- 
nas moteris, todėl manau, jog džiaugsmas, kurį vyras gali suteikti moteriai, 
nepaprastai perdedamas. 

Tačiau jos akys sublizgo karščiu, kalbėdama ji aistriai alsavo ir supratau, 
kad ši kalba jai teikia didelį malonumą. Todėl pakursčiau ją sakydamas: 

— Mačiau savo draugą Horemhebą įtempus raumenis laužantį sunkią, ant 
rankos užmautą vario apyrankę. Jo galūnės ilgos, stotingos, o krūtinė dunksi 
dusliai lyg būgnas, kai įpykęs muša ją kumščiais. Rūmų moterys bėga paskui 
jį miauksėdamos kaip katės, nes jis kam tik nori gali bet ką padaryti. 

Virpančiomis dažytomis lūpomis, pliskančiomis akimis princesė Baketa- 
tonė pažvelgė į mane ir karštai tarė: 

— Sinuhe, tavo kalba man baisiai nemaloni ir nesuprantu, kodėl nuolat 
kalbi man apie tą savo Horemhebą. Siaip ar taip, jis gimė mėšlinais tarpu- 
pirščiais ir net jo vardas man bjaurus. Išties nesuvokiu, kodėl man apie tai 
kalbi prie mirusios motinos kūno. 

Nenorėjau jai priminti, katras iš mudviejų pirmas užvedė kalbą apie Ho- 
remhebą, todėl tariau jai neva gailestaudamas: 

— Ak, Baketatone, tik išlik žydinčiu medžiu - tavo kūnas nevys, žydėsi 
dar daugybę metų. Bet ar tavo motina išties neturėjo nė vienos atsidavu- 
sios rūmų moters, kad paverktų ir pavaitotų prie kūno, iki Mirties rūmai 
pasiims ją — šalia jos samdytos raudotojos verkia ir raunasi plaukus. Jei 
galėčiau - pats verkčiau, tačiau mano, gydytojo, ašaros jau senokai dėl mir- 
ties nebyra. Gyvenimas - karšta diena, Baketatone, o mirtis turbūt — šalta 
naktis. Gyvenimas - gili įduba, Baketatone, o mirtis turbūt — gilus skaidrus 
vanduo. 

Ji tarė: 

— Ak, nekalbėk man apie mirtį, Sinuhe, kai gyvenimas man dar toks sal- 

dus. Bet išties gėda, kad niekas nerauda prie mano motinos kūno. Pati, 
žinoma, negaliu verkti, nes garbė man neleidžia ir nutekėję nuo blakstienų 
dažai sugadintų man skruostų skaistalus, tačiau atsiųsiu kokią nors rūmų 
moterį drauge su tavimi paverkti, Sinuhe. 

Juokais atsakiau jai: 

— Dieviškoji Baketatone, tavo grožis mane sujaudino, o tavo kalba įpylė 
alyvos į manąją ugnį. Todėl atsiųsk raudoti kokią seną, negražią moterį, kad 
apimtas aistros nepradėčiau jos vilioti ir gedinčių namų nepaniekinčiau. 

Priekaištingai papurčiusi galvą ji tarė: 

— Sinuhe, Sinuhe, ar tau tikrai ne gėda kalbėti kvailysčių. Nors ir nebijai 
dievų, kaip apie tave kalbama, tai nors mirtį turėtum gerbti. 

Ji buvo moteris ir visai neįsižeidė dėl mano kalbų, o išėjo atsiųsti kokios 
nors rūmų moters paverkti šalia motinos kūno, iki atvyks Mirties rūmų 
nešėjai. 

Tačiau ne be reikalo taip bedieviškai kalbėjau prie mirusios kūno, nekan- 
triai laukdamas rūmų moters, ir ji atėjo — buvo vyresnė ir bjauresnė, nei 
drįsau tikėtis, nes karališkosios motinos moterų namuose dar tebegyveno 
visos jos sutuoktinio žmonos, faraono Echnatono žmonos, jų žindyvės bei 
rūmų moterys. Nors negraži, rūmų moteris buvo vardu Mehuneterė, o iš 
jos veido supratau, kad jai patiko vyrai ir vynas. Suprasdama savo pareigą, 
prie didžiosios karališkosios motinos kūno ji ėmė verkti, inkšti, rautis plau- 
kus. Tuo tarpu atnešiau vyno ir kiek paverkusi ji sutiko išgerti, kada kaip 
gydytojas patikinau, jog dideliam liūdesiui apėmus tai visai į sveikatą. Ge- 
riant vyną pradėjau juokauti, kalbėti apie praėjusį grožį. Kalbėjau jai ir apie 
vaikus, apie mažąsias faraono Echnatono dukreles, o tada jau dėdamasis 
kvailiu paklausiau: 

— Ar tikra tiesa, jog didžioji karališkoji motina buvo vienintelė amžinojo 
faraono Žmona, pagimdžiusi jam sūnų? 

Mehuneferė pašiurpusi žvilgtelėjo į mirusiąją ir drausdama man taip kal- 
bėti papurtė galvą. Todėl kalbėjau jai vis daugiau gražių, meilių žodžių, 
kalbėjau apie jos plaukus, apie drabužius bei papuošalus. Kalbėjau apie jos 
akis ir lūpas, kol ji, visai užmiršusi verksmą, ėmė susižavėjusi manęs klau- 
sytis, nes tokiais žodžiais moteris visada tiki, net jei gerai žino, jog tai netie- 
sa, ir kuo senesnė, bjauresnė moteris, tuo labiau tiki, nes nori tikėti. Taigi 
mes tapome gerais draugais, ir kai atvykę Mirties rūmų nešikai išnešė kū- 
ną, ji visaip meilindamasi pasikvietė mane į savo kambarį faraono moterų 
namuose gerti vyno. Svaigstant jos liežuvis vis labiau laisvėjo, sulūžo visos 
jos spynos: ji glostė man skruostus, vadino gražiu berniuku ir drąsindama 
mane pasakojo visokias begėdiškiausias rūmų apkalbas. Ji taip pat leido 
suprasti, jog, didžioji karališkoji motina dažnai linksmindavosi su negrų ke- 
rėtojais ir krizendarna tarė: 

— Karališkoji motina buvo baisi, šiurpi moteris, jai mirus man lengviau 

kvėpuoti ir visai nesuprantu jos skonio, kai yra tiek apveidžių egiptiečių 
jaunikaičių - rudos ir minkštos odos bei maloniai kvepiančių. 

Ji pauostė mano pečius, ausis, tačiau atstūmiau ją tardamas: 

— Ar tiesa, kad didžioji karališkoji Tejė buvo gabi nendrių pynėja? Ar 
tiesa, kad ji rišdavo mažus nendrių luotelius ir išplukdydavo juos naktimis 
žemyn upe? 

Mano kalba ją nepaprastai išgąsdino ir ji paklausė: 

— Iš kur tu tai Žinai? 

Tačiau nuo vyno ji prarado nuovoką, ją užvaldė noras girtis ir ji tarė: 

— Vis dėlto žinau už tave daugiau ir žinau, kad ne mažiau nei trys nauja- 
gimiai berniukai, kaip neturtingųjų vaikai, išplaukė luoteliais žemyn upe, 
nes kol nebuvo Ėjės, ta sena kerėtoja bijodama dievų nenorėjo rankų krau- 
ju teptis. Tik Ejė pavertė ją nuodytoja, todėl Mitanijos princesė Tadukhipa 
mirė raudodama, šaukdamasi ir verždamasi iš rūmų ieškoti savo sūnaus. 

— Ak, gražioji Mehunefere, - tariau palytėdamas jos storai išdažytus 
skruostus, — tikriausiai naudojiesi mano jaunyste ir nepatyrimu tikindama 
mane klaidžiomis pasakomis. Juk Mitanijos princesė neturėjo sūnaus, o jei 
turėjo, tai kada šitai galėjo nutikti. 

— Nesi toks jaunas ir nepatyręs, gydytojau Sinuhe, -— tarė ji ir garsiai 
sukrizeno. - Priešingai - tavo rankos klastingos, apgaulios, ir akys tavo klas- 
tingos, o užvis klastingiausias karčius melus man į akis spjaudantis liežu- 
vis. Vis dėlto tavo melai senos moters ausims palaimingį, Sinuhe, ir negaliu 
susiturėti, tačiau papasakosiu tau viską apie Mitanijos princesę, kuri galėjo 
tapti didžiąja karališkąja sutuoktine - jei Tejė dar būtų gyva, šie žodžiai 
apvyniotų ploną virvelę man apie kaklą. Žiūrėk, Sinuhe: princesė Tadukhi- 
pa tebuvo maža mergytė, kai iš tolimos šalies atkeliavo į faraono Aukso 
rūmus. Ji tebuvo maža mergytė ir faraono moterų namuose žaidė su lėlė- 
mis — visai taip pat kaip su Echnatonu apvesdinta mažoji princesė, kuri taip 
pat mirė. Ir faraonas Amenhotepas jos nelietė, o mylėjo ją kaip vaiką, drau- 
ge žaidė su lėlėmis, dovanodavo jai auksinių žaisliukų. Tačiau Tadukhipa 
suaugo ir sukakusi keturiolika metų buvo graži pažiūrėti: kūnas grakštus ir 
gležnas, tamsios akys žvelgė į tolius, o jos oda, kaip visų Mitanijos moterų, 
buvo šviesi it plėnys. Tuomet faraonas atliko jai savo pareigą, kaip nepaisy- 
damas visų Tejės suktybių atlikdavo su daugybe moterų, nes šiuose reika- 
dukhipos miežio grūdas sužaliavo, tačiau po kurio laiko sužaliavo Tejės 
miežio grūdas ir ji nepaprastai džiaugėsi, nes buvo pagimdžiusi faraonui 
tik dukterį - šitą pasipūtusią, išdidžią Baketamonę, aišku, norėjau pasakyti 
Baketatonę, bet esu sena moteris ir man greit susipainioja liežuvis. 

Sustiprinus liežuvį vynu, tas nebesipainiojo, ir ji iškalbingai tęsė: 

- Visi kai ką žinantieji vis dėlto žino, kad Tejės miežio grūdo žaluma kilo 
iš Heliopolio, tačiau apie šitai geriau nieko nekalbėti. Šiaip ar taip, Tadukhi- 
pos nėštumo metu Tejė labai kankinosi ir kaip įmanydama mėgino nutraukti 

jos nėštumą, - kaip padarė daugybei žmonų faraono moterų namuose. Du 
naujagimius berniukus ji buvo anksčiau nendrių luotuose išplukdžiusi pa- 
sroviui, tačiau tai didelės reikšmės neturėjo, nes jie buvo paprastų sugulo- 
vių sūnūs - žmonos nepaprastai bijojo Tejės, o ji šioms atsilygindavo galy- 
be dovanų, todėl radusios šalia savęs dukterį vietoj sūnaus jos savo dalia 
pasitenkindavo. Tačiau Mitanijos princesė buvo pavojingesnė priešininkė, 
nes buvo karališkosios giminės ir turėjo draugų, kurie ją saugojo ir tikėjo, 
kad pagimdžiusi sūnų ji taps didžiąja karališkąja sutuoktine vietoj Tejės. 
Vis dėlto Tejė turėjo tokią didelę valdžią ir jos įkarštis miežio grūdui sužalia- 
vus buvo toks bauginantis, jog niekas neišdrįso jai prieštarauti, juolab kad 
šalia ji turėjo iš Heliopolio parsigabentą Eję. Todėl Mitanijos princesei gim- 
dant jos draugai buvo pavaryti šalin ir ją apsupo negrų kerėtojai - neva 
norėdami palengvinti skausmus, o kai ji norėjo pamatyti savo sūnų, buvo 
parodyta mirusi mergytė, tačiau ji nepatikėjo Teje. Ir aš, Mehuneferė, Ži- 
nau, kad ji pagimdė sūnų, sūnus buvo gyvas ir tą pat naktį buvo išplukdy- 
tas nendrių luotu žemyn upe. 

Garsiai nusijuokęs paklausiau: 

— O iš kur tu, gražioji Mehunetfere, Žinai? 

Iš įkarščio ji gerdama apsipylė smakrą vynu ir riktelėjo: 

— Vardan visų dievų, savomis rankomis pripjoviau nendrių, nes Tejė 
nėščia nenorėjo braidžioti po vandenį. 

Pasibaisėjau jos žodžiais ir pašokau paliedamas ant grindų vyną, bet slėp- 
damas savo išgąstį įtrypiau jį koja į kilimą. Tačiau Mehuneferė sugriebė 
mano ranką ir, jėga trūktelėjusi sėstis šalia savęs, pasakė: 

— Visai neketinau šito pasakoti ir labai kenkiu sau šitai pasakodama, 
bet nežinau, kuo tu mane taip veiki, kad mano širdis nė vienos paslap- 
ties nesulaiko, Sinuhe. Todėl prisipažįstu: kaip tik aš pripjoviau nen- 
drių, o Tejė iš jų surišo luotą, nes ji nepasitikėjo savo tarnais, o mane 
buvo palenkusi kerais ir už mano darbus, nes jaunystėje iš kvailumo 
pridariau darbų, už kuriuos įkliuvusi būčiau nuplakta ir išvaryta iš Auk- 
so rūmų, tačiau kas tuomet Aukso rūmuose nebūtų tų darbų nuveikęs — 
tik dabar apie juos nenoriu tau pasakoti. Siaip ar taip, ji laikė mane savo 
rankose, todėl įbridusi į vandenį pripjoviau nendrių ir ji tamsoje surišo 
luotą, o rišdama juokėsi ir kalbėjo bedieviškus dalykus, nes buvo lai- 
minga, kad šitaip gali įveikti Mitanijos princesę. Tačiau aš raminausi 
tardama, jog kas nors turbūt ras vaiką, nors Žinojau, kad šito negali 
būti, nes nendrių luotais žemyn upe išplaukę vaikai mirdavo įsaulyje, 
juos pagriebdavo krokodilai ar plėšrūs paukščiai. Vis dėlto Mitanijos prin- 
cesė nepasitenkino kerėtojų šalia paguldyta negyva mergaite, nes kūdi- 
kio net odos spalva buvo kitokia nei jos, ir galvos pavidalas kitoks, todėl 
netikėjo ją pagimdžiusi. Mat Mitanijos moterų oda glotni kaip vaisiaus 
žievė, dūmo ar blyškių plėnių spalvos, jų galvos mažutės, dailios. Todėl 
kaltindama kerėtojus ir Teję ji graudžiai vaitojo, raudojo, rovėsi plau- 

kus, kol Tejė įsakė gydytojams sugirdyti jai kvaišinančių vaistų ir ap- 
skelbė ją praradus protą iš liūdesio, kad pagimdė negyvą kūdikį. Ir farao- 
nas, vyrų papratimu, mieliau tikėjo Teje nei Tadukhipa. Paskui Ta- 
dukhipa pradėjo menkti ir mirė, tačiau prieš mirtį ji daugybę kartų mė- 
gino pabėgti iš Aukso rūmų ieškoti sūnaus, todėl visi patikėjo jos protą 
aptemus. 

Zvelgiau į savo rankas, ir mano rankos, lyginant su beždžioniškais Me- 
huneferės pirštais, buvo blyškūs — mano rankų oda buvo dūmų spalvos. 
Buvau taip baisiai priblokštas ir taip įbūgęs, kad vos girdimai paklausiau: 

— Gražioji Mehunefere, ar dar gali pasakyti, kada tai nutiko? 

Ji paglostė tamsiais pirštais man sprandą ir meilindamasi tarė: 

— Oi, saldusai berniuk, kam tokiems seniems dalykams švaistai laiką, juk 
galėtum jį smagiau leisti. Tačiau tavo prašymo negaliu nepatenkinti, todėl 
pasakysiu, kad visa tai atsitiko dvidešimt antraisiais didžiojo faraono val- 
dymo metais, rudenį, per patį potvynį. Jei stebiesi, iš kur taip gerai viską 
prisimenu, galiu paaiškinti, jog tais pačiais metais gimė faraonas Echnato- 
nas, nors jis gimė tik kitą pavasarį, per sėją, Suns žvaigždei pakilus. Todėl 
tai prisimenu. 

Nuo jos žodžių sustingau iš siaubo, todėl nepajėgiau apsiginti ir net ne- 
pajutau, kaip ji drėgnomis nuo vyno lūpomis palytėjo man skruostus, iš- 
margindama juos savo lūpų bei skruostų plytų spalvos dažais. Ji apkabino 
mane ir karštai suspaudusi pavadino savo jautuku ir balandėliu. Tačiau tik 
atsainiai atstūmiau ją, nes mano mintys kunkuliavo it jūra, visa manyje 
nuo tos klaikios žinios nesuvaldomai sukilo, nes jeigu tai, ką ji papasakojo, 
buvo tiesa, - mano gyslomis galėjo tekėti didžiojo faraono kraujas, aš bu- 
vau netikras faraono Echnatono brolis ir tikriausiai aš būčiau tapęs faraonu, 
jei Tejės klasta nebūtų įveikusi mano mirusios motinos meilės. Stebeilijau 
priešais save ir tariausi suprantąs, kodėl visada jaučiausi vienišas ir svetim- 
šalis žemėje, nes karališko kraujo žmogus minioje esti vienintelis. Taip pat 
tariausi suprantąs, kodėl Mitanijos žemėje keistai jaučiausi ir kodėl man 
atrodė, kad tą gražią žemę gožia mirties šešėlis. 

Tačiau įkyri Mehuneferės elgsena privertė mane atitokti ir turėjau su- 
kaupti visą valią, kad ištverčiau jos glamones bei šnekas, nes jos rankos ir 
žodžiai mane šiurpino — visa Aukso rūmuose dabar mane šiurpino. Vis 
dėlto sveikas protas patarė man ją pakęsti, todėl verčiau ją toliau gerti vy- 
ną, kad dar labiau apkvaištų ir užmirštų visa, ką man papasakojo. Tačiau 
apsvaigusi ji tapo neapsakomai baisi, todėl galiausiai turėjau į vyną įmai- 
šyti aguonų pieno, kad užmigdęs ja atsikratyčiau. 

Kai pagaliau išėjau iš jos kambario bei moterų namų, jau buvo naktis ir 
Aukso rūmų tarnai bei sargybiniai rodydami į mane pirštais kikeno, tačiau 
tariau taip vykstant tik todėl, kad ėjau šlitinėdamas, stingsančiomis akimis 
ir susiglamžiusiais drabužiais. O namie nemigusi ir nerimaudama dėl ma- 
no sugaišties laukė Meritė, norėdama išgirsti apie karališkosios motinos mirtį, 

bet išvydusi mane ji prispaudė ranką prie burnos, ranką prie burnos taip 
pat prispaudė Mutė, ir jiedvi persimetė žvilgsniais. Galiausiai Mutė su ap- 
maudu tarė Meritei: 

— Ar tūkstantį kartų nesakiau tau, kad visi vyrai vienodi ir neverti pasiti- 
kėjimo. 

Tačiau buvau pavargęs ir troškau likti vienas su savo mintimis, todėl 
piktai pasakiau joms: 

— Si diena išvargino mane ir jūsų kikenimo girdėti nenoriu. 

Tuomet Meritės akys tapo šaltos, veidas iš pykčio nutamso ir pakėlusi 
man prieš akis sidabro veidrodį ji tarė: 

— Pažvelk į savo veidą, Sinuhe! Tikrai nedraudžiu tau linksmintis su sve- 
timom moterim, bet norėčiau, kad nors slapta tai darytum, idant man šir- 
dies neužduotum. Ir tikrai negali tvirtinti, jog šiandien iš namų išėjai vieni- 
šas ir liūdnas. 

Pažvelgęs į savo veidą nepaprastai išsigandau, nes jis buvo išterliotas 
Mehuneferės dažais, nuo jos lūpų ant skruostų, kaklo bei smilkinių likusios 
raudonos dėmės. Mat dėl savo bjaurumo ir raukšlių ji buvo taip storai išsi- 
tepusi veidą, kad dažai jį dengė kaip skiedinys sieną, o blyškias lūpas iš 
tuštybės ji terliojosi dažais, gurkštelėjusi vyno. Todėl mano veidas atrodė it 
maru sergančio — man nuširdžiai buvo gėda, ir Meritei negailestingai tebe- 
laikant veidrodį prieš akis, puoliau greit šluostytis veidą. 

Aliejumi švariai nusivaliau veidą ir gailestaudamas pratariau: 

— Viską, matyt, neteisingai supranti, mylima Merite. Leisk man paaiškinti. 

Tačiau ji atšiauriai žvelgdama į mane tarė: 

— Man visai nereikia tavo paaiškinimų, Sinuhe, nenoriu, kad dergtumei 
burną melu dėl manęs, nes pamačius išterliotą tavo marmūzę negali netei- 
singai suprasti. Turbūt nenumanei, kad nemiegosiu ir lauksiu tavęs, jei net 
nepanorai nusišluostyti nuo veido pasilinksminimo pėdsakų. O gal ketinai 
prieš mane savo pergalėmis pasididžiuoti ir parodyti, kad Aukso rūmų mo- 
terys prieš tave silpnos kaip nendrės? Ar paprasčiausiai pasigėrei kaip kiaulė 
ir visai nesuvokei, jog nederamai elgiesi? 

Turėjau gerokai paplušėti ir pasistengti, kol ją nuraminau, o Mutė iš gai- 
lesčio jai apsiverkė, užsidengė veidą ir apimta baisios paniekos visiems vy- 
rams pasišalino į virtuvę. Iš tiesų turėjau labiau plušėti ir stengtis raminda- 
mas Meritę nei kratydamasis Mehuneferės, todėl galiausiai prakeikęs visas 
moteris tariau: 

— Merite, tu pažįsti mane geriau nei kas kitas, todėl galėtum manimi 
pasikliauti. Taigi patikėk, jei galėčiau — viską paaiškinčiau ir tikrai mane 
suprastum, tačiau tai turbūt yra ne mano, o Aukso rūmų paslaptis, todėl 
bus geriau, jei jos nežinosi. 

Tačiau jos liežuvis buvo skaudesnis už vapsvos geluonį, kai ji įgiliai 
pasakė: 

— Tariausi tave pažįstanti, Sinuhe, bet dabar matau, kad tavo širdyje žio- 

jėja prarajos, apie kurias net nenujaučiau. Be abejonės, teisingai elgiesi rū- 
pindamasis moters garbe ir visai nesmalsauju dėl tavo paslapčių. Šalin tai 
nuo manęs, ir dėkoju visiems dievams, kad susivokiau išsaugoti laisvę ir 
nesutikau sukulti su tavim ąsočio, jeigu apskritai šito norėjai. Ak, Sinuhe, 
kokia buvau kvaila tikėdama apgauliais tavo žodžiais, juk turbūt visą šią 
naktį tą patį šnibždėjai į gražutes auseles. Todėl verčiau būčiau mirusi. 

Ramindamas ją siekiau palytėti, tačiau ji pašokusi tarė: 

— Tik neliesk manęs, Sinuhe, juk labai pavargai, visąnakt voliodamasis 
ant minkštų rūmų kilimų. Visai neabejoju, kad jie minkštesni už mano dem- 
blį ir kad ant jų randi už mane jaunesnių ir gražesnių žaidimų draugių. 

Sitaip ji kalbėjo atverdama man širdyje mažas, deginančias žaizdas, kol 
ėmiau manyti išprotėsiąs. Tik tada ji mane paliko ramybėje ir atstūmė išei- 
dama, neleidusi net parlydėti į „Krokodilo uodegą . Jai išėjus būčiau dar 
labiau kentėjęs, jei mano širdis nebūtų kunkuliavusi nelyginant jūra ir jei 
nebūčiau troškęs likti vienas su savo mintimis. Todėl leidau jai išeiti ir tariu, 
kad man ilgiau neprieštaravus ji labai nustebo. 

Tą naktį būdravau ant savo kilimo kamuojamas minčių ir nakčiai slen- 
kant mano mintys darėsi vis šaltesnės, vis labiau tolo vynui sklaidantis iš 
galvos ir šalčiui kaustant galūnes, nes jau nebuvo kam manęs šildyti. Klau- 
siausi tylaus vandens laikrodžio čiurlenimo: vanduo nenustojo tekėjęs, be- 
ribis laikas sroveno per mane, todėl tolau pats nuo savęs. Ir savo širdžiai 
pasakiau: „Aš, Sinuhė, esu tas, kuo mano paties darbai mane pavertė, o 
visa kita nesvarbu. Aš, Sinuhė, dėl žiaurios moters nuvariau savo įtėvius 
per anksti į kapą. Aš, Sinuhė, tebesaugau sidabrinį Minėjos — savo sesers — 
tinklelį. Aš, Sinuhė, mačiau vandenyje plūduriuojant padvėsusį jūros jautį 
ir juduliuojant vėžiagyvių draskomą mylimosios veidą. Nesvarbu, koks ma- 
no kraujas, nes visa tai buvo žvaigždėse surašyta dar prieš mano gimimą ir 
nulemta būti svetimšaliu žemėje. Todėl Achetatono ramybė man buvo tik 
auksinis melas —- man tereikėjo šios siaubingos žinios, kad vėl pabustų ap- 
mirusi širdis ir suvokčiau visada būsiąs vienišas“. 

Tačiau už rytinių kalnų kylanti auksinė saulė per valandėlę išvaikė visus 
tamsius nakties šešėlius ir - kokia keista žmogaus širdis! - apmaudžiai nu- 
sikvatojau iš savo klejonių. Net jei tą naktį atplaukiau nendrių luotu žemyn 
upe, net jei suodinos luoto nendrės buvo surištos paukštgaudžių kilpomis, 
juk pamestinukai tais laikais kasnakt plaukdavo nendrių luotais žemyn upe, 
o atkeliavę žemumos jūrininkai suviliotas moteris galėjo išmokyti žemu- 
mos kilpų; nieko neįrodo ir tai, kad mano oda dūmų spalvos ir šviesesnė 
nei prastuomenės, nes gydytojas nuolat būna pastogių šešėlyje, todėl jo 
oda šviesėja. Ne, saulei skaisčiai šviečiant, neatradau nė vieno nenuginčija- 
mo įrodymo. 

Taip pat prisiminiau, kad mačiau didįjį faraoną Amenhotepą mirties pa- 
tale ir žvelgiant į tą mirštantį seną Žmogų mano širdis nevirptelėjo -— tik 
kaip Gyvenimo rūmų mokinys, džiaugdamasis rankų miklumu, valiau ir 

padavinėjau Ptahorui įrankius, ir mano širdis nevirptelėjo, kai jis faraono 
kaukolę gręžė. Jei jis išties būtų buvęs mano tėvas, jei jo sėkla išties būtų 
mane pradėjusi Mitanijos princesės įsčiose, turbūt pirmąkart mirties naktį 
jį pamačius mano širdis būtų sudrebėjusi. Tačiau niekas manyje nekrus- 
telėjo — temačiau seną, mirštantį, nors didelę galią turintį žmogų. Taip pat 
galvojau: jeigu juodos valdovės Tejės rankos laikė mane gimimo nakt ir 
nustūmė nendrių luotu upėn mirti - ją pamačius mano širdis būtų suvirpė- 
jusi, tačiau žvelgdamas į ją visada jausdavau vien smalsumą ir prieš jos 
mirtį ramiai šnekučiuojantis mano širdis prieš ją nesukilo. Sitaip mintijau ir 
šios mintys man rodės stipresnės už visus akių bei proto įrodymus, todėl 
troškau vaizduotis tik sapną regėjęs ir ištryniau iš sielos šią klejonę apie 
savo gimimą.“ 

Nusiprausiau, apsirengiau, o Mutė paraudusiomis nuo verksmo akimis 
ir labai niekindama, kad esu vyras, patiekė alaus bei sūrią žuvį. Liepiau 
nunešti mane į Gyvenimo rūmus ir dirbau ten - apžiūrinėjau ligonius, ta- 
čiau neradau negalios, kurią būtų išgydęs kaukolės atvėrimas. Išėjau pro 
pilono vartus iš Gyvenimo rūmų, klausydamas kranksėjimo nutukusių var- 
nų, tupinčių ant stogo krašto prie akmeninių šventyklos langų pinučių. 

Tačiau pro šalį link Atono šventyklos pralėkė kregždutė, ir mano kojos 
nusekė paskui ją — žengiau į Atono šventyklą, kur aukodami smilkalus, 
vaisius bei grūdus šventikai giedojo himnus Atonui. Ir Atono šventykla 
nebuvo tuščia, joje buvo nemaža žmonių, jie klausėsi Atono himnų, pakėlę 
rankas garbino Atoną, o šventikai juos mokė faraono tiesos. Vis dėlto šitai 
nieko nereiškė, nes Tėbai buvo didelis miestas —- juose nebuvo vietos, ku- 
rioje iš smalsumo nesusirinktų gausybė žmonių. Kregždutė lėkė pirm ma- 
nęs ir aš, sekdamas paskui ją, žiūrinėjau šventyklos sienų akmenyje iš- 
kalinėtus paveikslus, o nuo dešimties akmeninių kolonų, apimtas baugios 
aistros, į mane žvelgė faraonas Echnatonas. Šitaip suradau naujuoju būdu 
iškalinėtą paveikslą su valdovo soste sėdinčiu faraonu Amenhotepu, senu 
ir paliegusiu; dvigubos karūnos nusvarinta galva, o greta jo - valdovė Tejė. 
Taip pat suradau visus karališkosios šeimos atvaizdus ir sustojau prie to, 
kuriame Mitanijos princesė Tadukhipa aukojo Egipto dievams, bet pirmykš- 
tis užrašas iš šio atvaizdo buvo ištrintas, o naujasis tikino ją aukojant Ato- 
nui, nors Atonas jos gyvenamuoju metu Tėbuose dar nebuvo garbinamas. 

Šis atvaizdas buvo iškalinėtas senuoju būdu - tai buvo jauna žavi mote- 
ris, dar beveik mergaitė, su karališku galvos dangalu, jos galūnės buvo liau- 
nos, grakščios, galva graži ir grakšti. Ilgai žvelgiau į šį atvaizdą, o kregždu- 
tė, kartkartėm džiugiai sukrykšdama, suko man aplink galvą, kol baugus 
graudulys užliejo nuo minčių ir nemigos pavargusią mano sielą ir nulen- 
kęs galvą pravirkau dėl šios svetimšalės ir vienišos merginos likimo. Troš- 
kau būti toks grakštus kaip ji, tačiau mano galūnės buvo glebios, aptuku- 
„sios, pakaušis po gydytojo peruku praplikęs, kakta išraižyta minčių vagelė- 
mis, o veidas putnus nuo pernelyg sotaus Achetatono gyvenimo. Ne, ly- 

gindamas save su ja negalėjau tartis esąs jos sūnus, tačiau graudulys liejo 
sielą — verkiau dėl jos vienatvės faraono Aukso rūmuose, o kregždutė džiu- 
giai skraidžiojo man aplink galvą. Prisiminiau gražius Mitanijos namus, liūd- 
nus Žmones, prisiminiau ir dulkėtus Babilono kelius, molio grendymus ir 
pajutau, jog jaunystė negrįžtamai pralėkė pro šalį, o mano branda nugrimz- 
do į purvą ir stovintį Achetatono vandenį. 

Taip praslinko diena, atėjo vakaras ir sugrįžęs į uostą nuėjau į „Krokodi- 
lo uodegą“ pavalgyti ir susigerinti su Merite. Tačiau Meritė mane priėmė 
atšiauriai, elgėsi su manim lyg su svetimu, o valgio pasiūlė stovėdama šalia 
mano krėslo ir žvelgdama į mane labai šaltai. Kai pavalgiau, ji paklausė: 

— Ar susitikai su savo mylimąja? 

Dirgliai atsakiau, kad visai ne su moterimis ėjau susitikti, o dirbau darbą 
Gyvenimo rūmuose ir apsilankiau Atono šventykloje. Neslėpdamas apmau- 
do smulkiai papasakojau jai kiekvieną tądien žengtą žingsnį, tačiau ji visą 
laiką žvelgė į mane pašaipiai šypsodama. Kai baigiau, ji tarė: 

— Man net nedingtelėjo, kad galėjai ieškoti moters, juk dar vakar vakare 
atrodė visiškai išsekęs, o būdamas plikas ir storas jau neką pajėgi. Tik norė- 
jau pasakyti, kad tavo mylimoji net čia atkako tavęs ieškoti, ir pasiunčiau ją 
pas tave į Gyvenimo rūmus. 

Pašokau taip staiga, kad net krėslas nuvirto, ir sušukau: 

— Ką sakai, kvaila moterie? 

Pasitaisiusi plaukus Meritė dygiai nusišypsojo ir pasakė: 

— Taip, tavo mylimoji tavęs ieškodama atėjo lig čia - apsirengusi kaip 
nuotaka, blizgančiais papuošalais išsigražinusi, išsidažiusi lyg beždžionė, o 
jos aliejų kvapas trenkė ligi upės. Ji perdavė tau pasveikinimą ir laišką, jei 
nesutiktų tavęs, 0 aš nuoširdžiai prašyčiau, kad patartum jai čia nesilankyti, 
nes tai padori užeiga, o ji elgėsi kaip viešųjų namų šeimininkė. 

Ji ištiesė man neantspauduotą laišką ir drebančiom rankom jį išvyniojau. 
Skaitant kraujas plūstelėjo man į galvą, širdis ėmė neramiai daužytis. Stai 
ką man rašė Mehuneferė: 

„Gydytoją Sinuhę sveikina jo širdies sesuo Mehunetferė, faraono Aukso 
rūmų adatinės prižiūrėtoja. Mano mažasis jautuk, saldusis mano balandėli 
Sinuhe. Pabudau ant savo kilimo viena, skaudama galva, tačiau dar labiau 
skaudama širdimi, nes ant mano kilimo buvo tuščia, buvai mane palikęs ir 
jutau tik tavo aliejaus kvapą ant savo rankų. O, kad būčiau tavo juosmenį 
siaučiantis drabužis, o, kad būčiau aliejus tavo plaukuos, o, kad būčiau vy- 
nas tavo burnoje, Sinuhe. Tavęs ieškodama liepsiu nešti nuo namo prie 
namo ir šio vargo neatsisakysiu, iki surasiu tave, nes pagalvojus apie tave 
mano kūnu ima bėgioti skruzdėlės, o tavo akys mano akims teikia palaimą. 
Ir tu visai nesivaržyk pas mane atvykti, nors, kiek Žinau, esi drovus, nes 
Aukso rūmuose jau visi žino mano paslaptį ir tarnai į tave žiūrės pro pirš- 
tus. Skubėk pas mane vos gavęs šį laišką, skubėk paukščio sparnais, mano 
mylimasis, nes mano širdis tavęs ilgisi. Jei tu neskubėsi pas mane - aš pas 

tave atskrisiu greičiau už paukštį. Tave sveikina tavo širdies sesuo Mehu- 
neferė“. 

Skaičiau tuos klaikius tauškalus daugybę kartų, nedrįsdamas pažvelgti į 
Meritę, kol ji, išplėšusi man iš rankų laišką, sulaužė jo sutvirtinimą, sudras- 
kė popierių ir sutrypusi kojomis karštai pasakė: 

— Dar galėčiau tave suprasti, Sinuhe, jei ji būtų jauna ir graži, bet ji sena, 
raukšlėta ir bjauri kaip maišas, nors dažo veidą lyg molio sieną. Tikrai ne- 
suprantu, kas tavo galvoj, Sinuhe, o gal Aukso rūmų blizgesys tiek apžilpi- 
no tau akis, kad visa matai priešingai. Savo elgesiu apsijuoksi prieš visus 
Tėbus ir mane apjuoksi. 

Susiplėšiau drabužius, nagais susidraskiau krūtinę šaukdamas ir pasakiau: 

— Merite, padariau baisią kvailystę, bet ne be priežasties ir nenujaučiau, 
kad už tai būsiu taip baisiai nubaustas. Merite, pasiųsk ieškoti mano irkli- 
ninkų ir surink juos, nes aš turiu bėgti. Antraip atlėkusi baisioji boba prie- 
varta su manimi permiegos, o atsiginti jos negalėsiu, nes ji rašo skrisianti 
pas mane greičiau už paukštį, ir tikiu ja. 

Meritė matė mano kančią ir tariu, kad pagaliau patikėjo, jog tarp mud- 
viejų su Mehunefere nieko nebuvo, nes staiga prapliupo juoku ir juokėsi 
taip nuoširdžiai, kad net šaukė, lankstydamasi visu gražiu kūnu, ir paga- 
liau dusdama iš juoko tarė: 

— Tikiuosi, kad šitai pamokys tave būti atsargesnį su moterimis, Sinuhe, 
nes mes, moterys, - dūžtantys indai, o aš pati žinau, kaip tu moki žavėti, 
mano brangusis Sinuhe. - Ji negailestingai iš manęs šaipėsi ir dėdamasi su 
viskuo susitaikiusi pasakė: - Spėju, kad ta daili moteris ant kilimo tau mie- 
lesnė už mane - juk ji turėjo už mane du kartus daugiau metų savo meilės 
menui tobulinti, todėl tikrai negalėsiu jai prilygti, ir spėju, kad dėl jos be 
gailesčio mane atstumsi. 

Mane apėmė toks nerimas, kad nusivedžiau Meritę į buvusį vario liejiko 
namą ir viską jai papasakojau. Papasakojau jai savo gimimo paslaptį ir visa, 
ką ištraukiau iš Mehuneferės, papasakojau, kodėl nenoriu tikėti, kad mano 
gimimas susijęs su Aukso rūmais ir Mitanijos princese. Klausydamasi ma- 
nęs ji surimtėjo ir jau nebesijuokė. Tik stebeilijo man pro šalį, o jos akių 
gelmėj liūdesys vis tamsėjo, kol pagaliau, palietusi ranka man petį, tarė: 

— Dabar daug ką suprantu, Sinuhe, suprantu tai, ko anksčiau nesupra- 
tau, suprantu, kodėl pirmą kartą tave pamačius tavo vienatvė šaukė man 
nebyliai ir kodėl silpna darydavosi, tau į mane pažvelgus. Aš taip pat turiu 
vieną paslaptį ir per šias dienas ne kartą magėjo ją tau pasakyti, tačiau 
dabar džiaugiuosi ir dėkoju dievams, kad nepapasakojau, nes paslaptis ne- 
šiotis sunku, jos pavojingos, todėl geriau jas nešiotis vienam, o ne dviese 
pasidalinus. Vis dėlto džiaugiuosi, kad papasakojai man viską. Bet, kaip 
sakai, bus geriau, jei nesekinsi širdies galvodamas apie visa, ko gal niekada 
nebuvo, visa tarsi sapną užmirši, ir aš užmiršiu. 

Susmalsęs paklausiau apie jos paslaptį, tačiau ji nenorėjo man sakyti, tik 

palytėjusi lūpomis mano skruostus ir apkabinusi man kaklą kiek paverkė. 
Pagaliau tarė: 

— Likęs Tėbuose tos moters neatsikratysi - deginama aistros Mehuneferė 
persekios tave diena iš dienos, kol gyvenimas taps tau nepakenčiamas — 
mačiau tokių moterų ir žinau, kokios baisios jos gali būti. Ir tu kaltas, kad 
privertei ją viskuo patikėti ir padarei tai pernelyg sumaniai. Todėl tau tur- 
būt geriausia grįžti į Achetatoną, nes reikiamus kaukolės atvėrimus jau atli- 
kai ir neturi daugiau čia ką veikti. Bet patikimiausia būtų, kad prieš iš- 
vykdamas parašytum jai laišką ir pareikalautum palikti tave ramybėje — 
antraip ji, atsekusi paskui tave, gali sukulti su tavimi ąsotį, nes nemoki apsi- 
ginti, o tokio likimo tau nelinkėčiau. 

Jos patarimas buvo puikus, todėl liepiau Mutei sukrauti mano daiktus, 
susukti juos į kilimus ir pasiunčiau vergus į uosto aludes bei viešnamius 
surinkti mano irkluotojų. Tuo metu parašiau laišką —- nenorėdamas įžeisti 
Mehunetferės, buvau labai mandagus, parašiau štai ką: 

„Karališkasis kaukolės atvėrėjas Sinuhė sveikina Mehuneferę, Tėbų Aukso 
rūmų adatinės prižiūrėtoją. Mano drauge, nepaprastai apgailestauju, jei ma- 
no aistra paskatino tave neteisingai suprasti mano širdį, nes daugiau nieka- 
da negalėsiu tavęs susitikti, kadangi susitikęs galiu nuklysti į nuodėmę, o 
mano širdis jau supančiota. Todėl iškeliauju ir daugiau niekada nesirengiu 
su tavimi susitikti, bet tikiuosi, jog prisiminsi mane tik kaip draugą, o su 
šiuo laišku siunčiu tau “krokodilo uodega“ vadinamo gėrimo, kuris, tikiuo- 
si, palengvins tau liūdesį, nors patikinu tave, kad tikrai neverta dėl manęs 
liūdėti, nes esu senas, glebus ir abejingas vyras, su kuriuo moteris, tokia 
kaip tu, vargu ar gali dar patirti džiaugsmą. Taigi nepaprastai džiaugiuosi 
mudu abu apsaugodamas nuo nuodėmės ir jau niekada nebesirengiu su 
tavimi susitikti. Sito nuoširdžiai tikisi ištikimas tavo draugas, karališkasis 
gydytojas Sinuhė . 

Perskaičiusi mano parašytą laišką, Meritė papurtė galvą sakydama, kad 
jis pernelyg švelnus. Jos galva, aš turėjęs rašyti grubiau ir pasakyti, kad 
Mehuneferė mano akims bjauri, sena boba ir kad bėgu gelbėdamasis nuo 
jos persekiojimo. Vis dėlto šitaip rašyti moteriai nenorėjau ir kiek pasiginči- 
jusi Meritė leido man suvynioti ir užantspauduoti laišką, nors nujausdama 
bloga tebepurtė galvą. Pasiunčiau vergą nunešti laišką į Aukso rūmus, o 
prie laiško pridėjau vyno ąsotį, norėdamas būti tikras, kad nors šį vakarą ji 
nevalios manęs persekioti. Sitaip tariausi atsikratęs Mehuneferės ir su pa- 
lengvėjimu atsidusau, tačiau spėjinys neprilygsta pažinimui. 

Buvau taip apimtas jaudulio, kad užmiršau Meritę ir ilgesį jai, tačiau laiš- 
kui iškeliavus, Mutei vyniojant mano dėželes bei skryneles į kilimus, pasi- 
žiūrėjau į Menitę, ir neapsakomas liūdesys užplūdo man širdį pagalvojus, 
kad per savo kvailumą ją praradau - juk dar kurį laiką tikrai galėjau pabūti 
Tėbuose. Ir Meritė paskendo mintyse, bet staiga paklausė manęs: 

— Ar myli vaikus, Sinuhe? 

Jos klausimas mane visai suglumino, tačiau ji, pažvelgusi man į akis, 
ilgesingai nusišypsojo ir tarė: 

— Oi, tik neišsigąsk, Sinuhe. Juk neketinu tau gimdyti vaikų. Tačiau aš 
turiu draugę, turinčią keturmetį sūnų, ir ji dažnai kalba, kaip būtų puiku, 
jei berniukas gautų paplaukioti laivu upėje ir pamatytų žalias pievas, ban- 
guojančius laukus, vandens paukščius ir galvijus, užuot žiūrėjęs į dulkėtą 
grindinį, kates ir šunis. 

Nepaprastai persigandęs pasakiau: 

— Turbūt neketini prašyti, kad paimčiau į laivą kokį nors mažą tavo 
draugės išdykėlį, kad jis man atimtų ramybę ir visą kelionę turėčiau sting- 
damas iš baimės saugoti, kad jis neįkristų į vandenį ir neįkištų rankos 
krokodilui į nasrus. 

Meritė žvelgė į mane šypsodama, tačiau liūdesys akių gelmėj tamsėjo ir 
ji tarė: 

— Žinoma, nenoriu užkrauti tau naštos, tačiau kelionė upe berniukui bū- 
tų naudinga. Pati savo glėbyje nešiau jį apipjaustyti - suprask, kad esu jam 
įsipareigojusi. Aišku, ketinu pati vykti drauge ir saugoti, kad jis neįkristų į 
vandenį — šitai man būtų puiki dingstis lydėti tave kelionėje, bet tikrai nie- 
ko prieš tavo valią nedarysiu - taigi išmeskime iš galvos, ką kalbėjau. 

Tai išgirdęs sušukau iš džiaugsmo ir suplojęs rankomis virš galvos 
tariau: 

— Jei taip, gali atsigabenti nors ir visą šventyklos vaikų darželį. Iš tiesų tai 
man didelio džiaugsmo diena - esu toks pusgalvis, jog man net nedingtelė- 
jo, kad galėtum lydėti mane į Achetatoną. Ir tavo garbė nenukentės - juk 
pasiėmusi vaiką būsi su manimi, ir šitaip turėsi kelionės upe tikslą ir dingstį. 

— Taip, Sinuhe, - pasakė ji dirgliai šypsodama, kaip moterys šypsosi kal- 
bėdamos apie tai, ko vyrai nesuvokia. - Taip, mano garbė nenukentės, jei 
pasiimsiu vaiką ir tu būsi man kaip apsauga. Pats šitai pasakei. Ak, kokie 
vyrai pusgalviai, tačiau atleidžiu tau šitai. 

Skubėjome išvykti, nes labai bijojau Mehuneferės ir iškeliavome brėkš- 
tant, dangui prieš saulėtekį blykštant. Meritė atnešė vaiką į laivą miegantį, 
susuptą apklotais, o motina jo neišlydėjo, nors būčiau mielai pasižiūrėjęs į 
moterį, drįsusią duoti sūnui Toto vardą, nes Žmonės retai ryžtasi vaikams 
dievų vardus duoti. O Totas yra raštingumo, viso žmogiškojo bei dieviško- 
jo pažinimo dievas, - taigi juolab moteris buvo įžūli. Tačiau berniukas, ne- 
suvokdamas savo vardo svarbos, nekaltai miegojo Meritės glėbyje ir pabu- 
do, kai jau buvom toli nuplaukę: Tėbų sargybiniai iš akiračio dingę, upę 
kaitino karšta auksinė saulė. Tai buvo gražus, riebus rudaodis berniukas, jo 
garbanėlės ant kaktos buvo juodos, šilkinės ir jis visai manęs nebijojo - ėjo 
pas mane ant rankų ir su malonumu laikiau jį, nes jis buvo ramus vaikas, 
nesispardė ir nesispyriojo, tik žvelgė į mane tamsiomis, mąsliomis akimis, 
sakytum maža galvele permąstytų visas pažinimo mįsles. Nepaprastai pa- 
milau jį už ramumą: rišau jam iš nendrių mažus laivelius, leidau Žaisti su 

savo gydymo įrankiais, uostinėti visokiausius vaistus, nes jam patiko vaistų 
kvapas - su pasimėgavimu traukė į šnerves iš kiekvieno ąsočio. 

Berniukas laive mums netrukdė, neįkrito į vandenį, nekišo rankučių į 
krokodilo nasrus ir nesulaužė mano nendrinės plunksnos - mūsų kelionė 
buvo vaiski ir laiminga, nes keliavau su Merite ir kasnakt ji ilsėdavosi šalia 
manęs ant kilimo, o mažas berniukas sapnuodamas alsavo šalia. Tai buvo 
laiminga kelionė - lig mirties prisiminsiu nendrių šnaresį vėjyje, vakarus, 
kai į upės pakrantę atgindavo girdyti galvijus. Ištikdavo valandėlių, kai mano 
širdis tvinko iš laimės, kaip vaisius susprogsta nuo sulčių pertekliaus, ir 
tariau Meritei: 

— Merite, mylimoji mano, sukulkime drauge ąsotį, idant amžių kartu nu- 
gyventume, ir gal kartais pagimdytum man sūnų - tokį pat kaip šitas ma- 
žasis Totas, nes tik tu galėtum pagimdyti man sūnų, tokį meilų ir ramų 
kaip jis. Anksčiau niekada nenorėjau vaiko, tačiau dabar jaunystė baigėsi, 
mano kraujas neteko aistros ir žvelgdamas į mažąjį Totą noriu su tavimi 
turėti vaiką, Merite. 

Tačiau ji ranka užspaudė man lūpas ir nusukusi šalin akis tyliai atsakė: 

— Nekalbėk kvailysčių, Sinuhe, juk žinai, kad užaugau užeigoje ir galbūt 
jau nebegalėsiu turėti vaikų. Taip pat būtų geriau, kad tu, kuris nešiojiesi 
likimą širdyje, liktum vienas, idant galėtum kaip širdis lieps klostyti savo 
gyvenimą bei darbus, neprisirišęs prie žmonos ir vaikų, — šitai tavo akyse 
įskaičiau dar tą dieną, kai pirmąkart susitikome. Ne, Sinuhe, šitaip man 
nekalbėk, nes tavo žodžiai mane pakerta — galiu apsiverkti, o nenorėčiau 
pravirkti, kai laimė mane glėbesčiuoja. Kiti likimus kuriasi patys, susipan- 
čiodami tūkstančiais pančių, tačiau tavo likimas — tavo paties širdyje, tavo 
likimas už mano likimą didesnis. Tačiau aš taip pat labai myliu šį mažą 
berniuką, o plaukiant upe mūsų laukia daugybė vaiskių ir šiltų dienų. Tar- 
kime, kad sukūlėme ąsotį, esame vyras ir žmona, o Totas - mūsų sūnus. 
Išmokysiu jį vadinti tave tėčiu, o save — mama, nes jis dar mažas, greit 
užmiršta, todėl skriaudos nepatirs. Šitaip nuvogsime iš dievų trumpą gyve- 
nimą, kurį šiom dienom gyvename. Taigi tegul nei liūdesys, nei rūpestis 
dėl ateities netemdo mūsų džiaugsmo. 

Taip užgniaužiau visas negeras mintis, užmerkiau akis, kad nematyčiau 
Egipto skurdo, alkanų žmonių kaimuose bei upės pakrantėse, ir gyvenau 
vien ta kelionės diena. Mažasis Totas apkabinęs rankutėmis man kaklą, pri- 
spaudęs skruostą prie manojo sakė man „Tėti“ ir jo gležnas kūnelis mano 
glėby buvo palaimingas. Kasnakt jutau ant kaklo Meritės plaukus ir ji, lai- 
kydama mano rankas savosiose, alsuodavo man į veidą, buvo man draugė 
ir negeri sapnai manęs jau nebekankino. Šitaip prabėgo tos dienos lyg sap- 
nas, pralėkė greit kaip atodūsis ir jų nebeliko. Daugiau apie tas dienas pa- 
sakoti nenoriu, nes prisiminimai kaip akuotai bado man gerklę, akių rasa 
tepa raides. Mat žmogui niekada nevalia būti labai laimingam, nes nėra 
nieko greičiau prabėgančio ir tirpesnio nei laimė. 

Taigi sugrįžau į Achetatoną, tačiau grįžau kitoks nei išvykau ir Dangaus 
aukštybių miestą mačiau kitokiomis akimis, todėl grakštūs, saulės nuauk- 
sinti visokiausių tvaskių spalvų pastatai po sodriu dangaus mėliu, mano 
galva, tebuvo vien trapus burbulas ar pragaištinga regimybė. Ir tiesos Ache- 
tatone nebuvo, tiesa buvo už Achetatono - tiesa buvo alkis, kančia, skurdas 
ir alkio į Egiptą atnešti nusikaltimai. Meritė su Totu sugrįžo į Tėbus, drauge 
pasiėmę ir mano širdį. Todėl viską vėl mačiau blaiviomis akimis, kiaurai 
dengiančių šydų ir visa, ką mačiau savo akimis, buvo bloga. 

Tačiau netrukus po mano sugrįžimo į Achetatoną atkeliavo tiesa ir farao- 
nas Echnatonas privalėjo priimti ją Aukso rūmų balkone ir pažvelgti tiesai į 
akis. Mat Horemhebas iš Memfio nusiuntė būrį Sirijos pabėgėlių visose jų 
kančiose prašytis pasikalbėti su faraonu. Horemhebas apmokėjo jų kelionę 
ir tariu, kad taip pat patarė jiems išpūsti savo kančias, todėl jų pasirodymas 
Dangaus aukštybių mieste buvo šiurpus reginys, juos pamatę rūmų kil- 
mingjeji sunegalavo ir užsidarė savo namuose, o sargybiniai uždarė Aukso 
rūmus. Tačiau jie šaukė garsiai, daužė vartus akmenimis, svaidė juos į Auk- 
so rūmų sienas, kol faraonas išgirdęs balsus įleido juos į vidinį kiemą. 

Ten jie šaukdami faraonui sakė: 

— Išklausyk žmonių kančios šauksmus iš išdraskytų burnų, nes Kemi že- 
mės galybė jau tėra tik prie kapo klejojanti pamėklė, o Sirijos miestuose 
mūradaužiams dunksint gaisrų traškesy bergždžiai liejasi visų tavimi pati- 
kėjusių ir į tave viltį dėjusių kraujas. 

Jie tiesė rankų strampgalius link faraono aukso balkono ir šaukė saky- 
dami: 

— Pažvelk į mūsų rankas, faraone Echnatonai. Kur mūsų rankos? 

Jie išstūmė išdurtomis akimis vyrus, kurie grabinėdami žengė pirmyn, ir 
senukus išrautais iš burnų liežuviais, kurie prasižioję leido mykius garsus. 
Saukdami anie sakė: 

— Neklausk apie mūsų Žmonas ir dukteris, nes jų likimas Aziraus vyrų ir 
hetitų rankose klaikesnis už mirtį. Jie išbadė mums akis, nukapojo rankas, 
nes tikėjome tavimi, faraone Echnatonai. 

Tačiau faraonas užsidengė rankomis veidą, silpnumo apimtas drebėjo ir 
prakalbo jiems apie Atoną. Tuomet jie ėmė šiurpiais balsais juoktis, užgau- 
lioti jį ir pasakė: 

— Juk žinome, kad nusiuntei priešams Gyvenimo kryžių. Jie pakabino 
Gyvenimo kryžių arkliams ant kaklų, o Jeruzalėje nukapoję tavo šventi- 
kams kojas pasiūlė šokti džiaugsmo šokius tavojo dievo garbei. 

Tuomet iš faraono Echnatono gerklės išsiveržė šiurpus riksmas ir jį vėl 
persmelkė šventoji liga - jis griuvo balkone nuo krėslo praradęs sąmonę ir 
traukulių tampomas. Tai pamatę sargybiniai pašiurpo ir puolė Sirijos pabė- 
gėlius, tačiau šie apimti nevilties pasipriešino ir jų kraujas susigėrė Aukso 

rūmų vidiniame kieme tarp akmenų, o kūnai buvo išmesti upėn. Šį reginį 
iš Aukso rūmų balkono mačiusios Nefertitė ir Meritatonė, paliegusi Meketa- 
tonė ir mažoji Anksenatonė niekada jo neužmiršo, nes šitaip jos pirmą kar- 
tą pamatė karo pėdsakus, kančias ir mirtį. 

O faraoną Echnatoną liepiau suvynioti į šlapius audeklus, o kai atsigavo, 
sugirdžiau jam raminamųjų ir kvaišinamųjų vaistų, nes priepuolis buvo 
toks stiprus, kad baiminausi faraoną mirsiant. Sitaip jį užmigdžiau, tačiau 
pabudęs jis nupilkusiu veidu, paraudusiomis nuo galvos skausmo akimis 
tarė man: 

— Sinuhe, mano drauge, šitai turi pasibaigti. Horemhebas pasakojo tave 
pažįstant tą Azirų. Keliauk pas jį ir nupirk man taiką. Nupirk taiką Egiptui, 
net jei ji kainuotų visą mano auksą, net jei Egiptas paskui nuskurstų. 

Karštai jam paprieštaravęs pasakiau: 

— Faraone Echnatonai, nusiųsk savo auksą Horemhebui - ietimis bei ka- 
ro vežimais jis greitai nupirks tau taiką ir Egiptui nereikės kęsti gėdos. 

Susiėmęs galvą rankomis jis atsakė: 

— Dėl Atono, Sinuhe, ar nesupranti, kad neapykanta gimdys neapykan- 
tą, kerštas sės kerštą, o kraujas lies kraują, iki kraujyje paskęsime? Kokia 
nauda nukentėjusiems, jei už.jų kančias bus atkeršyta kitų kančiomis, o 
kalba apie gėdą tėra prietaras. Todėl įsakau tau: eik pas Azirų ir nupirk 
man taiką. 

Išsigandau jo užgaidos ir atsisakinėdamas tariau: 

— Faraone Echnatonai, jie išdurs man ausis ir išraus iš burnos liežuvį dar 
nespėjus Azirui manęs priimti ir jokios naudos iš draugystės, kurią jis tur- 
būt seniai užmiršo, o aš nepripratęs prie karo sunkumų ir karas man kelia 
siaubą. Mano kaulai sustingę ir man jau sunku keliauti, nesugebu dėstyti 
žodžių taip sumaniai kaip kiti, kurie nuo vaikystės buvo mokomi meluoti ir 
eina tavo tarnybą pas svetimų šalių karalius. Todėl jei nori nusipirkti taiką, 
siųsk ką nors kitą, ne mane. 

Tačiau jis atkakliai tarė: 

— Eik mano įsakymu. Faraonas liepė. 

Bet buvau matęs pabėgėlius rūmų kieme. Buvau matęs jų išdraskytas 
burnas, išbadytas akis, rankų strampgalius. Todėl visai neketinau keliauti į 
Siriją, o žengiau link savo namų gultis į lovą ir apsimesti sergančiu, iki fara- 
onas tą užgaidą pamirš. Tačiau einantį namo mane pasitiko tarnąs ir ap- 
stulbęs man tarė: 

— Gerai, kad pareini, mano pone Sinuhe, nes kaip tik iš Tėbų atplaukė 
laivas, o laivu atkeliavo moteris, vardu Mehuneferė — sakosi esanti tavo 
draugė. Ji laukia tavęs tavo namuose — apsirengusi kaip nuotaka ir visas 
namas tvoskia kvapiais jos aliejais. 

Tuomet staigiai apsisukau ir bėgte parlėkęs į Aukso rūmus pasakiau fa- 
raonui: 

— Tebūnie, kaip sakai. Keliauju į Siriją - tegul mano kraujas kris ant tavo 

galvos. Ir jeigu jau turiu keliauti, norėčiau iškeliauti tuoj pat: liepk raštinin- 
kams skubiai parašyti visas reikiamas mano rangą ir mano galią liudijan- 
čias molines lenteles, nes Azirus labai vertina jas. 

Raštininkams rašant molines lenteles, sprukau į Totmeso dirbtuvę, o jis 
buvo mano draugas ir nelaimėje manęs neatstūmė. Jis kaip tik buvo pabai- 
gęs kalinėti rudo smiltainio Horemhebo statulą, kuriai gipsinę kaukę buvo 
padaręs, kaip anksčiau pasakojau, Horemhebui viešint Achetatone. Si sta- 
tula buvo iškalinėta naujojo meno būdu ir buvo nepaprastai gyva, panaši į 
Horemhebą, nors, mano galva, Totmesas kiek padidino jo rankų raumenis 
ir plačią krūtinę, todėl Horėmhebas akmenyje buvo panašesnis į imtyni- 
ninką nei į valdovo sargybinių vadą bei valstybės vyrą. Tačiau naujasis me- 
nas visada iki atgrasumo perdėdavo viską, ką akys mato, nes, pagal jį, tokia 
buvo tiesa. Senasis menas, dangstąs Žmogaus atgrasumą, matė tik geruo- 
sius bruožus ir švelnino jo trūkumus, o naujasis rodė atgrasiausius žmo- 
gaus bruožus, idant tiesa neužsimirštų. Vis dėlto nežinau, ar tikrai teisinga 
pabrėžti žmogaus atgrasumą, tačiau Totmesas tikėjo tai žinąs, o aš priešta- 
rauti nenorėjau, nes jis buvo mano draugas. Jis nušluostė statulą šlapia šluos- 
te, norėdamas parodyti, kaip gražiai smiltainyje tviska Horemhebo raume- 
nys, kaip puikiai akmens spalva atitinka jo odos spalvą, ir tarė man: 

— Manau, kad pasiėmęs statulą keliausiu su tavimi iki Hetnecuto, kad 
pamatyčiau, ar ją pastatė į šventyklos vietą, kuri dera Horemhebo rangui ir 
mano, kaip akmenkalio, rangui. Iš tiesų vykstu su tavim, Sinuhe, - leisiu 
upės vėjui išpūsti man iš galvos Achetatono vyno garus, nes nuo kalto ir 
kūjelio svorio man rankos dreba, karštinė sekina širdį. 

Į Totmeso dirbtuvę raštininkai atnešė molio lenteles, auksą, skirtą kelio- 
nei, bei faraono Echnatono palaiminimą ir, liepę nunešti Horemhebo statu- 
lą į faraono laivą, nedelsdami iškeliavome žemyn upe. Tačiau savo tarnui 
liepiau perduoti Mehuneferei, jog išvykau kariauti į Siriją ir žuvau ten, ir 
šitaip sakydamas visai nemelavau, nes iš tiesų baiminausi toje kelionėje 
mirsiąs baisia mirtimi. Taip pat liepiau tarnui su visa būtina pagarba nuga- 
benti Mehuneferę į bet kurį Tėbuosna keliaujant laivą — kad ir jėga nuga- 
benti. Nes, pasakiau, jei, priešingai visiems mano lūkesčiams, sugrįšiu ir 
grįžęs savo namuose rasiu Mehuneterę, liepsiu nuplakti visus savo tarnus 
bei vergus, liepsiu nupjauti jiems ausis ir visam gyvenimui ištremsiu juos į 
kasyklas. Mano tarnas žiūrėjo man į akis ir matė mane sakant tiesą, todėl 
baisiai persigandęs pažadėjo įvykdyti įsakymą. Taigi atlėgusia širdimi drauge 
su Totmesu faraono laivu išplaukėme žemyn upe, o kadangi tikėjau keliau- 
jąs žūti nuo Amoro vyrų ir hetitų rankų, tai keliaudami vyno netaupėme. 
Totmesas taip pat sakė, kad neįprasta taupyti vyną kam nors vykstant į 
karą, o jis tai turbūt žinojo, nes buvo gimęs karių namuose. 

Tačiau kad papasakočiau apie kelionę upe Žemyn, į Siriją, ir apie visa, 
kas nutiko vėliau, turiu pradėti naują knygą. 

Taigi šitaip išsipildė Kaptaho palinkėjimas, kurį jis išklojo siunčiamas į sun- 
kią kelionę dalyti grūdų Atono naujakuriams, ir išsipildė pikčiau nei galė- 
jau įsivaizduoti, nes man teko atsisakyti ne tik namų bei patogios lovos — 
dėl faraono turėjau leistis dar ir į karo siaubus. Taip supratau, kad žmogus 
privalo su atida apmąstyti balsu ištariamus palinkėjimus, nes balsu ištarti 
palinkėjimai turi negerą savybę išsipildyti ir greičiausiai jie išsipildo, jei ki- 
tam palinkima bloga. Noriu pasakyti, kad bloga daug veikiau išsipildo nei 
linkint gera. 

Apie visa tai mąsčiau ir kalbėjau keliaudamas žemyn upe faraono laivu 
ir gerdamas vyną su Totmesu. Tačiau Totmesas, liepęs tylėti, popieriuje 
ėmė piešti skrendančius paukščius. Ir mano atvaizdą jis nupiešė, o piešda- 
mas visai nesistengė man įtikti, todėl papriekaištavau jam pasakydamas, 
kad jis negali būti man tikras draugas, jei šitaip mane nupiešė. Tačiau jis 
atsakė, kad piešdamas bei tapydamas menininkas negali niekam būti drau- 
gas, nes turi paklusti vien savo akiai. Įsikarščiavęs atsakiau jam: 

— Jeigu taip, tada tavo akis užkerėta, nes visa tau regisi bjauru, juokinga, 
prasta ir net mane juokingai nupiešei. Tik Nefertitė tavo akims tebėra gra- 
ži, nors jos kaklas ilgas, laibas, skruostai sukritę ir dėl savo nėštumų ji bjau- 
rėja diena iš dienos. 

Totmesas šliūkštelėjo vyną iš savo taurės man į veidą ir sušuko: 

— Nekalbėk man apie Nefertitę! — Tačiau iškart suminkštėjo ir labai pasi- 
gailėjęs, ką iš girtumo padarė, nušluostė man vyną nuo veido ir taikiai tarė: — 
Nieko bloga nenorėjau, tačiau ta moteris turbūt tikrai man akis užkerėjo, 
kaip sakai, nes jau nematau, kas grožiu jai prilygstų, o bjauriausias ir ne- 
gražiausias man faraonas Echnatonas, nors už tai, ką dėl manęs padarė, 
turėčiau jį mylėti. 

Pasakiau jam kaip draugui: 

— Negerus sapnus sapnuoji — Nefertitė tau negalėtų duoti daugiau nei 
prasčiausia vergė. 

Tačiau mano išmintis jo nė kiek nenuramino, tik vėl sužadino jo įkarštį. 
Todėl su pasigardžiavimu gėrėme vis daugiau vyno - nors vynas kelia gin- 
čus ir barnius, bet taip pat nuslopina visus barnius bei ginčus, sustiprina 
draugystę ir nėra tokio pikto ginčo, kurio vynas neužgesintų, jei tik pakan- 
kamai jo išgersi. 

Šitaip pasiekėme Hetnecutą: tai buvo mažutis miestelis upės pakrantėje - 

toks mažutis, kad jo gatvelėse ganėsi avys bei galvijai, o šventykla buvo iš 
molio plytų. Miesto valdantiesiems mus priėmus nepaprastai pagarbiai, Tot- 
mesas pastatė Horemhebo statulą šventykloje, kuri anksčiau buvo Horaus, 
tačiau prie Echnatono ją pašventė Atonui. Sitai visai nesutrikdė miesto gy- 
ventojų - savo šventykloje jie vis tiek garbino sakalgalvį Horą, nors jo sta- 
tula iš ten buvo išnešta. 

Jie nepaprastai apsidžiaugė Horemhebo statula šventykloje ir spėjau ne- 
trukus juos susiesiant jį su Horu ir tarnausiant jam kaip Horui ir jam auko- 
siant, nes Atonas neturėjo atvaizdo, o skaityti retas miestelyje mokėjo. 

Aplankėme ir Horemhebo tėvus, kuriems Horemhebas siųsdavo kalnus 
dovanų, todėl jie, anksčiau buvę neturtingiausi miestelio gyventojai, dabar 
gyveno iš medžio pastatytame name. Tenkindamas tuštybę Horemhebas 
taip pat liepė faraonui, kad šis jiems, nelyginant kilmingiesiems, skirtų aukš- 
tas pareigas, nors visą amžių jie vertėsi piemenavimu ir sūrių virimu. Da- 
bar jo tėvas buvo antspaudo saugotojas ir daugybės miestų bei kaimų pa- 
statų prižiūrėtojas, o motina - rūmininkė ir faraono karvių prižiūrėtoja, nors 
nė vienas jų nemokėjo nei skaityti, nei rašyti. Tos pareigos tebuvo tik gar- 
bės vardai ir visai nepakeitė jų gyvenimo, tačiau Horemhebas rašydamas 
savo vardą galėjo rašyti tėvus esant kilmingus - kitur Egipte niekas negalė- 
jo įtarti jį esant prastakilmį. Tokia didelė buvo Horemhebo tuštybė. 

Siaip ar taip, jo tėvai buvo paprasti, dievoti žmonės ir žmonėms vytu- 
riuojant gėlių vainikus apie sūnaus statulą jie, varžydamiesi gražių drabu- 
žių, stovėjo šventykloje ir bedžiojo basų kojų pirštais molio aslą. Po šventi- 
nių apeigų jie pakvietė mudu su Totmesu į svečius, nusirengė nepatogius 
drabužius ir apsitaisę pilkais, karvėmis įsmirdusiais apdarais, pavaišino mus 
pačių virtu sūriu bei rūgščiu vynu. Jie žemai mums nusilenkė, nuleido ran- 
kas prie kelių, paprašė papasakoti apie sūnų ir Horemhebo tėvas pasakė: 

— Tarėme jį paiką esant, kai jis, pritaisęs varinį antgalį prie piemens laz- 
dos, jį išaštrino, kai nenorėdavo nuolankauti, nors visada skatinome jį būti 
nuolankų. 

O jo motina sakė: 

— Mano širdis be perstojo drebėdavo dėl jo, nors dar vaikystėje jis mie- 
liau trenkdavosi nosimi į akmenį nei apeidavo, o jam išvykus iš namų bijo- 
jau susiskaldysiant galvą arba grįšiant pas mus luošą ir sumuštą. Tačiau 
dabar jis grįžta, su visa pagarba iškalinėtas akmenyje. Vis dėlto mano širdis 
kasnakt dėl jo nerimsta: bijau jį prisivalgysiant per daug mėsos, nes mėsa 
jo pilvui netinka, bijau plaukiojant upėje nuskęsiant, nes, nepaisydamas 
visų Mano perspėjimų, jis išmoko plaukti. 

Taigi jie kalbėjosi su mumis labai paprastai, čiupinėjo mūsų drabužius 
bei papuošalus, klausinėjo apie faraono sveikatą, didžiosios karališkosios 
sutuoktinės Nefertitės bei visų keturių princesių sveikatą. Jie taip pat sakė 
kasdien meldžiąsi dievams - labiausiai Horui, kuris yra jų sūnaus dievas, 
kad didžioji karališkoji sutuoktinė pagaliau pagimdytų sūnų bei karališkosios 


384 


valdžios paveldėtoją. Taigi išsiskyrėme su Horemhebo tėvais kaip su drau- 
gais, palikę Horaus šventykloje jo statulą Hetnecuto gyventojams garbinti. 
O Totmesas manęs į Memfį nebelydėjo, nors dėl jo paties prašiau, malda- 
vau -jis grįžo į Achetatoną iš kieto medžio tašyti valdovės Nefertitės statu- 
los, nes apie kitką jau nebegalėjo kalbėti. Nefertitės grožis jį buvo visai už- 
būręs ir netikėjau, kad šitai nepakenks jo sveikatai, nes nepaprastas moters 
grožis pavojingas — tai bemaž kerai, jeigu tikrai nėra savotiški kerai. 

Taigi mano kelionė į Memfį buvo nuobodi ir skubinau irkluotojus galvo- 
damas: jei turiu mirti — neverta šito vilkinti, geriau tai patirti pernelyg ilgai 
neliūdėjus. Todėl sėdėjau minkštame faraono laivo denio krėsle, virš gal- 
vos plazdeno faraono vėliavėlės ir žvelgdamas į nendres, upę, vasnojan- 
čias antis pasakiau savo širdžiai: „Ar pagaliau visa tai verta išgyventi ir re- 
gėti?' Pasakiau savo širdžiai: „Karšta saulė svilina, kanda musės, žmogaus 
džiaugsmas menkas lyginant su visais jo vargais. Jo akys pavargsta žiūrėti, 
begalė balsų ir beprasmių kalbų glumina į jo ausis, o širdis trokšdama laimės 
per daug sapnuoja“. Šitaip keliaudamas Žemyn upe raminau savo širdį, 
valgiau karališkosios virėjos paruoštus gardžius valgius, gėriau vyną, ko! 
pasisotinau, nusiraminau ir nuo vyno mirtis man ėmė panėšėti į seną drau- 
gą, jis visai nebaugino - gyvenimas su visom kančiom rodėsi baisesnis, gy- 
venimas rodėsi kaip karštos dulkės, o mirtis kaip gaivus vanduo. 

Vis dėlto Memfio uoste man siela apsunko, nes pamačiau karo laivus su 
akmenimis apdaužytais šonų skydais, suskeldėjusiais pirmagaliais ir nulū- 
žusiais stiebais. Pamačiau karo vežimus sulaužytom ienom, nusuktais ra- 
tais, musėm, aplipusiom ant dugnų prikepusį kraują. Taip pat pamačiau 

"prieplaukose gyvenusius pabėgėlius su begale ryšulių, nuskurusių, ligotų 
ir žaizdotų, baugiai liepsnojančiomis akimis sunykusiuose veiduose. Tai buvo 
ir egiptiečiai, ir sirai margais siriškais drabužiais. Pamatę faraono vėliavėles 
virš mano galvos, jie nukreipė murzinus kumščius į mano laivo pusę ir 
daugybe skirtingų kalbų šaukė man prakeiksmus, kol sargybiniai, sumušę 
juos lazdomis, praskynė man kelią iš uosto. 

Kaip faraono pasiuntinį Horemhebas mane priėmė su nepaprasta pa- 
garba ir žemai man nusilenkė, nes jo būstinėje gyveno visas būrys pabėgu- 
sių Sirijos valdančiųjų, iš Sirijos miestų pabėgusių Egipto kilmingųjų, sveti- 
mų šalių pasiuntinių atstovų, kurie nebuvo įsivėlę į karą, todėl jiems ma- 
tant privalėjo gerbti manyje faraoną. Tačiau likus dviese Horemhebas, ėmęs 
pliaukšėti sau per blauzdas aukso rimbu, nekantriai paklausė: 

— Kokia neganda tave, kaip faraono pasiuntinį, atskraidino ir kokį mėšlą 
jo kvaila galva vėl išperėjo? 

Papasakojau, jog man liepta keliauti į Siriją ir bet kokia kaina nupirkti iš 
Aziraus taiką. Tai išgirdęs Horemhebas piktai nusikeikė ir, daugybe skirtin- 
gų vardų šūktelėjęs savo sakalus, tarė: 

— Aš numaniau, kad jis sugadins visus su vargu ir didele kaina sudary- 
tus mano planus - žinok, kad mano dėka Gaza vis dar mūsų ir šitaip Egip- 

tas turi tilto atramą karo veiksmams Sirijoje. Taip pat dovanomis bei grasi- 
nimais palenkiau Kretos karo laivus saugoti jūros ryšį su Gaza — stipri ir 
nepriklausoma Sirijos sąjunga Kretai nenaudinga, nes kelia grėsmę jų di- 
džiajai valdžiai jūroje. Taip pat Žinok, kad Azirus gerokai vargsta apvaldy- 
damas savo sąjungininkus ir daugybė Sirijos miestų, išviję egiptiečius, ka- 
riauja tarp savęs. Taip pat Sirijos vyrai, praradę savo namus ir daiktus, žmo- 
nas ir vaikus, susijungė į savanorių būrius ir kariaudami prieš Azirų nuo 
Gazos ligi Tanio valdo dykumą. Apginklavau juos Egipto ginklais ir prie jų 
prisijungė daugybė narsių Egipto vyrų. Turiu galvoje visus buvusius ka- 
rius, plėšikus ir pabėgusius iš kasyklų, kurie lenda į pavojų, kad mūru ap- 
saugotų Egiptą. Suprantama, jie kariauja su visais ir minta iš žemės, kurioje 
kariauja, griaudami visą jos gyvenimą, tačiau šitaip vis tiek geriau, nes la- 
biau jie apmaudija Siriją nei Egiptą, todėl juos nuolat ginkluoju ir siunčiu 
jiems grūdų. Tačiau svarbiausia, kad pagaliau hetitai, įsiveržę į Mitaniją, 
visomis pajėgomis nušlavė Mitanijos tautą nuo Žemės paviršiaus ir Mita- 
nijos valstybė išnyko kaip šešėlis, jos jau nebėra. Vis dėlto jų ietys bei 
karo vežimai liko Mitanijoje, todėl Babilonui darosi neramu: jie stiprina 
ribinių akmenų apsaugos būrius ir kaip tik dabar hetitai neturi laiko pa- 
remti Azirų. Juolab kad turbūt ir Azirus, jei turi proto, Mitanijai sužlugus 
įbūgo hetitų, nes jau nebėra skydo tarp hetitų ir Sirijos. Todėl taika, kurią 
faraonas šią valandėlę siūlo Azirui — puikiausia dovana, kokios jis gali 
tikėtis, idant galėtų sustiprinti savo valdžią ir apsižvalgyti aplink. Tačiau 
duok man nors pusmetį ar net mažiau laiko, ir nupirksiu Egiptui garbin- 
gą taiką — švilpiančiomis strėlėmis bei karo vežimų dundesiu priversiu 
Azirų bijoti Egipto dievų. 

Prieštaraudamas jam pasakiau: 

— Tikrai negalėsi kariauti, Horemhebai, nes faraonas tai uždraudė — ka- 
rui jis neduos aukso. 

Tačiau Horemhebas tarė: 

— Pilu savo vandenį ant jo aukso. Esu prasiskolinęs į visas šalis, kad ap- 
rūpinčiau kariuomenę Tanyje. Tiesa, tai apgailėtina kariuomenė - smogia- 
mieji vežimai gremėzdiški, arkliai raiši, tačiau drauge su savanorių būriais 
jie gali tapti ieties smaigaliu, smogsiančiu į Sirijos širdį, į Jeruzalę, sieksian- 
čiu net Megidą, jeigu aš juos vesiu. Supranti, Sinuhe, pasiskolinau aukso iš 
visų Egipto turtingųjų, kurie vis labiau turtėdami pampsta ir pučiasi kaip 
varlės, kai liaudis kenčia nepriteklių ir dūsauja dėl mokesčių naštos. Pasi- 
skolinau iš jų aukso, kiekvienam nurodęs reikiamą kiekį, ir jie mielai pasko- 
lino, nes už metus pažadėjau penktadalį palūkanų, tačiau norėčiau išvysti 
jų veidus, jei jie kartais išdrįstų pareikalauti iš manęs savo palūkanų ir auk- 
so — visa tai pažadėjau, idant išgelbėčiau Egiptui Siriją ir pagaliau iš to kaip 
tik turtingiausieji praturtės, nes turtingiausieji visada labiausiai praturtėja 
iš karo ir grobio, bet keisčiausia, kad turtingiausieji praturtės net tuomet, jei 
būsiu sutriuškintas. Todėl man visai negaila jų aukso. 

Skaniai nusijuokęs Horemhebas šniojo sau per blauzdas aukso rimbu ir 
uždėjęs rankas man ant pečių pavadino savo draugu. Bet tučtuojau surim- 
tėjo ir paniuręs tarė: 

— Dėl mano sakalo, Sinuhe, juk tikrai neketini visko sugadinti - keliauti į 
Siriją sudaryti taikos? 

Tačiau paaiškinau jam, kad faraonas liepė ir surašė man visas taikai su- 
daryti būtinas molines lenteles. Vis dėlto man buvo naudinga sužinoti, kad 
Azirui taip pat reikia taikos, — jei Horemhebas sakė tiesą, - tuomet Azirus 
tikriausiai galėtų taiką pigiai parduoti. 

Tai išgirdęs Horemhebas įniršo, spyrė krėslą ir sušuko: 

— Iš tiesų, jei, Egipto gėdai, iš Aziraus taiką pirksi — prisiekiu, kai sugrįši, 
liepsiu tau gyvam odą nudirti ir sušersiu tave krokodilams, nors esi mano 
draugas. Kalbėk Azirui apie Atoną ir apsimetęs pusgalviu pasakyk, kad fa- 
raonas, nesuvokiamo gerumo apimtas, trokšta jam atleisti. Zinoma, Azirus 
tavimi nepatikės, nes yra gudrus, tačiau jis gerokai pasuks galvą prieš iš- 
leisdamas tave ir lygsis iki nukritimo, kaip tik siras sugeba lygtis, grasins 
tau mirtimi, primeluos tau devynias galybes. Vis dėlto nieku gyvu neati- 
duok jam Gazos, taip pat paaiškink, kad faraonas negalįs atsakyti už sava- 
norų būrius bei jų plėšikavimą. Mat savanorių būriai nieku gyvu nenuleis 
ginklų, o ant faraono molio lentelių jiems nusidergti. Aš jais pasirūpinsiu. 
Zinoma, tau nederėtų apie šitai sakyti Azirui. Jam pasakyk tik tiek, kad 
savanorių būriuose švelnūs ir kantrūs vyrai, kuriuos apakino liūdesys, ta- 
čiau taikos metu jie savo valia ietis pakeis į piemenų lazdas. Bet Gazos 
neatiduok, kitaip savomis rankomis tave gyvą nudirsiu. Tiek kančių išken- 
tėjau, tiek aukso išmečiau į smėlį, tiek geriausių savo žvalgų paaukojau, ko! 
Gazos vartus Egiptui atvėriau. 

Daugybę dienų, tardamasis su Horemhebu dėl taikos sąlygų ir su juo 
ginčydamasis, išbuvau Memfyje. Sutikau Kretos pasiuntinį, Babilono pa- 
siuntinį, taip pat sutikau iš Mitanijos pabėgusių kilmingųjų. Iš Horemhebo 
kalbų man prieš akis iškilo visa, kas nutiko, ir mane apėmė garbėtroška bei 
suvokimo karštis - pirmą kartą pasijutau esąs svarbus didelio lošimo, ku- 
riame statomi miestų bei tautų likimai, dalyvis. | 

Horemhebas buvo teisus - tą valandėlę taika Azirui buvo brangesnė do- 
vana nei Egiptui, tačiau pagal tai, kas pasaulyje kaip tik tuo metu dėjosi, ši 
taika galėjo būti tik paliaubos, nes sustiprinęs padėtį Sirijoje Azirus vėl ga- 
lėjo atsigręžti prieš Egiptą. Mat Sirija buvo pasaulio raktas ir Egiptas, heti- 
tams sugriovus Mitaniją, dėl savo saugumo negalėjo leisti Sirijai pakliūti į 
neaiškią, nepalankią ir auksu nupirktą sąjungą. Ateitis dabar priklausė nuo 
to, ar hetitai, sutvirtinę savo valdžią Mitanijoje, per Babiloną ar per Siriją 
atsigręš prieš Egiptą. Sveikas protas sakė, kad jie atsigręš į tą pusę, kurioje 
pasipriešinimas silpniausias, ir Babilonas jau ginklavosi, o Egiptas buvo sil- 
pnas, beginklis. Be abejonės, Chatai kiekvienai šaliai buvo nemalonus są- 
jungininkas, tačiau būdamas hetitų sąjungininku Azirus užnugaryje turėjo 

galybę, o tapus Egipto, - kol jį valdo faraonas Echnatonas, - sąjungininku 
kovojant su hetitais Aziraus tikrai laukė žlugimas - taigi užnugaryje jis te- 
turėjo tik smėlį. 

Stai ką supratau ir šaltakraujiškai mąstant visi karo baisumai nutolo - jau 
nebegalvojau apie degančių miestų dūmus, kovos laukuose baltuojančias 
žmonių kaukoles, nebegalvojau apie Memfio skersgatviuose duoneliaujan- 
čius pabėgėlius, nepaisiau Mitanijos kilmingųjų, kurie pardavinėdavo savo 
papuošalus bei brangakmenius, idant galėtų išgerti vyno ir grakščiais pirš- 
tais čiupinėti derlią audeklo ryšeliuose atsigabentą Naharanės žemę. Ho- 
remhebas papasakojo man sutikęs Azirų kažkur tarp Tanio ir Gazos, kur jo 
karo vežimai kovėsi su savanorių būriais. Jis papasakojo man ir apie tai, kas 
dėjosi Semirėje, išvardijo man apsiausties metu sudegusius namus bei kil- 
mingųjų, Žuvusių per maištą, vardus, todėl labai stebėjausi visomis jo Ži- 
niomis. Tuomet jis papasakojo man apie savo žvalgus, kurie nukeliavo į 
Sirijos miestus ir dėdamiesi špagų rijikais, pokštininkais bei pranašautojais, 
alaus prekiautojais bei vergų pirkliais, stebėjo Aziraus kariuomenę. Tačiau 
jis pasakė, kad lygiai taip pat Aziraus žvalgai, atsekę ligi Memfio, dėdamie- 
si pokštininkais, alaus prekiautojais bei grobio supirkinėtojais, stebėjo sava- 
norių bei pasienio apsaugos būrius. Astartės mergeles Azirus taip pat buvo 
nusisamdęs žvalgėmis ir šios būtų buvusios pavojingos, nes, smagindamos 
vyresniuosius Egipto karius, išgaudavo daug svarbių žinių, tačiau, laimei, 
jos per menkai suprato karo dalykus, kad būtų buvusios pavojingos. Taip 
pat buvo žvalgų, tarnavusių ir Horemhebui, ir Azirui, ir Horemhebas tvirti- 
no, kad šie buvo išmintingiausi, nes nė vienoje pusėje jiems negrėsė pavo- 
jus, todėl jie išlikdavo gyvi ir užsidirbdavo apstus aukso. 

Tačiau pabėgėliai bei vyresnieji Horemhebo kariai papasakojo man labai 
šiurpių istorijų apie Amoro vyrus ir savanoriškuosius Egipto būrius, todėl 
išvykimo valandėlei artėjant mano širdis ėmė drebėti, keliai linko. Horem- 
hebas pasakė: 

— Gali pats rinktis - jūra ar sausuma keliausi. Jei keliausi jūra, Kretos 
karo laivai iki Gazos turbūt saugos tavo laivą, tačiau gali būti, kad jie tavo 
laivo nesaugos, o pamatę Gazą saugančius Sidono bei Tyro laivus paspruks. 
Tuomet, jei narsiai kausiesi, tavo laivas bus nuskandintas ir tu nuskęsi. Jei- 
gu narsiai nesikausi, tavo laivas bus užgrobtas, tave paims irklininku į Siri- 
jos karo laivus ir po kelių dienų mirsi nuo rimbo kirčių bei saulės karščio. 
Tačiau esi egiptietis, kilmingasis, todėl reikia manyti, jog nudyrę tau odą jie 
pakabins džiūti ją ant savo skydų, kad galėtų pagaminti iš jos turgaus krep- 
šių bei kapšelių. Vis dėlto nenoriu tavęs gąsdinti — gali būti, jog Gazą pa- 
sieksi saugiai, nes paskutinį kartą mano laivas su ginklais ją pasiekė, nors 
laivas su grūdais buvo nuskandintas. Bet kaip iš apsiaustos Gazos išsiverši 
pas Azirų, iš tiesų negaliu pasakyti. 

— Turbūt patikimiau keliauti sausuma, - dvejodamas pasakiau Ho- 
remhebui. 

Pritariamai linktelėjęs jis paaiškino: 

— Nuo Tanio skirsiu tau sargybą - kelias ietis ir karo vežimų. Susidūrę su 
Aziraus kariuomene, jie paliks tave vieną dykumoje ir greitai spruks. Žino- 
ma, taip par gali būti, kad Aziraus vyrai, pamatę, jog; esi egiptietis ir kilmin- 
gasis, užsodins tave ant kuolo, kaip daro hetitai, ir ims čiurkšti savo vande- 
nį ant tavo molio lentelių. Taip pat gali būti, kad net su palyda pakliūsi į 
savanorių būrių rankas ir jie, tave plikai apiplėšę, privers sukti malūno gir- 
nas, iki auksu tave išpirksiu, nors netikiu tave taip ilgai ištversiant, nes tavo 
oda dūmų spalvos ir saulės spindulių nepakelia, o jie rimbus gaminasi iš 
begemoto odos. Bet taip pat gali būti, kad apiplėšę tave jie perdurs tau 
pilvą ietimis ir paliks tavo kūną varnams - tai nėra pats blogiausias dienų 
galas, nes tuomet mirtis bus gana lengva. 

Tai išgirdus mano širdis ėmė dar labiau virpėti, galūnės šalti, nors buvo 
karšta - vasara. Todėl pasakiau: 

— Labai apgailestauju, kad mano skarabėjas liko pas Kaptahą rūpintis 
mano turtu, nes jis turbūt būtų galėjęs man padėti labiau nei faraono Ato- 
nas, kurio valdžia, sprendžiant iš tavo kalbų, šių bedieviškų kraštų nesie- 
kia. Tačiau iš visko sprendžiant, keliaudamas sausuma su tavo karo veži- 
mų palyda, mirtį arba Azirų sutiksiu greičiau. Todėl keliausiu sausuma. 
Tačiau vardan mūsų draugystės, Horemhebai, reikalauju: jeigu išgirsi ma- 
ne kažkur nelaisvėje sukant malūno girnas, tuoj pat išpirk mane netaupy- 
damas aukso, nes esu turtingas - turtingesnis nei manai, bet dabar nenoriu 
pradėti vardyti tau savo turtų, nes net pats apie juos ne viską Žinau. 

Horemhebas atsakė: 

— Gerai žinau apie tavo turtus, o per Kaptahą iš tavęs, kaip ir iš kitų 
Egipto turtingųjų, pasiskolinau apstą aukso, nes esu teisingas ir šališkas, 
bet tavęs nelaimėje nepaliksiu. Vis dėlto tikiuosi, jog dėl mūsų draugystės 
aukso iš manęs nereikalausi - tai gali pakenkti ir net išardyti mūsų draugys- 
tę. Taigi keliauk, mano drauge Sinuhe, į Tanį ir pasiėmęs iš ten ginkluotą 
sargybą trauk į dykumą, ir tesaugo tave mano sakalas, nes aš negaliu = mano 
valdžia dykumos nesiekia. Jeigu pakliūsi į nelaisvę, - auksu tave išpirksiū, 
o jeigu mirsi, - atkeršysiu už tavo mirtį. Tepaguodžia tave ta mintis, jei kas 
nors tau pervers pilvą. 

— Išgirdęs mane mirus, bergždžiai nekerštauk, — atsakiau karčiai. - Var- 
nų kapojamos mano kaukolės tikrai nepaguos, kad laistysi ją apgailėtinų 
nelaimėlių krauju. Tik pasveikink nuo manęs princesę Baketatonų - tai gra- 
ži ir gosli, nors labai pasipūtusi moteris, ji prie motinos mirties patalo daug 
apie tave klausinėjo. 

Paleidęs nuo peties šią nuodingą strėlę, nuėjau kiek ramesnis ir liepiau 
raštininkams surašyti bei visais reikiamais antspaudais patvirtinti mano te- 
stamentą, kuriuo likusį turtą palikau Kaptahui, Meritei bei Horemhebui. 
Atidaviau šį testamentą į valdovo archyvą Memfyje, paskui nuplaukiau į 
Tanį ir ties dykumos riba saulės įkaitintoje tvirtovėje sutikau Horemhebo 
pasienio sargybinius. 

Jie gėrė alų ir keikė savo gimimo dieną, medžiojo dykumoje antilopes ir 
vėl gėrė alų. Jų molio trobelėse buvo nešvaru, dvokė šlapimu ir bjauriau- 
sios, net jūrininkams žemumos uostuose netinkančios moterys skaidrino jų 
vienatvę. Žodžiu, šalies pakraštyje jie gyveno įprastą karių gyvenimą ir be 
galo troško, kad atvykęs Horemhebas nuvestų juos į karą su Sirija — tai 
jiems būtų atnešę permainą, geresnio alaus bei jaunesnių moterų, nes bet 
kokia kitokia lemtis, net mirtis, jų manymu, buvo geresnė už klaikiai nuo- 
bodų gyvenimą saulės svilinamose molio trobelėse, kandžiojant smėlio blu- 
soms. Todėl jie plūdo ugningu noru kautis ir prisiekinėjo būdami savano- 
rių būrių priešakyje ieties smaigaliu smogsią ligi Jeruzalės bei Megido ir 
nušluosią dvokiančią Sirijos kariuomenę sau nuo kelio — kaip potvynis su- 
džiūvusias nendres nušluoja. Tačiau ką jie žadėjo padaryti Azirui, Amoro 
vyrams bei jų hetitams vadams — negaliu pakartoti, nes tai buvo labai 
bedieviška kalba. 

Taigi jie liepsnojo įkvėpimu apginti Egipto garbę ir keikė faraoną Echna- 
toną, nes taikos metu jų gyvenimą paįvairindavo mokesčių rinkimas iš ka- 
ravanų, kurie atvykdavo į Egiptą, ir linksmybės su piemenų žmonomis, 
tačiau faraonas Echnatonas su savo dievu buvo pasiekęs tokią būseną, kuri 
nepanėšėjo nei į karą, nei į taiką. Karavanai per Tanį į Egiptą jau daug 
metų nekeliavo, o piemenys buvo pabėgę į žemumą. Bet jei vis dėlto koks 
karavanas traukdavo iš Sirijos ar dykumos į Egiptą, tai, aplenkę faraono 
pasienio sargybinius, kelyje jį apiplėšdavo savanorių būriai, todėl pasienio 
sargybiniai labai niekino savanorių būrius, vadindami juos bjauriais žodžiais. 

Ginkluotai sargybai rengiantis į kelionę, pildant vandenmaišius, gaudant 
ganyklose arklius, kalviams tvirtinant smogiamųjų vežimų ratus, apsižval- 
giau aplink ir suvokiau viso karinio auklėjimo paslaptį ir kas vyrus daro 
narsesnius už liūtus. Mat sumanus karo vadas savo karius taip žiauriai draus- 
mina, vargina pratybomis, daro jų gyvenimą beveik nepakeliamą, kad bet 
kokia kita lemtis — karas, net mirtis — jiems rodosi geresnė už gyvenimą 
karių namuose. Tačiau keisčiausia, kad kariai nejaučia neapykantos savo 
vadui, o žavisi, nepaprastai garbina jį ir didžiuojasi visais iškęstais vargais 
bei lazdos smūgių pėdsakais ant nugarų. Toks nenuspėjamas ir keistas žmo- 
gaus būdas — apie tai mąstant Achetatono miestas nutolo mano sieloje it 
sapnas ir regimybė. 

Horemhebo įsakymu Tanyje mano apsaugai buvo paskirta dešimt karo 
vežimų, kurių kiekvieną traukė du arkliai, iš paskos risnojo atsarginis ar- 
klys ir, be vadeliotojo, kiekviename vežime dar buvo po karį bei ietininką. 
Prisistatydamas ginkluotos sargybos vadas žemai nusilenkė man ir nuleido 
ranką prie kelių, o aš jį tiriamai apžiūrėjau, nes jam patikėjau savo gyvybę. 
Jo klubjuostė buvo tokia pat nešvari ir nuskarusi kaip karių, kūnas ir veidas 
saulės juodai nusvilintas ir tik iš sidabro nuvytas rimbas skyrė jį nuo karių. 
Bet kaip tik toks jis man kėlė didesnį pasitikėjimą nei brangiu drabužiu 
apsitaisęs su nešamu virš galvos skėčiu. Kai mėginau prabilti jam apie deng-- 

tus neštuvus, jis užmiršęs pagarbą prapliupo juoku. Patikėjau juo, kai pasa- 
kė, kad mūsų saugą lemia tik greitis ir kad dėl to aš, užmiršęs dengtus 
neštuvus ir kitokius patogaus gyvenimo malonumus, turiu sekti paskui jį 
vežimu. Jis pažadėjo, kad panorėjęs galėsiu sėdėti ant pašaro maišų, tačiau 
patikino, kad man geriau priprasti stovėti vežime siūbuojant pagal jo jude- 
sius — kitaip dykuma išdundins mano dvasią ir suknežins kaulus į vežimo 
šonus. 

Susitvardžiau ir išdidžiai jam atsakiau, kad jau nebe pirmą kartą važiuo- 
ju karo vežimu - kadaise iš Semiros į Amorą nukakau per neįtikimai trum- 
pą laiką, kad net Aziraus vyrai stebėjosi mano greitumu, nors tuo metu 
buvau jaunesnis nei dabar, kai mano rangas reikalauja vengti per didelės 
kūno įstangos. Vyresnysis karys, vardu Jujus, mandagiai mane išklausė, o 
paskui aš, patikėjęs gyvybę visų Egipto dievų globai, įlipau į pirmą paskui 
jį riedantį vežimą ir jis iškėlęs plevėsuojančią vėliavėlę paragino arklius. 
Karavanų keliu leidomės link dykumos, o mano kūnas, abiem rankom lai- 
kantis vežimo šonų, šokinėjo ant pašaro maišų, todėl susimušiau nosį ir 
ėmiau vaitoti dėl pasigailėtinos savo būklės. Tačiau mano vaitojimą nustel- 
bė vežimo ratų dardesys, ir man už nugaros iš džiaugsmo ugningai šūkčio- 
jo vadeliotojai, gavę išvažiuoti į dykumą iš kaitraus ir negyvo molio trobe- 
lių pasaulio. 

Šitaip važiavome visą dieną ir, greičiau miręs nei gyvas, piktai keikda- 
mas savo gimimo dieną, pernakvojau ant pašaro maišų. Kitądien, laikyda- 
masis už Jujaus apjuostės, pamėginau stovėti, tačiau po kurio laiko veži- 
mas užvažiavo ant akmenų ir aš, aukšta kreive išskridęs iš vežimo, kritau 
galva į smėlį, o dygliuoti augalai sudraskė man veidą. Tuomet man jau visa 
atrodė vis tiek. Vėl susiruošus nakvoti, mano būkle labai susirūpinęs Jujus 
drėkino man galvą vandeniu, nors kariams taupydamas vandenį nedavė 
gerti tiek kiek reikėjo. Jis laikė mano ranką ir guodė kalbėdamas, kad kelio- 
nė nusisekė ir kad jei kitądien mūsų neužklups savanorių būriai, tai ketvir- 
tą dieną jau turbūt sutiksime Aziraus žvalgus. Guosdamas mane jis pasipa- 
sakojo man karo išgyvenimus ir tarė: 

— Tiesą sakant, nieko nėra nuobodesnio už karą, nes karas - tai nepaliau- 
jamas laukimas. Karas — bergždžias priešo laukimas, nes priešas visada vė- 
luoja ir niekada nepasirodo ten, kur tikimasi. Karas — bergždžias valgio 
laukimas, nes valgis visada vėluoja, ir nieko nėra labiau keiktino nei gur- 
guolės lėtybė. Karas - bergždžias kilnojimasis iš vienos vietos į kitą, žygia- 
vimas atgal į tą vietą, iš kur iškeliauta, Žygiavimas pirmyn ir atgal, iki lie- 
žuvis prilimpa prie gomurio ir kojos virsta negyvais medgaliais. Tačiau kaip 
tik šitai vadinama karo menu, o jo mokydamasis vyresnysis karys privalo 
lankyti karo mokyklą, išmokti skaityti bei rašyti. Stai toks yra karas, o prie- 
šas užklumpa kaip tik tada, kai jo niekas nelaukia. Priešas visada smogia 
kitaip ir kita tvarka nei tikimasi jį smogsiant, o mūšio metu vadas nežino 
apie savo vyrus, vyrai — apie savo vadą ir visi rėkia kiek pajėgdami, daužo, 

smaigsto ką pamatę. Jeigu priešas sprunka, vadas pelno didžiulę pagarbą, 
išliaupsinamas jo išmanumas ir faraonas iš balkono jam numeta aukso gran- 
dinę. O jei patys sprunkame, išlikę gyvi dėkoja likimui, prirašoma daugybė 
popierių ir gyvi likę nuplakami, o vadas pakabinamas ant mūro galva že- 
myn. Vis dėlto jei vadas pakankamai kilmingas, gali nutikti, kad net pralai- 
mėjus iš faraono balkono jam bus numesta aukso grandinė, jo pralaimėji- 
mas paskelbtas pergale ir jo atvaizdas iškaltas akmenyje, idant per amžius 
išliktų. Taigi toks yra karas, karališkasai Sinuhe, todėl nevaitok dėl savo 
skausmų, o dėkok likimui, kad tau nereikia kariauti. 

Šitaip jis guodė mane, iki užmigau, tačiau vidurnaktį pabudau nuo šiur- 
pių riksmų, kanopų trypimo bei ratų barškėjimo. Uždegę deglus pamatė- 
me, kad abu panaktiniai guli ant žemės perpjautom gerklėm, gausingai 
paplūdę krauju. Vienas smogiamasis vežimas su arkliais pavogtas, o kitų 
vežimų bei arklių ienos, pakinktai bei ratai supainioti į vieną narplynę. Iš- 
painioję juos patraukėme toliau, nors dar buvo tamsu, ir jau nepaisiau ke- 
lionės sunkumų, nes nakties užpuolikai tikriausiai mus puolė dėl pastipri- 
nimo - kad atimtų mūsų arklius, smogiamuosius vežimus bei vandenį. Mat 
Jujus sakė, kad arkliai, smogiamieji vežimai ir vanduo savanorių būriams 
brangesni už auksą, todėl vogdami arklius ir smogiamuosius vežimus jie 
puldinėdavo ir egiptiečius. 

Taip vėl išaušo diena ir nuo saulės man ėmė skaudėti galvą, akis graužė 
smėlis, liežuvis prilipo prie gomurio. Bet staiga su deginančiu dykumos 
vėju mūsų šnerves pasiekė dūmų bei kraujo kvapas ir arkliai ėmė prunkšti, 
O vadeliotojai prie vežimų pritvirtino dalgius. Aplenkę kelias raudonas kal- 
vas, išvydome verdenę, sudegusias trobeles aplink ją ir plikai apiplėštus 
negyvėlius - jų kraujas buvo susigėręs į smėlį, o akis kapojo varnai. Į mus 
bėgo ietininkai, link mūsų buvo paleistos kelios strėlės, tačiau čia kovojęs 
savanorių būrys, — ar su Aziraus vyrais, ar piemenimis, ar su kokiu kitu 
savanorių būriu, šito niekada nesužinojau, - pasilyginęs su mūsų žmonių 
bei karo vežimų skaičiumi, pamanė esant geriausia atsitraukti. Jie pasiten- 
kino iš tolo šaukdami mums užgaules ir grasinimus, smaigstydami ietimis 
orą, tačiau juos apėję keliavome toliau, nors Jujaus vyrai, kaip per pratybas, 
būtų mielai juos karo vežimais pakloję. 

Kitą naktį dangaus pakrašty išvydome laužų ir degančių namų atošvais- 
tę. Jujus pasakė, jog artėjame prie dykumos pakraščio Sirijos pusėje, ir pa- 
šėrę arklius mėnulio šviesoje apžiūriai judėjome toliau, iki visai nuvargęs 
užmigau ant pašaro maišų. Brėkštant pabudau, kai Jujus grubiai išmetė 
mane iš vežimo į smėlį. Mano molines lenteles ir kelionės skrynią jis sviedė 
iš paskos ir apgręžė arklius, palikdamas mane Egipto dievų globai bei šauk- 
damas drąsinamus žodžius. Vežimų ratams skeliant ugnį iš akmenų, jis 
galvotrūkčiais nudardėjo savo keliu, o paskui jį ir kiti vežimai. 

Išsikrapštęs iš akių smėlį, tarp kalnų pamačiau į mane važiuojant kelis 
sirų kovine vėduokle išsirikiavusius karo vežimus su vėliavėlėmis. Prisimi- 

nęs savo rangą, pakilau ir ėmiau rankomis taikos ženklan viršum galvos mo- 
juoti žalia palmės šakele, nors palmės šakelė kelionės metu spėjo sudžiūti ir 
susisukti. Tačiau karo vežimai manęs nepaisę pravažiavo pro šalį — tik viena 
strėlė piktai it vapsva prazvimbė pro ausį ir įsmigo man už nugaros į smėlį. 
Karo vežimai nusivijo Jujaus karo vežimus, bet mačiau Jujų ir jo vyrus išme- 
tant pašaro maišus iš vežimų ir net vandens maišus lengvindami vežimus jie 
išmetė. Taigi mačiau, kad jie paspruko, tik vienas vienintelis vežimas, ar- 
kliams suklupus ant akmenų, atsiliko ir užpuolikai, strimgalviais lėkdami pro 
šalį, apvertė vežimą, pargriovė arklius ir užmušė žmones. 

Po bergždžio vaikymosi Aziraus karo vežimai sugrįžo prie manęs ir va- 
deliotojai išlipo. Saukiau jiems aiškindamas savo rangą, rodžiau faraono mo- 
lines lenteles. Tačiau jie nepaisė mano šauksmų, o abejingai priėjo prie ma- 
nęs - keli buvo užsikišę už apjuosčių rankas, nuo kurių dar tebelašėjo krau- 
jas. Apiplėšę mane jie atidarė mano skrynią, pasiėmė auksą ir nurengę dra- 
bužius pririšo mane už riešų smogiamųjų vežimų gale — taigi jiems važiuo- 
jant man teko bėgti iš paskos ir maniau uždusiąs, smėlis nutrynė kelius, 
tačiau mano šauksmų jie nepaisė, nors grasinau jiems Aziraus pykčiu. Visa 
tai gavau iškęsti dėl faraono Echnatono. 

Per šią kelionę tikrai būčiau miręs, jei Aziraus stovykla nebūtų buvusi tuoj 
už kalnų tarpeklio. Apžilpusiomis akimis įžiūrėjau ten daug palapinių, ga- 
nykloje prie palapinių vaikštinėjo arkliai, o iš smogiamųjų bei jaučių vežimų 
apie stovyklą buvo pastatyta siena. Daugiau nieko nemačiau ir pabudau tik 
vergams pilant vandenį man ant veido bei trinant aliejumi man galūnes, nes 
raštingas vyresnysis karys pamatė mano molines lenteles ir nuo tol su mani- 
mi buvo elgiamasi labai pagarbiai, man buvo sugrąžinti drabužiai. 

Kai vėl įstengiau eiti, buvau nuvestas į tvartu bei smilkalais dvokiančią 
Aziraus palapinę ir Azirus mane pasitiko riaumodamas kaip liūtas, skimb- 
čiodamas aukso grandinėmis ant kaklo ir garbanotą barzdą sidabro tinkle- 
liu apsigaubęs. Jis pasitiko mane ir apkabinęs pasakė: 

— Labai apgailestauju, jei mano vyrai su tavimi blogai elgėsi, tačiau tu 
turėjai pasakyti jiems vardą, papasakoti, jog; esi faraono pasiuntinys ir ma- 
no draugas. Taip pat būtų buvę gerai, jei pagal paprotį taikos ženklan bū- 
tum viršum galvos mojavęs palmės šakele, tačiau mano vyrai pasakojo ta- 
ve puolus juos mosuojant peiliu ir bliaunant iš įniršio, todėl dėl grėsmės 
savo gyvybėms jie turėję tave sutramdyti. 

Mano keliai kaip ugnyje degė, riešų nejutau, sielą graužė kartėlis ir pasa- 
kiau Azirui: 

— Pažvelk į mane ir pasakyk, ar aš atrodau pavojingas tavo vyrams. Jie 
sulaužė mano palmių šakelę, apiplėšė, net drabužius nuvilko ir išjuokę ma- 
ne sutrypė faraono molines lenteles. Todėl privalai juos nuplakti - nors 
kelis jų privalai nuplakti, kad išmoktų faraono pasiuntinį gerbti. 

Tačiau Azirus pašaipiai persiplėšė drabužius, nustebęs pakėlė rankas ir 
patikino: 

— Turbūt blogą sapną regėjai, Sinuhe, - tikrai niekuo negaliu padėti, jei 
sunkioje kelionėje į akmenį susižeidei kelius. Dėl niekingo egiptiečio tikrai 
negaliu liepti nuplakti geriausius savo vyrus, o faraono pasiuntinio kalba 
mano ausims kaip musės zyzimas. 

— Azirau, - tariau, — tu, kuris esi daugybės karalių karalius, liepk nuplakti 
nors tą vyrą, kuris man bėgant paskui vežimą begėdiškai subadė ietimi 
visą užpakalį. Liepk nuplakti jį, ir aš liksiu patenkintas, žinok — atvežiau 
dovanų taiką tau ir Sirijai. 

Azirus garsiai nusijuokė ir sududenęs kumščiais krūtinę pasakė: 

— Kas man darbo, jei niekingas tavo faraonas, į dulkes prieš mane pavir- 
tęs, maldauja taikos. Tačiau tavo kalba protinga, ir kadangi esi mano drau- 
gas, mano žmonos ir mano sūnaus draugas, liepsiu išplakti tą vyrą, kuris 
skubindamas badė tau užpakalį, nes tai prieštarauja geriems papročiams, — 
kaip žinai, aš kariauju dorai ir vardan kilnių tikslų. 

Taigi turėjau džiaugsmo pamatyti prie Aziraus palapinės susirinkusių 
karių akyse čaižomą pikčiausią savo kankintoją, bet draugai visai jo negai- 
lėjo, o jam bliaunant pašiepė, kaukė iš juoko ir rodė pirštais — jie buvo ka- 
riai ir troško bet kokios nuobodaus amato permainos. Be abejonės, Azirus 
būtų liepęs jį negyvai užplakti, tačiau matydamas nuo šonkaulių krintančią 
mėsą bei srūvantį kraują, spėjau nugarą jam peršint taip pat skaudžiai, kaip 
man peršėjo užpakalį bei kelius, ir pakėlęs rankas dovanojau jam gyvybę. 
Matydamas pasigailėtiną jo būklę, liepiau jį nešti į palapinę, kurią Azirus, 
didelei ten gyvenusių vyresniųjų karių širdgėlai, skyrė man, ir jo draugai 
ėmė ugningai šaukti, liaupsinti mane tardami mane ketinant po plakimo 
visokiais gudriais būdais jį toliau kankinti. Tačiau įtryniau jam nugarą tais 
pačiais aliejais, kuriais gydžiau savo kelius ir užpakalį, ir sutvarstęs žaizdas 
liepiau jam alumi malšinti troškulį, todėl jis galiausiai pamanė, jog esu pa- 
mišęs, ir nustojo mane gerbti. 

Vakare Azirus savo palapinėje patiekė man keptą ėriuką su riebaluose 
virtomis kruopomis ir valgiau su juo, jo kilmingaisiais bei jo stovykloje bu- 
vusiais vyresniaisiais hetitų kariais, kurių apsiaustus ir šarvus puošė dvigu- 
bų kirvių ir sparnuotų saulių paveikslai. Drauge gėrėme vyną ir visi elgėsi 
su manimi draugiškai bei geranoriškai, laikydami mane kvailu, nes atve- 
žiau jiems taiką kaip tik tuomet, kai jiems labiausiai jos reikėjo. Jie pakiliai 
kalbėjo apie Sirijos laisvę, būsimą galybę ir nuo sprandų nusimestą prie- 
spaudos jungą. Tačiau išgėrę ganėtinai vyno ėmė tarp savęs kivirčytis, susi- 
vaidijo ir vienas Jopės vyras išsitraukęs peilį taip smeigė jį Amoro vyrui į 
gerklę, kad kraujas paplūdo. Vis dėlto labai jo nesužalojo — peilis nenupjo- 
vė kaklo arterijos, todėl savo išmoningumu galėjau jį išgydyti ir gavau nuo 
jo apstą dovanų. Dar ir dėl to visi mane laikė kvailu. 

Tačiau galėjau leisti jam numirti, nes dar tebebūnant stovykloje tas pats 
Amoro vyras liepė savo tarnams nusmeigti tą Jopės vyrą, kuris dūrė jam 
peiliu, todėl Azirus, norėdamas išsaugoti savo kariuomenėje tvarką, įsakė 

pakabinti jį ant mūro galva žemyn, gerklei net nespėjus visai sugyti. Mat 
Azirus su savo vyrais elgėsi žiauriau ir griežčiau nei su kitų Sirijos kraštų 
vyrais, nes jie labiausiai pavydėjo jam valdžios ir rezgė prieš jį intrigas, 
todėl jo valdžia panėšėjo į nepaliaujamą sėdėjimą skruzdėlyne. 

Pavalgius Azirus išvijo iš palapinės savo kilminguosius bei vyresniuosius 
hetitų karius toliau rietis į savo palapines. Jis parodė man savo sūnų, kuris 
drauge su juo vyko į karą, nors tebuvo tik septynerių metukų. Jis buvo 
gražus berniukas, švelniais it persikai skruostais, juodomis žibančiomis aki- 
mis. Jo plaukai buvo garbanoti ir juodi it derva - kaip ir jo tėvo barzda, o iš 
motinos jis buvo paveldėjęs odos baltumą. Glostydamas jam galvą Azirus 
man sakė: 

— Ar kada matei gražesnį berniuką? Surinkau jam daugybę karūnų ir 
jis taps didžiu valdovu - nedrįstu net pagalvoti, kaip toli sieks jo valdžia, 
juk jis mažu savo kalaviju jau perdūrė įžeidusiam vergui pilvą ir moka 
skaityti bei rašyti, mūšyje narsus, nes į mūšį jį taip pat buvau nusivežęs, 
ir kai baudėme sukilusius kaimus, man nereikėjo baimintis dėl jo menku- 
tės gyvybės. 

Azirui kariaujant, Amorą valdė Keftiu - Azirus nepaprastai jos ilgėjosi ir 
sakė bergždžiai mėginęs patenkinti savo ilgesį su belaisvėmis ir su stovyklą 
lydinčiomis šventyklos mergelėmis, nes kartą paragavęs Keftiu meilės nie- 
kada neįstengė jos užmiršti, o ji ilgainiui dar gausiau ir tarpiau sužydėjo, 
todėl ją pamatęs tikriausiai jau savo akimis nepatikėčiau. Tačiau sūnų Azi- 
rus vežėsi su savimi, nes Amore jo palikti nesiryžo — juk šis sūnus kada 
nors užsidės susijungusios Sirijos karūną. 

Snekučiuojantis iš stovyklos pasigirdo veriantys moterų pagalbos šauks- 
mai ir Azirus susierzinęs tarė: 

— Hetitų vyresnieji kariai kankina belaisves, nors jiems uždraudžiau, ta- 
čiau nieko negaliu padaryti, nes man reikia jų nusimanymo. Mat virkdyda- 
mi ir kankindami moteris jie patiria smagumą - tikrai jų nesuprantu, juk 
didesnis džiaugsmas pasiekti, kad moteris palaimingai, o ne skausmingai 
dūsautų. Tačiau kiekviena tauta turi savų papročių ir aš, aišku, negaliu jų 
kaltinti dėl to, kad papročiai kitokie nei Sirijoje. Vis dėlto nenorėčiau, kad 
mano vyrus jie išmokytų savo blogų papročių — iš tiesų vien karas mano 
vyrus pavertė šunimis ir plėšriais liūtais. 

Jo kalbos man kėlė siaubą, nors pažinojau hetitus ir Žinojau, ko iš jų 
galima laukti. Todėl pasinaudojęs galimybe pasakiau: 

— Azirau, karalių karaliau, atsisakyk hetitų, kol nevėlu - kol jie nesudau- 
žė karūnų ant tavo galvos ir tavo galvos kartu su karūnomis, nes hetitais 
pasikliauti negalima. Sudaryk verčiau taiką su faraonu dabar, kai hetitai 

įklimpę į karą Mitanijoje. Babilonas taip pat ginkluojasi prieš hetitus, kaip 
tikriausiai Žinai, ir likęs hetitų draugu iš Babilono grūdų jau negausi. Zie- 
mai užslinkus, į Siriją it sulysęs vilkas atsėlins badas, jei nesudarysi taikos 
su faraonu, idant jis, kaip anksčiau, tavo miestams atsiųstų grūdų. 

Tačiau Azirus prieštaraudamas tarė: 

— Tavo kalba nepaprastai paika, nes savo draugams hetitai geri, tik prie- 
šams jie baisūs. Nors hetitai siunčia man gražių dovanų, tviskančių šarvų 
su savo karūnom, jokia sąjunga su jais nesu susijęs, todėl visada galiu, ne- 
paisydamas hetitų, svarstyti apie taiką. Juolab kad, priešingai aiškiam susi- 
tarimui, hetitai užgrobė Kadešą ir naudojasi Biblo uostu kaip savu. Kita 
vertus, jie atsiuntė man pilną laivą iš naujojo metalo nukaltų ginklų, su 
kuriais mano vyrai mūšyje neįveikiami. Siaip ar taip, myliu taiką, myliu 
taiką labiau nei karą, o kariauju tik siekdamas garbingos taikos. Todėl mie- 
lai sudarysiu taiką, jei faraonas atiduos man klasta užgrobtą Gazą, nugin- 
kluos dykumos plėšikų gaujas ir grūdais, aliejumi bei auksu atlygins visą 
žalą, kurią dėl šio karo patyrė Sirijos miestai — turbūt gerai supranti, kad 
dėl šio karo kaltas tik Egiptas. 

Jo akys įžūliai tyrinėjo mane, jis šypsojo į delną, tačiau karštai į jį prakal- 
bęs pasakiau: 

— Azirau, nelaimingas plėšike, galvijų vagie, nekaltųjų budeli! Ar neži- 
nai, kad kiekvienoje žemumos dirbtuvėje kalami iečių antgaliai, o Horem- 
hebas turi daugiau karo vežimų nei tu savo stovykloje blusų, ir kai derlius 
subręs, tos blusos atskubės tavęs skaudžiai kąsti. Tas Horemhebas - jo šlo- 
vę Žinai - spjovė man po kojų, kai prakalbau apie taiką, tačiau faraonas dėl 
savojo dievo trokšta taikos ir nenori pralieti kraujo. Todėl siūlau tau pasku- 
tinę galimybę, Azirau. Gaza lieka Egiptui ir dykumos plėšikų gaujas pats 
galėsi sunaikinti, nes Egiptas už jų darbus neatsako - tai tavo paties žiauru- 
mas privertė Sirijos vyrus pasitraukus į dykumą su tavim kariauti, ir tai 
Sirijos vidaus reikalas. Taip pat tu turi išlaisvinti visus egiptiečių belaisvius, 
atlyginti nuostolius, kuriuos egiptiečių pirkliai patyrė Sirijos miestuose, ir 
sugrąžinti jų turtą. 

Tačiau Azirus susiplėšė drabužius ir pešdamas sau barzdą piktai sušuko: 

— Gal tau pasiutęs šuo įkando, Sinuhe, kad tokias kvailystes kalbi? Tegul 
Gaza bus perduota Sirijai, Egipto pirkliai tegul patys atsilygina nuostolius, 
o belaisviai pagal gerą paprotį bus parduoti į vergiją, tačiau šitai, aišku, 
faraonui nesutrukdys jų išpirkti, jeigu jis turės pakankamai aukso. 

Atsakiau jam: 

— Sudaręs taiką savo miestuose galėsi pastatyti aukštų mūrų bei didžiu- 
lių bokštų, todėl tau nebereikės bijoti hetitų ir Egiptas tave parems. Iš tiesų 
tavo miestų pirkliai, nemokėdami Egiptui mokesčių, turtėja iš prekybos su 
Egiptu, juolab kad hetitai tavo prekybos nesutrikdys, nes jie neturi karo 
laivų. Sudaręs taiką tu būsi pranašesnis, Azirau, nes faraono sąlygos priim- 
tinos ir dėl jų negaliu derėtis. 

Šitaip diena iš dienos šnekučiavomės, derėjomės dėl taikos ir daugybę 
kartų Azirus susiplėšė drabužius, barstėsi pelenais galvą, vadindamas ma- 
ne įžūliu plėšiku ir apverkdamas savo sūnaus likimą — Egipto nuskurdin- 
tas, šis tikriausiai kaip elgeta mirsiąs griovyje. Vieną kartą aš taip pat išėjau 
iš jo palapinės, šūktelėjau dengtus neštuvus, pakviečiau ginkluotus paly- 
dovus ketindamas keliauti į Gazą ir jau spėjau įlipti į neštuvus, bet Azirus 
pasikvietė mane atgal. Tačiau tariu, kad jis, kaip siras, nepaprastai mėgavo- 
si šiomis lygtuvėmis, derėjimusi, manė ilgainiui apgausiąs mane ir, man 
nusileidus, pelnysiąs naudos. Juk jis nenujautė, kad faraonas įsakė taiką 
nupirkti bet kokia kaina - net jei dėl taikos Egiptui tektų nuskursti. 

Todėl per derybas nepraradęs savikliovos laimėjau didelės naudos fara- 
onui ir laikas dirbo man, nes Aziraus stovykloje nesutarimai dažnėjo - kas 
nors kasdien iškeliaudavo į savo miestus ir Azirus negalėdavo jų sulaikyti, 
nes jo valdžia dar nebuvo pakankamai tvirta. Todėl nuėjome taip toli, jog 
jis kaip paskutinę sąlygą išdėstė štai ką: Gazos mūrai turi būti sugriauti, jis 
paskiriąs Gazos karalių, tačiau karaliui faraonas priskiriąs patarėją ir tiek 
Sirijos, tiek Egipto laivai nemokėdami mokesčių galį plaukti į Gazą ir ten 
prekiauti. Tačiau su šituo, žinoma, negalėjau sutikti, nes Gaza be tnūtų Egip- 
tui būtų nieko verta ir taptų pavaldi vien Azirui. 

Kai griežtai pasakiau negalįs su tuo sutikti ir ketindamas vykti į Gazą 
pareikalavau ginkluotos sargybos, jis nepaprastai įniršęs išvijo mane iš pa- 
lapinės, paskui išmesdamas visas mano molio lenteles. Tačiau iškeliauti jis 
man uždraudė, todėl leidau stovykloje laiką gydydamas ligonius ir išpirki- 
nėdamas egiptiečių belaisvius, kurie baisiai kentėjo dirbdami nešikais bei 
krovininių vežimų vilkikais. Taip pat išpirkau kelias moteris, tačiau kai ku- 
rioms daviau vaistų, kurie jas numarino, nes po hetitų kankinimų mirtis 
joms rodėsi lengvesnė už gyvenimą. Sitaip bėgo laikas, ir bėgo mano nau- 
dai, nes neturėjau ko prarasti, o Azirus diena po dienos prarasdavo vis 
daugiau, todėl nesusivaldydamas dėl mano užsispyrimo jis plėšė sidabrinį 
barzdos tinklelį, rovėsi juodus kuokštus nuo galvos, vadino mane bjauriais 
žodžiais. 

Turiu paminėti, kad Azirus, matavęs mane savu matu, liepė atidžiai ste- 
bėti kiekvieną mano žingsnį ir sekti, baimindamasis, kad imsiu regzti intri- 
gas su jo kilmingaisiais bei vadais, idant jį pražudyčiau. Sitai būtų buvę 
nesunku padaryti, tačiau tokia mintis man net nešovė į galvą, nes turėjau 
avino širdį, o Azirus buvo mano draugas. Vis dėlto vieną naktį į Aziraus 
palapinę įsigavo du samdyti žudikai ir sužeidė jį peiliu, tačiau jis liko gyvas 
ir vieną žudiką užmušė, o pabudęs jo sūnus smeigė mažu savo kalaviju į 
nugarą kitam, — taigi kitas taip pat krito. 

Kitądien pasikvietęs mane į savo palapinę Azirus kaltino mane, siaubin- 
gais žodžiais gąsdino, tačiau paskui šutiko su taika ir faraono vardu suda- 
riau su visais Sirijos miestais taiką: Gaza liko Egiptui, savanorių būrių su- 
triuškinimas — Azirui, o faraonui — teisė išpirkti egiptiečius belaisvius ir ver- 

gus. Su tokiomis sąlygomis liepėme surašyti į molines lenteles amžinos drau- 
gystės tarp Egipto ir Sirijos sutartį ir paliudijome ją viso tūkstančio Egipto 
dievų ir viso tūkstančio Sirijos dievų ir dar Atono vardais. Ritinėdamas mo- 
lyje savo antspaudą Azirus baisiai keikėsi ir šaukėsi visų dievų pagalbos, aš 
taip pat plėšiausi drabužius ir graudžiai pravirkau spausdamas savo egip- 
tietišką antspaudą į molį, tačiau galiausiai abu likome patenkinti - Azirus 
mane apsčiai apdovanojo, aš taip pat pažadėjau atsiųsti jam, jo sūnui ir 
žmonai apstą dovanų su pirmaisiais laivais, kurie įsiviešpatavus taikai at- 
plauks iš Egipto į Sirijos miestus. 

Taigi išsiskyrėme taikiai - Azirus net apkabino mane, pavadindamas sa- 
vo draugu, o aš išvykdamas paėmiau jo gražų sūnų ant rankų ir pagyręs jo 
narsumą palytėjau lūpomis jo rausvus skruostelius. Tačiau ir Azirus, ir aš 
širdyje suvokėme, jog sutartis, kurią pasirašėme amžiams, nėra net to mo- 
lio, kuriame ji surašyta, verta - jis sudarė taiką, nes privalėjo ją sudaryti, ir 
Egiptas sudarė taiką, nes šito troško faraonas Echnatonas. Vėjų pučiama 
taika liko kadaruoti ore, nes visa priklausė nuo to, į kurią pusę po Mitanijos 
atsisuks hetitai, daug kas taip pat priklausė nuo Babilono drąsos bei Kretos 
laivų, kurie prižiūrėjo jūros prekybą. 

Siaip ar taip, Azirus ėmė leisti savo karius namo ir liepė ginkluotai sar- 
gybai palydėti mane į Gazą, kartu įsakydamas savo kariuomenei prie Ga- 
zos baigti bergždžią miesto apsiaustį. Tačiau prieš pakliūdamas į Gazą 
vos nežuvau - man iškilęs pavojus buvo didesnis nei bet kuriuo šios bau- 
gios kelionės metu. Mat kai mano sargyba mojuodama palmių šakelėmis 
bei šaukdama įsigalėjus taiką priėjo prie Gazos vartų, egiptiečiai miesto 
gynėjai, prisileidę mus ganėtinai arti, ėmė šaudyti strėlėmis, laidyti ietis, 
ojų svaidomosios mašinos - griaudėdamos mėtyti ant mūsų galvų didžiu- 
lius akmenis, todėl iš tiesų tariau išmušus paskutiniąją. Neginkluotam Azi- 
raus kariui, priešais mane laikiusiam skydą, strėlė pataikė į kaklą ir jis 
krito paplūdęs krauju, o jo draugai pabėgo, bet baimė susilpnino mano 
kelius, todėl susigaužęs it vėžlys po skydu ėmiau verkti ir gailiu balsu 
šaukti. Per skydą nepasiekę manęs strėlėmis, egiptiečiai kariai nuo savo 
mūrų iš didelių indų ėmė pilti man ant galvos verdančią dervą ir verdan- 
ti derva šnypšdama bei tvatėdama pasruvo link manęs. Laimei, keli ak- 
menys mane apsaugojo, todėl patyriau tik rankų bei kelių nudegimus - iš 
tiesų keliams tik nudegimų tetrūko. 

Tai matydami Aziraus kariai taip gardžiai juokėsi, kad krito ant žemės ir 
ėmė raitytis — reginys turbūt buvo smagus, tačiau man nebuvo juokinga. 
Galiausiai jų vadas įsakė pūsti trimitus — turbūt gailus mano verksmas su- 
graudino egiptiečius, kad jie sutiko priimti mane į miestą. Tačiau vartų jie 
man neatidarė, o nendrine virve nuleido krepšį, į kurį su savo molio lente- 
lėmis ir palmių šakelėmis turėjau įlipti, ir ėmė mane kelti su krepšiu ant 
mūro. Taip baisiai drebėjau iš baimės, kad krepšys pradėjo svyrinėti, nes 
mūras buvo labai aukštas - mano galva, pernelyg aukštas, o Aziraus kariai 

iš manęs dar labiau juokėsi, todėl jų, likusių apačioje, juokas rodėsi man 
lyg jūros griaudesys į uolas per audrą. 

Už visa tai smarkiai išbariau Gazos karinės įgulos vadą, tačiau jis buvo 
griežtas, užsispyręs vyras ir atsakė iš sirų patyręs tiek klastos bei apgaulės, 
kad negavęs išskirtinio Horemhebo įsakymo miesto vartų neketino atverti. 
Ir jis nepatikėjo, jog įsigalėjo taika, nors parodžiau visas savo molio lente- 
les, kalbėjau jam faraono vardu, nes buvo kvailokas ir užsispyręs, bet jei ne 
jo kvailumas ir užsispyrimas — Egiptas turbūt jau seniai būtų praradęs Ga- 
zą - taigi nebuvo už ką jo labai barti. Pamatęs ant mūro džiūstančias sirų 
belaisvių odas pamaniau, jog geriausia jo nesiutinus tylėti, ir daugiau jo 
nebariau, nors traukiant mane su krepšiu ant mūro nendrine virve, mano 
garbė nepaprastai nukentėjo. 

Iš Gazos jūra atgal plaukiau į Egiptą ir liepiau, kad matytų priešo laivai, 
ant laivo stiebo iškelti faraono vėliavėlę bei visas taikos vėliavėles, todėl 
jūrininkai, nepaprastai mane niekindami, sakė, jog laivas sūpuojasi ant ban- 
gų išdažytas ir išpuoštas lyg kekšė. Tačiau kai įplaukėme į upę, pakrantėje 
susirinko Žmonės, - jie mojavo palmių šakelėmis ir nepaprastai šlovino tai- 
ką, ir mane šlovino, nes buvau faraono pasiuntinys, pargabenau taiką, to- 
dėl ir jūrininkai pagaliau ėmė mane gerbti, užmiršę, kad buvau su krepšiu 
keliamas ant Gazos mūro. Pasiekęs Memfį nusiunčiau jiems daugybę vyno 
ąsočių ir alaus, idant jie dar tikriau užmirštų tą liūdną ir mano garbę su- 
menkinusį atsitikimą. 

Skaitydamas molines lenteles Horemhebas liaupsino mano, kaip derybi- 
ninko, išmanumą, todėl nusistebėjau jo elgesiu - jis tikrai neturėjo paprati- 
mo liaupsinti mane už mano darbus, nes paprastai būdavo manimi nepa- 
tenkintas. Supratau jį tik išgirdęs, jog Kretos karo laivai buvo gavę įsakymą 
plaukti atgal į Kretą. Jeigu karas būtų tęsęsis, Gaza būtų po kurio laiko 
atitekusi Azirui, nes be jūros ryšio miestas būtų pražuvęs, o Horemhebui 
būtų buvę nepatogu su savo būriais sausuma vykti į Gazą - rudenį dykumo- 
je jo karius būtų nukankinęs troškulys. Todėl Horemhebas nepaprastai mane 
išliaupsino ir skubiai išsiuntė daugybę laivų su kariuomene, maistu bei gin- 
klais į Gazą. 

Man lankantis pas Azirų, jūra į Memtį iš Babilono buvo atkeliavęs nepa- 
prastasis karaliaus Buraburiašo pasiuntinys su palyda ir brangiomis dova- 
nomis. Pakviečiau jį į faraono laivą, laukus; manęs Memfyje, drauge išplau- 
kėme aukštyn upe, ir kelionė mudviems abiems teikė malonumą - tai buvo 
garbus senukas, balta šilkine krūtinę siekiančia barzda, sukaupęs nepapras- 
tų žinių. Snekučiavomės apie žvaigždes bei ėriuko kepenis ir kalbos mums 
tikrai netrūko, nes apie žvaigždes bei ėriuko kepenis žmogus gali kalbėtis 
visą gyvenimą, ir ne bergždžiai apie tai kalbėsis. 

Tačiau mes kalbėjomės taip pat apie valstybių reikalus ir pastebėjau, kad 
jis nepaprastai įbūgęs dėl besiplečiančios hetitų valdžios. Vis dėlto jis pasa- 
kė Marduko šventikus išpranašavus, jog hetitų valdžia turi ribas ir netruks 

ilgiau nei šimtą metų, nes iš vakarų ateisianti balta barbarų tauta, kuri nusiri- 
sianti per hetitus, ir jų valstybė žlugs, tarytum jos niekada nė nebuvę. Vis 
dėlto mane nelabai guodė mintis, kad hetitų valdžia po šimto metų žlugs, 
nes buvau sukurtas jų laikais gyventi. Taip pat nusistebėjau, kaip iš vakarų 
galės ateiti kažkokia tauta, juk vakaruose tebuvo tik jūros salos. Tačiau tu- 
rėjau juo patikėti, nes taip rodė žvaigždės, o Babilone savo akimis buvau 
matęs ir patyręs tiek daug stebuklų, kad žvaigždėmis tikėjau labiau nei 
savo paties pažinimu. 

Jis gabenosi kuo puikiausio kalnų vyno ir drauge džiuginom širdis vy- 
nu, ir jis patikino, kad Marduko bokšte vis daugiau požymių bei pranašin- 
gų ženklų įtikimai liudija Pasaulio metus baigiantis. Taigi abu suvokėme 
išgyveną vakarinę pasaulio žarą, mūsų laukė naktis, turėjo nutikti daugybė 
perversmų ir daugybė tautų nušluota nuo Žemės paviršiaus, kaip nuo že- 
mės paviršiaus buvo nušluota Mitanijos tauta, ir senieji dievai mirsią, atsirasią 
naujų dievų ir prasidėsią naujieji Pasaulio metai. Jis labai smalsiai klausinė- 
jo manęs apie Atoną, o kai apie jį pasakojau, purtė galvą ir glostė savo baltą 
barzdą, nes Atonas neturėjo atvaizdo ir visi žmonės jam buvo lygūs, jis 
mito ne aukomis, o žmonių tarpusavio meile, nes prieš Atoną visi žmonės, 
nors skirtingų spalvų ir kalbų, tarp savęs buvo broliai ir jis neskyrė skur- 
džiaus nuo turtingo ir kilmingo nuo vergo. 

Nepaprastasis Babilono pasiuntinys pripažino, kad toks dievas žemėje 
dar niekada nebuvo atsiradęs, todėl kaip tik Atono atsiradimas galįs reikšti 
pabaigos pradžią, nes apie tokį grėsmingą ir baugų mokymą jis anksčiau 
niekada negirdėjo. Jis pasakė, jog Atono mokymas verčiąs stogą grindimis 
ir durys dėl jo veriasi į lauką, todėl žmogus jį permąstydamas galva į žemę 
remiąsis ir vaikščiojąs atbulas. Jo žinios ir išmintis privertė mane užsičiaupti, 
nes jis kilo iš Babilono — visos žemiškosios ir dangiškosios išminties lopšio, 
todėl nepaprastai jį gerbiau ir nenorėjau, kad jis paniekintų mano bepro- 
tystę. Todėl nieko jam nesakiau apie savo mintį, jog galbūt Atono atsiradi- 
mas ir faraono Echnatono tikėjimas visoms tautoms yra galimybė, kuri nie- 
kada nepasikartos. Ir pats suvokiau savo minties kvailumą, nes grįžau iš 
karo, verdančios dervos sužalotomis rankomis ir kojomis, matęs nukan- 
kintus negyvėlius. Mat po viso to, ką mačiau, protas man sakė, kad žmonės 
tikrai nėra tarp savęs broliai, žmogus Žmogui — plėšrus liūtas. 

Taigi po malonios kelionės išlipome Achetatone ir grįždamas tariausi esąs 
išmintingesnis nei išvykdamas. 


3 
Man išvykus faraoną vėl ėmė kankinti galvos skausmai, širdį graužė neri- 
mas - jis patyrė, jog visa, ką paliečia, žlunga, o jo kūnas degė, plėvojo regė- 


jimų ugnimi, todėl iš nerimo jis sumenko, išblyško. Trokšdamas jį nura- 

minti, šventikas Ejė tą rudenį po javų derliaus nuėmimo, potvyniui paki- 
lus, nusprendė surengti trijų dešimčių metų sukakties šventę. Nesvarbu, 
kad faraonas Echnatonas soste sėdėjo daug trumpiau nei tris dešimtme- 
čius, juk seniai buvo įprasta, kad faraonas trisdešimties metų šventę šven- 
čia kada panorėjęs. Ir jo tėvas daugybę kartų šventė trijų dešimčių metų 
sukaktį, juolab kad tai neprieštaravo faraono Echnatono tiesai. 

Visa rodė metą esant šiai šventei palankų - derlius buvo pusėtinas, ir nors 
grūdai dar tebebuvo dėmėti, neturtėlių saikai pilni. Aš parvežiau taiką ir visi 
pirkliai džiaugėsi atsinaujinsiant prekybą su Sirija. Tačiau ateičiai buvo svar- 
biausia tai, kad atvyko nepaprastasis Babilono pasiuntinys, atveždamas farao- 
nui Echnatonui į žmonas vieną iš daugybės netikrų karaliaus Buraburiašo 
seserų ir kartu paprašė faraono dukters rankos savo karaliui. Tai reiškė, kad 
Babilonas, baimindamasis hetitų, siekė labai patvarios sąjungos su Egiptu. 

Didumos nuomone, vien mintis apie faraono dukters išsiuntimą į Babi- 
lono karaliaus moterų namus Egiptui darė gėdą, nes šventąjį faraono krau- 
ją buvo draudžiama maišyti su svetimšalio krauju. Tačiau faraonas čia nie- 
ko įžeidžiama neįžiūrėjo. Vis dėlto jis sielojosi dėl savo dukterų, jo širdis 
drebėjo pagalvojus apie svetimoje šalyje atsidūrusią mažą dukrelę vieną 
tarp daugybės žmonų - ir jis prisiminė Tėbų Aukso rūmuose mirusias Mi- 
tanijos princeses. Tačiau Buraburiašo draugystė jam buvo tokia svarbi, kad 
sutiko atiduoti į žmonas jauniausiąją dukterį. Ši duktė buvo vos poros me- 
tukų, todėl faraonas pažadėjo su Babilono karaliumi ją sutuokti pasiuntinio 
vardu, o dukterį į Babiloną išsiųsti tik mergaitei visai subrendus. Nepapras- 
tasis pasiuntinys šiuo sprendimu liko visai patenkintas - tikriausiai jis būtų 
likęs patenkintas, jei jam kaip princesę būtų atidavę bet kurio Egipto kil- 
mingojo dukterį. Tačiau kai aš šitai aiškinau, faraonas neklausė, nes toks 
pasielgimas būtų prieštaravęs jo tiesai. 

Nuo visų šių gerų naujienų atsigavęs faraonas užmiršo galvos skausmą 
ir Achetatone atšventė trijų dešimčių metų sukaktį, o šią šventę Ejė buvo 
surengęs taip gražiai, kaip tik įmanu surengti. Taigi priešais faraoną žengė 
pasiuntiniai iš Kušo žemės: vesdamiesi dryžuotus asilus bei dėmėtas Žira- 
fas, nešdamiesi ant rankų mažas markatas, keldami aukštyn, kad matytųsi, 
margas papūgas. Vergai įnešė faraonui dovanotą dramblio kaulą ir auksin- 
gąjį smėlį, stručio plunksnas ir juodmedžio dėželes — čia buvo visa, ką per 
amžius Kušo žemė siųsdavo kaip mokestį Egiptui. Retas taip pat Žinojo, 
kad Ejė buvo dovanas paėmęs iš paties faraono lobynų, kad pinti krepšiai 
su auksinguoju smėliu viduje buvo tušti. Bent faraonas šito nežinojo - ma- 
tydamas visą dovanų gausybę, jis nepaprastai džiaugėsi ir šlovino Kušo 
ištikimybę. Babilono karaliaus dovanas taip pat atnešė priešais jį, ir Kretos 
pasiuntinys atgabeno įstabių taurių, galybę puikiausio aliejaus pilnų ąs0- 
čių, ir net Azirus atsiuntė faraonui dovanų, nes už tai jam buvo pažadėta 
gausių atsakomųjų dovanų, ir dar todėl, kad atvykęs jo pasiuntinys galėjo 
pašniukštinėti Egiptą bei faraono ketinimus. 

Taigi tomis rudens dienomis, nuėmus grūdų derlių, į Achetatono miestą 
suplūdo visa senovės Egipto prabanga bei turtai, o pats Dangaus aukštybių 
miestas — šviesus ir spalvingas nelyginant tviskanti svajonė - apgaubė šią 
prabangą ir turtus. Kiekvienas Egipto kilmingasis tomis dienomis šlovino 
faraoną Echnatoną ir visi rungėsi tarpusavyje, išgalvodami jo garbei kuo 
šlovingiausius žodžius. Ir miesto sargybinių būriai buvo gražus ir baugus 
reginys, kai kaire koja, vienodu žingsniu pradėjo eitynes ir jų iečių antga- 
liai šviesoje sutvisko raudonai, kotai švietė mėlynai ir iš tolo niekas negalė- 
jo įžiūrėti, kad iečių antgaliai tėra tik dažyto medžio — svetimšaliai, many- 
dami juos esant iš vario, nepaprastai stebėjosi faraono galybe. 

Po eisenų bei iškilmių faraonas Echnatonas nusivedė į šventyklą savo 
mažąją dukrelę, kuriai dar nebuvo sukakę nė dvejų metukų ir kuri vaikš- 
čiojo vaikiškais žingsneliais. Sventykloje jis liepė princesei atsistoti greta ne- 
paprastojo Babilono pasiuntinio ir pagal paprotį šventikai tarp jų sukūlė 
ąsotį. Tai buvo didinga akimirka, nes ji sustiprino Babilono ir Egipto drau- 
gystę bei sąjungą ir patraukė daugybę baugių šešėlių nuo ateities kelio. Bent 
jau mes tarėme, jog ji patraukė šešėlius — mes, išmanę valstybės reikalus ir 
išmintinguose pašnekesiuose išnagrinėję tautų tarpusavio santykius. Jei ši- 
tuo būtume suabejoję, rūgščios Aziraus pasiuntinio bei Chatų žemės atstovo 
išraiškos būtų mūsų abejones pašalinusios ir sustiprinusios mūsų džiaugsmą. 
Tačiau tądien niekas abejoti nenorėjo — tikėjome tuo, ko troškome. 

Nepaprastasis Babilono pasiuntinys, pakeldamas rankas priešais mažąją 
princesę, žemai nusilenkė, nes nuo tos akimirkos princesė buvo Buraburia- 
šo -jo viešpaties, karališkoji sutuoktinė, nors dar tebuvo mažas vaikas. Tai- 
gi iš pradžių nusilenkęs princesei egiptietiškų papročiu, jis nusilenkė dar ir 
Babilono papročiu, paliesdamas sau kaktą ir krūtinę ranka. Turiu pasakyti, 
kad šių šventinių apeigų metu mažoji princesė elgėsi labai gerai, o joms 
pasibaigus nusilenkė ir, maža rankele pakėlusi nuo kilimo ąsočio šukę, ją 
smalsiai apžiūrėjo. Liudininkai šitai aiškino kaip gerą Ženklą. 

Po šventų apeigų faraono Echnatono sielą persmelkė aitrus jaudulys, — 
jis mylėjo savo mažąsias dukreles, o jo paties valstybės tviskesys bei turtai 
buvo taip apžilpinę jam akis, kad jis dar stipriau įtikėjo savo regėjimais. 
Todėl, priešingai nei buvo numatyta, jis Atono šventykloje prakalbo į sveti- 
mų šalių pasiuntinius, Egipto kilminguosius bei niekingus sargybinius - jis 
kalbėjo apie širdies pilnatvę ir išsekusio veido pilkumas bei skausmas ny- 
ko, į galvą plūstelėjo kraujas. Pakiliu balsu jis šlovino Atoną ir pasisakė per 
regėjimus matęs šią dieną kaip liepsnojantį pasaulio priešaušrį, kaip prieš- 
aušrį po ilgos nežinios, prietarų, baimės, neapykantos bei karo nakties. Visą 
Egipto galybę jis pašventė Atonui, paragindamas svetimų šalių pasiunti- 
nius parnešti šią žinią į savo šalis, savo karaliams, idant šviesa išsklaidytų jų 
sielų tamsą. Tiek daug ir gražiai jis kalbėjo, kad nuvargę Egipto kilmingieji 
ėmė trepsėti kojomis, o svetimų šalių pasiuntiniai jau nebedrįso pažvelgti 
vienas kitam į akis, nes visi palaikė jį pamišusiu dėl elgsenos, kuri priešta- 

ravo geriems papročiams, ir dėl jo įkarščio, kuris menkino faraono garbę, ir 
dėl jo žodžių, kurie jų ausims tebuvo vien audringas beprotystės proveržis. 

Tačiau mano sielą, faraonui Echnatonui Atono šventykloje kalbant, per- 
smelkė kartėlis ir pasičiupinėjau verdančios dervos prie Gazos mūrų ligi 
žaizdų nudegintas rankas bei kelius - žaizdos dar nebuvo sugijusios. Pa- 
galvojau — lengva faraonui Echnatonui kalbėti, juk jam nereikėjo uostyti 
negyvėlių dvoko prie Gazos mūrų ir klausytis iškankintų moterų raudų 
vilnonėse Amoro vyrų palapinėse. Lengva jam kalbėti, nes jis gyveno mele 
ir uostė tik malonius Achetatono kvapus, jo ausyse nuo ryto iki vakaro 
skambėjo Atoną šlovinančios šventikų giesmės. Lengva jam kalbėti, nes prie- 
šais jį pintuose krepšiuose buvo nešiojamas auksingas smėlis, priešais jį mo- 
juojama stručio plunksnomis, o išsekusi liaudis valgė dėmėtus grūdus, vai- 
kai mirė nuo karštinės bei pilvo skausmų. Todėl faraonui Echnatonui kal- 
bant Achetatono žava mano akyse geso ir jau nebelinkėjau jam gero, o 
Egipto prabanga ir turtai aplink jį mano akims rodėsi ne priešaušrio šviesa, 
o raudona vakaro pašvaistė, ryškesnė už gaisrų pašvaistę, nes prieš užslen- 
kant nakčiai leisdamasi už Vakarų kalnų saulė viršum žemės sukuria lieps- 
ningesnę pašvaistę nei ryto aušra, tačiau tai baugi, krauju ir mirtimi švytin- 
ti atošvaistė. 

Faraonui Echnatonui kalbant, šaltomis akimis žvelgiau į jo ištikimuosius: 
jie klausėsi išsižioję, kraujas ir jiems į galvas suplūdo - jie tikėjo faraono žo- 
džiais. Tačiau įkritusiais skruostais valdovė Nefertitė žiūrėjo į jį ir jos: žvilgs- 
nis buvo aštresnis už peilį, o žvilgsnio kartėlis — šaltesnis už mirtį. Mat ji 
tikėjo trijų dešimčių metų sukakčiai pagaliau pagimdysianti faraonui sūnų, 
tačiau pagimdė penktą dukterį, ir šitai sudrumstė jos sielą, todėl apmaudas 
įveikė jos širdyje meilę ir ji, atšalusi faraonui Echnatonui, moterų papratimu, 
visą kaltę suvertė jam. Jie pradėjo kivirčytis, dažnai apsisvaidydavo karštais 
ir dygiais žodžiais, todėl tiesą mylintys naujieji menininkai nupiešdavo tarp 
jų skraidančias strėles, šitaip juokomis mėgindami perteikti jų kivirčus ir ne- 
suprasdami, kaip giliai įsigraužęs valdovės Nefertitės kartėlis. 

Dėl šio kartėlio valdovė Nafertitė aiškiau už kitus matė, kaip toli galios 
jaudulio apimtas faraonas Echnatonas peržengė gero papročio ribas pra- 
bilęs į kilminguosius ir kaip sumenkino savo garbę kalbėdamas. Ir ji visai 
neslėpė šios pažiūros, kai jiems sugrįžus į rūmus faraonas Echnatonas vis 
dar įsiaistrinęs vaikščiojo po kambarius apimtas nerimasties, gniaužė ran- 
kas ir žvelgė aukštyn, tarytum kiaurai lubų paveikslų savo Atoną visame 
skaidrume įžiūrėdamas. Tačiau faraonas Echnatonas negirdėjo jos žodžių, 
nors ji kalbėjo taip, kaip moterys papratusios, ir jos žodžiai buvo įgilūs it 
nuodingos musės, tačiau faraonas, dar tebegyvendamas regėjimų palaimo- 
je, toliau kaitino savo jausmus, todėl kaip gydytojui man darėsi neramu. 
Mat jis negalėjo ramiai atsigulti į lovą ir miegas nemerkė jam akių - vaikš- 
čiodamas pirmyn atgal be perstogės kalbėjo apie savąjį Atoną, savo regėji- 
mų vaiskumą ir mėšlungiškai kilnojo rankas - jis tvirtai tikėjo, kad pasaulio 

išlaisvinimas iš baimės bei tamsos kerų yra jo galioje. Jis neužmigo, nors kaip 
gydytojas sugirdžiau jam kvaišinančių bei migdančių gėrimų, ir tarė man: 

— 5inuhe, Sinuhe, tai laimingiausia mano gyvenimo diena — mano galy- 
bė kelia man virpulį. Žiūrėk, tu pats, savo jėga, sukūrei milijonus esybių, 
miestus, kaimus, laukus, kelius ir upę. Visos akys mato tave viršum šalių 
saule šviečiantį. Tačiau kai tavęs nėra, kai žmonės užmerkia akis, kurias tu 
sukūrei, kai žmonės užmiega kietu miegu ir nemato tavęs, nes tavęs nėra, 
visais savo spinduliais tu dar tebešvyti mano širdyje. 

Jis nugrimzdo į regėjimų skaidrį ir regėjimai ėmė deginti jo širdį - kad 
širdis krūtinėje nesusprogtų, jis ėmė karštai alsuoti. Įkarščio apimtas apsi- 
verkė, pakėlė rankas ir aistringai užgiedojo: 


Nėra kito, tave tikrai pažįstančio, 

tik tavo sūnus, faraonas Echnatonas tave pažįsta, 
ir tu amžinai šviesi jo širdyje 

naktį ir dieną, naktį ir dieną. 

Tik jam vienam atskleidi savo ketinimus bei savo galybę, 
o visas pasaulis guli tavo delne 

toks, kokį sukūrei. 

Kai pakyli šviesti - žmogus pražysta gyventi, 
kai patrauki savo šviesą - žmogus miršta, 

nes tu esi Jo gyvenimas, 

tik tavyje žmogus gyvas. 


Jis buvo taip stipriai įsiaistrinęs, kad tikriausiai būčiau klausęsis ir jo šir- 
dies kerai vėl būtų apžavėję man sielą, jei nebūčiau buvęs jo gydytojas — 
taigi nebūčiau buvęs atsakingas už jo sveikatą. Todėl pamėginau jį nura- 
minti ir suėmęs pirštais jo laibą riešą rūpestingai skaičiavau jo pulso tvinks- 
nius, kurie smarkiai lenkė vandens laikrodžio lašus, o kraujas, suplūdęs 
jam į galvą, nenuslūgo. Taip slinko naktis, dangumi lėtai judėjo žvaigždės, 
o didžiuosiuose rūmuose viešpatavo mirtina tyla — tik faraonas nemiegojo 
ir aš, jo gydytojas, nemiegojau. 

Staiga atokiame kambaryje ėmė kaukti mažasis šunelis - mažasis šunelis 
kaukė ir inkštė, o jo balsas sklido per visas sienas, kol jis šakalu ėmė loti 
mirtį. Žmogui tai šiurpus garsas, jis pasigirsta tik nakties tamsyje, prieš auš- 
rą, kai žmogus ir šuo būna arčiausiai mirties. Todėl faraonas atsigodo iš savo 
regėjimų, į galvą suplūdęs kraujas staiga nuslūgo, veidas blyškiai nupilko, 
sukrito, akys paraudo. Dievas iš jo išėjo ir jį apėmė Žmogiški jausmai — širdį 
užplūdo vien rūpestingo tėvo baimė ir meilė. Todėl jis bėgte pasileido per 
visus kambarius, o aš, šviesdamas jam kelią lempa, nusekiau iš paskos ir 
įėjome į ligotosios princesės Meketatonės kambarį. Sventės, vyno bei viso- 
kių gerų valgių nuilsinti tarnai, palikę ją vieną, kietai miegojo. Tik mažasis 
šunelis lovos kojūgalyje sergėjo jos miegą, o naktį ji ėmė kosėti ir jos su- 

menkęs kūnelis jau nebepakėlė kosulio — iš plaučių išsiliejo skaistus krau- 
jas, permerkė patalą ir mažasis šunelis jai pagelbėti nebegalėjo, nors ap- 
imtas aistraus gerumo laižė jai rankas ir veidą. Todėl šuo pradėjo kaukti 
mirtį, nes šunys anksčiau nei Žmonės pajunta mirtį — jie pajunta mirties 
kvapą anksčiau, nei žmogus suvokia ją priartėjus. Taigi mažoji princesė 
prieš aušrą mirė ant savo tėvo faraono Echnatono rankų ir aš savuoju iš- 
moningumu jai negalėjau padėti; tai buvo antra vyriausia princesė, suka- 
kusi dešimt metų. 

Aš irgi liejau ašaras dėl jos mirties, nes vaiko mirtis skaudesnė už suau- 
gusio, tačiau faraono Echnatono tėviška kančia buvo tokia baisi, jog baimi- 
nausi jį taip pat mirsiant, nes faraonas Echnatonas, kaip džiaugsmą bei įkarš- 
ų, liūdesį išgyveno stipriau nei paprasti žmonės. Todėl mėgindamas jį nu- 
raminti tariau jam: 

— Mano drauge faraone Echnatonai, savo paties gyvybę būčiau mielai 
atidavęs, jei būčiau galėjęs tave nuo šio liūdesio apsaugoti. Tačiau gėlės 
žiedas gražiausias prieš prasiskleisdamas, o skaisčiojo mirtis gražesnė už 
nuodėmingojo. Turbūt tavasis dievas išties nepaprastai mylėjo tavo mažą 
dukrelę, jei taip anksti pasiėmė ją į savo luotą, trokšdamas apsaugoti nuo 
dienų kaitros bei naktų šalčio, trokšdamas apsaugoti nuo gyvenimo liūde- 
sio bei skausmo, nes gyvenimas - karštos dulkės, o mirtis - gaivus vanduo. 
Iš tiesų, faraone Echnatonai, ji gyvens per amžius ir auksinis jos kamuolys 
nenustos suktis, jos margasis vilkelis niekada nenuvirs - sumanūs Mirties 
rūmų vyrai apvynios aukso lapeliais mažus jos pirštus, išsaugos jos smulkų 
veidelį ir jos gležną kūnelį išsaugos karališku linu apvynioję, todėl ji gy- 
vens amžinai, nejausdama nei skausmo, nei liūdesio. 

Šitaip guosdamas kalbėjau faraonui Echnatonui, nes liūdesio kankinamą 
jį vėl mylėjau, nors nemylėjau valdžios įkarščio apimto. Persigandę tarnai 
nuo mažosios mergaitės veido nuprausė kraują — mirtyje jos sumenkęs vei- 
delis šypsojo, todėl per daug savęs, kaip gydytojo, nekaltinau, kad ja nepa- 
sirūpinau, juolab j jog nebuvau už ją atsakingas, nes ji turėjo savo gydytoją. 
Mažąjį šunelį išnešė, nors jis labai priešinosi ir uždarytas narvelyje nenu- 
stojo kaukęs. 

Tačiau faraono Echnatono niekas nesiryžo paliesti, kol pagaliau mano 
vaistai ėmė jį veikti ir išaušus jis užmigo - taigi Mirties rūmų nešikai spėjo 
nugabenti princesę į Mirties rūmus dar faraonui nepabudus ir šitaip jis ne- 
patyrė kančios. Jos kūnelis buvo paruoštas visu balzamuotojų išmoningu- 
mu, veidelis uždengtas aukso kauke, ją laidojo karališkai ir jos visi žaislai 
nusekė paskui ją į kapą. Ir balzamuotojai nemanė, kad jų garbė nukentės 
balzamuojant mažojo šunelio kūną, nes mažasis šunelis mirė iš liūdesio, 
nebegalėjo ėsti, kai šeimininkė iškeliavo į Mirties rūmus. Taigi šuo nusekė 
paskui ją ir ilsėsis per amžius jos amžinojo gulto kojūgalyje. 

Tačiau kūnų prausėjams ir balzamuotojams Mirties rūmuose dirbant sa- 
vo darbą, faraonas neįstengė užmigti — klaidžiojo kiauras naktis po rūmų 

kambarius, vaikštinėjo vienas po sodą, nieko savo draugėn nepriimdamas, 
liūdesio palaužtas vijo šalin sargybinius. Į Achetatoną švęsti trijų dešimčių 
metų sukakties iš kitų kraštų buvo atvykus galybė žmonių ir vieną rytą, 
faraonui Echnatonui vaikštinėjant šventojo tvenkinio pakrantėje, jį užpuo- 
lė du samdyti žudikai ir mėgino peiliu nudurti. Tačiau pakrantėje buvo 
vienas antis piešęs jaunikaitis, nes buvo Totmeso mokinys, o Totmesas sa- 
vo mokiniams neleisdavo piešti pagal metmenis* — tik iš akies, o tai buvo 
labai sunku, nes mokiniai turėjo nupiešti tai, ką mato, o ne vien tai, ką Žino. 
Šis vaikinukas savo braižikliu spėjo išmušti samdytų žudikų peilius, kol į 
pagalbą atskubėję sargybiniai išgelbėjo faraono gyvybę, taigi peilis jam tik 
petį įrėžė. Tačiau vaikinas mirė ir jo kraujas pasruvo faraono Echnatono 
rankomis. Nuo tol faraono Echnatono pėdom ėmė sėlinti mirtis - anksčiau 
jis nebuvo patyręs mirties, o sode, rudens tvaskesy, pamatė savo rankomis 
srūvantį kraują, kai mirtis dėl jo paties užtemdė jauno vaikinuko akis ir 
pražiodė jo bumą. 

Aš buvau pakviestas skubiai sutvarkyti faraono žaizdą - ji nebuvo pavo- 
jinga ir greitai gijo. Sitaip man teko pamatyti abu samdytus žudikus: vie- 
nas buvo skusta galva, šventu aliejumi blizgančiu veidu, o kitam kadaise 
už kažkokį gėdingą nusikaltimą buvo nupjautos ausys ir jis nedrįso nie- 
kam pažvelgti tiesiai į akis. Tačiau sargybinių surišti nendrine virve jie tūž- 
miai tampė pančius ir Amono vardu šaukė šiurpius prakeiksmus, ir nenuti- 
lo, nors sargybiniai taip daužė jiems veidus mėlynais iečių kotais, kad krau- 
jas pasruvo. Be abejonės, šventikai buvo juos užkerėję, todėl jie nejautė 
skausmo. 

Tai buvo baugus nutikimas — dar nebuvo girdėta, kad kas nors iš liau- 
dies būtų drįsęs viešai pakelti ranką prieš faraoną. Noriu pasakyti, kad gal- 
būt kai kada, ankstesniais laikais, faraonai mirdavo nesava mirtimi, tačiau 
šitai nutikdavo neviešai - būdavo žudoma nuodais, plona virvele pasmau- 
giant ar kilimu uždusinant, todėl pėdsakų nelikdavo ir būdavo galima vis- 
ką nuslėpti nuo liaudies. Taip ilgai buvau pragyvenęs Aukso rūmuose, kad 
žinojau, jog šitaip nutikdavo, ir galbūt kartais net faraono kaukolė būdavo 
atveriama prieš jo patiės valią. Tačiau viešai niekas niekada nebuvo pakė- 
lęs rankos prieš faraoną ir šito atsitikimo nebuvo galima nuslėpti, nes nuti- 
kimą mačiusiųjų bei liudininkų buvo pernelyg daug ir faraonas Echnato- 
nas nenorėjo jų burnų amžiams mirtimi nutildyti ar siųsti juos į kasyklas. 

Amono šventikai paskui aiškino liaudžiai bei savo ištikimiesiems, jog tai 
buvo teisėtas, Amoną pamaloninęs darbas — pakelti ranką prieš neteisėtąjį 
faraoną, o tas, kuris jį nužudys, amžiną gyvenimą sau pelnys net neišsau- 
gojus jo kūno. Mat per slaptus savo pasitarimus jie paskelbė Echnatoną 
neteisėtuoju faraonu, todėl bet kas galėjo pakelti ranką prieš faraoną. Prieš 


* Griežtos taisyklės, kurioms ankstesniais laikais buvo draudžiama nusižengti. 

teisėtą faraoną, žinoma, niekas nebūtų drįsęs rankos pakelti, nes pakėlu- 
siam ranką prieš teisėtą faraoną tektų mirusiųjų pasaulio bedugnės Rijūno 
nasruose amžinai kęsti tenykštes baisybes. Situo tikėjo liaudis. 

Suimtieji buvo tardomi prie faraono Echnatono, tačiau jie atsisakė kalbė- 
ti. Vis dėlto sužinota, kad jie buvo atvykę iš Tėbų ir iš vakaro pasislėpę 
sode. Vien Tėbų vardas sakė, kas juos pasiuntė, tačiau jie nesutiko kalbėti, 
o atvėrę burnas garsiai šaukėsi Amono pagalbos ir keikė faraoną nenutilda- 
mi, nors sargybiniai iečių kotais daužė jiems veidus. O faraonas Echnato- 
nas taip įsijaudrino išgirdęs prakeiktojo dievo vardą, kad leido sargybiniams 
mušti suimtuosius, iki jų veidai suknežo ir iš burnų išbyrėjo dantys. Tačiau 
suimtieji nesutiko kalbėti, tik šaukėsi Amono pagalbos, todėl faraonas dau- 
giau jų kankinti neleido. Tuomet jie niekinamai sušuko jam: 

— Liepk mus kankinti, neteisėtasai faraone! Liepk suknežinti mums galū- 
nes, liepk išmėsinėti, liepk svilinti odą, nes nejaučiame skausmo. 

Jų nirtulys buvo toks pribloškiantis, kad faraonas nugręžęs veidą ėmė 
kovoti su savo širdimi. Jis susitvardė ir nepaprastai susigėdo liepęs sargybi- 
niams suknežinti sulaikytųjų veidus. Todėl tarė: 

— Paleiskit juos, nes jie nežino, ką daro. 

Tačiau sargybiniams atrišus nendrines virves jie dar labiau keikėsi ir pu- 
toms drimbant iš burnų sutartinai šaukė: 

— Dovanok mums mirtį, prakeiktasai faraone. Dėl Amono, dovanok mums 
mirtį, neteisėtasai faraone, idant pelnytume amžinąjį gyvenimą. 

Supratę, kad faraonas ketina juos paleisti nebaudęs, jie ištrūko iš sargy- 
binių rankų ir įsibėgėję trenkėsi galvomis į kiemo mūrą - taigi jų kaukolės 
sukniužo ir po kurio laiko jie mirė. Slapta Amono galybė buvo taip stipriai 
paveikusi žmonių širdis. 

Po šio nutikimo visi Aukso rūmuose žinojo, kad faraono Echnatono gy- 
vybė jau nebėra saugi. Todėl jo ištikimieji sustiprino sargybą ir jau nebeiš- 
leido iš akių, nors apimtas liūdesio jis vis tiek norėjo vaikštinėti sode, net 
upės pakrantėje — vienas, be palydovų. Jis tarėsi vaikštinėjąs vienas, tačiau 
nematomos akys stebėjo kiekvieną jo žingsnį. Tie, kurie tikėjo Atonu, dar 
karščiau stiprino savo tikėjimą, o tie, kurie buvo susilieję su Atonu dėl val- 
džios, turto bei kilmingų tarnybų, įbūgo dėl savo padėties ir tebetarnauda- 
mi faraonui tapo dar budresni. Taigi abiejose pusėse įkarštis augo ir žmo- 
nės Atonu buvo užsidegę taip pat kaip Amonu, todėl Atonas atskyrė žmo- 
ną nuo vyro, tėvą nuo sūnaus, brolį nuo sesers. 

Veikiausiai šitai pasireiškė Tėbuose, nes kaip faraono valdžios ir laimėji- 
mų paliudijimas Tėbuose buvo surengtos tokios pat eitynės ir apeigos kaip 
trijų dešimčių metų sukakčiai Achetatone. Eisenoje žengė į Tėbus atgabenti 
auksingo smėlio krepšiai, stručio plunksnos, su naivais atkraustytos pante- 
ros, upe atplukdytos žirafos, mažosios markatos bei blizgančiom plunks- 
nom papūgos, idant liaudis, pamačiusi faraono galybę bei turtus, jį šlovintų. 
Tačiau Tėbų liaudis žiūrėjo į eiseną tylomis, be džiaugsmo, o gatvėse kilo 

muštynės, nuo žmonių apdarų bei apykaklių buvo plėšomi Atono kryžiai, 
vėzdais buvo užmušta pora Atono šventikų, išdrįsusių pasirodyti žmonių 
minioje be sargybinių. 

Blogiausia buvo tai, kad eisenas stebėję svečių šalių pasiuntiniai visa tai 
matė, taip pat gavo išgirsti apie pasikėsinimą į faraoną, nes dėl faraono užsi- 
spyrimo šito nebuvo galima nuslėpti. Todėl tariu, kad Aziraus pasiuntinys 
grįžęs į Siriją savo ponui turėjo papasakoti daug smagių dalykų. Be to, jis 
išsigabeno apstą brangių faraono dovanų Azirui, aš taip pat per pasiuntinį 
nusiunčiau Azirui ir jo šeimai dovanų. Jo sūnui nusiunčiau visą kariuome- 
nę - iš medžio išdrožinėtų ir gražiai nudažytų ietininkų bei lankininkų, ar- 
klių bei karo vežimų ir pusę iš jų buvau liepęs paversti hetitais, o kitą pusę — 
sirais, vildamasis, kad žaisdamas jis privers juos kariauti tarpusavyje. Mat 
tokių medinių drožinių galėjai pigiai gauti, kai visos Amono šventyklos bei 
dirbtuvės buvo uždarytos ir Amonas jau nebegalėjo kerėti tarnų bei luotų 
turtingųjų kapams, ir medžio raižytojai liko be darbo. Siaip ar taip, mano 
dovana buvo dailus meniškas darbas: karių akys buvo iš juodo akmens, vy- 
resniesiems kariams vietoj akių - brangakmeniai, vadų vežimai aptaisyti auk- 
su, o jų mažučiai rimbai iš aukso bei sidabro - taigi mano dovana buvo kara- 
liška ir nemenkino mano garbės, o sumokėjau už ją daugiau nei už dovanas 
Azirui, nes sūnus jam buvo arčiau širdies nei jo paties nauda. 

Faraonas Echnatonas tuo metu skaudžiai kentėjo kovodamas su savo 
širdimi ir daugybė dvejonių klibino jo tikėjimą, todėl kartais nakties tamso- 
je jis gailiai vaitodavo, kad regėjimai dingo ir Atonas jį paliko. Tačiau ga- 
liausiai pasikėsinimą jis pavertė jėga ir skatino save tikėti, kad jo užduotis 
yra dar didesnė nei anksčiau, darbas —- dar svarbesnis, juk Egipto žemėje 
dar yra tiek tamsos ir baimės. Jis paragavo karčios neapykantos duonos, 
gurkštelėjo sūraus neapykantos vandens - ir duona nenuramino jo alkio, 
vanduo nenumalšino troškulio, tačiau jis pats tikėjo viską darąs tik iš geru- 
mo ir meilės, liepdamas dar uoliau persekioti Amono šventikus, liepdamas 
nubausti ir į kasyklas išsiųsti tuos, kurie balsu ištars Amono vardą. Zinoma, 
dėl persekiojimo labiausiai nukentėjo neturtingieji ir žioplesnieji, nes slap- 
toji Amono šventikų valdžia buvo stipri ir nedrįsę jų liesti faraono sargybi- 
niai žiūrėjo į juos pro pirštus. Todėl neapykanta sėjo neapykantą, o neri- 
mas Egipte dar labiau išaugo. 

Faraonas neturėjo sūnaus, todėl stiprindamas savo valdžią abi vyriausią- 
sias dukteris - Meritatonę ir Anksenatonę - apvesdino su rūmų kilmingųjų 
bei savo ištikimųjų sūnumis. Meritatonei jis liepė sukulti ąsotį su berniuku, 
vardu Sekenrė, turėjusiu karališkojo taurininko titulą, augusiu Aukso rū- 
muose ir tikėjusiu Atonu. Tai buvo ugningas penkiolikmetis jaunikaitis, kaip 
ir faraonas, atmerktomis akimis regėdavęs sapnus, tačiau jo valia buvo sil- 
pna, ji rėmėsi tvirta faraono valia, todėl faraonui Echnatonui jis patiko. Fa- 
raonas Echnatonas įsakė karūnuoti šį jaunuolį karališkuoju galvos dangalu 
ir paskyrė jį paveldėtoju, nes jau nesitikėjo turėti savo sūnaus. 

O Anksenatonė sukūlė ąsotį su trejų metų berniuku, vardu Tutas, ku- 
ris įgijo karališkojo arklių prižiūrėtojo bei karališkojo pastatų ir akmenų 
kirtyklos prižiūrėtojo titulą. Tai buvo gležnas, liguistas berniukas, žaidęs 
su lėlėmis, mėgęs saldumynus, buvęs paklusnus ir imlus. Nieko bloga jis 
neturėjo, nors ir nieko gera, verta paminėti, - jis tikėjo viskuo, ko buvo 
mokomas, atkartodavo paskiausiai išgirstus žodžius. Abu šie berniukai 
buvo Egipto kilmingieji, o apvesdindamas juos su savo dukterimis farao- 
nas Echnatonas tikėjo palenksiąs sau ir Atonui jų šeimų kilminguosius 
bei didžiules gimines. Sie berniukai jam patiko, nes neturėjo savo valios — 
įkarščio apimtas faraonas Echnatonas jau nebepakęsdavo ginčų, neklausė 
savo patarėjų. 

Taigi visa tarytum buvo po senovei, tačiau mažosios princesės ir jos šu- 
nelio mirtis bei pasikėsinimas į faraoną buvo negeri ženklai, o dar blogesnis 
ženklas buvo tas, kad faraonas Echnatonas troško užsikimšti ausis nuo visų 
žemiškųjų ir klausytis tik savo paties balsų. Todėl gyvenimas Achetatono 
mieste tapo slogus, gatvės nuščiuvo, žmonės mažiau juokėsi ir tyliau kalbė- 
davo — rodės, slaptinga baimė tvyro viršum Dangaus aukštybių miesto. 
Man dažnai atsitikdavo, kad dirbantį iš minčių pažadindavo vandens laik- 
rodžio čiurlenimas, ir pažvelgęs laukan pajusdavau Achetatone viešpatau- 
jant pribloškiančią mirties tylą, nes negirdėdavau nė garso: nei ratų dunde- 
sio, nei paukščių giesmių, nei tarnų šūksnių, tik begalinį laiką skaičiuojan- 
čio vandens laikrodžio čiurlenimą. Tokiomis valandėlėmis vandens laikro- 
džio čiurlenimas man buvo pikta lemiantis garsas, tarsi jau apskaičiuotas 
laikas būtų bėgęs į pabaigą, nors mėginau barti savo širdį už paikumą ir 
tvirtinau sau, kad laikas niekada nesibaigia, ir vanduo vandens laikrodyje 
niekada nesibaigia. Kol pro šalį pravažiuodavo vežimai, traukiami arklių, 
linguojančių dažytom plunksnom ant galvų, ir su linksmu dundesiu su- 
mišdavo virtuvės kieme pešiojančių paukščius tarnų šūksmai. Tada vėl nu- 
rimdavau ir patikėdavau negerą sapną regėjęs. 

Vis dėlto šaltomis valandėlėmis mane apimdavo į jausmas, kad Achetato- 
no miestas tėra tik graži žievė, o tai, kas viduje, jau kirmino sugraužta. 
Laiko kirminas pagraužė jo linksmo gyvenimo šerdį — džiaugsmas geso, 
Achetatono juokas ščiuvo. Todėl širdyje ėmiau vėl ilgėtis Tėbų ir turėjau 
daugybę priežasčių ten nuvykti — norint nukeliauti į Tėbus jų nereikėjo 
ieškoti, mano širdis greitai vardijo priežastis, kurių svarbos faraonas Echna- 
tonas negalėtų paneigti. Tą patį jautė daugybė kitų, kurie širdyje tarėsi my- 
lį faraoną Echnatoną, nes diduma iškeliavo iš Achetatono: kas pažiūrėti sa- 
vo lenų, kas giminaičių apvesdinti, kas į Memfį, kas į Tėbus. Diduma vėl 
sugrįžo į Achetatoną, tačiau buvo ir tokių, kurie negrįžo, jau nebebijodami 
prarasti faraono palankumo ir labiau pasitikėdami slapta Amono valdžia. 
Aš į Tėbus iškeliavau dėl savo turto, pasirūpinęs, kad Kaptahas išsiųstų 
man daugybę popierių, kurie liudijo mano išvykimą esant neišvengiamą, 
todėl faraonas manęs nesulaikė. 

Tačiau įlipus į laivą ir plaukiant aukštyn upe mano siela nelyginant iš kerų 
išsilaisvino: vėl buvo pavasaris, potvynis atslūgęs, o virš dumblinai gelsvo 
vandens gyvai lakstė kregždutės. Derlus dumblas nusėdo laukuose, žydė- 
jo vaismedžiai, aš skubinau kelionę palaimingo pavasarinio įkarščio kupina 
širdimi tarytum pas savo seserį skubąs jaunikis. Taigi žmogus - savo širdies 
vergas, jis užmerkia akis vengdamas pažvelgti į tai, kas nemalonu, ir tiki 
tuo, ko nori. Nusikračiusi Achetatono kerų, gūdžios baimės, mano širdis 
džiūgavo it iš narvelio paleistas paukštis, nes žmogui sunku gyventi kito 
valios supančiotam, o kiekvieną, gyvenantį Achetatone, pančiojo liepsnin- 
ga ir gniuždanti faraono valia bei aikštingi sielos proveržiai. Man faraonas 
buvo žmogus, nes aš buvau jo gydytojas, todėl vergija mane slėgė labiau 
nei kitus, kuriems jis tebuvo faraonas, ir tiems keliems, kuriems jis buvo 
dievas — tiems širdies vergiją buvo lengviausia kęsti. 

Džiūgavau galįs vėl savo akimis regėti, savo ausimis girdėti, kalbėti savo 
liežuviu ir gyventi savo paties valia. Tokia laisvė žmogui tikrai nėra pra- 
gaištinga, o keliaujant aukštyn-upe laisvė padarė mane nuolankų ir ištirp- 
dė mano širdies kartėlį, todėl pamačiau faraoną tokį, koks jis buvo. Kuo 
labiau tolau nuo faraono Echnatono, tuo aiškiau mačiau jį tokį, koks jis bu- 
vo, ir kuo labiau iš jo vadavausi, tuo labiau jį mylėjau ir linkėjau jam gero. 
Kuo labiau artėjau prie Tėbų, tuo labiau prisiminimai plūdo man į širdį, tuo 
didingesnis mano širdyje tapo faraonas Echnatonas bei jo Atonas ir įveikė 
manyje visų kitų dievų bei Amono šešėlius. 

Mat vėl prisiminiau Amono baimę, kuria jis, gniauždamas žinių troški- 
mą ir drausdamas klausti „kodėl?“, kaustė žmonių širdis. Taip pat prisimi- 
niau negyvą Kretos dievą, kuris plūduriavo prišvinkusiame vandenyje ir 
kurio aukos buvo mokomos šokti prieš jaučius, idant pasmagintų jūros jau- 
tų. Galvojant apie visa tai mano sielą apėmė neapykanta seniesiems die- 
vams, ir Atono šviesa, vaiskumas mano sielą akino - Atonas buvo kažkas, 
kas buvo manyje ir anapus mano pažinimo, Atonas buvo gyvas dievas - jis 
kaip gamta gyveno, alsavo manyje, anapus manęs ir švytintys saulės spin- 
duliai sušildė dirvą ir dirva apsipylė žiedais. Tačiau Atonas mano širdžiai 
rodės vaiskus tik nutolus nuo faraono Echnatono, nes gyvendamas šalia 
mačiau jį kaip žmogų - juk buvau jo gydytojas, o gyvenimas šalia jo buvo 
nepakeliamas žmogui, trokštančiam širdies laisvės, nes faraonas Echnato- 
nas norėjo įbrukti Atoną kiekvienam, o prievarta žmonėms Atoną darė ne- 
malonų, atgrasydavo nuo Atono, todėl jie garbino Atoną iš baimės ir todėl 
jiems Atonas nebuvo geresnis už Amoną. 

Visa tai supratau keliaudamas aukštyn upe po mėliu švytinčiu dangumi, 
saulei šildant, žemei aplink žiedais plūstant. Sitai supratau todėl, kad nie- 
kas taip neatpančioja ir neišlaisvina Žmogaus sielos kaip ilga kelionė be 
svarbių tikslų, išsiveržimas iš senos aplinkos ir vienatvė. Galvodamas apie 

save gėdijausi pats savęs, nes turtas Achetatone mane persotino, o kelionė į 
Siriją pavertė pagyrūnu ir pasipūtėliu - įtikėjau suprantąs, kaip valdomos 
valstybės, sudaromos tautų sąjungos. Nepaprastojo Babilono pasiuntinio 
draugija žemiškąja išmintimi taip pat buvo išpaikinusi mane, bet dabar gal- 
vojant apie jį šydas man buvo nukritęs nuo akių - žinojau, kad jo išmintis 
ir Babilono išmintis - žemiška, ir jos tikslas žemiškas. 

Mat jie ėriuko kepenyse neįskaitydavo Žmogaus dieviškumo - jie įskai- 
tydavo žmogaus darbus, sėkmę, santuokas, vaikų skaičių bei žmogaus 
nusikaltimus, o žmogaus širdies jie neįskaitydavo. Zvaigždės skriejo dan- 
gaus skliautu pagal tikslius jų skaičiavimus, jie rasdavo žvaigždės apskai- 
čiuotose vietose kada panorėję ir įskaitydavo jose derliaus gausumą, po- 
tvynius, karalių valdymo laikotarpius bei valstybių subyrėjimus, tačiau 
žmogaus dieviškumo jie žvaigždėse neįskaitydavo, todėl ir jų išmoningu- 
mas nebuvo dieviškas. Apie tai galvojant kelionė aukštupiu vėl padarė 
mane nuolankų ir nulenkiau galvą prieš manyje ir kiekviename žmoguje 
esantį dieviškumą, kurį faraonas Echnatonas pavadino Atonu, laikyda- 
mas jį vieninteliu dievu. Tačiau aš neturėjau jo valios ir drąsos. Todėl 
nulenkiau galvą prieš savo nesuprantamą širdį ir pripažinau, kad pasau- 
lyje dievų yra tiek kiek žmonių širdžių. Vis dėlto tikėjau, kad yra žmonių, 
kurie nuo pat gimimo iki kapo klydinėdavo niekada nepajusdami širdy 
dievo. O šio dievo pažinimas ir suvokimas neaprėpė - jis buvo didesnis 
už pažinimą ir suvokimą. 

Taigi tikėjau kuo norėjau ir širdyje labai džiaugiausi savo mintimis, jaus- 
damas esąs geras žmogus - geresnis nei visi kiti. Juk buvau pats sau sąži- 
ningas ir troškau tiesoje gyventi - turiu pripažinti, kad širdyje jaučiausi net 
geresnis už faraoną Echnatoną, nes sąmoningai nepadariau bloga nė vie- 
nam žmogui, savo tikėjimo taip pat niekam nebrukau, jaunystės dienomis 
gydžiau neturtėlius, dovanų neprašydamas. O plaukdamas laivu į aukštu- 
pį ir vakarais išlipdamas į žemę pernakvoti, visur mačiau faraono Echnatono 
dievo paliktus ženklus. Nors buvo pats sėjos metas, pusė Egipto laukų bu- 
vo nearta ir nesėta, sėkla į žemę neįspausta — tik piktžolės ir dagiai žydėjo 
laukuose, o drėkinimo kanaluose potvynio palikto dumblo niekas nevalė. 

Mat Amonas mėgino savo galią žmonių širdims — vijo naujakurius iš 
buvusių žemių, prakeikė faraono laukus, todėl vergai ir artojai, išsigandę 
Amono prakeiksmo, pabėgo iš faraono laukų slėptis į miestus. Tačiau kele- 
tas įbūgusių ir nusivylusių naujakurių tebegyveno savo trobelėse ir prakal- 
bęs į juos paklausiau: 

— Nesusipratėliai, kodėl neariate ir nesėjate laukų, juk žiemą mirsite iš 
bado? 

Tačiau jie į mane žvelgė priešiškai, nes mano drabužiai buvo ploniausio 
lino, ir atsakė: 

— Kam mums sėti, juk duona, auganti mūsų laukuose — prakeikta ir Žu- 
do tą, kuris ją valgo, kaip ir dėmėti grūdai, jau išmarinę mūsų vaikus. 

Taip nuo tikrojo gyvenimo buvo nutolęs Achetatonas, kad tik iš nauja- 
kurių išgirdau, jog dėmėti grūdai žudo vaikus. Apie tokią ligą dar nebuvau 
girdėjęs: vaikai ja užsikrėsdavo vienas nuo kito, jų pilvukai išpampdavo ir 
gailiai inkšdami jie mirdavo, o gydytojai jiems negalėdavo padėti ir net 
kerėtojai negalėdavo padėti, nors kaimiečiai, savo papratimu, pasišaukė ke- 
rėtojus. Vis dėlto spėjau, kad šios ligos negalėjo sukelti grūdai, nes galvo- 
jau, kad ją sukėlė potvynio vanduo, dėl kurio kyla visos užkrečiamosios 
žiemos ligos, nors ši liga turėjo retą požymį — suaugusieji nuo jos nemirda- 
vo, tik vaikai. Tačiau žiūrėdamas į tuos suaugusius, kurie nedrįso apsėti 
savo laukų, ryžęsi verčiau mirti iš bado, supratau, kad liga pakirto jų širdis. 
Ir į visa tai žvelgdamas jau nebekaltinau faraono Echnatono, o kaltinau 
Amoną, baime taip užnuodijusį žmonių gyvenimą, kad mirtis jiems rodėsi 
geresnė už gyvenimą. 

Plaukdamas į aukštupį link Tėbų žvelgiau į viską atviromis akimis ir der- 
liose žemėse, kur laukai buvo ariami, sėjami, sėkla trypiama į dirvą, pama- 
čiau vergus, keikiančius savo ponus, ir tarnus, kurie prakaitą nuo kaktos 
varvindami, su lazdų pėdsakais ant nugarų niurzgėjo prieš šeimininkus. Ir 
mano širdžiai ši neteisybė neatrodė lengvesnė už nesėtų Atono laukų ir 
dagių neteisybę derliuose laukuose. Tačiau nekantra ginė mane pirmyn: 
skubinau kelionę, mano irklininkams nuo kaktų lašėjo prakaitas ir jie prie- 
kaištingai man rodė savo delnus - jie buvo ištinę ir prikilę pūslių. Norėjau 
sidabru pagydyti jų žaizdas, malšinau alumi jų troškulį, nes norėjau būti 
geras. Tačiau išgirdau juos, perkreiptais šonais irkluojančius, tarp savęs kal- 
bant, jie vienas kitam sakė: 

— Ko mes iriam tą storą kiaulę, jei prieš jo dievą visi žmonės lygūs. 
Pats nors kartą tegul pairkluoja — tuomet žinos skonį. Tegul jo gerklė 
išdžiūsta, delnai ištinsta, tegul jis paskui pamėgina išsigydyti delnus si- 
dabru, jei moka. 

Lazda nekantriai šaukėsi manęs, tačiau mano širdis plūdo gerumu, nes 
keliavau į Tėbus. Todėl apsvarsčiau jų žodžius ir supratęs, kad sako tiesą, 
nusileidau pas juos ir pasakiau: 

— Irklininkai, duokite ir man irklą. 

Tuomet stačias ėmiau irkluoti ir nuo kieto irklo medžio mano delnai išti- 
no, nusitrynė pūslės, nusitrynė iki žaizdų. Sulinkusi mano nugara persi- 
kreipė, kiekvieną sąnarį lyg ugnimi degino, tariausi nugarkaulį lūšiant, o 
kvėpavimas skaudino krūtinę. Tačiau pasakiau sau: „Ar mesi šį darbą, į 
kurį pats prisiprašei, nebaigęs, kad tavo vergai juoktųsi ir pašieptų tave? 
Sitai ir dar daugiau jiems tenka iškęsti kasdien. Taigi patirk jų prakaito sūrį 
ir ištinusių delnų skausmą, idant žinotum, koks irklininko gyvenimas. Juk 
tu, Sinuhe, kadaise prašei sklidinos taurės“. Todėl irklavau, iki uždusau, ir 
tarnai nunešė mane į gultą. 

Tačiau kitą dieną vėl irklavau nutrintais delnais ir irkluotojai jau nebesi- 
juokė iš manęs, tik paraginę mane mesti irklus pasakė: 

— Tu esi mūsų ponas, o mes esame tavo vergai. Daugiau nebeirkluok, 
kitaip grindys pavirs stogu virš mūsų galvų ir pradėsime vaikščioti atbuli 
aukštyn kojom. Taigi daugiau neirkluok, brangus mūsų pone Sinuhe, kad 
neuždustum, juk visur turi būti tvarka - kiekvienas žmogus turi dievų jam 
nuskirtą vietą, o irkluotojo pakoja - ne tau. 

Bet iki Tėbų irklavau drauge su jais, o mano valgis buvo jų duona ir 
košė, gėrimas - kartus vergų alus, kasdien pajėgdavau vis ilgiau irkluoti, o 
mano kaulai darėsi lankstesni, kasdien vis labiau džiaugiausi gyvenimu, 
kol pastebėjau, kad irkluodamas jau nebedūstu. Tačiau tarnai susirūpinę 
manimi sakė vienas kitam: 

— Turbūt skorpionas mūsų ponui įgėlė arba jis, kaip visi Achetatone, pami- 
šo, nes pamišimas užkrečiamas, jei ant kaklo neturi saugančių talismanų. Vis 
dėlto jo nebijome, nes turime po drabužiais pasislėpę Amono ragus. 

Tačiau nebuvau pamišęs — tikrai neketinau irkluoti toliau nei ligi Tė- 
bų ir nesirengiau visą gyvenimą likti irklininku, nes šis amatas mane 
labai vargino. 

Šitaip pasiekėme Tėbus ir iš tolo, dar upėje, į mus plūstelėjo Tėbų kva- 
pas — Tėbuose gimusiam už jį nėra malonesnio, šis kvapas jo šnervėms 
palaimingesnis už miros kvapą. Liepiau tamams įtrinti man delnus gydo- 
maisiais aliejais, išprausti mane bei aprengti geriausiais drabužiais, bet klub- 
juostė man buvo per plati, nes irkluojant pilvas aptirpo, todėl ties juosme- 
niu jie turėjo adatomis drabužį susiaurinti. Gailiai vaitodami jie sakė: 

— Mūsų ponas serga, nes jis neteko pilvo - kilmingumo požymio, todėl 
mums bus gėda prieš kitų kilmingųjų tarnus, kad mūsų ponas jau nebe- 
turi pilvo. 

Tačiau pasijuokęs nusiunčiau juos į buvusio vario liejiko namą pranešti 
Mutei apie mano atvykimą, nes jau nedrįsau iš anksto nepranešęs įžengti į 
savo namus. Irklininkams padalijau sidabro, net aukso jiems padalijau sa- 
kydamas: 

— Dėl Atono, eikite ir pavalgykite taip, kad jūsų pilvai išpamptų, pra- 
džiuginkit širdis saldžiu alumi ir pasilinksminkite su dailiomis Tėbų mergį- 
nomis, nes Atonas - džiaugsmo skleidėjas ir myli paprastą džiaugsmą, my- 
li neturtėlius labiau nei turtinguosius, nes jų džiaugsmas paprastesnis už 
turtingųjų džiaugsmą. 

Tačiau tai išgirdę irklininkai paniuro ir braukydami kojų pirštais laivo 
denį, čiupinėdami mano sidabrą bei mano auksą tarė: 

— Mūsų pone, tikrai nenorime tavęs įžeisti, bet ar tik tavo sidabras nėra 
prakeiktas sidabras, ar tik tavo auksas nėra prakeiktas auksas, kad kalbi 
mums apie Atoną? Prakeikto sidabro tikrai negalime priimti, nes jis nude- 
gins mums rankas ir visi žino, kad mūsų rankose pavirs moliu. 

Tačiau šito jie man niekada nebūtų sakę, jei nebūčiau drauge su jais ir- 
klavęs — dabar jie manimi pasitikėjo. 

Nuraminau juos tardamas: 

— Taigi eikite ir iškeiskite auksą ir sidabrą į alų, jei bijote šitaip nutiksiant. 
Bet nesirūpinkite — jūsų auksas nėra prakeiktas ir jūsų sidabras nėra pra- 
keiktas — iš antspaudų matote, kad tai senasis, tikrasis auksas ir sidabras, 
nemaišytas su Achetatono variu. Vis dėlto turiu pasakyti, kad esate kvaili ir 
nesuvokiate, ką turite gero, jei bijote Atono, — juk Atono nėra ko bijoti. 

Jie atsakė tardami: 

— Visai nebijome Atono - kas gi bijos netikro dievo, bet gerai žinai, ko 
bijome, mūsų pone, nors dėl faraono nedrįstame balsu ištarti jo vardo. 

Nekantra šileno mano širdyje, todėl nebenorėjau ilgiau su jais ginčytis. 
Paleidau juos ir jie šokinėdami, juokdamiesi, dainuodami irklininkų dainas 
nuėjo link uosto. Aš taip pat norėjau šokinėti, juoktis, dainuoti, tačiau pagal 
rangą man nederėjo šokinėti, o daina iš mano gerklės būtų buvusi bepras- 
mė. Todėl neiškentęs laukti dengtų neštuvų, nuėjau tiesiai į „Krokodilo uode- 
gą“. Šitaip vėl po ilgo išsiskyrimo pamačiau Meritę ir savo ilgesio nenuvy- 
liau —- mano akims ji buvo gražesnė nei kada anksčiau. Vis dėlto turiu pri- 
pažinti, jog meilė, kaip ir kitokia aistra, verčia žmogų viską matyti priešin- 
gai - Meritė jau nebebuvo labai jauna, ji buvo gražiausioje vasaros brando- 
je —- ji buvo mano draugė ir pasauly nieko artimesnio už ją neturėjau. Pa- 
mačiusi mane žemai nusilenkė, pakėlė rankas, tačiau paskui priėjo prie ma- 
nęs, palytėjo rankomis pečius, palytėjo skruostus ir nusišypsojusi pasakė: 

— Sinuhe Sinuhe, kas atsitiko, kad tavo akys tokios skaisčios ir pilvą kely- 
je pametei? 

Atsakiau jai tardamas: 

— Merite, mano mylimoji, mano akys skaisčios iš ilgesio, mano akys dėl 
meilės karštligės skaisčios, o pilvas sutirpo iš liūdesio, pamečiau kelyje pas 
tave, seserie mano, skubėdamas. 

Nusišluosčiusi akis ji pasakė: 

— Oi, Sinuhe, kai žmogus vienišas ir jo pavasaris visai nužydėjęs, melas 
saldesnis už tiesą. Tačiau tau atkeliavus pavasaris vėl man sužydo ir tikiu, 
mano drauge, pasakomis. 

Nenoriu daugiau pasakoti apie susitikimą su Merite, nes turiu papasa- 
koti ir apie Kaptahą. Jo pilvas nebuvo sutirpęs, o dar didesnis ir dar dau- 
giau papuošalų bei apyrankių skimbčiojo ant jo kaklo, riešų bei kojų, o ak- 
ląją akį dengusią aukso plokštelę jis buvo liepęs aptaisyti brangakmeniais. 
Mane pamatęs jis ėmė verkti, šaukti iš džiaugsmo ir tarė: 

— Tebūnie palaiminta diena, parvedanti mano poną namo. 

Jis nusivedė mane į slaptą kambarį, pasodino ant minkštų kilimų, Meritė 
patiekė mums visa ko geriausio, kas „Krokodilo uodegoje“ buvo, ir linksmi- 
nomės visi drauge. Kaptahas išklojo ataskaitą apie mano turtą ir tarė: 

— Mano pone Sinuhe, esi protingiausias iš visų, nes esi apsukresnis už 
grūdų pirklius - iki šiol juos nedaug kas apgavo, o tu praėjusį pavasarį juos 
savo apsukrumu apgavai, bet turbūt čia yra ir skarabėjo nuopelnas. Atsi- 
meni, liepei, kad išdalyčiau naujakuriams tavo grūdus sėklai ir reikalaučiau 


414 


iš jų tik saiką už saiką, todėl tariau tave iš galvos išėjus — sveikas protas 
sakė, jog tai kvailystė. Taigi žinok, kad per šitą tavo apsukrumą dabar esi 
turtingesnis nei anksčiau — perpus turtingesnis, jau net nepajėgiu galvon 
suimti tavo turto didumo ir susidaro sunkumų dėl faraono mokesčių rinkė- 
jų, nes jų godumas ir įžūlumas dabar dar baisesnis. Mat grūdų kaina nukri- 
to, vos tik grūdų pirkliai išgirdo naujakurius gaunant sėklą, o kai pasklido 
gandas apie taiką, grūdų kaina dar labiau nukrito, nes visi, norėdami nusi- 
kratyti prievolių, ėmė pardavinėti grūdus ir pirkliai patyrė didelių nuosto- 
lių, o diduma jų nuskurdo. Tačiau grūdams pingant aš nusipirkau jų ir 
supyliau į sandėlį — pigiai nusipirkau dar daugiau nei kadaise, nors varpos 
dar nebuvo subrendusios, o grūdai nenupjauti. Rudenį susirinkau ir išda- 
lytuosius grūdus, — saiką už saiką, kaip buvai įsakęs, - taigi į sandėlį taip 
pat supyliau atgautus grūdus ir galiu tau, mano pone, tvirtai įsitikinęs pa- 
sakyti, kad netiesa, jog naujakurių grūdai dėmėti - jie tokie pat švarūs kaip 
kitų ir niekam nekenkia. Todėl tariu, jog šventikai ir jų ištikimieji slapčia 
įpylė į naujakurių grūdų aruodus kraujo, todėl grūdai pasidarė dėmėti ir 
pradviso. Vis dėlto tai pavojinga kalba ir nenorėčiau, kad apie tai kam nors 
pasakotum, juolab kad niekas tavimi nepatikėtų, nes visi įsitikinę, jog nau- 
jakurių grūdai - prakeikti grūdai, o jų duona - prakeikta duona. Tau tik į 
naudą, mano pone, kad Žmonės šituo tiki. Artinantis žiemai grūdų kaina 
vėl ėmė kilti - kai tik Ejė faraono vardu laivais pradėjo gabenti grūdus į 
Siriją, siekdamas po taikos sudarymo Sirijos prekyvietėse nurungti Babilo- 
no grūdus. Todėl grūdai pabrango - niekada nebuvo brangesni nei dabar, 
ir mūsų pelnas bus neapskaičiuojamas ir tuo labiau augs, kuo ilgiau laikysi- 
me grūdus sandėlyje, nes kitą rudenį į Egiptą atslinks badas - juk naujaku- 
rių laukai nearti ir nesėti, vergai bėga iš faraono laukų, žemdirbiai slepia 
grūdus, kad jų neišvežtų į Siriją. Todėl man nieko kito nelieka, kaip tik į 
padanges kelti didžiulį tavo apsukrumą, mano pone, nes grūdų reikaluose 
tu esi už mane apsukresnis, nors laikiau tave pamišusiu. - Pasakodamas 
Kaptahas įsismagino, todėl tęsė: - Tebūnie palaiminti šie laikai, kai turtin- 
gas tampa dar turtingesnis ir Žmogus ne savo valia praturtėja - net nenorė- 
damas. Grūdų pirkliai vėl džiūgauja ir puotauja nuo ryto lig vakaro, nuo 
vakaro lig ryto ir vynas liejasi per puotas, nes kiekvienas, nusipirkęs grūdų 
ir sukrovęs į sandėlį, turtėja nepakildamas iš lovos. Iš tiesų, laikai puikūs, 
nes net iš nieko sidabras ir auksas byra į skrynias bei dėželes. Taigi žinok, 
mano pone, kad parduodamas tuščius ąsočius uždirbau lygiai tiek pat kiek 
už grūdus, ir tai ne kvaila kalba, o gryna tiesa, nors niekas šituo nepatikės. 
Egipte pilna tuščių ir panaudotų ąsočių pirkėjų ir jiems tinka bet kokie ąs0- 
čiai, todėl aludariai bei vynuogininkai, pritrūkę ąsočių, dejuoja ir raunasi 
plaukus. Iš tiesų puikūs laikai, kai žmogus turtėja iš nieko, tačiau apie tai 
išgirdęs spėjau supirkti visus tuščius Tėbų ąsočius — nusamdžiau šimtus 
vergų ąsočius supirkti bei surinkti ir iš tiesų — žmonės veltui dovanojo ma- 
no vergams panaudotus ąsočius, kad tik jie surinktų iš kiemų tą šlamštą. Jei 

pasakyčiau šią žiemą pardavęs tūkstantį kartų po tūkstantį tuščių ąsočių — 
perdėčiau, tačiau nedaug pameluočiau. Neverta meluoti, nes šita ąsočių 
tiesa sunkiau patikėti nei geriausiais mano melais. 

— Koks kvailys gali pirkti tuščius ąsočius? — paklausiau. 

Gudriai primerkęs reginčiąją akį Kaptahas atsakė: 

— Pirkėjai tikina, kad žemumoje sumanytas naujas būdas, kaip sūriame 
vandenyje išlaikyti žuvį, tačiau aš išsiaiškinau ir sužinojau, kad šie ąsočiai 
keliauja į Siriją. Daugybė nugabentų ąsočių iškrauta Tanyje ir karavanai iš 
ten išveža juos į Siriją, Gazoje iškrauti ąsočiai taip pat išvežti į Siriją, tačiau 
ką sirai veikia su tuščiais ąsočiais — niekas nesupranta, nors uždaviau šią 
mįslę daugybei išmintingų žmonių. Niekas nesuvokia, kodėl jiems apsimo- 
ka už naudotus ąsočius mokėti tiek pat kiek už naujus ir ką jie su tais tuš- 
Ččiais ąsočiais veikia. 

Kaptaho pasakojimas apie ąsočius apstulbino, tačiau nesukau dėl to sau 
galvos, nes grūdai man buvo svarbiau. Todėl išklausęs Kaptaho ataskaitos 
pabaigą pasakiau jam: 

— Parduok viską, ką turi, jei reikia, ir nupirk grūdų, Kaptahai, pirk grūdų 
ir pilk į sandėlius kiek tik gausi, kainos nepaisęs. Tačiau nepirk dar nesudy- 
gusių grūdų - pirk tik tuos, kuriuos savo akimis matai, kuriuos gali pirštais 
žarstyti. Taip pat turi apmąstyti, ar galėtum iš Sirijos atpirkti jau nuplukdy- 
tus grūdus - nors pagal taikos susitarimą faraonas privalo siųsti grūdus į 
Siriją, Sirija gavo grūdų ir iš Babilono, todėl jai visų šitų grūdų bus per 
daug. Iš tiesų kitą rudenį į Kemi žemę atsėlins badas, todėl tebūnie pra- 
keiktas tas, kuris parduoda grūdus iš faraono aruodų į Siriją, siekdamas 
nurungti Babiloną. 

Man šitai tarus, Kaptahas vėl pagyrė mano išmintį ir pasakė: 

— Teisingai kalbi, mano pone, tapsi turtingiausiu Egipto žmogumi, kai šie 
sandėriai bus sėkmingai įgyvendinti. Mat tikiuosi dar gausiąs nusipirkti grū- 
dų, nors turėsiu mokėti už juos palūkanas. Tačiau tavo keikiamas vyras yra 
tas kvailas šventikas Ejė, pardavęs faraono grūdus Sirijai, kai po taikos pa- 
sirašymo grūdai dar buvo pigūs, ir per savo kvailumą jis Sirijai pardavė 
tiek grūdų, kad Sirijai jų užteks dar daugybę metų. Sitaip jis padarė todėl, 
kad Sirija už grūdus sumokėjo tuoj pat auksu, mat jam reikėjo galybės 
aukso faraono trijų dešimčių metų sukakties šventei. O sirai nenori vėl par- 
duoti grūdų, nors pirkliai apie tai klausinėjo - sirai parsiplukdė javus žiemą 
ir neparduos nė grūdo. Mat sirai apsukrūs pirkliai ir manau juos laukiant, 
kol javai Egipte bus sveriami auksu. Tik paskui jie parduos mums mūsų 
pačių grūdus ir susikraus į skrynias visą Egipto auksą, noriu pasakyti, auk- 
są, kurio mudu, mano pone, nepajėgsime sukaupti. | 

Tačiau greitai užmiršau grūdus, Egiptui gresiantį nepriteklių ir į tamsą 
grimztančią ateitį, saulėlydžiui Achetatone spįstelėjus paskutinį kruviną 
tvyksnį, nes žvelgiau Meritei į akis ir mano širdis persisotino jos grožiu — 
mano burnai ji buvo vynas, mano plaukams - aliejus. Palikome Kaptahą, ji 

ištiesė man savo kilimą ir jau nedelsiau — pavadinau ją seserimi, nors kar- 
tais vaizduodavausi niekada nebegalėsiąs jokios moters seserimi pavadinti, 
tačiau po viso mano jaunystės įkarščio ir nusivylimo Meritės draugystė man 
buvo kaip duona ir vynas, pasotinąs alkanąjį ir numalšinąs ištroškusio troš- 
kulį, o jos lūpų prisilietimas svaigino mane stipriau nei visi kalnų ir uosto 
vynai. Tačiau nuraminus su ja alkį ir numalšinus su ja troškulį, nakties tam- 
soje ji suėmė mano rankas savosiomis ir, jai alsuojant man į kaklą, kalbėjo- 
mės, ir širdyje nenuslėpiau nuo jos jokios paslapties, o kalbėjau jai be ap- 
gaulės ir melo. Tačiau jos širdis nuslėpė nuo manęs paslaptį, nors apie tai 
nenumaniau, tačiau tai turbūt buvo žvaigždėse surašyta dar prieš mano 
gimimą, todėl nenoriu apkartinti jos atminimo. 

Taigi mano meilė svaigino mane, ir pajutau savo vyriškumą esant stip- 
resnį už mano jaunystę, nes jaunystė - klajūnė, jos meilė kupina kančių dėl 
nežinios, jaunystė nejaučia savo pajėgos, nes laiko ją prigimtine ir neabejo- 
tina, nesuvokdama, kad metai iš metų, senatvei artinantis, pajėga apleidžia 
kūną. Vis dėlto senatvės dienomis šlovinu jaunystę, o ne vyriškumą — gal- 
būt alkis sveikiau už sotumą, galbūt troškulys įskelia ugnį žmogaus min- 
tyse greičiau nei vynu pradžiuginta siela. Siaip ar taip, tąkart lankydamasis 
Tėbuose vaizdavausi savo jaunystę stipresnę už vyriškumą, bet galbūt tai 
buvo tik vaizdinys, kokį gyvenimas užmeta žmogui ant akių. Dėl šio vaiz- 
dinio viskas mano akims buvo gražu ir niekam nelinkėjau bloga — tik gera 
linkėjau visiems. Ilsėdamasis šalia Meritės jau nebesijaučiau esąs pasaulio 
svetimšalis, o jos glėbys man buvo namai, jos lūpos nubučiavo mano vie- 
natvę, tačiau visa tai irgi buvo tik pragaištantis pasvajas, kurį privalėjau 
patirti, idant sukaupčiau kaupiną saiką. 

„Krokodilo uodegoje“ vėl pamačiau mažąjį Totą ir man širdis sušilo: jis 
apkabino rankutėmis man kaklą ir sakė man „tėti“ taip, jog neįstengiau 
sulaikyti ašarų, kad jis taip gerai prisimena. Meritė pasakojo, kad jo moti- 
na mirė, todėl ji pasiėmusi Totą, nes kadaise savo glėby nešusi jį api- 
pjaustyti — taigi pagal gerą paprotį įsipareigojusi rūpintis jo užauginimu, 
jeigu jo tėvai negalės. Totas taip pat buvo apsipratęs „Krokodilo uode- 
goje , o vyninės lankytojai, norėdami įtikti Meritei, jį lepino, nešė jam 
dovanas bei žaislus. Aš jį taip pat pamilau, ir kol buvau Tėbuose, pasiė- 
miau į buvusį vario liejiko namą - šitai pradžiugino Mutę, o aš, stebėda- 
mas jo žaidimus po sikomoro medžiu, girdėdamas jį žaidžiant ir besigin- 
čijant su gatvės vaikais, prisiminiau savo paauglystę Tėbuose ir ėmiau 
pavydėti mažajam Totui. Jis taip apsiprato mano namuose, kad net nak- 
vodavo, o aš savo pramogai ėmiau jį mokyti, nors į mokyklą jam dar 
nebuvo laikas eiti. Pastebėjęs, kad jis protingas berniukas ir greitai išmo- 
ko rašto paveikslėlius bei ženklus, nusprendžiau leisti jį į geriausią Tėbų 
mokyklą, kurią lankė kilmingųjų vaikai, ir Meritė mano sprendimu labai 
apsidžiaugė. O Mutei nenusibosdavo kepti jam meduolius, sekti pasakas — 
ji dabar turėjo tai, ko siekė: mano name buvo sūnus, bet nebuvo žmonos, 

kuri jai būtų trukdžiusi ir pylusi ant kojų karštą vandenį, kaip žmonos susi- 
kivirčijusios su vyrais daro savo tarnams. 

Taigi galėjau būti laimingas, tačiau Tėbuose tuo metu siautė tokie dideli 
neramumai, jog negalėjau jų išvengti. Mat nebuvo dienos, kad gatvėse ne- 
kiltų muštynės, žmonės žaizdodavo vienas kitą ir skaldė vienas kitam gal- 
vas, stoję ginti Amono arba Atono. Faraono sargybiniai turėjo daug darbo, 
ir teisėjai turėjo daug darbo, ir kiekvieną savaitę į uostą būdavo atvaroma 
nendrinėmis virvėmis surištų vyrų ir žmonų, senukų ir net vaikų, kurie 
išguiti iš namų būdavo išsiunčiami į priverstinius darbus faraono laukuose 
bei akmens skaldyklose, o kai kurie dėl Amono būdavo siunčiami net į 
kasyklas. Tačiau jie iškeliaudavo ne taip kaip vergai ir nusikaltėliai, nes jų 
palydėti į prteplaukas susirinkdavo žmonių minia - net balta pasidarydavo 
ir, nepaisydama sargybinių, sveikindavo juos šūksniais, mėtydavo gėles. 
Jie pakėlę surištas rankas šaukdavo: „Mes greitai sugrįšime!" O keli vyrai 
stipriai mosuodami surištas rankas piktai sušukdavo: „Mes iš tiesų greitai 
sugrįšime ir paragausime Atono kraujo“. Taip jie šaukdavo, ir sargybiniai 
dėl susirinkusios liaudies nedrįsdavo jų tildyti, mušdavo juos lazdomis tik 
laivams išplaukus žemupin. 

Sitaip pasidalijo Tėbų liaudis ir dėl Atono sūnus išsiskyrė su tėvu, o žmo- 
na su vyru. Jei Atono tarnai ant savo drabužių ar ant kaklų nešiodavo Gy- 
venimo ženklus, o Amono tarnams skiriamuoju ženklu tapo Amono ragas, 
pagal kurį jie pažindavo vienas kitą, o Amono ragą jie nešiodavo neslapsty- 
dami - ant drabužių, ant kaklo, ir niekas negalėjo jiems šito uždrausti, nes 
ragą visais laikais buvo leidžiama nešioti ant drabužių ir papuošalų. Tačiau 
kodėl jie ragą laikė savo ženklu — nežinau. Galbūt šis ragas reiškė Amono 
avino ragą, 0 gal kad vienas iš daugybės dieviškų Amono vardų buvo rašo- 
mas taip pat kaip žodis „ragas“ ir šventikai, ištraukę šį žodį iš užmaršties, 
nurodė liaudžiai jį kaip ženklą. Šiaip ar taip, rago nešiotojai vartydavo Ž Žu- 

vų prekijų krepšius, daužydavo namų langines ir žaizdodavo praeivius šauk- 
bio „Badome ragu, smeigiame ragu Atoną! Tačiau Atono tarnai ėmė 
nešiotis po drabužiais peilius, nukaltus ir padarytus Gyvenimo kryžiaus 
pavidalo. Šiais peiliais jie gindavosi šaukdami: „Mūsų kryžius tikrai aštres- 
nis už ragą - nusmeigsime Gyvenimo kryžiumi jūsų amžinąjį gyvenimą“. 
Tiesa ir tai, kad šiais peiliais jie ne vieną išsiuntė į Mirties rūmus ruoštis 
amžinajam gyvenimui. Bet sargybiniai jų nepersekiojo, o saugojo juos, nors 
daugybę kartų jie, pamatę vienišą „ragą“, užpuldavo ir nužudę gatvėje nuo- 
gai išrengdavo. 

Per praėjusius metus Atono jėga, mano nuostabai, buvo labai sustiprėju- 
si, ir iš pradžių negalėjau suprasti kodėl. Tačiau daugybė naujasėdžių buvo 
parbėgę atgal į Tėbus — viską praradę, labiau nei kada nors nuskurdę, jie, 
pritvinkę kartėlio, parsigabeno Atoną ir ėmė kaltinti jų grūdus užnuodiju- 
sius šventikus bei kilminguosius, kurie užkimšo jų drėkinimo kanalus ir 
kurių galvijai sutrypė jų laukus. Be to, dauguma išmokusių naująjį raštą ir 

lankiusių Atono mokyklas stojo už Atoną - jaunystė visada stoja prieš se- 
natvę. Taip pat vergai bei uosto nešikai susirinkę sakydavo vienas kitam: 
„Mūsų saikai sumažėjo perpus, lyginant su vakardiena, ir mes neturime ką 
prarasti. Atonui nėra ponų ir vergų, šeimininkų ir tarnų, o Amonui mes 
turime už viską mokėti“. 

Tačiau labiausiai už Atoną stojo vagys, kapų plėšikai bei sukčiai, kurie 
nepaprastai praturtėjo įskundinėdami, todėl baiminosi keršto. Atono taip 
pat laikėsi visi, kurie vienaip ar kitaip iš jo pelnėsi duoną ir baiminosi ne- 
teksią faraono malonės. Šitaip pasidalijo Tėbų liaudis, kol taikingiems žmo- 
nėms visa įgriso ir jie, nustoję tikėti dievais, ėmė liūdnai aimanuoti: „Tas 
pats - Amonas ar Atonas. Norime tik ramiai dirbti savo darbą, idant pripil- 
tume savo saikus, tačiau mus drasko į abi puses ir jau nebesuvokiame, ko- 
jomis ar galva į žemę remiamės“. Mat tuo metu buvo blogiausia Žmogui, 
troškusiam regėti savomis akimis ir leidusiam kiekvienam laikytis savo ti- 
kėjimo. Jį puldavo visi - kaltindavo ir vadindavo silpnuoliu ir atšalėliu, kvai- 
liu ir visišku netikėliu, priešgina ir atskalūnu, kol jis iškankintas susiplėšy- 
davo drabužius ir užmerkęs akis priimdavo kryžių arba ragą - tą, kurį tar- 
davo mažiausiai apmaudysiant. 

Šitaip diduma namų įsigijo kurį nors ženklą, ištisos miesto dalys įsigijo 
ženklus, vyninės, aludės ir net viešieji namai - taigi „ragai“ gėrė vyną savo- 
se vyninėse, „kryžiai“ alų - savose aludėse, o kekšės, kurios versdavosi ama- 
tu prie mūrų, ant kaklo kabindavosi čia kryžių, čia ragą - kuris patikdavo 
sugulovui. Tačiau kasvakar apgirtę nuo alaus „ragai“ arba „kryžiai“ leisda- 
vosi klajoti gatvėmis: užgesindavo deglus, tvatydavo langines, žaizdodavo 
vienas kitą ir iš tiesų jau nebegalėjau pasakyti, kurie blogesni — „kryžiai“ ar 
„ragai „nes ir vieni, ir kiti kėlė man siaubą. 

„Krokodilo uodega“ taip pat buvo priversta pasirinkti ženklą, nors Kap- 
tahas nenorėjo jokio ženklo, troško likti kiekvieno, iš kurio galėjo išpešti 
sidabro, pusėje. Vis dėlto šitai nuo jo jau nepriklausė - kasnakt ant užeigos 
sienų buvo paišomas Gyvenimo kryžius, o aplink jį - nepadorūs paveikslė- 
liai. Tai buvo visai suprantama, nes grūdų pirkliai jo baisiai neapkentė už 
tai, kad dalindamas grūdus naujakuriams juos nuskurdino - nepadėjo nė 
tai, kad mokesčių sąrašuose jis buvo liepęs užeigą užrašyti Meritės vardu. 
Taip pat buvo kalbama, kad jo vyninėje buvo žiauriai elgiamasi su Amono 
šventikais. Jos nuolatiniai lankytojai buvo visi abejotini uosto turtuoliai, ku- 
rie kaupdami turtus nieko nepaisydavo - kapų plėšikų vadai su malonu- 
mu gerdavo „krokodilo uodegas“, o galiniuose kambariuose pardavinėda- 
vo kapų grobį paslėptinių prekių pirkliams. Visi jie buvo atsivertę į Atoną, 
nes prie Atono jie praturtėjo, Atono vardu jie galėjo žlugdyti savo varžo- 
vus ir, neteisingai paliudiję prieš teisėjus, išsiųsti juos į kasyklas. O kapų 
plėšikai galėjo išsiteisinti dėl savo darbų paaiškinę, jog į kapus brovėsi ap- 
imti tikėjimo Atonu karščio — trokšdami sunaikinti prakeiktojo dievo vardą 
ant kapų sienų. 

Ir lankantis Tėbuose jau nedaug ligonių ateidavo į mano kiemą pagalbos 
prašyti - žmonės lenkėsi manęs, sukdavo nuo manęs akis, o sutikę atokioje 
vietoje sakė: 

— Tikrai nelinkime tau bloga, Sinuhe, ir begalė ligų kamuoja mūsų žmo- 
nas bei vaikus, todėl esame kupini nevilties ir nežinome, ką daryti - juk 
tau, kaip gydytojui, lygaus nėra. Tačiau pas tave jau nedrįstame rodytis — 
baiminamės, kad tavo kiemas prakeiktas, ir nenorime patys sau pakenkti. — 
Dar jie sakė: - Prakeiksmo nebijome — dievai mums jau seniai pakyrėjo, o 
mūsų saikai taip nuseko, kad nelabai paisome — gyvi liksim ar mirsime. 
Tačiau laikomės „ragų“, nes jie daužo mūsų namų duris ir muša mūsų 
vaikus, kai išeiname darbų dirbti. Gerai supranti, kad apie Atoną kalbėjai 
per daug ir ant tavo apykaklės tas apmaudus ženklas. 

Atsakiau jiems: 

— Tikrai neįsižeidžiu dėl jūsų kvailumo, nes suprantu jūsų sunkumus. 
Taigi eikite pas Amoną, nes girdėjau Amoną stebuklingu būdu pagydant 
ligonius. 

Jie sakė: 

— Esi drąsus, Sinuhe, jei drįsti, nesibaimindamas sargybinių, balsu ištarti 
Amono vardą. Iš tikrųjų Amonas Lig daugybę kartų stebuklingai išgydęs, 

mų, nes jie mus visam gyvenimui pripančios prie „ragų“, o mes visai neno- 
rime susisaistyti su „ragais“, nes gyvenimą norime nugyventi laisvi ir be 
baimės, tik ramiai dirbdami darbą. Tačiau mums šito neleidžia. Todėl ne- 
pyk ant mūsų, Sinuhe, jei dėl savęs pačių ir dėl mūsų šeimų jau nesiryžta- 
me tavęs viešai pasveikinti ir tau nusilenkti, kaip tavo rangas reikalauja. 

Tačiau vergai ir uosto nešikai vis dar ateidavo pas mane susiknežinę 
pirštus tarp malūnų girnų, susižeidę kelius ir susilaužę rankas, kroviniams 
nuo uosto gervių nukritus. Nedrąsiai tyrinėdami mano sielą jie klausinėjo 
manęs: 

— Ar tiesa, kad Atonas, kurio nesuprantame, nes jis neturi atvaizdo, pa- 
darys turtingą ir skurdžių lygius, atriš vergų pančius? Mes irgi labai norė- 
tume gulėti prašmatnios pastogės pavėsyje, iš aukso taurių gerti vyną, lie- 
pę kitiems už mus dirbti darbą. Žinome, jog kadaise buvo laikai, kai turtin- 
gieji dirbo kasyklose, o jų žmonos duoneliaudavo gatvių kampuose ir tie, 
kurie anksčiau nieko neturėjo, mirkė duoną į vyną, o naktimis miegodavo 
aukso pastogėje. Jei tokie laikai kadaise buvo - kodėl jie negalėtų sugrįžti, o 
galbūt šis Atonas atneš mums tokius laikus. 

Gydžiau jų pirštus, atstatinėjau jų sulūžusius kaulus, tvarsčiau kelius ir 
sakiau jiems: 

— Manęs apie tai neklausinėkite, nes aš nežinau, tik faraonas Echnatonas 
perpranta Atono išmintį, bet Atonas atskleidė jam savo ketinimus. Tik ži- 
nau, kad Atonas kiekvienam nuskiria tikrąją vietą, suteikia odos spalvą ir 

kalbą. Vergų visada buvo, vergų visada bus ir žmonės turės darbą dirbti 
rankomis — nieko negalime padaryti, todėl tegul kiekvienas dirba darbą 
pagal savo išmanymą. Bijau, kad jūsų kalbos pavojingos, jūsų mintys bau- 
gios ir nenorėčiau, kad sargybiniai jas išgirstų. 

Jie sakė: 

— Kalbame atvirai tau, Sinuhe, nes žinome, kad esi kvailas ir naivus žmo- 
gus, jei gydai mus dovanų neprašydamas, ir net musės nenuskriaustum. 
Todėl tikriausiai mūsų už kalbas neįduosi. Tačiau neteisingai suvokei mūsų 
kalbas — patys suprantame, kad Žmonės turi darbą dirbti rankomis, bet ne- 
suprantame, kodėl kaip tik mes gimėme vergais ir tarnais, kodėl kiti gims- 
ta, idant po prašmatniom pastogėm gertų iš aukso taurių, taigi norime, kad 
mums paaiškintum. Kai patikėsime, kad visa tai neteisėta, neteisinga, kad 
po visa kuo šakalas pakastas, galbūt kada nors iškasime šakalą ir sušersime 
jį turtingiesiems, kilmingiesiems ir tiems, kurie dabar mus muša lazdomis. 

Jų įžūlumas mane apstulbino, tačiau tą įžūlumą skatino tiesa ir sukau 
galvą, norėdamas jiems atsakyti, tačiau visų mano žinių jiems atsakyti ne- 
pakako, todėl tik taip tariau: 

— Zmogus yra vergas, jeigu jis jaučiasi vergu, tačiau širdyje kiekvienas 
laisvas. 

Tai išgirdę jie dygiai juokdamiesi iš manęs pasakė: 

— Pajustum kartą lazdos smūgį savo nugara, tada šitaip nekalbėtum. - Ir 
dar jie pasakė: - Patinki mums, Sinuhe, nes esi kvailas ir naivus žmogus, ir 
gydai mus dovanų neprašydamas. Todėl ateik pas mus į uostą - paslėpę 
tave tuščiame nendrių krepšyje apsaugosime, kai prasidės didžioji šakalų 
medžioklė. Mat tariame ją greitai prasidėsiant, nes mūsų saikai be persto- 
gės senka, mūsų aliejus dvysta ir mes neturime ko prarasti. 

Vis dėlto manęs niekas nesiryžo persekioti, nes buvau karališkasis gydy- 
tojas, visi uosto neturtingųjų dalies žmonės pažinojo mane ir žinojo mano 
darbus. Dėl to nei kryžių, nei nedorų paveikslų ant mano namo sienų nie- 
kas nepaišė ir dvėsenų į mano kiemą nemėtė, o girti triukšmadariai, gatvė- 
se vakarais, sargybinių pykčiui, rėkaudavę Amono vardą, lenkėsi mano na- 
mo. Mat taip stipriai liaudžiai į kraują buvo įsiėdusi pagarba faraono žen- 
klus nešiojusiems, nors šventikai darė viską, kad priverstų liaudį patikėti, 
jog faraonas Echnatonas - neteisėtas faraonas. 

Tačiau vieną karštą dieną mažasis Totas po žaidimų sugrįžo namo su- 
muštas, pridaužytas, kraujas sruvo iš mažos jo nosytės, be vieno danties, 
nors jam tikrai nederėjo prarasti dantų, nes kaip tik tada nauji dygo, todėl 
jo burna jau ir taip juokingai atrodė. Jis grįžo namo verkšlendamas, nors 
stengėsi laikytis labai narsiai, o Mutė nepaprastai išsigando ir prausdama 
jam veidą pravirko iš pykčio. Nupraususi Mutė jau neįstengė valdytis ir 
kaulėta ranka pačiupusi kultuvę sušuko: 

— Tas pats - Amonas ar Atonas, bet už tai nendrių pynėjo šunyčiai su- 
mokės. 

Ji išėjo, man nespėjus jos sulaikyti, o po kurio laiko iš gatvės pasigirdo 
vaikų bliovimas, suaugusio vyro keiksmai, pagalbos šauksmai ir mudu su 
Totu išsigandę sužiurome pro namo vartus Mutei pavymui ir pamatėme ją 
Atono vardu lupančią visus penkis nendrių pynėjo vaikus, jo žmoną, bet ir 
pati gavo —ji bergždžiai mėgino apsaugoti galvą rankomis ir kraujas pasru- 
vo iš nosies. 

Paskui Mutė dar tebešnarpuodama iš pykčio sugrįžo, ir kai pamėginau 
ją barti, aiškinti neapykantą gimdant vien neapykantą, o kerštą sėjant kerš- 
tą, ji vos neprimušė manęs kultuve. Vis dėlto tą pat dieną ją ėmė kankinti 
sąžinė ir ji, susikrovusi į krepšį meduolių, ąsotį alaus, nedėvimą drabužį, 
nunešė nendrių pynėjui ir, sudariusi su juo, jo Žmona bei sūnumis taiką, 
pasakė: 

— Drausmink savo šunyčius, kaip aš drausminu savo — noriu pasakyti, 
savo pono sūnų. Juk nedera, kad geri kaimynai pradėtų bartis tarp savęs 
dėl ragų ir kryžių, nes aš tikrai parodysiu užpakalį kiekvienam dievui, žaiz- 
dojančiam mano berniuką ir paleidžiančiam jam iš nosies kraują. 

Po šio nutikimo nendrių pynėjas ėmė labai gerbti Mutę, dovanotą dra- 
bužį dėvėdavo šventadieniais, o jo sūnūs, tapę Toto draugais, vogdavo me- 
duolius iš mūsų virtuvės ir mušdavosi ir su „ragų“, ir su „kryžių“ berniu- 
kais, atklysdavusiais į mūsų gatvę pasierzinti, ir Totas kartu mušdavosi, 
todėl nė pats Setas nebūtų susigaudęs, ar jis buvo „ragas“, ar „kryžius“. 
Tačiau mano širdis drebėjo dėl mažojo Toto kaskart, jam išeinant Žaisti į 
gatvę. Vis dėlto nenorėjau jam drausti, nes jis privalėjo išmokti apsiginti ir 
susipilti kaupiną saiką. Vis dėlto kartodavau jam kasdien: „Žodis stipresnis 
už kumštį, Totai. Žinios stipresnės už nežinojimą, patikėk manimi“. 

Nedaug ką turiu papasakoti apie tą apsilankymą Tėbuose, bet dar pabūsiu 
Tėbuose, nes paskui turėsiu vien bloga pasakoti. Taigi papasakosiu, kad 
faraono įsakymu aš privalėjau nueiti į Aukso rūmus, nors dėl Mehunetferės 
juose rodytis nepaprastai bijojau —- šmirinėjau tarp sargybinių ir rūmininkų 
kaip kiškis tarp krūmų, plėšraus erelio įbūgęs. Sutikau juose vietininką Eję — 
jis buvo labai rūškanas, susirūpinęs ir atvirai į mane prakalbo: 

— Sinuhe, viskas slysta man iš rankų ir baiminuosi, kad rytojus bus dar 
blogesnis už šiandieną. Jei gali, pamėgink atvesti faraoną į protą, o jei nieko 
kita negali — girdyk jam kvaišinančius vaistus, kad jis apsnūstų ir užmirštų 
savo sapnus, nes kaskart jo įsakymai darosi vis kvailesni ir tikrai netikiu, 
jog jis susigaudo, kas dedasi. Valdžia man išties karsta, o dar tas prakeiktas 
Horemhebas rezga prieš mane intrigas ir stabdo Memfyje grūdų krovinius, 
kuriuos pagal taikos susitarimą išsiunčiau į Siriją norėdamas gauti aukso. 
Tas Horemhebas diena iš dienos vis labiau įžūlėja ir jau nebepaklūsta ma- 

no įsakymams, bet valdo Memfyje tarytum faraono vietininkas, nors gerai 
žino, kad aš čia faraono vietininkas. Tačiau skeptras mano rankose išties 
greit bus nepaveikus ir rimbas negelbės, nes faraonas uždraudė mirties baus- 
mę ir jau nė vieno nusikaltėlio nebegalima lazda mušti. Kaip jis vaizduojasi 
liaudį gerbsiant įstatymus, jei jau nebegalima vagiui nukirsti rankos įspė- 
jant kitus, niekam nebegalima nupjauti nosies ar ausų, - šito tikrai nesu- 
prantu, juk visais laikais taip buvo, taip ir toliau turi būti, kad pagarba įsta- 
tymams išliktų. Bet ar gali išlikti pagarba įstatymams, jei įstatymai pagal 
faraono įgeidžius keičiami kasdien ir popieriaus ritiniai priešais mano sostą 
visai susinešiojo ir juose atsirado skylių, nes tekstus reikia be paliovos trinti 
ir taisyti. — Skaudžiai sudejavęs jis pridūrė: - Amono šventikai kaip spar- 
vos tupi man ant sprando, bet jie protingi vyrai - gerbia senuosius papro- 
čius ir pasirengę tartis bei sudaryti taiką priimtinomis sąlygomis, leisdami 
Atonui valdyti kartu sa Amonu, nes jie taip pat įbūgę, juk tauta jau ne- 
bebijo jokio dievo, o žmonės gyvena tarsi paskutinę dieną sakydami: „Val- 
gykime ir gerkime, nes rytoj mirsime, o po mirties mūsų nebebus“. Pati- 
kėk manimi, Sinuhe, visa tai baigsis šiurpiais baisumais, jei faraonas neat- 
eis į protą, o jei jis nepanorės ateiti į protą, teks atverti jo kaukolę ir mums 
prireiks tavęs, Sinuhe. Ir tu nesibaimink gydytojo atsakomybės, nes ja su 
tavimi pasidalys kiti — aš jau surinkau daugybę vietinių Gyvenimo rūmų 
kaukolės tyrinėtojų ir peilio naudotojų liudijimų ir jie vienodai liudija, jog 
faraono Echnatono liga pažengusi tiek, kad jau reikia kaukolę atvėrus iš- 
gydyti nesiliaujantį galvos skausmą. Ir jo klubai, kaip Žinai, vis tinsta ir 
tinsta tarsi belyčio, todėl greitai jis jau nebepajėgs vaikščioti. Dauguma 
patyrusių gydytojų spėja, jog jį pučiantis vanduo pakyla ir ligi galvos, to- 
dėl reikia iš galvos ištekinti vandenį. 

Nenorėjau kalbėtis su juo apie gydymo meną, tik dygiai paklausiau: 

— „Ragai“ jau išrinko paveldėtoją, o tu ar išrinkai paveldėtoją, šventi- 
ke Eje? 

fis labai paniuro ir pakėlęs rankas atsakė: 

— Iš tikrųjų jau verčiau tebebūčiau šventikas ir ramiai gyvenčiau Helio- 
polyje, rinkdamas bičių medų bei trindamasis veidą šventuoju aliejumi. Ta- 
čiau ta prakeikta boba mane iš ten atsivežė ir užkrėtė mano kraują valdžios 
troškimu, todėl jau nebesu laisvas, o ji net mirusi sapne mane persekioja ir 
jos Kaa daugybę kartų pasirodė sode bei sosto salėje. Ne, Sinuhe, kartą 
valdžios paragavęs, vis labiau jos geidžia ir šis geismas iš visų Žmogaus 
geismų stipriausias, tačiau ir jo patenkinimas teikia stipresnę palaimą nei 
bet kurio kito geismo. Dėkok likimui, kad nepajutai šito, Sinuhe, tu, Vieni- 
šasai. Iš tiesų, būdamas Egipto žemės valdovu tikrai žinočiau, kaip nura- 
minti liaudį ir sugrąžinti visa po senovei, ir faraono valdžia būtų stipresnė 
nei dabar, Amonui ir Atonui vienu metu valdant ir rungiantis tarp savęs 
dėl valdžios. Vis dėlto Atonas privalo turėti atvaizdą, idant liaudis jį supra- 
stų ir suvoktų, kad jis niekuo nesiskiria nuo kitų dievų - faraonas Echnato- 

nas labai neteisingai suprato ir iškreipė mano mokymą ir mano mintis, ku- 
rias jam dar berniukui sumaitinau. Tu, Sinuhe, žinai, ką daro gydytojas, kai 
ligonis įdūksta, tampa nesutramdomas, o jo jau neįmanu sutramdyti. Ar 
taip nebūna, kad gydytojas duria jam peiliu, smeigia ragu jam į sprandą ir 
leidžia kraują, iki ligonis nurimsta. Iš tiesų turėdamas valdžią nuleisčiau 
kraują ir liaudis tikrai nurimtų. 

Vis dėlto nenorėjau kalbėtis su juo apie gydymo meną - vis tiek nebū- 
čiau išgydęs jo šundaktariškumo. Todėl paklausiau: 

— Ar jau išrinkai jo paveldėtoją, šventike Eje? 

Jis suirzo, prieštaraudamas pakėlė rankas ir pasakė: 

— Aš čia niekuo dėtas — tikrai nesu valstybės išdavikas, nes, kaip žinai, 
esu ištikimas £araonui. Nors tariuosi su šventikais — tai darau jam padėti 
norėdamas ir kad jo valdžia nežlugtų. Tačiau išmintingas Žmogus strėlinė- 
je visada nešiojasi daug strėlių, nepasikliaudamas vienintele strėle. Taigi 
primenu tau, kad tas Sekenrė tėra berniukas, o yra buvę, kad didžioji karališ- 
koji sutuoktinė pasirišo karališką barzdą ir valdė faraono soste sėdėdama. 
Kaip žinai, esu valdovės Nefertitės tėvas ir mano kraujas susijęs su valdo- 
vu. Daugiau nieko nenoriu tau pasakyti, tik primenu tai, kad žinotum, ką 
privalai. Mat, kiek žinau, esi labai geras to pasipūtusio ir tuščiagarbio Ho- 
remhebo draugas, tačiau jis sėdi tik ant iečių smaigalių, o tai labai nepato- 
gus sostas - jis staiga gali nukristi ir krisdamas stuktelėti galvą į akmenį. Tik 
faraonų kraujas vieną sostą sieja su kitu ir šis šventasis kraujas šimtmetis 
po šimtmečio tekės iš vienos Aukso rūmų karūnos į kitą. Ir jei faraonas 
neturi sūnaus, moteriškos linijos kraujas taip pat gali valdyti. 

Jo žodžiai sukėlė man siaubą ir paklausiau: 

— Tikrai sakai, kad Horemhebas, mano draugas Horemhebas, gali nu- 
kreipti ryžtingą žvilgsnį į raudonai baltą karūną? Tai kvaila kalba - turbūt 
pasiutęs šuo tau įkando, kad taip kalbi. Pats žinai, kad jis gimė mėšlinais 
tarpupirščiais ir į Aukso rūmus atėjo pilku skurdžiaus drabužiu apsisiautęs. 

Tačiau tamsaus, paburkusio veido Ejė niūriai pažvelgė į mane ir plačių 
antakių gožiamos akys nepatikliai tyrinėjo mane, kai pasakė: 

— Kas įskaitys Žmonių širdis? Valdžios geismas - stipriausias iš visų žmo- 
gaus geismų, bet jeigu jis turi įžūlumo šitai įsivaizduoti, labai greitai išver- 
siu jį iš sosto. 

Jis paleido mane, o mintys mano galvoje ūžė kaip bitės - net užmiršau 
žvalgytis ir vaikščioti pasieniais, nes visa, ką jis kalbėjo apie karališką krau- 
ją, mano širdy žiebė ugnį. Valdovė Nefertitė neturėjo nė lašo karališko krau- 
jo, tačiau faraonui Echnatonui mirus ji gali valdyti, iki jos duktė Meritatonė 
taps pilnametė, o Sekenrė gali valdyti tik kaip Meritatonės sutuoktinis. Ka- 
rališko kraujo turėjo ne tik Meritatonė, bet ir kitos Echnatono dukterys bei 
Echnatono sesuo Baketatonė, tačiau vyriško karalių kraujo šalia Echnatono 
nebuvo - karališkoji motina Tejė savo kerėtojiškais darbais bei nusikalti- 
mais šitai užtikrino. Ir niekas nežinojo, kad galbūt mano, Sinuhės, gyslomis 

teka karališkas kraujas — didžiojo faraono ir Mitanijos princesės. Tik šventa- 
sis kraujas suteikia teisę į faraono sostą —- galbūt aš turėjau teisę į faraonų 
sostą, teisę į raudonai baltą karūną, nors apie tai niekas nenutuokė. 

Tačiau vien mintis apie tai virpino mano širdį, nes valdžia kėlė šiurpą 
mano aviniškai širdžiai patyrus, ką valdžia sėja — mano širdžiai nebuvo 
nieko baugesnio už siaubą keliančią sosto bei karūnų atsakomybę ir ne- 
įstengiau suvokti, kaip Žmogus savo noru gali šios atsakomybės siekti. To- 
dėl Ejės žodžius apie Horemhebo slaptas svajones palaikiau beprotyste ir 
laiminau sieloje likimą, nuplukdžiusį mane gimimo naktį nendrių luotu 
per upę į neturtingųjų miesto dalį, laiminau juodus valdovės Tejės pirštus, 
surišusius nendres ir išvadavusius mane iš karūnų naštos ir atsakomybės. 
Tačiau tokia neprotinga ir priešgyni žmogaus siela — visų proto įtikinėjimų 
nepaisančią širdį graužė kartėlis, ji jautė patyrusi skriaudą, nors protas sakė 
šią skriaudą virtus palaiminimu, nes mano širdis buvo ne valdovo, o ro- 
maus Žmogaus širdis. 

Sitaip, karštų ir sunkių minčių kankinamas, klajojau rūmų koridoriais 
nieko priešais save nematydamas ir, žinoma, pakliuvau tiesiai į adatinės 
prižiūrėtojos Mehuneferės glėbį, nors buvau nusprendęs daryti viską, kad 
jos išvengčiau. Bet turbūt mano valios slaptingos mintys nuvedė mane tie- 
siai pas ją, nes pats žmogus dažnai nežino, ką veikia jo kojos. Siaip ar taip, 
baisiai išsigandau pamatęs jos storu dažų sluoksniu nuteptą veidą ir mažas 
juodas akutes, o galybės kaklo ir riešų papuošalų skimbčiojimas priminė 
man karo vežimų dundesį ir skydų dindėjimą, girdėtą surištais riešais bė- 
gant per dykumą paskui Aziraus vyrų karo vežimus. Tačiau pamačiusi ma- 
ne Mehuneferė ne mažiau išsigando, staigiai sugriebė mane už rankos ir 
apsižvalgiusi nusitempė už kolonų, nors stipriai priešinausi. Už kolonų ji 
paglamonėjo man skruostus ir baugščiai apsižvalgiusi pasakė: 

— Sinuhe, Sinuhe, mažasis mano balandėli, ištikimasai mano jautuk, va- 
dinasi, pagaliau atėjai manęs pasiimti. Patikinu tave, kad nebūtų buvę nuo- 
dėmės, net jei būtum buvęs man tik draugas. Kad tai pasakyčiau, iškelia- 
vau paskui tave į Achetatoną, tačiau tavo tarnai elgėsi su manimi įžūliai ir 
nuvedė mane atgal į laivą, o kai iššokau iš laivo į vandenį, ketindama vėl 
pasiekti krantą, jie vėlei įmetė mane į vandenį ir baksnojo basliais - vos 
nenuskendau, todėl turėjau plaukti atgal link laivo, o irkluotojai irklais įsi- 
kėlė mane atgal į laivą — patyriau neapsakomą gėdą. Bet už tai pykčio tau 
nenešioju, Sinuhe, - tikiu, kad taip nutiko dėl tavo tamų nesupratingumo, 
tu nekaltas. Paskui dar išgirdau tave iškeliavus iš Achetatono į Siriją su 
pavojinga užduotimi ir šia kelione pelnius didelę šlovę. Tačiau, Sinuhe, ne- 
žinau, kaip viską tau papasakoti — bijau, kad sužeisiu tau širdį. 

Labai susikrimtusi ji grąžė rankas, o jos juodos akys gręžėsi nuo manęs, 
todėl dar labiau išsigandau, nes negalėjau nieko kita spėti, kaip tik tai, kad 
per savo kvailumą ji rengėsi pasisakyti nešiojanti mano vaiką, nors iš tikrų- 
jų nebuvau jos palietęs. Tačiau ji pravirko ir sugriebusi mano ranką tarė: 

— Sinuhe, Sinuhe, mano mylimas drauge, aš tesu silpna moteris ir tau 
nederėjo manęs vienos palikti. Nežinau, ar pajėgsi mane suprasti, pats bū- 
damas toks ištikimas ir drovus, bet tikiuosi, kad suprasi. Taigi žinok, jog tau 
išvykus kitas vyras aistriai pažvelgė į mane ir aš pasidaviau. - Ji graudžiai 
raudojo, bet raminamai plekšnojo man skruostus ir tęsė: — Iš tikrųjų tai 
visai neprastas vyras ir pamilau jį, nors jis visai į tave nepanašus - stiprus 
kaip jautis, muša ir tampo mane už ausų. Todėl meldžiu, Sinuhe, eik šalin, 
kad jis tavęs čia su manim nepamatytų, nes mane dar smarkiau muš, o 
nenorėčiau, nors kartais jo teikiamas skausmas man labai saldus. Atleisk 
man, Sinuhe, jei užgavau tau širdį, tačiau ilgiau nebedrįstu su tavim būti. 

Ji baugščiai pažvelgė į mane - tikriausiai išsigandusi, kad ir aš ją mušiu. 
O man taip palengvėjo, jog panūdau juoktis, šokinėti iš džiaugsmo, tačiau 
apsimečiau nusiminęs ir atsakiau jai: 

— Gražioji Mehunefere, linkiu tau laimės, nes tavo laimė — mano laimė. 
Vis dėlto žinok, kad tavo paveikslas visada liks mano širdyje — niekada 
tavęs neužmiršiu. 

Tai buvo tikra tiesa — žinojau, kad niekada negalėsiu užmiršti tos baisios 
moters, O ji susigraudinusi raukšlėtomis rankomis ėmė plekšnoti man skruos- 
tus ir tariu, kad būtų palietusi savo lūpomis manąsias, jeigu ne baimė, kad 
pamatys mylimasis. Pagaliau ji tarė: 

— Sinuhe, didžiosios karališkosios motinos mirties naktį vyno ir liūdesio 
įjautrinta galėjau prikalbėti tau keistų dalykų — net neprisimenu visko, ką 
sakiau, ir tikiuosi, kad tu taip pat neprisimeni. Bet jei prisimeni, žinok, kad 
visa, ką pasakiau, buvo grynas melas - mano lūpomis kalbėjo vynas, o ne 
aš. Didžioji karališkoji motina buvo gera bei garbinga moteris — kasdien 
aukojame jos atminimui, kalbame apie ją vien gerus dalykus, ypač nuo tol, 
kai jos Kaa pradėjo rodytis sode ir kartais naktimis sosto salėje sėda į sostą 
su karališkąja barzda po smakru. 

Taigi mano sieloje viskas dar labiau susipinkliojo: galėjo būti, kad apsvai- 
gusi nuo vyno Mehuneferė man iš tiesų melavo ir sugalvojo tą istoriją, no- 
rėdama pasigirti. Tačiau mūsų pašnekesį nutraukė Mehuneferės riksmas — 
staiga ji atšoko nuo manęs ir, veidmainingai reikšdama visokeriopą 
džiaugsmą, puolė pasitikti koridoriumi link mūsų einančio jaunesniojo 
vado šardano. Tas jaunesnysis vadas buvo augus ir stambus vyras, jo akys 
buvo paraudusios nuo alaus ir blykčiojo kaip jaučio, o rankos panėšėjo į 
ližes. Variu aptaisytu rimbu jis čyžė Mehuneferei per nugarą ir papurtęs 
už sprando pasakė: 

— Tegriebia Setas ir kiti nelabieji, ar jau vėl šliaužioji su kitais vyrais, tu 
senas karvės pyrage. 

Iš to spėjau, kad jaunesnysis vadas yra Mehuneferės mylimasis, apie 
kurį ji pasakojo, ir skubinai ištykinau, nes tai iš tiesų buvo didžiulis ir šiur- 
pą keliantis vyras. 

Dar nuėjau į moterų namus pasveikinti Babilono princesės, sukūlusios 

ąsotį su faraonu Echnatonu - valdovė Nefertitė buvo skubiai išsiuntusi ją iš 
Achetatono į Tėbus, kur gyveno ir kitos faraono žmonos. Mat tai buvo gra- 
ži, jauna moteris. Sų manimi ji kalbėjosi maloniai, nes mokėjau jos kalbą, o 
ji, jau pramokusi egiptiečių, kalbėjo juokingai, bet pasigėrėtinai. Nors ji pikti- 
nosi, kad faraonas su ja neatliko savo pareigos, Tėbuose jai vis dėlto patiko 
ir Egipte įsigyveno geriau nei uždaryta Babilono rūmų moterų namuose. Ji 
stebėjosi ir labai žavėjosi Tėbų gyvenimu, o man pasakė: 

— Niekada nenumaniau, kad moteris gali būti tokia laisva kaip Egipte. 
Nereikia prieš vyrus dengtis veido, galiu kalbėti ką noriu, man tereikia tik 
įsakyti, ir aš būsiu per upę perkelta į Tėbus, esu laukiama kilmingųjų puo- 
tose ir niekas nelaiko nederamu dalyku, kad leidžiu gražiems vyrams ap- 
kabinti man kaklą ir lūpomis palytėti skruostus. Vis dėlto norėčiau, kad 
faraonas atliktų su manimi savo pareigą, tada būčiau dar laisvesnė, galė- 
čiau linksmintis su kuo noriu - jei gerai suprantu, Egipte įprasta linksmintis 
su kuo nori, jei šitai darai kitiems nežinant. Ar faraonas mane greitai pasi- 
kvies atlikti su juo pareigos? Aplinkiniams linksminantis ir pasakojant man 
visokius smagius dalykus, apima nerimas, kad tebesu dar nepaliesta, nors 
ąsotis priešais mane jau seniai sukultas. 

Ji buvo labai graži, o jos oda buvo baltesnė, akys liepsnojo karščiau nei 
Egipto moterų, todėl gerai supratau Egipto vyrų norą apkabinti jai kaklą. Jos 
akyse, kai žvelgė į mane, iš tiesų žybčiojo daugybė valiūkiškų nelabųjų, todėl 
labai sumišęs neįstengiau nieko jai atsakyti. O ji praskleidusi drabužius tarė: 

— Spėju, kad faraonas susirūpino mano sveikata ir pasiuntė tave kaip 
gydytoją manęs apžiūrėti. Bet galiu tave patikinti, kad Egipto klimatas la- 
bai į naudą mano sveikatai, o nerimauju tik gal esanti kiek per stora, kad 
tikrai patikčiau Egipto vyrams. Tu man pasakyk, ar aš esu per stora ir ar 
man būtina suplonėti. Pasakyk man sąžiningai — kaip egiptietis vyras ir 
draugas, idant galėčiau šį trūkumą pašalinti, nes Babilone kuo moteris sto- 
resnė, tuo vyrui patrauklesnė, todėl ten gyvendama stropiai valgiau 
saldumynus, gėriau grietinėlę, kad kaulai mėsa apaugtų. 

Užmiršau esąs gydytojas ir, jos prašymu, pažvelgęs kaip egiptietis vyras 
ir kaip draugas, patikinau, kad ji tikrai neturinti jokio trūkumo, kad daugu- 
mai vyrų labiau patinka minkšti kilimai nei kieti - tuo Babilono vyrai nuo 
Egipto vyrų nesiskiria. Vis dėlto patariau jai atsisakyti saldumynų ir grieti- 
nėlės, nes tiek faraonas, tiek didžioji karališkoji sutuoktinė buvo liekni, ilga- 
kakliai, todėl pagal gerą paprotį rūmų kilmingieji taip pat privalą būti liek- 
ni, ilgakakliai ir moterų drabužiai atitinkamai sukerpami. Vis dėlto tariu, 
kad mano patikinimai sužadino jai nederamas paskatas, nes ji žiūrėjo į ma- 
ne patikliai ir pasakė: 

— Po kairiąja krūtimi, kaip matai, aš turiu mažytę karputę. Ji tokia maža, 
jog vargu ar ją įžiūrėsi — turi prisilenkti arčiau, kad pamatytum. Nors ma- 
žytė, ši karpa man kelia didelį nerimą, todėl norėčiau, kad išpjautum ją 
peiliu — kelios rūmų moterys, apsilankiusios Achetatone, pasakojo tave 


427 


sumaniai atliekant tokias operacijas ir suteikiant jomis malonumo ir li- 
goniui, ir sau. 

Jos rausva krūtinė išties buvo labai tarpi ir verta žvilgsnio, tačiau iš jos 
žodžių ir elgesio supratau, kad ji jau užsikrėtusi Tėbų karštine, o aš nenorė- 
jau laužyti faraono ąsočių antspaudų. Todėl apgailestaudamas pasakiau, 
kad neturiu pasiėmęs gydytojo skrynelės ir skubinai ją palikau, nes tikru- 
mas už visa geriausia, juolab kad Meritė mano kūnui buvo meilesnė už 
visas Babilono princeses. Tačiau pasimokiau iš jos: svetimšalio akimis išvy- 
dau Tėbus bei Aukso rūmus ir supratau, koks baisus Aukso rūmų ištvirki- 
mas, jei vaiką užkrėtė blogiausių Egipto papročių beždžioniavimu. Todėl 
šitai papasakojau. Vis dėlto turiu pripažinti, kad ją palikus mane apėmė 
keistas liūdesys, bet ar šitai pajutau dėl jos, ar dėl visų kitų mano galvoje 
ūžusių minčių —- nežinau. Siaip ar taip, po susitikimo su ja man buvo leng- 
viau palikti Aukso rūmus nei išeiti tik su Ejės įsmeigtais dygliais širdyje. 

Dar turiu papasakoti, jog man būnant Tėbuose šventikas Herhoras, lie- 
pęs nunešti jį prie mano namo, susitiko su manimi. Priminęs man visa, kas 
tarp mūsų nutiko, jis tarė: 

— Sinuhe, prisimink savo pažadą! Laivas jau plaukia srautinga upe, ta- 
čiau panorėjęs dar suspėsi į jį įšokti. 

— Nepamenu tau ką nors pažadėjęs, - garbingai atsakiau. 

Tuomet jis man nusišypsojo išmintingo žmogaus šypsena ir sukiodamas 
ant nykščio šventąjį Amono žiedą, šventuoju aliejumi blizgančiu veidu pa- 
sakė: 

— Galbūt tavo protas nepažadėjo, tačiau tavo širdis pažadėjo, nors pats 
šito nežinai. Vis dėlto tavo protas turi paskubėti, kad spėtų su širdimi, nes 
kitą Žiemą į Kemi žemę atsėlins badas, o paskui badą — ligos, o po ligų 
kraujas pasrūs ir net išmintingiausias nežino, kas tuomet gali nutikti. 

— Potvynį lengva sukelti, - pasakiau jam, - tačiau pakilęs potvynis savo 
kelyje nušluoja visas užtvankas. Tavo sukeltas potvynis ir tave gali nušluo- 
ti, Herhorai, tave bei tavo šventikus, ir tikrai negaliu pasakyti, ar dėl to 
gailestaučiau. Mat didelis potvynis gali padaryti daug žalos, tačiau nuslū- 
gęs jis palieka daug derlingo dumblo, - taigi derlius bus šimteriopas. 

Herhoras išliko ramus ir su išmintingu švelnumu tarė: 

— Tikriausiai manai išmintingai elgiąsis, Sinuhe, taip painiai kalbėdamas, 
tačiau tavo palyginimas neteisingas. Aš pasakyčiau, kad tamsoje kalamas 
kalavijas, o tu jau regi nuo kalavijo ašmenų lekiančias kibirkštis. Kalamas 
kalavijas, ir faraono pamišimu, „kryžių“ įkarščiu, badu, ligomis ir net krau- 
ju nukaltas, jis pervers Egipto širdį. Bet vyras perverta širdimi guli kaip 
ilgas ir nebepakyla, tik kirmėlės iš jo patiria naudą ir tunka. Ar nori palikti 
Egiptą kirmėlėms, Sinuhe? Potvynis ar kalavijas - tas pats. Laivas vis spar- 
čiau lekia pirmyn, bet panorėjęs į jį dar gali įšokti, Sinuhe. Jei nenori - per 
vėlai šokęs turbūt krisi į vandenį ir nuskęsi. Bet tu įšoksi, Sinuhe, - tariuosi 
tiek pažįstąs žmonių širdis, kad galiu tave patikinti. 

Įstengiau atsakyti tik tiek: 

— Apie rytojų niekas nežino. 

Jis tikėjo mane esant silpną, tačiau nežinojo, kad mano gyslomis galbūt 
teka karališkas kraujas. Sitai gali paaiškinti daugybė mano darbų, kurių pa- 
skatos net pats nesuprantu ir negaliu paaiškinti. Bet galbūt ir tie darbai tėra 
melas ir regimybė, panaši į visas kitas regimybes, ir galbūt tiesa, kad nė 
vienas Žmogus nepažįsta savo širdies, o širdis paskatina žmogų darbams — 
ir blogiems, ir geriems, kurių paskatos jis nė pats nesupranta. 

Visa tai išsakęs Herhoras sutemus išėjo — išsiskyrėm ne kaip priešai, bet 
ir ne kaip draugai. Prabuvau Tėbuose visą pavasarį ir atėjo vasara, karštis ir 
musės į neturtingųjų miesto dalį, bet vis tiek vilkinau buvimą Tėbuose, 
nenorėdamas iš jų iškeliauti. Pagaliau faraonas Echnatonas liepė pasitei- 
rauti manęs, nes vėl sustiprėjo jo galvos skausmas, todėl daugiau nebegalė- 
jau vilkinti išvykimo. Atsisveikinau „Krokodilo uodegoje“ su Kaptahu ir 
Kaptahas tarė: 

— Mano pone, supirkau tau visus, kiek galėjau gauti, grūdus ir supyliau į 
daugybės miestų sandėlius, ir paslėpiau grūdų - išmintingas žiūri į priekį, 
o ne atgal, juk be paliovos išeina visokių kvailų įsakymų bei įstatymų, trik- 
dančių teisėtą prekijo amatą, ir gali nutikti, jog badui atslinkus tavo grūdai 
bus atimti ir parduoti liaudžiai, o mokesčių rinkėjai pelną susikraus į savo 
kapšelius, nors šito dar niekada nebuvo - blogas paprotys liesti kito turtą 
bei grūdus. Bet dabar tikiu, kad gali bet kas nutikti, nes atėjo net toks įsaky- 
mas, jog jau nebegalima gabenti į Siriją tuščių ąsočių, todėl ąsočius su dide- 
lėmis išlaidomis reikia slapta plukdyti, o šitai sumažina mano pelną. Ir iš 
tiesų jau nebežinau, galva ar kojomis į žemę remiuosi, nes šis įsakymas 
toks beprotiškas kaip sirų noras pirkti tuščius ąsočius. Taip pat uždrausta 
gabenti grūdus į Siriją, bet tai yra sveikas ir suprantamas įsakymas, nes 
visame Egipte jau negali nusipirkti nė grūdo, kurį galėtum išsiųsti į Siriją. 
Tokiems įsakymams visiškai neprieštarauju, nes jie nuramina liaudį, o pa- 
skelbti juos pagal gerą paprotį delsiama tol, kol pirkliai sukaupia pelną — 
taigi niekas dėl tokių įsakymų nenukenčia. Bet tuščių ąsočių įstatymas smerk- 
tinas, nors jį, žinoma, galima apeiti prieš išgabenant ąsočius pripylus van- 
dens — vadinasi, tai jau netušti ąsočiai, 0 už gryną vandenį dar nereikia 
mokėti išvežimo mokesčio, nors faraono mokesčių rinkėjai yra sumanę jau 
ir kitokių apmokestinimo būdų. - Dar Kaptahas pasakė: — Nenusimink, 
mano pone, kitą žiemą dėl savo grūdų būsi turtingiausias Egipto vyras — 
tik faraonas bus už tave turtingesnis, jei nieko netikėta nenutiks. Vis dėlto 
turiu pripažinti, kad jaudinuosi dėl šių neramių laikų ir dėl „ragų“ bei „kry- 
žių . Pripažįstu, kad faraonas sumanus valdovas, nes jo valdymo metu ne- 
paprastai praturtėjau, bet norėčiau, kad jo valdymas jau pasibaigtų ir visa 
sugrįžtų po senovei, idant viešpataujant įstatymams bei tvarkai galėčiau 
ramiai ir saugiai naudotis savo turtu. Ir jau visai nesuprantu savo vergų — 
jie elgiasi įžūliai ir diena iš dienos vis labiau akis plėšo, atsisako valgyti 

sugedusius grūdus bei laiškų aliejų - teškia indus dešimtininkams į akis, 
o aš net nesiryžtu jų lazda sudrausminti, nes yra atsitikę, kad vergas puo- 
lė savo poną, sulaužė jo lazdą ir primušęs pabėgo - anksčiau niekada šito 
nebūdavo. Todėl vertėtų keletą vergų pakabinti ant mūro žemyn galvom 
kitiems perspėti ir nesiskųsčiau nuostoliu, jei šie vergai būtų iš mano ver- 
gų būrio. 

Priminiau jam, kad jis pats buvo vergas, patyrė vergo dalią, tačiau Kap- 
tahas labai suirzęs atsakė: 

— Iš tiesų vergas yra vergas, o ponas yra ponas ir ši tvarka geriausia, kokia 
gali būti — taip buvo ir visada bus. Ši tvarka neturi nė vieno trūkumo - aš 
pats geriausias liudijimas, nes aš, buvęs vergas, dabar esu turtingas ir ple- 
čiuosi į storuimą dėl savo paties gebumo ir išmanumo, ir tas pats gali nutikti 
bet kuriam vergui, jeigu jis turi nuovokos ir išmanumo, moka taip puikiai 
kaip aš meluoti ir vogti. Taigi ar ši tvarka nėra geriausia, kokia gali būti — 
juk ji suteikia kiekvienam vienodas galimybes. Be to, vergo valgis visada 
buvo sugedę grūdai, laiškus aliejus bei rūgštus alus ir čia nieko nepakeisi. 
Vergą reikia dažnai ir atsidėjus mušti lazda, kad tikėtų ir gerbtų savo 
poną, ir girtų kitiems savo pono rankos tvirtumą, nes lazda nemušamas 
vergas greitai suįžūlėja ir taria savo poną esant silpną. Visa tai puikiausiai 
žinau aš -— pats buvęs vergas, nes mano užpakalis ir blauzdos užtenkamai 
tino nuo saldžių lazdos smūgių ir šitai man visai nepakenkė, o išmokė ma- 
ne apsukriau vogti ir meluoti, todėl su malonumu suteikiu tokį patį mokslą 
ir savo vergams. 

Bergždžia buvo su Kaptahu dėl to ginčytis. Todėl atsisveikinau su juo, ir 
su Merite atsisveikinau, ir su mažuoju Totu, nes, didelei savo širdgėlai, ne- 
galėjau pasiimti jų į kelionę žemyn upe, kaip tikėjausi, - faraono įsakymas 
reikalavo, kad paskubėčiau, todėl jie nebūtų patyrę kelionės džiaugsmo. 
Tačiau pasakiau Meritei: 

— Atkeliaukite paskui mane, - tu su mažuoju Totu, - apsigyvenkite ma- 
no name Achetatone ir laimingai gyvensime. 

Meritė pasakė: 

— Išrauk dykumos gėlę ir pasodink ją į derlią dirvą, laistyk kiekvieną 
dieną, o ji nuvys ir mirs. Tas pats ir man nutiktų Achetatone, o mūsų drau- 
gystė nuvystų ir mirtų, nes lygintum mane su rūmų moterimis, o jos pirštu 
tau rodytų viską, kuo aš nuo jų skiriuosi, - aš pažįstu moteris, ir vyrus 
tariuosi pažįstanti. Be to, tau, kaip karališkajam gydytojui, nedera savo na- 
muose laikyti smuklėje užaugusios moters, kuriai girti vyrai metai iš metų 
grabinėjo šonus. 

Atsakiau jai: 

— Merite, mano mylimoji, sugrįšiu pas tave kaip galėdamas greičiau, nes 
kiekvieną akimirką be tavęs kenčiu alkį ir troškulį. Daug kas išvyko iš Ache- 
tatono ir jau nebesugrįžo. Gal ir aš parkeliausiu pas tave ir į Achetatoną 
nebesugrįšiu. 

Tačiau Meritė tarė: 

— Kalbi apie tai, ko tavo širdis neištvertų, Sinuhe. Pažįstu tave ir žinau, 
jog tartum esant negarbinga palikti faraoną, kai kiti jį palieka. Gerais laikais 
gal būtum galėjęs jį palikti, tačiau blogais tikrai negalėsi jo palikti. Tokia 
tavo širdis, Sinuhe, ir galbūt kaip tik todėl esu tavo draugė. 

Jos žodžiai sukėlė maištą mano širdyje ir iženos badė gerklę pagalvojus, 
kad galėčiau ją prarasti. Todėl karštai atsakiau: | 

— Merite, pasauly yra daugybė šalių, Egiptas ne vienintelė pasaulyje 
šalis. Man jau gana dievų ginčų ir faraonų beprotystės. Pabėkim drauge 
kur nors toli ir apsigyvenkime - tu, aš ir mažasis Totas, nebesirūpindami 
rytojumi. 

Tačiau Meritė nusišypsojo ir liūdesys dar labiau sujuodavo jos akyse, kai 
ji atsakė: 

— Tuščia tavo kalba - pats žinai, kad taip nebus, bet vis dėlto tavo melas 
man malonus, nes jis patvirtina, kad myli mane. Netikiu, kad galėtum lai- 
mingai gyventi kur kitur nei Egipte, jeigu kadaise čia sugrįžai, ir aš netikiu 
galėsianti laimingai gyventi kitur nei Tėbuose. Zinai, kartą Nilo vandenį 
gėręs... Ne, Sinuhe, nuo savo širdies nė vienas žmogus negali pabėgti, o tu 
turi susipilti sau kaupiną saiką. Todėl ilgainiui — senstanti, bjaurėjanti ir 
storėjanti — tau pakyrėčiau ir imtum manęs nekęsti už visa, ko per mane 
nepatyrei. Sito nenoriu - jau verčiau atsižadėsiu tavęs. 

— Tu esi mano namai ir šalis, Merite, - pasakiau jai. - Tu - duona mano 
rankose, vynas mano burnoje, „pati gerai žinai. Tu vienintelis žmogus pa- 
saulyje, kurio draugėje nesijaučiu vienišas, todėl myliu tave. 

— Kaip tik taip, - kiek įsižeidusi atsakė Meritė. — Iš tiesų tesu tik tavo 
vienatvės apklotas, jei ne susinešiojęs tavo kilimas. Tačiau taip ir turėjo bū- 
ti, ir nieko daugiau nenoriu. Todėl tau neišduosiu man širdį graužiančios 
paslapties, kurią galbūt privalėtum žinoti, o išsaugosiu ją kaip savo pačios 
paslaptį, nors dėl savo silpnumo ketinau ją tau išpasakoti. Tačiau nuslėpsiu 
ją dėl tavęs paties, Sinuhe, tik dėl tavęs paties. 

Ir ji nepapasakojo man savo paslapties, nes buvo išdidesnė už mane ir 
galbūt vienišesnė už mane, nors tuomet šito nesupratau, nes visada dau- 
giausiai tik apie save galvodavau. Mano galva, taip elgiasi visi įsimylėję 
vyrai, nors šitai manęs tikrai neišteisina. Jei įsimylėjęs vyras tariasi galvojąs 
apie kitką, o ne apie save, tai šitai jam tik regisi, kaip daugybė dalykų pasau- 
lyje tik regisi. 

Sitaip vėl iškeliavau iš Tėbų ir sugrįžau į Achetatoną, o paskui aš jau 
turėsiu tik bloga papasakoti. Todėl taip ilgai pasakojau apie apsilankymą 
Tėbuose, nors apie visa tai turbūt nelabai vertėjo pasakoti, bet vis dėlto 
pasipasakojau pats sau. 

TRYLIKTOJI KNYGA 
Atono karalystė Žemėje 


1 


Man sugrįžus į Achetatoną, faraonas Echnatonas iš tiesų sirgo ir jam reikėjo 
mano pagalbos. Jo skruostai buvo sukritę, veide smarkiai išsišovę skruosti- 
kauliai, kaklas dar labiau pailgėjęs, todėl per iškilmes galva jau nenulaiky- 
davo dvigubos karūnos svorio. Jo klubai buvo platūs, blauzdos plonos kaip 
pagaliukai, raudoni paakiai pamėlę ir nuo nepaliaujamo skausmo pabur- 
kę. Ir jis jau nebežiūrėjo žmonėms tiesiai į akis - jo žvilgsnis klajojo kituo- 
se pasauliuose ir neretai jis dėl savo dievo užmiršdavo žmones, su kuriais 
kalbėdavo. Skausmas dar sustiprėdavo vaikštinėjant vidurdienio įsaulyje 
be karališko galvos dangalo ir skėčio - atidengus galvą laiminantiems sa- 
vojo dievo spinduliams. Tačiau Atono spinduliai tikrai ne laimino, o nuo- 
dijo jį — jis klejodavo, regėdavo negerus regėjimus. Jo dievas tikriausiai 
buvo toks kaip ir jis - gerumą ir meilę siūlė per daug, atvirai, pernelyg 
skubomis, dosniai ir prievartaudamas, todėl jo gerumo vaisiai buvo skau- 
dūs, o meilė sėjo žūtį. 

Tačiau šviesiomis valandėlėmis, kai nestipriais vaistais palengvinęs skaus- 
mą vėsindavau jo galvą šaltais pavilgais, jis pažvelgdavo į mane rūškanai ir 
apmaudžiai, - tarsi į sielą būtų įsigavusi neapsakoma neviltis, — ir jo žvilgs- 
nis pasiekdavo mano širdį - apimtą silpnumo jį vėl mylėdavau ir būdavau 
pasiryžęs daug paaukoti, kad tik apsaugočiau nuo tos nevilties. Jis pra- 
kalbdavo į mane sakydamas: 

— Sinuhe, ar gali mano regėjimai būti neteisingi ir tik nusilpusioj mano 
galvoj susikūrę? Jei taip - gyvenimas baisesnis nei įsivaizduoju ir pasaulį val- 
do ne gerumas, pasaulį valdo begalinis blogis. Bet taip negali būti ir mano 
regėjimai turi būti tiesa. Ar girdi, Sinuhe, neklusnusai, regėjimai turi būti tie- 
sa, nors Jo saulė mano širdy jau nebešviečia, o mano draugai spjauna į mano 
lovą. Tikrai nesu aklas ir permatau Žmonių širdis. Ir tavo širdį permatau, 
Sinuhe, - tavo švelnią ir silpną širdį, ir žinau, jog laikai mane pamišusiu, 
tačiau atleidžiu tau už tai, nes šviesa kartą ir tavąją širdį apšvietė. 

Skausmų įveiktas jis aikčiodavo, vaitodavo ir sakydavo: 

— Sinuhe, paliegusio gyvūno pasigailima vėzdu, ietis pasigaili sužeisto 
liūto, tik žmogaus nepasigaili niekas. Mano neviltis kartesnė už žemišką 
mirtį ir mirties nebijau — mano širdį jos giedra nušvies, nors kūnas mirs ir 
mano dvasia bus per amžius gyva ir šviesiu Jame viršum viso pasaulio. Iš 
saulės gimiau, Sinuhe, į saulę vėl sugrįšiu ir nevilties persmelktas jau trokš- 
tu į saulę sugrįžti. 

Šitaip jis man kalbėdavo sirgdamas ir nežinau, ar net jis pats suvokdavo, 
ką kalba. Tačiau rudeniop jis mano slaugomas vėl ėmė taisytis, nors gal 
būtų buvę geriau, jei nebūčiau jo slaugęs, o leidęs jam numirti. Vis dėlto 
gydytojas negali leisti savo ligoniui numirti, jeigu jo išmoningumo pakan- 
ka ligonį išgydyti ir šitai gydytojui dažnai tampa prakeiksmu, tačiau jis nie- 
ko negali padaryti, nes privalo neskirstydamas gydyti gerus ir blogus, die- 
votus ir neteisiuosius. Rudeniop jis ėmė taisytis, o pasitaisęs užsidarė savy- 
je, su manimi jau nebekalbėdavo, ir su kitais nebekalbėdavo, jo akys pasi- 
darė šaltos ir jis dažnai likdavo vienas. 

Tačiau jis tiesą kalbėjo sakydamas savo draugus spjaunant į jo lovą, nes 
pagimdžiusiai penkias dukteris valdovei Nefertitei jis pakyrėjo - ji ėmė ne- 
apkęsti jo ir jau nebegalvojo, ką daro, nes tetroško tik kaip nors jį įžeisti. 
Todėl Nefertitės miežio grūdui šeštą kartą sužaliavus, vaikas, gyvenęs jos 
įsčiose, jau buvo tik sakomas esąs faraonų kraujo - ji leido svetimai sėklai 
įsilieti į įsčias ir, kartą peržengusi ribą, daugiau ribų nebežiūrėjo: linksmi- 
nosi su kiekvienu, kas tą akimirką pataikė jai prisimeilinti, ir su mano drau- 
gu Totmesu ji linksminosi. O sugulovų jai tikrai nereikėjo ilgai ieškoti — 
nors jos pavasaris jau buvo nužydėjęs, tebebuvo karališko grožio, o jos žvilgs- 
nyje ir pašaipioje šypsenoje buvo kažkas, traukęs vyrus kaip kerai, ir jie 
neįstengdavo susivaldyti. Apgalvotai siekdama tikslo, ji savo kartėlį ir ne- 
apykantą liejo regzdama intrigas su faraono ištikimaisiais ir, inksminda- 
masi su jais, traukė juos tolyn nuo Echnatono, todėl globojančios meilės 
ratas apie faraoną toldamas retėjo. 

Jos valia buvo tvirta, protas baugiai aštrus, o moteris pavojinga, jeigu 
pikta valia ima naudoti protą ir grožį, ir dar pavojingesnė, jei pasinaudoja 
didžiosios karališkosios sutuoktinės valdžia. Daugybę metų Nefertitė buvo 
susikausčiusi sunkiomis grandinėmis, pernelyg ilgai ji tenkinosi šypsena ir 
grožio galia, papuošalais ir vynu, eilėmis ir meilikavimu. Tačiau pagim- 
džius penktą dukterį, kažkas joje tikriausiai palūžo, ji suprato niekada ne- 
galėsianti pagimdyti sūnaus ir apkaltino dėl to Echnatoną. Tiesa ir tai, jog, 
šitai prieštaravo visiems gamtos įstatymams ir galėjo sudrumsti moters sie- 
lą. Bet privalu prisiminti, kad jos gyslomis tekėjo juodas šventiko Ejės krau- 
jas —- valdžios geidžiąs, melo, apgaulės ir netiesos kraujas, todėl nenuosta- 
bu, jog ji tokia tapo. 

Tačiau ją teisinant derėtų pasakyti, jog anksčiau, per visus šiuos metus, 
niekas negalėjo apie ją blogo žodžio tarti - piktos apkalbos neplito, ji buvo 
ištikima, globė faraoną Echnatoną visu mylinčios moters švelnumu, teisino 
jo pamišimą ir tikėjo jo regėjimais. Todėl dauguma žmonių apstulbo dėl 
netikėtos jos permainos bei nedorybės ir šitai taip pat palaikė mirties šešė- 
liu Achetatoną slėgusio prakeiksmo ženklu. Jos ištvirkimas buvo neapsako- 
mas - pasakota ją linksminusis net su tarnais, šardanais bei kapų skaldytojais, 
nors nenorėčiau tuo tikėti. Mat radę apkalbų šaltinį žmonės mėgsta viską 
išpūsti, nors ganėtinai baisią jos nedorybę vargu ar buvo įmanu išpūsti. 

Vis dėlto nenoriu jos pernelyg griežtai teisti, juk bet kuri žmona galėtų 
įsiaistrinti, jei būdama gražiausia savo meto moteris, valdovė, išmintinga, 
maloni ir visų garbinama, gyventų prirakinta prie regėjimuose paskendu- 
sio vyro, kuris jai kaip karvei liepia jauniklius vesti kasmet, pradeda tik 
dukteris ir net lovoje kalba vien apie Atoną. Juolab kad kartą, akims atsivė- 
rus ir švelnumui virtus kartėliu, Nefertitė kaip išmintinga moteris pamatė 
faraoną Echnatoną aplink sėjant vien prakeiksmą ir savo paties valstybę 
vedant į neišvengiamą žlugimą. Vis dėlto nedora jos aistra vyrams tikriau- 
siai buvo vėlyvas ištvirkimo Žiedas, nes ji tetroško šaltai apskaičiavus laiku 
palenkti į savo pusę faraono ištikimuosius bei šalies kilminguosius ir nau- 
dojosi patikimiausiu gražių moterų būdu. Tačiau visos šios mintys tėra ma- 
no paties mintys apie ją, o galėjo būti ir vienaip, ir kitaip. 

Siaip ar taip, faraonas Echnatonas užsisklendė savyje ir jo valgiu tapo ne- 
turtėlių duona, gėrimu — Nilo vanduo, nes troško apsivalyti kūną, kad su- 
grįžtų regėjimų skaidris, o mėsa bei vynas, jo įsitikinimu, buvo juos užtemdę. 

Ir iš svečių šalių Achetatone jau nesigirdėjo nieko gera, o Azirus iš Sirijos 
atsiuntė faraonui daugybę molio lentelių su visokiausiom vaitonėm. Jo vy- 
rai trokšta sugrįžti į savo namus, rašė jis, ir ganyti avis, prižiūrėti galvijus, 
dirbti žemę ir linksmintis su savo žmonomis, nes tai esą taikūs Žmonės, 
mylį tik taiką. Tačiau iš Sinajaus nuolat pro teisėtus ribinius akmenis įsiver- 
žiančios plėšikų gaujos ir siaubiančios Siriją, ir šios plėšikų gaujos apgin- 
kluotos egiptietiškais ginklais, juos vedą vyresnieji egiptiečių kariai ir jie 
dardą egiptietiškais karo vežimais, keldami nuolatinį pavojų Sirijai, todėl 
Azirus negalįs paleisti savo vyrų namo. Ir Gazoje karių vadas elgiąsis neįti- 
kimai nederamai ir, priešingai taikos susitarimo raidai bei dvasiai, jis už- 
trenkęs Gazos vartus taikiems pirkliams bei karavanams ir savo paties ne- 
laba nuožiūra renkąsis ką įleisti į Gazą prekiauti. Ir kitokias vaitones Azirus 
klojo, ir jo vaitonėms galo nebuvo - jo vietoje kitas vyras jau seniai būtų 
praradęs kantrybę, - taip jis rašė — tačiau jo pakanta esanti nepaprasta, nes 
jis vertinąs tik taiką. Vis dėlto šitokie dalykai turį pasibaigti - kitaip jis jau 
negalėsiąs laiduoti už pasekmes. 

Babilonas taip pat buvo labai įsižeidęs, kad Egiptas rungjasi su juo Sirijos 
grūdų rinkoje ir karaliaus Buraburiašo nė kiek nenuramino dovanos, ku- 
rias gavo iš faraono kaip kraitį - jis manė, jog dovanos per menkos, ir išvar- 
dijo daugybę reikalavimų, kuriuos faraonas, norėdamas išsaugoti draugys- 
tę su Buraburiašu, turįs įvykdyti. Nuolatinis Babilono pasiuntinys Acheta- 
tone gūžčiojo pečiais, skėsčiojo rankas ir rovėsi barzdą sakydamas: 

— Mano ponas kaip liūtas, kuris apimtas nerimo pakyla savo urve ir atsig- 
ręžęs į vėją išplečia šnerves uosdamas, ką atneša vėjas. Jis daug tikėjosi iš 
Egipto, bet jeigu Egiptas iš tiesų taip nuskurdo, jog nebegali nusiųsti karaliui 
pakankamai aukso, kad šis galėtų nusisamdyti kariuomenei tvirtų vyrų iš 
barbariškų šalių ir pasigaminti karo vežimų, - tada nežinau, kas bus. Su ga- 
lingu ir turtingu Egiptu mano viešpats visada nori draugauti ir ši sąjunga 


434 


garantuotų pasaulio taiką, nes ir Egiptas, ir Babilonas yra ganėtinai turtingi ir 
jiems nederėtų kariauti - kad nenuskurstų, jie turi viską palikti po senovei. 
Tačiau silpno ir nuskurdusio Egipto draugystė mano viešpačiui nieko verta 
ir tėra tik našta, ir galiu pasakyti, jog mano viešpats labai apstulbo ir pasibai- 
sėjo, kai Egiptas dėl savo silpnumo atsisakė Sirijos. Savi marškiniai arčiau 
kūno ir Babilonas turi galvoti apie save. Nors labai myliu Egiptą ir linkiu 
Egiptui vien gero, mano šalies nauda man svarbiau už Egipto naudą ir nenu- 
stebsiu, jei greitai man teks sugrįžti, nors tai mane nepaprastai nuliūdintų. 

Taip jis kalbėjo ir nė vienas protingas žmogus negalėjo paprieštarauti jo 
žodžių išminčiai. Taigi karalius Buraburiašas nustojo siųsti žaislus bei spal- 
votus kiaušinius trimetei savo sutuoktinei į Achetatoną, nors ji buvo farao- 
no duktė ir jos gyslomis tekėjo šventas kraujas. 

Bet į Achetatoną atvyko hetitų pasiuntiniai, tarp kurių buvo daugybė kil- 
mingų vadų. Jie sakėsi atvykę sustiprinti paprotinės Egipto ir Chatų žemės 
draugystės ir kartu susipažinti su Egipto papročiais, apie kuriuos buvo daug 
gero girdėję, bei su Egipto kariuomene, iš kurios tikėjosi pasimokyti tvarkos 
bei ginkluotės. Jie atgabeno rūmų kilmingiesiems daugybę dovanų ir malo- 
niai bei deramai elgėsi. Jaunajam Tutui, Anksenatonės vyrui ir faraono Ech- 
natono žentui, jie, beje, padovanojo peilį - iš mėlyno metalo, aštresnį ir tvir- 
tesnį už visokius kitokius peilius, todėl berniukas labai džiaugėsi ir neišma- 
nė, kaip jiems įsiteikti. Tik aš Achetatone turėjau tokį pat peilį, kurį kadaise, 
kaip anksčiau pasakojau, už gydymą gavau iš hetitų uosto vyresniojo, o Tu- 
tui patariau jį sirų papratimu aptaisyti auksu bei sidabru, - kaip pats pada- 
riau Semiroje. Sitaip jis virto prašmatniu papuošalu ir Tutas jį taip pamėgo, 
kad pasisakė norįs nusinešti į kapą. Mat į jis buvo geibus, liguistas berniukas ir 
apie mirtį galvojo daugiau nei kiti jo amžiaus berniukai. 

Tie hetitų vadai išties buvo malonūs ir išsilavinę vyrai, o ant jų šarvų bei 
apsiaustų žibėjo sparnuotų saulių ir dvigubų kirvių paveikslai. Jų didelės mė- 
singos nosys, valingi smakrai ir žiaurios laukinių žvėrių akys nepaprastai ža- 
vėjo rūmų moteris, kurios, moterų papratimu, mėgo visa, kas nauja. Sitaip 
Achetatone jie susirado daugybę draugų ir nuo ryto lig vakaro, nuo vakaro 
lig ryto kilmingųjų rūmuose būdavo vaišinami, kol visiškai pavargdavo ir 
šypsodami pasiskųsdavo skaudamom galvom. Ir šypsodami jie sakė: 

— Žinome, jog apie mūsų šalį pasakojama visokių siaubingų istorijų, ku- 
rias apie mus pavydžios tautos sukūrė. Todėl džiaugiamės galėdami patys 
jums pasirodyti — savo akimis matote, jog esame išsilavinę žmonės ir didu- 
ma mūsų moka skaityti bei rašyti. Tikrai nevalgome žalios mėsos ir nege- 
riame vaikų kraujo, kaip apie mus pasakojama, o mokame valgyti ir siriš- 
kai, ir egiptietiškai. Taip pat esame taikūs žmonės, nekeliame kivirčų, o 
teikiame jums visokiausių dovanų ir iš jūsų už dovanas teprašome žinių, 
kurios gali būti mums naudingos vis labiau plečiant mūsų tautos pažinimą 
ir lavumą. Ypač jūsų šardanų naudojimosi ginklu paprotys mus domina, 
taip pat žavimės grakščiais, auksu aptaisytais jūsų karo vežimais, kuriems 

tikrai negali prilygti mūsiškiai - sunkūs, gremėzdiški ir be puošmenų. Ir 
jums nevertėtų tikėti Mitanijos bėglių skleidžiamais plepalais - jų lūpomis 
kalba vien kartėlis, nes jie, būdami bailūs, pabėgo iš savo šalies ir paliko 
savo gerą. Galime patikinti, jog jei būtų likę savo žemėje, nieko bloga jiems 
nebūtų nutikę, ir dabar patariame jiems sugrįžti į savo Žemę ir gyventi 
santaikoje su mumis, o pykčio už jų plepalus tikrai nenešiojame, nes gerai 
suprantame jų kartėlį. Bet ir jūs turite suprasti, kad Chatų žemė ankšta, 
kad mes turime daug vaikų, nes didysis mūsų karalius Subiliuliumas labai 
myli vaikus. Todėl mūsų vaikams reikia vietos, mūsų galvijams - daugybės 
ganyklų, o Mitanijoje mes radome vietos, nes Mitanijos moterys pagimdo 
tik po vieną, daugiausia - po du vaikus. Be to, netvėrėme matydami, kokia 
priespauda ir neteisybė viešpatauja Mitanijos žemėje ir, tiesą sakant, patys 
Mitanijos gyventojai pasikvietė mus į pagalbą - taigi įžengėme į jų šalį kaip 
išvaduotojai, visai ne kaip užkariautojai. Dabar Mitanijoje pakanka vietos ir 
mums patiems, ir mūsų vaikams, ir mūsų galvijams, ir net nesvajojame 
apie naujus užkariavimus, nes esame taiki tauta, mums tereikia pakanka- 
mai vietos, o jos turėdami esame visai patenkinti. 

Aukštai keldami taures jie nepaprastai šlovino Egiptą ir, moterims aist- 
riai žvelgiant į jų stamantrius sprandus bei laukinių žvėrių akis, sakė: 

— Egiptas - nuostabi šalis, mylime ją. Bet turbūt mūsų šalyje taip pat yra 
ko pasimokyti ir tikime, kad mūsų karalius mielai užmokės už kelionę ir 
viešnagę mūsų šaly tiems Egipto kilmingiesiems, kuriems mes patinkame 
ir kurie nori mūsų papročių išmokti. Galbūt juos net apdovanos, nes jam 
labai patinka egiptiečiai, jis myli vaikus. Jei pradėjome kalbėti apie vaikus — 
karalius nori, kad mūsų žmonos gimdytų daug vaikų, tačiau gražiosioms 
Egipto moterims tikrai nereikia mūsų bijoti, nes vis dėlto mes mokėsime su 
jomis linksmintis kaip išsilavinę Žmonės ir jų neapvaisinsime — čia links- 
minsimės egiptietišku papročiu, kaip valgome egiptietišku papročiu. 

Taigi daug gražaus jie prikalbėjo Achetatono kilmingiesiems ir niekas 
nieko nuo jų neslėpė, tačiau su jais, man rodės, į Achetatoną atkeliavo mir- 
ties kvapas ir prisiminiau jų nesvetingą šalį, jų šalies pakelėse ant kuolų 
užsodintus kerėtojus. Todėl jiems išvykstant iš Achetatono neliūdėjau. 

O Achetatonas jau nebuvo toks kaip anksčiau, jo gyventojus buvo paga- 
vęs įkarštis - dar niekada Achetatone nebuvo valgyta ir gerta, linksmintasi 
ir žaista taip aistriai kaip tuomet. Nuo vakaro lig ryto degdavo deglai prie- 
šais kilmingųjų namus ir nuo ryto lig vakaro kilmingųjų namuose skambė- 
jo muzika, juokas; įkarščiu taip pat užsikrėtė tarnai bei vergai - vidurdienį 
be jokios gėdos jie šlitinėdavo gatvėmis girti ir net lazdų smūgiai jiems 
buvo nė motais. Tačiau visas tas džiaugsmas buvo nesveikas ir neteikė pa- 
sitenkinimo Žmonėms, tik degino juos it sekinanti karštinė, nes jie troško 
linksmintis, kad užmirštų ateitį. Dažnai džiaugsmo dainos siautuly ir vyno 
svaiguly Achetatoną prislėgdavo netikėta mirties tyla - juokas sustingdavo 
gerklėje, žmonės, užmiršę ketintus pasakyti žodžius, bailiai sužiurdavo vie- 

nas į kitą. Achetatone taip pat pasklido keistas salsvas ir bjaurus kvapas, bet 
niekas nežinojo, iš kur jis sklido, o gerų kvapų bei smilkalų nepakako jį nu- 
stelbti. Šį kvapą stipriausiai jusdavai ankstyvą rytą bei vakare saulei leidžian- 
tis ir jis ėjo ne nuo upės, ne nuo žuvingųjų tvenkinių, ne nuo šventojo Atono 
ežero, neišsivadėdamas, nors buvo išdraskyti bei išvalyti nutekamieji vamz- 
džiai, todėl daug kas sakė, jog; tai prakeiksmo bei Amono kvapas. 

Ir menininkus pagavo keistas įkarštis: jie piešė, spalvino ir pjaustinėjo ag- 
niau nei bet kada, tarsi laikas jiems būtų tekėjęs pro pirštus ir prieš jo pabaigą 
trokštų išlieti visą savo meną. Jie stipriai išpūsdavo tiesą, todėl tiesa po jų 
kaltų ir braižiklių virsdavo pašaipa, jie rungėsi tarpusavyje, išgalvodami vis 
keistesnių ir vis labiau tiesą iškreipiančių pavidalų, kol ėmė tvirtinti galį vos 
keliais brūkšniais ir dėmėmis pavaizduoti išraišką bei judesį. Zmogaus akies 
išraiškai bei snūdesiui išreikšti jiems pakakdavo vienos vienintelės kreivės, o 
faraoną Echnatoną jie piešė taip, kad vyresni žmonės nušiurpdavo - per- 
dėdami jo kaklo plonumą ir klubų plotį, nors iš tiesų net nereikėjo to 
perdėti. Mano galva, tokius faraono Echnatono paveikslus galėjo piešti 
tik baisiai jo neapkentę Žmonės. Tačiau jie patys nepaprastai didžiuoda- 
miesi savo darbais - statulomis bei paveikslais — sakė: „Iš tiesų anksčiau 
šitaip dar niekas nepiešė ir nekalinėjo. Tokia yra tiesa“. 

Tačiau savo draugui Totmesui pasakiau: 

— Faraonas Echnatonas iš dulkių prie savęs pakėlė tave, padarė savo drau- 
gu. Tai kodėl kalinėji jo atvaizdą tarsi piktos neapykantos smelkiamas ir 
kodėl, paniekinęs jo draugystę, nusispjovei į jo lovą? 

Totmesas atsakė: 

— Nesikišk į reikalus, kurių nesupranti, Sinuhe. Gal ir neapkenčiu jo, ta- 
čiau dar labiau neapkenčiu pats savęs. Mane degina kūrybos karštinė, ma- 
no rankos dar niekada nebuvo mitresnės nei dabar ir galbūt savimi nepa- 
tenkintas menininkas neapkęsdamas kuria geriau nei sotus ir mylintis. Vi- 
sas spalvas ir pavidalus aš kuriu iš savęs ir įvairovę aš kuriu iš savęs, kiek- 
vienoje statuloje iškalinėdamas dalelę savęs, kad amžiams išlikčiau. Todėl 
nėra man lygaus Žmogaus, aš esu didžiausias iš visų ir nėra nė vieno įstaty- 
mo, kurio negalėčiau sulaužyti — aš esu aukščiau visų įstatymų ir esu grei- 
čiau dievas nei žmogus. Kurdamas spalvas bei pavidalus, rungiuosi su fa- 
raono Atonu ir įveikiu jo Atoną, nes visa, ką Atonas sukuria iš savęs — iš- 
nyksta, o ką aš sukuriu - amžiams išlieka. 

Jis taip kalbėjo dar ryte, išgėręs vyno, bet atleidau už tuos žodžius, nes jo 
veide atsispindėjo kančia, o iš jo akių mačiau, kad yra labai nelaimingas. 

Tuo metu laukuose buvo imamas derlius, vėl pakilo potvynis, paskui 
atslūgo, prasidėjo žiema, o su žiema į Egipto žemę atėjo badas ir jau niekas 
nebežinojo, kokią negandą atneš rytojus. Artinantis žiemai taip pat paskli- 
do žinia, kad Azirus hetitams atvėrė daugybę miestų, kad hetitų smogia- 
mieji vežimai, pervažiavę per Sinajaus dykumą, įsiveržė į Tanį ir ligi pat 
upės nuniokojo žemumą aplink Tanį. 

Pasklidus šioms žinioms, į Achetatoną iš Tėbų atvyko Ejė ir Horemhebas iš 
Memfio pasitarti su faraonu Echnatonu ir išgelbėti tai, ką dar galima išgel- 
bėti. Siame pasitarime dalyvavau kaip gydytojas, nes bijojau faraoną susi- 
jaudinsiant ir vėl susirgsiant dėl visų negerų dalykų, kuriuos turės išgirsti ir 
nuryti. Tačiau faraonas buvo savyje užsisklendęs, abejingas ir nesijaudin- 
damas klausėsi, ką sako Ejė ir Horemhebas. 

Prakalbęs į jį šventikas Ejė pasakė: 

— Faraono aruodai tušti ir Kušo žemė šiemet jau nesumokėjo mokesčių, 
nors mokesčiai buvo visos mano viltys. Baisus badas siaučia šalyje - žmo- 
nės valgo išsiraustas iš dumblo vandens augalų šaknis, nusilupinėtas vais- 
medžių žieves, skėrius, vabalus ir net varles. Daugybė jau mirė ir dar daug 
mirs — net griežtai išskirstytų faraono grūdų visiems neužteks, o pirklių 
grūdai skurdžiams pernelyg brangūs. Neapsakomas nerimas užvaldė žmo- 
nių sielas, kaimiečiai bėga į miestus, o miestiečiai bėga į kaimus ir visi sako: 
„Tai Amono prakeiksmas — kenčiame dėl faraono naujojo dievo. Todėl, fa- 
raone Echnatonai, sudaryk santarvę su šventikais ir sugrąžink Amonui val- 
džią, idant žmonės galėtų jam melstis, aukoti ir nusiramintų. Sugrąžink 
Amonui žemę, idant Amonas ją apsėtų, nes žmonės nedrįs sėti Amono 
žemės, o ir tavo žemė liko nesėta, nes žmonės sako, kad ji taip pat prakeik- 
ta. Todėl sudaryk santarvę su Amonu ir atlik tai, kol laikas — kitaip nusi- 
plausiu rankas ir jau nebeatsakysiu už padarinius. 

Tačiau Horemhebas pasakė: 

— Buraburiašas nusipirko taiką iš hetitų, o Azirus, pasidavęs jų spaudi- 
mui, atidavė jiems savo miestus ir susijungė su jais. Ir karių Sirijoje tiek 
kiek jūroj smilčių, o karo vežimų tokia gausybė kaip žvaigždžių dangųuje, ir 
tai reiškia Egipto galą, nes jie, klastingieji, susigabeno vandenį į dykumą 
ąsočiais — juk jie neturi laivyno. Be galo daug vandens jie susigabeno ąso- 
čiais į dykumą, todėl pavasarį per dykumą galės peržygiuoti net didžiausia 
kariuomemė ir neištrokš. Tačiau didžiąją dalį ąsočių jie nusipirko iš Egipto 
ir pirkliai, pardavę jiems tuščius ąsočius, per godumą sau kapus išsikasė. O 
Aziraus bei hetitų karo vežimai iš nekantrumo savavališkai išžvalgė Tanį 
bei dalį Egipto ir šitaip sulaužė taiką. Iš tiesų tai menki pažeidimai ir ne- 
daug žalos tepadarė, tačiau liepiau liaudyje paskleisti žinias apie baisų įžei- 
dimą bei hetitų žiaurumą, todėl liaudis karui pasiruošusi. Dar yra laiko, 
faraone Echnatonai. Įsakyk pūsti trimitus, iškelk plazdančias vėliavas ir 
skelbk karą. Į pratybų laukus surink visus karo tarnybai tinkamus vyrus, 
įsakyk iškasti iš žemės visą varį ietims bei strėlių antgaliams ir pamatysi — 
tavo valstybė išsigelbės. Aš ją išgelbėsiu: nuvedęs Egiptą į puikų karą, su- 
mušiu hetitus ir atkariausiu tau Siriją. Tatai galėsiu padaryti, jeigu visi Egipto 
ištekliai ir grūdai bus atiduoti mano kariuomenei. Tuomet badas net bailį 
pavers kariu. Tas pats - Amonas ar Atonas, nes karo užklupti žmonės už- 

mirš Amoną ir nerimastį išlies kare, o pergalingas karas dar labiau sustip- 
rins tavo valdžią. Aš tau pažadu pergalingą karą, Echnatonai, nes esu 
Horemhebas, sakalo sūnus, sukurtas dideliems darbams, ir tai mano valan- 
da, kurios visą gyvenimą laukiau. 

Tai išgirdęs Ejė skubiai tarė: 

— Netikėk Horemhebu, brangus mano sūnau faraone Echnatonai, nes jo 
liežuviu kalba išdavystė — jis trokšta tavo valdžios. Sudaryk santarvę su 
Amono šventikais ir paskelbk karą, tik neskirk vadu Horemhebo, o skirk 
vadu kokį nors seną, patyrusį karį, šventraščiuose ištyrinėjusį didžiųjų fa- 
raonų laikų karus ir vertą visiško pasitikėjimo. 

Horemhebas pasakė: 

— Jei nestovėtume priešais faraoną, šventike Eje, trenkčiau kumščiu per 
tavo mėšliną burną. Matuoji mane savo matu - tai tavo liežuviu kalba išda- 
vystė, nes slapta derėjaisi sa Amono šventikais ir už faraono nugaros suda- 
rei su jais santarvę. Tačiau aš neišduosiu silpno berniuko, kurį kartą dyku- 
moje prie Tėbų kalnų pridengiau savo antpetine, o mano tikslas - Egipto 
didybė ir tik aš dar galiu išgelbėti Egiptą. 

Faraonas Echnatonas jų paklausė: 

— Ar jau viską pasakėte? 

Jie sutartinai atsakė: 

— Jau viską pasakėme. 

Tada faraonas tarė: 

— Prieš nuspręsdamas turiu budėti ir melstis. Tačiau rytoj sukvieskite 
visus žmones, sukvieskite visus, kurie mane myli - kilminguosius ir prasta- 
kilmius, ponus ir tarnus, ir net kapų skaldytojus iš jų miesto sukvieskite, — 
noriu per juos kreiptis į savo liaudį ir paskelbti jiems savo sprendimą. 

Jie padarė ką įsakyti — kitądien sušaukė žmones: Ejė tardamas faraoną 
sudarysiant santarvę su Amonu, o Horemhebas - tikėdamas jį paskelbsiant 
karą su Azirumi bei hetitais. O visą tą naktį neramiai vaikštinėdamas po 
savo kambarius faraonas budėjo ir meldėsi, nė kąsnio į burną neėmęs, nie- 
kam nė žodžio netaręs, ir aš kaip gydytojas jaudinausi dėl jo. Kitą dieną jis 
buvo išneštas priešais minią ir priešais minią jis atsisėdo į sostą — jo veidas 
buvo skaistus ir švietė kaip saulė, kai jis pakėlęs rankas iš savo sosto prakal- 
bo į minią tardamas: 

— Dėl mano silpnumo Egipto žemėje šiandien siaučia badas, dėl mano 
silpnumo priešas graso šalies sienoms, taigi žinokite: hetitai iš Sirijos ren- 
giasi pulti Egiptą ir netrukus priešų kojos sutryps Juodąją žemę. Visa tai 
atsitiko dėl mano silpnumo, nes neaiškiai supratau savojo dievo balsą ir 
neišpildžiau jo valios. Tačiau dabar mano dievas man apsireiškė. Atonas 
man apsireiškė ir jo tiesa liepsnoja mano širdyje, todėl jau nebesu silpnas ir 
nedvejoju. Aš nuverčiau neteisėtąjį dievą, tačiau per silpnumą drauge su 
vienatiniu Atonu palikau visus kitus Egipto dievus ir jų šešėliai aptemdė 
Egiptą. Todėl tenuvirsta šiandien visi senieji Kemi žemės dievai ir teįsivieš- 

patauja Kemi žemėje vienatinio Atono šviesa. Tenuvirsta šiandien visi se- 
nieji dievai ir tesuklesti Atono karalystė žemėje. 

Išgirdę jo žodžius žmonės iš siaubo suūžė ir vieni pakėlė rankas, kiti 
krito ant Žemės priešais faraoną. Tačiau faraonas Echnatonas prakalbo griež- 
čiau ir tęsė garsiai šaukdamas: 

— Jūs, kurie mane mylite, eikite ir nuverskite visus senuosius Kemi Že- 
mės dievus, sudaužykite jų aukurus, suskaldykite jų statulas, išpilkite že- 
mėn jų šventąjį vandenį ir sugriaukite jų šventyklas, ištrinkite jų vardus iš 
visų šventraščių, net į kapus įsilaužę sunaikinkite jų vardus, idant Egiptas 
išsigelbėtų. Kilmingieji, imkite vėzdus, menininkai, iškeiskite kaltus į kir- 
vius, statytojai, pasiimkite kūjus ir skliskit į visas puses, po visus miestus 
bei kaimus versti senųjų dievų ir jų vardų naikinti. Sitaip aš išvaduosiu 
Egiptą iš blogio galios. 

Tuomet diduma pasibaisėję spruko šalin, tačiau faraonas giliai atsikvėpė 
ir aistra liepsnojančiu veidu sušuko tardamas: 

— Taigi teateinie Atono karalystė į žemę. Nuo šios dienos tenebus dau- 
giau vergų ir ponų, šeimininkų ir tarnų, o visi žmonės lygūs ir laisvi prieš 
Atoną ir jau niekas nebus verčiamas dirbti kito žemę, niekas nebus pririštas 
sukti svetimo malūno girnų - tegul kiekvienas darbą pasirenka savo valia, 
tebūnie laisvas ateiti ir išeiti. Faraono įsakymas. 

Ir žmonės jau nebeūžė, tik visi stovėjo nebylūs ir stebeilijo į jį - mirtina 
tyla prislėgė Achetatoną ir savo šnervėmis užuodžiau mirties kvapą. Ta- 
čiau žmonėms stebeilijant į faraoną Echnatoną šis jų akyse išaugo ir švytin- 
ti jo veido aistra juos apžilpino - jo jėga paveikė žmones, todėl iš įkarščio 
jie ėmė šaukti ir vienas kitam sakė: 

- Šito dar niekada nebuvo, bet iš tiesų per jį kalba jo dievas ir mes turi- 
me jam paklusti. 

Taigi žmonės pasklido įsikarščiavę ir tarp savęs ginčydamiesi ir ėmė pul- 
dinėti kits kitą kumščiais, o faraono ištikimieji Achetatono gatvių kampuo- 
se užmušė keletą senų žmonių, kurie jiems paprieštaravo. 

Tačiau Žmonėms išsivaikščiojus šventikas Ejė faraonui tarė: 

— Echnatonai, mesk šalin savo karūną, sulaužyk savo skeptrą, nes žo- 
džiai, kuriuos pasakei, jau išvertė tave iš sosto. 

Faraonas Echnatonas jam atsakė: 

— Zodžiais, kuriuos pasakiau, visiems laikams pelniau nemirtingumą ir 
mano galybė per amžius gyvens žmonių širdyse. 

Tuomet Ejė patrynė rankas, spjovė į žemę priešais faraoną ir, patrynęs 
koja seilę į dulkes, pasakė: 

- Jeigu taip, aš nusiplaunu rankas ir elgsiuos, kaip tariuosi esant geriau- 
sia, nes nebemanau privaląs pamišėliui atsakyti už savo darbus. 

Jis ketino išeiti, tačiau Horemhebas, sugriebęs už rankos ir sprando, jį su- 
laikė — sulaikė lengvai, nes buvo aukštas, stiprus vyras. Horemhebas tarė: 

— Jis tavo faraonas ir tu privalai jo įsakymą vykdyti, Eje, neišduoti jo, nes 

jeigu jį išduosi, tikrai atėjęs perversiu peiliu tau pilvą — net jei turėsiu už 
savus išteklius kariuomenę surinkti. Pasakiau šitai, o aš paprastai nemeluo- 
ju. Jo pamišimas iš tikrųjų baisus ir netikiu, kad jo pamišimas duos ką nors 
gero, bet myliu jį net pamišusį ir liksiu jam ištikimas, nes prisiekiau jam ir 
kadaise pridengiau jį silpną savo antpetine. Jo pamišime yra ir kruopelytė 
proto - jeigu jis būtų tik nuvertęs visus senuosius dievus, tai būtų reiškę 
šalies vidaus karą, tačiau išlaisvinęs malūnų ir laukų vergus jis supainioja 
šventikų reikalus ir palenkia žmones į savo pusę, nors iš viso to užvirs dar 
didesnė košė. Tačiau man tai nerūpi, o ką su hetitais darysim, faraone Ech- 
natonai? 

Faraonas Echnatonas sėdėjo nevalingai nusvarinęs ranką ant kelio ir ty- 
lėjo. Horemhebas tarė: 

— Duok man aukso ir grūdų, ginklų ir karo vežimų, arklių ir galią sam- 
dyti karius, galią į žemumą iš visų miestų sušaukti sargybinius ir manau 
pajėgsiąs atmušti hetitus. 

Tada faraonas pakėlė paraudusias beaistrio veido akis ir tyliai pasakė: 

— Draudžiu tau skelbti karą, Horemhebai. Bet jeigu Žmonės norės ginti 
Juodąją žemę - negalėsiu sulaikyti. Grūdų ir aukso, o ką jau kalbėti apie 
ginklus, aš neturiu ir net turėdamas neduočiau, nes į blogį blogiu atsakyti 
nenoriu. Beje, gali telkti gynybą Tanyje, jei nori, bet kraujo nepraliek ir 
ginkis tik tada, kai būsi puolamas. 

— Tebūnie kaip sakai, - atsakė Horemhebas. - Visa tas pats mėšlas. Taigi, 
kaip įsakei, žūsiu Tanyje, nes be grūdų ir aukso net narsiausia ir labiausiai 
patyrusi kariuomenė neilgai beišgalės gintis. Tačiau pilu savo vandenį ant 
visų dvejonių, faraone Echnatonai, ir ginsiuosi kaip mano protas liepia. Lik 
sveikas! 

Jis išėjo, Ejė taip pat paliko faraoną ir likome su faraonu Echnatonu dvie- 
se. Neapsakomai pavargusiomis akimis jis pažvelgė į mane ir pasakė: 

— Po kalbos mane jėgos apleido, Sinuhe, bet vis dėlto net nusilpęs esu 
laimingas. Ką tu ketini daryti, Sinuhe? 

Jo žodžiai mane pribloškė, todėl žvelgiau į jį suglumęs. Jis nusišypsojo 
pavargusia šypsena ir paklausė: 

— Ar myli mane, Sinuhe? — Man patvirtinus, kad net pamišusį jį myliu, 
tarė: — Jeigu myli mane, tikrai Žinai, ką turi padaryti, Sinuhe. 

Sieloje maištavau prieš jo valią, nors širdyje gerai žinojau, ko jis iš manęs 
norėjo. Pagaliau piktai pasakiau: 

— Maniau, kad tau reikės manęs kaip gydytojo, bet jei nereikia - išeinu 
savo keliu. Aš tikrai nemoku vartyti dievų statulų ir mano rankos per sil- 
pnos kūjį laikyti, bet teišsipildo tavo valia. Tikriausiai liaudis nulups man 
kailį, sutraiškys akmenimis kaukolę ir pakabins mano kūną galva žemyn, 
tačiau šitai vargu ar tave jaudina. Taigi vykstu į Tėbus - ten yra daugybė 
šventyklų ir žmonės mane pažįsta. 

Jis nieko man neatsakė ir išėjau apimtas siuto, nes, mano galva, visa tai 

buvo didžiausia beprotystė. Jis visiškai vienas liko sėdėti soste, o aš nuėjau 
pas Totmesą, nes troškau draugui išlieti sielą. Totmeso dirbtuvėje sėdėjo 
Horemhebas, su jais abiem gėrė vyną senas girtuoklis menininkas, vardu 
Bekas, o Totmeso tarnai, ruošdami šį kelionei, rišo ryšulius. 

— Vardan Atono, - pasakė Totmesas ir kilstelėjo auksinę taurę. — Jau ne- 
bėra kilmingųjų bei prastakilmių, vergų ir ponų, o aš, kurio rankos akme- 
nyje įskelia gyvybę, iškeliauju versti bjaurių dievų statulų. Todėl išgerkime 
kartu, gerieji draugai, nes manau, kad visiems mums jau nedaug beliko. 

Kartu gėrėme vyną ir Bekas pasakė: 

— Jis iš purvo mane prie savęs pakėlė, pavadino savo draugu ir kaskart, 
kai sudėvėdavau drabužius, jis duodavo man naujus. Taigi aš negaliu pa- 
daryti taip kaip jis nori. Tik viliuosi, kad mirtis nebus labai skausminga, nes 
gimtajame kaime valstiečiai vaidingi ir turi apmaudų paprotį įpykę griebtis 
pjautuvų ir perrėžti pilvus tiems, kurie nepatinka. 

Horemhebas pasakė: 

— Tikrai jiems nepavydžiu, nors galiu patikinti, kad hetitai turi dar apmau- 
desnių papročių. Siaip ar taip, ketinu kariauti su hetitais ir juos atmušti — 
tvirtai pasikliauju savo laime, nes kartą Sinajaus dykumoje mačiau degantį 
krūmą ar medį, kuris degdamas nesudegė ir jį regėdamas supratau gimęs 
didiems darbams. Vis dėlto plikomis rankomis man sunku didžius darbus 
nuveikti, bet gal mano kariai išgąsdins hetitus mėtydami mėšlo gurvuolius. 

Aš pasakiau: : 

— Tegriebia Setas ir kiti nelabieji, pasakykite man, už ką jį mylime ir jam 
paklūstame, juk žinome, kad jis pamišęs ir kad jo žodžiai - vien pamiši- 
mas. Paaiškinkite man, jei galite. 

— Jis manęs niekaip neveikia, - svarstė Bekas. - Tačiau esu senas girtuok- 
lis ir dėl mano mirties niekas žalos nepatirs. Įsigerinsiu jam ir užmokėsiu 
už visus šalia jo praleistus girtus metus. 

— Visai jo nemyliu, greičiau nekenčiu jo, - karštai patikino Totmesas. — 
Kaip tik todėl, kad neapkenčiu, iškeliauju jo įsakymo vykdyti — trokštu grei- 
čiau jį pribaigti. Iš tiesų visa man nepaprastai nusibodo ir tikiuosi greitai 
ateisiant galą. 

Horemhebas pasakė: 

— Meluojate, kiaulės. Prisipažinkite, kad kai jis žvelgia jums į akis, mėšli- 
ni jūsų stuburkauliai nueina pagaugais ir vėl įsimanote būti vaikais bei Žais- 
ti pievoje su avinėliais. Aš vienintelis, kuriam nebaisus jo žvilgsnis, tačiau 
mano likimas kitaip su juo susijęs ir turiu sutikti, kad myliu jį, nors elgiasi 
jis labai bobiškai ir kalba spigiu balsu. 

Sitaip šnekučiuodamiesi gėrėme vyną ir matėme žemyn upe at- 
plaukiančius ir į aukštupį išplaukiančius laivus, daugybę iš Achetatono iš- 
keliaujančių žmonių. Daug kilmingųjų bėgo pasiėmę geriausius daiktus, 
tačiau diduma faraono įsakymu keliavo versti Egipto dievų ir išplaukdami 
giedojo himnus Atonui. Manau, kad jie vis dėlto neilgai giedojo, nes gies- 

mė jų gerklėse sustingo, kai šventyklose susidūrė su įtūžusia liaudimi. Visą 
dieną gėrėme vyną, tačiau vynas mūsų širdžių nedžiugino, nes ateitis ro- 
dės lyg juoda praraja ir mūsų kalbos darėsi vis apmaudesnės. 

Kitądien Horemhebas įlipo į laivą ketindamas grįžti į Memfį, oiš ten - į 
Tanį. Prieš išvykstant pažadėjau jam paskolinti tiek aukso, kiek Tėbuose 
gausiu, ir išsiųsti dar pusę savo grūdų. Pusę grūdų ketinau panaudoti sa- 
vaip, o kitą pusę jam pažadėjau. Galbūt kaip tik šitai buvo mano silpnumas - 
klaida, nulėmusi mano gyvenimą: pusę skyriau Echnatonui, pusę - Ho- 
remhebui, bet nė vienam neatidaviau visko. 

Mudu su Totmesu keliavome į Tėbus ir dar toli iki Tėbų mus pasitiko plū- 
duriuojantys negyvėliai. Išpurtę kūnai plaukė žemyn upe: matėme tarp jų 
skustų šventikų galvų, kilmingųjų ir prastakilmių, sargybinių ir vergų - kol 
kūnai nepajuoduodavo, nesuirdavo arba jų nesurydavo krokodilai, iš plau- 
kų, drabužių bei odos spalvos galėjai atskirti, ką kuris veikė būdamas gy- 
vas. Ir krokodilams nereikėjo plaukti aukštyn upe link Tėbų paėsti žmogie- 
nos, nes tas pats dėjosi visoje pakrantėje —- miestuose bei kaimuose, o per tas 
dienas daugybė žmonių išleido paskutinį kvapą ir jų kūnai buvo metami į 
upę, todėl krokodilai pasidarė išrankūs ir ne bet ką ėdė. Mat krokodilas — 
išmintinga žuvis, todėl noriau ėdė minkštą moterų bei vaikų mėsą ir tuklius 
kilmingųjų kūnus nei kietus nešikus ir vergus. Jei krokodilai turi proto, - o 
tikriausiai turi, — tariu juos tomis dienomis nepaprastai šlovinus Atoną. 

Visa tai dvokė mirtimi ir nakties tamsoje su vėju mūsų šnerves pasiekė 
gailus dūmų kvapas. Totmesas dygiai tarė: 

— Atrodo, kad žemėje išties klesti Atono karalystė. 

Tačiau sušiurkštinęs savo silpną širdį atsakiau jam: 

— Totmesai, nieko panašaus pasaulyje dar niekada nenutiko ir pasaulis 
daugiau niekada neturės tokios galimybės. Duonos neiškepsi javų nesu- 
malęs. Atono malūnas dabar mala javus — dėl faraono Echnatono iškepki- 
me iš miltų duoną ir pasaulis išties pasikeis — pagaliau visi žmonės taps 
broliais prieš Atoną. 

Tačiau Totmesas, užsidengęs nosį nuo mirties kvapo, gėrė vyną ir atsakė: 

— Atleisk, kad skandinu savo silpnumą vyne, nes sąžiningai pasakius, 
klaikiai nušiurpstu ir keliai linksta, kai pagalvoju, ką mums teks patirti. To- 
dėl dabar paprasčiausia pasigerti, nes girtas žmogus mažai galvoja - gyve- 
nimas ir mirtis, žmonės ir dievai jam tampa vienodos vertės. 

Kai atvykom į Tėbus, daugely vietų miestas degė, liepsnos kilo ir Miru- 
siųjų mieste — liaudis plėšė kapus ir ugnyje degino išsaugotus šventikų 
kūnus. Mūsų laivas buvo apšaudytas strėlėmis, niekam net neklausus, ko 
atkakome, o išlipę į krantą pamatėm, kaip uolūs „kryžiai“, nustūmę į van- 

denį „ragus“, baksnoja juos basliais, kol nugrimzta. Tai pamatę spėjome, 
kad senieji dievai jau nuversti ir Atonas nugalėjo. 

Nuėję tiesiai į „Krokodilo uodegą radome ten Kaptahą. Jis jau nebedė- 
vėjo brangių drabužių, buvo purvu susiterliojęs aliejumi išteptus plaukus ir 
apsirengęs pilku skurdžiu apdaru. Auksinę plokštelę nuo aklosios akies jis 
taip pat buvo nusiėmęs ir dosniai girdydamas apskurusius vergus bei gin- 
kluotus uosto nešikus kalbėjo jiems: 

— Linksminkitės ir džiūgaukite, mano broliai, nes tai didelio džiaugsmo 
diena -jau nebėr nei ponų, nei vergų, nei lia nei prastakilmių — 
sąskaita gerkite vyną ir tikiuosi jus prisiminsiant mano vyninę, jei laimė 
jums nusišypsos ir iš neteisėtų dievų šventyklų bei piktų šeimininkų namų 
galėsite nugvelbti sidabro bei aukso. Mat, kaip ir jūs, gimiau vergu, vergu 
augau, o šitai paliudija mano akis, kurią žiaurus šeimininkas išdūrė rašymo 
pagaliuku įsiutęs, kad išgėriau visą jo alaus ąsotį ir pripyliau jį savo kūno 
vandens. Tačiau tokia neteisybė jau niekada nebenutiks ir niekam jau ne- 
bereikės ragauti lazdų už tai, kad yra vergas, niekam nebereikės darbo ran- 
komis dirbti, nes yra vergas, - vien linksmybės ir džiaugsmas, šokiai ir pra- 
mogos siaus, kol tversime. 

Tik šitai pasakęs jis pastebėjo mudu su Totmesu, kiek susigėdo savo kal- 
bų ir nusivedęs mus į slaptą kambarį pasakė: 

— Išmintingiausiai pasielgtumėte apsirengdami pigesniais drabužiais ir 
purvu išsiterliodami rankas bei veidus, nes vergai ir nešikai vaikščioja gat- 
vėmis šlovindami Atoną ir Atono vardu duoda lazdų kiekvienam, jų ma- 
nymu, per storam ir rankomis darbo nedirbusiam. Tačiau man jie už storu- 
mą atleido, nes esu buvęs vergas, dalijau jiems grūdus ir girdau juos veltui. 
Bet papasakokit, kokia neganda atnešė jus į Tėbus kaip tik dabar - juk 
šiomis dienomis kilmingiesiems Tėbai žiaurūs. 

Parodėme jam savo kirvį ir kūjį ir pasisakėm atėję nuversti neteisėtų 
dievų statulų bei iš visų šventraščių jų vardų iškapoti. Supratingai linkčio- 
damas galva Kaptahas tarė: 

— Jūsų ketinimas turbūt išmintingas ir prastuomenei patiks, jei pasirū- 
pinsit, kad liaudis nesužinotų, kas esate, nes visokių permainų gali nutikti 
ir atgavę valdžią „ragai atkeršys už jūsų darbus. Mat netikiu, jog toks gy- 
venimas ilgai truks - juk iš kur vergai gaus grūdų, juolab kad iš pasiutimo 
jie pridarė darbų, paskatinusių daugybę buvusių „kryžių“ suabejoti ir at- 
virsti į „ragus , idant sugrįžtų tvarka. Vis dėlto faraono Echnatono įsakymas 
išlaisvinti vergus yra nepaprastai išmintingas ir toliaregis, nes šitaip galėsiu 
atsikratyti visų netinkamų ir nusenusių, veltui valgančių brangius grūdus 
bei aliejų. Man jau nebereikės už didelius pinigus maitinti ir laikyti vergų — 
galėsiu samdyti juos kada panorėjęs, paleisti kada panorėjęs ir nebūsiu su 
jais susipančiojęs, pats galėsiu rinktis darbininkus ir atsimokėti jiems kuo 
panorėjęs. Grūdai dabar brangesni nei bet kada, todėl išsiblaivę jie ateina 

pas mane ir rungdamiesi prašo manęs darbo, ir jų darbas man pigesnis už 
ankstesnių vergų darbą, nes jie sutinka su bet kokiom sąlygom, kad tik gautų 
duonos. Jei anksčiau vergo vagystės buvo laikomos geru papročiu ir šeiminin- 
kui nieko nelikdavo, kaip tik jį primušti, tai samdytas vyras nuteisiamas dar- 
bu atlyginti vagystę, o anksčiau jam buvo galima nupjauti ausis bei nosį. 
Todėl nepaprastai šlovinu faraoną Echnatoną už jo išmintį ir manau, kad kiti 
taip pat, apsvarstę šį reikalą ir suvokę naudą, jį šlovins. 

— Kalbėjai apie grūdus, Kaptahai, - tariau jam. — Taigi žinok, jog pusę 
grūdų pažadėjau Horemhebui, idant jis galėtų kariauti prieš hetitus, ir šiuos 
grūdus tu turi nedelsdamas išplukdyti į Tanį. Tačiau kitą pusę grūdų turi 
sumalti, iškepti duoną ir išdalyti badaujantiems visuose miestuose bei kai- 
muose, kur laikomi mūsų grūdai. Dalydami duoną liaudžiai tavo tarnai 
negali imti mokesčio, o turi pasakyti: „Tai Atono duona, imkite, valgykite 
vardan Atono ir laiminkite faraoną Echnatoną bei jo dievą“. 

Tai išgirdęs Kaptahas susiplėšė drabužį, nes tai buvo tik vergo drabužis, 
ir didelio nuostolio jį susiplėšęs nepatyrė. Tada ėmė taip rautis plaukus, 
kad išdžiūvęs purvas dulkėjo, ir apmaudžiai šaukdamas sakė: 

— Sitai tave nuskurdins, mano pone, ir iš kur aš paskui gausiu pelno? Tu 
užsikrėtei faraono pamišimu - galva į žemę remiesi ir atbulas vaikštai. Oi, 
vargšas aš, kuriam teko išvysti šią dieną — net skarabėjas jau mums nebe- 
įstengs pagelbėti, nes už duonos dalijimą niekas tavęs nelaimins, o tas pra- 
keiktas Horemhebas į skolos laiškus įžūliai atsako, patardamas man pačiam 
tavo vardu paskolintą auksą atsiimti. Jis baisesnis už plėšiką, tas tavo drau- 
gas Horemhebas, - plėšikas išsineša ką nešęs, o tas pažada sumokėti palū- 
kanas už tai, ką išneša, ir tol bergždžiom viltim erzina savo skolintojus, ko! 
iš apmaudo šių kepenys sutrūkinėja. Bet iš tavo akių matau, kad sakai tie- 
są, pone, todėl mano dejonės nepadės - turėsiu išpildyti tavo valią, nors 
šitai tave nuskurdins. 

Palikome Kaptahą meilikauti vergams, sudarinėti sandėrius dėl nešikų 
pagrobtų šventyklų indų bei brangenybių. Visi garbingi žmonės buvo užsi- 
darę savo namuose ir užsisklendę duris, gatvės tuščios, o kelios šventyklos, 
kuriose liko šventikai, buvo padegtos ir dar tebeliepsnojo. Nuėję į apiplėš- 
tas šventyklas iš šventųjų raštų kapoti dievų vardų, sutikome daugiau tą 
patį darbą dirbančių faraono ištikimųjų ir taip karštai puolėme darbuotis 
kūjais bei plaktukais, kad kibirkštys lėkė nuo akmenų. Sitaip bandėme įti- 
kinti save, kad dirbame svarbų darbą, kad mūsų kūjeliai pradeda naują 
Egipto laikotarpį, ir atmušėme riešus, iki jie sustingo, delnus nuo kūjelių 
paskaudo. Diena iš dienos dirbom tą patį darbą, - aš neturėjau kada nei 
pailsėti, nei pavalgyti, nei pamiegoti, - nes darbo turėjome begalę, juolab 
kad kartais mums sutrukdydavo įsiveržę šventikų vadovaujami dievobai- 
mingieji - apmėtydavo mus akmenimis, grasindavo lazdomis, tačiau išvy- 
davome juos kūjeliais, o Totmesas įsikarščiavęs kūjeliu perskėlė galvą se- 
nam šventikui, kuris troško apginti savąjį dievą. Diena iš dienos mus pa- 

gaudavo vis didesnis įkarštis, ir dirbome savo darbą, kad nematytume, kas 
aplink mus dedasi. 

Mat žmonės kentė badą, nepriteklių ir kurį laiką pasidžiaugę laisve ver- 
gai bei nešikai uoste pribedžiojo mėlynai raudonų lazdų, ėmė aplink rink- 
tis ir susitelkė į savus sargybos būrius, kurie leisdavosi plėšti „ragų“ bei 
kilmingųjų namų, kad paskui išdalytų šiųjų grūdus, aliejų bei turtus liau- 
džiai, ir faraono sargybiniai nepajėgė jų sutramdyti. Tiesa, Kaptahas samdė 
žmones grūdus malti ir duoną kepti, bet liaudis atimdavo duoną iš jo tarnų 
sakydama: 

— Si duona iš neturtėlių išplėšta, todėl teisinga ją padalyti neturtėliams. 

Ir niekas manęs nelaimino už mano išdalytus grūdus, nors per vieną 
vienintelį mėnulio mėnesį nuskurdinau pats save. 

Sitaip praėjo keturiasdešimt dienų ir keturiasdešimt naktų, Tėbuose pa- 
krikimas ūmėjo ir vyrai, kadaise svėrę auksą, stovėdavo gatvių kampuos 
duoneliaudami, o jų žmonos dėl duonos savo vaikams pardavinėdavo ver- 
gams papuošalus, ir tuomet nakties tamsoje į mano namus atėjęs Kaptahas 

asakė: 
P — Mano pone, tau laikas bėgti, nes labai greitai Atono karalystė žlugs ir 
nemanau nė vieną garbingą žmogų dėl jo apgailestausiant. Sugrįš įstatymas 
bei tvarka, ir senieji dievai sugrįš, tačiau iki tol gausiau nei bet kada dar bus 
pašerti krokodilai, nes šventikai ketina išnaikinti blogą Egipto kraują. 

Paklausiau jo: 

— Iš kur Žinai? 

Jis atviraširdiškai atsakė: 

— Argi visais laikais nebuvau ištikimas „ragas“ ir slapta nesimeldžiau Amo- 
nui? Be to, šventikams paskolinau apstą aukso, nes jie moka ketvirtadalį, 
net pusę sumos palūkanų ir Amono žemes už auksą užstato. Gelbėdamas 
savo gyvybę Ejė sudarė santarvę su šventikais, todėl šventikai palenkė į 
savo pusę sargybinius. Taip pat visi Egipto turtingieji bei kilmingieji sugrį- 
žo į Amono prieglobstį, o šventikai pasikvietė negrus iš Kušo Žemės, surin- 
ko ir nusisamdė lig šiol kaimus plėšusius šardanus. Iš tiesų, Sinuhe, netru- 
kus malūnas ims malti grūdus, tačiau už duoną, kepamą iš miltų, dėkui 
Amonui - mane šis sambrūzdis jau visai nukamavo, nors per jį tapau labai 
turtingas. 

Sukrėstas jo žodžių sušukau: 

— Faraonas Echnatonas niekada su tuo nesutiks. 

Tačiau Kaptahas gudriai nusišypsojo ir pasikrapštęs smiliumi akląją akį 
atsakė: 

- Jie jau nebeklausia faraono leidimo. Achetatono miestas jau prakeiktas 
ir kiekvienas ten pasilikęs tikrai mirs. Atgavę valdžią į savo rankas jie užda- 
rys visus ten vedančius kelius, užtvers net upę, todėl kiekvienas ten pasili- 
kęs badu mirs. Mat jie reikalauja, kad faraonas sugrįžtų į Tėbus ir nusilenk- 
tų Amonui. 


Tuomet mano mintys nuskaidrėjo — išvydau priešais save faraono Echna- 
tono veidą ir akis, spindinčias už mirtį baisesne neviltim. Todėl pasakiau: 

— Sios gėdos niekada negalim patirti, Kaptahai. Daug kelių nukeliavom 
drauge - tu ir aš. Todėl ir šį kelią, Kaptahai, nukeliaukim drauge iki galo. 
Nors aš išdalijęs grūdus esu neturtingas, tu dar tebesi turtingas. Todėl nu- 
pirk ginklų — iečių ir strėlių, nupirk vėzdų, kiek išgalėsi, auksu palenk į 
savo pusę sargybinius, ginklus privalai išdalyti uosto vergams bei nešikams, 
o sargybinius priversti ginti juos bei faraoną. Nežinau, kas iš viso to išeis, 
Kaptahai, tačiau tokios galimybės visa pakeisti pasaulis dar niekada neturė- 
jo. Kai žemė bus išdalyta neturtėliams, sodai taps vergų vaikų žaidimų aikš- 
telėmis — tikriausiai tuomet liaudis nurims ir visi kai ką turės, visi darbą 
dirbs savo valia ir visa bus geriau nei anksčiau. 

Tačiau Kaptahas pradėjo drebėti ir tarė: 

— Mano pone, senatvės dienomis tikrai jau nebenoriu darbo rankomis 
dirbti, o jie jau privertė kilminguosius sukti malūnų girnas, muša juos laz- 
domis, o turtingųjų žmonas bei dukteris verčia viešuosiuose namuose 
smaginti vergus ir nešikus, ir visa tai tikrai ne gerai, o blogai. Mano pone 
Sinuhe, nereikalauk manęs, kad eičiau šiuo keliu, nes geriau pagalvojęs 
apie jį prisimenu tamsųjį namą, į kurį tave kartą lydėjau - nors prisiekiau 
tau niekada apie jį nekalbėti, bet dabar kalbu, nes turiu tau tai pasakyti. 
Mano pone, vėl nusprendei žengti į tamsųjį namą, bet nežinai, kas jame 
tavęs laukia — galbūt įžengęs pamatysi, kad pūvanti pabaisa ir pradvisusi 
mirtis. Nes iš to, ką jau esame matę, sprendžiu, jog; šis faraono Echnatono 
dievas toks baisus kaip Kretos dievas ir, pašokdinęs geriausius bei gabiau- 
sius Egipto vyrus priešais jaučius, nuvarys juos į tamsųjį namą, iš kurio 
neįmanu sugrįžti, nors jie eis džiūgaudami, šokinėdami, tikėdami savo la- 
vumu ir tardamiesi atrasią jame visą Vakarų laukų palaimą. Ne, mano po- 
ne, į Minotauro namą šįkart nebegaliu tavęs lydėti. 

Jis neverkė ir nebliovė kaip anksčiau - kalbėjo su manim rimtai reikalau- 
damas atsisakyti sumanymo ir galiausiai tarė: 

— Jei negalvoji apie save ir mane, pagalvok nors apie tave mylinčius Me- 
ritę bei mažąjį Totą. Išgabenk juos iš čia ir saugiai paslėpk, nes Amonui 
pradėjus malti grūdus jų gyvybėms grės pavojus. 

Tačiau įkarštis mane buvo apakinęs, jo spėjimai rodėsi man kaip pamiši- 
mas, todėl išdidžiai atsakiau jam: 

— Kas persekios moterį ir mažą berniuką? Mano namuose jie saugūs, nes 
Atonas nugalės, Atonas turi nugalėti. Kitaip nebeverta gyventi. Juk liaudis 
turi proto ir tiki faraoną jai vien gero trokštant. Negali būti, kad liaudis 
norėtų grįžti į baimę ir tamsą. Tai Amono namas yra tamsusis namas, o ne 
Atono. Juk keli papirkti sargybiniai ir keli įbūgę kilmingieji neįstengs nu- 
versti Atono, jei už jį stos visa tauta. 

Kaptahas atsakė: 

— Pasakiau ką norėjau ir prie šito negrįšiu. Vis dėlto man niežti liežuvį 

atskleisti tau vieną nedidelę paslaptį, bet kadangi tai ne mano paslaptis, 
negaliu tau jos papasakoti, juolab kad tavęs, pamišimo apimto, ji turbūt 
nepaveiktų. Taigi nekaltink manęs, mano pone, jei iš nevilties paskui kelius 
ir veidą brūžuosi į akmenis. Nekaltink manęs, jei pabaisa tave prarys. Man 
tikriausiai tas pats — tesu tik buvęs vergas ir neturiu dėl mano mirties siel- 
vartausiančių vaikų. Todėl lydėsiu tave, mano pone, ir šiame paskutiniame 
kelyje, nors žinau, jog visa tai bergždžia. Taigi ženkime drauge į tamsųjį 
namą, mano pone, kaip kadaise - aš lydėsiu tave, bet tau leidus vėl pasiim- 
siu vyno ąsotį į kelią. 

Nuo tos dienos Kaptahas pradėjo gerti - nuo ryto lig vakaro ir nuo vaka- 
ro lig ryto, bet visiškai pasigėręs vykdė mano įsakymus: liepė tarnams ap- 
link mėlynai raudonas lazdas dalyti ginklus, sukvietęs į „Krokodilo uode- 
gą“ sargybinių vyresniuosius papirko, kad prisidėtų prie neturtingųjų, o ne 
prie turčių. O gėrimu Kaptahas nuo kitų žmonių nesiskyrė, nes ir kiti žmo- 
nės be paliovos gėrė, ir Totmesas gėrė, ir vergai pragėrinėjo savo grobį, ir 
turtingieji dėl vyno pardavinėjo paskutiniuosius papuošalus, i ir visi sakė: 
„Valgykime ir gerkime, nes nežinia, ką atneš rytojus“. 

Vieną dieną į „Krokodilo uodegą“ įžengė toks Tėbų poetas, kuris už gė- 
rimus buvo tiek skolingas Kaptahui, kad anas norėdamas sugrąžinti skolą 
būtų turėjęs Kaptahą vynu nuolat girdyti. Įžengė jis blizgančiomis akimis ir 
taršydamas plaukus tarė: 

— Mano galvoj kilo didelis sumanymas — tai didžiausias ir svarbiausias 
visų laikų sumanymas, ir mano mintis nuostabesnė už visas faraono mintis 
bei regėjimus. Visa, kas aplink mus nutinka, yra bloga ir neteisėta, ir netei- 
sybė įveiks teisingumą, žiaurumas įveiks gerumą, o pyktis įveiks dorą. Ta- 
čiau dėl to neverta liūdėti, nes visa tai tėra sapnas, iš kurio pabusim mirę — 
sapnas pradings ir mūsų jau nebejaudins. Nieko nesakyčiau, jei, kaip an- 
ksčiau, regėtume gerus sapnus, bet dabar visi regime slogų sapną ir mūsų 
sapnas toks neramus ir slogus, jog verčiau pabusti nei jį regėti. Todėl sa- 
kau: nėra Tėbų, nėra upės, nėra Egipto, nėra laukų ir miestų, nėra turtingų 
ir vargšų, nei ponų, nei vergų — visa tik apmaudus ir slogus sapnas. Bet 
dabar man jis nepaprastai pakyrėjo, nes pasidarė slogesnis už daugybės 
dienų pagirias. Todėl ketinu pats save pažadinti, o kai pabusiu, jau nebe- 
bus nei Egipto, nei faraono. 

Tai taręs jis išsitraukė barzdai skusti naudojamą titnago peilį ir nuo au- 
sies lig ausies persipjovė gerklę — taip ūmai, kad niekas nespėjo sulaikyti, ir 
jo kraujas susigėrė į krėslą bei kilimus — taigi miręs jis Kaptahui pridarė dar 
daugiau nuostolio nei gyvas. 

Tačiau jo žodžiai pasklido po Tėbus ir daugybė taikių bei ramių žmo- 
nių, kuriems jau buvo pakyrėjęs to meto įkarštis, sakė vienas kitam: 
„Mūsų gyvenimas tėra blogas sapnas, O mirtis — palaimingas pabudi- 
mas. Taigi ramia siela ženkime iš tamsaus gyvenimo koridoriaus į mir- 
ties rytą“. Šitaip nusižudė begalė žmonių, o keli nužudė ir savo žmonas 


448 


bei vaikus, idant jiems nereikėtų matyti ir patirti viso Tėbuose dėl Ato- 
no nutinkančio blogio. 

Žemėje suklestėjus Atono karalystei, Tėbuose įsiviešpatavo badas ir įkarš- 
tis, ir klejonės persmelkė Žmonių sielas, todėl jie gėrė vyną neatsigerdami. 
Ir jau nebeliko skirtumo tarp to, kas su kryžiumi, ir to, kas jo neturi - svar- 
bu buvo tik ginklas, tvirtas kumštis ir stiprus balsas, nes išgirsti būdavo tie, 
kurie pajėgė rėkti garsiausiai. Vienas, gatvėje pamatęs kito rankoje duoną, 
griebdavo ją sakydamas: „Atiduok man duoną - argi prieš Atoną nesame 
visi broliai - nedera, kad aš badaučiau, kai mano brolis kemša pilvą“. Vie- 
nas pamatęs ploniausiu linu apsirengusį kitą praeivį sakydavo: „Atiduok 
man savo drabužį, nes vardan Atono esame broliai - nedera, kad vienas 
brolis už kitą brolį geriau rengtųsi“. Sutiktasis su „ragu“ ant kaklo ar drabu- 
žių būdavo pastatomas sukti malūno girnų, rauti iš žemės šaknų ir ardyti 
sudegusių namų, tačiau keletas buvo mirtinai sumušti, o keli išmesti į van- 
denį krokodilams, nes krokodilai niekieno netrikdomi jau atplaukdavo į 
Tėbų uosto prieplaukas, o jų dantų kaukšėjimas ir uodegų pliaukšėjimas 
mišo su besiginčijančiųjų ties mėlynai raudonom lazdom balsais. 

Ir tvarka žlugo, nes tie, kurie šaukė garsiausiai, sakė: „Vardan Atono pri- 
valome palaikyti tvarką ir drausmę. Todėl surinkę visus grūdus dalykimės 
juos tarp savęs — niekas jau nebegali plėšti savarankiškai, mes — stipriausieji 
— plėšime drauge ir kitiems padalysime grobį“. Šitaip garsiausieji susitelkę į 
būrį pradėjo mušti lazdom mėginusius savarankiškai plėšti, o patys plėšė 
labiau nei anksčiau, žudydami kiekvieną pasipriešinusį, ir patys valgė so- 
čiai, rengėsi karališkuoju linu, auksu bei sidabru puošėsi kaklus bei riešus. 
Tarp jų buvo už gėdingus nusikaltimus nupjautom nosim ir ausim vyrų — 
su likusiom ant kulkšnių grandinių žymėm, ant nugarų - lazdų paliktais 
rumbais, tačiau jie labai didžiavosi šiomis žymėmis ir rodydami savo gėdą 
žmonėms sakydavo: „Visa tai iškentėme dėl Atono, taigi ar neužsitarnavo- 
me atlygio?“ Ir jų negalėjai atskirti nuo tų, kurie į kasyklas ir akmens skal- 
dyklas buvo išsiųsti kaip „ragai ir kurie dabar sugrįžę įsiliedavo į liaudį 
kaip „kryžiai . Tačiau į kitoje upės pusėje esančius Aukso rūmus niekas 
nesikėsino, nes tai buvo faraono namai, o juose, saugodamas Amono šven- 
tikus, su faraono skeptru bei rimbu dar tebevaldė Ejė. 

Sitaip praėjo du kartus po trisdešimt dienų ir Atono karalystė žemėje il- 
giau netruko - ji žlugo, nes iš Kušo žemės laivais atgabenti negrų būriai ir 
Ejės nusamdyti šardanai apsupo miestą, uždarė visus kelius, užtvėrė ir upę, 
todėl jau niekas nebegalėjo pabėgti. Visame mieste sukilo „ragai“ ir požemių 
šventikai dalijo jiems ginklus iš Amono požemių, o pritrūkę ginklų grūdino 
ugnimi lazdų galus, tvirtino variu virtuvines kuokas, kočėlus, moterų papuoša- 
lais kaustė strėlių galus. „Ragai“ sukilo ir su jais sukilo visi, kurie troško Egip- 
tui gero, ir romūs, kantrūs, taikingi žmonės sukilo sakydami: 

— Trokštame, kad sugrįžtų senoji tvarka, nes jau iki kaklo esame sotūs 
naujosios tvarkos ir Atonas iš mūsų jau gana prisiplėšė. 

Tačiau aš, Sinuhė, žmonėms pasakiau: 

— Galbūt per šias dienas daug bloga nutiko, galbūt neteisybė sutrypė 
tiesą ir daugybė nekaltų atkentėjo už neteisiuosius, tačiau vis dėlto Amo- 
nas — baimės ir tamsos dievas, valdantis žmones dėl jų pačių tamsumo. 
Atonas — vienatinis dievas, gyvenąs mumyse pačiuose ir anapus mūsų, ir 
jokių kitų dievų nėra. Todėl kovokite už Atoną, visi vergai ir neturtėliai, 
nešikai ir tarnai, nes jūs jau nebeturite ko prarasti, o nugalėjus Amonui 
tikrai teks patirti vergiją ir mirtį. Kovokite dėl faraono Echnatono, nes į jį 
panašus žemėje dar niekada negimė - dievas kalba jo lūpomis, todėl tokios 
galimybės pakeisti pasaulį niekada nebuvo ir jau niekada nebus. 

Bet vergai ir nešikai garsiai iš manęs nusijuokę pasakė: 

— Nekalbėk mums niekų apie Atoną, Sinuhe, nes visi dievai vienodi ir 
visi faraonai vienodi. Bet esi geras, nors labai naivus vyras, Sinuhe, ir tvars- 
tei suknežintas mūsų rankas, gydei sudaužytus mūsų kelius dovanų ne- 
prašydamas, todėl mesk tą kuoką, kuria vis tiek nepajėgi mosuoti - nebus 
iš tavęs kario, „ragai“ tavo rankose kuoką pamatę tave užmuš, o mes tau 
bloga nelinkim. Mums vis tiek, kad mirsime, nes esame susitepę rankas 
krauju, o gerų dienų nugyvenom: gulėjom prabangių pastogių šešėlyje, 
gėrėm iš aukso taurių, nors jau nežinom, ar tai buvo visa ko verta. Siaip ar 
taip, mūsų šventė baigėsi ir ketiname žūti su ginklais rankose, nes paraga- 
vus laisvės bei gerų dienų vergija mums nesaldi. Gydyk mūsų žaizdas, 
malšink mūsų skausmus, jei nori, bet nesišlaistyk tarp mūsų su kuoka, nes 
šis reginys mus taip juokina, kad leipstame iš juoko, ietys mums iš rankų 
iškrinta ir tampam lengvu grobiu negrams, šardanams bei Amono „ragams . 

Jų kalba mane sugėdino, todėl numečiau kuoką ir į „Krokodilo uodegą“ 
iš savo namo parsinešiau gydytojo skrynelę, kad galėčiau jų žaizdas gydy- 
ti. Tris dienas ir tris naktis Tėbuose vyko mūšis ir nesuskaitoma daugybė, 
kryžius pakeitę į ragus, prisijungė prie „ragų“, o dar daugiau numetę gin- 
klus pasislėpė namuose bei vyno rūsiuose, grūdų sandėliuose bei tuščiuose 
uosto krepšiuose. Tačiau vergai ir uosto nešikai kovėsi, narsiausiai kovėsi 
tie, kurie mažiausiai triukšmavo, o drauge su jais kovėsi tie su nupjautom 
nosim ir ausim - žinoję, jog; vis tiek bus atpažinti. Tris dienas ir tris naktis 
buvo kaunamasi Tėbuose ir vergai bei nešikai, padegę namus, kovėsi nak- 
timis gaisrų šviesoje, negrai bei šardanai taip pat padeginėjo namus, plėšė 
juos ir tėkšdavo žemėn kiekviėną priešais juos pasitaikiusį, nepaisydami 
„ragas“ tai ar „kryžius“. Jiems ir miesto apsiausčiai vadovavo tas pats Pepi- 
tatonas, žudęs žmones Avinų alėjoje ir prie Amono šventyklos, tačiau da- 
bar jis vėl buvo vardu Pepitamonas, o Ejė buvo jį išsirinkęs todėl, kad tai 
buvo aukščiausio rango ir mokyčiausias faraono vadas. 

Tačiau aš, Sinuhė, „Krokodilo uodegoje“ tvarsčiau vergams žaizdas, gy- 
džiau nešikams sudaužytas galvas, Meritė tvarsčiams supjaustė visus ma- 

no drabužius, savo drabužius bei Kaptaho drabužius, o mažasis Totas ne- 
šiojo vyną tiems, kuriems reikėjo malšinti skausmus. Tie, kurie valiojo, net 
sužeisti grįždavo į kovą, o paskutinę dieną jau buvo kaunamasi tik uoste 
bei neturtingųjų miesto dalyje ir prie karo pripratę negrai bei šardanai kirto 
žmones kaip javus, todėl siaurais skersgatviais sruvęs kraujas nuo prieplaukų 
akmenų tekėjo į upę. Ir dar niekada mirtis Kemi žemėje nebuvo surinkusi 
tokio gausaus derliaus kaip per tas dienas, nes jei kritęs vyras nepajėgda- 
mas pasikelti gulėdavo kaip ilgas, negrai ir „ragai persmeigdavo jį ietimis 
ir vergai bei nešikai tą patį darė į jų rankas pakliuvusiems „ragams“. Tačiau 
apie tai tuomet maža žinojau, nes „Krokodilo uodegoje“ tvarsčiau žaizdas 
be atokvėpio ir manau, jog visa tai dariau dėl faraono Echnatono, nors tvir- 
tai nežinau - juk žmogus savo širdies nepažįsta. 

Nešikai ir vergai vadais buvo išsirinkę stipriausius bei garsiausius vyrus, 
o tie vadai kovos įkarštyje užeidavo į „Krokodilo uodegą“ atsigaivinti vy- 
nu, apsvaigę nuo kraujo bei kovos kvaišulio juokdavosi iš manęs ir tapšno- 
dami kietais delnais sakydavo: 

— Palikom uoste patogų krepšį tau pasislėpti, Sinuhe, - tikriausiai nenori 
kabėti šalia mūsų ant mūro galva žemyn. Ar tau dar ne laikas slėptis, Sinu- 
he, - juk bergždžia tvarstyti žaizdas, kurios vėl kaipmat perrėžiamos. 

Bet atsakydavau jiems tardamas: 

— Esu karališkasis gydytojas ir niekas neišdrįs manęs paliesti. 

Tada jie dar labiau juokdavosi iš manęs ir išgėrę gausybę vyno grįždavo 
į mūšį. 

Pagaliau pas mane atėjo Kaptahas ir tarė: 

— Tavo namas dega, Sinuhe, ir „ragai“ pervėrė peiliu Mutę už tai, kad kai 
padegė tavo namą, pagrasino jiems kultuve. Jau laikas tau apsirengti plo- 
niausiu linu ir užsikabinti visus garbės ženklus, jei nori išsigelbėti. Todėl 
palik šituos sužeistus vergus bei plėšikus ir sek paskui mane į galinį kamba- 
rį - drauge persirengsime, idant deramai priimtume šventiko Ejės vadus. 
Mat turiu nuo šių plėšikų paslėpęs kelis vyno ąsočius šventikų bei vyres- 
niųjų karių širdims suminkštinti, kad galėčiau tęsti savo garbingą amatą. 

Ir Meritė apkabinusi man kaklą maldavo sakydama: 

— Gelbėkis, Sinuhe, ir jei nenori to dėl savęs padaryti - padaryk dėl ma- 
nęs ir mažojo Toto. 

Tačiau nemiga, neviltis, mirtis ir kovos triukšmas buvo mane apsvaiginę, 
jau nebejaučiau savo širdies ir pasakiau: 

— Kas man namas, kas man aš pats, kas man tu ir Totas. Kraujas, srūvan- 
tis priešais Atoną, yra mano brolių kraujas ir Atono karalystei žlugus jau 
nebenorėsiu gyventi. 

Bet kodėl taip kvailai kalbėjau - nežinau, nes kažkas kitas manyje kalbė- 
jo, ne mano silpnoji širdis. 

Ir nežinau, ar dar būčiau suspėjęs pabėgti ir ką nors išgelbėti, nes nė 
akimirkai nepraėjus šardanai su negrais, išvertę vyninės duris, įsiveržė į 

vidų, o juos vedė nuskusta galva bei šventu aliejumi išteptu veidu šventi- 
kas. Jie ėmė žudyti sužeistuosius, kurie plūsdami krauju gulėjo ant grindų, 
ir šventikas šventuoju ragu išbadė jiems akis, o dryžiais išsidažę negrai taip 
puolė šokinėti ant jų, kad kraujas iš žaizdų tryško. Šventikas sušuko: 

— Tai Atono lizdas, išdeginkime jį ugnimi! 

Mano akyse jie sudaužė mažajam Totui galvelę, ietimi pervėrė jį apglėb- 
ti mėginusią Meritę ir aš jų neapgyniau, nes šventikas trenkė man į galvą 
ragu, riksmas mano gerklėje užstrigo ir jau nebemačiau, kas toliau dėjosi. 

Atsipeikėjau skersgatvyje priešais „Krokodilo uodegą“ ir iš pradžių ne- 
suvokiau kur esąs, nes pamaniau sapną regėjęs arba esąs miręs. Sventiko 
nebuvo, nuleidę ietis kariai gėrė Kaptaho siūlomą vyną, jų vyresnieji sidab- 
ru vytais rimbais ginė juos tęsti kovos, o „Krokodilo uodega“ priešais mane 
liepsnote liepsnojo - jos vidus buvo medinis ir degė lyg išdžiūvę pakrantės 
meldai. Tuomet viską prisiminiau ir pamėginau atsistoti, bet pritrūkau jė- 
gų. Nepajėgęs pakilti ėmiau šliaužti keturpėsčias ir prišliaužęs prie degan- 
čių durų įropojau į ugnį, ketindamas nusigauti iki Meritės ir Toto. Įropojau 
į ugnį, todėl menki mano plaukai nusvilo, suliepsnojo drabužiai, pradėjo 
svilti rankos bei keliai, kol šaukdamas ir žiumbdamas prie manęs pripuolė 
Kaptahas ir ištraukęs mane iš ugnies ėmė volioti dulkėse, iki degantys ma- 
no drabužiai užgeso. Visa tai matydami kariai garsiai juokėsi ir mušė ran- 
komis per kelius, o Kaptahas jiems tarė: 

— Tikriausiai jis kiek pakvaišęs, nes šventikas jam per galvą trenkė ragu — 
už tai jis dar bus nubaustas. Mat tai karališkasis gydytojas ir jo nedera liesti, 
jis dar ir pirmojo laipsnio šventikas, nors saugodamasis liaudies tūžmasties 
privalėjo apsirengti prastais drabužiais ir nusiplėšti garbės ženklus. 

Tačiau aš sėdėjau gatvės dulkėse susiėmęs galvą apdegusiom rankom, 
ašaros liejosi iš apžilpusių mano akių ir šaukdamas vaitojau: 

— Merite Merite, mano Merite! 

Bet Kaptahas piktai kumštelėjęs sušnibždėjo: 

— Nutilk, tu pamišėli. Ar dar negana blogo mums visiems savo pamiši- 
mu pridarei? 

Nenutilau, todėl jis, veidą prie pat manęs prikišęs, apmaudžiai sukuždėjo: 

— Teatveda tai tave į protą, mano pone, nes iš tiesų jau susipylei kaupiną 
saiką — pilnesnį nei pats tariesi. Todėl pasakysiu, nors jau per vėlu, kad 
Totas buvo tavo sūnus, gimęs iš tavo sėklos, kai pirmąkart glėbesčiavai Me- 
ritę ir su ja miegojai. Pasakoju tai, kad ateitum į protą, nes ji nenorėjo tau 
pasakyti — buvo išdidi ir vieniša, o tu dėl Achetatono ir faraono ją palikai. 
Jis buvo tavo kraujo, tas mažasis Totas, ir jei nebūtum toks pamišęs, būtum 
įžiūrėjęs jo akyse savąsias, jo veido bruožuose savo bruožus. Gyvybę bū- 
čiau atidavęs, jei būčiau galėjęs jį išgelbėti, bet dėl tavo pamišimo negalėjau 
ir Meritė nenorėjo tavęs palikti. Per tavo pamišimą jie abu žuvo, todėl tikiuo- 
si, kad dabar, mano pone, ateisi į protą. 

Jo žodžiai mane nutildė ir įsistebeilijęs į jį paklausiau: 

— Ar tai tiesa? 

Tačiau viską permąsčius man nereikėjo patvirtinimo, jog; tai tiesa. Todėl 
sėdėjau gatvės dulkėse ir jau nei verkiau, nei skausmų jutau - visa manyje 
apmirė, užsivėrė, mano širdis taip pat užsivėrė, todėl jau nepaisiau, kas 
man nutiks. 

„Krokodilo uodega“ skendėjo siautulingose liepsnose, skleisdama į mane 
dūmus ir suodžius, o su ja degė mažas Toto kūnelis ir dailus Meritės kūnas. 
Kartu su nužudytais vergais bei nešikais jie degė - net negalėjau išsaugoti 
jų amžinatvei. Totas buvo mano sūnus ir jei tai, ką maniau, buvo tiesa, - jo, 
kaip ir mano, gyslomis tekėjo šventas faraonų kraujas. Jei tai būčiau žinojęs, 
galbūt viskas būtų klostęsi kitaip, nes dėl savo sūnaus žmogus gali padaryti 
tai, ko niekada nepadarytų tik dėl savęs. Bet buvo jau per vėlu - jo šventas 
kraujas sudegė kartu su vergų bei nešikų krauju, Toto nebeliko ir žinojau, 
kad turbūt Meritė apie jį nuslėpė ir dėl mano šiurpios paslapties - ne tik dėl 
savo išdidumo ir vienatvės. Todėl sėdėjau gatvės dulkėse siaustomas dūmų 
ir kibirkščių, o jų kūnų liepsnos kaitino mano veidą. 

Paskui visa man susipainiojo ir, liepęs Kaptahui vesti mane kur jis nori, 
sekiau paskui neprieštaraudamas. Jis nuvedė mane pas šventiką Eję ir Pe- 
pitamoną, nes kova buvo pasibaigusi ir neturtingųjų miesto daliai dar tebe- 
liepsnojant jie akmeninėse uosto prieplaukose sėdėdami aukso sostuose 
seikėjo teisingumą, o kariai bei „ragai vedė jiems suimtuosius. Kiekvienas, 
sutiktas su ginklu rankoje, būdavo kabinamas ant mūro galva žemyn, 
kiekvienas, sugautas su prisiplėštu geru, būdavo metamas į vandenį kro- 
kodilams, kiekvienas su Atono kryžium ant kaklo arba ant drabužių būda- 
vo mušamas lazdomis ir išsiunčiamas į priverstinius darbus, moterys ati- 
duodamos kariams ir negrams pasilinksminti, o vaikai atiduodami auklėti į 
Amono šventyklas. Sitaip Tėbų upės pakrantėje siautėjo mirtis - Ejė, trokš- 
damas pelnyti šventikų palankumą, buvo negailestingas ir sakė: 

- Išvalysiu negerą Egipto žemės kraują. | 

Pepitamonas taip pat buvo labai įtūžęs, nes vergai ir nešikai apiplėšė jo 
namą, atidarė kačių narvelius, suvalgė kačių maistą ir išnešė kačių pieną 
bei grietinėlę savo vaikams, todėl katės išalko ir įdūko. Taigi jis taip pat 
buvo negailestingas ir po dviejų dienų visi miesto mūrai buvo nukabinėti 
vyrų galvomis žemyn. 

O šventikai džiūgaudami atstatė šventykloje Amono statulą ir gausiai 
jam paaukojo. Visų kitų dievų statulos taip pat buvo atstatytos ir šventikai 
liaudžiai paskelbė: 

— Daugiau bado ir ašarų Kemi žemėje nebus, nes Amonas sugrįžo ir 
Amonas laimina visus juo tikinčius. Vėl apsėsime Amono laukus ir Amono 
javai duos tūkstantį kartų didesnį derlių, todėl Egiptas vėl bus sotus bei 
turtingas. 

Tačiau badas Tėbuose buvo baisesnis nei kada anksčiau ir nebuvo na- 
mų, kuriuose nelieta ašarų, nes šardanai su negrais, nelabai skirdami „kry- 

žius“ nuo „ragų“, įžūliai plėšė Tėbus, prievartavo moteris, pardavinėjo į 
vergiją vaikus ir Pepitamonas neįstengė jų sutramdyti, o ir Ejės galybė ne- 
pajėgė jų sutramdyti, nes jie sakė: 

— Valdžia mūsų iečių antgaliuose, valdžia mūsų karo vėzduose. Todėl 
užsičiaupkite ir mums nekliudykite. 

Egiptas jau nebeturėjo faraono - šventikai buvo paskelbę Echnatoną ne- 
teisėtu faraonu, prakeikę jo miestą, o jo paveldėtojas pirmiausia turėjo su- 
grįžti į Tėbus, nusilenkti Amonui ir jam paaukoti — tik tada šventikai jį pri- 
pažinsią faraonu. 

Matydamas visą tą maišatį, Ejė paskyrė Pepitamoną Tėbų vietininku ir 
išskubėjo į Achetatoną priversti faraoną Echnatoną atsisakyti valdžios ir per 
savo paveldėtoją sustiprinti valdžią. Jis tarė man: 

— Lydėk mane, Sinuhe, - turbūt man prireiks gydytojo patarimų, savo 
valiai lenkiant neteisėtąjį faraoną. 

Atsakiau jam: 

— Iš tiesų lydėsiu tave, Eje, nes noriu susipilti kaupiną saiką. Tačiau jis 
nesuprato, ką turėjau galvoje šitaip sakydamas. 

Taigi iškeliavau su šventiku Eje atgal į Achetatoną pas prakeiktąjį faraoną, 
bet ir Horemhebas, Tanyje išgirdęs kas nutiko Tėbuose, kas nutiko visoje 
upės pakrantėje, skubiai sulaipino į karo laivus karius ir išplaukė aukštyn 
upe į Achetatoną. Jam plaukiant į aukštupį nurimo visi upės pakrantės mies- 
tai bei kaimai, vėl buvo atidarytos šventyklos, atstatytos dievų statulos ir 
manau, jog krokodilai vėl jį savaip laimino. Bet jis skubėjo pasiekti Acheta- 
toną tuo pačiu metu kaip Ejė ir susirungti su Eje dėl valdžios, todėl pasigai- 
lėjo visų ginklus nuleidusių vergų ir nenubaudė nė vieno, savo valia Atono 
kryžių į Amono ragą pakeitusio. Todėl liaudis jį nepaprastai garbstė už gai- 
lestingumą, nors tai nebuvo jo širdies gailestingumas - jis troško išsaugoti 
tinkamus karui vyrus. Visoje upės pakrantėje, kur praplaukė jo laivai, šven- 
tikai jį taip pat nepaprastai garbstė, nes jis atvėrė uždarytas šventyklas, 
pastatė į vietas nuverstas dievų statulas, kartais gerai nusiteikęs net auko- 
davo dievams. 

Tačiau Achetatono miestas buvo prakeiktas ir šventikai su „ragais“ 
saugojo visus į jį vedančius kelius, užmušdavo kiekvieną iš ten sprun- 
kantį, jeigu tas nesutikdavo kryžiaus keisti į ragą ir nepaaukodavo Amo- 
nui. Upę jie taip pat užtvėrė vario grandinėmis, todėl niekas upe nepa- 
spruko. Vis dėlto diduma pabėgėlių, prakeikę Atoną, noriai aukojo Amo- 
nui, nes ir Achetatono gyventojams jau buvo gana Atono. O pažvelgęs 
iš laivo į Achetatoną jo nebepažinau, nes mieste viešpatavo mirtina ty- 
la, gėlės parkuose buvo nuvytusios, žolė geltona, nusvilusi, nes niekas 

nebelaistė nei sodų, nei vejų. Ir paukščiai jau negiedojo saulės nude- 
gintuose medžiuose, mieste tvyrojo salsvas ir baugus nežinia iš kur ky- 
ląs prakeiksmo dvokas. Kilmingieji buvo palikę namus, jų tarnai pabėgę 
pirmieji, o statybininkai bei akmenskaldžiai miestą apleido net puodus 
palikę ten kur buvo, nes iš prakeikto miesto niekas nieko nesiryžo pasi- 
imti. Narvuose kiek pakaukę padvėsė šunys, garduose liko nugaišę ar- 
kliai bėgančių tarnų perpjautom sausgyslėm. Achetatonas buvo negy- 
vas ir kai atvykau atsiduso į mane mirtimi. 

Tačiau Achetatono Aukso rūmuose tebegyveno faraonas Echnatonas, jo 
šeima, dėl Atono su juo buvo likę ištikimiausi tarnai, taip pat buvo likę 
seniausieji rūmininkai, kurie negalėjo net pagalvoti apie gyvenimą kitur 
nei pas faraoną, nes Aukso rūmuose buvo praleidę visą amžių. Jie nežino- 
jo, kas atsitiko už miesto, nes per porą mėnulio mėnesių į Achetatoną neat- 
vyko nė vienas pasiuntinys. Ir maistas Aukso rūmuose baigėsi, todėl fa- 
raono Echnatono valia visi valgė sudžiūvusią duoną ir neturtėlių košę. Vis 
dėlto apsukriausieji upėje ietimis smaigstė žuvis, lazdomis pamušinėjo 
paukščius ir slapta juos valgė. 

Sventikas Ejė pirm savęs pas faraoną nusiuntė mane, kad papasakočiau 
faraonui visa, kas nutiko - faraonas manimi pasitikėjo, nes buvau jo draugas. 

Taigi vėl žengiau priešais faraoną, tačiau visa manyje buvo apmirę - jau 
nejaučiau nei liūdesio, nei džiaugsmo, nes mano širdis nuo jo užsivėrė. 
Nevalingai nusvarinęs ant kelio ranką, jis pakėlė išsekusį, nupilkusį veidą į 
mane ir žvelgdamas apniukusiomis akimis paklausė: 

— Sinuhe, ar tu vienintelis pas mane sugrįžtąs? Kur visi mano ištikimieji? 
Kur visi, kurie mylėjo mane ir kuriuos aš mylėjau? 

Atsakiau jam: 

— Egipte vėl viešpatauja senieji dievai ir Tėbų šventikai džiūgaujant liau- 
džiai aukoja Amonui. Jie prakeikė tave, faraone Echnatonai, ir tavo miestą 
prakeikė, ir tavo vardą amžiams prakeikė, ir jau daužo tavo vardą iš visų 
šventraščių. 

Jis nekantriai sujudino ranką ir karštis vėl mušė jam į veidą, kai pasakė: 

— Neklausiu, kas nutiko Tėbuose, bet klausiu, kur mano ištikimieji, kur 
visi, kuriuos mylėjau? 

Atsakiau jam: 

— Juk su tavim tebėra gražioji tavo sutuoktinė Nefertitė. Taip pat tavo 
dukterys. Jaunasis Sekenrė upėje smaigsto žuvis, Tutas, kaip ir anksčiau, su 
lėlėmis žaidžia laidotuves. Kas tau rūpi kiti? 

Jis paklausė: 

— Kur mano draugas Totmesas, jis yra ir tavo draugas, kurį mylėjau? Kur 
jis, menininkas, kurio rankose akmuo amžiams tapdavo gyvas? 

— Jis mirė dėl tavęs, faraone Echnatonai, - pasakiau. - Negrai, persmeigę 
jį ietimis, kūną įmetė į upę krokodilams suėsti, nes liko tau ištikimas. Gal jis 
spjovė į tavo lovą, bet užmiršk tai dabar, kai šakalas loja jo tuščioje dirbtu- 

vėje, o jo mokiniai spruko palikę jo darbo įrankius bei statulas, kurias jis 
būtų amžinom pavertęs. 

Faraonas Echnatonas mostelėjo ranka tarsi braukdamas nuo veido vora- 
tinklius. Paskui išvardijo man daugybę savo numylėtinių vardų ir apie ke- 
lis pasakiau: 

— Jis mirė dėl tavęs, faraone Echnatonai. - Tačiau apie didumą sakiau: — 
Dailiai apsirengęs jis aukoja Amonui ir keikia tavo vardą, faraone Echna- 
tonai. 

Galiausiai tariau: 

— Atono karalystė žlugo, faraone Echnatonai. Jau nebėra Atono karalys- 
tės žemėje, nes vėl viešpatauja Amonas. 

Apniukusiomis akimis jis stebeilijo priešais save ir nekantriai judino be- 
kraujes rankas sakydamas: 

— Taip taip, visa tai jau Žinau. Regėjimai man tai pasakė. Amžinojo kara- 
lystė neišsitenka žemiškose ribose. Visa bus kaip buvę - pasaulį valdys bai- 
mė, neapykanta ir neteisybė. Todėl verčiau būčiau miręs ir turbūt verčiau 
niekada nebūčiau viso žemėj nutinkančio blogio matęs. 

Jo aklumas mane įsiutino ir niršiai pasakiau: 

— Nematei net mažos dalies dėl tavęs nutikusio blogio, faraone Echnato- 
nai. Tavo sūnaus kraujas tavo rankomis nesruvo, tavo širdis nestingo nuo 
mylimos moters priešmirtinio riksmo. Todėl tavo kalba kvaila, faraone Ech- 
natonai. 

Pavargusiu balsu jis tarė: 

— Tai eik šalin nuo manęs, Sinuhe, jei aš toks blogas. Eik šalin nuo ma- 
nęs, kad netektų daugiau dėl manęs kentėti. Eik šalin nuo manęs, nes man 
pakyrėjo tavo veidas, visų žmonių veidai man pakyrėjo, nes Žmonių vei- 
duose įžiūriu žvėrių snukius. 

Tačiau atsisėdęs priešais jį ant grindų pasakiau: 

— Neišeisiu, faraone Echnatonai, nes noriu susipilti kaupiną saiką — tur- 
būt todėl gimiau šiam pasauly ir šitai buvo žvaigždėse surašyta dar prieš 
mano gimimą. Taigi žinok, jog pas tave ateina šventikas Ejė, o ties tavo 
miesto šiaurine riba Horemhebas paliepė pūsti trimitus ir nukirto upę už- 
tvėrusias vario grandines, kad tave pasiektų. 

Jis šyptelėjo ir skėstelėjęs rankomis pasakė: 

— Ejė ir Horemhebas — nusikaltimas ir ietis — vadinasi, tai vieninteliai 
ištikimieji, pas mane ateiną. 

Daugiau jis man nepratarė nė žodžio, ir aš nepratariau, tik klausėmės 
tylaus vandens laikrodžio čiurlenimo, kol priešais faraoną žengė šventikas 
Ejė ir Horemhebas. Eidami jie buvo karštai susiginčiję tarp savęs, todėl jų 
veidai buvo iš pykčio nutamsę, jie sunkiai alsavo ir nebepaisydami faraono 
garbės vienas per kitą prakalbo į jį. 

Ejė tarė: 

— Turi atsisakyti valdžios, faraone Echnatonai, jei nori išlikti gyvas. Tegul 

vietoj tavęs valdo Sekenrė — tegul sugrįžta į Tėbus ir paaukoja Amonui, 
tada šventikai pateps jį šventuoju aliejumi ir uždės ant galvos raudonai 
baltą karūną. 

O Horemhebas pasakė: 

— Mano ietys išgelbės tau karūną, faraone Echnatonai, jei sugrįši į Tėbus 
ir paaukosi Amonui. Galbūt šventikai niurzgės, bet rimbu juos nuraminsiu, 
ojie užmirš niurzgesį, kai paskelbsi šventąjį karą, idant atsikariautum Siriją 
Egiptui. 

Faraonas Echnatonas pažvelgė į juos abu sunykusiu veidu, šypsodamas 
negyva šypsena. 

— Gyvenu ir mirsiu faraonu, - pasakė jis. - Niekada neaukosiu neteisė- 
tam dievui ir niekada neskelbsiu karo, idant krauju išsaugočiau valdžią. 

Taip taręs jis drabužio skvernu užsidengė veidą ir išėjo, palikęs mus tri- 
se didelėje salėje alsuoti negyvėlių smarve. 

Ejė bejėgiškai skėstelėjo rankas ir pasižiūrėjo į Horemhebą. Horemhebas 
taip pat skėstelėjo rankas ir pasižiūrėjo į jį. Aš sėdėjau ant grindų, nes kojos 
nebelaikė, ir žiūrėjau į juodu. Staiga Ejė gudriai nusišypsojęs tarė: 

— Horemhebai, tavo galioje ietys, todėl sostas — tavo. Taigi dėkis ant gal- 
vos abi trokštamas karūnas. 

Tačiau pašaipiai nusijuokęs Horemhebas atsakė: 

— Nesu toks kvailas. Pasilaikyk sau mėšlinas karūnas, jei nori, nes ietys 
perdurs man užpakalį, jei pamėginsiu ant jų atsisėsti, juolab kad aš neturiu 
karališko kraujo. Gerai žinai, kad niekas nebus kaip buvę po to, kas nutiko, 
o Egiptui gresia badas ir karas, ir jeigu dabar užsidėčiau karūną, liaudis 
kaltintų mane už visą nutiksiantį blogį, todėl atėjus laikui tau bus lengva 
mane nuversti. 

Ejė pasakė: 

— Vadinasi, Sekenrė - jei sutiks sugrįžti į Tėbus. Jeigu ne jis - tai Tutas. 
Tutas tikrai sutiks. Jo žmonos kraujas šventas. Tegul jie kenčia liaudies pyktį, 
kol pagerės laikai. 

— Taigi jų šešėlyje tu ketini valdyti, — tarė Horemhebas. 

Tačiau Ejė atsakė: 

— Užmiršai, kad tu turi kariuomenę ir turi atmušti hetitus. Jeigu sugebėsi 
šitai padaryti, Kemi žemėje nebus nieko už tave stipresnio. 

Taip jie ginčijosi, kol suprato, kad jų likimai susipynę ir vienas be kito 
jiedu neišsivers. Todėl Ejė galiausiai tarė: 

— Atvirai prisipažįstu, kad iš visų jėgų stengiausi tave nuversti, Horem- 
hebai, bet dabar tu, sakalo sūnau, už mane stipresnis ir be tavęs neišsiver- 
siu, nes jei hetitai įsiverš į šalį, aš nebepatirsiu valdžios džiaugsmo ir net 
neįsivaizduoju, kad koks Pepitamonas įstengtų kariauti su hetitais, nors jis 
puikus kraujo nuleidėjas ir budelis. Taigi tebūnie ši diena mudviejų sąjun- 
gos diena, Horemhebai, nes kartu galėsime valdyti Egiptą, o skyrium suž- 
lugsime abu. Be manęs tavo kariuomenė bejėgė, o be tavo kariuomenės 

Egiptas žus. Taigi prisiekime visais Egipto dievais, kad nuo šios dienos lai- 
kysimės išvien. Esu jau senas, Horemhebai, ir noriu paragauti valdžios sal- 
dumo, o tu jaunas ir gali palaukti. 

— Nenoriu karūnos, tik noriu gero karo savo mėšliasnukiams, — atsakė 
Horemhebas. - Bet už visa man reikia užstato, Eje, - kitaip apgausi mane 
vos pasitaikius progai, ir nesiginčyk. Aš pažįstu tave. 

Skėstelėjęs rankas Ejė paklausė: 

— Kokį užstatą galiu tau duoti, Horemhebai? Ar kariuomenė nėra patiki- 
mas užstatas? 

Horemhebo veidas nutamso, jis iškankintu žvilgsniu apžvelgė sienas ir 
gremžtelėjo sandalu akmenines grindis - tarsi norėdamas kojų pirštus įrausti 
į smėlį. Tuomet tarė: 

— Noriu į žmonas princesės Baketatonės. Iš tikrųjų ketinu su ja sukulti 
ąsotį, net jei dangus ir žemė skiltų, šito man negali atsakyti. 

Šūktelėjęs Ejė tarė: 

— Aha. Dabar suprantu, kur suki - esi gudresnis nei tariau ir už tai tave 
gerbiu. Ji vėl pasikeitė vardą į Baketamonę ir šventikai dėl to nepriešta- 
rauja, o jos gyslomis teka šventas didžiojo faraono kraujas. Ją vesdamas 
įgysi įstatymo numatytą teisę į karūną, Horemhebai, ir didesnę teisę nei 
Echnatono dukterų sutuoktiniai, nes jos turi tik neteisėto faraono kraujo. 
Iš tiesų savo naudą labai sumaniai apskaičiavai, Horemhebai, bet negaliu 
su tuo sutikti - bent ne dabar, nes tada aš visas būsiu tavo rankose ir jau 
nebeturėsiu tau jokios galios. 

Tačiau Horemhebas sušukęs atsakė: 

— Turėkis savo mėšliną karūną, Eje. Labiau nei karūnų trokštu jos ir 
troškau nuo tol, kai pirmąkart Aukso rūmuose išvydau jos grožį. Trokš- 
tu sumaišyti savo kraują su didžiojo faraono krauju, idant iš manęs gimtų 
Egipto valdovai. Tu trokšti tik karūnos, Eje. Tai pasiimk ją, kai manysi, 
jog laikas, o mano ietys parems tavo sostą, bet duok man princesę, tada 
aš valdysiu tik po tavęs, net jei gyvensi ilgai, kaip pats sakei, aš galiu 
palaukti. 

Patrynęs ranka lūpas Ejė ilgai galvojo ir jo veidas kas akimirką įgydavo 
vis daugiau pasitenkinimo, nes jis suprato radęs kablį, kuriuo užkabinęs 
Horemhebą už žandikaulio galės kur panorėjęs tampyti. O aš sėdėjau ant 
grindų klausydamasis jų pokalbio ir stebėjausi žmonių širdimis - jie dalijo- 
si karūna, nors faraonas Echnatonas dar buvo gyvas, alsavo gretimame kam- 
baryje. Pagaliau Ejė tarė: | 

— Ilgai laukei savo princesės ir turbūt dar šiek tiek pakentėsi, nes iš pra- 
džių tau teks kariauti apmaudų karą, o kariaudamas vestuvėms nepasi- 
rengsi. Ir princesės įkalbinėjimui prireiks laiko, nes ji tave, gimusį mėšlinais 
tarpupirščiais, labai niekina. Bet aš ir tik aš mokėsiu savaip ją įkalbėti ir 
prisiekiu tau visais Egipto dievais, Horemhebai, jog tądien, kai užsidėsiu 
ant galvos raudonai baltą karūną, savo rankomis sudaužysiu ąsotį tarp jud- 
viejų — gausi princesę. Daugiau nesiderėsiu, nes pats save tau atiduosiu. 

Ir Horemhebas daugiau nesiderėjo, tik pasakė: 

— Tebūnie taip ir pabaikime šią mėšliną istoriją gražiai - netikiu tave veltui 
delsiant, juk taip labai trokšti karūnos, kuri išties tėra vaikiškas žaislas. 

Apimtas įkarščio jis buvo visai mane užmiršęs, tačiau apsižvalgęs paste- 
bėjo ir nustėręs pasakė: 

— Sinuhe, ar tu dar čia? Tai baisi diena, nes girdėjai tokių dalykų, kurie 
niekingojo ausims draudžiami, todėl manau, kad turiu tave užmušti, nors 
man bus sunku, juk esi mano draugas. 

Jo žodžiai mane nepaprastai prajuokino, nes pagalvojau, kad abu jie — 
Ejė ir Horemhebas - yra niekingieji ir dalijasi karūnas, o aš sėdžiu ant grin- 
dų, nors turbūt esu vienintelis garbingas didžiojo faraono vyriškos lyties 
paveldėtojas ir mano gyslomis teka šventas kraujas. Todėl negalėjau susi- 
tvardyti neprajukęs ir užsidengęs ranka burną ėmiau spigiai, kaip sena bo- 
ba, krizenti. Labai įsižeidęs dėl mano juoko Ejė pasakė: 

— Tau tikrai nederėtų juoktis, Sinuhe, nes tai rimti dalykai, ir dabar ne 
metas juoktis. Vis dėlto tavęs nežudysim, nors nusipelnei, - net geriau, kad 
viską girdėjai, galėsi būti mudviejų liudininku. Ir niekada niekam nepasa- 
kok, ką čia šiandien girdėjai, nes mums reikia tavęs, ir pripančiosime tave 
tvirčiau už bet kokias „šviesas“ — tikriausiai pats suvoki, kad faraonui Ech- 
natonui laikas mirti. Esi jo gydytojas, todėl dar šiandien turi atverti jam 
kaukolę ir pasirūpinti, kad tavo peilis įsmigtų į jo galvą pakankamai giliai ir 
pagal gerą paprotį jis mirtų. 

Bet Horemhebas pasakė: 

— Į šį reikalą aš rankų nekišiu - jos per daug mėšlinos, Ejės rankas palie- 
tus. Bet tiesa tai, ką Ejė sako: kad išsigelbėtų Egiptas, faraonas Echnatonas 
turi mirti. Nieko daugiau nelieka. 

Tebekrizenau rankomis prisidengęs burną, o nusiraminęs pasakiau: 

— Kaip gydytojas negaliu atverti jam kaukolės, nes nėra dėl ko ir amato 
įsipareigojimai man neleidžia. Bet nesirūpinkite - kaip draugas sumaišysiu 
jam gerą vaistą. Išgėręs jis užmigs ir niekada nepabus, o aš šitaip prisipan- 
čiosiu prie jūsų, todėl jums niekada nebereikės baimintis, kad negerai apie 
jus kalbėsiu. 

Tai pasakęs paėmiau Herhoro duotą margą stiklinį indą ir aukso taurėje 
sumaišiau vaistą su vynu - jis nebuvo blogo kvapo. Paėmiau taurę ir nuė- 
jome visi trys į faraono Echnatono kambarį. Jis ilsėjosi - nupilkusiu veidu, 
paraudusiomis akimis, nusiėmęs nuo galvos karūną, šalia karūnos pasidė- 
jęs rimbą ir skeptrą. Ejė smalsiai puolė čiupinėti karūną, pasvėrė rankoje 
aukso rimbą ir pasakė: 

— Faraone Echnatonai, tavo draugas Sinuhė sumaišė tau vaistą. Gerk ir 
išgysi, o rytoj vėl pasišnekėsime apie visokius nemalonius dalykus. 

Faraonas atsisėdo lovoje, paėmė taurę, peržvelgė mus visus ir jo pavar- 
gęs žvilgsnis taip perskrodė mane, kad nugarkaulis nuo jo stipraus žvilgs- 
nio sudrebėjo. 

Paskui man jis tarė: 

— Ligoto gyvūno pasigailima vėzdu. Ar tu pasigaili manęs, Sinuhe? Jeigu 
taip, dėkui tau, nes mano neviltis kartesnė už žemišką mirtį, o mirtis man 
šiandien palaimingesnė už miros kvapą. 

— Gerk, faraone Echnatonai, - tariau jam. — Gerk dėl Atono. 

Ir Horemhebas pasakė: 

— Gerk, mano drauge Echnatonai. Gerk, kad išsigelbėtų Egiptas. Aš už- 
klosiu tavo silpnumą savo antpetine, kaip kadaise dykumoje už Tėbų. 

Faraonas Echnatonas gėrė iš taurės, tačiau jo ranka taip smarkiai drebė- 
jo, kad vynas ėmė lietis smakru. Tada jis suėmė taurę abiem rankom, išgė- 
rė iki dugno ir vėl kaip ilgas atsigulė į lovą, atremdamas sprandą į atkaltę. 
Ilgai visi trys stebeilijome į jį, bet daugiau jis mums nepratarė nė žodžio, tik 
spoksojo blausiom paraudusiom akim į savo regėjimus. Po kurio laiko jo 
kūną tarsi šaltis ėmė purtyti ir Horemhebas, nusiėmęs antpetinę, užklojo jį, 
o Ejė abiem rankom paėmė jo karūną ir pasimatavo ant galvos. 

Sitaip mirė faraonas Echnatonas — aš sugirdžiau jam mirtį, jis iš mano 
rankos mirtį išgėrė. Bet kodėl tai padariau — nežinau, nes žmogus savo 
širdies nepažįsta. Vis dėlto nemanau, kad padariau tai dėl Egipto - greičiau 
dėl Meritės ir mažojo Toto, savo sūnaus. Ir greičiau ne iš meilės, o iš pykčio, 
kartėlio ir dėl viso jo padaryto blogio. Bet greičiausiai tai padariau, kad 
žvaigždėse buvo surašyta, jog aš turįs susipilti kaupiną saiką. Matydamas jį 
mirštantį, tariausi susipylęs kaupiną saiką, tačiau Žmogus nepažįsta savo 
širdies —- Žmogaus širdis godi, godesnė už upės krokodilą. 

Pamatėme jį mirštantį ir išėjome iš Aukso rūmų, uždraudę tarnams jį 
trikdyti, pasakę, jog jis miega. Tik kitą rytą tarnai rado jo kūną ir sukėlė 
baisias aimanas — aimanose ir verksme paskendo Aukso rūmai, nors tariu, 
kad daugumai dėl jo mirties sielose palengvėjo. Tačiau valdovė Nefertitė 
stovėjo šalia jo lovos sausomis akimis, ir jos veido nė vienas neperprato. Vis 
dėlto kai atlikdamas pareigą atvykau išgabenti kūno į Mirties rūmus, ji gra- 
žia ranka palytėjo laibus faraono Echnatono pirštus ir paglostė jo skruos- 
tus. Mat Mirties rūmai ir Aukso rūmai Achetatono mieste buvo vieninteliai 
dar gyvi. Taigi palydėjau faraoną Echnatoną į Mirties rūmus ir atidaviau jo 
kūną į kūnų prausėjų bei balzamuotojų rankas, kad išsaugotų jį amžiams. 

Taigi pagal įstatymą ir gerą paprotį faraonu tapo jaunasis Sekenrė, ta- 
čiau jis, liūdesio priblokštas, tik stebeilijo aplink, neįstengdamas aiškaus žo- 
džio ištarti, nes buvo įpratęs gauti visas mintis iš faraono Echnatono. Ejė su 
Horemhebu jį kalbindami sakė, kad jei jis norįs išsaugoti karūną, turįs tuoj 
pat keliauti į Tėbus ir paaukoti Amonui. Bet Sekenrė jais nepatikėjo, nes 
buvo naivus vaikinukas, sapnavęs atviromis akimis. Todėl jis atsakė: 

— Skelbsiu Atono šviesą visoms tautoms, pastatysiu savo tėvui Echnato- 
nui šventyklą ir toje šventykloje garbinsiu jį kaip dievą, nes jis buvo ne toks 
kaip visi žmonės. 

Panašiai buvo pasakojama apie Sekenrės vaikystę: sargybinių būriams 

deramai išsirikiavus bėgti iš prakeiktojo miesto, Sekenrė vijęsis juos ir pro- 
verksmiais maldavęs bei reikalavęs dėl faraono sugrįžti sakydamas: „Juk 
negalite šitaip palikti savo namų, savo žmonų bei savo vaikų“. Tačiau šar- 
danai su sirais pašiepė, juokėsi iš jo, o vienas šardanas, jaunesnysis vadas, 
apnuogino savo penį ir parodė jį sakydamas: „Kur šis daiktas, ten mūsų 
namai, mūsų žmonos ir mūsų vaikai“. Taigi Sekenrė vaikystėje sumenkino 
savo karališką garbę maldaudamas bei prašinėdamas samdytų karių sugzįžti. 

Pastebėjęs jo kietakaktiškumą Ejė su Horemhebu paliko jį ir kitądien at- 
sitiko, kad jis išalkęs išėjo pasismaigstyti upėje žuvų, bet jo nendrių luotas 
apvirto ir jį suėdė krokodilai. Sitaip bent buvo pasakojama, tačiau kaip visa 
nutiko - nežinau. Vis dėlto netikiu, kad Horemhebas jį nužudė, greičiausiai 
tai padarė Ejė, skubėjęs dėl savo valdžios sugrįžti į Tėbus. 

Paskui Ejė sa Horemhebu nuėjo pas jaunąjį Tutą, kuris, savo papratimu, 
rūmų kambaryje ant grindų žaidė laidotuves, ir jo sutuoktinė Anksenatonė 
žaidė kartu. Horemhebas pasakė: 

— Ei, Tutai, laikas tau pakilti nuo tų mėšlinų grindų, nes dabar tu 
faraonas. | 

Tutas tuoj pat klusniai pašoko ir atsisėdęs į aukso sostą tarė: 

— Ar aš faraonas? Visai tuo nesistebiu, nes visada jaučiausi esąs geresnis 
už kitus - teisinga, kad aš tapsiu faraonu. Savo rimbu bausiu visus nusidė- 
jėlius, o skeptru ganysiu gerus ir dievotus. 

Ejė pasakė: 

— Neplepėk kvailysčių, Tutai. Tu darysi viską taip, kaip aš pasakysiu, 
ir neburbėk. Pirmiausia mes su šventine eisena turime nukeliauti į Tė- 
bus, Tėbuose didžiojoje šventykloje nusilenksi Amonui ir jam paaukosi, 
o šventikai pateps tave ir uždės ant galvos tau raudonai baltą karūną. 
Ar supratai? 

Valandėlę pagalvojęs Tutas paklausė: 

— Jeigu keliausiu į Tėbus, ar man pastatys tokį pat kapą kaip visiems 
didiesiems faraonams, ar šventikai prineš į kapą žaislų, aukso sostų ir pra- 
bangių lovų, nes šie Achetatono kapai ankšti ir nuobodūs — nenoriu, kad 
pat puikųjį mėlyną hetitų peilį noriu nusinešti į kapą. 

— Zinoma, šventikai pastatys tau puikų kapą, - patikino Ejė. - Esi išmin- 
tingas berniukas, Tutai, o jei tapęs faraonu pirmiausia galvosi apie kapą, 
net išmintingesnis, nei pats suvoki. Bet iš pradžių tu turi pasikeisti vardą. 
Tatanchatonas netinka Amono šventikams. Taigi tebūnie nuo šios dienos 
tavo vardas Tutanchamonas. 

Ir Tutas visai neprieštaravo, tik norėjo išmokti rašyti savo nauj a var- 
dą, nes jis nepažinojo ženklų, kuriais rašomas Amono vardas. Sitaip 
pirmą kartą Achetatone buvo parašytas Amono vardas. Tačiau Neferti- 
tė, supratusi, kad faraonu tapo Tutanchamonas, o ji liko visai užmiršta, 
apsirengė gražiausiu savo apdaru ir liepusi ištepti plaukus bei kūną 

gerais aliejais, - nors buvo gedinti našlė, - nuėjo į Horemhebo laivą ir 
asakė: 

| j - Juk juokinga, kad mažametis berniukas taps faraonu ir prakeiktas ma- 
no tėvas Ejė, neleidęs man jo auklėti, valdys per jį Egiptą, nors aš esu di- 
džioji karališkoji sutuoktinė ir karališkoji motina. O vyrai, meiliai žiūrėda- 
mi į mane, vadino gražia moterimi, buvau pavadinta ir gražiausia Egipto 
moterimi, nors šitaip vadinant, žinoma, pervertinta. Todėl pažiūrėk į ma- 
ne, Horemhebai, nors liūdesys apniaukęs man akis ir mane sukukinęs. Pa- 
žiūrėk į mane, Horemhebai, nes laikas brangus: tavo pusėje ietys, ir galbūt 
mudu drauge galėtume sumanyti, iš ko Egiptui būtų didelės naudos. Sa- 
kau tau viską atvirai, nes galvoju tik apie tai, kas geriausia Egiptui, žinoda- 
ma, kad mano tėvas, tas prakeiktas Ejė, godišius ir kvailys, Egiptui padarys 
daug žalos. 

Horemhebas pažvelgė į ją ir Nefertitė, praskleidusi priešais jį savo apda- 
rą, gundė visaip, sakydama, jog laivo pastogėje labai karšta. Mat ji nieko 
nežinojo apie slaptą Horemhebo ir Ejės susitarimą, ir nors kaip moteris 
nujautė, jog Horemhebas geidžia Baketamonės, tarėsi savo grožiu Horem- 
hebo širdy lengvai įveiksianti nepatyrusią ir pasipūtusią princesę. Mat Aukso 
rūmuose ji buvo pripratusi prie lengvų pergalių, leisdama svetimiems spjau- 
dyti į faraono lovą. 

Vis dėlto jos grožis nepaveikė Horemhebo ir šis, šaltai žvelgdamas į ją, 
atsakė: 

— Jau pakankamai išsimėšlinau šiame prakeiktame mieste, todėl į tave 
mėšluotis nebenoriu, gražioji Nefertite. Be to, turiu savo raštininkams pa- 
diktuoti laiškų dėl karo, todėl man nėra kada su tavimi tąsytis. 

Visa tai vėliau man papasakojo Horemhebas ir pasakodamas tikriau- 
siai išpūtė, bet tikiu, jog papasakojo didžiąją dalį tiesos, nes nuo tos 
dienos Nefertitė ėmė baisiai neapkęsti Horemhebo ir darė viską, kad 
jam pakenktų ir suterštų jo šlovę, o Tėbuose susidraugavo su princese 
Baketamone ir, kaip vėliau papasakosiu, Horemhebui pridarė daug ža- 
los. Todėl Horemhebas būtų išmintingiau pasielgęs jos neįžeisdamas, o 
išsaugojęs jos draugystę ir jai, liūdesio apniktai, parodęs draugiškumą. 
Tačiau Horemhebas jau nebenorėjo spjaudyti ant faraono Echnatono 
kūno, - kad ir labai keista, Horemhebas tebemylėjo faraoną Echnatoną, 
nors iš visų šventraščių ir statulų liepė ištrinti jo vardą bei atvaizdą, 
sugriovė Atono šventyklą Tėbuose. Kaip įrodymą turiu papasakoti, kad 
būtent Horemhebas savo patikėtiniams liepė išgabenti faraono Echna- 
tono kūną iš kapo Achetatone ir paslėpti jo motinos kape Tėbuose, kad 
Echnatono kūnas nepakliūtų į šventikų rankas. Mat šventikai Echnato- 
no kūną norėjo sudeginti ir išbarstyti jo pelenus upėje, prakeikdami jo 
Kaa amžiams klajoti mirusiųjų pasaulio bedugnėse, tačiau Horemhe- 
bas, liepęs paslėpti Echnatono kūną, juos aplenkė. Vis dėlto šitai nutiko 
daug vėliau. 

Gavęs Tutanchamono sutikimą, Ejė liepė skubiai atplukdyti laivus ir visi 
rūmininkai, sulipę į juos, paliko Achetatono miestą — taigi jame neliko nė 
vienos gyvos esybės, tik Mirties rūmų kūnų prausėjai bei balzamuotojai, 
ruošę faraono Echnatono kūną amžinybei ir laidotuvėms kape, jo paties 
įsakytame išskaldyti Rytų kalne. Šitaip iš Dangaus aukštybių miesto pabė- 
go paskutinieji gyventojai ir jie taip skubėjo, kad jau nebesižvalgė atgal: 
Aukso rūmuose ant stalo liko neišvalgyti indai, ant grindų amžiams liko 
Tuto žaislų laidotuvių eisena. 

Dykumos vėjas atplėšė langines ir smėlis pažiro ant grindų su vasnojan- 
čiomis ryškiaspalvėmis antimis amžinai žaliuojančiuose meldynuose bei 
vėsiame vandenyje plaukiojančiomis margomis žuvimis. Vėl sugrįžo dyku- 
ma į Achetatono sodus, užsikišo jų žuvų tvenkiniai bei drėkinimo kanalai, 
nudžiūvo vaismedžiai. Namų sienų molis suskeldėjo, į vidų įgriuvo stogai - 
Achetatono miestas pavirto griuvėsiais, tuščiose jo salėse ėmė loti šakalai, 
įsiruošę sau guolius minkštose lovose po prabangiom pastogėm. Taigi Ache- 
tatono miestas užgeso ir užgeso taip greit, kaip greit faraono Echnatono 
valia jį dykumoje buvo įpūtusi. Ir niekas nedrįso slampinėti po jo griuvė- 
sius ieškodamas po trupančiu moliu palaidotų brangių daiktų, nes ši žemė 
buvo amžiams prakeikta ir Amonas nudžiovindavo kojas kiekvienam, iš- 
drįsusiam ten įžengti. Taip išnyko Achetatono miestas, tarsi jo niekada nė 
nebūtų buvę, išnyko kaip sapnas ir regimybė. 

Tačiau pirm faraono Tutanchamono laivų palydos, ramindami žemę abi- 
pus upės, viesulu lėkė Horemhebo karo laivai. Jis sugrąžino tvarką į Tėbus — 
baigėsi plėšikavimas ir dėl Atono žmonės jau nebebuvo kabinami ant mūro 
alvomis žemyn, nes Horemhebui reikėjo kiekvieno karui tinkamo vyro. 
alia Avinų kelio Ejė iškėlė plazdančias naujojo faraono vėliavėles, o šven- 
tikai didžiojoje šventykloje surengė jam ištaigų priėmimą. Aš, Sinuhė, ma- 
čiau jį, Avinų keliu dengtais aukso neštuvais nešamą, o valdovė Nefertitė 
bei faraono Echnatono dukterys žengė paskui - Amono pergalė buvo visiš- 
ka. Visų Svenčiausiame priešais Amono statulą šventikai patepė naująjį fa- 
raoną ir liaudies akyse uždėjo jam ant galvos raudonai baltą - lelijų ir papi- 
ruso, aukštumos ir žemumos, - karūną, parodydami liaudžiai, kad farao- 
nas iš jų rankų priėmė valdžią. Jų galvos buvo glotniai nuskustos, veidai 
blizgėjo šventuoju aliejumi, o faraonas paaukojo Amonui visą turtą, kurį 
Ejė iščiulpė iš nuskurdusios šalies. Vis dėlto Herhoras susitarė su Horem- 
hebu, jog Amonas paskolins savo turtą karui, nes iš žemumos vėl atėjo 
nerimastingų žinių, o Horemhebas, norėdamas liaudyje paskleisti hetitų 
siaubą ir baimę, jas kaip įmanydamas išpūtė. 

Tėbų liaudis labai džiaugėsi Amonu ir naujuoju faraonu, kuris dar tebu- 
vo vaikas, nes tokia neprotinga žmogaus širdis: jis visuomet viliasi ir tiki 
ateitimi, nepasimokęs iš savo klaidų ir vaizduodamasis rytojų geresnį už 

šiandieną. Todėl žmonės užplūdo visas vejas abipus Avinų kelio, aikštę 
priešais šventyklą, visus priekiemius ir, džiaugsmingais šūksniais sveikin- 
dami naująjį faraoną, barstė jam po kojų gėles, o jei kuris nešaukdavo, tik 
stovėdavo tykus ir rūškanas, tai Ejės ir Horemhebo karių iečių kotai pamo- 
kydavo, kaip jie turi už taiką dėkoti. 

Tačiau uoste ir neturtingųjų miesto dalyje dar teberuseno griuvėsiai, nuo 
jų kilo gailūs dūmai, o upė dvokė kraujo bei negyvėlių smarve. Nuo šven- 
tyklos stogo tiesdami kruvinus kaklus kranksėjo varnai ir maitvanagiai — 
taip prisilesę, kad ant sparnų jau nebepajėgė pakilti, o krokodilai upėje bu- 
vo tokie sotūs, kad jau tingėjo pliaukšėti uodegomis, tik tysojo ant kranto 
lo likučius iš dantų. Sen bei ten tarp griuvėsių ir sudegusių namų sliūkino 
įbūgusios žmonos su vaikais, rausėsi buvusių namų griuvėsiuose, ieškoda- 
mi ūkio rakandų, o nužudytų vergų bei nešikų vaikai ėjo paskui faraono 
karo vežimus krapštydami iš faraono arklių mėšlo nesuvirškintus grūdus, 
nes Tėbuose siautė baisus badas. Aš, Sinuhė, vaikštinėjau po sugedusiu krau- 
ju dar tebedvokiančias prieplaukas, apžiūrinėjau tuščius krepšius ir laivus 
be krovinių, o kojoms nuvedus prie „Krokodilo uodegos“ griuvėsių, ėmiau 
galvoti apie Meritę ir mažąjį Totą, kurie žuvo dėl Atono ir dėl mano širdies 
kvailumo. 

Kojos mane nuvedė prie „Krokodilo uodegos“ griuvėsių ir galvojau apie 
Meritę, kuri man pasakė: „Galbūt esu tavo vienatvės apklotas, jeizu ne su- 
sinešiojęs kilimas“. Galvojau taip pat apie mažąjį Totą, kuris buvo mano 
sūnus, nors apie tai nežinojau, regėjau jį priešais save, jo skruostelius, vai- 
kiškai gležną kūnelį ir jis, apkabinęs rankutėmis mano kaklą, prispaudė 
savo skruostą prie manojo. Uosdamas šnervėmis gailius dūmus, vaik- 
štinėjau po uosto dulkes ir priešais save regėjau ietimi pervertą Meritės 
kūną, kruviną mažojo Toto noselę, krauju permirkusias švelnias vaikiškas 
garbanas. Visa tai regėjau priešais save ir pagalvojau, jog faraono Echna- 
tono mirtis buvo labai lengva. Galvojau, kad pasaulyje nėra nieko baises- 
nio ir pavojingesnio už faraonų sapnus, nes jie sėja kraują, mirtį ir vien 
krokodilus tukina. Taip mąsčiau vaikštinėdamas po tuščią uostą ir iš tolo, 
nuo šventyklos, mano ausis pasiekė slopūs šauksmai minios, sveikinan- 
čios faraoną Tutanchamoną ir įsivaizduojančios, kad tas silpnaprotis, tik 
apie gražų kapą svajojąs vaikas panaikins neteisybę ir sugrąžins į Kemi 
žemę taiką bei turtus. 

Taigi ėjau ten kur kojos vedė ir supratau, kad vėl likau vienas, mano 
kraujas per Totą išsiliejo bergždžiai ir jau nebesugrįš, aš praradau nemirtin- 
gumą ar amžinojo gyvenimo viltį, o mirtis man liko kaip poilsis, sapnas, 
kaip žarijų indo šiluma šaltą naktį. Visą mano viltį ir džiaugsmą iš manęs 
atėmė faraono Echnatono dievas ir supratau, kad visi dievai gyvena tam- 
siuose namuose ir iš tų namų nėra kelio atgalios. Faraonas Echnatonas iš- 
gėrė mano rankos paduotą mirtį, tačiau tai man nebuvo atlygis, o su mirti- 

mi jis paskandino savo širdį gilioj užmaršty. Bet aš buvau gyvas ir neįsten- 
giau užmiršti. Todėl mano širdį užplūdo apmaudas, grauždamas ją kaip 
šarmas — apmaudavau ant liaudies, it galvijų banda klaupiančios priešais 
šventyklą, tokios pat kvailos ir beprotės kaip anksčiau, nieko iš savo patir- 
ties nepasimokiusios. 

Uostas su griuvėsiais buvo nykus kaip mirtis, bet iš tuščių krepšių krū- 
vos išlindo žmogaus pamėklė ir keturpėsčia prišliaužė prie manęs. Tai bu- 
vo neaukštas, sulysęs vyras, dar vaikystėje dėl skurdaus maisto iškrypu- 
siais kaulais. Pajuodusiu liežuviu jis apsilaižė lūpas ir niršiomis akimis įsi- 
žiūrėjęs į mane paklausė: 

— Ar tik nesi Sinuhė, karališkasis gydytojas, tvarstęs neturtėlių žaizdas 
vardan Atono? - Jis nusijuokė šiurpiu balsu, kilstelėjo nuo žemės rodyda- 
mas į mane pirštu ir pridūrė: — Ar tu esi Sinuhė, dalijęs liaudžiai duoną ir 
sakęs: „Tai Atono duona, imkite ir valgykite vardan Atono“. Jeigu taip, visų 
Mirusiųjų pasaulio dievų vardu, duok man gabalėlį duonos, nes slapstausi 
daugybę dienų nuo sargybinių, nesiryždamas net vandens prie upės nusilei- 
sti. Visų Mirusiųjų karalystės dievų vardu, duok man gabalėlį duonos, nes 
seilės mano burnoje jau išdžiūvo, o mano pilvas žąla kaip žolė. 

Tačiau aš neturėjau duonos, o jis ir nesitikėjo, nes priropojo prie manęs 
tik apmaudžiai pašiepti. Jis pasakė: 

— Turėjau trobelę, ir nors ji buvo skurdi, dvokė pašvinkusiom žuvim, tai 
buvo mano trobelė. Turėjau žmoną, ir nors ji buvo bjauri, suvytusi ir liesa, 
ji buvo mano žmona. Turėjau vaikų, ir nors matydavau juos badaujančius, 
jie buvo mano vaikai. Kur dabar mano trobelė, kur mano žmona, kur mano 
vaikai? Tavo dievas juos atėmė, Sinuhe, Atonas, visa ko griovėjas, visa ko 
kenkėjas, atėmė juos — beturiu tik saują purvo ir tuoj mirsiu, nors dėl šito 
negailestauju. — Atsisėdęs priešais mane ant Žemės jis spaudė kumščiais 
išsipūtusį pilvą ir sužvėrėjusiomis akimis spoksodamas priešais save šnibž- 
dėjo man: - Sinuhe, o gal vis dėlto buvo verta žaisti - nors aš mirsiu, žuvo 
mano bičiuliai, bet gal apie mus liaudyje liks prisiminimas? Gal prisimini- 
mas apie mus liks širdyse rankomis dirbančių ir nugara kenčiančių lazdos 
smūgius, gal jie prisimins mus net tuomet, kai tavasis Atonas senų seniau- 
siai bus užmirštas ir prakeiktas tavo faraono vardas iškapotas iš visų šven- 
traščių. Gal blankus prisiminimas apie mus liks liaudyje ir vaikai, atmintį 
apie mus sužindę dar su karčių motinų pienu, pasimokys iš mūsų klaidų? 
Tuomet jie jau gimdami žinos tai, ką mums teko išmokti. Jie žinos, kad 
vienas žmogus nuo kito nesiskiria, kad turtingojo ir kilmingojo oda pjauna- 
ma peiliu dryksta lengvai, kad kraujas yra kraujas - ar iš alkano, ar iš so- 
taus širdies pasruvęs. Jie žinos, kad vergas ir skurdžius negali pasitikėti 
faraonais, karališkaisiais gydytojais, įstatymais ar kilmingųjų žodžiais, o tik 
savo kumščių jėga ir kad patys turi išsileisti sau įstatymus. Kas ne su jais — 
tas prieš juos, ir jokio gailesčio ar žmonių skirstymo. Mat širdyje ir tu, Sinu- 
he, nebuvai su mumis. Todėl buvai prieš mus, nors dalijai mums duoną ir 

kalbėjai gluminančius žodžius apie faraono Atoną. Visi dievai vienodi, visi 
faraonai vienodi ir visi kilmingieji vienodi, net jei patys to nepripažįsta. Tai 
sakau aš, Metis, žuvų darinėtojas, neapgailestaudamas dėl savo žodžių, nes 
tuoj mirsiu, į upę išmestas mano kūnas išnyks ir manęs nebebus. Tačiau 
kažkas iš manęs žemėje liks klajoti, ir pažinsi mane kaip vergų širdžių neri- 
mastį, slaptingą jų akių kibirkščiavimą, sulysusių motinų, maitinančių savo 
vargšus vaikus, pieno kartumą. Aš, Metis, žuvų darinėtojas, raugsiu visa, 
kol visa išrūgs ir bus imtasi kepti paskutinį didelį kepalą. 

Iš jo kalbos ir akių supratau, kad neganda ir baimė aptemdė jam protą. 
Tačiau jis, randuotomis rankomis siektelėjęs mano kelių, sulaikė mane ir 
sušnibždėjo: 

— Tu, Sinuhe, kuris esi labai mokytas, moki skaityti bei rašyti, aišku, ma- 
nai, kad žuvų darinėtojas nesugeba mąstyti. Tačiau nors galvoti sunku, Žiau- 
modamas žolę ir čiulpdamas sūrius žuvų krepšių meldus, daugybę dienų 
ir naktų galvojau. Todėl jau žinau, kokia buvo mūsų klaida ir kodėl privalė- 
jome mirti. Mes jau turėjome valdžią, ir žemė buvo mūsų, tačiau nemokė- 
jome savo valdžia naudotis, nes pasitenkinome plėšimu, ginčais dėl grobio 
ir girtuoklyste, kiekvienas trokšdamas iš savo valdžios gauti kuo daugiau 
naudos. Mes sočiai valgėme, gėrėme, o turėjome žudyti žudyti žudyti, kol 
išžudysime visus, kurie ne su mumis. Tačiau mes, visiški skurdžiai, nebu- 
vome mokyti žudymo meno, be to, alkį bei skurdą iškentę, pernelyg gerbė- 
me žmogaus gyvybę ir tik tas katinas Pepitamonas su juoduoju Eje patys 
žudydami išmokė mus šio meno. Sis mokslas buvo pernelyg vėlyvas, kad 
duotų naudos, tačiau slapstydamasis tuščiuose nendrių krepšiuose regėjau 
daug žudymo sapnų ir šiuos sapnus kaip palikimą paliksiu po savęs atei- 
siantiems — tie sapnai glūdins po tamsą, kai būsiu miręs, įsigaus į vergų bei 
neturtėlių sapnus, kol jų rankų bei kojų pirštai nuo mano, jau seniai miru- 
sio, sapnų ims drebėti. 

Karštligiškomis akimis jis spoksojo į mane ir gniaužiojo randuotomis ran- 
komis mano kelius. Tuomet atsisėdau į dulkes priešais jį ir pakėlęs rankas 
pasakiau: 

- Žuvų darinėtojau Meti, matau, kad po savo skudurais slepi peilį. Taigi 
nužudyk mane, jei, tavo galva, esu kaltas. Nužudyk mane, žuvų darinėto- 
jau Meti, nes man jau nusibodo sapnuoti sapnus ir jau nebemoku džiaug- 
tis. Nužudyk mane, jeigu šitaip galėsi atsimokėti. Daugiau jokios paslaugos 
negaliu tau padaryti. 

Išsitraukęs iš užjuosčio žuvų darinėjimo peilį, išmėgino jį į randuotą del- 
ną ir žiūrėjo į mane, kol akys jam aptemo; pravirko ir nusviedęs peilį šalin 
pasakė: 

— Dabar suprantu, kad jokios naudos iš žudymo, žudydamas nieko ne- 
laimėsi — peilis aklai smigs į kaltąjį ir į nekaltąjį. Ne, Sinuhe, užmiršk mano 
žodžius ir atleisk man už pyktį, nes smogdamas peiliu kitam Žmogus smo- 
gia juo savo broliui, ir galbūt mes, neturtingieji ir vergai, širdimi tai supra- 

tome, todėl ir negalėjome žudyti. Todėl laimėjome mes, o visai ne tie, kurie 
mus žudė, nes žudydami jie išnyko ir patys save prapuldė. Mano broli 
Sinuhe, gal ateis diena, kai žmogus įžiūrės žmoguje brolį ir nežudys jo. 
Tegul lig tol mano verksmas būna kaip palikimas broliams. Teįsėlina 
mirštančio žuvų darinėtojo Mečio verksmas į neturtingųjų ir turtingųjų sap- 
nus. Tegul mano verksmu motinos užliūliuoja sulysusius savo vaikus. Te- 
gul per amžius mano verksmas šniurkščia girnapusių trinkesyje, idant kiek- 
vienas, mano verksmą savo širdimi išgirdęs, rastų netoliese draugą. 

Randuotomis rankomis jis patapšnojo man skruostus, karštos jo ašaros 
pabiro ant mano rankų ir atgrasus žuvų darinėtojo dvokas tvoskė į mano 
šnerves, kai jis pasakė: 

— Eik jau, mano broli Sinuhe, kad sargybiniai neužmuštų ir žalos dėl 
manęs nepatirtum. Eik, bet tegul mano verksmas lydi tave kiekviename 
žingsnyje, kol tau atsivers akys ir pamatysi viską, ką dabar matau aš, ir 
mano ašaros galiausiai tau pasirodys brangesnės už perlus bei brangakme- 
nius. Mat nuo šios valandėlės jau ne vienas verkiu — manyje per amžius 
verks visa pavergtųjų ir sumuštųjų giminė. Mano ašaros - pasaulį sendi- 
nančios ir randais vagojančios milijonų ir milijonų ašaros. Tekančios upės 
vanduo - gyvenusių prieš mus ašaros, o vanduo, krintąs į žemę svetimose 
šalyse — ašaros tų, kurie ateis į pasaulį po mūsų. Sitai supratęs jau nebebū- 
siu vienas, Sinuhe. 

Jis krito ant Žemės priešais mane, jo pirštai gniaužė prieplaukos dulkes, 
ašaros it pilki perlai ritosi dulkėmis, bet jo žodžių nesupratau, nors buvau 
pasirengęs nuo jo rankos mirti. Todėl sprukau šalin ir nusišluosčiau į ant- 
petinę nuo jo ašarų šlapias rankas, bet atgrasų kvapą savo šnervėmis tebe- 
jutau. Taip užmiršau jį ir ėjau kur kojos veda, o kartėlis šarmu graužė man 
širdį, nes mano liūdesys ir mano vienatvė man rodės didesnė už kitų liū- 
desį bei vienatvę. Šitaip kojos nuvedė mane prie buvusio vario liejiko na- 
mo griuvėsių ir priešais išvydau išsigandusius vaikus, kurie mane pamatę 
išsislapstė, ir žmonas, rausiančias griuvėsius ir ieškančias ūkio rakandų, ku- 
rios mane pamačiusios užsidengė veidus. 

Vario liejiko namas buvo sudegęs, jo molio sienos šiurpsojo apanglėju- 
sios, vandens tvenkinys sode buvo išdžiūvęs, o sikomoro šakos juodos, be 
lapų. Tačiau kažkas griuvėsiuose buvo pasistatęs padangtę, pamačiau ten 
vandens ąsotį ir nešvariais pražilusiais plaukais, šlubuodama nuo žaizdų 
mane pasitiko Mutė, todėl pamaniau regis jos Kaa ir krūptelėjau. Tačiau ji 
netvirtais keliais man nusilenkė ir kandžiai ištarė: 

— Tebūnie palaiminta diena, parvedanti mano poną namo. 

Daugiau ji neįstengė tarti nė žodžio, nes kartėlis atėmė jai balsą ir ji atsi- 
sėdusi ant žemės užsidengė rankomis veidą, kad nereikėtų į mane žiūrėti. 
Jos liesas kūnas buvo sužaizdotas ragu, koja suknežinta, tačiau žaizdos jau 
užsitraukusios ir niekuo negalėjau jai padėti, nors norėjau pagelbėti ir ne- 
paisydamas jos atsikalbinėjimų žaizdas apžiūrėjau. Paklausiau jos: 

— Kur Kaptahas? 

Ji atsakė: 

— Kaptahas negyvas. Pasakojama vergus jį nužudžius, kai pamatę, kad 
išdavė juos ir girdo Pepitamono vyrus vynu. 

Tačiau jos žodžiais nepatikėjau, nes gerai žinojau, jog Kaptahas negali 
mirti, kad ir kas nutiktų, Kaptahas visuomet gyvens. 

Pastebėjusi mano abejonę, Mutė labai suirzo ir tarė: 

— Tau turbūt paprasta ir lengva juoktis dabar, Sinuhe, kai tavo valia viso- 
keriopai išsipildė ir matei švenčiantį savąjį Atoną. Jūs, vyrai, visi vienodi, iš 
vyrų — visas pasaulio blogis, nes vyrai niekada nesuauga — visuomet lieka 
vaikai: svaidosi akmenimis, muša kits kitą lazdomis, kruvinai suknežina viens 
kitam nosis, o didžiausia jų aistra — suteikti liūdesio juos mylintiems ir jiems 
gero linkintiems. Iš tiesų, ar aš, Sinuhe, tau visada nelinkėjau gero, o ką užtai 
gavau atlygio? Šlubuojančią koją, ragų žaizdas kūne ir saują sugedusių grū- 
dų košei. Bet visai ne dėl savęs vaitoju, o dėl Meritės, kuri tau kaip vyrui 
tiesiog buvo per gera, kurią tyčiomis įstūmei į mirtį — galima sakyti, pats 
pervėręs peiliu jai širdį. Visas ašaras išverkiau ir dėl mažojo Toto, kuris buvo 
man lyg sūnus, kuriam kepiau meduolius ir kaip įmanydama stengiausi švel- 
numu apmalšinti jo audringą, vyrišką būdą. Bet ar tau visa tai svarbu, juk 
turbūt atėjai pas mane labai patenkintas — primuštas, nušašusiu veidu, iš- 
švaistęs visus savo turtus, voliotis po mano padangte — sunkiai, su dideliu 
vargu ant tavo namo griuvėsių pastatyta — ir iš manęs misti. Lažinuosi iš 
apsto: dar saulei nenusileidus imsi kaulyti manęs alaus, 0 rytoj primuši mane 
lazda, jei tau ne itin stropiai tarnausiu, ir versi mane už save dirbti, o pats 
tingiai voliosiesi - toks vyrų būdas, visai tuo nesistebiu, dėl to manau, kad 
jau prie visko pripratau ir nesistebėsiu niekuo, ką dar sugalvosi. 

Sitaip ji man kalbėjo, barė mane smarkiai, nesverdama žodžių, kol jos 
ūdijimas man pasirodė toks savas, kad prisiminiau savo motiną Kipą, prisi- 
miniau Meritę, ir širdį užplūdo neapsakomas liūdesys, o iš akių pasruvo 
ašaros. Sitai pastebėjusi ji labai sumišo ir pasakė: 

— Turbūt supranti, Sinuhe, pasiutėli, kad nieko bloga pasakyti nenoriu, 
tik mokau tave. Tiesa, turiu dar pasislėpusi saują grūdų ir tuoj tuoj juos 
sumalusi išvirsiu tau puikios košės, o iš sausų nendrių paruošiu tau griuvė- 
siuose gultą, ir galbūt pamažu vėl imsiesi amato, — vadinasi, išgyvensime. 
Dėl to nesirūpink, nes jau vaikštau skalbti į turtingųjų namus, kur daugybė 
kruvinų drabužių — šitaip dar galėsiu uždirbti ir manau gausianti pasisko- 
linti ąsotį alaus iš viešųjų namų, kur apsigyvenę kariai — taigi galėsi pra- 
džiuginti širdį. Vis dėlto taip graudžiai neverk, mano sūnau Sinuhe, nes 
verksmas jau nieko nebepakeis, berniukai yra berniukai, jie turi krėsti iš- 
daigas, o po savo pokštų kentėti ir gildyti motinų bei žmonų širdis, ir nieko 
čia nepadarysi - taip buvo ir visada bus. Vis dėlto norėčiau, kad į šį namą 
neparsigabentum naujų dievų - bijau, kad tuomet iš Tėbų neliks akmens 
ant akmens. Tikiuosi, kad neparsigabensi, nors tesu tik sena, paprasta žmo- 

na ir negaliu mokytam vyrui patarti. Nors Meritė man buvo brangesnė už 
dukterį, - jei šitaip galima vertinti, juk aš neturiu savo vaikų, nes esu bjauri 
ir labai niekinu vyrus, - nors ji man buvo brangesnė už dukterį, vis dėlto 
turiu pasakyti, kad ji tikrai ne vienintelė moteris pasaulyje - pasauly yra 
ir kitų moterų, su kuriomis tavo širdis galės pralinksmėti, jei liausiesi žlium- 
bęs, nusiraminsi ir kiek palūkėsi. Iš tiesų, Sinuhe, laikas — gailestingiau- 
sias vaistas, laikas smėliu užžers tavo liūdesį ir imsi pastebėti, kad pasau- 
lyje yra ir kitų moterų, galinčių puikiai nuraminti tą mažą daikčiuką po 
savo apatiniu drabužiu, todėl pasitenkinsi ir vėl sustorėsi, - jei jau tas 
dalykas vyrams už viską svarbiau. Ak tu, mano pone Sinuhe, kaip sudžiū- 
vai, kaip skruostai įkrito — jau nebeatpažįstu tavęs. Bet išvirsiu tau geros 
košės, iš jaunų nendrių ūglių paruošiu tau troškinį ir net alaus tau pasko- 
linsiu, jei liausiesi verkęs. 

Jos žodžiai dėl ašarų mane sugėdijo, todėl nusiraminęs pasakiau: 

— Ne tavęs varginti čia atėjau, brangi Mute, tuoj pat vėl išeisiu ir turbūt 
ilgai negrįšiu, jei išvis grįšiu. Todėl prieš iškeliaudamas norėjau pamatyti 
namą, kuriame buvau laimingas, prieš iškeliaudamas norėjau ranka paglos- 
tyti šiurkštų sikomoro kamieną, prieš iškeliaudamas norėjau ranka paliesti 
savo namų slenksčio akmenį, Meritės ir mažojo Toto kojų mintą. Nevark 
dėl manęs, Mute, nes tavo grūdų valgyti negaliu — žinau, kad Tėbuose 
siaučia baisus badas, todėl pasistengsiu atsiųsti tau truputėlį sidabro, kad 
išgyventum, kai manęs čia nebus. Tačiau už tavo žodžius laiminu tave, 
Mute, tarsi savo motiną — tu gera moteris, nors tavo žodžiai kartais gelia 
kaip vapsvos. 

Mutė ėmė verkšlenti, grublėta atgalia ranka trintis nosį ir neišleido ma- 
nęs - įžiebusi ugnį iš skurdžių savo atsargų, paruošė man valgį ir privalė- 
jau valgyti, kad jos neįžeisčiau, nors kiekvienas kąsnis apmaudžiai strigo 
gerklėje. Mutė žiūrėjo į mano valgymą purtydama galvą, šnarpšdama nosį 
ir pasakė: 

— Valgyk, Sinuhe, valgyk, pasiutėli, nors mano grūdai sugedę, valgis vi- 
sai netinkamas ir nenusisekęs — nesuprantu, kas man šiandien pasidarė, 
kad vos įžiebiau ugnį, o mano duona pelenuota. Bet valgyk, Sinuhe, geras 
valgis išgydo visas širdgėlas, geras valgis sustiprina kūną ir pradžiugina 
širdį, nėra nieko puikesnio už gerą valgį, kai žmogus ilgai verkęs ir jaučiasi 
lyg našlaitis. Spėju, kad vėl leisiesi į kelionę ir kiši savo kvailą galvą į visus 
kely pasitaikančius tinklus bei kilpas, tačiau nieko negaliu padaryti - nega- 
liu tavęs sulaikyti. Todėl valgyk, kad turėtum jėgų, Sinuhe, ir sugrįžk, tai 
vėl palaiminsiu tavo sugrįžimo dieną, mano pone, ir ištikimai tavęs lauksiu. 
Tikrai nesirūpink manimi — spėju, kad tau stinga sidabro, nes visą savo 
turtą sukepei į duoną neturtėliams ir vargšams, kurie tau už tai net nepa- 
dėkojo, tik pajuokė tavo kvailumą. Nesuk galvos dėl manęs, nors esu jau 
sena, šlubčioju nuo žaizdų, bet labai tvirta ir užsidirbsiu duoną skalbimu 
bei kepimu tol, kol Tėbuose bus duonos, jei tik sugrįši, mano pone. 

Sėdėjau iki tamsos buvusio vario liejiko namo griuvėsiuose ir Mutės už- 
žiebta menka ugnelė švietė suodinoj tamsoj vieniša. Vis dėlto ši vieta man 
buvo vieninteliai namai pasaulyje. Todėl paglosčiau ranka šiurkštų sikomo- 
ro kamieną galvodamas, jog tikriausiai niekada nebesugrįšiu, paglosčiau 
ranka numintą savo namo slenksčio akmenį, galvodamas, jog turbūt nieka- 
da nebesugyįšiu, paliečiau Mutės kaulėtą motinišką ranką galvodamas, kad 
tikriausiai būtų geriau, jei niekada nesugrįžčiau, nes mane mylintiems visa- 
da nešiau tik širdgėlą ir nelaimes. Todėl man geriau gyventi ir mirti vie- 
nam - kaip vienas savo gimimo naktį dervuotu nendrių luotu tamsoje at- 
keliavau upe. 

Kai sužibo žvaigždės ir sargybiniai sugriautuose uosto skersgatviuose 
iečių kotais mušdami skydus ėmė baidyti žmones, atsisveikinau su Mute ir 
palikau buvusio vario liejiko namą Tėbų neturtingųjų miesto dalyje, ketin- 
damas dar kartą sugrįžti į faraono Aukso rūmus. Einant link pakrantės virš 
Tėbų vėl žioravo raudonas nakties dangus, didžiųjų gatvių šviesos nušvie- 
tė naktį ir nuo miesto vidurio mano ausis pasiekė aistrus muzikos skambe- 
sys, nes ši naktis buvo faraono Tutanchamono žengimo valdžion naktis — 
šventinė Tėbų naktis. 

Tą pačią naktų senieji šventikai uoliai darbavosi Sechmetės šventykloje: iš- 
ravėjo tarp akmens plokščių sužėlusią žolę, pastatė į vietą liūtagalvę statu- 
lą, aprengė ją raudonu linu, papuošė karo bei naikinimo ženklais. Po Tu- 
tanchamono karūnavimo abiejų valstybių karūnomis — raudona ir balta ka- 
rūna, lelijų ir papiruso karūna - Ejė Horemhebui pasakė: 

— Išmušė tavo valanda, sakalo sūnau. Įsakyk pūsti trimitus — skelbk pra- 
sidėjus karą. Valančiu kraujo srautu apiplauk Kemi žemę, idant visa būtų 
kaip anksčiau ir liaudis užmirštų neteisėtąjį faraoną. 

Todėl kitą dieną faraonui Tutanchamonui ir karališkajai sutuoktinei Aukso 
rūmuose žaidžiant su lėlėmis laidotuves, apsvaigusiems nuo valdžios Amo- 
no šventikams šventaisiais dūmais smilkant didžiąją šventyklą ir be persto- 
gės amžių amžiams keikiant faraoną Echnatoną, Horemhebas įsakė pūsti 
trimitus visuose gatvių kampuose, buvo plačiai atidaryti Sechmetės šven- 
tyklos vario vartai ir Horemhebas su rinktine savo kariuomene šventiškai 
nužygiavo Avinų keliu aukoti Sechmetei. Šventikai gavo ko troško — ak- 
mentašių kaltai visose šventyklose, rūmuose bei kapuose daužė akmenį, 
visiems laikams naikindami prakeiktą faraono Echnatono vardą iš visų šven- 
traščių, idant jo atminimas išblėstų. Faraonas Tutanchamonas gavo ko troš- 
ko - karališkieji statybos meistrai jau tarėsi tarp savęs dėl jo kapo vietos. Ejė 
gavo ko troško - faraono dešinėje jis valdė Kemi žemę nustatydamas mo- 
kesčius, teisingumą, dovanas, palankumo ženklus bei faraono laukus. Da- 

bar atėjo Horemhebo eilė — jis taip pat gavo ko troško, ir aš lydėjau jį į Sech- 
metės šventyklą, nes jis norėjo parodyti man visą savo valdžios didybę, pa- 
galiau sulaukęs karo, dėl kurio rezgė intrigas ir visą gyvenimą plūkėsi. 

Vis dėlto Horemhebo garbei turiu pasakyti, jog savo pergalės valandėlę 
jis niekino visą išorinį blizgesį ir troško paveikti liaudį paprasta elgsena. 
Todėl į šventyklą jis dardėjo galingu karo vežimu, jo arklių galvų nepuošė 
plunksnos ir ratai auksu netviskėjo. Tačiau aštriai išgaląsti variniai pjautu- 
vai abiejose vežimo pusėse švilpdami raižė orą, jo ietininkai bei šauliai žen- 
gė paskui lygia greta, jų nuogų kojų šlepsėjimas į Avinų kelio akmenis bu- 
vo ritmingas bei galingas it jūros griausmas į pakrantės uolas, o negrai žy- 
giuodami mušė žmonių oda aptrauktus būgnus. 

Tylomis ir baugščiai žvelgė Žmonės į aukštą viršum galvų iškilusį jo stotą 
karo vežime, sotumu švytinčią kariuomenę, kai visa šalis kentė badą. Tylo- 
mis stebėjo minia Horemhebo žengimą į Sechmetės šventyklą, tarytum šven- 
tinės nakties pagirių kankinama nujaustų, kad jos kančios dar tik praside- 
da. Tačiau priešais Sechmetės šventyklą Horemhebas išlipo iš karo vežimo, 
jo vadai padarė tą patį, ir šventikai, pasitikę juos šviežiu krauju ištepliotais 
veidais, rankomis bei drabužiais, nuvedė prie Sechmetės statulos. Deivė 
buvo aprengta raudonu drabužiu, drabužis - permirkęs aukų krauju, todėl 
glaudžiai prilipęs prie akmeninio kūno, o nuo iškilių akmeninių krūtų, rau- 
dono drabužio dengiamų, lašėjo kraujas. Sventyklos prieblandoje atrodė, 
kad baugi liūtės galva juda, o atgijusios jos brangakmenių akys spokso į 
Horemhebą, kai šis melsdamas pergalės priešais aukurą delnuose suspau- 
dė šiltas aukų širdis. Sventikai šoko aplink jį džiaugsmo šokius ir 
žaizdodamiesi peiliais sutartinai šaukė: 

— Sugrįžk nugalėtoju, sakalo sūnau Horemhebai! Sugrįžk nugalėtoju, ir 
gyva pas tave nusileidusi deivė apglėbs tave savo nuogumu. 

Tačiau Horemhebas užsisklendė nuo šventikų šokių ir šauksmų savo sie- 
los ramybėje ir su šaltu orumu atlikęs reikiamas apeigas išėjo iš šventyklos. 
Jam aukojant į šventyklos priekiemį ir aikštę prie šventyklos trimitų su- 
kviesta susirinko neaprėpiama minia persigandusių Žmonių. Išėjęs iš šven- 
tyklos Horemhebas pakėlė kruvinas rankas ir prakalbęs į žmones pasakė: 

— Klausykite manęs, visi Kemi žemės žmonės, Klausykite manęs, nes esu 
Horemhebas, sakalo sūnus, ir savo rankomis parnešiu pergalę bei nemir- 
tingą garbę visiems, norintiems paskui mane leistis į šventąjį karą. Sią va- 
landėlę hetitų karo vežimai dunda Sinajaus dykuma ir jų kariuomenė 
trempia žemumą - dar niekada Kemi žemei negrėsė toks didžiulis pavojus 
kaip dabar, nes, lyginant su hetitais, senovės hiksų valdžia buvo maloni ir 
gailiaširdė. Hetitai ateina - jų skaičius begalinis, o jų žiaurumas nušiurpins 
visą tautą. Jie sunaikins jūsų namus, išbadys akis, išprievartaus žmonas, o 
jūsų vaikus išgabens sukti malūnų girnų. Ten, kur pervažiuoja jų karo 4e- 
žimai, javai nebeauga, žemė, kurią sutrypia jų arklių kanopos, pavirsta dy- 
kuma. Todėl karas, kurį skelbiu su jais, yra šventas karas, nes tai karas už 

jūsų gyvybes bei už Kemi žemės dievus, už jūsų vaikus bei jūsų namus, ir 
jei gerai seksis, sumušę hetitus atkariausime Siriją ir sugrįš Kemi Žemės 
turtai, sugrįš sotumas ir kiekvienas vėl susipils sau kaupiną saiką. Jau už- 
tenkamai svetimšaliai žemino Kemi žemės garbę, užtenkamai tyčiojosi iš 
mūsų silpnumo ir juokėsi iš mūsų ginklų. Išmušė valanda - aš sugrąžinsiu 
buvusią kovinę Kemi žemės šlovę. Kiekvienam vyrui, kuris savo noru eis 
paskui mane, pažadu saiką grūdų, pažadu jo grobio dalį - grobis, žinoma, 
bus didelis, todėl tie, kurie sugrįš su manimi pergalės dieną, sugrįš turtin- 
gesni nei gali svajoti. Tačiau vyras, kuris savo noru neis paskui mane, turės 
eiti prievarta ir perkreiptu sprandu gaus tempti ginklanešių nešulius, o ken- 
tęs vien patyčias bei gėdą savo grobio dalies negaus. Todėl tikiu ir tikiuosi, 
kad kiekvienas Egipto žemės vyras, turįs narsią širdį ir sugebąs pakelti ietį, 
paskui mane eis savo valia. Siandien mums visko stinga, įpėdžiui seka ba- 
das, tačiau paskui ateis sočios dienos ir kiekvienas, žūsiąs kovoje už Kemi 
žemės laisvę, įžengs tiesiai į palaiminguosius laukus - nereikės rūpintis kū- 
no išsaugojimu, nes juo pasirūpins Egipto dievai. Tik visas jėgas įtempus 
gali nugalėti. Todėl, Egipto moterys, pinkite plaukus lankų templėms ir 
džiūgaudamos siųskite savo vyrus bei sūnus į šventąjį karą. Egipto vyrai, 
kalkite savo papuošalus iečių antgaliams ir eikite paskui mane - dovanosiu 
jums karą, kokio pasaulis dar niekada nematė. Didžiųjų faraonų sielos pa- 
kils į kovą drauge su mumis. Visi Egipto dievai, pirmiausia didysis Amo- 
nas, kovos drauge su mumis. Mes išmesime hetitus iš Juodosios žemės, 
kaip potvynis plūsdamas išplukdo šiaudgalius. Mes atkariausime Sirijos tur- 
tus ir krauju nuplausime Egipto gėdą. Klausykite manęs, visa tauta. Nuga- 
lėtojas, sakalo sūnus Horemhebas, pasakė. 

Jis baigė ir nusvarino kruvinas rankas, o jo galinga krūtinė iš įtampos 
šniokštavo, nes jis labai garsiai šaukė. Jam baigus papūtė trimitus ir kariai 
iečių kotais ėmė dundinti skydus, trypti kojomis, šen bei ten žmonių mi- 
nioje pratrūko šauksmai, iki šauksmai virto audra - visi žmonės džiūgau- 
dami šaukė, kėlė rankas, kraujas mušė jiems į galvas ir jie ėmė dar garsiau 
šaukti, nors, man rodos, dauguma tikrai nežinojo, ko šaukia. Sypsodamas 
Horemhebas vėl įlipo į savo karo vežimą. Kariai praskynė jam kelią ir įniršę 
iš džiaugsmo žmonės abipus Avinų kelio jį sveikino. Tada supratau, kad 
didžiausias žmonių džiaugsmas — gauti drauge pašaukti, ir nelabai svarbu 
dėl ko, nes šaukdamas drauge su kitais kiekvienas pasijunta esąs stiprus ir 
reikalą, dėl kurio šaukia, suvokia kaip vienintelį teisingą. Bet Horemhebas 
buvo labai patenkintas ir vežime pagyrūniškai pakėlė rankas sveikindamas 
žmones. 

Jis važiavo tiesiai į uostą, ketindamas lipti į vyriausiojo vado karo laivą ir 
greitai išplaukti į Memfį, nes Tėbuose užsibuvo pernelyg ilgai - pagal pas- 
kutiniąsias žinias, hetitai Tanyje jau ganė arklius. Aš taip pat įlipau į jo laivą 
ir niekas manęs pas jį einančio nesulaikė, o jam pasakiau: 

— Horemhebai, faraonas Echnatonas mirė, todėl jau nebesu karališkasis 

kaukolės atvėrėjas — esu laisvas, niekas manęs nelaiko. Todėl ketinu išplaukti 
su tavim ir drauge vykti į karą, nes visa man vis tiek, niekas manęs jau 
nedžiugina. Mat noriu išvysti, kokį palaiminimą suteiks karas, kurio visą 
gyvenimą siekei. Išties trokštu jį pamatyti, trokštu pamatyti, ar tavo valdžia 
geresnė už Echnatono valdžią, ar pasaulį vien piktosios dvasios valdo. 

Nepaprastai nudžiugęs Horemhebas atsakė: 

— Tebūnie tai geras ženklas, nors iš tiesų nebūčiau pagalvojęs, jog tu, 
Sinuhe, būsi pirmas savo noru į šį karą atėjęs. Ne, šito iš tavęs nesitikėjau, 
nes žinau tave labiau mėgstant patogumą bei minkštas lovas nei karo sun- 
kumus. Tiesa, maniau, kad Tėbuose mano naudos žiūrėsi uoliai regzdamas 
Aukso rūmų pažintis, bet turbūt šitaip geriau, nes tu esi naivus Žmogus — 
bet kas tave apgaus, įtikins savo pasakėlėm, o jei eisi su manim, aš nors 
turėsiu nuolatinį gydytoją - manau, kad jo man prireiks. Tegriebia nelabie- 
ji, teisingai mano kariai praminė tave Laukinio Asilo Sūnumi, kai drauge 
kariavome su chabyrais - akivaizdu, jog turi laukinio asilo širdį, jei nebijai 
hetitų. 

Jam bekalbant irklininkai atstūmė nuo prieplaukos laivą, sumerkė į van- 
denį irklus ir laivas plevendamas vėliavėlėm pajudėjo. Tėbų prieplaukos 
baltavo nuo Žmonių ir jų šauksmai audra sugaudė mūsų ausyse. Horem- 
hebas giliai atsikvėpė, nusišypsojo ir tarė: 

— Mano kalba, kaip matai, žmonėms padarė didelį įspūdį. Bet eikim į 
mano pastogę — noriu nusiplauti nuo rankų šitą dievišką kraują. 

 Nusekiau paskui į laivo pastogę, jis išvijo savo raštininkus ir vis pauosty- 
damas ir abejingai kalbėdamas ėmė plautis rankas: 

— Tegriebia Setas ir kiti nelabieji, nebūčiau patikėjęs, kad Sechmetės šven- 
tikai tebeaukoja Žmones. Bet senukus tikriausiai pagavo įkarštis, juk ma- 
žiausiai keturiasdešimt metų Sechmetės šventyklos vartai buvo uždaryti. 
Ne veltui stebėjausi, kad jų apeigoms reikia hetitų ir sirų belaisvių, tačiau 
leidau jiems daryti ką nori. - Taip pašiurpau dėl jo žodžių, kad keliai man 
sulinko, bet Horemhebas nerūpestingai pridūrė: - Jei būčiau žinojęs, vargu 
ar šitai būčiau leidęs ir patikėk, Sinuhe, apstulbau prie aukuro gavęs šiltą 
kraujuojančią žmogaus širdį. Todėl skubu nusiplauti rankas, bet jei Sech- 
metė už tai bus palanki mūsų ginklams - buvo verta aukoti, nes iš tiesų esu 
reikalingas tokios pagalbos, kokią įmanu suteikti, ir net daugiau, nors keli 
gerai nukalti bei užgrūdinti iečių antgaliai tikriausiai būtų geresnė ir tikres- 
nė pagalba nei Sechmetės palaiminimas. Bet leiskime šventikams daryti tai, 
ką privalo daryti, tuomet jie kitur mums netrukdys. 

Jis vėl pradėjo girtis žmonėms pasakyta kalba, tikėdamasis, kad ir aš iš- 
liaupsinsiu jo iškalbą, bet tariau, jog kalba, kurią sakė kariams Jeruzalėje, 
man labiau patiko nei ši. Nepaprastai įsižeidęs Horemhebas pasakė: 

— Ne tas pats kalbėti kariams ir liaudžiai — jeigu suspėsiu, dar gausi iš- 
girsti mane kalbant kariams tiesiai šviesiai. Bet kalba, kurią sakiau priešais 
Sechmetės šventyklą, skirta ir ateinančioms kartoms, nes tikrai manau, jog 

ji bus iškalta akmenyje bei išsaugota ateičiai. Tuomet reikia pasirinkti kito- 
kius žodžius nei į mūšį einantiems kariams, įpinti gražių ir didingų žodžių, 
kurie trenkia kaip smalkės žmonėms į galvas, apžilpina akis ir juoda jie ima 
matyti kaip balta. Turbūt ne veltui išmokau skaityti ir senuose šventraš- 
čiuose ištyrinėjau faraonų bei karo vadų kalbas liaudžiai. Kadangi nieko 
nesupranti, turiu tau paaiškinti, jog aš kalbėjau tai, kas visais laikais būdavo 
kalbama, trimitams paskelbus karą. Pirmiausia pavadinau karą su hetitais 
gynybiniu karu ir pakursčiau žmones kilti prieš užpuolikus, kurie viską 
naikindami veržiasi per Egipto sienas. Bendrais bruožais tai buvo tiesa ir aš 
net neslėpiau, kad kartu ketinu atkariauti Egiptui Siriją. Paskui paskelbiau, 
jog visiems, kurie eis paskui mane savo noru, bus gerai, o tiems, kurie bus 
prievarta varomi į karą, bus prastai. Toliau paaiškinau, kad visa tai šven- 
tasis karas ir pasirėmiau visais Egipto dievais. Zinoma, nemanau, kad viena 
šalis šventesnė už kitą arba kad Egipto dievai galingesni už hetitų dievus, 
bet skaičiau šventraščiuose ir girdėjau senus karius pasakojant, jog praside- 
dant karui privalu pasiremti dievais, sumanus karo vadas sakydamas kalbą 
visuomet prisimena dievus. Mat žmonėms tai patinka — nesvarbu, ar tai 
naudinga, ar ne — ir net tu, Sinuhe, turi pripažinti, jog mano kalba stipriai 
paveikė žmones, nors dėl tikrumo minioje buvau pastatęs savų vyrų, kad 
pradėtų šaukti man pašlovinimus. Prisimink taip pat, Sinuhe, kad pažadė- 
jau jiems pergalę neišpūsdamas mūsų laukiančių sunkumų - sunkumų ir 
kančių liaudis, aišku, atėjus laikui, patirs, bet nereikia jos gąsdinti per anks- 
ti. Tačiau pergalė šiame kare bus pasiekta daugybe kančių, o su nepatyru- 
sia kariuomene, be iečių bei karo vežimų leisdamasis į karą su hetitais, jau- 
čiuosi tarsi berniūkštis, puoląs sudžiūvusia nendre liūtui snukį badyti. Ta- 
čiau visai neabejoju galutine pergale, nes esu sukurtas didiems darbams, 
tik baiminuos, kad didelė daugybė dėl jos žus. 

— Horemhebai, - paklausiau, - ar tau yra kas nors šventa? 

Valandėlę pamąstęs jis atsakė: 

— Didis karo vadas ir valdovas turi permanyti visus žodžius bei vaizdus 
ir pats turi mokėti žodžiais bei vaizdais kaip ginklu naudotis. Patikinu, Si- 
nuhe, jog tai gana sunku ir atima gyvenimo džiaugsmą, bet jausmas, kad 
savo valia valdai kitus ir priverti juos nuveikti didelius darbus, atlygina 
kitokį džiaugsmą. Kai buvau jaunesnis, tikėjau savo ietimi ir savo sakalu. 
Dabar jau tikiu tik savo valia ir žinau, kad mano valia - tai mano likimas. 
Tačiau valia mane sekina - kaip tekėlas gludina akmenį. Neturiu nė vienos 
poilsio valandėlės — nei dieną, nei naktį, nei pabudęs, nei miegodamas, 
todėl panūdus valandėlę pailsėti, nieko kita nelieka, tik stipriai nusigerti. 
Kai buvau jaunesnis, tikėjau draugyste, taip pat tikėjau mylįs vieną moterį, 
kurios panieka ir spyriojimasis varė mane iš proto, bet dabar žinau, kad nė 
vienas žmogus man nėra tikslas, kiekvienas žmogus man tėra tarpinė pa- 
kopa, ir ta moteris man jau tėra tik tarpinė pakopa. Aš, Horemhebas, esu 
visa ko branduolys, visa kyla iš manęs ir į mane visa sugrįš. Aš esu Egiptas 

ir jo žmonės. Todėl vėl atkūręs Egipto didybę ir galybę, pats save padary- 
siu didį ir galingą. Suprask, tik tai yra teisinga ir priimtina, Sinuhe. 

Jo nepažinojusį tie žodžiai gal būtų paveikę, tačiau aš mačiau jį dar pa- 
gyrų jaunikaitį, Hetnecute mačiau sūriu bei galvijais dvokiančius jo tėvus, 
nors buvo padaręs juos kilmingaisiais. Todėl negalėjau jo pakankamai rim- 
tai vertinti, nors savo žodžiais jis akivaizdžiai stengėsi pasirodyti dieviškas. 
Tačiau nuslėpiau savo mintis ir ėmiau pasakoti apie princesę Baketamonę, 
labai įsižeidusią, jog Tutanchamono šventinėje eisenoje, jos pačios many- 
mu, jai teko ne itin garbinga vieta. Horemhebas smalsiai klausėsi manęs ir 
pasiūlė vyno, kad dar papasakočiau apie Baketamonę. Taigi gėrėme vyną 
plaukdami žemyn upe link Memfio, hetitų karo vežimams trempiant že- 
mumą. 


KETURIOLIKTOJI KNYGA 
Šventasis karas 

Surinkęs kariuomenę ir lėšų, Horemhebas sukvietė į Memfį visus Egipto 
turtinguosius ir prakalbo į juos: 

— Jūs visi — turtingi Žmonės, o aš esu tik piemens sūnus, gimęs mėšlinais 
tarpupirščiais. Tačiau Amonas mane palaimino, o faraonas liepė vadovauti 
karui, bet šaliai grasinąs priešas yra neįtikimai žiaurus ir baisus, - turbūt 
gerai šitai žinote. Su malonumu klausiausi jūsų garsiai kalbančių ir sakan- 
čių, jog; karas iš kiekvieno reikalauja aukų, todėl esą sumažinote savo vergų 
bei valstiečių grūdų saikus ir visame Egipte pakėlėte prekių kainas. Iš jūsų 
darbų bei žodžių suprantu, kad ir patys, kaip padėtis įpareigoja, esate pasi- 
rengę didelėms aukoms. Tai puiku ir man labai patinka, nes ieškodamas 
lėšų karui, kariuomenės samdai, karo vežimų gaminimui bei daugeliui ki- 
tų, jums nesuprantamų, sumanios karybos dalykų, nusprendžiau iš jūsų 
pasiskolinti po dalį turto, todėl iš mokesčių sąrašų susirinkau apie jus žinių, 
tačiau man jų nepakako ir liepiau surinkti daugiau — taigi tariuosi žinąs ir 
apie visus tuos turtus, kuriuos neteisėtojo faraono laikais nuslėpėte nuo 
mokesčių rinkėjų. Vis dėlto dabar Amono vardu valdo teisėtas faraonas ir 
jums jau tikrai nereikia slapstyti turto -— atvirai ir išdidžiai galite jį paaukoti 
karybai. Todėl kiekvienas jūsų nedelsdamas privalo paskolinti man po pu- 
sę savo turto — nesvarbu, auksu, sidabru, grūdais, galvijais, arkliais ar veži- 
mais mokėsite, jei tik greitai šitai atliksite. 

Tai išgirdę Egipto turtingieji pratrūko garsiai vaitoti ir plėšydamiesi dra- 
bužius sakė: 

— Neteisėtasis faraonas mus jau nuskurdino - likom beturčiai, o žinios, 
kurias apie mus surinkai, melagingos. Kokį duosi mums užstatą, jei pasko- 
linsime tau po pusę turto ir kokias palūkanas ketini mums mokėti? 

Bičiuliškai žvelgdamas į juos Horemhebas atsakė: 

— Mano užstatas — pergalė, kurią su jūsų, gerieji draugai, pagalba ketinu 
kaip įmanydamas greičiau pasiekti. Mat jei nepasieksiu pergalės, ateis heti- 
tai ir išsiveš visą jūsų gerą, todėl, mano galva, tokio užstato tikrai pakanka. 
O dėl palūkanų ketinu tartis su kiekvienu atskirai ir tikiuosi, kad kiekvie- 
nas liks susitarimu patenkintas. Tačiau per anksti pratrūkot raudoti, nes 
dar ne viską pasakiau. Taigi reikalauju jūsų nedelsiant paskolinti po pusę 
turto — tik paskolinti, gerieji žmonės. Po keturių Mėnulio mėnesių privalė- 
site vėl man paskolinti pusę to, kiek bus likę, o per metus - pusę to, kiek 
dar bus likę. Patys geriausiai mokate suskaičiuoti, kiek jums liks, bet esu 

tikras, kad jums tikrai liks tiek, kad iki gyvenimo galo sriubinės būtų pilnos, - 
taigi suvis neapiplėšiu jūsų. 

Tuomet turtingieji žiumbdami puolė jam po kojų, graudžiai aimanuo- 
dami į grindis kruvinai susidaužė kaktas ir šaukė mieliau pasiduosią heti- 
tams. Dėdamasis nustebęs Horemhebas tarė: 

— Jeigu taip, aišku, elgsiuos pagal jūsų valią ir manau, jog mano kariai, 
kare užstatantys savo pačių kailius bei gyvybes, labai įsižeis išgirdę, kad 
nenorite nieko karybai paaukoti. Tiesą sakant, įtariu, kad mano kariai lūku- 
riuoja prie visų durų su virvėmis, idant pagal jūsų pačių troškimą surišę 
nugabentų į laivus ir atiduotų hetitams. Tai mane labai liūdina - nesupran- 
tu, koks jums džiaugsmas iš turto, kuris pasiliks čia, mano priežiūroj, jei 
išdurtom akim suksite hetitų girnas. Tačiau patys šito trokštate, todėl bus 
geriausia, jei perduosiu kariams jūsų valią. 

Tai išgirdę turtingieji iš išgąsčio ėmė šaukti ir apkabinę jo kelius sutiko 
su viskuo, ko jis prašė, drauge piktai jį keikdami. Tačiau Horemhebas pa- 
guodė juos sakydamas: 

— Susikviečiau jus, nes žinojau jus mylint Egiptą ir vardan Egipto pasi- 
ruošus didelėms aukoms. Esate turtingiausi Egipto žmonės, o kiekvienas 
jūsų turtingas tapo savo galva. Todėl esu tikras, jog greitai vėl būsite turtin- 
gi, nes turtingas visada turtėja — net kartais paspaudžiamas, kad sulčių per- 
teklius išvarvėtų. Jūs, gerieji vyrai, esate brangus mano sodas, kurį labai 
myliu ir nors spaudžiu jus it granatmedžio vaisių, net sėklos pro pirštus 
sprūsta, būdamas geras sodininkas tikrai nesužalosiu vaisius vedančių me- 
džių — tik retkarčiais nusiimsiu derlių. Jūs irgi turite prisiminti, kad padova- 
nosiu jums didelį karą, didesnį nei galite svajoti, o karo metu pakankamai 
turtingas visuomet dar labiau praturtėja ir kuo ilgiau trunka karas, tuo la- 
biau jis turtėja — jokia pasaulio galybė šito nesutrukdys, net faraono mokes- 
čių rinkimo skyrius. Todėl priešingai — jūs turite būti man dėkingį, O aš, 
išleisdamas jus namo, suteiksiu jums visišką palaiminimą. Taigi eikite ra- 
mybėje ir uoliai tukite it vaikingos utėlės, nes šito niekas nesutrukdys. Aš 
neprieštarausiu, jei retkarčiais ir man atsiųsite dovanų — turite prisiminti, 
kad ketinu atkariauti Siriją, juk gerai žinote, ką reikš Egiptui ir galų gale 
jums, jei atkariavęs Siriją jus maloniai prisiminsiu. Taigi žliumbkite, jei no- 
rite, jei jums palengvės — mielai paklausysiu jūsų žliumbimo, nes mano 
ausims jis auksu skamba. 

Taigi jis paleido turtinguosius ir tie žliumbdami, aimanuodami bei plė- 
šydamiesi drabužius išėjo, tačiau išėję pro duris jie nustojo Žliumbti ir ėmė 
stropiai skaičiuoti nuostolius bei galvoti, kaip juos atlygins. O man Horem- 
hebas pasakė: 

— Padovanosiu jiems karą, ir nuo šiol jie galės kaltinti hetitus už visą 
blogį, kuris juos ištiks plėšiant liaudį — kaip ir faraonas, už badą bei skurdą, 
su karu į Kemi žemę ateisiantį, galės kaltinti hetitus. Galiausiai už viską, 
žinoma, teks sumokėti liaudžiai, turtingieji iš liaudies atsiims daugybę kar- 


477 


tų daugiau nei man paskolins, o tada aš vėl turėsiu juos paspausti, kad 
riebalai išvarvėtų. Man šitai patinka labiau nei karo mokesčių rinkimas, juk 
jei rinkčiau iš liaudies karo mokesčius, jie mane prakeiktų, o plėšiant kary- 
bai iš turtingųjų, liaudis, vadindama teisuoliu, mane laimins. Mat dėl šios 
aukštos padėties, kurion kylu, turiu rūpestingai saugoti garbę. 

Tuo metu delta skendėjo liepsnose - ten budintys hetitai degino kaimus 
ir šėrė sudygusiais javais arklius. Pabėgėliai, būriais plaukę į Memfį, pasa- 
kodavo šiurpias istorijas apie baisų hetitų įtūžį, todėl baimė užplūdo mano 
širdį, rankos kojos ėmė virpėti ir ėmiau reikalauti Horemhebą paskubėti. 
Tačiau jis ramiai nusišypsojęs pasakė: 

— Iš pradžių Egiptas turi pajusti hetitų jėgą, kad žmonės patikėtų, jog 
nėra blogesnio likimo nei hetitų vergija. Būčiau beprotis, jei pajudėčiau su 
neapmokyta kariuomene ir be karo vežimų. Gaza tebėra mūsų, Gaza — 
kertinis šio karo akmuo, ir svarbiausios hetitų pajėgos nedrįs leistis į dyku- 
mą, kol neužims Gazos, nes jūroje jie neturi besąlygiškos valdžios. Taip pat 
turiu vyrų, kurie dykumoje kursto plėšikus bei savanorių būrius — tikrai 
nesėdžiu rankų sudėjęs, nors nekantros smelkiamas priekaištauji man, kad 
dykinėju. Mat didelis pavojus Egiptui negresia, kol hetitai per dykumą Juo- 
dojon žemėn neatves pėstininkų. Jų karo meną lemia smogiamieji vežimai, 
tačiau Juodojoje žemėje smogiamiesiems vežimams judėti trukdys drėkini- 
mo kanalai - jie veltui gaiš laiką sunkiai dardėdami iš vienos vietos į kitą, 
naikindami kaimelius bei trypdami laukus. Kuo mažiau bus žemėje grūdų, 
tuo noriau Egipto vyrai imsis mano liūtų uodegų — kiekvienas žinos čia 
gausiąs kaupiną saiką grūdų ir net alaus. 

Iš viso Egipto traukė vyrai į Memfį: alkani ir tie, kurie dėl Atono praradę 
namus bei šeimas jau nebrangino savo gyvybių, bei vyrai, panūdę grobio ir 
nuotykių. Nepaisydamas šventikų, Horemhebas paskelbė pasigailėsiąs vi- 
sų, kurie buvo įsivėlę į Atono karalystės statybą ir išvadavęs akmenų skal- 
dyklos belaisvius paėmė karo tarnybon. Todėl Memfis greitai atrodė tarsi 
didelė karo stovykla ir gyventi ten darėsi neramu - kasvakar viešuosiuose 
namuose bei aludėse buvo mušamasi bei žaizdojamasi, o ramūs Žmonės 
užsidarė namuose ir stūmė dienas apimti baimės bei virpulio. Tačiau dirb- 
tuvės gaudė trinksėjimu, dundėjo, kalviams kalant strėlių galiukus bei ie- 
čių antgalius —- baimė ir neapykanta hetitams buvo tokia didelė, kad net 
neturtingos moterys atiduodavo vario papuošalus strėlių antgaliams kalti. 

Iš jūros salų bei Kretos vis dar atplaukdavo laivų į Egiptą ir karybai Ho- 
remhebas buvo priverstas nupirkti visus laivus, savo tarnybon nusamdė 
jūrininkus bei laivų vadus. Taip pat užgrobė Kretos karo laivus ir palaužė 
jų eilinius tarnauti Egiptui, nes Kretos pavieniai karo laivai plaukiojo iš uos- 
to į uostą, nebenorėdami sugrįžti į Kretą ir nežinodami, kas joje nutiko. 
Mat buvo kalbama, kad Kretoje pratrūko vergų maištas, kad kilmingųjų 
miestas plokščiakalnyje degė ištisas savaites, degė plėvojančiomis liepsno- 
mis, kurios buvo net toli jūroj matyti. Tačiau nieko tikra apie Kretos įvykius 

niekas nežinojo, o Kretos jūrininkai savo papratimu meluodavo, todėl nie- 
kas jų pasakojimais netikėjo. Kai kurie tvirtino, jog į Kretą įsiveržė hetitai, 
bet kaip šitai galėjo nutikti - negaliu suprasti, juk hetitai buvo ne jūrininkų 
tauta. Kiti vėl pasakojo, kad iš šiaurės laivais žlugdyti bei plėšti Kretos at- 
plaukė nežinoma balta tauta ir įveikė Kretos laivyną, kai diduma karo laivų 
saugojo jūros kelią Sirijos pakrantėje. Tačiau kretiečiai sakė šitaip nutikus 
dar ir dėl to, kad Kretos dievas mirė. Jie mielai samdėsi į Egipto kariuome- 
nę, bet į Siriją nuplaukę laivai stojo Aziraus bei hetitų kariuomenėn. 

Siaip ar taip, Horemhebui iš to buvo didelės naudos, nes jūroje siautė 
visiška suirutė ir grobdami laivus visi kariavo su visais. Ir Tire buvo pratrū- 
kęs maištas prieš Azirų ir po maišto likę gyvi laivais pasiekė Egiptą ir per- 
bėgo į Horemhebo kariuomenę. Sitaip Horemhebas surinko laivyną ir su- 
stiprino jį karybai tinkamais patyrusiais žmonėmis, bet kiek visa tai kaina- 
vo - net nemėginu skaičiuoti, nes karo laivų statyba ir sustiprinimas kai- 
nuoja brangiau ir suryja daugiau aukso nei bet koks karas sausumoje. 

Tuo metu Gaza Sirijoje vis dar laikėsi, ir po javų derliaus nuėmimo, upei 
pradėjus kilti, Horemhebas su kariuomene pajudėjo iš Memfio. Žeme ir 
jūra jis siuntė Žinias į apsiaustą Gazą — valtis, nakties tamsoje plaukusi į 
Gazos uostą su grūdų maišais, atnešdavo Horemhebo žinią: „Neatiduokite 
Gazos! Nė už ką neatiduokite Gazos!“ Mūradaužiams dunksint į Gazos 
vartus, pastatų stogams mieste liepsnojant, nes niekas nepajėgė jų užgesin- 
ti, su strėle atšvilpdavo žinia: „Horemhebas įsako: neatiduokite Gazos“. Ir 
hetitams per mūrus svaidant uždarytus molio ąsočius su nuodingomis gy- 
vatėmis, kartais iš sudužusio ąsočio pabirdavo grūdai su Horemhebo žinia: 
„Neatiduokite Gazos!“ Kaip Gaza galėjo atlaikyti hetitų bei susijungusių 
Aziraus karinių pajėgų apsuptį - negaliu suprasti, tačiau niaurus tvirtovės 
įgulos vadas, kuris, mano didelei gėdai, matė mane su krepšiu keliamą ant 
mūro, tikrai nusipelnė šlovės išlaikęs Gazą Egiptui. 

Upei pakilus Horemhebas pajudėjo iš Memfio ir, įsakęs kariuomenei sku- 
biai žygiuoti link Tanio, užtvėrė hetitų smogiamųjų vežimų būrį upės vin- 
gyje, kur hetitai ganė arklius, tardami upę iš trijų pusių saugant nuo neti- 
kėtumų. Tačiau nakties tamsoje Horemhebo kariai pagilino vasarą išdžiū- 
vusius ir be priežiūros likusius drėkinimo kanalus ir kylanti upė juos pripil- 
dė. Rytą hetitai pastebėjo atsidūrę uždaroje, iš visų pusių vandens supa- 
moje saloje, todėl su smogiamaisiais vežimais jie nieko negalėjo padaryti. 
Sitai supratę ėmė daužyti smogiamuosius vežimus ir žudyti arklius, tačiau 
tai pamatęs Horemhebas baisiai įniršo — juk jis buvo viską padaręs, kad 
užgrobtų nesužalotus smogiamuosius vežimus bei arklius. Todėl jis, įsakęs 
pūsti trimitus, puolė hetitus ir neapmokyti egiptiečių kariai lengvai nugalė- 
jo, pakloję iš vežimų išlipusius ir ant žemės kovojusius hetitus. Taigi į Ho- 
remhebo rankas pakliuvo apie šimtas smogiamųjų vežimų, maždaug trys 
šimtai arklių ir jis įsakė skubinai nupiešti ant smogiamųjų vežimų Egipto 
skiriamuosius ženklus, o arklius užantspauduoti Egipto karo ženklais. Bet 


479 


svarbiau už grobį buvo pergalė, nes po jos egiptiečiai jau liovėsi tikėję, jog 
hetitai neįveikiami. 

Po šio mūšio Horemhebas surinko visus smogiamuosius vežimus bei ar- 
klius ir pirm jų nuvažiavo į Tanį, lėtaeigę pėstiją bei maisto karavanus pali- 
kęs sekti paskui. Iš siutingo įkarščio degančiu veidu jis tarė man: | 

— Jei ketini smogti — smok pirmas ir stipriai. 

Todėl jis, nepaisydamas žemumoje plėšikaujančių hetitų būrių, lėkė su 
smogiamaisiais vežimais į Tanį, o nuo Tanio leidosi tiesiai į dykumą ir su- 
mušęs hetitų sargybos būrius, saugojusius vandens atsargas, užgrobė vie- 
ną po kitos dykumos vandens saugyklas. Mat hetitai dykumoje pėstinin- 
kams buvo sukaupę tūkstančius ir šimtus tūkstančių vandens ąsočių, nes 
jie buvo ne jūrininkų tauta ir nedrįso į Egiptą plaukti per jūrą. Negailėda- 
mas arklių jis su savo kariuomene lėkė pirmyn ir šio siaubingo žygio metu 
daugybė arklių kritę nugaišo, bet tie, kurie matė jį puolantį, pasakojo, jog 
dumdami šimtai smogiamųjų vežimų iki dangaus pakėlė dulkių stulpą — 
jis lėkė pirmyn it audros sūkurys. Kasnakt vis daugiau Sinajaus kalnų kete- 
rų užžiebdavo įspėjamąsias ugnis ir savanorių būriai, išsiveržę iš savo slap- 
taviečių, naikino hetitų sargybos būrius bei saugyklas visose dykumos pu- 
sėse. Sitaip atsirado sakmė, kaip Horemhebas per Sinajaus dykumą veržėsi 
į Siriją: dienomis — audros sūkuriu, o naktimis — ugnies stulpu. Mat po šio 
karo žygio jo šlovė taip išaugo, kad liaudis ėmė sekti apie jį sakmes - kaip 
apie dievus sekamos sakmės, ir ne vien Egipto liaudis sekė sakmes, bet ir 
sirai, O jie tikrai turėjo dėl ko jas sekti. 

Taigi Sinajuje Horemhebas vieną po kitos užgrobė vandens saugyklas, 
baisiai priblokšdamas hetitus, neįsivaizdavusius jį išdrįsiant įsiveržti į že- 
mumą, kai jų priešakiniai būriai žemumą trempia, ir gerai žinojusius Egip- 
to silpnumą. O jų kariuomenė nebuvo sutelkta vienoje vietoje - laukdami, 
kol pasiduos Gaza, jie turėjo išsklaidyti kariuomenę po Sirijos miestus ir 
kaimus, nes Gazos krašte ir dykumos pakrašty neišgyventų didžiulė ka- 
riuomenė, kurią Sirijoje surinko hetitai, norėdami parklupdyti Egiptą. Mat 
hetitai karyboje buvo labai atidūs ir puldavo tik visiškai įsitikinę savo pra- 
našumu, 0 jų vadai molinėse lentelėse žymėdavosi kiekvieną puolamo krašto 
ganyklą, girdyklą bei kaimą. Šitaip ruošdamiesi jie uždelsė ir Horemhebo 
puolimas juos apstulbino — dar niekada niekas nebuvo ryžęsis pirmas jų 
pulti ir jie manė, jog Egiptas tokiam smarkiam puolimui neturi pakanka- 
mai smogiamųjų vežimų. Todėl Sirijos pusės dykumos pakrašty pasirodžius 
Horemhebo smogiamiesiems vežimams jie labai sutriko ir žvalgydami bei 
šniukštinėdami smogiamųjų vežimų skaičių ir puolimo užmačią veltui su- 
gaišo daug laiko. 

O puolimo užmačią žinojo tik Horemhebas ir net jis pats nežinojo, nes 
vėliau man pasakojo, kad geriausiu atveju jis ketino tik sunaikinti hetitų 
vandens saugyklas dykumoje, šitaip norėdamas sutrikdyti jų puolimą ir 
metams jį atidėti, kad per tą laiką galėtų ramiai kariuomenę apmokyti ir 

apginkluoti dideliam karui. Tačiau netikėta sėkmė jį apkvaišino, jo karo veži- 
mų vadeliotojus apakino lengvos pergalės. Todėl jis audros sūkuriu nuvijo 
smogiamuosius vežimus tiesiai prie Gazos, smogęs apsiausčiai į nugarą, ją 
išsklaidė ir sunaikinęs hetitų karo mašinas bei mūradaužius padegė jų sto- 
vyklas. Tačiau į Gazą jis nepateko, nes pastebėję, kiek nedaug jis turi smogia- 
mųjų vežimų, apsiautėjai puolė jį, o niūrus ir užsispyręs Gazos įgulos vadas, 
visiškai suirutei siaučiant, net jam nepanoro Gazos vartų atidaryti. 

Taigi Horemhebas būtų Žuvęs, jei apsiautėjai būtų turėję smogiamųjų 
vežimų, tačiau hetitų ir Aziraus karo vežimai buvo būriais pasklidę po visą 
Siriją, nes Gazos apsiausčiai smogiamieji vežimai buvo nereikalingi, juolab 
kad prieš didįjį Egipto puolimą jie norėjo pailsinti bei pašerti arklius. Todėl 
Horemhebas sugrįžo į dykumą ir Sirijos pusės dykumos pakrašty suspėjo 
sunaikinti vandens saugyklas, kol įtūžę hetitai nenukreipė prieš jį daugiau 
smogiamųjų vežimų. Mat kaip atsargūs kariautojai hetitai nenorėjo ma- 
žoms brangių smogiamųjų vežimų grupelėms kelti pavojaus - jie troško 
būti tikri pergale, todėl delsė norėdami surinkti pakankamai karo vežimų 
kovai su Horemhebu, nors vos šimto vežimų būrelis būtų sumušęs ilgos 
kelionės iškankintus bei mūšių išvargintus Horemhebo karo vežimus. 

Todėl Horemhebas ne veltui pasitikėjo drauge esančiu savo sakalu, o 
prisiminęs kartą Sinajaus kalnuose matytą degantį medį, jis pasiuntė žinią 
savo ietininkams bei šauliams, paragindamas sparčiai leistis į dykumą heti- 
tų nutiestu keliu — šalia jo laikomų tūkstančių ir šimtų tūkstančių molio 
ąsočių vandens pakako net didžiulei pėstijai. Taigi jis rengėsi karui dyku- 
moje, nors dykuma tiko smogiamųjų vežimų kovoms, o hetitų jėgą įkūnijo 
smogiamieji vežimai. Bet manau, kad jam nieko kita neliko — bėgti atgal 
nuo įniršusių hetitų jis, jo smogiamieji vežimai bei arkliai buvo pernelyg 
pavargę, ir žemumon turbūt jau nebūtų gyvi sugrįžę. Ir Horemhebas ne- 
norėjo savo narsiųjų mėšliasnukių palikti dykumoje kankintis, o nuspren- 
dė likti su jais, sukvietęs visą kariuomenę dykumon - šito dar niekada ne- 
buvo nutikę, nes didieji faraonai, kariaudami Naharanės žemėje, visada 
rudenį laivais nuplukdydavo kariuomenę į Sirijos miestus ir tik iš ten toliau 
keliaudavo žeme. Bet tais laikais Sirija priklausė Egiptui, o Horemhebas 
turėjo tik Gazą ir neturėjo valdžios jūroje. 

Viską, ką čia papasakojau apie pirmąją Horemhebo kovą su hetitais, Ži- 
nau iš jo paties, jo vyrų papasakojimų bei sakmių, vėliau pasakotų apie jo 
puolimą, nes pats ten nebuvau ir tikriausiai, jei būčiau buvęs, gyvas dabar 
apie tai nerašyčiau. Tik stipriausi ir tvirčiausi vyrai su juo ištverdavo. Todėl 
jis paliko mane žemumoje lydėti pėstininkų sakydamas, kad puolimo me- 
tu nebus įmanu tvarstyti ir gydyti žaizdų, nes iš vežimo iškritęs arba su- 
žeistas vyras turi likti kur kritęs ir pats pasirinkti - peiliu persipjauti gerklę 
ar pasiduoti hetitų malonei. Jis spėjo, kad kruvini sužeistieji, voliodamiesi 
ant žemės, turėsią pakankamai laiko pamąstyti - jiems laikas neprailgsiąs, 
jie nejausią žaizdų skausmo ir nereikėsią tvarsčių bei tepalų jų žaizdoms 

gydyti. Pasakota, jog dauguma iš vežimo iškritusių pasinaudodavo peiliu, 
bet kai kurie pasidavė hetitams ir hetitai nudirdavo jiems odą, idant poilsio 
valandėlę pasiūtų iš jos kapšelių arba maišelių — tokius rankdarbius hetitai 
labai nagingai dirbo. 

Bet kiek čia tiesos —- negaliu pasakyti, nes Horemhebas pats mėgdavo 
girtis, o jo smogiamųjų vežimų vyrai dar labiau girdavosi. Turiu galvoje 
tuos kelis, kurie po karo dar buvo gyvi — visomis jų pasakomis neverta 
tikėti. Sakmės dar kvailesnės — net nenoriu atpasakoti, kaip Horemhebas 
neva sakalu skridęs pirm smogiamųjų vežimų ir baidęs hetitų arklius, nors 
jau anksčiau pasakojau apie audros stulpą ir ugnies stulpą, bet pasakojau 
šitai tik aiškindamas, kaip ta sakmė atsirado. Siaip ar taip, šiuo staigiu ant- 
puoliu jis užgrobė dykumos vandens saugyklas, kuriose hetitai per ilgą lai- 
ką sunkiai bei su didelėm išlaidom buvo sukaupę šimtus tūkstančių van- 
dens ąsočių, palengvino Gazos apsiaustį ir padrąsino jos gynėjus pasiųsda- 
mas jiems Žinią visų vyrų sutartiniu stūgsmu prie Gazos mūrų: „Neatiduo- 
kite Gazos! Vardan Egipto neatiduokite Gazos!“ 

Tačiau kita vertus, šio žygio grobis buvo menkas ir vyrai, smogiamaisiais 
vežimais paskui jį lėkę, per šią kelionę tikrai nepraturtėjo, nes išgerti ąsočiai 
lieka tik ąsočiai, nors retkarčiais dykumoje vanduo gali būti aukso vertas. 
Vyrai, kurie nepaklusę Horemhebo draudimui prie Gazos apimti įkarščio 
išlipo iš vežimų apiplėšti hetitų stovyklos, krito šiurpia mirtimi, jų galvos, 
pasmeigtos ant kuolų, šiepėsi aukštiems Gazos mūrams, o nendrėmis iš- 
kimštos jų odos gulėjo kaip čiužiniai ir pagalvės hetitų vadų palapinėse. 

Bet galbūt kaip žmogus ir kaip gydytojas nemoku gerai įvertinti šio puo- 
limo reikšmės — juk pats nesu karys. Galbūt šis puolimas iš tikrųjų išgelbėjo 
Egiptą, kaip tikino Horemhebas, o paskui jį ėję kariai pelnė neblėstamą 
šlovę. Tačiau už šlovę jie negalėjo susikirpti sau drabužių, pasistatyti namų 
ar apsirūpinti senatvę nusipirkę sodų bei žemės, ir manau, kad diduma jų 
galėdami rinktis būtų iškeitę tą šlovę į saują sidabro. Mat jie ilgai niurzgėjo, 
kad grobis menkas ir rankos tuščios. 

Jei pats būčiau leidęsis į šį karo žygį, vertinčiau jį kitaip — teisybė, kad 
smarkus greitis, vežimų trinkesys ir pergalė turi kažką kvaišinančio - tai, 
kas karį svaigina labiau nei vynas ir padeda užmiršti kančią. Aš iš dengtų 
neštuvų temačiau tik to puolimo dykumoje pėdsakus, kai per karštį, saulė- 
kaitą ir gailias dulkes su pėstija sparčiai Žygiavau paskui Horemhebą. Te- 
mačiau tik šen bei ten iš vežimo iškritusius ir sprandus nusilaužusius smo- 
giamųjų vežimų vyrus, kurių pajuodusius pilvus kapojo dykumos varnai. 
Temačiau tik džiūstančius išbadėjusių arklių kūnus, sukultus ąsočius, - jų 
vandenį buvo sugėręs smėlis, — ir hetitų sargybinių kūnus, kuriuos, Ho- 
remhebui pralėkus pro šalį, dykumos plėšikai bei savanorių būriai buvo 
nuogai išrengę ir sukapotus į gabalus pergalės ženklan iškėlę ant kuolų 
aplink vandens saugyklas. Suprantama, kodėl apie neblėstamą šlovę ir per- 
galių svaigulį nemoku pasakoti taip kaip apie kančią bei mirtį. 

Paklajoję po dykumą porą varginančių savaičių, - nors hetitų dėka po 
kiekvienos dienos kelio vandens turėdavome sočiai, - naktį išvydome nuo 
kalno už dykumos kylantį ugnies stulpą ir šitaip supratome, kad ten su 
smogiamaisiais vežimais mūsų laukia Horemhebas. Ši dykumos naktis ma- 
no atmintyje išliko, nes negalėjau užmigti ir visą laiką tolumoje, ant kalno 
viršūnės, leisdamas dūmus bei kibirkštis, žvaigždžių šviesą stelbdamas žė- 
rėjo raudonas stulpas. Po kepinančios dienos dykuma naktį atšąla ir ištisas 
dienas basi per graužiantį smėlį pro dygliuotus krūmus žygiavę kariai pro 
miegus šaukia, vaitoja tarsi piktų dvasių kankinami. Tikriausiai todėl žmo- 
nės mano, kad dykumoje pilna nelabųjų. Siaip ar taip, pusiaunaktį suskar- 
denus trimitui keliaudavome toliau, nors vis daugiau prie žygių ir nešulių 
nepripratusių kariuomenės vyrų krisdavo nebevaliodami pajudėti - mus 
skubino Horemhebo ugnies ženklas ir iš visų pusių link ugnies ženklo lėkė 
per dykumą nedidelės skarmaluotų, juodų plėšikų gaujos bei savanorių 
būrių vyrai, godžiai žvilgčiodami į mūsų aprangą, ietis bei jaučių vežimus. 
Jie neprisijungdavo prie mūsų — pakluso tik Horemhebo ugnies ženklui, 
bet manau, kad jie su malonumu būtų mus, kaip ir hetitus, apiplėšę. 

Tačiau artėdami prie Horemhebo stovyklos pamatėme, kad visą dyku- 
mos dangaus pakraštį dengia dulkių debesys - hetitai dūmė atsikariauti 
vandens saugyklų. Mažos jų žvalgų smogiamųjų vežimų gaujelės pasivijo 
ir kibo priešakiniams mūsų būriams į sprandus, sukeldamos neapsakomą 
siaubą vyrams, nepripratusiems kautis su smogiamaisiais vežimais ir ap- 
skritai niekada ietimis bei lankais nežudžiusiems. Mūsų kariuomenėje kilo 
didelė suirutė, daugybė šiurpo apimtų karių išsilakstė po dykumą ir hetitai 
iš vežimų išsmaigstė juos ietimis. Laimei, Horemhebas iš savo stovyklos 
mums į pagalbą išsiuntė tuos smogiamuosius vežimus, kurie dar judėjo, ir 
tokia didelė buvo hetitų pagarba Horemhebo vyrams, kad jie, palikę mus 
ramybėje, pasitraukė. Bet galėjo būti, kad šitai nutiko ne iš pagarbos, o dėl 
to, kad jie buvo gavę įsakymą tik mus išžvalgyti ir sutrikdyti. 

Siaip ar taip, jų atsitraukimas ir sprukimas labai uždegė mūsų pėstiją: 
ietininkai šaukdami grūmojo jiems ietimis, lankininkai į sprunkančius smo- 
giamuosius vežimus bergždžiai paleido begalę strėlių. Bet visi slapčiomis 
žvilgčiojo į dangaus pakraštį, kur it debesų siena kilo dulkių kamuoliai, bet 
vyrai drąsino vienas kitą kalbėdami apie Horemhebą: „Ne bėda, nes jo stipri 
ranka saugo mus. Ne bėda, nes jis sakalu kris hetitams ant sprando ir iš- 
draskęs jiems akis apakins“. 

Bet jeigu jie manė gausią Horemhebo stovykloje pailsėti, tai labai klydo, 
ir jeigu jie manė Horemhebą juos pagirsiant už spartų Žygiavimą ir dyku- 
mos smėly kruvinai nudrengtus padus, tai irgi labai klydo, nes Horemhe- 
bas priėmė mus krauju iš nuovargio pasruvusiomis akimis, nirčiu veidu ir 
pliaukšėdamas kruvinu bei dulkinu aukso rimbu subliuvo: 

— Kur užgaišote, mėšlavabaliai? Kur krapštėtės, piktosios dvasios išpe- 
ros? Tikrai norėčiau, kad jau rytoj jūsų kaukolės smėlyje boluotų - tokia 

baisi gėda kamuoja mane į jus Žiūrint. Atšliaužiate kaip vėžliai, taip pradvi- 
sę prakaitu ir mėšlu, kad turiu užsiimti nosį, o geriausi mano vyrai lieja 
kraują iš galybės žaizdų, grynaveisliai mano žirgai šnarpuoja, leisdami dva- 
sią. O dabar rauskite, Egipto vyrai, rauskite gelbėdami savo gyvybes - šis 
darbas jums tinkamiausias, nes per visą gyvenimą pripratote rausti dirvą, 
kai mėšlinais pirštais nesikrapštėt nosių ir užpakalių. 

Ir neapmokyti Egipto kariai visai nesupyko už jo žodžius, o džiūgavo ir 
juokdamiesi garsiai juos vienas kitam atkartojo, nes kiekvienas, pamatęs 
Horemhebą, jautėsi tarsi pasiekęs priebėgą nuo baugios dykumos. Jie už- 
miršo nuvaikščiotas savo kojas, sukepusius liežuvius ir Horemhebo nuro- 
dymu ėmė rausti gilius griovius, tarp akmenų kalti medinius stulpus, tempti 
tarp stulpų nendrines virves, ridenti ir vilkti iš kalnų į tarpeklį didžiules 
uolų atskalas. 

Išvargę Horemhebo smogiamųjų vežimų vyrai pakilo nuo kalnų uolų, iš 
palapinių ir šlubuodami atsivilko parodyti jiems žaizdų bei pasigirti savo 
žygiais, tačiau neatsirado merdinčio, kuris pakiltų pasigirti savo žygiais ir 
šitaip padrąsindamas kasėjus, ietininkus bei šaulius, sukeltų jiems pavydą. 
Rytą dykumos pakrašty išvydę dulkių sūkury besiartinančius hetitus jie 
neabejojo, kad mirs, o pėstijos pasirodymas juos padrąsino, juk visada ma- 
loniau mirti dideliame būry nei pavieniui - nebuvo likę nė penkių šimtų 
pajėgių smogiamųjų vežimų vyrų iš aštuonių tūkstančių penkių šimtų iš- 
ėjusių, 0 jų arkliai klupinėjo iš nuovargio ir nusvarinę galvas braukė snu- 
kius per smėlį. 

Taigi per dieną į Horemhebo stovyklą vienodomis kolonomis suplūdo 
didžioji dalis kariuomenės ir visus atvykusius vyrus Horemhebas tuoj pat 
siųsdavo rausti griovių ir statyti kliuvinių, ketindamas užtverti dykumą 
smogiamiesiems hetitų vežimams. Jis nusiuntė žinią užtrukusiems ir žy- 
gio išvargintiems būriams, jog visi privalą per naktį pasiekti sutvirtintą 
stovyklą — lig ryto likę dykumoje žūsią žiauria žūtimi nuo hetitų rankos, jei 
šių smogiamiesiems vežimams pasiseks įsiveržti per dykumą ir tarpeklius. 
Tačiau atvykstantieji nebuvo skaičiuojami ir Horemhebas niekam neleido 
šito daryti, nes skaičius jau niekam nebuvo naudingas - juk lyginant su 
visom karinėm hetitų pajėgom jis buvo menkas. 

Vis dėlto Egipto vyrai įgavo didelės drąsos pamatę, kiek jų daug vidur 
tuščios dykumos, ir aklai įtikėjo Horemhebu tardami, jog jis išgelbės juos 
nuo hetitų rankos ir sumuš hetitus. Tačiau statydami kliuvinius, pažeme 
tempdami tarp stulpų nendrines virves, ritindami akmenų atskalas, jie ma- 
tė atlekiant dulkių stulpų siaučiamus hetitų smogiamuosius vežimus, gir- 
dėjo hetitų karo staugsmą. Tuomet jų narsa atvėso ir apsižvalgę jie klaikiai 
išsigando karo vežimų bei baugių pjautuvų. 

Tačiau artinosi naktis, o hetitai, nepažindami priešais dūluojančios vieto- 
vės bei nežinodami Horemhebo kariuomenės stiprumo, pulti nepanoro. 
Todėl įsirengę dykumoje stovyklą suvarė arklius ėsti dygliuotų krūmų ir 

užkūrė laužus —- naktį dykuma buvo tiek nužibinta laužų, kiek akis užmatė. 
Bet pernakt jų žvalgai lengvais vežimais braškėjo per kliuvinius, žudė sar- 
gybinius, vis susigrumdami ties Horemhebo toli į abi dykumos puses nu- 
statyta riba. Tačiau abiejuose sparnuose, kur kliuvinių jau nebuvo įmanu 
pastatyti, hetitus užklupdavo dykumos plėšikai bei savanorių būriai ir nak- 
ties tamsoje kilpavirvėmis ištempę juos iš vežimų atimdavo vežimus bei 
arklius, todėl daugybė hetitų žvalgų, nuvažiavusių pernelyg toli nuo pačių 
sustiprinto kelio į dykumą, negrįžo. 

Siaip ar taip, naktis gaudė nuo vežimų trinkesio, priešmirtinio krioksmo, 
strėlių švilpesio bei ginklų Žvangesio, todėl prie karo nepratusi kariuomenė 
nepaprastai įbūgo ir nesiryžo gulti miegoti. Tačiau Horemhebas, juos nura- 
minęs, pasakė: 

— Miegokit ramiai, mano dumblyno žiurkės, miegokite, ilsėkitės, aliejumi 
pasitepę žaizdotus padus - aš saugosiu jūsų miegą ir jus pasergėsiu. 

Tačiau aš neužmigau - kiaurą naktį vaikštinėjau po stovyklą, gydyda- 
mas Horemhebo smogiamųjų vežimų vyrų žaizdas, o Horemhebas erzino 
mane sakydamas: 

— Gydyk juos, Sinuhe, visu savo išmoningumu, nes narsesnių karių pa- 
saulis dar nematė - kiekvienas jų vertas šimto ir net tūkstančio purvarausių. 
Gydyk juos, nes labai myliu šituos savo mėšliasnukius - jie moka tik žaboti 
arklius, laikyti vadeles, aš neturiu tinkamų vyrų jiems pakeisti, nes nuo šiol 
kiekvienas tik kovoje išmoks valdyti arklius bei smogiamuosius vežimus. 
Todėl už kiekvieną kovai tinkamą vyrą duosiu tau po debeną aukso. 

Bet buvau labai sudirgęs po sunkios kelionės per dykumą, - nors kelia- 
vau dengtais neštuvais, - gerklė buvo išdžiūvusi nuo aitrių dykumos dul- 
kių ir sieloje niršau galvodamas, kad per kvailą Horemhebo kietakaktišku- 
mą teks žūti nuo hetitų rankos, nors šiaip jau mirties nebijojau. Todėl piktai 
atsakiau jam: 

— Sau pasilaikyk auksą arba išdalyk jį tiems savo vargšeliams mėšliasnu- 
kiams, kad jie nors priešmirtinę valandėlę pasijustų turtingi. Rytoj mes, be 
abejonės, visi žūsime — atvedei mus čia į raizgus baugioj dykumoj. Jei gy- 
dysiu tuos tavo snukius rūpestingai, tai tik dėl savęs, nes, man rodos, jie 
vieninteliai iš visos kariuomenės sugeba kautis, o kiti - ypač tie, kurie atke- 
liavo su manimi - pameta galvą ir sprunka staugdami, su pirmu hetitu akis 
į akį susidūrę. Mačiau juos baugščiai išsigąstančius, kai tamsoje lūžo šakelė, 
girdėjau juos sutartinai šaukiantis Egipto dievų pagalbos, kai dykumoje iš 
akmenų tarpeklio iššokęs per kelią perbėgo kiškis. Be abejonės, jie narsūs 
Tėbų gatvėse vienas kito kaukoles skaldyti ir galbūt didelė jų gauja išdrįstų 
perpjauti vienišam praeiviui gerklę, grobdami jo kapšelį, bet dykumoje jie 
kaip avys, tavo vedamos prie skerdimo suolelio - eina paskui tave klusniai 
mekendami, bet kitą valandėlę galvas pametę išsibėgioja. Todėl tik dėl sa- 
vęs paties šituos tavo snukius gydau, vildamasis, kad dėl kokio nors keisto 
likimo posūkio jie taps narsūs ir išgelbės mums gyvybes. Bet išmintingiau- 

sia būtų, jei išsirinktum eikliausius arklius, įliptum į lengvą vežimą ir pasi- 
statytum už nugaros mane - tuomet gal dar išliktume dykumoje gyvi, o tu 
galėtum surinkti naują, geresnę, kariuomenę. 

Horemhebas patrynė nosį delnu ir gudriai pažvelgė į mane sakydamas: 

— Tavo patarimas rodo tavo išmintį, Sinuhe, ir, be abejonės, būdamas 
išmintingas seniai būčiau juo pasinaudojęs. Bet labai myliu savo mėšliasnu- 
kius ir negaliu palikti jų dykumoj mirti, nors įsakęs sunaikinti vandens sau- 
gyklas lengvai galėjau vienas pabėgti ir šitaip karą kitiems metams atidėti. 
Kodėl nepabėgau - iš tiesų nežinau, nes šitaip mano vietoje būtų pasielgęs 
kiekvienas protingas žmogus — paskui juk būčiau galėjęs pastatyti pamin- 
klą šitiems savo snukiams ir iškalinėjęs jų vardus akmenyje. Vis dėlto šitaip 
nepadariau, todėl mums nieko kita nebelieka, kaip tik čia, dykumoje, įveik- 
ti hetitus. Taip viskas paprasta, Sinuhe. Mes įveiksime hetitus, nes nieko 
kita nelieka, ir galbūt aš labai išmintingai pasielgiau sukvietęs kariuomenę į 
dykumą, nes čia vyrai neturi kur pabėgti ir nori nenori turi kautis už savo 
gyvybes. Bet manau, kad man verčiau eiti į savo vežimą miegoti išgėrus 
vyno, kad rytą būčiau pagiringas, nes pagiringas aš labai dirglus ir kaunuo- 
si geriau nei blaivia galva. 

Nuėjęs link savo karo vežimo jis užsivertė vyno ąsotį — tylioje naktyje 
girdėjau kliuksint vyną, kol vėl kažkur tolėliau pasigirdo smogiamųjų veži- 
mų trinkesys, išgąstingi staugsmai — egiptiečiai šaukė ir spruko nuo kliuvi- 
nių į tamsą. Kariai pavydžiai žvelgė į jį ir jis tiesė ąsotį kiekvienam prošal 
žengusiam, leisdamas gerti iš to paties ąsočio, iš kurio pats gėrė. Girdyda- 
mas barė juos sakydamas: 

— Jūsų pilvai kaip bedugniai maišai, išgėrėte visą mano ąsotį - netekau 
sunkių pagirių, ir mėšlinais snukiais terliojate mano ąsotį. 

Jis bumpsėjo kumščiu jiems per pečius, vadino kiekvieną vardu, primin- 
damas žygį prie Gazos, kur jie neva buvo susipainioję savo vadžiose ir savi 
arkliai vos jų nesutrypę. 

Sitaip praėjo naktis ir pilkas it šešėlis aušo dykumos rytas, prikeldamas 
mirties dvoką ir varnus. Ant žemės priešais kliuvinius gulėjo negyvi arkliai 
bei nuvirtę karo vežimai, o varnai kapojo iš vežimų iškritusiems hetitams 
akis. Brėkštant Horemhebas įsakė pūsti trimitus ir, surinkęs kalno papėdėje 
kariuomenę, į ją prakalbo. 

Hetitams dykumoje smėliu gesinant laužus, kinkant arklius, galandant gin- 
klus Horemhebas atsirėmęs į grublėtą uolą, kramtydamas sudžiūvusią duo- 
ną ir užsikąsdamas ją svogūnu prakalbo. Prakalbęs į savo kariuomenę jis 
pasakė: 

— Jūsų laukia didelis stebuklas, nes Amonas išties atidavė į mūsų rankas 

hetitus ir šiandien nuveiksime didelių darbų. Kaip matot, hetitų pėstija dar 
nepasirodė - lūkuriuoja dykumos pakrašty, nes jiems trūksta vandens — 
smogiamieji vežimai turi praskinti kelią ir atsiimti vandens saugyklas, kad 
hetitai galėtų toliau skverbtis į Egiptą. Jau dabar jų arkliai ištroškę, trūksta 
pašaro, nes sudeginau visas jų atsargas, kūjeliais išdaužiau jų vandens ąso- 
čius nuo čia iki Sirijos. Todėl šiandien hetitai turės smogiamaisiais vežimais 
prasilaužti kelią, kitaip teks su savo vežimais grįžti į Siriją arba, nebepajė- 
giant toliau kovoti, įsirengti stovyklą ir laukti vandens atsargų. Būdami iš- 
mintingi jie atsisakę kovos sugrįžtų į Siriją, tačiau jie godūs, juolab kad visą 
Sirijos auksą bei sidabrą sukišo į ąsočius, kurie pilni vandens išbarstyti po 
visą mums už nugaros plytinčią dykumą ir be kovos hetitai jų nepaliks. 
Sakau, kad Amonas atidavė juos į mūsų rankas - kai mus puls, jų arkliai 
susipainios mūsų kliuviniuose ir jie nebegalės panaudoti prieš mus savo 
jėgos, nes hetitų jėga - veržlus smogiamųjų vežimų antpuolis, tačiau jūsų 
taip narsiai ir negailint jėgų išrausti grioviai, akmenų atskalos bei ištemptos 
virvės nukirs priešo kariuomenės smaigalį. 

Išspjovęs svogūno lukštą, Horemhebas tvirtais dantimis vėl atsikando 
sudžiūvusios duonos ir kramtė ją, kol kariai ėmė trepsėti kojomis ir karštai, 
kaip vaikai, panūdę išgirsti daugiau pasakų, šaukti. Tada Horemhebas su- 
raukęs kaktą tarė: 

— Tegriebia Setas ir kiti nelabieji, ar kariuomenės virėjai įkepė žiurkės 
spirų į duoną, ar mėšlo skonį jaučiu nuo pagirių? Žinokit, mano dumbly- 
no žiurkės, jog praėjusią naktį nesusilaikiau stipriai nenusigėręs vien iš 
džiaugsmo, kad hetitai per savo kvailumą užšoks ant jūsų iečių. Siaip ar 
taip, už šiuos Žiurkių spirus liepsiu ant mūro galvom žemyn pakabinti 
porą kariuomenės virėjų. Tiesa, ne dėl jūsų šitai padarysiu, todėl nesijuo- 
kit ir nemaurokit kaip jaučiai, nes padarysiu tai vien dėl savo kilmingos 
burnos. Tegul jus šeria nors grynu mėšlu su miltais - manęs tai nejaudi- 
na, nes mano mėšliasnukių arklių pamesti mėšlo gurvoliai vertesni už 
visą jūsų bandą. Matote, baiminuos, kad kaip tik jūs per savo bjaurumą 
paleisit hetitus iš rankų, juk esate ne kariai, o tik dvokiančios dumblyno 
žiurkės. Todėl turiu jums priminti, kad šie smaigai, kuriuos laikote savo 
rankose - tai ietys, o jų antgaliai visai ne nugaroms kasyti, o hetitų pil- 
vams smaigstyti. Ir lankininkams primenu: turbūt tariatės esą dideli didvy- 
riai, kai zvimbindami lankų temples, laidydami strėles aukštyn į orą kly- 
kiate kaip vaikai: „Žiūrėkit, kaip aukštai lekia mano strėlė“. Tačiau jūs 
privalote taikytis į hetitus ir, būdami tikri kariai ir mokėdami taikytis kaip 
kariai, išbadyti strėlėmis hetitams akis. Tačiau bergždžia jums tokius nu- 
rodymus duoti, todėl patariu taikytis tik į arklius, juk arkliai —- didesnis 
pavaizdas, nes vis tiek nepataikysite į vežime stovinčius vyrus. Kuo ar- 
čiau prisileisite arklius, tuo tikriau visu savo negrabumu į juos pataikysi- 
te, ir patariu arklius labai arti prisileisti, nes kiekvieną, bergždžiai iššovusį 
strėlę, taip savo rankomis išpersiu, kad jis įsimanys verčiau būti pasauly 

negimęs. Mat negalime nė vienos strėlės pradanginti. Prisiminkite, kad jų 
antgaliai nukalti iš Egipto žmonų papuošalų bei kekšių kulkšnių apyrankių, 
jei šitai jus pradžiugins. Ir ietininkams pasakysiu: arkliams artinantis, įrėmę 
abiem rankom į žemę ietis, ieties antgalį nukreipkite į arklių pilvus — tuo- 
met jums nieko nenutiks, nes kai arklys grius ant jūsų, spėsite laiku atšokti 
į šoną. Nugriuvę ant žemės peiliais pjaukite arklių sausgysles, nes tai vie- 
nintelis išsigelbėjimo būdas, kol vežimo ratai per jus dar nepervažiavo ir 
kaulų nesutraiškė. Stai kaip, Nilo dumblyno žiurkės. 

Jis bjaurėdamasis pauostė duoną, sviedė ją šalin, pakėlė prie lūpų ąsotį ir 
malšindamas pagirias atsigėrė vandens. Paskui tęsė sakydamas: 

— Turbūt bergždžia švaistyti jums savo patarimus, nes išgirdę hetitų ka- 
ro staugsmą bei jų vežimų trinkesį vis tiek imsite bliauti ir sukišite galvas į 
smėlį, nes po motinų sijonais čia nepasislėpsite. Todėl turiu pasakyti, kad 
jei hetitams pavyks prasilaužti ir jie pasieks už mūsų esančias vandens sau- 
gyklas - ligi vakaro visi jūs prapuolę ir žuvę — geriausiu atveju po kelių 
Mėnulio mėnesių iš jūsų odos pasiūti maišai kabaliuos po Bibloso bei Sido- 
no bobų pažastim, jei suknežinti nekarksėsite ant mūro arba išbadytom 
akim Aziraus stovyklose nesuksite girnų. Taip atsitiks, jei hetitai prasilauš — 
tada būsime apsupti ir neturėsime kur pabėgti — visi pražūsim. Bet prime- 
nu, kad net ir dabar neturime kur bėgti - jeigu palikę kliuvinius Žygiuosi- 
me atgal, tai hetitų smogiamieji vežimai išblaškys mus kaip potvynis sau- 
sus šiaudus. Sakau šitai, idant niekam į galvą nešautų strimgalviais leistis į 
dykumą. O kad nesusipainiotumėt, kurioj pusėj priešas, deramu atstumu 
jums už nugarų pastatysiu penkis šimtus narsiųjų savo mėšliasnukių — vie- 
nąkart pamatę jus kovojančius jie sočiai prisijuoks, nes šito jie išties nusi- 
pelnė, o kiekvieną, mėginsiantį pabėgti arba ne į tą pusę pasuksiantį, jie 
papjaus arba atliks tą menką operaciją, po kurios laukiniai jaučiai tampa 
romiais kinkomaisiais jaučiais. Todėl žinokite: kai prieš akis jums boluos 
mirtis — už nugarų lauks dar tikresnė mirtis, tačiau prieš akis regėsis dar ir 
pergalė bei garbė, nes neabejoju: jei kiekvienas darys ką gali, šiandien heti- 
tus nugalėsime. Matot, brangios mėšlinos žiurkės, mes visi verdame viena- 
me katile ir mums nieko kita nelieka, kaip nugalėti hetitus, o nugalėti gali- 
me tik juos užpuolę, visokiausiais jums padalytais ginklais sužeidę ir palei- 
dę kraują. Tik šitaip juos nugalėsime, todėl pats su jumis eisiu ir rimbu 
kovosiu, ir ne mano kaltė, jei rimbas šnios jums dažniau nei hetitams, bet 
tai priklausys tik nuo jūsų pačių, mano bebaimės mėšlinos žiurkės. 

Iš susižavėjimo vyrai klausėsi nė nekrustelėdami, net hetitus užmiršę. 
Turiu prisipažinti, kad mane apėmė nerimas, nes iš visų pusių kaip tolimi 
dulkių debesys hetitų karo vežimai jau artėjo prie kliuvinių, bet tariu, kad 
Horemhebas tyčia delsė norėdamas savo ramybe užkrėsti vyrus ir apsau- 
goti juos nuo slogaus puolimo lūkesio. Pagaliau jis iš aukšto metė žvilgsnį į 
dykumą, pakėlė rankas ir pasakė: 

— Atkeliauja mūsų draugai hetitai su savo vežimais ir dėkoju už tai vi- 

siems Egipto dievams, nes Amonas, iš tiesų privertęs juos aklai įtikėti per- 
gale, kausis drauge su mumis. Taigi eikite, Nilo dumblyno žiurkės: tegul 
kiekvienas stoja į nurodytą vietą ir be įsakymo iš nurodytos vietos nesitrau- 
kia. O jūs, brangūs mano mėšliasnukiai, eidami paskui šias sraiges bei kiš- 
kius pasirūpinkite jais, o prireikus — jeigu jie mėgins sprukti, - išromykite 
juos kaip avinus. Galėčiau pasakyti jums: kovokite už Egipto dievus, kovo- 
kite už Juodąją žemę, kovokite už savo žmonas bei vaikus, Bet tai yra tušti 
plepalai, nes gyvi pasprukę piltumėt savo vandenį žmonoms į akis. Todėl 
sakau: Egipto dumblyno žiurkės, kaukitės dėl savęs, kaukitės dėl savo gy- 
vybių, nesitraukite, kitaip jūs neišsigelbėsite. Dabar bėkite, mano sūnūs, 
kitaip hetitų smogiamieji vežimai pirm jūsų atlėks prie kliuvinių ir kova 
baigsis net neprasidėjusi. 

Jis paleido vyrus ir kariai pasileido į nurodytas vietas prie kliuvinių, o 
bėgdami garsiai staugė — iš įkarščio ar iš baimės - išties negaliu pasakyti ir 
nemanau, kad jie patys tai žinojo. Horemhebas tingiai žengė paskui juos, o 
aš likau kalno atšlaitėje stebėti kovos per saugų atstumą, nes buvau gydy- 
tojas, mano gyvybė buvo brangi. 

Hetitai buvo atboginę vežimus į lygumą kalvų papėdėje ir kariškai išri- 
kiavę. Margos vėliavėlės, sparnuotų saulių blyksniai ant vežimų, arklių gal- 
vos su plunksnom, arklių nugaras nuo strėlių saugantys margi vilnoniai 
dangalai regėjosi puošnūs ir baugūs. Buvo akivaizdu, kad jie ketina pulti 
visu veržlumu, visomis jėgomis į atvirą lauką, per kurį buvo praskintas 
kelias link vandens atsargų ir kurį Horemhebas skubomis buvo užtvėręs 
silpnais kliuviniais - ketina pulti nepasukdami į abi puses vedančius aukš- 
tus kalvų tarpeklius ir nepasklisdami toli į dykumą, kur savanorių būriai 
bei plėšikai saugo abu Horemhebo sparnus. Mat jeigu jie būtų pasklidę toli 
į dykumą, kelias link vandens saugyklų arkliams būtų per ilgas. Jie stigo 
vandens bei arklių pašaro, bet tikėjo savo jėgomis ir karo išmanymu, kurio 
dar jokia tauta nebuvo atlaikiusi. Jų smogiamieji vežimai kovėsi po šešis, o 
dešimt grupelių po šešis vežimus sudarė atskirą pulką ir manau, kad iš viso 
jų buvo šešiasdešimt pulkų prieš nepatyrusią Horemhebo kariuomenę, nes 
hetitai buvo tikslūs Žmonės ir mėgo baigtinius skaičius. Tačiau sunkūs smo- 
giamieji vežimai, kuriuos traukė po tris arklius, sudarė jų kovos linijos vi- 
durį ir žiūrėdamas į sunkius smogiamuosius vežimus nesuvokiau, kaip Ho- 
remhebo kariuomenė atrems jų puolimą, nes per dykumą jie judėjo iš lėto, 
kaip laivai, traiškydami visa, kas kely pasitaikė. 

Siaip ar taip, jie įsakė pūsti trimitus ir vadams pakėlus vėliavėles smogja- 
mieji vežimai pajudėjo pamažu greitėdami, tačiau kai jie pasiekė kliuvi- 
nius, nustebęs pamačiau, kad iš jų būrio visu greičiu šoko palaidi arkliai ir 
ant kiekvieno arklio įsikibęs į karčius, kulnimis ragindamas laikosi vyras. Ir 
neįstengiau suvokti, kodėl jie pasiuntė priešais kovos liniją neapsaugotus 
atsarginius vežimų arklius, kol pamačiau, kad vyrai, laikęsi įsikibę į arklių 
karčius, nusileido prie žemės ir peiliais bei kirviais nukirto pažeme tarp 

baslių ištemptas nendrines virves, kad smogiamųjų vežimų arkliai nesu- 
kluptų ir jose nesusipainiotų. O kitus arklius dar nepradėję kovos skraidi- 
no tiesiai į kliuvinių tarpus, kiti vyrai, atsistoję ant arklių, svaidė ietis. Bet jie 
mėtė ne į egiptiečius, o į žemę ir jos liko stirksoti — visos su plevenančiom 
spalvotom vėliavėlėm. Tai įvyko žaibiškai — greičiau, nei galiu tai papasa- 
koti — ir neįstengiau perprasti jų užmačios, nes vyrai, nukirtę kliuvinių vir- 
ves bei nusviedę ietis į žemę, apgręžė arklius, pasileido visu greičiu atgal ir 
įsimaišę tarp smogiamųjų vežimų liko jų užnugaryje, nors keli perverti strė- 
lių nukrito nuo arklių ir, keletui arklių parvirtus, liko smarkiai spardomi bei 
klaikiai rėkdami gulėti ant žemės. 

Tačiau puolant lengviems hetitų smogiamiesiems vežimams pamačiau 
nuostabų reginį: paskui savo karius ėjęs Horemhebas išbėgo iš už kliuvinių 
ir vienas pasileido tiesiai link tarškančių smogiamųjų vežimų - gerai jį pa- 
žinau, nes buvo galva aukštesnis už kitus žemaūgius Nilo vyrus. Tai pama- 
tęs atsistojau ir šaukdamas sugniaužiau kumščius, bet Horemhebas išrovė 
iš žemės hetitų nusviestą ietį su plevenančia įspėjamąja vėliavėle, sviedė ją 
tolyn ir ji virpėdama įsmigo smėlin. Jo kariška nuovoka buvo greitesnė už 
visų kitų — jis pirm visų suvokė šių Žyminių paskirtį: prieš puolimą ant 
palaidų arklių hetitai pasiuntė labiausiai patyrusius vyrus pažymėti ietimis 
su vėliavėlėmis vietas, kur kliuviniai silpniausi ir prasiveržti lengviausia. 

Tačiau iš egiptiečių šitai suvokė tik Horemhebas ir jis susiprato suklai- 
dinti hetitus nusviesdamas žyminę ietį kitur. Keli paskui jį sekę ir prie kliu- 
vinių pribėgę vyrai tik išrovė ietis ir sugrįžo atgal, nusinešdami vėliavėles 
kaip pergalės ženklus. Vis dėlto šitai taip pat turėjo sutrikdyti hetitų puoli- 
mą ir manau, kad tik greita Horemhebo nuovoka tąryt išgelbėjo Egiptą, 
nes jeigu hetitai būtų nukreipę visą stiprią pirmojo puolimo pajėgą į ietimis 
raitelių nužymėtas vietas, tikriausiai egiptiečiai nebūtų pajėgę jų atmušti. 

Vis dėlto tuomet dar visko nesuvokiau, o Horemhebo šuolis prieš puo- 
lančias karo vežimų vilkstines, mano galva, buvo kvailas vaikiškas pokštas — 
bariau jį už tai, tardamas tik norėjus pavyzdžiu padrąsinti vyrus. Bet tur- 
būt nėra pasaulyje nieko narsiau, kaip leistis į atvirą lauką prieš puolančius 
karo vežimus, nors turbūt patyręs karys gali tai padaryti nepakliūdamas į | 
didesnį pavojų, jei įvertina savo jėgas, išmanumą bei karo vežimų greitį ir 
suspėja saugiai, kol vežimai dar nesutraiškė, sugrįžti. Taigi Horemhebas 
gal nepakliuvo į didesnį pavojų, tačiau visi kariai matydami jo poelgį gar- 
siai šaukė ir liaupsindami jo drąsą užmiršo patiems gresiantį pavojų. 

Siaip ar taip, Horemhebui atlėkus atgal prie savo kariuomenės, hetitų smo- 
giamieji vežimai taip pat atriedėjo prie kliuvinių ir žiūrėdami į savo žymines 
vėliavėles puolė juos daugybe pleištų. Po šio pirmo susidūrimo kilo toks ne- 
paprastas triukšmas ir tarškesys, arklių kanopos ir vežimų ratai sukėlė tokius 
tirštus dulkių debesis, kad nuo kalno jau nebegalėjau įžiūrėti mūšio eigos. 
Tik spėjau pamatyti, kad šaulių strėlės pakirto kelis dar kliuvinių nepasieku- 
sius arklius, tačiau hetitai sumaniai apėjo nuvirtusius vežimus ir tęsė puoli- 

mą. Paskui man paaiškėjo, kad poroje vietų lengvi smogiamieji vežimai pra- 
sibrovė per visus kliuvinius, nors hetitai patyrė didelių nuostolių. Vis dėlto 
jie toliau nesiveržė, o sustojo būreliais ir iš vežimų iššoko atsarginiai nuritinti 
į šalį uolų atskalų bei paruošti kelią sunkiems smogiamiesiems vežimams, 
kurie per strėlės šūvį laukė savo eilės prie kliuvinių. 

Po šios hetitų sėkmės patyręs karys būtų pamanęs, jog viskas pražuvo, 
tačiau neapmokytos Horemhebo dumblyno žiurkės matė tik prie kliuvi- 
nių priešmirtinėse kančiose besivoliojančius ir duobėse piestu stojančius 
arklius. Jie pamatė hetitus patyrus sunkių nuostolių, nutraukus puolimą 
ir tarėsi savo narsa bei sumanumu sustabdę hetitų veržimąsi. Todėl staug- 
dami iš įkarščio ir baimės ietimis puolė sustojusius smogiamuosius veži- 
mus, zujo pažeme pjaustydami arklių kojų sausgysles, tempė iš vežimų 
vadeliotojus, o lankininkai šaudė į vyrus, ridenančius šalin akmenis. 
Horemhebas leido jiems siautėti kaip nori, juolab kad daug, lėmė jų kie- 
kybinis pranašumas, todėl jie užgrobė daugybę smogiamųjų vežimų ir 
šniokštuodami iš įkarščio atidavė juos Horemhebo mėšliasnukiams, nes 
patys jais naudotis nemokėjo, tik baugščiai tampė arklių vadeles ir būgš- 
tavo, kad įlipę į vežimus iškris. O Horemhebas visai jiems neaiškino, kad 
pasirodžius sunkiems smogiamiesiems vežimams kova bus baigta, nes ti- 
kėjo savo laime ir didžiuliu grioviu, kurį buvo įsakęs iškasti vidur slėnio ir 
uždengti krūmais bei žabais. Lengvi smogiamieji vežimai prie jo nepriva- 
žiavo, tardami visus kliuvinius jau įveikę. 

Prasiskynę didoką aikštę sunkiems smogiamiesiems vežimams, gyvi likę 
hetitai vėl sulipo į vežimus ir skubiai spruko, Horemhebo būriams tai sukė- 
lė neapsakomą džiaugsmą - jie tarėsi jau nugalėję ir paskubėjo nusmeigti 
ietimis į duburius įvirtusius ir kojas nusilaužusius arklius bei hetitus, kurie 
iškritę iš vežimų mėgino šliaužti slėptis tarp akmenų. Tačiau Horemhebas 
įsakė greitai pūsti trimitus ir, atritinus atgal akmenis, kaip kliuvinius į smėlį 
susmaigstyti ietis — įkypai, antgaliais į užpuolėjus — nieko kita neliko, nes 
norėdamas išvengti bergždžios savo vyrų žūties, jis turėjo patraukti savo 
kariuomenę į abi puses nuo pramuštų kliuvinių. Mat dideli sunkių smogia- 
mųjų vežimų pjautuvai, judėdami pagal ratų sukinius, pjovė jo kariuome- 
nę kaip brandžius javus. 

Sitai jis padarė paskutinę akimirką, nes vargu ar sulašėjo mažiausia van- 
dens laikrodžio padala ir dulkių debesis slėnyje dar nebuvo išsisklaidęs, kai 
pasirodė sunkūs hetitų smogiamieji vežimai — jų kariuomenės žiedas bei 
pasididžiavimas — dundėdami, barškėdami, traiškydami visus kliuvinius. 
Juos traukė sunkūs dideli arkliai, visa krūtinės apimtimi aukštesni už Egip- 
to arklius, kurių galvas dengė metalinės kaukės, o šonus - vilnoniai apklotai. 
Slėgūs vežimų ratai, lengvai stumdami net sunkias akmenų nuolaužas, ver- 
žėsi tiesiai į dulkių debesį, arkliai krūtinėmis laužė į žemę susmaigstytas 
ietis — kotai lūžo it išdžiūvusios nendrės. Baisus bliovimas ir vaitojimas pa- 
kilo jiems veržiantis į priekį — girdėdamas šiurpius vežimų ratų traiškomų 

bei pjautuvų perpus pjaustomų vyrų riksmus vėl atsistojau, apsižvalgiau, 
tačiau sprukti nebuvo kur. 

Slėnyje iš dundančio dulkių debesies išniro didieji hetitų vežimai, juos 
traukiantys arkliai su margais vilnoniais apklotais, panašūs į keistus, nema- 
tytus žvėris su bronziniais ragais, styrančiais it ilgi spygliai ant kaukių. Dun- 
dėdami ilgomis kolonomis jie traukė į priekį ir jokia galybė, mano many- 
mu, negalėjo jų sustabdyti, juolab kad priešais juos nebesimatė jokio kliuvi- 
nio, egiptiečiai nebuvo užkirtę jiems dykumos kelio link vandens atsargų, 
nes, Horemhebo įsakymu, buvo pasitraukę į abiejose slėnio pusėse plytin- 
čias kalvų atšlaites. Baisiai šaukdami hetitai veržėsi pirmyn, palikdami sū- 
kiais į orą kylančius ir akiratį temdančius dulkių debesis, todėl kritęs kniūbs- 
čias graudžiai apsiverkiau dėl Egipto, neapsaugotos žemumos ir dėl visų 
tų, kurie dabar dėl kvailo Horemhebo užsispyrimo ir įgeidžių turės mirti. 

Vis dėlto pergalė hetitų neapžilpino, nes nuleidę vežimų stabdžius arė 
žemę ir pasiuntė lengvus smogiamuosius vežimus toliau žvalgyti vietovės — 
jie buvo atsargūs, patyrę kariai ir uoliai ruošėsi visokiems netikėtumams, nors 
iš egiptiečių, tada dar nepažinę Egipto gudrumo, jie daug nesitikėjo. Pradėtą 
sunkių smogiamyjų vežimų puolimą vis dėlto sunku sustabdyti, nes šie di- 
džiuliai arkliai nesulaikomai veržiasi visu greičiu pirmyn, o pernelyg stipriai 
tramdomi nutraukia vadeles ir sudaužo vežimą. Todėl jų vadeliotojai turė- 
davo plačiasmaiges ietis, kuriomis didžiausiam pavojui gresiant ir prireikus 
būtinai sustabdyti vežimus galėdavo pakirsti arkliams kojas. 

Sįkart, jų manymu, to daryti nevertėjo, nes jie leido arkliams plačia kolo- 
na lėkti į priekį ir, niekam nepersergėjus, žemė staiga po jų ratais įgriuvo, 
jie supuolė į didelį Nilo purvarausių išraustą, krūmais bei žabais uždengtą 
griovį. Sis griovys nuo atšlaitės iki atšlaitės juosė visą slėnį ir sunkiems 
smogiamiesiems vežimams sugriuvus aukštyn kojom į jį nuskrido daugy- 
bė dešimčių vežimų, kol priblokšti vadeliotojai spėjo apgręžti arklius į abi 
puses griovio pakraščiu — taigi smogiamųjų vežimų kolona suiro. Išgirdęs 
hetitų šauksmus, pakėliau galvą nuo žemės ir reginys, kurį mačiau, iki dul- 
kės visko neapsiautė savo apklotu, buvo šiurpus. 

Jeigu hetitai būtų turėję pakankamai kantrybės ir būtų patikėję savo pra- 
laimėjimu, jie dar būtų galėję išgelbėti mažiausiai pusę vežimų ir smarkiai 
aptriuškinti egiptiečius. Mat važiuodami griovio pakraščiu jie būtų galėję 
greitai apgręžti arklius ir per pačių pralaužtus kliuvinius grįžti į lygumą. 
Tačiau jie negalėjo suvokti patyrę pralaimėjimą, nes nebuvo pratę pralai- 
mėti ir net širdyse negalėjo prisipažinti, kad hetitai gali patirti pralaimėji- 
mą. Todėl jiems į galvą nešovė bėgti nuo Egipto pėstininkų, kurie neturi 
vežimų, nes ginė savo arklius link stačių kalvų atšlaičių, ketindami įkalnėje 
sustoti, pasuko pažvalgyti vietovės, išlipo iš vežimų pasižiūrėti, kaip pereiti 
griovį, išgelbėti į jį sugriuvusius draugus ir palaukti, kol nusileis dulkių de- 
besis, kad dar kartą smogtų egiptiečiams. Tačiau Horemhebas visai nelau- 
kė, kol jie atsikvošės po staigmenos,- įsakė pūsti trimitus paskelbdamas 

savo kariuomenei, kad jo kerai pažabojo hetitų karo vežimus, todėl hetitai 
yra bejėgiai. Jis pasiuntė lankininkus prie kalvų atšlaičių, kad ietimis su- 
trikdytų hetitus, ir įsakė savo vyrams šluoti žemę krūmais bei šakomis, idant 
sukeltų dar daugiau dulkių - ir norėdamas hetitus sutrikdyti, ir kad jo vy- 
rai nematytų, kiek baugiai daug dar liko nesugriuvusių ir kovai tinkamų 
hetitų karo vežimų. Tuo pat metu jis įsakė daliai kariuomenės ritinti akme- 
nis nuo kalnų atšlaičių ir vėl atstatyti pralaužtus kliuvinius, siekdamas ga- 
lutinai laimėti ir užgrobti nesugriuvusius hetitų karo vežimus. 

Tuo metu lengvi hetitų smogiamųjų vežimų pulkai lygumoje įsirengė 
stovyklą, norėdami pagirdyti arklius, pataisyti pakinktus bei sutvirtinti su- 
lūžusius vežimų ratų stipinus. Jie matė debesimis tarp kalvų kylančias dul- 
kes, girdėjo staugsmą ir ginklų žvangesį ir manė, kad sunkūs smogiamieji 
vežimai vaiko egiptiečius po lauką, naikindami juos kaip žiurkes. 

Po dulkių debesų priedanga Horemhebas nusiuntė prie griovio narsiau- 
sius ietininkus, kad šie sutrukdytų hetitams išlaipinti iš griovio įkritusius 
draugus ir griovį užkasti. Kitus būrius jis pasiuntė ritinti link karo vežimų 
didžiulių akmenų ir jaučių vežimais tempti akmenų, kad uždaręs smogia- 
muosius vežimus siaurame rate neleistų pajudėti ir, jeigu bus galima, at- 
kirstų juos vieną nuo kito. Kalnų atšlaitėmis link smogiamųjų vežimų greit 
pasileido ristis dideli akmenys, nes egiptiečiai puikiai mokėjo dorotis su 
akmenimis, juolab kad Horemhebo kariuomenėje buvo daugybė vyrų, iš- 
mokusių juos doroti akmenų skaldyklose. 

Hetitai labai sutriko, nes dulkių debesys nenusėdo, ir jie neįstengė įžiū- 
rėti, kas dedasi aplink, o strėlės perverdavo juos stovinčius vežimuose ir 
besižvalgančius. Jų vadai susiginčijo tarp savęs, nes nieko panašaus anks- 
čiau nebuvo patyrę ir neišmanė, ką daryti, nes per pratybas jie nebuvo 
mokyti, ką reikia daryti atsidūrus tokioje padėtyje. Todėl jie gaišo laiką gin- 
čydamiesi ir pasiuntė kelis smogiamuosius vežimus į dulkių debesis išžval- 
gyti, ką daro egiptiečiai, tačiau tie smogiamieji vežimai nebegrįžo, nes ar- 
kliai suklupo ant akmenų, o Horemhebo ietininkai ištempė iš vežimų va- 
deliotojus ir užmušė juos. Pagaliau hetitų vadai įsakė trimitais sukviesti 
vežimus ir pradėjo puolimą, ketindami sugrįžę į lygumą vėl išrikiuoti savo 
kariuomenę. Tačiau puldami atgal tuo pačiu keliu, kuriuo puolė pirmyn, 
kelio jau nepažino, jų arkliai užkliuvo už virvių, kilpų, o sunkūs vežimai 
nuvirto ant akmenų, todėl galiausiai jiems teko išlipti iš vežimų ir kautis 
ant žemės. Jie buvo drąsūs vyrai, patyrę kariai ir nužudė daug egiptiečių, 
tačiau nebuvo pripratę kovoti ant žemės — tik vežimuose, aukščiau priešų. 
Todėl Horemhebo kariai juos įveikė, nors ta kova truko lig vakaro. 

Vakarėjant pūstelėjęs dykumos vėjas nunešė nuo slėnio dulkių debesis 
ir atvėrė kovos lauką bei šiurpų hetitų pralaimėjimą — jie buvo praradę 
daugybę sunkių smogiamųjų vežimų ir daugybė vežimų bei sveikų arklių 
su visa ginkluote pakliuvo į Horemhebo rankas. Tačiau iškankinti ir įkaitę 
nuo kovos niršto, žaizdų bei kraujo kvapo Horemhebo vyrai nepaprastai 

išsigando, kai pamatė savo nuostolius, nes egiptiečių kūnų slėnyje gulėjo 
daug daugiau nei hetitų. Likę gyvi nušiurpę sakė vienas kitam: „Klaiki bu- 
vo diena - gerai, kad nematėme kas aplink dėjosi, jei būtume matę hetitų 
gausybę ir kiek krito mūsiškių, tikriausiai būtų širdys iššokusios ir nebūtu- 
me galėję kautis kaip liūtai — taip kaip kovėmės“. 

Bet matydami savo nuostolių didumą paskutinieji likę gyvi hetitai, 
kovoję savo vežimais ir dabar nebegyvais arkliais, prapliupo ašaromis 
sakydami: 

— Sunkūs mūsų smogiamieji vežimai —- mūsų kariuomenės žiedas bei 
pasididžiavimas — pražuvo ir dangus bei motina žemė mus apleido. Si dy- 
kuma tikriausiai jau nebe motina Žemė, o visų nelabųjų žemė. Todėl bergž- 
džia toliau kovoti - sudėkime ginklus. 

Jie susmaigstė ietis į žemę, numetė ginklus, pakėlė rankas ir Horemhe- 
bas įsakė surišti juos virve taip kaip surišami belaisviai, ir visos Nilo dum- 
blyno žiurkės suėjo jų pažiūrėti, paliesti jų žaizdų, susirinkti jų šalmų ir 
drabužių, sparnuotų saulių bei dvigubų kirvių paveikslų. 

Per šitą šiurpų bruzdesį Horemhebas važiavo nuo vieno būrio prie kito: 
barė baugiais žodžiais, geraširdiškai čaižė aukso rimbu ir kalbino vardu tuos, 
kuriuos buvo matęs kovoje pasižymėjus, vadindamas savo vaikais ir bran- 
giom mėšlinom žiurkėm. Jis įsakė duoti jiems vyno, alaus ir liepė apiplėšti 
visus kritusius — ir hetitus, ir egiptiečius, idant gyvieji pasijustų gavę gro- 
bio. Tačiau brangiausias jo iškovotas grobis buvo sunkūs karo vežimai ir 
sveiki arkliai, kurie pasiutiškai kandžiojosi, kol juos pašėrė bei iki soties pa- 
girdė, ir prie arklių pripratę Horemhebo vyrai ėmė švelniai juos šnekinti 
bei įkalbinėti tarnauti Egiptui. Mat arklys yra išmintingas, nors bugštus gy- 
vūnas, ir žmogaus kalbą supranta. Todėl jie, gavę pakankamai pašaro bei 
vandens, sutiko tamauti Horemhebui. Bet kaip jie galėjo suprasti Egipto 
kalbą, pripratę girdėti tik nesuprantamą hetitų šneką - negaliu suvokti. Mat 
Horemhebo vyrai tikino mane, kad jie supranta viską, kas jiems kalbama, ir 
aš turėjau patikėti, pamatęs tuos didelius laukinius gyvūnus paklūstant egip- 
tiečiams ir leidžiantis nuo suprakaitavusių nugarų nuimti sunkius bei šiltus 
vilnonius apklotus. 

Dar tą pat naktų Horemhebas nusiuntė žinią į abu sparnus — dykumos 
plėšikams ir savanorių būriams, paragindamas visus drąsius vyrus samdy- 
tis į smogiamųjų vežimų būrius ir tapti jo mėšliasnukiais, nes dykumos 
vyrai mokėjo elgtis su arkliais geriau nei egiptiečiai, kurie arklių prisibijojo. 
Visi raiteliai džiūgaudami priėmė jo kvietimą, nepaprastai gėrėdamiesi sun- 
kiais vežimais bei gražaus stoto arkliais. Nepaprastai džiūgavo ir dykumos 
vilkai, šakalai bei grifai, kurie dideliais būriais sulėkė draskyti kūnų, nesi- 
rinkdami, egiptietis ar hetitas. 

Bet apie visa tai tuomet mąstyti neteko, nes turėjau pakankamai darbo 
gydydamas sužeistuosius, siūdamas žaizdas, atstatinėdamas išnarintus kau- 
lus ir atvėrinėdamas hetitų karo vėzdų suknežintas kaukoles. Nors man 

pagelbėjo daugybė rankų ir kojų pjaustytojų bei žaizdų siuvinėtojų, dirbau 
tris dienas ir tris naktis, kol buvo susiūtos visos sužeistųjų žaizdos, o per tą 
laiką spėjo numirti tie, kurių žaizdų nebuvo įmanu išgydyti. Bet ramiai 
dirbti negalėjau — mano ausis trikdė nesiliaujantis mūšio dundesys, nes 
hetitai vis dar netikėjo pralaimėjimu. Kitądien jie puolė lengvais smogia- 
maisiais vežimais, siekdami susigrąžinti prarastus smogiamuosius vežimus 
ir net trečią dieną jie mėgino pralaužti kliuvinius, nes nesiryžo grįžę į Siriją 
pas didžiuosius vadus papasakoti apie pralaimėjimą. 

Tačiau trečią dieną Horemhebas jau nebesigynė, o liepęs nuimti kliuvi- 
nius pasiuntė savo mėšliasnukius bei pagrobtus hetitų karo vežimus į kovą 
ir šie toliau vijo lengvus hetitų vežimus ir žlugdė, patys vis dėlto patirdami 
didelių nuostolių, nes hetitai buvo greitesni ir labiau pripratę kariauti smo- 
giamaisiais vežimais, todėl vėl turėjau daug darbo. Tačiau tie nuostoliai 
buvo neišvengiami, — sakė Horemhebas, nes tik kovoje jo naujieji mėš- 
liasnukiai galėjo išmokti valdyti arklius bei vežimus, o juos geriau apmoky- 
ti tuomet, kai priešas įbūgęs traukiasi, nei tuomet, kai pailsėjęs ir apsigin- 
klavęs išsirikiuoja prieš Egipto smogiamuosius vežimus, 

— Mes niekada nenugalėsime Sirijos, neturėdami smogiamųjų vežimų jų 
vežimams įveikti, - pasakė Horemhebas. — Todėl visa ši kova statant kliuvi- 
nius tėra vaikų žaidimas ir juo nieko nelaimėsime net sutrukdę hetitų ver- 
žimąsi į Egiptą. 

Jis labai norėjo, kad hetitai pasiųstų į dykumą savo pėstiją kautis, nes be 
pakankamų vandens atsargų dykumoje hetitai būtų buvęs lengvas grobis. 
Tačiau hetitai buvo išmintingi, nuovokūs ir laikė savo žmones Sirijoje, savo 
ruožtu tikėdamiesi, jog Horemhebas, apakęs nuo pergalės, iš dykumos pa- 
siųs savo kariuomenę į Siriją, kur bus lengvas grobis pailsėjusiai ir patyru- 
siai hetitų kariuomenei bei karo vežimams. Vis dėlto jų pralaimėjimas su- 
kėlė Sirijoje didelių neramumų - daugybė miestų, kuriems pakyrėjo Azi- 
raus valdingumas bei hetitų godumas, sukilo prieš Azirų ir uždarė jam var- 
tus, tikėdamiesi pakliūti į Egipto malonę ir vaizduodamiesi greitą šio per- 
galę. Mat Sirijos miestai visada tarp savęs pešėsi ir Horemhebo žvalgai kurstė 
žmonių nerimastį miestuose, skleisdami šiurpius ir išpūstus gandus apie 
didžiulį hetitų pralaimėjimą dykumoje. 

Pailsinęs kariuomenę prie Pergalės kalno, tardamasis su žvalgais bei 
regzdamas naujas užmačias, Horemhebas vėl visais įmanomais keliais pa- 
siuntė į apsuptą Gazą žinią: „Neatiduokite Gazos“. Mat jis žinojo, kad 
Gaza ilgai apsiausties jau neištvers, o norint atsikariauti Siriją jam reikėjo 
atsparos punkto pakrantėje. Lūkuriuodamas jis liepė paskleisti savo ka- 
riuomenėje žinias apie Sirijos turtus bei Ištarės šventyklos šventikes, iš- 
maniai smaginančias narsius karius. Nesupratau, ko jis laukė, kol vieną 
naktį nuo Sirijos pusės dykumos link kliuvinių atsliūkino sunykęs, troš- 
kulio iškankintas žmogus ir pasidavęs į nelaisvę pasiprašė priimamas Ho- 
remhebo. Kariai pašiepė jį už įžūlumą, tačiau Horemhebas priėmė jį, o 

pamatęs Horemhebą šis, nors dėvėjo sirišką apdarą, žemai nusilenkė nu- 
leisdamas ranką prie kelių. Paskui užsidengė delnu vieną akį, tarytum ją 
skaudėtų. Į tai Horemhebas pasakė: 

— Tik pažiūrėk, ar ne mėšlavabalis į akį įkando? 

Man pasitaikė būti jo palapinėje, kai šitai nutiko, ir visa tai palaikiau tuš- 
čiais plepalais, nes mėšlavabalis nepavojingas gyvūnas, niekam nekanda. 
Tačiau troškulio iškankintas žmogus pasakė: 

— Iš tiesų mėšlavabalis man įkando į akį, nes Sirijoje yra dešimt kartų po 
dešimt mėšlavabalių ir jie visi labai nuodingi. 

Horemhebas tarė: 

— Sveikinu tave, drąsusis žmogau, gali atvirai kalbėti, nes mano palapi- 
nėje esąs gydytojas kvailas ir nieko nesupranta. 

Tai išgirdęs žvalgas pasakė: 

— Mano pone Horemhebai, šienas jau atkeliavo. 

Daugiau nieko jis nepridūrė, bet iš jo žodžių spėjau, kad jis Horemhebo 
žvalgas, juolab kad Horemhebas, skubiai išėjęs iš palapinės, liepė ant kalno 
viršūnės uždegti įspėjamąją ugnį ir po valandėlės ant visų keterų — nuo 
Pergalės kalno iki žemumos - liepsnojo įspėjamosios ugnys. Sitaip Horem- 
hebas pasiuntė žinią į Tanį, kad laivynas turįs plaukti į jūrą bei į Gazą ir, jei 
reikės, susikauti su Sirijos karinėm jūrų pajėgom. 

Kitą rytą Horemhebas liepė pūsti trimitus ir kariuomenė per dykumą 
išžygiavo link Sirijos: priekyje važiavo smogiamieji vežimai, kaip žvalgų 
grupelės naikindami kelyje priešus ir nurodydami būrių stovyklos vietas 
šalia kelio. Tačiau kaip Horemhebas ryžosi kovai su hetitais atviroje vieto- 
vėje - neįstengiu suprasti. Vis dėlto būriai, svajodami apie Sirijos turtus bei 
apstų grobį, su užsidegimu žengė paskui jį, nors įsižiūrėjęs visų veiduose 
regėjau mirties ženklą. Vis dėlto įlipęs į dengtus neštuvus lydėjau juos — 
palikome Pergalės kalną ir kliuvinių užtvertame slėnyje taikingai boluojan- 
čius hetitų bei egiptiečių kaulus. 

Dabar turiu papasakoti apie karą Sirijoje, tačiau nedaug galiu papasakoti, 
nes karo reikalų nesuprantu ir visi mūšiai mano akims atrodo vienodi, visi 
degantys miestai bei apiplėšti namai mano akims vienodi ir raudančios žmo- 
nos bei sudarkyti kūnai mano akims vienodi - kad ir kur juos pamatyčiau. 
Todėl būtų labai nuobodu, jei apsakyčiau visa, ką mačiau, nes karas Sirijoje 
truko trejus metus — tai buvo Žiaurus, negailestingas karas, daugybė žmo- 
nių tame kare žuvo, todėl Sirijos kaimai sunyko, vaismedžiai soduose buvo 
iškapoti, miestai ištuštėjo. 

Vis dėlto pirmiausia turiu papasakoti apie Horemhebo gudrumą, nes 
savo kariuomenei jis įsakė be baimės žengti pro ribinius akmenis į Siriją, 

nuvertė Aziraus pastatytus ribinius akmenis ir liepė savo vyrams plėšti kai- 
mus bei linksmintis su Sirijos moterimis, leisdamas iš anksto pasimėgauti 
pergalės vaisiais. Jis žygiavo tiesiai link Gazos ir hetitai, išsiaiškinę jo tiks- 
lus, nukreipė kariuomenę į lygumą prie Gazos, ketindami užtverti kelią ir jį 
sunaikinti, nes ta lyguma puikiai tiko smogiamųjų vežimų kovai, todėl per- 
gale jie neabejojo. Bet jau buvo tokia gili žiema, kad arklius jie turėjo šerti 
sausu šienu bei iš Sirijos pirklių perkamu pašaru ir prieš mūšį jų arkliai 
susirgo — pakinktuose linko kojos, mėšlas pažaliavo, pavandenijo ir didu- 
ma arklių krito. Todėl Horemhebas su savo smogiamaisiais vežimais galėjo 
kovoti lygią kovą, o išvijus smogiamuosius hetitų vežimus jam buvo nesun- 
ku išvaikyti ir persigandusią hetitų pėstiją. Jo ietininkai bei šauliai užbaigė 
smogiamųjų vežimų pradėtą darbą, todėl hetitai patyrė didžiausią visų lai- 
kų pralaimėjimą ir lygumoje liko tiek hetitų bei sirų kūnų kiek ir egiptiečių, 
todėl šią lygumą imta vadinti Kaulų lyguma. Tačiau pasiekęs jų stovyklą 
Horemhebas pirmiausia įsakė padegti ir sudeginti jų pašaro atsargas, nes 
tai buvo užnuodytas pašaras — jame buvo priniaišyta nuodingų augalų, 
susargdinusių hetitų arklius, tačiau kaip šitai Horemhebas padarė, tada dar 
nežinojau. 

Taigi kai visoje pietų Sirijoje hetitai bei sirai spruko į sutvirtintus miestus 
bei karines įgulas, Horemhebas pasiekė Gazą ir išsklaidė Gazos apsiaustį. 
Tuo pat metu į Gazos uostą atplaukė ir Egipto laivynas - nors labai ap- 
griautas ir diduma laivų dar tebedegė po dvi dienas jūroje prie Gazos tru- 
kusio jūros mūšio. Tas mūšis liko nepasibaigęs, nes Egipto laivynas pabėgo 
į Gazos uostą, kur dauguma laivų, užplaukę ant uostą užtvėrusių kliuvi- 
nių, pavirto šlamštu, kol atsargusis Gazos įgulos vadas jais pasitikėjo ir lie- 
pė kliuvinius išardyti. Tačiau susijungęs Sirijos ir hetitų laivynas taip pat 
pabėgo į Tirą ir Sidoną taisyti apgadintų laivų — taigi kova liko nebaigta, 
nes abi pusės paspruko. Vis dėlto po to Horemhebas galėjo į Gazą jūra 
atplukdyti maisto bei kariuomenę, pasipildyti kariuomenės reikmenų ir lai- 
vais į Egiptą išgabenti sužeistus bei luošus karius. 

Diena, kai Horemhebo kariuomenei buvo atidaryti neįveikiamosios Gazos 
vartai, visame Egipte iki šiol tebeminima kaip šventė - ši žiemos diena vadi- 
nama Sechmetės diena ir tądien, vaizduodami Gazos apsiaustį, maži berniu- 
kai mediniais vėzdais bei nendrinėmis ietimis kaunasi tarp savęs. Turbūt dar 
niekada nė vienas miestas nėra narsiau gintas už Gazą ir turbūt Gazos įgulos 
vadas tikrai vertas tos šlovės, kurią jis įgijo gindamas Gazą. Todėl paminėsiu 
jo vardą, nors jis, didelei mano gėdai, matė, kaip nendrine virve su krepšiu 
buvau keliamas ant Gazos mūro. Jis buvo vardu Rojus. 

Jo vyrai vadino jį Sukumptasprandžiu ir ši pravardė, mano galva, teisin- 
gai apibūdina jo išvaizdą bei būdą, nes labiau užsispyrusio ir įtaresnio žmo- 
gaus niekada nemačiau. Mat net po pergalės Horemhebui ištisą dieną bergž- 
džiai teko pūsti trimitus prie Gazos, kol Rojus įtikėjo ir įsakė atidaryti var- 
tus. Bet iš pradžių jis pro vartus įleido tik Horemhebą, norėdamas įsitikinti, 

kad tai tikrai jis, nes įtarė Horemhebą esant persirengusiu siru. Kai paga- 
liau jam paaiškėjo, kad Horemhebas sumušė hetitus, Gazai jau nebegresia 
pavojus, o apsiaustis baigėsi, jis nelabai nudžiugo - liko toks pat priešiškas 
ir jam visai nepatiko, kad Horemhebas, kaip vyriausiasis vadas, Gazoje bu- 
vo už jį kilmingesnis ir jam įsakinėjo, nes per daugybę metų trukusią ap- 
siaustį jis įprato jaustis vienvaldžiu. 

Aš išties turiu papasakoti daugiau apie tą Rojų Sukumptasprandį, nes tai 
buvo labai kvailas žmogus, savo kietakaktiškumu sukėlęs Gazoje daugybę 
susirėmimų. Manau, kad jo kietakaktiškumas pavertė jį kvailiu ir kad jo 
galva buvo nesveika, bet jei jis būtų buvęs kitoks, hetitai bei Aziraus būriai 
tikriausiai seniai būtų užgrobę Gazą. Ir nemanau, jog, kokioj kitoj tarnyboj 
jam būtų sekęsi, bet dievai ar palankus atsitiktinumas Gazoje pakišo kaip 
tik jo gabumams tinkamą vietą. Iš pradžių jis buvo išvarytas į Gazą už 
nuolatinius ginčus bei prieštaravimus, nes Gaza, lyginant su kitais Sirijos 
miestais, buvo menkas ir nereikšmingas miestas — tikra bausmės vieta, ir tik 
vėlesni įvykiai padarė ją svarbią. Iš tikrųjų kaip tik Rojus padarė ją svarbią, 
neatidavęs jos Azirui, kai pasidavė kiti Sirijos miestai. 

Bet iš pradžių turiu papasakoti apie mūsų atvykimą į Gazą ir kaip tuo- 
met Gaza atrodė. Jau pasakojau apie tokius aukštus Gazos mūrus, kad bijo- 
jau nusilaušiąs sprandą, kai Rojus, iš pradžių verdančia derva apdeginęs 
rankas bei kelius, liepė kelti mane virve ant mūro. Sie mūrai išgelbėjo Ga- 
zą, nes jie buvo pastatyti iš didžiulių akmens nuolaužų, pamatiniai pastaty- 
ti labai seniai ir niekas jau nebeprisiminė, kas juos pastatė, tik liaudis pasa- 
kojo, kad juos pastatė milžinai. Todėl hetitai tų mūrų neįveikė, o tai, kad jų 
svaidomosios mašinos galėjo dalį mūrų išgriauti, kad skydais sudarę ap- 
sauginį koridorių jie išrausė žemę ir nuvertė sargybos bokštą, rodo didį jų 
karo meną. 

Didžioji mūrų saugomo senamiesčio dalis buvo sudegusi ir nebuvo likę 
nė vieno namo sveiku stogu. Už mūrų buvusį naujamiestį Rojus Sukump- 
tasprandis liepė sudeginti ir sunaikinti, vos išgirdęs apie Aziraus maištą, ir 
tai jis padarė savavališkai — tik todėl, kad visi jo patarėjai prieštaravo ir 
miesto gyventojai, pakėlę didelį triukšmą, reikalavo miesto nesunaikinti. 
Taigi Rojus net nenujausdamas privertė Gazos sirų bendruomenę sukilti 
anksčiau, nei ji susitelkė ir pasirengė maištui, mat Azirus siekė, kad miestai, 
kuriuose buvo egiptietiškos karinės įgulos, sukiltų tik jo kariuomenei bei 
karo vežimams pasirodžius prie miesto. Todėl Rojus maištą užgniaužė sa- 
vo įgulos pajėgomis —- neprašęs pagalbos, kurios Echnatonas vis tiek nebū- 
tų atsiuntęs, ir maištą užgniaužė kruvinai, sukeldamas tokią miesto gyven- 
tojų baimę, kad daugiau niekas nebedrįso galvoti apie sukilimą. 

Mat jei kurį suimdavo su ginklu rankoje ir tas prašydamas pasigailėjimo 
pasiduodavo, Rojus sakydavo: „Trenkit tam vyrui vėzdu, nes jis prašyda- 
mas pasigailėjimo priešgyniauja“. O jei kuris pasiduodavo neprašydamas 
pasigailėjimo, Rojus nepaprastai įsiutęs tardavo: „Trenkit vėzdu per galvą 

šiam užsispyrusiam maištininkui, drįstančiam prieš mane riesti nosį. Jeigu 
žmonos, atėjusios su vaikais, maldaudavo pasigailėti savo vyrų bei tėvų, jis 
be gailesčio įsakydavo juos nužudyti tardamas: „Išskerskite visą šią sirišką 
vadą, nesuvokiančią, jog mano valia aukščiau už jų valią - kaip dangus yra 
aukščiau žemės . Sitaip niekas negalėjo jam įtikti, nes jis užuosdavo įžeidi- 
mą ir prieštaravimą kiekviename jam sakomame žodyje. Įspėtas dėl farao- 
no, draudusio pralieti kraują, jis atsakydavo: „Gazoje aš faraonas“. Baisiai 
jis pasitikėjo savimi, bet turiu pripažinti, jog; šitai jis sakė tik Aziraus kariuo- 
menei siaučiant Gazą. 

Vis dėlto Aziraus apsiaustis buvo tik vaikiškos išdaigos, lyginant su žiauria 
ir nuoseklia hetitų apsiaustimi. Hetitai dieną naktį mėtė ugnį į tvirtovę bei 
namus, mėtė į miestą nuodingas gyvates molio ąsočiuose, kurie nukritę su- 
duždavo į Gazos akmenis, mėtė dvėseną, o svaidomosiomis mašinomis — 
surištus belaisvius egiptiečius, kurie, trenkęsi į Gazos mūrus, sukneždavo. 
Mums atkeliavus Gazoj jau buvo nedaug gyventojų - iš sudegusių namų 
požemių it šiurpūs šešėliai mūsų pasitikti pakilo tik kelios žmonos bei senu- 
kai. Visi vaikai Gazoje buvo išmirę, visi vyrai, taisę apgriautus mūrus, - Ro- 
jaus rimbu negyvai užplakti. Ir nė vienas gyvasis, pamatęs pro apgriuvusius 
vartus įžygiuojančią Egipto kariuomenę, nenudžiugo - moterys grūmojo kau- 
lėtais kumščiais, o senukai mus keikė. Horemhebas liepė duoti jiems grūdų, 
alaus, ir diduma jų tą pat naktį baisiose kančiose mirė, nes po daugybės mė- 
nesių pirmąkart sočiai pavalgius, iškankinti jų pilvai neatlaikė ir jie mirė. Taip 
pat manau, kad apsiausties metu juos taip baisiai iškankino siaubas ir bejėgė 
neapykanta, kad gyvenimas jau nebeteikė jiems džiaugsmo. 

Jei galėčiau, apsakyčiau, kokią pamačiau Gazą, kai pergalės dieną įžygia- 
vome pro apgriuvusius vartus. Apsakyčiau ant mūro išdžiūvusias Žmonių 
odas, maitvanagių ant mūro kapojamas pajuodusias žmonių kaukoles. Ap- 
sakyčiau sudegusių namų baisumą ir apanglėjusius gyvulių kaulus sugriautų 
namų sienų užverstuose.skersgatviuose. Apsakyčiau baisų apsupto miesto 
dvoką - mirties ir maro dvoką - jį pajutę Horemhebo kariai pirštais užsiė- 
mė nosis. Sitai apsakyčiau paaiškindamas, kokia buvo didžiausios pergalės 
diena ir kodėl tą išsvajotą Egipto pergalės dieną širdyje nesidžiaugiau. 

Norėčiau taip pat apsakyti likusius gyvus Rojaus Sukumptasprandžio 
karius, jų sulysusius šonus, ištinusius kelius bei rimbo smūgių nužaizdotas 
nugaras. Norėčiau apsakyti jų akis, jau nepanašias į žmonių, žaliai it žvėrių 
liepsnojančias. Bejėgėmis rankomis keldami ietis jie šaukė Horemhebui: „Ne- 
atiduokite Gazos, neatiduokite Gazos!" Nežinau, ar jie šitaip šaukė šaipyda- 
miesi iš jo, - bet juk nebuvo ko šaipytis, — ar todėl, kad į vargšeles jų galvas 
netilpo jokia kitokia mintis. Vis dėlto jų būklė nebuvo tokia apverktina kaip 
miesto gyventojų — jie galėjo valgyti ir gerti, ir Horemhebas liepė paskersti 
jiems galvijų, — taigi jie gavo šviežios mėsos, - davė alaus bei vyno, kurio, 
kariuomenei apiplėšus hetitų stovyklą ir miesto apsiautėjų sandėlius, turė- 
jo apsčiai. Neiškentę, kol puoduose išvirs mėsa, jie rankomis draskė ją ža- 

lią, kramtė žalią ir įkaušę po pirmo alaus gurkšnio ėmė dainuoti nepadorias 
dainas bei girtis savo žygiais. 

Jie turėjo kuo pasigirti ir pirmomis dienomis nė vienas Horemhebo ka- 
rys, net iš jo senųjų mėšliasnukių, nepanūdo su jais pagyromis rungtis, nes 
visi žinojo, kad šie tvirtovės kariai, išsaugoję Egiptui Gazą, atliko nepapras- 
tą žygį. Jie didžiai liaupsino juos nugirdžiusį Horemhebą, kuris apsiausties 
metu siuntė jiems drąsinančias žinias, o naktimis mažais luoteliais per laivų 
grandinę - siriškų grūdų. Jie taip pat liaupsino Horemhebo gudrumą, nes 
grūdams pasibaigus ir kariams pradėjus valgiui medžioti žiurkes į tvirtovę 
per mūrus ėmė kristi moliniai ąsočiai su grūdais — net hetitai svaidė grūdų 
ąsočius į Gazą, o su kiekvienu grūdų ąsočiu jie gaudavo Horemhebo žinią: 
„Neatiduokite Gazos!“ Šie nesuvokiami dalykai juos, varginguosius, 
padrąsindavo, todėl jie Horemhebą lygino su dievais. 

Kiekvienam gyvam išlikusiam Gazos kariui Horemhebas davė po aukso 
grandinę, šitai jam nelabai brangiai atsiėjo, nes ten jau nebuvo likę nė dvie- 
jų šimtų karui tinkamų vyrų. Stebuklas, kad jie sugebėjo neatiduoti Gazos! 
Horemhebas taip pat davė jiems iš hetitų stovyklos paimtų sirių belaisvių, 
idant jie pasilinksminę su moterimis užmirštų savo kančias, tačiau išsikan- 
kinę vargšai Gazos kariai jau nebepajėgė linksmintis su moterimis, tik heti- 
tų papročiu badė jas ietimis, pjaustė peiliais, smagindamiesi jų kančios klyks- 
mais. Mat apsiausties metu iš hetitų jie buvo išmokę daugybę naujų papro- 
čių — pavyzdžiui, gyviems belaisviams nudirti odą ir pakabinti ją ant mūro. 
Tačiau jie patys sakėsi badą peiliais sires už tai, kad jos sirės, įspėdami: 
„Nerodykite mums nieko siriško, nes pamatę sirą griebsime už gerklės ir 
plikomis rankomis pasmaugsime“. 

O Rojui Sukumptasprandžiui Horemhebas įteikė auksinę emaliu puoštą 
grandinę su žaliais brangakmeniais bei aukso rimbą ir liepė savo vyrams jį 
garsiai pašlovinti, todėl Gazos mūrai drebėjo nuo jų šūksnių — visi šaukė 
nuoširdžiai, nepaprastai susižavėję Rojumi, kuris įstengė neatiduoti Gazos. 
Šūksniams nutilus Rojus įtariai pasičiupinėjo grandinę ant kaklo ir paklausė: 

— Ar mane laikai arkliu, Horemhebai, kad papuošei aukso pakinktais, ar 
šitas rimbas bent iš gryno aukso suvytas, ar tai tik maišytas sirų auksas? — 
Dar jis pasakė: — Išvesk savo vyrus iš šio miesto, nes jų gausybė mane labai 
trikdo — per jų triukšmą naktimis savo bokšte neužmiegu, nors anksčiau 
mūradaužiams dunksint į mūrus ir ugniai aplink traškant saldžiai miego- 
davau. Sakau, išvesk savo vyrus iš šio miesto, nes Gazoje aš faraonas ir 
įniršęs liepsiu savo vyrams užpulti ir išskersti taviškius, jei nesiliaus triukš- 
mavę ir man miegą trikdę. 

Išties paaiškėjo, kad Rojus Sukumptasprandis apsiausčiai pasibaigus ne- 
begali užmigti, net kvaišinantys vaistai jam nepadeda, net vynas jo neuž- 
migdo - išgėręs vyno jis dar prasčiau miega. Gulėdamas lovoje jis mintyse 
tikrindavo atmintinai išmoktus tvirtovės atsargų sąrašus, mėgindamas pri- 
siminti ir išsiaiškinti, kam jos buvo panaudotos, stengėsi prisiminti, kur nu- 

sviesta kiekviena ietis ir visokias kitokias kvailystes jis stengėsi prisiminti ir 
negalėdavo užmigti. Todėl jis atėjo pas Horemhebą labai nusižeminęs ir 
pasakė: 

— Tu mano viešpats ir esi už mane aukščiau. Todėl liepk mane nubausti, 
nes privalau atsiskaityti fąraonui už viską, ką jis man patikėjo, bet jau ne- 
įstengiu, nes hetitams primėčius į mano kambarius ąsočių su ugnimi, sude- 
gė daugybė popierių ir atmintis man visko jau nebesugrąžina - nuo būdra- 
vimo ir prasto miego ji nepaprastai susilpnėjo. Visa tariuosi atsimenąs, ta- 
čiau sandėlių dėžėse turėjo būti keturi šimtai asilų pabrukų - niekur jų 
neberandu, neranda ir mano sandėlio raštininkai, nors kasdien juos taip 
plaku, kad jau nebegali nei sėdėti, nei vaikščioti, tik keturpėsti laksto. Ho- 
remhebai, kur tie keturi šimtai asilų pabrukų, juk visus tvirtovės asilus jau 
seniai suvalgėme ir jiems pabrukų nebereikia. Tegriebia Setas ir kiti nela- 
bieji, Horemhebai, liepk mane viešai nuplakti, nubausk mane už tuos pa- 
brukus, nes faraono pyktis kelia man klaikią baimę - neradęs pabrukų, nie- 
kada neišdrįsiu priešais jį žengti, kaip mano rangas reikalauja. 

Horemhebas pamėgino jį nuraminti, tardamas mielai padovanosiąs ke- 
turis šimtus asilų pabrukų, kad jo sandėlio atsargų sąrašuose ir popieriuose 
sueitų galas su galu. Tačiau Rojus dar labiau susijaudinęs pasakė: 

— Akivaizdu, kad bandai mane sugundyti faraono apgaule, nes jei priim- 
siu tuos tavo pabrukus, tai jau bus ne tie patys pabrukai, kuriuos faraonas 
davė Gazą man patikėdamas. Sitaip turbūt elgiesi, kad galėtum prieš farao- 
ną apkaltinti išeikvojimu ir nuversti, nes pavydi man didžios šlovės ir pats 
sieki tapti Gazos vyresniuoju. Galbūt pats liepei nepaklusniems savo ka- 
riams pavogti tuos asilų pabrukus iš mano sandėlio, idant apkaltinęs mane 
prieš faraoną gautum valdyti Gazą. Todėl nesutinku su klastingu tavo siū- 
lymu ir nepriimsiu tavo siūlomų pabrukų — neatiduosiu Gazos, ir mano 
vyrai Gazos neatiduos tol, kol turėsime kvapo, o tuos keturis šimtus pabru- 
kų aš iškasiu, net jei kasant Gazoje neliks akmens ant akmens. 

Tai išgirdęs Horemhebas ėmė būgštauti dėl jo dvasios būsenos ir paragi- 
no važiuoti į Egiptą pas Žmoną ir vaikus atsigauti nuo apsiausties negalavi- 
mų. Bet verčiau jis šito būtų nesakęs, nes po šio siūlymo Rojus buvo tikras, 
kad Horemhebas taikosi į jo valdžią ir trokšta atimti Gazą. Todėl jis tarė: 

— Gaza - mano Egiptas, Gazos mūrai - mano žmona, o Gazos bokštai — 
mano vaikai. Bet neradęs tų dingusių asilų pabrukų, dievaži, atversiu savo 
žmonos pilvą ir nusuksiu savo vaikams galvas. 

Be Horemhebo žinios jis įsakė nubausti mirtimi sandėlio raštininką, drau- 
ge ištvėrusį visus apsiausties vargus, ir liepė savo vyrams dalbomis bei kir- 
tikliais išdaužius bokštų grindis ieškoti prapuolusių asilų pabrukų. Pamatęs 
šį niokojimą Horemhebas liepė uždarius į kambarį saugoti jį ir paprašė ma- 
no, kaip gydytojo, patarimo. Draugiškai pasikalbėjęs su Rojumi, - nors jis ir 
nepatikėjo mane esant draugu, nes įtarė gudrumu siekiant tapti Gazos vyres- 
niuoju, - pasakiau Horemhebui: 

— Šis žmogus nenurims, kol neišeisi su savo kariuomene iš Gazos ir jis 
negalės, Gazos vartus uždaręs, vėl jos valdyti kaip faraonas. 

Tačiau Horemhebas atsakė: 

— Tegriebia Setas ir kiti nelabieji, kaip aš tai padarysiu, kol laivai iš Egipto 
neatplukdė naujų būrių, ginklų bei maisto žygiui į Jopę. Gazos mūrai — 
vienintelis mano prieglobstis, o išėjęs su savo būriais už mūrų kelsiu pavo- 
jų viskam, ką išsikovojau. 

Mintyse paabejojęs tariau: 

— Gal jis pats būtų laimingesnis, jei atverčiau kaukolę, pamėgindamas jį 
išgydyti, nes uždarytas jis labai kankinasi ir jį reikia pririšti prie lovos. Mat 
gali pats sau arba tau pakenkti. 

Tačiau Horemhebas neleido atverti šlovingiausio Egipto didvyrio kau- 
kolės, nes būtų iškilusi grėsmė jo paties šlovei, jei Rojus mirtų, o aš negalė- 
jau užtikrinti jį išgyvensiant. Mat kaukolės atvėrimas - nepatikima ir pavo- 
jinga procedūra. Todėl jis pasiuntė mane pas Rojų ir, daugybės stiprių vy- 
rų padedamas, pririšau jį prie lovos bei sugirdžiau jam migdomųjų. Lovos 
prietėmyje jo akys degė žalia žvėries ugnimi, jis blaškėsi, tūžmo putos sun- 
kėsi jam iš burnos, kai man pasakė: 

— Ar aš jau nebesu Gazos įgulos vadas, tu, Horemhebo šakale? Dabar 
prisiminiau, kad tvirtovės kalėjime yra sirų šnipas, pakliuvęs į kilpą prieš 
tavo ponui ateinant — per didžiulę skubą užmiršau jį pakabinti ant mūro. 
Sis žvalgas yra nepaprastai gudrus ir supratau, kad tikriausiai jis paslėpė 
tuos keturis šimtus asilų pabrukų. Taigi atvesk jį čia, kad išpešęs iš jo tuos 
prakeiktus pabrukus vėl galėčiau ramiai miegoti. 

Jis kartojo ir kartojo apie sirų žvalgą, kol man pagaliau pakyrėjo ir liepęs 
uždegti deglus nusileidau į tvirtovės kalėjimą, kur tysojo daugybė grandi- 
nėmis prie sienų prikaustytų ir žiurkių apgraužtų negyvėlių. Kalėjimo pri- 
žiūrėtojas buvo senas žmogus ir aklas, nes visą amžių pragyveno Gazos 
požemiuose, po kuriuos vaikščiojo be deglų, pažindamas kiekvieną korido- 
rių. Pareikalavau jo pasakyti apie sirų žvalgus, suimtus prieš apsiausties 
pabaigą, tačiau jis prisiekinėjo visus kalinius jau seniai mirus, nes iš pradžių 
jie būdavo per tardymus tąsomi, o paskui, Rojaus nurodymu, marinami 
badu ir troškuliu. Tačiau aš pažinojau žmones - senuko elgesys man sukėlė 
abejonių. Todėl grasinau ir spyriau jį, kol puolė kniūbsčias priešais mane ir 
bliaudamas sušuko: 

— Pasigailėk manęs, nes visą gyvenimą ištikimai tarnavau Egiptui, var- 
dan Egipto kankinau kalinius, vogiau jų maistą. Tačiau šis žvalgas - nepa- 

"prastas žmogus, jo liežuvis nuostabus, čiulba kaip lakštingala, o man jis 
pažadėjo didžiulius turtus, jei duosiu valgyti ir paliksiu gyvą, iki ateis Ho- 
remhebas, ir net regėjimą pažadėjo man sugrąžinti, jei gyvą paliksiu, nes 
jis pats buvo aklas, tačiau didis gydytojas vieną jo akį išgydė ir jis pažadėjo 
nuvesti mane pas tą didį gydytoją, kad šis mane išgydytų ir vėl galėčiau 
gyventi mieste tarp žmonių, savo turtais džiaugdamasis. Už duoną ir van- 

denį jis skolingas man jau daugiau nei du milijonus debenų aukso, bet 
nepasakiau jam apsiaustį pasibaigus ir Horemhebą atėjus į Gazą, kad jo 
skola už kasdienos duoną ir vandenį dar labiau padidėtų. Mat jis nori, kad 
vos pasirodžius Horemhebui slapta pas jį nuvesčiau, ir prisiekinėja, jog Ho- 
remhebas jį išlaisvins bei duos jam aukso grandinių - tikiu jo žodžiais, nes 
prieš jo liežuvio čiulbėjimą niekas neatsilaikytų. Tačiau ketinu pas Horem- 
hebą jį nuvesti tik tada, kai bus skolingas man visus tris milijonus debenų 
aukso — tai apvali suma ir man bus lengva ją atminty bei galvoje laikyti. 

Jam kalbant keliai man ėmė virpėti, širdis krūtinėje sutirpo, nes tikėjau 
žinąs, apie ką jis kalba. Tačiau sugriežtėjau ir pasakiau senukui: 

— Senasai žmogau, tiek aukso turbūt nėra visame Egipte ir Sirijoje kartu 
paėmus. Iš tavo žodžių spėju, jog jis didelis sukčius ir nusipelnė bausmės. 
Todėl greit vesk mane pas jį ir melsk visų dievų, kad jam nieko bloga nebū- 
tų nutikę, nes gali savo aklą galvą už jį palydėti. 

Graudžiai verkdamas ir šaukdamasis Amono pagalbos senukas nuvedė 
mane į požemių gale esančią mažą landą, kurią buvo užrėmęs akmeniu ir 
atskyręs nuo kitų landų, kad Rojaus vyrai nerastų. Apšvietęs deglu landą 
pamačiau, kad prie sienos prikaustytas grandinėmis stovi vyras, kurio siriš- 
kas drabužis suplėšytas, nugara žaizdota, o sukliukęs pilvas kabo tarp kelių 
it maišas. Viena jo akis buvo akla ir deglo šviesoje į mane jis pakėlė mirk- 
sinčią reginčiąją, pridengęs ją nuo šviesos, kuri skaudino po daugybės sa- 
vaičių tamsos. Jis tarė man: 

— Ar tai tu, mano pone Sinuhe? Tebūnie palaiminta diena, atvedanti 
tave pas mane, liepk greičiau kalviams nukirsti šias grandines ir atnešk 
man ąsotį vyno, idant užmirščiau savo kančias, liepk vergams išprausti ir 
ištepti mane geriausiais aliejais, nes aš pripratęs prie patogumų bei pra- 
bangaus gyvenimo, o šie aštrūs grindų akmenys subadė man užpakalį. Ir 
neprieštarausiu, jei liepęs paruošti man minkštą lovą atsiųsi kelias Ištarės 
mergeles, nes mano pilvas jau nebetrukdo meilės džiaugsmams, nors — 
tikėsi ar ne - per kelias dienas duonos suvalgiau daugiau nei už du mili- 
jonus debenų. 

— Kaptahai, Kaptahai, - pratariau suklupęs priešais jį ir apkabinau Žiurkių 
sukandžiotus jo pečius. - Nepasikeitei, niekas tavęs nepakeis, o Tėbuose kal- 
bama, kad tu negyvas, bet nepatikėjau, nes man atrodo, kad tu niekada ne- 
mirsi — geriausias įrodymas, kad randu tave čia, negyvėlių požemyje, gyvą ir 
sveiką, nors turbūt visi aplink grandinėmis sukaustyti buvo padoresni ir die- 
vams mielesni už tave. Vis dėlto labai džiaugiuosi radęs tave gyvą. 

Tačiau Kaptahas tarė: 

— Akivaizdu, jog tebesi toks pat niektauza kaip buvęs, mano pone Sinu- 
he. Nekalbėk man apie dievus, nes aš, vargingasis, šaukiausi visų žinomų 
dievų pagalbos - net Babilono bei hetitų dievų, bet nė vienas jų man nepa- 
gelbėjo, tik per godų prižiūrėtoją save visiškai apvalgiau. Tiktai mūsų ska- 
rabėjas man padėjo, atvesdamas tave pas mane, nes šios tvirtovės vadas 

kvailas žmogus - netiki nė vienu protingu žodžiu ir savo vyrams liepė ma- 
ne apiplėšti, o kūną baisingai tąsyti, todėl šaukiau it jautis jų kankinimo 
vežime. Bet skarabėją, savo laimei, išsaugojau: supratęs, kas manęs laukia, 
pasislėpiau jį vienoje kūno vietoje, kuri dievui saugoti gėdinga, bet mūsų 
skarabėjui tikriausiai buvo maloni, nes atvedė tave pas mane. Toks nepa- 
prastas dalykas gali nutikti tik švento skarabėjo dėka. 

Jis parodė man skarabėją, kuris dėl apmaudžios slaptavietės tebebuvo 
mėšlinas. Liepiau kalviams nukirsti jo grandines ir nusivedžiau jį viršun į 
savo kambarį tvirtovėje, nes buvo silpnas ir apžilpęs, iki jo akis vėl priprato 
prie dienos šviesos. Savo kambaryje liepiau jį nuprausti, ištepti aliejum, 
aprengti ploniausiu linu, paskolinau jam aukso grandinę, apyrankių bei 
kitokių papuošalų, kad galėtų pasirodyti garbės nemenkinančiu apdaru, ir 
liepiau nuskusti barzdą bei susukti plaukus. Visą laiką vergų lepinamas ir 
rengiamas jis valgė mėsą, gėrė vyną ir riaugėjo iš pasitenkinimo. Tačiau 
tuo pat metu už durų kalėjimo prižiūrėtojas verkė, nagais draskė ir spardė 
duris šaukdamas, jog; Kaptahas už savo gyvybę ir valgį kalėjimo landoje 
jam skolingas du milijonus tris šimtus šešiasdešimt penkis tūkstančius de- 
benų aukso. Ir jis nesutiko nusiderėti nė debenos - sakė, jog saugodamas 
Kaptaho gyvastį ir vogdamas maistą iš menkų tvirtovės atsargų kėlęs savo 
gyvybei pavojų. Supratau, kad Gazoje yra ir daugiau pamišėlių, ne vien 
tvirtovės vyresnysis Rojus. Galų gale sudirgęs dėl senuko šauksmo ir blio- 
vimo pasakiau Kaptahui: 

— Horemhebas jau antra savaitė Gazoje - senukas tave apgavo, todėl visai 
nesi jam skolingas, ir liepsiu kariams jį išplakti, o jei reikės, kariai perpjaus 
jam gerklę, nes tai klastingas senis, kaltas dėl daugybės kalinių mirties. 

Tačiau Kaptahas labai pasibaisėjo mano žodžiais, daugybę kartų atsiriau- 
gėjęs gurkštelėjo maišyto vyno ir tarė: 

— Salin tai nuo manęs, aš sąžiningas Žmogus, 0 pirklys, kad išsaugotų savo 
garbę, privalo vykdyti įsipareigojimus — nieko nenoriu apgaudinėti, nors gal- 
būt visame Egipte nėra tiek aukso, kiek aš esu skolingas tam seneliui. Mat jau 
tariausi mirsiąs per Gazos vado kvailumą, todėl su seneliu juokavau ir žadė- 
jau jam ko tik prašė, tardamas, jog jau nebesumokėsiu. Žinodamas, kad lik- 
siu gyvas, būčiau, aišku, ilgai derėjęsis dėl jo reikalavimų, tačiau uosdamas jo 
atneštos duonos kvapą iš alkio nebevaliojau derėtis. 

Pasitryniau akis, kaktą, įsistebeilijau persigandęs į jį ir paklausiau: 

— Ar tu tikrai esi Kaptahas? Ne, negaliu patikėti, - manau, kad šios tvir- 
tovės akmenys prakeikti, ir kiekvienas, ilgiau čia pabuvęs, netenka proto. 
Taigi ir tu pamišai ir jau nebesi tas pats Kaptahas. Ar išties ketini sumokėti 
senukui tiek, kiek esi skolingas, ir kaipgi tu sumokėsi, juk po Atono karalia- 
vimo, man rodos, esi toks pat skurdžius kaip aš — tavo turtai prapuolė. 

Bet apsvaigęs nuo vyno Kaptahas atsakė: 

— Esu dievotas žmogus, gerbiu dievus ir laikausi žodžio. Todėl ketinu iki 
paskutinės debenos sumokėti senukui skolą, tik jis, žinoma, turi nustatyti 

man mokėjimo laiką; net nemanau jo kvailoką galvą suvokiant, kiek aukso 
esu jam skolingas - tikriausiai jis liktų patenkintas atsvėrus jam porą debe- 
nų, nes dar niekada gyvenime nėra čiupinėjęs minkšto aukso. Išties tariu, 
kad jis nesitvertų džiaugsmu gavęs iš manęs vos debeną aukso, tačiau šitai 
manęs tikrai neišvaduoja nuo žodžio ir skolos. Nežinau, kur gausiu tiek 
aukso, nes per Tėbų maištą iš tikrųjų praradau begalę turto - teko gėdingai 
sprukti iš Tėbų palikus turtą, kai vergams ir nešikams šovė į galvas, kad 
išdaviau juos Amonui, ir norėjo mane nudėti, bet paskui Memfyje pada- 
riau Horemhebui didelių paslaugų, o kai teko ir iš Memfio sprukti - vergų 
neapykanta ir ten pasiekė, tai Sirijoje pirkliaudamas ir pardavinėdamas grū- 
dus bei pašarą hetitams padariau Horemhebui dar didesnių paslaugų. To- 
dėl suskaičiavau, jog Horemhebas man skolingas mažiausiai pusę milijono 
debenų aukso ir net daugiau, nes turėjau mesti savo prekybos reikalus ir 
bėgti mažu luoteliu į Gazą, jūroje keldamas savo gyvybei didžiulį pavojų. 
Mat hetitai baisiai įniršo, kai jų arkliai, pašerti mano pašaru, susirgo. Tačiau 
nežinojau, kad pabėgęs į Gazą pakliūsiu į dar didesnį pavojų, nes pamišęs 
Gazos vadas įsakė mane suimti kaip sirų žvalgą ir tąsyti vežime, ir tikriau- 
siai jis būtų liepęs pakabinti mano odą ant mūro, jei šis kvailas senukas 
nebūtų paslėpęs ir pasakęs mane požemiuose mirus. Todėl privalau grą- 
žinti jam skolą. 

Jam kalbant man atsivėrė akys - suvokiau, jog; kaip tik Kaptahas Sirijoje 
buvo geriausias Horemhebo tarnas ir jo žvalgų seniūnas, nes naktį prie 
Pergalės kalno į Horemhebo palapinę atėjęs ištroškęs žmogus užsidengė 
vieną akį ranka, parodydamas esąs siųstas vienaakio žmogaus. Tuomet taip 
pat supratau, jog niekas Sirijoje nebūtų padaręs to, ką padarė Kaptahas, 
nes išmanumu niekas neprilygs Kaptahui. Tačiau pasakiau jam: 

— Tarkime, kad Horemhebas tau skolingas apstą aukso, bet greičiau auk- 
są iš akmens išspausi, nei skolą iš Horemhebo atgausi. Gerai Žinai, kad jis 
niekada negrąžina skolų. 

Kaptahas atsakė: 

— Teisybė, gerai žinau, jog; Horemhebas kietaširdis ir nedėkingas, nedėkin- 
gesnis už šį pamišusį Gazos vadą, kuriam mano paliepti hetitai ąsočiais mėtė 
grūdus. Mat jie tikėjo, jog; ąsočiai pilni nuodingų gyvačių, kurių labai sunkiai 
ir vargingai dykumoje prigaudžiau, o šitai įrodinėdamas liepiau vieną ąsotį 
sudaužyti — gyvatės įgėlė trims hetitų kariams ir jie mirė per vieną vandens 
laikrodžio padalą, todėl hetitai nepanūdo atidaryti kitų ąsočių, kuriuose bu- 
vo grūdai, bet už tuos ąsočius gerai užmokėjo. Todėl kiekvieną šiais ąsočiais į 
Gazą atkeliavusį grūdelį Horemhebas turi įvertinti savo paties svorio auksu 
ir gal net brangiau, nes grūdai tiek verti, o dėl gėdingo Gazos vado elgesio su 
manimi - dar brangesni. Aišku, net nesapnuoju auksu iš Horemhebo išsirei- 
kalauti skolą, tačiau jis turės atiduoti man atkariautų Sirijos uostų mokesčių 
rinkėjo teises, ir visą Sirijos druskos prekybą man turės atiduoti, ir dar daug 
kitų dalykų - taigi išsireikalausiu iš jo skolą. 

Jis kalbėjo gudriai, bet jo žodžiai mane vis tiek stulbino ir paklausiau: 

— Visą gyvenimą ketini dirbti ir stengtis, kad atgavęs pakankamai aukso 
sumokėtum skolą tam už mano durų urzgiančiam pamišėliui? 

Gurkštelėjęs vyno Kaptahas pačepsėjo ir pasakė: 

- Išties verta porą savaičių pasivolioti ant kietų akmenų tam senam po- 
žemy, gerti sugedusį vandenį, kad įvertintum minkštus krėslus, skaisčią 
šviesą bei vyno skonį. Ne, Sinuhe, ne, nesu toks pamišęs, kaip manai. Duo- 
tas žodis vis dėlto yra duotas žodis, todėl belieka, kaip žadėjau, išgydyti 
senuko akis, kad galėčiau išmokyti jį lošti kauliukais. Mat jis buvo aistringas 
lošėjas, kol dėl nuolatinės tamsos, kurioje jam teko gyventi, apako, taigi keti- 
nu lošti su juo kauliukais ir, aišku, niekuo negalėsiu padėti, jei jis praloš - be 
abejo, suprarrti, jog ketinu lošti su juo iš stambių sumų. 

Net aš suvokiau, jog Kaptahui tai buvo vienintelis būdas garbingai atsi- 
kratyti neaprėpiamos skolos, nes Kaptahas lošė sumaniai, jei naudodavosi 
paties pasirinktais kauliukais. Todėl pažadėjau visu savo išmoningumu siekti, 
kad senukas įžiūrėtų nors kauliukų akis, o Kaptahas atsilygindamas paža- 
dėjo nusiųsti Mutei tiek sidabro, kad ji galėtų atstatyti buvusį vario liejiko 
namą Tėbuose ir gerai gyventų, iki aš sugrįšiu. Sitaip susitarėme ir aš pa- 
kviečiau senuką į vidų, o Kaptahas patikino sumokėsiąs jam skolą, jei gaus 
šiek tiek laiko; apžiūrėjęs senuko akis pastebėjau, kad jis apakęs visai ne 
dėl tamsos, o dėl senos negydytos akių ligos. Kitądien adata išgydžiau jo 
akis - taip, kaip buvau išmokęs grąžinti regėjimą Mitanijoje. Tačiau negalė- 
jau užtikrinti, kad jis ilgai matys, nes adata išgydytos akys greitai vėl užsi- 
traukia ir tampa nebeišgydomos. 

Nuvedžiau Kaptahą pas Horemhebą, ir Horemhebas jį pamatęs labai 
apsidžiaugė, apkabino ir pavadino didvyriu, patikindamas, jog, visas Egip- 
tas dėkingas jam už didžius darbus, kuriuos jis slapta, neprašydamas pa- 
dėkos, padarė Egipto labui. Tačiau Horemhebui kalbant Kaptaho veidas 
tįso ir jis, ėmęs lieti ašaras, tarė: 

— Pažiūrėk į mano pilvą, kuris uoliai tau tarnaujant pavirto raukšlėtu 
odmaišiu, pažiūrėk į žaizdotą mano nugarą, mano ausis, kurias per tave, 
Horemhebai, Gazos požemių žiurkės iki kadarų apgraužė. Tu man kalbi 
apie Egipto dėkingumą, bet dėkingumas į mano pilvą neįmes nė grūde- 
lio, dėkingumas nesuvilgys vynu man gerklės ir niekur nematau aukso 
maišų, kuriuos už darbus man pažadėjai, o tikrai tikėjau, kad atidėjai man 
dalį grobio. Ne, Horemhebai, neprašau tavo dėkingumo, bet kaip garbin- 
go Žmogaus prašau tavęs sumokėti man skolą, nes pats privalau kitiems 
skolas grąžinti, o per tave prisidariau didžiulių skolų — didesnių, nei gali 
susapnuoti. 

Bet išgirdęs jį kalbant apie auksą Horemhebas suraukė kaktą ir nekan- 
triai čaižydamas sau per blauzdas aukso rimbu pasakė: 

— Tavo kalba mano ausims kaip musės zyzimas, Kaptahai — kalbi kaip 
beprotis mėšlina savo burna. Gerai žinai, jog neturiu tau grobio, kad visą 

gautą auksą išleidžiu karui su hetitais, pats esu skurdžius ir garbė - vienin- 
telis mano atlygis. Todėl tikiuosi tave pasirinksiant tinkamesnį metą kal- 
boms apie auksą, tačiau tavo labui kai ką galiu padaryti - liepsiu suimti 
vyrus, kuriems esi skolingas, ir apkaltinęs juos visokiausiais nusikaltimais 
pakabinsiu ant mūro - taigi savo skolų atsikratysi. 

Kaptahas nepanoro šitaip neteisingai mokėti skolų, tačiau Horemhebas, 
čaižydamas aukso rimbu sau per blauzdas, piktai pasijuokė iš jo ir tarė: 

— Visi turtingieji yra nusikaltėliai, nes aukso žmogus gali sukaupti tik 
negailestingumu, prievarta ir skurdžių plėšimu. Iš tikrųjų, kur daug aukso — 
ten visada galima suregzti reikiamą kaltinimą ir niekas nevadins manęs 
nedoru teisėju, o apkaltintasis širdyje susivoks esąs kaltas. Ir tavęs norėčiau 
pasiteirauti, Kaptahai, kodėl šitas Rojus, Gazos įgulos vadas, liepė tave kaip 
sirų žvalgą tąsyti ir uždarė tave į kalėjimą — nors jis pamišėlis, bet taip pat 
puikus karys ir turėjo rasti kokią priežastį taip pasielgti. 

Tuomet Kaptahas nekaltumo ženklan susiplėšė dailų drabužį - lengva 
buvo plėšyti, nes tai buvo mano drabužis, ir suplėšęs jis nieko neprarado, 
tik aš patyriau nuostolį. Garsiai sušukęs jis padudeno rankomis krūtinę ir 
atsakė: 

— Horemhebai, Horemhebai, juk tu ką tik man kalbėjai apie dėkingumą, 
o dabar kloji neteisingus kaltinimus. Ar aš nenuodijau hetitų arklių, ar ne- 
atgabenau ąsočiais į Gazą grūdų, ar nenusamdžiau drąsių vyrų nešti tau į 
dykumą Žinių iš hetitų kariuomenės, ar nenusamdžiau vergų karo vežimų 
vandenmaišiams pjaustyti, kai hetitai važiavo kautis su tavimi į dykumą? 
Visa tai padariau dėl tavęs ir dėl Egipto, apie savo atlygį negalvodamas, 
todėl teisinga ir suprantama, kad padariau paslaugų hetitams bei Azirui, 
juk dėl šių paslaugų didelės žalos tu nepatyrei. Kaip apsaugos raštą bėgda- 
mas į Gazą nuo įtūžusių hetitų, kaltinusių mane už arklių susargdinimą ir 
pralaimėjimą Kaulų lygumoje, turėjau Aziraus duotą molinę lentelę. Išmin- 
tingas Žmogus pasiramsto iš visų pusių, viena strėle nepasitenkina, o turi 
strėlinėje daug strėlių — ir tau iš manęs nebūtų jokios naudos, jei nebūčiau 
išmintingas, iš manęs nei tau, nei Egiptui nebūtų nė kruopelytės naudos, 
jeigu mano oda džiūtų ant mūro. Juk hetitai galėjo užimti Gazą iki tau 
atvykstant - turėjau pasiimti Aziraus apsaugos raštą, kad prireikus galėčiau 
išduoti Gazą hetitams - jeigu tu būtum per ilgai užtrukęs ir jie, šiaip ar taip, 
būtų ją užgrobę. Aziraus molio lentelę rūpestingai pasislėpiau po drabu- 
žiais, bet tas Rojus - nepatiklus žmogus ir jo vyrai suplėšę mano drabužius 
rado molio lentelę, nors, kaip mudu buvome susitarę, bandžiau ranka už- 
dengęs akląją akį kalbėti apie nuodingus Sirijos mėšlavabalius. Tačiau ra- 
dęs Aziraus molio lentelę Rojus mano slaptažodžiais jau nebetikėjo ir liepė 
tąsyti mane tempimo vežime, kol mykdamas kaip jautis prisipažinau esąs 
Aziraus žvalgas, kad nenutrauktų man rankų ir kojų, nes be rankų ir kojų 
būčiau tau nenaudingas - juk tiesa, Horemhebai, ar ne tiesą sakau? 

Tačiau Horemhebas pasijuokęs atsakė: 

— Laikyk kančias atlygiu, brangus Kaptahai. Aš pažįstu tave, ir tu mane 
pažįsti, taigi daugiau nekalbėk man apie auksą, nes tokia kalba mane labai 
erzina ir pykdo. 

Galų gale Kaptahas nusileido ir išsiderėjo iš Horemhebo išimtinę teisę 
pirkti bei parduoti Sirijoje visą karo grobį. Taigi jis vienas turėjo teisę iš 
karių supirkti ir keisti į alų, vyną, kauliukus bei moteris Kaulų lygumoje 
išdalintą hetitų ir Gazos apsupėjų grobį, be to, jis vienas turėjo teisę par- 
duoti bei keisti į būtinus kariuomenės reikmenis faraono bei Horemhebo 
grobį. Jau vien ši teisė galėjo jį praturtinti, nes iš Egipto į Gazą laivais at- 
plaukė daugybė pirklių ir iš Sirijos miestų, nepaisydami hetitų bei Aziraus, 
susivilioję karo grobio sandėriais, nusipirkti belaisvių atkeliavo godžių pir- 
klių. Bet jau niekas, nesumokėjęs Kaptahui įmokos už sandėrį, nebegalėjo 
Gazoje prekiauti. Tačiau Kaptahui to nepakako - jis pareikalavo tos pačios 
prekybinės teisės į visą ateityje Sirijoje prisiplėšimą Horemhebo kariuome- 
nės grobį, ir Horemhebas kiek pasiderėjęs sutiko, nes šis pažadas jam nie- 
ko nekainavo, jis pats nebuvo pirklys, o Kaptahas už tą teisę pažadėjo jam 
apstą dovanų. 

Bet Kaptahas liko nelabai patenkintas, nes Horemhebo žodžiai jį baisiai 
įžeidė, ir kai sugrįžę į mano kambarį kartu gėrėme už Horemhebą vyną, 
Kaptahas paniuro, ėmė gailiai skųstis pasaulio nedėkingumu ir tarė: 

— Juk įprasta ir savaime suprantama, kad išmintingas visada yra nugalė- 
tojo pusėje ir iš ankšto rengiasi būti bet kurio nugalėtojo pusėje. Juk nega- 
lėjau gyventi ir prekiauti Sirijoje, nedarydamas paslaugų Azirui bei heti- 
tams, o jei Horemhebas būtų pralaimėjęs, - būčiau išdavęs Gazą hetitams, 
nors ir apgailestaudamas, nes hetitai prekybos dalykus supranta geriau už 
Horemhebą ir iš jų būčiau pešęs mažiau naudos nei iš Horemhebo, bet taip 
neatsitiko ir dėkui už tai skarabėjui. Išties nedėkingumas - pasaulio atlygis, 
nes ir Tėbų nešikai bei vergai mane keikia, veltui girdžiau juos vynu, už 
tavo išteklius, mano pone, gavau jiems ginklų - juk galėjau supykdyti Amo- 
ną. Amonas niekada man nebūtų atleidęs, jeigu nebūčiau nusiuntęs Pepi- 
tamono vyrų į slaptą ginklų sandėlį ir išdavęs jam nešikų vadų, kai supra- 
tau, kad vis tiek pralaimėsime. Ir dėl to niekas nenukentėjo, tik daugybė 
žmonių išsigelbėjo, o vergų bei nešikų vadeivos vis tiek anksčiau ar vėliau 
būtų pakliuvę į Amono rankas ir tikrai ne mano kaltė, kad Ejė su Pepitamo- 
nu, pasistatę krėslus Tėbų prieplaukoje, įsakė išmesti jų kūnus krokodi- 
lams. Didelių nuostolių patyriau ir „Krokodilo uodegai' sudegus, nes jos 
rūsyje bei galiniuose kambariuose saugojau visą grobį, kurį buvau nusipir- 
kęs iš plėšikaujančių vergų bei nešikų už pakenčiamą kainą ir jiems į vyną 
iškeitęs. Dar daugiau nuostolių patyriau, kai vergai ėmė mane be reikalo 
persekioti, deginti mano malūnus bei namus Tėbuose, ir net grūdų san- 
dėlius jie padegė, tačiau Tėbuose jau buvo įsiviešpatavusi ramybė. Iš tiesų, 
Sinuhe, tie negailestingi vergai dėl savo pralaimėjimo apkaltino mane. Jie 
mane persekiojo, todėl net sargybinių saugomuose Tėbuose mano gyvybei 

grėsė pavojus, o su jūrininkais jie pasiuntė žinią į Memfį vergams bei neši- 
kams, todėl ir ten mano gyvybei grėsė pavojus, nors mane saugojo Horem- 
hebo ranka. Turėjau bėgti į Siriją, tačiau šis pabėgimas atnešė laimę, nes vėl 
praturtėjau, ir šitam karui pasibaigus būsiu turtingesnis nei kada anksčiau, 
galbūt turtingiausias Egipte, suprantama, jei Horemhebas laimės, bet ne- 
abejoju, kad laimės — uoliai melsiuos mūsų skarabėjui, tepsiu jį aliejumi ir 
kasdien aukosiu jam šviežio baltos karvės mėšlo, kad Horemhebas laimėtų. 
Man nepaprastai pakyrėjo hetitai, nes jie šykštūs, kruopščiai rašosi į knygas 
visus sandėrius, todėl sunku iš jų vogti. Bet grįšiu dar prie nedėkingųjų 
Tėbų vergų: pats matei, Sinuhe, kad visais atžvilgiais buvau jų pusėje, ko! 
Tėbuose buvo jų valdžia ir galėjau iš jų naudos pešti, ir aš visai neklydau 
teikdamas Amono šventikams žinių apie jų darbus, vardindamas jų vadei- 
vų vardus bei išvaizdos bruožus, nes jei būtų nugalėję vergai, jie nebūtų nė 
menkiausios žalos patyrę, o kadangi vergai nenugalėjo - tai nors aš išsau- 
gojau gyvybę bei Amono palankumą ir būčiau gavęs nemaža naudos iš 
Amono palankumo, jei būčiau galėjęs Tėbuose pasilikti. Gerai žinau, kad 
šitai laikoma negarbingu elgesiu, kad ir tu, mano pone Sinuhe, turbūt ne- 
laikai jo garbingu, bet tu visada buvai kvailas ir naivus, o aš esu tik buvęs 
vergas, gimiau molio trobelėje ir niekas manęs suklupusio nepakels. Todėl 
pats turiu savimi bei savo nauda pasirūpinti ir negaliu suprasti, kokia nau- 
da žmogui iš garbės, jei tyso ant žemės perpjauta gerkle. Ne, Sinuhe, iš- 
mintingas žmogus visada nugalėtojo pusėje ir šito nederėtų vadinti gėda — 
verčiau pagirti jo išmintį, nes tai palengvins, supaprastins jo gyvenimą ir 
suteiks daug naudos. 

Sitaip man kalbėjo Kaptahas, tačiau nuo jo išminties vynas man apkar- 
to ir permąstant jo žodžius visa, kas dėjosi po saule, rodės bergždžia, nes 
apmaudusia siela turėjau pripažinti, kad jo išmintis buvo visas žemiškos 
gyvenimo išminties branduolys, kad visa, kas anapus jo išminties, tebuvo 
tik vaizdinys. Sėdint Gazos tvirtovėje ir uodžiant gendančių ant mūro 
žmonių odų dvoką, visa man rodės beprasmiška. Didvyriškumas - bergž- 
dybė, gudrumas — bergždybė, garbė - bergždybė, o geri darbai nebuvo 
geresni už blogus, ir žmonių darbų aš jau neskyriau — visi žmogaus dar- 
bai atrodė bergždi. O Kaptahas pasiklausė įkaušusių karių klegesio suo- 
dinuose miesto skersgatviuose, moterų klyksmų pirklių palapinėse ir pa- 
trynęs rankas tarė: 

— Ar mano išmintis neteisinga, Sinuhe — juk tu pats savimi liudiji, kad 
teisinga: sėdi priešais mane nuskurdęs per savo kvailumą ir silpnumą, o 
buvai turtingas vyras, iš pačių turtingiausių Egipte, kol iš silpnumo bei kvai- 
lumo paliepei man kaip Atono duoną badaujantiems išdalyti savo turtus. Iš 
tiesų tu turėjai viską, ko Žmogus širdyje gali trokšti - žmoną turėjai, nors 
nebuvai su ja prieš žmones sukūlęs ąsočio, ir sūnų turėjai, bet per savo 
kvailumą abu paaukojai mirčiai. Iš tiesų, Sinuhe, sėdi priešais mane nu- 
skurdęs, kartėlio persmelktas tavo veidas susiraukęs, tarytum nuolat rūgš- 

tų vaisių kramtytum, 0 aš gerai jaučiuosi, vėl tunku, mano oda kvepia 
gerais aliejais, vynas šildo kūną ir kiekvienas karių čia, apačioje, išgertas 
alaus šlakelis mesteli vario į mano kapšą, ir kiekvienas kekšės riksmas 
meilės pirklių palapinėje variu skamba mano maiše. Taigi spjauk paga- 
liau į savo kvailystes, Sinuhe, ir gyvenk kaip Žmogus tarp Žmonių, matyk 
pasaulį tokį, koks jis iš tikrųjų yra, nemėgindamas pakeisti gyvenimo pa- 
gal savo vaizdinius - gyvenimo įstatymų niekas negali pakeisti, o žŽmo- 
gus yra neišgydomas. 

Tačiau neatsakiau jam, tik palikęs jį atsiguliau į lovą ir pamėginau už- 
migti, bet negalėjau - mano miegą trikdė vergai, stuksenantys variu aptai- 
sytais paramsčiais į mūrus ir rungčiomis barškinantys į vado Rojaus duris, 
kad jis jaustųsi lyg Gazos apsiausty ir ramiai miegotų. Gal jis ir miegojo, bet 
aš neužmigau — būdravau, kol mano sapne pasirodė Meritė ir mažasis To- 
tas pradėjo žaisti, todėl kai rytą pabudau, mano širdis buvo apsunkusi, bur- 
noje kartu tarsi tulžies prisirijus. 

Dar turiu papasakoti, kad laivais iš Egipto atvykus pastiprinimui, sutaisius 
visus karo vežimus, sutelkus Gazoje visus pietų Sirijos arklius, o prie Gazos — 
apmokytą kariuomenę, Horemhebas paskelbė kreipimąsi, kuriuo patikino 
ateinąs visai ne kaip užkariautojas, o kaip Sirijos išvaduotojas. Sirijos mies- 
tai visada džiaugęsi prekybos laisve, o kiekvienas miestas su savo kara- 
liumi — visiška nepriklausomybe maloningai globojant Egiptui, tačiau dėl 
baisios Aziraus išdavystės visi Sirijos miestai atsidūrę jo valdžioje, Azirus 
numušęs teisėtiems karaliams karūnas, lupęs didžiulius miestų mokesčius. 
Be to, iš godumo jis pardavęs Siriją hetitams, kurių žiaurumu bei šiurpiais 
papročiais sirai galėdavę kasdien savo akimis įsitikinti ir Sirijai likęs vienas 
kelias — į hetitų vergiją bei tikrą grėsmę, nors hetitai turbūt dar nėra parodę 
tikrojo savo veido, nes pirmiausia norį sutraiškyti Egiptą. Todėl jis, nenuga- 
limasis Horemhebas, sakalo sūnus, atėjęs į Siriją jos išlaisvinti, išlaisvinti iš 
vergijos jungo kiekvieną kaimą bei miestą, išlaisvinti prekybą ir sugrąžinti 
buvusiems valdovams jų teises, kad Egipto globojama Sirija vėl galėtų pra- 
turtėti ir suklestėti. Jis pažadėjo visišką apsaugą nuo plėšikavimo, laisvę bei 
nepriklausomybę kiekvienam miestui, kuris išvys hetitus iš savo mūrų ir 
užtrenks vartus Azirui. Tačiau tuos miestus, kurie ilgai priešinsis, jis paža- 
dėjo deginti, plėšti, griauti, į vergiją išvaryti jų gyventojus ir visiems lai- 
kams sunaikinti jų mūrus. 

Tokį kreipimąsi paskelbė Horemhebas išžygiuodamas su savo kariuo- 
mene bei karo vežimais link Jopės ir siųsdamas pakrante savo laivyną už- 
daryti Jopės uosto. Per savo žvalgus jis paskleidė šį kreipimąsi visuose Siri- 
jos miestuose, sukeldamas juose didelę nerimastį, netikrumą ir supjudyda- 

mas nesutariančius savo priešus, — tai ir buvo vienintelis kreipimosi tikslas. 
Tačiau Kaptahas, kaip atsargus žmogus, liko tvirtovėje, - jeigu kartais Ho- 
remhebas pralaimėtų, — nes hetitai su Azirum į krašto gilumą nusiuntė di- 
deles karo pajėgas. Kaptahas sakėsi negalįs kęsti nepatogaus karo žygio 
sunkumų po visų Gazos kalėjimo požemiuose patirtų kančių ir pasiliko 
mane Gazoje, kad nuo jų išgydyčiau. 

Rojus Sukumptasprandis buvo labai prielankus Kaptahui, nes Kaptahas 
išgydė jo ligą papasakodamas, kad apsiausties metu jo paties kariai iš bado 
slapta suvalgė tuos keturis šimtus asilų pabrukų iš pakinktų sandėlio, nes jie 
buvę minkštos odos ir puikiai malšinę alkį. Tai išgirdus Rojaus nirštas nuščiu- 
vo ir buvo galima jį atrišti, o savo karius jis griežtai išbarė, tačiau už narsumą, 
parodytą ginant Gazą, nusikaltimą atleido. Savo kariams jis pasakė: 

— Turiu atsiskaityti už šiuos asilų pabrukus faraonui, bet dabar galėsiu 
atsiskaityti švaria sąžine, nes žinau, kur prapuolė pabrukai, ir jūsų nebau- 
siu, nors nusipelnėte, nes, savo džiaugsmui, girdėjau jus miesto skersgat- 
viuose išplakus daugybę mėšlinų Horemhebo žiurkių, praskėlus jiems kau- 
koles ir sužaizdojus mokant Gazoje deramo elgesio. Todėl atleidžiu jus nuo 
bausmės už šiuos prakeiktus pabrukus ir sumokėsiu už juos faraonui iš 
savo kapšelio, jei pagriebę išplaksite kiekvieną mėšliną Horemhebo žiurkę, 
kuri išlįs prieš jus girdamasi. Muškite juos kultuvėm, badykite juos nuašt- 
rintomis lazdomis, nuviliokite jų merginas ir priberkite avių spirų jiems į 
alų, - tuomet mano nuotaika bus puiki ir vėl galėsiu užmigti. 

Sitaip Rojus visiškai pasveiko ir vėl galėjo užmigti - jo kariai gerokai mau- 
dino Horemhebą, kuris manė negalįs už išdaigas bausti Gazos didvyrių, nors 
šie jo karių gyvenimą Gazoje darė nepakeliamą. Horemhebui išžygiavus į 
Jopę, Rojus liepė uždaryti Gazos vartus, prisiekė gyvenime daugiau nieko su 
kariuomene į Gazą nejįleisiąs ir ėmė gerti su Kaptahu vyną, stebėdamas šio 
lošimą kauliukais su senuoju kalėjimo prižiūrėtoju, nes Horemhebui išvy- 
kstant Kaptahas buvo atgavęs vos pusantro milijono debenų aukso iš senu- 
ko, kuriam buvau grąžinęs regėjimą ir kuris vėl įžiūrėjo kauliukų akis. 

Taigi jie nuo ryto iki vakaro gėrė vyną ir lošė kauliukais, ginčijosi, retkar- 
čiais sviesdavo kauliukus vienas kitam į akis ir pasispjaudę delnus vėl ber- 
davo iš taurės juos ant grindų, nes senelis buvo labai šykštus — norėjo lošti 
tik iš mažų sumų ir verkdavo aimanuodavo pralošęs, tarytum jo prarastas 
auksas iš tiesų būtų buvęs jo paties auksas, o ne vaizdinys. Tačiau Horem- 
hebui supant Jopę Kaptahas privertė jį padidinti sumas, o pasklidus žiniai, 
kad Horemhebas pramušė Jopės mūruose spragas, Kaptahas per kelis bai- 
giamuosius žaidimus taip smarkiai apiplėšė senuką, kad tas liko jam sko- 
lingas beveik šimtą tūkstančių debenų aukso. Bet Kaptahas buvo kilnus ir 
dovanojo jam skolą, nes Gazos kalėjime senukas išgelbėjo jam gyvybę, iš- 
traukė iš bado mirties ir Kaptahas dar davė jam naujus drabužius bei porą 
saujų sidabro, todėl pravirkęs iš džiaugsmo senukas palaimino jį ir pavadi- 
no savo geradariu. 

Bet ar Kaptahas lošė nesąžiningai, pažymėtais kauliukais - negaliu pasa- 
kyti. Tik tiek žinau, kad jis lošdavo sumaniai ir kad lošiant kauliukais jį 
lydėjo pribloškianti sėkmė. Garsas apie tą lošimą, kuriame buvo statomi 
milijonai debenų ir kuris truko daugybę savaičių, pasklido po Siriją, o senu- 
kas, kuris netrukus vėl apako ir senatvę leido mažoje trobelėje netoli Gazos 
mūrų, net iš kitų miestų jo pažiūrėti atvykusiems keliauninkams pasakoda- 
vo apie savo lošimą, po daugelio metų tebeprisimindamas kiekvieno meti- 
mo akių skaičių, nes neregiai turi gerą atmintį. Tačiau jis labiausiai džiaug- 
davosi pasakodamas, kaip paskutiniuoju — vienu vieninteliu - metimu pra- 
rado šimtą penkiasdešimt tūkstančių debenų aukso, nes iš tokių didelių 
sumų kauliukais dar niekada nebuvo lošta ir jis manė, kad jau niekas nebe- 
išdrįs lošti iš tokių didelių sumų. Taigi savo trobelėje prie Gazos vartų jis 
gyveno nepaprastai laimingai - keliauninkai atnešdavo dovanų, kad jis pa- 
pasakotų apie lošimą, todėl jam nebereikėjo kęsti nepritekliaus — jis gyveno 
geriau nei tuomet, jei Kaptahas būtų mokėjęs jam senatvės pensiją. Tokią 
nepaprastą galią žmonių širdims turi vaizdiniai. 

Horemhebui atkariavus Jopę, Kaptahas skubinai ten iškeliavo, o aš jį ly- 
dėjau ir pirmą kartą pamačiau turtingą miestą užkariautojų rankose. Tiesa, 
Horemhebo kariuomenei veržiantis pro mūruose pramuštas spragas, drą- 
„siausieji Jopės gyventojai, norėdami išsaugoti savo miestą ir išgelbėti nuo 
apiplėšimo, buvo sukilę prieš Azirų bei hetitus, tačiau Horemhebas jų ne- 
pasigailėjo, nes tas maištas naudos nedavė, ir liepė savo būriams dvi savai- 
tes plėšti Jopę. Kaptahas Jopėje susikrovė didžiulį turtą, nes kariai į sidabrą 
bei vyną keitė brangius kilimus, neįkainojamus baldus ir dievų statulas, 
kurių negalėjo išsigabenti, o gražią, dailaus stoto sirų moterį Jopėje galėjai 
nusipirkti už porą varinių apyrankių. 

Iš tiesų tik Jopėje pamačiau, koks žvėris yra Žmogus Žmogui - nebuvo 
šiurpaus nusikaltimo, kurio girti kariai plėšdami ir degindami miestą nebū- 
tų įvykdę. Mat savo pramogai jie padegdavo namus ir negesindavo, idant 
nakties tamsoje įžiūrėtų ką plėšti, galėtų smagintis su moterimis, kankinti 
Jopės pirklius, versdami parodyti savo lobių slaptavietes. Buvo tokių, kurie 
savo pramogai atsistodavo gatvės kampe ir užmušdavo vėzdu arba ietimi 
perverdavo kiekvieną sutiktą sirą — vyrą ar moterį, senuką ar vaiką. Nuo 
nesiliaujančios žmonių piktybės Jopėje sušiurkštėjo mano širdis — visa, kas 
nutiko Tėbuose dėl Atono, buvo menka lyginant su tuo, kas Jopėje dėl Ho- 
remhebo nutiko. Jopėje Horemhebas tyčia, norėdamas dar stipriau prie sa- 
vęs pripančioti, davė valią savo kariams. Jopės plėšimo niekas ten buvęs 
niekada neužmiršo, Jopėje Horemhebo karių kraują įkaitino plėšimo karš- 
tis - mūšyje jų jau niekas nesulaikydavo, jie net mirties nebijojo manydami 
išsikovosią tokių pačių smagumų, kokius patyrė Jopėje. Horemhebas pri- 
pančiojo karius prie savęs, liepęs jiems taip baisiai plėšti Jopę dar ir dėl to, 
kad šitaip elgęsi kariai jau nebegalėjo tikėtis sirų pasigailėjimo, nes Aziraus 
vyrai kiekvienam Jopę plėšusiam belaisviui gyvam odą nudirdavo. Tačiau 

dauguma mažesnių pakrantės miestų, norėdami išvengti Jopės likimo, su- 
kilo ir išviję iš mūrų hetitus atverdavo vartus Horemhebui. 

Nebenoriu daugiau pasakoti apie tai, kas nutiko Jopės plėšimo dienomis 
ir naktimis, nes pasakojant širdis krūtinėje virsta akmeniu ir rankos atšąla. 
Todėl pasakysiu tik tiek: Horemhebui įsiveržus į miestą, jame, be Aziraus 
karinės įgulos ir hetitų karių, buvo beveik dvidešimt tūkstančių gyventojų, 
o Horemhebui su savo kariuomene iškeliavus, jame neliko nė trijų šimtų 
gyvų Žmonių. 

Taigi Horemhebas kariavo Sirijoje, o aš keliavau su jo kariuomene, gy- 
džiau karių žaizdas, matydamas visą piktybę, kokią žmogus gali kitam pa- 
daryti. Karas truko trejus metus ir daugybėje mūšių Horemhebas sumušė 
hetitus bei Aziraus būrius, bet du kartus hetitų karo vežimai užklupo jo 
kariuomenę Sirijoje ir stipriai aptriuškinę privertė pasitraukti į savo užka- 
riautų miestų mūrus. Tačiau jis sugebėjo išsaugoti jūros ryšius su Egiptu, o 
ir Sirijos laivynas neįveikė prie karo pripratusio jo laivyno. Sitaip po pralai- 
mėjimų jis, pakvietęs iš Egipto kariuomenės pastiprinimą, galėjo suduoti 
naujų smūgių, ir Sirijos miestai virto griuvėsiais, o žmonės it laukiniai žvė- 
rys išsislapstė kalnų olose. Ištisos apskritys ištuštėjo, naikinamieji būriai trem- 
pė pasėlius, kapojo vaismedžius, kad priešas krašte neišsimaitintų. Sitaip 
tina, kuri plėšosi drabužius ir barstosi pelenais plaukus, matydama mirš- 
tančius savo vaikus, nes paupiu iš žemumos į aukštumą nebeliko kaimo ar 
miesto, pakrantės ir trobelės, kurių vyrai ir sūnūs nebūtų Sirijoje kritę dėl 
Egipto galybės. 

Trejus metus Horemhebas kariavo Sirijoje, o aš per tuos metus pasenau 
labiau nei per visus praėjusius - nuslinko plaukai, sakumpo nugara, veidas 
pasidarė raukšlėtas it sudžiūvęs vaisius. Ašarų maišeliai po akimis nuo viso 
to, ką teko matyti, išbrinko, užsivėriau savyje, pasidariau piktas, rėkdavau 
ant žmonių, šiurkščiai kalbėdavau su ligoniais — kaip elgiasi sendami didu- 
ma gydytojų, kadaise buvę malonūs. Siuo atžvilgiu nuo kitų gydytojų nesi- 
skyriau, nors man teko matyti daugiau nei daugeliui kitų gydytojų. 

Trečiaisiais metais į Siriją atėjo maras, nes karui įpėdžiui visada atslenka 
maras, jis kyla tuoj pat, kai vienoje vietoje susikaupia daug švinkstančių 
kūnų. Taigi trečiaisiais karo metais visa Sirija panėšėjo į švinkstančią lavon- 
duobę — per šį karą išmirė ištisos tautos, gentys, jų kalbos bei papročiai 
buvo užmiršti amžiams. Maras pjovė tuos, kurių pasigailėjo karas, o Ho- 
remhebo bei hetitų kariuomenėje maras išpjovė tiek žmonių, kad karas lio- 
vėsi ir kariuomenė spruko į kalnus ir dykumą, - ten, kur maras nesiekė. 
Maras neskyrė kilmingo nuo prastakilmio, turtingo nuo skurdžiaus - pjovė 
iš eilės, o įprasti vaistai jo neveikė — maru susirgusysis apsivyniodavo dra- 
bužiu galvą, atsiguldavo į lovą ir po trijų dienų mirdavo. Tačiau tiems, ku- 
rie pasveikdavo nuo maro, visam gyvenimui pažastyse bei paslėpsniuose 
likdavo baisūs randai — gyjant puvėsiais pro juos ištrykšdavo liga. 

Įnoringai pjaudamas maras ir pasitraukdavo įnoringai: stipriausieji ir svei- 
kiausieji tikrai ne visada nuo jo pasveikdavo, dažnai pagydavo silpniausieji 
ir labiausiai išsekę — tarytum ligai iš jų būtų buvę per maža peno, kad pa- 
jėgtų papjauti. Todėl susirgusiesiems maru, kad išsektų, nuleisdavau tiek 
kraujo, kiek išdrįsdavau, ir visai neduodavau valgyti. Sitaip išgydžiau dau- 
gybę ligonių, bet tiek pat gydomųjų ant mano rankų mirė, todėl nežinojau, 
ar gydau teisingai. Vis dėlto kaip nors privalėjau ligonius gydyti, idant jie 
išsaugotų tikėjimą mano išmoningumu, nes ligonis, praradęs tikėjimą pa- 
sveiksiąs ir gydytojo išmoningumu, miršta greičiau nei savo gydytoju tikįs. 
Ir mano gydymo būdas buvo geresnis už daugybę kitų, nes ligoniams pi- 
giai atsiėjo. 

Laivais maras pasiekė Egiptą, bet Egipte neišpjovė tiek Žmonių kiek Siri- 
joje, nes jo jėga Egipte išseko - daugiau nuo maro išgijo nei mirė. Dar tais 
pačiais metais su potvyniu maras iš Egipto pasitraukė, o Žiema ir iš Sirijos jį 
išsivedė, todėl Horemhebas galėjo vėl sutelkti kariuomenę ir tęsti karą. Tą 
pavasarį jis su savo kariuomene per kalnus nukeliavo į lygumą prie Megi- 
do ir sumušė hetitus dideliame mūšyje, po kurio hetitai paprašė taikos, nes 
pamatęs Horemhebo sėkmę Babilono Buraburiašas vėl įgijo drąsos ir prisi- 
minė savo sąjungą su Egiptu. Jis ėmė įžūliai elgtis su hetitais ir, įsakęs savo 
kariuomenei žygiuoti į buvusią Mitanijos žemę, išvijo hetitus iš jų ganyklų 
Naharanėje. Todėl hetitai supratę, kad sugriautoje Sirijoje nebeliko ką užka- 
riauti, pasiūlė Horemhebui taiką — jie buvo išmintingi kariai, taupūs vyrai ir 
dėl tuščios garbės nebenorėjo kelti pavojaus savo smogiamiesiems veži- 
mams, kurių reikėjo Babilonui nukariauti. 

Horemhebas nepaprastai apsidžiaugė pasiekęs taiką, nes jo kariuome- 
nė buvo išsekusi, karas Egiptą buvo nuskurdinęs ir jis norėjo atstatyti Si- 
riją, idant atgaivinęs prekybą galėtų traukti iš Sirijos naudą. Bet kaip tai- 
kos sąlygos jis pareikalavo hetitų atsisakyti Megido, kurį Azirus buvo pa- 
vertęs savo sostine ir sustiprinęs neįveikiamais mūrais bei bokštais. Todėl 
hetitai Megide suėmė Azirų ir jo šeimą, pasigrobė visus neapsakomus 
turtus, kuriuos Azirus iš visos Sirijos buvo sugabenęs į Megidą, ir perda- 
vė Horemhebui grandinėmis sukaustytus Azirų, abu jo sūnus ir jo žmoną 
Keftiu. Kaip taikos užstatą ir patvirtindami gerus ketinimus jie nusiuntė į 
Horemhebo stovyklą grandinėmis sukaustytą Azirų su šeima ir vilkino 
Megido perdavimą, iki apiplėšė, išginė į šiaurę avių bandas bei galvijus iš 
krašto, kuris pagal taikos sąlygas liko Egiptui. Horemhebas jų nespaudė, 
o liepęs trimituoti karo pabaigą surengė puotą su hetitų princais bei va- 
dais ir visą naktį, girdamasis savo žygiais, gėrė su jais vyną. Tačiau kitą 
rytą jis įsakė priešais susirinkusią kariuomenę bei hetitų vadus nukankin- 
ti Azirų ir jo šeimą — amžinos nuo tol viešpatausiančios tarp Egipto ir 
Chatų žemės taikos ženklan. 

Todėl nenorėjau rodytis jo puotoje, o nakties tamsyje nuėjau į palapinę, 
kur sukaustytas grandinių buvo laikomas Azirus, ir sargybiniai manęs su- 

laikyti nesiryžo, nes buvau Horemhebo gydytojas, ir kariai jau pažinojo 
mane, pažinojo mane kaip piktą Žmogų ir žinojo, kad panorėjęs drįsčiau 
kandžiai ir įgiliais žodžiais paprieštarauti net Horemhebui. O pas Azirų 
nuėjau todėl, kad visoje Sirijoje jis nebeturėjo nė vieno draugo - suimtas, 
praradęs turtus ir gėdingai mirčiai nuteistas vyras jau nebeturi draugų. Nu- 
ėjau pas jį, nes žinojau jį labai mylint gyvenimą, ir norėjau patikinti, jog dėl 
visko, ką teko matyti, gyvenimą nelabai verta gyventi. Kaip gydytojas no- 
rėjau jam pasakyti, kad mirtis lengva, lengvesnė už gyvenimo skausmą, 
liūdesį bei kančią. Gyvenimas - karšta, deginanti liepsna, o mirtis — gilus 
užmaršties vanduo. Sitai jam norėjau pasakyti, nes kitą rytą jis privalėjo 
mirti ir aš žinojau, kad jis vis tiek negalės užmigti, nes labai mylėjo gyveni- 
mą. Bet jei jis būtų nenorėjęs girdėti, ką sakau, ketinau sėdėti tylomis šalia, 
kad nesijaustų vienišas. Gal žmogui lengva gyventi vienam be draugų, ta- 
čiau mirti neturint nė vieno draugo sunku - ypač tam, kuris buvo daugy- 
bės valdovu ir nešiojo ant galvos karūną. 

Todėl nakties tamsyje nuėjau į palapinę, kurioje jį sukaustytą laikė, nes 
dienos šviesoje nepanorau jam rodytis — traukiausi iš kelio, drabužiu den- 
giau veidą, kai jis su šeima buvo gėdingai atgabentas į Horemhebo stovyk- 
lą ir kariai tyčiodamiesi apdrabstė jį purvo bei arklių mėšlo gurvoliais. Mat 
jis buvo labai išdidus ir tikriausiai nebūtų norėjęs, kad pamatyčiau jį 
pažemintą, nes mačiau jį geriausiomis valdžios bei stiprybės dienomis. To- 
dėl dieną traukiausi iš kelio ir tik nakties tamsyje nuėjau į kalinio palapinę, 
ir sargybiniai, pakėlę ietis, praleido mane sakydami: | 

— Įleiskime jį, nes tai gydytojas Sinuhė, tikriausiai jam leista ateiti. Jei 
neleisime, jis gali piktai mus įžeisti arba užkerėti, kad prarastume vyrišku- 
mą, nes jis piktas žmogus ir jo liežuvis gelia skaudžiau nei skorpionas. 

Palapinės tamsoje tariau: 

— Azirau, Amoro karaliau, ar savo mirties naktį priimsi draugą? 

Tamsoje Azirus sunkiai atsiduso sužvangindamas grandinėmis ir pasakė: 

— Jau nebesu karalius ir nebeturiu draugų, bet ar tai tikrai tu, Sinuhe, — 
net tamsoje pažįstu tavo balsą. 

Atsakiau jam: 

— Aš, Sinuhė. 

Ir jis tarė: 

— Tegriebia Mardukas ir kiti ano pasaulio nelabieji, jei tai iš tiesų tu, Sinu- 
he, atnešk čia žiburį, nes man nusibodo tamsoje tysoti — labai greit teks į 
tamsą amžiams atgulti. Tiesa, prakeikti hetitai sudraskė mano drabužius, 
kankindami sutraiškė man kaulus, todėl tavo akims mielas nebūsiu, bet 
kaip gydytojas tikriausiai esi pratęs matyti baisesnių dalykų, o aš jau nieko 
nebesigėdiju - mirčiai į akis žiūrint, neverta gėdytis savo bjaurumo. Atnešk 
į palapinę žiburį, Sinuhe, kad matyčiau tavo veidą ir galėčiau laikyti tavo 
ranką savojoje, nes kepenis man degina ir iš akių liejasi ašaros dėl žmonos 
ir sūnų. Jei dar galėsi atnešti man stipraus alaus išdžiūvusiai gerklei suvil- 

gyti - rytoj ano pasaulio dievams papasakosiu apie visus gerus tavo dar- 
bus, Sinuhe. Pats nebeturiu nė šlakelio alaus, nes hetitai apiplėšė mane iki 
paskutinio vario gabalėlio. 

Liepiau sargybiniams atnešti spingsulę ir uždegti, nes paprastų deglų 
gailūs dūmai graužė man akis, nuo jų varvėjo nosis. Jie atnešė spingsulę, 
uždegė, o aš atėmiau iš jų nuo manęs paslėptą siriško alaus ąsotį, iš kurio 
jie tamsoje stumdami laiką traukė per šiaudelius, nes Horemhebas tą naktį 
puotavo ir jie manė, kad sargybinių vyresnieji žiūrės į juos pro pirštus. 
Svokšdamas ir vaitodamas Azirus atsisėdo ir, įkišęs jam į burną alaus šiau- 
delį, daviau patraukti nuo miežių ir salyklo tiršto siriško alaus. Jam godžiai 
traukiant alų, žvelgiau į jį mirksinčioj spingsulės šviesoj: plaukai buvo susi- 
vėlę, pražilę, jo puikiąją barzdą hetitai per kankinimus buvo nuplėšę kartu 
su nemažais odos rėžiais. Jo pirštai buvo suknežinti, nagai nuo pasiliejusio 
kraujo pajuodę, šonkauliai sulaužyti, todėl alsuodamas jis aikčiojo, o gerda- 
mas spjaudė su krauju sumišusį alų. Ganėtinai išgėręs bei pasispjaudęs jis 
pažvelgė į lempos liepsnelę ir tarė: 

— Ak, kokia gailinga ir skaisti šviesa mano pavargusioms akims po tam- 
sos, bet lempos šviesa blikčioja ir vieną kartą užges — taip pat blikčioja ir 
užgęsta gyvenimas. Vis dėlto dėkui tau, Sinuhe, už šviesą ir alų, mielai tau 
atsilyginčiau už dovaną, bet gerai Žinai, kad nebeturiu ką duoti, nes mano 
draugai hetitai iš godumo išmušė net tavo paauksuotus dantis. 

Po laiko visi išmintingi. Todėl nenorėjau jam priminti, kad buvau įspėjęs 
jį apie hetitus, tačiau paėmiau jo suknežintą ranką ir laikiau savojoje, o jis, 
nuleidęs savo išdidžią galvą ant mano rankų, pravirko ir karštos ašaros iš jo 
aptinusių ir iki juodumo pamuštų akių pabiro ant mano rankų. Paverkęs 
tarė man: 

— Nesigėdijau prieš tave juoktis ir džiūgauti džiaugsmo bei stiprybės die- 
nomis, tai kodėl turiu gėdytis savo liūdesio ašarų. Bet žinok, Sinuhe, kad 
tikrai ne dėl savęs verkiu, ne dėl turtų, ne dėl prarastų karūnų, nors visada 
aistriai laikiausi valdžios ir žemiško gero, bet verkiu dėl savo žmonos Kef- 
tiu, verkiu dėl stotingo vyresniojo savo sūnaus ir gležno mažylio sūnelio 
verkiu, nes rytoj jie privalės su manimi mirti. 

Tariau jam: 

— Azirau, Amoro karaliau, prisimink, jog per tavo valdžios godulį visa 
Sirija pavirto švinkstančia lavonduobe. Nesuskaitoma daugybė mirė per 
tave, Azirau. Todėl teisinga ir suprantama, kad patyręs pralaimėjimą rytoj 
turėsi mirti ir turbūt teisinga, kad tavo šeima mirs su tavimi. Vis dėlto Ži- 
nok, kad maldavau Horemhebą pasigailėti tavo žmonos ir sūnų, siūliau už 
juos dideles dovanas, tačiau jis nesutiko. Horemhebas nesutiko, nes jis trokš- 
ta išnaikinti Sirijoje tavo sėklą, tavo vardą ir net tavo atminimą. Todėl jis 
tau net kapo neduos, Azirau, - tavo kūnas liks žvėrims. Mat jis nenori, kad 
Sirijos vyrai visais laikais rinktųsi prie tavo kapo tavo vardu piktų priesaikų 
tarti, Azirau. 


516 


Tai išgirdęs Azirus baisiai persigando ir pasakė: 

— Dėl mano Baalio, Sinuhe, kai mirsiu, paaukok gėrimo ir mėsos auką 
Amoro Baaliui, nes man amžinai teks alkanam ir ištroškusiam klajoti tam- 
sioje Mirusiųjų karalystėje. Pažadėk padaryti tokią pat paslaugą ir Keftiu, 
kurią kadaise mylėjai, nors vardan mūsų draugystės atidavei man, pada- 
ryk tokią pat paslaugą ir mano sūnums, kad galėčiau ramiai numirti ne- 
sielvartaudamas. Nenoriu smerkti Horemhebo už jo nuosprendį - sučiu- 
pęs pats tikriausiai būčiau su juo bei jo gimine taip pat pasielgęs. Tiesą 
sakant, Sinuhe, nors verkiu, bet džiaugiuosi, kad mano šeima turi mirti 
su manimi - mūsų kraujas susibėgs, nes Mirusiųjų karalystėje be per- 
stogės kankinčiausi galvodamas, kad kažkas kitas žemėje glėbesčiuoja Kef- 
tiu ir jos tarpų kūną liečia. Mat ji turi daug gerbėjų, o apie jos įkūnumą 
poetai yra sukūrę eilių. Bus geriau, jei ir mano sūnūs mirs, nes jie gimė 
karaliais, jau lopšyje gulėjo su karūnomis. Todėl nenorėčiau, kad jie taptų 
Egipto vergais ir kentėtų. 

Jis vėl ėmė traukti alų, šiek tiek kauštelėjo, skaudamais pirštais pagrem- 
žė nuo kūno karių apmėtytą purvą ir mėšlą ir tarė: . 

— Sinuhe, neteisingai kaltini mane sakydamas, kad per mane Sirija pa- 
virto švinkstančia lavonduobe, aš kaltas tik dėl to, kad pralaimėjau kovą ir 
leidausi hetitų apgaunamas. Jei būčiau nugalėjęs, kaltę už visą nutikusį blo- 
gį suversčiau Egiptui, o mano vardą šlovintų. Bet pralaimėjau, todėl kaltė 
už visą blogį suverčiama man ir visa Sirija keiks mano vardą. 

Jis kaušo nuo stipraus alaus, surakintom rankom rovėsi žilus plaukus ir 
garsiai šaukė sakydamas: 

— Ak, Sirija, ak, Sirija, mano kančia, mano viltie, mano meile! Viską pada- 
riau vardan tavo didybės, vardan tavo laisvės sukilau, tačiau mano mirties 
dieną tu mane atstumi keikdama. O nuostabusis Biblai, klestinti Semira, o 
galingoji Jope, o visi miestai, skaisčiais perlais mano karūnoje tviskėję, ko- 
dėl manęs atsižadėjote! Bet per stipriai jus myliu, kad imčiau jūsų neap- 
kęsti už atsižadėjimą, nes Siriją myliu kaip tik už tai, kad ji Sirija — klastin- 
ga, žiauri, aikštinga ir išdavikiška. Padermės išnyksta, tautos iškyla ir pra- 
žūva, valstybės keičiasi, šlovė ir garbė pragaišta it šešėlis, tačiau jūs išlikite, 
mano didingieji miestai, tviskėkite ant jūros kranto baltais mūrais raudonų 
kalnų papėdėje, tviskėkite per amžius, o mano dulkės atlėks su vėju jūsų 
apkabinti. 

Jam šitaip kalbant mano sielą užliejo liūdesys — supratau, jog jis tebėra 
vaizdinių kalinys, bet nenorėjau jų išsklaidyti, nes mirties naktį tai jį rami- 
no. Todėl laikiau jo suknežintas rankas savosiose, o jis aičiodamas spaudė 
mano rankas ir kalbėjo: 

— Sinuhe, negailestauju dėl savo mirties, negailestauju dėl pralaimėjimo — 
tik daug išdrįsęs gali daug laimėti, o pergalė ir Sirijos didybė bolavo jau čia 
pat. Visą gyvenimą stipriai mylėjau, stipriai neapkenčiau ir kitokio savo 
gyvenimo neįsivaizduoju — nenorėčiau keisti savo gyvenimo tėkmės, ne- 

gailestauju nė vieno savo padaryto darbo, nors mano darbai susivijo į tvirtą 
virvę, surišo mane ir nuves gėdingon mirtin ir mano kūną numes šakalams 
suėsti. Bet, Sinuhe, visada buvau smalsus ir mano, kaip visų sirų, gyslomis 
teka pirklio kraujas. Rytoj turėsiu mirti ir mirtis žadina man nepaprastą 
smalsumą, todėl norėčiau sužinoti, ar galėčiau kaip nors papirkti mirtį ir 
apgauti dievus, nes labai niūri man regisi Mirusiųjų karalystė ir amžina 
šešėlio klajonė tamsoje. Tu, Sinuhe, turi sukaupęs širdyje daugybės šalių 
išmintis, taigi pasakyk man, kaip galėčiau mirtį papirkti. 

Papurtęs galvą atsakiau: 

— Ne, Azirau, žmogus bet ką gali papirkti ir apgauti. Meilę ir valdžią gali 
papirkti, gėrį ir blogį, savo galvą ir širdį, tačiau gimimas ir mirtis nepaper- 
kami. Vis dėlto šiąnakt, lempos liepsnai spingsint, pasakysiu tau: mirties 
nereikia bijoti, Azirau, mirtis gera. Lyginant su visu pasaulyje nutinkančiu 
blogiu, mirtis - geriausias žmogaus draugas. Kaip gydytojas nelabai tikiu 
Mirusiųjų karalyste, o kaip egiptietis netikiu Vakarų šalim bei kūno išsau- 
gojimu, nes mirtis man regisi kaip ilgas sapnas, mirtis man kaip vėsi nak- 
tis po svilinančios dienos. Iš tiesų, Azirau, gyvenimas — karštos dulkės, o 
mirtis — gaivus vanduo. Mirčiai įsismelkus akys užsimerkia ir jau nebema- 
to, mirtyje širdis nurimsta ir nebevaitoja, pavargusios rankos mirtyje negei- 
dauja darbų, nurimusios kojos mirtyje nebesiilgi nesibaigiančių kelio dul- 
kių. Tokia tat mirtis, mano drauge Azirau, bet dėl mūsų draugystės mielai 
paaukosiu už tave ir tavo šeimą didžiulę gėrimo ir mėsos auką Amoro Baa- 
liui. Karališką auką už tave ir tavo šeimą paaukosiu, jei šitai tave guodžia, 
nors pats nelabai tikiu aukomis. Tikrumas už visa geriausia, todėl paauko- 
siu už tave, kad tau nereikėtų kęsti troškulio bei alkio Mirusiųjų karalystėje, 
net jei tokios šalies nėra. 

Įsijautęs į tai, ką pasakiau, Azirus priminė: 

— Kai aukosi, paaukok man Amoro avių, nes jos riebiausios, jų mėsa tirpsta 
burnoje. Neužmiršk paaukoti man avių inkstų - tai mano skanėstas, ir jei 
galėsi, paaukok Sidono vyno su mira —- mano kraujas visada mėgo stiprius 
vynus ir riebius valgius. Taip pat norėčiau, kad paaukotum man patogią ir 
tvirtą lovą, audringus smūgius atlaikysiančią, nes išties karališka garbė man 
neleidžia žolėje kaip piemeniui gulėti, nors žemė nebraška, o po Keftiu 
kūnu net tvirčiausios lovos braška. 

Jis išvardijo man apstą trokštamų aukų, įsijautė ir džiaugėsi kaip vaikas 
svajodamas apie visą gerą, kurį pasiimtų į Mirusiųjų karalystę. Bet paskui 
jis nusiminė, giliai atsiduso ir rankomis parėmęs sumuštą galvą pasakė: 

— Jeigu visa tai nori padaryti dėl manęs, Sinuhe, išties esi mano drau- 
gas, ir nesuprantu, kam tu šitai darai, juk daug blogo tau, kaip ir visiems 
egiptiečiams, padariau. Gražiai man kalbėjai apie mirtį ir gal taip yra, kaip 
sakai: mirtis — tai ilgas sapnas, mirtis — gaivus vanduo. Bet vis tiek man 
širdį dilgo, kai pagalvoju apie žydinčią Amoro žemės obels šaką, ausyse 
sumekena avelės ir išvystu kalnų pašlaitėse strikčiojančius ėriukus. La- 

biausiai širdį dilgo pagalvojus apie pavasarį Amoro žemėj, besisklei- 
džiančias lelijas, lelijų pikio ir balzamo kvapą, nes lelija - karališka gėlė ir 
man dera. Apie visa tai pagalvojus širdį dilgo, nes žinau, kad jau niekada 
nebematysiu Amoro Žemės — nei pavasarį, nei rudenį, nei vasaros kaitro- 
je, nei žiemos niršulyje. Vis dėlto galvojant apie Amoro žemę mano širdį 
palaimingai sopa. 

Sitaip šnekučiavomės visą ilgą naktį Aziraus įkalinimo palapinėje - prisi- 
minėme mudviejų susitikimus, kai gyvenau Semiroje ir abu buvome jauni, 
stiprūs. Azirus pasakojo man visokiausius savo vaikystės nutikimus, bet 
būtų labai ilgu pasakoti apie jo vaikystę, nes visų vaikystė panaši ir vaikys- 
tės prisiminimai tik pačiam žmogui svarbūs. Brėkštant mano vergai atnešė 
paruoštą valgį ir sargybiniai jų nesulaikė, nes sargybiniai taip pat gavo savo 
dalį, o mano vergai atnešė karštos riebios avienos bei riebaluose virtų kruo- 
pų, pripylė taures stipraus Sidono vyno su mira. Liepiau savo vergams 
nuprausti nuo Aziraus visus liaudies apdrabstytus purvus, sušukuoti ir su- 
garbanoti jam plaukus, apgaubti barzdą aukso siūlų tinkleliu. Jo drabužių 
skarmalus ir grandines apgobiau karališkų apsiaustu, nes iš grandinių ne- 
buvo įmanu išlaisvinti — hetitai jį buvo sukaustę vario grandinėmis, todėl 
negalėjau jo perrengti naujais drabužiais. Tą pačią paslaugą mano vergai 
padarė Keftiu bei abiems jos sūnums, tačiau Horemhebas neleido Azirui 
susitikti su Žmona ir sūnumis anksčiau kaip bausmės valandą. 

Išaušus tai valandai Horemhebas, prisilaikydamas girtų hetitų princų pe- 
čių ir garsiai juokdamasis, pasirodė iš savo palapinės ir aš, priėjęs prie Ho- 
remhebo, pasakiau: 

— Horemhebai, esu padaręs tau daugybę paslaugų ir galbūt išgelbėjau 
tau gyvybę, prie Tiro ištraukęs iš šlaunies užnuodytą strėlę ir tave išgydęs. 
Padaryk ir tu man paslaugą: leisk Azirui mirti garbingai, juk jis vis dėlto 
Sirijos karalius ir narsiai kovėsi. Tavo paties šlovė išaugs, jei leisi jam gar- 
bingai mirti — tavo draugai hetitai jau gana jį iškankino ir suknežino jo 
kūną, reikalaudami pasakyti, kur paslėpti jo lobiai. 

Po mano žodžių Horemhebas baisiai paniuro, nes buvo sumanęs daugy- 
bę įdomių dalykų Aziraus mirčiai užvilkinti ir visa buvo jau paruošta, dar 
brėkštant bausmės kalnelio papėdėje, mušdamiesi dėl geriausių žiūrovų 
vietų, smagiai praleisti dienos susirinko visi kariai. Tačiau šitai Horemhebas 
surengė ne dėl to, kad mėgo kankinimus ir džiaugėsi Aziraus kančia, o tik 
norėdamas pasmaginti savo karius ir taip įbauginti visą Siriją, kad po šiur- 
pios Aziraus mirties daugiau niekas apie maištą net svajoti nedrįstų. Šitai 
turiu pasakyt Horemhebo garbei - jis nebuvo žiauraus būdo, kaip apie jį 
pasakota, o buvo karys ir mirtis jam tebuvo ginklas. Vis dėlto pasakojimuo- 
se jis mielai leisdavo savo žiaurumą išpūsti, norėdamas įbauginti priešus ir 
pelnyti liaudies pagarbą. Mat jis tarė liaudį labiau gerbiant žiaurų, o ne 
geraširdį valdovą ir valdovų gerumą laikant silpnumu. 

Man kalbant Horemhebas paniuro, nuėmė ranką nuo princo Šubatu 

sprando, lingavo stovėdamas priešais mane ir ėmė pliaukšėti aukso rimbu 
sau per blauzdas. Man jis atsakė: 

— Tu, Sinuhe, amžinas dieglys mano šone ir greit man pakyrėsi, nes, 
skirtingai nei išmintingi žmonės, apmaudauji ir dygiais žodžiais priekaiš- 
tauji kiekvienam, kuriam sekasi, kuris kyla į turtą ir garbę, tačiau kam nors 
nuvirtus ir patyrus pralaimėjimą, pirmas puoli glostyti ir guosti. Gerai Ži- 
nai, kad sunkiai ir už didelius išteklius atgabenau Azirui gabiausius šito 
žemės galo budelius, o dar visokių draskymo bei deginimo įrankių su- 
statymas ant kalvos kariams parodyti kainavo apstą sidabro. Juk negaliu iš 
savo dumblyno žiurkių atimti pramogos, nes jie visi patyrė kančių, iš dau- 
gybės žaizdų liejosi kraujas per šitą Azirų. 

Hetitų princas Subatu pliaukštelėjo delnu jam per nugarą ir nusijuokęs 
sušuko: 

— Teisingai sakai, Horemhebai. Juk neketini iš mūsų atimti pramogos, 
nes norėdami palikti džiaugsmo ir tau, nedraskėme jam nuo kaulų mėsos, 
tik labai atsargiai pagnybčiojom jį replėmis ir sraigtais. 

Bet Horemhebo tuštybę jo žodžiai suerzino ir jam nepatiko, kad princas 
jį palietė. Todėl suraukęs antakius jis pasakė: 

— Esi girtas kaip pėdas, Subatu, o kankindamas Azirų aš tenoriu parodyti 
visam pasauliui, kokia lemtis ištinka kiekvieną, pasikliovusį hetitais. Tačiau 
šiąnakt mes susidraugavome, išgėrėme begalę brolybės taurių, todėl pasi- 
gailėsiu šito tavo sąjungininko Aziraus ir vardan mūsų draugystės dovano- 
siu jam lengvą mirtį. 

Subatu įtūžo — jo veidas persikreipė ir perbalo, nes hetitų garbė labai 
pažeidžiama, nors visi žino, kad apie garbę negalvodami jie išduoda ir par- 
duoda savo sąjungininkus, jei šie nebereikalingi ir naudingiau juos išduoti. 
Tiesa, taip pat elgiasi visos tautos ir visi išmintingi valdovai, tačiau hetitai 
šitai daro įžūliau nei kitos tautos, nė neketindami regzti viską pagražinančių 
ir pateisinančių atsikalbinėjimų ir pasiaiškinimų. Subatu įniršo, tačiau drau- 
gai, delnais užėmę jam burną, nutempė šalin nuo Horemhebo ir laikė, kol 
bergždžias siutas išvimdė išgertą vyną ir jis nurimo. 

Tačiau Horemhebas liepė išeiti Azirui iš įkalinimo palapinės ir nepapras- 
tai apstulbo pamatęs Azirų išeinantį prieš Žmones, išdidžiai kaip karalių 
iškėlus galvą, su karališku apsiaustu ant pečių. Mat Azirus buvo pavalgęs 
riebios mėsos, išgėręs stipraus vyno ir eidamas į bausmės vietą pasipūtėliš- 
kai lingavo galvą, garsiai juokėsi ir laidė pašaipas Horemhebo vadams bei 
sargybiniams. Jo plaukai buvo sušukuoti ir susukti, veidas blizgėjo aliejumi 
ir per karių galvas jis sušuko Horemhebui: 

— Oi, Horemhebai, oi, mėšlinas egiptieti. Nebebijok manęs - aš sukausty- 
tas grandinėmis, ir už savo karių iečių gali nesislėpti. Eikš pas mane, tavo 
apsiaustu noriu nusivalyti mėšlą nuo kojų —- nešvaresnės stovyklos gyveni- 
me nebuvau matęs, o priešais savo Baalį noriu žengti švariom kojom. 

Horemhebui labai patiko tie žodžiai ir jis garsiai nusijuokęs sušuko Azirui: 

— Negaliu prie tavęs prieiti - siro dvokas mane vimdo, nors kažkur pasi- 
vogei apsiaustą mėšlinam kūnui prisidengti. Tačiau be abejonės, esi narsus 
vyras, Azirau, jei iš mirties juokiesi. Todėl vardan savo paties garbės dova- 
nosiu tau lengvą mirtį. 

Jis nusiuntė asmens sargybinius, kad palydėtų Azirų bei sudraustų ka- 
riams drabstyti jį purvu, ir mėšliasnukiai, apsupę Azirų, daužė iečių kotais 
veidą kiekvienam, mėginusiam garsiai šaipytis iš Aziraus, - užmiršę ne- 
apykantą už visas suteiktas kančias, jie žavėjosi jo drąsa. Jie palydėjo į baus- 
mės vietą ir karalienę Keftiu bei abu Aziraus sūnus: Keftiu, moterų paprati- 
mu, buvo pasipuošusi, raudonai ir baltai išsidažiusi veidą, o berniukai į 
bausmės vietą, kaip dera karaliaus sūnums, žengė išdidūs ir vyresnis už 
rankos vedėsi jaunėlį. Juos pamatęs Azirus apsilpo ir tarė: 

— Keftiu, Keftiu, mano baltoji kumelaite, mano akies vyzdy, mano meile! 
Labai apgailestauju, kad tenka eiti paskui mane į mirtį - gyvenimas tau dar 
tikrai būtų palaimingas. 

Tačiau Keftiu atsakė: 

— Neapgailestauk dėl manęs, mano karaliau, nes su džiaugsmu žengiu 
paskui tave į Mirties šalį. Esi mano vyras ir stiprus kaip jautis - netikiu, kad 
koks kitas tau mirus galėtų mane taip pat patenkinti. Gyvenime atskyriau 
tave nuo kitų moterų ir pririšau prie savęs. Todėl neleisiu tau vienam į 
Mirusiųjų karalystę keliauti, o lydėsiu tave ir prižiūrėsiu neleisdama tau su 
kitomis džiaugtis — be abejonės, Mirusiųjų karalystėje tavęs laukia visos 
prieš mane gyvenusios gražuolės. Tikrumas už visa geriausia - lydėčiau 
tave net tuomet, jei man būtų leista gyventi. Pasikarčiau savo plaukais, kad 
galėčiau lydėti tave, mano karaliau, juk buvau tik vergė, o tu padarei mane 
karaliene ir pagimdžiau tau du stotingus sūnus. 

Azirus nepaprastai apsidžiaugė jos žodžiais ir pasipūtęs tarė savo sū- 
nums: 

— Mano gražieji sūnūs! Į pasaulį atėjote kaip karaliaus sūnūs, tai ir mirki- 
te kaip karaliaus sūnūs, idant man dėl jūsų nebūtų gėda. Patikėkite mani- 
mi — mirtis nebus skaudesnė už danties traukimą. Todėl būkite narsūs, gra- 
žieji mano sūnūs. — Tai taręs jis suklupo priešais budelį ir vėl kreipdamasis 
į Keftiu pasakė: - Man pakyrėjo žiūrėti į dvokius egiptiečius aplink, man 
pakyrėjo žiūrėti į jų kruvinas ietis. Parodyk savo vešias krūtis, Keftiu, kad 
mirdamas matyčiau tavo grožį - tada mirsiu toks laimingas, kaip su tavim 
gyvenau. 

Keftiu apsinuogino putnias krūtis ir budelis pakėlęs sunkų kalaviją vie- 
nu smūgiu nukirto jam galvą. Jo galva nulėkė prie Keftiu kojų ir su pasku- 
tiniais širdies dūžiais stiprus jo kraujas galinga čiurkšle ištryško iš didžiulio 
kūno, aptaškydamas sūnų drabužius - jiedu persigando, o mažylis ėmė 
drebėti. Tačiau Keftiu pakėlusi nuo žemės Aziraus galvą pabučiavo ištinu- 
sias jo lūpas, paglostė apdraskytus skruostus ir prispaudusi jo veidą prie 
minkštos krūtinės pasakė sūnums: 

— Paskubėkite, drąsieji mano sūnūs, be baimės eikite paskui tėvą, mažieji 
mano sūnūs, nes mama nekantrauja paskui tėtį žengti. 

Abu sūnūs nuolankiai suklupo: vyresnysis globėjiškai tebelaikė mažesnį- 
jį už rankos ir budelis lengvai perkirto jų laibus kaklus, už kojų nutempė jų 
kūnus į šalį ir taip pat lengvai, vienu vieninteliu smūgiu perkirto storą, 
baltą Keftiu kaklą — taigi visi jie mirė lengva mirtimi. Jų kūnus Horemhebas 
liepė išmesti į lavonduobę žvėrims. 

Šitaip, nė nepabandęs papirkti mirties, mirė mano draugas Azirus, o Ho- 
remhebas sudarė taiką su hetitais, nors gerai, kaip ir hetitai, žinojo, jog; ši 
taika tėra paliaubos, nes Sidonas, Semira, Biblas ir Kadešas liko hetitams ir 
hetitai Kadešą pavertė didžiule tvirtove bei savo valdžios šiaurės Sirijoje 
atramos tašku. Bet tiek Horemhebas, tiek hetitai buvo tuokart pavargę ka- 
riauti ir Horemhebas labai apsidžiaugė taika, nes turėjo vykti į Tėbus žiūrė- 
ti savo naudos, nuraminti Kušo žemės bei negrų, kurie sužvėrėję nuo lais- 
vės nebenorėjo mokėti Egiptui mokesčių. 

Tais metais Egiptą valdė faraonas Tutanchamonas, kuris dar buvo jau- 
nuolis ir rūpinosi tik savo kapo statyba, o liaudis, apkaltinusi jį visomis karo 
negandomis bei nuostoliais, ėmė baisiai jo neapkęsti sakydama: „Ko galime 
laukti iš faraono, kurio žmona turi prakeikto faraono kraujo“. Ejė visai ne- 
tildė žmonių kalbų, nes jos tiko jo tikslui, o paskleisdavo liaudyje vis naujų 
prasimanymų apie Tutanchamono nenuovokumą ir godumą, kai tas sten- 
gėsi savo kapui sukaupti visus Egipto lobius. Jis nustatė liaudžiai kapo mo- 
kestį savo paties kapui įrengti — kiekvienas Egipte privalėjo sumokėti mo- 
kestį už amžiną savo kūno išsaugojimą. Tačiau šią mintį jam į galvą įkalė 
Ejė, žinojęs, jog; šitai liaudį įdūkins. 

Per visą tą laiką nesilankiau Tėbuose, nes kęsdamas kančias ir nepriteklių 
keliavau su kariuomene - jai buvo reikalingas mano gydymo menas, tačiau 
iš Tėbų atvykę vyrai pasakojo, kad faraonas Tutanchamonas yra silpnas ir 
ligotas, kad jo kūną sekina kažkokia slaptinga liga. Jie sakė, jog; karas Sirijoje 
sekina jo jėgas, nes kaskart, kai ateidavo Žinių apie Horemhebo pergales, 
faraonas susirgdavo, bet jei pasiekdavo žinia apie Horemhebo pralaimėjimą, 
faraonas atsigaudavo ir pakildavo iš lovos. Jie taip pat sakė, kad visa tai tary- 
tum kerai ir kad kiekvienas, nenorėjęs užsimerkti, aiškiai matė, kaip faraono 
Tutanchamono sveikata priklauso nuo karo Sirijoje. 

Tačiau ilgainiui Ejės kantrybė seko ir jis vis dažniau siųsdavo Horemhe- 
bui žinią: „Ar liausiesi pagaliau kariavęs ir duosi ramybę Egiptui, juk esu 
jau senas ir man nusibodo laukti. Nugalėk pagaliau, Horemhebai, ir pado- 
vanok Egiptui taiką, idant pagal mūsų susitarimą gaučiau savo atlygį ir 
parūpinčiau jį tau . 

Todėl visai nenustebau, kai karui pasibaigus šventine karo laivų eisena 
su plazdančiomis vėliavėlėmis plaukiant aukštyn upe mus pasiekė žinia, 
kad faraonas Tutanchamonas įžengė į savo tėvo Amono aukso luotą į Va- 
karų šalį plaukti. Todėl mes turį nuleisti vėliavėles, išsitepti veidus suo- 
džiais bei pelenais. Buvo kalbama, jog faraoną Tutanchamoną ištiko stiprus 
ligos priepuolis tą pačią dieną, kai į Tėbus atėjo žinia apie Megido pasidavi- 
mą ir taiką. Tačiau Gyvenimo rūmų gydytojai tarp savęs nesutarė, nuo 
kokios ligos jis mirė, ir sklido gandai, kad jo pilvas buvo nuo nuodų pajuo- 
dęs, bet niekas nieko tikra apie jo mirtį nežinojo, o žmonės kalbėjo, kad jis 
mirė iš piktumo, jog; baigėsi karas, nes jo didžiausias džiaugsmas buvo ma- 
tyti kenčiantį Egiptą. Tačiau aš Žinau, jog mygdamas savo antspaudą į tai- 
kos sutarties molį Horemhebas žudė jį, tarytum savo rankomis būtų smei- 
gęs peilį į širdį, nes Ejė laukė taikos, ketindamas pašalinti iš kelio Tutancha- 
moną ir kaip taikos karalius pakilti į faraono sostą. 

Todėl turėjome išsisuodinti veidus, nuleisti laivuose pergalės vėliavėles, 
Horemhebas labai apmaudingai liepė nukabinti ir įmesti į upę sirų bei heti- 
tų vadus, kuriuos, didžiųjų faraonų papročiu, buvo įsakęs pakabinti ant 
laivo pirmagalio galvomis žemyn. Ir mėšliasnukiai, kuriuos jis buvo pasiė- 
męs į Tėbus pergale pasidžiaugti, - mat dumblyno žiurkes buvo palikęs 
tramdyti Sirijos ir po visų karo kančių tukti Sirijos riebalais, - buvo kupini 
apmaudo ir keikė Tutanchamoną, kuris jiems ne tik gyvas nedavė džiaugs- 
mo, 0 dar ir mirdamas jį atėmė. 

Sudirgę jie laivuose lošė kauliukais iš grobio, kurį sukaupė Sirijoje, ir 
mušėsi dėl merginų, kurias gabenosi iš Sirijos, ketindami, ganėtinai prisi- 
linksminę, Tėbuose parduoti. Jie statė gumbus, žaizdojo vienas kitą ir ne 
gedulo giesmes, o nešvankias dainas traukė, todėl į upės pakrantę laivų 
pasižiūrėti suplūdusi dievota liaudis jų elgesiu nepaprastai pasibaisėjo. Ir 
šių Horemhebo mėšliasnukių nebūtum galėjęs pavadinti egiptiečiais, nes 
diduma jų, prisigrobę gražių drabužių, rengėsi sirų arba hetitų papročiu, 
kalbėdami įmaišydavo siriškų ir hetitiškų žodžių bei keiksmų, o dažnas 
Sirijoje buvo pradėjęs tarnauti Baaliui ir vežėsi Baalį į Egiptą. Negalėjau jų 
už tai smerkti, nes pats prieš išvykdamas iš Sirijos paaukojau Amoro Baa- 
liui didžiulę gėrimo ir mėsos auką už savo draugą Azirų, tačiau pasakoju 
tai, norėdamas paaiškinti, kodėl liaudis jų šalinosi ir bijojo nelyginant sve- 
timšalių, nors didžiavosi jų pergalėmis Sirijoje. 

Horemhebo kariai savo ruožtu stebėjosi daugelį metų nematytų Egiptu - 
Egiptas jiems rodėsi nebe ta pati šalis, iš kurios išvyko į karą, ir net man 
Egiptas rodėsi kitoks. Kur tik išlipdavome į krantą pernakvoti, ten matėm 
vien liūdesį, vargą ir skurdą. Zmonių drabužiai nuo daugybės skalbimų 
buvo nupilkę, kai kur margį, dėl aliejaus stygiaus veidai nusausę, šiurkštūs, 
akys pavargusios, o ant skurdžių nugarų matėme mokesčių rinkėjų lazdų 
pėdsakus. Viešieji pastatai buvo aptriušę, ant faraono Teisėjų rūmų stogo 
puošmenų paukščiai suko lizdus, molinės sueižėjusios faraono rūmų sienų 

plytos dužinėjo į grindinį. Daugybę metų dėl darbo jėgos trūkumo nebuvo 
taisomi keliai, nes gyvoji Egipto jėga kariavo Sirijoje, drėkinimo kanalų sie- 
nelės buvo sugriuvusios, o drėkinimo grioviai laukuose užžėlę. 

Tik šventyklos klestėjo: ant jų sienų auksu ir raudonais dažais tviskėjo 
nauji paveikslai bei Amoną šlovinantys šventraščiai, Amono šventikai buvo 
įsipenėję, jų plikos galvos blizgėjo aliejumi. Jie rijo aukų mėsą, vargdieniai 
valgė sausą duoną ir košę, užgerdami Nilo vandeniu, o vyrai, kurie kadaise 
buvo turtingi ir iš puošnių taurių gėrė vyną, dabar buvo laimingi, kartą per 
Mėnulio mėnesį gavę ąsotį skysto alaus. Nuo pakrantės nesigirdėjo moterų 
juoko nei džiaugsmingo vaikų krykštavimo — pakrantėje moterys išdžiūvu- 
siomis rankomis grūmojo kultuvėmis ir it baugštūs primušti žvėriukai ke- 
liais tykino vaikai, bado iškankinti rausė iš dumblo vandens augalų šaknis 
ir valgė. Sitokį karas padarė Egiptą — karas nusinešė visa, ko Atonas pasi- 
gailėjo. Todėl žmonės jau nevaliojo džiaugtis taika, tik baimingai dėbčiojo į 
aukštupin plaukiančius Horemhebo karo laivus. 

Tačiau kregždutės mosuodamos greitais it strėlės sparnais viršum van- 
dens tebelakstė, tuščios pakrantės nendryne maurojo begemotai, išsižioję 
krokodilai ant seklumų ilsino kaulus, leisdami mažiems paukšteliams valy- 
ti dantis. Laivuose atsigėrėme Nilo vandens - joks pasaulio vanduo nepri- 
lygsta Nilo vandeniui ir taip nenumalšina troškulio. Traukėme dumblo kva- 
pą, klausėmės papiruso nendrių šiugždesio vėjyje, klausėmės ančių kryks- 
mo, per mėliu tviskanųį dangų savo aukso luotu plaukė Amonas ir mes 
pajutom sugrįžę į tėvynę. 

Taip išaušo diena, kai iš už upės iškilo trys kalnų viršūnės, amžini Tėbų 
sargybiniai, pamatėme didžiuosius šventyklos stogus, auksines, tvaskius žai- 
bus prieš akis svaidančias obeliskų smailes. Išvydome Vakarų kalnus ir ne- 
aprėpiamą Mirusiųjų miestą, išvydom akmenines Tėbų prieplaukas ir ne- 
aprėpiamą daugį neturtingųjų miesto dalies molio trobelių skersgatvių, tur- 
tingųjų miesto dalį ir gėlių tviskesy bei žolės žalumoje skendinčius kilmin- 
gujų rūmus. Tuomet giliau įkvėpėme, irklininkai su didžiuliu užsidegimu 
sumerkė į vandenį irklus ir Horemhebo kariai, užmiršę liūdesį dėl faraono 
mirties, ėmė šaukti ir triukšmauti. 

Sitaip vėl sugrįžau į Tėbus ir nusprendžiau daugiau niekada iš jų neiš- 
vykti - mano akys buvo ganėtinai pavargusios nuo žmonių piktybės, nieko 
nauja mano akims po senuoju dangum nebeliko. Todėl nusprendžiau vi- 
sam laikui likti Tėbuose, vargingai nugyventi gyvenimą buvusiame vario 
liejiko name, neturtingųjų miesto dalyje, mat visas brangias dovanas, gau- 
tas už išmoningumą per karą Sirijoje, buvau išleidęs Aziraus kapo aukoms, 
nes to turto pasilikti nenorėjau. Tie turtai mano šnervėms atsidavė krauju 
ir naudojami nebūtų teikę džiaugsmo. Todėl padovanojau Azirui viską, ką 
sukaupiau jo šaly, ir sugrįžau į Tėbus. 

Tačiau dar nebuvau susipylęs kaupino saiko - man dar buvo skirta ne- 
maloni, sielą šiurpinanti užduotis, bet negalėjau jos išvengti, todėl vos po 

kelių dienų dar kartą turėjau išvykti iš Tėbų. Mat Ejė su Horemhebu, jų 
pačių manymu, gudriai surezgė tinklą įvykdę savo sumanymą ir tarėsi val- 
džią turį savo rankose, tačiau nelauktai valdžia išslydo jiems iš rankų ir dėl 
moters įgeidžio Egipto likimas ėmė suktis į kitą pusę. Todėl dar turiu pa- 
pasakoti apie valdovę Nefertitę ir princesę Baketamonę, idant galėčiau baigti 
pasakojimą ir nurimti. Bet kad apie jas papasakočiau, turiu pradėti naują 
knygą, ir tebūnie tai paskutinė mano rašoma knyga, o rašau ją dėl savęs — 
aiškindamasis, kodėl aš, gimęs gydytoju, tapau žudiku. 


PENKIOLIKTOJI KNYGA 
Horemhebas 

Pagal susitarimą su Horemhebu skeptro nešiotojas Ejė po faraono Tutan- 
chamono laidotuvių rengėsi užsidėti faraono karūną. Siekdamas šio tikslo 
jis skubino Tutanchamono kūno paruošimą bei jo laidotuves, baigė skaldy- 
ti jo kapą, palikęs jį mažą ir niekingą, lyginant su didžiųjų faraonų kapais, o 
didesnę dalį lobių, kuriuos Tutanchamonas ketino nusinešti į kapą, atsidėjo 
sau. Bet pagal susitarimą jis turėjo įkalbėti princesę Baketamonę tapti Ho- 
remhebo sutuoktine, idant Ejei mirus Horemhebas, - nors gimęs mėšlinais 
tarpupirščiais, — galėtų teisėtai reikalauti karūnos. Sitai jis buvo su šventi- 
kais sutaręs: kai gedului pasibaigus Horemhebas švęs pergalės šventę, prin- 
cesė Baketamonė Sechmetės šventykloje apsireikš Horemhebui Sechmetės 
pavidalu ir šventykloje atsiduos Horemhebui, idant jų sąjungą pašventintų 
dievai ir Horemhebas taip pat taptų dieviškas. Sitaip drauge su šventikais 
buvo sumanęs Ejė, tačiau princesė Baketamonė surezgė savo planą, rūpes- 
tingai jį parengė ir žinau, kad šiam planui ją sukurstė valdovė Nefertitė iš 
neapykantos. Horemhebui, ketindama planui pavykus greta Baketamonės 
tapti galingiausia Egipto moterimi. 

Jų planas buvo bedieviškas ir šiurpus — tik iš apmaudaujančios moters 
klastos galėjo rastis toks planas, jis buvo toks neįtikimas, jog; vien dėl to 
rodės vargiai įgyvendinamas - niekas nebūtų šitaip sugalvojęs, o jei ir būtų 
sugalvojęs, tai būtų palaikęs jį esant neįmanoma. Tik šį planą atskleidus 
paaiškėjo, kodėl hetitai taip paslaugiai pasiūlė taiką, perdavė Megidą bei 
Amoro žemę ir sudarant taiką sutiko su nuolaidomis. Mat hetitai buvo iš- 
mintingi žmonės ir strėlinėje turėjo atsarginę strėlę, apie kurią Horemhebas 
su Eje net nenujautė ir sudarydami taiką žinojo nusileisdami nieko neprara- 
sią. Jų nuolaidumas Horemhebui turėjo pasirodyti įtartinas, tačiau karo sėk- 
mė buvo jį apžilpinusi ir jis pats norėjo taikos, ketindamas Egipte sustiprinti 
savo valdžią ir pagaliau gauti į žmonas princesę Baketamonę, nes pernelyg 
ilgai laukė jos ir laukimas jo aistrą karališkam kraujui įplieskė neslopstančia 
liepsna. Todėl jis niekuo neabejojo ir nepastebėjo hetitų klastos. 

Tačiau po sutuoktinio mirties sutikusi aukoti Amonui valdovė Nefertitė 
negalėjo susitaikyti su mintimi, kad yra išstumta iš Egipto valdymo ir kad 
bet kuri kita Aukso rūmų moteris jai prilygsta. Ji jau turėjo gerokai metų, 
bet buvo dar labai graži, nors nusidėvėjusiam jos grožiui išsaugoti reikėjo 
geros priežiūros bei gražinimosi medžiagų. Savo grožiu ji patraukė į savo 
pusę daugybę Egipto kilmingųjų, kurie valdant niekingajam faraonui Auk- 

so rūmuose gyveno bergždžią veltėdžių gyvenimą. Būdama nuovoki ir klas- 
tinga ji susidraugavo su princese Baketamone ir sukurstė įzimtą Baketa- 
monės išdidumą ligi plėvojančios liepsnos, kuri taip sekino jos širdį, kad 
galų gale Baketamonės išdidumas ėmė panėšėti greičiau į pamišimą nei 
prigimtinę Žmogaus savivoką. Mat ji ėmė taip didžiuotis savo šventuoju 
krauju, kad nebeleido paprastam Žmogui nei savęs paliesti, nei savo šešėlio 
palytėti. Visą gyvenimą ji išdidžiai saugojo savo skaistybę, nes, jos many- 
mu, visame Egipte nebuvo jai prilygstančio vyro, juk jos gyslomis tekėjo 
didžiųjų faraonų kraujas. Sitaip ji pergyveno tą amžių, kai įprasta tuoktis, ir 
manau, kad skaistybė trenkė jai į galvą ir susargdino širdį, nors malonus 
vedybinis guolis galėjo ją išgydyti. Vis dėlto ji tebebuvo nepaprastai graži, 
dėl stoto ir išdidumo jos grožis rodės beamžis ir ji, nors neleisdama ver- 
gams savęs paliesti, pavydulingai rūpinosi savo grožiu. 

Nefertitė kaip įmanydama kurstė jos išdidumą ir įtikino, kad ji gimusi 
didiems darbams ir privalo išplėšti Egiptą iš prastakilmių valdžios paglem- 
žėjų rankų. Nefertitė kalbėjo jai apie didžiąją valdovę Hačepsutę, kuri pasi- 
rišusi po smakru karališką barzdą, apsijuosusi liūto uodega valdė Egiptą 
faraonų soste sėdėdama. Jiedvi klaidžiojo po baltom kolonom tviskančią 
Hačepsutės šventyklą uoloje, po šventyklos mirtų terasas, apžiūrinėjo di- 
džiosios valdovės atvaizdus ir Nefertitė įtikino Baketamonę, kad jos grožis 
primena didžiosios valdovės grožį. 

Taip pat Nefertitė prikalbėjo jai daug bloga apie Horemhebą, todėl ne- 
palytėtas jos išdidumas ėmė bijoti Horemhebo - prastakilmio, visa galva 
aukštesnio ir stambesnio už Egipto kilminguosius; ji negalėjo pakelti min- 
ties, kad Horemhebas pagrobs ją ir karių papratimu grubiai išprievartaus, 
išniekindamas jos šventą kraują. Tačiau žmogaus širdis nenuosekli ir įno- 
ringa, todėl manau labiausiai ją ėmus neapkęsti Horemhebo už tai, kad 
Horemhebo jėga ir aistrumas ją slaptingai traukė — dar jaunystėje Horem- 
hebui atvykus į Aukso rūmus ji per ilgai žiūrėdavo į jį, kaisdama nuo jo 
žvilgsnių, nors pati sau šito niekada neprisipažino. 

Todėl kai Ejės ir Horemhebo ketinimai išaiškėjo ir faraonas Tutancha- 
monas karui Sirijoje baigiantis ėmė geibte geibti, Nefertitei nesunku buvo 
ją palenkti. Nemanau, kad Ejė slėpė savo ketinimus nuo Nefertitės - juk 
Nefertitė buvo jo duktė. Taigi Nefertitė nesunkiai išsiaiškino, kokį nepa- 
prastą žaidimą Ejė su Horemhebu slapta žaidžia. Tačiau Nefertitė neap- 
kentė savo tėvo už tai, kad šis, ištraukęs iš jos ganėtinai naudos, nustūmė į 
šalį ir, kadangi ji buvo prakeikto faraono sutuoktinė, nerodė Aukso rūmams, 
neleisdamas jai dalyvauti šventinėse rūmų apeigose. Tariu, kad buvo ir ki- 
tokių priežasčių, dėl kurių Nefertitė neapkentė savo tėvo Ejės, bet nenoriu 
tų priežasčių pasakoti, nes nesu jomis tikras ir visomis Aukso rūmų apkal- 
bomis netikiu, nors Žinau, jog faraonų Aukso rūmai — tamsūs rūmai ir jų 
sienos slepia daug šiurpių dalykų. Pasakysiu tik, kad grožis ir protas, susi- 
jungę moteryje, kurios širdį metai pavertė akmeniu, — pavojingas derinys, 

pavojingesnis už pliką peilį, aštresnis už varinį smogiamojo vežimo pjautu- 
vą. Ir netikiu, kad pasaulyje yra kas nors pavojingesnio ir pražūtingesnio už 
pakankamai gražią ir pakankamai protingą beširdę moterį. Sitai geriausiai 
paliudija Nefertitės suregztas planas, į kurį ji įtraukė princesę Baketamonę. 

Tas klastingas planas išaiškėjo tuomet, kai Horemhebas grįžęs į Tėbus iš 
nekantros ėmė sukiotis apie princesės Baketamonės langus, trokšdamas ją 
pamatyti ir su ja pasikalbėti, nors Baketamonė nepanoro jo priimti ir atsisa- 
kė su juo matytis. Horemhebui pasitaikė pastebėti hetitų pasiuntinį, siekusį 
pasikalbėti sa Baketamone, ir jis nusistebėjo, kad Baketamonė priima heti- 
tų pasiuntinius ir ko pasiuntinys pas ją taip ilgai užtruko. Todėl jis sava- 
vališkai, nieko neklausęs įsakė suimti hetitą, o hetitas iš puikybės pagąsdi- 
no jį prikalbėdamas tokių žodžių, kokių gali prikalbėti tik savo viršenybė 
įsitikinęs Žmogus. 

Horemhebas viską papasakojo Ejei ir naktį jie jėga įsibrovė į Baketamo- 
nės kambarius, nužudė ją gynusius vergus ir žarijų inde surado Baketamo- 
nės paslėptus laiškus. Perskaičius tas molines lenteles juos apėmė baisus 
šiurpas ir, uždarę Baketamonę jos kambariuose, įsakė saugoti ir ją, ir Nefer- 
titę. Dar tą pat naktį jie atkako pas mane į vario liejiko namą, kurį Mutė po 
gaisro už Kaptaho atsiųstą sidabrą buvo atstačiusi, ir atkako nakties tamsy- 
je, slėpdami veidus paprastuose dengtuose neštuvuose. Iš pradžių nepaži- 
nusi jų Mutė įleido į vidų piktai niurzgėdama, kad jie reikalauja žadinti 
mane miegantį. Bet nemiegojau, nes grįžęs iš Sirijos prastai miegodavau 
dėl to, ką ten pamačiau. Todėl Mutei beniurzgant pakilau iš lovos, užde- 
giau lempas ir priėmiau lankytojus, tardamas, kad šiems reikia mano, kaip 
gydytojo, pagalbos. Tačiau nepaprastai apstulbau juos pamatęs ir, liepęs 
Mutei atnešti mums vyno, vėl išsiunčiau miegoti, nors Horemhebas buvo 
taip išsigandęs, kad norėjo Mutę užmušti, nes ši matė jo veidą ir galėjo 
girdėti mūsų kalbą. Niekada nebuvau matęs taip persigandusio Horemhe- 
bo ir šitai teikė man didelį malonumą. Todėl pasakiau: 

— Neleisiu tau užmušti Mutės — tau galvoj negerai, jei kalbi tokias kvai- 
lystes. Mutė sena, blogai girdi ir miegodama knarkia kaip begemotas. Jei 
turėtum kantrybės paklausyti, tuoj išgirstum jos knarkimą. Todėl išgerk 
vyno ir patikėk, kad neverta senos moters bijoti. 

Tačiau Horemhebas nekantriai tarė: š 

— Ne apie knarkimą su tavimi kalbėti atėjau, Sinuhe. Zmogus šen ar 
ten - nieko nereiškia, nes Egiptui gresia mirtinas pavojus ir privalai Egiptą 
išgelbėti. 

Ejė patvirtino jo žodžius sakydamas: 

— Išties Egiptui gresia mirtinas pavojus, Sinuhe, ir man gresia pavojus — 
turbūt toks didžiulis pavojus niekada dar Egiptui negrėsė. Todėl nelaimėje 
kreipiamės į tave, Sinuhe. 

Piktai nusijuokęs iš jų parodžiau plikas savo rankas. Tada Horemhebas 
ištraukė karaliaus Subiluliumo molines lenteles ir padavė man paskaityti, 

davė paskaityti ir prieš karo pabaigą Baketamonės į Chatušašą hetitų kara- 
liui rašytų laiškų nuorašus. Skaičiau tuos laiškus ir manęs jau neėmė juo- 
kas, vynas man neteko skonio, nes hetitų karaliui Baketamonė šitaip rašė: 

„Esu faraono duktė, mano gyslomis teka šventas kraujas ir Egipte nėra 
nė vieno man prilygstančio vyro. Girdėjau, kad turi daug sūnų. Todėl at- 
siųsk savo sūnų man, idant sukulčiau su juo ąsotį ir tegul valdo tavo sūnus 
drauge su manim Kemi žemę“. 

Šis laiškas buvo toks neįtikimas, kad įžvalgusis Šubiluliumas iš pradžių juo 
nepatikėjo ir su slaptuoju pasiuntiniu nusiuntė Baketamonei labai įtartiną 
molio lentelę klausdamas jos sąlygų. Tačiau kitu laišku Baketamonė patvirti- 
no savo pasiūlymą ir patikino, kad Egipto kilmingieji yra jos pusėje, kad ir 
Amono šventikai - jos pusėje. Šis laiškas privertė Šubiluliumą įsitikinti Ba- 
ketamonės ketinimo nuoširdumu. Todėl jis skubėjo su Horemhebu sudaryti 
taiką ir kaip tik susiruošė siųsti savo sūnų Subatu į Egiptą. Tinkamą dieną 
Subatu su daugybe dovanų Baketamonei ketino iškeliauti iš Kadešo ir, spren- 
džiant iš paskutinės molio lentelės, su palyda jau buvo kelyje į Egiptą. 

Man skaitant tuos laiškus, Ejė su Horemhebu susiginčijo ir Horemhebas 
pasakė Ejei: 

— Tai tokia padėka už viską, ką padariau tavo labui, tai padėka už karą, 
kuriame nugalėjau hetitus ir begalę kančių iškenčiau. Iš tikrųjų būčiau dau- 
giau laimėjęs, jei aklą šunį būčiau palikęs mano naudos Egipte žiūrėti — iš 
tavęs naudos ne daugiau nei iš sąvadautojo, kuriam mokama net mergšės 
užpakalio nemačius. Išties, Eje, esi mėšliniausias iš visų mano sutiktų vyrų — 
labai apgailestauju dėl tos dienos, kai sudarydamas su tavimi sąjungą pa- 
spaudžiau tavo juodą ranką. Dabar man nieko kita nelieka — tik su savo 
mėšliasnukiais užimti Tėbus ir pačiam užsidėti dvigubą karūną. 

Tačiau Ejė tarė: 

— Sventikai su šituo niekada nesutiks, juolab kad net nežinome, kiek slap- 
toji sąjunga apima ir kokią paramą Baketamonė mano gausianti iš šventikų 
bei kilmingųjų. Liaudis nieko nereiškia, nes liaudis — tik jautis su virve ant 
kaklo, kur nori vedamas. Ne, Horemhebai, jei princas Subatu atvyksta į 
Tėbus ir sukuls su Baketamone ąsotį - mūsų valdžia žlugusi, o ginklu jai 
nesutrukdysime, nes tai reikš naują karą, o dabar Egiptas nepakels dar vie- 
no karo, be to, karas sužlugdytų mūsų valdžią ir nušluotų visa, ką taip 
sunkiai surentėme. Iš tiesų buvau aklas šuo, tačiau nieko panašaus dar nie- 
kada nebuvo nutikę - negalėjau šito nujausti. Todėl Sinuhė privalo mums 
padėti. 

— Vardan visų Egipto dievų, - pasakiau nustebęs, - kuo galiu jums padė- 
ti, juk aš tik gydytojas ir neįstengsiu pasukti kvailos moters galvos į Ho- 
remhebo pusę? 

Horemhebas tarė: 

— Jau kartą mums padėjai — sugriebęs irklą nori nenori privalai irtis. Turi 
keliauti pasitikti princo Subatu ir pasirūpinti, kad jis nepasiektų Egipto. Kaip 

šitai padarysi - nežinom ir net nenorim žinoti. Tik pasakysiu, kad viešai 
kelyje jo nužudyti negalime, nes tai reikštų naują karą su hetitais, o aš no- 
riu pats pasirinkti laiką, kada naują karą pradėti. 

Jo žodžiai mane pašiurpino - keliai pradėjo drebėti, širdis sutirpo, liežu- 
vis burnoje vėlėsi, kai sakiau: 

— Tiesa, kartą jums padėjau, bet padariau tai tiek dėl savęs, tiek dėl Egip- 
to, 0 šitas princas man nieko bloga nepadarė ir temačiau jį tik kartą - prie 
tavo palapinės Aziraus mirties dieną. Ne, Horemhebai, jau verčiau mirsiu, 
bet samdytu žudiku manęs nepaversi, nes nėra niekingesnio nusikaltimo. 
Tiesa, sugirdžiau faraonui Echnatonui mirtį, bet tai padariau dėl jo paties — 
jis sirgo, o aš buvau jo draugas. 

Horemhebas suraukė antakius ir ėmė pliaukšėti rimbu sau per blauzdas, 
o Ejė pasakė: 

— Sinuhe, tu protingas Žmogus, todėl turbūt pats suvoki, kad negalime 
pakišti visos valstybės po aikštingos moters kilimu. Patikėk manimi, nie- 
ko kita nelieka. Kelyje į Egiptą princas turi mirti, ir man nesvarbu, ar jis 
mirs per nelaimingą atsitikimą, ar nuo ligos — kad tik mirtų. Todėl turi 
keliauti į Sinajaus dykumą jo pasitikti ir keliausi pasitikti princesės Bake- 
tatonės siųstas — kaip gydytojas apžiūrėti, ar tinka į sutuoktinius. Šituo jis 
mielai patikės ir, gerai tave priėmęs, daug klausinės apie Baketamonę, 
nes princai taip pat žmonės, ir tariu jį esant didelio smalsumo apimtą ir 
svarstant, su kokia kerėtoja Egiptas jį supančioti ketina. Oi, Sinuhe, tavo 
užduotis bus lengva, bet nesumenkinsi dovanų, gautų už šią užduotį, nes 
ją atlikęs praturtėsi. 

Horemhebas tarė: 

— Greitai spręsks, Sinuhe, - gyvenimą renkiesi ar mirtį. Turbūt supranti, 
kad negalėsime gyvo tavęs palikti, jei atsisakysi, nors tūkstantį kartų mano 
draugas būtum. Mat ši paslaptis — faraono paslaptis ir jos niekas negali 
išgirsti. Vardas, kurį tau motina davė - Sinuhė —- pranašavo bloga, nes tau 
per daug faraono paslapčių teko išgirsti. Todėl tark žodį, ir nuo ausies lig 
ausies perpjausiu tau gerklę, nors man bus sunku tai padaryti, juk esi ge- 
riausias mūsų tarnas — tokio dalyko niekam kitam patikėti negalime. Mat 
tave su mumis jau sieja bendras nusikaltimas ir šitą nusikaltimą mielai su 
tavimi pasidalinsime, jeigu manai, jog nuo kvailos moters ir hetitų viešpa- 
tystės išgelbėti Egiptą — nusikaltimas. 

Sitaip suvokiau pakliuvęs į savo paties darbų suregztą tinklą ir šis tinklas 
buvo stiprus, pančiojo mane kaip kalinį ir nė vienos jo gijos negalėjau nu- 
kirsti. Mano paties darbai mane surišo virve, kurią pats buvau susivijęs, o ši 
virvė driekėsi per daugybę metų: nuo didžiojo faraono mirties nakties, dar 
nuo Ptahoro apsilankymo mano namuose, nuo tuščios upės, kuria savo 
gimimo naktį plaukiau nendrių luotu. Tačiau tą valandėlę, kai sugirdžiau 
faraonui Echnatonui mirtį, galutinai susiejau savo likimą su Horemhebo ir 
Ejės likimais, nors tuomet, liūdesio ir apmaudo pagautas, šito nežinojau. 

— Gerai Žinai, kad mirties nebijau, — atsakiau veltui gindamasis. Nors 
daug kalbėdavau apie mirtį, šaukiausi mirties, bet tamsią naktį ji rodės at- 
grasus ir šaltas svečias ir nepanūdau, kad kvailas peilis perbrauktų gerklę. 

Visa tai rašau dėl savęs - nesiteisindamas, todėl, savo gėdai, prisipažįstu, 
kad mintis apie mirtį tąnakt mane nepaprastai pašiurpino, nes mirtis atėjo 
netikėtai, nelauktai —- nespėjau pasiruošti ją sutikti. Jeigu būčiau spėjęs pasi- 
ruošti, gal nebūčiau taip baisiai įbūgęs. Bet pagalvojau apie strėlės greičiu 
viršum upės lakstančias kregždutes, pagalvojau apie uosto vynus, pagal- 
vojau apie žąsį, Mutės iškeptą tėbietiškai, ir gyvenimas staiga man pasiro- 
dė palaimingas. Todėl pagalvojau apie Egiptą, pagalvojau, jog Echnatonas 
privalėjo mirti, idant Egiptas išliktų ir Horemhebas galėtų ginklu atmušti 
hetitų puolimą. Vis dėlto Echnatonas buvo mano draugas, o šio svetimšalio 
princo aš visai nepažinojau ir tikriausiai už karo nusikaltimus jis buvo tūks- 
tantį kartų mirties nusipelnęs. Kodėl gelbėdamas Egiptą negaliu jo užmuš- 
ti, juk Egiptą gelbėdamas jau sugirdžiau mirtį Echnatonui. Mane labai su- 
ėmė miegas ir žiovaudamas pasakiau: 

— Mesk peilį šalin, Horemhebai, - kvailas peilis mane baisiai erzina. Te- 
būnie kaip sakai. Taigi aš išgelbėsiu nuo hetitų Egiptą, bet dar išties neži- 
nau, kaip šitai padarysiu, ir man rodos, kad drauge ir aš žūsiu — princui 
mirus hetitai, be abejo, mane nužudys. Tačiau tai nesvarbu - nenoriu, kad 
hetitai valdytų Egiptą ir ne dėl dovanų ar gerų pažadų tai padarysiu, o dėl 
to, kad šis darbas dar prieš mano gimimą buvo žvaigždėse surašytas ir jo 
neišvengsiu. Taigi imkit karūnas iš mano rankų, Horemhebai ir Eje, imkit 
karūnas ir palaiminkite mane, nes aš, niekingas gydytojas Sinuhė, padary- 
siu jus faraonais. 

Šitaip kalbant mane suėmė nesutramdomas juokas — pagalvojau: galbūt 
mano gyslomis teka šventas kraujas ir esu vienintelis teisėtas faraonų val- 
džios paveldėtojas, o Ejė iš pradžių tebuvo niekingas Saulės šventikas, Ho- 
remhebo tėvai dvokė galvijais ir sūriu. Užsiėmęs delnu burną garsiai kaip 
boba krizenau - juokiausi galvodamas sau, jog turėdamas tiek jėgos kiek 
Horemhebas arba tiek šaltakraujiško klastingumo kaip Ejė būčiau galėjęs 
taip susitvarkyti gyvenimą, kad įrodęs savo kilmę pats pakilčiau į faraonų 
sostą. Tuo perversmų metu visa buvo įmanu, tačiau valdžia mane baugino, 
o kruvina faraonų karūna kėlė siaubą - mano gyslomis tekantis Saulės krau- 
jas buvo sumišęs su skystu Mitanijos krauju — Saulėlydžio krauju. Todėl tik 
juokiausi užsiėmęs delnu burną ir neįstengiau susitvardyti — sukrėstas aš 
imu juoktis, o įbūgusį mane suima miegas. Situo manau skiriąsis nuo dau- 
gybės kitų Žmonių. 

Mano juokas Horemhebą suerzino: jis ėmė raukyti antakius ir pliaukšėti 
aukso rimbu sau per blauzdas, tačiau Ejės juokas neerzino, nes jis buvo jau 
senas, pavargęs Žmogus ir nepaisė nei žmonių juoko, nei verksmo - tik 
savęs. Tą valandėlę pamačiau juos abu tokius, kokie buvo — be margap- 
lunksnio vaizdinių apdaro, pamačiau juos kaip plėšikus, plėšiančius mirš- 

tančio Egipto kūną, kaip vaikus, panūdusius pažaisti su karūnomis bei val- 
džios ženklais - jų valia ir aistra juos kaustė ir jie niekada nebuvo laimingi. 
Todėl staiga nutilau ir žvelgdamas į ateitį pasakiau Horemhebui: 

— Mano drauge Horemhebai, karūna slegia. Pajusi tai vienos karštos die- 
nos vakarą, kai galvijus gins į upės pakrantę girdyti ir balsai aplink tave 
nutils. 

Tačiau Horemhebas tarė: : 

— Skubėk į kelionę - laivas laukia, turi sutikti Subatu Sinajaus dykumoje, 
kol jis su palyda nepasiekė Tanio. 

Taigi staiga, vidurnaktį, vėl išvykau iš Tėbų - Horemhebas davė man grei- 
čiausią savo laivą ir aš liepiau įkelti į jį manąją gydytojo skrynelę bei likučius 
tėbietiškai keptos žąsies, kurią Mutė buvo patiekusi vakarienei. Ir vyno, ke- 
lionės draugo, liepiau įdėti, nes jau nelabai paisiau, kas man nutiks. 

Laive turėjau laiko pagalvoti ir pakankamai prisigalvojęs kaip galėdamas 
skubinau kelionę - raginau irklininkus ir lazda, ir žadėdamas jiems galybę 
dovanų, nes kuo daugiau apie viską galvojau, tuo aiškiau suvokiau, koks 
didžiulis — it juodas smėlio debesis dykumoj - iškilęs pavojus Egiptui. Man 
nesunku pasiteisinant pasakyti, kad visa, ką padariau — padariau dėl Egip- 
to, tačiau žmogaus darbus ne taip paprasta paaiškinti - darbų vynas ne 
visada būna grynas, gali būti skiestas. Rašau tai dėl savęs, todėl prisipažįs- 
tu, kad galbūt niekada nebūčiau ėmęsis šio darbo, jei tąnakt savo name 
nebūčiau pabūgęs netikėtos mirties. Tačiau sutikęs atlikti šį darbą visaip jį 
teisinau, įvilkęs jį į šviesų pūkinį vaizdinių apdarą, kol ir pats įtikėjau, kad 
savo darbu išgelbėsiu Egiptą. Vis dėlto senatvėje tuo jau nebetikiu, bet ke- 
liaudamas valtimi žemyn upe turėjau skubėti ir mane taip degino žygio 
karštinė, kad akių vokai pabrinko ir negalėjau ramiai miegoti. 

Vėl jaučiausi vienišas, vienišiausias iš visų, nes jau nė vienam žmogui 
nebegalėjau atsiskleisti, niekieno pagalbos negalėjau prašyti. Mat mano pa- 
slaptis buvo faraonų paslaptis ir atskleista ji būtų lėmusi tūkstančių tūks- 
tančių mirtį. Kad nebūčiau apkaltintas, turėjau būti klastingesnis už gyvatę 
ir klastai mane labai akstino suvokimas, kad apkaltintas mirčiau žiauria mir- 
timi nuo hetitų rankų. 

Todėl man kilo didžiulė pagunda viską metus sprukti ir kur nors toli 
pasislėpti, kaip pasakoje pasielgė Sinuhė - mano bendravardis, netyčia su- 
žinojęs faraono paslaptį. Nepaprastai įsimaniau sprukti ir leisti lemčiai ristis 
per Egiptą, ir jei būčiau pasprukęs, galbūt įvykiai būtų susiklostę kitaip ir 
pasaulis šiandien atrodytų kitaip, geriau ar blogiau - negaliu pasakyti. Vis 
dėlto sendamas supratau, kad visi valdovai vienodi ir visos tautos galų gale 
vienodos - nesvarbu, kas valdo ir kuri tauta kurią pavergia, nes galų gale 

visada tenka kentėti neturtėliams. Gal niekas nebūtų pasikeitę, jei būčiau 
nupūtęs savo užduotį pavėjui ir sprukęs. Tačiau pasprukęs tikriausiai jau 
niekad nebūčiau buvęs laimingas. Bet ir laimingesnis nei esu nebūčiau, nes 
mano laimės dienos prabėgo su jaunyste. 

Tačiau aš nesprukau, nes buvau silpnas, o silpnas žmogus mieliau lei- 
džiasi kito valios vedamas į baugų darbą, nei pats kelią pasirenka. Išties 
silpnas Žmogus mieliau leidžiasi vedamas į mirtį, nei mėgina nukirsti virvę, 
kuria yra vedamas, ir manau, jog diduma žmonių silpni, taigi aš nesu vie- 
nintelis. o 

Todėl princas Subatu turėjo mirti ir aš, sėdėdamas laivo aukso pastogės 
šešėlyje su vyno ąsočiu, sutelkiau visas Žinias ir išimoningumą galvodamas, 
kaip jį nužudyti, kad mano darbas nebūtų atskleistas ir dėl jo nenukentėtų 
Egiptas. Tai buvo sunki užduotis, nes hetitų princas, be abejonės, keliavo 
su jo garbei derama palyda ir įtarūs hetitai jį tikrai saugojo. Sutikęs jį dyku- 
moje akis į akį nebūčiau galėjęs jo strėle ar ietimi nužudyti net sugebėda- 
mas, nes strėlė ir ietis palieka pėdsaką, todėl nusikaltimas iškiltų aikštėn. 
Taip pat apsvarsčiau, ar negalėčiau nusivilioti jo ieškoti basilisko žalių ak- 
meninių akių* ir įstūmus jį į bedugnę papasakoti, esą jis suklupo ir nusilau- 
žė sprandą. Bet tai buvo vaikiškas planas - žinojau, kad sargyba jo neišleis 
iš akių dykumoj, nes už jo gyvybę atsakė jo tėvui - didžiajam Šubiluliu- 
mui. Buvau tikras, kad negausiu dviese net pasikalbėti, o valgiui ir gėrimui 
nuodų įbūgę kilmingieji hetitai turėjo ragautojus — po atskirą vynui ir val- 
giui, taigi paprastai jo nunuodyti negalėjau. 

Todėl prisiminiau visus pasakojimus apie slaptingus šventikų bei Aukso 
rūmų nuodus. Zinojau, kad galima dar nesunokusį augančio medžio vai- 
sių užnuodyti ir žmogus, nusiskynęs sunokusį vaisių, suvalgys mirtį. Taip 
pat žinojau, kad yra knygų ritinių, nešančių lėtą mirtį ritinį išvyniojusia- 
jam, žinojau, kad yra gėlių, kurių kvapas žudo, šventikams ranką prie jų 
pridėjus. Bet visa tai buvo šventikų paslaptys, o aš jų nežinojau ir manau, 
kad diduma šių pasakojimų tėra pasakos. Net jei būtų tiesa ir aš jas būčiau 
žinojęs, juk negalėjau dykumoje auginti vaismedžių, gerai žinojau, jog he- 
titų princas knygų ritinių nevynios, bet paliks juos savo raštininkams, ir ne 
hetitų būdui gėles uostyti, jie laužo jas šluotoms ir trypia kojomis. 

Kuo ilgiau apie visa tai galvojau, tuo sunkesnė man rodėsi ta užduotis ir 
panūdau į pagalbą pasitelkti Kaptaho klastą, tačiau Kaptaho nebuvo gali- 
ma į šį reikalą painioti, juolab kad Kaptahas Sirijoje dar teberinko mokes- 
čius ir neskubėjo grįžti į Egiptą — dėl Atono karalystės Sirijos klimatą jis kol 
kas laikė kūnui sveikesniu už Egipto. Todėl sutelkiau visą išradingumą, 
permąsčiau visas savo gydytojo Žinias, nes mirtis — gera gydytojo pažįsta- 
ma, vaistais gydytojas savo ligoniui gali prišaukti ir mirtį, ir gyvenimą. Jei 


* Basiliskas — pasakiška, neva gyvatės išperėta būtybė, turinti galią užmušti žvilgsniu. 

princas Šubatu sirgtų ir man tektų jį gydyti, galėčiau ramiai, pagal visas 
gydymo meno taisykles jį nugydyti, ir nė vienas save gerbiąs gydytojas 
negalėtų man priekaištauti dėl mano gydymo būdų, nes visais laikais gy- 
dytojų gildija drauge laidoja savo ligonį. Tačiau Subatu nesirgo, o susirgęs 
jis leistųsi gydomas hetitų gydytojų ir egiptiečio nesikviestų. 

Taip ilgai pasakoju savo mintis todėl, kad noriu parodyti, kokią sunkią 
užduotį man davė Horemhebas, bet daugiau nebegaišiu pasakodamas, ką 
galvojau - pasakysiu, ką dariau. Memfio Gyvenimo rūmuose pasipildžiau 
vaistų atsargas ir niekas nesistebėjo mano reikalaujamais vaistais, nes tai, 
kas paprastam žmogui gali būti žudantys nuodai, gydytojui dažnai būna 
gydantys vaistai. Paskui nedelsdamas nukeliavau į Tanį, ten įlipau į deng- 
tus neštuvus ir karinė įgula į didįjį Sirijos karo kelią per dykumą davė man 
keleto karo vežimų palydą. Mat kaip gydytojas ir prie patogumų pripratęs 
žmogus panorau keliauti dengtais neštuvais, idant per didelė mano skuba 
palydovams ir hetitams nesukeltų įtarimų. 

Horemhebas turėjo teisingų žinių apie Subatu kelionę, nes šį su palyda 
sutikau po trijų dienų kelio nuo Tanio prie mūrais apsupto šaltinio. Taupy- 
damas jėgas Subatu taip pat keliavo dengtais neštuvais, su juo — daugybė 
sunkius nešulius bei brangias dovanas princesei Baketamonei nešančių asi- 
lų, jo kelionę saugojo sunkūs karo vežimai, o lengvi žvalgė kelią pirm jo, 
nes karalius Subiluliumas, žinodamas, kad Horemhebui princo kelionė ne- 
patiks, liepė šiam labai gerai pasirengti visiems netikėtumams. Todėl 
Horemhebas, pasiuntęs į dykumą plėšikų gaują princo nužudyti, nieko ne- 
būtų laimėjęs, nes sargybai įveikti būtų prireikę smogiamaisiais vežimais 
sustiprinto nuolatinio kariuomenės būrio, o tai būtų reiškę karą. 

Tačiau su manimi bei mano kuklios palydos kariais hetitai elgėsi nepa- 
prastai mandagiai ir maloniai — jie visada labai mandagūs ir malonūs, kai 
tariasi veltui gausią tai, ko neįstengia ginklu paimti. Jie priėmė mus į nak- 
čiai įsikurtą stovyklą ir padėję Egipto kariams pasistatyti palapines išrikiavo 
aplink daugybę sargybinių, sakydami saugą mus nuo plėšikų bei dykumos 
liūtų, kad naktį ramiai miegotume. Tačiau išgirdęs, jog; atkeliavau princesės 
Baketamonės siųstas, princas Subatu nenustygdamas iš smalsumo pasikvietė 
mane pasikalbėti. 

Taigi palapinėje pamačiau jį - jauną, stotingą vyrą didelėm ir vaiskiom it 
vanduo akim, nes nebuvo girtas kaip tada, kai pirmąkart jį mačiau prie 
Horemhebo palapinės Aziraus mirties rytą netoli Megido. Džiugesys ir smal- 
sumas spalvino jo tamsų veidą, jo nosis buvo didelė - išdidi nelyg plėšraus 
paukščio snapas, o jo balti it žvėries dantys žibėjo, kai pamatęs mane nusi- 
kvatojo iš džiaugsmo. Padaviau jam princesės Baketamonės laišką, kurį bu- 
vo padirbęs Ėjė, ir visu pagarbumu, tarytum jis jau būtų mano valdovas, 
nuleidau priešais jį ranką prie kelių. Aš labai pralinksmėjau pamatęs, kad 
mane priimdamas jis apsirengė egiptietiškai ir keistai jaučiasi su nepripras- 
tais drabužiais. Jis tarė man: 

— Mano būsimoji karališkoji sutuoktinė tavimi pasikliauja, esi karališkasis 
gydytojas, tai ir aš nuo tavęs nieko neslėpsiu. Todėl sakau, kad princas 
vesdamas susilieja su savo sutuoktine ir mano sutuoktinės žemė taps ma- 
no žeme, Egipto papročiai - mano papročiais, todėl kaip įmanydamas sten- 
giausi jų išmokti, idant atvykęs į Tėbus nesijausčiau svetimšalis. Taip pat 
nekantrauju pamatyti visus Egipto stebuklus, apie kuriuos girdėjau daug 
pasakojimų, ir susipažinti su galingais Egipto dievais, kurie nuo šiol bus ir 
mano dievai. Bet labiausiai nekantrauju išvysti didžiąją karališkąją sutuok- 
tinę, nes pradėjęs su ja vaikus Egipte sukursiu naują valdovų giminę. To- 
dėl pasakok man viską apie ją, tarsi jau būčiau egiptietis, nupasakok man 
jos ūgį, sudėjimą, jos klubų platumą. Ir neslėpk nuo manęs net apmau- 
džiausio dalyko - gali visiškai manimi pasitikėti, juk aš pasitikiu tavimi kaip 
broliu. 

Pasitikėjimą išreiškė už jo nugaros stovintys vadai su plikais ginklais bei 
palapinės angą saugantys ir iečių smaigalius į mano nugarą atsukę hetitų 
kariai. Bet tarsi jų nematydamas nusilenkiau lig žemės ir atsakiau: 

— Mano valdovė princesė Baketamonė - viena gražiausių Egipto moterų. 
Dėl švento kraujo ji išsaugojo savo nekaltybę, nors yra už tave gerokai vy- 
resnė, bet jos grožis beamžis, jos veidas kaip mėnulis, o akys apvalainos 
kaip lotosai. Kaip gydytojas taip pat galiu tave patikinti, kad jos klubai ga- 
lės pagimdyti vaikų, nors yra siauri kaip visų Egipto moterų. Ji atsiuntė ma- 
ne tavęs pasitikti, norėdama įsitikinti, jog tavo karališkas kraujas prilygsta 
šventam jos kraujui, kad tavo kūnas atitinka visus sutuoktiniui keliamus 
reikalavimus ir jos nelaimėje nepaliksi — ji laukia tavęs nekantriai, nes dar 
nėra pažinusi vyro. 

Princas Subatu išpūtė krūtinę, pakėlė sulenktas rankas parodydamas sa- 
vo raumenis ir tarė man: 

— Mano rankos įtempia stipriausią lanką, o blauzdomis galiu uždusinti 
asilą. Mano veidas irgi, kaip matai, nepriekaištingas ir net neprisimenu, 
kada paskutinį kartą sirgau. 

Tariau jam: 

— Turbūt dar esi nepatyręs jaunikaitis ir nepažįsti Egipto papročių, jei 
manai, kad egiptiečių princesė — lankas, kurį reikia įtempti, ir asilas, kurį 
reikia suspaudus blauzdomis dusinti. Tikrai ne ir, matyt, turėsiu tau per- 
skaityti kelias paskaitas apie Egipto meilės meną, idant neprisidarytum gė- 
dos prieš princesę. Matyt, mano valdovė teisingai pasielgė pasiųsdama mane 
kaip gydytoją tavęs pasitikti ir supažindinti tave su Egipto papročiais. 

Mano žodžiai baisiai įžeidė princą Šubatu - jis buvo išdidus jaunikaitis 
ir, kaip visi hetitai, didžiavosi savo vyriška stiprybe. Jo vadai pratrūko juok- 
tis ir tai jį dar labiau įžeidė — veidas iš įtūžio nubalo, jis sugriežė dantimis. 
Bet, kaip įprasta egiptiečiams, norėjo būti malonus, todėl kaip galėdamas 
ramiau pasakė: 

— Nesu, kaip tari, nepatyręs berniūkštis, nes mano ietis jau ne vieną odos 

maišą perdūrė, ir tikiu, kad tavo princesė liks patenkinta, jei išmokysiu ją 
Chatų žemės meno. 

Atsakiau jam: 

— Tikrai tikiu tavo jėga, mano valdove, bet tikriausiai suklydai tardamas, 
jog net neprisimeni, kada paskutinį kartą sirgai —- kaip gydytojas iš tavo 
akių ir skruostų matau, kad sergi, ir kaip gydytojas žinau, kad tave kamuo- 
ja laisvi viduriai. 

Turbūt nėra žmogaus, kuris ilgai ir atkakliai tikinamas neįtikėtų sergąs ir 
neįsiklausytų į save. Mat kiekvieno Žmogaus sielos gilumoje slypi noras 
pasilepinti ir leistis gydomam - gydytojai visais laikais šitai žinojo ir šitai 
žinodami labai turtėdavo. Bet man dar padėjo žinia, jog; šarmingas dyku- 
mos šaltinių vanduo nepripratusiems sukelia viduriavimą. Todėl princas 
Šubatu nepaprastai apstulbo išgirdęs mano žodžius ir sušuko: 

— Turbūt klysti, Sinuhe egiptieti, nes nesergu, bet aš turiu pripažinti, kad 
mano viduriai laisvi ir teko visądien pakelėj tūpčioti. Bet nesuprantu, iš kur 
tai Žinai — turbūt esi gabesnis už mano gydytoją, kuris į mano negalią ne- 
kreipė dėmesio. - Jis įsiklausė į save, palietė ranka akis, kaktą ir tarė: - Išties 
akys dega tarytum visą dieną spoksojus į raudoną dykumos smėlį, kakta 
karšta ir jaučiuos ne taip gerai, kaip norėčiau. 

Atsakiau jam: 

— Geriausia būtų, jei tavo gydytojas paskirtų tau pilvą gydantį ir mig- 
dantį vaistą. Mat dykumoje kilusios pilvo ligos sunkios — Žinau tai, nes ga- 
lybė Egipto vyrų kariuomenei Žygiuojant į Siriją mirė dykumoj nuo pilvo 
negalių. Ir niekas nežino, nuo ko ši negalia kyla, bet kai kas sako, jog ją 
atnešąs nuodingas dykumos vėjas, kiti tvirtina, jog nuo vandens, o kai ku- 
rie kaltina skėrius. Tačiau neabejoju, kad tavo gydytojui šįvakar sumaišius 
gerą vaistą rytoj rytą būsi sveikas ir galėsi toliau keliauti. 

Tai išgirdęs jis susimąstė, akys susiaurėjo, jis žvilgtelėjo į savo vadus ir 
gudragalviaudamas kaip mažas vaikas tarė: 

— Sumaišyk tu man gerą vaistą, Sinuhe, juk turbūt geriau nei mano gy- 
dytojas išmanai šias keistas dykumos ligas. 

Bet nebuvau toks kvailas, kaip jis manė, prieštaraudamas pakėliau ran- 
kas delnais į viršų ir pasakiau: 

— Aš to nedarysiu. Vis tiek neišdrįsiu maišyti tau vaistų, nes jei pasijus- 
tum blogiau - kaltintum mane ir sakytum mane, kaip egiptietį, troškus tau 
bloga. Tačiau tavo gydytojas šitai padarys taip pat gerai ir net geriau už 
mane, nes žino tavo kūno sandarą ir buvusias negalias, juolab kad jam 
nieko kita nereikia daryti, tik duoti tau paprastą vidurius kietinantį vaistą. 

Nusišypsojęs man jis pasakė: 

— Tavo patarimas turbūt geras, nes rengiuosi su tavimi valgyti ir gerti, 
kad papasakotum apie mano karališkąją sutuoktinę bei Egipto papročius, ir 
nenoriu tau pasakojant be perstogės lakstyti patupėt už palapinės. 

Taigi jis liepė pakviesti gydytoją - bamingą ir įtarų hetitą — ir mudu, 

kaip gydytojai, pasikalbėjome. Supratęs, kad su juo rungtis nenoriu, jis pa- 
juto man prielankumą, paklausęs mano patarimo sumaišė princui vidurius 
kietinantį vaistą ir mano patartas paruošė jį labai stiprų. O aš ne veltui tokį 
patarimą daviau. Tačiau sumaišęs vaistą jis pirmiausia iš taurės nugėrė pats, 
o paskui ištiesė princui, šitaip parodydamas, kad vaistas nekenksmingas. Iš 
to, kaip jis maišė vaistą, ir medžiagų, kurias sumaišė, supratau, kad jis iš- 
manus gydytojas - tik mano kalbos jį sutrikdė ir tariu, kad pagalvojo mane 
esant išmanesnį, todėl ligonio labui klausė mano patarimo. 

Tačiau aš žinojau, kad princas neserga ir būtų net be vaistų pasveikęs. Bet 
norėjau, kad jo palyda patikėtų jį sergant, ir norėjau, kad jo viduriai užkietė- 
tų, kad negalėtų prieš laiką atsikratyti vaistų, kuriuos rengiausi jam sugirdyti. 
Prieš valgį, kurį princas įsakė mano garbei paruošti, nuėjau į savo palapinę ir 
prisigėriau kiek valiojau aliejaus — kad ir kaip buvo sunku, pykino, bet gėriau 
gelbėdamas savo gyvybę. Paskui pasiėmiau nedidelį ąsotį vyno, į kurį buvau 
įmaišęs nuodų ir iš naujo užantspaudavęs, - ąsotis buvo toks mažas, kad 
jame tilpo tik dvi taurės vyno. Sugrįžau į princo palapinę ir atsisėdęs ant jo 
kilimo valgiau vergų patiektus valgius, gėriau taurininkų pilamą vyną, juo- 
kindamas princą bei jo vadus pripasakojau begalę kvailysčių apie Egipto pa- 
pročius, nors mane visą laiką smarkiai pykino. Princas Subatu blykčiodamas 
dantimis juokėsi ir patapšnojęs man per nugarą pasakė: 

— Nors esi egiptietis, bet malonus žmogus, Sinuhe, ir įsigyvenęs Egipte 
padarysiu tave savo gydytoju - karališkuoju gydytoju. Tau pasakojant apie 
Egipto sutuoktuvių papročius, dusau iš juoko ir užmiršau savo pilvo nega- 
lią, tačiau tie papročiai persenę, nors gali daug smagumo suteikti, ir ma- 
nau, jog egiptiečiai tuos papročius sugalvojo, kad neturėtų vaikų. Todėl 
ketinu išmokyti Egiptą daugybės hetitiškų papročių bei padaryti savo va- 
dus Egipto apskričių vadais ir manau, kad Egiptui bus į naudą, jei pirmas 
duosiu princesei tai, ką ji turi gauti. 

Jis mušė rankomis per kelius, kaušdamas nuo vyno juokėsi ir sakė: 

— Iš tiesų norėčiau, kad princesė jau dabar išsitiestų ant mano kilimo, 
nes tavo pasakojimai mane nepaprastai jaistrino, Sinuhe, ir ketinu pri- 
versti ją vaitoti iš džiaugsmo, jei paskubėsiu. Prisiekiu šventuoju dangum 
ir didžiąja motina žeme, visą Egiptą priversiu iš džiaugsmo vaitoti, nes 
susijungus Chatų žemei su Egiptu nebeliko pasaulyje valstybės, galinčios 
mums pasipriešinti - užkariausime visas keturias pasaulio šalis, mūsų val- 
džia sieks nuo šalies lig šalies, nuo jūros lig jūros. Bet iš pradžių Egiptas 
turi geležimi sustiprinti kūną ir ugnimi įkaitinti širdį, kad kiekvienas egip- 
tietis patikėtų, jog; mirtis geresnė už gyvenimą. Teįvyksta šitai — ir teįvyksta 
netrukus. . 

Pakėlęs taurę jis nugėrė vyno, paskui iš taurės paaukojo motinai Zemei, 
pašlakstė ore paaukodamas ir Dangyui, ir taurė liko tuščia. Visi hetitai buvo 
jau šiek tiek įkaušę, linksmi mano pasakojimai išsklaidė jų įtarumą. Todėl 
nutaikęs progą pasakiau: 

— Tikrai nenoriu įžeisti tavęs ir tavo vyno, Šubatu, bet akivaizdu, kad dar 
niekada nesi ragavęs Egipto vyno - jei nors kartą būtum ragavęs Egipto 
vyno, tai kitokie vynai tavo burnai būtų skysti kaip vanduo ir kitokių vynų 
jau nebenorėtum. Atleisk man, kad gersiu savo vyną, nes svaigstu tik nuo 
savo vyno. Todėl į svetimšalių puotas visada pasiimu savo gėrimo. 

Supurčiau savo vyno ąsotį, jam matant sulaužiau antspaudą ir, apsimes- 
damas esąs girtas, taip pyliau į savo taurę vyną, kad taškėsi ant grindų, o 
išgėręs iš taurės pasakiau: 

— Och, tai Memfio vynas — auksu kainojamas piramidžių vynas, stiprus, 
palaimingas ir svaigus Egipto vynas, kuriam neprilygsta joks kitas pasaulio 
vynas. 

Vynas ir buvo stiprus, geras, į jį buvau įmaišęs miros, todėl atidarius 
ąsotį pakvipo visa palapinė, bet net per vyną ir mirą liežuviu jaučiau mir- 
ties skonį. Todėl geriant vynas tekėjo smakru, bet hetitai tarė mane esant 
girtą. Princas Subatu susmalso ir ištiesęs savo taurę man pasakė: 

— Juk jau nebesu tau svetimas — rytoj būsiu tavo viešpats ir faraonas. 
Todėl duok man paragauti to vyno - jei neleisi jo paragauti, netikėsiu jį 
esant, kaip sakai, ypatingą. 

Tačiau aš prisispaudžiau vyno ąsotį prie krūtinės ir karštai prieštarauda- 
mas atsakiau: 

— Sio vyno dviems neužteks, daugiau šito rinktinio vyno aš neturiu, o 
šįvakar noriu pasigerti, nes tai didelio džiaugsmo diena - Egipto ir Chatų 
žemės amžinos sąjungos diena. 

— Yhaha! - subliuvau kaip asilas apsiglėbęs vyno ąsotį ir pasakiau: — Ma- 
no seserie, mano nuotaka, mažute mylimoji, mano gerklė — tavo namai, 
mano pilvas — minkštas tavo guolis, todėl neleisiu svetimam prie tavęs pri- 
siliesti. 

Persikreipę, mušdami rankomis per kelius hetitai juokėsi, tačiau Šubatu 
buvo pripratęs gauti ko panorėjęs ir tiesdamas savo taurę į mane prašė, 
reikalavo duoti paragauti mano vyno, kol galų gale apsiašarojau ir, ištuštin- 
damas savo mažąjį ąsotį, sklidindai pripyliau jo taurę. O verkti man buvo 
nesunku - taip baisiai tą valandėlę bijojau. 

Bet gavęs vyno Subatu apsižvalgė — tarytum nuojauta būtų jį įspėjusi — 
ir hetitų papročiu ištiesė savo taurę man tardamas: 

— Pagerbk mano taurę - esi mano draugas ir noriu parodyti tau didelį 
palankumą. 

Sitaip jis pasielgė, nes gėdijosi pasirodyti įtarus ir duoti vyno ragautojui. 
Nugėriau didelį gurkšnį iš jo taurės, o man išgėrus jis ištuštino taurę, pa- 
čepsėjo, nulenkęs galvą įsiklausė į savo kūną ir tarė: 

— Iš tiesų stiprus tavo vynas, Sinuhe, trenkia į galvą kaip dūmai ir ugni- 
mi degina pilvą, bet burnoje lieka kartu ir šį Egipto skonį noriu nuplauti 
kalnų vynu. 

Jis vėl prisipylė taurę savo vyno, šitaip ją praskalaudamas, o aš Žinojau, 

kad nuodai nepaveiks jo anksčiau nei rytą, nes jo viduriai užkietėję ir buvo 
sočiai prisivalgęs. 

Gėriau vyno kiek galėjau, apsimečiau įkaušęs, ir kad nekelčiau hetitams 
įtarimo, tik po pusės vandens padalos leidausi nuvedamas į palapinę. Taigi 
tik po tam tikro laiko leidausi nuvedamas į palapinę ir visą laiką spaudžiau 
prie krūtinės tuščią vyno ąsotį, idant neliktų jiems patikrinti. Tačiau šiurkš- 
čiai juokaujantiems hetitams paguldžius mane į lovą ir palikus vieną, tuoj 
pat pakilau ir įkišęs pirštus į burną išvėmiau viską, kas buvo pilve - sau- 
gantį aliejų ir nuodus. Bet buvau taip smarkiai įbūgęs, kad mirties prakaitas 
sruvo kūnu, keliai virpėjo, gal ir nuodai buvo spėję šiek tiek paveikti. Todėl 
daugybę kartų ploviau pilvą, gėriau paleidžiamuosius vaistus, vėmiau be- 
galę kartų, paskui ėmiau vemti vien iš baimės — ne nuo vaistų. 

Kai iš nuovargio pasidariau panašus į šlapią skudurą, išskalavau vyno 
ąsotį ir sukūlęs užkasiau smėlyje. Paskui būdravau lovoje drebėdamas iš 
baimės ir dėl nuodų stiprumo, o iš tamsos visą naktį į mane žvelgė besijuo- 
kiantis Subatu veidas ir didelės, vaiskios it vanduo akys. Mat jis buvo labai 
gražus jaunikaitis ir gulėdamas tamsoje negalėjau užmiršti jo veido, nega- 
lėjau užmiršti jo išdidumo, nerūpestingo juoko, negalėjau užmiršti jo skais- 
čiai baltų dantų. 

Man pagelbėjo ir hetitų išdidumas, nes kitą rytą sunegalavęs princas 
Subatu nenorėjo prisipažinti susirgęs ir nutraukęs kelionę dėl pilvo 
skausmų atsigulti — nors prireikė didelių pastangų, jis įlipo į dengtus 
neštuvus. Todėl visą dieną keliavome toliau, man lenkiant Subatu neš- 
tuvus, jis pamojavo man ir šūktelėjęs pamėgino nusijuokti. Per dieną 
gydytojas dar du kartus jam davė vidurius kietinančio ir skausmą mal- 
šinančio vaisto, šitaip dar pasunkindamas jo negalią ir paskatindamas 
nuodus veikti visu stiprumu, nes smarkus viduriavimas rytą tikriausiai 
dar būtų galėjęs jį išgelbėti. 

Tačiau popiet savo dengtuose neštuvuose jis nugrimzdo gilion nejaut- 
ron, jo akys išsprogo, veidas sukrito ir blyškiai nužalo, todėl sunerimęs jo 
gydytojas pasikvietė į pagalbą mane. Pamatęs jo varganą būklę, aš taip pat 
ėmiau smarkiai nerimauti, - neapsimesdamas, kad jaudinuosi, nes iš bai- 
mės vidur dienos šalau ir nuo nuodų pats nesijaučiau sveikas. Bet pasakiau 
atpažįstąs ligos požymius ir pasakiau Subatu susirgus pilvo liga, apie kurią 
iš vakaro jį įspėjau, pastebėjęs veide požymius, nors jis manimi nepatikėjo. 
Karavanas sustojo ir dengtuose neštuvuose pradėjom jį gydyti: sugirdėme 
jam gaivinančių ir valomųjų vaistų, dėjome ant pilvo karštus akmenis, bet 
visą laiką atidžiai žiūrėjau, kad hetitas gydytojas sumaišytų visus vaistus ir 
pražiodęs sukąstus dantis sugirdytų jam. Aš Žinojau, kad jis mirs, ir kaip 

įmanydamas savo patarimais troškau apmalšinti jo skausmus ir palengvin- 
ti mirtį, nes nieko kita padaryti nebegalėjom. 

Vakarui užslinkus nunešėme jį į palapinę, ir hetitai aplink jo palapinę 
ėmė garsiai aimanuoti, plėšytis drabužius, barstytis smėlį į plaukus ir ŽaiZ- 
dotis peiliais — visi jie baiminosi dėl j jo gyvybės žinodami, kad princui ant jų 
rankų mirus karalius Šubiluliumas j jų nepasigailės. O mudu su hetitų gy- 
dytoju budėjome prie princo Šubatu lovos ir deglų dūmai graužė man akis, 
ėmė varvėti nosis - mačiau tą dailų jaunikaitį, kuris dar vakar buvo stiprus, 
sveikas ir laimingas, pamažu silpstant, bjūrant ir žalant it mirtis. 

Mačiau jį mirštant: vaiskios it perlai akys temo, pritvinko kraujo, akių 
vyzdžių teliko tik juodos adatos smaigalio dydžio dėmelės. Jo dantys apte- 
ko gelsvomis putomis ir gleivėmis, oda prarado sveiką spalvą, sukrito, iš 
skausmo jis gniaužė rankas, nagais arė delnus. Kupinas nevilties ir įtarus 
hetitų gydytojas jį be perstogės apžiūrinėjo, tačiau jo negalios požymiai 
nesiskyrė nuo piktos pilvo ligos ir jam nenutiko nieko kita, tik tai, ką gali 
sukelti pikta pilvo liga. Todėl niekam nė nedingtelėjo apie nuodus, nors jei 
kas ir būtų apie tai pagalvojęs —- manęs apkaltinti negalėjo, nes pats gėriau 
tą patį vyną, gėriau iš jo taurės, o jie neperprato kaip kitaip slapta galėjau 
nunuodyti Subatu. Taigi savo paties ir Egipto labui darbą atlikau nepapras- 
tai išmaniai, todėl galėjau didžiuotis savo išmoningumu, bet matydamas 
princą Subatu mirštantį tikrai nesididžiavau. 

Kitą rytą, mirčiai artinantis, jis vėl atsipeikėjo ir iš jo beliko tik sergantis 
vaikas, tyliai šaukiąsis mamos. Gailiai ir tyliai jis šaukė: 

— Mama, mama, gražioji mano mama. 

Bejėge ranka gniaužė mano pirštus, ir mirtis bolavo jo akyse. Tačiau mir- 
čiai priartėjus jo skausmai atlėgo ir šypsodamas giedra vaikiška šypsena jis 
prisiminė esąs karališko kraujo. Todėl susikvietęs vadus pasakė: 

— Dėl mano mirties nieko nekaltinkit, nes mirtis atėjo pas mane su pilvo 
liga, nors mane gydė geriausias Chatų žemės gydytojas ir visu išmoningu- 
mu gydė sumaniausias Egipto gydytojas. Tačiau jų išmoningumas man ne- 
padėjo — tokia dangaus ir motinos Zemės valia, kad turiu mirti — turbūt 
dykuma yra ne motinos Zemės, o Egipto dievų galioje ir saugo Egiptą. 
Taigi žinokite visi, jog, hetitui negalima keliauti dykumon, mano mirtis šitai 
paliudija, šitai paliudija ir mūsų smogiamųjų vežimų pralaimėjimas dyku- 
moj, nors tuo netikėjome. Todėl kai mirsiu, duokit mano gydytojams ma- 
nęs vertą dovaną, o tu, Sinuhe, pasveikink princesę Baketamonę ir pasakyk, 
jog išlaisvinu ją iš įžado nepaprastai apgailestaudamas, kad negalėjau savo 
ir jos džiaugsmui nunešti jos į vestuvių guolį. Nunešk jai šį mano pasveiki- 
nimą, nes mirštant ji šmėkščioja mano svajonėse it pasakų princesė ir mirš- 
tu regėdamas amžiną jos grožį, nors gyvas niekada jos nemačiau. 

Jis mirdamas nusišypsojo — kartais po didelių skausmų mirtis įsigauna 
šypsančia palaima - ir silpstant gęstančios jo akys matė nuostabius regi- 
nius. Zvelgiau į jį drebėdamas ir mačiau jį kaip žmogų, panašų į save, ir jau 


540) 


nebegalvojau apie jo tautą, kalbą, odos spalvą, tik suvokiau, kad jis mirė 
nuo mano rankos ir dėl mano piktybės, nors kaip Žmogus buvo man brolis. 
Kad ir kaip mano širdis buvo sudiržusi nuo visų gyvenime matytų mirčių, 
regėdama mirštantį princą Šubatu ji drebėjo. Todėl ašaros man ritosi skruos- 
tais, rankomis ir susiplėšęs drabužį sušukau: 

— Nemirk, žmogau, broli mano! 

Tačiau mirties daugiau nebegalėjau paveikti, o hetitai pamerkė jo kūną į 
stiprų vyną su medum, idant nugabentų jį į Chatušašo hetitų karalių kapą 
kalnuose, kur ereliai ir vilkai saugo amžinąjį karalių miegą. Juos nepapras- 
tai sujaudino mano jaudulys bei nuoširdžios ašaros ir, mano prašymu, jie 
mielai molyje parašė liudijimą, jog nesu niekuo kaltas dėl princo Subatu 
mirties, o sutelkęs visą savo išmoningumą stengiausi išgelbėti jį nuo mir- 
ties. Sį liudijimą jie molyje surašė hetitų rašmenimis ir po jais įspaudė savo 
antspaudus bei princo Subatu karališką antspaudą, idant Egipte joks šešėlis 
dėl jų viešpaties mirties ant manęs nekristų. Mat jie vertino Egiptą pagal 
save ir tikėjosi princesę Baketamonę mane nužudysiant, kai sugrįžęs į Egiptą 
papasakosiu apie princo Subatu mirtį. 

Sitaip išgelbėjau Egiptą nuo hetitų valdžios ir turėjau likti savo darbu 
patenkintas, bet tikrai nebuvau patenkintas, nes jaučiau, kad ir kur eičiau, 
mirtis seks man įpėdžiui. Mokiausi gydytoju, kad savo išmoningumu gy- 
dyčiau Žmones — mokiausi sėti gyvenimą, o ne mirtį, tačiau mano tėvas ir 
mano motina mirė dėl mano niekybės, Minėja mirė dėl mano silpnumo, 
Meritė ir mažasis Totas mirė dėl mano aklumo, o faraonas Echnatonas — 
dėl mano neapykantos, draugystės ir dėl Egipto. Visi, kuriuos mylėjau, mi- 
rė dėl manęs smurtine mirtim. Taip mirė ir princas Subatu, nors mylėjau jį 
mirštantį ir jau nebelinkėjau jam mirties. Todėl grįždamas į Tanį ėmiau 
bijoti savo akių, savo rankų, įtikėjęs, jog kad ir kur eičiau, mane persekios 
prakeikimas. 

Bet sugrįžau į Tanį, iš Tanio išplaukiau į Memfį, o iš Memfio sugrįžau į 
Tėbus. Tėbuose liepiau laivui sustoti Aukso rūmų prieplaukoje ir žengiau 
pas Eję ir Horemhebą. Jie mane priėmė ir aš pasakiau jiems: 

— Jūsų valia išsipildė. Princas Subatu mirė Sinajaus dykumoje ir jo mirtis 
nekris šešėliu ant Egipto. 

Jie labai apsidžiaugė ir Ejė, nusiėmęs nuo kaklo auksinę skeptro nešioto- 
jo grandinę, užmovė ją man, o Horemhebas pasakė: 

— Papasakok apie tai ir princesei Baketamonei, nes ji mumis nepatikės, 
jei papasakosime, nes manys, jog iš pavydo aš nužudžiau hetitų princą. 

Nuėjau pas princesę Baketamonę ir ji mane priėmė - skruostus ir lūpas 
išsidažiusi plytų spalva, tačiau jos apvalainose tamsiose akyse glūdėjo mir- 
tis. Tariau jai: 

— Tavo jaunikis princas Šubatu prieš mirtį išlaisvino tave nuo įžado, nes 
jis mirė Sinajaus dykumoje pilvo liga ir nei aš visu savo išmoningumu ne- 
galėjau jo išgelbėti, nei hetitų gydytojas jo negalėjo išgelbėti. 


541 


Ji nusimovė nuo riešų aukso apyrankes ir užmovusi man pasakė: 

— Gera tavo naujiena, Sinuhe, dėkui tau už tą naujieną, nes mane jau 
įšventino Sechmetės šventike ir Pergalės šventei pasiūtas raudonas apda- 
ras. Vis dėlto šitą Egipto pilvo ligą jau pradedu gerai pažinti .- žinau ir savo 
brolį Echnatoną, kuris buvo faraonas ir kurį kaip sesuo mylėjau, ta pačia 
pilvo liga mirus. Todėl būk prakeiktas, Sinuhe, prakeiktas per amžius, te- 
būnie tavo kapas prakeiktas ir tebūnie tavo vardas užmirštas amžiams, nes 
faraonų sostą pavertei plėšikų žaidimų vieta ir per mane visiems laikams 
sunaikinai šventą faraonų kraują. 

Zemai nulenkiau galvą ir nuleidau priešais ją ranką prie kelių tardamas: 

— Tenutinka taip, kaip sakai. 

Tada išėjau, o ji liepė vergams iki Aukso rūmų slenksčio paskui mane 
šluoti grindis. 

Tuo metu faraono Tutanchamono kūnas buvo paruoštas mirties pergalėji- 
mui ir Ejė liepė šventikams skubinai jį nugabenti į amžinąjį kapą, iškirstą 
Vakarų kalnų Karalių slėnyje. Su savimi jis nusinešė daugybę dovanų, ta- 
čiau jo lobiai buvo menki, nes Ejė smarkiai jį apvogė ir jo kapas, lyginant su 
didžiųjų valdovų kapais, buvo varganas — taigi jis buvo palaidotas taip 
niekingai, kaip su savo žaislais Aukso rūmuose gyveno. Užantspaudavęs jo 
kapo angą, Ejė nutraukė gedulą ir įsakė ant smaigų šalia Avinų kelio iškelti 
džiaugsmo vėliavėles, o Horemhebas pasiuntė savo karo vežimus užimti 
visas Tėbų aikštes bei gatvių sankryžas. Tačiau niekas neprieštaravo Ejės 
karūnavimui faraonu, nes liaudžiai jau visa buvo pakyrėję, ji buvo lyg, iš- 
vargęs ietimis keliu be pabaigos genamas gyvulys — niekas neklausė, kokių 
jis turi teisių į karūną ir niekas iš jo nieko gera nelaukė. 

Taigi Ejė buvo karūnuotas faraonu ir šventikai, kuriuos jis buvo užver- 
tęs nesuskaitomomis dovanomis, didžiojoje šventykloje patepė jį šven- 
tuoju aliejumi bei uždėjo ant galvos raudonai baltą karūną - lelijų ir papi- 
ruso, aukštumos ir žemumos karūną. Amono aukso luotu jie išnešė jį prie- 
šais liaudį ir liaudis ėmė šaukti šlovinimus, nes jis liepė duoti liaudžiai 
duonos ir alaus, o duona ir alus Tėbų gyventojams buvo didžiulė dovana 
— toks nuskurdęs buvo Egiptas. Tačiau aš žinojau, ir diduma žinojo, kad 
jo valdžia tėra tik vaizdinys, kad nuo tol tikrasis Egipto valdovas bus Ho- 
remhebas, nes jį saugojo ietys. Dauguma slapta stebėjosi, kodėl Horem- 
hebas nepaėmė valdžios į savo rankas, o užleido faraono sostą senam, 
nekenčiamam Ejei. 

Tačiau Horemhebas gerai žinojo, ką daro, nes liaudies neapykantos tau- 
rė dar nebuvo tuščia ir Egipto kančios dar nebuvo pasibaigusios - nerimas- 
tingos žinios iš Kušo žemės šaukė jį į naują karą su negrais. Ir jis suvokė, 

kad sustiprinus Egipto valdžią pietuose ir sutvirtinus ribinius akmenis toj 
krioklių pusėj jo laukia dar vienas karas su hetitais dėl Sirijos. Todėl siekė, 
kad žmonės dėl visų savo kančių bei skurdo apkaltintų EĖję, o jį, Horemhebą, 
kada nors vėliau pašlovintų kaip nugalėtoją, taikdarį ir gerą valdovą. 

Ejė apie tai negalvojo, nes valdžia ir dvigubos karūnos tviskesys jį apžilpi- 
no ir jis mielai įvykdė sutarties, sudarytos su Horemhebu Echnatono mirties 
dieną, prievolę.:Su šventine eisena šventikai nulydėjo princesę Baketamonę į 
Sechmetės šventyklą ir, aprengę raudonu deivės apdaru bei išgražinę deivės 
papuošalais, užkėlė ant Sechmetės aukuro. Horemhebas, šventęs pergalę prieš 
hetitus bei Sirijos išlaisvinimą, su kariuomene atžygiavo į šventyklą. Visi Tė- 
bai jį šlovino, o jis prie šventyklos išdalijo savo vyrams aukso grandines bei 
garbės ženklus ir paleido į miestą. Paskui žengė į šventyklą, ir šventikai už- 
darė vario vartus. Sechmetė jam apsireiškė princesės Baketamonės pavidalu 
ir jis pasiėmė savo dalį, nes buvo karys, o laukė ilgai. 

Tanakt Tėbai šventė Sechmetės šventę: dangus virš Tėbų nuo deglų bei 
lempų liepsnų sutvisko raudonai, Horemhebo mėšliasnukiai, iki dugno iš- 
gėrę visus vyninių bei aludžių gėrimus, laužė viešųjų namų duris ir prie- 
vartavo merginas visose Tėbų gatvėse. Tąnakt susižeidė daug žmonių, šven- 
čiantys kariai padegė keletą namų, tačiau didesnių nuostolių nepridarė, o 
brėkštant vėl susirinko prie Sechmetės šventyklos, norėdami pamatyti išei- 
nantį Horemhebą. Pamatę atsiveriant šventyklos vario vartus ir pasirodant 
Horemhebą, iš nuostabos jie ėmė garsiai šaukti ir keiktis, nes Sechmetė liko 
ištikima savo pavidalui kaip liūtė — Horemhebo veidas, rankos bei pečiai 
atrodė tarsi liūtės nagais kruvinai apdraskyti. Sitai nepaprastai pasmagino 
karius ir už tai jie dar labiau jį pamilo. Tačiau princesę Baketamonę šventi- 
kai dengtais neštuvais nunešė į pakrantę - į Aukso rūmus ji sugrįžo liau- 
džiai nepasirodžiusi. 

Jai išėjus kariai įsiveržė į šventyklą ir susirinkę nuo grindų jos raudono 
apdaro skutus išsidalijo prisiminimui kaip talismanus, padedančius prisivi- 
lioti priešgyniaujančias moteris. Tokia buvo mano draugo Horemhebo ves- 
tuvių naktis ir nežinau, kiek džiaugsmo jis patyrė, nes netrukus surinko 
būrius ir pietuose prie pirmo krioklio sutelkė kariuomenę, pradėdamas ka- 
rą Kušo žemėje. Ir jam kariaujant Sechmetės šventikams netrūko aukų - 
savo šventyklose jie tuko nuo mėsos bei vyno apstybės. 

Tačiau šventikas Ejė apakintas valdžios džiūgavo ir pasakė man: 

— Nieko nėra Egipte viršesnio už mane ir jau nesvarbu, mirsiu ar gyven- 
siu, nes faraonas niekada nemiršta —- amžinai gyvena, o mirtyje įsėdęs į 
savo tėvo Amono aukso luotą nuplauksiu per dangų tiesiai į Vakarų šalį. 
Labai gerai, nes nenoriu, kad Ozyris savo svarstyklėmis svertų mano širdį 
ir jo teisėjai, teisingieji pavianai, paskelbtų man kaltinimus ir įmestų mano 
Baa Rijūnui į nasrus. Mat esu senas žmogus ir dažnai naktimis mano dar- 
bai žvelgia į mane iš tamsybės. Todėl aš labai patenkintas, kad esu faraonas 
ir jau nereikia bijoti mirties. 

Taip jis man kalbėjo, nes mano darbai buvo mane su juo susaistę, ir 
negalėjau kalbėti apie jį blogai, pats apie save blogai nekalbėdamas. Jis jau 
buvo senas, pavargęs žmogus, keliai vaikštant linko, veidas buvo raukšlė- 
tas ir išblyškęs kaip senio, o juodi plaukai nupilkę. Todėl jis jautėsi vienišas 
ir kreipėsi į mane — bendri nusikaltimai mus sujungė, ir nuo manęs jis nie- 
ko neslėpė. Tačiau aš apmaudžiai nusijuokiau iš jo žodžių ir pašiepiau sa- 
kydamas: 

— Esi senas žmogus ir tariau tave išmintingesnį esant. Juk nemanai, kad 
kvapnus šventikų aliejus padarė tave amžiną. Iš tiesų su karališkuoju gal- 
vos dangalu tebesi toks pat kaip be jo ir greitai, mirčiai tave pasiekus, tavęs 
nebeliks. 

Tada jo lūpos ėmė virpėti, siaubas įsiplieskė akyse ir balsu sudejavęs jis 
tarė: 

— Vadinasi, bergždžiai dirbau visus blogus darbus, bergždžiai visą gyve- 
nimą aplink save sėjau mirtį? Ne, tu tikrai neteisus, Sinuhe, šventikai mane 
išgelbės nuo Mirusiųjų pasaulio bedugnių ir išsaugos mano kūną amžiams. 
Juk mano kūnas dieviškas, jei esu faraonas, mano darbai dieviški ir niekas 
neapkaltins manęs už mano darbus, nes esu faraonas. 

Taigi jo protas ėmė temti ir valdžia jam nebeteikė džiaugsmo. Ir niekas 
jam nebeteikė džiaugsmo, nes baisiai bijodamas mirties jis saugojo sveikatą 
ir nebedrįso net vyno gerti, o valgė tik sausą duoną ir gėrė virintą pieną. Jo 
kūnas buvo jau pernelyg išsekęs, kad pajėgtų linksmintis su moterimis, nes 
pajėgos metais jis nuodijo kūną visokiais vaistais, kad sužadintų aistrą ir 
šitaip pelnytų valdovės Tejės palankumą. Kuo toliau, tuo labiau jis ėmė 
bijoti samdytų žudikų ir būdavo dienų, kad nedrįsdavo paliesti jokio val- 
gio, nedrįsdavo net vaisių Aukso rūmų sode skinti, baimindamasis, kad 
dar nesunokę į jie buvo užnuodyti. Šitaip senatvėje jį prislėgė j jo paties dar- 
bai, o įbūgęs jis tapo įtarus ir žiaurus, rūmininkai nuo jo spruko, vergai 
pabėgo ir Aukso rūmai, kai jis ten gyveno kaip faraonas, ištuštėjo. 

O princesei Baketamonei sužaliavo miežio grūdas, nes šventikai buvo 
sumaniai apskaičiavę jos laiką Horemhebo naudai ir iš bejėgės neapykan- 
tos ji ėmė niokoti savo kūną, gaišinti grožį, nepaisydama savo pačios gyvy- 
bės, žudė įsčiose vaiką. Vis dėlto gyvybė jos kūne įveikė mirtį ir atėjus lai- 
kui ji pagimdė Horemhebui sūnų didelėse kančiose, nes jos klubai buvo 
siauri, o berniukas buvo didelis, tačiau gydytojai ir vergai turėjo nuo jos 
vaiką slėpti, kad nepadarytų jam blogo. Apie tą vaiką bei jo gimimą žmo- 
nės vėliau pripasakojo daugybę legendų - pasakojo jį gimus su liūto galva, 
o kai kurie sakė — su šalmu ant galvos. Bet aš galiu paliudyti, kad berniukas 
neturėjo nieko neįprasta, buvo stiprus, sveikas vaikas ir Horemhebas, at- 
siuntęs žinią iš Kušo žemės, liepė Gyvenimo aukso knygoje įrašyti jį vardu 
Ramzis. 

Mat Horemhebas dar tebekariavo Kušo žemėje ir jo karo vežimai dardė- 
jo nuo vieno Kušo ganyklų galo lig kito, baisingai kirsdami negrus, nes 

negrai buvo nepratę kariauti prieš smogiamuosius vežimus. Jis degino jų 
kaimus bei šiaudų trobeles, išsiuntė žmonas ir vaikus vergijon į Egiptą, o 
vyrus, paėmęs į savo kariuomenę, mokė kariais ir jie tapo gerais kariais, nes 
nebeturėjo namų, žmonų ir vaikų. Taigi kariaudamas Kušo žemėje Horem- 
hebas kartu surinko naują kariuomenę kovai su hetitais, nes negrai buvo 
stiprūs kariai ir sukėlę sau nirštą šventų būgnų garsais bei ilgomis eilėmis 
šokinėdami aplink būgnus mirties nebebijodavo. 

Sitaip Horemhebas į Egiptą išsiuntė daugybę vergų dirbti žemės, liepė iš 
Kušo žemės į Egiptą išginti didžiules galvijų bandas, todėl grūdai Kemi 
žemėje vėl gausiai užderėjo, vaikams nebetrūko pieno, o šventikams - au- 
kojamų gyvulių ir mėsos. Tačiau ištisos tautos, palikusios savo gyvenamą- 
sias vietas Kušo žemėje, pabėgo už ribinių Egipto akmenų į džiungles - į 
dramblių ir žirafų žemę, tad Kušo žemė daugybei metų liko tuščia. Bet 
Egiptas dėl to didelės žalos nepatyrė, nes Kušo žemė dar nuo Echnatono 
laikų nemokėjo mokesčių Egiptui, nors didžiųjų faraonų laikais tai buvo 
geriausias Egipto turtų šaltinis - gausingesnis už Siriją. 

Dvejus metus kariavęs Kušo žemėje, Horemhebas sugrįžo į Tėbus, par- 
sigabeno kalnus grobio ir išdalijęs dovanas Tėbų gyventojams dešimt die- 
nų ir dešimt naktų šventė Pergalės šventę, todėl visi darbai Tėbuose liovė- 
si, gatvėse mekendami kaip ožiai keturpėsti ropinėjo įkaušę kariai, o Tėbų 
moterys vėliau prigimdė tamsiaodžių vaikų. Horemhebas nešiojo savo sū- 
nų ant rankų, mokė jį vaikščioti ir išdidžiai sakė: 

— Ziūrėk, Sinuhe, iš manęs kilo nauja karališka giminė, mano sūnaus 
gyslomis teka šventas kraujas, nors aš gimiau mėšlinais tarpupirščiais. 

Jis taip pat nuėjo pas Eję, tačiau Ejė užtrenkė jam prieš nosį duris, išsi- 
gandęs užstūmė jas krėslais bei lovomis ir spigiu senio balsu iš už durų 
sušuko: 

— Nešdinkis, Horemhebai, nes aš esu faraonas — gerai žinau, kad atėjai 
manęs nužudyti, ketindamas pats užsidėti ant galvos karūną. 

Tačiau Horemhebas skaniai nusijuokęs išspyrė duris, išvartė jo lovas ir 
sugriebęs papurtė jį sakydamas: 

— Neužmušiu tavęs, senasis mano lapine, neužmušiu tavęs, sąvadautojau 
mano, nes esi man daugiau nei uošvis ir tavo gyvybė man labai brangi. 
Tiesa, tavo plaučiai jau švilpia, seilės iš burnos teka, keliai linksta, bet priva- 
lai ištverti, Eje. Dar vieną karą privalai ištverti, kad Egiptas turėtų faraoną, 
ant kurio man iškeliavus galės išlieti neapykantą. 

Vis dėlto Ejė nepatikėjo jo žodžiais, tik graudžiai verkė ir drebančiomis 
rankomis apkabinęs jo kelius meldė palikti gyvą. Tada Horemhebui jo pa- 
gailo ir jis paliko Eję, bet paskui paskyrė į aukštas tarnybas savo valdinių ir 
liepė stebėti bei saugoti, kad Ejė, kol jo nebus, nepridarytų kvailysčių. Mat 
Ejės laikai jau buvo praėję, iš jo beliko tik kvailas pražilęs senis, kuris per 
šventines apeigas stojęs prieš liaudį ant drebančios iš baimės galvos vargiai 
nulaikydavo dvigubą karūną. 

Savo sutuoktinei Baketamonei Horemhebas atgabeno gausių dovanų: 
auksingo smėlio pintuose krepšiuose, strėlėm nukautų liūtų kailių, stručio 
plunksnų bei gyvų markatų, tačiau Baketamonė į jo dovanas nenorėjo net 
pažiūrėti. Ji pasakė: 

— Prieš žmones esi mano sutuoktinis ir pagimdžiau tau sūnų. Taigi pasi- 
tenkink tuo ir žinok: jei dar kartą mane paliesi, pradėsiu spjaudyti į tavo 
lovą, apgaudinėti tave taip, kaip niekuomet nė'viena Žmona savo vyro ne- 
apgaudinėjo. Zemindama tave imsiu linksmintis su vergais ir nešikais, gu- 
lėsiu Tėbų aikštėje su asilų varovais, ir neliks tokio prastakilmio, su kuriuo 
tave žemindama nepasilinksminčiau, jei dar drįsi mane paliesti. Mano akys 
nemato Egipto žemėje niekingesnio vyro už tave, o tavo rankos dvokia 
krauju, visas tavo kūnas dvokia krauju, todėl mane pykina, kai prie manęs 
prisiartini. 

Tačiau jos priešgynumas dar labiau įkaitino Horemhebą ir žiūrėdamas į 
jos sukritusius skruostus, siaurus klubus, šaipias lūpas jis ėmė sunkiai al- 
suoti ir vargiai tramdė rankas. Todėl jis atėjo pas mane ir graudžiai vaito- 
damas tarė: 

— Sinuhe, kodėl taip yra ir ką bloga padariau, kad mano žmona vengia 
mano lovos. Pats žinai, kiek padariau, kad ją pasiekčiau bei šlove jai prilyg- 
čiau, ir žinai, jog; retai liečiau dailias moteris, kurias vyrai atvesdavo man į 
palapinę kaip mano grobio dalį — atiduodavau jas mėšliasnukių džiaugs- 
mui. Iš tiesų rankų ir kojų pirštais galiu suskaičiuoti moteris, su kuriomis 
per tuos metus linksminausi, jos man net neteikė didelio smagumo, nes 
glėbesčiuodamas jas galvodavau tik apie ją - Baketamonę, Baketamonė ma- 
ne kerėjo kaip mėnulis. Kokie čia kerai, kartėliu nuodijantys mano kūną ir 
gildantys širdį it gyvatės nuodai? 

Tariau jam: 

— Nepaisyk kvailos moters, nes ji dėl savo išdidumo kenčia labiau nei tu 
dėl savojo. Tėbai pilni gražių moterų ir niekingiausia vergė gali duoti tą 
patį ką ji. 

Tačiau Horemhebas atsakė: 

— Kalbi priešingai savo širdžiai, Sinuhe, — gerai žinai, kad širdžiai ne- 
įsakysi. 

Įspėdamas jį pasakiau: 

— Taigi, ir nemėgink įsakinėti jos širdžiai, nes iš to kils vien bloga. 

Bet manimi nepatikėjęs Horemhebas atsakė: 

— Sinuhe, duok man vaistą, kurį sugirdyčiau jai, kad miegotų ir nors pas 
miegančią ją nuėjęs patirčiau džiaugsmą, nes ši moteris išties man daug 
džiaugsmo skolinga. 

Vis dėlto atsisakiau duoti jam tokį vaistą, tačiau jis kreipėsi į kitus gydy- 
tojus ir šie davė jam pavojingų vaistų, kurie atima moteriai protą, uždega 
ją, todėl ji ima manyti ugnį savo viduje degant. Tokių vaistų Horemhebas 
slapta suvalgydino Baketamonei ir darė su ja ką norėjo, tačiau pakilusi iš jo 
glėbio Baketamonė ėmė jo dar labiau nekęsti ir pasakė: 

— Prisimink, ką tau sakiau, prisimink, kad tave įspėjau. 

Tačiau Horemhebas, apimtas nepasotinamos aistros, buvo aklas ir be- 
protis, vertė ją gerti vyną bei kvaišinančius vaistus, kol ji užmigo, palytėta 
nepabudo ir jau nebevaliojo Horemhebui pasipriešinti, kai tas su ja links- 
minosi, bet kiek džiaugsmo Horemhebas iš jos patyrė - negaliu pasakyti, 
tik manau, kad jo džiaugsmas buvo skaudus ir kad meilė jam apkarto. Ne- 
trukus jis iškeliavo į Siriją rengtis karui su hetitais pasakęs: 

— Didieji faraonai Kadeše pastatė ribinius akmenis ir būsiu patenkintas 
tik tada, kai mano karo vežimai įriedės į degantį Kadešą. 

Bet pastebėjusi, kad miežio grūdas vėl sužaliavo, princesė Baketamonė 
užsidarė savo kambariuose nebenorėdama nieko matyti ir viena mąstė apie 
savo gėdą. Tarnai ir vergai išnešdavo jos valgį - ji valgė taip mažai, kad 
Aukso rūmų gydytojai baiminosi ją mirsiant. Artinantis laikui jie liepė slap- 
ta saugoti ją, nes bijojo, kad pagimdžiusi viena nuplukdys vaiką nendrių 
luotu žemyn upe, kaip darydavo gėdos įbūgusios gimdyvės. Vis dėlto ji 
šitaip nepadarė, bet atėjus laikui susikvietė gydytojus ir gimdymo skaus- 
muose jos lūpos nušvito šypsena — džiaugdamasi skausmais ji pagimdė 
sūnų ir, neklaususi Horemhebo, davė jam vardą Setosas. Taip baisiai ji ne- 
kentė to vaiko, kad davė jam Seto vardą ir vadino jį „gimusiu iš Seto“. 

Atsigavusi po gimdymo ji liepė ištepti kūną aliejais, išdažyti veidą, apsi- 
rengė karališkuoju linu ir, liepusi vergėms nuirti į kitą upės krantą, viena 
nuėjo į Tėbų žuvų turgų. Ten ji prakalbo į asilų varovus, vandens nešėjus 
bei žuvų darinėtojus: 

— Esu princesė Baketamonė ir Horemhebo, didžiojo Egipto karo vado, 
sutuoktinė. Pagimdžiau jam du sūnus, tačiau jis nuobodus ir tingus vyras, 
dvokia krauju ir aš nepatiriu su juo džiaugsmo. Eikšekit pasilinksminti su 
manimi, kad ir aš patirčiau džiaugsmą, nes man labai patinka jūsų randuo- 
tos rankos ir sveiku mėšlu atsiduodanti oda, ir žuvų dvoką mėgstu. 

Zuvų turgaus vyrai nepaprastai nusistebėjo jos žodžiais ir išsigandę trau- 
kėsi iš kelio, tačiau ji atkakliai sekė paskui juos gundydama kalbomis ir 
apnuogino savo grožį sakydama: 

— Ar aš nepakankamai graži, kad delsiate? Gal esu jau sena ir bjauri, bet 
atlygio prašysiu tik po akmenėlį - tegul kiekvienas kaip džiaugsmo užstatą 
duoda kokį nori akmenį, bet tegul kiekvienas duoda tuo didesnį akmenį, 
kuo daugiau džiaugsmo turėčiau suteikti ir, patikėkite manimi, darysiu ką 
įmanydama. 

Nieko panašaus dar niekada nebuvo žuvų turgaus vyrams nutikę ir ma- 
nau, kad nieko panašaus nebuvo dar visame Egipte nutikę. Jie gosliai žvel- 
gė įją ir jos grožis uždegė jų akis, juos traukė karališkas drabužio linas, o 
aliejų kvapas trenkė jiems į galvas. Jie sakė vienas kitam: 

— Nieko panašaus dar niekada nenutiko - ji tikriausiai deivė, kuri mums 
apsireiškė, jei esam mieli jos akims. Turbūt neteisingai pasielgtume paprieš- 
taravę jos valiai, nes ji nepanaši į mūsų matytas moteris ir jos siūlomas 
džiaugsmas tikriausiai yra dieviškas. 

Kai kurie kalbėjo: 

- Džiaugsmas bent pigiai atsieis - pigiau neparsidavinėja net negrės, 
kurios už savo siūlomą džiaugsmą reikalauja nors gabalėlio vario. Tikriau- 
siai ji šventikė, renkanti akmenis naujos Bastės šventyklos statybai, todėl 
įvykdę jos valią padarysim dievams malonų darbą. 

Sitaip Žuvų turgaus vyrai delsė visaip svarstydami ir sekė paskui ją į 
pakrantės nendryną, kur ši vedėsi juos, norėdama pasislėpti nuo žmonių 
akių. Tiesa, žuvų darinėtojai sakė: 

— Neikime paskui ją - ji kilo iš vandens ir nuves mus į vandenį, o gal tai 
pati katingalvė, ir kai apglėbsime, jos galva pavirs į katės galvą ir užpakali- 
nėmis kojomis ji nudraskys mums vyriškumą. 

Vis dėlto jos grožio ir malonaus kvapo pakerėti jie sekė paskui, o asilų 
varovai juokdamiesi iš žuvų darinėtojų sakė: 

— Tepavirsta jos galva kad ir žuvies galva, o jos užpakalinių kojų nebijo- 
me, kad tik džiaugsmą su ja patirtume. 

Taigi Baketamonė visą dieną pakrantės nendryne linksminosi su žuvų 
turgaus prekijais ir jų nenuvylė, stengėsi kaip įmanydama, todėl jie mielai 
nešė jai akmenis ir dauguma atnešė didelius, nupirktus už nemenką kainą 
iš akmenskaldžių. Taip brangiai jie įkainojo jos siūlomą džiaugsmą. Vieni 
kitiems jie sakė: | 

- Iš tiesų tokios moters niekada nesam sutikę, nes jos lūpos kaip varvantis 
medus, krūtys kaip sunokę obuoliai, o glėbys karštas kaip žarijos, kuriose 
kepamos žuvys. 

Jie kvietė ją greit sugrįžti į žuvų turgų, žadėdami atidėti daugybę akme- 
nų, ir didelių akmenų, o ji droviai nusišypsojusi padėkojo už draugiškumą 
bei suteiktą didelį džiaugsmą. Vakare grįždama į Aukso rūmus ji turėjo 
išsinuomoti patvaresnę valtį, kad galėtų parsigabenti visus per dieną susi- 
rinktus akmenis. 

Todėl kitą dieną pasiėmė didesnę valtį ir liepusi vergėms nuirti ją į Tė- 
bus paliko jas laukti prieplaukoje, o pati nuėjo į daržovių turgų. Daržovių 
turguje ji užkalbino žemdirbius, kurie saulei tekant atkeliavo su jaučiais ir 
asilais iš ariamų žemių į Tėbus, jų rankos buvo įdiržusios nuo kietos Žemės, 
oda sušiurkštėjusi nuo saulės. Ji taip pat užkalbino sargybinius, kurie medi- 
nėmis ietimis kiekvienam parodydavo vietą turguje, ir pasakė jiems: 

— Esu princesė Baketamonė, Horemhebo, didžiojo Egipto karo vado, su- 
tuoktinė. Tačiau jis nuobodus ir tingus vyras, jo kūnas nebeturi jėgos - jis 
neįstengia suteikti man jokio džiaugsmo. Be to, blogai elgiasi su manimi, 
atima iš manęs mylimus vaikus ir varo mane iš savo kambarių, aš nebetu- 
riu net stogo virš galvos. Todėl ateikite su manimi pasilinksminti, kad patir- 
čiau džiaugsmo iš jūsų, o atlygio teprašau tik po akmenėlį - manau, kad 
net negrės Tėbuose neteikia džiaugsmo pigiau. 

Žemdirbiai, gatvių šlavėjai bei juodieji sargybiniai baisiai persigando jos 
žodžių ir aistriai kalbėdamiesi sakė vienas kitam: 

— Ji tikrai ne princesė — dar niekada jokia princesė šitaip nesielgė. 

Bet ji gundė juos žodžiais, apnuogino savo grožį ir žengė pirm jų vesda- 
masi į upės pakrantės nendryną, todėl jie paliko daržoves, jaučius bei asilus, 
paliko nešluotas gatves ir nusekė paskui ją. Pakrantėje jie sakė vienas kitam: 

— Tokio gardumyno skurdžiui kasdien nesiūlo, o jos oda nepanaši į mū- 
sų žmonų juodą odą, jos drabužis — kilmingųjų drabužis, jos oda - kaip 
kilmingųjų ir dvelkia ji kilmingąja. Todėl paiki būtume nepriėmę mums 
siūlomo smagumo, kaip įmanydami stenkimės suteikti jai džiaugsmo, ku- 
rio ji nepatiria, nes yra labai nuskriausta žmona. 

Todėl jie linksminosi su ja ir nešė jai akmenis: žemdirbiai - iš užeigų 
slenksčių, o sargybiniai vogė faraono pastatų akmenis, idant galėtų su ja 
pasilinksminti. Bet pasilinksminę jie pabūgo ir sakė vienas kitam: 

— Jeigu ji iš tiesų Horemhebo žmona, tai šitai išgirdęs jis užmuš mus, nes 
jis už liūtą baisesnis, tuščiagarbis, nors pats savo Žmonai neįstengia džiaugs- 
mo suteikti. Bet jei mūsų bus daug - visų neužmus, juk visų Tėbų jis negali 
dėl žmonos išžudyti. Vadinasi, mums naudinga, kad ji susirinktų kuo dau- 
giau akmenų.. 

Todėl jie sugrįžo į daržovių turgų ir papasakoję apie patirtą džiaugsmą 
visiems draugams bei pažįstamiems nuvedė šiuos į pakrantės meldyną, ir 
tądien į meldyną buvo ištryptas platus kelias, o pavakare jis atrodė it bege- 
motų guolis. Daržovių turguje įsigalėjo baisi netvarka: buvo pavogta galy- 
bė krovinių, bliovė ištroškę asilai, gatvės kampuose baubė jaučiai, o aludžių 
šeimininkai bėgiojo gatvėmis verkdami ir raudamiesi plaukus, kad išvogė 
jų brangius slenksčių akmenis. Tačiau pavakare princesė Baketamonė dro- 
viai padėkojo visiems daržovių turgaus prekijams už jų didžiulį draugišku- 
mą bei suteiktą džiaugsmą, o jie padėjo jai sunešti į valtį akmenis - buvo 
prikrauta tokia gausybė akmenų, kad valtis vos nenuskendo ir vergėms 
buvo sunku nuirti ją per upę į Aukso rūmų prieplauką. 

Tąvakar jau visi Tėbai žinojo, kad žmonėms apsireiškusi pati katingalvė, 
kuri linksminosi su jais, keisčiausi gandai sklido Tėbuose, nes dievais neti- 
kėję Žmonės sugalvojo atsitikimą kitaip paaiškinti. Jie sakė: 

— Galbūt piramidžių laikais dievai žmonėms apsireikšdavo, tačiau pa- 
saulis jau senas ir dievai žmonėms jau nebeapsireiškia. Todėl ši moteris turi 
būti kilmingoji, ji turi būti labai kilminga, jei drįsta šitaip elgtis. 

Kitą dieną princesė Baketamonė nuėjo į anglių turgų ir linksminosi su 
anglių turgaus vyrais - pavakare Nilo pakrantės nendrynas buvo nujuodęs 
ir ištremptas, o daugybės mažų šventyklų šventikai graudžiai vaitojo, nes 
anglių turgaus vyrai buvo bedieviai ir nepasigėdijo net šventyklų akmenų 
savo džiaugsmo atmokesčiui ardyti, tik laižydamiesi lūpų kampučius gyrė- 
si vienas kitam: 

— Išties paragavome dangiško gardumyno: jos lūpos tirpo mūsų burno- 
se, jos krūtys mūsų delnuose buvo it kaitrios Žarijos — nežinojome, kad 
pasauly tokio džiaugsmo esama. 

Tačiau pasklidus žiniai, kad žmonėms jau trečią kartą apsireiškė deivė, 
didžiulė nerimastis apėmė Tėbus ir net garbingi vyrai bėgo nuo savo Žmo- 
nų į vynines, lupo faraono pastatų akmenis ir kitą dieną visi Tėbų vyrai su 
akmenimis po pažastim vaikščiojo iš turgaus į turgų nekantriai laukdami 
katingalvės apsireiškimo. Tačiau sunerimę šventikai pasiuntė sargybinius 
suimti tiek savivalės ir tuščių kalbų sukėlusią moterį. 

Tačiau tą dieną princesė Baketamonė neatplaukė į Tėbus, nes po vargų 
ilsėjosi Aukso rūmuose ir šypsojo visiems į ją prakalbusiems, elgėsi nepa- 
prastai maloniai, o kalbėdama droviai rąžėsi ir dangstė žiovulį. Rūmai labai 
stebėjosi jos elgesiu, nes dar niekas nenumanė, kad ji - ta paslaptinga mo- 
teris, kuri apsireiškė Tėbų liaudžiai ir linksminosi su angliadegiais bei žuvų 
darinėtojais. - 

O princesė Baketamonė apžiūrėjo sukauptus visokiausio dydžio ir viso- 
kiausių spalvų akmenis, pasikvietė į sodą faraono tvartų statybos meistrą ir 
meiliai pasikalbėjusi su juo tarė: 

— Surinkau šiuos akmenis pakrantėje, man tie akmenys šventi, nes kiek- 
vienas iš jų įkūnija džiugų prisiminimą - kuo didesnis akmuo, tuo džiuges- 
nis prisiminimas. Todėl pastatyk iš tų akmenų man pavėnę, kad turėčiau 
stogą virš galvos, nes mano vyras manimi nesirūpina, veja mane iš namų, 
kaip Žinai ir tikriausiai girdėjai. Pastatyk erdvią pavėnę, aukštom sienom, ir 
pradėk ją statyti tuoj pat - kai reikės, pririnksiu daugiau akmenų, nesirū- 
pink, jei jų pritrūks. 

Tvartų statybos meistras buvo paprastas žmogus — jo klubjuostė buvo 
pilka nuo skaldomų akmenų dulkių, pečiai nuo akmenų nešiojimo persi- 
kreipę ir jis nebuvo pratęs kalbėtis su kilmingaisiais. Todėl sumišęs priešais 
princesę Baketamonę jis rausė kojų pirštais žemę ir akis nuleidęs nuolan- 
kiai atsakė: 

— Kilmingoji princese Baketamone, bijau, kad man nepakaks išmanumo 
pastatyti tavo garbės nemenkinančią pavėnę — akmenys visokiausių dy- 
džių ir visokiausių spalvų, todėl juos sulipdyti labai sunku, reikia turėti 
labai gerą meninę pajautą. Verčiau pakviesk šiai užduočiai kokį kilmingą 
šventyklų statytoją arba menininką, nes bijau savo nemokšiškumu suga- 
dinti tavo gražią mintį ir prapuldyti daugybę surinktų akmenų. 

Tačiau princesė Baketamonė droviai palytėjo perkreiptą jo petį ir pasakė: 

— Oi, tvartų akmenų nešike, aš esu neturtinga moteris, vyras manimi 
nesirūpina ir aš neturiu už ką nusisamdyti kilmingų statybininkų. Ir net 
tau už šią statybą, kaip norėčiau, neturiu vertos dovanos, bet kai pavėnė 
bus pastatyta, apžiūrėsime ją kartu ir jei pamatysiu, kad ji gera, pažadu 
pasilinksminti su tavimi toje pavėnėje. Aš mat nieko kita neturiu, tačiau 
trupinėlį džiaugsmo tikriausiai galėsiu tau suteikti, juk dar nesu visai sena 
ir bjauri - tebūnie tai tau atlygis. Tikiu, kad ir tu suteiksi man didelį džiaugs- 
mą, nes esi stiprus vyras, tavo rankos stiprios, o aš tesu menka džiaugsmo 
išsiilgusi moteris — tikriausiai Žinai, kad iš vyro jokio džiaugsmo nepatiriu. 

Tvartų statybos meistrą nepaprastai jaistrino jos žodžiai ir prisilietimas — 
žvelgdamas į jos grožį jis prisiminė visas pasakas, kuriose princesės įsimyli 
prasčiokus ir su jais linksminasi. Jis labai bijojo Horemhebo, tačiau geismas 
buvo stipresnis už baimę ir Baketamonės žodžiai jam labai glostė širdį. To- 
dėl sutelkęs visą išmanumą jis skubiai ėmėsi Aukso rūmų sode iš Baketamo- 
nės akmenų statyti pavėnę, statydamas sapnavo atviromis akimis ir mūrijo 
savo svajonę kartu su akmenimis į pavėnės sienas. Geismas ir meilė paver- 
tė jį dideliu menininku, nes jis kasdien matydavo princesę Baketamonę, 
nuo apvalainų akių žvilgsnio jo širdis suliepsnodavo ir kaip sausi meldai 
sudegdavo iki pelenų - jis dirbo kaip beprotis, lyso ir blyško nuo darbo bei 
ilgesio, bet iš visokiausio dydžio ir visokiausių spalvų akmenų pastatė pa- 
vėnę, kuriai lygios dar niekas nebuvo matęs. 

Tačiau statant Baketamonės surinkti akmenys baigėsi ir ji turėjo atnešti 
jų daugiau. Todėl ji liepė nuirti į Tėbus ir rinko akmenis iš visų aikščių, 
Avinų kelio bei šventyklų sodų, todėl galiausiai Tėbuose neliko vietos, kur 
ji nebūtų rinkusi akmenų. Vyrai, nešę akmenis, slapstė ją nuo sargybinių, 
bet galų gale šventikų ir faraonų sargybiniai ją sugavo ir norėjo suimti, 
ketindami už jos elgesį vesti pas teisėjus. Tačiau ji išdidžiai pakėlė galvą ir 
tarė sargybiniams: 

— Esu princesė Baketamonė ir norėčiau pamatyti tą, kuris išdrįs mane 
teisti, nes mano gyslomis teka šventas kraujas ir aš esu faraonų valdžios 
paveldėtoja. Bet nebausiu jūsų už kvailumą — mielai ir su jumis pasilinks- 
minsiu, nes esate stiprūs ir gražūs vyrai, bet už tą gerą kiekvienas turite 
atnešti man po akmenį — iš Teisėjų rūmų ar iš šventyklos ir kuo didesnį 
akmenį atnešite — tuo didesnį džiaugsmą jums suteiksiu ir neapvilsiu jūsų, 
o stengsiuosi kaip įmanydama - šiuose reikaluose jau esu labai patyrusi. 

Sargybiniai pažvelgė į ją ir užsikrėtė kitų Tėbų vyrų pamišimu - nuėję ir 
ietimis pridaužę didžiulių akmenų iš Teisėjų rūmų vartų bei Amono šven- 
tyklų priekiemių, atnešė jai, o ji dosniai išpildė savo pažadą. Bet jos garbei 
turiu pasakyti, kad rinkdama akmenis ji niekada nesielgė įžūliai, o pasi- 
linksminusi su vyrais droviai susisiausdavo drabužiu, nuleisdavo akis ir dau- 
giau nieko neprisileisdavo. Bet po šio nutikimo slapčia rinkdama akmenis ji 
turėjo glaustis viešuosiuose namuose ir apsilankė daugybėje neturtingųjų 
miesto dalies viešųjų namų, iš kiekvieno norinčio linksmintis prašydama 
tik akmens. Todėl viešųjų namų šeimininkai iš jos labai turtėjo ir mielai 
priimdavo ją pasisvečiuoti, bet norėdama išvengti sargybinių bei žmonių 
susibūrimų ji turėjo kasdien eiti į kitus viešuosius namus. 

Tuo metu jau visi žinojo, ką ji daro, o rūmininkai slapta rinkdavosi sode 
pasižiūrėti pavėnės, kurią iš jos suneštų akmenų pastatė tvartų statybos 
meistras. Matydamos jos sienų aukštumą, didelių bei mažų akmenų gau- 
sumą, rūmų moterys užsidengdavo delnais burnas ir surikdavo iš nuosta- 
bos. Tačiau jai pačiai niekas nedrįso nieko sakyti ir niekas nedrįso jos per- 
spėti, o Ejė, kuris faraono valdžia galbūt galėjo ją sutramdyti, išgirdęs apie 

jos elgesį labai apsidžiaugė, mat buvo visai pamišęs iš senatvės ir manė, jog 
tai apmaudys Horemhebą - jis džiaugėsi viskuo, kas maudijo Horemhebą. 

O Horemhebas kariavo Sirijoje ir atkariavęs iš hetitų Sidoną, Semirą bei 
Biblą, nusiuntė į Egiptą galybę grobio bei vergų, o Žmonai — prabangių 
dovanų. Visi Tėbuose žinojo, kas Aukso rūmuose atsitiko, bet nebuvo nė 
vieno tokio drąsaus vyro, kuris ryžtųsi pranešti jam apie žmonos elgesį, o 
jo paties į aukštas rūmų pareigas paskirti vyrai užmerkė akis prieš Baketa- 
monę ir vienas kitam sakė: 

— Tai šeimyninis kivirčas, ir vyras pasielgs išmintingiau įkišęs ranką tarp 
girnų nei kišdamasis į vyro ir žmonos ginčą, nes tas, kuris įsikiša į vyro ir 
žmonos ginčą, abu prieš save nuteikia. 

Todėl Horemhebas nesužinojo nieko, kas Tėbuose nutiko, kai jis kariavo 
Sirijoje, ir tariu, kad šitaip buvo geriausia Egiptui, nes Žinia apie Baketamo- 
nės elgesį tikriausiai būtų labai sutrikdžiusi jo sielos ramybę. 

Daug pasakojau, kas Ejei valdant Egiptą nutiko kitiems, tačiau apie save 
nepapasakojau. Bet ne šiaip sau - nedaug jau turiu apie save ką papasako- 
ti. Mat mano gyvenimo upė jau nebeplūdo, o nurimo, nutyko ir vėl pasilie- 
jo pažeme. Mutės prižiūrimas leidau metus buvusiame vario liejiko name, 
kurį ji po gaisro atstatė - mano kojos buvo pavargusios žingsniuoti dulkė- 
tais keliais, o akys buvo pavargusios regėti pasaulio nerimastį, mano širdis 
buvo pavargusi nuo visos pasaulio bergždybės. Todėl pasilikau savo name, 
užsivėriau jame ir jau nebepriiminėjau ligonių, tik kartkartėm nuo negalių 
gydžiau kaimynus ir pačius neturtingiausius, nes jie neturėjo dovanų ki- 
tiems gydytojams. Savo kieme liepiau iškasti naują tvenkinį, prileidau jį 
margų Žuvų ir ištisas dienas, asilams gatvėje priešais mano namą bliaunant 
ir vaikams dulkėse žaidžiant, sėdėdavau sode po sikomoru ir žiūrėdavau į 
vėsiame vandenyje plaukiojančias žuvis. Per gaisrą nujuodęs sikomoras vėl 
išleido žalius lapus, Mutė gerai manimi rūpinosi, ruošė man gardžius val- 
gius, kai užsimanydavau, leisdavo su saiku išgerti vyno, žiūrėjo, kad ilgai 
miegočiau ir nevarginčiau kūno. 

Tačiau valgis man buvo praradęs skonį ir vynas manęs nedžiugino, o va- 
karams vėstant sugrąžindavo visus blogus mano darbus - ir mirštančio fara- 
ono Echnatono veidą, ir princo Subatu jauną veidą grąžindavo vakarams 
vėstant. Todėl jau nebenorėjau gydyti žmonių savo išmoningumu, nes ma- 
no rankos buvo prakeiktos ir sėjo vien mirtį, nors norėjau, kad jos būtų ge- 
ros. Todėl tik žiūrėjau į žuvis savo sodo tvenkiny ir pavydėjau joms - šaltak- 
raujėms, beaistrėms, amžių nugyvenančioms vandeny be karšto žemės oro. 

Sėdėdamas sode ir žiūrėdamas į žuvis prakalbau į savo širdį ir pasakiau: 
„Nurimk, kvaila širdie, - tu nekalta, nes visa, kas pasaulyje nutinka, yra 

beprotystė, o gerumas ir piktybė — betiksliai, nes pasaulį valdo godulys, 
neapykanta ir aistra. Ne tu kaltas, Sinuhe, nes žmogus visada toks pat, 
žmogus nesikeičia. Metai bėga, Žmonės gimsta ir miršta, jų gyvenimas — 
tarsi karštas alsavimas ir niekad jie nebūna laimingi, nebent tik mirdami. 
Todėl nėra didesnės bergždybės nei žmogaus gyvenimas, ir ne tu kaltas — 
Žmogus per amžius toks pat. Bergždžia gramzdinti žmogų į upę - jo šir- 
dis nepasikeis, jis išbris iš upės toks kaip įbridęs. Bergždžiai mėginsi jį 
karu ir nelaimėm, maru ir gaisrais, dievais ir ietimis, nes nuo išmėginimų 
žmogus tik diržta, kol tampa piktesnis už krokodilą, todėl tik miręs žmo- 
gus yra geras . 

Tačiau mano širdis man paprieštaravo atsakydama: „Gali žiūrėti vien į 
žuvis, Sinuhe, vis tiek, kol gyvas, neduosiu tau ramybės, nes kasdien saky- 
siu tau: „Kaip tik tu kaltas“, ir kasnakt belsiuos į tavo sapną: „Tu, Sinuhe, 
kaltas, nes aš, tavo širdis, esu godesnė už krokodilą - troškau, kad tu susi- 
piltum kaupiną saiką . 

Baisiai įtūžau ant savo širdies ir pasakiau: „Esi kvaila, širdie, ir nepapras- 
tai man pakyrėjai - gyvenime suteikei man tiek apmaudo ir sunkumų, liū- 
desio ir kančios. Gerai žinau, kad mano protas žudikas, mano protas juo- 
das, tačiau mano Žmogžudystės menkos lyginant su visom pasaulio žmog- 
žudystėm ir niekas manęs už jas nekaltina. Tikrai nesuprantu, kodėl nuolat 
man kartoji apie mano kaltę ir neduodi ramybės - kas aš toks, kad EByGy“ 
čiau pasaulį, kas aš toks, kad žmogaus būdą pakeisčiau . 

Tačiau mano širdis pasakė: „Apie tavo žmogžudystes nekalbu, nors die- 
ną naktį kartoju tau: kaltas, kaltas. Tūkstančių tūkstančiai mirė per tave, 
Sinuhe. Jie mirė badu ir maru, nuo ginklų ir žaizdų, mirė po karo vežimų 
ratais ir išsekę dykumos karo kely. Per tave motinų įsčiose mirė vaikai, per 
tave lazdos daužė sulinkusias nugaras, per tave netiesa trypia tiesą, per 
tave godumas nugali gėrį, per tave plėšikai valdo pasaulį. Iš tiesų begalė 
per tave mirė, Sinuhe. Jų odos spalva skirtinga, jų liežuviai tarė skirtingus 
žodžius, bet jie mirė be kaltės, Sinuhe, nes neturėjo tavo žinių, o visi kurie 
mirė ir mirs — tavo broliai - mirs per tave, ir tu vienintelis kaltas. Todėl jų 
verksmas įsigaus į tavo sapnus, Sinuhe, jų verksmas atims tau gardaus val- 
gio skonį, jų verksmas užnuodys tavo džiaugsmą 

Tačiau sušiurkštėjau ir atsakiau savo širdžiai: „Žuvys - mano broliai, nes 
jos nemoka tuščiai kalbėti. Dykumos vilkai - mano broliai, plėšrūs liūtai — 
mano broliai, o ne žmogus, nes žmogus žino, ką daro“. 

Pašiepdama mane širdis pasakė: „Ar žmogus iš tiesų žino, ką daro? Tu iš 
tiesų žinai, bet kiti nežino, o tu turi sukaupęs žinių, todėl iki mirties kankin- 
siu tave. Tu vienas kaltas, Sinuhe“. 

Emiau garsiai šaukti, susiplėšiau drabužį ir pasakiau: „Tebūnie prakeik- 
tos mano žinios, tebūnie prakeiktos mano rankos, tebūnie prakeiktos mano 
akys, bet labiausiai tebūnie prakeikta mano širdis, kuri gyvam man neduo- 
da ramybės, išgalvodama neteisingus kaltinimus. Tučtuojau duokite Ozy- 

rio svarstykles mano meluojančiai širdžiai pasverti, o keturiasdešimt jo tei- 
singųjų pavianų tegul paskelbia nuosprendį, nes jais pasitikiu labiau nei 
niekingąja savo širdim“. 

Atskubėjo iš virtuvės Mutė ir tvenkinio vandeny sušlapinusi audinį ap- 
vyniojo man galvą, šaltu ąsočiu atvėsino kaktą. Ji piktai mane barė, pagul- 
dė į lovą ir girdė visokiausiais neskaniais vaistais, kol nusiraminau. Sirgau 
ilgai, o sirgdamas kalbėjau Mutei apie Ozyrio svarstykles, prašiau jos miltų 
svarstyklių, kliedėjau apie Meritę ir mažąjį Totą. Ji ištikimai prižiūrėjo ma- 
ne ir tariu, kad jai labai patiko laikyti mane lovoje ir valgydint. Paskui ji 
griežtai uždraudė man įsaulyje sėdėti sode, nes mano plaukai nuslinkę ir 
plika galva neatlaikė nuodingų saulės spindulių. Bet nesėdėjau įsaulyje, o 
sėdėjau vėsiame sikomoro šešėlyje žiūrėdamas į žuvis, kurios buvo mano 
sesės, nes nemokėjo kalbėti. 

Vis dėlto po kurio laiko pasveikau, o pasveikęs pasidariau ramesnis, susi- 
taikiau ir su savo širdimi, todėl ji taip smarkiai manęs nebekankino. Ir nebe- 
kalbėjau Mutei apie Meritę ir mažąjį Totą, o saugojau juos širdyje, supratęs, 
jog jie privalėjo mirti, idant aš susipilčiau kaupiną saiką ir likčiau vienišas — 
jei jie gyventų su manimi, būčiau sotus, laimingas ir mano širdis būtų rami. 
Pagal man atmatuotą matą aš visada turėjau būti vienišas — juk dar savo 
gimimo naktį vienas plaukiau žemyn upe dervuotu nendrių luotu. 

Pasveikęs slapčia apsirengiau šiurkštų neturtėlio drabužį, nusiaviau san- 
dalus, išėjau iš vario liejiko namo ir nebesugrįžau. Nuėjęs į prieplauką drauge 
su nešikais tampiau nešulius, kol nugara paskaudo ir pečiai persikreipė. 
Nuėjęs į daržovių turgų, rinkausi valgiui supuvusias daržoves, o nuėjęs į 
anglių turgų spaudžiau kojomis angliadegių bei kalvių dumples. Dirbau 
vergų bei nešikų darbą, valgiau jų duoną, gėriau jų alų ir sakiau jiems: 

— Žmonės vienodi - visi į pasaulį ateina nuogi, žmogaus širdis — vienin- 
telis juos skiriantis matas. Zmogaus negalima matuoti jo odos spalva, jo 
kalba, žmogaus negalima matuoti jo drabužiais ir papuošalais, negalima 
matuoti jo turtu ar skurdu, o vien jo širdimi. Todėl geraširdis žmogus ver- 
tesnis už blogą ir teisybė vertesnė už skriaudą — nieko kita nežinau, tai 
visos mano žinios. 

Sitaip vakaro žaroj kalbėjau priešais jų molio trobeles, žmonoms gatvėse 
uždegant laužus ir keptos Žuvies tvaikui užliejant neturtingųjų miesto dalį. 
Jie juokėsi ir sakė man: 

— Esi paikas, Sinuhe, jei mokėdamas skaityti ir rašyti dirbi vergų darbą. 
Bet turbūt esi įsivėlęs į nusikaltimus, jei slapstaisi pas mus, tavo kalbos atsi- 
duoda Atonu, kurio vardo jau nebegalime minėti. Bet neįduosime tavęs 
sargybiniams - laikysime tave čia, kad pasmagintum mus juokingomis kal- 
bomis. Bet juk neprilyginsi mūsų nevaliems sirams ir bjauriems negrams: 
nors mes tik vergai ir nešikai, vis dėlto esame egiptiečiai ir kaip egiptiečiai 
didžiuojamės savo oda ir savo kalba, praeitimi ir ateitimi. 

Atsakiau jiems: 

— Tai negera kalba, nes kol žmogus didžiuosis savimi ir laikys save ge- 
resniu už kitus, tol jam įpėdžiui seks grandinės ir lazdos smūgiai, ietys ir 
varnai. Zmogų reikia vertinti tik pagal jo širdies gerumą, ir visų žmonių 
širdys lygiavertės — vieno širdis ne geresnė už kito, nes tas pats kraujas ir 
vienodai sūrios visų ašaros — juodojo ir rudojo, siro ir negro, skurdžiaus ir 
kilmingojo. 

Tačiau jie mušdami per kelius garsiai juokėsi iš manęs ir sakė: 

— Išties esi paikas ir tikriausiai visai nematęs gyvenimo, maiše užaugęs. 
Nes Žmogus neišgyvens nesijausdamas geresnis už kitus, ir nėra tokio ne- 
laimėlio, kuris nesijaustų kuo nors už kitus geresnis. Vienas didžiuojasi 
rankų miklumu, kitas — pečių tvirtumu, vagis didžiuojasi klasta, teisėjas — 
išmintimi, godišius - godumu, švaistūnas — švaistymu, žmona - padoru- 
mu, kekšė - dosniu būdu. Niekas nesuteikia žmogui didesnio malonumo 
nei suvokimas, kad jis kuo nors gabesnis už kitus. Ir mes patiriame didelį 
malonumą, pastebėję esą už tave išmintingesni ir gudresni, nors esame tik 
skurdžiai, vergai, o tu moki skaityti ir rašyti. 

Atsakiau jiems: 

— Vis tiek geraširdis žmogus vertesnis už blogą ir teisybė vertesnė už 
skriaudą. 

Tačiau užsigavę jie tarė: 

— Kas yra gėris ir kas yra piktybė? Jeigu užmušime piktą šeimininką, 
kuris mus muša lazda ir atėmęs mūsų valgį marina badu mūsų žmonas bei 
vaikus — tai mūsų darbas geras, tačiau sargybiniai nuves mus pas teisėjus, 
nupjaus mums ausis bei nosis ir pakabins mus ant mūro galvomis žemyn. 
Sitokia yra tiesa, tačiau tiesą lemia svarsčiai, kuriais ji sveriama, ir pernelyg; 
dažnai teisingumas mums tampa skriauda, nes savo svarsčių ant teisingumo 
svarstyklių padėti negalime, o faraono teisėjų svarsčiai kitokie nei mūsų. 

Jie davė man žmonų iškeptos žuvies ir gerdamas jų skystą alų pasakiau: 

— Zmogžudystė - niekingiausias žmogaus nusikaltimas, tad vienodai nie- 
kinga žudyti vardan gėrio ir vardan blogio — nereikia žudyti žmogaus, jį 
reikia gydyti nuo piktybės. 

Tada jie užsidengė delnais burnas, apsižvalgė ir šūktelėjo: 

— Tikrai nenorime nieko žudyti, nes rimbas ir lazdos padarė mus paklus- 
nius: iškęsime visus spyrius, įžeidimus, pažeminimus ir daugiau nežudysi- 
me. Bet jei nori išgydyti žmones nuo piktybės, skriaudą pakeisti teisingu- 
mu, tai eik pas kilminguosius, turtinguosius, faraonų teisėjus ir jiems apie 
tai kalbėk, nes manome, kad juose rasi daugiau piktybės ir netiesos nei 
mumyse. 

Taip jie pasakė ir juokėsi, kumšnojosi alkūnėmis žvilgčiodami vienas į 
kitą. Bet pasakiau jiems: 

— Verčiau kalbėsiu jums, nes jūs esate liaudis, jūsų tiek kiek smilčių ir 
žvaigždžių ir iš jūsų kyla visa piktybė ir neteisybė, lygiai kaip ir visas gėris 
kyla iš jūsų. Nesate be kaltės, nes kai jums sakoma: „Eikite“ — einate ir 

darote visa, kas liepta. Ir faraono karių šaukliai dažnai ateina pas jus, duo- 
da jums vario, audinio atraižų, įbruka į rankas ietis ir veda į karą. Jeigu 
neitumėte paskui juos — surištų jus virvėmis bei grandinėmis ir sukaustytus 
nusivestų į karą. Kare jūs smaigstote, žudote panašius į save žmones. Jūs 
perveriate broliams pilvus ir labai didžiuojatės savo darbais. Vis dėlto bet 
koks žudymas niekingas ir pasiliejęs Kraujas kris ant jūsų galvų. Todėl ne- 
sate visai be kaltės. 

Keletas jų permąstė mano žodžius ir atsiduso: 

— Iš tiesų nesame be kaltės, bet gimėme piktame pasaulyje ir išėję iš 
motinų įsčių verksmu pradėjome gyvenimą. Todėl verksmas lydi mus vi- 
suose gyvenimo keliuose, vergija - amžina mūsų dalia, šventikai prikausto 
mus kerais, kad net po mirties dirbtume ponų labui, davę mūsų vardus 
medinėms statuloms, palydinčioms ponus į kapą. Vis dėlto nueik ir pas 
turtinguosius bei kilminguosius apie šitai pakalbėti - manome, kad piktybė 
ir gėris kyla iš jų, nes jų valdžia, bet nekaltink mūsų, jei už kalbas jie nu- 
pjaus tau ausis ir išsiųs į kasyklas arba pakabins tave ant mūro galva že- 
myn, nes tavo kalbos pavojingos. Jei kas kitas mums šitaip kalbėtų - ne- 
drįstume jo klausytis, bet tavęs klausomės, nes tikrai esi paikas ir nepavo- 
jingas. O pavojingiausiai kalbi apie karą, nes vyrui žudyti kare — garbė, ir 
Horemhebas, didysis mūsų karo vadas, išgirdęs tave šitaip liaudžiai kal- 
bant, nedvejodamas tave nužudytų, nors šiaip jis nepajėgus vyras - nesu- 
geba net savo žmonos patenkinti. 

Paklausęs jų patarimų palikau molio trobeles. Vaikštinėjau plačiomis Tė- 
bų gatvėmis basas, su pilku neturtėlio drabužiu ir kalbėjausi su prekijais, 
kurie maišė smėlį į miltus, kalbėjausi sa malūnų šeimininkais, kurie žiodik- 
liais buvo pražiodę vergus, idant šie negalėtų valgyti malamų grūdų, kal- 
bėjausi su teisėjais, grobstančiais našlaičių palikimus ir už dideles dovanas 
neteisingai teisiančiais. Kalbėjausi su jais visais ir priekaištavau jiems už jų 
darbus bei piktybę, o jie klausėsi manęs nepaprastai stebėdamiesi. 

Vienas kitam jie sakė: 

— Kas iš tiesų tas gydytojas Sinuhė, kuris drąsiai kalba, nors dėvi tik ver- 
go drabužį. Būkim atsargūs — tikriausiai jis faraono seklys. Kitaip juk ne- 
drįstų su mumis drąsiai kalbėti. 

Todėl jie mielai klausėsi manęs, o pirkliai, pasikvietę mane į namus, 
siūlė man dovanas, malūnų šeimininkai girdė vynu, o teisėjai klausė ma- 
no patarimo ir paskelbė nuosprendį, kaip aš patariau. Taigi jie paskelbė 
nuosprendį neturtingųjų naudai, nors buvo gavę iš turtingųjų galybę do- 
vanų, todėl šitai sukėlė didelį nepasitenkinimą ir Tėbuose buvo kalbama: 
„Jau negalime pasitikėti net faraono teisėjais, nes jie klastingesni už vagis, 
kuriuos teisia . 

Tačiau kai nuėjau pas kilminguosius, šie mane pašiepė ir užsiundė šuni- 
mis, liepė savo tarnams varyti mane rimbais iš jų kiemų, todėl patyręs bai- 
sią gėdą, šunų vejamas bėgau Tėbų gatvėmis suplėšytu drabužiu ir krauju 

plūstančiom blauzdom. Žmonės iš manęs juokėsi mušdami rankomis per 
kelius, o pirkliai bei faraono teisėjai, pamatę mano gėdą, jau nebetikėjo ma- 
nimi, išvijo mane ir pašaukė sargybinius mušti mane iečių kotais. Jie pasa- 
kė man: 

— Jei dar kartą ateisi mūsų neteisingai kaltinti, nuteisime tave kaip piktų 
kalbų skleidėją bei liaudies kurstytoją ir varnai les tavo kūną ant mūro. 

Tuomet apimtas gėdos sugrįžau į buvusį vario liejiko namą neturtin- 
gujų miesto dalyje, tardamas, kad visas mano vargas bergždžias, nes ma- 
no mirtis niekam nebūtų buvus naudinga, tik varnus būtų pradžiuginusi. 
Pamačiusi mane tokį apgailėtiną, Mutė ėmė baisiai aikčioti, suplojo del- 
nais virš galvos ir nupraususi mano kūną tepė žaizdas piktai bardamasi ir 
sakydama: 

- Iš tiesų vyro prigimtis neišgydoma - turėtum gėdytis, Sinuhe, bėgti iš 
namų net senatvėje, juk esi jau nuplikęs ir kaklas tavo raukšlėtas. Kur ma- 
tyta, kad dailius drabužius keiti į vyną užeigose, mušiesi viešuosiuose na- 
muose taip, kad gumbai ant galvos iššoka ir ant blauzdų žaizdos atsiveria. 
Nebėk iš namų pasigerti - nuo šiol mielai duosiu vyno tau tiek kiek norėsi, 
nebebarsiu tavęs ir gali į namus pasikviesti net sugėrovų, jei pasiilgsti jų 
draugijos, nes per tas dienas bei naktis, kai buvai dingęs, labai nerimavau 
dėl tavęs. Ir Kaptahas tavęs teiravosi ir rūpinosi, nes jis sugrįžo į Tėbus — 
taigi jau nebesi vienišas. 

Ji trynė geru aliejumi mano žaizdas bei šašus, aprengė mane švariais 
drabužiais ir piktai bardama pasakė: 

— Iš tiesų būtų geriau, jeigu vyrams nupjautų tą mažą daikčiūką po apa- 
tiniu drabužiu, nes net seną Žmogų jis nuveda į gėdą ir girtuoklystę, kivir- 
čus ir muštynes. Bet jei negali sutramdyti savo vyriškos prigimties, Sinuhe, 
tai parsivesk į namus žmoną arba nusipirk jauną vergę, kuri patenkins tavo 
norą, nuramins tave ir kartu padės man ūkio darbuose, nes esu jau sena, 
rankos dreba ir kepsniai maišant padažus dažnai prisvyla. Muštynės 
viešuosiuose namuose dėl nepadorių moterų menkina tavo garbę, Sinuhe, 
ir pats turėtum šitai Žinoti — aš baisiai stebiuosi tavo elgesiu. 

Jos žodžiai labai įžeidė mane, nes, mano manymu, nors nuplikęs, nebu- 
vau dar labai senas. Vis dėlto nedrįsau jai papasakoti, kodėl pabėgau iš 
namų - verčiau leidau tikėti, kad, vyrų papratimu, esu girtuoklis ir palai- 
dūnas, idant ji neuždarytų manęs į tamsų kambarį, suvyniojusi į šlapius 
audeklus nepaguldytų į lovą ir nesukviestų gydytojų, kad tie pridėtų dėlių 
ant pakinklių - ji tikrai būtų šitaip padariusi, jei būčiau papasakojęs, kad 
ėjau pas neturtinguosius bei pas kilminguosius kalbėtis apie piktybę ir gėrį, 
teisingumą ir skriaudą. Todėl leidau jai bartis kiek nori, bet jos kepta žąsis 
po duonos ir laiškiame aliejuje keptos žuvies palaimingai tirpo mano bur- 
noje, 0 vynas po neturtėlių alaus buvo saldus. Mano širdis nurimo ir ramiai 
permąsčiau savo darbus, permąsčiau savo, kaip gydytojo, darbus ir supra- 
tau, kad gydytojui tikriausiai būčiau pasirodęs ligonis, o kad pasveikčiau, 

mano kaukolę reikėjo atverti, jei jau nebuvau patenkintas tokiu gyvenimu, 
koks jis yra, ir laikiau save kaltu dėl visos pasaulio piktybės. 

Vėl atsisėdau sode po sikomoru pasižiūrėti nebylių savo tvenkinio žuvų 
ir šitai labai nuramino mano sielą, - asilams bliaunant priešais mano namą, 
vaikams žaidžiant karą bei mėtantis asilų mėšlo gurvoliais. Ir Kaptahas at- 
ėjo manęs pasveikinti - jis išties buvo sugrįžęs į Tėbus, jau nebebijodamas 
sutramdytų vergų bei nešikų. Pas mane jis atkeliavo labai didingai: jo pa- 
puoštus bei nudažytus dengtus neštuvus nešė aštuoniolika juodųjų vergų, 
jis sėdėjo dengtuose neštuvuose ant minkštų kilimų ir nuo kaktos ant skruos- 
tų lašėjo brangus aliejus, idant nereikėtų uostyti nemalonių neturtingųjų 
miesto dalies kvapų. Jis buvo labai atsipenėjęs, o siras auksakalys iš aukso ir 
brangakmenių vietoj aklosios jam buvo padaręs naują akį, kuria jis labai 
didžiavosi, nors ši skaudžiai trynė akiduobę, todėl atsisėdęs šalia manęs po 
sikomoru, kai jau niekas nematė, ją išsiėmė. 

Bet iš pradžių jis mane apkabino ir iš džiaugsmo, kad esu gyvas, apsi- 
verkė, o kai plačiom rankom pasirėmė mano pečių, buvo sunkus kaip 
kalnas, nuo jo svorio suguro į šipulius Mutės atneštas krėslas, todėl jis 
pasiraitojo drabužio skvernus ir atsisėdo priešais mane ant žemės. Jis pa- 
pasakojo man, kad karas Sirijoje baigiasi, kad Horemhebo karo vežimai 
nuvažiavo iki Kadešo, bet Kadešo vis dėlto nepajėgė paimti. Jis gyrėsi 
savo turtais, svarbiais Sirijoje sudarytais sandėriais, pasipasakojo kilmin- 
gųjų miesto dalyje nusipirkęs senus rūmus ir nusisamdęs šimtus staty- 
bininkų juos atstatyti, kad jie nemenkintų jo turtingumo, nes garbė jam 
jau neleido uoste laikyti užeigos. 

Jis tarė man: 

— Girdėjau Tėbuose negerų kalbų apie tave, mano pone Sinuhe - sako- 
ma tave kurstant liaudį prieš Horemhebą, o teisėjai ir kilmingieji ant tavęs 
labai įsiutę, kad kaltini juos daugybe skriaudų. Patarčiau būti atsargiam, 
nes jei toliau pavojingai kalbėsi, jie išsiųs tave į kasyklas. Gal jie ir nedrįs 
tavęs nuteisti, juk esi Horemhebo malonėje, tačiau tavo namas jau kartą 
degė, ir jei toliau kalbėdamas kurstysi skurdžius prieš turtinguosius, gali 
būti, kad vieną tamsią naktį jie vėl ateis, užmuš tave ir sudegins tavo namą. 
Todėl papasakok, kas tave iš tikrųjų kankina, ko skruzdėlės po tavo galvą 
laksto, kad galėčiau kaip geras tarnas savo ponui padėti. 

Nulenkiau galvą ir papasakojau jam viską, ką galvojau ir padariau, pa- 
pasakojau savo širdies kančią. Jis klausėsi manęs taip linkčiodamas galvą, 
kad putlūs skruostai virpčiojo, ir man baigus tarė: 

— Gerai Žinau, kad esi naivus ir pamišęs, mano pone Sinuhe, bet tariau 
tavo pamišimą su amžiumi išgysiant. Tačiau pamišimas tik stiprėja, nors 
savomis akimis matei visą dėl Atono nutikusį blogį - net tavo paties džiaugs- 
mą Atonas sunaikino. Gal tu Achetatone užsikrėtei Echnatono liga, bet ta- 
riu, kad ši tavo negalia kilo iš dyko buvimo ir kad iš dyko buvimo tuščios 
mintys trikdo. Todėl būtų geriau, jei vėl pradėtum verstis amatu ir savo 

išmoningumu tyrinėtum kaukoles bei žmonių negales gydytum, nes išgy- 
dęs vieną ligonį duosi daugiau naudos nei visomis savo kalbomis, iš kurių 
tik žala tau ir tiems, kuriuos savo kalbomis gundai. Bet jei neužsiimsi ama- 
tu, gali aukoti laiką kokiam naudingam laisvalaikio užsiėmimui, kaip daro 
dykaduoniaujantys turčiai. Manau, kad tu netapsi begemotų medžiotoju ir 
turbūt kačių kvapas tau nepatiks, nors kaip Pepitamonas galėtum pelnyti 
veislinių kačių augintojo šlovę. Bet turbūt gali rinkti senus šventraščius bei 
sudarinėti jų sąrašus, galėtum rinkti dar piramidžių laikais iškalinėtus ir 
nukaltus daiktus bei papuošalus. Galėtum rinkti siriškus muzikos instru- 
mentus ir negrų dievų statulas, kurias pardavinėja iš Kušo karo sugrįžę 
kariai. Išties, Sinuhe, pasauly yra daugybė laisvalaikio užsiėmimų, kad bergž- 
džios mintys netrikdytų. Moterys ir vynas — tikrai ne blogiausias užsiėmi- 
mas, ir lošimas kauliukais bemat prastą nuotaiką išsklaido, nors tai pavo- 
jinga pramoga silpnam žmogui, koks esi tu, mano pone Sinuhe, jei leisi 
man pasakyti. Bet dėl Amono, lošk kauliukais, švaistyk auksą moterims, 
gerk, daryk bet ką — tik nežlugdyk savęs tuščiomis kalbomis, nes labai my- 
liu tave, mano pone Sinuhe, ir nenorėčiau, kad tau bloga nutiktų. - Dar jis 
pasakė: - Pasaulyje nėra nieko tobula - kiekvieno plokštainio kraštas apde- 
gęs, kiekvienas vaisius kirmino pagraužtas, o vyno išgėręs žmogus turi kęsti 
pagirias. Todėl nėra ir tobulos teisybės — kiekviena teisybė daro skriaudą ir 
net gerų darbų pasekmės gali būti blogos, geriausias tikslas gali sėti mirtį, 
kaip rodo Echnatono pavyzdys. Bet pažiūrėk į mane, mano pone Sinuhe, 
aš pasitenkinu vargana savo dalia ir storėju, sutardamas su dievais bei žmo- 
nėmis, faraono teisėjai man lenkiasi ir žmonės mane šlovina, o tau, Sinuhe, 
įpėdžiui šunys savo vandenį pila. Taigi nusiramink, mano pone Sinuhe, tu 
nekaltas, kad pasaulis yra toks, koks yra ir visada bus. 

Zvelgiau į jo tuklumą, turtą ir labai pavydėjau jam sielos ramybės, tačiau 
pasakiau : 

— Tebūnie taip kaip sakai, Kaptahai. Taigi nusiraminsiu ir pradėsiu vėl 
verstis amatu, bet papasakok man, ar kas dar prisimena Atoną, ar dar keikia 
žmonės jį, nes paminėjai Atoną, nors jo vardą uždrausta minėti - dėl jo var- 
do vyrai siunčiami į kasyklas ir kabinami ant mūrų galvom žemyn. 

Kaptahas atsakė: 

— Iš tiesų Atoną užmiršo +aip greitai, kaip nuvirto Achetatono kolonos, 
sugriuvo sienos, namų grindis užžėrė smėlis. Bet dar mačiau kai kuriuos 
menininkus piešiant paveikslus kaip prie Atono, yra pasakininkų, sekančių 
pavojingas pasakas, kartais gali pamatyti turguje ant smėlio nupieštą Ato- 
no kryžių, lankytojai jų pripiešė ant viešų išviečių sienų - taigi turbūt Ato- 
nas dar ne visai numirė. 

— Tebūnie kaip sakai, Kaptahai, - pažadėjau jam. — Nusiraminsiu ir im- 
siu verstis amatu, o laisvu laiku, kaip man patari, pradėsiu rinkti, bet 
nemėgdžiodamas kitų, aš rengiuosi rinkti tai, ko nerenka kiti - ketinu su- 
rinkti visus Atoną prisimenančius žmones. 

Kaptahas pamanė, kad juokauju, ir pasijuokė iš mano žodžių kaip iš 
gero pokšto, nes gerai, kaip aš, žinojo, kiek bloga Atonas padarė Egiptui ir 
man pačiam. Paskui maloniai šnekučiavomės apie daugybę dalykų, o Mu- 
tė atnešė mums vyno ir kartu gėrėme vyną, kol atėję vergai pakėlė jį, nes 
per storumą pats neįstengė atsistoti, ir jis dengtais neštuvais iškeliavo iš 
mano namų. Tačiau kitą dieną atsiuntė man apstą dovanų, kurios padarė 
mano gyvenimą prabangų ir patogų, todėl mano džiaugsmui nieko netrūko, 
jei būčiau mokėjęs džiaugtis. 

Taigi vėl liepiau iškelti gydytojo ženklą virš savo namo durų, vėl pradė- 
jau verstis amatu ir už savo išmoningumą iš ligonių prašiau tik pagal jų 
išgales, o iš neturtėlių dovanų neprašiau, todėl mano kieme nuo ryto lig 
vakaro laukdavo besveikačiai ir iš savo išmoningumo nelabai tepraturtė- 
jau. Gydydamas ligonius apie Atoną klausinėjau atsargiai - nenorėjau gąs- 
dinti ir nenorėjau, kad jie paskleistų negeras, mano šlovei galinčias pa- 
kenkti kalbas, nes mano šlovė Tėbuose jau buvo nekokia. Tačiau ilgainiui 
suvokiau, kad Atonas užmirštas ir niekas jo nebesupranta - jį prisiminda- 
vo tik aklatikiai ir skriaudą patyrusieji, sielose jį atkurdavę aklai ir per 
patirtą skriaudą, o Atono kryžius buvo laikomas negeru, žmonėms ken- 
kiančiu kerėtojų ženklu. 

Potvyniui nuslūgus mirė šventikas Ejė —- pasakota jį mirus iš bado, nes 
bijodamas nuodų jis jau nedrįso nieko valgyti - net duonos, kuriai pats 
grūdus malėsi, ruošė ir kepėsi Aukso rūmuose, tardamas, kad grūdai buvę 
užnuodyti dar laukuose. Tuomet Horemhebas baigė kariauti Sirijoje ir pali- 
ko Kadešą hetitams, nes neįstengė jo atkariauti, ir džiaugsmingai švęsda- 
mas visas savo pergales upe aukštyn parplaukė į Tėbus. Jis nelaikė Ejės 
teisėtu faraonu ir šiam mirus nesurengė gedulo, po Ejės mirties paskelbė jį 
neteisėtu faraonu, kuris nepaliaujamais karais ir neteisingu mokesčių rinki- 
mu teikė Egiptui vien kančių. Baigęs karą ir tuoj po Ejės mirties liepęs už- 
daryti Sechmetės šventyklos vartus, jis įtikino liaudį visai nenorėjęs karo, 
tačiau privalėjęs paklusti neteisėtajam faraonui. Todėl liaudis džiaugėsi jo 
sugrįžimu ir šlovino jį bei jo karius. 

Parkeliavęs į Tėbus Horemhebas pirmiausia liepė pakviesti mane ir pra- 
kalbo į mane tardamas: 

— Mano drauge Sinuhe, dabar aš vyresnis nei mums išsiskiriant ir mano 
sielą nepaprastai iškankino tavo žodžiai ir tavo kaltinimai, kad esu kruvi- 
nas ir darau žalą Egiptui. Bet dabar turiu ko siekiau —- sugrąžinau Egiptui 
didybę, todėl joks išorės pavojus jam nebegresia — sulaužiau hetitų iečių 
smaigalius, o Kadešo atkariavimą palieku savo sūnaus Ramzio rūpesčiui, 
nes man pačiam karas jau nusibodo ir trokštu sūnui sukurti tvirtą valstybę. 


560 


Šiandien Egiptas išties pridergtas kaip skurdžiaus tvartas, bet tuoj pama- 
tysi, kaip imsiuosi iš Egipto varyti mėšlą, skriaudą pakeisiu teisingumu, 
kiekvieną pamatuodamas jo matu: stropųjį - stropumu, tinginį - tingu- 
mu, vagį - vagyste, o nusikaltėlį — jo padaryta skriauda. Iš tiesų, mano 
drauge Sinuhe, su manimi į Egiptą sugrįš senieji laikai ir visa bus kaip an- 
ksčiau. Todėl liepsiu ištrinti iš valdovų sąrašo niekingus Tutanchamono ir 
Ejės vardus, kaip jau ištrintas Echnatonas - tarytum jo laikų niekada nė 
nėbuvę, ir pradėsiu skaičiuoti savo valdymą nuo didžiojo faraono mirties 
nakties, kai su ietimi rankoje ir sakalo vedamas atėjau į Tėbus. - Nusiminęs 
jis pasirėmė rankomis galvą — karas jo veide buvo įrėžęs raukšlių, o akyse 
nebelikę džiaugsmo, kai sakė: — Iš tiesų pasaulis buvo kitoks, kai mes bu- 
vome vaikai - skurdžius susipildavo kaupiną saiką, o aliejaus ir riebalų ne- 
trūko net molio trobelėse. Tačiau praėję laikai sugrįš su manimi, Sinuhe, 
Egiptas turės duonos ir bus turtingas, vėl siųsiu laivus į Puntą, atkursiu 
akmens skaldyklas bei apleistas kasyklas, kad galėčiau pastatyti dar dides- 
nes šventyklas ir prikrauti į faraono lobynus aukso, sidabro bei vario. Po 
dešimties metų, Sinuhe, Egipto nebepažinsi, nes po dešimties mano valdy- 
mo metų Kemi žemėje nebepamatysi elgetų ir luošių. Silpni turės pasi- 
traukti gajiems iš kelio — sunaikinsiu silpną ir ligotą Egipto kraują, lygiai 
kaip ir skriaudą bei plėšikavimą, todėl Egipto tauta vėl bus stipri tauta, 
kurią mano sūnus ves užkariauti viso pasaulio. | 

Bet neapsidžiaugiau jo žodžiais - išgirdus juos mano pilvas nusmuko lig 
kelių, šaltis sukaustė širdį. Todėl nesišypsojau jam, o sėdėjau priešais jį ne- 
bylus. Jis susijaudino, vėl suraukė kaktą ir ėmęs pliaukšėti aukso rimbu sau 
per blauzdas pasakė: 

— Tebesi toks pat rūgštus kaip anksčiau, Sinuhe, mano akims tu panašus 
į nevaisingą dygų krūmą ir nesuprantu, kodėl maniau taip džiaugsiąsis 
tave pamatęs. Kaip tik tave pirmą pasikviečiau — pirmiau nei pakėliau ant 
rankų savo sūnų, apkabinau žmoną Baketamonę, nes karas ir valdžia ma- 
ne padarė vienišą — Sirijoje neturėjau su kuo džiaugsmu ir liūdesiu pasida- 
lyti, o su kuo nors kalbėdamas visada turėdavau sverti žodžius pagal sie- 
kiamą tikslą. Tačiau iš tavęs nieko nenoriu, Sinuhe, tik tavo draugystės pra- 
šau. Bet atrodo, kad tavo draugystė užgeso ir mane matydamas jau nesi- 
džiaugi. , 

Nusilenkiau jam žemai - vieniša mano širdis jo šaukėsi — ir pasakiau: 

— Horemhebai, iš mūsų jaunystės draugų po viso to, kas nutiko, vienin- 
telis likai gyvas. Todėl visada mylėsiu tave. Dabar tavo valdžia, greitai užsi- 
dėsi ant galvos abiejų valstybių karūną ir jau niekas daugiau tavo valdžiai 
netrukdys. Todėl maldauju tavęs, Horemhebai, sugrąžink Atoną. Vardan 
mūsų draugo Echnatono, sugrąžink Atoną. Dėl šiurpaus mūsų nusikalti- 
mo, sugrąžink Atoną, kad visos tautos susibroliautų, žmogus nuo žmogaus 
nesiskirtų ir niekada nebekiltų karo. 

Tai išgirdęs Horemhebas liūdnai papurtė galvą ir pasakė: 

— Tebesi toks pat pamišęs kaip anksčiau, Sinuhe. Argi nesuvoki, kad 
Echnatonas sviedė akmenį į vandenį ir purslai ištiško aukštai, tačiau aš 
vėl nuraminsiu vandens paviršių, tarsi Echnatono niekada nė nebūtų bu- 
vę. Argi nesuvoki, kad sakalas atvedė mane į Aukso rūmus pas Echnato- 
ną didžiojo faraono mirties naktį, idant Egiptas nesužlugtų, bet ir po jo 
išliktų, nes dievai nenori, kad Egiptas pražūtų. Todėl sugrąžinsiu viską 
po senovei, nes šiandiena žmogus visada nepatenkintas - jam rodos gera 
tik praeitis ir ateitis. Aš sujungsiu praeitį ir ateitį. Aš paspausiu pernelyg 
turtų pritvinkusius turčius, paspausiu pernelyg nutukusius dievus, kad 
mano valstybėje turtingieji nebūtų per daug turtingi, skurdžiai per daug 
nuskurdę, o dievas daugiau su manimi dėl valdžios nesirungtų. Bet tuš- 
čiai kalbu, nes vis tiek nesupranti mano minčių, o tavo paties mintys — 
silpno ir bejėgio mintys, bet silpni ir bejėgiai neturi teisės pasaulyje gy- 
venti - jie gimę, kad stiprūs juos sutryptų, ir teisingai, kad sutrypia. Sitaip 
stipriųjų kojomis bus sutryptos ir silpnos tautos — didieji atims iš mažųjų 
kąsnį. Taip buvo ir taip visada bus. 

Sitaip mudu su Horemhebu išsiskyrėme ir jau nebebuvome draugai. 
Jis nuėjo pas savo sūnus, pakėlė juos savo tvirtomis rankomis, išmetė iš 
džiaugsmo aukštyn, o paskui nuėjo į princesės Baketamonės kambarius 
ir pasakė jai: | 

— Mano karališkoji sutuoktine, it mėnulis švietei mano sieloje per vi- 
sus praėjusius metus ir nepaprastai ilgėjausi tavęs. Bet jau atlikau savo 
darbą ir greitai tapsi didžiąja karališkąja sutuoktine - tokią teisę tau su- 
teikia šventas kraujas. Daug kraujo dėl tavęs praliejau, Baketamone, dėl 
tavęs degė miestai, dėl tavęs lig dangaus kilo žmonių vaitonė visur, kur 
mano kariuomenė žengė. Tai ar nesu vertas atlygio? 

Baketamonė meiliai jam nusišypsojo, droviai palytėjo jo petį ir atsakė: 

— Iš tiesų esi vertas atlygio, mano vyre Horemhebai, didysis Egipto 
karo vade. Todėl liepiau savo sode pastatyti pavėnę, kuriai lygios dar 
niekas nematė, kad galėčiau vertai tave priimti ir nepaprasto laukimo 
ilgesio kankinama pati kiekvieną jos sienų akmenį atnešiau. Taigi eime 
į tą pavėnę, idant iš mano glėbio pasiimtum savo atlygį ir suteikčiau tau 
džiaugsmo. 

Horemhebą jos žodžiai labai nudžiugino, Baketamonė droviai paėmė 
jo ranką ir nusivedė į sodą, o išsislapstę ir išsibėgioję rūmininkai iš siau- 
bo sulaikė kvėpavimą spėliodami, kas atsitiks, ir vergai su arklininkais 
išsilakstė, todėl Aukso rūmai liko tušti. Taigi Baketamonė nusivedė Ho- 
remhebą į savo pavėnę, bet kai Horemhebas nekantraudamas panūdo 
ją apkabinti, Baketamonė švelniai atstūmė jį sakydama: 

— Sutramdyk valandėlę savo vyrišką prigimtį, Horemhebai, noriu pa- 
pasakoti tau, su kokiu dideliu vargu pastačiau šią pavėnę. Tikiuosi, pri- 
simeni, ką tau sakiau, kai paskutinį kartą sugriebei mane į savo glėbį. 
Todėl pasižiūrėk atidžiai į šiuos akmenis ir žinok, kad kiekvienas sienos 

ir grindų akmuo, - ojų nemažai, - mano džiaugsmo kitų vyrų glėbyje 
prisiminimas. Tavo džiaugsmui ir garbei šią pavėnę pastačiau, Horem- 
hebai: štai tą didelį akmenį atnešė manimi labai susižavėjęs žuvų 
darinėtojas, o tą žalią gavau iš anglių turgaus išvietės valytojo, tuos aš- 
tuonis rudus akmenis pagrečiui man atnešė vienas daržovių prekijas, 
kuris niekaip manimi nepasisotino ir nepaprastai liaupsino mano lavumą. 
Jei susiturėsi, papasakosiu tau kiekvieno akmens istoriją —- mes turime 
daug laiko, Horemhebai. Prieš akis mes turime daug bendrų metų, drau- 
ge praleisime senatvę, bet manau, kad tų akmenų istorijų man užteks 
iki senatvės, nors pasakosiu kaskart, kai norėsi mane apkabinti. 

Iš pradžių Horemhebas nepatikėjo jos žodžiais - palaikė juos kvailu 
juoku, jį suklaidino ir drovi Baketamonės elgsena. Tačiau pažvelgęs į 
apvalainas Baketamonės akis, išvydo už mirtį baugesnę neapykantą ir 
patikėjo. Viską supratęs jis pakvaišo ir išsitraukė hetitišką peilį, norėda- 
mas nužudyti šitaip baisiai jo vyriškumą bei tuštybę įžeidusią Baketa- 
monę. O Baketamonė paslaugiai apnuogino prieš jį krūtinę ir piktdžiu- 
giškai tarė: 

— Nusmeik, Horemhebai, nusmeik savo karūną, juk esu Sechmetės 
šventikė, švento kraujo ir nužudęs mane neteksi įstatymu numatytos 
teisės į faraono sostą. 

Jos žodžiai sutramdė Horemhebą Jis turėjo su Baketamone sutarti, 
nes tik santuoka su ja laidavo jo teisę į faraonų karūną. Šitaip Baketa- 
monė jį supančiojo ir jis nieko negalėjo jai padaryti, o Baketamonės kerš- 
tas buvo tobulas, nes Horemhebas net nesiryžo sugriauti pavėnės ir kas- 
dien, kai pažvelgdavo iš savo kambarių, tebestovėjo jam prieš akis. Mat 
apmąsčius visa, kas įvyko, jam beliko tik apsimesti nieko apie Baketa- 
monės elgesį nežinančiu. O jei būtų liepęs sugriauti pavėnę, visi būtų 
supratę jį žinant, kaip Baketamonė leido visiems Tėbams spjaudyti į jo 
Jovą. Todėl jis verčiau kentė žmonių pašaipą už nugaros nei pasidavė 
viešai gėdai. Tačiau Baketamonės jis daugiau nelietė ir jos netrikdė — 
gyveno vienas, o Baketamonės garbei turiu pasakyti, kad ir ji daugiau 
naujų statybų nesiėmė, nes pasitenkino gražia savo pavėne. 

Sitaip klojosi Horemhebui ir nemanau, kad jis labai džiaugėsi, kai šven- 
tikai jį patepė ir uždėjo ant galvos raudonai baltą - aukštumos ir žemu- 
mos, lelijų ir papiruso — karūną. Jis pasidarė įtarus, nepasitikėjo nė vie- 
nu žmogumi — manė, kad dėl Baketamonės iš jo visi juokiasi už nuga- 
ros. Šitai jam įstrigo it amžina rakštis ir jo širdis nebenurimo - jis nebe- 
galėjo linksmintis su moterimis, nes patirtas įžeidimas buvo toks baisus, 
kad jokia moteris jo jau nebūtų pradžiuginusi. Todėl liūdesį bei kartėlį 
jis malšino darbu ir ėmėsi varyti iš Egipto mėšlą, siekdamas visa sugrą- 
žinti po senovei, skriaudą pakeisti teisingumu. 

Norėdamas būti teisingas, turiu papasakoti ir apie gerus Horemhebo dar- 
bus, nes liaudis nepaprastai šlovino jo vardą ir, laikydama jį geru valdovu, 
vos po vienerių valdymo metų priskyrė jį didiesiems Egipto faraonams. 
Mat jis spaudė turtinguosius bei kilminguosius, neleisdamas niekam Egip- 
te būti pernelyg turtingam ir kilmingam, kad negalėtų su juo dėl valdžios 
rungtis, ir liaudžiai šitai labai patiko. Jis baudė nedorus teisėjus, sugrąžino 
neturtėliams jų teises ir pakeitė mokesčių rinkimą, pradėjęs mokėti mokes- 
čių rinkėjams nuolatinį atlygį iš faraono iždo, todėl jie jau nebeturėjo valios 
lupti nuo liaudies mokesčius savo kišenėn. 

Amžinai neramus jis nuolat keliavo po šalį — iš apskrities į apskritų, iš 
kaimo į kaimą, ieškodamas piktnaudžiautojų, o jo kelią ženklino nupjautos 
nedorų mokesčių rinkėjų ausys, kruvinos nosys ir iš ten, kur jis seikėjo 
teisingumą, sklisdavo lazdų bumpsėjimas, žliiumbimas. Net didžiausias skur- 
džius galėdavo jam pačiam iškloti savo reikalą ir tarnautojai nedrįsdavo 
trukdyti neturtėliams pas jį patekti - jis dalijo liaudžiai nepaperkamą tei- 
singumą. Jis vėl išsiuntė laivus į Puntą, jūrininkų žmonos ir vaikai pagal 
seną paprotį prieplaukose verkdami akmenimis žaizdojosi veidus, ir Egip- 
tas nepaprastai praturtėjo, nes kasmet iš dešimties laivų trys su didžiuliais 
lobiais sugrįždavo. Jis pastatė ir naujų šventyklų, duodamas dievams kas 
šiems priklausė — nė vienam dievui nerodydamas ypatingos meilės, išsky- 
rus Horų, nė vienai šventyklai nerodydamas ypatingo prielankumo, išsky- 
rus Hetnecučio šventyklą, kurioje liaudis, garbindama kaip dievą jo paties 
statulą, aukojo jaučius. Už visa tai žmonės laimino jį, nepaprastai šlovino ir 
dar gyvam esant pasakojo daugybę stebuklingų legendų. 

Ir Kaptahas nepaprastai klestėjo, kasmet vis labiau turtėjo —- nebuvo Egipte 
turtais su juo galėjusio rungtis žmogaus. Kadangi jis neturėjo nei žmonos, 
nei vaikų, savo paveldėtoju paskyrė Horemhebą, idant galėtų ramiai gy- 
venti ir toliau kaupti turtus. Todėl Horemhebas nespaudė jo taip stipriai 
kaip kitų Egipto turtingųjų ir neleido mokesčių rinkėjams per smarkiai jo 
engti. 
Kaptahas dažnai kviesdavosi mane į kilmingųjų miesto dalį, į savo na- 
mus, kurie su sodu užėmė visą tarpugatvį, todėl jis neturėjo nė vieno ra- 
mybę trikdančio kaimyno. Valgė jis iš aukso indų, jo name kretietišku pa- 
pročiu iš sidabro čiaupų tekėjo vanduo, turėjo sidabrinę vonią, krėslas iš- 
vietėj buvo iš juodmedžio, o sienos nukabinėtos maloniais brangakmenių 
paveikslėliais. Jis valgydindavo mane puikiais patiekalais, girdydavo pira- 
midžių vynu, o valgant jį smagindavo muzikantai bei dainininkai, jo pra- 
mogai laviausios ir gražiausios Tėbų šokėjos šokdavo kuo mitriausius šo- 
kius. Vis dėlto iš moterų jis maža džiaugsmo patirdavo, nes meilės smagu- 
mus patirti jam trukdė pilvas, bet jis verčiau rinkosi pilvo džiaugsmus, lai- 
kydamas juos malonesniais už moterų siūlomus. 

Jis taip pat rengdavo didžiules puotas ir Egipto kilmingieji bei turtingieji 
mielai lankėsi jo namuose, nors jis buvo gimęs vergu ir, neatsikratęs dau- 
gybės vergo įpročių, pirštais šnypšdavo nosį ir valgydamas garsiai riaugė- 
davo. Jis buvo dosnus šeimininkas, savo svečiams dalindavo brangias do- 
vanas, duodavo gudrių prekybos patarimų, todėl visi iš jo draugystės pa- 
tirdavo naudos. Jo kalbos bei pasakojimai būdavo juokingi ir dažnai sve- 
čiams pralinksminti jis apsirengdavo vergo apdaru ir, vergų papratimu, 
pasakodavo visokiausias melagystes, nes buvo pernelyg turtingas, kad bai- 
mintųsi pašaipų dėl savo praeities, o prieš Egipto kilminguosius puikavosi 
tuo, kad anksčiau buvo vergas. Man jis pasakė: 

— Mano pone Sinuhe, kai žmogus pakankamai turtingas, jis jau nebenu- 
skurs, o tik toliau, net pats to nenorėdamas, turtės — tokia nuostabi pasaulio 
tvarka. Bet mano turtai kilo iš tavęs, Sinuhe, todėl visada laikysiu tave savo 
ponu ir gyvenime tau nieko netrūks, nors tau pačiam geriau, kad nesi tur- 
tingas, juk nemokėtum teisingai naudotis turtais ir savo turtu sėdamas vien 
nerimastį daug, žalos pridarytum. Gerai, kad prapuldei savo turtus blogais 
neteisėtojo faraono laikais, nes aš žiūrėsiu tavo naudos ir pasirūpinsiu, kad 
tau netrūktų nieko, ko su protu paprašysi. 

Jis taip pat globojo menininkus, ir menininkai iškalinėjo jį akmenyje — 
dailų, kilmingą, o jo kūną grakštų, mažom rankom ir kojom, išsišovusiais 
skruostikauliais, abi jo akys statuloje buvo sveikos, su braižikliu rankoje jis 
skendėjo mintyse, ant sukryžiuotų kelių pasidėjęs knygos ritinį, nors nie- 
kada net nemėgino išmokti skaityti ir rašyti, nes raštininkai už jį skaitė, rašė 
ir skaičiavo didelius skaičius. Sios statulos Kaptahui nepaprastai patiko, o 
Amono šventikai, kuriuos jis sugrįžęs iš Sirijos apdovanojo didžiulėmis do- 
vanomis, kad ir toliau su dievais sutartų, liepė pastatyti jo statulą didžiojoje 
šventykloje ir jis pats už tą statulą sumokėjo. 

Jis liepė Mirusiųjų mieste pastatyti didžiulį kapą ir menininkai ant kapo 
sienų nupiešė daugybę paveikslų iš jo kasdienio gyvenimo bei pramogų ir 
nupiešė jį regintį, kilmingą ir be pilvo, nes jis troško apgauti dievus ir pa- 
kliūti į Vakarų šalį toks, koks svajojo būti, o ne toks, koks buvo, nors gyve- 
nime jis norėjo verčiau pasilikti toks pat, nes kildavo mažiau sunkumų nei 
kilmingam. Todėl jis liepė paruošti į kapą Mirusiųjų knygą — tai buvo dai- 
liausiai padaryta ir sudėtingiausia mano matyta Mirusiųjų knyga: ją sudarė 
dvylika paveikslėlių, šventraščių bei užkeikimų ritinių Mirusiųjų karalystės 
dvasioms nuraminti ir neteisingiems Ozyrio svarstyklių svarsčiams bei tei- 
singiesiems pavianams papirkti. Sitaip jis darė, nes tikrumas, anot jo, už 
visa geriausia, nors paprastai jis mirties neprisimindavo ir mūsų skarabėją 
garbino labiau nei kurį kitą dievą. 

Tačiau aš iš širdies linkėjau Kaptahui turtų ir laimės, ir visiems kitiems 
linkėjau džiaugsmo bei pasitenkinimo, ir jau nenorėjau iš žmonių atimti 
vaizdinių, jei vaizdiniai juos dirė laimingus. Mat žmogaus gyvenimas yra 
daugiausiai iš vaizdinių nuaustas, todėl tiesa žmogui skaudi ir aitri, ir didu- 

mai žmonių verčiau, kad juos pačius nužudytų nei kad sudaužytų jų vaiz- 
dinius. Todėl tyčia nedaužydavau Žmonių vaizdinių, jei savo vaizdiniuose 
jie jausdavosi laimingi, nedarydavo piktybių, nes jiems to ir pakako. 

Tačiau mano kaktos vaizdiniai neatvėsino, mano širdies džiugesys ne- 
nuramino ir darbas manęs nenutildė, nors tais metais daug dirbau ir išgy- 
džiau daugybę ligonių, o kelis kartus atvėriau žmonėms kaukoles ir šie 
pasveiko — tik trys numirė, todėl pelniau didelę kaukolių atvėrėjo šlovę. 
Tačiau buvau amžinai nepatenkintas - galbūt iš Mutės išmokau apmaudu- 
mo ir jos priekaištai mane užkrėtė, kad be paliovos bardavau kiekvieną 
sutiktą. Kaptahą bariau už jo besotystę, neturtėlius - už tingumą, turtin- 
guosius —- už savimeilę, teisėjus —- už abejingumą ir niekuo nebuvau paten- 
kintas, tik visus burnojau ir piktai juos pašiepdavau. Vis dėlto ligonių ir 
vaikų nepašiepdavau - gydžiau jų be reikalo neskaudindamas ir liepdavau 
Mutei duoti pačios keptų meduolių mažiems gatvės berniukams, kurių akys 
primindavo vaiskias mažojo Toto akis. 

Žmonės apie mane sakė: „Šitas Sinuhė - nemalonus žmogus, jo kepenys 
išsipūtusios, kalbant tulžis iš burnos liejasi — jis per anksti paseno ir jau 
nebemoka džiaugtis gyvenimu. Ir blogi darbai jį persekioja, todėl naktimis 
neužmiega. Tad būkime jam geri ir jo nepaisykim, nes jo liežuvis gelia la- 
biau jį patį nei mus“. 

Taip ir buvo, nes prisivainojęs pats kentėdavau dėl savo apmaudo ir 
liedamas ašaras dalydavau grūdus tinginiams, nusivilkęs drabužį, apreng- 
davau girtuoklį, atsiprašinėdavau turtingųjų už savo priekaištus ir įtikėda- 
vau teisėjų sąžiningumu. Sitaip būdavo, nes tebebuvau silpnas ir neįsten- 
giau pakeisti savo būdo. 

Tačiau daug bloga ir apie Horemhebą kalbėjau - visi jo darbai man ro- 
dės blogi, o labiausiai priekaištavau mėšliasnukiams, kuriuos jis išlaikė iš 
faraono iždo ir kurie gyveno tingų gyvenimą, girdamiesi savo žygdarbiais 
aludėse bei viešuosiuose namuose, skaldydamiesi galvas, laužydamiesi kau- 
lus per muštynes ir prievartaudami neturtingųjų dukteris, - taigi moteriai 
Tėbų gatvėse jau buvo nesaugu. Mat Horemhebas atleisdavo savo mėšlias- 
nukiams už jų darbus ir visada juos išteisindavo. Jei neturtingieji pasi- 
skųsdavo jam dėl dukterų, jis atsakydavo, kad šie turį didžiuotis, jog kariai 
pradedą stipraus kraujo vaikus Egipte. Mat Horemhebas neapkentė mote- 
rų, laikydamas jas tik perekšlėmis ir nieko daugiau nevertomis. 

Man gero linkėjusieji dažnai įspėdavo, kad balsu apie Horemhebą piktai 
nekalbėčiau, ir delnais užspausdavo man burną, kai viešose vietose imda- 
vau garsiai apie jį bloga šnekėti, pabūgę tiek dėl manęs, tiek dėl savęs, ir 
pasitraukdavo palikdami mane vieną. Mat ilgainiui Horemhebas vis labiau 
ėmė įtarinėti žmones ir siekė sužinoti viską, ką žmonės apie jį kalba, todėl 
greitai neliko nė vienos viešos vietos ar vyninės, kurioje Horemhebo „au- 
sis nesiklausytų žmonių kalbų bei skundų. Turiu pripažinti, kad šitaip Ho- 
remhebas sužinodavo apie daugybę piktnaudžiavimų, dėl kurių žmonės 

jau nedrįsdavo jam skųstis, ir griežtai nubausdavo piktnaudžiautojus. Bet 
dažniau nukentėdavo tie, kurie drįsdavo vertinti jo darbus - už piktus 
liežuvius daugybės nugaros buvo kruvinai sumuštos, begalė žmonių bu- 
vo išsiųsta i kasyklas bei skaldyklas, o keletas kaip kerėtojai buvo išmesti 
krokodilams. Vis dėlto Horemhebas išlaikė savo „ausis“ iš faraono iždo -— 
taigi jie iš savo įskundinėjimų nepasipelnydavo ir įskųstųjų turto 
nepasiglemždavo. Todėl žmonės galėdavo išsigelbėti dėl savo kalbų ap- 
dovanoję Horemhebo „ausis“, dosniai prigirdę juos vynu, o neturtingieji 
išsigelbėdavo leidę pasilinksminti su savo žmonom ir dukterim, todėl Ho- 
remhebo „ausys“, uoliai tarnaudamos savo ponui, gyveno veltėdišką ir 
linksmą gyvenimą. 

Pats Horemhebas sakė: 

— Kiekvienam atmatavau jo matu ir net neturtėlio saikas vėl kaupinas, 
molio trobelėse jau nebetrūksta aliejaus ir riebalų. Taip pat labai džiaugiuo- 
si matydamas Egipte daugybę riebių vaikų, nes vaikai - Egipto turtas: svei- 
ki berniukai užaugs geri kariai, o rubuilės mergaitės pagimdys daugiau vaikų 
nei liesos. Bet dykaduonystė gimdo vangumą, o prabanga - nerimastį ir 
negeras kalbas. Todėl turiu saugoti savo valdžią, kitaip mano skeptro ga- 
nomai Egipto liaudžiai bus per gera gyventi. 

Todėl jis baisiai vargino liaudį viešais darbais — tiesti akmenimis grįstus 
kelius, rausti didelius kanalus, — idant liaudis iš dyko buvimo net gerai 
gyvendama neturėtų kada prieš jį regzti intrigų. Taigi jam valdant liaudis 
buvo kaip jautis, kuris tunka, tačiau jo šoną nuolat kutena ietis, todėl jis 
niekada negali ramiai pailsėti. Pastatytose šventyklose Horemhebas liepė 
iškalinėti jo darbus bei pergales šlovinančias statulas ir šventraščius - taigi 
kasdien Žmonės prieš akis matė, kad jis Egipte skriaudą pakeitė teisingu- 
mu ir kiekvienam supylė kaupiną saiką. Ir pasakininkus, kurie sėdėdami 
ant kilimų prie vartų bei gatvių kampų šlovino didžius jo darbus ir sekda- 
vo pasakas apie jo dievišką kilmę, jis globojo apdovanodamas, dalydamas 
jiems grūdus, aliejų ir alų. Tačiau pasakininkai dažnai būna užsispyrusi ir 
šaipi liaudis, kuriai nėra nieko šventa, todėl įausdavo į pasakas daugybę 
margų siūlų ir juokindavo žmones. Vis dėlto Horemhebas buvo per didelis 
garbėtroška ir nesuprato, kad jo samdomi pasakininkai pasakose slapčia jį 
pašiepia ir net ne visi klausytojai perprasdavo pasakininkus — tik išsižioję 
klausydavosi ir kilnodavo rankas iš nuostabos, kai pasakininkai tikindavo 
Horemhebą gimus tada, kai keliaujantis Horaus dievas sustojo Hetnecučio 
šalikelėj nusilengvinti. 

Bet ilgainiui Horemhebas pasidarė dar įtaresnis ir išaušo diena, kai į ma- 
no namą atėję sargybiniai apavė mano kojas sandalais, apsiautė mane dra- 
bužiu ir, iečių kotais išviję iš mano namų ligonius, nuvedė pas Horemhebą. 
Tuomet vėl buvo pavasaris, potvynis nuslūgęs, kregždutės nardė strėlės 
greičiu, neramiai čirškaudamos viršum gelsvo dumblino vandens. Sargybi- 
niai nuvedė mane pas Horemhebą - per tuos metus jis buvo pasenęs, spran- 


567 


das sukukęs, veidas nugeltęs, o sulysusiame aukštame kūne gumšojo rau- 
menų gumbai. Jis pažvelgė į mane bedžiaugsmėmis akimis ir prakalbo tar- 
damas: 

— Sinuhe, daugybę kartų liepiau įspėti tave, bet nepaisai mano įspėjimų 
ir vis tebekalbi žmonėms, kad kario amatas yra niekingiausias ir žemiausias 
iš visų amatų, sakai, kad verčiau vaikai mirtų savo motinų įsčiose, nei gim- 
tų kariais, kad dviejų arba trijų vaikų moteriai gana, jai nebūtina daugiau 
gimdyti - geriau, jei ji bus laiminga augindama tris vaikus negu nelaimin- 
ga ir neturtinga augindama devynis ar dešimt. Taip pat sakei, kad visi die- 
vai vienodi, visos šventyklos — tamsūs namai, sakei, kad neteisėtas dievas 
didingiausias iš visų dievų. Taip pat žmogui nedera parduoti ir pirkti kito 
kaip vergo - šitaip sakei ir sakei, be to, žmonės, kurie aria ir sėja, pjauna ir 
krauna į aruodus derlių, yra tos žemės šeimininkai, o aruodai, į kuriuos jie 
krauna derlių, yra jų, nors žemė faraono ar dievo. Dar sakei, esą mano 
valdžia nelabai skiriasi nuo hetitų valdžios, ir dar daug kitų kvailesnių da- 
lykų pripliauškei — kuris kitas, daug mažiau kalbėjęs, jau seniai būtų pa- 
kliuvęs į skaldyklas akmenų skaldyti ir lazdai tarnauti. Tačiau tave, Sinuhe, 
pakenčiau, nes kadaise buvai mano draugas , ir kol šventikas Ejė buvo gy- 
vas, man reikėjo tavęs, nes buvai vienintelis mano liudininkas prieš jį. Bet 
daugiau man tavęs nereikia - kol būsi gyvas, iš tavęs ir visko, ką apie mane 
žinai, greičiau žalą patirsiu. Būdamas išmintingas, užsičiauptum ir gyven- 
tum tylų gyvenimą, pasitenkindamas savo dalia - juk tau tikrai nieko ne- 
trūko, bet tu spjaudai į mane mėšlu ir aš negaliu ilgiau šito kęsti. - Kalbėda- 
mas jis įniršo ir ėmė pliaukšėti aukso rimbu per sulysusias blauzdas, surau- 
kė antakius ir tęsė: — Tu esi kaip smėlio blusa kojų tarpupirščiuose, kaip 
sparva ant pečių, nepakęsiu savo sode bevaisių krūmų, kurie tik nuodin- 
gus spyglius leidžia. Kemi žemėje vėl pavasaris: vandeniui atslūgus kregž- 
dutės ima raustis vasarai į dumblą, balandis burkuoja ir akacijos skleidžia 
žiedus. Negeras metas, nes pavasaris visada sukelia nerimastį ir tuščias kal- 
bas — susijaudinusių pienburmnių akyse visa nurausta, jie renka akmenis ir 
svaido juos į sargybinius, o mano statulos šventyklose jau aptepliotos jau- 
čių mėšlu. Todėl turiu tave ištremti iš Egipto, Sinuhe, kad daugiau niekada 
nebematytum Kemi žemės, nes jei leisiu tau čia pasilikti, tai vieną dieną 
turėsiu liepti tave nudėti, o šito daryti nenorėčiau, nes kadaise buvai mano 
draugas. Mat kvaili tavo žodžiai gali tapti kibirkštimi, kuri uždegs sausas 
nendres, o suliepsnojusios nendrės sudega iki pelenų. Todėl piktos kalbos 
kartais būna pavojingesnės už ietis — aš išrausiu piktas kalbas iš Kemi že- 
mės, kaip geras sodininkas išrauna piktžoles iš daržovių lysvių, - gerai su- 
prantu hetitus, kurie visus kerėtojus pakelėse ant kuolų mauna. Neleisiu 
daugiau Kemi žemei paskęsti liepsnose — nei dėl žmonių, nei dėl dievų, 
todėl ištremiu tave, Sinuhe, nes tikriausiai niekada nebuvai egiptietis - esi 
kažkoks keistas, maišyto kraujo apsigimėlis ir nesveikoje tavo galvoje vei- 
siasi nesveikos mintys. 

Gal jis buvo teisus, gal mano širdies kančia kilo dėl to, kad mano gyslose 
šventas faraonų kraujas buvo susimaišęs su blyškiu mirštančios Mitanijos 
Saulėlydžio krauju. Todėl sukrizenau dėl jo žodžių ir tramdydamasis iš 
mandagumo užsiėmiau delnu burną. Mat taip baisiai išsigandau jo žodžių — 
juk Tėbai buvo mano miestas, gimiau ir užaugau Tėbuose ir nenorėjau gy- 
venti jokiame kitame mieste. Mano juokas labai įžeidė Horemhebą - jis 
tikėjosi, kad nudelbęs akis melsiu pasigailėti. Todėl čyžęs faraono rimbu 
priešais save jis suriko: 

— Taigi tebūnie taip! Ištremiu tave iš Egipto visiems laikams, o kai mir- 
si, net tavo kūną bus uždrausta Egipte palaidoti, nors pagal gerą paprotį 
leisiu tavo kūną išsaugoti mirties pergalėjimui. Tavo kūnas bus palaidotas 
Rytų jūros pakrantėje, kur laivai išplaukia į Punto Žemę - ten tave ištre- 
miu, nes į Siriją tavęs ištremti negalima, Sirija tebėra rusenanti žarijų krū- 
va ir dumplės ten nereikalingos, net į Kušo žemę negaliu tavęs ištremti, 
nes tvirtini, kad žmogaus odos spalva nieko nereiškia, kad negrai ir egip- 
tiečiai lygūs, tad šitaip negrų galvose gali prisėti paikų minčių. Bet jūros 
pakrantė tuščia ir galėsi savo kalbas sakyti Raudonosios jūros bangoms, 
galėsi kalbėti juodam dykumos vėjui, galėsi kiek panorėjęs nuo uolų pa- 
mokslauti šakalams, varnams ir gyvatėms. Tegul sargybiniai pamatuoja 
tau plotą, kuriame galėsi žingsniuoti, ir tenužudo tave ietimis, jeigu per- 
žengsi jų nubrėžtas ribas. Bet tau nieko netrūks: tavo lova bus patogi, 
valgis sotus ir visa, ko su protu paprašysi, bus tau atsiųsta, nes vienišystė 
tau pakankamai sunki bausmė, ir nebenoriu tavęs kitaip kankinti, nes ka- 
daise buvai mano draugas — kad tik mano siekis būtų įvykdytas ir išsiva- 
duočiau iš kvailų tavo kalbų. 

Bet nepabūgau vienatvės, nes visą gyvenimą buvau vienišas —- net gi- 
miau vienišas, tik mano širdis traukėsi iš liūdesio, kad jau niekada nebema- 
tysiu Tėbų, kojomis niekada nebepajusiu minkštos Kemi žemės dirvos ir 
nebegalėsiu atsigerti Nilo vandens. Todėl pasakiau Horemhebui: 

— Aš nedaug turiu draugų, nes dėl mano rūstybės ir aštraus liežuvio 
žmonės manęs lenkiasi, bet turbūt leisi su draugais atsisveikinti. Ir su Tė- 
bais norėčiau atsisveikinti: dar kartą pereiti Avinų alėja, užuosti smilkalų 
kvapą prie raižytų didžiosios šventyklos kolonų, užuosti neturtingųjų miesto 
dalyje keptos žuvies tvaiką pavakare, kai žmonos priešais molio trobeles 
užkuria ugnį, o vyrai nuvargusiais pečiais grįžta iš darbo. 

Tikriausiai Horemhebas būtų sutikęs su mano prašymu, jei prieš jį bū- 
čiau verkęs, kniūbsčias puolęs ant žemės, nes jis buvo tuščiagarbis ir turbūt 
labiausiai jį rūstino tai, kad juo nesižaviu ir širdyje jo nepripažįstu teisėtu 
faraonu. Nors buvau silpnas ir turėjau avies širdį, nenorėjau jam žemintis -- 
išmintis negali žemintis valdžiai. Slėpdamas baimę ir jaudulį žiovuliu, vėl 
užsiėmiau delnu burną, - kai labiausiai bijodavau, mane visada suimdavo 
miegas, manau, kad tuo skiriuosi nuo daugelio kitų žmonių. Tada Horem- 
hebas tarė: 

— Man nepatinka bergždi atsisveikinimai ir gaišatis, nes pats esu karys, 
tiesus žmogus ir švelnybių nemėgstu. Todėl palengvinsiu tavo išvykimą, 
tuoj pat išsiųsdamas tave į kelią —- nenoriu jokio triukšmo ir eitynių dėl 
tavęs, nes Tėbuose tave pažįsta, ir pažįsta geriau, nei pats turbūt manai. 
Todėl iškeliausi dengtais neštuvais, o jei kas nori tave į tremties vietą lydėti — 
leisiu. Bet tas privalės visam gyvenimui su tavimi likti, net tau mirus priva- 
lės likti tavo tremties vietoje ir pats ten mirti. Mat pavojingos mintys yra 
kaip maras - lengvai užkrečiamos. Todėl nenoriu, kad tavo užkratas su- 
grįžtų su kuo nors kitu. O jei draugu vadini kokį nors malūno vergą suau- 
gusiais pirštais, girtuoklį menininką, kuris paišo dievus tuštindamasis šali- 
kelėje, ar pora negrų, kurie svečiavosi tavo namuose, tai tuščiai su jais sieki 
atsisveikinti, nes jie išvyko ilgon kelionėn ir jau nebegyįš. 

Tą valandėlę neapkenčiau Horemhebo, bet dar labiau neapkenčiau pats 
savęs, nes mano rankos nevalingai tebesėjo mirtį ir mano draugams teko 
dėl manęs nukentėti. Mat jau neabejojau, kad Horemhebas nužudė ar į 
Sinajaus kasyklas išsiuntė mirti tuos kelis draugus, kuriuos apie save bu- 
vau sutelkęs, nes jie dar prisiminė Atoną. Todėl nieko neatsakiau Horem- 
hebui, tik nusilenkiau jam nusvarindamas ranką prie kelių ir išėjau, o ma- 
ne nulydėjo sargybiniai. Prieš man išeinant jis du kartus dar prasižiojo 
kažką sakyti, žengė žingsnį pavymui, bet sustojo ir šniojo rimbu sau per 
blauzdas sakydamas: 

— Faraonas įsakė. 

Taigi sargybiniai uždarė mane dengtuose neštuvuose ir išlydėjo iš Tėbų — 
Horemhebo išgrįstu keliu nešė pro tris Tėbų sargybinius į rytus dykumos 
link. Dvidešimt dienų jie vedė mane, kol pasiekėme uostą, kur sykį per 
metus į Puntą plaukiantys laivai pakraunami ir iškraunami, plaukiantys 
žemyn upe nuo Tėbų ir kanalu į Rytų jūrą. Tačiau uostas buvo gyvenamas, 
todėl sargybiniai tris dienas gabeno mane į atokų kaimelį, kuris kadaise 
buvo žvejų. Čia jie atmatavo mano žingsnių plotą ir pastatė man namą, 
kuriame gyvenau visus tuos metus, kol nukaršau ir pavargau, ir turėjau 
viską, ko troškau, tame name gyvenau turtingai: turėjau kuo rašyti, pui- 
kiausio popieriaus, juodmedžio dėželių, kuriose saugojau savo parašytas 
knygas bei gydytojo įrankius. Bet tai paskutinė mano rašoma knyga - pen- 
kioliktoji, ir aš nebeturiu ką pasakoti, o rašydamas pavargau, ranka ir akys 
pavargo, todėl sunkiai įžiūriu rašmenis popieriuje. 

Manau, kad nerašydamas būčiau neįstengęs gyventi — rašydamas vėl 
išgyvenau savo gyvenimą, nors nedaug gero iš jo turėjau papasakoti. Ra- 
šiau visa tai dėl savęs — kad pajėgčiau gyventi ir aiškindamasis, kodėl gyve- 
nau. Bet nesuvokiu, kodėl gyvenau, o baigdamas paskutinę knygą suvokiu 
dar mažiau nei pradėjęs rašyti. Vis dėlto rašymas per tuos metus nepapras- 
tai mane ramino, nes kasdien priešais mane bangavo jūra - mačiau ją rau- 
doną ir juodą, dienomis - žalią, naktimis — baltą, o tvaskiai kaitrią dieną — 
mėlynesnę už mėlynus akmenis, ir man nepaprastai pakyrėjo į ją žiūrėti — 

jūra pernelyg didelė ir pernelyg baugi, kad žmogus visą gyvenimą galėtų į 
ją Žiūrėti, nes nuo jūros didybės galvą įskausta, žvelgiant į ją, vakaro žaros 
nutviekstą, širdis tarytum šulinio gelmėj pradingsta. 

Visus tuos metus Žiūrėjau į raudonus kalnus aplink, stebėjau smėlio blu- 
sas, pažinau skorpionus ir gyvates, todėl jie jau nebėga nuo manęs, o klau- 
sosi, kai su jais kalbu. Vis dėlto manau, kad gyvatės ir skorpionai - ne drau- 
gai žmogui. Todėl jie man nepaprastai pakyrėjo - kaip ir jūrą siaučiančios 
begalinės kalvos. 

Turiu paminėti, kad pirmaisiais mano gyvenimo čia, tarp boluojančių 
kaulų ir sugriuvusių trobelių, metais, laivams vėl plaukiant į Puntą, su 
faraono karavanu pas mane iš Tėbų atkeliavo Mutė. Ji priėjo prie manęs, 
nuleido ranką prie kelių, pasveikino mane ir graudžiai apsiverkė pama- 
čiusi mane tokį apgailėtiną: mano skruostai buvo sukritę, pilvas įdubęs, 
visa man rodės vis tiek - laiką leidau stebeilydamas į jūrą, kol galvą pa- 
skausdavo. Bet netrukus Mutė pagyvėjo, ėmė mane barti ir piktai priekaiš- 
taudama pasakė: 

— Argi tūkstantį kartų neįspėjau tavęs, Sinuhe, kad savo vyriškos prigim- 
ties skatinamas nekištum galvos į kilpą, bet vyrai kurtesni už akmenis, jie 
vaikai, norintys galva pramušti sieną, nors siena net nekrusteli. Iš tiesų jau 
ganėtinai pridaužei galvą į sieną, mano pone Sinuhe, tau jau laikas nurimti 
ir gyventi protingai, kai tas mažas daikčiukas, kurį vyrai iš gėdos slepia po 
apatiniu drabužiu, nebetrikdo tavęs ir neįplieskia karščio tavo galvoj - juk 
iš jo visas pasaulio blogis. 

Bet kai subariau ją pasakydamas, kad visai nereikėjo iš Tėbų pas mane 
keliauti, nes ji jau niekada nebegalės į Tėbus sugrįžti ir atvykdama supan- 
čiojo savo gyvenimą su manuoju, tremtinio gyvenimu, kad žinodamas apie 
jos užmačias šito tikrai nebūčiau leidęs, ji ilgai mane vainojo ir pasakė: 

— Priešingai: tai, kas tau nutiko — geriausia, ką esi patyręs ir tikiu, kad 
faraonas Horemhebas — tikras tavo draugas, jei senatvei išsiuntė tave į 
tokią ramią vietą. Ir man nepaprastai pakyrėjo Tėbų karštis, vaidingi kai- 
mynai, kurie pasiskolina indus ir nebegrąžina, pila šiukšles į mano kiemą. 
Kai gerai pagalvoju, buvęs vario liejiko namas po gaisro jau niekad nebu- 
vo koks buvęs - kepimo dubury sudegdavo kepsnys, aliejus ąsotyje ap- 
karsdavo, grindimis skersvėjis traukė ir langinės be paliovos girgždėda- 
vo. O čia galime viską pradėti iš naujo ir visa daryti pagal savo valią - jau 
nužiūrėjau nuostabią vietą sodui, kur auginsiu daržoves, rėžiukus, ku- 
riuos taip labai su padažu mėgsti, mano pone. Išties priversiu dirbti tuos 
tingius stuobrius, kuriuos faraonas paskyrė tave nuo plėšikų ir piktadarių 
saugoti, priversiu kasdien parūpinti tau šviežios Žvėrienos, jūroje žvejoti 
žuvį, rinkti jūros pakrantėje vėžius bei moliuskus, nors spėju, jog, jūros 
žuvys ir moliuskai nėra tokie skanūs kaip upėje augę. Taip pat ketinu tau, 
mano pone, leidus iš anksto susirasti tinkamą kapo vietą, nes čia pakliu- 
vusi tikrai nebeiškeliausiu. Mat labai pavargau klajodama iš vienos vietos 

į kitą ir tavęs ieškodama, juolab kad kelionės baugina mane, nes anksčiau 
nesu iš Tėbų kojos iškėlusi. 

Šitaip mane guodė Mutė, žvalino barimu ir manau, kad tik jos dėka 
vėl įsigyvenau ir ėmiausi rašyti - jos atžvilgiu būtų buvę neteisinga mirti 
ir savo tremties vietoje palikti ją vieną senatvę leisti. Ji skatino mane 
rašyti, todėl stropiai darbavausi braižikliu, nors ji pati nemokėjo skaityti 
ir žinau, kad sielos gilumoj ji laikė mano rašymą bergždžia kvailyste. 
Bet ji norėjo, kad atrasčiau darbą, suteiksianųį gyvenimui tremtyje ti- 
kslą, ir rūpinosi, kad nerašyčiau iki vėlaus vakaro, negadinčiau akių, o 
rašyčiau saikiai, retkarčiais pailsėdamas. O ji pati, kaip ir žadėjo, priver- 
tė faraono sargybinius dirbti ir apkartino jų gyvenimą, todėl už nugaros 
jie baisiai ją keikė, pravardžiavo kerėtoja ir pikčiurna. Tačiau nedrįso jai 
priešgyniauti, nes tada ji vainodavosi bjauriais žodžiais — jos liežuvis 
buvo dygesnis už badiklį, kuriuo jautis raginamas tempti vežimą, ir apie 
mažą daikčiuką, kurį jie slepią po apatiniu drabužiu, ji pripasakodavo 
tokių dalykų, kad iš gėdos jie nudelbdavo akis ir imdavo kojų pirštais 
rausti smėlį. 

Taip pat manau, kad Mutės įtaka jiems buvo labai gera, nes vertė 
juos nuolat judėti, laikas saugant mane neprailgdavo, jie neturėdavo 
kada burnoti ir pasiruošti mane nužudyti, idant atsikratę manimi galė- 
tų sugrįžti į Tėbus, nes džiaugdavosi poilsio valandėle. Tačiau ji atsily- 
gindavo iškepusi skanios duonos ir privirusi didžiulius ąsočius stipraus 
alaus, iš Mutės daržo jie gaudavo šviežių daržovių ir ji išmokė juos taip 
įvairiai taisyti valgį, kad dėl vienodo maisto - kuris būdavo jų atlygio 
dalis - jie nesusirgo. Kasmet laivams išplaukiant į Puntą, Kaptahas pa- 
gal jos nurodymus išsiųsdavo iš Tėbų galybę nešulinių asilų su viso- 
kiausiais daiktais ir ji liepė Kaptaho raštininkams rašyti man laiškus, 
pasakoti, kas dedasi Tėbuose - taigi negyvenau kaip maiše. Mane sau- 
goję sargybiniai taip pat didelės naudos pelnė: Mutės dėka jie išmoko 
naudingų dalykų, iš mano dovanų ganėtinai praturtėjo ir Tėbų perne- 
lyg nesiilgėjo. 

Tačiau viską papasakojęs pavargau rašyti, ir mano akys pavargo. Mu- 
tės katės šokinėja man į glėbį, baksnoja galva braižiklį laikančią ranką, 
todėl daugiau nebegaliu rašyti. Mano, širdis pavargo nuo visko, ką pa- 
sakojau, kūnas pavargo ir jau trokšta amžino poilsio. Turbūt nesu lai- 
mingas, bet ir labai nelaimingas dėl savo vienatvės nesijaučiu, o kuo 
vienišesnis ir toliau nuo Žmonių esu, tuo aiškiau matau juos, jų darbus 
bei tų darbų bergždybę. Mat visi gyvenime atlikti darbai tikrai bergždi. 

Bet laiminu popierių, laiminu braižiklį, nes jie leido man pasijusti mažu 
berniuku - plaukiau upe dervuotu nendrių luotu dar nepažinęs gyve- 
nimo liūdesio ir pažinimo kančios. Vėl buvau mažas berniukas savo tė- 
vo Senmučio name ir karštos žuvų darinėtojo Mečio ašaros biro ant ma- 
no rankų. Klajojau su Minėja Babilono keliais, gražios Meritės rankos 

apsivijo man kaklą. Verkiau su kenčiančiais, dalijau grūdus neturtėliams. 
Noriu visa tai prisiminti, tačiau blogų savo darbų prisiminti nenoriu, 
nenoriu prisiminti ir savo praradimų liūdesio. 

Visa tai aš, Sinuhė egiptietis, parašiau dėl savęs. Ne dėl dievų ir ne 
dėl žmonių, ne savo vardą amžiams išsaugoti trokšdamas, bet tik dėl 
vargano, sielvartingo savęs ir dėl savo širdies, susipylusios kaupini) sūl- 
ką. Nesitikiu, kad mano vardas raštuose išliks - gerai žinau, jog, kūi mir- 
siu, sargybiniai sunaikins visa, ką parašiau. Horemhebo įsakymui jie su- 
naikins mano raštus, išgriaus mano namo sienas ir nežinau, ar dėl to 
apgailestauju, nes po viso to, ką išgyvenau, jau nelabai trokštu, kad ma- 
no vardas amžiams išliktų. 

Vis dėlto uoliai saugosiu šias savo penkiolika knygų: Mutė nupynė iš 
palmių karnų kiekvienai knygai tvirtą aplanką - su tais aplankais sudė- 
siu savo knygas į sidabro dėželę, sidabro dėželę - į kieto medžio skrynelę, 
medinę skrynelę įdėsiu į varinę - kaip dieviškosios Toto knygos kadai- 
se buvo sudėtos į dėželes ir nugramzdintos į upės dugną. Bet ar šitaip 
nuo sargybinių bus apsaugotos mano knygos, ar pavyks Mutei paslėpti 
jas mano kape - nežinau ir nelabai man tai rūpi. 

Nes aš, Sinuhė, esu Žmogus ir kaip Žmogus gyvenau kiekviename 
prieš mane gyvenusiame, ir kaip žmogus gyvensiu kiekviename po ma- 
nęs ateisiančiame. Gyvensiu verksme ir džiaugsme, liūdesy ir baimėje, 
gerume ir piktybėje, tiesoje ir skriaudoje, silpnume ir stiprybėje. Kaip 
žmogus gyvensiu žmoguje per amžius, todėl aukų mano kapui nereikia 
ir nemirtingumo Mano vardui nereikia. Tai parašė Sinuhė egiptietis, Tas, 
kuris visą gyvenimą buvo vienišas. 

